
peste 100 de articole, capitole şi cărţi în ţară şi în străinătate. A coordonat peste 25 de proiecte de 

Mihaela Boza este conferenţiar universitar doctor la Facultatea de Psihologie şi Ştiinţe ale Educaţiei, 
Universitatea „Alexandru loan Cuza” din laşi. Temele sale de interes în cercetare includ atitudinile 

în volume naţionale (cel mai recent, „Dezvoltarea cognitivă în copilăria mică şi în preşcolaritate”, 
în Dezvoltarea copilului şi educația timpurie, Editura Polirom, 2016) şi internationale (,,The traps 
of leaders’ psychopathology”, in Positive Organisational Psychology, Kassel University Press, 2015), 
precum si a mai multor articole publicate în tara şi in străinătate. 


Ana-Maria Cazan este conferenţiar universitar la Universitatea Transilvania din Braşov, Facultatea 
de Psihologie şi Ştiinţele Educaţiei, şi lucrează în domeniul educaţional din anul 2007. Domeniile 
sale de interes sunt psihologia educaţiei, evaluarea psihologică şi metodele de cercetare în psihologie. 

experimentale, Psihologie cognitivă, Aplicaţii computerizate ale datelor, Statistică aplicată în 
psihologie, Metode de cercetare cantitativă. A realizat studii şi cercetări în domeniul psihologiei 
învăţării, al psihologiei pozitive şi al testării psihologice. 


Diana-Mirela Cândea este lector universitar doctor la Departamentul de Psihologie Clinică şi 
Psihoterapie din cadrul Universităţii „Babeş-Bolyai” din Cluj-Napoca. Este psiholog clinician şi 
psihoterapeut cognitiv-comportamental acreditat de Institutul Albert Ellis, New York. Interesele sale 
de cercetare sunt legate de tratamentele psihologice validate ştiinţific şi de emoţiile autoreferentiale 
şi relaţia lor cu psihopatologia (tulburări afective şi de anxietate, tulburări de comportament 
alimentar), cu accent pe strategiile de reglare a acestor emoţii. 


Iulia Ciorbea, doctor în psihologie, conferenţiar universitar la Universitatea „Ovidius” din Constanta, 
Facultatea de Psihologie şi Ştiinţele Educaţiei, şi profesor asociat la Departamentul de Psihologie 
al Universităţii din Bucureşti. Este psihoterapeut principal şi formator în psihoterapie, având 
specializări multiple în domeniul psihoterapiei. Experienţa sa clinică se întinde pe parcursul a 15 ani. 
Este membru în numeroase asociaţii profesionale naţionale şi internaţionale. Munca sa de cercetare 
a avut ca teme principale expertiza în psihoterapie, personalitatea psihoterapeutului, mecanismele 
schimbării în psihoterapie, modelele de integrare în psihoterapie. 


Mugur Daniel Ciumăgeanu este absolvent de medicină şi de psihologie. Din 2002 activează ca psiholog 
clinician şi din 2003 ca psihoterapeut cognitiv-comportamental. Are o activitate de 17 ani în calitate 
de clinician şi formator (ca director, din 2002, al programelor de formare în cadrul Asociaţiei 
Române de Terapie Comportamentală şi Cognitivă), dar şi în învăţământul universitar. Din 2015 este 
titular al disciplinelor Psihologie clinică şi Psihopatologie în cadrul Universităţii de Vest din Timişoara. 


Alina Ioana Cimpean este doctorand în cadrul Şcolii doctorale „Psihodiagnostic şi intervenţii 
psihologice validate ştiintific”, Universitatea „Babeş-Bolyai” din Cluj-Napoca. Interesele sale de 
cercetare vizează mecanismele cognitive implicate în durerea cronică şi rolul intervențiilor psihologice 
prin realitate virtuală în reducerea durerii şi a distresului emoţional asociat acesteia. Este psiholog 
clinician şi psihoterapeut autonom, atestat de Colegiul Psihologilor din România. 


Oana Cobeanu este doctor în psihologie, specializat în psihoterapia problemelor emoţionale asociate 
bolii. Predă cursuri la masteratul Psihologia Sănătăţii Publice şi Clinice din cadrul Facultăţii de 
Psihologie şi Ştiinţe ale Educaţiei, Universitatea „Babeş-Bolyai” din Cluj-Napoca, este cercetător, 
iar din 2010 este psiholog clinician şi psihoterapeut cognitiv-comportamental. În prezent, interesele 
sale de cercetare sunt îmbunătăţirea calităţii vieţii şi reducerea distresului copiilor şi adulţilor 
dignosticati cu boli grave/cronice. 


Ticu Constantin este profesor in cadrul Facultăţii de Psihologie şi Ştiinţe ale Educaţiei, Universitatea 
„Alexandru loan Cuza” din laşi. În activităţile de formare, de cercetare sau de consultanţă 
organizaţională este interesat de analiza factorilor individuali şi organizationali care condiţionează 
performanţa şi satisfacția personale. A publicat peste 66 de articole ştiinţifice, nouă volume de autor 
(dintre care cinci de unic autor) şi a creat numeroase instrumente standardizate de evaluare a 

personalității sau de diagnoză organizațională, incluse pe platforme online de evaluare psihologică 
(PsihoProfile, www.psihologi.ro). 


Carmen Domnica Coteţ este cercetător ştiinţific la Universitatea „Babeş-Bolyai” din Cluj-Napoca. 
Interesele sale de cercetare includ metaanalize ale intervențiilor psihologice, inclusiv pentru 
tulburările depresive, şi domeniul predictiilor asupra emoţiilor viitoare. A fost membru în proiecte 
de cercetare legate de sănătate şi de bolile mintale, domenii în care a publicat în străinătate. Este 
psiholog clinician şi psihoterapeut acreditat de Colegiul Psihologilor din România. 


Doina Cozman este profesor universitar specializat în psihologie medicală, în cadrul Universităţii 
de Medicină şi Farmacie „Iuliu Hatieganu” din Cluj-Napoca. Are o carieră academică de peste 
patru decenii, printre interesele sale de cercetare numărându-se psihiatria, psihologia, psihoterapia 
şi sănătatea mintală. A înfiinţat Alianţa Română de Preventie a Suicidului. Este preşedinte elect al 
Asociaţiei Române de Psihiatrie şi Psihoterapie. Este autor sau coautor a peste 20 de volume de 
specialitate şi a peste 70 de articole în publicaţii naţionale şi internaţionale de prestigiu. 


Ioana-Alina Cristea este conferenţiar universitar la Universitatea „Babeş-Bolyai” din Cluj-Napoca. 
Domeniile sale de interes vizează mecanismele şi eficienţa psihoterapiei în cazul tulburărilor mintale, 
în special al tulburărilor depresive şi al celor anxioase, şi includ metaanalize ale intervențiilor în aceste 
cazuri şi conflicte de interes legate de cercetarea intervențiilor psihoterapeutice şi farmacoterapeutice 
în tulburările mintale. Este autorul a peste 40 de articole publicate în reviste ştiinţifice din domeniul 
psihologiei şi psihiatriei indexate ISI Web of Science (Psychological Bulletin, JAMA Psychiatry). 
A colaborat în calitate de cercetător asociat sau de profesor invitat cu universităţile din Pisa şi din 
Padova, Italia, cu Vrije Universiteit, Olanda, şi cu Stanford University, SUA. 


Delia Cristescu este doctorandă în cadrul Şcolii doctorale „Psihologie Cognitivă Aplicată”, 
Facultatea de Psihologie şi Ştiinţe ale Educaţiei, Universitatea „Babeş-Bolyai” din Cluj-Napoca. 
Tema tezei sale de doctorat vizează efectele expunerii la abuz în copilărie asupra sănătăţii mintale 
în perioada adolescenţei. Este asistent de cercetare în cadrul proiectului internaţional „Prevention 
of Bullying in Institutional Care”. 


Ion Dafinoiu este profesor universitar doctor la Facultatea de Psihologie şi Ştiinţe ale Educaţiei 
din cadrul Universităţii „Alexandru loan Cuza” din laşi, preşedinte al Asociaţiei Române de Hipnoză 
Clinică, Relaxare şi Terapie Ericksoniană şi al Colegiului Psihologilor din România. A publicat 
numeroase studii în reviste de specialitate din ţară şi din străinătate, precum şi volume, dintre care 
menţionăm : Elemente de psihoterapie integrativă (Editura Polirom, 2000), Personalitatea. Metode 
calitative de abordare : observaţia şi interviul (Editura Polirom, 2002), Hipnoza clinică. Tehnici 
de inducție. Strategii terapeutice (în colaborare, Editura Polirom, 2003), Research Methods in the 
Social Sciences (Peter Lang, 2003), Psihoterapii scurte. Strategii, metode, tehnici (în colaborare, 
Editura Polirom, 2005), Anorexia nervoasă. Teorie, evaluare şi tratament (în colaborare, Editura 
Polirom, 2012), Bulimia nervoasă. Teorie, evaluare şi tratament (în colaborare, Editura Polirom, 2016). 


Oana David este conferenţiar universitar în cadrul Departamentului de Psihologie Clinică şi 
Psihoterapie, Universitatea „Babeş-Bolyai” din Cluj-Napoca şi director al Institutului Internaţional 
de Coaching din cadrul aceleiaşi universităţi. Este psiholog clinician şi psihoterapeut principal 
atestat de Colegiul Psihologilor din România, de Institutul Albert Ellis, New York, şi de British 
Psychological Society. Expertiza sa profesională vizează intervenţii psihologice adresate părinţilor, 
copiilor şi angajaţilor (de exemplu, coaching executiv, life coaching) şi intervenţii psihologice pe 
baza tehnologiei (de exemplu, online, pe mobil, jocuri terapeutice). 


Loredana R. Diaconu-Gherasim este conferenţiar universitar în cadrul Departamentului de 
Psihologie, Universitatea „Alexandru loan Cuza” din laşi. Interesele sale de cercetare vizează 
caracteristicile relaţiei părinte-copil aflate în legătură cu starea de bine şi cu motivaţia copiilor şi 
adolescenților, precum şi rolul perspectivei asupra timpului în dezvoltarea emoţională a adolescen- 
tilor. A publicat studii în volume colective, cum ar fi Educaţia timpurie. Probleme şi soluţii (Editura 

Polirom, 2016) sau Copilăria şi adolescenţa. Provocări actuale în psihologia educației şi dezvoltării 
(Editura Polirom, 2016), şi în reviste cu impact la nivel internaţional. 


Anca Dobrean este profesor universitar în cadrul Departamentului de Psihologie Clinică şi 
Psihoterapie al Universităţii „Babeş-Bolyai” din Cluj-Napoca. Interesele sale de cercetare vizează 
evaluarea psihologică validată ştiinţific şi intervenţiile cognitiv-comportamentale adresate copiilor, 
adolescenților şi familiilor acestora în context clinic şi educational. 


Aliona Dronic este psiholog, psihoterapeut de cuplu şi de familie şi terapeut narativ, director de 
programe la Asociaţia Psiterra. Susţine terapie individuală şi de cuplu sau de familie, coordonează 
proiecte, programe şi realizează evenimente ştiinţifice şi de diseminare în cadrul Asociaţiei Psiterra. 
De peste şase ani oferă consiliere psihologică şi servicii de psihologie clinică la Secţia de Geriatrie 
a Spitalului Clinic „Dr. C.I. Parhon” Iasi. 


Nicolae Dumitraşcu este psiholog clinician doctor licenţiat în statul Massachusetts şi coordonator 
al programului de evaluare psihologică în cadrul clinicii Danielsen Institute a Universităţii din 
Boston. Specializarea lui include evaluarea neuropsihologică a tulburărilor de dezvoltare la adulţi 
şi evaluarea personalităţii în context clinic. 


Violeta Enea este conferenţiar doctor în cadrul Facultăţii de Psihologie şi Ştiinţe ale Educaţiei, 
Universitatea „Alexandru loan Cuza” din laşi, şi psihoterapeut format în hipnoză clinică şi terapie 
ericksoniană. Susţine cursuri de evaluare psihologică şi de psihodiagnostic clinic şi a publicat în 
colaborare volumele Anorexia nervoasă. Teorie, evaluare şi tratament (Editura Polirom, 2012), 
Bulimia nervoasă. Teorie, evaluare şi tratament (Editura Polirom, 2016) şi Tulburările de compor- 
tament alimentar şi obezitatea la copii şi adolescenţi (Editura Polirom, 2017), precum şi numeroase 
studii în reviste cu impact la nivel internaţional. 


Ovidiu Gavrilovici este conferenţiar doctor abilitat la Facultatea de Psihologie şi Ştiinţe ale 
Educaţiei, Departamentul de Psihologie, Universitatea „Alexandru loan Cuza” din laşi şi preşedinte 
al Asociaţiei Psiterra. Portofoliul său didactic include cursuri de consiliere psihologică şi de terapie 
narativă. De peste zece ani promovează în România abordarea narativă în psihologie, în terapie, în 
educaţie, în îngrijiri de sănătate, în profesionalizare şi în leadership. 


Alois Ghergut este doctor în ştiinţele educaţiei, profesor universitar la Facultatea de Psihologie şi 
Ştiinţe ale Educaţiei, Universitatea „Alexandru loan Cuza” din laşi, coordonator al programului 
de studii masterale Diagnoză şi intervenţie la persoane cu cerinţe speciale. Principalele sale domenii 
de activitate sunt: psihopedagogia persoanelor cu cerinţe speciale, consilierea psihopedagogică, 
educaţia incluzivă, managementul serviciilor sociale şi designul programelor de intervenţie psihope- 
dagogică. A publicat 16 volume de autor sau prim autor, peste 40 de articole de specialitate în 
publicaţii de referinţă în domeniu, a participat în calitate de coordonator sau de membru în echipe 
de cercetare în peste zece granturi, în comitetele ştiinţifice a peste 30 de manifestări ştiinţifice 
nationale şi internationale, precum şi în consiliile redactionale a 11 publicaţii de specialitate. 


Florinda Golu este conferenţiar universitar în cadrul Departamentului de Psihologie, Facultatea 
de Psihologie şi Ştiinţele Educaţiei, Universitatea din Bucureşti. Domeniile sale de interes academic 
sunt psihologia dezvoltării, evaluarea şi intervenţia psihologică în domeniul educaţional şi psihologia 
clinică. A publicat şase volume de unic autor, cinci volume în coautorat, articole în reviste de 
specialitate şi capitole în volume colective editate în ţară şi în străinătate. Este psiholog practician 
şi supervizor atestat de Colegiul Psihologilor din România şi susţine cursuri de formare profesională 
pentru psihologii cu drept de liberă practică. 


Corneliu E. Havârneanu este doctor în psihologie, profesor universitar la Facultatea de Psihologie 
şi Ştiinţe ale Educaţiei, Universitatea „Alexandru loan Cuza” din Iaşi, directorul Departamentului de 
Psihologie. Domeniile sale de cercetare sunt siguranţa şi securitatea în transporturi şi psihodiagnostic. 
A publicat: Cunoaşterea psihologică a persoanei. Posibilităţi de utilizare a computerului în psihologia 
aplicată (Editura Polirom, 2000), Resurse umane şi strategii de consultanță (Editura Erota, 2002), 
Evaluarea psihologică a conducătorilor auto (Editura Universităţii „Alexandru loan Cuza” Iaşi, 

2011). A coordonat volumele Agresivitatea în şcoală (în colaborare, Editura Institutul European, 
2001), Cunoaşterea socială. Teorii şi metode (Editura Erota, 2002), Psihologia riscului (Editura 
Polirom, 2015) şi 76 de articole sau capitole în edituri naţionale şi reviste ISI cu factor de impact. 


Grigore M. Havârneanu este doctor al Universităţii La Sapienza din Roma şi cercetător la L Union 
internationale des chemins de fer (UIC, Paris), unde lucrează în proiecte europene care vizează 
factorul uman în siguranţa şi securitatea transporturilor. Interesele sale de cercetare includ compor- 
tamentele riscante, agresive sau iraționale. A publicat volumul Psihologia transporturilor (Editura 
Polirom, 2013) şi 25 de articole sau capitole în reviste ISI cu factor de impact şi la edituri naţionale. 


Dragoş Iliescu este profesor universitar în cadrul Universităţii din Bucureşti, Facultatea de Psihologie 
şi Ştiinţele Educaţiei. Interesele sale de cercetare vizează în principal psihologia aplicată (în mod 
special în sfera muncii şi ocupationala) şi evaluarea psihologică. Este preşedinte al International Test 
Commission (ITC) şi a fost preşedintele Asociaţiei de Psihologie Industrială şi Organizaţională (APIO). 


Andrei Ion este cadru didactic în cadrul Facultăţii de Psihologie şi Ştiinţele Educaţiei a Universităţii 
din Bucureşti. Interesele sale academice vizează selecţia de personal şi diferenţele individuale. Este 
membru în conducerea Society for Industrial and Organizational Psychology (International Affairs 
Committee) şi în alte asociaţii profesionale. 


Adrian Vicentiu Labăr este lector universitar doctor în cadrul Departamentului pentru Pregătirea 
Personalului Didactic, Facultatea de Psihologie şi Ştiinţe ale Educaţiei a Universităţii „Alexandru 
Ioan Cuza” din Iasi. Susţine cursuri de pedagogie şi analize computerizate de date în domeniul 
politicilor şi managementului educaţional şi seminare de statistică, de analize cantitative complexe 
în cercetarea psihopedagogică şi de metode de cunoaştere a persoanei. Interesele sale de cercetare 
includ perspectivele temporale, strategiile de învăţare, rezolvarea conflictelor, leadership şi starea 
de bine. La Editura Polirom a mai publicat SPSS pentru ştiinţele educaţiei. Metodologia analizei 
datelor în cercetarea pedagogică (2008) şi Ghid pentru cercetarea educaţiei (în colaborare, 2009). 


Adrian Luca este lector doctor la Universitatea din Bucureşti, Departamentul de Psihologie. Este 
psiholog cu drept de liberă practică atestat în specialităţile psihoterapie, clinică şi consiliere educaţională 
şi vocationala. Are experienţă profesională în consilierea şi asistarea persoanelor cu infecţie HIV/SIDA, 
în dezvoltare şi optimizare personală, în consiliere vocationala, în adaptarea unor probe pe populaţia 
românească şi a făcut parte opt ani din Comisia de Deontologie şi Disciplină a Colegiului Psihologilor 
din România. Este preocupat de fenomenul ,,Prezentei”, realizând o lucrare de doctorat pe această temă. 


Viorel Lupu este conferenţiar universitar doctor în cadrul Facultăţii de Medicină, Universitatea de 
Medicină şi Farmacie „Iuliu Hatieganu” din Cluj-Napoca, disciplina Psihiatrie şi psihiatrie pediatrică, 
şi asociat la Facultatea de Psihologie şi Ştiinţe ale Educaţiei, Universitatea „Babeş-Bolyai” din 
Cluj-Napoca, şeful Clinicii de Psihiatrie pediatrică, psihoterapeut formator şi supervizor în Terapia 
Raţional-Emotivă şi Comportamentală (REBT) şi Terapia cognitiv-comportamentală (CBT) acreditat 
de Institutul Albert Ellis, New York, SUA. A publicat numeroase studii apărute în reviste cu impact 
internaţional, două volume despre CBT în anul 2012 la Editura ASCR, Cluj-Napoca, două capitole 
apărute în două cărţi la Editura Springer, New York, şi prima carte din ţara noastră pe tema jocului 
patologic de noroc la adolescenţi. Este preşedintele Romanian Association for the Study of Gambling 
şi vicepreşedinte al Societăţii de Neurologie şi Psihiatrie a Copilului şi Adolescentului din România. 


Mihai Marian este conferenţiar universitar doctor la Universitatea din Oradea, titular la disciplinele 
Introducere în psihoterapie, Bazele şi teoriile consilierii şi Psihoterapii cognitiv-comportamentale, 
fondator şi editor al revistelor Journal of Psychological and Educational Research şi International 
Journal of Education and Psychology in the Community. A publicat studii de validare a unor 
instrumente relevante în cercetarea psihologică în reviste indexate în baza Scopus ori în ISI Thomson. 
Autorul a colaborat la scrierea a nouă lucrări de specialitate din domeniul psihologiei clinice şi al 
sănătăţii, psihoterapiei, psihologiei generale şi psihologiei dezvoltării. 


Silvia Măgurean este lector în cadrul Departamentului de Psihologie al Universităţii de Vest din 
Timişoara şi a obţinut doctoratul în psihologie la Universitatea „Alexandru loan Cuza” din laşi. 

Activitatea sa didactică include discipline precum psihologia experimentală, testarea psihologică, 
metodologia cercetării şi analiza datelor. Interesele sale de cercetare vizează problematici legate de 
psihologia personalităţii, precum şi aplicaţii ale cognitiilor sociale în domeniul sănătăţii şi cel 
organizational. Aceste interese de cercetare au fost urmărite pe parcursul studiilor doctorale şi în 
cadrul mai multor proiecte de cercetare cu colaborări internaţionale. 


Cornelia Măirean este lector universitar doctor în cadrul Facultăţii de Psihologie şi Ştiinţe ale Educaţiei, 
Universitatea „Alexandru loan Cuza” din laşi. Domeniile sale de interes includ : stres şi pierdere 
traumatică, rezilienţă şi dezvoltare personală, psihologia transporturilor. A publicat studii în volume 
colective şi în reviste indexate ISI Thomson, precum şi volumele Psihologia traumei (în colaborare, 
Editura Polirom, 2014), Bulimia nervoasă. Teorie, evaluare şi tratament (în colaborare, Editura Polirom, 
2016), Stres traumatic şi dezvoltare personală posttraumatică (Editura Institutul European, 2017). 


Mihaela Minulescu este profesor universitar la SNSPA, specializarea Psihologie, fondator şi preşedinte 
al Asociaţiei Române de Psihologie Analitică, psihanalist şi psihoterapeut jungian, formator în 
psihoterapie, consiliere şi psihologie clinică. Cercetător ştiinţific cu o bogată activitate de cercetare 
aplicativă şi fundamentală concretizată în prezentări în conferinţe de profil, în articole, în special 
în domeniul psihologiei personalităţii şi proiecte de cercetare. Este coautor şi autor al unor lucrări 
ştiinţifice semnificative pentru psihodiagnoză, elaborând şi teste moderne de evaluare, precum ABCD-M. 
Manual tehnic şi interpretativ (Editura Sinapsis, 2008). Tematica clinică este prezentă în volume 
precum Tehnici proiective (Editura Titu Maiorescu, 2001), Introducere în analiza jungiană (Editura 
Trei, 2001), Complexele. Creativitate sau distructivitate ? (Editura Trei, 2015). Este poetă, membră 
a Uniunii Scriitorilor din Bucureşti. A participat la înfiinţarea Colegiului Psihologilor din România 
şi a fost preşedinte al Comisiei de Psihologie Clinică şi Psihoterapie, a cărei membră este şi în prezent. 


Adela Moldovan este psihoterapeut specialist format în terapie cognitiv-comportamentală şi a obţinut 
titlul de doctor în psihologie în cadrul Universităţii „Babeş-Bolyai” din Cluj-Napoca, Departamentul 
de Psihologie Clinică şi Psihoterapie, cu tematica „tratamentul psihologic al obezității”. Este 
managing partner la HOLO - Psychology for Community şi susţine cursuri de formare profesională 
continuă pentru specialişti, având o experienţă de peste zece ani în practica consilierii psihologice, 
psihoterapiei şi psihologiei clinice, lucrând atât cu copii şi adolescenţi, cât şi cu adulţi. 


Ramona Moldovan este lector universitar la Departamentul de Psihologie din cadrul Universităţii 
„Babeş-Bolyai” din Cluj-Napoca. Este psiholog clinician şi supervizor în consiliere psihologică şi 
psihoterapie cognitiv-comportamentală atestat de Colegiul Psihologilor din România şi consilier 
genetic acreditat de European Board of Medical Genetics. Interesele sale ştiinţifice sunt concentrate 
asupra consilierii genetice şi aplicaţiilor pe care psihologia clinică şi psihoterapia cognitiv-compor- 
tamentală le au în consiliere genetică. 


Daniela Muntele-Hendreş, doctor în psihologie din anul 2008, este cadru didactic la Facultatea 
de Psihologie şi Ştiinţe ale Educaţiei, Universitatea „Alexandru loan Cuza” din laşi. Cercetările 
realizate în cadrul programului doctoral sunt prezentate în cartea numită Starea subiectivă de bine. 
Consolidarea ei prin acțiuni psihologice (Editura Universităţii „Alexandru loan Cuza” Iaşi, 2009). 
Peste 30 de publicaţii, articole ştiinţifice şi capitole de cărţi ilustrează preocupările sale ştiinţifice, 
educaţionale şi profesionale legate de factori controlabili, intrapsihici şi interpersonali, importanţi 
pentru sănătatea psihică şi fizică. 


Dorin Nastas este doctor în psihologie, conferenţiar la Universitatea „Alexandru loan Cuza” din 
Iasi. A publicat anterior monografia Dinamica identității sociale în contextul relaţiilor între grupuri 
(Editura Universităţii „Alexandru loan Cuza” Iaşi, 2006). Împreună cu Ştefan Boncu, a coordonat 
volumul Emofiile complexe (Editura Polirom, 2015). Domeniile sale de competenţă sunt psihologia 
socială, psihologia judiciară, psihologia (trans) culturală şi psihologia pozitivă. În ultimii ani este 
preocupat de cercetarea proceselor de autoreglare şi de emoţiile morale. Cele mai recente studii empirice 
sunt concentrate asupra dreptăţii sociale, in special asupra ideatiei şi mentalitatii conspirationiste. 

Cătălin Nedelcea este doctor în psihologie şi profesor la Universitatea din Bucureşti, Departamentul 
de Psihologie, fiind titularul mai multor cursuri de evaluare psihologică, acesta fiind unul dintre 
principalele sale domenii de competenţă. În afara activităţii academice, are o experienţă practică 
de 20 de ani în domeniul psihoterapiei şi de peste zece ani în domeniul evaluării psihologice în 
organizaţii, în cadrul proceselor de selecţie şi management al talentelor. A realizat o serie de 
publicaţii ştiinţifice în domeniul evaluării psihologice şi a participat la adaptarea sau construcţia 
mai multor instrumente psihometrice. 


Costina-Ruxandra Păsărelu este doctor şi lector universitar în cadrul Departamentului de Psihologie 
Clinică şi Psihoterapie, Universitatea „Babeş-Bolyai” din Cluj-Napoca. Interesele sale de cercetare 
vizează psihodiagnosticul şi intervenţiile validate ştiinţific pentru copii şi adolescenţi, livrate prin 
intermediul tehnologiei. 


Iuliana Petrov este doctorand în cadrul Facultăţii de Psihologie şi Ştiinţe ale Educaţiei, Universitatea 
„Alexandru Ioan Cuza” din Iaşi, şi psihoterapeut format în hipnoză clinică şi terapie ericksoniană. 
Desfăşoară activităţi didactice pe temele psihodiagnostic clinic şi psihoterapie. A publicat studiile 
de caz Short psychotherapeutic intervention on pathology borders and fight for power : A case study 
şi A short psychotherapeutic intervention on depression complicated by a chronic B virus infection : 
A case study, in revista cu impact international Journal of Psychological and Educational Research. 
În cadrul lucrării de doctorat, studiază ataşamentul copiilor şi stilul parental în familiile incomplete 
din pricina divorţului, decesului sau migraţiei. 


Camelia Soponaru este doctor în psihologie, conferenţiar în cadrul Facultăţii de Psihologie şi Ştiinţe 
ale Educaţiei, Universitatea „Alexandru loan Cuza” din Iasi. A publicat: Une institution en quatre lectures 
à travers une activité de groupe : l'Hygiene Mentale (Editura Lumen, 2008), Espace individuel et groupal 
pour penser la transition en Roumanie. Approche psychosociologique clinique (Editions universitaires 
européennes, 2011), Terapia tulburărilor de pronunție. Ghid practic pentru logopezi, educatori/învăţă- 
tori, părinți (în colaborare, Editura Universităţii „Alexandru loan Cuza” Iasi, 2013), Logopedie. 
Strategii terapeutice în corectarea tulburărilor de limbaj (în colaborare, Editura Universităţii „Alexandru 
Ioan Cuza” Iaşi, 2013), Medical psychology and counseling (în colaborare, Editura Junimea, 2016). 


Mădălina Sucală, doctor, a adus contribuţii ştiinţifice importante în cadrul psihologiei clinice 
aplicate în domeniul sănătăţii. Este un psiholog ale cărei studii au identificat predictori ai calităţii vieţii 
la pacientele cu cancer la sân, au oferit soluţii validate ştiinţific pentru managementul simptomelor 
asociate tratamentelor oncologice şi au oferit date ştiinţifice asupra tehnologiei mobile implicate în 
sănătate. Are o afiliere academică dublă : lector la Universitatea „Babeş-Bolyai” din Cluj-Napoca, 
Departamentul de Psihologie Clinică, Consiliere Psihologică şi Psihoterapie şi cercetător asociat 
al Departamentului de Ştiinţe Oncologice, Icahn School of Medicine at Mount Sinai, New York. 


Aurora Szentagotai-Tatar este profesor universitar doctor la Universitatea „Babeş-Bolyai” din 
Cluj-Napoca, Departamentul de Psihologie Clinică şi Psihoterapie. Este psiholog clinician şi 
psihoterapeut cognitiv-comportamental format la Institutul Albert Ellis, New York şi directorul 
Clinicii Universitare de Psihologie „Babeş-Bolyai - PsyTech”. Interesele sale de cercetare sunt 
legate de intervenţiile psihologice validate ştiinţific şi de reglarea emoţională şi implicaţiile acesteia 
pentru psihopatologie şi sănătatea mintală. 


Simona Ştefan este lector universitar doctor la Departamentul de Psihologie Clinică şi Psihoterapie, 
Universitatea „Babeş-Bolyai” din Cluj-Napoca, membru al Institutului Internaţional de Studii 
Avansate în Psihoterapie şi Sănătate Mentală Aplicată şi psiholog clinician şi psihoterapeut în cadrul 
Clinicii Universitare de Psihologie „Babeş-Bolyai - Psytech”. Interesele principale de cercetare sunt 
axate pe investigarea intervențiilor validate ştiinţific, reglarea emoţională şi studiul tulburărilor de 
anxietate. În domeniul clinic, este specializată pe probleme de anxietate, depresie, modificări 
comportamentale şi dezvoltare personală. 


Simona Trip este profesor universitar la Departamentul de Psihologie, Facultatea de Ştiinţe 
Socio-Umane, Universitatea din Oradea. Este coordonatorul programului de master în psihologie 

clinică, consiliere psihologică şi psihoterapie. Este psiholog principal în consiliere şi psihoterapie 
cognitiv-comportamentală, acreditat de Colegiul Psihologilor din România şi de Federaţia Română 
de Psihoterapie. Este supervizor în terapie raţional-emotivă şi comportamentală, certificat de 
Institutul Albert Ellis, New York. S-a format în consiliere psihologică şi psihoterapie sub îndrumarea 
directă a dr. Albert Ellis, dr. Allen Ivey şi dr. Patricia Arredondo. Activitatea de supervizare o 
desfăşoară în cadrul Asociaţiei de Psihoterapii Cognitive şi Comportamentale din România. În 
prezent este preşedintele Asociaţiei de Consiliere Psihologică din România. Interesele pentru 
cercetare se îndreaptă spre educaţia rational-emotiva şi comportamentală, fiind autorul mai multor 
programe de acest gen dedicate formării deprinderilor socioemotionale ale copiilor şi adolescenților. 


Maria Nicoleta Turliuc este doctor în psihologie, profesor universitar la Facultatea de Psihologie 
şi Ştiinţe ale Educaţiei din cadrul Universităţii „Alexandru loan Cuza” din Iasi. A publicat cinci 
cărţi de autor, a coordonat şase volume, a publicat peste 30 de capitole în volume din ţară şi 
străinătate şi peste 50 de studii în reviste ştiinţifice, ISI şi BDI (de exemplu, în Journal of Family 
Psychology, Journal of Loss and Trauma, International Journal of Stress Management, Measurement 
and Evaluation in Counseling and Development etc.). 


Armand Veleanovici este doctor in psihologie, supervizor si formator in psihologie clinica si 
consiliere psihologică, psihoterapeut de orientare experientiala, licenţiat în ştiinţe juridice. Coordoneaza 
Centrul de consiliere al Direcţiei Generale de Asistenţă Socială şi Protecţia Copilului Sector 2, 
Bucureşti. A fondat Centrul de evaluare, expertiză şi intervenţie psihologică din cadrul Asociaţiei Expert 
Psy. În activitatea sa profesională s-a confruntat cu sute de cazuri de copii şi părinţi aflaţi în situaţii 
de divorţ sau abuz şi neglijare, realizând evaluări, expertize judiciare sau extrajudiciare şi consiliere 
psihologică la solicitarea instanţelor, a organelor de anchetă penală sau a beneficiarilor. A publicat două 
monografii, un capitol de tratat şi articole având ca subiecte divorţul, abuzul şi neglijarea copilului. 


Mona Vintilă este profesor universitar doctor la Departamentul de Psihologie al Facultăţii de 
Sociologie şi Psihologie din cadrul Universităţii de Vest din Timişoara, director al masteratului de 
Psihologie Clinică şi Psihoterapie şi conducător de doctorat în domeniul Psihologie. De asemenea, 
este membru al Şcolii Doctorale de Psihologie la Universită degli Studi di Cassino e del Lazio 
Meridionale, Dipartimento di Scienze Umane, Sociali e della Salute. Este psihoterapeut şi supervizor 
specializat în aria terapiei familiale sistemice. Domeniile sale de interes sunt psihologia sănătăţii, 
psihologia şi psihoterapia familiei şi ale cuplului şi neuropsihologia. 


Laura Visu-Petra, conferenţiar universitar la Facultatea de Psihologie şi Ştiinţe ale Educaţiei, 
Universitatea „Babeş-Bolyai” din Cluj-Napoca, şi cercetător principal în Laboratorul de Psihologia 
Dezvoltării. Cercetările ei vizează dezvoltarea tipică şi atipică a controlului cognitiv, precum şi 
interacţiunile emotie-cognitie în dezvoltare. Este mentor în cadrul International Society for the 
Study of Behavioural Development, activitatea de cercetare fiind distinsă cu premii precum Early 
Career Award din partea Stress and Anxiety Research Society. 


Bogdan I. Voinescu este medic psihiatru, doctor în Medicină, cercetător la Institute of Psychiatry, 
Psychology and Neuroscience, King's College, Londra, Marea Britanie, şi lector universitar, responsabil 
de disciplinele Psihiatrie şi Noţiuni Aprofundate de Psihiatrie la Departamentul de Psihologie Clinică 
şi Psihoterapie, Facultatea de Psihologie şi Ştiinţe ale Educaţiei, Universitatea „Babeş-Bolyai” din 
Cluj-Napoca. Este autor al mai multor articole ştiinţifice publicate în reviste de circulaţie internaţională, 
abordând diverse probleme legate de psihiatrie, medicina somnului şi psihobiologia circadiană. 


Alexandra Zancu este doctorand în Psihologie la Facultatea de Psihologie şi Ştiinţe ale Educaţiei din 
cadrul Universităţii „Alexandru loan Cuza” din Iasi. Domeniile abordate în cercetare sunt psihologia 
clinică, tulburările de comportament alimentar, imaginea corporală, factorii de risc şi preventie. A 
mai publicat „Eating disorders among fashion models : a systematic review of the literature”, în Eating 
and Weight Disorders — Studies on Anorexia, Bulimia and Obesity (în colaborare, 2016), şi a colaborat 
la elaborarea „Standard Ocupational. Ocupaţia: Manechin” (2006) şi „Standard Ocupational. 
Ocupaţia : Organizator spectacole” (2007), adoptate de Autoritatea Naţională pentru Calificări. 


Prefata 


Într-o discuţie pe care am avut-o cu profesorul Ion Dafinoiu cu aproximativ doi ani în urmă, îi 
spuneam că, format în mentalitatea academică din SUA, mie îmi vine greu să înţeleg de ce fiecare 
centru universitar din România ţine să-şi publice propriile manuale de specialitate în psihologie. În 
SUA există câteva manuale (handbook-uri) de referinţă - scrise fie individual de specialişti de talie 
internaţională, fie în colaborare de astfel de specialişti - reeditate de multe ori care sunt utilizate 
pentru activitatea de predare/invatare în majoritatea universităţilor de acolo. Spre exemplu, nimeni 
nu-i cere profesorului care susţine cursul de psihologie clinică la Harvard University să aibă propriul 
manual de psihologie clinică şi să nu cumva să-l folosească pe cel de la Yale University, dacă acesta 
există şi este deja un reper academic ! 

Cred că acest set de bune practici academice internaţionale ar trebui implementat şi în România, 
pentru a stimula colaborarea dintre profesioniştii români din diversele centre academice, contribuind 
astfel la crearea unei culturi profesionale nonizolationiste, care poate genera apoi specialişti 
recunoscuţi pe plan naţional şi chiar internaţional, nu doar „stele (locale) de iarmaroc” (vorba 
cântecului lui Florian Pittiş). Aşadar, cred ferm că şi în România ar trebui să avem în psihologie 
câteva manuale de referinţă - scrise fie individual, de specialişti români de referinţă la nivel 
international, fie în colaborare, de profesionişti de marcă din centre diferite - care să devină apoi 
repere academice în ţară. 

Nu doar că profesorul lon Dafinoiu a fost de acord cu mine, dar iată că, alături de colega sa 
Violeta Enea, a şi iniţiat pentru prima dată în România un astfel de demers fundamental şi complex, 
prin editarea manualului Evaluarea psihologică. Manualul psihologului clinician. Acesta apare la o 
editură prestigioasă din ţară, Editura Polirom din laşi, reunindu-i pe unii dintre cei mai reprezentativi 
specialişti din România în domeniu, din diverse centre universitare. 

Nu intru în detaliile analizelor, ci spun simplu şi direct, în urma analizelor pe care le-am făcut 
asupra textului, că structura manualului şi conţinutul său se ridică la standardele internaţionale 
actuale în domeniu. Este un volum extrem de valoros ! Este rezultatul unui efort de echipă, coordonat 
cu profesionalism de colegii Dafinoiu şi Enea, pe care autorii manualului ni-l oferă. În consecință, 
sunt convins că va deveni un reper bibliografic în psihologia din România, atât pentru studenţi, cât 
şi pentru profesionişti (psihologi, cadre didactice, cercetători). 

În fine, sunt convins că acest manual va deveni un model pentru lucrări viitoare, alte manuale 
româneşti reprezentative urmând să apară în diversele domenii de specialitate ale psihologiei. 


Prof. univ. dr. Daniel David 


Partea | 

Rezumat 


Rolul psihologului clinician este în strânsă legătură cu istoria psihologiei clinice, cunoscând 
în societatea contemporană diversificări, aprofundări şi nuanţări care conturează complexi- 
tatea şi responsabilitatea profesiei. De la începuturile psihologiei până în prezent, rolurile 
psihologilor practicieni s-au diversificat foarte mult ca urmare a dezvoltării cercetărilor 
şi practicii din domeniul psihologiei, a extinderii domeniilor sau specialitatilor în psihologie 
în contextul diversificării problemelor, dificultăţilor sau cerinţelor cu care oamenii s-au 
confruntat în decursul secolelor. Evoluţia rolului şi activităţilor psihologului clinician a 
fost strâns legată de evoluţia domeniului psihologiei şi a cerinţelor societăţii legate de 
activitatea psihologului clinician. Astfel, psihologul clinician în societatea contemporană 
are o contribuţie unică la procesul de evaluare şi diagnostic, furnizarea de tratament 
psihologic, predare şi instruire, supervizare clinică, cercetare, audit şi management clinic. 
În acest capitol vom acorda o atenţie deosebită rolului psihologului în evaluarea psihologică 
Şi în activitatea de supervizare clinică. 


1.1. Evaluarea psihologică 


Cu toate că evaluarea a constituit dintotdeauna o caracteristică principală, definitorie a 
psihologiei profesionale, modelele de utilizare şi importanţa relativă a evaluării s-au schimbat 
odată cu trecerea timpului. Evaluarea psihologică deţine o importanţă crucială în definirea, 
formarea şi practicarea psihologiei profesionale, acest lucru fiind susţinut de faptul că 
91% dintre psihologii practicieni efectuează evaluări clinice (Watkins er al., 1995), iar 
64% dintre anunţurile cu posturi de muncă din domeniu au inclus evaluarea ca fiind o condiţie 
prealabilă importantă (Kinder, 1994). În multe privinţe, evaluarea psihologică reprezintă 
contribuţia unică a psihologiei profesionale la aria mai vastă a practicii clinice (Groth-Marnat, 
2003). Primii psihologi profesionişti îşi defineau în mare măsură profesiunea în contextul 
rolului lor de psihologi evaluatori. În prezent, studiile arată că psihologii practicieni din 
toate domeniile psihologiei alocă un procent de 10% până la 25% din timp pentru a efectua 
evaluări psihologice (Camara er al., 2000; Watkins, 1991; Watkins er al., 1995). 

Cercetările au evidenţiat faptul că din anii 1940 şi 1950 (când testarea psihologică 
era, în mod frecvent, cea mai importantă activitate a psihologilor profesionişti) până în 
prezent psihologii s-au implicat într-o diversitate largă de activităţi de administraţie, 
consult, dezvoltare organizaţională şi în multe domenii de tratament direct (Bamgbose et al. , 
1980; Groth-Marnat, 1988; Groth-Marnat şi Edkins, 1996). Un studiu relativ recent a 
relevat faptul că 81% dintre psihologii clinicieni petrec între O şi 4 ore pe săptămână, 
15% alocă între 5 şi 20 de ore pe săptămână şi 4% petrec mai mult de 20 de ore pe 
săptămână efectuând evaluări psihologice (Camara er al., 2000). Scăderea treptată a 
timpului total petrecut în efectuarea evaluării se datorează, în parte, rolului din ce în ce 
mai extins al psihologilor, deziluziei provocate de procesul de evaluare căruia i s-au adus 
critici privind fiabilitatea şi validitatea multor dispozitive de evaluare (Garb er al., 2001), 
precum şi reducerii rambursărilor din sistemul de sănătate (Pitrowski, 1999). Mai mult, 
studiile arată că procesul de evaluare psihologică a ajuns să includă o varietate largă de 
activităţi dincolo de simpla administrare sau interpretare a testelor tradiţionale. Aceste acti- 
vitati includ efectuarea de interviuri structurate şi nestructurate, efectuarea de observaţii 
comportamentale în mediul natural, observarea interacțiunilor interpersonale, evaluarea 
neuropsihologică şi evaluarea comportamentală (Groth-Marnat, 2003). 

În ce priveşte mijloacele tradiţionale de evaluare prin utilizarea instrumentelor psiho- 
logice, şi aici s-a înregistrat o diminuare a folosirii acestora din cauza unei tendinţe 
generale de creştere a altor activităţi în care s-au implicat psihologii şi a unei extinderi a 
definiţiei evaluării. În prezent, un psiholog care efectuează o evaluare poate include 
tehnici precum interviul, administrarea şi interpretarea testelor psihologice tradiţionale, 
observaţii naturale, evaluarea neuropsihologică şi evaluarea comportamentală. În ultimele 
decenii psihologii clinicieni au fost provocati de noi tulburări apărute în manualele de 
diagnostic, fiind nevoiţi să evalueze domenii pe care nu s-a pus prea mare accent înainte 
de anii 1980 (tulburările de personalitate, stresul, adaptarea la schimbări de viaţă, 
sindromul burnout, evaluarea resurselor existente pentru a face faţă unei situaţii, reacţia 
hipnotică, sănătatea psihică, adaptarea la noi culturi, schimbările asociate cu gradul 
crescut de modernizare şi nivelul de control personal - autoeficacitatea). Este evident că, 
odată cu evoluţia societăţilor şi a problemelor cu care se confruntă omul contemporan, 
clinicienii trebuie să fie permanent la curent cu noile şi din ce în ce mai specificele 
dispozitive de evaluare şi să menţină un nivel de flexibilitate în abordările pe care le 
adoptă (Groth-Marnat, 2003). 


1.2. Rolul psihologului în evaluarea psihologică 


Rolul central al psihologilor clinicieni, încă de la începuturile psihologiei clinice, este 
legat de evaluarea psihologică. Pentru a îndeplini acest rol, psihologii clinicieni trebuie 
să integreze o gamă largă de date şi să aducă în centrul atenţiei diverse domenii de 
cunoştinţe, ceea ce face ca acest rol să fie mai complex decât administrarea şi cotarea 
instrumentelor psihologice. La începuturile psihologiei rolurile unui psihometrist şi ale 
un clinician care efectua o evaluare psihologică nu erau distincte, clare. Ulterior, activitatea 
acestor profesionişti s-a diferențiat, evoluţia într-un domeniu de activitate determinând 
progrese şi în celălalt domeniu. 

Principalele distincţii dintre psihologul clinician si psihometrist au fost sintetizate de 
Groth-Marnat în felul următor (Groth-Marnat, 2003) : 











Psiholog clinician Psihometrist 
a. evaluarea psihologică încearcă să analizeze o | a. psihometristii au tendinţa de a utiliza testele 
persoană aflată într-o situaţie problematică pentru a obţine date, punând accent pe 
astfel încât informaţiile care decurg din aspectele administrative şi tehnice ale 
această evaluare să poată fi de folos în testării ; 
rezolvarea cererii clientului ; b. abordarea lor este în principal orientată către 
b. testele reprezintă doar o metodă de colectare | obţinerea de date şi produsul final este 
a datelor şi scorul testelor nu constituie adeseori reprezentat de o serie de descrieri 
produsul final, ci numai mijloace de ale unor trăsături sau abilităţi ; 
generare a ipotezelor ; c. descrierile testării sunt de obicei 
c. evaluarea psihologică plasează datele într-o independente de contextul general în care 
perspectivă mai largă, concentrându-se pe evoluează persoana şi nu abordează 
rezolvarea problemelor şi pe luarea problemele unice cu care se confruntă 
deciziilor. aceasta. 











Pentru a defini mai bine rolul psihologului clinician în evaluarea psihologică vom porni 
de la perioada de început a psihologiei. Construirea iniţială a testelor psihologice, având 
drept scop măsurătorile de grup ale inteligenţei, a înregistrat un succes demn de remarcat 
în special în mediile militare şi industriale unde metodele de intervievare individuală şi 
de anamneză erau prea scumpe şi consumau prea mult timp. Marele avantaj al testelor 
de inteligenţă orientate către obţinerea de date a fost că acestea păreau a fi obiective, se 
puteau aplica unui număr mare de subiecţi, iar rezultatele permiteau o clasificare a 
subiecţilor (Groth-Marnat, 2003). Predictiile acestora au fost în general corecte şi utili- 
zabile. Acest fapt a dus însă la o aşteptare anticipată, în sensul în care toate evaluările ar 
putea fi efectuate folosind aceeaşi metodă şi ar furniza un nivel similar de precizie şi 
utilitate. Strategiile ulterioare de evaluare au încercat să imite metodele anterioare de 
testare a inteligenţei pentru variabile precum personalitatea şi diagnosticul psihiatric. 

În concordanţă cu acest tip de abordare psihometrică s-a dezvoltat strategia de utilizare 
a „bateriei de teste” care ar putea crea o imagine completă a persoanei. Obiectivul a 
fost dezvoltarea unei descrieri globale, dar definitive a persoanei folosind metode pur 
obiective. Acest tip de abordare a încurajat ideea conform căreia instrumentul psihologic 
constituia cel mai bun demers de evaluare psihologică, minimalizând importanţa altor 
tehnici. Regăsim utilitatea acestei perspective în evaluarea diferenţelor individuale, prin 
măsurarea punctelor forte şi punctelor slabe de dezvoltat, şi în studiul personalităţii, prin 
elaborarea unei taxonomii relevante a trăsăturilor şi apoi crearea unor teste pentru a măsura 
aceste trăsături (Groth-Marnat, 2003). Dar toate aceste demersuri au pus mai degrabă 
accent pe instrumente, ca având o importanţă primară, şi mai puţin accent pe rezultatul 
obţinut de psihologul clinician. Acest fapt a dus la apariţia unei înclinații mai mult către 
abilităţile administrative. În acest context, rolul psihometristului se regăsea în administrarea, 
cotarea şi interpretarea testelor. Deşi abordarea psihometrică obiectivă se aplică la modul 
cel mai adecvat testelor de abilităţi, cum ar fi cele care măsoară inteligenţa sau abilităţile 
mecanice, totuşi utilitatea ei scade când cei care o folosesc încearcă să evalueze trăsături 
(particularităţi) ale personalităţii, deoarece variabilele de personalitate sunt mult mai 
complexe şi, prin urmare, trebuie validate în contextul istoric, al observaţiilor comporta- 
mentale şi al relaţiilor interpersonale (Groth-Marnat, 2003). Cercetările marilor chestionare 

de personalitate au evidenţiat faptul că utilitatea abordării psihometrice pur obiective este 
discutabilă atunci când este folosită pentru evaluarea problemelor de viaţă (nevroze, 
psihoze, tulburări de personalitate etc.). Acest aspect este surprins în evaluarea psihologică, 
care se dovedeşte a fi cea mai utilă în înţelegerea şi evaluarea personalităţii şi în special 
ale problemelor de viaţă, fiind centrată pe o situaţie specială care are legătură cu o anumită 
persoană. Astfel, rolul central al clinicianului care efectuează o evaluare psihologică este 
cel al unui expert în comportamentul uman care trebuie să gestioneze procese complexe, 
să înţeleagă şi să interpreteze rezultatele testelor în contextul vieţii unei persoane, dar în 
acelaşi timp să ia în considerare existenţa socială (Woody, 1980). Acest rol necesită ca 
psihologul clinician : 


e să deţină cunoştinţe legate de domeniile care implică problemele respective şi, pe baza 
acestor cunoştinţe, să-şi formeze o idee generală referitoare la comportamentele de 
observat şi domeniile în care să colecteze date relevante ; 

e să conştientizeze existenţa unei cauzalitati multiple care vizează, pe lângă aspectele 
individuale, şi influenţele interactionale şi ale relaţiilor multiple ; 

e să fie familiarizați cu noţiunile principale legate de măsurare şi practica clinică. Aceasta 
include statisticile descriptive, fiabilitatea (şi eroarea de măsurare), validitatea (şi 
semnificaţia rezultatelor testelor), interpretarea normativă, selectarea testelor cores- 
punzătoare, proceduri administrative, variabile legate de diversitate (etnie, rasă, vârstă, 
sex), testarea persoanelor cu dizabilităţi şi un volum adecvat de experiență supervizată 
(Turner et al., 2001) ; 

e să deţină cunoştinţe de bază referitoare la cerinţele, tipurile de întrebări de referinţă 
şi aşteptările în diferite contexte la care clientul trebuie să se adapteze (locul de muncă, 
educaţia, vocaţia, cariera, starea de sănătate psihică, psihiatrică, medicală sau posibile 
aspecte juridice cu care se poate confrunta clientul). 


Mai mult, psihologii clinicieni ar trebui să cunoască principalele ipoteze interpretative 
în testarea psihologică, să fie capabili să identifice, să analizeze şi să evalueze o serie de 
ipoteze pentru a determina care dintre acestea sunt cele mai relevante şi mai adecvate 
clientului său. Psihologii clinicieni trebuie să înţeleagă la nivel conceptual ceea ce 
încearcă să testeze fiecare dispozitiv de evaluare, de aceea, pe lângă deținerea de cunos- 
tinte referitoare la denumirile şi definițiile pentru diferite tipuri de tulburări emoţionale 
sau tulburări de gândire, clinicienii ar trebui să deţină şi criterii operaţionale detaliate 
pentru acestea. 

Spre exemplu, conceptul de inteligenţă, deşi poate să pară simplu de interpretat, implică 
o varietate de abilităţi cognitive, este influenţat de factorii culturali, de evoluţii sau 
performanţe variate în condiţii diferite şi este determinat de aspectele legate de natura 
tipului de inteligenţă măsurată. Dacă psihologii clinicieni nu sunt familiarizați cu aceste 
domenii, nu vor fi pregătiţi corespunzător pentru a gestiona datele obţinute la un test de 
inteligenţă. Datele obţinute în cadrul evaluării psihologice trebuie integrate în cunoştinţele 
psihologice generale relevante, precum şi in cele oferite de psihologia anormalitatii, 
psihologia adaptării, neuropsihologia clinică, intervenţie şi psihoterapie sau managementul 
de bază al cazurilor. Formarea de bază a psihologilor clinicieni se concentrează mai degrabă 
pe dezvoltarea competenţelor în administrare şi cotare şi mai puţin pe dezvoltarea cunoş- 
tintelor care au legătură cu ceea ce testează sau este supus testării sau pe integrarea cunos- 
tintelor în interpretarea rezultatelor testelor în vederea obţinerii unei descrieri relevante 
a persoanei, pentru a dezvolta răspunsuri relevante la întrebări specifice care să ajute la 

rezolvarea problemelor şi la facilitarea procesului de luare a deciziilor (Groth-Marnat, 2003). 
Deşi pune accent pe persoană, descrierea din cadrul evaluării psihologice ar trebui sa ţină 
cont de complexitatea mediului social în care evoluează aceasta, istoricul personal şi 
observaţiile comportamentale. 


1.3. Supervizarea clinică 


Un alt rol al psihologului clinician experimentat vizează supervizarea clinică. În sensul 
cel mai larg, supervizarea reprezintă o intervenţie oferită de un membru mai avansat în 
teoria şi practica unei profesii către un membru începător sau către alţi membri ai aceleiaşi 
profesii (Thomas şi Hersen, 2010). Această relaţie se extinde pe o anumită durată de timp, 
vizează şi un aspect evaluativ şi are ca obiective sporirea funcţionării profesionale a 
persoanelor mai tinere, monitorizarea calităţii serviciilor profesionale oferite clienţilor de 
supervizati, iar pentru cei care urmează să intre în profesie, asumarea rolului de observatori 
(Bernard şi Goodyear, 2004). Altfel spus, supervizarea reprezintă o alianţă de lucru între 
practicieni, în cadrul căreia aceştia tintesc să sporească practica clinică, să îndeplinească 
obiectivele şi standardele de bune practici ale organizaţiei angajatoare, dar şi ale profesiei, 
să îndeplinească standardele etice, profesionale prin oferirea de sprijin şi încurajare în 
legătură cu practica profesională (Kavanagh et al., 2002). Supervizarea implică observarea, 
evaluarea, oferirea de feedback, încurajarea autoeficacitatii, facilitarea autoevaluării 
supervizatului şi acumularea de cunoştinţe şi abilităţi prin pregătire, modelare şi rezolvarea 
reciprocă a problemelor (Falender şi Shafranske, 2004). 

Obiectivele principale ale supervizării clinice au în vedere încurajarea dezvoltării 
profesionale a supervizatului, insuflarea şi dezvoltarea abilităţilor şi atitudinilor necesare, 
asigurarea faptului că stagiarilor care nu reuşesc să dezvolte suficiente abilităţi şi atitudini 
nu li se dă voie să practice independent, monitorizarea şi protejarea bunăstării clientului, 
promovarea practicii etice şi asistarea stagiarilor în dezvoltarea unor meta-competente sau 
a unor competenţe de ordin superior ca psihologi profesionişti (Bernard şi Goodyear, 
2004 ; Falender şi Shafranske, 2007). 

Analizând numeroaselor definiţii ale supervizării, Thomas şi Hersen au evidenţiat cele 
mai importante caracteristici ale supervizării clinice (Thomas şi Hersen, 2010) : 


a. Supervizarea reprezintă, înainte de toate, o relaţie, întotdeauna se petrece în context 
relational (Watkins, 1997a), iar supervizorii competenţi sunt atenţi la dinamicile rela- 
tionale care conturează formarea, evoluţia şi rezultatele supervizării. Aspectul relational 
este întărit de constatarea că persoanele supervizate se orientează către supervizorii 
empatie şi respect (Henderson, Cawyer şi Watkins, 1999), iar supervizorii eficienţi se 
consideră a fi mai degrabă participanţi în procesul de supervizare decât observatori 
externi ai procesului de terapie. 

b. Supervizarea este un proces de durată deoarece, pentru ca activitatea de supraveghere 
să fie eficientă, este necesară construirea unei relaţii puternice de lucru (Bernard şi 
Goodyear, 2004; Watkins, 1997a). Cele mai multe relaţii care au la bază activitatea 
de supervizare continuă ani de zile, dar există şi situaţii în care pot fi limitate la câteva 
luni din cauza constrângerilor unui program de formare. 

c. Procesul de supervizare îmbunătăţeşte funcționarea profesională. Scopul explicit al 
relaţiei de supervizare este de a ajuta stagiarii să dezvolte şi să perfecţioneze cunoş- 
tintele, atitudinile, abilităţile şi valorile esenţiale pentru practicarea competentă a 
profesiei (Bernard şi Goodyear, 2004). Supervizarea formativă are o importanţă 
crucială pentru insuflarea abilităţilor şi competenţelor de bază, în timp ce supervizarea 
continuă are ca scop menţinerea activităţii la standardele de practică profesională prin 
actualizarea abilităţilor şi cunoştinţelor la noile descoperiri din domeniu. 

d. Supervizarea are drept scop preocuparea vigilentă pentru interesul superior al tuturor 
clienților implicaţi, asigurarea sănătăţii şi a bunăstării clientului. Asociaţia Psihologilor 
esenţială pentru supervizori (APA, 2002), iar responsabilitatea monitorizării progre- 
sului şi a performanţei stagiarilor de către supervizori este strâns legată de evitarea 
prejudiciilor clienţilor individuali (Vasquez, 1992). 

e. Supervizorii sunt Solicitaţi să armonizeze rolul de dezvoltare al stagiarilor şi cel de supra- 
veghere. Aceasta implică îmbinarea rolurilor de predare, mentorat şi supraveghere, cu 
obligaţia permanentă de evaluare a cunoştinţelor şi activităţii acestora, precum şi de 
luare a unor decizii în funcţie de rezultatele şi progresele obţinute (Johnson, 2007). 
Acest aspect implică faptul că stagiarii care nu deţin abilităţi suficiente sau nu deţin 
un anumit grad de adecvare psihologică vor relua unele etape ale formării lor sau chiar 
pot fi excluşi din programul de training. Supervizorii sunt solicitati să menţină un grad 
adecvat de obiectivitate şi de perspectivă astfel încât să poată oferi supervizatilor 
feedbackuri precise formative şi cumulative (Thomas şi Hersen, 2010). 

f. Supervizarea este alcătuită din competenţe multiple de supraveghere. Deşi competenţa 
de supervizare reprezintă un meta-construct, cercetările au evidenţiat faptul că super- 
vizorii competenţi au abilitatea de a furniza numeroase competenţe individuale (Falender 
şi Shafranske, 2007 ; Johnson, 2007). Competentele esenţiale includ pregătire şi indru- 
mare în efectuarea profesiei, susţinerea identităţii profesionale a persoanei supervizate 
şi comunicarea unor păreri şi perspective alternative (Watkins, 1997a). 

g. Supervizarea este separată de predare, psihoterapie şi consiliere, deşi poate să le includă. 
Bernard şi Goodyear (2004) formulează în mod clar contururile existente între rolul 
de supervizare şi alte roluri îndeplinite de obicei de psihologi. Ca şi profesorii, 
supervizorii împărtăşesc cunoştinţe şi se angajează în evaluare. Ca şi psihoterapeutii, 
supervizorii abordează gândurile, comportamentele şi sentimentele problematice ale 
persoanelor supervizate şi indică punctele nevralgice personale ale acestora. Ca şi 
consilierii, supervizorii încearcă să ajute persoanele supervizate să lucreze mai eficient 
ca profesionişti. Diferenţa este că supervizarea e determinată de nevoile persoanei 
supervizate şi ale clientului, şi nu de un curriculum. Supervizorii ajută persoanele 
supervizate să exploreze probleme personale numai dacă acestea contribuie la creşterea 
eficienţei lucrului cu clienţii şi dacă supervizarea este mai vastă şi mai durabilă decât 
consilierea. Supervizarea are ca obiectiv dezvoltarea generală a clinicianului, în timp 
ce consilierea abordează adesea un deficit specific sau un caz problematic. 


În multe privinţe, formarea profesională eficientă în psihologie depinde de procesul 
de supervizare clinică care oferă structura şi cadrul pentru a învăţa cum să se aplice teoria, 
cunoştinţele şi procedurile clinice în vederea îmbunătăţirii, ameliorării, depăşirii sau 
rezolvării problemelor cu care se confruntă omul (Falender şi Shafranske, 2004). Watkins 

supervizatilor feedback la performanţa lor, îndrumare în legătură cu ceea ce au de facut 
atunci când se află în situaţii ambigue sau de necesitate, le oferă ocazia de a obţine păreri 
şi perspective alternative privind dinamica pacientului, intervenţiile sau cursul tratamentului, 
stimulează şi sporeşte curiozitatea legată de pacienţi şi experienţa de tratament, contribuie 
la procesul de formare a unei „identităţi” a psihologului şi serveşte ca „bază de securitate” 
în procesul de învăţare şi exercitare a profesiei (Watkins, 1997a). 

Numeroase studii în literatura de psihologie profesională indică faptul că supervizarea 
clinică rămâne una dintre cele mai importante activităţi profesionale ale psihologilor 
clinicieni, atât din mediile academice, cât şi în cele de practică a psihologiei clinice şi 
psihoterapiei (Falender et al. , 2004). Majoritatea psihologilor raportează faptul că supervizarea 
reprezintă o componentă-cheie a identităţii lor profesionale, iar majoritatea supervizorilor 
o oferă în timpul săptămânii de lucru (Robiner şi Schofield, 1990). Cu toate că supervizarea 
este esenţială pentru dezvoltarea profesională a psihologilor clinicieni şi pentru practica 
ulterioară, foarte puţine programe de training oferă o instruire detaliată în ceea ce o 
priveşte. Complexitatea acestei formări este legată de specificul acestei activităţi formative 
care, în cea mai mare parte, este un proces care se învaţă la locul de muncă sau prin 
participarea sau asistarea la nenumărate ore de supervizare, de dorit sub îndrumarea mai 
multor supervizori diferiţi (Watkins, 1997b). Numeroşi specialişti au remarcat lipsa unei 
standardizări a procesului de supervizare, în special la nivel universitar, precum şi lipsa 
unor cerinţe minime în pregătirea în supervizare. Deşi baza teoretică a supervizării a 
început să se consolideze recent (Bernard şi Goodyear, 2004; Falender şi Shafranske, 
2004), principiile şi standardele de supervizare rămân încă evazive. 

Cu toate că supervizarea în psihologia clinică reprezintă o activitate importantă a 
psihologilor practicieni, studiile arată că mai puţin de 20% dintre supervizori au primit 
o pregătire formală în supervizare. Totuşi, la Conferinţa de Competenţe, care s-a desfăşurat 
în Scottsdale, Arizona, în anul 2002, s-a vorbit despre începuturile unui proces de definire 
amănunţită a competenţei de supervizare (Kaslow, 2004). 

Fiind o componentă centrală în formarea absolvenţilor de studii universitare în psiho- 
logia clinică, asigurarea supervizării clinice a cunoscut o evoluţie şi o transformare în 
ceea ce priveşte dezvoltarea de competenţe mai explicite. Cu toate că psihologii au 
demonstrat dintotdeauna interes în pregătirea unor colegi de breaslă profesionişti, asigu- 
rarea competenţei pentru psihologii angajaţi în formare este în prezent încadrată ca o 
obligaţie de ordin etic şi profesional (Vasquez, 1992). Transformarea pe care acest domeniu 
o experimentează poate fi rezumată ca o trecere de la învăţarea modului de a supraveghea 
(clinic), prin observare sau instruire la locul de muncă, la instrucţiuni şi criterii ale 
modului în care se măsoară competenţa (Thomas şi Hersen, 2010). Printre primele 
încercări de a defini competenţa în supervizare sunt cele ale lui Peterson şi Bry (1980), 
care au conceptualizat patru dimensiuni ale competenţei : responsabilitatea profesională, 
căldura interpersonală, inteligenţa şi experienţa. Ulterior, Pope şi Brown (1996) au 
redus acest model la două dimensiuni vaste: competenţa intelectuală şi competenţa 
emoţională. Supervizarea clinică eficientă permite stagiarilor să dezvolte competențele în 
calitate de psihologi, pe măsură ce progresează în mod continuu de la statutul de înce- 
pători la cel de profesionişti care funcţionează autonom (Holloway, 1992 ; Rosenbaum şi 
Ronen, 1998). Majoritatea autorilor tind în prezent să fie de acord cu faptul că compe- 
tenta se referă la gradul de adecvare a psihologilor la această profesie, reflectat in 
acumularea şi manifestarea corespunzătoare a cunoştinţelor, atitudinilor şi abilităţilor 
specifice (Rubin er al., 2007). 

Cercetătorii s-au întrebat ce anume face ca un psiholog clinician să fie competent 
pentru a fi mentor? Până nu de mult se considera că un psiholog clinician potrivit va fi 
şi un supervizor potrivit (Falender şi Shafranske, 2004, 2007). Rezultatele cercetărilor 
arată faptul că, în practică, mulţi supervizori eşuează în încercarea lor de a-şi adapta în 
mod competent intervenţiile şi abordările astfel încât acestea să se potrivească unor 
persoane supervizate diferit, în contexte unice, cu clienţi diferiţi (Shanfield er al., 1992). 
Mai mult, există dovezi conform cărora o mare parte din activitatea de supervizare şi 
mentorat este, în cel mai bun caz, marginală ; mai mult, există adeseori o diferenţă foarte 
semnificativă între supervizorii cu competenţe minim adecvate şi cei cu competenţe 
superioare (Ragins, Cotton şi Miller, 2000). În acelaşi timp, mulţi teoreticieni ai supervi- 
Zării au început să accentueze importanţa factorilor comuni în diferite modele de supervizare 
(Holloway, 1992 ; Ladany, Ellis şi Friedlander, 1999). Un model cunoscut este cel al lui 
Falender et al. (2004), care propune cinci factori supra-ordonati esentiali care influenţează 
toate elementele competenţei de supervizare : 


1. dobândirea competenţei de supervizare reprezintă un proces cumulativ, de dezvoltare, 
care se desfăşoară pe tot parcursul vieţii ; 

2. diversitatea, sub toate formele ei, are legătură cu toate aspectele procesului de 

supervizare şi necesită competenţe specifice ; 

. atenţia acordată aspectelor legale şi etice este esenţială ; 

4. trainingul este influenţat atât de factori profesionali, cât şi de factori personali, 
incluzând valorile, credinţele, prejudecățile şi conflictele interpersonale ; 

5. autoevaluarea şi evaluarea colegilor au loc în mod regulat pe parcursul desfăşurării 
procesului de supervizare. 


uo 


Toate aceste rezultate conduc spre stabilirea activitatii de supervizare ca un domeniu 
esenţial de competenţă in cadrul disciplinei. Acest lucru ar însemna că programele de 
pregătire şi psihologii individuali ar trebui să aibă obligaţia etică de a se asigura de faptul 
că persoanele care desfăşoară activitatea de supervizor sunt bine pregătite, informate şi 
competente în practica de supervizare clinică (Falender et al., 2004; Vasquez, 1992). 

Pentru a deveni un supervizor competent este nevoie de o tranziţie semnificativă de 
la statutul de psiholog clinician (Falender şi Shafranske, 2004), rezultat al mai multor ani 
de experienţă după obţinerea licenţei (unii autori recomandă minim trei ani de experienţă 
după obţinerea licenţei în care să fi avut pregătire şi/sau experienţă în supervizare [Thomas 
şi Hersen, 2010]). 

În acelaşi timp, o echipă interdisciplinară (psihologii, educatorii şi evaluatorii) trebuie 
să stabilească standarde explicite şi măsurabile pentru competenţă. Apoi, supervizorii în 
formare trebuie să fie pregătiţi pentru procesul/activitatea de supervizare, prin aprofundarea 
oportunităţilor relevante de instruire, dobândire a experienţei şi autoevaluare (Getz, 1999). 


Concluzii 


Rolul psihologului clinician în societatea contemporană este un subiect care deja a început 
să fie dezbătut în numeroase tratate şi studii publicate în literatura de specialitate. Succinta 
şi limitata noastră prezentare asupra acestui subiect a reuşit doar sa creioneze diversitatea, 


ROLUL PSIHOLOGULUI CLINICIAN 29 


vastitatea şi complexitatea acestui subiect. Nu numai că societatea contemporană are 
aşteptări din ce in ce mai mari de la profesionistii din domeniul psihologiei, dar chiar 
profesioniştii sunt conştienţi de responsabilitatea muncii lor, de unde necesitatea unei 
formări profesioniste riguroase, ştiinţifice, competente şi în continuă adaptare la necesită- 
tile condiţiei omului modern. Foarte probabil, viitorul evaluării psihologice va fi influenţat 
de tendinţele de a utiliza evaluarea computerizată, adaptarea acesteia la sistemul de sănătate 
şi asistenţă medicală şi la serviciile de asistenţă medicală la distanţă (Groth-Marnat, 2000). 
Privite din perspectiva criteriului eficienţei, evaluările computerizate pot fi valorizate prin 
prisma procesului rapid de punctare, a stabilirii unor reguli complexe de decizie, a 
reducerii contactului client-practician, a prezentării stimulilor la nou (realitatea virtuală) 
şi a generării de ipoteze interpretative (Groth-Marnat, 2003). Această eficientizare a 
timpului este stimulată mai ales de politicile de economisire a costurilor pentru asistenţa 
medicală, fapt ce le va cere psihologilor să demonstreze eficienţa costurilor serviciilor 
pe care le furnizează (Groth-Marnat, 1999; Groth-Marnat şi Edkins, 1996). Pentru 
evaluare, acest lucru înseamnă corelarea ei cu planificarea tratamentului. Astfel, cel mai 
probabil, viitoarele rapoarte psihologice se vor concentra mai puţin pe dinamicile clientului 
şi vor acorda mai mult timp detaliilor legate de strategiile specifice de intervenţie 
(Groth-Marnat, 2003). 

La fel de provocator este şi rolul pe care evaluarea îl va juca cu privire la serviciile 
psihologice la distanţă (Leigh şi Zaylor, 2000). Rolul tradiţional al psihologilor profesionişti 
de interacţiune faţă în faţă cu clientul va fi înlocuit cu cel care ar presupune dezvoltarea 
şi monitorizarea noilor aplicaţii, dar şi consultarea şi colaborarea cu pacienţii în privinţa 
rezultatelor (Groth-Marnat, 2003). 


În ceea ce priveşte supervizarea, structura modului de a învăţa activitatea de super- 
vizare este în continuă evoluţie. Din ce în ce mai mulţi specialişti sunt interesaţi de 
delimitarea competenţelor de bază necesare rolului psihologului supervizor, precum şi a 
unor programe de studiu care identifică în mod explicit cunoştinţele, abilităţile şi valorile 
care sunt asamblate pentru a forma o competenţă clinică şi care dezvoltă strategii de 
învăţare şi proceduri de evaluare care să îndeplinească criteriile de competenţă menţionate 
în conformitate cu practicile şi cerinţele bazate pe dovezi ale locației de tratament clinic. 
Procesul de pregătire cu privire la supervizare se confruntă cu unele provocări, inexistente 
în formarea absolvenţilor de psihologie pentru a deveni administratori, consultanţi, 
profesori sau cercetători. 

Rezumat 


Sistemul nervos permite reglarea temporală şi spaţială a interacțiunii dintre individ şi 
mediu prin cuplarea mecanismelor de adaptare la reţeaua moleculară, celulară şi neurală 
a organismului (Wolf şi Linden, 2012). Mecanismele de reglare şi variaţie la aceste diferite 
niveluri funcţionale, precum şi interacţiunile lor cresc adaptabilitatea individului (Wolf şi 
Linden, 2012). 

Diversele tipuri de proteine reglatoare şi ARN-ul mitocondrial au propriile expresii 
la nivel cerebral şi conduc la adaptări neuronale, tulburări de comportament şi chiar 
neuropatologie. Astfel, prin tulburări ale secreției proteinelor sinaptice reglatoare expresia 
va fi la nivelul hipocampului, amigdalei, insulei, cortexului cingular anterior, cortexului 
orbito-frontal, ariei tegmentale ventrale, substanţei negre, nucleului caudat, putamenului, 
nucleului accumbens, scoarţei senzoriale şi motorii, iar consecinţa o reprezintă supra- 
vietuirea neuronală structurală şi funcţională, adaptarea memoriei, a învăţării şi a stresului, 
tulburări legate de stres (Molteni et al., 2010), depresie (de Foubert et al., 2007), adictii 
(Bramham et al., 2010), tulburări cognitive (Wang er al., 2006), ale memoriei emoţionale 
(Eriksson et al., 2011) şi ale comportamentului sexual (Barrot et al., 2005). 


2.1. Dragostea romantică şi cea maternă 


Noile tehnologii care permit studiul corelatelor neurale ale stărilor mintale subiective prin 
tehnici de imagistică au permis neurobiologilor să înceapă să cunoască bazele neurale ale 
dragostei romantice şi ale celei materne. Ambele tipuri de ataşament activează regiuni 
specifice, precum şi regiuni comune în sistemul de recompensă cerebrală, care coincid 
în arii bogate în receptorii de oxitocină şi vasopresină. Ambele dezactivează un set de 
regiuni comune asociate cu emoţii negative, judecare socială, în evaluarea emoţiilor şi 
intenţiilor altor persoane. Sentimentele de dragoste romantică şi maternă împart aceleaşi 
arii cerebrale, dar activarea cerebrală este diferită în cele două (Zeki, 2007). 
Ataşamentul uman pare să implice un mecanism push-pull care anulează distanţa 
socială, prin dezactivarea unor reţele folosite pentru evaluarea socială critică şi emoţii 

negative, şi conectează indivizii prin implicarea unor circuite de recompensă, explicând 
puterea iubirii în motivaţie şi exaltare. Structurile nervoase corelate cu iubirea romantică 
sunt distincte chiar dacă împart aceleaşi arii cu alte emoţii apropiate (Zeki, 2007). Ariile 
implicate în neurochimia iubirii se află în cortex, insula medială, girusul cigular anterior, 
hipocamp şi in zona subcorticală, părţi ale striatului şi probabil nucleul accumbens, care, 
împreună, constituie regiunile centrale ale sistemului de recompensă. 

Ca şi ceilalţi doi modulatori legaţi de dragostea romantică, oxitocina şi vasopresina, 
dopamina este eliberată de hipotalamus, o structură localizată în creier care funcţionează 
ca legătură între sistemul nervos şi cel endocrin. Eliberarea de dopamină determină o 
stare de „bine”, dopamina părând să fie conectată strâns nu doar cu formarea de relaţii, 
ci şi cu relaţiile sexuale, care sunt percepute ca o recompensă şi un exerciţiu de a 
experimenta starea de bine. O creştere a dopaminei este însoţită de o scădere de serotonină, 
de care se leagă pofta şi dispoziţia. Studiile arată o scădere a serotoninei în stadiile de 
început ale dragostei romantice către un nivel care este comun pacienţilor cu tulburări 
obsesiv-compulsive, deci dragostea, până la urmă, este un fel de obsesie şi în stadiile 
iniţiale imobilizează gândurile şi canalele în direcţia unui singur individ. Oxitocina şi 
vasopresina par să fie în mod deosebit legate de ataşament şi conectare, ambele fiind 
produse de hipotalamus şi depozitate în glanda pituitară, de unde vor fi descărcate în 
sânge în cursul orgasmului la ambele sexe, al naşterii sau al alăptării (Zeki, 2007). 
Concentrația ambilor neuromodulatori creşte în faza de ataşament romantic intens şi 
formare a cuplului. Receptorii pentru aceştia sunt distribuiţi în multe părţi ale SNC care 
se activează atât în dragostea romantică, cât şi în cea maternă. Stimularea sexuală activează 
regiunile adiacente şi uneori chiar suprapuse din hipotalamus, arii activate de iubirea 
romantică din cortexul cingular anterior şi din regiunile subcorticale. Activarea hipota- 
lamusului se realizează atât la emoţiile romantice, cât şi la excitarea sexuală, dar nu în 
dragostea maternă. Aşadar, activarea sa poate constitui componenta erotică din ataşamentul 
romantic, dar absenţa în cel matern. De asemenea, excitarea romantică şi orgasmul 
dezactivează o regiune din cortexul frontal care se suprapune pe regiunea dezactivată 
observată în dragostea romantică. Concluzia este că ariile implicate în dragostea romantică 
şi excitarea sexuală sunt strâns conectate şi juxtapuse (Zeki, 2007). 

Atractivitatea feţei este o variabilă importantă în alegerea partenerului (Fink şi Penton-Voak, 
2002). Aharon er al. (2001) au arătat că cortexul orbito-frontal medial este implicat în 
răspunsul la feţele atractive şi cel lateral, la cele neatractive (O’Doherti et al., 2003). Altă 
zonă implicată în codarea stimulilor cu valoare de recompensă şi de evaluare a stimulilor 
sociali este amigdala (Baxter & Murray, 2002). 

Fata persoanei iubite antrenează două regiuni corticale: insula şi girusul cingular 
anterior, la fel ca stimulii sexuali vizuali excitanti. Feţele atractive, la fel ca ale persoanelor 
iubite, dezactivează nu numai cortexul frontal, ci şi amigdala, ceea ce duce la o judecată 
mai puţin severă atunci când privim o persoană iubită sau dorită. De asemenea, cortexul 
orbito-frontal este conectat cu amigdala şi alte arii corticale şi subcorticale : cortexul 
cingular anterior, putamenul şi nucleul caudat, care sunt implicate în experienţele de 
dragoste romantică. Deci experienţa intimă de conexiune între dragoste şi frumuseţe este 
probabil rezultatul intimităţii anatomice a conexiunilor dintre centrele implicate în aceste 
două experienţe (Zeki, 2007). 

Când subiecţii umani urmăresc fotografii ale indivizilor faţă de care simt o dragoste 
romantică, activarea lor cerebrală arată foarte asemănător cu cea observată după consumul 
de cocaină, cu activare intensă a ariei tegmentale anterioare şi a regiunilor striatului 

dopaminergic. Multe zone activate sunt bogate în oxitocină, angiotensină-vasopresină şi 
respectiv receptorii lor (Wise, 2002). Vizualizarea unor fotografii ale partenerului iubit a 
arătat o activitate concentrată în zona de mijloc a insulei, cortexul cingular anterior, capul 
nucleului caudat, aria tegmentală ventrală (VTA), putamenul, hipocampul posterior bilateral, 
girusul frontal inferior stâng, girusul temporal mijlociu stâng şi cerebelul (Bartels şi Zeki, 
2004), cât şi în lobul parietal drept (Aron er al., 2005). Rolul central al sistemului moti- 
vational dopaminergic a fost de asemenea dovedit. 

Modele similare apar când mamele văd imagini cu copiii lor, ceea ce arată suprapunerea 
dintre mecanismele neurale din ataşamentul matern şi cele din dragostea romantică. În 
plus, în aria tegmentală anterioară şi striat există o activitate substanţială în cursul 
ejaculării la bărbat (Wise, 2002). 

Rezultatele aduc dovezi asupra faptului că prezentarea numelui persoanei iubite com- 
parativ cu cel al unui prieten activează un anume pattern de activitate cerebrală, acesta 
fiind mai activ la persoanele care iubesc mai mult. Atât dragostea, cât şi pasiunea 
stimulează sistemul emotie-motivatie-dopamina (Aron er al., 2005). 

La persoanele îndrăgostite apare o activare în regiunea tegmentală anterioară, compo- 
nentă a sistemului cerebral de recompensă (Schultz, 2000) asociat cu plăcere, excitare 
generalizată, atenţie focusată şi motivaţia de a urmări şi a obţine recompensa (Schultz, 
2000). Regiunea tegmentală anterioară trimite proiecţii către numeroase alte regiuni ale 
creierului, inclusiv către nucleul caudat în regiunile sale medial-drepte şi posterodorsale 
(Aron et al., 2005). Caudatul are rol în detectarea recompensei şi în aşteptări, în 
reprezentarea scopurilor, precum şi în integrarea informaţiilor senzoriale în vederea 
pregătirii pentru acţiune (O’Doherty er al., 2002). 

Şi la om, ca şi la animale, canalele mezolimbice ale dopaminei din sistemul de 
recompensă al creierului joacă un rol în senzațiile de plăcere, atenţie focusată, motivaţie 
şi comportamente orientate spre scop, asociate cu dragostea romantică. Alţi neurotransmi- 
tatori sunt probabil de asemenea implicaţi, inclusiv glutamatul din sistemul mezocortical, 
contribuind la eliberarea dopaminei din aria tegmentală anterioară şi/sau semnalele rapide 
din cortexul prefrontal legate de recompensă (Lavin er al., 2005). 


2.2. lubirea romantică 


Ariile profunde cerebrale care sunt activate în cursul iubirii romantice sunt strâns conectate 
cu alte arii, atât corticale, cât şi subcorticale. Astfel, apar conexiuni cu cortexul frontal, 
oglindită de scăderea activităţii în aceste zone corticale. Amigdala este cunoscută ca fiind 
implicată în situaţii de anxietate şi dezactivată în situaţii când subiectul vede imagini ale 
partenerului sau în cursul ejaculării, care implică o scădere a anxietăţii. Pasiunea din 
dragostea romantică este oglindită de o suspendare a judecății sau o relaxare a criteriului 
judecății prin care evaluăm alti oameni şi care reprezintă o funcţie a cortexului frontal. 
Cortexul frontal împreună cu cel parietal şi cel temporal au fost găsite implicate în emoţii 
negative (Zeki, 2007). 

Dragostea romantică implică în mod specific regiuni subcorticale care mediază recom- 
pensa, precum aria tegmentală anterioară, striatul anterior şi nucleul accumbens (Schultz, 
2000). Multe dintre aspectele comportamentale ale iubirii romantice indică faptul că 

aceasta poate fi ca o reacţie de recompensă la cocaină, cu energie excesivă, lipsa somnului 
şi pierderea apetitului (Fisher, 1998). Injectiile cu cocaină activează aria tegmentala 
anterioară la oameni (Breiter et al., 1997). Recompense secundare, cum ar fi banii, 
activează nucleul accumbens, regiunea subcaloasă şi aria tegmentală anterioară (Breiter 
et al., 2001). Ciocolata, ca recompensă alimentară, activează aria tegmentală anterioară 
şi regiunea subcaloasă (Small er al., 2001). Aceste regiuni scad activitatea metabolică 
odată cu scăderea dorinţei pentru mai multă ciocolată. 

În formarea cuplurilor umane, importanţa neocortexului şi capacitatea acestuia de a 
modifica funcţiile subcorticale nu pot fi ignorate. Rezultatele unor studii anatomice şi 
farmacologice indică faptul că sunt zone cerebrale critice în formarea cuplurilor - cortexul 
prefrontal, nucleul accumbens şi pallidumul ventral. Aceste regiuni sunt de asemenea 
implicate în sistemul de recompensă mezolimbic al dopaminei, procesele de recompensă 
depinzând de sistemul dopaminergic mezocorticolimbic ce conţine neuroni dopaminergici 
în aria tegmentală ventrală şi proiecţiile lor către nucleul accumbens, cortexul prefrontal 
şi alte arii (Wise, 2002). 

Mecanismul neural pentru ataşament este complex, flexibil şi, foarte probabil, integrat 
cu multe alte componente cerebrale (Kendrick, 2000), incluzând probabil şi opioidele 
(Moles et al., 2004). Datele sugerează că sistemele neurale pentru atracţie, curtare şi 
ataşamentul faţă de partener conlucrează, motivând indivizii să prefere un anumit partener, 
şi îi determină să formeze un ataşament fata de acesta. 

Între regiunile care probabil sunt implicate în circuitele neurale ale atracției şi alegerea 
partenerului există: 


(1) nucleul caudat şi alte regiuni ale ganglionilor bazali asociaţi cu atenţia focusată, 
motivaţia, comportamentul orientat spre scop, dorinţa şi dependenţa ; 

(2) cortexul cingular anterior şi alte regiuni ale sistemului limbic asociate cu emoţiile, 
sentimentele şi afectul ; 

(3) zona cortexului insular care procesează emoţii şi stări ale corpului ; 

(4) structuri ale cortexului prefrontal, asociat cu evaluarea recompensei, planificarea şi 
monitorizarea, şi structuri corticale asociate cu procesarea emoţională (cortexul prefronal 
ventromedial). 


Au fost identificate unele dintre circuitele asociate cu dorinţa sexuală (Karama et al., 
2002); sistemul neural pentru atracţia din curtare este distinct, dar strâns legat de 
circuitele primare asociate cu dorinţa sexuală, iar ele operează în tandem. Circuitul din 
atracţia din curtare operează în tandem şi cu sisteme neurale asociate discriminării 
culorilor, formelor, dimensiunilor, tonului vocii, mirosurilor, posturilor şi gesturilor şi 
alte sisteme cerebrale asociate cu percepţia senzorială, memoria, evaluarea recompensei 
planificarea şi activităţile motorii. La oameni, sistemul de motivatie-emotie a evoluat 
într-un circuit cerebral care a fost numit dragoste romantică (Bartels şi Zeki, 2004). 

În cazul în care partenerul este respins, modificări neurale apar la nivelul nucleului 
accumbens drept, putamenului ventral, pallidumului, cortexului orbito-frontal lateral, 
insulei anterioare (Fisher er al., 2005a; Fisher et al., 2005b). Iubiţii respinşi au avut o 
activitate semnificativ mai mare în striatul ventral, putamen şi pallidum decât cei implicaţi 
în relaţii fericite. 

2.3. Comportamentul sexual 


Studiile susţin ipoteza că impulsul sexual este asociat cu activarea circuitelor cerebrale 
specifice şi că aceste circuite sunt în mare parte diferite faţă de cele asociate cu dragostea 
romantică şi atracţia din perioada curtării. Urmărirea unor materiale video erotice a fost 
asociată, alături de excitarea sexuală, cu o puternică activare a regiunii subinsulare drepte, 
inclusiv nucleul caudat stâng, putamenul, girusul occipital mijlociu drept, girusul temporal 
mijlociu, girusul cingular bilateral, regiunile senzorio-motorii drept şi premotor, precum 
şi hipotalamusul drept (Arnow et al., 2002). Urmărirea unui film erotic duce, conform lui 
Beauregard er al. (2001), la activarea sistemului limbic şi paralimbic, inclusiv a amigdalei 
drepte, a zonei temporale anterioare drepte şi a hipotalamusului. Karama er al. (2002) au 
observat atât la bărbaţi, cât şi la femei o creştere a activităţii în zona cingulară anterioară, 
cortexul medial prefrontal, cortexul orbito-frontal, insula şi cortexul occipito-temporal, 
precum şi in amigdala şi in striatul ventral. La bărbaţi, activarea a apărut în talamus şi 
este mult mai crescută decât la femei, în hipotalamus, în ariile asociate cu excitatia sexuală 
şi cu comportamentul. 

Se pare că există o legătură între miros şi sex: aria din creier prin care simţim 
mirosurile, lobul olfactiv, este parte a sistemului limbic, creierul emoţional, aria în care 
au loc gândurile şi dorinţele sexuale (MacLean, 1954). Brill (1932) sugerează că oamenii 
se sărută pentru a-şi apropia nasurile şi a se putea mirosi astfel (sărutul eschimosilor). 
Sau, posibil, se sărută pentru a-şi uni gurile şi a simţi gustul celuilalt, deoarece cel mai 
mult din ceea ce noi numim gust depinde de miros (Hirsch, 1990). 

Senzatiile olfactive pot influenţa arcul reflex sexual. Erectia peniană, măsură a excitarii 
sexuale masculine, este o manifestare de secretii de la nucleii septali către sistemul limbic 
şi mai apoi către fibrele olfactive (Weiss, 1972). 

Există o conexiune directă între bulbul olfactiv şi nucleul septal (MacLean, 1973), 
ceea ce conduce la concluzia că, din punct de vedere anatomic, mirosul poate avea un 
impact asupra nucleului septal pentru a induce erecţia. 

Mirosul poate creşte excitabilitatea sexuală şi reduce inhibitiile prin reducerea durerii. 
Legătura dintre sistemul limbic şi cel olfactiv ne conduce şi la un alt posibil mecanism, 
inducerea unui răspuns emoţional puternic asociat cu stimularea sistemului limbic, mirosul 
putând produce un efect de vecinătate, iar de la nivelul sistemului limbic impulsurile să 
ajungă inclusiv la nucleii septali, centrul excitabilitatii sexuale (Hirsch er al., 1999). 

Modelele actuale ale funcţiei sexuale statuează rolul combinat al sistemului nervos 
central şi periferic în experienţa orgasmului la femei. Studiile demonstrează că în orgasmul 
femeii sunt implicate căi neurale diferite cu circuite de tip feedback negativ, multe dintre 
ele similare cu cele de la bărbat (Sipski şi Arenas, 2006). 

La nivelul nucleului paraventricular există un grup de neuroni oxitocinergici care 
proiectează către arii cerebrale extrahipotalamice, inclusiv către măduva spinării (la nivel 
lombosacral) şi facilitează funcţia erectilă şi contracția musculară, inclusiv cea din orgasm 
şi copulatie. A fost demonstrat că eliberarea de oxitocină, peptid cunoscut a fi implicat in 
conectarea psihologică, ataşament şi dragoste, se asociază pozitiv cu contractiile orgasmice 
la femei (Meston et al., 2004). 

Răspunsul orgasmic activează următoarele zone cerebrale : insula, sistemul limbic 
(amigdala medială, hipocampul, cortexul cingulat, aria preoptică şi hipotalamusul), 

nucleul accumbens, ganglionii bazali (în special putamenul), cortexul parietal superior 
(santul postcentral), cortexul prefrontal dorsolateral şi cerebelul, împreună cu nivelurile 
de mai jos ale trunchiului cerebral (Bianchi-Demicheli er al., 2006). 

Sistemul limbic, care este cunoscut a fi crucial în procesele emoţionale la oameni 
(Papez, 1995), este legat de emoţiile intense resimtite în cursul orgasmului. Nucleul 
accumbens este de asemenea activat de plăcerea intensă resimţită în rush-ul determinat 
de droguri opioide şi nicotină (Stein et al., 1998); mai mult, nucleul accumbens este 
mai implicat în aşteptările de recompensă decât în răspunsul afectivității bazale legate de 
recompensă (O’Doherty er al., 2003). Insula intervine de asemenea în procesul de 
recompensă în special în prezicerea unor recompense viitoare (Tanaka et al., 2004). 

Activarea cortexului cingular şi amigdalei mediale în timpul orgasmului corespunde 
bine cunoscutei activări în variate aspecte legate de sexualitate, reglarea vieţii emoţionale, 
reactivitatea la stimuli emotionali, funcţionarea perceptuală şi motivaţională, memorie 
(Ledoux, 1996). Activarea cortexului cingular şi amigdalei mediale poate corespunde şi 
eliberării de oxitocină (Carmichael er al., 1994). 

Dacă comparăm orgasmul cu excitarea sexuală, acesta este asociat cu scăderea 
profundă a circulaţiei cerebrale regionale în cortexul orbito-frontal lateral stâng, în girusul 
temporal inferior şi anterior. Scăderea alimentării sangvine în cortexul orbito-frontal 
lateral stâng conduce la dezinhibitia comportamentului din timpul orgasmului, iar 
dezactivarea lobului temporal este direct legată de excitarea sexuală intensă (Georgiadis 
et al., 2006). Conform lui Georgiadis et al. (2006), cheia pentru orgasmul feminin constă 
într-o relaxare adâncă, în lipsa anxietăţi, în timp ce stimularea senzorială genitală directa 
are un rol mai puţin important. 

Activarea girusului cingular şi a insulei (Komisaruk er al., 2004), două arii cunoscute 
a fi implicate şi în plăcere, durere, empatie, dorinţă, selecţia partenerului, recunoaşterea 
unor semnale sociale (Turk er al., 2004), subliniază rolul cognitiei în orgasmul feminin 
(Komisaruk er al., 2004). 

Orgasmul la bărbaţi este caracterizat de o schimbare în activitatea cerebrală, în special 
în emisfera dreaptă. Atât la bărbaţi, cât şi la femei, orgasmul duce la activarea regiunilor 
temporale şi parietale. Acesta implică un circuit cerebral comun caracterizat de activarea 
următoarelor regiuni : insulă, putamen, lob parietal temporal, cortex prefrontal, regiune 
septală şi cerebel. Totuşi, există mici diferente de gen: de exemplu, o activare a amigdalei 
mediale se produce la femei, şi nu la bărbaţi (Komisaruk er al., 2004). Amigdala este intens 
implicată în medierea funcţiilor sexuale umane (Baird er al., 2006). La femei, orgasmul 
implică specific nucleul accumbens, nucleul cingulat anterior, hipocampul, hipotalamusul 
şi aria preoptică. Orgasmul masculin implică specific aria tegmentală ventrală conectată 
cu nucleul accumbens prin calea mezolimbică, talamus şi cortexul vizual. 

Cercetările au arătat că are loc o activare primară a zonei mezodiencefalice, inclusiv 
a ariei tegmentale anterioare care este implicată într-o varietate de comportamente de 
recompensare, în timpul ejaculării. Alte zone activate sunt cea tegmentală centrală şi 
laterală, zona incertă, nucleul suprafascicular, nucleii talamici şi putamenul lateral. 
Activarea neocorticală a fost găsită a fi prezentă în ariile 7, 18, 21, 23, 40 şi 47 exclusiv 
pe partea dreaptă (Holstege, 2003). 

2.4. Comportamentul alimentar 


În reglarea apetitului şi a ingestiei alimentare, alături de hipotalamus, roluri importante 
au şi talamusul şi striatul. Hipotalamusul primeşte semnale externe şi comunică direct cu 
componentele sistemului de recompensă, cu cel emoţional şi cel al memoriei, iar prin 
talamus - cu ariile corticale de control cognitiv. Astfel, hipotalamusul poate fi controlat/ 
influenţat de centrele corticale superioare. Deşi deţine un rol hotărâtor în controlul 
homeostaziei alimentaţiei, el poate fi influenţat de multiple componente nervoase în 
ingestia de hrană (Farr er al., 2016). 

Studiile arată că alterări ale sistemului de recompensă pot fi cauze ale dereglării 
apetitului şi ale obezității (Garcia-Garcia et al., 2014). Alimentele sunt o recompensă 
naturală şi acţionează în mod tipic pe canalele de recompensă din creier. Sunt implicaţi 
neuroni dopaminergici din aria tegmentală anterioară şi substanţa neagră. Nucleul accumbens, 
striatul şi cortexul orbito-frontal sunt arii-cheie implicate în receptionarea şi integrarea 
semnalelor dopaminergice, în vederea transpunerii în acţiune. 

O serie de studii arată că niveluri mai scăzute de semnalizare dopaminergică vor deter- 
mina subiectul să caute alimente care oferă o înaltă recompensă (multe calorii şi multe 
grăsimi), care poate conduce la obezitate. Pe de altă parte, expunerea la mâncare cu conţinut 
caloric ridicat şi bogată în grăsimi duce spre un nivel mai scăzut al nivelului recompensei. 
Expunerea la alimente care aduc o recompensă mai mare va conduce la un grad mai ridicat 
de reacţie faţă de stimuli alimentari, iar indivizii vor caută alimentele mai des şi într-o 
cantitate mai mare. La o mai mare expunere la alimente care aduc o înaltă recompensă, 
există o mai mare discrepanta între răspunsul de recompensă la stimuli alimentari şi 
răspunsul la consumul de hrană, ceea ce va conduce la ingerarea mai multor alimente 
pentru a atinge recompensa așteptată. Acest lucru este susţinut de o creştere a activării 
nucleului accumbens şi a cortexului orbito-frontal în obezitate faţă de stimuli vizuali 
alimentari (Farr et al., 2016). 

Amigdala este aria cerebrală primară care reglează apetitul ca răspuns la emoţii. Ea 
se activează la stimuli alimentari (Small er al., 2008) şi acest răspuns este crescut in 
copilărie, adolescenţă şi la adulţii obezi (Boutelle er al., 2015). Activarea amigdalei 
sugerează de asemenea un consum de alimente cu multe grăsimi şi bogat în calorii (Mehta 
et al., 2012). Memoria reglată de hipocamp şi de formaţiuni adiacente poate de asemenea 
juca un rol în comportamentele alimentare disfunctionale. Se sugerează că un nivel scăzut 
al funcţionării hipocampului conduce la o ingestie crescută de alimente şi o calitate mai 
scăzută a acestora conduce la obezitate (Martin şi Davidson, 2014). Hipocampul primeşte 
informaţii alimentare de la multe arii, inclusiv de la insulă, cortexul orbitofrontal, nucleul 
arcuat şi hipotalamus (Rolls, 2008). Oamenii cu leziuni ale hipocampului nu îşi dau seama 
că le e foame şi nu îşi amintesc dacă au mâncat, deci vor mânca din nou, chiar dacă 
tocmai au mâncat până la saturație (Francis şi Stevenson, 2011). Obezitatea poate compromite 
funcţionarea hipocampului, există o clară legătură între memorie, funcţia hipocampului 
şi obezitate. 

Cortexul parietal se activează în cursul controlului apetitului. Indivizii normoponderali 
care sunt predispuşi la a deveni obezi din pricina istoricului familial şi obiceiurilor 
alimentare prezintă o mai mare activare parietală şi occipitală la stimulii alimentari, chiar 
în stare de saturație (Cornier et al., 2013). O alterare a atenţiei în ariile corticale parietale 

şi occipitale faţă de mâncare şi stimuli alimentari conduce la creştere în greutate şi rezistenţă 
la pierderea în greutate. Cortexul pefrontal reprezintă o mare parte din circuitul de control 
cognitiv, cuprinzând cortexul cingular, cortexul frontal inferior, aria motorie suplimentară 
şi cortexul prefrontal dorsolateral (Aron, 2011). O greutate crescută a fost asociată cu mai 
puţină substanţă cenuşie în cortexul prefrontal, ceea ce se presupune că va conduce la 
deficite cognitive (Willette şi Kapogiannis, 2015). Scăderile activităţii sistemului nervos 
simpatic reprezintă un factor de risc pentru creşterea în greutate şi obezitate. Obezitatea 
viscerală se consideră a fi o tulburare neuroendocrină caracterizată prin disfuncţii ale axei 
hipotalamo-piuitar-adrenale şi activarea în paralel a sistemului nervos simpatic (Bjorntorp 
et al., 2000). Recent, a apărut ipoteza conform căreia alterarea în mecanismul de 
recompensă cerebrală poate fi implicată în patogeneza tulburărilor alimentare. Anorexia 
nervoasă a fost mult timp conceptualizată ca fiind un sindrom dependent de înfometare, 
dezvoltat pentru că ingestia mai scăzută de hrană ar fi văzută iniţial ca recompensatoare, 
pentru ca apoi să fie menţinută prin condiţionare la situaţii ce aduc recompensă (Staving 
et al., 2009). 

În mod similar, alimentaţia compulsivă la pacienţii cu bulimie nervoasă este deter- 
minată de nevoia puternică de a mânca, asociată cu o pierdere a controlului asupra 
comportamentului de consum înaintea orgiei alimentare şi cu reducerea tranzitorie a 
stărilor emoţionale negative, după aceasta. Aşadar, plăcerea crescută, determinată de 
alimentaţie, care urmează după consumul unei cantităţi mari de alimente în cursul 
episoadelor de orgii alimentare, ajută pacientul să-şi reducă stările emoţionale negative 
(Monteleone et al., 2017). 

În cadrul circuitului principal de recompensă din creier, aria tegmentală ventrală, 
dopamina este eliberată în nucleii accumbens (Bromberg-Martin et al., 2010) şi induce 
procese motivationale care conduc la consumul recompensei (Volkow et al., 2008). 
Numeroase alte regiuni limbice primesc proiecţii de la aria tegmentală ventrală, precum 
hipotalamusul, amigdala, hipocampul şi girusul cingular (Fock şi Khoo, 2013). Amigdala 
şi hipocampul par să deţină rolul esenţial în asocierea recompensă - stimul predictor cu 
emoţiile pozitive determinate de recompensa propriu-zisă. Activarea dopaminergică 
stimulează formarea memoriei pe termen lung, astfel încât stimulii legaţi de recompensă 
şi context vor fi recunoscuţi în situaţii viitoare (Everitt şi Robbins, 2005). Sistemul de 
recompensă cerebral integrează şi stimuli bazali şi emotionali precum foame, satietate, 
dorinţă, plăcere şi teamă, cu procese cognitive superioare menite să moduleze acţiuni 
viitoare sau reprezentarea experienţei generale. Aceste procese superioare implică cortexul 
cingular anterior, cortexul orbito-frontal şi cel prefrontal ventromedial, necesar pentru 
identificarea stimulilor recompensatori, inhibarea răspunsurilor emoţionale şi stimularea 
rezultatelor comportamentale (Sripada er al., 2011). 

Anumite studii sugerează că la pacienţii cu anorexie nervoasă se reduce substanţa 
cenuşie din insulă, hipotalamus, amigdală şi cortexul cingular (Frank, 2015), în timp ce 
la pacienţii cu bulimie nervoasă se arată o reducere a volumului caudat, iar substanţa 
cenuşie rămâne la aceleaşi dimensiuni. 

Conform lui Frank (2015), volumul redus al striatului dorsal prezice o sensibilitate la 
recompensă a pacienţilor cu anorexie şi bulimie. 

Se pare că întregul creier este implicat în comportamentul la stres şi cel alimentar. La 
nivel cortical, creierul emoţional oferă „sentimente” rezultate din integrarea informaţiilor 
aduse de intero-exteroceptori şi „comportamentul motivational” rezultat din integrarea 
eferentelor provenite de la cortexul cingular aterior (Damasio, 1999; Craig, 2009). 

Există o comunicare la toate nivelurile cerebrale (medular, pontin, cerebel, sistem limbic, 
sistem talamo-cortical) între informaţiile senzoriale şi eferentele motorii. Insula anterioară 
şi cingularul anterior comunică rapid prin neuroni specializaţi. Există şi o comunicare pe 
verticală între cortex şi etajele inferioare. Componentele cognitive ale sistemului nervos 
emoţional pot afecta activitatea componentelor subcorticale. Etajele subcorticale sunt 
capabile să regleze ingestia adecvată de hrană pentru a susţine rezervele energetice, în 
timp ce componente ale sistemului limbic şi cortexul frontal depăşesc nivelul de menţinere 
a echilibrului energetic şi pot conduce la un fenotip sub- sau supraponderal. Amigdala 
răspunde specific atât la stimuli pozitivi, cât şi la cei negativi, nucleul accumbens inervat 
de neuronii dopaminergici din aria tegmentală ventrală oferă motivaţia pentru a realiza 
comportamentul fie la nivel habitual automat, prin ganglioni bazali (Kelley et al., 2005), 
fie conştient, prin cortexul prefrontal (Sgoifo er al., 2009). 

Creşterea nivelului de stres perceput de indivizii din societatea modernă afectează 
comportamentul alimentar (Lattimore şi Maxwell, 2004). De fapt, studii recente arată că 
tristeţea favorizează ingestia de alimente cu multe grăsimi sau alimente dulci care aduc o 
mare recompensă, în timp ce în cursul stărilor de fericire se ingeră mai multe fructe 
uscate (Garg et al., 2007). Baza pentru acest comportament care duce la obezitate include 
canale corticale şi subcorticale care implică învăţarea şi memoria recompensei şi a plăcerii, 
la fel ca formarea obiceiului şi scăderea controlului cognitiv. Nivelul crescut de hormoni 
de stres şi alimente gustoase poate servi ca feedback care reduce nivelul stresului perceput 
(Pecoraro et al., 2006) şi, prin urmare, consolidează comportamentul de alimentaţie 
determinată de stres. Aproximativ 40% dintre oameni cresc ingestia calorică, iar 40% 
scad ingestia calorică atunci când sunt stresaţi (Block er al., 2009). Se pare că cei care 
sunt initial la limita superioară a normalului sau supraponderali sunt mai înclinați să isi 
crească greutatea când sunt stresaţi, în timp ce aceia care sunt normali sau subponderali 
procedează invers (Block er al., 2009). 


2.5. Comportamente adictive 


Se cunoaşte că multe comportamente ce pot afecta circuitele de recompensă din creier 
conduc la pierderea controlului şi la alte simptome de adictie la unele persoane (Love 
et al., 2015). 

În timp ce termenul „adicţie” a fost asociat istoric cu problema exagerării consumului 
de droguri şi/sau alcool (White, 1998), cercetarea neurostiintifica din domeniu a schimbat 
înţelegerea noastră cu privire la acest fenomen în ultimele decenii. Este evident astăzi că 
diferite comportamente, care în mod repetat reiau circuitele de recompensă, motivaţie, 
memorie, fac parte din boala numită adictie (Leeman şi Potenza, 2013). 

Mecanismele comune în adictie implică substanţe psihoactive precum alcool, opioide 
sau cocaină, iar comportamentul patologic cuprinde dependenţa de jocurile de noroc, 
folosirea necontrolată a Internetului, jocurile pe Internet, pornografia (Love er al., 2015). 

Pe baza dovezilor aduse de studiile neurostiintifice, Asociaţia Americană de Medicina 
Adictivă (ASAM) a extins în 2011 definiţia adictiei pentru a include atât comportamentele, 
cât şi substanţele : „Adicţia este o boală primară, cronică a circuitelor de recompensă, 
motivaţie şi memorie ale creierului. Disfunctia în aceste circuite conduce la manifestări 
specifice biologice, psihologice, sociale şi spirituale. Acestea sunt reflectate într-un individ 

care urmăreşte in mod patologic recompensa şi/sau alinarea (uşurarea) prin folosirea de 
substanţe şi alte comportamente” (ASAM, 2015). 

Toate tipurile de abuz afectează canalele mesolimbice de dopamină, ce îşi au originea 
în aria tegmentală anterioară şi se proiectează în nucleul accumbens. Numit în mod uzual 
centrul recompensei, nucleul accumbens este intens legat de plăcere, căutarea recom- 
pensei, întărirea învăţării şi impulsivitate. Calea mesolimbică a dopaminei se conectează 
cu alte trei regiuni-cheie pentru a forma o colecţie integrată de circuite numite în mod 
uzual sistemul de recompensă : amigdala (centrul emoţiilor pozitive şi negative, memoria 
emoţională), hipocampul (procesează memoria de lungă durată), cortexul frontal (coordo- 
nează şi determină comportamentul). Luat împreună, acest sistem de recompensă şi 
regiunile conexe modulează printre altele plăcerea, recompensa, memoria, atenţia şi 
motivaţia (Volkow er al., 2011). 

Ariile nervoase implicate din cadrul cortexului prefrontal cuprind cortexul dorsolateral 
prefrontal, responsabil de componente-cheie ale funcţiilor cognitive şi executive, şi cortexul 
ventromedial prefrontal, responsabil pentru componentele de inhibitie şi răspuns emotional. 
Canalele mesocorticale de dopamină afectează componenta cognitivă a sistemului de 
recompensă (Volkow et al., 2011). Comportamentele naturale precum alimentaţia şi sexul 
au evoluat astfel încât activează sistemul de recompensă prin faptul că ele consolidează 
comportamente necesare supravieţuirii (Potenza, 2014). 

Grant, Brewer şi Potenza (2006) susţin că jocul patologic de noroc, cleptomania, piromania, 
cumpăratul compulsiv, comportamentul sexual compulsiv sunt exemple de comportamente 
adictive şi că studiile biochimice, de neuroimagistică, genetice şi de tratament sugerează 
o puternică conexiune neurobiologică între adictiile comportamentale şi tulburările prin 
abuz de substanţe. Aceste două tipuri de patologii se suprapun în multiple arii, incluzând 
comorbiditatile, recăderile cronice, contribuţia genetică, neurobiologia, fenomenologia 
(pofta, intoxicația, retragerea), toleranța şi răspunsul la tratament (Grant et al., 2010). 

În ceea ce priveşte transmiterea ereditară a comportamentelor adictive, Lobo şi 
Kennedy (2006) arată că jucătorii de noroc patologici au o probabilitate de trei ori mai 
mare de a avea un părinte care a fost jucător patologic şi o probabilitate de douăspre- 
zece ori mai mare de a avea un bunic în această situaţie. Blum et al. (2012) au arătat 
că probabilitatea ca urmaşii direcţi ai alcoolicilor să devină alcoolici la rândul lor este 
de 50-60%. Ereditatea în funcţie de gen pentru adictie la cocaină este de 44% la bărbaţi 
şi 65% la femei, la marijuana este de 33%, respectiv 79%, la fumat - de 53 %, respectiv 
62% (Swendsen şi Le Moal, 2011). 


2.6. Comportamentul de joc pe Internet 


Asociatia Americana de Psihiatrie (APA) a admis de asemenea fenomenul comportamen- 
tului adictiv in DSM-S, în care a fost inclusă şi tulburarea jocurilor pe Internet, deoarece 
„există dovezi că şi comportamentul de joc activează sistemele de recompensă în mod 
similar cu cele activate de consumul de droguri şi produce simptome comportamentale 
comparabile cu cele produse de tulburările declanşate de consumul de substanţe” (APA, 
2013). Mai mult, este descrisă şi modalitatea de diagnostic a tulburării jocurilor pe 
Internet, numită Internet Gaming Disorder (IGD). „Studiile sugerează că în momentul in 
care indivizii sunt preocupaţi de jocuri pe Internet anumite canale din creierul lor sunt 

stimulate în acelaşi fel direct şi intens ca cel al dependentilor de droguri, în contactul cu 
acea substanţă. Jocul declanşează un răspuns neurologic care influenţează senzațiile de 
plăcere şi recompensă, iar rezultatul, în cazurile extreme, se manifestă sub forma compor- 
tamentului adictiv.” (APA, 2015) 

În ceea ce priveşte dependenţa de Internet, studiile neurologice susţin ipoteza că 
procesele neurale sunt similare celor din adictia la substanţe (Love er al., 2015). Funcţiile 
executive sunt sisteme de control care ne permit reglarea comportamentului care este 
planificat, orientat spre scop, flexibil şi eficient (Anderson er al., 2008). Aceste funcţii 
sunt strâns legate de părţi ale cortexului frontal, în special cortexul prefrontal dorsolateral 
(Yuan şi Raz, 2014). Acest cortex se leagă şi de ganglionii bazali (Hoshi, 2013) şi astfel 
se constituie circuite fronto-striatale care se leagă şi de nucleul caudat şi putamen prin 
intermediul talamusului. Un alt circuit creat uneşte structuri limbice, precum amigdala, 
şi structuri legate de aspecte motivationale ale comportamentului, ca nucleul accumbens, 
părțile orbito-frontale şi ventromediale ale zonei prefrontale a creierului (Alexander şi 
Crutcher, 1990). 

În consecinţă, rezultatele sugerează că în cazul pacienţilor cu adictii de Internet se 
ajunge la reducerea controlului prefrontal şi a altor funcţii executive (Brand er al., 2014). 
Leeman şi Potenza (2013) au arătat similitudini între tulburarea jocurilor pe Internet 
şi dependenţa de substanţe la nivelul funcţionării cerebrale (cortexul frontal, striatul, 
insula) şi neurotransmiţătorii implicaţi (dopamina, serotonina, opioidele, glutamatul, 
norepinefrina). Brand et al. (2014) concluzionează că în dependenţa de Internet apar 
modificări structurale şi funcţionale la nivelul cortexului prefrontal şi al structurilor 
limbice, zona insulei, şi subcorticale la nivelul ganglionilor bazali, iar în ceea ce priveşte 
neurotransmitatorii, modificările la dependentii de Internet apar în sistemul dopaminergic 
(Zhu, Zhang şi Tian, 2015). 

Rezultatele studiilor arată că creierul indivizilor dependenţi de astfel de jocuri 
reacţionează prin dorinţa de a se confrunta cu stimuli specifici mediului online la fel ca 
creierul subiecţilor dependenţi de substanţe la stimulii legaţi de acestea (Sun er al. , 2012). 
Sunt de asemenea cunoscute schimbările ce au loc în aria prefrontală legată de reactivitatea 
la stimuli şi nevoia imperioasă de a juca pe care o resimt „gamerii” excesivi (Han ef al., 
2010, Lorenz et al., 2013). Procesele de condiţionare în dependenţa de jocul pe Internet 
şi dependenţa de substanţe sunt similare (Robbinson şi Berridge, 2001). Atunci când 
câştigă la jocuri, pacienţii cu adictie de Internet, în comparaţie cu persoanele sănătoase, 
au o activitate cerebrală mai puternică în girusul frontal inferior, girusul cingular anterior 
şi zona insulară. În cazul în care pierd, activitatea creşte în girusul frontal inferior. Cei 
cu dependenţă de Internet au o scădere a performanţelor în luarea deciziilor, pentru că 
depun mai mult efort în funcţiile executive (Dong er al., 2013b). 

Alte studii (Kuhn er al., 2011) au arătat că activitatea în striatul ventral este crescută 
la cei care joacă mult pe Internet, iar schimbările de volum în regiunea striatului ventral 
stâng poate reflecta sensibilitatea la recompensă a celor care practică frecvent jocuri pe 
Internet. Substanţa cenusie a fost scăzută în mai multe regiuni prefrontale, dorsolateral 
în cortexul prefrontal (bilateral) şi în cortexul orbito-frontal, precum şi în cerebel şi în 
cortexul cingular rostral stâng. Modificările în ariile prefrontale sunt corelate cu durata 
tulburării. Aceste modificări cerebrale pot fi responsabile de tulburări în controlul cognitiv 
la subiecţii cu adictie de Internet şi, de asemenea, există similitudini cu modificările din 
creierul celor cu abuz de substanţe. Reduceri ale substanţei cenuşii s-au găsit şi în cortexul 
cingular anterior stâng şi posterior şi în zona insulei (Zhou er al., 2011) şi în cortexul 

orbito-frontal (Hong er al., 2013a ; Yuan et al., 2013), toate indicând reduceri în procesele 
de control prefrontale. 

La pacienţii cu adictie de Internet apar şi tulburări în conexiunile care au legătură 
cu schimbările structurale. Dong er al. (2012) au stabilit că există o conectivitate 
crescută între mai multe arii cerebrale, inclusiv talamusul şi cortexul cingular posterior, 
în timp ce conectivitatea este redusă între ariile precorticale şi zonele subcorticale, 
precum şi între zonele parietale şi structurile subcorticale, îndeosebi putamenul (Hong 
et al., 2013b). 
vizii cu adictie de Internet şi, deoarece cortexul prefrontal dorsolateral este implicat în 
controlul cognitiv, primind proiecţii dopaminergice de la ganglionii bazali şi nucleul 
accumbens, aceste modificări funcţionale vor afecta integritatea controlului executiv 
(Cools şi D’Esposito, 2011). De asemenea, ganglionii bazali sunt interconectati între ei 
şi cu talamusul prin proiecţii care includ şi alte sisteme neurotransmiţătoare, schimbările 
dopaminergice pot cauza disfuncţii globale ale circuitelor fronto-striatale, incluzând atât 
circuitul cognitiv, cât şi pe cel limbic (Alexander şi Crutcher, 1990). În cele din urmă, 
aceste modificări ale neurotransmitatorilor pot fi în relaţie cu pierderea controlului asupra 
utilizării Internetului. 

Studiile arată diferenţe în modificările survenite în funcţie de vârstă şi gen. 


Tulburarea jocului patologic de noroc - ludomania (Gambling disorder) — a fost deja 
acceptată drept comportament adictiv. APA (2013) a introdus în DSM-5 gamblingul 
patologic în tulburările legate de nonsubstante, deci l-a catalogat ca fiind o adictie 
comportamentală. 

În concluzie, putem spune că dincolo de identificarea structurilor sistemului nervos, 
central şi periferic, active în comportamentele umane, cea mai importantă aplicabilitate 
o are cunoaşterea implicării şi modificării acestor structuri în diversele comportamente. 
Aceasta ne permite înţelegerea mecanismelor nervoase, mai ales identificarea tehnicilor 
de intervenţie menite să regleze eventualele tulburări comportamentale apărute. 

3. Stadiile dezvoltării psihice 

Rezumat 


Viaţa este un parcurs dinamic, fiecare stadiu de dezvoltare prezintă un nou set de provocări 
şi de oportunităţi. În calitate de psihologi, consilieri, terapeuti sau diagnosticieni, ne 
aflăm în poziţia unică de a trăi nu doar propria noastră creştere şi propria dezvoltare, ci 
ne putem ajuta şi clienţii în propriul lor parcurs. 

Perspectiva life-span include nu numai convingerea că dezvoltarea se petrece de-a 
lungul întregii vieţi, ci şi că acesta este un proces multi-dimensional, multi-disciplinar şi 
contextual, multi-directional şi plastic. 

Teoria dezvoltării pe parcursul întregii vieţi oferă un cadru general pentru a înţelege 
cum sunt legate diferitele stadii ale vieţii şi cum cele trei procese de adaptare, şi anume 
creşterea, menţinerea şi acceptarea pierderii, fac parte din călătoria individului, de la 
naştere până la bătrâneţe. 

În acest capitol sunt prezentate succint principalele achiziţii la diferite vârste, urmând 
liniile principale de dezvoltare : biologic şi motor, cognitiv-lingvistic şi socioemotional. 
La început sunt prezentate toate perioadele vieţii, cu principalele caracteristici generale 
ale dezvoltării biologice, cognitive şi afective. Având în vedere că dezvoltarea este foarte 
accelerată, iar modificările sunt numeroase şi în ritm alert, în special în primii ani de 
viaţă, această prezentare generală este urmată de un tabel sintetic, care expune principalele 
achiziţii până la 5 ani. În finalul capitolului, un alt tabel sintetic prezintă achiziţiile 
cognitive şi socioafective, în diferite etape ale vieţii, aşa cum au fost ele teoretizate de 
trei autori clasici ai psihologiei dezvoltării : Sigmund Freud, Erik Erikson şi Jean Piaget. 


3.1. Principalele etape de dezvoltare pe întreg 
parcursul vieţii 


3.1.1. Sugarii şi copiii mici: de la naştere până 
la vârsta de 2 ani 


Nivel biologic. Înălţimea se dublează şi greutatea corpului creşte de patru ori (Haywood şi 
Getchell, 2001). Creierul creşte datorită conexiunilor neuronale din ce în ce mai numeroase 

şi procesului de mielinizare al acestora, ceea ce permite o transmitere mai rapidă şi mai 
eficientă a mesajelor la nivel cortical (Payne şi Isaacs, 2016). Experienţa ne ajută să 
calibrăm răspunsul creierului la stimuli. Aptitudinile motorii progresează de la reflexe la 
aptitudini motorii coordonate, precum apucarea obiectelor şi mersul. Aptitudinile senzoriale 
şi perceptuale se dezvoltă rapid (Folio şi Fewell, 2000). 


Nivel cognitiv. Structura elementară a limbajului este învățată prin discuţiile bebeluşului 
cu adulţii. Într-o primă etapă, comunicarea se realizează prin plâns, bebeluşul trecând 
apoi la gângurit şi lalatiune. Aptitudinile lingvistice se dezvoltă: până la vârsta de un an, 
bebeluşul rosteşte o serie de cuvinte, iar la doi ani este deja capabil să construiască 
propoziţii simple din două cuvinte (Zimmerman şi Castilleja, 2005). Bebeluşul începe să 
devină din ce în ce mai conştient de lumea exterioară prin experienţe senzoriale şi motorii 
imediate, care duc la formarea unor reprezentări mintale ale evenimentelor. Gândirea 
copilului la doi ani include conceptul de permanenţă a obiectului : el înţelege că obiectul 
continuă să existe chiar şi când nu-l mai putem vedea/percepe sau când nu mai suntem 
conştienţi de el (Goswami, 2010). Începe să se dezvolte aptitudinea de a înţelege categorii 
conceptuale ; până la vârsta de doi ani se dezvoltă numeroase concepte caracteristice 
stadiului inteligenţei senzorio-motorii al lui J. Piaget (Jansen, 2011). 


Nivel psihosocial. Răspunsurile emoţionale se modifică, acoperind o gamă largă, de 
la reacţii de bază până la răspunsuri mai complexe, bebeluşul devenind conştient de sine 
(Bornstein şi Lamb, 2011). Comportamentele independente se intensifică în materie de 
hrănit, îmbrăcat şi mers la toaletă, cu încurajarea părinţilor. Părinţii şi sugarii comunică, 
interacționează, îşi răspund unii altora, sincronizandu-si comportamentul (Wilson şi 
Wilson, 2015). Dezvoltarea unor relaţii de ataşament sigure pune bazele explorării din ce 
în ce mai independente a mediului de către copil (Wilson şi Wilson, 2015). Până la sfârşitul 
acestei perioade apare şi abilitatea de a relationa cu partenerii de joacă (Berk, 2014). 
Apar trăsături timpurii ale personalităţii, precum introvertit versus extravertit (Halverson, 
Kohnstamm şi Martin, 2014), încredere versus neîncredere, autonomie versus îndoială, 
potrivit teoriei psihosociale a lui Erikson (Poole şi Snarey, 2011). 


3.1.2. Copilăria timpurie: de la 2 la 6 ani 


Nivel biologic. Până la vârsta de 5 ani, creierul atinge 90% din greutatea creierului unui 
adult, dezvoltându-se mai rapid decât orice altă parte a corpului. Mielinizarea se produce 
diferențiat în anumite zone ale creierului, acesta având astfel capacităţi diferite pentru 
desfăşurarea anumitor tipuri de activităţi (Payne şi Isaacs, 2016). Creşte forța fizică şi 
proporţiile corpului încep să semene cu cele ale unui adult. Se îmbunătăţesc semnificativ 
aptitudinile atletice, precum alergatul, săritul, săltatul. Abilitatile motorii fine, precum 
scrisul şi desenatul, se dezvoltă încet. Încep să apară diferenţele între sexe în ceea ce 
priveşte abilităţile motorii (Haywood şi Getchell, 2001). 


Nivel cognitiv. Începe utilizarea reprezentărilor mintale şi a simbolurilor, cum ar fi 
cuvintele. Părerile despre lume continuă să fie întru câtva lipsite de logică (Goswami, 
2010). Copiii învaţă despre lume prin interacţiunile sociale cu părinţii şi tovarăşii de joacă 
(Bornstein şi Lamb, 2011). Se dezvoltă rapid aptitudinile lingvistice, până la vârsta de 6 ani 
copiii acumulând în medie un vocabular de aproximativ 14.000 de cuvinte şi cunoştinţe 
gramaticale extinse. Se dezvoltă capacitatea de a adapta comunicarea în funcţie de interlocutor 

(Zimmerman şi Castilleja, 2005). Metacognitia, abilitatea de a gândi despre gândire, 
apare în stadiul numit de Piaget stadiul preoperational (de la 2 la 7 ani) (Jansen, 2011). 


Nivel psihosocial. Se joacă de unii singuri sau cu alți copii, iar jocul devine din ce în 
ce mai complex şi mai bogat din punct de vedere al abilităților imaginative. Nivelul sporit 
de energie favorizează capacitatea de a iniția noi activități, îndeosebi când copilul este 
lăudat pentru acțiunile sale. Copiii devin conştienţi pentru prima dată de rolurile de gen 
(Bornstein şi Lamb, 2011). Creşte dorinţa de independenţă şi de control asupra mediului, 
ceea ce face ca rolul de supraveghetor al părinților să devină mai dificil. Stilul educațional 
al părinților influențează dezvoltarea psihosocială a copilului (Wilson şi Wilson, 2015). 
Socializarea în mediul şcolar încurajează gândirea despre lume în afara căminului, dând 
naştere dihotomiilor autonomie versus îndoială (1-3 ani), inițiativă versus culpabilitate 
(3-6 ani), potrivit teoriei lui Erikson (Poole şi Snarey, 2011). 


3.1.3. Copilăria mijlocie: de la 7 la 9 ani 


Nivel biologic. Dezvoltarea la nivel biologic a creierului încetineşte. Creşterea fizică 
încetinește, însă mai apar perioade de creştere în înălţime. Dezvoltarea capacității inimii 
şi a plămânilor duce la creşterea rezistenței corpului. Abilitatile atletice şi aptitudinile 
motorii fine devin mai rafinate (Payne şi Isaacs, 2016). 


Nivel cognitiv. Se dezvoltă capacitatea de a înțelege principii logice. Creşte capacitatea 
de memorare, se intensifică abilitatea de a utiliza tehnici mnemonice (Bornstein şi Lamb, 
2011). Metacognitia, capacitatea autoreflexivă a gândirii, permite organizarea stilului 
propriu de învăţare (Goswami, 2010). Utilizarea limbajului devine mai analitică. Copiii 
pot deveni competenţi în utilizarea mai multor limbi, ceea ce duce la bilingvism. Copiii 
se află în stadiul preoperational, potrivit lui Piaget (Jansen, 2011). 


Nivel psihosocial. Apartenența la grup devine importantă, întrucât copiii devin depen- 
denti de prietenii lor în materie de ajutor, loialitate şi împărtăşire de interese comune 
(Bornstein şi Lamb, 2011). Copiii devin conştienţi de ei, se implică din ce în ce mai mult 
în lumea exterioară, ceea ce duce la intensificarea sentimentului de familie, de apartenenţă 
la un grup mai mic sau mai mare (Sigelman şi Rider, 2014). Copiii dezvoltă strategii 
pentru a soluţiona probleme şi a face faţă stresului. Se dezvoltă strategii interpersonale 
care contribuie la înţelegerea comportamentului celorlalţi (Bennett, 2015). 


3.1.4. Copilăria târzie (preadolescenta): de la 10 la 12 ani 


Nivel biologic. Începe pubertatea, cu creşterea nivelului hormonal. Începe puseul de 
creştere la fete, caracterizat prin creşteri în înălţime, greutate şi musculatură (Haywood 
şi Getchell, 2001). Apar schimbări fizice specifice sexului : creşterea sânilor la fete şi a 
testiculelor la băieţi. În ceea ce priveşte maturizarea fizică, băieţii sunt cu doi ani în urma 
fetelor, fenomen numit decalaj pubertar (Boyd şi Bee, 2015). Variaţiile în ceea ce priveşte 
declanşarea pubertatii afectează dezvoltarea personalităţii (Bennett, 2015). 


Nivel cognitiv. Gândirea logică avansează, copiii fiind capabili să gândească abstract. 
Se îmbunătăţesc aptitudinile de planificare şi strategiile care ţin de memorie. Baza de 
cunoştinţe pe termen lung creşte (Goswami, 2010). Aptitudinile lingvistice se dezvoltă, 

incluzând sinonime, categorii, semnificaţii duble, metafore, umor şi structuri gramaticale 
complexe - stadiul operational concret al lui Piaget (Jansen, 2011). 


Nivel psihosocial. Modificările de ordin fizic şi sexual, funcţionarea cognitivă şi modul 
în care copiii sunt trataţi în societate pot duce la conturarea imaginii de sine a acestora 
(Wilson şi Wilson, 2015). Se intensifică conştientizarea conexiunilor dintre norme morale 
şi convenţii sociale. Grupurile de covarstnici se împart adesea in găşti (Boyd şi Bee, 2015). 
Conştientizarea stereotipurilor de gen continuă să crească (Bornstein şi Lamb, 2011). Se 
intensifică problemele în materie de autonomie, rivalitate între fraţi, separare de familie 
(Sigelman şi Rider, 2014). 


3.1.5. Adolescenta timpurie: de la 13 la 15 ani 


Nivel biologic. Corpul continuă să crească în înălţime şi în greutate. Puseul de creştere 
atinge punctul culminant la fete şi abia începe la băieţi. Competența motorie sporeşte 
treptat şi stagnează apoi la fete (Haywood şi Getchell, 2001). Fetele au prima menstruatie, 
iar la băieţi apare ejacularea, incluzând-o şi pe cea involuntară, nocturnă (Santrock, 2010). 


Nivel cognitiv. Apar raţionamentul bazat pe operaţiuni formale, capacitatea de abstractizare 
şi gândirea ştiinţifică. Gândirea devine mai orientată către sine, apar idealismul şi (auto)critica 
(Sigelman şi Rider, 2014). Se dezvoltă şi mai mult metacognitia şi autoreglarea (Goswami, 
2010). Se extinde vocabularul, acesta incluzând şi cuvinte abstracte. Înțelegerea problemelor 
gramaticale complexe continuă să se îmbunătăţească (Rhea şi Norbury, 2007). Se dezvoltă 
abilitatea de a înţelege ironia şi sarcasmul (Piaget, stadiul operaţional formal) (Jansen, 2011). 


Nivel psihosocial. Apar probleme referitoare la identitate, care pot duce la crize în 
legătură cu stima de sine (Halverson, Kohnstamm şi Martin, 2014). Începe să se conştientizeze 
şi să se manifeste orientarea sexuală (Bornstein şi Lamb, 2011). Pot apărea tulburări 
psihologice, socioculturale şi de adaptare (Bennett, 2015). Dorinţa de a câştiga autonomie 
în raport cu familia continuă să crească şi pot apărea conflicte părinte-copil (Goldstein şi 
Naglieri, 2011). Prieteniile pun accent mai mult pe intimitate şi loialitate. Creşte confor- 
mitatea odată cu presiunea grupului (Bornstein şi Lamb, 2011). 


3.1.6. Adolescenta târzie: de la 16 la 19 ani 


Nivel biologic. Puseul de creştere la băieţi atinge apogeul şi, in cele mai multe cazuri, 
procesul de creştere este finalizat până la sfârşitul acestei perioade. Băieţilor li se îngroaşă 
vocea, le apare păr pe faţă, aceştia sunt de obicei mai înalţi decât fetele de aceeaşi vârstă. 
Fetelor continuă să li se îngroaşe şoldurile, dezvoltarea sânilor continuă câţiva ani la rând 
(Santrock, 2010). Aptitudinile motorii ating punctul culminant la fete şi continuă să se 
îmbunătăţească la băieţi (Haywood şi Getchell, 2001). 


Nivel cognitiv. Se îmbunătăţeşte raţionamentul prin formularea problemelor în termeni 
simbolici şi utilizarea logicii formale (Goswami, 2010). Până la sfârşitul acestei perioade, 
inteligenţa ajunge la un nivel constant, ciclul de dezvoltare a abilității de a face fata 
problemelor şi situaţiilor noi se încheie (Sigelman şi Rider, 2014). Capacitatea de a înţelege 
şi de a include regulile în existenţa proprie devine baza pentru dezvoltarea caracterului — 
stadiul operaţional formal al lui Piaget (Jansen, 2011). 

Nivel psihosocial. Continuă dezvoltarea identităţii în raport cu lumea adulţilor. Aceasta 
este perioada întâlnirilor romantice, începe procesul de dezvoltare şi de menţinere a 
relaţiilor intime (Wilson şi Wilson, 2015). Importanţa găştilor scade. Realizarea personală 
este influenţată semnificativ de factori individuali, precum relaţiile cu familia şi cu colegii 
şi circumstanţele economice şi politice (Bornstein şi Lamb, 2011). Sporirea agresivitatii 
şi lipsa disciplinei duc la apariţia conflictelor cu părinţii (Bennett, 2015). Continuă să se 
dezvolte şi să conştientizeze orientarea sexuală (Goldstein şi Naglieri, 2011). Începe fami- 
liarizarea cu munca şi planificarea carierei (Santrock, 2010). 


3.1.7. Maturitatea timpurie: de la 20 la 40 de ani 


Nivel biologic. Funcționarea fizică creşte în jurul vârstei de 20 de ani şi atinge punctul 
culminant în jurul vârstei de 30 de ani, însă poate fi menţinută prin exerciţiu fizic. Forma 
corpului se modifică, apar creşteri treptate în greutate, sporirea grăsimii corporale şi scăderea 
masei musculare (Haywood şi Getchell, 2001). Eficienţa multor sisteme începe să scadă 
la un ritm de circa un procent pe an. Sexualitatea continuă să fie la un nivel ridicat în cursul 
acestei perioade, înregistrând o uşoară scădere la bărbaţi (Santrock, 2010). Aspectul fizic se 
modifică ; spre sfârşitul acestei perioade apar firele albe de păr şi ridurile (Boyd şi Bee, 2015). 


Nivel cognitiv. Gândirea poate deveni mai practică şi dialectică, adaptându-se incon- 
secventelor şi complexităţii evenimentelor cotidiene. Memoria pe termen scurt atinge 
punctul culminant. Adulții devin mai înţelepţi şi mai competenţi (Salthouse, 2016). 
Continuă să se îmbogăţească vocabularul şi cunoştinţele prin interacțiuni la serviciu şi 
rezolvarea problemelor de zi cu zi - stadiul operational formal al lui Piaget (Jansen, 2011) 
şi stadiul postformal neopiagetian (Demetriou, Shayer şi Efklides, 2016). 


Nivel psihosocial. Problemele referitoare la identitate şi intimitate ating punctul 
culminant până la vârsta de 30 de ani. Nevoia de afiliere este satisfăcută de prieteni şi 
adesea de căsătorie/partener (Poole şi Snarey, 2011). Prieteniile devin şi mai importante 
pentru persoanele singure (Berk, 2014). Nevoia de realizare profesională este satisfăcută 
adesea prin muncă, în funcţie de personalitatea şi abilităţile proprii (Cavanaugh şi 
Blanchard-Fields, 2014). Este foarte probabil ca trăsăturile de personalitate să se modifice 
până la vârsta de 30 de ani, procesul de maturizare continuând până la vârsta de 40 de 
ani (Halverson, Kohnstamm şi Martin, 2014). 


3.1.8. Maturitatea mijlocie: de la 40 la 65 de ani 


Nivel biologic. Continuă să apară modificări treptate în ceea ce priveşte pielea, corpul şi 
forma corpului. Se produc schimbări progresive la nivelul auzului şi al văzului, apare 
prezbitismul, incapacitatea de a percepe obiectele aflate în apropiere. Începe menopauza 
la femei (Boyd şi Bee, 2015). Sănătatea şi posibila declanşare a unor boli depind de 
comportamentul preventiv, care variază în funcţie de clasa socială (Bennett, 2015). 


Nivel cognitiv. Inteligența fluidă scade, în timp ce inteligenţa cristalizată rămâne stabilă 
sau creşte. Aptitudinile intelectuale privind viteza şi capacitatea de asimilare a noului scad, 
în timp ce aptitudinile legate de rezolvarea problemelor cotidiene şi vocabularul cresc 
(Cavanaugh şi Blanchard-Fields, 2014). Timpul de reacţie şi viteza de procesare mintală 

scad. Memoria pe termen scurt şi memoria pe termen lung rămân relativ stabile (Sigelman 
şi Rider, 2014). Aptitudinile cognitive referitoare la experienţă şi inteligenţă sunt în plină 
dezvoltare, ducând la formarea unui bagaj şi mai mare de cunoştinţe de specialitate 
(Salthouse, 2016). Mentinerea aptitudinilor cognitive şi oportunităţile de dezvoltare 
intelectuală sunt afectate de clasa socială - stadiul operational formal al lui Piaget (Jansen, 
2011), stadiul postformal neopiagetian (Demetriou, Shayer şi Efklides, 2016). 


Nivel psihosocial. Criza vârstei mijlocii se produce la un număr mare de persoane, întrucât 
majoritatea bărbaţilor şi femeilor trec prin anumite schimbări privind modul în care se percep 
şi cum percep relaţia lor cu lumea (Bornstein şi Lamb, 2011). Trăsăturile de personalitate tind 
să rămână stabile (Halverson, Kohnstamm şi Martin, 2014). Prietenia şi căsătoria/relaţiile 
continuă să fie sursele principale de afiliere. Satisfactia maritală creşte adesea după ce copiii 
pleacă de acasă, dar asta poate duce şi la disolutie familială (Cavanaugh şi Blanchard-Fields, 
2014). Dorinţa de consolidare a poziţiei profesionale sau avansare în carieră poate favoriza 
cel mai mare nivel de productivitate în muncă, însă poate duce şi la epuizare. Este posibil 
ca individul să se confrunte cu situaţii de discriminare bazată pe vârstă (Berk, 2014). 


3.1.9. Maturitatea târzie — de la 65 de ani 


Nivel biologic. Creierul devine mai mic din punct de vedere fizic şi funcţionează mai 
încet. Continuă să se producă modificări treptate ale aspectului fizic, acestea fiind însoţite 
de slăbirea organelor de simţ şi a principalelor organe interne. Continuă să se înregistreze 
diminuări ale acuitatii văzului şi ale auzului (Boyd şi Bee, 2015). Scăderea rezistenţei 
sistemului imunitar şi diminuarea forţei musculare duc la apariţia riscului de dezvoltare 
a unor afecţiuni acute şi cronice (Payne şi Isaacs, 2016). Este posibil ca memoria pe 
termen scurt să scadă, însă exerciţiul mintal activ şi tehnicile de memorare pot contribui 
la menţinerea funcţionării capacităţii mintale (Bennett, 2015). Schimbările produse odată 
cu vârsta pot afecta funcţionarea sexuală, însă nu şi plăcerea (Berk, 2014). 


Nivel cognitiv. Scad abilităţile de a primi informaţii, de a le stoca în memorie, de a 
le organiza şi a le interpreta. Scad anumite aptitudini legate de memoria pe termen scurt, 
însă există metode care pot contribui la compensarea pierderilor de memorie şi a gândirii 
mai lente (Salthouse, 2016). Apar sau se intensifică interesele de ordin estetic, filosofic sau 
spiritual (Cavanaug şi Blanchard-Fields, 2014). Aptitudinile lingvistice bazate pe memorie 
şi viteză de procesare scad, însă vocabularul continuă să se îmbogăţească. Aptitudinile 
în materie de condus, care depind de viteza de procesare a informaţiilor, scad, în timp 
ce aptitudinile bazate pe experienţă cresc (Sigelman şi Rider, 2014). Cresc înţelepciunea, 
soluţionarea de probleme pe baza experienţei şi cunoaşterea semantică (Salthouse, 2016). 


Nivel psihosocial. Experienţa ieşirii la pensie este influenţată de clasa socială, de gen 
şi de factori precum venit, sănătate şi planificare prealabilă (Bornstein şi Lamb, 2011). 
Abilitatile de a face faţă stresului, de a reduce emoţiile negative şi de a gestiona relaţiile 
personale îmbunătăţesc perspectiva de ansamblu asupra vieţii. Simţul subiectiv de percepere 
a stării de bine tinde să fie mai ridicat decât în celelalte perioade ale vieţii (Bennett, 2015). 
Sentimentul de satisfacţie personală depinde în mare parte de implicarea familiei. Pierderea 
sotului/sotiei, a prietenilor, a familiilor este stresantă, însă majoritatea persoanelor reuşesc 
să integreze pierderea în viaţa lor la un an după producerea acesteia (Cavanaugh şi 
Blanchard-Fields, 2014). 

Dezvoltarea umană pe parcursul întregii vieţi este un proces foarte complex, contextualizat 
şi individualizat. Evaluarea trebuie făcută într-un anumit context economic, sociocultural 
şi istoric, care constituie un cadru al dezvoltării şi creează un set de aşteptări individualizate 
în raport cu propria viaţă, sănătate şi satisfacţie personală. Chiar în aceleaşi condiţii (de 
exemplu, în aceeaşi familie), indivizii se dezvoltă diferit, cu ritmuri diferite şi făcând apel 
la setul propriu, înnăscut de abilităţi. Constantele dezvoltării, care au fost schitate într-o 
manieră foarte generală în acest capitol, trebuie evaluate în raport cu acest context, care 
formează cadrul dezvoltării. Această evaluare trebuie să ţină cont de variabilitatea interindivi- 
duală care este normală şi de aşteptat chiar şi în cazul grupurilor sociale restrânse. 

4. Diagnosticul tulburărilor psihice 

Rezumat 


Având în vedere faptul că prevalența tulburărilor psihice este foarte mare pe plan mondial, 
este foarte important diagnosticul corect al acestora, care se bazează pe informaţii obţinute 
din mai multe surse şi pe aplicarea unor criterii nosologice fundamentate ştiinţific. Se trec în 
revistă clasificările tulburărilor mintale pe parcursul diferitelor secole, ajungând la cele mai 
importante, elaborate de APA - seria de DSM-uri, începând cu DSM-I in 1952 şi terminând 
cu DSM-5, în anul 2013 -, precum şi cele elaborate de Organizaţia Mondială a Sănătăţii, 
ICD, ultima ediţie fiind ICD-10, în 1993. Spre deosebire de DSM, care este multi-axial, ICD 
este uniaxial şi conţine criterii şi ghid diagnostic clinic. Evaluarea este un proces dificil 
si încărcat de resonsabilitate atât pentru psihiatru, cât şi pentru psiholog, care recurg la 
interviuri deschise, nestructurate şi la examinări psihiatrice informale. În elaborarea 
diagnosticului de tulburare se caută pentru început semne, simptome şi sindroame. 

Se arată apoi particularitatile evaluării diagnostice în psihiatria copilului şi adoles- 
centului faţă de evaluarea adultului cu probleme psihice. Se insistă pe un aspect foarte 
important care va asigura reuşita psihoterapiei, şi anume asupra faptului că psihotera- 
peutul trebuie să se racordeze concepţiilor mediului subcultural al copilului şi adolescen- 
tului şi, nu în ultimul rând, familiei acestuia, intrând în „mitologia” lor, atât în procesul 
de evaluare diagnostică, cât şi în cel de terapie propriu-zisă, pentru a fi eficace în demersul 
terapeutic. 


4.1. Introducere 


Prevalenta tulburărilor psihice pe plan mondial este foarte semnificativă. Astfel, în SUA 
unu din cinci copii şi adolescenţi suferă de o tulburare mintală pe parcursul unui an (U.S. 
Department of Health and Human Services, 1999) şi în jur de 50% dintre tulburările 
psihice ale adulţilor debutează înainte de vârsta de 14 ani (Kessler er al., 2005). 

De obicei, în şcolile de medicină se insistă mai mult pe criteriile de diagnostic actuale, 
incluzând DSM-5 şi ICD-10, şi mai putin pe metoda de a pune diagnosticul. Acest proces 
nu este nici simplu, nici intuitiv şi necesită un mod de gândire corect şi fundamentat 

ştiinţific. Diagnosticul corect presupune aplicarea în mod sistematic, logic a anumitor 
principii bazate pe informaţii obţinute din mai multe surse. 


4.2. Clasificările tipurilor de tulburări mintale 


Termenul „nosologie” se referă atât la clasificarea tipurilor de tulburări, cât şi la ramura 
ştiinţelor medicale care se ocupă cu clasificarea bolilor. În ceea ce priveşte psihiatria, 
nosologia se referă la clasificarea sistemelor desemnate cu identificarea, sistematizarea 
şi descrierea acelor condiţii care sunt considerate tulburări psihice autentice în relaţie cu 
cunoştinţele medicale actuale. 

Clasificările tulburărilor mintale până în secolul al XIX-lea au fost nesemnificative. 
În 1840, Census a elaborat ceea ce majoritatea consideră a fi primul sistem de clasificare 
care lua în considerare prevalența uneia dintre categoriile ,,idiotie/nebunie” şi includea 
şapte categorii de boli: 
— mania; 
- melancolia ; 
- monomania ; 
— pareza; 
- dementa; 
- epilepsia ; 
- dipsomania. 


Asociația Comitetului Regal de statistică medico-psihologică din Marea Britanie a 
adoptat o schemă de clasificare a tulburărilor psihice care nu a fost însă larg răspândită. 
Un alt sistem de clasificare a fost propus la Congresul de Ştiinţe Mintale de la Paris în 1882. 

Asociaţia superintendentilor medicali din SUA, care a devenit ulterior APA, a propus 
o revizie a sistemului de la congresul din 1882 din Paris, urmată de alta în 1886 şi apoi 
altele succesive în 1913 şi 1917. 

După al Doilea Război Mondial, OMS a elaborat pentru prima dată Clasificarea inter- 
națională a bolilor (ICD-6), inclusiv a tulburărilor mintale, fiind influențată de Adminis- 
tratia Veteranilor Americani. Alte progrese au apărut doar sporadic până când Asociaţia 
Psihiatrică Americană (APA) a elaborat prima ediție a manualului de diagnostic şi 
statistică a tulburărilor mintale (Diagnostic and Statistical Manual of Mental Disorders - 
DSM-I) în 1952. După 16 ani a apărut cea de-a doua revizie a DSM-I, respectiv DSM-II, 
prin care la acea oră erau doar listate tulburările mintale. Glosarul britanic al tulbu- 
rărilor mintale a încercat să rectifice acea „listare” fără prea mare succes, deoarece nu 
exista niciun fel de congruenţă în ceea ce privea simptomele şi comportamentele, în ce 
tip de categorie diagnostică se încadrau, existând diferenţe transculturale de gândire 
psihiatrică şi încadrare nosologică ale marilor şcoli de psihiatrie (germană, engleză, 
franceză, americană). 

Publicarea în 1980 a DSM-III a lărgit semnificativ numărul tulburărilor incluse în 
nosologia sa. A adoptat o abordare ateoretică a diagnosticului, denumind anumite simptome 
care erau legate teoretic. De exemplu, fobia, care era inclusă la aşa-numitele „nevroze”, 

a fost inclusă în cadrul tulburărilor anxioase. Criteriile diagnostice erau specificate cu 
mare precizie. A fost adoptat pentru prima dată sistemul multi-axial de diagnostic. 

DSM-IV a apărut în 1994, iar revizia textului (TR - text revision) a fost realizată în 2000. 
Această revizie a textului încorpora informaţii ştiinţifice extrase din literatura de specialitate 
pe perioada dintre cele două publicări. Dezvoltarea elementelor din DSM-IV-TR includea 
elemente asociate, prevalenta, cultură, vârstă, sex, evoluţie şi pattern familial al tulburării 
mintale. Autorii DSM resping ideea dualismului minte/corp ca anacronic, în ciuda faptului 
că sintagma „tulburare mintală” implică ca validă o astfel de distincţie, afirmând că este 
mult „somatic” în „tulburarea mintală” şi mult „psihic” în „tulburarea somatică”. Tulbu- 
rările mintale sunt privite în DSM ca sindroame clinice semnificative sau patternuri 
asociate cu distres sau dizabilităţi sau cu risc crescut de a provoca moartea, durerea, 
dizabilităţi sau pierdere a libertăţii. Acest sindrom trebuie diferențiat de sancţionarea unui 
răspuns cultural la producerea unui eveniment - de exemplu, reacţia de doliu la moartea 
unei persoane iubite, comportamentul, disfunctiile psihologice, biologice şi simptomatice 
rezultate dintr-o astfel de situaţie fiind considerate ca o manifestare normală a individului. 
Comportamentele şi conflictele deviante ale individului şi ale societăţii nu sunt a priori 
considerate dovada unei tulburări mintale. 


Există cinci axe ale DSM, şi anume: 


- Axa I - toate categoriile diagnostice cu excepţia tulburărilor de personalitate şi a 
retardului mintal ; 
- Axa II - tulburări de personalitate 
— retard mintal ; 
- Axa III - condiţii medicale generale ; 
- Axa IV - probleme psihosociale şi de mediu ; 
- Axa V - evaluarea globală a activităţii (scorul EGA). 


Exemple de diagnostice pe axa I: 


- Tulburări afective ; 

- Tulburări anxioase ; 

- Tulburări somatoforme ; 

- Tulburări disociative ; 

- Schizofrenia ; 

- Tulburări legate de consumul de toxice; 

- Tulburările identităţii sexuale - de exemplu: pedofilie, voyeurism, fetişism. 


Exemple de diagnostice pe axa II: 


- Tulburări de personalitate ; 

- Cluster A; 

- Cluster B; 

- Cluster C; 

-— Retard mintal (întârziere mintală) ; 
- Uşor; 

- Mediu; 

- Sever. 

Exemple de diagnostice pe axa III: 


- Cauze somatice, fizice evidente şi identificabile in determinismul sau secondarea unei 
tulburări mintale ; 

- Printre condiţiile cele mai uzuale ; 

- Tulburări infecțioase sau parazitare ; 

- Neoplasme (de exemplu, tumori cerebrale) ; 

- Tulburări neurologice ; 

- Tulburări endocrinologice ; 

- Anomalii congenitale ; 

- Autoleziuni şi intoxicații. 


Exemple de diagnostice pe axa IV: 


- Probleme psihosociale şi de mediu ; 

- Probleme cu grupul de suport primar (deces, abuz, separare) ; 

- Mediu social (deces sau pierdere, discriminare, singurătate) ; 

- Probleme educaţionale ; 

- Probleme ocupaţionale (şomaj, nesiguranţă) ; 

- Probleme economice (sărăcie) ; 

- Probleme de acces la îngrijiri de sănătate ; 

- Probleme de interacţiune cu serviciile legale (arest, victimizare) ; 
- Altele. 


Exemple de diagnostice pe axa V: 


- Evaluarea globală a activităţii (scorul EGA) (GAF); 

- Ia în considerare funcţionarea profesională, socială şi psihologică ca un continuum 
ipotetic dinspre sănătatea mintală spre boala mintală ; 

- Evaluarea de 100 de puncte se referă la o persoană cu activitate superioară pe o scară 
largă de preocupări şi activități, care reuşeşte să țină sub control problemele vieţii, 
fiind văzută de alţii ca posedând calităţi pozitive, şi nu prezintă simptome ; 

- Evaluarea de 10 puncte se referă la o persoană care se află într-un pericol persistent, 
dezvoltă o inabilitate persistentă de a-şi menţine igiena personală sau dezvoltă un 
comportament suicidal. 


În anul 2013 a apărut DSM-5. Cea mai semnificativă modificare faţă de clasificările 
DSM precedente este schimbarea tipului de clasificare din categorial în dimensional, prin 
apariţia la finalul fiecărei descrieri categoriale a unei scale de severitate. De asemenea, 
apare recomandarea unificării axelor I, II şi III pentru a clasifica tulburările prezentate 
de pacient, fie că sunt psihiatrice, de personalitate sau somatice. 

Cel de-al doilea sistem de clasificare a tulburărilor psihice foarte larg răspândit este 
ICD-10 (International Classification of Diseases - WHO, 1992). Spre deosebire de DSM, 
care este multi-axial, ICD este uniaxial şi conţine criterii şi ghid diagnostic clinic. 

Evaluarea este un proces dificil şi încărcat de responsabilitate atât pentru psihiatru, 
cât şi pentru psiholog, aceştia recurgând la interviuri deschise, nestructurate şi la examinări 
psihiatrice informale (Georgescu, 1998). 

4.3. De la semne, simptome și sindroame 
la tulburări mintale 


În elaborarea diagnosticului de tulburare se caută pentru început semne, simptome şi 
sindroame. Noţiunea de semn în limbajul clinic se referă la trăiri obiective observate de 
clinician (de exemplu, tahicardia, hiperactivitatea motorie). Semnele clasice ale mâniei 
sunt: expansivitatea, iritabilitatea, fuga de idei, ideile de grandoare, distractibilitatea. 

Noţiunea de simptom, în limbajul clinic, se referă la acuzele subiective exprimate de 
un pacient (de exemplu, relatează ieşirea inimii din piept, gândurile îi zboară altundeva, 
se simte speriat, inhibat, blocat etc.). 

Noţiunea de sindrom reprezintă un grup de semne şi simptome ce apar concomitent 
şi constituie o condiţie care poate fi recunoscută (de exemplu, tulburare afectivă bipolară, 
tulburare obsesiv-compulsivă, schizofrenie). 

Semnele şi simptomele pot fi psihice sau fizice. De exemplu, creşterea frecvenţei 
cardiace — tahicardia - este un semn somatic (fizic), pe când senzaţia persoanei că îşi 
pierde minţile este unul psihic. Cunostintele legate de limbajul semnelor şi simptomelor 
facilitează comunicarea între persoanele implicate în sistemul de sănătate mintală şi ajută 
în stabilirea unui plan terapeutic. 

Cauza unui simptom sau a unui semn este fie de natură pur fizică, fie pur psihică, fie 
o combinaţie a celor două. Exemple de semne sau simptome comune ilustrative : 


— anxietate ; 

— idei delirante ; 
- halucinații ; 

- iluzii; 

- euforie ; 

— amnezie; 

— idee obsesivă; 
- compulsie; 

- fobie; 

- depresie. 


Spre deosebire de sindroamele clinice medicale, sindroamele psihopatologice au o 
evoluție dinamică în cadrul procesului patologic pe care îl exprimă şi se deosebesc între 
ele prin gradul lor de completitudine, se dezvoltă şi succed într-un anumit cadru nosologic 
după o dinamică sindromologică. 

În prezent, observaţiile clinice recente, precum şi rezultatele psihozelor experimentale 
atestă că asertiunea unei totale nespecificitati a sindroamelor nu mai poate fi acceptată. 
Sindroamele psihopatologice prezintă deosebiri de intensitate care reflectă natura noxei, 
modul in care a actionat brusc sau progresiv, singular sau cumulativ, unele aspecte 
elective sau localizator cerebrale ale acestei actiuni, precum si particularitatile terenului. 
În aceste sindroame există simptome obligatorii si simptome facultative. Simptomele 
facultative care apar numai în anumite împrejurări şi pot fi localizator facultative, apărând 
prin lezarea unei anumite zone a creierului, şi individual facultative, din pricina predis- 
poziţiei bolnavilor. 

În bolile acute se evidenţiază două forme distincte de tulburări psihice. În prima formă 
predomină o ,,ascutire” a trăsăturilor personalităţii şi tulburarea de conştiinţă, până la 
pierderea acesteia. În forma a doua, tulburarea de conştiinţă este dominantă, fiind un 
complex simptomatic obligatoriu al crizei acute. În schimb, în bolile cronice se constată 
„ascuţirile” sub forma unei exagerări a trăsăturilor personalităţii. Astfel, în formele grave 
de ateroscleroză cerebrală, complexele de simptome obligatorii sunt reprezentate de degra- 
darea personalităţii sub forma scăderii tactului, a politetii, a oscilaţiilor fine ale vieţii 
psihice sau dementa. 

În perioada de trecere de la tulburările acute la cele cronice există sindroamele de 
tranziţie. După tulburările iniţiale de conştiinţă, pot apărea sindroamele de tranziţie pe 
fond de conştiinţă clară, după care se instalează sindroamele care au ca sindrom cardinal 
modificările personalităţii sau intelectului. Ca sindroame de tranziţie se citează sindroamele 
paranoide, schizofrenice, confabulozice, anamnestice etc. (Birt, 2001). 


4.4. Particularitatile evaluării diagnostice în psihiatria 
copilului si adolescentului 


Evaluarea diagnostică în psihiatria copilului şi adolescentului are anumite particularităţi fata 
de evaluarea adultului cu probleme psihice. Este utilă respectarea următoarelor îndrumări 
emise de Penn şi Hagino, citați de Goldberg (2001), legate de acest aspect: 

1. Se intervievează copilul şi părinţii, atât separat, cât şi împreună ; pot fi incluşi alti 
adulţi importanţi (profesori, educatori, bunici) sau fraţi, colegi etc. ; 

2. Se precizează debutul, dezvoltarea şi contextul simptomelor prezente ; 

3. Se obţin informaţii suplimentare de la şcoală, consilieri sau de la personalul medical 
care l-a îngrijit anterior ; 

4. Se realizează istoricul dezvoltării pe etape de vârstă, medical, şcolar şi social, precum 
şi istoricul neruropsihiatric al familiei ; 

5. Se evaluează familia pentru a detecta eventualele probleme de tipul conflictelor, 
dificultăţilor maritale, rolurilor sau interdictiilor inadecvate şi abuzului emotional, 
sexual sau fizic. 

6. Se elimină tulburările medicale sau neurologice determinate de medicamente sau 
substanţe psihoactive - alcool, droguri —, efectuând un atent examen fizic şi de laborator. 


Orice examinare psihiatrică începe cu observaţia, urmată de anamneză (interviu), 
examen psihic, examen clinic general, examen neurologic, testarea psihologică, EEG şi 
alte examinări paraclinice care vor facilita punerea atât a diagnosticului pozitiv, cât şi a 
celui diferenţial (Iftene, 1999). 

Interviul psihiatric este bine să înceapă cu o anamneză atentă a părinţilor, separat, 
urmată de anamneza copilului sau adolescentului. Discuţiile trebuie conduse pe un drum 
cu relevanţă pentru simptomatologia prezentată de copil. Se poate utiliza interviul liber 
sau interviul sistematic prin aplicarea unor chestionare standardizate. 

În timpul interviului copilului sau adolescentului se procedează şi la efectuarea 
examenului psihic. Trebuie să se ţină seama de mai multe aspecte semnificative legate de 
particularitatile vârstei. Astfel, în general (cu mici excepţii), nu copilul sau adolescentul 

este cel care solicită consultul, ci mai degrabă este adus de către părinţi la medic, psiholog 
sau psihopedagog. Pe de altă parte, ambianța cabinetului de consultatie trebuie să fie 
potrivită atât pentru pacienţii de vârstă mică, cât şi pentru adolescenţi, eliminându-se din 
câmpul vizual al pacienţilor obiectele care le-ar putea accentua anxietatea. De asemenea, 
limbajul trebuie adaptat nivelului de vârstă şi de dezvoltare cognitivă ale pacientului. 

În cazul copiilor mici (antepreşcolari şi preşcolari) se recomandă medierea contactului 
verbal cu ajutorul jucăriilor sau prin examinarea unor fotografii. La copiii şcolari mici, 
interviul trebuie început prin abordarea unor teme indiferente, cu scopul de a le diminua 
anxietatea, după care se abordează problema cardinală. 

În cazul adolescenților, se recomandă o atitudine cât mai tranşantă şi directă, evitându-se 
tonul moralizator. De multe ori specialiştii se pot lovi de negativismul, ostilitatea şi 
rezistenţa adolescenților, care-l asimilează pe medic cu părinţii lor, cu care de cele mai 
multe ori sunt în conflict deschis (Iftene, 1999). 

Examenul psihic propriu-zis se desfaşoară pe durata a cel puţin 40 de minute şi are 
ca obiectiv principal evaluarea vieţii psihice a copilului sau adolescentului, incluzând 
nivelul dezvoltării cognitive, al perceptiilor, atenţiei, memoriei, orientării temporo-spatiale, 
conştiinţei, imaginaţiei, gândirii, afectivității, vieţii instinctive, activităţii, ritmului 
veghe-somn, personalităţii actuale. De asemenea, se examinează şi aspectul general (ţinuta, 
expresia feţei, privirea, atitudinea, gestica, mimica, pantomima) şi modalitatea în care 
copilul sau adolescentul stabileşte contactul verbal şi afectiv. 

După examenul psihic se efectuează cu mare atenţie examenul somatic, neurologic şi EEG. 

Examinarea psihologică ocupă un loc esenţial în evaluarea copilului sau adolescentului. 
Se aplică o serie de teste exploratorii pentru : inteligenţa copilului (scala Wechsler pentru 
copii - WISC-R, scala Stanford-Binet, testul Raven simplu şi color etc.), atenţia copilului 
(testul de baraj Toulouse-Pieron, proba Zazzo, testul Praga etc.), memorie (auditivă - a 
cifrelor şi cuvintelor), depresie (scala de depresie Hamilton, scala Beck), anxietate 
(STAI - I şi II, HADS etc.), personalitate (testul Rorschach, testul CAT, testul TAT, testul 
Patte-Noire, testul omuletului, testul copacului - Koch, desenul familiei etc.). 

În urma examinărilor complexe citate înainte, se stabileşte diagnosticul, incluzând 
aprecieri şi asupra nivelului de adaptabilitate a copilului în plan familial, şcolar şi social 
(Iftene, 1999). Pentru a putea face o încadrare diagnostică validă, specialistul pedopsihiatru 
şi echipa sa - formată, ideal, si din psiholog, psihopedagog, asistent social, asistenţi 
medicali — trebuie să compare simptomatologia pentru care copilul sau adolescentul este 
adus la consultatie cu parametrii normali de dezvoltare pe etape de vârstă. 

Psihoterapia copiilor şi adolescenților diferă de cea a adulţilor din mai multe puncte 
de vedere. Una dintre diferenţe constă în însăşi natura copilăriei, copilul fiind comparat 
cu o „ţintă mişcătoare”, fiind într-un permanent proces de schimbare. Acţiunile şi 
comportamentul său sunt o rezultantă a stadiul său de dezvoltare, a situaţiei familiale, a 
influențelor mediului ambiant şi a caracteristicilor individuale (Ronen, 1997). 

Psihoterapeutii care se ocupă de această perioadă de vârstă trebuie să cunoască foarte 
bine sociologia copilăriei, psihologia developmentală, normele de conduită şi procesele 
familiale, înainte de a intra în psihopatologia copilului şi în deprinderea tehnicilor psiho- 
terapeutice (Ghiran şi Iftene, 1998 ; Dobrescu, 2003 ). Psihoterapia copilului este comparată 
cu abilitatea de a combina mai multe piese ale unui puzzle uriaş, fiind în acelaşi timp ştiinţă 
şi artă şi necesitând talent înnăscut, disponibilitate şi creativitate din partea psihoterapeutului 
în comunicarea cu copiii. Psihoterapeutul trebuie să înveţe anumite strategii şi metode 
verbale şi nonverbale transpuse la nivelul de înţelegere a copiilor în suferinţă. 

De multe ori, psihoterapeutul trebuie să se racordeze concepţiilor mediului subcultural 
al copilului şi adolescentului şi, nu în ultimul rând, familiei acestuia, intrând în 
„mitologia” lor, atât în procesul de evaluare diagnostică, cât şi în cel de terapie propriu-zisă, 
pentru a fi eficace în demersul terapeutic. Pentru ilustrare, voi prezenta două cazuri 
rezolvate în acest „spirit”. 

Primul caz a fost al unui adolescent de 13 ani, pe nume „Ciprian”, care s-a prezentat 
în Clinica de Neuropsihiatrie a Copilului şi Adolescentului Cluj-Napoca pentru refuz 
şcolar, care data de aproximativ două luni. Printre alte cauze invocate de copil, care avea 
o structură anxioasă de personalitate, era şi o „fobie de pix”. El avea convingerea iraţională 
că în pixul său a „intrat diavolul”. Mediul său familial era încărcat de o serie întreagă de 
superstiții şi credinţe iraționale. „Ciprian” s-a aflat în terapie cu antidepresive şi anxiolitice 
(Anafranil 3x1 tb. a 25 mg/zi, Xanax 3x1 tb. a 0,25 mg/zi), dar fără rezultate concrete. 
În acest context, pentru a mă racorda la sistemul său de credinţe, i-am spus pacientului 
că sunt de acord cu el şi că, într-adevăr, în pix a pătruns diavolul. Pe de altă parte, i-am 
spus că, pentru o persoană credincioasă, rugăciunea este foarte puternică şi poate „scoate 
diavolul” din orice lucru sau fiinţă. Am luat un pix şi l-am prins de un capăt, iar celălalt 
i l-am dat lui să-l ţină, spunându-i că vom rosti împreună rugăciunea Tatăl Nostru şi astfel 
pixul va fi eliberat de „spiritele rele”. După rugăciune i-am arătat cât de uşor scrie pixul 
şi l-am invitat să scrie cu el ceea ce-i voi dicta eu: „Ciprian este un băiat curajos. El 
poate să scrie cu orice: cu pixul, cu stiloul, cu creta. Ciprian se va simţi din ce în ce 
mai bine şi va putea merge la şcoală”. Pacientul a reuşit să scrie cu pixul după două luni, 
afirmând că i-a dispărut subit fobia de pix. După patru zile de la această intervenţie, 
„Ciprian” s-a externat şi şi-a reluat activitatea şcolară fără nicio problemă ulterioară. 

Al doilea caz a fost al unei adolescente în vârstă de 14 ani pe nume „Irina”, care s-a 
internat în clinică pentru a şasea oară. Ea era cunoscută clinicii pentru o serie de mani- 
festări epileptice polimorfe, care au fost în cele din urmă controlate prin medicamente 
antiepileptice. În ultima vreme însă, prezenta o simptomatologie psihică dominată de 
anxietate marcată, privire metapsihică, ce apărea intermitent, cu durată de aproximativ 
trei-patru minute, momente în care îi apăreau halucinaţii vizuale şi auditive sub forma 
unor „broaşte” care vorbeau între ele şi făceau comentarii negative la adresa ei şi a mamei 
sale, împreună cu care era internată. Mama şi fiica formau un cuplu patologic. Ambele 
aveau niveluri cognitive liminare şi o „mare încărcătură” de credinţe iraționale. Ele fuseseră 
la mai multe „vrăjitoare” şi la mai mulţi preoţi pentru „dezlegarea fetei”, care era 
„făcută” - conform declaraţiilor mamei. Aceste demersuri însă i-au agravat starea. La 
internare, singura modalitate prin care se liniştea era să înghită apă dintr-o sticlă de plastic 
de culoare verde pe care o purta în permanenţă la ea. Bazându-mă pe aceste premise, 
i-am propus să-i aduc „apă sfinţită de la Lourdes”, care face adevărate minuni şi care o 
va putea ajuta şi pe ea, dar cu condiţia de a-şi umezi doar buzele cu ea, nu cum făcea cu 
apa obişnuită, pe care o consuma în cantităţi exagerate. Din momentul primirii „apei 
sfintite”, „crizele” au cedat complet şi pacienta s-a liniştit total. De asemenea, şi mama 
ei s-a relaxat, inducându-i de data aceasta o stare de bine, şi nu de anxietate, ca înainte. 

Evoluţia ei a fost favorabilă şi s-a externat din clinică fără a reveni, în decurs de câteva 
săptămâni. Înainte de acest tip de intervenţie, mama isi aducea fiica la spital la mai putin 
de 24 de ore de la precedentele externări. 

Aşadar, încă un exemplu de „racordare” a terapeutului la nivelul cognitiv şi la 
„universul” credințelor şi miturilor personale şi familiale, care s-a dovedit foarte eficace 
în rezolvarea unor stări psihice invalidante. 

Pentru a asigura reuşita deplină a oricărei psihoterapii, la copii sunt necesare evaluări 


precise ale situaţiei copilului prin: 


1) 


2) 


3) 


Obţinerea unor informaţii despre copil din mai multe surse : 

— părinți (pentru tulburări de tip „acting out” - neascultare, agresivitate, negativism, 
hiperactivitate, impulsivitate) ; 

- educatori, profesori, învăţători - date privind raportarea copilului la normele 
corespunzătoare vârstei cronologice (randament şcolar, intelectual, abilităţi sociale 
de comunicare) ; 

- direct de la copil - pentru înţelegerea emoţiilor sale, aprecierea stimei de sine, 
depresiei ; 

- observația directă; 

Compararea acuzelor actuale cu comportamente considerate normale pentru vârsta 

copilului ; 

Aprecierea dacă tratamentul copilului trebuie inițiat sau dacă sunt şanse ca problemele 

să se rezolve de la sine. 


În tabelul 4.1 sunt prezentate criteriile comportamentale care determină nevoia de 


terapie, adaptate după Ronen (1997). 


Tabelul 4.1. Criterii comportamentale care determină nevoia de terapie 






































Comportament Necesitatea 
terapiei 
Corespunzător criteriilor de diagnostic pentru o boală (tulburare) - ICD-10, DSM-5 DA 
Conform normelor mediului cultural NU 
Conform vârstei cronologice (de exemplu, enurezis) NU 
S-a ameliorat NU 
S-a agravat sau este stabil DA 
Există riscuri pentru viitor DA 
Are un prognostic bun DA 
Există o mare motivație pentru schimbare DA 
Este important pentru copil şi familie DA 
A schimbat o situație anterioară DA 
Se poate remite spontan NU 











În aplicarea oricărei forme de psihoterapie individuală cu copilul, terapeutul se poate 


orienta după următoarele întrebări (Ronen, 1997) : 


Copilul cu probleme se află în stadiul de dezvoltare în care să fie posibilă terapia 
verbală ? 

Are copilul abilitatea să stea să asculte şi să se concentreze ? 

Are copilul motivaţie pentru terapie sau trebuie aplicată o terapie prin joc, pentru a-i 
capta atenţia şi motivaţia ? 

Are copilul abilităţi verbale sau este mai performant în artă, muzică sau joc? 


Pentru a ilustra importanţa existenţei unor abilităţi plastice în demersul psihoterapeutic, 


voi prezenta cazul unui adolescent pe nume „Matei”, în vârstă de 15 ani, cu sindrom Asperger. 

Deşi majoritatea copiilor şi adolescenților cu sindrom Asperger sunt neîndemânatici 
pe fondul eşecului insertiei sociale, există şi excepţii, manifestate printr-o originalitate a 
gândirii şi percepţiei, care conduce uneori la performanţe extraordinare în unele domenii 
(matematică, artă etc.). Descrierea iniţială a lui Asperger a prognosticat o evoluţie mai 
favorabilă la acei pacienţi care-şi puteau folosi talentele pentru a obţine un „job” sau 
pentru a se autointretine. Adolescentul, în vârstă de 15 ani la data stabilirii diagnosticului 
de sindrom Asperger, avea abilităţi plastice excepţionale în domeniul picturii şi graficii. 
Pacientul a făcut sute de desene şi picturi în cărbune, respectiv tempera, având câteva 
teme preferate: peisaje, măşti, clădiri, interioare, portrete, lumea spectacolului, natură 
statică etc. El a dovedit o mare sensibilitate artistică, ca urmare a unei percepții particulare 
asupra lucrurilor, unei memorii vizuale excepţionale şi unei preferinţe pentru contrastul 
lumină-întuneric. Toate lucrările au fost create după o lună de la introducerea unui 
tratament cu Prozac, în doză de 20 mg/zi (figurile 4.1, 4.2, 4.3 şi 4.4). 

Aceste abilităţi, pe care nu le manifesta înaintea tratamentului, au avut un efect benefic 
semnificativ asupra capacităţii de comunicare cu anturajul, fiind dispus să discute pe 
marginea lucrărilor lui. L-am sfătuit să se înscrie la o clasă de pictură, pe care a absolvit-o 
la Şcoala Populară de Arte, fiind cel mai bun din promoţia sa. Actualmente are 32 de 
ani, trăieşte alături de mama lui, pe care o ajută la administrarea unei sere de flori dintr-o 
localitate rurală. 

În paralel, a continuat să picteze şi recent a vernisat a doua expoziţie personală la 
Cluj-Napoca, după prima, care a avut loc în anul 2000, având şi numeroase oferte de 
achiziţionare a lucrărilor sale (Lupu şi Lupu, 2000; Lupu, 2012). 








Figura 4.1. Portrete și măști Figura 4.2. Clădiri și interioare 

Figura 4.3. Dansuri și balet Figura 4.4. Copac și cal 

5. Calitățile psihometrice ale testelor psihologice 


Mihai Marian 
Universitatea din Oradea 


Rezumat 


În prezent, literatura de specialitate psihologică privind testele este generoasă. În selectarea 
unui test psihologic pentru uz practic sunt necesare reguli clare şi un demers în care 
psihologul joacă rolul de experimentator, dar şi de filtru. Psihologul ar trebui să aibă o 
idee clară în legătură cu ceea ce va fi evaluat, dar şi unde şi cum va identifica obiectul 
căutărilor sale. Aspecte esenţiale şi adesea ignorate, însă abordate în lucrare, sunt 
orientarea teoretică, aspectele practice şi standardizarea. Măsura în care scorurile la teste 
sunt repetabile şi gradul în care sunt independente de erorile de măsurare reprezintă un 
alt aspect important vizat, numit adesea fidelitate. Estimarea fidelității testelor poate fi 
implementată prin metoda test-retest, metoda formelor alternative, metoda înjumătăţirii 
şi metoda acordului interevaluatori. Testele psihologice valide măsoară ceea ce a fost 
proiectat să măsoare generând informaţii utile. În practica clinică curentă este important 
să cunoaştem măsura în care un raţionament făcut pornind de la un test are sens şi mai 
ales în ce măsură este potrivit contextului dat. Cercetarea a consacrat trei categorii ale 
validității, raportate la conţinut, construct şi criteriu. În construirea unui test se impun 
descrierea şi evaluarea teoretică ale conceptului, apoi prin itemii componenți să-l măsoare. 
Estimarea validității face referire la relaţia dintre test şi un eveniment extern independent. 
Ori de câte ori este utilizată noţiunea de predictie este implicată validitatea predictivă, 
iar când focalizarea este centrată asupra unui moment definit facem referire la validitatea 
concurentă. Considerăm că scopul validității este ca aceste construcţii să furnizeze surse 
valide de informaţii, care pot fi utilizate pentru a ajuta la rezolvarea problemelor unice 
cu care se confruntă respondentii. 


TKK 


Distinctia dintre testarea psihologică şi evaluarea psihologică poate fi cel mai bine 
reliefata prin prezentarea pe scurt a ratiunilor metodologice pentru dezvoltarea unei 
abordari psihometrice. 

Abordarea psihometrica obiectivă este mai potrivit a fi aplicată testelor de abilităţi, 
cum ar fi cele care măsoară inteligenţa sau aptitudinile motrice. Utilitatea acestei abordări 
scade când încercăm să evaluăm trăsături de personalitate precum dependenţa, rebeliunea, 

autoritarismul ori anxietatea. Variabilele de personalitate sunt fără îndoială mult mai 
complexe şi necesită a fi validate în context istoric, prin observaţii comportamentale şi în 
relaţiile interpersonale. Când pur şi simplu abordarea psihometrică obiectivă este utilizată 
pentru evaluarea problemelor de viaţă (inclusiv psihoze), utilitatea este problematică. 

Rolul central al psihologului clinician în evaluarea psihologică este de „expert” în 
comportamentul uman, care adesea conduce spre un proces complex, presupunând inte- 
legerea şi interpretarea scorurilor la teste în contextul de viaţă al persoanei. Evaluarea 
clinică este orientată individual, dar întotdeauna are în vedere existenţa socială. Conştienti- 
zând rolul sugerat de evaluarea psihologică, psihologii clinicieni ar trebui să fie familiarizați 
cu informaţiile esenţiale privind măsurarea şi practica clinică. Acestea includ statistica 
descriptivă, fidelitatea (inclusiv eroarea de măsurare), validitatea, interpretarea normativă, 
procedura de administrare, variabile asociate (de exemplu: gen, vârsta, etnie, rasă) etc. 

O problemă adesea întâlnită în programele de training este faptul că cei mai mulţi 
psihologi au insuficiente cunoştinţe în interpretarea rezultatelor, cu toate că posedă 
informaţii relevante din psihologia clinică, psihologia personalităţii ori psihodiagnostic 
clinic. Aşa cum subliniau Turner, DeMers, Fox şi Reed (2001), considerăm că pregătirea 
şi formarea clinicienilor sunt mult prea concentrate pe dezvoltarea competenţelor în admi- 
nistrare şi scorare, în locul cunoştinţelor legate de ceea ce au testat în fapt. 

Înainte de utilizarea unui test psihologic, psihologii clinicieni ar trebui să investigheze 
şi să înţeleagă orientarea teoretică a testului, argumentele practice, adecvarea eşantionului 
de standardizare şi, nu în ultimul rând, gradul de acceptabilitate a fidelității şi validității. 

Utilizatorii testelor ar trebui să fie atenţi la literatura ştiinţifică care acompaniază 
manualul. Tabelul 5.1 schiţează cele mai importante întrebări la care un manual ar trebui 
să ofere răspuns. Nu intenţionăm să furnizăm explicaţii comprehensive privind teoria şi 
construcţia testelor, având în vedere că există tratate de specialitate consacrate, cum ar fi 
cele ale lui Anastasi şi Urbina (1997), Kaplan şi Saccuzzo (2001) etc. 


Tabelul 5.1. Evaluarea unui test psihologic 





Calitati psihometrice Intrebari specifice 

Orientarea teoretică | Înțelegerea constructului teoretic pe care se fundamentează testul este 
sprijinită de măsurare ? 

Itemii testului corespund descrierii teoretice a constructului ? 
Consideraţii practice | Este lungimea testului una potrivită? 

Respondentii au capacităţile solicitate de test, înţeleg ce citesc? 
Standardizarea Populaţia care va fi testată este echivalentă ori similară cu populaţia pe 
care a fost standardizat? 

Mărimea eşantionului pe care s-a implementat standardizarea a fost 
adecvată? 

Cât de adecvate sunt instrucţiunile pentru a incuviinta administrarea 
standardizată ? 

Normele subgrupurilor specifice au fost stabilite ? 

Fidelitatea Estimarea fidelității este suficient de ridicată ? 

Validitatea Care criterii şi proceduri au fost utilizate pentru validarea testului ? 

În contextul şi pentru scopul urmărit, testul utilizat va măsura variabila 
cu acuratețe ? 

5.1. Orientarea teoretică 


Psihologii clinicieni, înainte de a aprecia dacă un test este adecvat sau nu, ar trebui să 
înţeleagă orientarea teoretică a acestuia. Analiza constructului măsurat de test devine 
esenţială, urmată de investigarea felului în care testul se apropie de acel construct. În 
general, aceste informaţii esenţiale pot fi găsite în manualul de utilizare al testului. Totuşi, 
există situaţii în care informaţiile prezentate în manualul de utilizare al testului sunt 
insuficiente, motiv pentru care clinicienii ar trebui să consulte literatura de specialitate 
axată pe constructul măsurat. Clinicienii pot obţine informaţii utile în mod frecvent, 
privind constructul prin analiza atentă şi individuală a itemilor (Groth-Marnat, 2003). De 
cele mai multe ori, manualul de utilizare oferă o analiză particularizată a itemilor testului, 
care poate sprijini potenţialul aplicant în aprecierea măsurii în care este relevant pentru 
o anumită trăsătură. 


5.2. Consideraţii practice 


O serie de aspecte practice fac referire mai degrabă la contextul şi maniera în care testul 
este utilizat decât la construcţia acestuia. Considerăm că testele variază în funcţie de 
nivelul de educaţie solicitat examinatilor pentru a înţelege itemii în mod adecvat. 
Persoanele examinate trebuie să fie capabile să citească, să înţeleagă şi să răspundă 
adecvat. Unele teste, fiind mult prea lungi (număr de itemi mare), pot duce la pierderea 
raportării ori la frustrarea examinatilor, uneori excesivă. Administrarea formelor scurte 
ale testelor ar putea reduce sau chiar elimina aceste probleme doar în cazul în care au 
fost dezvoltate in mod ştiinţific şi tratate cu prudenta adiacentă. Este necesar ca clinicienii 
să aprecieze măsura în care au nevoie de training în administrarea şi interpretarea 
instrumentului. În cazul în care trainingul este necesar, un plan privind parcurgerea 
formării (chiar şi online) devine o necesitate. 


5.3. Standardizarea 


Un aspect central este legat de gradul de adecvare a normelor. Fiecare test are norme 
care reflectă distribuţia scorurilor prin intermediul eşantioanelor standardizate. Punctul 
de pornire în a da sens scorurilor individuale la test face referire directă la similaritatea 
dintre individul testat şi eşantion. În cazul în care există similaritate între individul 
testat (sau grupul testat) şi eşantionul standardizat, o comparaţie adecvată poate fi făcută. 
Pe de altă parte, cu cât este mai diferită persoana faţă de grupul standardizat (cum ar fi 
o persoană peste 80 de ani şi cu un nivel educaţional scăzut), cu atât este mai puţin util 
testul în evaluarea clinică implementată. Deducem că este necesar ca evaluatorul să 
consulte literatura de specialitate şi să hotărască dacă cercetările care au urmat publicării 
manualului testului au dezvoltat norme pentru grupuri diferite. Această particularitate este 

importantă pentru teste precum MMPI, SCL-90, şi Rorschach, în care normele pentru 
populaţii tinere au fost publicate. 

Considerăm că este necesar ca întrebări concrete legate de adecvarea normelor să 
primească răspuns. Prima întrebare ar trebui să vizeze măsura în care grupul standardizat 
este reprezentativ pentru populaţia vizată de examinator în practica clinică prin utilizarea 
testului. Manualul testului ar trebui să includă suficiente informaţii privind reprezentativi- 
tatea eşantionului standardizat. Dacă informaţiile oferite sunt insuficiente sau, în orice 
caz, incomplete, se va reduce drastic gradul de încredere cu care clinicienii pot utiliza 
testul. Practica curentă abordează acest aspect prin utilizarea eşantionării stratificate 
aleatorii. Totuşi, din pricina faptului că această procedură poate fi extrem de costisitoare 
şi consumă mult timp, cele mai multe teste au carente în această privinţă. A doua întrebare 
are în vedere eşantionul standardizat şi mărimea acestuia. În cazul în care grupul este 
restrâns, rezultatele nu pot oferi estimări stabile din pricina mult prea multor fluctuații 
aleatorii. Un test construit riguros prezintă norme pentru subgrupuri distincte, precum şi 
pentru populaţia generală (ori norme naţionale). Aşa cum arăta şi Groth-Marnat (2003), 
informaţiile privind normele subgrupurilor oferă clinicienilor examinatori flexibilitate şi 
încredere în contextul în care utilizează testul în examinarea unor subgrupuri similare. 
Accentuăm aceste particularităţi importante pentru că subgrupurile produc seturi de scoruri 
diferite în mod semnificativ faţă de grupul ori eşantionul standardizat. Subgrupurile la care 
ne-am referit anterior pot avea ca fundament amplasarea geografică, statusul socioeconomic, 
mediul rural ori urban, vârsta, sexul, etnia sau nivelul de educaţie. Cunoaşterea acestor 
norme pentru subgrupuri permite o interpretare adecvată şi semnificativă a scorurilor, 
însă fără a ignora procedurile de administrare. 

Un test construit adecvat este necesar să ofere instrucţiuni care să permită clinicianului 
examinator să-l aplice într-un mod structurat şi similar altor examinatori, precum şi să 
poată să menţină această administrare standardizată de la o sesiune de testare la alta. 
Cercetările (Fuchs şi Fuchs, 1986; Corcoran, 2000; Butcher, Perry şi Atlis, 2000) au 
demonstrat că variaţia instrucţiunilor de la o examinare la alta poate altera calitatea şi 
tipul răspunsurilor, compromitand astfel şi fidelitatea testului. 


5.4. Fidelitatea 


Fidelitatea unui test se referă la gradul în care acesta prezintă stabilitate, predictibilitate, 
coerenţă ori acuratețe. Fidelitatea unui test se adresează de asemenea şi măsurii în care 
scorurile obţinute de o persoană examinată sunt aceleaşi în cazul în care este reexaminată 
cu acelaşi test într-o altă ocazie. La baza conceptului de fidelitate este admis intervalul 
de eroare sau eroarea de măsurare a unui scor. Acesta reprezintă o estimare a rangului 
unor fluctuații ipotetice aleatorii care pot apărea la scorurile individuale. Subliniem că 
un anumit grad de eroare este întotdeauna prezent în orice sistem, fiind generat de factori 
precum interpretarea eronată a itemilor, procedura de administrare sărăcăcioasă ori 
chiar şi schimbarea dispoziţiei clientului. Dacă înregistrează o mare fluctuatie aleatorie 
a scorurilor, clinicianul examinator nu poate acorda încredere scorurilor individului. 
Scopul unui cercetător constructor de teste este de a reduce cât mai mult posibil gradul 
erorii de măsurare si al fluctuatiilor aleatorii. În cazul în care acest lucru este realizat, 
diferenţa dintre un scor şi altul pentru o caracteristică măsurată este mai probabil să 

rezulte din unele diferente adevărate decât din unele fluctuații aleatorii. Două probleme 
principale sunt legate de gradul de eroare într-un test. Prima problemă este inevitabilitatea 
inerentă a variaţiei naturale în performanţa umană. În mod obişnuit, variabilitatea este 
mai mică în măsurarea de abilităţi decât în măsurarea personalităţii. Variabilele abilităţi 
(aptitudini mecanice, inteligenţa etc.) arată modificări graduale care rezultă din creştere 
şi dezvoltare, în timp ce trăsăturile de personalitate sunt mult mai dependente de factori 
precum dispoziţia. Un exemplu particular în această direcţie ar putea fi o caracteristică 
precum anxietatea. 

Variabilitatea umană inerentă şi imprecizia testelor fac dificilă sarcina de măsurare. 
Cu toate că erorile în testare sunt inevitabile, obiectivul esenţial în construirea testelor 
este menţinerea erorilor de testare în limite acceptabile. O corelaţie ridicată în general 
este peste 0,80, dar fiind variabil măsurată alterează rezistenţa așteptată a corelatiei. În 
plus, metoda de determinare a fidelității testului modifică puterea relativă a corelatiei. 
Psihologii clinicieni ar trebui să vizeze corelaţii de 0,90 ori chiar mai ridicate la testele 
care sunt utilizate în luarea deciziilor în evaluarea clinică a pacienţilor, în timp ce o 
corelaţie între 0,70 şi 0,75 în general ar fi adecvată mai degrabă unor scopuri de cercetare. 
Scopul fidelității testului este estimarea gradului de varianţă cauzat de eroare. 

Punctul de pornire este reprezentat de scorurile înregistrate la un test, iar în calculul 
consisten{ei interne sunt luaţi în considerare coeficienţii : a Cronbach, 1, Guttman şi r,, si r, 
Kuder Richardson. 

Cele patru metode principale în obţinerea fidelității implică determinarea următoarelor 
aspecte : 


1. măsura în care testul produce rezultate consistente şi consecvente în retestare (metoda 
test-retest) ; 

2. precizia relativă a unui test la un moment dat (forme alternative) ; 

„ consistenţa internă a itemilor (metoda injumatatirii) ; 

4. gradul de acord între examinatori. 


uo 


Chiar daca cele patru tipuri sunt consacrate in literatura de specialitate, exista un al 
cincilea tip - Kuder-Richardson (precum metoda injumatatirii), adică o măsurare a 
consistentei interne a itemilor testului. Totuşi, această metodă este considerată frecvent 
a fi adecvată doar pentru testele care măsoară o singură variabilă (şi dacă itemii testului 
sunt binari). 


5.4.1. Metoda test-retest 


Fidelitatea prin intermediul acestei metode este determinată prin administrarea testului, 
urmată de o readministrare ulterioară. Coeficientul de fidelitate este calculat prin corelarea 
scorului obţinut de aceeaşi persoană la două administrări diferite. Gradul de corelare 
dintre cele două scoruri indică măsura în care scorurile testelor pot fi generalizate de la 
o situaţie la alta. În situaţia în care corelatiile sunt ridicate, rezultatele sunt mai puţin 
probabil generate de fluctuații aleatorii ale condiţiilor de testare sau mediu. În cazul in 
care testul este utilizat în practica clinică curentă, psihologul clinician poate fi relativ 
sigur că diferenţele la scoruri sunt rezultatul unei schimbări actuale în trăsătura măsurată 
şi mai putin probabil rezultatul unor fluctuații aleatorii. O serie de factori este necesar 

să fie luaţi în considerare în evaluarea gradului de adecvare a metodei test-retest. În primul 
rând, intervalul de timp dintre administrări poate afecta fidelitatea testului. Manualele 
testelor ar trebui să specifice intervalul de timp (în general este specificat), precum şi 
schimbările semnificative survenite în viata examinatilor, cum ar fi consiliere, psihoterapie, 
schimbarea locului de muncă, probleme somatice etc. 

Una dintre dificultăţile majore raportate la această metodă este efectul pe care practica 
şi memoria îl au asupra performanţei, ceea ce poate duce la o îmbunătăţire a rezultatelor 
de la prima la cea de-a doua examinare. Alte surse ale variaţiei pot fi rezultatele aleatorii, 
oscilatiile pe termen scurt în examinare sau chiar variaţia condiţiilor de testare. 

Metoda de determinare a fidelității de tip test-retest este preferată în cazul in care 
variabila măsurată este relativ stabilă. În situaţia în care variabila este înalt flexibilă ori 
instabilă (cum ar fi anxietatea), această metodă, în mod logic, nu este indicată. 


5.4.2. Forme alternative 


Metoda formelor alternative ocoleşte multe dintre problemele enunțate la metoda test-retest. 
Logica fundamentală a formelor alternative este că trăsătura măsurată repetat folosind 
forme paralele ale testului trebuie să producă rezultate similare. Gradul de similaritate 
dintre scoruri reprezintă coeficientul de fidelitate al testului. La fel ca în cazul metodei 
test-retest, intervalul dintre administrări ar trebui inclus în manualul testului, împreună 
cu o prezentare a oricăror modificări semnificative din viata examinatilor. În cazul în care 
cea de-a doua examinare este implementată imediat după prima, rezultatele nu vor indica 
o măsurare a fidelității testului, ci o corelaţie dintre forme paralele. Corelatiile determinate 
prin testări care au în vedere intervale mari de timp (de exemplu, două luni sau chiar mai 
mult) furnizează atât o măsurare a relaţiei dintre formele paralele ale testului, cât şi gradul 
în care este stabil temporal. 

Metoda formelor alternative elimină multe dintre efectele colaterale, precum evocarea 
răspunsurilor anterioare ale examinatului la itemi specifici. Unele efecte reziduale pot 
exista, în sensul că persoana examinată poate învăţa şi să se adapteze la stilul general al 
testului chiar şi atunci când conţinutul specific al itemilor de la o formă a unui test la 
alta este nefamiliar. 

Este posibil ca principala dificultate a formelor alternative să fie determinarea gradului 
în care cele două forme ale unui test sunt echivalente. Astfel, dacă un test este mai dificil 
decât forma alternativă, diferenţa scorurilor obţinute ar putea reprezenta diferenţa prezentă 
între cele două variante ale testului, şi nu diferenţe rezultând din fidelitatea scăzută a 
măsurării. Considerăm că un constructor sau un dezvoltator al unui test are drept tel 
măsurarea fidelității testului, şi nu diferenţele între formele alternative, lucru care ar fi 
neplăcut şi cu un coeficient de fidelitate scăzut. Formele alternative sunt construite adesea 
independent, însă utilizează acelaşi set de specificaţii, incluzând acelaşi număr de itemi, 
acelaşi format, aceeaşi modalitate de administrare şi acelaşi tip de conţinut. 

Un dezavantaj specific metodei formelor alternative în stabilirea fidelității testelor este 
reprezentat de distanţa în timp între administrări (a formelor paralele), însă nu pot fi 
ignorati factori precum fluctuațiile pe termen scurt ale dispozitiei şi nivelul de stres care 
afectează rezultatele. Metoda formelor alternative are avantajul de a reduce şi de a elimina 
în parte un set de efecte colaterale şi, în plus, conduce spre creşterea încrederii în rezultatele 

obţinute in cazul evaluării unor programe de tratament (sau în monitorizarea longitudinală 
a unui pacient) prin administrarea formelor diverse în momente diferite. 


5.4.3. Metoda injumatatirii 


Metoda injumatatirii (split half) este considerată cea mai eficientă tehnică de determinare 
a unei trăsături cu un grad înalt de fluctuatie. Deoarece testul este administrat o singură 
dată, itemii testului sunt împărţiţi în jumătate, iar cele două jumătăţi obţinute sunt corelate. 

Metoda injumatatirii măsoară consistenţa internă a itemilor testului, şi nu stabilitatea 
temporală a administrărilor diferite ale aceluiaşi test. În determinarea fidelității prin 
această metodă, testul este adesea împărţit pe baza itemilor pari şi impari (acest procedeu 
fiind numit şi metoda item cu item). Tehnica este eficientă frecvent în cazul testelor în 
care itemii sunt aranjaţi în funcţie de gradul de dificultate. 

Cu toate că în unele cazuri metoda divizării testului într-o primă jumătate şi o doua 
poate fi eficientă, aceasta poate fi de asemenea inadecvată ori chiar eronată din pricina 
efectelor cumulative (cum ar fi oboseala, plictiseala etc.) care pot conduce spre niveluri 
diferite de performanţă între prima jumătate a testului şi cea de-a doua. 

Corcoran (2000) şi Groth-Marnat (2003) considerau că prin această metodă scade 
drastic numărul itemilor din fiecare jumătate, ceea ce va duce la o variabilitate largă a 
răspunsurilor care nu se pot stabiliza în jurul unei medii. În general, un test cu un număr 
mai mare de itemi are o fidelitate mai ridicată deoarece numărul mare de itemi compen- 
sează modificările minore în răspunsul examinatului la un număr scăzut de itemi. Ca şi 
în cazul metodei formelor alternative prezentate anterior, diferenţele în conţinut pot exista 
între prima jumătate şi cea de-a doua. 


5.4.4. Coeficientul de fidelitate interevaluatori 


În unele teste, scorurile au la bază parţial judecata evaluatorului, ceea ce ar putea afecta 
fidelitatea în mod hotărâtor, mai ales în cazul în care varianta dintre evaluatori este 
semnificativă. O astfel de situaţie este înregistrată în cazul testelor proiective ori de 
aptitudini, unde rezultatele pot fi diferite. Această metodă este utilă în cazul judecăților 
globale fundamentate pe scorurile la testare, cum ar fi deteriorare cerebrală versus normal, 
sau în cazul unor răspunsuri la testul Rorschach. Deducem că strategia de bază în 
determinarea fidelității prin această metodă este obţinerea unei serii de răspunsuri de la 
pacient, iar acestea trebuie să fie marcate de doi evaluatori diferiţi. În etapa următoare 
seturile de scoruri pot fi corelate pentru determinarea coeficientului de fidelitate. Utilizarea 
celei mai bune forme de estimare a fidelității depinde de natura variabilei măsurate şi de 
scopul în care este utilizat testul. Considerăm că fiecare test care presupune chiar şi 
subiectivitate parţială în scorare ar trebui să furnizeze în manualul său informaţii despre 
fidelitatea interevaluatori. 

În contextul în care o trăsătură sau o aptitudine măsurată este stabilă, metoda test-retest 
este optimă, însă metoda injumatatirii este mai potrivită pentru caracteristici înalt fluctuante. 
Un aspect uneori ignorat este intervalul acceptabil pentru fidelitate, care este legat de 
formatul testului. Arătam mai sus că testele cu un număr mai mare de itemi au în general 

o fidelitate ridicată comparativ cu cele scurte. Formatul răspunsurilor afectează fidelitatea, 
astfel formatele de tip „adevărat - fals” cel mai probabil au o fidelitate scăzută comparativ 
cu alegerile multiple (Anastasi şi Urbina, 1997; Kaplan şi Saccuzzo, 2001). De exemplu, 
la itemi la care formatul de răspuns permite alegeri diverse dintre cinci variante posibile 
există o posibilitate de doar 20% ca răspunsul să fie corect întâmplător, în timp ce în 
alegeri dihotomice probabilitatea urcă până la 50%. 

În general, testele au un coeficient de fidelitate mai ridicat decât subscalele componente. 
Examinatorul ar trebui să aibă în vedere, în estimarea încrederii care poate să fie acordată 
scorurilor interpretate, cea mai scăzută fidelitate a unei subscale. De exemplu, la ASQ 
cea mai scăzută fidelitate (0,61) este înregistrată la subscala „intern negativ” (Marian, 
2010, p. 132). Multe manuale includ un index statistic al erorilor posibile la scorurile 
testelor şi care fac referire la eroarea standard de măsurare. 


Eroarea standard de măsurare (ESM) este o modalitate de estimare a intervalului de 
extindere a erorii. Totuşi, intervalul depinde de fidelitatea testului, aşadar cu cât este mai 
ridicată fidelitatea testului, cu atât mai restrâns este intervalul de eroare. ESM este un 
indicator statistic al modului în care scorurile repetate ale unui individ la un test specific 
s-ar pozitiona în jurul distribuţiei normale. ESM are o utilitate practică mai mare decât 
cunoaşterea fidelității testului şi datorită faptului că această zonă de eroare reprezintă 
intervalul de încredere. Nivelul acceptabil al fidelității este dificil de identificat, fiind 
parţial dependent de variabila măsurată. Spre exemplu, aspecte instabile cum ar fi atribuirile 
interne negative (Marian, 2010) produc un nivel scăzut al fidelității faţă de trăsături stabile. 

Până în acest punct am văzut că metoda formelor alternative este considerată deficitară, 
în sensul că oferă o estimare inferioară a fidelității testului, în timp ce metoda injumatatirii 
furnizează cea mai înaltă estimare. O altă cale în estimarea adecvată a fidelității ar putea 
fi implementată prin compararea fidelității derivate din alte teste similare. De exemplu, 
în cazul anxietăţii, clinicianul este posibil să nu cunoască care este nivelul acceptabil de 
încredere. O estimare generală poate fi făcută prin compararea fidelității testului analizat 
cu alte teste care măsoară variabile similare. 

Este mai puţin probabil ca clinicienii practicieni să fie interesaţi de nivelul statistic al 
fidelității dacă au unele baze cel putin teoretice pentru a crede că testul este o măsurare 
validă a stării clientului. 


5.5. Validitatea 


Am văzut că fidelitatea abordează aspecte legate de consistenţă, însă aprecierea unui test 
va trebui să surprindă elemente esenţiale privind validitatea sau ceea ce este mai exact 
acesta. Este indicat ca testele valide pentru evaluarea clinică să măsoare ceea ce au fost 
proiectate să măsoare şi să genereze informaţii utile pentru clinicieni. Weiner (1996) 
considera că un instrument clinic de evaluare nu poate fi valid în sens absolut ori în sens 
abstract, însă din punct de vedere practic testul trebuie să fie valid pentru un grup specific 
de oameni şi într-un anumit context. Chiar dacă un test poate prezenta o fidelitate bună 
fără a fi valid, opusul acestei afirmaţii nu poate fi aplicat, în sensul că o condiţie necesară 
pentru validitate este ca testul să fi atins un nivel adecvat de fidelitate. Concluzionând, 
un test valid este cel care măsoară cu precizie variabila pe care intenţiona să o măsoare. 
American Educational Research Association (AERA), American Psychological Association 

(APA), precum şi alte societăţi prestigioase recunosc trei metode principale în stabilirea 
validității, şi anume în legătură cu conţinutul, criteriul şi constructul. 

Stabilirea validității unui test poate fi o sarcină dificilă pentru că variabilele de ordin 
psihologic, în mod uzual, sunt concepte abstracte precum anxietatea, personalitatea sau 
inteligenţa. Dat fiind faptul că existenţa conceptelor este inferată mai degrabă prin mijloace 
indirecte, conceptualizarea şi cercetarea asupra constructelor sunt supuse schimbării, 
solicitând teste de validare şi o permanentă rafinare. În construirea unui test, în primul 
rând se impune să fie descris şi evaluat teoretic conceptul, apoi să fie măsurat prin 
operaţiuni specifice (itemii componenți). Chiar şi când un cercetător a urmat cu multă 
preocupare ştiinţifică paşii necesari, uneori întâmpină dificultăţi în a afirma cu exactitate 

şi un eveniment extern independent. 


5.5.1. Validitatea de conţinut 


În principal, aceasta se referă la reprezentativitatea şi relevanta instrumentului de evaluare 
pentru constructul măsurat. Anastasi (1976) considera că itemii trebuie examinati în mod 
repetat pentru a verifica măsura în care acoperă o plajă semnificativă din domeniul evaluat 
prin instrument. Prin urmare, itemii ca parte componentă a testului este necesar să fie 
reprezentativi pentru ceea ce măsoară. 

În faza de selecţie iniţială a itemilor este necesar să fie luată în considerare aria de 
cunoştinţe şi abilităţi a variabilei care se doreşte a fi măsurată. Itemii vor fi generati 
ulterior pe baza conceptualizării variabilei. Situational, experţii în domeniu sunt utilizaţi 
în selecţia itemilor, numărul acestor experţi (precum şi calificările profesionale ale 
acestora) este necesar să fie notat în manualul testului. În plus, instrucţiunile primite şi 
gradul acordului dintre experţi ar fi de dorit să fie prezentate, ceea ce ar creşte încrederea 
potenţialilor utilizatori în practica clinică privată. 

Un test cu o validitate de conţinut ridicată acoperă toate aspectele majore, însă şi în 
proporţii corecte. Un concept oarecum legat de validitatea de conţinut este validitatea de 
aspect. Termenii nu sunt sinonimi, având în vedere că validitatea de conţinut face referire 
la judecăţi emise de către experţi, în timp ce validitatea de aspect face referire la judecatile 
emise de utilizatorii testelor. 

În trecut, validitatea de conţinut a fost conceptualizată şi operationalizata ca fiind 
bazată pe raționamente subiective ale cercetătorilor care au dezvoltat testul. Drept urmare, 
a fost privită ca forma de validitate cel mai puţin atractivă chiar dacă este necesară 
preponderent în stadiile iniţiale ale dezvoltării testului. Utilitatea validității de conţinut 
s-a focalizat în primul rând asupra testelor de realizare şi selecţie de personal. În ultimele 
decenii ale secolului trecut a devenit importantă în evaluarea personalităţii şi în evaluarea 
clinică (Butcher er al., 1990). 


5.5.2. Validitatea de criteriu 


Cea de-a doua abordare relevantă în determinarea validității unui test este validitatea de 
criteriu, care arată că scorurile sunt raportate sistematic la criterii. Validitatea de criteriu 
este numită şi empirică ori predictivă. In acest caz se impune să menţionăm tipul criteriului 

pentru care sunt aşteptate relaţiile, mai ales când testul are în componenţă mai multe 
subscale ori subteste. Când este utilizată noţiunea de predictie (orientarea fiind spre viitor) 
este implicată validitatea predictivă, iar când focalizarea este orientată asupra unui moment 
definit facem referire la validitatea concurentă. În cazuri nu tocmai frecvente raportarea 
poate fi înspre trecut, moment în care validitatea devine retrospectivă. Relaţia dintre două 
măsurări este în mod obişnuit exprimată prin coeficientul de corelaţie. 

Validitatea concurentă este adesea un substitut pentru validitatea predictivă deoarece 
este simplă, nu consumă timp şi nu este costisitoare. Ca principiu general, decizia 
favorabilă validității concurente sau predictive este de preferat să fie luată condiţionat de 
scopul testului. Validitatea predictivă este potrivită testelor utilizate în selecţia personalului, 
unde putem include plasarea aplicantilor pentru un loc de muncă, poziţionarea personalului 
militar în programe de antrenament sau chiar identificarea categoriilor de populaţie cu 
probleme de ordin psihiatric care ar putea beneficia cu o mai mare probabilitate de accesul 
la tratamente specifice. Situatiile anterioare solicitau ca instrumentele de măsurare să 
furnizeze o predictie a rezultatelor viitoare. Validitatea concurentă în contrast este prefe- 
rabilă în evaluarea statusului actual al clientului. Distincția poate fi rezumată prin întrebări 
tintite, de exemplu : „Ghiţă este inadaptabil ? ” (validitate concurentă) sau „Ghiţă va deveni 
inadaptabil ? ” (validitate predictivă). 

Un alt aspect relevant este gradul în care un test specific poate fi aplicat într-un mediu 
unic. Acest aspect face referire mai degrabă la valoarea socială şi la consecinţele evaluării 
decât la validitatea formală prezentată în manualul testului. Evaluatorul trebuie să se 
raporteze la manualul testului, să aprecieze similitudinea dintre criteriile utilizate pentru 
stabilirea validității şi situaţia în care ar dori să aplice testul. Tipul acesta de abordare 
este uneori menţionat în literatura de specialitate ca validitate sintetică pentru că exami- 
natorii este necesar să integreze ori să sintetizeze criteriile raportate în manualul testului 
cu variabilele pe care le întâlnesc în mediul clinic. Când un număr mare de variabile nu 
sunt contorizate, trăsătura poate fi afectată în mod imprevizibil, ceea ce poate crea un 
grad ridicat de fluctuații în scorurile testelor, scăzând astfel şi coeficientul de validitate. 
Atunci când un clinician evaluează un test de personalitate nu ar trebui să se aştepte la 
un coeficient înalt de validitate, ca şi în cazul testelor de aptitudini ori de inteligenţă. 
Nivelul relativ de validitate adesea depinde de calitatea testului construit şi de variabilele 
care au fost studiate. Aici este important să luăm în considerare măsura în care testul 
poate anticipa un comportament. Prin urmare, o problemă cu care se confruntă validitatea 
de criteriu este identificarea şi definirea unui criteriu fezabil făra a fi biasat. Biasare la 
rândul ei poate fi considerată drept criteriu de contaminare care se produce atunci când 
cunoaşterea rezultatelor testelor influenţează performanţa ulterioară a persoanei. Pentru 
depăşirea acestor impedimente, cercetătorii se concentrează frecvent pe o a treia metodă 
în determinarea validității, numită validitate de construct. 


5.5.3. Validitatea de construct 


Această metodă a fost dezvoltată în cea mai mare parte pentru a corecta inadvertentele şi 
dificultăţile întâmpinate în abordările de conţinut şi criteriu. Validitatea de construct 
apreciază măsura în care un test măsoară conceptul teoretic ori trăsătura. În primul rând, 
în construirea testului este necesară o analiză atentă a trăsăturii, urmată de o analiză a 
modului în care trăsătura ar trebui corelată cu alte variabile şi, în final, proiectantul 

testului va avea nevoie de alte teste adecvate pentru a demonstra dacă aceste ipoteze privind 
relationarea chiar există. De exemplu, scala dominantă din CPI (Gough şi Bradley, 1992) 
ar trebui să prezinte o corelaţie substanţială cu acceptarea rolului de lider şi o corelaţie 
scăzută sau chiar negativă cu măsurarea submisivităţii. Aceste ipoteze sunt verificate prin 
studii experimentale care au un grad de încredere ridicat. Dacă unele aptitudini este de 
aşteptat să crească odată cu vârsta, atunci şi corelatiile este necesar să fie implementate 
între scorurile la test cu vârsta respondentilor. Totuşi, abordarea nu este potrivită şi 
aplicabilă pentru măsurări ale personalităţii, ci doar pentru coordonarea motrică ori altele. 
În determinarea validității de construct putem măsura efectele experimentale ori ale inter- 
ventiilor terapeutice. Spre exemplu, măsurarea posttest după o perioadă de training poate 
demonstra dacă intervenţia a afectat într-o oarecare măsură rezultatele testelor din pretest. 
De mute ori, corelatiile pot fi făcute cu alte teste care se presupune că măsoară variabile 
similare. Analiza Factorială (AF) este importantă în validitatea de construct pentru că 
poate fi utilizată pentru identificarea şi evaluarea puterii relative a unor trăsături diferite. 
AF poate fi utilizată inclusiv în designul testelor (Analiza Factorială Exploratorie - AFE) 
pentru identificarea factorilor principali ori a factorilor măsuraţi printr-o serie de teste 
diferite. Prin AFE reducem numărul de categorii la câţiva factori comuni sau trăsături. 
Presupunem că în situaţia în care AF a unei măsurări psihopatologice determină că testul 
este compus din doi factori care măsoară anxietatea şi depresia, testul prin urmare ar 
putea fi considerat a avea validitate factorială. Altă metodă utilizată în validitatea de 
construct este estimarea gradului în care consistenţa internă a subscalelor ori a subtestelor 
corelează cu scorul total la test. Adesea, în studiile de validare a testelor regăsim şi 
aprecierea convergentei sau a puterii corelatiei cu alte variabile care sunt similare teoretic. 
Testul ar fi indicat să prezinte nu numai validitate convergentă, ci şi validitate discriminativă, 
prin care să demonstreze corelaţii negative ori scăzute pe cât posibil cu variabile diferite. 
De exemplu, un interviu clinic structurat ar putea fi sensibil în identificarea a 70% din 
parafrenici la internarea în spital, însă nu ar putea fi suficient de specific în cazul a 40% 
dintre pacienţii care ar putea fi clasificați ca fiind normali ori cu un alt diagnostic. 
ferme şi obiective larg acceptate pentru categorii precum : diagnosticul psihiatric, trăsă- 
turile de personalitate şi chiar inteligenţa. Cu toate acestea, cu cât sunt publicate mai multe 
studii experimentale care sprijină testul, cu atât este mai ridicat şi nivelul de încredere 
privind aplicabilitatea testului în practica clinică curentă. 

Validitatea de construct este cea mai puternică şi sofisticată abordare în construirea 
testelor, putând considera celelalte abordări drept subcategorii ale acesteia. Deducem că 
munca de cercetare în validarea de construct este un proces pe termen lung în care noi 
relaţii şi conexiuni pot fi investigate şi verificate. 


5.6. Validitatea în practica clinică 


Un test poate avea un grad ridicat de validitate în ceea ce priveşte procesul de construire, 
însă nu este neapărat necesar ca acesta să prezinte validitate într-o situaţie specifică sau 
în cazul unui pacient deoarece în practica clinică multe variabile pot influenţa rezultatele. 
Se ridică prin urmare problema generalizării validității, care, în parte, depinde de similitudinea 
dintre populaţia utilizată în construirea testului şi populaţia sau situaţia apărută în practica 

clinică. Unele teste prezintă potenţial de creştere (validitate incrementală) în măsura în 
care apar surse privind utilizarea clinică curentă. Validitatea incrementală face referire la 
capacitatea testelor de a furniza informaţii despre ceea ce este deja cunoscut. Importante 
sunt deci abilitatea clinicianului de a genera ipoteze care mai târziu să fie testate, precum 
şi coroborarea ulterioară a datelor derivate într-o imagine coerentă şi integrată a persoanei 
evaluate. Anastasi şi Urbina (1997) şi ulterior Groth-Marnat (2003) fac referire la validitatea 
conceptuală deoarece implică crearea unei descrieri conceptual coerente a persoanei. 


5.6.1. Validitatea incrementală 


Un test, pentru a fi considerat util şi eficient, trebuie să producă rezultate precise, dar şi 
cu mare uşurinţă şi costuri cât mai reduse. În cazul în care descrierile clinice ar fi exacte 
şi ar putea fi obţinute prin intermediul datelor biografice, nu ar mai fi necesare testele 
psihologice. Un test psihologic şi-ar dovedi validitatea prin creşterea proportiei diagnosti- 
cărilor corecte şi scăderea ratei erorilor la 2-3%. Cu toate acestea, cercetările asupra 
testelor psihologice utilizate în practica clinică curentă demonstrează frecvent că acestea 
au o validitate incrementală scăzută. Frecvent, psihologii clinicieni încearcă să facă predicții 
fundamentate pe teste psihologice complexe (cum ar fi MMPI). Predictiile sunt de cele 
mai multe ori variabile, însă considerăm că ar fi mult mai simplu şi eficient ca psihologii 
clinicieni să chestioneze clienţii pentru a face predicții ulterioare. În anumite circumstanţe, 
predicțiile clienţilor au fost mai exacte decât testele psihologice, totuşi aceste situaţii nu 
pot fi generalizate. În apărarea validității incrementale slabe, multe teste clinice tradiţionale 
sunt neajutorate şi fără răspuns la întrebări privind cercetările premergătoare. Relativ 
puţine studii au analizat predicțiile derivate statistic fundamentate pe ecuaţii de regresie 
multiplă. Cu toate acestea, în ultimele decenii cercetările şi în special testele cum ar fi 
MMPI, SCL-90, ASQ şi CPI au subliniat această abordare. În cele din urmă, aşa cum 
sublinia şi Corcoran (2000), nu putem ignora testele care demonstrează o validitate 
incrementală consistentă atunci când estimează trăsături şi comportamente specifice. 


5.6.2. Validitatea conceptuală 


În opoziţie cu metodele clasice, cum ar fi validitatea de conţinut, validitatea conceptuală 
se concentrează pe indivizi, pe istoria de viaţă şi comportamentele acestora. Validitatea 
conceptuală este un mijloc de integrare a datelor obţinute cu ajutorul testelor (sau a bateriilor 
de teste), astfel încât concluziile să fie corecte. În plus, această abordare este preocupată 
de constructele teoretice, însă de această dată constructele sunt raportate la individ, şi nu 
la testul în sine. Observăm că accentul este pus pe individ într-o situaţie specifică, iar 
datele sunt derivate din mai multe surse. Validitatea de conţinut a constructelor este 
fundamentată pe logica internă a datelor şi pe consistenţa lor. Ca o diferenţiere fata de 
validitatea de construct, în acest caz constructele sunt produsul ori punctul final. Scopul 
validității conceptuale este ca aceste construcţii să furnizeze surse valide de informaţii, 
care pot fi utilizate pentru a ajuta la rezolvarea problemelor unice cu care se confruntă 
un individ. 

6. Interpretarea scorurilor la testele psihologice 

Rezumat 


Prezentul capitol discută principii ale interpretării scorurilor la testele psihologice. Trata- 
mentul temei pleacă de la diversele tipuri de scoruri şi discută cele două clase mari de scoruri 
standardizate care sunt utilizate frecvent în testele psihologice (transformările liniare şi 
clasele egale), însă şi un număr de scoruri mai speciale, precum scorurile fundamentate 
pe niveluri bazale şi scorurile actuariale. Pentru fiecare din aceste tipuri de scoruri sunt 
oferite repere de interpretare pe diverse niveluri. Ulterior, capitolul tratează scorurile 
criteriale şi modalitatea în care ele pot fi stabilite. În final, capitolul tratează unele aspecte 
privind procesul de interpretare a scorurilor şi un număr de erori frecvente care apar în 
interpretarea scorurilor la instrumente psihometrice. În această secţiune sunt stabilite 
avantaje şi dezavantaje relative atunci când scorurile sunt interpretate prin prisma teoriei 
pe care se bazează testul sau scala utilizată, prin prisma dovezilor de validitate de criteriu 
şi predictivă, prin prisma considerentelor statistice ori prin prisma rationamentului clinic. 


6.1. Introducere 


Pentru a putea interpreta rezultatele testelor sau chestionarelor psihometrice, răspunsurile 
pe care persoanele care le completează pentru respectivele teste trebuie prelucrate. În 
următoarea secţiune a acestui capitol vom ilustra modalitatea în care sunt prelucrate 
răspunsurile participanţilor, în vederea interpretării acestora. Acest proces de prelucrare diferă 
fundamental în funcţie de paradigma în care a fost construit un instrument. Prin urmare, 
vom discuta (6.1.1 şi 6.1.2) secvenţe separate pentru descrierea celor două tipuri de 
prelucrări, respectiv generări ale scorurilor. 

După cum mentionam anterior, prelucrarea scorurilor la testele psihologice reprezintă 
procesul prin care răspunsurile persoanelor sunt asamblate şi prin care acestea capătă 
semnificaţie psihologică. Generarea scorurilor echivalează cu estimarea nivelului la care 
se află persoanele evaluate în ceea ce priveşte constructul sau constructele măsurate de 
testul sau chestionarul utilizat. Itemii sau stimulii unui test reprezintă variabile observate 
relevante pentru un anumit construct latent (variabilă latentă). Toţi itemii unei scale 

reprezintă de fapt un eşantion de posibile manifestări sau expresii ale constructului latent, 
măsurat cu ajutorul scalei respective. Un exemplu relevant ar fi itemii de mai jos, preluaţi 
din The Job Satisfaction Survey (Spector, 1997) : 


Consider că sunt plătit(ă) corect pentru munca pe care o fac. (itemul 1) 
Superiorul meu este competent în munca pe care o depune. (itemul 3) 
Îmi plac oamenii cu care lucrez. (itemul 7) 

Sunt mândru de munca pe care o fac. (itemul 27) 


Aceşti itemi reflectă atitudini sau comportamente vizibil diferite, percepţia asupra 
corectitudinii compensatiilor pentru o activitate profesională fiind diferită de percepţia 
asupra competenţei superiorului sau de cea asupra colegilor. Prin urmare, niciunul dintre 
aceşti itemi consideraţi separat nu poate fi reprezentativ pentru constructul latent măsurat 
de scală. Fiecare item reflectă doar o anumită parte, o componentă a constructului latent. 
O aproximare cât mai corectă a acestui construct poate fi obţinută doar prin considerarea 
concomitentă a mai multor itemi relevanti pentru respectivul construct. Pentru a fi 
considerat relevant, eşantionul de itemi trebuie să surprindă un număr suficient de mare 
de componente ale constructului latent. În caz contrar, instrumentul nu va avea validi- 
tate de construct, reflectând doar o parte a constructului latent. Această tematică este 
abordată în detaliu în altă secţiune a acestui volum. Prin urmare, pentru a putea estima 
nivelul variabilei latente, trebuie să se ţină cont concomitent de răspunsurile la întregul 
eşantion de itemi ai unei scale. Din acest motiv, atunci când există un număr critic de 
itemi omişi, unele scale nu pot fi scorate, nefiind disponibile suficiente informaţii pentru 
a estima constructul latent. Unele instrumente, precum MMPI-2, utilizează scale speciale 
pentru a cuantifica numărul de răspunsuri lipsă, recomandând ca instrumentul să nu fie 
scorat atunci când lipsesc prea multe răspunsuri. Scorarea unei variabile atunci când 
lipsesc informatii-cheie este similară cu descrierea Mona Lisei, fără a vedea zâmbetul 
sau privirea acesteia. 

Cele două paradigme psihometrice, Teoria Clasică a Testării (Classical Test Theory - 
CTT) şi Teoria Răspunsului la Item (Item Response Theory — IRT) conceptualizează diferit 
relaţia dintre variabilele observate (adică itemii) şi variabilele latente. Deoarece procesul 
prin care sunt generate scorurile diferă între cele două paradigme, îl vom descrie în două 
secţiuni distincte. 


6.1.1. Scorurile în Teoria Clasică a Testării 


Teoria clasică a testării operează cu trei concepte-cheie : scor observat (scorul obţinut la 
test sau chestionar - X), scorul real (R) şi eroarea (e) (Hambleton şi Jones, 1993). În 
cadrul CTT, scorul real poate fi derivat din estimarea scorului observat şi a erorii, X = 
R + e. Întrucât această ecuaţie are două necunoscute, CTT operează pe baza unor 
presupuneri de bază: erorile şi scorurile reale nu corelează - cu alte cuvinte variaţia 
erorilor nu depinde în niciun fel de scorurile reale ; media erorilor într-o populaţie este 
zero — sau erorile sunt distribuite uniform; erorile formelor paralele nu sunt corelate - 
adică sursa erorilor rezidă mai degrabă la nivelul instrumentului, şi nu la cel al construc- 
tului latent măsurat de acesta. Se poate lesne concluziona că scorul real reprezintă de fapt 
scorul obţinut prin intermediul formelor paralele (Hambleton şi Jones, 1993). O altă 

premisă fundamentală a teoriei clasice a testării este că şansele unei persoane de a răspunde 
corect (sau, într-un chestionar de personalitate sau atitudini, de a răspunde pozitiv) la un 
anumit item sunt echivalente sau nu depind direct de nivelul variabilei latente. Cu alte 
cuvinte, indiferent de nivelul ridicat sau scăzut al satisfactiei profesionale, probabilitatea 
ca o persoană să răspundă pozitiv la oricare dintre itemii ilustrati mai sus este aceeaşi. 
Prin urmare, cele mai multe instrumente dezvoltate în cadrul acestei paradigme consideră 
itemii ca fiind in mod egal relevanti în raport cu variabila latentă. O altă implicatie a 
acestei abordări constă în faptul că eroarea nu este estimată la nivel de item, ci la nivelul 
întregii scale (X = R + e). Detalii suplimentare despre eroarea standard de măsurare 
pot fi consultate în cadrul capitolului dedicat fidelității şi erorii standard de măsurare. 

Prin urmare, majoritatea instrumentelor dezvoltate în această paradigmă implică 
estimarea scorului latent prin simpla însumare a răspunsurilor oferite la fiecare item, 
fiecare item fiind la fel de relevant în raport cu variabila latentă pe care o măsoară. 
Utilizând exemplul anterior, scorul observat la satisfacția profesională nu reprezintă altceva 
decât suma răspunsurilor la itemi (item | + item 2 + ... + item n). Există instrumente 
dezvoltate în cadrul paradigmei CTT care utilizează medii ponderate pentru a genera 
aceste scoruri compozite. Studiile empirice ilustrează faptul că aceşti algoritmi mai 
elaborati de generare a scorurilor compozite nu optimizează semnificativ acest proces (de 
exemplu, Russell şi Hubley, 2005). 

Aşadar, în paradigma CTT analizele prin care este estimată eroarea sau caracteristicile 
psihometrice ale instrumentului sunt derulate de obicei la nivel de scor (scală), iar aceste 
scoruri sunt de obicei considerate ca fiind continue, chiar dacă în cadrul procesului de 
interpretare ele pot fi transformate în scoruri categoriale sau chiar ordinale. 

Scorurile obţinute în acest fel sunt denumite scoruri brute (raw scores). Scorurile 
brute sunt lipsite de semnificaţie psihologică sau diferenţială. Acestea nu pot spune nimic 
despre nivelul variabilei latente, întrucât în absenţa unor repere comparative nu se poate 
stabili dacă scorul brut al unei anumite persoane diferă fata de cel obţinut de alte persoane. 
Cu excepţia unor instrumente denumite ipsative (subiect tratat în altă secţiune a acestui 
volum), procesul de identificare a semnificației scalelor este unul comparativ cu un grup 
de referinţă. Semnificaţia scorurilor implică aşadar o comparaţie, prin urmare un scor 
devine scăzut sau ridicat în funcţie de performanţa sau rezultatele înregistrate în cadrul 
grupurilor de comparaţie. Din acest motiv instrumentele care utilizează această modalitate 
de obţinere a scorurilor sunt denumite normative. Procesul de generare a scorurilor prin 
raportare la valorile înregistrate în cadrul unui eşantion normativ este denumit standardizare. 
În accepțiunea extinsă a termenului, „standardizarea” se referă nu doar la generarea 
scorurilor, ci şi la crearea unor proceduri de administrare şi interpretare (care şi ele trebuie 
să fie „standard”), însă în sens restrâns standardizarea şi normarea sunt sinonime. 


6.1.2. Scorurile în Teoria Răspunsului la Item (IRT) 


Teoria Răspunsului la Item reprezintă o familie de modele în cadrul cărora este analizată 
relaţia dintre răspunsul persoanelor testate la itemii testului şi trăsătura latentă pe care 
itemii respectivi o vizează. Una dintre diferenţele fundamentale dintre IRT şi CTT constă 
în conceptualizarea relaţiei dintre itemi şi nivelul variabilei latente. În cadrul IRT, şansa 
sau probabilitatea unei persoane de a răspunde corect la un item depinde de nivelul 
variabilei latente la care se află respectiva persoană (este aşadar o probabilitate conditionala, 

nu uniformă). Aceasta este denumită funcţia răspunsului la item (IRF). De exemplu, la 
o întrebare dintr-un test de raţionament numeric şansa de a răspunde corect depinde şi 
de nivelul abilității latente, adică persoanele cu un nivel ridicat al abilității numerice au 
şanse mai mari de a răspunde corect la o întrebare comparativ cu persoanele care au un 
nivel scăzut al respectivei abilităţi. Raportarea performanţei persoanelor la instrumentele 
psihometrice dezvoltate în cadrul IRT se realizează pe baza aceloraşi tipuri de scoruri ca 
şi în cazul celor dezvoltate în teoria clasică a testării. În acelaşi timp, modul în care este 
estimat scorul total la variabila latentă diferă. Mai exact, în cadrul IRT scorul total este 
derivat pe baza unor algoritmi matematici mai sofisticati bazati pe înmulţirea IRF pentru 
fiecare item individual. Nu doar generarea scorurilor totale diferă, ci şi modul în care 
este conceptualizată eroarea standard a măsurării. Astfel, dacă în cadrul CTT eroarea 
standard este aceeaşi indiferent de nivelul variabilei latente, în cadrul IRT eroarea standard 
poate varia în funcţie de nivelul variabilei latente. Atât modul în care sunt calculate 
scorurile totale, cât şi modul de estimare al erorilor standard de măsurare implică 
prelucrări matematice sofisticate, putând fi derulate doar într-o manieră computerizată. 


6.2. Abordări ale interpretării scorurilor 


Interpretarea normativă a scorurilor brute obţinute la un test se realizează de regulă pe 
baza a două abordări: transformarea liniară a scorurilor brute (de exemplu, scoruri z) 
sau transformarea în clase egale ierarhic (de exemplu, centile). Vom discuta în această 
secţiune logica acestor tipuri de transformări utile în interpretare. 

Scorurile brute obţinute pe baza operaţiilor realizate pe itemii testului (de exemplu, 
însumări) nu sunt direct interpretabile. Există mai multe motive pentru acest fapt, printre 
altele, ele tin de lipsa unor unităţi de măsurare şi a unor ancore pentru scalarea acestor 
unităţi, care să fie universale, precum şi de lipsa informaţiilor despre „dificultatea” 
itemilor cuprinşi într-un test. 

Nevoia de unităţi de măsurare (cantităţi standardizate ale unei proprietăţi fizice) şi de 
ancore de scalare universale e o problemă generalizată în ştiinţă şi este resimţită şi de 
alte ramuri în afară de cea a ştiinţelor naturii. Ştiinţele naturii au rezolvat această problemă 
prin intermediul ramurii numite metrologie, iniţial prin consens (metrul, secunda, gramul 
au fost toate stabilite consensual), iar ulterior prin apelul la constante universale (numărul 
lui Avogadro, constanta lui Faraday, masa protonului etc.). 

În ştiinţele sociale şi comportamentale nu au funcţionat nici consensul şi nici apelul 
la mărimi „naturale” : nu avem un consens privind ce este un „extru” pentru măsurarea 
extraversiei şi nici pentru ce este un „cuant de inteligenţă” pentru măsurarea inteligenţei. 
În lipsa unor astfel de unităţi de măsurare consensuale, psihologia utilizează unităţi 
comparative pentru raportarea măsurării. 

Unităţile comparative sunt bazate pe distribuţia scorurilor brute într-o populaţie şi pe 
poziţia relativă pe care un anumit scor brut o ocupă în această populaţie. Aşadar, scorurile 
obţinute din evaluarea psihologică şi comportamentală nu sunt interpretate niciodată în 
mod absolut, ci exclusiv comparativ. Comparatia se face cu un grup de referinţă, care 
poate fi o populaţie (de exemplu, toţi românii de vârstă adultă) sau un grup mai restrâns 
şi clar definit dintr-o populaţie mai largă (de exemplu, copii cu probleme cognitive). 
Grupul de referinţă nu este niciodată cuprins în totalitatea lui, ci distribuţia probabilă a 

scorurilor în acest grup este aproximată pe baza unui eşantion de persoane evaluate care 
fac parte din acest grup de referinţă. Acest proces se numeşte „etalonare” sau „normare”, 
iar eşantionul se numeşte „eşantion normativ” şi este — sau ar trebui să fie — rezonabil 
de reprezentativ pentru grupul de referinţă vizat. 

Aşadar, interpretarea unui scor brut este realizată de obicei în sensul comparatiei cu 
o normă - în continuare, această interpretare va fi numită „interpretare normativă”. 
Interpretarea normativă compară un anumit scor brut, care aparţine unei persoane testate, 
cu media şi abaterea standard ale distribuţiei pe care scorurile brute similare le au în 
grupul de referinţă. 

Dacă scorul brut X al persoanei focale se află deasupra mediei grupului de referinţă, 
este un scor mare, iar dacă se află sub această medie, este interpretat drept un scor mai 
degrabă mic. De exemplu, în cazul unui test de extraversie, nu avem nicio modalitate 
robustă, bazată pe consens, de a stabili media scalei de extraversie. În schimb, vom 
compara scorul unei persoane focale cu media obţinută în general de românii de aceeaşi 
vârstă. Această medie va stabili limita dincolo de care vom considera că persoana focală 
poate fi considerată mai extravertă decât este în general grupul de referinţă sau, dimpotrivă, 
sub care va fi considerată mai introvertă decât este în general grupul de referinţă. 

Însă, indiferent în ce parte a mediei se află scorul persoanei focale, mai avem nevoie 
de un indicator, şi anume o evaluare a cât de departe de medie se află; cu alte cuvinte, 
nu vrem să ştim doar că scorul brut este mai mare decât media, ci şi cu cât mai mare 
decât media. Pentru aceasta, normele iau în considerare abaterea standard, în lumina 
căreia putem avea o estimare a cât de departe de medie se află un scor. 

Acest fel de interpretare normativă plasează aşadar scorul brut în distribuţia scorurilor 
grupului de referinţă, distribuţie care este de obicei normală - sau cvasi-normală. 

Figura 6.1 ilustrează curba normală şi felul în care se poate scala un scor brut pe baza 
acesteia. 

Figura 6.1. Poziţia diverselor tipuri de scoruri standardizate pe curba normală 

6.3. Tipuri de scoruri 


Aşadar, transformările scorurilor pot fi liniare sau nonliniare : 


1. Transformările liniare implică utilizarea mediilor şi abaterilor standard şi a scorurilor 
brute. În cazul transformărilor liniare, media şi abaterea standard ale scalei respective 
devin constante, având aceleaşi valori, indiferent de scorul brut care urmează a fi 
transformat. Variabila din ecuaţie este scorul brut. Forma distribuţiei pentru acest tip 
de transformare rămâne identică. Altfel spus, forma distribuţiei scorurilor transformate 
este la fel ca cea obţinută pentru valorile brute. 

2. Transformările nonliniare sunt cele care alterează forma distribuţiei şi, implicit, 
corelatiile constructelor măsurate cu alte dimensiuni sau criterii externe. Cu excepţia 
scorurilor standardizate, toate celelalte categorii de scoruri sunt bazate pe transformări 
nonliniare (Allen şi Yen, 2002). 


6.3.1. Transformări liniare 


Transformările liniare presupun ca distribuţia scorurilor brute în populaţia de referinţă să 
fie relativ normală din punct de vedere statistic. Dacă această condiţie este îndeplinită, 
atunci distanţa unui scor brut faţă de medie poate fi exprimată în procente de abatere 
standard. 


6.3.1.1. Scorurile z 


Scorurile z reprezintă cea mai directă transformare a scorurilor brute. Formula prin care 
sunt derivate scorurile z este z = (x - m)/SD, z = valoarea scorului z; x = scorul brut 
obţinut la instrument; m = media obţinută în cadrul esantionului normativ ; SD = abaterea 
standard obţinută în cadrul eşantionului normativ. Aceste transformări sunt utilizate deseori 
în cadrul analizelor statistice pentru a reda coeficienţi comparabili între scale cu număr 
de itemi diferiţi sau scale de răspuns diferite, la nivelul cărora mediile şi abaterile standard 
diferă. 

Transformarea în scoruri z rezolvă o problemă serioasă, atât de comparaţie între 
instrumente diferite, cât şi, chiar mai important pentru interpretarea unitară a rezultatelor 
unui test, de comparaţie intraprofil. 

În primul rând, uniformizează într-o oarecare măsură semnificaţia unor scoruri obţinute 
cu scale diferite care măsoară acelaşi construct. Un scor brut de 18 puncte, obţinut la o 
scală cu zece itemi evaluati fiecare de la 0 la 4, cu o medie de M = 21,39 şi o abatere 
standard de SD = 3,60, şi un al doilea scor brut de 21 puncte, obţinut la o scală cu 
12 itemi evaluati fiecare de la 1 la 5, cu o medie de M = 27,81 şi o abatere standard de 
SD = 5,10, ar fi foarte greu de comparat altfel; după transformarea în scoruri z primul 
scor este z = -0,94, iar al doilea este z = -1,33: acum sunt cu uşurinţă comparabile. 
Desigur, semnificaţiile uşor diferite ale celor două scale care au aceeaşi etichetă şi care 
afirmă că măsoară acelaşi construct trebuie luate în continuare în considerare, dar scorurile 
sunt acum comparabile. 

În al doilea rând, scorurile z fac posibilă comparatia intraprofil, ceea ce este de o 
importanţă deosebită pentru chestionarele multi-factoriale, în care scale diferite au 
uneori număr diferit de itemi şi întotdeauna medii şi abateri standard diferite. Cum 
putem să comparăm de exemplu un scor brut de 17 la o scală (să zicem „Dominanţă”) 
care conţine 32 de itemi cu răspuns dihotomic (adevărat-fals), care are o medie de 
M = 20,01, o abatere standard de SD = 5,88 şi un scor brut de 15 la o altă scală (să 
zicem „Capacitate de statut”) care conţine 25 de itemi cu răspuns dihotomic, dar care 
are o medie de M = 13,54 şi o abatere standard de SD = 3,84? Care dintre cele 
două trăsături de personalitate reprezintă un punct puternic pentru persoana evaluată ? 
După transformarea în scoruri z cele două sunt comparabile : prima scală are un scor 
de z = -0,52, iar a doua, un scor de z = 0,38. Comparativ, pentru persoana evaluată 
Dominanta este mai scăzută decât media grupului de referinţă, pe când Capacitatea de 
statut este mai ridicată. 

Scorurile z nu sunt singurele tipuri de transformări liniare. Ele sunt extraordinare 
pentru aducerea unor scale diverse la acelaşi numitor comun, însă au şi un număr de 
minusuri. Cel mai important probabil este unul utilitar : este dificil de dat feedback unui 
decident sau unei persoane evaluate pe baza unor scoruri care merg de la -3 la +3. Este 
o provocare de exemplu pentru un psiholog să explice cum o persoană poate să aibă IQ 
de -2 (adică, sigur, z = -2,00). De asemenea, un scor z de zero poate fi interpretat ca 
lipsa caracteristicii măsurate de instrument, deşi indică un nivel mediu al respectivei 
caracteristici. 

Au fost propuse aşadar o seamă de alte scoruri care sunt bazate pe transformări 
ulterioare ale aceleiaşi transformări liniare care a dus la scorurile z. Inmultind un scor z 
cu un anumit număr A modificăm abaterea standard a distribuţiei scorurilor şi adunând 
un anumit alt număr B modificăm media distribuţiei. Pentru a evita limitările scoru- 
rilor z, în psihometrie sunt utilizate alte categorii de transformări liniare, derivate la rândul 
lor din scorurile z. Cele mai populare astfel de scoruri sunt prezentate în tabelul 6.1 şi 
descrise în paragrafele următoare. 


Tabelul 6.1. Scoruri Z și scoruri derivate 









































Scoruri Z Scoruri T Scoruri IQ Centile Scor scalat 
+3 80 145 99,9 19 
+2 70 130 98,0 16 
+1 60 115 84,0 13 
0 50 100 50,0 10 
-1 40 85 16,0 T 
-2 30 70 2,0 4 
-3 20 55 0,1 1 





6.3.1.2. Scorurile T 


Acestea nu reprezintă altceva decât scoruri z care au valori convențional stabilite la 50 
pentru medie, respectiv 10 pentru abaterea standard. Formula pentru transformarea 
scorurilor T include scorul z; T = 50 + 10z, T = valoarea scorului T; z = scorul z 

obţinut pentru persoana respectivă. Scorurile T pot fi întâlnite în raportarea oricărui tip 
de instrument psihometric, deşi sunt întâlnite mai frecvent în evaluarea personalităţii sau 
a preferințelor. 


6.3.1.3. Scorurile IQ 


Modul în care se calculează scorurile IQ este identic, media şi abaterea standard pentru 
acest tip de scor fiind convenţional stabilite la 100, respectiv 15. Formula pentru transfor- 
marea scorurilor brute în scoruri IQ este: IQ = 100 + 15z, IQ = valoarea scorului IQ ; 
z = scorul z obţinut la instrument. Aceste scoruri sunt utilizate deseori pentru a raporta 
performanţa la testele de abilităţi şi aptitudini. 


6.3.1.4. Scorurile STEN 


Ca si în cazul scorurilor T, scorurile STEN („standard ten”) reprezintă transformări 
liniare. Acestea au media (teoretică) la 5,5 şi abaterea standard de 2. Atunci când 
distribuţia pe care o reflectă nu este una normală, transformarea în scoruri STEN sunt 
derivate printr-o modalitate similară celei utilizate pentru generarea scorurilor stanine 
(descrise mai jos). 

Scorurile standardizate, adică întreaga familie de scoruri derivate din scorurile standard z, 
reprezintă o modalitate directă de interpretare a rezultatelor testelor. Fiind transformări 
liniare, acestea au avantajul de a respecta întocmai proprietăţile distribuţiei reale a 
scorurilor brute. De asemenea, pe baza acestor scoruri se pot realiza şi alte prelucrări 
matematice (sume, medii etc.) sau statistice (de exemplu, corelaţii, regresii). Aceste 
scoruri au două limitări importante. Prima rezidă în dificultatea de a le interpreta, 
specialiştii nefamiliarizati cu statistica in general sau cu caracteristicile distribuţiei normale 
având dificultăţi în interpretarea acestor scoruri, în special când iau valori intermediare, 
cum ar fi scorul IQ 90, acesta reprezentând două treimi de abatere standard sub medie. 
Cea de-a doua dificultate intervine atunci când distribuţia pe care scorurile standardizate 
o reprezintă nu este una normală. Astfel, inegalitatile curbei sunt reflectate în neregularități 
la nivelul scorurilor, alternând semnificaţia psihologică a acestora, practic, corespondenţa 
scoruri standardizate - centile este alterată. În acest caz, înainte de demara procesul de 
transformare liniară a scorurilor brute, distribuţia trebuie normalizată. Paşii care trebuie 
urmaţi pentru normalizarea distribuţiei implică în primul rând conversia scorurilor brute 
în centile şi, ulterior, identificarea corespondenţei între centile şi scorurilor standard 
aferente (Allen şi Yen, 2002). Cele mai comune scoruri normalizate sunt scorurile T 
normalizate şi staninele. Scorurile T normalizate se interpretează exact în aceeaşi manieră 
ca scorurile T descrise anterior. 

În genere, interpretarea unor scale exprimate în scoruri z sau derivate ale acestora 
(T, IQ, STEN etc.) se face tot prin apel la curba normală, împărțind distribuţia 
teoretică a scorurilor în şase categorii (+-3z) sau, pentru mai multă rigoare, în opt 
categorii (+-4z). 

Tabelul 6.2. Etichete și descrieri pentru interpretarea normativă 
a categoriilor bazate pe scoruri z 





Categorie Etichetă | Procent din grupul Limite Interpretare 
de referinţă 
1 Extrem de aprox. 1 din 1.000}z = [3 ..) Scor extrem de ridicat: arată o 
ridicat T = [80 ..) preferinţă extremă pentru construc- 
tul aflat in partea dreapta a scalei 
z=([2.. 3) Scor foarte ridicat: arată o prefe- 
T = [70 .. 80) |rinţă foarte clar conturată, chiar 
accentuată, pentru constructul 
aflat în partea dreaptă a scalei 

3 Ridicat aprox. 14 din 100 |z = [1 .. 2) Scor ridicat: arată o preferinţă 

T = [60 .. 70) | clară pentru constructul aflat în 
partea dreaptă a scalei 

4 Mediu-ridicat | aprox. 34 din 100 |z = [0.. 1) Scor mai degrabă mediu : arată o 
T = [50 .. 60) | oarecare preferinţă pentru con- 
structul aflat în partea dreaptă a 
scalei, dar preferința nu e 
puternică 

. 0) | Scor mai degrabă mediu: arată o 
T = (40 .. 50) | oarecare preferinţă pentru 
constructul aflat în partea stângă a 
scalei, dar preferința nu e 
puternică 








2 Foarte ridicat | aprox. 2 din 100 











5 Mediu-scăzut | aprox. 34 din 100 


N 
| 
T 
= 








6 Scăzut aprox. 14 din 100 |z = (-2 .. -1] | Scor ridicat: arată o preferință 
T = (30 .. 40] | clară pentru constructul aflat în 
partea stângă a scalei 
7 Foarte scăzut | aprox. 2 din 100 = (-3 .. -2] | Scor foarte scăzut: arată o 


Z 

T = (20 .. 30] | preferință foarte clar conturată, 
chiar accentuată, pentru con- 
structul aflat în partea stângă a 























scalei 
8 Extrem de aprox. 1 din 1.000 |z = (.. -3] Scor extrem de scăzut: arată o 
scăzut T = (.. 20] preferință extremă pentru con- 
structul aflat în partea stângă a 

scalei 





Notă : Interpretarea este oferită pentru un caz ipotetic de scală de personalitate (de exemplu, Introversie- 
Extraversie). Interpretarea trebuie nuanţată pentru alte tipuri de scale. 


Uneori, interpretarea scorurilor medii, ca fiind plasate de la o abatere standard sub 
medie până la o abatere standard peste medie, este considerată limitativă : acest interval 
conţine totuşi 68% din populaţie, iar peste o abatere standard nu întâlnim decât 16% din 
populaţie. Uneori, cu precădere în cazul testelor clinice, este nevoie de mai multă 
fineţe în interpretare în zona de mijloc a variaţiei scorurilor, caz în care intervalul mediu 
este limitat la z = 0,5 (sau T55). Tabelul 6.3 cuprinde o astfel de interpretare, pentru 
scala 0/Si (Introversie socială) din MMPI-2 (Butcher et al., 2001). 

Tabelul 6.3. Etichete și descrieri pentru interpretarea normativă a scorurilor 
în cazul testelor clinice 
































Categorie Etichetă Limite Interpretare 
1 Foarte ridicat | > T75 Retragere extremă, nesiguranţă, nehotărâre 
2 Ridicat T65-T74 | Introvertit, supracontrolat emotional, pasiv, ascultător 
3 Moderat T55-T64 | Timid, îi lipseşte încrederea in sine, responsabil 
4 Mediu T45-T54 |Scor mediu, nu e posibilă o interpretare într-o direcție 
sau alta 
5 Scăzut < T45 Extravert, sociabil gregar, prietenos 








Notă: Interpretarea este oferită pentru cazul scalei 0/Si (Introversie socială) din MMPI-2 (Butcher et al., 
2001, p. 31, tabelul 29). Interpretarea trebuie nuanțată pentru alte scale. 


6.3.2. Transformări nonliniare 


După cum vedem în figura 6.1, scorurile bazate pe transformări liniare mai au o caracteristică 
ce le face dificil de utilizat în interpretare : nu au o progresie liniară. Distanţa de la z = 0 
laz = 1 nu este similară cu distanţa dintre z = 1 şi z = 2. Pentru un specialist, aceasta 
nu este o problemă, însă pentru beneficiarii evaluărilor psihologice şi comportamentale, 
persoane care trebuie să înțeleagă interpretarea şi să o integreze în decizii, aceasta poate 
fi o problemă. Din acest motiv în interpretare se apelează deseori la ierarhii ipotetice de 
clase egale, adică la centile sau diferite diviziuni ale acestora. 


6.3.2.1. Centilele 


Centilele reprezintă proporţia sau procentul din populaţie care prezintă valori ale variabilei 
măsurate de test sub o valoare stabilită. Centilele sunt tot scoruri standardizate - adică sunt 
obţinute prin raportarea la un etalon -, dar nu sunt obţinute prin transformare liniară. În 
schimb, sunt obţinute prin raportarea scorului brut la o ierarhie ipotetică de 100 de clase egale. 
Cu alte cuvinte, dacă am împărţi toate scorurile brute obţinute de participanţii la testare 
incluşi în eşantionul normativ în 100 de clase egale ca volum (primii 1% dintre participanţi, 
următorii 1%, următorii 1% şi tot aşa de 100 de ori), un anumit scor brut în ce clasă ar 
include participantul ? Centila 27 de exemplu este formată din acel scor brut (sau acele scoruri 
brute) la care o persoană ajunge atunci când 27% dintre toţi participanţii incluşi în eşan- 
tionul normativ au scoruri mai mici decât ea sau egale - evident, 73% au scoruri mai mari. 

De exemplu, dacă eşantionul normativ al unui test de inteligenţă include 1.000 de 
persoane, iar 700 dintre acestea prezintă scoruri brute mai mici de 129 (suma răspunsurilor 
corecte, valoare aleasă la întâmplare), atunci acestei valori îi corespunde centila 70. 
Continuând acelaşi exemplu, dacă la aceeaşi probă sub valoarea 119 sunt situate răspun- 
surile a 600 de participanţi, atunci acestei valori îi corespunde centila 60. Mai departe, 
este teoretic posibil ca centila 50 (adică 500 de participanţi situaţi sub această valoare) 
să corespundă valorii 113. Practic, în această situaţie, diferenţele în scoruri brute între 
centile nu sunt proporţionale cu numărul de persoane. Diferenţele în scoruri brute între 
centila 50 şi 60, respectiv între centila 60 şi 70 sunt inegale. 

Centilele pot fi obţinute prin două modalităţi : prima se bazează tot pe caracteristicile 
curbei normale şi a doua ia în considerare exclusiv distribuţia scorurilor în eşantionul 

normativ. Centilele teoretice sunt obţinute pe baza mediei şi abaterii standard ale eşan- 
tionului normativ şi pe baza presupunerii că distribuţia acestuia este perfect normală. 

Centilele naturale sunt de obicei calculate atunci când distribuţia eşantionului normativ 
este suficient de ne-normală încât postulatul normalităţii să nu poată fi acceptat sub nicio 
formă, de exemplu atunci când există distribuții neuniforme, bimodale, sever asimetrice 
etc. Centilele naturale sunt calculate empiric şi tin cont chiar numai de principiul 
centilării : de exemplu, centila 61 se stabileşte chiar numai pe baza progresiei scorurilor 
şi a împărţirii acestora în 100 de clase egale. 

Centilele sunt extraordinare pentru raportarea unui scor, căci sunt teribil de intuitive. 
Spre deosebire de scorurile obţinute prin transformare liniară, care necesită pentru 
interpretare întâi înţelegerea şi apoi operarea facilă cu caracteristicile curbei normale, 
centilele sunt uşor de înţeles şi de persoane ,,neinitiate” în statistica psihologică. Asta le 
face ideale pentru anumiţi psihologi, pentru interacţiunea cu alti specialişti din domeniul 
sănătăţii neformati in psihodiagnostic (de exemplu, medici), cu clienţi (de exemplu, 
manageri sau chiar persoanele evaluate, în cadrul procesului de feedback) sau terţe parti 
cu care psihologul interacționează. 

Atunci când pentru interpretarea scorurilor sunt utilizate centile, acestea pot fi împărţite 
într-un număr de clase interpretative, care pot fi egale sau inegale. Clase egale avem în 
cazul în care lucrăm cu cvartile (adică patru clase egale ca volum, fiecare conţinând 
25 de centile) sau cu decile (adică zece clase egale ca volum, fiecare conţinând zece 
centile). Atunci când se lucrează cu clase inegale, de obicei psihologii optează pentru 
cinci clase după modelul 10-20-40-20-10%. 


Tabelul 6.4. Etichete și descrieri pentru interpretarea normativă a cinci categorii 








bazate pe centile 
Categorie | Etichetă | Procent din grupul Limite Interpretare 
de referinţă 
1 Extrem 10% Centila 1-10 | Scor foarte ridicat: arată o prefe- 
de ridicat rinta foarte clar conturată, chiar 


accentuată, pentru constructul aflat 
în partea dreaptă a scalei 

2 Ridicat 20% Centila 11-30 | Scor ridicat: arată o preferinţă clară 
pentru constructul aflat în partea 
dreaptă a scalei 

3 Mediu 40% Centila 31-69 | Scor mai degrabă mediu: arată lipsa 
unei preferinţe clare pentru una din 
cele două extreme sau capacitatea de 
a manifesta comportamente asociate 
cu oricare dintre cei doi poli, în 
funcţie de context 

4 Scăzut 20% Centila 70-89 | Scor scăzut: arată o preferinţă clară 
pentru constructul aflat în partea 
stângă a scalei 

5 Foarte 10% Centila 90-99 | Scor foarte scăzut: arată o preferinţă 
scăzut foarte clar conturată, chiar accentuată, 
pentru constructul aflat în partea 
stângă a scalei 
































Notă : Interpretarea este oferită pentru un caz ipotetic de scală de personalitate (de exemplu, Introversie- 
Extraversie). Interpretarea trebuie nuanţată pentru alte tipuri de scale. 

Centilele sunt considerate a fi scale ordinale, redând poziţia anumitor persoane într-un 
clasament al performanţei sau răspunsurilor oferite la diferite instrumente. În esenţă, 
centilele reprezintă tabele de frecvenţă. Principalul avantaj al centilelor este uşurinţa 
interpretării, raportarea centilelor devenind practic un standard pentru majoritatea chestio- 
narelor sau testelor psihometrice. Un alt avantaj important al centilelor constă în faptul 
că acestea nu sunt afectate de normalitatea distribuţiei. Centilele prezintă şi o serie de 
limitări. Astfel, pe baza centilelor nu se pot derula prelucrări succesive (medii ale 
centilelor, sume sau înmulţiri/împărţiri). În plus, centilele tind să accentueze diferenţe 
scăzute. De exemplu, atât centila 53, cât şi centila 75 sunt situate în intervalul dintre 
medie şi plus o abatere standard. În acelaşi timp, diferenţele de la capetele distribuţiei 
sunt estompate. Spre exemplu, diferenţa între centila 95 şi centila 99 nu pare notabilă, 
deşi surprinde o diferenţă de peste o abatere standard. 


6.3.2.2. Staninele 


Aceste scoruri normalizate permit raportarea tuturor claselor de performanţă prin utilizarea 
unor valori cu o singură cifră (de la 1 la 9, „standard nine”). Calcularea acestor scoruri 
implică împărţirea distribuţiei în nouă clase. Această împărţire este redată în tabelul 6.5. 


Tabelul 6.5. Staninele 









































Clasament Stanine Scor z 
Cele mai mari 4% din valori 9 Peste 1,75 
7% 8 Intre 1,25 si 1,75 
12% 7 Intre 0,75 si 1,25 
17% 6 Intre 0,25 si 0,75 
20% 5 Intre -0,25 si 0,25 
17% 4 Intre -0,25 si -0,75 
12% 3 Între -0,75 si -1,25 
7% 2 Între -1,25 şi -1,75 
Cele mai mici 4% din valori 1 Sub -1,75 


6.3.3. Scoruri „speciale” 


Scorurile standardizate obţinute prin transformare liniară, respectiv prin centilare repre- 
zintă cele mai simple modalităţi de standardizare, fiind în acelaşi timp şi cel mai des 
întâlnite. Utilizarea lor în interpretare este relativ simplă şi necesită foarte puţine cunoştinţe 
de specialitate despre scoruri în sine. Evident, interpretarea acestor tipuri de scoruri este 
tributară unei înţelegeri corecte a scalei, a caracteristicilor ei de validitate, a constructului 
tintit etc. Dar, la nivel de scor, utilizarea acestor modalităţi de standardizare este simplă 
şi clară. 

Există însă şi scoruri pentru a căror interpretare este nevoie de unele cunoştinţe mai 
complexe despre ce anume reprezintă aceste scoruri şi care este progresia intensității lor. 
Vom discuta aici doar două dintre acestea, şi anume scorurile BR (base rate) şi scorurile 

actuariale. Ambele ar putea fi considerate într-o oarecare măsură scoruri criteriale, şi nu 
normative, dar se deosebesc în acelaşi timp din alte puncte de vedere de scorurile criteriale 
„reale”, care vor fi amintite într-o secţiune ulterioară. 


6.3.3.1. Scorurile BR 


Un tip de scoruri care considerăm că intră în această categorie sunt scorurile bazate pe 
„incidenţa de bază” a unei caracteristici. În engleză, acest fenomen se numeşte base rate 
şi scorurile sunt de obicei abreviate ca „scoruri BR”. Unul din testele celebre care utilizează 
scoruri BR este Millon Clinical Multiaxial Inventory (MCMI-III; Millon et al., 2006a) 
împreună cu familia sa de teste-satelit, cum ar fi Millon Adolescent Clinical Inventory 
(MACI; Millon et al., 2006b) sau Millon Pre-Adolescent Clinical Inventory (M-PACI ; 
Millon er al., 2005). 

Scorurile BR au fost dezvoltate pentru a rezolva una din problemele pe care scalele 
de personalitate ar putea să le manifeste, in special in context clinic, şi care nu este 
rezolvată de normarea prin scoruri T. În context clinic, scalele sunt deseori foarte asimetrice. 
Să luăm ca exemplu un scor T70, plasat aşadar la două abateri standard peste medie, care 
ar trebui să marcheze un loc în distribuţie peste care este plasat un volum de aproximativ 
2% din populaţie. Scorul T70 este în genere recunoscut ca un scor-limită bun pentru a 
stabili prezenţa accentuată a unui simptom sau a unei trăsături de personalitate. Totuşi, 
în cazul unei afecţiuni clinice care cuprinde 10% din populaţie, scorul T70 va oferi un 
diagnostic corect doar pentru 2% din populaţie şi va rata restul de 8%. 

În treacăt fie spus, alte teste utilizează alte abordări pentru a rezolva problema care 
apare când o parte dintre scale sunt distribuite cvasi-normal, iar altele sunt distribuite 
asimetric. De exemplu, MMPI (Butcher et al., 2001) utilizează două tipuri de scoruri T: 
scoruri uniforme (pentru scalele distribuite cvasi-normal) şi nonuniforme (pentru scalele 
distribuite asimetric). Aceste transformări, deşi mai complicate, sunt totuşi în esenţă 
scoruri T şi interpretabile ca atare. 

Scorurile BR sunt diferite în interpretare de scorurile T sau de centile. În primul rând, 
un scor BR60 reprezintă mediana - este similar aşadar cu un scor T50, care reprezintă 
media. Scorul BRO este întotdeauna cel mai mic scor care poate fi teoretic obţinut pe 
scala respectivă, iar scorul BR115 este scorul cel mai înalt care poate fi teoretic obţinut 
pe acea scală. Un scor plasat peste BR75 indică prezenţa trăsăturii clinice măsurate, iar 
un scor plasat peste BR85 indică o prezenţă (şi o probabilitate mare de expresie accentuată) 
a sindromului clinic măsurat. 

În mod interesant, scorurile BR, deşi sunt dezvoltate prin apel la distribuţia scorului 
(necesitând aşadar un eşantion normativ), sunt dezvoltate prin referinţă la criteriu, şi nu 
prin referinţă completă la norme ; ele sunt considerate scoruri criteriale, şi nu normative. 
Acesta este cazul pentru că normarea în scoruri BR fixează anumite scoruri-limită în 
funcţie de rata de prevalenţă a sindromului evaluat, ceea ce face ca scorurile BR să fie 
independente de centile ; corespondenţa cu centilele nu mai poate fi asumată ca în cazul 
scorurilor T sau z. Un scor BR85 pentru unele scale este relativ apropiat de medie, fiind 
plasat pe la centila 60-65, pe când pentru alte scale este aproape un scor extrem, plasat 
la centila 95. 

Scorurile BR nu indică, de aceea, cât de comun este un scor, ci cât de prezentă este 
o trăsătură. Acesta este motivul pentru care scorurile BR trebuie interpretate întotdeauna 

şi prin referinţă la prevalența afecțiunii. Pentru afecțiunile cu rată mare de prevalenta, 
pacienţii cu o intensitate medie a simptomelor pot totuşi obţine scoruri BR mai ridicate, 
pe când în cazul afecţiunilor cu o rată de prevalenta mai scăzută un scor BR mare indică 
simptome exacerbate. 


Tabelul 6.6. Etichete și descrieri pentru interpretarea scorurilor BR 


























Categorie | Etichetă Procent din grupul Limite Interpretare 
de referinţă 
1 Scor scăzut | 50% BRO-BR60 | Scor scăzut, nu are semnificaţie 
clinică 
2 Scor mediu | Variabil, în funcţie de | BR61-BR74 | Scor mediu, indică un scor plasat 
rata de prevalenta a uşor peste medie, dar fără o 
constructului măsurat semnificaţie clinică specifică 
3 Scor ridicat | Variabil, în funcţie de | BR75-BR84 | Scor ridicat, indică prezenţa unei 
rata de prevalenta a trăsături clinice 
constructului măsurat 
4 Scor foarte | Variabil, în funcţie de | BR85-BR115 | Scor foarte ridicat, cu semnificaţie 
ridicat rata de prevalenta a clinică puternică, indică prezenţa 
constructului măsurat unei afecţiuni sau proeminenta 
unui sindrom 








Notă : Interpretarea este oferită pentru un caz ipotetic de scală clinică (de exemplu, Depresie). Interpretarea 
trebuie nuanţată pentru alte tipuri de scale. 


6.3.3.2. Scorurile actuariale 


Actuarii sunt statisticieni - matematicieni experţi în estimarea riscului prin prisma 
probabilității de apariţie a anumitor evenimente. Stiinta actuarială este utilizată cu precă- 
dere în asigurări, însă are o contribuţie importantă şi în psihologie. 

Judecata actuarială este fundamental diferită de cea statistică, utilizată de obicei în 
psihologie. Judecata actuarială se bazează pe rata observată de incidență a unui anumit 
fenomen. Judecata statistică se bazează de obicei pe teorema limitei centrale, adică pe 
probabilitatea de apariţie a respectivului fenomen, sub rezerva aderentei distribuţiei 
scorurilor la distribuţia teoretică în baza căreia se face estimarea (distribuţia normală, 
distribuţia F etc.). Cele două tipuri de judecată sunt fundamental diferite ca principiu şi 
pot fi divergente ca rezultat. 

Un exemplu este bine-venit. Toate testele de inteligenţă care au utilitate şi în domeniul 
clinic contrastează scorurile obţinute la probele de performanţă cu cele obţinute la probele 
verbale, pentru a oferi un indiciu despre declinul cognitiv. Declinul cognitiv este un 
fenomen inevitabil, care este caracterizat de reducerea capacităţilor cognitive, reducere 
care este mai puternică în domeniul inteligenţei fluide (adică scale de performanţă, cum 
ar fi rotatiile mintale) decât în domeniul inteligenţei cristalizate (adică scale verbale, cum 
ar fi vocabularul). 

De obicei, contrastarea scorurilor standardizate obţinute pentru domeniul performanţei 
şi pentru domeniul verbal sunt comparate pe baza teoremei limitei centrale - cu alte 
cuvinte, sunt supuse unei comparații care în esenţă este un test t, care oferă un prag de proba- 
bilitate statistică pentru semnificaţia diferenţei celor două scoruri. Unul din testele celebre 

de inteligenţă, utilizat intensiv în România, Bateria Multi-dimensională de Aptitudini 
(Multidimensional Aptitude Battery - MAB-2; Jackson, Iliescu şi Glinta, 2008), oferă 
astfel de tabele ajutătoare - dar oferă în acelaşi timp şi o raportare a procentului efectiv 
din eşantionul normativ care înregistrează o astfel de diferenţă (vezi tabelul 5.1 la p. 169). 

De exemplu, o diferenţă de opt puncte între scorul Verbal şi scorul de Performanta 
este semnificativă la p < 0,05. Dar ştim că o astfel de diferenţă este tipică pentru 
50% dintre adulţii aflaţi între 55 şi 64 de ani. O diferenţă de 24 de puncte este tipică 
doar pentru 5% dintre adulţii din această categorie de vârstă, iar o diferenţă de 32 de 
puncte este tipică pentru mai putin de 1% dintre aceste persoane. 

Aşadar, simpla judecată statistică (p < 0,05) nu este suficientă pentru a judeca 
amploarea fenomenului şi raritatea lui. Pe baza judecății statistice am putea considera un 
adult de 58 de ani cu un scor VIQ = 102 şi un scor PIQ = 94 ca fiind în declin cognitiv, 
când el este de fapt tipic pentru categoria lui de vârstă. Ar fi îngrijorător însă dacă această 
persoană ar avea un scor VIQ = 120 şi un scor PIQ = 93, căci doar 2% dintre cei de 
aceeaşi vârstă înregistrează astfel de diferenţe. 

Un număr de scoruri sunt bazate nu pe transformări - liniare sau de alt fel - ale 
scorurilor brute, ci prin referinţă actuarială, adică prin referinţă la incidenţa respectivului 
scor în cadrul unei populaţii ; interpretarea acestor scoruri ar trebui făcută în acelaşi fel. 

Exemple pentru astfel de scoruri ar putea fi, în opinia noastră, scorurile care raportează 
vârsta mintală (mental age scores sau age-equivalent scores) sau scorurile care raportează 
echivalenta in clase şcolare (grade-equivalent scores). 

Aceste tipuri de scoruri sunt destul de controversate si, desi au fost utilizate intensiv 
într-o anumită perioadă în dezvoltarea testării psihologice, ar putea fi considerate mai 
degrabă învechite. Ele sunt totuşi în continuare utilizate de specialişti în sănătate mintală, 
atât în România, cât şi în alte culturi, din varii motive, unele dintre ele benigne, cum ar 
fi simpla obişnuinţă cu ele sau uşurinţa cu care se poate face raportarea inteligibilă către 
terţi, altele mai contestabile, cum ar fi utilizarea unor teste învechite (care utilizează astfel 
de scoruri) ori utilizarea unor forme mai puţin actualizate ale unor teste consacrate (forme 
care, din nou, utilizează astfel de scoruri). 

Scorurile de echivalență cu vârsta sau clasa şcolară sunt deosebite de scorurile z şi de 
derivatele acestora, care transformă distribuţia scorurilor brute pentru a aproxima o distribuţie 
normală, şi sunt diferite şi de centile şi de derivatele acestora, care transformă distribuţia 
scorurilor brute pentru a reflecta unităţi egale. Scorurile de echivalență cu vârsta transmit 
alt tip de informaţie : şi anume cum se compară performanţa unei persoane testate cu perfor- 
manta tipică a vârstei sale sau, mai exact, estimează pentru ce vârstă ar fi tipică performanţa 
persoanei testate. Scorurile de echivalență cu clasa şcolară transmit aceeaşi informatie ca 
şi cele de echivalență cu vârsta, dar relativ la clase. De exemplu, un copil de şase ani cu o 
vârstă mintală de şapte ani şi 11 luni a avut la testul respectiv o performanţă care este tipică 
pentru (adică este mediana sau, după caz, media scorurilor obţinute de) copiii de şapte 
ani şi 11 luni. Similar, un copil din clasa a şaptea cu un scor de echivalență cu clasa a cincea 
a obţinut o performanţă la testul utilizat care este tipică pentru copiii de clasa a cincea. 

Aceste scoruri sunt utilizate, ambele, cu precădere în testarea clinică şi educaţională 
a copiilor. Ambele scoruri pot fi considerate scoruri actuariale, căci nu se preocupă de 
distribuţia efectivă a scorurilor pentru copiii de aceeaşi vârstă sau clasă cu copilul testat 
şi de încadrarea scorului brut obţinut de acest copil în respectiva distribuţie. În schimb, 
compară performanţa copilului cu performanţa raportată în tabele actuariale, care rezumă 
incidenţa observată a fenomenului urmărit. 

Important de menţionat, referitor la interpretarea scorurilor de echivalență cu vârsta 
sau clasa şcolară, că sunt deseori interpretate eronat. O seamă de autori au atras atenţia 
asupra acestui fapt, iar criticile vin din două perspective - deşi mai multi autori discută 
aceste aspecte, ambele au fost admirabil rezumate de Angoff (1984). 

Un prim argument este statistic şi metodologic: copiii nu sunt comparati pe baza 
aceluiaşi test. Cu alte cuvinte, copiii de 11 ani nu dau acelaşi test dat de copiii de şapte 
ani — nu putem aşadar sti cu siguranţă ce performanţă tipică ar avea un copil de 11 ani la 
testul celor de şapte ani. Grupurile de vârstă (sau clasă şcolară) sunt aşadar nonechinormale, 
iar performanţele unui grup la testul dat de alt grup de vârstă sunt doar estimate. Un al 
doilea argument este conceptual şi ţine tocmai de înţelesul sintagmei „vârstă mintală”. 
Dincolo de faptul că această sintagmă este divergentă fata de stadiul actual al cunoaşterii 
ştiinţifice privitor la dezvoltarea cognitivă a copiilor, vârsta mintală a unui copil nu poate 
fi estimată doar pe baza unui singur test. De exemplu, un copil de şapte ani care are la 
un test de inteligenţă o performanţă tipică pentru un copil de zece ani nu va fi însă din 
alte aspecte ca un copil de zece ani - dezvoltarea în alte aspecte (de exemplu, fizică, 
socială sau emoţională) nu poate fi inferată pe baza performanţei lui la testul de inteligenţă. 

Din toate aceste motive, recomandăm ca interpretarea scorurilor de echivalență cu vârsta 
sau clasa şcolară să fie făcută cu prudenţă : dacă un copil de şapte ani are un scor echivalent 
de opt ani şi jumătate, acesta ar trebui interpretat în sensul în care copilul de şapte ani 
are competenţa măsurată dezvoltată foarte bine pentru un copil de vârsta lui. Similar, dacă 
acelaşi copil de şapte ani are un scor echivalent de cinci ani şi jumătate, acesta ar trebui 
interpretat în sensul în care copilul de şapte ani are competenţa măsurată foarte slab 
dezvoltată pentru un copil de vârsta lui. 


6.3.4. Scoruri criteriale 


Interpretarea criterială nu face apel deloc la distribuţia teoretică a scorurilor. Putem vorbi, 
într-o oarecare măsură, în anumite condiţii, de „scoruri criteriale”, însă de fapt instru- 
mentele care se raportează la criteriu mai degrabă decât la normă pentru interpretarea 
scorurilor sunt mai degrabă „indicatori criteriali”. Vom discuta în continuare două tipuri 
de scoruri criteriale : cele care fac apel la sau se bazează pe considerente teoretice şi care 
evaluează rezultatul brut al unei persoane testate exclusiv prin apelul la teoria fundamen- 
tală, şi nu la scorurile obţinute de alte persoane, şi cele care fac apel la sau se bazează 
pe considerente diagnostice stabilite consensual. 


6.3.4.1. Scoruri criteriale bazate pe convenții diagnostice 


Criteriile diagnostice sunt stabilite consensual şi reflectă înţelegerea de către comunitatea 
ştiinţifică, la un anumit moment, a realităţii, precum şi „Zeitgeist”-ul respectivului moment 
(adică integrează şi suflul social prevalent la respectivul moment). Sistemele de clasificare 
utilizate pe scară largă în sănătatea mintală, precum DSM-5 (APA, 2013) sau ICD-10 
(International Statistical Classification of Diseases; WHO, 2007), oferă nenumărate 
exemple de astfel de criterii diagnostice. 

Criteriile diagnostice sunt deseori absorbite în măsurarea psihologică, în special in 
evaluarea clinică. Criteriile diagnostice sunt deseori utilizate mai degrabă în interviuri clinice 


104 CUNOŞTINŢE PRELIMINARE 


structurate, cum ar fi Interviul Clinic Structurat pentru DSM (Structured Clinical Interview 
for the DSM - SCID; First et al., 2015) sau Interviul pentru Afectiuni asociate Autismului 
(Autism Disorder Interview, Revised - ADI-R ; Rutter, Le Couteur şi Lord, 2003). În acest 
caz, deşi uneori se calculează scoruri de simptom prin însumarea diverşilor indicatori şi 
este posibil să existe praguri-limită pentru aceste scoruri, totuşi datele obţinute sunt inter- 
pretate ca în cazul oricărui interviu psihiatric, ca indicatori ai prezenţei sau absenței criteriilor 
diagnostice şi în funcţie de modalitatea în care conturează un anumit tablou clinic. 

Totuşi, criteriile diagnostice se regăsesc suficient de des şi în teste psihologice, caz 
în care se reflectă în itemi ai testului. 

Atunci când criteriile diagnostice se reflectă în itemi ai testului, interpretarea diagnos- 
tică a respectivului test nu se mai face prin apelul la distribuţia scorurilor şi prin estimarea 
mărimii unui scor brut obţinut de o persoană testată, prin comparaţie cu restul scorurilor 
probabile. Dimpotrivă, în aceste condiţii probabilitatea sau improbabilitatea unui scor 
individual nici nu mai este relevantă, dacă sunt îndeplinite criteriile diagnostice prescrise 
de sistemul de diagnosticare utilizat (de exemplu, DSM-5) pentru afecțiunea respectivă. 
Cu alte cuvinte, dacă evaluăm un copil cu suspiciune de ADHD pe baza unui chestionar 
consacrat, de exemplu Conners-3 (Conners, 2008), ne vom raporta la criteriile DSM-5 
care sunt în majoritate cuprinse explicit în acest chestionar. 

În acest caz sunt cinci criterii : a) patternul de neatentie sau hiperactivitate-impulsivitate 
care interferează cu funcţionarea şi dezvoltarea, b) prezenţa mai multor simptome înaintea 
vârstei de 12 ani, c) prezenţa mai multor simptome în două sau mai multe contexte (şcoală, 
familie etc.), d) dovada faptului că simptomele interferează cu funcţionarea socială, 
academică sau ocupationala sau îi reduc calitatea şi e) excluderea altor afecţiuni ca sursă 
a simptomelor. Dacă aceste criterii sunt îndeplinite, atunci nu mai este relevant (sau este 
mult mai puţin relevant) cât la sută din populaţie mai are acel simptom sau la ce centilă 
se plasează copilul pe fiecare dintre cele cinci scale. 

Uneori este imposibil ca un chestionar să evalueze toate criteriile diagnostice. După 
cum ştim, multe dintre ele pot fi evaluate în mod serios doar coroborând date din surse 
multiple, care includ un interviu anamnestic cu persoana evaluată sau cu apartinatori ai 
acesteia. De exemplu, momentul apariţiei unor simptome în evoluţia copilului este greu 
de evaluat în afara unui interviu, iar criteriul de excluziune (de exemplu, în cazul ADHD, 
excluderea schizofreniei, afecţiunilor de anxietate, disociative, de personalitate etc. ca sursă 
a simptomelor) nu poate fi marcat decât de psihiatru, pe baza judecății profesionale care tine 
cont de toate aspectele evaluării şi de date din surse multiple. În aceste condiţii, chestionarele 
clinice utilizează un obicei care are impact semnificativ asupra evaluării, şi anume includerea 
unor „itemi critici” între itemii chestionarului. Itemii critici sunt incluşi atunci când o scală 
nu poate, din motivele expuse mai sus, să evalueze toate criteriile dorite, dar când se pot 
culege totuşi informaţii cu impact despre cei mai severi sau îngrijorători indicatori de interes. 

De exemplu, Chestionarul de Depresie pentru Copii (Children’s Depression Inventory - 
CDI; Kovacs, 2003) nu poate evalua toate criteriile prescrise de DSM-5 pentru depresie, 
însă conţine itemi critici care marchează riscul major, indiferent de scorul normativ obţinut 
de un copil pe scala de depresie. De exemplu, un răspuns afirmativ dat de un copil la 
itemul „M-am gândit să mă sinucid” este interpretat ca indicator de risc, chiar dacă scorul 
general la scala de depresie, obţinut de copilul evaluat, este relativ redus (din punctul de 
vedere normativ). 

Pentru a rezuma, atunci când un chestionar clinic conţine scale întregi care evaluează 
prezenţa sau absenţa unor criterii diagnostice majore, scala nu este interpretată normativ, 

ci criterial. Informaţia normativă poate da un indiciu despre severitatea simptomelor 
respective, dar până la urmă prezenţa sau absenţa criteriilor este relevantă pentru diagnostic. 
Atunci când o scală clinică nu este complet consonantă cu un criteriu diagnostic specific, 
ea este interpretată normativ, însă itemii critici sunt interpretati criterial şi sunt consideraţi 
indicatori ai existenţei unui risc iminent pe baza simplului răspuns pozitiv. 


6.3.4.2. Scoruri criteriale bazate pe teorie 


Scorurile criteriale care se bazează pe o teorie sunt utilizate în acele scale care măsoară 
constructe discutate la nivel teoretic, dar care nu au întrunit consensul unei comunităţi 
relevante pentru a fi ridicate la rang de criteriu obiectiv. 

Un exemplu pentru acest caz sunt testele de tipologie temperamentală sau de perso- 
nalitate, dezvoltate pe teoria lui Carl Gustav Jung. 

Jung a postulat initial trei ,,functii” psihologice, ulterior teoria lui fiind completată cu 
o a patra funcţie. Fiecare dintre aceste patru funcţii sunt bipolare : Extraversie-Introversie, 
Senzorialitate-Intuitie, Gândire-Afectivitate si Judicativitate-Perceptivitate. Cele patru 
funcţii pot fi combinate două câte două după o anumită regulă, generând opt tipuri, sau 
patru câte patru, generând 16 tipologii. 

Unele chestionare care urmează această teorie măsoară cele patru funcţii direct, altele 
măsoară direct tipurile rezultante. Numărul de chestionare care a rezultat din această 
teorie este foarte mare (de exemplu, Myers-Briggs Type Indicator - MBTI, Myers, 1962 ; 
Gray-Wheelwright’s Jungian Type Survey - GW, Wheelwright, Wheelwright si Buehler, 
1942 ; Singer-Loomis Type Deployment Inventory - SLTDI, Singer si Loomis, 1984), iar 
teoria a avut şi un oarecare succes ca parte a orientării psihoterapeutice psihanalitice 
moderne, psihoterapia analitică jungiană. Important este de reţinut că, în pofida acestui 
succes, sistemul tipologic al lui Jung nu este un „criteriu diagnostic” în sensul în care 
DSM este aşa ceva. 

Totuşi, chestionarele care sunt inspirate de această teorie, în cea mai mare parte a lor, 
nu fac apel la norme pentru a judeca poziţia unei persoane spre unul sau altul dintre polii 
unei dimensiuni. De exemplu, nu este îmbrăţişată o abordare normativă pentru a stabili 
dacă o persoană evaluată este extravertă sau introvertă. Dimpotrivă, este adoptată o 
abordare criterială, bazată pe un principiu ipsativ. Ipsativitatea în aceste chestionare este 
dată de cadrul intrapersonal luat de evaluare. Adică, un item nu este un comportament la 
care răspunsul unei persoane evaluate să fie comparat interpersonal (adică cu răspunsurile 
participanţilor dintr-un eşantion normativ), ci este o pereche de comportamente, unul 
tipic pentru un pol al dimensiunii şi celălalt tipic pentru celălalt pol al dimensiunii, iar 
răspunsul este comparat intrapersonal. Cu alte cuvinte, măsurarea nu spune dacă persoana 
evaluată este mai extravertă decât alti români, ci dacă este mai extravertă decât este 
introvertă, mai „senzorială” sau mai „afectivă”. Într-un fel, o astfel de abordare decurge 
logic şi din tipul de măsurare preferat, bazat pe itemi dihotomici, cu alegere forţată ; cu 
adevărat dacă dintre două extreme de tipul (a) îmi place să stau acasă să citesc sau (b) îmi 
place să merg cu prietenii la o petrecere o persoană alege varianta (a), nu contează câte 
alte persoane dintr-o populaţie de referinţă aleg tot varianta (a), persoana evaluată de noi 
va fi considerată introvertă. 

Interpretarea unui astfel de chestionar este clar tipologică (adică oferă pentru toţi cei 
care sunt incluşi în acelaşi tip de personalitate aceeaşi descriere) şi este clar criterială 

(adică este aderentă la teoria de bază, faţă de care rezultatele sunt considerate drept 
indicatori). Cu alte cuvinte, pentru o persoană care face parte din tipul de „Senzorialitate 
Introvertă”, nu contează ce scor are la Senzorialitate, la Introversie sau la alte scale, 
nu contează cât de multe alte persoane fac parte din această categorie, ea va fi 
caracterizată drept o persoană „care îşi conştientizează profund propriile senzaţii, atât 
fizice cât şi emoţionale ; cu capacitatea de a genera imagini interne, de cele mai multe 
ori, necircumstantiale, eterne, fără relationare temporală ; formele sunt percepute doar 
în prezent; gestionează bine rutina ...” (Singer et al., 2010, p. 59) şi aşa mai departe. 
Interpretarea este aşadar ghidată de criteriu (constituit din teoria pe care se bazează testul) 
şi de normă. 

Semnificaţia scorurilor capătă conotaţii diferite în funcţie de registrul în care se 
derulează evaluarea. Un scor situat la o abatere standard peste medie are conotaţii diferite 
pentru un test sau chestionar clinic, faţă de unul care măsoară cunoştinţele sau inteligenţa. 
Un alt aspect relevant poate fi distribuţia caracteristicilor vizate de chestionar sau test în 
populaţia generală. Este de aşteptat ca răspunsurile obţinute pentru un eşantion normativ 
general la o scală care măsoară depresia clinică sau anxietatea clinică să nu urmeze o 
distribuţie normală. Cu excepţia instrumentelor care măsoară constructe care nu sunt 
distribuite normal în cadrul populaţiei, interpretarea rezultatelor celorlalte instrumente 
presupune raportarea la curba normală. Iată câteva repere utile în interpretarea ariilor de 
sub curba normală : 


Aproximativ 99,5% dintre cazuri (persoane) sunt cuprinse între +/- 3 abateri standard ; 
Aproximativ 95% dintre cazuri sunt cuprinse între +/- 2 abateri standard ; 

Circa 34% dintre cazuri se află între medie şi 1 abatere standard peste medie ; 
Circa 34% dintre cazuri se află între medie şi 1 abatere standard sub medie ; 

68% dintre cazuri se află în intervalul +/- 1 abatere standard; 

50% dintre cazuri se află peste medie ; 

50% dintre cazuri se află sub medie. 


Cea mai directă modalitate de a interpreta scorurile la un test sau chestionar este cea 
bazată pe abateri standard întregi. 


Tabelul 6.7. Clasificarea scorurilor în funcţie de abateri standard întregi 























Interval scoruri z Clasificare 
+ 3 SD Extrema superioară 
+ 2 SD Peste medie 
+/- 1 SD Medie 
- 2 SD Sub medie 
- 3 SD Extrema inferioară 











Deşi reprezintă o modalitate directă şi necomplicată de raportare a scorurilor, această 
tabelul 6.7, are o capacitate scăzută de diferenţiere a scorurilor situate în intervalul mediu. 
Practic, 68% dintre cazuri sau cu o mare probabilitate 68% dintre persoanele care 
completează instrumentul respectiv vor obţine acelaşi rezultat. Această modalitate de 
clasificare a scorurilor este recomandată doar pentru situaţiile de testare în care scopul 
testării este identificarea deviatiilor extreme de la medie, cum ar fi identificarea supradotării 

sau retardului mintal cu ajutorul unor teste de inteligenţă. Tabelul 6.8 prezintă o abordare 
alternativă de clasificare a scorurilor. 


Tabelul 6.8. Clasificarea scorurilor în șapte clase interpretative 



































Interval scoruri z Interval scoruri IQ Centile Clasificare 
> 2 SD > 130 > 98 Foarte ridicat 
+ 1,34 - + 2 SD 120 - 130 91 - 98 Ridicat 
+ 0,67 - + 1,34 110 - 119 75 - 90 Peste medie 
+ 0,67 — - 0,67 90 - 109 25 - 74 Mediu 
- 0,67 - - 1,34 80 - 89 8 - 24 Sub medie 
- 1,34 - - 2 SD 70 - 79 2-8 Scăzut 
< 2 SD < 70 < 2 Foarte scăzut 








După cum se poate observa, utilizarea celor şapte clase interpretative oferă posibilitatea 
unei diferențieri mai rafinate in special pentru valorile cuprinse între + 2 şi - 2 SD. 
Astfel, pentru a facilita procesele decizionale bazate pe scorurile la teste, în special atunci 
când persoanele evaluate fac parte din populaţia generală, se recomandă utilizarea unor 
trepte de clasificare care sa permită realizarea unor interpretări şi extragerea unor 
concluzii, chiar dacă scorurile nu prezintă o deviatie extremă de la medie. 

Un alt sistem de clasificare a rezultatelor obţinute în urma testării este clasarea 
(grading). Clasarea a fost dezvoltată initial ca parte a evaluărilor educaţionale specifice 
sistemului anglo-saxon. 


Tabelul 6.9. Clasarea 

















Clase Centile Clasificare 
A > 90 Superior, semnificativ peste medie 
B 90 - 75 Peste medie 
C 74 -25 Medie 
D 24 - 10 Sub medie 
E < 10 Scăzut 

















6.3.5. Valorile de prag (cut-off scores) 


Scorurile de prag reprezintă puncte ale unei scale care sunt fixate pentru a identifica dacă 
performanta sau scorul obţinut la test de un anumit individ indică faptul că sunt îndeplinite 
criteriile minimale pentru a considera că există o condiție mintală. Stabilirea unor valori 
de prag permite inferarea existenței respectivei condiții. De exemplu, pentru o scală de 
depresie, valoarea de prag indică faptul că există o probabilitate mare ca orice persoană 
care obține un scor peste respectiva valoare să sufere un episod depresiv major. 

Scorurile de prag reprezintă instrumente utile în diverse contexte de evaluare. Acestea 
sunt utilizate cu succes în psihologia clinică, în psihologia educațională sau în cea 
ocupaţională. În continuare vom detalia care sunt cele mai eficiente metode pentru 
stabilirea scorurilor de prag, precum şi care sunt aspectele esenţiale în utilizarea acestor 
scoruri pentru a fundamenta decizii sau recomandări. 

Procedurile prin care sunt stabilite scorurile de prag implică o judecată sau un 
raţionament mai mult sau mai puţin arbitrar despre existenţa unei anumite condiţii. Astfel, 
se poate considera că nu există nicio modalitate obiectivă pentru stabilirea scorurilor de 
prag, orice scor de prag presupunând existenţa unei astfel de judecăţi (Zieky şi Perie, 
2006). Indiferent de contextul de utilizare, scorurile de prag vor reflecta opinia dominantă 
a experţilor implicaţi fie în definirea caracteristicilor condiţiilor mintale, fie în stabilirea 
propriu-zisă a scorurilor de prag. Un aspect deosebit de important în stabilirea scorurilor 
de prag constă în definirea foarte clară a condiţiilor sau criteriilor de limită. 

De exemplu, în domeniul supradotării mintale, stabilirea condiţiilor de limită înseamnă 
identificarea acelui nivel maximal de funcţionare mintală care este considerat intelect 
superior, concomitent cu identificarea nivelului minimal de funcţionare mintală care 
reprezintă genialitate sau supradotare. În cazul unei tulburări anxioase, condiţiile de limită 
se referă la cel mai ridicat nivel al anxietăţii care este considerat încă funcţionare 
„normală”, respectiv identificarea nivelului minimal al anxietăţii care indică prezenţa 
unei tulburări. O valoare de prag stabilită optim este cea în care cât mai puţine persoane 
care nu întrunesc o condiţie de funcţionare mintală sunt încadrate ca îndeplinind acea 
condiţie, respectiv cât mai multe persoane care îndeplinesc respectiva condiţie sunt 
identificate ca atare. Din cauza fidelității imperfecte şi implicit a erorii de măsurare, oricât 
de eficient ar fi stabilite scorurile de prag, acestea vor conduce inevitabil la producerea 
unor erori de încadrare într-o anumită clasă de funcţionare. 

În funcţie de domeniul în care se derulează evaluarea, stabilirea incorectă a valorilor 
de prag poate avea implicaţii dramatice. De exemplu, stabilirea unor valori de prag 
inadecvate în evaluările de tip apt-inapt derulate în domeniul transportului public sau 
pentru a manipula materiale periculoase poate rezulta în catastrofe. Impactul acestor erori 
poate fi mai scăzut in context educational sau ocupational, de selecţie. 

O altă decizie importantă în stabilirea scorurilor de prag este aceea între abordarea 
compensatorie, respectiv autonomă. Abordarea compensatorie permite echivalarea scoru- 
rilor obţinute la scale sau subscale diferite. De exemplu, dacă la un test educaţional care 
măsoară eficienţa în utilizarea limbii engleze o persoană obţine un scor scăzut la citire şi 
unul ridicat la vocabular, atunci o parte din scorul la vocabular poate fi realocat către 
citire ; interpretarea psihologică fiind că, deşi o anumită dimensiune este mai putin 
dezvoltată, acest aspect poate fi compensat prin scorul extrem de mare la altă dimensiune, 
foarte bine dezvoltată. În cadrul abordării autonome, astfel de compensări nu sunt permise, 
fiecare subscală sau probă având o valoare minimală care trebuie întrunită astfel încât să 
fie permisă promovarea respectivului test sau a probei. Printre factorii care trebuie luaţi 
în calcul în alegerea uneia dintre cele două metode enumerăm : constructele măsurate de 
subscale, corelatia dintre acestea, efectul performanţei foarte scăzute asupra funcţionării 
mintale sau, mai precis, asupra funcţionării specifice condiţiilor de prag. 

În stabilirea cât mai obiectivă a valorilor de prag sunt necesare reprezentări corecte 
atât despre condiţiile de prag, cât şi despre analiza datelor normative (Zieky şi Perie, 
2006). În cadrul unei scale care măsoară simptome specifice tulburării de stres post- 
traumatic este necesară analizarea frecvenţei cu care sunt admise sau aprobate anumite 
simptome sau manifestări atât în populaţia generală, cât şi în cadrul unui eşantion 
clinic. În cadrul testelor care examinează funcţionarea neuropsihologică, progresul 
educaţional sau aptitudinile pot fi analizate nivelul de dificultate al itemilor, precum şi 
relaţia dintre aceştia şi nivelul variabilei latente, în special pentru persoanele ale căror 

scoruri le plasează în una din condiţiile de limită (analiză posibilă în cadrul teoriei răspun- 
sului la item). 


6.3.5.1. Metode de stabilire a valorilor de prag 


Toate metodele de stabilire a valorilor de prag presupun, în esenţă, definirea foarte clară 
a condiţiilor de limită pentru nivelurile între care respectivele valori de prag ar trebui să 
facă diferențieri. De asemenea, aceste metode presupun initial lucrul cu experţi care să 
identifice anumite valori de prag. Ulterior, aceste valori de prag trebuie analizate sau 
validate prin intermediul unor demersuri empirice. Deoarece aceste demersuri de verificare 
a scorurilor de prag tin de registrul validității instrumentelor, în cadrul acestei secţiuni 
vom prezenta doar modalităţile prin care se stabilesc valorile de prag, şi nu cele prin care 
este verificată acurateţea lor. 

O condiţie preliminară a stabilirii unor valori de prag reprezentative, valide este 
definirea corectă a condiţiilor de limită. Dacă acestea nu sunt definite corespunzător, 
atunci întreg procesul de stabilire a valorilor de prag poate fi alterat. Întrucât stabilirea 
condiţiilor de limită este o temă complexă care variază de la un domeniu la altul al 
psihologiei aplicate, nu există reţete sau metode general aplicabile pentru stabilirea 
condiţiilor de limită. Stabilirea unor condiţii de limită în domeniul testării educaţionale 
reprezintă un demers fundamental diferit de identificarea acestora în domeniul supradotării 
sau în cel al psihologiei clinice. 

Metodele de stabilire a scorurilor de prag pot fi centrate pe itemi sau pe respondenţi. 
Metodele centrate pe conţinutul itemilor implică analize ale itemilor, analize derulate de 
experţi. Metodele centrate pe respondenţi presupun încadrarea respondentilor în condiţiile 
de limită şi, ulterior, analiza performanţei sau scorurilor pe care aceştia le obţin la teste. 

Majoritatea metodelor de stabilire a valorilor de prag implică analiza experţilor, având 
implicit un oarecare grad de subiectivitate. După cum concluzionează şi Zieky şi Perie 
(2006), „este imposibil a demonstra că o valoare de prag a fost stabilită corect”. Cu toate 
acestea, atunci când valorile de prag sunt stabilite pe baza unei metode de lucru relativ 
standardizate, fiind derulate cu experţi familiarizați atât cu instrumentele psihometrice, 
cât şi cu domeniul vizat de instrument, şansele ca acestea să funcţioneze eficient sunt 
ridicate. Trebuie de asemenea să menţionăm că identificarea primară a valorilor de prag 
nu este suficientă pentru a asigura o funcţionare optimă a acestora. Procesul de ajustare 
a valorilor de prag este un demers continuu, valorile fiind ajustate periodic în funcţie de 
rezultatele înregistrate prin utilizarea respectivelor praguri. De asemenea, trebuie menţionat 
faptul că teritoriul constructelor vizate de teste sau instrumente psihometrice este dinamic. 
De exemplu, evoluţiile din cadrul taxonomiei tulburărilor mintale, cum ar fi ultima ediţie 
a DSM, DSM-5 (American Psychiatric Association, 2013), implică modificarea con- 
ceptualizării şi, implicit, a operationalizarii diverselor tulburări. Astfel, valorile de prag 
ale diferitelor instrumente clinice stabilite în funcţie de clasificări anterioare ale tulbură- 
rilor mintale au şanse scăzute de a funcţiona optim în raport cu actualele clasificări. Din 
aceste motive sunt recomandate actualizarea periodică a valorilor de prag şi monitorizarea 
eficienţei acestora. 

6.4. Procesul de interpretare a scorurilor 


6.4.1. Niveluri şi principii de interpretare 


Există două niveluri în interpretarea clinică a unui test. Primul nivel este cel în care se 
generează informaţie pentru decizii diagnostice ; acesta este un nivel relativ simplist şi 
care nu este justificat decât în anumite condiţii, care vor fi discutate mai jos. Al doilea 
nivel este unul configural, mai complex, care va fi de asemenea discutat mai jos. 

Atunci când interpretarea este realizată la primul nivel, scopul este, după cum spuneam, 
generarea de informaţie pentru decizii diagnostice, iar psihologul este preocupat de 
prezenţa sau absenţa unui construct, sindrom sau diagnostic. Trebuie să accentuăm faptul 
că deciziile diagnostice realizate exclusiv pe baza testelor, în mod special dacă aceste teste 
sunt bazate pe autoraportarea de comportamente, atitudini, simptome etc. sau dacă aceste 
teste sunt relativ scurte, nu sunt de obicei recomandate, căci nu au o bază suficientă. 

Deciziile diagnostice în astfel de cazuri sunt justificate doar în trei condiţii (Millon 
et al., 2006a). În primul rând, se justifică utilizarea (chiar exclusivă) a testelor pentru 
decizii diagnostice atunci când costul şi timpul implicate în administrarea şi interpretarea 
testului sau testelor sunt reduse, iar acurateţea măsurării este mare. În aceste condiţii, 
testele sunt utilizate ca metode de evaluare preliminară sau screening. În al doilea rând, 
se justifică utilizarea (din nou, chiar exclusivă) a testelor pentru decizii diagnostice atunci 
când nivelul de acuratețe al unei astfel de evaluări, demonstrat în studii empirice, este 
cel puţin egal cu cel al utilizării altor metode, mai costisitoare în termeni de resurse 
financiare, umane sau temporale. Multe teste au într-adevăr niveluri de senzitivitate- 
specificitate comparabile sau chiar mai bune decât cele ale unor interviuri psihiatrice 
structurate. În al treilea rând, se justifică utilizarea testelor de acest tip (scurte sau bazate 
pe autoraportare) pentru decizii diagnostice atunci când ele adaugă validitate incrementală, 
adică informaţie relevantă suplimentară, faţă de alte metode de evaluare, care sunt de 
asemenea utilizate în procesul respectiv de evaluare. 

La acest nivel de interpretare mai subliniem faptul că informaţia este foarte grosieră, 
primară. Psihologul este interesat doar de prezenţa sau absenţa unui comportament, 
simptom, atitudine sau trăsătură (Millon et al., 2006a). Judecata este făcută din acest 
punct de vedere dihotomic : se consideră dacă dimensiunea căutată este prezentă (pe baza 
raportării la un criteriu sau pe baza unui scor-limită). Persoana evaluată este astfel 
„distilată” pentru a determina dacă se încadrează într-un tip anume. Chiar şi în cazul 
chestionarelor multi-fazice, unde luarea în considerare a scorurilor obţinute la scale 
multiple poate genera o imagine mai fină a persoanei evaluate, procesul de evaluare condus 
la acest nivel primar se rezumă la a detecta absenţa sau prezenţa problemei căutate, iar 
de aceea nivelul exclusiv diagnostic de interpretare este doar o aproximare grosieră a 
patologiei individului evaluat. 

Atunci când evaluarea este realizată la nivelul configural, obiectivul este altul, şi anume 
înţelegerea integrată a individului şi patologiilor sale. În acest sens, psihologul utilizează 
judecata clinică pentru a integra în interpretare atât rationamentele simpliste, dimensionale, 
de la nivelul primar, cât şi (mai ales) semnificaţiile tuturor scalelor sau testelor, integrând 
informaţii din surse multiple, apelând la semnificaţia teoretică a scalelor, dar şi la informaţia 
privind validitatea de criteriu demonstrată, informaţia de natură statistică şi altele. 

Evaluarea configurală recunoaşte aşadar că pacienţii nu sunt simple prototipuri, ci se 
diferențiază unii de alții nu doar pe baza unor diferențe cantitative, ci şi din punct de 
vedere calitativ. Fiecare test are propriile principii interpretative pentru ca psihologul să 
poată trece la o interpretare configurală, iar acestea sunt de o diversitate atât de mare, 
încât nu pot fi toate cuprinse aici. În cazul chestionarelor de personalitate se recomandă 
de multe ori trecerea la o interpretare configurală, interpretând nu doar scale singulare, 
ci grupaje de scale (câte două, câte trei sau chiar mai multe) sau interpretând elevatiile 
(topologia) profilului şi jocul dintre (precum şi diferenţele dintre) scalele cu scoruri mai 
mari şi cele cu scoruri mai mici. În cazul chestionarelor de performanţă se recomandă 
de multe ori interpretarea diferenţelor dintre tipurile de performanţă implicate de test sau 
raportarea la diferenţe de vârstă, de gen sau de etnie. În cazul chestionarelor de atitudini 
se recomandă chiar trecerea la interpretarea unor itemi singulari, fie ei critici sau nu. 
După cum mentionam, diversitatea privind felul in care se poate ajunge la interpretarea 
configurală a unui test este atât de mare, încât nu putem acoperi toate cazurile aici. Trasăm 
însă patru mari considerente, care sunt într-un fel sau altul prezente în toate recomandările, 
pentru toate testele. 


6.4.1.1. Interpretarea prin prisma teoriei 


Teoria pe care se bazează testul este critică pentru interpretarea scorurilor. Acest lucru 
este deseori uitat, iar psihologii interpretează eticheta unei scale (de exemplu, „dislexie”) 
ignorând teoria fundamentală pe care construcţia scalei s-a bazat. 

Teoria care stă la baza unei scale este critică pentru interpretare : ea constituie baza 
nu doar pentru construct, ci şi pentru mecanismul prin care constructul îşi manifestă 
efectele. Ambele sunt critice pentru interpretare. De exemplu, un scor obţinut la un 
test de inteligenţă se interpretează în alt fel dacă testul este bazat pe teoria factorului 
general de inteligenţă (g), ca, de exemplu, teoria Cattell-Horn-Carroll (CHC), şi în cu 
totul alt fel dacă este bazat pe teoria PASS (Planning, Attention-Arousal, Simultaneous 
and Successive). Modelul CHC, probabil cel mai influent model actual al inteligenţei, 
presupune o structură ierarhică a inteligenţei, pe straturi succesive de specificitate tot 
mai mare; diferite componente ale acestor straturi sunt însă puternic corelate între ele, 
fiind manifestări ale aceluiaşi factor general (McGrew, 2005). Un test clasic pentru 
măsurarea inteligenţei pe baza modelului CHC este Woodcock-Johnson IV (Schrank, 
Mather şi McGrew, 2014). Modelul PASS este procesual, neurologic, bazat pe faptul că 
creierul este compus din sisteme care, chiar dacă sunt interdependente, sunt totuşi 
separate din punct de vedere funcţional. Modelul PASS întruneşte dovezi considerabile 
din domeniul neurostiintelor. Un test clasic pentru măsurarea inteligenţei pe baza mode- 
lului PASS este Das-Naglieri Cognitive Assessment System (Naglieri şi Das, 1997). Cele 
două teorii măsoară în parte constructe diferite şi prescriu cu siguranţă mecanisme 
diferite prin care aceste constructe îşi manifestă efectele. Interpretarea unui anumit scor, 
sau a diferenţei dintre două scoruri, este fundamental diferită pentru scoruri obţinute la 
aceste două teste. 

Pentru ca scorurile unui test să poată fi interpretate în lumina teoriei sale fundamentale, 
e nevoie să fie îndeplinite două condiţii legate de validitate. În primul rând, este nevoie 
să existe date robuste privind validitatea teoriei respective. Fără îndeplinirea acestei 
condiţii interpretarea va face referire la concepte şi mecanisme care sunt probabil incorecte. 

În al doilea rând, este nevoie ca scala care este interpretată să fi demonstrat validitate de 
construct, adică o bună consonanță cu fundamentul teoretic menţionat mai sus. Fără 
această condiție, interpretarea scorurilor va fi doar o speculație care foloseşte eticheta 
scalei fără să nimerească de fapt conținutul vizat. 

Interpretarea scorurilor prin prisma teoriei fandamentale a testului este de foarte mare 
ajutor, căci lărgeşte repertoriul de semnificaţii şi predicții al unei scale dincolo de studiile 
care au fost în mod direct realizate cu acea scală. De exemplu, o scală care măsoară 
nevrotismul şi pentru care există dovezi suficiente privind validitatea de construct (adică 
o asigurare rezonabilă că scala chiar măsoară nevrotismul) poate fi interpretată pe baza 
tuturor cunoştinţelor pe care le avem despre nevrotism, indiferent dacă aceste cunoştinţe 
au fost obținute cu această scală sau nu. 

De exemplu, ştim din aproape 100 de ani de studii privind nevrotismul, sau instabilitatea 
emoțională, că acest construct este un factor major de risc pentru sănătatea mintală 
(Malouff, Thorsteinsson şi Schutte, 2005), că este asociat cu o incidenţă mărită a emoţiilor 
negative şi cu forme variate de psihopatologie (Costa şi Widiger, 2002), precum şi cu 
probleme de sănătate fizică, atât reale (Smith şi MacKenzie, 2006), cât şi imaginare, pe 
baza unui mecanism care probabil are la bază simptome somatice nejustificate fiziologic 
(Costa şi McCrae, 1987). Ştim că persoanele cu nevrotism înalt au un risc mai mare de 
evenimente de viaţă negative (Roberts er al., 2007), resimt stresul în mod mai acut 
(Kendler, Gardner şi Prescott, 2003), manifestă răspunsuri emoţionale mai puţin regulate 
la evenimentele stresante (Cooper, Agocha şi Sheldon, 2000) şi au mecanisme de coping 
mai puţin eficiente, precum şi un nivel mai scăzut de sprijin social (Finch şi Graziano, 
2001). Ei au de asemenea o reactivitate hipotalamic-pituitar-adrenală mai ridicată şi un 
răspuns imunitar mai intens, ceea ce duce în timp la o rată mai mare a afecţiunilor cardiace 
(Smith şi Mackenzie, 2006). Şi am putea continua în acest fel, indiferent dacă scorul la 
nevrotism care trebuie interpretat este obţinut cu chestionarul NEO (NEO Personality 
Inventory Revised - NEO PI-R; Costa şi McCrae, 1992) sau cu alt chestionar. 

La acest moment, după 100 de ani de studii sistematice în domeniul celor mai multe 
constructe ce sunt măsurate de testele psihologice, autori a foarte puţine teste mai 
întreprind cu diligenţă procesul laborios (şi probabil în mare parte inutil) de a valida in 
cele mai mici detalii scalele lor. După cum spuneam, acest lucru ar fi şi inutil: pentru 
un nou test de inteligenţă generală nu este nevoie să realizăm 100 de studii privind 
validitatea lui de criteriu, ca predictor al performanţei în munca: stim deja din mii de 
studii şi zeci de meta-analize că inteligenţa generală este predictivă pentru performanţa 
în muncă. Dacă testul nostru are dovezi privind validitatea de construct, ne putem baza 
pe studiile realizate pentru constructul de „inteligenţă generală” şi interpreta scorurile 
testului în acest sens. 

Este de remarcat faptul că interpretarea pe baza teoriei fundamentale a testului necesită 
o oarecare erudiție profesională din partea psihologului : un volum mai mare de cunoştinţe 
despre studii şi, de preferat, despre studii recente ajută la o interpretare mai nuanţată a 
scorurilor. Accentuăm de asemenea că „teorie” în acest caz nu înseamnă speculaţii, ci 
un apel exclusiv la studii empirice serioase, care să ofere dovezi robuste privind faptul 
că, pentru respectivul construct, o anumită interpretare este sau nu adecvată. 

6.4.1.2. Interpretarea prin prisma dovezilor de validitate 
de criteriu si predictiva 


Indiferent de considerentele teoretice - care sunt desigur importante în interpretare şi 
care ne dau principalele repere, în special pentru interpretarea configurală -, psihologul 
nu ar trebui să ignore niciodată dovezile directe de validitate obţinute pentru scorurile 
scalei. Validitatea este înţeleasă la acest moment ca un corp integrat de cunoştinţe şi 
dovezi privind relaţia dintre scorurile testului şi interpretare : „validitatea se referă la 
gradul în care dovezile şi teoria sprijină interpretarea scorurilor pentru utilităţile propuse 
ale testului (AERA, APA şi NCME, 2014, p. 11). 

Validitatea provine aşadar din mai multe surse, care sunt integrate. Sursele de vali- 
ditate — ceea ce în trecut era discutat sub denumirea „forme de validitate” — sunt multiple, 
dar cele mai puternice pentru interpretarea scorurilor sunt în continuare considerate 
cele legate de relationarea directă cu criteriul tintit şi, eventual, relationarea viitoare cu 
criteriul tintit (validitatea predictivă). Sunt importante în acest context nu doar dovezile 
legate de interpretarea directă a sensului scalei, cât mai ales dovezile privind validitatea 
scorurilor-limită. Ne referim aşadar nu la validitatea scalei, ci la validitatea interpretării 
unor anumite scoruri. 

Scorurile-limită, sau scoruri cut-off, sunt cele dincolo de care este activată o altă 
interpretare ; de exemplu, scorul dincolo de care o scală are semnificaţie diagnostică sau 
un test de screening are semnificaţia de „apartenenţă la grup de risc”. Interpretarea testelor 
clinice, în special a celor bazate pe autoraportare, se face de cele mai multe ori fără apelul 
la scoruri-limită : pe baza unor considerente normative sunt stabilite scorurile dincolo de 
care se modifică interpretarea ; de exemplu, scoruri trecute de T70 sau scoruri peste 
centila 95. Acestea, în mod evident, nu sunt scoruri-limită în adevăratul înţeles al 
cuvântului. Scorurile-limită, atunci când sunt indicate de literatura ştiinţifică, se bazează 
de obicei pe studii de senzitivitate-specificitate. Un scor-limită bazat pe un astfel de studiu 
este exact scorul la care se maximizează valoarea diagnostică a scalei, pentru obiectivul 
scontat. Nu vom intra aici în detaliile legate de senzitivitatea, specificitatea şi randamentul 
diagnostic general, dar este totuşi important să atragem atenţia că scorurile-limită indicate 
în literatură ori în manualele testelor sunt dezvoltate pentru un obiectiv foarte specific şi 
interpretarea lor ar trebui să urmeze explicit acea rută. De exemplu, un scor-limită pentru 
un test de screening va maximiza cu mare probabilitate senzitivitatea testului (aceasta este 
în natura scalelor de screening): va încerca să detecteze toate persoanele care au o 
probabilitate rezonabilă de a avea diagnosticul urmărit. Riscul unui scor astfel stabilit este 
că va clasifica drept „pozitiv” şi un număr relativ mare de persoane care la o analiză mai 
atentă (de exemplu, un interviu clinic realizat de psihiatru) se dovedesc a nu fi „pozitive” 
pentru respectiva afecţiune. Necunoasterea modalităţii în care a fost dezvoltat un scor-limită 
va duce la interpretare eronată de către psiholog. 


6.4.1.3. Interpretarea prin prisma considerentelor statistice 


Considerentele statistice sunt direct asociate cu scala al cărei scor este interpretat şi ele 
sunt de multe ori ignorate în interpretare. Se întâmplă în cazul unor teste sau scale ca un 
anumit scor brut — sau chiar şi un scor standardizat - să nu fie interpretat în exact acelaşi 

fel pentru toate categoriile de persoane evaluate. Uneori intervin efecte semnificative ale 
vârstei, genului, statutului socioeconomic, care nuanteaza scorul. 

Majoritatea testelor moderne oferă dovezi explicite în manualul testului cu privire la 
posibilele efecte ale acestor variabile. Acestea sunt uneori neglijabile sau restrânse ca 
efect, însă pot fi uneori extraordinar de serioase. 

De exemplu, în cazul Mini-Mental State Examination (MMSE-2 ; Folstein et al., 2010) 
există diferenţe majore ale scorurilor în funcţie de vârstă şi de educaţie. De vreme ce 
MMSE este un test care măsoară problemele de procesare cognitivă fundamentală, declinul 
cognitiv şi dementele degenerative, este de aşteptat ca scorurile să demonstreze un trend 
descendent în funcţie de vârstă. Un anumit scor obţinut de o persoană de 25 de ani nu 
are semnificaţia pe care ar avea-o acelaşi scor dacă ar fi obţinut de o persoană de 80 de 
ani. Ceea ce este considerat normal la o persoană de 80 de ani în termeni de procesare 
cognitivă ar fi probabil îngrijorător în cazul persoanei de 25 de ani. Aceste efecte ale 
vârstei sunt de aşteptat şi sunt reflectate în norme, care sunt realizate pentru categorii de 
vârstă diferite. Însă mai putin aşteptat ar putea fi efectul pe care îl are nivelul de educaţie 
asupra scorurilor testului: persoanele cu educaţie mai înaltă demonstrează semnificativ 
mai puţin declin cognitiv decât cele cu educaţie mai redusă. Efectul educaţiei asupra 
scorurilor MMSE-2 este foarte puternic şi este comparabil cu cel al vârstei. Mecanismul 
prin care educaţia amortizează efectele declinului cognitiv sunt asociate cu aspectele 
funcţionale şi de continuu antrenament cognitiv care sunt mai frecvente în cazul persoanelor 
cu educaţie mai înaltă. Din acest motiv, interpretarea unui scor obţinut de o persoană 
trebuie să ţină cont şi de nivelul de educaţie al persoanei evaluate sau de variabilele care 
pot fi subsumate mecanismului respectiv : o viaţă intelectuală activă. 

Interpretarea unui scor trebuie să ţină cont de aceste regularitati. Uneori, ele sunt 
conţinute în manualul testului, caz în care de obicei, atunci când au un efect semnificativ, ele 
se reflectă şi în norme diferenţiate pe diversele categorii. Dar de foarte multe ori literatura 
de specialitate constată şi raportează astfel de efecte, fără ca ele să fie cuprinse în manualul 
testului — revenim de aceea la necesitatea ca clinicianul care interpretează teste să fie în 
permanenţă la curent cu stadiul actual al cunoaşterii atât referitor la constructele evaluate, 
în general, cât şi, mai specific, cu privire la studiile realizate cu testul pe care îl utilizează. 


6.4.1.4. Interpretarea prin prisma rationamentului clinic 


Literatura care ţine de evaluarea psihologică face o diferenţă clară între interpretările sau 
predicțiile „mecanice” şi cele bazate pe „raţionament clinic”. Predictiile şi interpretările 
mecanice sunt predicții statistice, actuariale sau algoritmice, adică se bazează pe ecuaţii 
explicite, tabele actuariale şi probabilistice sau algoritmi prin care un computer imită 
raţionamentul algoritmic uman. Predicţiile mecanice se bazează pe date şi pe legăturile 
acestora cu evenimente din mediu şi sunt complet reproductibile. 

Prin contrast, predicțiile şi interpretările care se bazează pe raţionament clinic (clinical 
judgment) au ca fundament raţionamentul profesional al unei persoane care este considerată 
expertă în domeniul în care se realizează interpretarea sau predicția, care îşi utilizează 
experienţa, combinând date, dar şi interpretări subiective ale acestor date, pe baza unei 
metode subiective şi nereproductibile. Aceasta este metoda de obicei utilizată de psihologi. 

Diferenţa dintre raţionamentul statistic şi cel clinic a iscat dispute serioase în psihologie, 
începând cu un studiu faimos al lui Meehl (1954) şi neterminându-se nici azi. Studiile 

din acest domeniu arată însă în covârşitoarea lor majoritate că raționamentul statistic are 
o acuratețe mai mare decât cel clinic. 

De exemplu, metaanaliza lui Grove er al. (2000) demonstrează că în medie predicțiile 
mecanice sunt cu 10% mai corecte decât raţionamentul clinic, că atunci când nu sunt mai 
corecte sunt la fel de bune, că, în funcţie de tipul de analiză (domeniul de realizare a 
predictiei), diferenţa de calitate este de 33-47% în favoarea predictiei statistice şi că doar 
in 6-16% din studiile considerate predicțiile clinice au fost semnificativ mai robuste decât 
cele statistice. Concluzia acestor autori este că „superioritatea tehnicilor mecanice de 
predictie a fost consistentă, indiferent de sarcina de raţionament, de tipul experţilor, de 
nivelul de experienţă al experţilor, de tipul de date care au fost combinate” (p. 19). În 
mod interesant, „predicțiile clinice au fost interpretate relativ mai putin bine atunci când 
predictorii au inclus date obţinute din interviuri clinice” (p. 19). 

Accentuăm aşadar faptul că „flerul profesional”, „al şaselea simţ de clinician”, 
„experienţa de viaţă”, „experienţa profesională” sau alte astfel de constructe care fundamen- 
tează interpretarea clinică a scorurilor obţinute din testarea psihologică incumbă riscuri 
semnificative cu privire la acurateţea interpretării datelor. Ele nu sunt justificate în absenţa 
bazării pe date şi pe semnificaţia lor directă, aşa cum este aceasta reflectată în studii şi 
în dovezile de validitate aferente. 

Cu alte cuvinte, clinicianul care realizează interpretarea unui scor ar trebui să se bazeze 
în primul rând pe ceea ce din punct de vedere empiric ştie că sunt predicții sau interpretări 
permise ale scorurilor respective, pentru care există dovezi de validitate. Abia ulterior 
clinicianul ar trebui să atragă date subiective în interpretare. Aceste date subiective ar 
trebui integrate într-un model de interpretare explicit şi ar trebui tratate în orice caz cu 
prudenţă. În fine, ele nu ar trebui incluse în decizie sau interpretare pe baza unor 
raționamente exclusiv subiective sau speculative. 

Nu am dori să se înţeleagă că descurajăm utilizarea rationamentului profesional clinic 
în interpretarea scorurilor testelor. Dimpotrivă, considerăm că raţionamentul clinic este 
una dintre cele mai utile metode aflate la dispoziţia clinicianului în interpretarea scorurilor 
testelor - este în acelaşi timp subiectiv, nu poate fi reprodus şi, aşa cum arată datele, este 
supus greselii. El ar trebui ţinut sub control în mod continuu pe baza unor considerente 
explicite privind semnificaţia scorurilor discutate şi exercitat prin includerea în, şi nu prin 
excluderea din raţionamentul statistic, pentru a putea beneficia de avantajele sale şi a 
exclude dezavantajele. 


6.4.2. Erori frecvente în interpretarea scorurilor 
la instrumente psihometrice 
Transformarea corectă a scorurilor sau stabilirea cât mai riguroasă a valorilor de prag nu 


garantează faptul că deciziile sau recomandările bazate pe rezultatele la respectivele 
instrumente nu vor fi eronate. 


6.4.2.1. Interpretarea centilelor 


Desi aparent facilă, interpretarea centilelor atrage două erori frecvente. Prima este inter- 
pretarea centilelor ca procente. De exemplu, despre o persoană care prezintă centila 50 la 
o scală care măsoară inteligenţa nu putem concluziona faptul că este doar pe jumătate 

inteligentă sau că deţine 50% din inteligenţă. Concluzia corectă ar fi că, în raport cu 
celelalte persoane din grupul de referinţă, persoana a obţinut un scor care o poziţionează 
la mijlocul clasamentului în funcţie de performanţa la respectiva probă. Cea de-a doua 
eroare frecvent întâlnită constă în interpretarea diferenţelor absolute între centile fără a 
lua în considerare abaterile standard sau semnificaţia diferenţelor dintre scoruri. De 
exemplu, centila 55 şi centila 75, deşi par a fi din clase diferite, se încadrează într-o abatere 
standard peste medie, în timp ce centila 90 şi centila 98, deşi par a fi în aceeaşi categorie, 
se află la peste o abatere standard distanţă. Astfel, raportarea în centile maximizează 
nejustificat diferenţele din jurul mediei şi le estompează nejustificat pe cele din extremele 
distribuţiei. Cunoaşterea distribuţiei normale şi a diferitelor tipuri de scoruri, respectiv 
a ariilor de sub curbă care corespund diferitelor valori reprezintă o soluţie care previne 
acest tip de eroare în interpretarea scorurilor. 


6.4.2.2. Interpretarea scorurilor fără eroarea standard de măsurare 


Eroarea standard a măsurării se calculează pe baza fidelității unui instrument, având o 
relaţie invers proporţională cu aceasta: cu cât fidelitatea este mai mare, cu atât eroarea 
standard a măsurării este mai scăzută. Rezultatele obţinute prin evaluarea psihometrică, 
indiferent de tipul sau calităţile psihometrice ale instrumentelor, sunt afectate de eroare. 
O eroare întâlnită frecvent constă în încadrarea scorului într-o categorie fără a lua în 
calcul intervalul de eroare. De exemplu, scoruri plasate sub IQ 70 indică prezenţa 
retardului mintal. O persoană care obţine un scor IQ 70 ar putea fi încadrată în categoria 
retard mintal moderat. Pe de altă parte, dacă ar fi luată în calcul şi o eroare standard de 
măsurare de 2 scoruri IQ, interpretarea ar fi nuanţată. Mai precis, am putea considera că 
există aproximativ 99% şanse ca scorul persoanei să fie cuprins între 70 +/- 3 erori 
standard de măsurare. Cu alte cuvinte, ar fi aproximativ 50% şanse ca scorul persoanei 
să fie în afara ariei care indică retardul mintal şi 50% şanse să fie în intervalul care denotă 
prezenţa condiţiei mintale. Prin urmare, doar pe baza acestei evaluări nu s-ar putea trage 
o concluzie clară cu privire la semnificaţia scorurilor. Metode de investigaţie suplimentare 
ar fi necesare pentru a fundamenta încadrarea într-o clasificare a funcţionării cognitive. 
Luarea în calcul a intervalului de eroare devine importantă şi în demersul de comparare 
a scorurilor. Folosind acelaşi exemplu de mai sus, un scor de 72 şi un scor de 68 ar putea 
la fel de bine indica un nivel identic al funcţionării mintale, mai ales dacă valoarea erorii 
standard de măsurare nu ar fi 2 scoruri IQ, ci 4 scoruri IQ, caz in care scorul real al 
primei persoane ar putea fi încadrat cu o probabilitate de 99% între 60 si 84, iar cel al 
celei de-a doua persoane - între 56 şi 80. Practic, ar exista şanse mai mari ca funcţionarea 
mintală a celor două persoane să fie identică, şi nu diferită. 


6.4.2.3. Erori de formulare a concluziilor 


Una dintre cele mai frecvente erori în interpretare este cea în care scorurile la instrumente 
psihometrice sunt utilizate în mod eronat pentru a fundamenta concluzii eronate. Exemplul 
prototipic este cel în care, pe baza unui scor elevat la o scală care măsoară distimia, 
specialistul care interpretează instrumentul concluzionează că „persoana evaluată suferă 
de distimie”. Scorul la un instrument psihometric, indiferent de caracteristicile psihometrice 

ale acestuia sau de magnitudinea acestuia, nu poate şi nu ar trebui să constituie o bază 
suficientă pentru luarea unor decizii importante, precum stabilirea unui diagnostic. 
Rezultatele la instrumentele psihometrice trebuie coroborate cu rezultatele obținute prin 
alte metode de investigație, cum ar fi anamneze, interviuri clinice, observații sau date 
raportate de alte persoane. Scorurile la instrumentele psihometrice compară răspunsurile 
date de o persoană cu cele observate în cadrul eşantionului normativ. Pentru acele persoane 
care obțin scoruri foarte mari sau foarte mici la anumite scale este corect să raportăm 
„distanţa” la care răspunsurile lor se află fată de cele din populaţia generală - sau, cu 
alte cuvinte, în ce măsură răspunsurile lor sunt tipice sau atipice în raport cu grupul de 
comparație. Oricât de atipice sau de rare ar fi anumite răspunsuri, aceasta nu constituie 
în sine o dovadă suficientă pentru a infera existența unei condiții mintale. 


6.4.2.4. Erori în compararea scorurilor 


Acest tip de eroare implică fie stabilirea unei diferențe semnificative între două scoruri, 
chiar atunci când diferența nu este semnificativă, fie stabilirea faptului că două scoruri 
sunt similare chiar şi atunci când acestea diferă semnificativ. 

Există două modalități prin care se pot stabili corect diferențele dintre două scoruri. 
Prima modalitate este una bazată pe analiza gradului de întrepătrundere al erorilor de 
măsurare. De exemplu, o persoană cu un scor IQ de 115, cu un interval de încredere 
de +/- 3 erori standard de măsurare, unde o eroare standard de măsurare are valoarea 
de 2 scoruri IQ, are aproximativ 99% şanse să aibă un scor real situat între 109 şi 121. 
O altă persoană cu scorul IQ observat 100 la acelaşi instrument va avea o scorul real 
între 84 şi 106, mult sub valoarea minimă pe care ar putea-o avea prima persoană. Prin 
urmare, a concluziona că scorurile sunt situate în clase diferite reprezintă un argument 
puternic în favoarea existenței unei diferențe între scoruri. Această concluzie nu ar fi 
validă dacă, spre exemplu, ce-a de-a doua persoană ar fi avut un scor observat de 110, 
caz în care intervalele de încredere din jurul celor două scoruri observate s-ar fi întrepătruns, 
prin urmare persoanele ar putea avea acelaşi nivel al variabilei latente. 

Cea de-a doua metodă este una statistică. În acest caz, pentru multe teste se oferă în 
manualul testului tabele care identifică acele valori minime ale diferențelor dintre două 
scoruri dincolo de care diferentele între două scoruri sunt semnificative statistic. Această 
abordare este utilizată nu doar pentru a compara scoruri obținute de persoane diferite, ci 
şi pentru a măsura progresul, respectiv declinul la nivelul aceleiaşi persoane. De exemplu, 
a constata că o persoană a înregistrat un scor mai scăzut la un test care măsoară 
funcționarea neuropsihologică la un an distanță nu este în sine suficient pentru a susține 
apariția declinului. Abia atunci când această diferență este atât de mare încât e improbabil 
să poată fi atribuită şansei putem considera că a survenit declinul. 


6.4.2.5. Raţionamente cauzale 


Răspunsurile oferite de o persoană la un test, chestionar sau instrument psihometric reprezintă 
o colecţie de dovezi ale modului în care funcţionează variabilele vizate de test pentru persoana 
evaluată, la momentul prezent. Din acest punct de vedere, culegerea informaţiilor despre 
funcţionarea unor variabile la nivelul individului este asemănătoare cu designul de cercetare 

transversal sau corelational. Acest tip de investigaţie nu permite formularea unor interpretări 
de tip cauzal. Mai specific, analizând scorurile unei persoane la instrumentul MCMI-III 
(Millon et al., 2009) nu putem concluziona că scorul BR 83 la scala Depresiv a fost cauzat 
de scorul BR 110 la scala Histrionic. Acest tip de raţionament nu poate fi susţinut prin simpla 
interpretare a rezultatelor la un instrument psihometric, demonstrarea cauzalitatii implicând 
mai mult decât simpla constatare a faptului că valori mari apar concomitent la diferite 
constructe. Acest tip de raţionament cauzal nu poate fi susţinut nici prin aplicarea mai multor 
instrumente, ci doar prin demersuri investigative mai ample, implicând colectarea unor 
dovezi prin metode multiple şi la diferite momente de timp. 


6.4.3. Recomandări pentru comunicarea rezultatelor 


Conform standardelor etice aplicabile domeniului evaluării psihologice, rezultatele obţinute 
în urma evaluărilor, inclusiv scorurile şi interpretările acestora, sunt confidentiale (American 
Psychological Association, 2010). Psihologii pot divulga aceste date doar cu permisiunea 
participanţilor la evaluare. În ultima decadă a crescut presiunea pentru a oferi pacienţilor 
şi beneficiarilor serviciilor medicale şi psihologice acces la informaţiile considerate 
anterior confidentiale, cum ar fi istoricul cuprins în dosarul medical. Această tendinţă se 
manifestă şi în raport cu rezultatele la evaluările psihologice, beneficiarii dorind să afle 
cât mai multe informaţii atât despre rezultatele lor, cât şi despre metodele de testare. 
Metodele de testare nu pot fi divulgate către beneficiari din mai multe motive. În primul 
rând, acestea intră sub incidenţa legilor dreptului de autor, iar distribuirea lor în orice 
condiţii ar putea fi problematică. În al doilea rând, specialiştii deţin dreptul de a utiliza 
instrumentele, nu de a le distribui. Nu în ultimul rând, distribuirea materialelor testării 
ridică probleme de securitate a testului. 

Rezultatele la instrumentele psihometrice pot fi răspunsurile brute, scorurile standar- 
dizate, interpretările generate electronic sau automatizat şi rapoartele interpretative construite 
de psihologii sau specialiştii care utilizează instrumentul respectiv. Nu este recomandat 
ca utilizatorii unui instrument psihometric să comunice scorurile brute, scorurile standar- 
dizate sau rapoartele interpretative generate electronic (Groth-Marnat, 2009). Specialiştii 
trebuie să-şi bazeze opiniile pe mai multe categorii de informaţii şi surse de date despre 
persoane, nu doar pe rezultatele obţinute din teste. Date suplimentare despre participanţi 
pot fi obţinute din interviuri, analize ale datelor biografice, analiza demograficelor, 
anamneze sau observaţii. De asemenea, procesele de evaluare implică deseori adminis- 
trarea mai multor seturi de probe. Acestea pot genera rezultate contradictorii sau aparent 
contradictorii. Interpretarea specialistului va integra aceste posibile contradicții. Mai mult, 
instrumentele psihometrice măsoară deseori mai multe dimensiuni, şi nu doar pe cele 
care sunt relevante în raport cu scopul evaluării. Astfel, specialistul va evita raportarea 
unor informaţii potential irelevante fata de scopul sau obiectivul evaluării. 


Notă 


Ambii autori au contribuit in mod egal la acest capitol. Corespondenta privitoare la acest 
capitol poate fi adresată către dragos.iliescu@fpse.unibuc.ro sau andrei.ion@fpse.unibuc.ro. 

7. Analiza statistică a datelor 

Rezumat 


Analiza statistică a datelor este o preocupare constantă în psihologia clinică, atât din 
perspectiva cercetătorului, cât şi a specialistului care se documentează din literatura 
ştiinţifică de specialitate. În acest capitol am abordat diferite metode de verificare a datelor 
şi a principalelor asumptii specifice testelor parametrice în general, verificare ce trebuie 
realizată înaintea realizării analizelor statistice principale. Am discutat apoi despre meto- 
dele pe care le avem la dispoziţie pentru a continua analizele statistice în cazul existenţei 
unor date problematice, aducând în prim-plan o metodă mai modernă, procedura bootstrap, 
care câştigă tot mai mult teren în ultimii ani. În final, ne-am referit la două dintre cele 
mai folosite metode în cercetarea din psihologia clinică, tehnicile ANOVA şi regresia 
liniară multiplă, luând în considerare asumptiile specifice acestora şi modalităţile de lucru 
în cazul încălcării unora dintre aceste asumpţii. 


7.1. Verificarea datelor şi a principalelor asumptii 
specifice testelor parametrice 


Înainte de a realiza analizele statistice principale se impun o serie de verificări asupra 
datelor introduse în baza de date şi cu privire la măsura în care sunt îndeplinite principalele 
asumptii specifice testelor parametrice. Dacă aceste verificări nu sunt realizate, este posibil 
fie ca în baza de date să existe anumite scoruri aberante sau scoruri extreme, fie ca 
asumptiile să fie încălcate, iar consecinţa este că rezultatele obţinute în urma analizelor 
statistice nu sunt corecte, ci contaminate de anumite erori. 


7.1.1. Verificarea datelor 


Verificarea datelor urmăreşte două aspecte : verificarea acuratetii introducerii datelor in 
baza de date şi verificarea existenţei unor valori extreme în date. 


Verificarea acurateţii datelor. Primul pas după realizarea bazei de date este verificarea 
acesteia cu privire la existenţa unor valori aberante introduse din greşeală de către 

cercetător. Este posibil ca, din grabă sau neatentie, cercetătorul, în loc să introducă două 
valori consecutive dintr-un chestionar, să introducă o singură valoare formată din cele 
două valori (de exemplu, 56 în loc de 5 şi 6). Prin analiza de frecvenţă, verificăm dacă 
datele sunt corect introduse pentru fiecare variabilă. De exemplu, dacă la itemii unui 
chestionar scala de răspuns este de tip Likert în cinci trepte, de la 1 la 5, verificăm dacă 
există valori introduse în baza de date care exced aceste valori. Sau, dacă avem variabile 
categoriale, verificăm dacă există numere care depăşesc categoriile prestabilite. Odată 
identificată o astfel de eroare la una dintre variabile, mergem în baza de date, sortăm 
descendent variabila respectivă, identificăm valoarea aberantă, notăm la ce subiect apare 
aceasta (asta doar dacă am fost inspirați şi am introdus o variabilă în baza de date notată 
Numărul subiecţilor), căutăm în setul de chestionare subiectul respectiv (după numărul 
alocat), vedem care este valoarea reală în chestionare la variabila respectivă şi înlocuim 
valoarea aberantă cu valoarea reală din chestionare. 


Verificarea existenţei unor cazuri extreme (outlieri). Un caz extrem este unul cu o 
asemenea valoare extremă pentru o variabilă (un scor foarte diferit de restul datelor) 
(outlier univariat) sau o asemenea combinaţie ciudată de scoruri în două sau mai multe 
variabile (outlier multi-variat), încât distorsionează rezultatele obţinute la testele statistice. 

Identificarea outlierilor, în cazul variabilelor cantitative, se face prin mai multe metode. 
O primă metodă presupune transformarea variabilelor în scoruri standardizate z (în SPSS, 
Analyze - Descriptive Statistics - Descriptives, apoi Save as standardized variables, 
variabilele fiind astfel salvate în scoruri z în baza de date). Cazurile cu scoruri standardizate 
foarte mari sunt potenţiali outlieri. 

Diferiţi autori (Hair et al., 2014; Pituch şi Stevens, 2016) propun ca pentru eşantioane 
mici, sub 80 de subiecţi, scorurile z în valoare absolută peste 2,5 să fie considerate outlieri 
univariati, iar pentru eşantioane mari să ne raportăm la scoruri z peste 4 în valoare 
absolută. Tabachnick şi Fidell (2013) atenționează că scorurile z peste 3,29 în valoare 
absolută sunt potenţiali outlieri. Trebuie avut în vedere totuşi că existenţa unor scoruri 
standardizate foarte mari poate depinde de mărimea eşantionului : în eşantioane foarte 
mari, ne putem aştepta să existe câteva scoruri standardizate peste 3,29. 

Metode alternative pentru identificarea outlierilor univariati sunt metodele grafice 
precum histograma, box plot sau normal probability plot. În cazul histogramei, un outlier 
e un caz care este separat de restul distribuţiei. În graficul box plot sunt marcate cazurile 
care sunt extreme. Dacă în histogramă identificăm valoarea extremă, în box plot identificăm 
cazul extrem. Când aceste cazuri extreme sunt izolate, acestea pot fi identificate uşor 
folosind metodele grafice amintite ; când outlierii sunt mai subtili, identificarea acestora 
e mai complicată şi e mai utilă inspectarea scorurilor z. 


7.1.2. Verificarea asumptiilor de normalitate a distribuţiei, 
liniaritate şi omogenitate a variantelor 


Pentru aplicarea testelor parametrice, este necesară respectarea anumitor asumptii. 


1. Asumptia de normalitate a distribuţiei presupune ca distribuţia scorurilor la variabi- 
lele cantitative să nu difere semnificativ de o distribuţie normală, gaussiană, adică 
variabilele cantitative să fie normal distribuite. De asemenea, atunci când avem un 

predictor categorial, nu normalitatea variabilei criteriu per global ne interesează, ci 
normalitatea variabilei criteriu la fiecare nivel al predictorului. 

Metodele de verificare a normalitatii distribuţiei sunt atât statistice, cât şi grafice. 

Principalii indicatori statistici care ne dau informaţii despre normalitatea distribuţiei 
sunt coeficientul de asimetrie (skewness) şi coeficientul de boltire (kurtosis). Într-o 
distribuţie normală, aceşti indicatori sunt zero sau foarte aproape de zero (deşi în manualele 
de statistică vom găsi că valoarea kurtosis trebuie să fie 3 sau foarte aproape de 3, 
programele statistice scad 3 din valoarea calculată astfel încât afişează o valoare zero sau 
aproapiată de zero). Dacă valoarea skewness este negativă, vorbim de asimetrie negativă 
(curba distribuţiei este deplasată la dreapta), iar dacă este pozitivă, vorbim de asimetrie 
pozitivă (curba este deplasată la stânga). La fel, valorile kurtosis pozitive ne spun că 
distribuţia este mai boltită (înaltă) decât o distribuţie normală, pe când valorile negative 
ne spun că distribuţia este mai aplatizată. Cum decidem dacă o distribuţie este normală 
sau nu, în funcţie de valorile skewness şi kurtosis? Există mai multe reguli cu privire la 
cât de extreme pot fi valorile skewness şi kurtosis şi totuşi să considerăm că distribuţia 
variabilei nu este diferită semnificativ de o distribuţie normală. Lomax şi Hahs-Vaughn 
(2012) arată că, dacă valorile skewness şi kurtosis sunt mai mici decât 2 în valoare absolută, 
atunci variabila este normal distribuită, un criteriu mai liberal mergând până la valori mai 
mici decât 3 în valoare absolută. O a doua regulă spune că, dacă valorile skewness şi kurtosis 
se plasează în interiorul intervalului dat de + 2 erori standard a skewness/kurtosis, atunci 
distribuţia nu diferă de o distribuţie normală (Lomax şi Hahs-Vaughn, 2012). A treia 
metodă constă în transformarea celor doi coeficienţi (skewness şi kurtosis) in note z, astfel : 


S=0 K-0 


Z = Zz — 
skewness 3 skewness 
SE SE 


skewness skewness 


Dacă ambele note z astfel obținute în valoare absolută sunt mai mici decât 1,96 (pentru 
p < 0,05) sau 2,58 (la p < 0,01) sau 3,29 (la p < 0,001), atunci distribuţia nu diferă 
de o distribuție normală (Field, 2013). Totuşi, acest criteriu (în note z) este indicat doar 
pe eşantioane mici, pe eşantioane mari fiind mai indicat să examinăm forma distribuţiei 
vizual (grafic) deoarece erorile standard pentru cei doi indicatori tind să scadă odată cu 
creşterea eşantionului. Tabachnick şi Fidell (2013) arătau că, pe eşantioane mari - peste 
200 de subiecţi -, chiar dacă obținem valori z semnificative pentru skewness şi kurtosis, 
variabila nu mai deviază semnificativ de la o distribuție normală. 

O altă metodă este aplicarea testelor Kolmogorov-Smirnov şi Shapiro-Wilk (ultimul 
fiind considerat mai puternic, Field, 2013). Dacă rezultatele la aceste teste sunt nesem- 
nificative statistic, putem afirma că distribuția variabilei analizate nu diferă semnificativ 
de o distribuţie normală. Totuşi, rezultatele la aceste teste, pe eşantioane mari, pot fi 
semnificative chiar şi pentru diferenţe mici, neimportante faţă de normalitate, iar pe 
eşantioane mici au o putere slabă de detectare a încălcării asumptiei de normalitate. Odată 
cu creşterea volumului eşantionului, şansele ca o distribuţie să fie normală tind să crească, 
astfel că în eşantioane de peste 100 sau 160 de subiecţi normalitatea distribuţiei nu va 
mai fi o problemă. 

Metodele grafice folosite pentru aprecierea formei distribuţiei sunt histograma şi P-P 
plots. În histogramă, scorurile variabilei ar trebui să urmeze curba normală, gaussiană. 
În P-P plots, dacă punctele sunt în jurul diagonalei principale, atunci variabila este normal 
distribuită. Dacă însă datele se plasează consistent deasupra sau sub diagonală, asta 

înseamnă că valoarea kurtosis diferă de o distribuţie normală, iar dacă punctele formează 
un „S”, atunci valoarea skewness ar fi diferită de o distribuţie normală. 


2. Asumptia de liniaritate presupune ca între variabile să existe o relaţie liniară (in 
cazul testelor statistice bazate pe corelatia r Pearson). Liniaritatea este apreciată prin 
intermediul graficului Scaterplots. Dacă între cele două variabile există o relaţie de 
liniaritate, atunci norul de puncte este orientat de la stânga la dreapta fie crescător, fie 
descrescător, luând formă ovală. 


3. Asumptia de omogenitate a variantelor (homoscedasticitate) presupune că varianta 
criteriului este egală la diferite valori ale predictorului. Într-un design în care comparăm două 
sau mai multe grupuri, omogenitatea ar însemna că fiecare eşantion provine din populaţii 
cu aceeaşi varianti. Într-un design corelational, omogenitatea ar însemna că varianta 
variabilei criteriu ar trebui să fie stabilă la toate nivelurile variabilei predictor (varianta 
să nu se schimbe). Când, la unele niveluri ale predictorului, varianta scorurilor criteriului 
este diferită fata de varianta la alte niveluri, vorbim de neomogenitate sau heteroscedasticitate, 
iar asumptia este încălcată. Într-un design în care comparăm mai multe grupuri, verificarea 
acestei asumptii se face cu ajutorul testului F Levene, iar rezultatul trebuie să fie nesemni- 
ficativ statistic. Dacă rezultatul la testul Levene este semnificativ statistic, atunci asumptia 
este încălcată. Testul Levene este calculat automat în testul t pentru eşantioane independente, 
poate fi selectat în procedurile ANOVA sau poate fi calculat in SPSS pe calea Analyze - 
Descriptive Statistics - Explore, apoi click Plots, selectăm Untransformed din câmpul 
Spread vs. level with Levene test. În tabel citim pe rândul cu diferenţe între scoruri şi mediană 
(e preferabilă in loc de medie, deoarece e mai putin afectată de outlieri). În ANOVA, e 
prezentată varianta testului Levene care ia în calcul diferenţele între scoruri şi medie. 


7.2. Metode de corectare a datelor problematice, 
a valorilor extreme 


Field (2013) propune patru soluţii în cazul în care identificăm cazuri extreme în variabilele 
analizate sau unele asumptii sunt încălcate : 


Decuparea datelor — aceasta presupune să eliminăm un procent din scorurile extreme ; 
Înlocuirea outlierilor cu valoarea cea mai mare care nu e un outlier ; 

e Analiza statistică a datelor folosind metode mai robuste - aceasta implică folosirea 
testelor neparametrice sau a tehnicii bootstrap. 

e Transformarea datelor - aceasta presupune aplicarea unor funcţii matematice variabilelor 
cantitative pentru a încerca să corectăm problemele existente. 


7.2.1. Decuparea datelor 


Această procedură înseamnă ştergerea unor scoruri din extreme şi ia mai multe forme. În 
forma cea mai simplă, aceasta ar însemna pur şi simplu ştergerea datelor persoanei care 
contribuie ca outlier. Eliminarea subiectului din baza de date ar trebui totuşi făcută doar 
dacă putem justifica că acest subiect nu face parte din populaţia din care am extras 

eşantionul. Cel mai adesea, decuparea implică eliminarea a 5%, 10% sau 20% din scorurile 
cele mai ridicate şi cele mai scăzute (jumătate dintre cele mai scăzute şi jumătate dintre 
cele mai ridicate). Acest lucru va conduce la scăderea variantei datelor (varianta devenind 
mai stabilă), deoarece impactul outlierilor asupra datelor scade. 


7.2.2. Înlocuirea 


Înlocuirea datelor implică înlocuirea outlierilor cu următorul cel mai apropiat scor care 
nu este un outlier. Chiar dacă la prima vedere pare o înşelătorie, dacă scorul pe care-l 
înlocuim e foarte nereprezentativ pentru eşantion şi induce erori în calcularea testelor 
statistice, atunci înlocuirea lui nu mai e o măsluire, ci este o îmbunătăţire a acurateţii 
rezultatelor obţinute. Se recomandă înlocuirea scorurilor extreme cu scorul aflat la 3 (sau 
3,29) deviații standard faţă de medie (Field, 2013). 


7.2.3. Analiza statistică a datelor folosind metode 
mai robuste 


Procedura cea mai bună în situaţia existenţei unor date problematice este folosirea unor 
metode statistice rezistente la violarea asumptiilor şi outlieri, care nu sunt afectate de către 
acestea. Testele neparametrice, de exemplu, nu au nevoie de asumptia de normalitate a datelor. 

O metodă mai elegantă şi disponibilă mai nou în programele statistice (inclusiv SPSS) 
este bootstrap. În bootstrapping, eşantionul nostru este considerat o populaţie din care se 
extrag mai multe eşantioane mai mici (numite eşantioane bootstrap), iar pe fiecare dintre 
acestea se calculează parametrii statistici care ne interesează (de exemplu, media, diferenţa 
de medii, coeficientul de corelaţie, coeficientul de regresie etc.). Astfel, dacă alegem să 
aplicăm procedura bootstrap pe 1.000 de eşantioane, de exemplu, vom obţine 1.000 de 
estimări ale acestor parametri statistici, câte unul pentru fiecare eşantion. Ulterior, aceşti 
parametri sunt ordonati de-a lungul unui interval (de la minim la maxim) şi sunt reţinuţi cei 
între limitele de 95%. Se construieşte astfel un interval de încredere bootstrap. În cazul 
testelor statistice, dacă acest interval bootstrap nu conține valoarea zero, atunci rezultatul 
la testul statistic respectiv este semnificativ statistic. De exemplu, să presupunem că pe un 
lot de 254 de subiecţi am obţinut un coeficient de corelaţie Pearson r = 0,50, semnificativ 
statistic la un p < 0,001. Aplicând procedura bootstrap, am obţine un interval de încredere 
bootstrapping [0,415, 0,600]. Dacă am ales să extragem 1.000 de eşantioane bootstrap, 
acest interval de încredere ne spune că în 95% dintre cazuri coeficienţii de corelaţie 
obţinuţi pe fiecare dintre aceste eşantioane bootstrap iau valori între 0,415 şi 0,600. Cum 
valoarea zero nu este inclusă în acest interval, rezultă că r = 0,50 este semnificativ 
statistic. Ce s-ar întâmpla însă dacă valoarea zero ar fi inclusă în interval? Acest lucru 
ar însemna că, la o probabilitate de 95%, ar exista şansa ca r să fie atât negativ, cât şi 
zero sau pozitiv. Altfel spus, ipoteza nulă H, care susţine că r este diferit de zero nu ar 
putea fi respinsă şi prin urmare ipoteza de cercetare H, nu ar putea fi acceptată. 

Procedura bootstrap poate fi folosită în SPSS în cazul coeficienţilor de corelaţie 
bivariată sau parţială a testelor t, a testelor de contrast sau post-hoc din tehnicile ANOVA, 
în regresie liniară simplă şi multiplă etc. 

În cazul testului t pentru eşantioane independente, intervalul bootstrapping este calculat 
pentru diferenţa dintre medii: dacă intervalul de încredere ar conţine valoarea zero, asta 
ar însemna că diferenţa dintre medii în populaţie ar putea fi pozitivă, negativă sau chiar 
zero. Astfel, ar fi posibil ca diferenţa adevărată dintre medii să fie zero, adică să nu existe 
nicio diferenţă între medii în populaţie. Acelaşi raţionament este valabil şi în cazul testelor 
de contrast sau post-hoc din ANOVA. 

În cazul testului t pentru un eşantion, intervalul bootstrapping este calculat pentru 
diferenţa dinte media pe eşantion şi valoarea standard fixată. Dacă intervalul ar conţine 
valoarea zero, atunci ar fi posibil ca între media pe eşantion şi valoarea standard fixată 
să nu existe nicio diferenţă. 

În cazul testului t pentru eşantioane perechi, sunt construite intervale bootstrap atât 
pentru coeficientul de corelaţie r Pearson, cât şi pentru diferenţa dintre medii. 

În regresia liniară, sunt construite intervale bootstrap pentru coeficienţii de regresie 
nestandardizati. Dacă valoarea zero ar fi inclusă într-un astfel de interval, atunci nu am 
putea afirma cu o probabilitate de 95% că acest coeficient de regresie este diferit de zero. 

În marea majoritate a cazurilor, rezultatul la bootstrap este congruent cu pragul de sem- 
nificatie p afişat pentru fiecare test statistic. Dacă însă rezultatul la bootstrap nu este congruent 
cu pragul de semnificaţie p, adică, spre exemplu, intervalul bootstrapping conţine valoarea 
zero, iar pragul de semnificaţie p în cazul testului statistic este < 0,05, atunci vom lua în 
considerare rezultatul la bootstrap, deoarece procedura bootstrapping este mai puternică, 
nefiind afectată de încălcarea asumptiei de normalitate a distribuţiei variabilelor sau de outlieri. 

Aplicarea procedurii bootstrapping in SPSS, pentru fiecare test statistic amintit, se 
face dând click pe butonul Bootstrap, activăm opţiunea Perform bootstrapping (aici putem 
modifica numărul de eşantioane bootstrap care ar trebui să fie extrase ; opţiunea implicită 
este 1.000 de eşantioane), iar în câmpul intervalelor de încredere alegem opţiunea Bias 
corrected accelerated (BCa), aceasta oferind rezultate mai bune decât opţiunea Percentile. 


7.2.4. Transformarea datelor 


Procedura transformării datelor se aplică pentru a corecta problemele legate de încălcarea 
asumptiilor de normalitate, liniaritate sau variante inegale. Asumptiile fiind apoi îndeplinite, 
vom putea aplica procedurile dorite. 

Cele mai frecvente transformări sunt: transformarea prin radical, transformarea prin 
logaritm, transformarea prin inversare şi transformarea prin numărul reflectat (Field, 2013) : 


a) Transformarea prin radical presupune aplicarea funcţiei radical pentru scorurile brute 
ale variabilei care ne interesează. Trebuie să fim atenţi ca scorurile brute să fie pozitive. 
Dacă scorurile brute conţin valori negative, vom aduna mai întâi la variabila analizată 
o constantă şi abia apoi vom aplica funcţia radical. Calea in SPSS este Transform, 
Compute Variable, din câmpul Function group alegem Arithmetic, apoi din câmpul 
Functions and Special Variables alegem Sqrt şi click pe săgeată în sus. Transformarea 
prin radical aduce scorurile extreme mai aproape de centru, fiind utilă pentru transformarea 
distributiilor cu asimetrie pozitivă. Această transformare reduce valorile skewness 
pozitiv, kurtosis pozitiv, fiind o corecție şi pentru cazul variantelor inegale sau al 
absenței relaţiei de liniaritate dintre variabile. 

b) Transformarea prin logaritmare presupune aplicarea funcţiei logaritm - log (X). La 
fel ca în cazul funcţiei radical, este necesar ca scorurile brute să fie pozitive. Această 


c) 


d) 

transformare reduce „coada” din dreapta distribuţiei. Calea în SPSS este similară cu 
cea din cazul funcţiei radical, doar că vom alege funcţia Lg/0. Transformarea prin 
logaritm poate fi utilă şi dacă avem probleme cu relaţia de liniaritate între variabile, 
putând face ca o relaţie curbiliniară să devină liniară. Această transformare reduce 
valorile skewness pozitiv, kurtosis pozitiv, fiind o corecție şi pentru cazul variantelor 
inegale sau al absenței relaţiei de liniaritate dintre variabile. 

Transformarea prin inversare (1/ X) presupune construirea unei noi variabile prin 
împărţirea valorii 1 la fiecare scor al variabilei analizate. Prin această transformare se 
reduce impactul scorurilor mari, numerele foarte mari ajungând aproape de zero. 
Trebuie să reținem că scorurile foarte mari devin după transformare scoruri mici, iar 
scorurile mici devin mari. Astfel, se inversează ordinea iniţială a scorurilor din variabilă 
(scorul maxim devine minim, iar cel minim devine maxim). Acest lucru este foarte 
important în cazul aplicării ulterioare a unor tehnici statistice bazate pe coeficienţii 
de corelaţie. În cazul corelatiei, dacă înainte de transformare corelatia dintre X si Y 
era pozitivă, după transformare această corelaţie devine negativă - şi reciproc. Această 
transformare reduce valorile skewness pozitiv, kurtosis pozitiv, fiind o corecție şi pentru 
cazul variantelor inegale. 

Transformarea prin numărul reflectat se foloseşte în cazul distributiilor cu asimetrie 
negativă. Toate transformările menţionate mai sus pot fi folosite în cazul unor distribuții 
cu asimetrie pozitivă (skewness pozitiv). În cazul distributiilor cu asimetrie negativă 
(skewness negativ) se recurge mai întâi la transformarea prin numărul reflectat. Pentru 
aceasta, vom scădea fiecare scor brut al variabilei din scorul maxim observat la care 
am adăugat valoarea 1, astfel: [Xat 1) - XI. În continuare, putem aplica oricare 
dintre transformările de mai sus (prin radical, logaritm sau inversare). Vom fi atenţi la 
faptul că transformarea prin numărul reflectat conduce la inversarea ordinii scorurilor, 
la fel ca în cazul transformării prin inversare, urmând consecinţele amintite mai sus. 


O analiză rapidă a efectului acestor transformări în cazul variantelor neomogene poate 


fi realizată prin Descriptives Statistics - Explore, unde vom aplica testul Levene activând 
opţiunea Transformed şi alegând transformarea dorită din lista afişată. 


In cazul în care nicio transformare nu duce la normalizarea distribuţiei, o soluţie la 


îndemână ar fi dihotomizarea variabilei respective şi folosirea ei în analizele statistice ca 
variabilă dihotomică. 


7.3. Metode parametrice folosite frecvent în cercetarea 


din psihologia clinică 


7.3.1. Tehnicile ANOVA 


7.3.1.1. ANOVA simplă si factorială 


Asumptia de normalitate a distributiei in ANOVA presupune ca distributia variabilei 
cantitative în fiecare grup să fie normală. Când grupurile sunt egale, testul F general este 
relativ rezistent la încălcarea asumptiei de normalitate. Dacă însă grupurile nu sunt egale, 

acurateţea rezultatelor la testul F general este influenţată de asimetrie, iar diferenţa 
semnificativă faţă de o distribuţie normală afectează puterea testului F general. În acest 
caz, ar trebui adusă distribuţia variabilei cantitative la o distribuţie normală prin diferite 
tehnici de transformare (prin radical, inversare sau logaritmare). Încălcarea asumptiei de 
normalitate poate fi un rezultat al outlierilor. Cea mai simplă procedură de detectare a 
outlierilor e să căutăm scorurile care depăşesc 2 sau 3 abateri standard (în plus sau în 
minus) faţă de media grupului respectiv. 

Omogenitatea variantelor presupune ca variantele variabilei cantitative în fiecare grup 
să fie relativ similare. Verificarea asumptiei de omogenitate a variantelor se face folosind 
testul F Levene. Dacă rezultatul la acest test este nesemnificativ statistic, atunci asumptia 
este îndeplinită. Totuşi, când esantionul este mare, mici diferente între variantele dintre 
grupuri pot produce un test Levene semnificativ. De asemenea, reținem că testul F Levene 
nu este robust la încălcarea asumptiei de normalitate. 

Încălcarea asumptiei de omogenitate e importantă doar când grupurile sunt inegale ; 
dacă grupurile sunt egale, asumptia e irelevantă şi poate fi ignorată, testul F general fiind 
destul de rezistent. Când grupele nu sunt egale, testul F general nu mai este suficient de 
rezistent. Când grupul cel mai mare are varianta mai mare decât grupul cel mai mic, 
testul F general tinde să fie conservativ ; e foarte probabil să producă un rezultat 
nesemnificativ când există diferenţe în populaţie. Invers, când grupul cel mai numeros 
are varianta mai mică decât grupul cel mai mic, testul F general tinde să fie liberal (eroarea 
de gradul I nu e controlată), putând conduce la un rezultat semnificativ când acesta nu 
există în populaţie (Lomax şi Hahs-Vaughn, 2012; Field, 2013). Astfel, când grupurile 
sunt inegale, încălcarea asumptiei de omogenitate a variantelor creează mari probleme şi 
se recomandă aplicarea testului F Welch, care e mai puternic decât testul F general (îl 
putem selecta din „Opţiuni” în SPSS, însă este doar la ANOVA One-Way). Mai mult, 
Hayes (2005) recomandă folosirea unei duble verificări a rezultatelor la testul F general 
din ANOVA simplă cu aplicarea simultană şi la testul F Welch. Dacă cele două teste dau 
rezultate diferite, ar trebui să avem mai multă încredere în testul F Welch. 

În mod frecvent, testele post-hoc folosite sunt Bonferroni şi Tukey : testul Bonferroni 
este indicat când sunt puţine comparații, pe când testul Tukey e mai puternic când se 
compară mai multe medii. 


Testele post-hoc şi încălcarea asumptiilor. Cele mai multe teste post-hoc sunt puternice 
la mici devieri de la normalitate. Problemele apar atunci când grupurile sunt inegale şi 
variantele sunt diferite. Când grupurile sunt inegale, se recomandă folosirea testului 
Gabriel. Când grupurile sunt foarte diferite, folosim testul Hochberg’s GT2. Dacă variantele 
sunt inegale, se recomandă testul Games-Howel. De asemenea, testul Games-Howell este 
indicat şi atunci când grupurile sunt inegale (Field, 2013). 

Dacă în ANOVA factorială asumptia de omogenitate a variantelor este încălcată, ar 
trebui să trecem corectia bazată pe aplicarea testului F Welch. Cum însă acest test nu se 
mai regăseşte în SPSS la procedura ANOVA factorială, o soluţie practică este să aplicăm 
procedura bootstrap testelor de contrast sau post-hoc. 


7.3.1.2. ANOVA cu măsurători repetate 


În ANOVA cu măsurători repetate un subiect participă în toate condiţiile experimentale (este 
testat de mai multe ori). Atunci când designul conţine o singură variabilă independentă, 

metoda presupune compararea a cel puţin trei condiţii experimentale (trei variabile-pereche 
în SPSS). 
Condiţiile de aplicare ale acestei metode sunt : 


. VD este cantitativă şi normal distribuită (în fiecare condiţie a VI); 
condiția de sfericitate, verificată prin testul W al lui Mauchly, presupune omogenitatea 
variantelor atât în cadrul condiţiilor experimentale, cât şi în cadrul fiecăror diferente 
dintre două condiţii ; 

3. fiecare subiect este testat în fiecare condiţie experimentală. 


N ke 


Condiţia de sfericitate este destul de rar îndeplinită în studiile din ştiinţele sociale, 
încălcarea acesteia influențând in mod serios rezultatele. Dacă rezultatele la testul W 
Mauchly sunt nesemnificative statistic (p > 0,05), condiţia de sfericitate este îndeplinită. 
În cazul încălcării condiţiei de sfericitate avem două alternative : fie ajustăm gradele de 
libertate în citirea valorilor lui F din ANOVA (folosind corectiile Greenhouse-Geisser sau 
Huynh-Feldt), fie folosim analiza de varianţă multi-variată (MANOVA). Pentru ajustarea 
gradelor de libertate urmărim coeficienţii epsilon Greenhouse-Geisser şi Huynh-Feldt 
pentru a hotărî ce ajustare vom alege în citirea testului F general. Dacă coeficienţii epsilon 
sunt < 0,75, atunci alegem corectia Greenhouse-Geisser, iar dacă aceştia sunt > 0,75 
folosim corectia Huynh-Feldt (Field, 2013). După ce am stabilit tipul de corecție, vom 
citi rezultatele la testul F corespunzătoare acestei corectii şi pragul de semnificaţie p 
aferent. Dacă rezultatele la testul F sunt semnificative statistic, vom aplica testul Bonferroni 
pentru a verifica între care condiţii experimentale diferenţele sunt semnificative statistic. 
În ANOVA cu măsurători repetate, procedura bootstrap nu se mai regăseşte. 


7.3.2. Regresia liniară multiplă 


Regresia liniară analizează in ce măsură există o influenţă a unor variabile independente 
(VI) asupra unei singure variabile dependente (VD). VI pot fi atât variabile cantitative 
(vârsta, QI, scoruri la un chestionar precum inventarul de depresie Beck etc.), cât şi 
categoriale (transformate în variabile dummy codificate cu 1 şi 0, precum sex, categorii 
de diagnostic, condiţii experimentale etc.), în vreme ce VD trebuie să fie cantitativă. 

Metoda regresiei liniare este una dintre cele mai frecvent folosite în cercetările din 
psihologie, aplicarea acesteia putând servi unor scopuri diferite, precum: predicția 
unei VD pe baza mai multor VI; explicarea VD pe baza unor VI; identificarea unui set 
de VI (dintre mai multe VI) care este mai eficient în estimarea VD ; dorinţa de a răspunde 
la întrebarea : „includerea unei anumite VI în model aduce un plus explicativ pentru 
VD?”; stabilirea importanţei unei VI incluse în analiză, prin comparaţie cu alte VI 
incluse în model. 

Există mai multe metode care pot fi folosite în regresia multiplă, cele mai frecvent 
aplicate fiind metoda simultană, metoda ierarhică şi metoda celui mai bun set posibil. 


Metoda simultană (enter) este folosită atunci când există un număr mic de VI, iar 
cercetătorul nu are motive a priori (pe baza literaturii de specialitate studiate) să ştie care 
sunt VI care contribuie la cea mai bună explicare (sau predictie) a VD. 


Metoda ierarhică este folosită atunci când cercetătorul ştie ordinea în care vrea să 
introducă VI în model şi doreşte să afle dacă introducerea unor noi VI în model aduce 

un plus în explicare sau predictie în ce priveşte VD. Mentinem ca metodă enter şi după 

introducerea primului set de VI apăsăm butonul next şi adăugăm alte VI pe care le avem 

în vedere pentru al doilea set (se poate continua şi cu al treilea set etc.). 

Metoda celui mai bun set posibil (stepwise) constă în introducerea tuturor VI care ne 
interesează şi compararea tuturor modelelor posibile. SPSS va selecta modelul cu coefi- 
cientul de determinare R? ajustat cel mai mare, renuntandu-se la VI care au coeficienţi 
de corelaţie parţială scăzuţi. 

De departe, metoda cel mai frecvent folosită este cea ierarhică, în acest caz fiind vorba 
de regresie liniară ierarhică. Argumentele pentru folosirea metodei ierarhice ar pute fi 
cel putin patru: 

1. Putem controla efectul anumitor variabile de fundal (background) (precum sex, vârstă, 
etnie, una sau mai multe măsurători clinice fundamentale etc.) care ar putea influenţa 
relaţia dintre VI şi VD, introducându-le în primul model, urmând ca în următoarele 
modele să introducem VI care ne interesează de fapt. Dacă creşterea explicativă adusă 
de VI (notată AR?) pentru următoarele modele este semnificativă statistic, atunci putem 
afirma că VI care ne interesează (si care au coeficienţi de regresie semnificativi statistic) 
aduc un plus explicativ semnificativ, ţinând sub control efectul variabilelor de fundal. 

2. Aşa cum aminteam mai sus, atunci când din studii anterioare cunoaştem că anumite 
VI influenţează VD (pe acestea le vom introduce în modelul 1), dorim să verificăm 
dacă adăugarea unor noi VI în model (introduse în modelul 2, 3 etc.) aduce un plus 
explicativ în ceea ce priveşte VD. La fel, dacă AR? este semnificativ statistic, iar 
coeficienţii de regresie pentru noile VI introduse sunt semnificativi, putem spune ce 
procent explicativ din VD aduc noile VI introduse. 

3. Putem testa relaţii de moderare, atât cu moderatori categoriali, cât şi cu moderatori 
cantitativi, construind o nouă variabilă de interacţiune: dacă în modelul 1 intro- 
ducem, să zicem, două VI dintre care una este moderator şi în modelul 2 introducem 
interacțiunea, iar dacă AR? este semnificativ, atunci avem un efect de moderare semni- 
ficativ statistic. Un efect de moderare ne spune că efectul unei VI asupra VD este 
diferit la diverse niveluri ale VI moderator, moderatorul având un efect de întărire sau 
atenuare a relaţiei dintre VI şi VD. 

4. Putem testa eventuale relaţii de mediere : dacă în modelul 1 introducem, de exemplu, 
o VI despre care ştim din cercetări anterioare că are un efect important asupra VD, 
iar în modelul 2 introducem o nouă VI care ne interesează şi vrem să aflăm dacă ea 
aduce un plus explicativ (şi constatăm că acesta este semnificativ statistic), iar 
coeficientul de regresie al primei VI din modelul 1 scade destul de mult în modelul 2, 
atunci ne putem întreba dacă ar putea exista un efect de mediere al celei de-a doua VI 
asupra relaţiei dintre prima VI şi VD. Nu ne rămâne decât să verificăm dacă sunt 
îndeplinite condiţiile pentru o relaţie de mediere propuse de către Baron şi Kenny 
(1986) şi să testăm semnificaţia statistică a efectului indirect prin intermediul testului z 
al lui Sobel sau prin procedura bootstrap. 


În regresia liniară, indicatorii care ne dau informaţii despre efectul VI asupra VD sunt 
coeficientul de corelaţie multiplă R dintre VI şi VD, coeficientul R? (coeficientul de 
corelaţie multiplă R ridicat la pătrat, R? ne spune ce procent din varianta VD este explicat 
de VI), testul F ANOVA care ne spune dacă modelul conţinând VI are o influenţă semnifi- 
cativă asupra VD, coeficienţii de regresie nestandardizati (B) şi standardizati (Beta) şi testarea 
semnificației statistice a acestor coeficienţi de regresie prin intermediul testului t, precum 

şi coeficienţii de corelaţie semiparţială (iar dacă suntem în cazul regresiei ierarhice, ne 
mai interesează şi AR”). Există de asemenea şi un coeficient R’, „afisat in SPSS, acesta 
fiind un estimator mai corect al lui R? in populaţie. Ajustarea. lui R? se calculează în 
funcţie de mărimea eşantionului şi numărul de predictori, formula de calcul fiind: 


2 
| sta =j- G-r) -D 
N-p-l1 


Atunci când volumul eşantionului (N) este mare, iar numărul de predictori (p) este 
redus, ajustarea lui R? este destul de redusă. În schimb, atunci când volumul eşantionului 
este redus, iar numărul de predictori este mare, R? va fi mult mai mic comparativ 
cu R?. 

Revenind la coeficienții de regresie, dacă pentru o VI aceştia nu sunt semnificativi 
statistic, atunci acea VI nu are un efect semnificativ asupra VD. Coeficientii de regresie 
nestandardizati B sunt exprimati în valori ale VI respective (fapt ce nu permite o comparare 
între ei, ca mărime a influentei/explicatiei asupra VD). Coeficientii de regresie Beta 
standardizati în valoare absolută ne permit o ierarhizare a importanței VI din model în 
explicarea VD, aceştia luând valori între -1 şi 1 (sunt asemănători coeficienţilor de 
corelație Pearson). Astfel, cu cât un Beta în valoare absolută este mai apropiat de 1, cu 
atât VI respectivă are o influenţă mai mare asupra VD. De asemenea, semnul coeficienţilor 
Beta ne indică dacă acea VI are o influenţă pozitivă sau negativă asupra VD. Să 
presupunem că într-un model de regresie ne propunem să analizăm în ce măsură umorul, 
ostilitatea şi depresia pot explica starea de bine şi obţinem că R? = 0,227, Beta umor = 92351, 
Beta „sira = 0,244, iar Beta depresie = = -0,299. Vom putea spune că umorul, ostilitatea 
şi depresia explică în modelul nostru 22,7% din varianta stării de bine, astfel că subiecţii 
cu umor dezvoltat, ostilitate scăzută şi depresie scăzută tind să aibă o stare de bine ridicată. 
De asemenea, dintre cei trei predictori cel mai important este umorul, urmat de depresie 
şi apoi ostilitate (am considerat Beta în valoare absolută). Totodată, umorul are o influenţă 
pozitivă asupra stării de bine, în vreme ce depresia şi ostilitatea au o influenţă negativă 
asupra stării de bine. 

Dacă am activat şi procedura bootstrap, in SPSS va fi afişat şi intervalul de încredere 
bootstrap pentru fiecare dintre coeficienţii de regresie nestandardizati: dacă în intervalul 
bootstrap nu este conținută valoarea zero (adică ambele capete ale intervalului sunt fie 
pozitive, fie negative), atunci respectivul coeficient de regresie nestandardizat este semni- 
ficativ statistic, iar VI respectivă are o influenţă semnificativă asupra VD. Retinem că 
procedura bootstrap nu funcţionează dacă în butonul save am bifat unele opţiuni. 

În SPSS sunt afisati şi coeficienţii de corelaţie semipartiala în coloana Part din tabelul 
cu coeficient, notati r, p? aceştia reprezintă efectul izolat al unei VI asupra VD. Astfel, 

> pentru o VI ne spune cat la sută din varianta VD explică doar acea VI. Totodată, 
i, Ai coeficienţii de corelaţie semiparţială la pătrat pentru două VI, putem spune 
de câte ori este mai importantă o VI decât o altă VI în explicarea VD. 

Indicatorii mărimii efectului în regresia liniară sunt R?, acesta reprezentând o mărime 
a efectului global, în cazul întregului model (a acţiuni combinate a tuturor VI incluse în 
model), şi coeficienţii de corelaţie semiparţială r,, aceştia fiind indicatori ai mărimii 
efectului fiecărei VI asupra VD. Cohen (1988, apud West er al., 2013) oferă norme 
descriptive pentru pătratul corelatiei multiple ca fiind slabă (0,02), moderată (0,13) sau 
mare (0,26), pe care le vom folosi şi pentru a interpreta corelatia semipartiala la pătrat. 


ajustat 

7.3.2.1. Asumptiile (condiţiile) necesare pentru aplicarea 
regresiei liniare multiple 


1. VD să fie cantitativă, iar VI să fie cantitative sau dihotomice (variabile dummy - 
codificate cu O si 1); variabilele cantitative trebuie să fie normal distribuite. 


2. Liniaritatea : relaţia dintre fiecare VI şi VD să fie liniară; verificarea acestei 
condiţii se face prin intermediul graficelor scatterplot bivariate şi prin intermediul coefi- 
cientilor de corelaţie r Pearson între fiecare VI şi VD. Dacă o VI nu corelează semnificativ 
cu VD, atunci introducerea acelei VI în modelul de regresie nu se mai justifică. 


3. Erorile (reziduurile) sunt normal distribuite. Verificarea acestei condiţii se face prin 
inspectarea grafică a histogramei şi a graficului P-P plot pentru reziduurile standardizate, 
prin intermediul testelor de normalitate Kolmogorov-Smirnov sau Shapiro-Wilk aplicate 
în cazul variabilei nou-create în baza de date Standardized Residual (zre_1), precum şi 
prin calcularea coeficienţilor skewness şi kurtosis pentru această variabilă. Unii autori 
(Judd şi Sadler, 2003 ; Field, 2013) susţin că asumptia de normalitate este necesară doar 
pentru reziduuri, nu şi pentru VD sau VI. Încălcarea acestei asumptii are efecte asupra 
invalidării intervalelor de încredere şi a testelor de semnificaţie doar pe eşantioane mici, 
pe esantioane mari erorile tinzând a fi normal distribuite. În plus, dacă aplicăm procedura 
bootstrap pentru intervalele de încredere, atunci această asumptie nu mai este importantă. 


4. Evitarea multi-coliniarităţii : a) să nu existe corelaţii ridicate între oricare două VI (mai 
mari de 0,80) sau b) o VI să nu fie o combinaţie liniară de alte VI. Existenţa unor corelaţii 
ridicate între VI conduce la un coeficient de corelaţie multiplă R diminuat. Când multi- 
coliniaritatea creşte, cresc şi erorile standard ale coeficienţilor de regresie nestan- 
dardizati B, ceea ce înseamnă că aceştia nu sunt stabili pe eşantioane diferite şi prin 
urmare ecuaţia de regresie nu este stabilă. Predictorii pentru care valorile Tolerance sunt 
mai mici decât 0,1 indică o problemă de multi-coliniaritate. Un indicator complementar 
al tolerantei este indicele VIF; un VIF > 10 pentru o VI indică o problemă de multi- 
coliniaritate (Lomax şi Hahs-Vaughn, 2012 ; Field, 2013). 


5. Evitarea cazurilor extreme (outlieri) şi a cazurilor influente. Un outlier este un caz 
care diferă substanţial de trendul principal al datelor. Outlierii pot afecta estimările 
coeficienţilor de regresie. Outlierii în VD pot fi identificaţi inspectând reziduurile standar- 
dizate sau studentizate : dacă identificăm valori în afara intervalului + 3, aceste cazuri 
sunt extreme şi trebuie examinate cu atenţie (Pituch şi Stevens, 2016). Outlierii în VI pot 
fi identificaţi cu ajutorul distanţei lui Mahalanobis D’, aceasta raportându-se la o distribuţie 
chi-pătrat cu numărul de VI ca grade de libertate. Când D? pentru un caz este mai mare 
decât valoarea tabelară chi-pătrat la un p = 0,001, atunci acel caz este un outlier 
multi-variat (pentru 2 VI ne raportăm la 13,82, pentru 3 VI ne raportăm la 16,27, pentru 
4 VI ne raportăm la 18,47 etc.). 

Un caz este influent atunci când în urma eliminării lui apar schimbări semnificative 
în cel puţin unul dintre coeficienţii de regresie. Cazurile pentru care distanţa lui Cook 
este mai mare decât 1 sunt influente. Totuşi, dacă un caz este outlier semnificativ în VD, 
dar distanţa lui Cook pentru el este mai mică decât 1, nu este necesară eliminarea lui 
deoarece nu are un efect puternic asupra analizei de regresie (Pituch şi Stevens, 2016). 

Outlierii in predictori cresc corelatia parţială observată între criteriu şi acel predictor, 
crescând astfel probabilitatea de a face o eroare de tipul I şi de a concluziona in mod fals 
că există o relaţie între acel predictor şi criteriu. Outlierii în criteriu cresc eroarea globală 
din model, astfel că va creşte şansa de a face erori de tipul II. Unii autori recomandă ca, 
odată outlierii identificaţi, aceştia să fie eliminaţi din date (Judd şi Sadler, 2003) deoarece 
scopul nostru este de a oferi o interpretare, o poveste despre relaţia prezentă în setul de 
date, iar aceşti outlieri au potenţialul de a altera această poveste rezultată din datele 
generale. Nu se recomandă însă intrarea într-un proces de ştergere repetată, deoarece unii 
outlieri ascund în spatele lor alţi outlieri. O altă soluţie este să realizăm analiza cu şi fără 
outlieri şi să verificăm dacă rezultatele diferă semnificativ în cele două situaţii. 


6. Homoscedasticitatea : reziduurile vor avea aceeaşi varianta pentru fiecare nivel al 
predictorilor ; când varianta este foarte inegală vorbim de heteroscedasticitate. Încălcarea 
acestei condiţii conduce la invalidarea intervalelor de încredere şi a testelor de semnificaţie. 
Verificarea acestei condiţii se face inspectând graficul Scatterplot cu ZRESID şi ZPRED. 
În cazul homoscedasticităţii, punctele din grafic nu urmează un anumit pattern, fiind 
împrăştiate aleatoriu în jurul valorilor zero. 


7. Evitarea erorilor de măsurare. Pentru ca variabilele să fie măsurate fără erori trebuie 
ca acestea să aibă coeficienţi de fidelitate cât mai ridicaţi, cât mai apropiaţi de 1. Deficitul 
de fidelitate în VD diminuează coeficientul de corelaţie multiplă (R). Erori de măsurare 
în VI conduc la o atenuare a coeficienţilor de regresie, mai aproape de zero decât ar 
trebui. 

Rezumat 


Capitolul oferă cititorilor câteva repere de actualitate necesare planificării şi derulării 
unui demers de evaluare psihologică clinică valid, având în vedere că întreg procesul 
poate avea impact direct pentru starea de bine psihologic şi pentru calitatea vieţii persoanei 
evaluate. Aşadar, vom argumenta necesitatea considerării de către clinicieni a urmă- 
toarelor repere : a) relaţia creată cu clientul are prioritate şi constituie primul obiectiv al 
clinicianului ; b) evaluarea efectuată are ca scop esenţial beneficiul persoanei ; c) alegerea 
teoriei (sau teoriilor) care fundamentează afirmaţiile despre funcţionarea psihologică a 
clientului ; d) ghidarea întregului demers de evaluare conform modelului scientist-practitioner ; 
e) înţelegerea faptului că demersul de evaluare psihologică clinică este întotdeauna unul 
individualizat ; f) exerciţiul de reflecţie profundă asupra tuturor informaţiilor culese despre 
persoană, utilizând raţionamentul clinic. 


Omul aflat în suferinţă este cel care se adresează psihologului clinician. Dacă pentru 
clinician suferinţa psihică poate avea variate etichete diagnostice, pentru persoana în cauză 
suferinţa este o experienţă interioară profundă de nesiguranţă, tristeţe, neîncredere, 
confuzie care îi afectează calitatea vieţii şi funcţionarea psihologică, socială. Demersul 
de evaluare clinică vizează evaluarea suferinţei umane şi a impactului acesteia asupra 
calităţii vieţii persoanei evaluate, urmată de formularea unui plan individualizat de 
intervenţie. Scopul final al psihologiei clinice, în general, şi al evaluării psihologice clinice, 
în particular, este alinarea suferinţei şi promovarea sănătăţii. Obiectivele psihologiei clinice 
sunt de a descrie sănătatea şi tulburările psihice, de a explica mecanismele intrapsihice 
de menţinere a acestora în acord cu asumptiile teoriilor psihologice şi cu rezultatele de 
cercetare despre natura umană, precum şi de a identifica determinantii acestor mecanisme 
în contextul cunoaşterii semnificației factorilor biologici, psihologici şi sociali ; iar această 
cunoaştere este baza activităţii de evaluare psihologică (Cierpiatkowska şi Sek, 2016). 

Planificarea evaluării psihologice clinice este un demers al psihologului clincian ce se 
referă la elaborarea, organizarea şi coordonarea evaluării psihologice clinice. Am putea 
afirma că planificarea evaluării este o meta-actiune a psihologului care precede parcurgerea 

etapelor propriu-zise ale unui demers de evaluare (aspect descris pe larg în capitolul 
următor). Pentru ca fazele procesului de evaluare să fie parcurse eficient, psihologul ar 
trebui să-şi ghideze activitatea de evaluare după criteriile de eficacitate impuse de progresul 
teoretic şi ştiinţific al psihologiei clinice. 

De asemenea, înţelegerea complexităţii unui proces de evaluare psihologică clinică 
înseamnă în primul rând a înţelege că evaluarea este mult mai mult decât testarea psihologică, 
aspect subliniat de toţi teoreticienii de marcă ai domeniului. De exemplu, într-un articol 
dedicat creşterii competenţei de evaluare a psihologilor practicieni, Krishnamurthy et al. 
(2004) enumeră câteva definiţii ale evaluării psihologice din care rezultă uşor complexitatea 
demersului — de exemplu, Groth-Marnat (1999) consideră că evaluarea psihologică implică 
conştientizarea şi aprecierea cauzalitatii multiple, influențelor interactionale şi relaţiilor 
multiple, precum şi abilitatea de a identifica şi evalua o serie de ipoteze, iar Meyer et al. 
(1998) descriu evaluarea psihologică în termenii formulării de inferente pe baza informaţiilor 
obţinute din surse multiple, plasate în contextul referintei pentru evaluare, istoriei clientului 
şi observaţiilor pentru a genera o înţelegere coerentă şi comprehensivă a persoanei 
evaluate. Complexitatea procesului de evaluare impune stabilirea clară a aspectelor ce pot 
ghida psihologul practician astfel încât să crească eficienţa şi validitatea evaluărilor. 

Astfel, planificarea evaluării clinice înseamnă considerarea atentă de către clinician a 
reperelor esenţiale ale acestui proces şi ancorarea întregului demers psihologic în acestea. 


8.1. A înţelege că evaluarea psihologică în context clinic 
este un demers individualizat ghidat de modelul 
scientist-practitioner 


Conceptualizarea clinică se referă la procesul prin care psihologul clinician organizează 
informaţiile despre funcţionarea psihologică a clientului - problemele prezentate, etiologia 
acestora şi intervenţiile terapeutice propuse. Studiul de caz este esenţa abordării clinice 
în psihologie ; în mod particular, toate etapele procesului de evaluare psihologică au ca 
scop final construirea de către clinician a unui caz individual. Informaţiile despre persoană 
culese din surse multiple şi prin metode variate sunt integrate de psiholog într-o formulare 
care să surprindă funcţionarea psihologică individuală în contextul particular sociocultural 
de viaţă a persoanei, bazată pe explicaţii şi descrieri ale unor procese psihologice şi 
propunerea unor intervenţii. Conceptualizarea clinică este considerată o competenţă 
centrală a oricărui clinician (de exemplu, Sturmey, 2009 ; Eells, 2007). 

Psihologia clinică a fost acuzată mult timp de subiectivism tocmai din pricina caracte- 
risticilor studiului de caz (cf. Pedinielli, apud Ionescu şi Blanchet, 2009) : singularitatea 
(psihologul se concentrează pe acele aspecte unice care individualizează persoana) ; 
totalitatea (psihologul se raportează la persoană ca la un întreg biopsihosocial ce nu poate 
fi înţeles decât în contextul vieţii sale) ; istoria (clinicianul dă sens discursului prezent al 
persoanei prin raportare la trecutul şi viitorul acesteia) ; întâlnirea (relaţia dintre psiholog 
şi persoană este fundaţia pe care se construieşte înţelegerea aspectelor evaluate). 

Deşi în istoria sa de 100 de ani psihologia clinică a fost (şi încă este ! ) marcată de o scizură 
între practica clinică şi cercetarea ştiinţifică, cerința actuală pentru psihologii clinicieni este 
de a se forma ca specialişti ai domeniului şi a-şi fundamenta demersurile clinice în modelul 

Scientist-practitioner — un model de practică ce integrează rezultatele cercetărilor ştiinţifice. 
Încă din 1967, Shapiro susţinea că psihologia clinică trebuie să fie o ştiinţă aplicată. Aşadar, 
conceptualizarea clinică este în esenţă un demers individualizat care trebuie să integreze 
în mod coerent teoria, practica şi cercetarea ştiinţifică pentru a explica valid particularitatile 
psihologice ale persoanei evaluate şi a propune planuri eficiente de intervenţie. 

Modelul scientist-practitioner încorporează practica bazată pe dovezi (evidence-based 
practice, EBP) - un standard de practică clinică adoptat astăzi la nivel international. 
Conform Spring (2007) şi Jeffrey (2016), EBP se referă la un proces de luare de decizii 
clinice care integrează rezultatele cercetărilor, expertiza clinică, dar şi preferinţele şi 
caracteristicile pacientului, fiind o abordare idiografică care promovează învăţarea continuă 
de-a lungul vieţii - model idiografic al EBP propus de Sackett er al. (2000) şi preluat în 
2005 de APA ca standard de practică. Analizând EBP, Spring (2007) descrie pilonii acestui 
tip de practică clinică şi implicaţiile sale pentru practicieni. Astfel, psihologul, plecând 
de la întrebări clar formulate, are rolul de a căuta cele mai relevante studii pentru a 
răspunde şi argumenta ştiinţific deciziile sale clinice din procesul de evaluare a persoanei. 
Expertiza clinică se referă la cerința ca psihologul să deţină competențele specifice 
necesare practicii sale. Faptul că APA impune luarea în considerare a valorilor şi caracte- 
risticilor clientului (adică problemele prezentate, personalitatea, resursele interioare, 
dorinţa de schimbare, nivelul de funcţionare şi existenţa reţelelor de suport) înseamnă 
trecerea de la un model paternalist de practică, în care psihologul ia decizii în numele 
clientului, la unul în care practicianul respectă şi ajută persoana să-şi clarifice valorile şi 
preferinţele astfel încât tot procesul de evaluare să fie în acord cu acestea. Nu în ultimul 
rând, acest model de practică clinică promovează învăţarea continuă de-a lungul întregii 
vieţi, plecând de la constatarea că mulţi psihologi profesează bazându-se doar pe ce au 
învăţat în timpul formării - astfel, psihologii trebuie să rămână permanent la curent şi să 
integreze continuu progresul ştiinţific. 

Pe de altă parte, pentru o bună planificare a procesului de evaluare clinică, trebuie 
considerat principiul cadrelor multiple de evaluare. Plecând de la constatarea îngrijorătoare 
ca, în practică, ceea ce orientează procesul de evaluare este de fapt ansamblul de metode 
deţinute de clinicieni, şi nu scopul şi criteriile evaluării individuale (de fapt, parcurgerea 
scrupuloasă a fiecărei etape necesare unei evaluări valide), Iliescu, Nedelcea şi Ion (2015, 
p. 432) punctează, printre altele, necesitatea utilizării modelului „5 Multi”, care înseamnă 
că „Principiul evaluării psihologice ... este acela al creşterii validității prin combinarea 
informaţiilor obţinute din metode diferite (evaluarea multi-metodă), din surse diferite 
(evaluarea multi-sursă), prin evaluatori diferiţi (evaluarea multi-evaluator), privind trăsături 
diferite (evaluarea multi-trait), la momente diferite în timp (evaluarea multi-temporală)”. 
Autorii atenționează că, deşi foarte rar se reuşeşte aplicarea completă a acestui principiu, 
„evaluările comprehensive, realizate pentru decizii cu impact major, ar trebui să fie 
caracterizate de un efort de a implementa aceste principii în proces” (p. 434). 

Iată cum, în virtutea acestor standarde de practică clinică, „Evaluarea psihologică nu 
este un act gratuit, ci un proces care are toate atributele unui demers ştiinţific, urmărind 
un scop sau scopuri bine precizate”. (Martin, 2015, p. 35). 

Din această perspectivă ştiinţifică (de exemplu, Hayes, 2000; Sturmey, 2009), con- 
ceptualizarea clinică (sau formularea cazului individual/studiul de caz) este un studiu 
descriptiv detaliat şi focalizat - ar trebui să integreze toate informaţiile despre persoană 
(starea actuală, dezvoltarea, menţinerea problemelor) într-un set de idei interrelationate 
şi unitare care ghidează formularea de planuri individuale de tratament. Studiul de caz 

implică un element de analiză (Glanzel şi Schubert, 2015, p. 1), care se referă la argumente 
teoretice, integrarea evaluărilor psihometrice sau biopsihosociale şi/sau la designul siste- 
matic de tratament (Krampen şi Krampen, 2016, p. 174). 

Desigur, aşa cum punctează Eells (2007), clinicianul trebuie să găsească echilibrul corect 
între o formulare idiografică a cazului individual şi capitalizarea cercetărilor nomotetice 
disponibile şi a teoriilor psihopatologice acceptate. Autoarea menţionează şi faptul că genera- 
lizarea (adusă de studiile cantitative) conduce la stereotipizarea persoanelor în funcţie de 
etnie, vârstă, gen, aspect fizic, statut socioeconomic sau educaţie, ceea ce, menţionăm 
noi, contravine esenței abordării clinice (şi anume, centrarea pe unicitatea persoanei). 

Eells (în Sturmey, 2009), sintetizând indicaţiile APA din Presidential Task Force on 
Evidence-Based Practice (2005) despre practica clinică, afirmă că recomandarea în 
formularea studiului de caz este integrarea focalizată pe pacient a cercetării şi expertizei 
clinice, precum şi aplicarea principiilor susţinute empiric ale formulării unui caz. Felul 
în care sunt transpuse de către clinican rezultatele cercetărilor ştiinţifice într-o formă 
idiografică ce respectă unicitatea persoanei evaluate este un aspect ce ţine de judecata/ 
raţionamentul clinic al psihologului (aspect asupra căruia vom reveni ulterior). 


8.2. A situa procesul de evaluare în cadrul teoriilor 
actuale ale psihologiei clinice 


Orice demers de evaluare clinică trebuie fundamentat şi ghidat de teoriile actuale ale 
psihologiei clinice. Teoriile se diferenţiază prin mai multe aspecte: concepţia despre 
natura umană, modul de formare şi dezvoltare ale personalităţii, motivaţia umană, intele- 
gerea psihopatologică, conceptul de sănătate psihică şi modalităţile terapeutice de abordare 
a problemelor psihice. Cunoaşterea aprofundată a abordărilor teoretice care explică apariţia 
şi menţinerea patologiei psihice este un reper fundamental pentru planificarea unei evaluări 
psihologice eficiente ; teoriile orientează formulările cazului clinic, precum şi alegerea 
metodelor de investigare a aspectelor psihice relevante pentru funcţionarea psihică a 
persoanei evaluate. În centrul conceptualizării unui caz clinic se află ceea ce mai mulţi 
autori au numit mecanismul explicativ ipotetic al problemelor clientului (Persons şi 
Tompkins, 2007; Eells, 2007). 

Teoriile explicite îi ajută să lămurească de ce oamenii se comportă aşa cum o fac, să 
înţeleagă mai bine felul în care mediul afectează comportamentul, să-şi ghideze intervenţiile 
Şi să prezică ceea ce va rezulta dintr-o intervenţie particulară (Fischer, 1981, cf. Greene 
şi De Gruyter, 1999). Practic, teoria ajută la construirea unei hărţi conceptuale complexe 
care organizează judecata clinică asupra problemei prezentate de client - ce informaţii 
sunt relevante sau irelevante, ce aspecte psihologice trebuie evaluate, ce metode de evaluare 
psihologică trebuie selectate şi aplicate, ce concluzii pot fi formulate, ce intervenţii sunt 
recomandate. 

Clinicienii care au formare într-o abordare psihoterapeutică de obicei aderă la teoria 
respectivă (de exemplu, abordări cognitiv-comportamentale, umanist-experientiale sau 
psihodinamice) pentru construirea strategiilor de evaluare, pentru identificarea mecanis- 
melor explicative ale problemelor clientului şi pentru formularea planurilor de intervenţie. 
Astfel, abordarea psihodinamică explică în profunzime dinamica internă ce produce 

simptomatologia psihică - conflictualitatea internă, mecanismele de apărare, apariţia şi 
manifestarea patternurilor relationale. Evaluarea clinică se concentrează pe aspecte 
precum : istoria de dezvoltare, funcţiile adaptative ale eului, profunzimea şi consistenţa 
relaţionării, capacitatea de reglare emoţională etc. (mai multe informaţii în Magnavita, 
apud Lebow, 2008). 

Adepții abordării cognitiv-comportamentale explică comportamentele psihopatologice 
prin analiza funcţională a acestora şi prin investigarea nivelului cognitiv al funcţionării 
psihice (mai multe detalii în David, 2006; Dafinoiu şi Vargha, 2005). În mod tipic, 
această abordare susţine demersul nosologic - încadrarea tabloului clinic al persoanei 
într-o categorie de tulburări psihice -, utilizând in acest sens DSM. 

Abordarea umanist-experientiala accentuează rolul emoţiilor şi al semnificatiilor interne 
pentru experienţa subiectivă actuală a persoanei, propune o viziune idiografică în evaluarea 
clinică, delimitandu-se radical de perspectiva nomotetică - se face mai degrabă diagnosticul 
procesului intern decât diagnosticul persoanei (mai multe detalii în Greenberg, Rice şi 
Elliot, 1993). 

Abordarea postmodernă presupune ca practicienii să evite „agăţarea” de o singură 
teorie şi să accepte explicaţii alternative şi sensuri multiple ale fenomenelor psihologice, 
menţinând acele aspecte ale teoriei care „se concentrează pe viabilitatea perspectivelor 
multiple” (Dean, 1993, apud Greene şi De Gruyter, 1999). Aşa cum mentionam într-o 
altă lucrare (Ciorbea, 2014, p. 89): „Înțelegerea contribuţiilor incontestabile ale fiecărei 
abordări teoretice în explicarea etiologiei tulburărilor psihice şi a conceptului de 
sănătate mentală conduc spre ideea adoptării unei atitudini flexibile a psihologilor în faţa 
situaţiilor clinice specifice. Fiecare persoană care intră într-un proces de evaluare psiho- 
logică se află într-un context intern şi extern unic, are o istorie specifică şi resurse 
nealterate. Această unicitate poate fi înţeleasă şi abordată adecvat, etic doar prin atitudinea 
flexibilă a psihologului. Iar flexibilitatea nu este o tehnică. Aplicarea liniară a unor metode 
de evaluare înseamnă ignorarea persoanei, pe când flexibilitatea menţine individul în 
focusul evaluării”. 

În acord cu mişcarea actuală de integrare ce se manifestă şi în psihologia clinică, au fost 
propuse şi se utilizează două modele teoretice şi practice integrative care să ghideze procesul 
de evaluare psihologică clinică - modelul biopsihosocial şi modelul rezilientei asistate. 


Modelul biopsihosocial (Engel, 1977, 1980) susţine ideea că orice boală fizică sau 
mintală este rezultatul interacțiunii dintre componente biologice, psihologice şi sociale 
care afectează funcţionarea umană şi care trebuie luate în considerare pentru o intervenţie 
eficientă. Sarcina principală a psihologului clinician care foloseşte acest model este de a 
cântări ponderea şi relevanta factorilor şi a adresa adecvat fiecare categorie pentru a putea 
realiza planuri de evaluare corespunzătoare şi a formula planuri de intervenţie eficiente. 
Cambell şi Rohrbaugh (2006) au propus o structură foarte clară şi comprehensivă de 
colectare şi integrare a datelor clinice bazată pe abordarea biopsihosocială (vezi Cambell 
şi Rohrbaugh, 2006, sau o traducere completă în Ciorbea, Enache şi Sălceanu, 2015). Pe 
scurt, acest model biopsihosocial practic integrează formularea biologică a cazului, 
colectând toate informaţiile de tip biologic ce pot avea impact în funcţionarea actuală a 
clientului, cu formularea psihologică - cuprinzând o formulare psihologică generală, o 
formulare psihodinamică, una cognitivă şi una comportamentalistă a problemelor prezentate 
de client -, dar şi o formulare socială (care consideră influenţa stresorilor sociali asupra 
condiţiei psihopatologice actuale a persoanei, evaluarea factorilor de risc şi a factorilor 

de protecţie sociali). În plus, se oferă detalii despre diagnosticul diferenţial, evaluarea 
riscului de suicid şi violenţă. Toate informaţiile colectate sunt apoi corelate şi constituie 
baza formulării unui plan de tratament biopsihosocial şi a prognosticului. 

Considerăm că această abordare modernă şi planul concret de colectare şi integrare 
de informaţii constituie un standard înalt de practică a evaluării psihologice şi un instrument 
extrem de util de planificare a procesului de evaluare. 

O altă abordare modernă de practică clinică este modelul rezilientei asistate (Ionescu, 
2013), care, prin schimbarea de paradigmă propusă, considerăm că ar trebui să fie fundaţia 
întregului proces de evaluare clinică. Punctele de referinţă ale planificării evaluării 
psihologice sunt recuperarea psihică si preventia apariţiei patologiei psihice, obiectivul 
supraordonat al evaluării fiind reconstrucţia psihică a persoanei. Noţiunea de rezilienta 
asistată propusă de autorul modelului mută accentul clinic (încă actual şi excesiv!) de 
patologizare a persoanelor ca rezultat al evaluărilor psihologice (concret, a diagnosticării 
psihice) pe accesarea resurselor naturale de recuperare pe care acestea le au. Aşadar, 
adoptarea unei practici clinice bazate pe rezilienta asistată are implicaţii directe în procesul 
de evaluare psihologică clinica: psihologul evaluează factorii de risc, de protecţie şi de 
rezilienté ai persoanei şi balanţa dinamică dintre aceştia; procedurile de evaluare sunt 
adaptate în mod flexibil la caracteristicile persoanei şi situaţiei clinice, delimitându-se de 
rutina clinică ; persoana evaluată devine participant activ (nu pasiv) la propriul proces de 
evaluare, participând cu înţelegerea pe care o are asupra procesului prin care a ajuns la 
situaţia sa psihologică actuală şi asupra procesului prin care îşi poate schimba traseul 
psihic ; prin această atitudine faţă de persoana evaluată, clinicianul activează factorii de 
rezilienţă, îi redă sentimentul competenţei şi al libertăţii personale. 

În concluzie, menţionăm reperele de formulare a raportului psihologic propuse de 
Sturmey (2009) în volumul coordonat de el despre conceptualizările clinice, pe care le 
considerăm eficiente pentru a ghida evaluările clinice spre o practică concentrată pe teorie 
Şi cercetare ştiinţifică. Aşadar, în timpul planificării şi apoi derulării etapelor procesului 
de evaluare clinică, psihologul trebuie să clarifice următoarele aspecte, care apoi vor fi 
coerent menţionate în raportul final de evaluare a persoanei : 


a. Orientarea teoretică utilizată pentru a-şi construi formularea cazului, precum şi moti- 
vatia studiului de caz. 

b. Variabilele relevante şi irelevante identificate de psiholog şi justificarea alegerii acestora. 
De asemenea, clinicianul trebuie să argumenteze ponderea (importanţa) pe care o 
acordă fiecărei variabile relevante. 

c. Rolul cercetării ştiinţifice şi al experienţei clinice în formularea cazului. Aici trebuie 
menţionate pe scurt studiile care susţin formulările psihologului, dar şi rolul experienţei 
sale clinice în afirmaţiile lansate. 

Formularea concisă a cazului. 

e. Importanţa acordată istoriei clientului şi semnificației acesteia în conceptualizarea 
cazului respectiv. 

f. Importanţa acordată factorilor actuali din viata clientului şi semnificației acestora in 
conceptualizarea cazului respectiv. 

g. Planul de tratament individualizat care se desprinde din formularea cazului, cu menţionarea 
felului în care acest demers de intervenţie se leagă de conceptualizarea cazului. 

8.3. A înţelege că evaluarea clinică este un proces bazat 
pe rationamente/judecati clinice 


Unul dintre cele mai dificile aspecte ale evaluării clinice este judecata clinică pe care 
psihologul o realizează încă de la primul contact cu clientul şi până la ultima fază a 
redactării raportului psihologic şi feedbackului oferit persoanei. Procesul complex al luării 
deciziilor clinice nu poate fi efectuat după algoritmi decât pentru căutarea unor răspunsuri 
la întrebări punctuale, şi nu pentru conceptualizarea de ansamblu a cazului. Rationamentele 
clinice se bazează pe teoriile explicative ale psihopatologiei, pe cercetările ştiinţifice 
relevante, dar şi pe experienţa anterioară şi intuiţia psihologică a clinicianului. Obiectivitatea 
formulărilor clinice a fost permanent contestată tocmai din pricina elementelor de subiecti- 
vism ce nu pot fi complet evitate într-o evaluare clinică. 

Aplicarea unor metode multiple de evaluare din surse diferite (abordarea multi-metodă 
şi multi-sursă) se soldează cu o serie de informaţii ce necesită a fi procesate, organizate 
şi integrate de către clinician în formulări coerente şi semnificative care să permită luarea 
unor decizii diagnostice şi recomandări de tratament. Datele obţinute sunt organizate, 
filtrate, interpretate prin teoriile moderne ce ghidează evaluarea clinică şi la care psihologul 
aderă şi prin rezultatele studiilor ştiinţifice actuale despre problematica respectivă. Fiind 
un proces continuu de elaborare cognitivă a informaţiilor de la client, judecata clinică 
permite verificarea şi validarea acestor date în termeni de coerenţă, continuitate şi convergenţă. 

Responsabilitatea clinicianului fata de concluziile şi sugestiile de terapie formulate este 
imensă, având în vedere că acestea pot avea un impact direct asupra evoluţiei psihice şi 
sociale a clientului. 

Pentru că judecata clinică este un proces bazat pe experienţa cumulativă a practicianului 
ce se soldează cu interpretări (subiective) ale informaţiilor şi este limitat de capacitatea 
psihologului de a judeca logic relaţiile posibile dintre rezultatele obţinute (cf. Grab, apud 
Graham şi Naglieri, 2003), clinicienii au fost acuzaţi de lipsă de obiectivitate în formulările 
cazurilor. De aceea, efortul cercetătorilor domeniului s-a concentrat pe identificarea unor 
modalităţi de creştere a obiectivitatii judecății clinice - de exemplu, au fost construite 
instrumente de evaluare psihologică având calităţi psihometrice robuste ; au fost impuse 
practica de evaluare bazată pe dovezi ştiinţifice şi abordarea multi-metodă, multi-sursă. 

Cu toate acestea, standardizarea totală a procesului de evaluare clinică, deşi îi creează 
psihologului un sentiment de control şi iluzia unei obiectivitati totale, nu poate fi realizată 
deoarece există aspecte ale evaluării psihologice ce rămân neacoperite de aplicarea 
regulilor statistice şi implică in mod inevitabil raționamente clinice din partea practi- 
cianului : traducerea acuzelor persoanei într-un limbaj psihologic ; decizia privind aspectele 
psihologice ce vor fi evaluate aprofundat ; alegerea metodelor de evaluare clinică adecvate 
pentru respectivele variabile şi a surselor de informaţii ; ghidajul persoanei prin interviul 
clinic nestructurat şi desfăşurarea observaţiilor comportamentale ; decizia despre cât de 
clare şi suficiente sunt informaţiile furnizate de clienţi ; formularea ipotezelor clinice şi 
alegerea modalitatilor de verificare a acestora ; integrarea datelor convergente şi divergente 
obţinute din diverse surse sau metode; ponderarea efectelor variabilelor situationale 
asupra acuzelor prezentate de client; realizarea diferenţei între trăsături cronice de 
personalitate şi simptomatologia curentă a persoanei. 

Pe de altă parte, psihologul clinician trebuie să fie conştient de principalele surse de 
eroare ce afectează judecata clinică (de exemplu, Westhoff şi Kluck, 2009 ; Plante, 2005 ; 

Dafinoiu, 2002 ; sau, pentru o descriere pe larg a surselor de eroare, vezi Ciorbea, Enache 
şi Sălceanu, 2015). O parte din sursele de eroare vin din partea clientului : caracterul voluntar 
sau involuntar al participării la evaluare influenţează motivaţia clientului de a participa la 
procesul de evaluare ; motivaţia reală a persoanei pentru evaluare ; aşteptările clientului privind 
procesul de evaluare şi utilitatea informaţiilor obţinute ; subestimarea sau supraestimarea 
problemelor psihice existente în mod intenţionat sau neintentionat ; simularea simptomelor 
de către client. O altă categorie de surse de eroare provine din partea psihologului : erori 
cognitive determinate de convingerile implicite sau explicite ale clinicianului (de multe ori 
influențate de teoriile la care aderă sau/şi de rezultatele cercetărilor nomotetice neadaptate 
persoanei şi contextului idiografic, dar şi de caracterul selectiv al memoriei şi atenţiei) ; 
stilul personal al psihologului care are impact asupra eficienţei interviului clinic ; erori 
de interacţiune (de exemplu, presupusa similaritate cu clientul, efectele centrării, efectul 
de halo) ; complexitatea cognitivă a psihologului manifestată prin capacitatea de a discri- 
mina, diferenţia şi integra informaţii, procese transferentiale şi contratransferentiale. 

Aşadar, judecata clinică este cel mai complex proces continuu efectuat de clinician pe 
parcursul întregului proces de evaluare psihologică. Eficienţa deciziilor clinice implică 
reflectarea şi analizarea continue ale datelor obţinute despre client şi contextul său specific 
de viaţă, combinate cu raționamente personale ale psihologului, susţinute de argumente 
teoretice şi ştiinţifice solide, dar şi de expertiza sa clinică. 

Pentru a creşte validitatea judecăților clinice (minimalizand astfel erorile), Ruscio (2007, 
cf. Eells, apud Sturmey, 2009) oferă câteva sugestii, pe care noi le completăm cu alte precizări : 


- analiza atentă a argumentelor similare, dar şi investigarea amănunţită a aspectelor 
divergente apărute în datele de evaluare ; 

- conceptualizarea problemelor în modalităţi variate (prin prisma mai multor abordări 
teoretice sau folosind modele teoretice eclectice, precum modelul biopsihosocial sau 
cel al rezilientei asistate) ; 

- formularea şi testarea mai multor ipoteze de lucru, dar şi a unor contraipoteze (căutarea 
continuă de informaţii ce pot contrazice ipotezele iniţiale) ; 

- identificarea excepțiilor de la tendinţa statistică ; 

- cunoaşterea şi conştientizarea celor mai frecvente surse de eroare în judecata clinică 
şi semnelor clinice ale manifestării acestora ; 

- toate formulările clinicianului despre caz să poată fi verificate de alti profesionişti ; 

- orice aspect psihologic menţionat în raportul de evaluare să fie descris şi explicat; 

- predicțiile să fie clare şi argumentate teoretic şi ştiinţific ; 

- precizarea tipului şi puterii relaţiilor dintre variabilele investigate ; 

- argumentarea solidă a concluziilor şi recomandărilor propuse. 


Cierpiatkowska şi Sek (2016) rezumă cercetările actuale (de exemplu, Garb, 2010; 
Barlow si Clark, 2014; Tufekcioglu şi Muran, 2015) asupra celor mai relevanţi factori 
care măresc validitatea evaluărilor psihologice clinice şi identifică doi: a) abilitatea 
clinicianului de a reflecta şi monitoriza desfăşurarea procesului evaluării, ceea ce lărgeşte 
conştientizarea de sine şi autocontrolul (iar acest aspect tine de raţionamentul clinic, n.q.), 
şi b) calitatea relaţiei dintre clinician şi pacient pe parcursul procesului de evaluare care 
influenţează diversitatea informaţiilor pe care clientul le va furniza (nu doar factuale, ci 
şi dinamice, legate de funcţionarea sa în diferite domenii ale vieţii şi contexte sociale). 

Dacă despre importanţa utilizării judecății clinice am discutat, în continuare vom 
puncta valoarea alianţei de lucru în timpul evaluărilor psihologice. 


REPERELE ACTUALE ALE UNEI PLANIFICĂRI EFICIENTE A EVALUĂRII... 145 


8.4. A înţelege rolul esenţial al psihologului clinician 
şi al alianţei de lucru pentru succesul unui proces 
de evaluare psihologică 


Evaluarea psihologică a formelor de suferinţă umană care afectează funcţionarea persoanei 
în contextul vieţii sale este un proces complex, multi-fazic şi are ca scop supraordonat bene- 
ficiul persoanei. Standardele unei practici clinice concentrate pe modelul scientist-practitioner, 
ghidate de teoriile şi cercetările solide ale domeniului clinic creează presiunea unei 
structurări cât mai intense a procesului de evaluare, astfel încât să se reducă maximal 
impactul subiectiv al evaluatorului. Cu toate acestea, atât teoreticienii, cât şi practicienii 
din domeniu recunosc faptul că fundaţia unei evaluări eficiente este stabilirea alianţei de 
lucru (a raportului psihologic) dintre clinician şi persoana evaluată — experienţă relationala 
imposibil de standardizat, care depinde în totalitate de personalitatea psihologului. Din 
păcate, în practica clinică există încă practicieni care consideră că raportul psihologic este 
o condiţie de fundal, un fel de „amabilitate” învățată pe care oricine o poate manifesta, 
fără să înţeleagă impactul resorturilor profunde pe care o relaţie psihologică le activează 
în client şi efectele în derularea procesului de evaluare. „A fi drăguţ şi amabil” este de 
multe ori o mască socială după care psihologul se ascunde, nelăsând şansa unei relationari 
interumane autentice (nicio altă persoană nu se va dezvălui în faţa unei măşti, ci îşi va 
activa o mască proprie). 

Persoana care ajunge într-un proces de evaluare psihologică clinică trebuie să vorbească 
despre suferinţele sale şi consecinţele acestora cu o persoană total necunoscută, de ale 
cărei concluzii poate depinde calitatea vieţii sale viitoare, iar această condiţie esenţială a 
evaluării poate fi (şi de cele mai multe ori este) trăită ca o experienţă ruşinoasă, incon- 
fortabilă sau frustrantă. Relaţia psihologică se dezvoltă în momentul în care clinicianul 
acceptă, validează şi mărturiseşte această situaţie interioară specială în faţa clientului — 
acest lucru înseamnă a transmite de la început înţelegere emoţională (adică empatie). Aşa 
cum mentionam şi în altă lucrare (Ciorbea, Enache şi Sălceanu, 2015, p. 224) „manifestarea 
autentică a aprecierii pentru disponibilitatea clientului de a participa la o astfel de situaţie 
întăreşte puntea emtionala dintre interlocutori şi confortul psihologic al persoanei”. 

Pe de altă parte, conexiunea cu persoana începe şi atunci când psihologul comunică 
deschis şi onest despre scopurile evaluării şi obiectivele vizate de metodele de evaluare ; 
este esenţial pentru derularea tuturor fazelor evaluării ca ceea ce vizează psihologul să 
fie congruent cu aşteptările şi scopurile clientului. În felul acesta, persoana este tratată 
cu respect şi considerată un partener egal, activ, fără de care evaluarea nu poate avea loc. 
De la început, persoana ar trebui încurajată să exprime deschis orice dezacord resimte 
pe parcursul întregului proces, astfel încât să poată fi negociată o înţelegere comună şi 
mutual acceptată. 

Responsabilitatea pentru crearea cadrului relational ce permite clientului să participe 
activ şi să coopereze în propriul proces de evaluare aparţine psihologului, singurul 
conştient (iniţial) de importanţa relaţiei şi de impactul pe care atât psihologul, cât şi 
persoana evaluată îl au asupra desfăşurării evaluării psihologice. Din acest punct de vedere, 
evaluarea psihologică este concepută ca un proces colaborativ (Finn, 1996). 

Atmosfera psihică pe care o creează un raport psihologic bine construit şi menţinut de 
psiholog îi asigură persoanei evaluate confortul psihic de a se angaja în explorarea suferințelor 

sale. Alianţa de lucru este resimţită de client ca o conexiune puternică şi securizantă cu 
psihologul, iar acesta din urmă, prin capacitatea sa de a se adapta emoţional şi a se implica 
activ din punctul de vedere relational cu persoana, transmite aceste aspecte şi sporeşte 
motivaţia persoanei de a se angaja în autoexplorare şi dezvăluire de sine. Niciuna dintre 
etapele de evaluare psihologică (şi activităţile specifice fiecărei faze) nu trebuie începută 
până când nu este creat raportul psihologic solid. De aceea, un clinician competent va 
acorda timpul necesar pentru construirea acestui cadru relational şi va începe de la primul 
contact cu clientul (care poate fi la telefon sau în momentul invitării acestuia în cabinet). 

Relaţia psihologică care facilitează un proces de evaluare îl face pe client să se simtă 
în siguranţă, acceptat, respectat în individualitatea sa, încurajat să se implice şi să 
coopereze pentru scopul major al îmbunătăţirii funcţionării sale biopsihosociale şi a 
calităţii vieţii. Practicienii competenţi ai domeniului pricep că o astfel de alianţă de lucru 
implică mecanisme psihologice profunde (şi, în majoritate, inconştiente) şi ştiu să le 
utilizeze. Toate abordările teoretice majore din domeniu au contribuţii esenţiale privind 
modul de construire, menţinere şi utilizare a alianţei de lucru securizante. 

Cu toate acestea, perspectiva teoretică care are aportul cel mai consistent în acest sens 
este abordarea umanist-experientiala. Carl Rogers (1951) a explicat şi accentuat principalele 
condiţii ale unei alianţe de lucru eficiente : empatia, acceptarea necondiționată şi congruenta, 
manifestate ca atitudini fundamentale autentice ale personalităţii psihologului, singurele 
ce creează acel confort psihic necesar autodezvăluirii şi autoexplorării. Empatia a fost 
definită în mai multe feluri: „a fi împreună” sau „un fel de a fi în relaţie”, „sensibilitate 
intelectuală şi emoţională a psihologului şi disponibilitatea de a o exprima”, „interes 
profund pentru universul emotional al clientului” (Mearns şi Thorne, 2010); „contact 
psihic profund şi susţinut”, „acordaj comunicativ” (Bohart şi Greenberg, 2011) ; „capacitatea 
de a percepe cadrul de referinţă al celuilalt, cu acuratețe şi cu toate componentele şi 
semnificaţiile emoţionale care îi aparţin, ca şi cum ai fi celalaltă persoană, dar fără a 
pierde condiţia lui «ca şi cum»” (Rogers, 1959). 

Consideratia (acceptarea) pozitivă necondiționată este o „acceptare caldă a fiecărui 
aspect al experienţei clientului, ca fiind parte din acel client” (Rogers, 1957), sau o 
atitudine prin care psihologul „valorizează profund umanitatea clientului şi nu renunţă la 
ea indiferent de comportamentele particulare ale acestuia din urmă” (Mearns şi Thorne, 
2010, p.163). Este o formă de respect profund, liber de prejudecățile şi convingerile 
personale ale psihologului, pentru client ca om, cu tot ce înseamnă viata acestuia - 
dificultăţi şi resurse, valori, caracteristici, alegeri, intenţii, dorinţe, emoţii, convingeri etc. 

Congruenta a fost definită ca „un fel de a fi al psihologului când reacţiile sale 
manifestate faţă de client se potrivesc consecvent cu trăirea interioară pe care o are în 
relaţie cu acesta” (Mearns şi Thorne, 2010, p. 202). Numită şi autenticitate, congruenta 
psihologului înseamnă, pe de o parte, un acordaj intern între emoţii, gânduri şi acţiuni, 
iar, pe de altă parte, o abilitate de a revela experienţa sa clientului, de a fi transparent 
(cf. Bohart şi Greenberg, 2011) - implică contact conştient şi deschis cu propria experienţă 
interioară sau, cum spunea Rogers (1957), a participa cu toată fiinţa sa. 

Atunci când psihologul manifestă (verbal şi nonverbal) în mod autentic şi constant 
empatie, respect necondiţionat şi congruenţă, există efecte extraordinare în cazul persoanei 
care le receptează : ea însăşi începe să accepte propriile trăiri şi se deschide spre a le 
cunoaşte, a le explora mai mult, a le comunica mai detaliat şi chiar a le înţelege. Pe de 
altă parte, toate aceste informaţii oferite de client (mai ales în timpul interviului şi 
observaţiilor) pot fi în mod adecvat înţelese şi explicate de psiholog. 

Incapacitatea psihologului de a simţi şi transmite empatie, consideraţie pozitivă 
necondiționată şi congruenta face clientul să se simtă neînțeles, neacceptat, să înceapă să 
activeze mecanisme defensive şi, în consecinţă, să înceapă să distorsioneze, să simuleze, 
să selecteze informaţiile oferite. Eşecurile empatice, de respect şi autenticitate ale psiho- 
logului provin din propriile sale vulnerabilitati psihice (de exemplu, intoleranta la trăiri 
intense precum furie, frică, tristeţe sau nevoia excesivă de control). De aceea, echilibrul 
psihic al clinicianului este o sarcină profesională (şi personală) ce ar trebui să fie luată 
în serios şi adresată continuu de acesta. 

Un alt mecanism esenţial ce se manifestă în raportul psihologic din cadrul procesului 
de evaluare este fenomenul transferului (respectiv al contratransferului). Această dinamică 
inconştientă, deşi de foarte multe ori ignorată, se manifestă oricum în cadrul alianţei de 
lucru şi poate avea efecte în derularea procesului evaluării psihice. Studiul perspectivei 
psihodinamice asupra fenomenelor de transfer şi contratransfer, aşa cum sunt ele înţelese 
astăzi, oferă clinicienilor posibilitatea de a înţelege felul în care aceste dinamici emoţionale 
şi relationale au impact asupra relaţiei. Dacă este atent şi conştient de aceste fenomene, 
psihologul are acces direct la patternurile emoţionale şi relationale ale persoanei, ceea ce 
poate contribui la procesul de evaluare prin formularea unor ipoteze despre posibile cauze 
ale simptomelor actuale (mai ales în cazul tulburărilor nevrotice). 

Monitorizarea continuă a alianţei de lucru sau a raportului psihologic de către clinician 
este necesară pentru ca orice aspect ce intervine în sens negativ să poată fi adresat la 
timp, astfel încât motivaţia clientului pentru evaluare, implicarea sa activă şi cooperarea 
să fie menținute la niveluri optime. 

Insistăm asupra faptului că personalitatea psihologului este un „instrument” principal 
prin care este construit, menţinut şi utilizat raportul psihologic securizant necesar derulării 
eficiente a procesului de evaluare. Capacitatea psihologului de a asculta profund şi a 
rezona empatic cu persoana şi lumea sa extrem de complexă, de a se armoniza emoţional, 
de a calibra stările interne şi mai ales schimbările de dispoziţie ale persoanei, de a se 
adapta flexibil la stilul de relationare şi comunicare al clientului, de a-şi regla optim 
emoţiile în momentele dificile, de a avea răbdarea necesară insotirii persoanei în toate 
etapele evaluării clinice, de a păstra un nivel de optimism necesar menţinerii speranţei 
clientului că situaţia sa poate fi ameliorată, de a păstra un nivel de activism calibrat 
ritmului clientului - toate sunt calităţi personale ale psihologului, capabile să menţină 
exprimarea onestă a persoanei evaluate. 

Pe de altă parte, aceste calităţi extrem de necesare pentru o bună relationare trebuie 
dublate de alte caracteristici ce ţin tot de personalitatea psihologului clinician : motivaţia 
crescută pentru o pregătire teoretică şi ştiinţifică continuă, conştiinciozitate şi responsabi- 
litate în profesie, rigurozitate în activităţile întreprinse, deschidere fata de complexitatea 
umană şi perspective multiple de înţelegere a acesteia. Aşa cum mentionam şi in altă 
lucrare (vezi Ciorbea, Enache şi Sălceanu, în Ciorbea, 2015, p. 229), „a face psihologie” 
(adică a adera la teorii şi tehnici) este diferit de „a fi psiholog”, care înseamnă a 
constientiza resursele interioare proprii, a exprima atitudini profund umane, a folosi 
abilităţile relationale pentru stabilirea acelui tip special de relaţie care facilitează exprimarea 
clientului şi înţelegerea lui dincolo de etichetele diagnostice. Considerăm că acestea sunt 
atitudinile necesare unui psiholog care lucrează pentru îmbunătăţirea stării de bine 
psihologic a oamenilor şi a calităţii vieţii acestora. 

Atunci când psihologul trebuie să evalueze funcţionarea psihologică a copiilor, deşi 
rămân valabile toate afirmaţiile anterioare, situaţia relationala se complică prin faptul că 

alianţa de lucru trebuie construită atât cu copilul, cât şi cu părinţii acestuia, care deţin 
complet responsabilitatea pentru starea de bine a copilului. 

Schroeder şi Gordon (2002, p. X) menţionează că rolul clinicianului în situaţia de 
evaluare a copiilor este multi-fatetat, incluzând rolul de educator, avocat, furnizor de 
servicii şi manager de caz. Astfel, psihologul oferă expertiza sa bazată pe cunoaşterea 
proceselor de dezvoltare şi a literaturii ştiinţifice despre problemele copiilor. Pe de altă 
parte, obţinerea colaborării cu părinţii este condiţia esenţială pentru ca implicarea copilului 
în procesul de evaluare să fie facilitată şi ca informaţiile oferite de aceştia să poată oferi 
o înţelegere îmbogăţită despre problemele actuale ale copilului, să îmbunătăţească abili- 
tatile părinţilor de a îndeplini adecvat sarcinile parentale şi să îi ghideze să-şi susţină 
copiii pentru a face faţă (într-un mod sănătos, menţionăm noi) stresului lumii în care 
trăiesc. Mai departe, aceiaşi autori (p. 39) accentuează ideea că implicarea parentală în 
procesul de evaluare şi intervenţie asupra copiilor este un aspect critic pentru eficienţa 
programelor de prevenire a problemelor acestora. 

De foarte multe ori, în practica clinică, părinţii îşi aduc copiii în cabinetul psihologului 
precum o maşină în service, gata să o lase acolo pentru evaluare şi reparaţii capitale, 
declinându-şi în felul acesta întreaga responsabilitate. Şi dacă putem înţelege teama ascunsă 
a părinţilor (că e cumva vina şi responsabilitatea lor pentru problemele copilului) şi dorinţa 
de a ieşi rapid dintr-o situaţie care îi depăşeşte şi îi epuizează, e nevoie să înţelegem şi 
faptul că rolul părinţilor în procesul de evaluare a copiilor şi eventual de recuperare a 
acestora este fundamental. Niciun demers de evaluare clinică a copilului nu ar trebui 
început până când psihologul nu reuşeşte să motiveze părintele pentru implicare totală în 
acest proces. Cu câteva excepţii (de exemplu, ADHD, autism), majoritatea problemelor 
psihologice ale copiilor reprezintă „simptomul familiei”, adică constituie semne ale 
dezechilibrelor emoţionale şi relationale ale familiei. De aceea, implicarea părinţilor şi 
motivarea lor pentru cooperarea continuă cu psihologul sunt sarcini profesionale ce preced 
planificarea evaluării copilului. În caz contrar, rezultatele evaluării şi recomandările făcute 
vor fi în van, acestea neputând fi implementate fără ajutorul părinţilor. 


8.5. A conduce procesul de evaluare 
în beneficiul persoanei 


Până acum am argumentat necesitatea unei practici de evaluare clinică care să se desfăşoare 
în acord cu teoriile şi studiile ştiinţifice actuale, printr-un demers individualizat bazat pe 
raționamente clinice continue în cadrul securizant al unei alianţe de lucru care să permită 
dezvăluirea persoanei. Un ultim aspect pe care dorim să-l accentuăm este că un proces 
de evaluare psihologică are ca scop final supra-ordonat (menţionat oficial în Codul 
deontologic al psihologului) beneficiul persoanei. Nu ştim exact câţi psihologi cugetă 
atent asupra acestui reper al activităţii lor, dar, în virtutea experienţei noastre clinice 
(ce-i drept, de doar 15 ani), am constatat că nu suficienţi. Am primit în cabinetul 
nostru de-a lungul timpului persoane trecute printr-un proces de evaluare psihologică 
(uneori şi psihiatrică) care au venit complet tulburati de cele aflate, disperaţi cu privire 
la propria persoană şi posibilitatea recuperării — ca şi cum cele aflate în timpul evaluării 
constituie o secure gata să le reteze speranţa de bine şi posibilitatea de a-şi îmbunătăţi 
calitatea vieţii. 

În contrast cu practica clinică centrată (doar) pe diagnosticare, practica actuală a 
evaluării clinice accentuează ideea că procesul de evaluare este colaborativ tocmai pentru 
ca acesta să fie trăit ca o experienţă pozitivă şi benefică pentru clienţi. Printre promotorii 
dedicați ai acestei perspective se numără Finn şi Tonsager (Finn, 1996; Finn si Tonsager, 
1997, 2002), care, plecând de la conceptul de evaluare terapeutică, au dezvoltat o serie 
de tehnici şi principii menite să mărească eficienţa acestui proces. Prin evaluare tera- 
peutică, autorii înţeleg un fel de a conduce procesul de evaluare în aşa fel încât să devină 
o experienţă ce poate schimba pozitiv viaţa persoanelor. Sintetizând principalele perspective 
teoretice umaniste - ale psihologiei sinelui, a lui Kohut, şi ale teoriei intersubiectivitatii, 
a lui Stolorow -, autorii au formulat principiul fundamental ce ghidează o astfel de evaluare 
psihologică cu efect terapeutic : Cu cât conducem evaluările în cadrul unui model în care 
clienții participă integral într-un proces colaborativ al cărui scop este de a observa, 
înțelege şi regândi împreună problemele lor, cu atât mai profund sunt afectaţi aceşti clienți 
(Finn şi Tonsager, 2002, p. 12). 

Prezentăm şi comentăm în continuare pe scurt reperele de practică dezvoltate de Finn 
şi Tonsager (2002), cu speranţa că vor fi supuse reflectiei de practicieni şi vor putem 
aduce un aport de eficienţă în practica clinică a evaluării psihologice : 


e A încuraja clienţii să-şi stabilească scopuri personale pentru procesul de evaluare. 
Acest aspect implică identificarea şi explorarea întrebărilor pe care clienţii le au despre 
ei înşişi şi viata lor, precum şi beneficiile personale pe care le-ar avea dacă ar răspunde 
la aceste întrebări prin procesul de evaluare psihologică. În felul acesta, personalizând 
procesul de evaluare, clientul dobândeşte sentimentul puterii personale, se implică mai 
mult şi anxietatea cu privire la rezultatele obţinute se reduce. Procesul de evaluare 
psihologică poate fi prezentat clientului ca un un proces de autoexplorare ghidată 
profesionist, ceea ce asigură angajamentul puternic motivat al persoanei — un ingredient 
esenţial al eficienţei demersului clinic. Scopurile personale ale clientului şi întrebările 
sale vor deveni calea prin care psihologul poate prezenta informaţii mai greu de acceptat 
de către client la finalul evaluării. 

e A utiliza testele psihologice ca „amplificatori ai empatiei”. Desi testele standardizate 
se bazează pe norme, acestea nu ar trebui considerate „adevărate” pur şi simplu (chiar 
dacă sunt!). A nu se insista pe validitatea rezultatelor unui test, ci mai degrabă 
rezultatele să fie prezentate ca o teorie care poate fi modificată, acceptată sau respinsă 
de client. În procesul evaluării, aceste rezultate ar fi bine să devină subiecte de discuţie 
amănunţită între psiholog şi persoană, cu scopul aprofundării autoconştientizării şi 
autoempatiei clientului. Această înţelegere caldă a suferinţei are potenţialul de a anula 
ruşinea şi de a deschide căi noi de sporire a stării de bine şi a calităţii vieţii. 

e A împărtăşi cu clienţii propriile reacţii. Atunci când este relevant (şi acest aspect ţine 
de raţionamentul clinic), se recomandă ca psihologii să-şi exprime reacţiile personale 
Şi să recunoască aspectele care pot influenţa înţelegerea cazului (de exemplu, teoriile 
la care aderă, experienţa lor clinică etc.). Această manifestare umană autentică a 
psihologului (cu limitele asumate şi resursele conştientizate) devine un model de 
raportare la sine pentru client, ceea ce actualizează propriile resurse, măreşte speranţa 
de recuperare/vindecare/ameliorare, scade intensitatea sentimentului de ruşine, amplifică 
sentimentul de autoacceptare. 

e A crede în potenţialul de vindecare înnăscut. Întreaga evaluare de tip terapeutic se bazează 
pe această convingere profund umanistă a psihologului că, dacă persoana este acceptată 
empatic într-o relaţie umană de egalitate, de respect autentic în care se angajează 

voluntar pentru a atinge obiective de viaţă personale, atunci aceasta va activa toate 
resursele rămase neatinse de procesul patologic pentru a se recupera. 

e A oferi feedback clientului în manieră terapeutică. Dacă se oferă întâi informaţiile 
potrivite cu imaginea de sine a clientului, acesta devine mai deschis faţă de cele care 
intră în conflict cu viziunea despre propria persoană. Pe de altă parte, clienţii acceptă 
mai uşor rezultatele dacă acestea sunt înţelese în legătură cu obiectivele lor personale 
şi cu nelămuririle pe care le au despre ei înşişi - numai în acest fel ei vor deveni 
motivaţi să se angajeze în procesul recuperării/ameliorării/vindecării. 

9. Fazele evaluării clinice si selectarea 
testelor psihologice 

Rezumat 


Evaluarea şi intervenţia sunt relationate, dar, pentru o perioadă îndelungată, în literatura 
ştiinţifică s-a accentuat mai mult necesitatea aplicării unui tratament confirmat ştiinţific, 
omitandu-se rolul evaluării validate ştiinţific în dezvoltarea şi promovarea acestor trata- 
mente. Capitolul abordează scopurile pe care le poate avea evaluarea în tratamentul 
psihologic : screening, diagnostic, prognostic, conceptualizare a cazului, selectare şi plani- 
ficare a tratamentului, monitorizare a tratamentului şi evaluare a eficienţei tratamentului 
la sfârşitul intervenţiei. Indiferent de perspectiva din care a fost conceptualizată evaluarea, 
ca proces de luare a unei decizii, ca proces de testare a ipotezei sau ca proces trifazic, 
etapizarea este similară. Întrebarea de referinţă ghidează abordarea celorlalte etape ale 
procesului de evaluare. În finalul capitolului menţionăm diferite tipuri de erori pe care 
este indicat ca psihologul clinician să le conştientizeze pentru a le evita sau corecta şi 
facem recomandări pentru îmbunătăţirea judecății clinice. 


9.1. Introducere 


Preventia, diagnosticul şi tratamentul comportamentului anormal constituie componente 
principale pe care se concentrează psihologia clinică (Cohen şi Swerdik, 2010), diferentiindu-se 
de alte domenii conexe ale sănătăţii mintale precum psihiatria, psihologia şcolară, consilierea 
psihologică, asistenţa socială etc. (vezi Plante, 2005). Pentru a aborda şi înţelege problemele 
umane, psihologia clinică utilizează cunoştinţele ştiinţifice despre comportamentul uman 
normal şi anormal. Evaluarea psihologică este un proces complex care solicită abilităţile 
psihologului de a accesa, descrie, înţelege şi integra într-un tot coerent caracteristicile minţii, 
ale trăirilor emoţionale ale clientului şi ale factorilor asociaţi cu problemele acestuia pentru 
a determina modalităţile cele mai adecvate de intervenţie. Înainte de a discuta despre rolul 
evaluării în tratament şi etapele procesului de evaluare, se impun câteva clarificări : 


x» x» 


1. „evaluarea psihologică” şi „testarea psihologică” sunt concepte diferite. Evaluarea 
psihologică reprezintă procesul pe care psihologii îl utilizează pentru a colecta şi evalua 

informaţii cu scopul de a diagnostica, de a realiza planul de tratament şi de a face 
predicții privind comportamentele viitoare (Plante, 2005). Testarea psihologică se 
referă la administrarea testelor standardizate, în timp ce evaluarea psihologică implică 
apelarea la diverse surse şi metode multiple de culegere a datelor, testarea psihologică 
fiind doar o parte din evaluarea psihologică (Weiner, 2003) ; 

. evaluatorul este ghidat în procesul de examinare de paradigma de evaluare psihologică 
în care operează, cea în care este format ca orientare psihoterapeutică, dar este 
recomandată o perspectivă biopsihosocială care presupune o abordare multi-disciplinară 
a evaluării (Cohen şi Swerdik, 2010). Paradigma de evaluare psihologică este definită 
drept un set de credinţe, valori, principii, metode şi ipoteze referitoare la mecanismele 
cauzale privind apariţia unei probleme, cele mai bune metode de obţinere a infor- 
maţiilor, importanţa evaluării pentru tratament şi obiectivele evaluării, precum şi 
strategiile de luare a deciziei şi interpretare a informaţiilor rezultate din evaluare 
(Haynes şi O’Brien, 2002). Spre exemplu, o paradigmă de evaluare psihologică este 
cea psihodinamic-proiectivă, conform căreia problemele comportamentale nu pot fi 
în mod direct observabile şi nici accesibile în mod conştient clientului, deoarece sunt 
rezultatul proceselor şi conflictelor psihice inconştiente, astfel încât, din această 
perspectivă, cele mai bune metode de evaluare sunt probele proiective. Un alt exemplu 
de paradigmă de evaluare psihologică este evaluarea comportamentală, care se caracte- 
rizează prin utilizarea instrumentelor de evaluare validate ştiinţific şi presupune că 
variabilele sociale şi cele cognitive sunt surse importante de varianţă a comportamentului. 
De asemenea, în această paradigmă se pune accent pe evaluarea susţinută empiric, 
prin mai multe metode şi din mai multe surse de informaţie, a comportamentelor 
observabile şi a variabilelor cauzale din mediul natural. Recent, specialiştii au atras 
atenţia asupra faptului că psihologii care poartă lentilele unei orientări psihoterapeutice 
specifice îşi vor concentra atenţia în evaluare în mod exclusiv asupra problemelor care 
sunt în concordanță cu lentilele teoretice (Suhr, 2015). În acelaşi timp, integrarea 
strategiilor din diferite paradigme de evaluare poate evidenția abordarea evaluării într-o 
manieră nesistematică ce reflectă lipsa familiarităţii cu paradigmele care le susţin 
(Haynes şi O’Brien, 2002). Astfel, este recomandată în evaluare o abordare biopsiho- 
socială, în care psihologul să ia în considerare toţi factorii cauzali biologici, sociali, 
psihologici, culturali şi de mediu în cadrul unei evaluări centrate pe problemă. 
Psihologii care abordează evaluarea clientului doar dintr-o anumită perspectivă ar 
putea omite informaţii importante (Suhr, 2015) ; 

. niciun test nu este perfect şi nicio măsurare nu este fără eroare. Această asumptie nu 
diminuează însă importanţa abilităţilor de administrare şi cotare standardizată a testelor 
pe care este necesar să le posede psihologul, fără de care întregul proces al evaluării 
clinice ar putea fi invalidat. De exemplu, în administrarea MMSE (Mini-Mental State 
Examination, Folstein, Folstein şi McHugh, 1975), dacă examinatorul omite să-i 
specifice pacientului că trebuie să reţină cuvintele pe care le învaţă, rezultatele testului 
ar putea fi influențate negativ ; 

. obiectivul diagnosticului nu este de a eticheta corect nosologic clientul, ci de a descrie, 
cu cea mai mare acuratețe posibilă, funcţionarea clientului (Berman şi Shopland, 
2005), care, deseori, nu este pe deplin conştient de toate aspectele funcţionării sale 
(Wright, 2011) ; 

„ este necesară combinarea unor metode multiple de evaluare pentru realizarea unei 
evaluări comprehensive, în care să se administreze teste obiective, observaţia clinică, 


154 PROCESUL EVALUĂRII PSIHOLOGICE ÎN DOMENIUL CLINIC 


scale de autoevaluare şi de heteroevaluare, interviuri clinice, anamneza, precum şi 
probe proiective (a căror utilizare este totuşi controversată). 


9.2. Evaluarea psihologică validată științific 


Practica validată ştiinţific are ca obiectiv principal asigurarea serviciilor clinice care s-a 
demonstrat că sunt cele mai eficiente pentru nevoile fiecărui client (Hunsley şi Mash, 
2010). În ultimii ani, specialiştii accentuează necesitatea extinderii, şi în domeniul 
evaluării psihologice, a utilizării principiilor practicii validate ştiinţific, care s-a concentrat 
initial - în domeniul psihologiei - mai mult pe tratamentul validat ştiinţific, astfel încât 
să discutăm despre evaluare psihologică validată ştiinţific (Bornstein, 2016). Aceasta 
implică, conform APA (American Psychological Association, 2006), integrarea urmă- 
toarelor trei componente : 1. cercetarea, 2. expertiza clinică şi 3. cultura, preferinţele şi 
caracteristicile pacientului. 

O abordare a evaluării psihologice bazată pe date empirice presupune utilizarea teoriei 
şi a cercetării pentru selectarea constructelor importante ce vor fi evaluate în fiecare caz, 
selectarea metodelor şi măsurătorilor corespunzătoare şi a manierei în care se desfăşoară 
procesul de evaluare (Hunsley şi Mash, 2007). Nu avem încă ghiduri clare despre cum 
ar fi cel mai indicat să evaluăm tulburările psihice, dar s-au realizat liste cu instrumente 
validate ştiinţific pentru evaluarea copiilor şi adolescenților, precum şi pentru evaluarea 
pe parcursul vieţii (Hunsley şi Mash, 2010). Astfel, una dintre cerinţele evaluării validate 
ştiinţific este să se utilizeze instrumente de evaluare care au calităţi psihometrice bune, 
adică valori consistente ale fidelității, validității, precum şi utilitate clinică. Este mai 
dificil de răspuns la întrebarea : „Care instrument de evaluare s-a dovedit că ar fi cel mai 
indicat pentru această tulburare ? ”, deoarece instrumentele de evaluare sunt utilizate în 
scopuri diferite (screening, diagnostic, conceptualizarea cazului, monitorizarea şi evaluarea 
tratamentului), iar calităţile psihometrice depind deseori de caracteristicile eşantionului şi 
de obiectivul evaluării. 


9.3. Scopurile evaluării în tratament 


Instrumentele de evaluare au un rol esenţial în dezvoltarea şi promovarea tratamentelor 
validate ştiinţific, deoarece însăşi decizia privind eficienţa unui tratament se bazează pe 
instrumente care să dovedească acest lucru. Mai mult, în practica clinică psihologii au 
nevoie de date corecte ale evaluării pentru a determina funcţionarea psihologică a clienţilor, 
pentru a selecta şi planifica tratamentul, precum şi pentru a monitoriza eficienţa acestuia. 
Administrarea unui tratament validat ştiinţific nu garantează eficienţa intervenţiei, deoarece 
evaluarea incompletă sau incorectă poate conduce la utilizări inadecvate sau ineficiente 
ale tratamentelor validate ştiinţific (Weisz şi Gray, 2008). Pe parcursul tratamentului psiho- 
logic evaluarea este implicată în: a) screening, b) diagnostic, c) prognostic, d) concep- 
tualizarea cazului, e) selectarea şi planificarea tratamentului, f) monitorizarea tratamentului 
Şi g) evaluarea tratamentului (McLeod, Jensen-Doss şi Ollendick, 2013). Clinicianul va 
selecta instrumente de evaluare adecvate în fiecare dintre aceste faze. 


a) 


b) 

În faza de screening, evaluarea este scurtă şi poate fi utilizată în mai multe scopuri : 
pentru identificarea persoanelor care au o problemă psihologică sau au risc ridicat de 
a dezvolta o problemă fără intervenţie, pentru a determina necesitatea de a urma un 
tratament, pentru a genera un prognostic, dar şi pentru a colecta informaţii de bază 
despre severitatea şi potenţialul factorilor cauzali ai problemei psihologice. 
În faza de diagnostic, informaţiile din evaluare ajută la determinarea îndeplinirii sau 
neîndeplinirii criteriilor pentru o tulburare psihiatrică. În practica validată ştiinţific, 
diagnosticarea corectă este esenţială. Diagnosticul facilitează conceptualizarea cazului, 
planul de tratament şi selectarea tratamentului (McLeod, Jensen-Doss şi Ollendick, 
2013). În procesul de evaluare a statusului diagnostic al clientului, este important ca 
psihologul să ia în considerare: problemele comorbidității, deoarece aproximativ 
jumătate dintre pacienţi îndeplinesc criteriile pentru două sau mai multe tulburări, 
prezenţa unei condiții medicale care poate cauza sau exacerba simptomele psihologice, 
dar şi stadiul dezvoltării psihice şi funcţionarea relationata cu vârsta pentru diagnosticul 
diferenţial corect (Hunsley şi Mash, 2010). De asemenea, explorarea factorilor culturali 
nu trebuie neglijată, deşi la noi în ţară nu există diversitatea culturală din Londra, de 
exemplu, unde clientul englez poate fi de naţionalitate pakistaneză, indiană, chineză, 
română ş.a.m.d. 
În procesul stabilirii diagnosticului, Suhr (2015) consideră că psihologul clinician 
utilizează raţionamentul inductiv şi raţionamentul deductiv în modelul procesului dual 
al luării unei decizii. Conform acestui model, luarea deciziei în context diagnostic are 
la bază două sisteme, unul intuitiv şi unul analitic. La începutul evaluării clinice, luarea 
deciziei se bazează pe sistemul intuitiv, care necesită efort cognitiv minim, deoarece 
se realizează la nivel inconştient şi este un proces inductiv, automat şi rapid. Raționamentul 
inductiv este un proces explorator care presupune detectarea diagnosticelor potenţiale 
pornind de la simptomele raportate, de la scorurile la teste sau comportamentul 
observat. Dacă clinicienii ajung la un diagnostic prin utilizarea acestui sistem mai 
puţin solicitant din punct de vedere cognitiv, vor trece la confirmarea deductivă a 
diagnosticului. Acest al doilea sistem deductiv, analitic este lent, deliberat, bazat pe 
reguli, necesitând efort cognitiv şi timp (Glockner şi Witteman, 2010). Utilizarea 
rationamentului deductiv presupune ca evaluatorul să înceapă cu un diagnostic ipotetic, 
să ia în considerare ceea ce ar aştepta să observe dacă diagnosticul ar fi confirmat sau 
infirmat, după care să colecteze datele relevante pentru a confirma sau infirma 
diagnosticul ipotetic (Suhr, 2015). Astfel, modelul procesului dual de luare a unei 
decizii presupune că clinicianul stabileşte iniţial, printr-un raţionament inductiv, un 
diagnostic ipotetic pe baza simptomelor cu care pacientul se prezintă, după care, 
printr-un raţionament deductiv, colectează informaţii care să confirme sau să infirme 
diagnosticul ipotetic, luând în considerare ipoteze alternative. Unii evaluatori care 
utilizează acest sistem de luare a deciziei susţin că, de fapt, oscilează, trecând de la 
un sistem la altul. Pentru procesul de stabilire a diagnosticului, Berman şi Shopland 
(2005) fac următoarele recomandări care ar fi indicat să fie luate în considerare : 
-  Adresează întrebări care vor exclude diagnostice ! 
De exemplu, pentru a decide dacă problemele de somn sunt un simptom al depresiei 
sau este vorba despre insomnie, psihologul trebuie să întrebe „Când au debutat 
dificultăţile de somn ? ”. Dacă s-au manifestat simultan cu celelalte simptome din 
depresie înseamnă că dificultăţile de somn reprezintă un simptom al depresiei, dar 

dacă au existat înaintea celorlalte simptome depresive, diagnosticul pozitiv va fi 
multiplu : depresie şi insomnie. 

Conştientizează natura limitată a informaţiilor tale ! 

Stabilirea diagnosticului trebuie să aibă la bază colectarea de către psiholog a unei 
game largi de informaţii din surse multiple, deoarece cu cât deţine mai multe 
informaţii despre client, cu atât diagnosticul poate fi mai corect. Evaluarea doar 
printr-un interviu de 40 de minute poate reprezenta mai mult o tentativă de stabilire 
a diagnosticului, pentru că informaţiile în acest caz vor fi limitate. 

Fii Strict în utilizarea criteriilor DSM ! 

DSM precizează situaţiile în care stabilirea unor diagnostice multiple este inadecvată. 
Specialistul nu doar că nu trebuie să stabilească un diagnostic dacă nu sunt 
îndeplinite criteriile pentru o tulburare, dar este necesar să ţină cont de indicaţiile 
din DSM. De exemplu, când un adolescent îndeplineşte criteriile de diagnostic 
pentru tulburarea de conduită, nu se mai stabileşte şi diagnosticul de opozitionism 
provocator. Pot exista şi situaţii, conform DSM-IV-TR (APA, 2000), în care să se 
acorde un anumit diagnostic din cauza severitatii şi persistentei simptomatologiei, 
chiar dacă nu sunt satisfăcute criteriile complete pentru diagnosticul respectiv. 

Ia în considerare beneficiile şi riscurile diferitelor diagnostice ! 

Unul dintre beneficiile cunoaşterii diagnosticului constă în faptul că ajută pacientul 
să primească tratamentul adecvat pentru tulburarea pe care o are. În acelaşi timp, 
diagnosticul reprezintă o etichetă nosologică, iar etichetele au puterea de a influenţa 
percepțiile celorlalte persoane şi de a afecta cursul vieţii unei persoane, astfel încât 
se impune grijă în utilizarea lor. 

Aminteste-ti că clientul nu este un diagnostic ! 

Tulburarea psihică pe care o are un client nu îl defineşte ca om, el este mai mult 
decât diagnosticul său. 

Uneori decizia corectă este să nu diagnostichezi ! 

Nu de fiecare dată când un client ajunge în situaţia de evaluare psihologică înseamnă 
că trebuie să primească o etichetă nosologică, ci vor fi şi situaţii în care se va 
constata că intensitatea, frecvenţa şi durata problemelor nu sunt anormale, astfel 
încât decizia corectă este „Niciun diagnostic”. 

Verifică de două ori judecata clinică ! 

Berman şi Shopland (2005) argumentează că este important ca psihologul clinician 
să se asigure, în primul rând, că nu a interpretat eronat influenţele sociale, biologice 
şi individuale asupra problemei clientului prin verificarea judecății clinice. Psihologul 
clinician este cel mai vulnerabil la greşeală atunci când este foarte diferit de client. 
De aceea, psihologul va conştientiza prejudecățile pe care le are şi va analiza in 
ce măsură diferenţele de gen, vârstă, orientare sexuală, credinţe religioase îl 
vulnerabilizează la greşeli în judecata clinică. În al doilea rând, după stabilirea 
diagnosticului, psihologul caută potenţiale surse de eroare în diagnostic şi realizează 
o ultimă verificare din perspectiva clientului. În cazul în care consideră că clientul 
ar avea o reacţie negativă puternică la diagnosticul stabilit, psihologul trebuie să 
se gândească la implicaţiile privind corectitudinea deciziilor sale şi să le revizuiască, 
dacă este adecvat. Clientul este expert în privinţa vieţii lui, nu psihologul, iar 
clientul trebuie tratat ca un partener în procesul stabilirii diagnosticului (Berman 
şi Shopland, 2005). Psihologul trebuie să ţină cont de utilitatea deciziilor sale 

diagnostice pentru client, care este important să fie susţinute de discuţiile pe care 
le-a avut cu clientul despre viaţa lui. 

c) Prognosticul se referă la predicția cursului unei tulburări sau a probabilității de a 
dezvolta o problemă psihologică în prezenţa factorilor de risc specifici. Evaluarea 
prezenţei factorilor de risc care sunt asociaţi cu o anumită tulburare psihologică poate 
indica necesitatea de a urma o intervenţie psihologică, pentru a preveni dezvoltarea 
tulburării. 

d) Conceptualizarea cazului este o componentă critică a tratamentului, definită drept un 
set de ipoteze referitoare la antecedentele, factorii cauzali şi de menţinere ai compor- 
tamentelor-problemă ale pacientului. Evaluarea furnizează informaţii pentru conceptuali- 
zarea cazului, de care depind planul de tratament, selectarea tratamentului, monitorizarea 
rezultatului şi evaluarea tratamentului. Conceptualizarea cazului include, dincolo de 
orientările teoretice, patru componente principale, conform Eells, Kendjelic şi Lucas 
(1998): simptomele şi problemele, evenimentele sau stresorii care au condus la 
dezvoltarea simptomelor şi problemelor, vulnerabilitatile preexistente (evenimentele 
predispozante sau stresorii de pe parcursul vieţii) şi mecanismele cauzale ipotetice 
care leagă toate componentele anterioare pentru a oferi o explicaţie pentru dezvoltarea 
şi menţinerea simptomelor. 

e) Selectarea si planificarea tratamentului se va face pe baza conceptualizării cazului, 
luând în considerare intervenţiile terapeutice validate ştiinţific pentru fiecare tulburare. 
Stabilirea unui diagnostic şi identificarea tratamentelor adecvate pentru tulburarea 
respectivă sunt primele etape ale planificării tratamentului, urmate de conceptualizarea 
cazului, care va oferi informaţii pentru selectarea tratamentului validat ştiinţific adecvat, 
şi apoi de administrarea intervenţiei individualizate. 

f) Monitorizarea tratamentului presupune evaluarea simptomelor centrale, a factorilor 
cauzali şi a proceselor terapeutice pe parcursul tratamentului, cu scopul de a identifica 
schimbările necesare în planul de tratament, ceea ce are ca efect îmbunătăţirea 
rezultatelor intervenţiei. 

g) Prin evaluarea tratamentului la sfârşitul intervenţiei se determină impactul pe care l-a 
avut tratamentul asupra simptomelor pe care acesta s-a concentrat. În această fază este 
importantă selectarea unor instrumente care au demonstrat că indică schimbările 
intensității simptomelor. 


9.4. Etapele evaluării clinice 


Procesul de evaluare psihologică a fost conceptualizat în literatura de specialitate din mai 
multe perspective, în cadrul cărora s-a pus accent pe abordarea sa ca sarcină de luare a 
deciziilor într-un proces de rezolvare a problemelor (Suhr, 2015), ca proces de testare a 
ipotezelor (modelul testării ipotezei al lui Wright, 2011) şi ca proces conceptualizat în 
trei faze: de input al informaţiei, de evaluare a informaţiei şi de output al informaţiei 
(Weiner, 2003). 

Suhr (2015) propune abordarea procesului de evaluare din perspectiva evaluatorului 
ca „detectiv ştiinţific”, care ştie ce informaţii relevante trebuie să colecteze, care sunt 
metodele cele mai adecvate pentru a aduna informaţiile relevante şi care sunt erorile în 
luarea deciziei ce pot afecta fiecare stadiu al procesului de evaluare. Pe parcursul 

etapelor evaluării este indicat, conform acestei perspective, să se utilizeze modelul 
biopsihosocial. Astfel, în timpul interviului acest model va ajuta la formularea ipote- 
zelor cu privire la factorii din trecut şi prezent care au contribuit la simptomatologia 
clientului. În timpul colectării datelor, acest model va fi util în a lua decizii privind datele 
suplimentare care ar putea fi necesare pentru a testa ipotezele generate ca urmare a 
interviului iniţial. În conceptualizarea şi interpretarea finală, acest model va ajuta evaluatorul 
să ia numeroase decizii : 


- daca este adecvată stabilirea unui diagnostic ; 

- daca este indicat ca clientul să fie trimis pentru alte investigaţii cu scopul excluderii 
altor factori sugerati de istoria biopsihosocială că ar contribui la tabloul clinic ; 

— care este tratamentul recomandat pe baza contextului biopsihosocial în care se manifesta 
simptomele. 


Dintr-o altă perspectivă, procesul evaluării psihologice a fost conceptualizat în trei 
faze (Weiner, 2003). Prima fază, de input al informaţiei, implică colectarea datelor 
adecvate pentru a răspunde întrebărilor de referinţă. Faza a doua, de evaluare a informației, 
presupune interpretarea datelor obţinute din evaluare, iar faza a treia, de output al 
informaţiei, constă în utilizarea interpretărilor din faza a doua pentru a trage concluzii şi 
a face recomandări ce vor ajuta să se răspundă la întrebările de referinţă. Întrebarea de 
referinţă orientează clinicienii în alegerea caracteristicilor psihologice ce vor fi evaluate, 
în selectarea instrumentelor de evaluare psihologică, determinând modul de examinare a 
datelor, precum şi evidenţierea concluziilor ce vor fi trecute în raportul psihologic, în 
concordanţă cu obiectivele evaluării (Weiner, 2003). Principalul factor al unei evaluări 
psihologice deficitare este reprezentat de insuficienţa clarificării problemei ce urmează 
să fie evaluată. Cauzele neclaritatii pot fi abordarea simultană a unor patternuri de 
comportament complexe şi variate, alături de neformularea întrebării de referinţă în 
termeni psihologici şi specifici. Rolul psihologilor clinicieni este de a analiza cu atenţie 
solicitarea iniţială de evaluare, formulând obiectivele în termeni cât mai specifici. 

Wright (2011) propune modelul testării ipotezei în care fiecare evaluare individuală 
este considerată un studiu de cercetare ce propune ipoteze şi le testează utilizând metode 
şi teste multiple, ale căror puncte tari sunt utilizate, în timp ce se presupune că fiecare 
măsurare individuală este defectuoasă. Acest model este construit pe un tipar tradiţional 
al testării, completat cu noi adăugiri. Conform acestuia, evaluarea psihologică implică 
şase procese : 


1. realizarea unui interviu clinic ; 

2. alegerea unei baterii de teste ; 

3. administrarea, scorarea şi interpretarea testelor ; 

4. integrarea şi conceptualizarea informaţiei colectate din rezultatele testelor, din interviul 
clinic, observațiile comportamentului şi alte Surse ; 

redactarea raportului de evaluare psihologică ; 

6. asigurarea feedbackului persoanei evaluate şi sursei de referinţă. 


Nn 


Clientul se poate prezenta pentru evaluare psihologică din proprie iniţiativă sau la 
solicitarea altei persoane (sursa de referinţă), care poate fi alt specialist (psihiatrul, medicul 
de familie etc.) sau altă persoană care intră în contact cu clientul şi suspectează existenţa 
unei probleme de ordin psihologic. Problema cu care se prezintă pentru evaluare sau 
întrebarea de referinţă poate viza funcţionarea socială şi interpersonală, problemele 

comportamentale, starea de bine emoţională etc. sau, rareori, nu există o deteriorare în 
funcţionare şi clientul este interesat de autocunoastere. 


Primul pas al modelului testării ipotezelor constă în evaluarea clinică, care implică 
administrarea unui interviu clinic şi colectarea altor informaţii din surse variate cu două 
obiective : evaluarea nivelului deteriorării în funcționare şi generarea ipotezelor. Interviul 
clinic va avea următoarele componente: problema cu care se prezintă şi istoricul ei, 
evaluarea simptomatică şi evaluarea psihosocială. Problema cu care clientul se prezintă 
va implica evaluarea următoarelor componente: stresorii din prezent, statusul cognitiv 
(atenţie, memorie, luarea deciziei, rezolvarea de probleme, halucinaţii, idei delirante), 
statusul emoţional (dispoziţia, neajutorarea, devalorizarea, disperarea, plânsul, simptome 
maniacale, anxietate, apetit, somnul, nivelul energiei, hobby-uri, libido), ideatie suicidară 
(ideaţie, intenţie, plan, mijloace), ideatie ucigaşă (ideaţie, intenţie, plan, mijloace). 


Evaluarea Simptomatică, a doua componentă a interviului clinic, va lua în discuţie 
istoricul dezvoltării, istoricul psihiatric, istoricul abuzului de substanţe, istoricul medical, 
istoricul psihiatric şi medical al familiei. Informaţiile obţinute vor ajuta la înţelegerea 
problemei curente. 


Evaluarea psihosocială va face referire la următoarele componente : istoricul familial, 
istoricul educaţional, istoricul legal, istoricul social şi istoricul psihosexual. 

Evaluarea funcţionării curente va fi evaluată şi prin observaţie clinică, ale cărei rezultate 
pot fi organizate sub forma evaluării statusului mintal (vezi capitolul din acest volum 
dedicat acestei teme). 

Pe baza rezultatelor evaluării clinice se vizează îndeplinirea celui de-al doilea obiectiv, 
de generare a ipotezelor pentru toate cauzele posibile ale funcţionării deteriorate, iar 
pentru aceasta este necesară cunoaşterea psihodiagnosticului. În acest sens, în funcţie de 
ipoteze se vor alege instrumente care să le testeze. De exemplu, dacă un client vârstnic 
manifestă probleme de memorie, pentru că acestea pot reprezenta un simptom al dementei, 
această tulburare poate fi o ipoteză viabilă pe care psihologul să o ia în considerare şi pe 
care va trebui să o testeze. În acelaşi timp, alte ipoteze pot fi depresia, dar şi o caracteristică 
normală, specifică vârstei. Ipoteza de nul în orice evaluare referitoare la funcţionarea 
individului trebuie să fie întotdeauna aceea că aceasta este normativă. În acest punct, 
Wright recomandă ca psihologul să facă un pas înapoi pentru a înţelege care sunt domeniile 
în care se manifestă funcţionarea deteriorată, după care să enumere toate cauzele posibile. 
Două ipoteze care trebuie luate în considerare în fiecare evaluare sunt: abuzul de substanțe 
şi condiția medicală generală. 

Cercetarea recentă în psihopatologie evidenţiază o schimbare de paradigmă, în sensul 
că se concentrează mai mult pe înţelegerea etiologiei potenţiale care a cauzat simptomele 
şi comportamentele specifice decât pe seturile de simptome şi diagnostice, pentru a înţelege 
ce conduce la psihopatologie şi cum poate fi tratată (Insel et al., 2010). Scopul interviului 
iniţial ar trebui să fie dezvoltarea ipotezelor despre cauzele problemelor şi simptomelor 
prezentate de client, şi nu a ajunge la un diagnostic (Witteman er al., 2007). 

Următorul pas al procesului de evaluare va fi selectarea unei baterii de teste care să 
ajute la aprecierea validității fiecărei ipoteze, pentru a realiza măsurări obiective ale 
simptomelor constatate la primul pas. Cel mai important factor în selectarea testelor 
psihologice se referă la gradul în care acestea corespund obiectivului general al evaluării 
clinice. Alegerea bateriei de teste se va realiza pe baza ipotezelor generate în primul 
pas, avându-se în vedere recomandarea de a utiliza măsurări multiple ale aceluiaşi 

construct. De exemplu, dacă depresia este o ipoteză, se vor utiliza măsurări multiple care 
vor permite evaluarea ei prin metode diferite, precum scale de autoevaluare cu proprietăţi 
psihometrice bune, precum Inventarul de Depresie Beck (BDI-II - Beck, Steer şi Brown, 
1996), scale de heteroevaluare, precum Scala de Evaluare a Depresiei Hamilton (HDRS - 
Hamilton, 1980), ale căror rezultate vor fi ulterior combinate cu datele din interviul clinic 
şi observaţiile comportamentale. Evaluările psihologice trebuie să ţină cont atât de 
varietatea metodelor utilizate (teste, interviuri, observaţii), cât şi de orientarea indivi- 
zilor spre anumite metode (de exemplu, unele persoane preferă interviurile clinice în 
detrimentul testelor psihologice din cauza anxietăţii de evaluare resimtite). Totuşi, se 
recomandă o abordare complementară a metodelor de evaluare, fiecare dintre acestea 
oferind o perspectivă diferită şi valoroasă asupra individului, necesară unei evaluări 
psihologice profunde (Weiner, 2003). O baterie de teste echilibrată ar trebui să includă 
instrumente atât de autoevaluare, cât şi de măsurare a performanţei prin teste, examinatorul 
obţinând în acest mod informaţii bogate şi variate (Acklin, 2002). Cele mai importante 
surse de informaţii includ scalele de autoevaluare, testarea psihologică şi evaluarea 
comportamentului (Heilbrun, 2001). Scalele de autoraportare au dezavantajul de a nu 
dezvălui decât trăsăturile de personalitate şi patternurile de comportament conştientizate 
de client, spre deosebire de instrumentele de evaluare a performanţei, care oferă mult 
mai multe informaţii (Weiner şi Greene, 2007). 

Un alt factor esenţial este reprezentat de experienţa clinicianului, preferinţele personale, 
precum şi familiarizarea acestuia cu literatura de specialitate. O problemă semnalată de 
specialişti este tendinţa unora dintre clinicieni de a utiliza versiuni scurte ale instrumentelor 
(Shrauger şi Osberg, 1981). Deşi multe dintre aceste forme ale testelor sunt valide pentru 
screeningul psihologic, utilizarea lor ca substitute ale versiunilor mai lungi nu este 
acceptată în evaluare (Kaufman şi Lichtenberger, 2002), încercările de a dezvolta versiuni 
mai scurte ale testelor fiind descurajate de experţii în domeniu (Graham, 2000). 

În selectarea instrumentelor trebuie să se ia în considerare, pe lângă proprietăţile 
psihometrice ale instrumentelor şi factorii procedurali, utilitatea şi costul (Newman, Rugh 
şi Ciarlo, 2004). Factorii procedurali vizează uşurinţa utilizării instrumentului şi utilizarea 
datelor obţinute de la surse multiple. Utilitatea se referă la utilizarea măsurării în plani- 
ficarea şi livrarea elementelor serviciului clinic, la uşurinţa interpretării datelor şi la cât 
de uşor de înţeles sunt acestea pentru neprofesionişti. De asemenea, instrumentele care 
costă mai puţin vor fi mai accesibile. Astfel, testele psihologice nu trebuie selectate doar 
pe baza proprietăţilor psihometrice, ci este nevoie să se ia în considerare compatibilitatea 
testelor cu schema de tratament ce urmează a fi planificată şi aplicată clientului în cauză, 
deoarece testele sunt utilizate pentru a genera planul de tratament ce trebuie urmat (Beutler, 
Clarkin şi Bongar, 2000 ; Jongsma şi Peterson, 1995; Maruish, 1999). 


Al treilea pas al procesului de evaluare psihologică este testarea, care presupune 
administrarea, cotarea şi interpretarea testelor. Interpretarea testelor se bazează pe asumptia 
că administrarea şi cotarea acestora s-au realizat într-un mod adecvat, standardizat. Se va 
tine cont de vârsta clientului, locul şi momentul testării. 

Este foarte important ca psihologul să cunoască nu doar calităţile psihometrice ale 
fiecărui test, ci şi limitele acestuia. Evaluările psihologice ar trebui realizate într-un climat 
de securitate, care să asigure confortul clientului, stimulând spiritul de cooperare. Conform 
lui Masling (1998), clienţii sunt deschişi în oferirea de informaţii examinatorului, atunci 
când percep testarea ca o interacţiune respectuoasă din ambele părţi, în detrimentul unei 
atitudini autoritare din partea acestuia. 

Al patrulea pas al procesului de evaluare constă în integrarea şi conceptualizarea 
informaţiilor colectate din rezultatele testelor, ale interviului clinic, ale observaţiilor 
comportamentale şi din alte surse. Procesul de integrare a informaţiilor implică mai multe 
etape : acumularea rezultatelor, identificarea temelor, organizarea datelor şi conceptuali- 
zarea (Wright, 2011). În prima etapă, pe o foaie se notează rezultatele obţinute din interviul 
clinic, testarea funcţionării emoţionale şi a personalităţii, observaţia comportamentului, 
indiferent de aparenta lipsă de importanţă, pentru a vedea modul în care acestea se 
potrivesc împreună, precum piesele unui puzzle. Uneori temele sunt clare şi uşor de 
identificat, alteori sunt mai dificil de categorizat, dar este important ca o temă să fie 
susţinută de rezultate din teste şi măsurări diferite, care să o explice. Temele uneori decurg 
din rezultate, din domeniile despre strategiile de adaptare sau despre lumea interpersonală 
a individului, dar pot fi stabilite şi prin identificarea proceselor emoţionale sau cognitive 
ale individului. Tema este descrisă de rezultate. De exemplu, temele pot fi simptome 
specifice (precum devalorizarea), pot include caracteristici de personalitate (precum 
dezirabilitatea socială) sau factori de mediu (precum izolarea interpersonală). În funcţie 
de complexitatea evaluării, pot exista câteva teme sau zece teme, fiind important să 
includem cât mai puţine teme care să cuprindă toate rezultatele (Wright, 2011). Ca în 
cazul analizei tematice, revizuirea temelor poate determina ca o temă iniţială să fie 
împărţită ulterior în mai multe teme, iar rezultatele care nu se potrivesc cu temele stabilite 
sunt etichetate ca „diverse” şi pot consititui o altă temă împreună cu alte astfel de rezultate. 
Important este ca rezultatele să explice tema, nu doar să fie relationate cu ea. Etapa de 
organizare a rezultatelor presupune realizarea unui tabel în a cărui primă coloană sunt 
incluse temele, iar în a doua coloană sunt măsurările individuale (observaţiile compor- 
tamentale, scalele de autoevaluare) cu rezultatele ce susţin temele. În etapa de conceptualizare, 
temele sunt integrate într-o naraţiune care să explice funcţionarea persoanei evaluate şi 
să conducă la susţinerea unui diagnostic, precum şi a recomandărilor de a consulta un 
psihiatru, de a urma psihoterapie sau alte sugestii adecvate cazului. Această etapă a 
evaluării va fi abordată detaliat în capitolul denumit „Integrarea şi interpretarea informaţiilor 
din evaluare”, din cadrul acestui volum. 


Al cincilea pas al evaluării este redactarea raportului de evaluare psihologică. 
Cunoaşterea sectiunilor în care este necesar să fie structurat un raport de evaluare 
psihologică şi a modului în care sunt prezentate informaţiile din fiecare secţiune prin 
asigurarea unui echilibru între limbajul profesional şi jargonul psihologic este esenţială 
pentru o comunicare clară şi inteligibilă a rezultatelor evaluării. Acest subiect va fi abordat 
pe larg în capitolul „Redactarea raportului psihologic” al acestui volum. 


Ultimul pas al evaluării constă în asigurarea feedbackului privind rezultatele evaluării 
atât persoanei evaluate, cât şi sursei de referinţă. Rezultatul evaluării clinice trebuie 
comunicat atât persoanei evaluate, cât şi sursei de referinţă, care a recomandat evaluarea 
psihologică. Şedinţele de prezentare a feedbackului solicită abilităţile clinice în mod 
deosebit, deoarece este necesar ca psihologul să se adapteze la reacţiile diferite pe care 
clientul le poate manifesta în momentul comunicării diagnosticului. Astfel, poate fi necesar 
să explice un concept în diferite moduri sau să consoleze şi să empatizeze cu clientul care 
ar putea fi supărat din cauza diagnosticului. Este important ca recomandările să îmbună- 
tateasca viata şi funcţionarea persoanei. 

9.5. Erori în procesul evaluării clinice 


Există o serie de erori ce pot interveni în etapele evaluării psihologice, pe care este necesar 
ca un clinician să le cunoască, pentru a le evita sau corecta. Putem discuta despre erori 
realizate de examinator şi erori realizate de persoana evaluată. Erorile ce ţin de examinator 
se împart în mai multe categorii: competenţa de a utiliza procedurile respective, alături 
de modul în care personalitatea clinicianului poate influenţa răspunsurile la testele 
psihologice (Weiner, 2003). Calificarea în administrarea testelor nu este asigurată de 
simpla deţinere a licenţei de utilizare a testelor, implicând training de specialitate şi 
familiarizarea clinicianului cu versiunile recente ale instrumentelor, precum şi cu literatura 
ştiinţifică din domeniu. Este recomandată luarea în considerare a factorilor interpersonali, 
socioculturali şi situationali, care pot afecta atât culegerea datelor, cât şi interpretarea 
acestora (Sandoval et al., 1990). Mai mult, bias-ul în evaluarea informaţiilor are loc atunci 
când clinicianul se bazează pe ideile sale preconcepute în abordarea clinică, acestea fiind 
percepute conştient sau nu (Reynolds er al., 1999). De asemenea, există o serie de surse 
de eroare care pot fi identificate în exercitarea judecății clinice şi în procesul de luare a 
deciziei diagnostice de către clinician (Suhr, 2015) : 


1. bias-ul confirmativ - constă în tendinţa generală de a căuta şi de a acorda atenţie 
dovezilor care confirmă ipoteza de lucru iniţială, în timp ce se subevaluează dovezile 
care o infirmă (Garb, 2000). Este necesar ca evaluatorul să formuleze întrebări în 
timpul interviului şi să administreze nu doar instrumente care confirmă diagnosticul 
ipotetic, ci şi instrumente pentru diagnosticul diferenţial pentru a colecta dovezi care 
infirmă diagnosticul. 

2. bias-ul reprezentativității — se referă la posibilitatea ca un clinician, pe baza faptului 
că anumite semne şi simptome sunt mai puternic relationate cu un anumit diagnostic, 
să diagnosticheze iniţial o tulburare considerată ca fiind „reprezentativă” pentru 
respectivele simptome, ignorând specificitatea simptomelor, iar în procesul rationamen- 
tului deductiv să colecteze informaţii care confirmă raţionamentul iniţial eronat, fără 
a lua în considerare ipoteze alternative sau dovezile care infirmă diagnosticul iniţial. 

3. bias-ul regretului — apare când clinicianul supraestimează probabilitatea unui diagnostic 
cu consecinţe severe din cauza regretului pe care anticipează că l-ar avea dacă ar omite 
diagnosticarea. 

4. bias-ul disponibilitdtii — se referă la faptul că clinicianul se lasă influenţat în decizia 
sa de cea mai recentă informaţie (recency bias) obţinută în timpul testării (de exemplu, 
rezultatul la testul de inteligenţă) sau de prima informaţie (primacy bias) prezentată 
de pacient. 

5. bias-ul retrospectiv — apare atunci cand clinicianul se bazează pe un diagnostic anterior 
stabilit în diverse situaţii şi supraestimează probabilitatea respectivului diagnostic. O 
astfel de situaţie poate fi cea în care clinicianul, de exemplu, omite faptul că scopul 
unui screening nu este de stabilire a diagnosticului şi ia în considerare rezultatul unui 
screening drept certitudine privind prezenţa unui anumit diagnostic. O altă situaţie 
poate fi cea în care clinicianul consideră un diagnostic temporar stabilit într-o situaţie 
de criză ca fiind un diagnostic confirmat. 

6. bias-ul diagnosticului — se referă la tendinţa de a supradiagnostica prin stabilirea unui 
diagnostic nosologic, atunci când decizia corectă ar fi „niciun diagnostic”. 

Pentru a îmbunătăţi corectitudinea în judecata clinică, este indicat ca psihologii 
clinicieni să ia în considerare următoarele recomandări (Wedding şi Faust, 1989; Groth- 
Marnat, 2003) : 


a) pentru a-şi dezvolta strategiile de obţinere a informaţiilor şi a realiza estimări corecte 
cu privire la acurateţea judecății clinice, este important ca psihologii clinicieni să se 
familiarizeze cu literatura ştiinţifică referitoare la judecata clinică şi să deţină cât mai 
multe informaţii cu privire la persoana sau grupul pe care îl evaluează; 

b) este indicată utilizarea unor interviuri cel puţin semistructurate, dacă nu structurate, 
pentru a nu omite informaţii esenţiale despre pacient, mai ales când se impun decizii 
clinice urgente (ca în situaţiile de criză când persoana reprezintă un pericol pentru 
sine sau alte persoane) ; 

c) în timpul interviurilor este recomandată notarea informaţiilor şi evitarea reactualizării 
acestora din memorie, pentru a evita posibile erori cauzate de caracterul reconstructiv 
al memoriei ; 

d) în stabilirea psihodiagnosticului, clinicianul ar trebui să se bazeze cu atenţie pe criteriile 
din DSM-5 sau ICD-10 şi să fie strict în utilizarea lor pentru a evita atât supradiagnos- 
ticarea, cât şi subdiagnosticarea. 

e) pentru a reduce posibilitatea de a realiza o serie de erori, precum eroarea de confirmare, 
clinicienii ar trebui să ia în considerare nu doar datele care susţin ipoteza diagnostică, 
ci şi pe cele care nu o susţin; 

f) Ownby şi Walbrown (1983) susţin necesitatea solicitării de către clinician a unui 
feedback de la sursa de referinţă referitor la precizia, claritatea, utilitatea informaţiei 
şi a recomandărilor din raportul psihologic, pentru a ajuta la îmbunătăţirea corectitudinii 


Erorile ce ţin de respondent se referă la atitudinea acestuia faţă de examinator, tendinţa 
de a da răspunsuri dezirabile social, alături de preferinţele personale cu privire la clinician. 
Efectele managementului impresiilor se referă la încercările participanţilor de a induce 
examinatorului o imagine falsă despre ei. Una din cauzele cele mai frecvente se referă la 
încercările de atragere a atenţiei, maximizând astfel simptomele. Tentativele de simulare 
sunt evidente de obicei între părţile aceluiaşi test, între rezultatele testelor şi observaţiile 
realizate în urma interviului, respectiv istoricul personal al pacientului (Berry, Wetter şi 
Baer, 2002). O altă modalitate de inducere în eroare a examinatorului este reprezentată 
de tendinţa subiecţilor de a falsifica conştient răspunsurile oferite, fie prin autoprezentarea 
în manieră negativă sau prin prezentarea propriei persoane într-o lumină favorabilă. 
Ambele tendinţe se pot situa pe un continuum, de la o uşoară exagerare a calităţilor sau 
dificultăţilor întâmpinate, mergând până la inventarea unor realizări sau probleme ce nu 
au avut loc niciodată, putând fi depistate prin identificarea inconsistentelor din datele 
respondentilor (Weiner, 2003). Erorile privind gestionarea informaţiilor se referă la 
asigurarea confidentialitatii datelor provenite de la clienţi, fiind o provocare în contextul 
administrării computerizate a probelor psihologice. 


164 PROCESUL EVALUĂRII PSIHOLOGICE ÎN DOMENIUL CLINIC 


Concluzie 


Evaluarea psihologică reprezintă în fond o sarcină de luare a deciziei în care psihologul 
formulează şi testează ipoteze în mod iterativ, având în vedere factorii biologici, psihologici 
şi sociali ce pot explica problema clientului. Înțelegerea comportamentului şi a funcţionării 
psihologice a unei persoane prin evaluarea psihologică pe parcursul câtorva şedinţe solicită 
abilităţile, expertiza psihologului şi capacitatea sa intelectuală. În evaluare se pot utiliza 
numeroase metode, dar „instrumentul” cel mai important este însuşi psihologul, deoarece 
deciziile le va lua în urma exercitării judecății sale clinice. În literatura de specialitate se 
vorbeşte despre lipsa de putere a psihologului, dar statutul de psiholog clinician reprezintă 
ipostaza în care psihologul are cea mai mare putere, dacă luăm în considerare modul în 
care poate influenţa negativ viaţa unei persoane prin erorile pe care le poate face. Astfel, 
conform principiilor practicii validate ştiinţific, este important ca psihologii să fie la curent 
cu descoperirile ştiinţifice, să îşi monitorizeze şi evalueze critic cunoştinţele, abilităţile, 
precum şi deciziile pe care le iau în asigurarea serviciilor clinice pentru clienţi. 

10. Evaluarea statusului mintal 

Rezumat 


Acest capitol prezintă concis componentele examenului de specialitate realizat in mod 
obişnuit de medicul psihiatru, prin care se observă şi se descrie statusul mintal curent al 
persoanei examinate, începând cu aspectul exterior, comportamentul şi vorbirea, continuând 
cu afectivitatea, gândirea, percepţia şi cognitia şi încheind cu critica bolii. O atenție 
specială este acordată jargonului medical. 


KKK 


Evaluarea statusului mintal (mai cunoscut în România sub denumirea de examen psihic, 
examen al stării psihice sau examen al stării mintale) face parte din evaluarea psihiatrică, 
de obicei în continuarea anamnezei! (Cowen et al. , 2012), şi reprezintă un proces structurat 
prin care sunt evaluate starea mintală şi comportamentul unei persoane la un moment dat 
(Geddes er al., 2012). Evaluarea statusului mintal este corespondentul examenului fizic 
sau somatic efectuat de medicul internist sau al altor examinări de specialitate din alte 
discipline medicale clinice (Sadock er al., 2015). Are un format standard şi foloseşte un 
limbaj specific. 

Scopul evaluării statusului mintal este de a identifica semnele (ceea ce se observă) şi 
simptomele (ceea ce se declară) unor afecţiuni psihiatrice, prezente în momentul evaluării 
(Geddes er al., 2012) sau foarte recent şi care nu au fost adresate în anamneză (Cowen et al., 
2012). Informaţiile obţinute din anamneză, evaluarea statusului mintal şi eventualele 
examinări paraclinice (de laborator, precum analize sangvine, imagistică cerebrală) sunt 
folosite pentru a formula un diagnostic şi un plan de intervenţie şi pentru a discuta evoluţia, 
posibilele complicaţii şi prognosticul problemelor de sănătate (Sadock er al., 2015). 

Evaluarea statusului mintal se efectuează prin observarea directă a persoanei şi 
adresarea de întrebări specifice şi de seturi de întrebări specifice (Black şi Andreasen, 
2014). Durata examenului variază de la câteva minute - în situaţii de urgenţă - la câteva 





1. Anamneza are mai multe componente, scopul fiind de a afla informaţii despre trecutul şi prezentul 
persoanei (şi ale rudelor), precum probleme de sănătate din trecut, factori de risc şi de protecţie, 
motivele prezentării şi istoricul problemelor actuale. 

zeci de minute - în situaţii mai complexe - şi poate fi repetat, chiar şi de mai multe ori 
pe zi dacă starea bolnavului o cere. Foarte pe scurt, evaluarea statusului mintal caută să 
răspundă la cinci întrebări principale despre persoana examinată, enunțate în figura 10.1. 
Evaluarea statusului mintal nu trebuie confundată cu testul Mini-Mental State Examination 
(MMSE), acesta evaluând doar aspecte ale cognitiei. 


2 Cum se Cum se Ce Cum 
2 


Figura 10.1. Prezentare schematică a evaluării statusului mintal 


În mod obişnuit?, evaluarea statusului mintal are mai multe componente (Black şi 
Andreasen, 2014; Cowen er al., 2012 ; Geddes et al., 2012; Sadock er al., 2015), detaliate 
de Carlat (2012) şi Oyebode (2015). Figura 10.2 enumeră cele şapte componente principale 
ale evaluării statusului mintal, care sunt descrise şi detaliate în cele ce urmează, cu 
menţionarea cu litere italice a termenilor din jargonul* medical românesc (Predescu şi 
Ionescu, 1976; Prelipceanu, 2015). 


Aspectul 


exterior şi Vorbirea Afectivitatea 
comportamentul 





Critica bolii 





Figura 10.2. Componentele principale ale evaluării statusului mintal 
(Cowen et al., 2012; Geddes et al., 2012) 





2. MMSE a fost introdus de M.F. Folstein, S.E. Folstein şi P.R. McHugh (1975), „Mini-Mental 
State” : a practical method for grading the cognitive state of patients for the clinician. Journal 
of Psychiatric Research, 12(3), 189-198. 

3. Unii autori, mai ales din tara, prezintă şi alte domenii, precum: voinţa, activitatea, instinctele, 
ritmul nictemeral sau personalitatea. De asemenea, ordinea în care aceste domenii sunt prezentate 
variază de la un centru universitar la altul. Autorul a preferat să prezinte evaluarea statusului 
mintal aşa cum apare în cele mai recente publicaţii de renume din literatura de specialitate din 
străinătate, menţionând şi terminologia folosită uzual în ţară de către specialişti. 

4. Tabelul din anexă prezintă o listă de prefixe şi sufixe medicale mai des întâlnite şi care pot ajuta 
la înţelegerea mai uşoară a jargonului psihiatric. 

10.1. Aspectul exterior şi comportamentul 


Această secţiune caută să aducă informaţii despre : 


Vârsta aparentă — se notează dacă persoana examinată pare mai tânără sau mai bătrână 
decât este aşteptat pentru vârsta declarată ; 

Vestimentatia şi accesoriile — se consemnează daca sunt curate, potrivite pentru vremea 
de afară sau pentru circumstanţe sau dacă sunt purtate obiecte neobişnuite. Se descrie 
inadecvarea lor fata de vârstă (cisvestism) şi faţă de sex (travestism) ; 

Expresia facială — se apreciază dacă este tristă şi putin mobilă (hipomimie) sau bucuroasă şi 
prea mobilă (hipermimie), neobişnuită (paramimie) şi dacă imită intervievatorul (ecomimie) ; 
Igiena şi tunsoarea - poate fi neglijentă, nepieptănată, murdară, excentrică ; 
Contactul vizual şi privirea - se notează dacă este fixă sau ferită, uşor sau greu de 
stabilit/mentinut ; 

Atitudinea - poate fi cooperantă, prietenoasă sau ostilă ; 

Activitatea psihomotorie” — se consemnează dacă este absentă (stupoare), redusă 
(bradikinezie), crescută (neliniște) sau foarte crescută (agitație) ; 

Postura - apreciem dacă este naturală, neobişnuită (de exemplu, flexibilitate ceroasă, 
catalepsie) ; 

Mişcările - notăm dacă sunt voluntare, dar artificiale (manierism) sau repetitive 
(stereotipie) ; involuntare şi repetitive (tremur, tic) ; persoana parcă nu are stare (acatizie) ; 
Comportamentul social - dezinhibat/inhibat, bizar ; 

Altele — se caută dacă există semne de agresiune fizică sau de autovătămare (echimoze, 
tăieturi, cicatrice), tatuaje. 


10.2. Vorbirea 


De 


cele mai multe ori este expresia formei gândirii (a se vedea mai jos) şi este evaluată 


luând în calcul: 


Debitul - absent (mutism), partial (mutacism), crescut (bavardaj) şi excesiv (logoree) ; 
Ritmul — poate fi încetinit (bradilalie sau bradifemie) sau accelerat (tahilalie sau tahifemie) ; 
Promptitudinea - scăzută sau crescută ; 

Volumul — scăzut sau crescut; 

Tonul — ironic, prietenos, sarcastic, calm. 


10.3. Afectivitatea 


Această secţiune evaluează : 


1. 


cum declară că se simte persoana examinată (dispoziția): tristă, bucuroasă, speriată, 
vinovată, furioasă ; 





5. 


Descrie activitatea motorie drept consecinţă a stării psihice. 

2. cum pare să se simtă (starea afectivă) persoana evaluată (ce vede examinatorul) - din 


punctul de vedere al: 

a) Tipului - tristeţe până la depresie (hipertimie negativă), bucurie până la manie 
(hipertimie pozitivă), tristeţe amestecată cu frică (disforie), indiferenţă (atimie sau 
apatie), pierderea interesului pentru activităţi iniţial plăcute (anhedonie), frică sau 
normalitate (eutimie) ; 

b) Constanţei — este influenţabilă ? Variază de la o zi la alta sau de la o oră la alta? 
Se descriu labilitatea emoțională (cu forma extremă de incontinentd afectivă), cand 
variază excesiv, şi aplatizarea afectivă, când ea este aproape de neschimbat ; 

c) Congruentei - persoana se poate declara tristă, dar să apară bucuroasă (incon- 
gruenţă afectivă) ; 

d) Adecvare — este corespunzătoare situaţiei - plânge, desi ar trebui să râdă? 


10.4. Gândirea 


În această secţiune, se evaluează: 


Ls 


Fluxul gândirii, adică cat de repede se schimbă gândurile şi cât de multe şi de variate 
sunt ele. Se descriu presiunea gândirii (când ele sunt rapide, abundente şi diverse), 
sărăcirea gândirii (când ele sunt încete, puţine şi similare) şi absenţa gândurilor 
(anideatie). 


. Forma gândirii, adică cum sunt formulate, organizate şi exprimate gândurile (se 


stabiliteşte prin evaluarea limbajului) : 

- Fuga de idei — gândurile se mută brusc de la o idee la alta; 

- Asocierile insolite — cuvintele sunt alese mai degrabă pentru că sună la fel sau 
rimează decât pentru că au sens ; 

- Relaxarea asocierilor (derapaj) — cuvintele sunt înţelese separat, dar nu şi propoziţia 
formată de ele ; 

- Salata de cuvinte (schizofazie, incoerentd) - cuvintele şi propoziţiile nu au sens ; 

-  Perseverarea (verbigeratia) — repetarea de cuvinte, propoziţii şi idei, ieşite din context ; 

- Fadingul mintal - gândirea se întrerupe treptat ; 

- Barajul de idei - gândirea se opreşte brusc ; 

- Circumstantialitatea — se oferă detalii irelevante ; 

- Tangentialitatea - se evită subiectul ; 

- Neologismul - cuvânt creat de către persoana examinată ; 

Paralogismul — cuvânt cu sensul schimbat de către persoana examinată. 

Conin gândirii 

a) Ideea dominantă — gând recurent, dar care poate fi suprimat cu un grad de efort. 
Poate lua forma preocupărilor sau a îngrijorărilor. 

b) Ideea morbidă - lipsă de speranță, neajutorare, autovictimizare, vinovăție, tendințe 
suicidare. 

c) Ideea obsesivă - gând nedorit, repetitiv şi intruziv, care invadează mintea în ciuda 
eforturilor de a-i rezista. Este recunoscută ca aparținând persoanei şi ca fiind lipsită 
de logică şi cauzatoare de frică şi suferinţă, adică este egodistonică. Conţinutul ei 
poate fi legat de: 

- contaminare - murdărie, praf, detergent, microbi ; 

- agresiune - ideea că va face rău cuiva sau îi va adresa cuvinte nepotrivite ; 

- sex — legat de activităţi sexuale considerate dezgustătoare sau inadecvate ; 

- religie - este pusă la îndoială existenţa divinității sau divinitatea este hulită ; 

— starea de sănătate - infecţie sau boală; 

- ordine - lucrurile trebuie aranjate într-un anumit fel sau acţiunile trebuie 
efectuate într-o anumită succesiune. 

d) Ideea prevalentă” — credinţă izolată şi fixă, care preocupă până la a domina viata 
persoanei. Pe de o parte, se aseamănă foarte mult cu ideea delirantă (în care poate 
de altfel progresa), în sensul că este de obicei greşită (deşi are un grad de adevăr), 
dar nu este la fel de fixă (persoana acceptă că s-ar putea înşela) sau de ciudată. 
Pe de altă parte, se deosebeşte de ideea obsesivă prin faptul că este conformă cu 
principiile persoanei (adică este egosintonică) şi apare de obicei pe fondul unei 
personalităţi anormale. Varianta lor „normală” este reprezentată de convingeri 
religioase sau politice fervente. 

e) Ideea delirantă - credinţă fixă, greşită, neinfluenţată de argumente logice sau de 
dovezi contrare şi care nu poate fi explicată de religia, cultura sau educaţia persoanei 
(de exemplu, cineva poate crede că este supravegheat de cineva care stă ascuns 
într-un camion negru ; dacă acceptă să verifice camionul şi nu găseşte nimic, acest 
lucru va fi folosit drept argument că acele persoane, urmărindu-l, ştiau că va verifica 
camionul şi l-au părăsit cu puţin timp înainte). Uneori, credinţa poate fi reală, dar 
raţionamentul din spatele ei este lipsit de logică (de exemplu, când cineva crede 
că este urmărit pentru motivul că nu plăteşte cu cardul). 


Ideea delirantă poate să fie primară (rareori), când apare din senin, la cineva fără 
probleme medicale cunoscute, sau secundară (cel mai adesea), consecutivă unei halucinaţii, 
unei schimbări a stării afective sau altei idei delirante (în acest caz, dacă se bazează una 
pe alta, vorbim de idei delirante sistematizare). 

Există câteva situaţii particulare, precum ideea delirantă indusă (in folie deux), cand 
cineva începe să creadă ideile delirante ale altei persoane sau când alte fenomene psihice 
incorporează termenul „delirant”, deşi ele nu sunt „delirante” per se. De exemplu, vorbim 
de percepție delirantă, când este interpretată greşit semnificaţia a ceva ce este perceput 
în mod normal (cineva care crede că este urmărit, văzând o anumită maşină parcând, 
devine convins că au sosit urmăritorii), sau de memorie delirantă, când este reinterpretată 
greşit amintirea unor evenimente reale. 

După tematică, ideea delirantă poate fi: 


- de persecuție sau de urmărire, când cineva crede că oameni sau organizaţii caută să-i 
cauzeze prejudicii materiale sau fizice sau să-i distrugă reputaţia. De menţionat că nu 
este sinonimă cu ideea »paranoida”’ ; 

- de referință, când cineva crede că lucruri, evenimente sau acţiuni ale altor persoane 
au o semnificaţie aparte pentru ea (de exemplu, cineva crede că i se transmit mesaje 
la televizor) ; 





6. Pentru o analiză detaliată asupra conceptului, a se vedea D. Veale (2002), Over-valued Ideas : 
a Conceptual Analysis. Behaviour Research and Therapy, 40(4), 383-400. 
7. Termenul include idei de persecuție, de grandoare, de gelozie, de dragoste şi ipohondrice. 

- de grandoare (de autoimportanță), când cineva crede că este foarte bogat, are abilităţi 
neobişnuite sau este special ; 

- de vinovăție (autoacuzare), când cineva crede că a făcut ceva ruşinos sau păcătos ; 

—  nihilistică, când cineva crede că lumea, persoana sa sau parti din persoana sa nu mai 
există ; 

- ipohondricd, când cineva crede că este bolnav ; 

- de gelozie, când cineva crede că este înşelat; 

- de dragoste (erotomană), când cineva crede că este iubit de către o persoană (de obicei 
cu un nivel sociocultural superior) şi căreia îi atribuie sentimente de dragoste faţă 
de sine; 

- religioasă (mistică) ; 

- de control sau de pasivitate, când cineva crede că gândurile sau acţiunile sale sunt 
controlate de o forţă externa ; 

- de posedare, când cineva crede că forte externe i-au inserat sau i-au furat gânduri ori 
îi pot citi gândurile ; 

— somaticd, când cineva crede că organele sau corpul sunt bolnave, modificate sau 
anormale. 


10.5. Percepția 


Percepția este procesul prin care conştientizăm senzațiile exteroceptive (vizuală, auditivă, 
olfactivă, gustativă, tactilă), interoceptive sau visceroceptive (corespunzătoare organelor 
interne) şi proprioceptive (legate de mişcare şi poziţie). Aceste senzaţii sunt percepute ca 
reale, spre deosebire de cele percepute în vis sau prin imaginaţie. 

După intensitate, percepţia poate fi mai accentuată (hiperestezie), mai redusă (hipoestezie) 
sau abolită (anestezie). 

După tip, vorbim de: 


1. Iluzie sau percepţia greşită a unui stimul real, prin modificarea condiţiilor de percepţie 
(de exemplu, iluzii geometrice), a mediului perceptual (de exemplu, întuneric parţial) 
sau a condiţiilor interne (în atenţie deficitară, frică, modificarea stării de conştiinţă) ; 

2. Halucinatie sau percepţia unui stimul inexistent. În mod obişnuit, halucinatia este 
psihosenzorială, adică este însoţită de convingere (este trăită ca reală) şi este localizată 
în câmpul de percepţie (este receptată de un analizator). Dacă experienţa este recunos- 
cută ca fiind anormală şi este criticată, vorbim de halucinoză (lipseşte convingerea), 
iar dacă reprezentarea este lipsită de percepţie, vorbim de halucinație psihică sau 
pseudohalucinatie (cineva vede cu ochiul minţii, aude cu urechile minţii). 


Halucinatiile pot să apară în orice modalitate senzorială, dar cele mai frecvente sunt 
cele auditive şi vizuale. În prima categorie, se descriu halucinaţii la persoana a II-a (când 
vocile se adresează persoanei), halucinaţii la persoana a III-a (când vocile vorbesc între 
ele) şi ecoul gândirii (o voce repetă ce gândeşte persoana). 

În mod obişnuit, halucinatiile sunt considerate patologice, dar există şi câteva excepţii, 
cum ar fi halucinatiile hipnagogice şi cele hipnapompice (apar la trecerea din starea de 
veghe în starea de somn, respectiv la trecerea din starea de somn în starea de veghe). 

10.6. Cognitia 


e Starea de veghe 


Se descriu confuzia, somnolenta, obnubilarea (stare de somnolenţă cu reacţie incompletă 
la stimuli, atenţie şi memorie reduse, gândire încetinită), sfupoarea (persoana este mută, 
imobilă, nu răspunde la apeluri, deşi pare trează, stă cu ochii deschişi si poate urmări cu 
privirea) şi coma (nu răspunde la niciun stimul). 


e Orientarea 


Se referă la orientarea în timp (oră, zi, an), spaţiu (locul prezent, localitate) şi persoană 
(sine şi cei din jur: autopsihicd, respectiv allopsihică). 


e Atenţia 


Din punct de vedere cantitativ, se descriu limitarea atenţiei (hipoprosexie) şi accen- 
tuarea ei (hiperprosexie). 
Din punct de vedere calitativ, se descriu de obicei patru aspecte : 


- atenția focalizată sau concentrarea, adică capacitatea de a ne concentra pe anumiţi 
stimuli sau idei, în timp ce suprimăm alţii. De obicei este testată prin numărarea 
descrescătoare din 7 în 7 începând de la 100 (dacă persoana are dificultăţi matematice, 
se poate apela la numirea zilelor săptămânii în sens invers) ; 

- atenția susținută sau vigilenta, adică capacitatea de a menţine atenţia pentru o perioadă 
mai lungă de timp; 

- atenția distributivă, adică capacitatea de a ne menţine atenţia asupra mai multor sarcini 
în acelaşi timp ; 

- atenția alternantă sau mobilitatea, respectiv abilitatea de muta atenţia de la o sarcină 
la alta. 


e Memoria 


Din punct de vedere cantitativ, memoria poate fi pierdută (amnezie), limitată (hipomne- 
zie) sau crescută (hipermnezie). Acestea pot fi limitate la o anumită temă (selective) sau 
globale. 

După direcţia temporală, se descriu amintirile dinaintea unui anumit moment din timp 
(memoria de evocare, retrogradă, retrospectivă) sau după un anumit moment în timp 
(memoria anterogradd, prospectivă sau de fixare). 

După tipul de procesare a informaţiei, există memoria senzorială (de durată foarte 
scurtă, până la o secundă), de scurtă durată (de lucru, cu o durată de până la 20-45 de 
secunde) şi de lungă durată (teoretic nelimitată). După tipul de informaţie, memoria de 
lungă durată poate fi declarativă (explicită) - conştientă - şi procedurală (implicită) — 
inconstienta. 

Din punct de vedere calitativ, se descriu mai multe tipuri de paramnezii : 

— iluzii mnezice de tipul falselor recunoașteri (recunoaşterea a ceva ce de fapt nu a fost 
niciodată trăit - déjà vu sau deja văzut —, cu o variantă particulară, criptomnezia - o 
amintire uitată este recunoscută ca fiind nouă) şi al falselor nerecunoasteri (nerecu- 
noaşterea a ceva deja trăit — jamais vu sau niciodată văzut) ; 

- confabulatia sau halucinatia mnezică : evenimente imaginare sunt reproduse ca fiind 
amintiri reale. 


In practică, se testează : 


- memoria de scurtă durată (imediată), prin prezentarea unei adrese, a unor cuvinte fără 
legătură sau a unor seturi de cifre şi repetarea lor de către persoana evaluată ; 

- memoria recentă, prin repetarea de către persoana evaluată a cuvintelor/nume- 
relor folosite la testarea memoriei de scurtă durată cu câteva minute mai devreme 
(persoanei examinate îi este subliniat că trebuie să le ţină minte). O altă posibi- 
litate este de a întreba despre evenimente recente şi verificabile din viaţa persoanei 
sau în general ; 

- memoria de lungă durată, prin întrebarea despre evenimente personale (data naşterii, 
numele părinţilor) sau bine-cunoscute din trecut (politice, culturale). 


e Limbajul 


Se evaluează capacitatea persoanei de a recunoaşte şi a numi obiecte, de a înţelege 
instrucţiuni verbale şi scrise şi de a scrie un text simplu. 
Se descrie pierderea capacităţii de : 


— a recunoaşte obiecte, persoane, fete (agnozia) ; 
- a înţelege limbajul (afazie senzorială) ; 

- ase exprima (afazie motorie) ; 

- a scrie (agrafie) ; 

— a citi (alexie) ; 

- a efectua calcule (acalculie). 


e Abilitatea vizuo-spaţială 


Se poate testa informal, prin observarea modului prin care persoana examinată se 
orientează în încăpere, sau formal, prin a-i solicita persoanei evaluate să copieze figuri 
geometrice sau, o variantă mai complicată, să deseneze un orologiu care indică o oră 
specificată. 


e Gândirea abstractă 


Se evaluează prin interpretarea sensului unor proverbe cunoscute şi prin identificarea 
de asemănări între obiecte. 


e Judecata 


Caută să evalueze capacitatea persoanei de a lua decizii şi de a acţiona corespunzător. 
In mod special, ne interesează dacă persoana este capabilă să identifice şi să evalueze 
corect situaţiile care ar putea-o pune în pericol sau dacă este capabilă să se autoîngrijească. 


10.7. Critica bolii 


Se referă la modul în care persoana îşi explică şi interpretează simptomele, problema de 
sănătate şi eventualul tratament. Critica bolii poate fi absentă (persoana nu acceptă că ar 

fi bolnavă), partial prezentă (crede că este mai mult/putin bolnavă decât este sau recunoaşte 
unele probleme, dar nu şi altele) sau prezentă. 

Evaluarea ei este importantă pentru a stabili gradul de complianta faţă de un posibil 
plan de intervenţie şi pentru a stabili diferenţele dintre punctele de vedere ale persoanei 
evaluate şi ale terapeutului. 

În mod obişnuit, se caută informaţii despre gradul de : 


- conştientizare a fenomenelor pe care ceilalţi le consideră anormale ; 

— recunoaştere a fenomenelor considerate anormale de către alţii ; 

- acceptare că aceste fenomene pot fi cauzate de o problemă de sănătate ; 
- conştientizare a nevoii unui tratament ; 

- acceptare a tipului de tratament. 


Pentru o mai bună înţelegere, figura 10.3 prezintă un exemplu al unei posibile evaluări 
a statusului mintal. 


Aspectul exterior şi comportamentul 


e Persoană îmbătrânită 

e Vestimentatie adecvată 

e Facies trist, hipomimie 

e Igiena precară 

e Contact vizual bun, privire fixă 

e Atitudine partial cooperanta 

* Bradikinezie 

e Postură normală 

¢ Tremur uşor al extremității cefalice şi al membrelor superioare 
* Echimoză discretă la nivelul antebraţului drept 


Vorbirea 


e Bradilalie, promptitudine scăzută, volum scăzut 


e Dispozitie tristă 
e Hipertimie negativă cu anhedonie 
e Incontinenta afectivă 


e Sărăcirea gândirii 

e Perseverare, circumstantialitate 
+ Lipsă de speranţă, neajutorare 

e Idei delirante de persecuție 

+ Perceptie delirantă 

+ Fără idei suicidare 


e Halucinatii vizuale complexe 

Cognitia 


e Constiinta clara 

* Dezorientare temporo-spatiala si allopsihica 

e Marcata hipoprosexie, concentrare si vigilenta scăzute 

e Amnezie anterograda, iluzii mnezice, hipomezie de scurtă durată şi 


recentă 


e Agnozie de obiecte şi de persoane, afazie senzorială şi motorie, acalculie 


e Abilitate vizual-spatiala diminuată marcat 
e Dificultăţi marcate de abstractizare 
* Incapacitate de a se autoadministra şi autoingriji 


Critica bolii 





Figura 10.3. Exemplu al unei evaluări a statusului mintal la o persoană diagnosticată 


cu demenţă mixtă și cu episod depresiv mediu 

Anexă 

Prefixe Sufixe 

e A(n)- — fără e -bulie — voinţă 

e Bradi- - mai lent e -estezie — percepţie 

e Dis- — dificil e -fazie - exprimare 

e Eco- - care repetă e -gnozie - recunoaştere 

e Eu- - normal e -kinezie - activitate motorie 

e Hiper- - mai mult e -lalie - pronunțare 

e Hipo- - mai putin e -mimie - mimică 

e Neo- - nou e -mnezie - memorie 

e Para- - anormal e -praxie - efectuarea de mişcări 

e Tahi- - mai rapid e -prosexie - atenţie 
e -psihie - activitate psihică 
e -timie — afectivitate 

11. Integrarea și interpretarea informaţiilor 
din evaluare 

Rezumat 


Capitolul, focalizat asupra integrării şi interpretării datelor în evaluarea psihologică clinică, 
este stucturat în cinci parti. În prima parte sunt argumentate importanţa interpretării ca parte 
a activităţii de evaluare psihologică şi rolul esenţial al acesteia, fiind identificate două 
direcţii principale de argumentare : relevanta interpretării pentru validitatea evaluării şi 
etica profesiei de psiholog. Aceste două direcţii sunt în continuare detaliate în cea de-a 
doua parte a capitolului, în care sunt analizate principalele erori care apar în faza de 
integrare-interpretare a datelor sau care pot avea un impact decisiv asupra acesteia şi este 
realizată o conexiune între apariţia acestor erori şi respectarea cerinţelor exprimate prin 
standardele etice aplicabile în activitatea de evaluare psihologică. Cea de-a treia secţiune 
a capitolului este dedicată schitarii structurii unui proces de evaluare rational şi poziționării 
activităţilor de integrare şi interpretare ale datelor în cadrul procesului de evaluare. A 
patra parte se concentrează pe analiza activităţii de interpretare, trecând în revistă 
problematicile relevante care apar în cadrul acesteia şi furnizând totodată un set de repere 
pentru interpretarea corectă a datelor, bazat pe strategiile de interpretare progresivă şi 
corelativă a datelor. În sfârşit, cea de-a cincea şi ultima parte a capitolului abordează 
problema integrării datelor din surse multiple în activitatea de interpretare şi explică 
modul în care principiul cadrelor multiple în evaluarea psihologică poate fi utilizat ca 
instrument de lucru în integrarea informaţiilor. 


11.1. Definirea problemei 
sau „Ce importanţă are interpretarea” 


Interpretarea datelor recoltate în cadrul evaluărilor psihologice, respectiv a rezultatelor 
obţinute de persoanele evaluate reprezintă componenta activităţii de evaluare care poartă 


în cea mai înaltă măsură şi în mod intrinsec atributul de „psihologică”, restul componentelor 
activităţii de evaluare solicitând în mai mare măsură competenţe tehnice decât competenţe 

psihologice. Aşadar, componenta de interpretare este cea care face ca activitatea de 
evaluare psihologică să devină responsabilitatea profesională a psihologilor, şi nu a altor 
profesii, iar asta într-o măsură infinit mai mare decât o face utilizarea testelor psihologice, 
aşa cum multi pot fi înclinați în mod eronat să creadă. Să recunoaştem, administrarea de 
teste, calculul scorurilor şi generarea de profiluri sau rapoarte standardizate sunt activităţi 
care pot fi derulate corect şi de persoane fără pregătire psihologică, dar cu o pregătire 
tehnică adecvată, precum şi de computere. Acest fapt este în mod implicit recunoscut în 
practica internaţională prin faptul că multe instrumente psihometrice pot fi utilizate şi de 
persoane care nu sunt psihologi (APA, 1950, 2000), în baza unui proces de training şi 
licentiere, cum ar fi cazul testelor de categorie B (APA, 1950). În consecinţă, nu în aceste 
activităţi se poate regăsi esenţa evaluării psihologice, ci, dacă există aşa ceva, ea poate 
fi doar componenta interpretativă a acesteia, în sensul celebrei devize a lui Szondi conform 
căreia Face mai mult un psiholog fără teste decât un testolog fără psihologie. 

Mai mult, integrarea informaţiilor recoltate despre persoana evaluată şi interpretarea 
psihologică a acestora reprezintă două componente critice ale procesului de evaluare 
psihologică, cu impact decisiv asupra validității concluziilor extrase şi a recomandărilor 
formulate pe baza acestora. În economia internă a unui proces de evaluare psihologică, 
integrarea informaţiilor recoltate în activitatea de evaluare reprezintă un demers esenţial 
pentru validitatea şi calitatea interpretărilor, motiv pentru care este tratată cu atenţie în 
prezentul capitol. Preocuparea pentru integrarea datelor de evaluare se înscrie într-un 
curent mai larg de schimbare a paradigmei generale de lucru în evaluarea psihologică. 
Acest curent, amplu resimţit în literatura ultimilor 15 ani, propune reconceptualizarea şi 
lărgirea semnificației conceptului de validitate, prin considerarea surselor de eroare care 
se pot manifesta pe parcursul procesului de evaluare (Urbina, 2004; Nedelcea şi Ion, 
2014). Astfel, la momentul prezent validitatea nu mai este tratată exclusiv ca o caracteristică 
a instrumentului de evaluare, ci ca o caracteristică a rezultatelor obţinute în urma evaluării, 
respectiv a concluziilor extrase pe baza acestora prin interpretare. Din această perspectivă, 
identificarea şi controlul surselor de eroare care se pot manifesta pe parcursul procesului 
de evaluare trebuie să devină o prioritate pentru psihologul evaluator, în vederea asigurării 
unor concluzii cât mai valide. 

Rațiunea din care izvorăşte necesitatea acestei prioritizări în activitatea evaluatorilor este 
dublă : impactul potenţial pe care decizia luată pe baza rezultatelor îl poate genera asupra 
persoanelor şi miza existentă în situaţia de evaluare a evaluării (stake), care este cel mai 
frecvent menţionată în literatură. Atragem atenţia asupra faptului că atât impactul potenţial 
al deciziilor bazate pe evaluare, cât şi miza evaluării pot viza persoane multiple, aspect 
pe care psihologul evaluator trebuie să-l aibă în vedere în majoritatea situaţiilor de evaluare. 

Un exemplu relevant poate fi cel al evaluărilor realizate în context clinic, având drept 
scop stabilirea unui diagnostic. De regulă, stabilirea unui diagnostic psihiatric atrage 
implicit după sine anumite decizii privind tratmentul (APA, 2013) - cum ar fi adminis- 
trarea de medicatie -, iar acestea se răsfrâng direct asupra pacientului şi a mai multor 
persoane din reţeaua sa de relaţii sociale. În principiu, consecinţa unui diagnostic eronat 
poate fi ori faptul că pacientul nu este tratat pentru ceea ce suferă, ori faptul că acesta 
este tratat pentru ceva de care nu suferă, ambele situaţii fiind la fel de dezavantajoase. În 
principiu, consecinţele unei astfel de situaţii pot fi împărţite în două categorii largi: 
prelungirea sau agravarea unei suferinţe sau tulburări şi suportarea efectelor adverse ale 
unor tratamente nonnecesare. Este uşor de înţeles, sper, în ce fel oricare dintre aceste 
situaţii poate afecta terţe persoane, în primul rând familia pacientului. 

Problematica acuratetei sau validității interpretărilor realizate de psihologi pe baza 
informaţiilor de evaluare este totodată una de natură etică, fapt care întăreşte necesitatea 
semnalată mai sus. Practic, orice decizie luată de psiholog în altă direcţie decât cea de a 
depune toate eforturile necesare pentru asigurarea unor evaluări cât mai valide intră în 
mod direct în contradicţie atât cu unele principii, cât şi cu o serie de standarde definite 
de etica profesională. Întrucât codul de etică al Asociaţiei Psihologilor Americani (APA, 
2010, 2016) este probabil cel mai reprezentativ cod etic al profesiei de psiholog la 
nivel mondial, mă voi raporta la acesta pentru susţinerea afirmațiilor făcute. Codul etic 
al APA defineşte un număr de cinci principii etice generale, cu valoare inspirationala, şi 
ll standarde etice pentru activitatea de evaluare psihologică, din care decurg responsabi- 
litati specifice şi potenţiale sancţiuni. După caz, orice decizie voluntară sau involuntară 
a psihologului care are drept consecinţă omiterea, neîndeplinirea sau îndeplinirea deficitară 
conduce potenţial la încălcarea unuia sau mai multor principii dintre cele cinci definite 
de cod şi a unuia sau mai multora dintre cele nouă standarde etice aplicabile în activitatea 
de interpretare. 


11.2. Erori în interpretarea rezultatelor la evaluările 
psihologice sau „Care sunt gropile în care putem 
să nu cadem” 


Odată stabilită importanţa interpretării datelor de evaluare în raport cu validitatea concluziilor 
extrase, următorul pas logic este identificarea erorilor care se pot manifesta în această 
activitate, dat fiind faptul că nu poate exista o situaţie de evaluare fără erori. Cum spaţiul 
de faţă nu permite o analiză amănunţită a tuturor surselor de eroare şi a erorilor posibile 
în activitatea de evaluare, în paragrafele următoare am reţinut câteva dintre cele mai 
importante erori care se pot manifesta în integrarea şi interpretarea datelor de evaluare. 
În funcţie de sursa erorilor, acestea pot fi grupate în trei categorii largi : erori care tin 
de instrument, erori care ţin de persoana evaluată şi erori care ţin de contextul de evaluare. 
În funcţie de momentul apariţiei, vom constata că o parte dintre aceste erori apar în 
activităţile efective de integrare şi interpretare a informaţiilor, în timp ce alte acţiuni sau 
decizii eronate ale evaluatorului au rol într-o etapă premergătoare interpretării rezulta- 
telor, dar au un impact direct asupra validității interpretărilor. In plus, o parte dintre 
erorile asociate direct sau indirect cu interpretarea rezultatelor ne sunt semnalate prin 
intermediul celor nouă standarde etice aplicabile pentru activitatea de interpretare (dintre 
cele 11 definite pentru activitatea de evaluare psihologică) şi vor fi identificate ca 
atare în cele ce urmează prin menţiunea [Standard etic]. În mod evident, toate aceste 
tipuri de eroare sunt generate sau perpetuate până în etapa de interpretare chiar de 
evaluator, deci toate aceste tipuri de eroare ţin în mod implicit de evaluator, el fiind cel 
are ia decizia de utilizare a unui instrument, cel care are responsabilitatea de a aprecia 
starea internă şi motivaţia persoanei evaluate şi cel responsabil de a asigura un context 
de evaluare adecvat. 

11.2.1. Erori tipice în interpretarea datelor 


In principiu pot fi menţionate trei erori principale care apar în mod frecvent în etapa de 
interpretare a datelor: suprainterpretarea, subinterpretarea şi supraevaluarea rapoartelor 
generate computerizat. 


Suprainterpretarea [3 Standarde etice] este probabil eroarea predilectă a psihologilor 
din România şi totodată cea mai frecventă eroare de acest tip. În esenţă, suprainterpre- 
reale oferite de datele disponibile. Cele trei standarde etice aplicabile aici ne atrag atenţia 
asupra următoarelor aspecte : necesitatea de a avea informaţii suficiente pentru susţinerea 
oricărei concluzii extrase, necesitatea de a limita interpretările realizate dacă nu poate fi 
satisfăcută condiţia informaţiilor suficiente şi necesitatea ca interpretările să nu depăşească 
cadrul general al dovezilor empirice existente cu privire la posibilităţile oferite de 
respectivul instrument. 

Soluţia practică pentru evitarea acestui tip de eroare ţine de ancorarea în modelul 
Scientist-practitioner, mai concret, de calitatea şi profunzimea documentării psihologului 
evaluator cu privire la instrumentele folosite într-o situaţie de evaluare, în special cu 
privire la studiile de validitate de criteriu şi predictivă. Cunoaşterea nuanţată a posibi- 
litatilor oferite şi limitele prezentate de instrumentele de evaluare folosite reprezintă 
responsabilitatea etică şi profesională a psihologului, putând preveni apariţia acestui tip 
de eroare. 


Subinterpretarea [1 Standard etic] rezultă de regulă dintr-o integrare deficitară a 
informaţiilor recoltate prin evaluare, fie prin omiterea unor informaţii existente, fie printr-o 
interpretare limitată şi lacunară pricinuită de lipsa unei cunoaşteri adecvate a instrumen- 
Oricare ar fi calea prin care se ajunge la subinterpretarea datelor existente, acest fapt poate 
pune psihologul în situaţia de a nu dispune de suficiente informaţii pentru a-şi susţine 
concluziile extrase şi recomandările formulate. Nu de puţine ori, interpretarea rezultatelor 
este confundată în practică cu calculul scorurilor, raportarea lor la norme şi trasarea 
profilurilor de scoruri standardizate, situaţie care ilustrează cât se poate de elocvent acest 
tip de eroare. 

Un exemplu ilustrativ ar putea fi cazul în care o persoană obţine la primul subtest 
administrat dintr-o baterie multi-dimensională de aptitudini un scor semnificativ mai 
scăzut decât media scorurilor la celelalte subteste, în condiţiile în care între acestea 
din urmă nu există diferenţe notabile de scoruri. Dacă psihologul evaluator se va limita 
în etapa de interpretare să afirme un nivel mai scăzut al abilității măsurate prin primul 
subtest din baterie pe baza diferenţei de scoruri constatate, acesta se află în mod evident 
în situaţia de subinterpretare, din moment ce nici măcar nu încearcă să identifice semni- 
ficatia psihologică a unei astfel de diferente şi se limitează la interpretarea formală in 
sensul existenţei unei diferenţe între nivelul de dezvoltare a respectivei aptitudini şi restul 
aptitudinilor măsurate. În realitate, în situaţiile de acest tip scorul mai scăzut obţinut la 
primul subtest dintr-o baterie indică cel mai adesea un nivel înalt al anxietatii de testare, 
tendinţa spre perfectionism sau pur şi simplu superficialitatea persoanei în raport cu infor- 
matiile furnizate prin instructajul testului. Oricare dintre aceste trei explicaţii, după cum 

este cazul în situaţia concretă de evaluare, poate aduce un aport informaţional mult mai 
consistent şi valid decât interpretarea în sensul unei diferenţe de dezvoltare a aptitudinilor. 

Un alt exemplu ilustrativ de subinterpretare ar putea fi cazul unui psiholog care 
foloseşte bateria de inteligență WAIS IV în context clinic şi se limitează la interpretarea 
semnificației scorului general IQ, fără a discuta semnificaţia psihologică a scorurilor 
compozite de tip index (Înţelegere verbală, Rationament perceptual, Memorie de lucru 
şi Viteză de procesare), care pot aduce un aport informational suplimentar pentru intele- 
gerea cazului. 

O altă eroare destul de frecventă în practica psihologilor din România constă în 
supraevaluarea rapoartelor generate computerizat. Odată cu dezvoltarea tehnologiei 
informaţiei, în domeniul evaluării psihologice au început să apară tot mai multe soluţii 
computerizate pentru scorarea şi/sau pentru administrarea instrumentelor psihometrice 
standardizate, astfel încât la momentul curent destul de multe dintre testele utilizate în 
practică dispun de astfel de facilităţi. Dincolo de beneficiile evidente aduse de informati- 
zarea scorării testelor (timp redus şi acuratețe în calcularea scorurilor), aceasta a atras 
după sine şi un fenomen paradoxal, confruntând utilizatorii de teste cu o ispită a facilului. 
Astfel, din raţiuni de marketing, comercianții de teste sunt permanent preocupaţi de 
dezvotarea acestor soluţii, în special prin generarea computerizată a unor rapoarte inter- 
pretative cât mai elaborate, de natură a simplifica într-o măsură semnificativă nu doar 
munca de scorare, ci şi pe cea de interpretare a scorurilor. Din diferite motive, printre 
care pot fi suspectate comoditatea şi o insuficientă înţelegere a psihometriei, mulţi 
psihologi se pot limita la utilizarea interpretărilor generate computerizat în formularea 
concluziilor evaluării sau chiar pot lua interpretările generate computerizat drept concluzii 
ale evaluării. O astfel de practică reprezintă o eroare masivă din mai multe motive, cum 
ar fi că în practică rareori vom avea situaţii de evaluare bazate exclusiv pe instrumente 
standardizate sau faptul că un software, fie el cât de evoluat, se bazează pe algoritmi şi 
nu poate realiza efectiv integrarea semnificației informaţiilor recoltate prin metode multiple, 
necesară unei interpretări adecvate. 


11.2.2. Erori asociate instrumentului 


Ca început al discuţiei privind erorile de evaluare datorate instrumentului sau instrumen- 
telor utilizate, aş vrea să atrag atenţia asupra faptului că ea se bazează pe un set dublu 
de coordonate. În primul rând, este vorba despre utilizarea unor instrumente învechite, 
cu proprietăţi psihometrice deficitare sau necunoscute, cu norme deficitare, sau a unor 
instrumente în orice alt fel neadecvate scopului evaluării, situaţii care vor conduce în mod 
inevitabil şi implicit la recoltarea unui set de informaţii deficitar şi la apariţia de erori în 
interpretarea acestora. În cel de-al doilea rând, trebuie să acceptăm faptul că, în mod 
esenţial, eroarea majoră în această direcţie provine din decizia psihologului evaluator de 
a utiliza un instrument inadecvat [5 Standarde etice], indiferent dacă această decizie 
eronată este intenţionată sau nu, informată sau nu. Cele cinci standarde etice aplicabile 
în decizia de selectie/utilizare a testelor ne atrag atenţia asupra următoarelor aspecte care 
pot conduce la erori în faza de interpretare a rezultatelor: a. dacă există neclaritati cu 
privire la caracteristicile psihometrice ale testelor utilizate, interpretările realizate pe baza 
rezultatelor obţinute la acestea vor trebui limitate în consecinţă ; b. interpretările realizate 

de psihologi nu trebuie să se bazeze pe rezultate la teste care sunt depăşite în raport cu 
scopul curent al evaluării; c. concluziile şi recomandările psihologilor nu trebuie să se 
bazeze pe teste învechite şi în consecinţă inutile pentru scopul curent al evaluării; 
d. psihologii trebuie să selecteze serviciile de scorare şi interpretare utilizate (inclusiv 
soluţiile de scorare computerizată) pe baza dovezilor existente cu privire la validitatea 
acestora ; e. psihologii sunt responsabili pentru utilizarea adecvată a instrumentelor de 
evaluare (inclusiv interpretarea rezultatelor). 

Majoritatea acestor erori, deşi se manifestă efectiv într-o etapă anterioară interpretării 
în derularea unui proces de evaluare rational, vor avea un impact direct asupra validității 
interpretărilor realizate şi de aceea sunt menţionate aici. Principala soluţie disponibilă 
pentru evitarea apariţiei acestor erori ţine de o documentare adecvată, atât cu privire la 
scopul evaluării, cât şi cu privire la instrumentul care se doreşte a fi utilizat, pentru a 
asigura cerința ca datele recoltate cu ajutorul instrumentului să răspundă în mod adecvat 
scopului evaluării. Aşadar, controlul erorilor care ţin de utilizarea unor instrumente de 
evaluare inadecvate scopului evaluării nu se va putea realiza niciodată în faza de interpretare 
a rezultatelor, ci în etapele anterioare ale procesului de evaluare, respectiv definirea 
scopului şi selecţia instrumentelor utilizate. 


11.2.3. Erori asociate persoanei evaluate 


O altă sursă de eroare care va impacta interpretarea rezultatelor ţine de persoana evaluată, 
mai precis de starea subiectivă de moment şi de motivaţia acesteia, asociată situaţiei de 
evaluare. Atât starea subiectivă de moment, cât şi motivațiile persoanei vor afecta rezultatele 
obţinute şi în consecinţă inerpretările realizate pe baza acestora. De exemplu, o persoană 
care se prezintă pentru o evaluare multi-dimensională a aptitudinilor cognitive într-o stare 
de oboseală accentuată va obţine aproape cu certitudine o performanţă mai slabă decât în 
situaţia în care răspunde la aceleaşi teste fiind odihnită. Motivaţiile persoanei evaluate 
sunt legate în mod direct de miza percepută a evaluării, fiind necesară o evaluare nuanţată 
a acestora din partea clinicianului. De exemplu, există o categorie de persoane caracterizate 
de tendinţa de a obţine aprobarea sau aprecierea clinicianului, aceste persoane dând destul 
de frecvent răspunsuri dezirabile la instrumentele de tip self-report. De asemenea, 
răspunsurile pacienţilor pot fi distorsionate de starea subiectivă subsecventă tulburării de 
care suferă, motiv pentru care controlul acestor distorsiuni reprezintă o preocupare critică 
în evaluarea clinică. Erorile de evaluare datorate unei motivatii/stari particulare a res- 
pondentului vor afecta în primul rând rezultatele la instrumentele de tip self-report, însă 
nu se limitează la acestea, ci pot afecta inclusiv rezultatele evaluărilor bazate pe sarcini 
rezolutive. De exemplu, o persoană evaluată în context judiciar pentru stabilirea discer- 
nământului poate „eşua” în mod voluntar la unele sarcini dintr-un test de aptitudini în 
tentativa sa de a demonstra lipsa de discernământ. 

Soluţiile propuse pentru controlul acestui tip de eroare merg în direcţii multiple, de 
la construcţia de scale de validare şi până la gestionarea relaţiei cu persoana evaluată sau 
limitarea interpretărilor în situaţiile în care există suspiciuni privind existenţa unor 
răspunsuri distorsionate. Existenţa, în cadrul instrumentului utilizat, a unor scale sau a 
altor modalităţi formale de detecție a distorsiunilor datorate respondentului reprezintă o 
condiţie preliminară pentru realizarea unei etape importante în interpretarea rezultatelor 

la instrumentele de tip self-report, respectiv verificarea validității răspunsurilor. Lipsa 
acestor modalităţi formale de verificare a distorsiunilor introduse în mod voluntar sau 
involuntar de către respondenţi în răspunsurile date va face pentru psihologul evaluator 
aproape imposibilă sarcina de a aprecia în ce măsură se poate baza sau nu în interpretare 
pe setul de răspunsuri date de respondent. În consecinţă, având în vedere caracteristicile 
populaţiei evaluate, nu este recomandabilă utilizarea în contexte clinice a instrumentelor 
care nu permit un control suficient de bun asupra distorsiunilor introduse în mod voluntar 
sau involuntar de respondenţi. Construirea unei bune relaţii comunicationale cu persoana 
evaluată defineşte o altă cale prin care poate fi redusă rata de apariţie a acestui tip de 
eroare, în sensul că o relaţie de comunicare empatică îi va permite clinicianului să realizeze 
aprecieri nuantate asupra stării subiective a persoanei evaluate, a atitudinii sale în situaţia 
de testare sau pur şi simplu asupra capacităţii acesteia de a răspunde la teste. În sfârşit, 
este recomandabil ca psihologii să-şi limiteze interpretările şi să relativizeze concluziile 
extrase despre persoana evaluată în orice situaţie în care există o suspiciune cu privire la 
manifestarea acestui tip de invaliditate. 


11.2.4. Erori asociate contextului evaluării 


Contextul mai larg în care se află persoana evaluată poate reprezenta de asemenea o sursă 
de eroare în integrarea şi interpretarea rezultatelor evaluării [1 Standard etic]. Astfel, psihologii 
trebuie să ia în calcul în interpretarea datelor orice aspecte contextuale care pot să aibă 
socială, familială sau personală a persoanei evaluate, diferenţele lingvistice sau culturale. 
Lipsa unei aprecieri corecte a evaluatorului asupra acestor factori şi a impactului lor asupra 
rezultatelor va duce la distorsionarea concluziilor extrase în urma interpretării rezutatelor, 
motiv pentru care psihologii au responsabilitatea etică şi profesională de a indica explicit 
orice limitare semnificativă existentă în datele recoltate şi interpretările realizate pe baza 
lor. Unul dintre cele mai simple exemple în această direcţie este legat de contexul fizic 
al evaluării, în sensul că în practica reală evaluările se pot derula inclusiv în condiţii fizice 
improprii, care pot avea impact asupra rezultatelor obţinute, cum ar fi un spaţiu foarte mic, 
existenţa zgomotului, prezenţa mai multor persoane în sala în care se derulează evaluarea. 
Un alt exemplu relevant poate fi cazul în care nu este luat în considerare contextul mai 
larg de viaţă al persoanei evaluate, în sensul că rezultatele evaluării pot fi semnificativ 
afectate de stresul şi problemele existente în viaţa persoanei. Figura 11.1 prezintă profilul 
de scoruri NEO PI-R obţinute de o persoană de gen masculin, cu vârsta de 32 de ani, cu 
tulburare de anxietate generalizată. Este evident că scorurile obţinute sunt în mod sensibil 
influențate de manifestarea tulburării, fiind contrastante cu aprecierile bazate pe biografia 
obiectivă a persoanei, caracterizată prin succes profesional şi social. În consecinţă, 
utilizarea acestor scoruri într-un scop diagnostic mai larg concentrat pe înţelegerea cazului 
(evaluare de tip comprehensiv) nu ar putea conduce decât la concluzii eronate. 

Dincolo de soluţiile menţionate în paragrafele de deasupra, în literatura domeniului 
au fost formulate câteva soluţii mai largi pentru creşterea validității, respectiv eliminarea 
şi controlul erorilor de evaluare. Dintre acestea, două au o relevanţă specială pentru 
problematica discutată în acest capitol şi sunt expuse la punctele următoare, mai precis 
principiul cadrelor multiple în evaluarea psihologică sau structura procesului de evaluare. 

Figura 11.1. Scorurile NEO PI-R obţinute de o persoană cu anxietate generalizată 

11.3. Procesul de evaluare psihologică sau 
„Cum putem găsi drumul printre gropi” 


Aşa cum arătam mai sus, integrarea informaţiilor recoltate despre persoana evaluată şi 
interpretarea psihologică a acestora sunt componente critice ale procesului de evaluare, 
cu impact decisiv asupra validității concluziilor formulate. În continuare voi schiţa 
structura unui proces de evaluare corect, adică o succesiune raţională de etape care cuprind 
activităţi şi cerinţe specifice, menită să conducă la un rezultat valid/minimalizarea erorii 
totale de evaluare. După cum se poate observa în caseta 11.1, interpretarea datelor, etapă 
în care se realizează de asemenea integrarea informaţiilor recoltate, este plasată la finalul 
acestei desfăşurări şi va „beneficia” de toate erorile apărute în etapele anterioare. Din acest 
motiv, în fiecare etapă sunt punctate atât aspectele esenţiale, cât şi erorile care pot afecta 
interpretarea datelor. Bineînţeles, psihologul clinician are responsabilitatea profesională să 
cunoască şi să respecte această succesiune de paşi, în vederea obţinerii unor rezultate valide. 


Caseta 11.1. Structura unui proces de evaluare 





1. Definirea scopului evaluării 
(a. stabilirea unui diagnostic, b. înţelegerea cazului, c. evidenţierea progresului/evolutiei) 


2. Identificarea criteriilor 
(tulburările/sindroamele/simptomele suspectate de clinician care vor face obiectul evaluării) 
Omiterea unor criterii relevante 


3. Identificarea predictorilor 
(caracteristicile psihologice, psihopatologice şi comportamentale care vor fi măsurate/evaluate) 
Omiterea unor predictori relevanti 


4. Alegerea metodelor de evaluare 
(psihometrică, interviu, observaţie, tehnici proiective, teste situationale) 
Metode nepotrivite scopului 


5. Alegerea instrumentelor de evaluare 
(testele, interviul, tehnica proiectivă etc., care vor fi utilizate în evaluarea cazului) 
Teste inadecvate scopului, teste vechi, teste cu norme vechi sau inadecvate, teste cu 
proprietăți psihometrice dubitabile sau necunoscute 


6. Derularea evaluării 
(stabilirea unei relaţii comunicationale cu persoana, administrarea instrumentelor, scorarea) 
Aprecierea eronată a stdrii/motivatiilor/contextului de viaţă al persoanei, comunicarea 
deficitară cu persoana, nerespectarea recomandărilor de utilizare a instrumentelor 


7. Interpretarea rezultatelor 
(integrarea informaţiilor, corelarea acestora şi înţelegerea semnificației psihologice) 
Suprainterpretare, subinterpretare, supraevaluarea rapoartelor computerizate 


8. Raportarea datelor 
(feedback pentru persoana evaluată, redactarea raportului de evaluare) 

11.4. Interpretarea rezultatelor evaluării sau 
„Cum dăm sens informaţiilor culese” 


Chiar dacă interpretarea este o activitate esenţială a psihologului clinician, nu există o 
înţelegere comună asupra a ceea ce înseamnă interpretarea rezultatelor, de exemplu, unii 
confundând interpretarea cu determinarea scorurilor standardizate. În sensul utilizat în 
activitatea de evaluare psihologică, interpretarea poate fi definită ca proces de extragere 
a informaţiilor psihologice din datele recoltate sau ca proces de relevare a semnificației 
psihologice a datelor recoltate, precum şi de corelare a acestor semnificaţii cu criteriile 
urmărite, respectiv cu scopul general al evaluării. Interpretarea presupune integrarea 
datelor provenind de la metode şi din surse diferite şi consolidarea tuturor acestora într-o 
concluzie unică. 

Aceasta se va concretiza prin realizarea de inferente pe baza datelor recoltate. Atragem 
atenţia în acest punct asupra faptului că inferentele realizate se pot baza principial fie pe 
intuitiile evaluatorului, fie pe date empirice şi concepte. A nu se înţelege de aici că aş 
susţine că intuiţia nu este o abilitate necesară şi importantă a clinicianului, însă intuitiile 
trebuie susţinute şi verificate prin datele de evaluare sau validate prin apelul la concepte 
relevante. Intuitia clinică poate facilita mult activitatea de interpretare a rezultatelor, însă 
orice concluzie extrasă în urma interpretării trebuie să se bazeze pe date. 

Totodată, interpretarea poate fi ghidată de regularitatea statistică (bazată pe formule 
şi algoritmi) sau de raţionamentul clinic (bazat în principal pe experienţa clinică), fiecare 
perspectivă prezentând anumite avantaje. Dacă o interpretare bazată pe regularitatea 
statistică aduce un caracter obiectiv, cuantificabil şi facilitează operarea cu variabile clare, 
distincte, una bazată pe raţionamentul clinic, deşi subiectivă, poate contribui decisiv la 
înţelegerea funcţionării individului şi în multe cazuri surprinde elemente omise de 
algoritmica statisticii. Prima va accentua o perspectivă nomotetică asupra evaluării, în 
timp ce cealaltă se va plasa într-una idiografică. În practica clinică se recomandă utilizarea 
ambelor perspective într-o manieră integrată, cel mai adesea clinicienii pornind de la date 
pentru a dezvolta ipoteze explicative asupra cazului şi întorcându-se înapoi la date pentru 
a-şi verifica ipotezele emise. 


11.4.1. Interpretarea progresivă 


Interpretarea progresivă reprezintă demersul esenţial în interpretarea datelor de evaluare 
clinică şi are în vedere integrarea treptată, într-o perspectivă unitară asupra persoanei 
evaluate, a datelor provenite din surse, metode sau de la evaluatori multipli. Pe măsură 
ce psihologul clinician identifică semnificaţia psihologică a unităţilor de date recoltate 
(de exemplu, scoruri la scale, date de interviu), el trebuie să integreze aceste semnificaţii 
într-o perspectivă unitară, într-o imagine unică asupra persoanei evaluate. Putem astfel 
înţelege procesul interpretării ca un proces decizional progresiv şi gradual, în care fiecare 
nouă piesă de informaţie adăugată poate modifica decizia anterioară de interpretare 
(Westhof si Kluck, 2009). Caracterul progresiv al interpretării în evaluarea clinică rezultă 
ca urmare a scopului fundamental al psihologiei clinice, preocupată de studiul, evaluarea 
şi tratamentul persoanelor cu probleme sau tulburări psihice (Pomerantz, 2011). 

11.4.1.1. Pasi în interpretarea rezultatelor 


1. Verificarea validității rezultatelor 


Aşa cum arătam la punctul 11.2 al acestui capitol, distorsiunile introduse în mod 
voluntar sau involuntar de respondent pot afecta semnificativ validitatea interpretărilor şi 
se pot manifesta atât asupra rezultatelor la instrumentele de tip self-report (chestionare 
Şi interviuri), dar şi asupra rezultatelor la teste sau a observaţiilor clinice. În consecinţă, 
primul pas în procesul interpretativ va fi întotdeauna verificarea prin toate modalităţile 
disponibile a validității protocoalelor de date. În această etapă, clinicianul trebuie să ia 
în primul rând decizia dacă datele culese sunt interpretabile sau nu, cum ar fi cazul unor 
răspunsuri considerabil inconsistente la nivelul persoanei sau date aleatoriu. În cazul unei 
decizii afirmative, va trebui să decidă dacă este cazul ca respectivul set de date să fie 
interpretat într-o cheie particulară. De exemplu, un set de răspunsuri la un instrument de 
tip self-report afectat de tendinţa de răspuns social dezirabil va trebui interpretat în sensul 
reducerii semnificației pozitive a scorurilor. Pentru o decizie corectă în această privinţă, 
psihologul trebuie să aibă o perspectivă mai largă asupra persoanei evaluate şi a contextului 
în care se plasează aceasta. 


2. Înțelegerea semnificației psihologice a fiecărei unităţi de informaţie recoltată 

Înainte de a putea înţelege semnificaţia psihologică a ansamblului de date cules într-un 
proces de evaluare, este necesar să înţelegem semnificaţia psihologică a datelor care 
compun ansamblul, adică a fiecărei unităţi de informaţie disponibilă. După caz, în funcţie 
de natura datelor culese, acest demers poate îmbrăca două forme tipice. Dacă datele sunt 
scoruri standardizate obţinute la instrumente psihometrice, acestea vor trebui în primul 
rând interpretate în funcţie de nivelul de intensitate a scorurilor. Reperul fundamental 
pentru interpretare vor fi media şi abaterea standard a scorurilor constatate într-o populaţie 
de referinţă, care stau la baza definirii intervalelor din distribuţia normală. Un astfel de 
demers ne va permite să poziţionăm relativ exact persoana evaluată într-o populaţie de 
referinţă, din perspectiva variabilelor investigate. Un scor egal cu valoarea mediei + 
valoarea abaterii standard (IQ 115 sau T 60) ne indică suficient de obiectiv faptul că, din 
punctul de vedere al caracteristicii măsurate, persoana se plasează peste media populaţiei, 
mai precis la percentila 84 (echivalentul scorului T 60 sau IQ 115), ceea ce înseamnă că 
ne putem aştepta ca aproximativ 84% din populaţie să obţină un scor mai mic şi doar 
16% unul mai mare. Cel mai adesea, scorurile cu valoare informativă sunt cele care se 
abat suficient de mult de la medie, acestea contribuind la „amprenta individuală” a 
persoanei. Scorurile medii, prin contrast, de regulă ascund persoana în marele anonimat 
al majorităţii statistice. Dacă datele interpretate provin din utilizarea unor instrumente 
calitative, cum ar fi datele de interviu, de observaţie sau din tehnici proiective, atunci şi 
interpretarea va avea un caracter predominant calitativ şi va trebui ghidată conceptual, 
pentru a ajunge la un set de observaţii coerente şi plauzibile. 


3. Interpretarea corelativă 


Acest tip de interpretare, central în domeniul clinic, se bazează pe competenţa de 
integrare a informaţiilor din surse multiple. Interpretarea corelativă înseamnă a pune 
împreună semnificaţiile scorurilor de la scale diferite sau a informaţiilor recoltate prin 
metode diferite, la momente diferite sau de persoane diferite. Scopul unui astfel de demers 

este de a construi o imagine cu sens asupra funcţionării persoanei (înţelegerea) sau de a 
răspunde unor întrebări specifice ale evaluării. Studiile de validitate empirică sau predictivă 
existente pentru instrumentul pe care-l utilizăm pot fi foarte utile în acest scop, furnizând 
grupaje de scale cu semnificaţie diagnostică. De asemenea, manualele testelor utilizate 
pot furniza direcţii relevante pentru interpretarea corelativă. Astfel, rezultă faptul că 
interpretarea corelativă trebuie să aibă la bază o muncă de documentare foarte serioasă 

Dintr-o altă perspectivă, trebuie menţionat faptul că instrumentul central utilizat de 
evaluator într-un demers de interpretare corelativă a datelor recoltate într-o evaluare este 
reprezentat de construirea şi testarea de ipoteze cu valoare explicativă pentru configuratiile 
de scoruri/date constatate. Pornind de la semnificaţia rezultatelor obţinute de o persoană 
evaluată, pe baza rationamentului şi a intuitiei clinice, psihologul are sarcina de a emite 
ipoteze cu caracter explicativ asupra persoanei. În principiu, acesta ar trebui să emită 
toate ipotezele posibile asupra cazului, pentru ca în pasul următor să se poată concentra 
pe testarea lor. Testarea acestor ipoteze explicative se realizează de asemenea cu ajutorul 
datelor recoltate, psihologul trebuind să se întoarcă înapoi la date şi să răspundă următoarei 
întrebări : Există suficiente indicaţii în ansamblul datelor culese care să susţină ipoteza 
emisă ? Uneori, verificarea acestor ipoteze nu este posibilă exclusiv cu ajutorul datelor 
recoltate în evaluare, putând fi necesară culegerea unor informaţii noi - de exemplu, 
printr-un interviu sumar sau chiar în cadrul discuţiei de feedback cu persoana evaluată. 
În sfârşit, o modalitate destul de eficientă de verificare a ipotezelor interpretative emise 
despre persoană este chiar discuţia de feedback cu persoana evaluată, în cadrul căreia 
psihologul îşi poate completa tabloul informaţiilor despre persoană. 


11.4.1.2. Recomandări în interpretarea datelor 


O primă recomandare pe care aş formula-o în ceea ce priveşte activitatea de interpretare 
a rezultatelor evaluării psihologice ar fi ca psihologul să se raporteze la orice concluzie 
extrasă în urma evaluării ca fiind relativă. Considerăm o astfel de poziţionare mult mai 
productivă şi mai puţin vulnerabilă a fi afectată de un nivel înalt al erorii. O astfel de 
poziţionare aduce prudenţă în susţinerea concluziilor extrase şi protejează psihologul de 
erorile rezultate din entuziasmul unor concluzii categorice. Aşadar, oricât de laborios ar 
fi procesul de interpretare şi oricât de mult efort ar fi fost depus în direcţia controlului 
erorilor, în orice evaluare va exista întotdeauna eroare şi ca atare orice concluzie trebuie 
relativizată. De asemenea, aş recomanda ca psihologii evaluatori să întreprindă măsurile 
necesare pentru verificarea concluziilor extrase în urma interpretării prin toate modalităţile 
disponibile, chiar dacă asta presupune o anumită abatere de la principiul economiei. 


11.5. Cadrele multiple - reper esenţial pentru integrarea 
informaţiilor sau „Cum ne construim harta gropilor” 
Integrarea informaţiilor care provin din surse multiple se poate dovedi dificilă, informaţiile 


având formă sau natură diferită, referindu-se la diverşi predictori, putând fi culese de evaluatori 
diferiţi, la momente diferite. Informaţia poate fi integrată statistic, de regulă prin agregarea 

datelor recoltate într-un scor unic. O astfel de procedură poate fi utilizată în clinică în 
evaluările de tip screening, însă nu este utilă în evaluările de tip comprehensiv. În evaluările 
clinice având ca scop diagnosticarea sau înţelegerea cazului, informaţia necesită o integrare 
calitativă, această procedură fiind mai dificilă şi destul de laborioasă (Ciorbea, 2014). 

Principiul cadrelor multiple în evaluarea psihologică (sau cei cinci multi) reprezintă 
probabil cel mai relevant cadru de tip comprehensiv pentru integrarea informaţiilor de 
evaluare şi totodată un bun instrument de lucru pentru psihologul evaluator. În toate 
procesele de evaluare cu miză înaltă/de tip comprehensiv, psihologul clinician ar trebui 
să utilizeze reperele formulate prin intermediul acestor cadre ca ghid pentru orientarea 
deciziilor sale şi să urmărească în mod sistematic acoperirea dacă nu a tuturor, măcar a cât 
mai multora dintre cerinţele formulate prin intermediul acestora. În mod esenţial, cei cinci multi 
ne subliniază faptul că orice evaluare (validă) ar trebui să fie una de tip: 1. multi-trăsătură, 
2. multi-metodă, 3. multi-sursă, 4. multi-evaluator şi 5. multi-temporală. 


1. Evaluarea multi-trăsătură are relevanţă în evaluarea clinică în special din necesitatea 
de a face diagnosticul diferenţial al tulburărilor, dată fiind existenţa fenomenului de 
comorbiditate între tulburările psihice (Angold, Costello şi Erkanli, 1999). De exemplu, 
anxietatea şi depresia au atât unele simptome comune (de exemplu, insomnia), cât şi o 
comorbiditate înaltă (Matthew er al., 2011; Merikangas er al., 2010), manifestându-se 
simultan într-un număr destul de mare de cazuri. Sarcina clinicianului într-o astfel de situaţie 
va fi în primul rând de a verifica în ce măsură ambele tulburări suspectate (ca diagnostice 
potenţiale) întrunesc criteriile specifice de diagnostic (APA, 2013), iar acest lucru nu este 
posibil decât prin intermediul unei evaluări multi-trăsătură. În psihoterapie, de exemplu, 
un psiholog poate avea ca scop înţelegerea comportamentului social al unui client, acesta 
fiind un domeniu important de manifestare a dificultăţilor acuzate. Chiar dacă trăsăturile 
de personalitate care condiţionează în mod direct comportamentul social al unei persoane 
sunt extraversia şi agreabilitatea (Costa şi McCrae, 1992; Costa et al., 2008), nu ne 
putem limita doar la evaluarea acestora două pentru atingerea acestui scop. Pentru o bună 
înţelegere a comportamentului social al unei persoane este necesar să înţelegem de 
asemenea modul în care este nuantat de celelalte trăsături de personalitate (nevrotism, 
deschidere către experienţă şi conştiinciozitate), dar şi de alte variabile în afară de 
trăsăturile de personalitate, cum ar fi inteligenţa generală, prezenţa unei simptomatologii 
sau un istoric personal încărcat în traume relationale. Toate acestea presupun atât evaluarea 
unor trăsături, variabile sau constructe multiple, cât şi integrarea tuturor acestor infor- 
matii într-o imagine cu sens asupra persoanei şi a suferinţei acesteia. Pe scurt, o abordare 
multi-metodă în evaluarea psihologică presupune evaluarea nu doar a trăsăturii-ţintă 
definită pornind de la scopul evaluării, ci şi a celorlalţi predictori ce pot avea relevanţă 
în raport cu scopul evaluării. Mai mult, aceasta presupune integrarea informaţiilor despre 
trăsăturile evaluate într-o interpretare cu sens psihologic şi validitate. 


2. Necesitatea evaluării multi-metodă rezultă dintr-o caracteristică implicită oricărei 
metode sau oricărui instrument de evaluare, mai precis din existenţa erorilor. Dacă orice 
instrument are în mod implicit erori, atunci nivelul total al erorii asociate instrumentului 
de evaluare poate fi redus prin utilizarea de metode şi instrumente multiple. Un clinician 
interesat în a înţelege anxietatea unei persoane, de exemplu, va constata că există cel puţin 
patru tipuri de instrumente psihometrice utilizate în acest scop : scale de anxietate trăsătură 
(de exemplu, STAI - T, NEO PI-R - NI, CPI - Anx), scale de anxietate stare (de exemplu, 
STAI - S), scale clinice de anxietate (de exemplu, BAI, Hamilton, CAS) şi interviuri 

clinice destinate evaluării tulburărilor de anxietate (de exemplu, SCID). La aceste categorii 
largi se adaugă o serie de scale care evaluează diferite forme situationale ale anxietatii, 
cum ar fi anxietatea socială, anxietatea de testare, de matematică sau de statistică. 
Întrebarea este cum ar trebui să procedeze psihologul atunci când decide ce instrumente 
va folosi? Cu certitudine, utilizarea unui singur instrument, oricare ar fi acela, nu-i va 
permite să-şi atingă scopul de a înţelege anxietatea unei persoane, deci acesta se va afla 
implicit în situaţia de a alege o opţiune multi-metodă. 

Un argument suplimentar pentru necesitatea evaluării multi-metodă se bazează pe 
distinctiile obiectiv-subiectiv si cantitativ-calitativ, utilizate drept criterii pentru clasificarea 
metodelor şi instrumentelor de evaluare psihologică, fiecare categorie generală prezentând 
atât erori, cât şi avantaje specifice. O perspectivă cantitativă (de tip etică impusă sau bazată 
pe o abordare nomotetică) va fi în mod implicit limitată prin focalizarea pe constructe 
general umane, în timp ce una calitativă poate fi prea mult afectată de subiectivitatea 
evaluatorului. Prima perspectivă aduce precizie şi posibilitatea de a compara persoana cu 
alte persoane, dar pierde din vedere individul, iar cea de-a doua este mai puţin precisă, 
dar poate contribui în mod esenţial la înţelegerea individualului, care este esenţială în 
situaţiile clinice. Pentru un psihoterapeut poate avea mult mai mult sens înţelegerea unei 
tulburări (interviu clinic structurat) în contextul biografiei persoanei (interviu anamnestic) 
şi cunoscând intensitatea de manifestare a simptomelor (scale clinice). Evaluarea multi-metodă 
este utilizată având ca scop integrarea perspectivelor teoretice din spatele acestor metode, 
precum şi a informaţiilor recoltate prin intermediul lor. În practica clinică, în mod special 
se recomandă integrarea unei perspective cantitative cu una calitativă în deciziile privind 
utilizarea instrumentelor şi în interpretarea rezultatelor. 


3. Evaluarea multi-sursă are în vedere integrarea informaţiilor din toate sursele 
relevante disponibile despre persoana evaluată. În orice situaţie de evaluare există surse 
de informaţii despre persoană suplimentare datelor culese în mod direct prin intermediul 
evaluării, identificarea şi utilizarea acestora fiind sarcina evaluatorului. În clinică, una 
dintre sursele adiţionale importante de informaţii poate fi istoricul psihiatric al persoanei. 
Astfel, dacă persoana evaluată are un istoric psihiatric, consultarea ei poate furniza 
informaţii importante pentru înţelegerea cazului, modul de manifestare a tulburării şi 
evoluţia acesteia în timp. La fel, pentru o bună înţelegere a cazului clinic şi ajustarea 
intervențiilor în vederea obţinerii unei eficiente maximale, poate fi important ca psihologul 
să aibă o imagine de ansamblu atât asupra manifestării simptomatologiei în principalele 
contexte de viaţă ale persoanei (familie şi carieră), cât şi asupra modului în care aceste 
arii ale vieţii sunt afectate de prezenţa simptomelor. În esenţă, această abordare are la 
bază o perspectivă sistemică de gândire asupra persoanei şi necesită capacitatea de gândire 
sistemică din partea psihologului. 


4. Utilizarea unei abordări multi-evaluator este recomandabilă în special în situaţiile 
de evaluare bazate (predominant) pe metode şi instrumente calitative, în general considerate 
mai vulnerabile la distorsiunile pricinuite de subiectivitatea evaluatorului. De exemplu, 
este destul de probabil ca, dacă doi evaluatori observă aceleaşi comportamente ale unui 
pacient, interpretările lor asupra acestor comportamente observate să fie considerabil diferite. 
Întrebarea care apare în acest caz este care dintre cele două aprecieri este (mai) corectă ? 
Cel mai probabil, aceea cu care ambii evaluatori sunt de acord. Utilizarea de evaluatori 
multipli sau triangularea evaluatorului reprezintă una dintre principalele modalităţi de 
creştere a nivelului de obiectivitate în evaluările calitative. În practică, acest principiu 

poate îmbrăca forme multiple, de exemplu corelarea evaluărilor a doi specialişti diferiţi 
care lucrează într-o echipă clinică (de exemplu, psiholog-psihiatru, clinician-psihoterapeut) 
sau culegerea de informaţii despre persoana evaluată de la mai multe persoane, cum poate 
fi cazul în evaluarea copiilor, unde părinţii sau educatorii sunt adesea utilizaţi ca evaluatori. 
Multe instrumente pentru evaluarea copiilor (de exemplu, BASC) dispun de forme diferite 
pentru evaluatori multipli. În evaluarea copiilor, dezvoltarea formelor pentru evaluatori 
multipli ale testelor este argumentată în special prin faptul că aceştia nu pot (din pricina 
nivelului de dezvoltare) să ofere destule informaţii suficient de relevante pentru un 
diagnostic corect. În sfârşit, aflarea opiniei unui alt specialist despre persoana evaluată 
poate ajuta psihologul clinician să-şi nuanteze propria opinie şi de multe ori chiar să 
sesizeze aspecte neglijate anterior. 


5. Necesitatea evaluării multi-temporale, în special în clinică, rezultă din caracterul 
dinamic al motivatiilor şi comportamentului uman, al dispoziţiilor şi stărilor emoţionale. 
Până şi cele mai stabile constructe ale psihologiei, cum ar fi aptitudinile cognitive sau 
trăsăturile de personalitate, cunosc variaţii semnificative în intensitatea cu care se manifestă 
de-a lungul unei perioade de timp, aşa încât orice evaluare realizată la un moment unic are 
puţine şanse să răspundă unui scop comprehensiv, adică să conducă la o înţelegere (nuanţată) 
a cazului. În clinică, multe informaţii relevante, care pot schimba esenţial conceptualizarea 
cazului, devin accesibile abia după o perioadă de la primul contact cu persoana. De exemplu, 
o tânără pe care am asistat-o terapeutic a putut preciza motivul real care a determinat-o 
să caute ajutor abia în a patra şedinţă de psihoterapie. Aceasta fusese victima unui abuz 
sexual major produs în circumstanţe agravante şi a avut nevoie de acest timp pentru a-şi 
depăşi sentimentul de jenă şi pentru a verifica dacă poate avea încredere în psihoterapeut. 
Implicit, orice conceptualizare anterioară asupra cazului nu a mai avut vreo relevanţă majoră 
pentru formularea strategiei terapeutice după adăugarea acestei informaţii. Evaluarea 
multi-temporală reprezintă de asemenea unica modalitate reală pentru a înţelege evoluţia 
cazurilor în timp sau pentru a pune în evidenţă progresul ori schimbarea personală apărută 
în urma unei intervenţii terapeutice. Un model particular al evaluării multi-temporale, 
care se impune în măsură din ce în ce mai mare ca standard în practica bazată pe dovezi 
emiprice, este evaluarea ecologică momentană (van der Krieke er al., 2017). 


11.5.1. Erori tipice în integrarea datelor 


Principala eroare ce poate fi constatată în activităţile de integrare a datelor recoltate în 
evaluările psihologice este limitarea asumată sau neasumată (conştientizată sau nu) a 
surselor de informaţii despre persoana evaluată. Motivele unei astfel de limitări a surselor 
de informaţii utilizate în evaluare sunt cel mai adesea economice, putând fi reduse la timp 
şi bani, cum ar fi cazul utilizării instrumentelor disponibile psihologului evaluator (pentru 
care are deja o licenţă de utilizare) sau al utilizării instrumentelor familiare evaluatorului 
(nu mai necesită timp pentru învăţare). 

O altă eroare importantă în integrarea datelor este reprezentată de utilizarea preferentiala 
a unor surse de informaţii, ceea ce va conduce la lipsa integrării sau la o integrare deficitară 
a celorlalte surse disponibile. Majoritatea psihologilor au preferinţe personale care le 
modelează deciziile de utilizare a unui test sau a altuia sau de utilizare sau nonutilizare 
a unei metode. De exemplu, mulţi psihologi cu o orientare cantitativă consideră tehnicile 

proiective ca fiind nestiintifice şi ca atare nu le vor utiliza principial în evaluarea 
persoanelor, după cum există multi psihoterapeuti cu o atitudine de superioritate suverană 
fata de orice formă de evaluare cantitativă, care nu vor utiliza niciodată teste în evaluarea 
cazurilor cu care lucrează. 

Un alt tip de eroare este integrarea aparentă sau de faţadă a datelor povenind din surse 
multiple sau din instrumente multiple. Simpla alăturare a semnificației unor scoruri 
obţinute la o baterie de inteligenţă şi la un inventar de personalitate într-o prezentare nu 
înseamnă integrare. Integrarea înseamnă în acest caz a înţelege cum interacționează cele 
două categorii de variabile măsurate şi cum se răsfrânge această interacţiune asupra 
comportamentului. Două persoane cu inteligenţă similară pot fi în realitate inegal adaptate/ 
productive în funcţie de nivelul nevrotismului sau de istoria personală de viaţă. Aşadar, 
dacă semnificaţia comportamentală şi adaptativă a interacțiunii variabilelor măsurate nu 
este înţeleasă, nu se produce de fapt nicio integrare a datelor. 


11.5.2. Recomandări în integrarea datelor 


În primul rând, este important ca identificarea tuturor surselor de informaţii relevante 
despre persoana evaluată să reprezinte o preocupare implicită pentru clinician în toate 
contextele de evaluare cu miză înaltă. Acesta ar trebui să aibă în vedere câteva întrebări cu 
caracter principial şi implicit: ce nu ştiu, ce am omis, ce informaţii sunt necesare pentru 
a lua cea mai bună decizie, de unde/cum pot afla informaţii noi. De asemenea, este important 
ca psihologul să fie preocupat permanent de corelarea semnificației datelor recoltate despre 
cazuri, dincolo de înţelegerea secventiala a semnificației fiecărui set de date. 

12. Redactarea raportului psihologic 

Rezumat 


Şedinţa de acordare a feedbackului referitor la rezultatele evaluării este considerată punctul 
culminant al procesului de evaluare şi, dacă este realizată cu profesionalism, poate avea 
valenţe terapeutice. Capitolul abordează scopurile, criteriile generale de redactare a unui raport 
de evaluare psihologică şi propune un model de structurare a acestuia. De asemenea, sunt 
abordate situaţii particulare când psihologul clinician este în situaţia de a da clientului 
feedback negativ sau când clientul a dat în timpul evaluării răspunsuri care nu sunt credibile. 


12.1. Scopurile raportului de evaluare 


Informarea clientului cu privire la rezultatul evaluării psihologice reprezintă o cerinţă 
stipulată în codul etic al psihologilor. Rezultatul evaluării psihologice se comunică 
clientului într-o şedinţă de acordare a feedbackului sub forma unui raport de evaluare 
psihologică în care se răspunde la întrebarea de referinţă, adică motivul pentru care a 
fost trimis la evaluare de către sursa de referinţă sau pentru care clientul s-a prezentat din 
proprie iniţiativă. Sursa referinţei/sesizării/recomandării poate fi părintele sau un specialist 
din diferite domenii şi niveluri de expertiză (psihiatrul, medicul de familie, consilierul 
şcolar, învăţătoarea etc.), astfel încât raportul trebuie să răspundă atât nevoilor clientului, 
cât şi nevoilor sursei care face sesizarea (Kellerman şi Bury, 2007). Concluziile şi, mai 
ales, recomandările psihologului clinician vor fi susţinute în raportul de evaluare de 
argumente clare, cuprinzătoare, prezentate într-un mod coeziv şi obiectiv. Raportul 
psihologic îndeplineşte mai multe scopuri generale : de a răspunde la întrebarea de referinţă ; 
de a asigura sursei de referinţă informaţii adiţionale ; de a înregistra evaluarea pentru utilizări 
viitoare ; de a recomanda intervenţiile (Ownby, 1997). Mai exact, cu privire la tipurile 
de întrebări formulate de sursa de referinţă obiectivele principale ale rapoartelor de evaluare 
sunt: de a răspunde la întrebările de referinţă, de a descrie persoana evaluată, de a 
interpreta şi a integra datele, de a recomanda intervenţii adecvate (Ownby, 1997). 
Acordarea feedbackului cu privire la rezultatele evaluării s-a constatat că poate avea efecte 
terapeutice. Unele cercetări au indicat îmbunătăţirea stimei de sine şi diminuarea stresului 

cauzat de simptome (Newman şi Greenway, 1997), speranţă crescută (Finn şi Tonsager, 
1992), alianţă terapeutică îmbunătăţită (Hilsenroth, Peters şi Ackerman, 2004), implicare 
crescută în tratament (Michael, 2002) şi respectarea mai mult a recomandărilor tratamentului 
(Ougrin, Ng şi Low, 2008). O metaanaliză recentă realizată de Poston şi Hanson (2011) 
a constatat însă un efect mic spre mediu al acordării feedbackului privind evaluarea. 


12.2. Criterii generale de redactare 
a unui raport psihologic 


Cea mai dificilă sarcină în redactarea unui raport constă în echilibrarea limbajului utilizat, 
astfel încât să fie uşor de înţeles de către toţi cei care îl citesc, dar fără să se renunţe la 
termenii tehnici, profesionali. Mai exact, raportul trebuie să îndeplinească criteriile 
referitoare la claritate, sens şi sinteză (Kellerman şi Bury, 2007). Claritatea este o cerinţă 
fundamentală pentru asigurarea înţelegerii documentului pe care clientul îl va citi. Adoptarea 
unui stil care să faciliteze comunicarea ideilor presupune evitarea utilizării afirmațiilor 
care sunt prea generale (de tip efect Barnum) şi exprimarea în fraze mai scurte şi clare. 
Principiile care trebuie respectate pentru o exprimare concisă constau în (Lichtenberger 
et al., 2004): 


e evitarea redundantelor - prin evitarea repetării aceluiaşi cuvânt, aceleiaşi fraze sau 
idei ; prin combinarea propozitiilor ce au conţinut paralel într-o singură frază (în loc 
de „Lua valium pentru anxietate. Amitriptilina era recomandată de psihiatru pentru 
melancolie” este recomandat ca exprimarea să fie: „Clienta lua valium pentru anxietate 
şi amitriptilină pentru melancolie.”) ; 

e menținerea unui echilibru între propoziţiile lungi, care sunt dificil de urmărit, si cele 
scurte. 


Pentru a avea sens, raportul va fi organizat logic atât la nivel global, cât şi în cadrul 
sectiunilor şi al paragrafelor. Astfel, este important să nu se integreze in mod eronat o 
anumită informaţie într-o altă secţiune (de exemplu, recomandările în secţiunea de 
sumarizare a informaţiilor) şi ca în cadrul fiecărei secţiuni informaţia să fie organizată în 
funcţie de temă. De exemplu, toate informaţiile referitoare la istoricul medical vor fi 
integrate în paragraful referitor la această temă. 

Este posibil ca un părinte să nu înţeleagă un raport redactat pentru un psihiatru şi nici 
psihiatrul să nu fie mulţumit de informaţiile dintr-un raport întocmit pentru părintele 
nespecialist. Pentru că şi psihiatrul, şi părintele vor citi acelaşi raport, va fi nevoie să se 
explice sensul termenilor tehnici utilizaţi (de exemplu, sensul termenului inteligenţă). De 
cele mai multe ori, motivul sesizării este comportamentul simptomatic pe care persoana 
îl manifestă. Realizarea unei sinteze relevante implică plasarea acestui comportament- 
problemă într-un context care evidenţiază detaliile relationate cu problema. 

O altă cerinţă constă în asigurarea obiectivităţii şi transparenţei raportului, care se 
referă la descrierea comportamentului prin enunturi formulate într-un mod corect fata de 
client, precizându-se sursa informaţiei şi scorurile standard pe care se bazează interpretarea 
rezultatelor (Westhoff şi Kluck, 2009). 

12.3. Sectiunile raportului de evaluare psihologică 


Nu există un singur mod de structurare a rezultatelor evaluării în raportul psihologic, ci, 
de cele mai multe ori, rămâne la latitudinea psihologului dacă optează pentru un model 
sau altul. Unii specialişti se raportează la procesul de evaluare psihologică ca la o 
investigaţie ştiinţifică empirică. Din această perspectivă şi raportarea rezultatelor trebuie 
să respecte rigorile unei lucrări ştiinţifice structurate in: obiective (întrebările clientului), 
ipoteze (întrebările psihologice), metode (planul de evaluare), rezultate (secţiunea de 
date), discuţii (răspunsul la întrebările clientului şi recomandările ce decurg din concluzii), 
bibliografie (referinţe), anexe (analize detaliate ale testelor administrate) şi semnătura 
cercetătorului (semnătura psihologului responsabil) (Westhoff şi Kluck, 2009). Deşi 
rapoartele psihologice pot să difere, de exemplu, în măsura în care concluziile se bazează 
pe o procedură sau alta de evaluare şi pe specificitatea concluziilor, unele elemente sunt 
comune celor mai multe rapoarte clinice. 

Unele secţiuni ale raportului vor fi mai lungi sau mai scurte, în funcţie de complexitatea 
evaluării, de natura întrebării de referinţă şi de stilul de redactare al evaluatorului. Una 
dintre regulile importante este de a nu prezenta informaţiile dintr-o secţiune de la sfârşitul 
raportului la începutul acestuia, de exemplu, să se specifice diagnosticul în secţiunea de 
rezultate, deşi informaţiile dintr-o secţiune de la început pot fi integrate într-una de la 
sfârşit (Lichtenberger er al., 2004). 

Redăm mai jos structura unui raport de evaluare psihologică (Wright, 2011) cu exemplifi- 
carea din cazuistica personală a redactării doar a unor secţiuni considerate mai complexe. 


12.3.1. Informaţii pentru identificarea clientului 


În această secţiune vor fi incluse informaţii esenţiale pentru identificarea clientului, precum 
numele şi prenumele, sexul, vârsta, data naşterii şi ocupaţia. Tot aici se includ informaţiile 
referitoare la numele psihologului clinician, al supervizorului său (dacă este cazul), data 
redactării raportului şi data sau datele (dacă evaluarea s-a desfăşurat pe parcursul mai 
multor şedinţe) când a avut loc evaluarea. 


12.3.2. Sursa recomandării şi întrebările pentru 
care s-a solicitat recomandarea 


Redactarea tuturor sectiunilor raportului se va realiza având în minte scopul evaluării, care 
va ghida întregul demers de evaluare psihologică. În această secţiune se va specifica sursa 
referintei care a recomandat evaluarea, în cazul în care clientul nu a apelat la evaluare din 
proprie iniţiativă, precum şi motivul pentru care se solicită evaluarea. Se vor preciza problemele 
curente pe care persoana le are. O evaluare a comportamentului unui elev din şcoala 
primară va presupune observarea copilului la şcoală, utilizarea unor grile şi scale de evaluare, 
pe lângă interviurile cu părinţii, copilul şi învăţătoarea, în timp ce preocuparea privind 
rezultatele academice slabe va implica teste standardizate pentru măsurarea inteligenţei, 
teste de achiziţie, precum şi examinarea evaluărilor de la clasă şi a temelor pentru casă. 

Deseori, este necesar ca psihologul clinician să clarifice întrebarea de referinţă şi să 
înţeleagă contextul mai amplu al evaluării. Unii specialişti recomandă reformularea 
întrebării cu care se prezintă clientul, în timp ce alţii solicită specificarea ad litteram a 
cuvintelor acestuia. Întrebările la care trebuie să răspundă psihologul clinician, în general, 
nu sunt globale, ci specifice, motiv pentru care este importantă contactarea sursei de 
referinţă în diferite etape ale procesului de evaluare (Groth-Marnat, 2003). Formularea 
întrebării de referinţă trebuie să fie clară. La întrebarea sursei de referinţă este posibil 
să adauge şi clientul alte întrebări care îl preocupă şi care îşi doreşte să fie abordate în 
evaluare. Obiectivele pe care le poate viza evaluarea în practica clinică sunt (Hersen, 2004) : 


diagnostic şi/sau evaluarea motivului pentru care clienţii caută tratament; 
conceptualizarea cazului ; 

planificarea tratamentului ; 

monitorizarea răspunsului clientului la tratament ; 

schimbarea comportamentului sau a cognitiilor clienţilor prin creşterea autoconstientizarii ; 
evaluarea unui program de intervenţie. 


Deseori, obiectivul evaluării clinice este de a diagnostica tulburările mintale. 


Caseta 12.1. Exemplu pentru precizarea sursei recomandării și a întrebărilor de referinţă 





Sursa referintei şi întrebările de referință 

Doamnei Popescu i-a fost recomandată evaluarea psihologică de către medicul psihiatru, care o 
tratase de depresie în urmă cu trei ani. Aceasta s-a întors din Italia, unde muncise timp de două 
luni ca menajera unui bărbat de 73 de ani cu demenţă Alzheimer, manifestând iritabilitate, 
insomnie, dispoziţie depresivă, lentoare psihomotorie şi anxietate. Medicul psihiatru solicită 
evaluarea funcţionării emoţionale curente a doamnei Popescu în vederea luării deciziei privind 
tratamentul. 











In funcţie de natura problemei, evaluarea psihologică poate conduce la intervenţie 
terapeutică, la evaluare neurologică sau analize medicale aprofundate. 


12.3.3. Instrumente administrate 


Fiecare metodă de evaluare va fi precizată iniţial cu denumirea integrală, apoi va fi 
prezentată în paranteză abrevierea. Se includ interviurile clinice, testele şi alte instrumente 
care au fost aplicate, fie în ordine alfabetică, fie în ordinea în care au fost administrate, 
fie tematic, mai întâi interviurile, apoi testele care au măsurat nivelul cognitiv şi la sfârşit 
testele de personalitate şi cele care măsoară funcţionarea emoţională. Greşelile care se 
pot face în această secţiune constau în selectarea inadecvată a instrumentelor corespunză- 
toare întrebării de referinţă. La noi în ţară, deseori psihologul clinician este limitat din 
motive pecuniare în selectarea instrumentelor psihologice pe care le administrează în 
primul rând de absenţa accesului la testele şi scalele de care ar avea nevoie pentru realizarea 
unei evaluări psihologice adecvate. De cele mai multe ori, psihologul îşi permite să 
achiziţioneze doar câteva teste cu licenţă, dar care nu pot fi administrate pentru orice 
problemă ar putea avea un client. Această stare de fapt poate genera erori precum cele 
de mai jos, care, deşi sfidează logica, se pot regăsi în rapoartele unor psihologi începători. 

Tabelul 12.1. Exemple de greșeli care trebuie evitate în secțiunea 
de instrumente administrate 





Greşeli de evitat 


Explicații 





nu există nicio legătură între întrebarea de 
referinţă şi instrumentele administrate. De 
exemplu, întrebarea de referinţă vizează 
funcţionarea emoţională şi se aplică 
instrumente ce măsoară funcţionarea 
intelectuală ; 


se evaluează doar unele simptome şi se omite 


evaluarea altora (de exemplu, clientul se 


prezintă cu simptome depresive şi consum de 


alcool, dar se evaluează doar depresia) ; 


caracteristicile psihologice care se evaluează 
trebuie să decurgă în mod logic din întrebarea 
de referinţă pentru a putea obţine informaţiile 
care să îl ajute pe psiholog în luarea deciziei şi 
formularea răspunsului la întrebarea de 
referinţă ; mai mult, psihologul nu trebuie să 
evalueze decât caracteristici care au legătură cu 
întrebarea de referinţă ; 

tulburările afective pot fi induse de o 
substanţă, iar ignorarea acestei informaţii 
este o eroare gravă; 





se încadrează în această secţiune şedinţe de 
consiliere ; 


deşi evaluarea se poate realiza pe parcursul 
unei intervenţii psihologice, şedinţele de 
consiliere nu sunt instrumente de evaluare ; 





administrarea unor scale ce măsoară caracteris- 
tici psihologice a căror evaluare nu este solici- 


tată în întrebarea de referinţă (de exemplu, se 


aplică un inventar de ostilitate fără ca întreba- 
rea de referinţă să solicite acest lucru sau se 
adresează întrebări ce vizează viaţa sexuală a 
clientului când întrebarea de referinţă se 
referă la funcţionarea cognitivă) ; 


este contraindicată administrarea unor instru- 
mente de evaluare ce măsoară caracteristici 
psihologice a căror evaluare nu este necesară în 
luarea unei decizii clinice şi formularea răspun- 
sului la întrebarea de referinţă ; evaluarea nu are 
ca obiectiv satisfacerea curiozitatii psihologului 
în privinţa unor aspecte ale vieţii clientului şi 
se impune respectarea codului etic ; 





este omis diagnosticul diferenţial, adică exclu- 
derea altor tulburări care au prezente unele 
caracteristici similare cu tulburarea respectivă. 
De exemplu, trebuie făcută o distincţie între 
comportamentul disruptiv care rezultă din 
neatentie şi impulsivitate în tulburarea hiper- 
activitate/deficit de atenţie şi comportamentul 
opozitionist din tulburarea opozitionismului 
provocator. Pentru a realiza acest lucru este 
nevoie să se formuleze întrebări cu acest scop 
în interviul clinic sau să se administreze instru- 
mente standardizate de evaluare pentru ambele 
tulburări. Judecata clinică ar putea decide 
stabilirea ambelor diagnostice, în cazul în care 
sunt îndeplinite criteriile pentru ambele tulburări, 
care survin concomitent, sau ar putea consta în 
decizia de a nu stabili niciun diagnostic ; 


este indicat să nu se tragă concluzii pripite 
privind un diagnostic sau altul, fără a 
formula întrebări care să ajute la excluderea 
unor diagnostice cu simptomatologie 
asemănătoare. De cele mai multe ori, 
comorbiditatea este regula, nu excepţia. În 
plus, se impune atât evitarea supra- 
diagnosticării, cât şi a subdiagnosticării ; 





se specifică informaţii teoretice despre 
testele/scalele utilizate ; 


pacientul nu este interesat de istoria 
construirii unui test psihologic sau de 
proprietăţile sale psihometrice ; este sarcina 
psihologului să selecteze cele mai adecvate 
instrumente pentru fiecare caz particular, 
fără a aduce argumente în raport. 








se specifică în această secţiune teste care nu 
au fost administrate sau se omite includerea 
unora care au fost aplicate. 

12.3.4. Descrierea clientului 


Scopul acestei secţiuni este de a-i oferi celui care citeşte raportul o imagine vizuală a 
persoanei evaluate. Este important să se evite limbajul evaluativ, astfel încât, dacă clientul 
citeşte propria descriere, să nu se simtă lezat. Se vor descrie cât se poate de obiectiv 
tonul vocii, atitudinea pacientului şi modul în care este îmbrăcat. 


12.3.5. Prezentarea problemei 


In această secţiune se vor preciza în câteva paragrafe problemele, simptomele curente ale 
clientului, precizând sursele de unde a fost colectată fiecare informaţie. 


12.3.6. Informaţii generale 


Pentru înţelegerea problemei cu care pacientul s-a prezentat sunt necesare informaţii 
relevante pentru funcţionarea individului, precum cele ce se obţin din istoricul problemei 
prezentate, evaluarea simptomelor şi evaluarea psihosocială. În cazul în care vor exista 
mult mai multe informaţii, se vor selecta doar acelea care sunt utile pentru clarificarea 
istoricului problemei şi a simptomelor prezentate. Factorii care îl vor ajuta pe clinician 
să decidă dacă informaţia este relevantă pentru a fi inclusă în raport sunt următorii : 


a) dacă informaţia este relevantă pentru concluziile finale ce vor fi trase, reţinându-se 
faptul că absenţa unui simptom poate fi importantă pentru concluzia finală ; 

b) dacă persoana care va primi raportul ar putea avea nevoie de acea informaţie ; 

c) dacă o informaţie colectată în procesul evaluării, ce pare irelevantă pentru problemele 
specifice ale clientului, are potenţialul de a leza clientul (Suhr, 2015). 


Pentru ca raportul să fie inteligibil este necesar să se acorde atenţie timpului verbal 
în care sunt precizate informaţiile în această secţiune. Astfel, este indicat ca ceea ce 
pacientul a raportat că s-a petrecut în trecut să se redacteze la timpul trecut, dar dacă 
ceea ce a raportat încă are loc este indicat să se precizeze la timpul prezent. Foarte 
important este să se indice cu corectitudine sursa fiecărei informaţii, iar afirmaţiile şi 
opiniile precizate să fie susţinute de dovezi. Spre exemplu, în loc de „Nu există un istoric 
de abuz sexual” exprimarea ar trebui să fie „Clienta nu a raportat un istoric de abuz 
sexual” sau în raportarea simptomelor in loc de „Clienta nu are cognitii iraționale” 
exprimarea ar fi indicat să fie „Clienta neagă că ar avea cognitii iraționale...” (Wright, 
2011). Psihologul clinician va specifica inclusiv informaţiile care sunt contrare concluziei, 
iar în secţiunea de integrare a tuturor datelor se vor discuta atât informaţiile convergente, 
cât şi cele divergente. Această secţiune va clarifica contextul problemelor curente, durata 
problemelor clientului şi va specifica detaliat gândurile pe care le are atunci când se 
manifestă simptomele. 


200 PROCESUL EVALUĂRII PSIHOLOGICE ÎN DOMENIUL CLINIC 


12.3.6.1. Istoricul problemei prezentate 


Istoricul problemei pentru care se realizează evaluarea va ajuta la asigurarea unui context 
care să explice funcţionarea curentă. În cadrul unui interviu clinic se vor solicita durata 
de când persistă problema, istoricul dificultăţilor similare, evoluţia problemei pe parcursul 
timpului, dacă a fost continuă sau intermitentă şi cognitiile pe care persoana le are la 
apariţia problemei. Obţinerea perspectivei clinicianului care a realizat eventualele evaluări 
anterioare este un aspect important. 


12.3.6.2. Evaluarea simptomelor 


Evaluarea simptomatică urmăreşte clarificarea conţinutului funcţionării curente a indivi- 
dului. Întrebările interviului vor viza : 


a) diferite diagnostice psihiatrice relationate cu problema prezentată şi se vor solicita 
informaţii care vizează din acest punct de vedere istoria familială, istoria medicală şi 
istoria consumului de substanţe ; 

b) istoria dezvoltării va implica întrebări despre eventuale probleme în timpul sarcinii, 
la naştere, traume şi probleme comportamentale din timpul copilăriei ; 

c) istoria psihiatrică, cu informaţii despre spitalizări, tratamente şi simptome psihiatrice 
anterioare este elocventă pentru a înţelege problemele actuale ale pacientului. Pentru 
că alcoolul, chiar şi atunci când are funcţie socială, poate afecta funcţionarea pacientului, 
este important să se exploreze atât consumul în prezent, cât şi în trecut, specificându-se 
circumstanţele în care a debutat consumul, durata şi care a fost tipul de impact pe 
care l-a avut în viaţa clientului ; 

d) istoria medicală presupune investigarea statusului medical trecut şi prezent, a medi- 
camentelor care i-au fost prescrise şi evidenţierea relaţiilor dintre schimbările în istoria 
medicală şi schimbările în simptomatologie. De asemenea, este importantă istoria 
medicală şi psihiatrică a familiei, având în vedere influenţa pe care ereditatea şi mediul 
familial o pot avea atât în cazul bolilor medicale, cât şi al celor psihiatrice. 


12.3.6.3. Evaluarea psihosocială 


Prin evaluarea psihosocială se vizează înţelegerea contextului în care funcţionează indivi- 
dul, astfel încât se vor aprofunda : 


a) istoria familială, care va presupune colectarea informaţiilor referitoare la structura 
familiei de origine, fraţi, calitatea relaţiei şi evenimente familiale semnificative din 
copilărie, dar şi despre structura familială curentă ; 

b) istoria educaţională, ce conţine următoarele componente care vor fi evaluate : nivelul 
educaţional cel mai înalt atins, istoricul şcolar cu informaţii despre tulburări de 
învăţare, probleme de atenţie, hiperactivitate la şcoală, probleme comportamentale şi 
emoţionale, locul de muncă curent şi cele din trecut, perioadele de timp cât a ocupat 
o anumită funcţie, calitatea şi nivelul de mulţumire cu privire la locurile de muncă, 
precum şi aspiraţiile privind cariera ; 

c) istoria problemelor legale pe care individul le-a avut în trecut este necesară în special 
dacă individul în timpul evaluării simptomelor indică un potenţial ridicat de a-şi face 
rău sieşi sau altor persoane ; 

d) istoria socială, care implică întrebări referitoare la numărul prietenilor, calitatea 
relaţiei cu aceştia, relaţia romantică prezentă, tipurile de reţele sociale şi activităţile 
sociale la care individul a participat pe parcursul dezvoltării sale ; 

e) istoria psihosexuală include istoricul comportamentului sexual şi romantic, atitudinile 
faţă de sex, orientarea sexuală, istoria dezvoltării sexuale, dacă există istoric de violenţă 
sexuală sau molestare ca victimă, martor sau autor. 


12.3.7. Evaluarea statusului mintal 


Într-un paragraf se va sintetiza rezultatul evaluării statusului mintal, care este aproape 
integral bazată pe observaţia clinică a psihologului clinician. Se vor avea în vedere şi 
punctele tari, iar când comportamentul nu va fi disfunctional se va preciza că un domeniu 
al funcţionării se încadrează „în limite normale”. Pentru evaluarea statusului mintal vezi 
capitolul cu acelaşi titlu din acest volum. 


12.3.8. Observaţii comportamentale 


În această secţiune se vizează consemnarea în detaliu a comportamentelor pe care pacientul 
le-a manifestat în timpul procesului de testare şi intervievare. Este important să se detalieze 
prin precizarea comportamentelor concrete termenii care pot avea înţelesuri diferite în funcţie 
de cititor. De exemplu, exprimarea „băiatul a fost neastampdrat în timpul testării” ar putea 
lăsa loc la interpretări în funcţie de ceea ce înţelege fiecare dintre cei care citesc raportul prin 
termenul neastâmpărat. Se vor specifica, în schimb, comportamentele exacte: „băiatul se 
ridica de pe scaun la fiecare câteva minute şi mergea la fereastră cu intenţia de a o deschide”. 


12.3.9. Interpretarea rezultatelor evaluării 


În această secţiune sunt specificate rezultatele evaluării şi, în funcţie de întrebarea de 
referinţă, funcţionarea personalităţii şi cea emoţională pot fi abordate în secţiuni separate, 
iar funcţionarea vocaţională va fi inclusă în raport doar dacă întrebarea de referinţă vizează 
evaluarea aspectelor legate de muncă şi interesele profesionale. Lichtenberger er al. (2004) 
disting între trei niveluri ale interpretării clinice : 


a) nivelul mecanic - interpretarea rezultatelor la acest nivel implică concentrarea pe 
diferenţele dintre scorurile la un factor şi subteste, precum şi dezvoltarea concluziilor 
pe baza diferenţelor dintre scorurile obţinute ; 

b) nivelul concret — psihologii clinicieni care interpretează rezultatele scorurilor la teste 
la acest nivel se concentrează pe descrierea scorurilor obţinute şi nu trag concluzii 
dincolo de acestea ; 

c) nivelul individualizat — formularea concluziilor explicative pe baza integrării informaţiei 
generale, a comportamentului şi scorurilor, incluzând şi informaţii calitative. 

Rapoartele mai utile sunt considerate cele redactate la nivel individualizat. 

Deşi numeroşi evaluatori realizează o prezentare şi interpretare a rezultatelor test cu 
test, în care rezultatele fiecărui test sunt descrise pe rând în detaliu, mai recent specialiştii 
sugerează necesitatea concentrării asupra persoanei, a constructelor evaluate, asupra 
plasării testelor în context, nu asupra testelor în sine (Wright, 2011; Suhr, 2015). 
Raportarea rezultatelor test cu test are avantajul că, fiind simplă, se pot face mai puţine 
greşeli, dar are dezavantajul că îi lipsesc coerenţa şi puterea explicativă pentru susţinerea 
concluziilor (Wright, 2011). Integrarea informaţiilor rezultate din surse multiple şi variate 
într-o imagine coerentă a pacientului evaluat solicită într-o mai mare măsură cunoştinţele 
despre psihodiagnostic şi funcţionarea personalităţii. 

Deciziile şi concluziile din secţiunea de rezultate se redactează fără conotaţii modale 
(ca de exemplu: „ în opinia mea”, „evident”), pe cât se poate de obiectiv şi la timpul 
prezent (Westhoff şi Kluck, 2009). 


Tabelul 12.2. Exemple de greșeli care trebuie evitate în secțiunea 
de rezultate a raportului 











Greşeli de evitat Explicații 
- prezentarea în detaliu a modului de - clientul şi/sau sursa de referinţă se aşteaptă la un 
calcul al scorurilor, cu precizarea răspuns cu privire la întrebarea de referinţă, nu 
itemilor inversati, a discrepantelor etc. ; sunt interesaţi de modul de scorare ; 
- se precizează scorurile standard la teste, |- dacă scorul la un test se încadrează în clasa I, 
dar fără interpretare ; dar nu se explică faptul că reprezintă un rezultat 


foarte slab, clientul ar putea să înţeleagă că este 

un scor foarte bun. Pentru eliminarea ambiguitatii 

este important să se interpreteze rezultatul ; 

- cele mai multe teste psihologice produc |- pentru că afirmaţiile pe care le putem face 
scoruri brute, însă atunci când există un folosind scorurile brute sunt limitate, depinzând 








etalon al testului este eronat să se de nivelul de măsurare al scorului (nominal, 
interpreteze scorul brut, fără conver- ordinal, de intervale egale şi de raport), convertim 
siunea lui în scor standard conform scorurile brute în unităţi standard de măsurare 
etalonului ; pentru a conferi mai mult înţeles scorurilor 
individuale şi pentru a putea face comparații ; 
— se interpretează rezultatul, dar fără a - absenţa precizării scorului standard pe care se 
indica scorurile ; bazează interpretarea poate fi interpretată drept 


subiectivism în interpretare ; 

- se prezintă atât scorul brut, cât şi scorul |- prea multe cifre pot bulversa clientul care nu este 
standard, conform etalonului. familiarizat cu scorarea şi etalonarea testelor 

psihologice ; este sarcina psihologului să raporteze 

corect scorul brut la etalon. 

















12.3.9.1. Funcționarea cognitivă 


Rezultatele obţinute la funcţionarea cognitivă vor releva punctele tari şi punctele slabe 
ale funcţionării individului din acest punct de vedere. Din întrebarea de referinţă va reieşi 
dacă evaluarea se va centra în principal pe funcţionarea cognitivă, dacă aceasta este un 
obiectiv secundar şi dacă va include screening neuropsihologic. În cazul în care evaluarea 
funcționării cognitive este obiectivul central, ca în cazul evaluării pentru o tulburare de 
învăţare, este important să se realizeze o comparaţie între ceea ce individul ar trebui să 

fie capabil să achiziţioneze şi ceea ce, de fapt, achiziţionează în domeniul şcolar. Astfel, 
această secţiune va face referire la trei aspecte majore în această situaţie: abilitarea 
cognitivă, achiziţia academică şi rezumatul funcţionării cognitive. În rezumat se pot 
preciza concluziile preliminare privind probabilitatea prezenţei sau absenței unei tulburări 
de învăţare, deşi şi alti factori precum oportunitatea educaţională şi deteriorarea senzorială 
trebuie luaţi în considerare în stabilirea diagnosticului. 

Când funcţionarea cognitivă este un obiectiv secundar al evaluării şi nu se adminis- 
trează decât un test de aptitudini (de exemplu, WAIS-IV) şi câteva instrumente de screening 
neuropsihologic (de exemplu, Bender-2), paragraful introductiv va conţine o defalcare 
generală a domeniilor largi de funcţionare care au fost evaluate. Rezultatele pentru fiecare 
subtest vor fi menţionate în paragrafe în ordine descrescătoare, începând cu acele domenii 
care reprezintă punctele tari şi terminând cu punctele slabe. De exemplu, dacă clientul 
obţine o performanţă bună la memoria cifrelor comparativ cu alţii de aceeaşi vârstă, dar 
performanţa la înţelegerea verbală este mai slabă, ordinea va fi : rezultate la memoria cifrelor, 
apoi rezultate la înţelegerea verbală. Frazele pot avea următoarea structură : descrierea 
a ceea ce sarcina solicită individului ; abilităţile evaluate de sarcină ; rezultatul obţinut 
(Wright, 2011). Într-o altă frază se va explica de ce se consideră că s-a obţinut rezultatul 
respectiv. Ultimul paragraf al acestei secţiuni va fi un rezumat al rezultatelor importante 
care va conţine şi posibile explicaţii ale rezultatelor la subscale. 

În situaţia în care întrebările de referinţă implică administrarea unei baterii de screening 
neuropsihologic, structura acestei secţiuni va cuprinde : 

- un prim paragraf despre dovezi privind declinul cognitiv, care implica : 

a) evaluarea indicatorilor funcţionării cognitive curente (WAIS-IV) ; 

b) estimarea nivelului premorbid de funcţionare ; 

c) comparatia între a şi b; există un declin în funcţionarea cognitivă dacă functio- 
narea cognitivă curentă este semnificativ mai scăzută decât estimarea funcţionării 
premorbide ; 

- paragrafe referitoare la motivaţie (în ce măsură motivaţia scăzută sau disimularea a 
afectat performanţa), orientare (măsurată, de obicei, cu Mini-Mental State Exam - 
MMSE, Folstein et al. , 2010), atenţie, funcţionarea motorie, viteza de procesare, memorie, 
limbaj, funcţionarea vizuo-spatiala şi funcţionarea executivă ; 

- un paragraf final care va sintetiza punctele generale tari si cele slabe prezentate in 
paragrafele anterioare, precum şi posibile explicaţii ale acestora, incluzând implicaţiile 
pentru diagnostic, prognostic şi tratament (Wright, 2011). 


12.3.9.2. Funcționarea emoţională si a personalităţii 


În paragraful initial se vor anunţa subsectiunile ulterioare ce vor fi formate din temele 
prin care se caracterizează funcţionarea curentă a individului. Spre exemplu, dacă din 
rezultatele testelor reiese că izolarea socială şi stima de sine scăzută au condus la depresie, 
următoarele paragrafe vor avea ca teme : izolarea socială, stima de sine scăzută şi depresia. 
Paragrafele vor preciza tema sub forma unui subtitlu şi vor începe printr-o frază generală 
despre aceasta, urmată de dovezi din testele administrate care să susţină tema respectivă. 
Trebuie să se precizeze clar din ce test reiese fiecare informaţie şi se vor prezenta atât 
aspectele pozitive, cât şi cele negative. De asemenea, observaţiile comportamentale şi 
cele din interviul clinic, dacă sunt relationate cu tema, pot fi utilizate secundar pentru 

susţinerea afirmațiilor din această secţiune. Rezultatele din testele de personalitate vor fi 
prezentate sintetic şi cu scopul de a explica motivul comportamentelor care au fost 
observate sau raportate. Atunci când clinicianul nu este foarte convins de o anumită 
interpretare sau concluzie, este indicat să utilizeze termeni precum „este posibil”, „expli- 
catia ar putea consta in...”. 


Caseta 12.2. Exemplu de integrare a informaţiilor în teme 





Funcționarea emoţională şi a personalităţii 

Rezultatele evaluării clientei sugerează că dna Popescu în momentul plecării în străinătate 
era o persoană vulnerabilă psihic, care nu deţinea resursele adecvate pentru a se adapta la 
condiţiile de muncă din străinătate. Mai exact, şocul cultural produs de schimbarea domiciliului 
la familia de italieni unde era menajera unui bărbat cu demenţă Alzheimer, izolarea şi lipsa 
de iniţiativă socială au condus la sentimente de singurătate şi depresie. Cu toate că membrii 
familiei comunicau săptămânal cu ea, nu a fost suficient pentru a împiedica recurenta 
sentimentelor de tristeţe pe fondul dorului de casă. 





Vulnerabilitatea. Faptul că clienta a fost sub tratament medicamentos pentru depresie cu trei 
ani înainte de a pleca în străinătate arată că este o persoană extrem de vulnerabilă ce poate 
fi cu uşurinţă copleşită de eventuale schimbări majore din viaţă. Interviul clinic a relevat că 
dna Popescu nu deţine abilităţile de adaptare necesare unui loc de muncă ce presupune 
comunicarea într-o limbă străină, pe care nu o înţelege. Clientei i-au lipsit atât resursele 
personale, cât şi sprijinul adecvat din partea celor apropiaţi, pentru că nu comunica cu membrii 
familiei decât săptămânal. Nivelul ridicat de disfunctionalitate în atitudini relevat de scorul 
la DAS, situat în Clasa IV, a generat probleme psihologice de intensitate clinică. De asemenea, 
nivelul ridicat de nevrotism (percentila 85) la FF-NPQ indică o persoană cu nevoie crescută 
de sprijin din partea celorlalţi, dependentă şi cu tendinţă spre deprimare. 


Izolare şi lipsă de inițiativă socială. Clienta locuia într-un sat din Italia la familia unde lucra 
ca menajeră şi pleca din localitate doar o dată pe săptămână pentru a discuta cu membrii 
familiei. În rest, nu cunoştea alte persoane de naţionalitate română cu care să socializeze, nu 
vorbea limba italiană şi înţelegea cu dificultate ceea ce îi solicita să facă femeia care o angajase 
pentru a avea grijă şi de soţul său bolnav de demenţă. Scorul scăzut la factorul extraversie al 
FF-NPQ (percentila 3) relevă o persoană care tinde să evite interacţiunile sociale, este timidă, 
retrasă, distantă şi introvertită. 


Depresia. Ca rezultat al izolării sociale şi al vulnerabilitatii crescute, clienta a devenit 
depresivă. Recurenta depresiei severe a fost relevată de scorul 24 pe care l-a obţinut la 
Chestionarul Beck pentru Depresie. Observatia clinică a evidenţiat la clientă postura unei 
persoane depresive, cu o expresie facială tristă, cu comisura gurii lăsată şi umerii aplecati in 
faţă. Chestionarul Gândurilor Automate a indicat un nivel ridicat (Clasa IV) al gândurilor 
automate disfunctionale. Mai exact, clienta se simte neajutorată, nu îi vine să se apuce de 
nimic, nu îi mai place nimic, viitorul îl percepe cenuşiu, manifestă intoleranta la frustrare şi 
consideră că nu poate duce nimic până la capăt. Un aspect pozitiv este reprezentat de faptul 
CĂ, atât în interviu, cât şi în chestionarele administrate, clienta neagă că ar avea gânduri de 
suicid şi episoade maniacale. 











12.3.9.3. Funcționarea vocationala (dacă este cazul) 


Evaluarea vocationala, atunci când este solicitată în întrebarea de referinţă, presupune sinteti- 
zarea rezultatelor evaluării a patru aspecte : interesele vocationale, aptitudinile cognitive, 

preferinţele stilului de muncă şi funcţionarea personalităţii. Conform rezultatelor obţinute, 
se vor face recomandări pentru locuri de muncă în care individul ar putea să aibă succes. 


12.3.10. Sumarizare 


Această secţiune din raport are ca scop precizarea răspunsului la întrebarea de referinţă. 
Un prim paragraf va conţine câteva cuvinte referitoare la descrierea individului, problemele 
prezentate şi întrebarea de referinţă. În al doilea paragraf se vor menţiona cele mai 
importante rezultate referitoare la funcţionarea cognitivă, iar al treilea paragraf va face 
referire la funcţionarea emoţională şi a personalităţii. 


Tabelul 12.3. Exemple de greșeli care trebuie evitate în secțiunea 
de sumarizare a raportului 








Greşeli de evitat Explicații 
- ignorarea întrebării de - evitarea răspunsului concret la întrebarea de referinţă se 
referinţă ; poate datora faptului că evaluarea nu a generat răspunsuri 


concludente ; în loc să se ignore întrebarea de referinţă, este 
indicat să se specifice: „Rezultatele sunt neconcludente” ; 


— adăugarea unor informaţii - adăugarea la final a unor afirmaţii care nu decurg din 
care nu au fost precizate instrumentele de evaluare psihologică utilizate denotă 
anterior în celelalte secţiuni subiectivism ; de multe ori persoanele interesate citesc direct 
ale raportului ; această secţiune care trebuie să sintetizeze informaţiile 


importante precizate în secţiunile anterioare din raport; 
- afirmaţiile din această secţiune |- modificarea afirmațiilor care au rezultat din administrarea 
de sumarizare sunt contrare testelor este exclusă (nu se poate afirma iniţial că 
celor din secţiunile anterioare. performanţa este slabă, iar în secţiunea de sumarizare să se 
contrazică această afirmaţie). 

















12.3.11. Diagnostic 


În clasificarea multi-axială a DSM-IV-TR (American Psychiatric Association, 2000) erau 
incluse cinci axe (Axa I - Tulburările clinice şi Alte condiţii care se pot afla în centrul atenţiei 
clinice, Axa II - Tulburările de personalitate, retardarea mintală, Axa III - Condiţiile medicale 
generale, Axa IV - Problemele psihosociale şi de mediu, Axa V - Evaluarea globală a 
funcţionării). În DSM-5 (American Psychiatric Association, 2013) a fost inclus un sistem de 
evaluare nonaxial, în care Axa III a fost combinată cu Axele I şi II. Dacă există un 
diagnostic clar, care va ajuta clinicianul să realizeze un plan de tratament, să determine 
prognosticul şi rezultatele tratamentului potenţial, se va specifica în această secţiune. 


12.3.12. Recomandări 


În secţiunea de recomandări vor fi descrise concret soluţiile la problemele identificate, 
obiectivele care pot fi atinse prin direcţiile de acţiune descrise şi consecinţele care pot 
urma din fiecare soluţie propusă (Westhoff şi Kluck, 2009). Chiar dacă unele persoane 

evaluate nu vor îndeplini pe deplin criteriile pentru o tulburare mintală, asta nu înseamnă 
că nu li se va putea recomanda tratament sau îngrijire (DSM-5, 2013). Este indicat să se 
evite formularea unor recomandări pe care clientul nu le poate urma sau care nu au la 
bază rezultatele obţinute în evaluare. Psihologul clinician se va asigura că recomandările 
au fost înţelese de către client şi îi va solicita feedback acestuia cu privire la ele. 

Ultimele secţiuni ale raportului sunt semnătura evaluatorului, care atestă autenticitatea 
raportului, şi anexele în care sunt incluse toate rezultatele. 


12.3.12.1. Structura unei ședințe de acordare a feedbackului 
privind evaluarea 


Şedinţa de acordare a feedbackului presupune anticiparea modului în care clientul va fi 
afectat de concluziile evaluării şi este considerată un hibrid între o şedinţă de evaluare şi 
una de terapie (Wright, 2011). Există mai multe versiuni de structurare a unei astfel de 
şedinţe în literatura de specialitate, dar niciuna nu este considerată optimă şi adecvată 
pentru absolut toţi clienţii evaluati. Suhr (2015) consideră că, pentru ca un client să 
beneficieze din acordarea feedbackului şi prezentarea rezultatelor evaluării să aibă cu 
adevărat efecte terapeutice, este necesar să se aibă in vedere: 


a) crearea unui cadru pentru şedinţa de acordare a feedbackului privind evaluarea. 
Aceasta presupune reformularea obiectivului evaluării din stabilirea diagnosticului, de 
exemplu (dacă acesta era obiectivul vizat de întrebarea de referinţă), în identificarea 
cauzelor care au generat problema clientului pentru a putea face cele mai bune 
recomandări. Psihologul îşi va arăta disponibilitatea de a răspunde clientului la orice 
nelămurire. În organizarea şedinţei de acordare a feedbackului, psihologul clinician 
va fi necesar să ia în considerare vârsta şi nivelul de dezvoltare ale persoanei evaluate. 
Astfel, când clientul este copil, în funcţie de vârsta acestuia, feedbackul se va acorda 
în mod diferit (Wright, 2011). Când copilul este mic, strategia cea mai adecvată 
presupune să se acorde feedbackul părinţilor mai întâi, în absenţa copilului, iar ulterior 
să fie invitat şi copilul, căruia să i se dea feedbackul în prezenţa părinţilor. Procedându-se 
astfel, pe de o parte părinţii vor şti modul în care să discute cu copilul despre problema 
acestuia, iar copilul va fi mai putin anxios în prezenţa părinţilor. Cu preadolescentii 
şi adolescenţii se va adopta altă strategie. Pentru a înlătura teama acestora că părinţii 
vor primi alte informaţii de la psihologul clinician, este indicat mai întâi să se acorde 
feedbackul adolescentului, iar ulterior să fie invitaţi în încăpere pentru feedback şi 
părinţii. Mai mult, pentru a da adolescentului senzaţia de control se poate stabili 
împreună cu el modalitatea cea mai bună de prezentare a concluziilor pentru părinţi 
încât să fie înţelese, iar adolescentul să nu se simtă trădat de către psiholog. 

b) se recomandă o abordare integrativă a concluziilor, de la nivelul caracteristicilor 
evaluate, şi nu prezentarea fiecărui scor individual al bateriei de teste. Psihologul 
clinician poate alege să explice concluziile evaluării fie prin integrarea într-o ordine 
cronologică a descrierii cauzelor care au condus la problema curentă a clientului, fie 
va începe cu concluziile pe care le va susţine cu dovezi exprimate prin rezultatele 
evaluării. O situaţie particulară este atunci cand feedbackul este negativ, adică atunci 
când concluziile evaluării sunt contrare faţă de ceea ce clientul doreşte să audă (Suhr, 
2015). Faptul că un străin, după o evaluare de câteva ore, pretinde că ştie despre 

funcţionarea clientului lucruri pe care acesta nu le conştientizează poate provoca 
clienţilor sentimente ce pot varia de la ambivalenta la sentimente negative puternice 
(Wright, 2011). Chiar pentru psihologul clinician sarcina de a da „veşti rele” clienţilor 
poate produce disconfort, pentru că anticipează că feedbackul poate produce ostilitate 
sau supărare clientului, cum ar fi în cazul unor diagnostice referitoare la consumul 
de substanţe, abuz, probleme sexuale, ideatie suicidală, o tulburare psihotică sau 
absenţa unui diagnostic la un client convins că este bolnav. Inclusiv recomandările din 
literatura de specialitate reflectă varietatea modului de acţiune în aceste situaţii. De 
exemplu, Berman şi Shopland (2005) subliniază necesitatea revizuirii diagnosticului 
de către psihologul clinician dacă clientul este marcat negativ, cu argumentele că acesta 
este expertul în propria viaţă şi că este important ca decizia psihologului să aibă la bază 
discuţia cu clientul. De altfel, unii specialişti consideră diagnosticul ca fiind stigmatizant, 
în timp ce alţii iau în considerare valoarea sa informativă şi administrarea unor 
tratamente adecvate şi validate ştiinţific pentru tulburarea respectivă (Wright, 2011). 
Există situaţii când un diagnostic poate fi dăunător clientului, iar pentru că psihologul 
este important să se ghideze după principiul etic „do no harm” o soluţie este să i se 
dea clientului feedbackul doar oral, fără o copie a raportului scris (Wright, 2011). 
Pe de altă parte, Finn (2007) recomandă o prezentare treptată a rezultatului evaluării, 
în care să se înceapă cu ceea ce confirmă modul în care clienţii gândesc despre ei 
înşişi, apoi să se abordeze ceea ce modifică uşor modul în care gândesc despre ei 
înşişi şi doar in final să se prezinte informaţiile care reflectă discrepantele fata de 
modul de a gândi despre ei înşişi. Argumentul pentru această abordare rezidă în 
tendinţa clienţilor de a crede feedbackul care confirmă ceea ce deja cred despre sine, 
afirmaţiile generale de tip efect Barnum care îi determină să se creadă similari cu alte 
persoane, precum şi feedbackul care le creşte stima de sine şi îi determină să creadă 
că alţii vor gândi de bine despre ei (Suhr, 2015). Acest proces al acordării feedbackului 
reprezintă o provocare ce solicită abilităţile psihologului clinician deoarece pe parcursul 
evaluării este improbabil să se stabilească o alianţă terapeutică fermă cu clientul, astfel 
încât eficienţa feedbackului rezidă mai mult în procesul de acordare a feedbackului 
decât în conținutul acestuia (Wright, 2011). 
Un aspect central al evaluării este stabilirea validității datelor prezentate de client, al 
cărei rezultat poate genera o altă situaţie dificilă, când psihologul clinician trebuie să 
acorde feedbackul unui client care a dat în timpul evaluării răspunsuri ce nu sunt 
credibile. Aceste răspunsuri pot fi date în mod conştient sau inconştient în instrumentele 
de autoevaluare, în teste de performanţă şi în raportarea simptomelor în interviu prin 
prezentarea într-o lumină negativă sau una pozitivă. De asemenea, se poate constata 
o simulare selectivă (Nelson et al., 2007), în sensul că clientul: 
e răspunde într-o manieră care nu este credibilă la autoevaluarea simptomelor, dar 
se comportă credibil la măsurătorile cognitive ; 
e răspunde neverosimil cu privire la simptomele unei tulburări, dar raportează corect 
alte simptome ; 
e raportează neverosimil răspunsurile la măsurătorile cognitive, dar le raportează 
corect la autoevaluare ; 
e se comportă neverosimil la măsurarea unui construct cognitiv, dar corect la altele. 
Răspunsul neverosimil nu este o trăsătură a clientului, ci se poate comporta conştient 
în acest mod pentru diverse avantaje. Astfel, clientul s-ar putea prezenta în lumină 
pozitivă când, în postura de părinte, este evaluat pentru custodia copilului sau într-o 

lumină negativă atunci când ar putea dori obţinerea unei pensii pe caz de boală psihică 
sau când este depresiv şi se autodevalorizează. Regretabil este faptul că multe dintre 
măsurătorile prin autoraportarea simptomelor psihologice nu includ scale prin care să 
se verifice tendinţa de disimulare. Identificarea unui astfel de pattern de răspunsuri 
neverosimile indică faptul că testul nu poate fi interpretat şi este invalidat. Clientului 
nu i se va explica modul în care a fost determinat răspunsul neverosimil pentru a nu 
putea fi utilizat de către acesta în cazul altor evaluări viitoare. 

c) relationarea concluziilor cu recomandările reprezintă un alt aspect important al 
asigurării unui feedback terapeutic. Uneori evaluarea se finalizează cu decizii diagnostice 
clare, dar alteori concluziile ridică mai multe întrebări şi implică investigaţii aprofundate 
şi referinţe către alţi specialişti. Evaluatorul este important să explice şi să clarifice 
întrebările pe care clientul le poate avea, precum şi utilitatea recomandărilor. 

d) evaluarea răspunsului clientului la feedback presupune luarea în considerare a reacției 
afective a clientului la feedback şi opinia sa cu privire la relevanta concluziilor. Corecti- 
tudinea înţelegerii concluziilor şi recomandărilor se poate verifica prin solicitarea 
repetării sau parafrazării acestora de către client. Vor exista întrebări la care psihologul 
clinician va fi nevoie să răspundă în situaţia în care aşteptările clientului privind 
diagnosticul şi recomandările nu vor coincide cu cele indicate de evaluator. 


Alte variante de structurare a şedinţei de feedback pot fi cele propuse de Wright (2011), 
care presupun fie organizarea întregii şedinţe pornind de la recomandări, fie prezentarea 
rezultatelor prin respectarea formatului unui raport de evaluare psihologică. Recomandarea 
se comunică imediat după rezultatul relationat cu aceasta atunci când psihologul antici- 
pează că clientul ar manifesta rezistenţă la recomandări sau s-ar simţi copleşit în momentul 
precizării tuturor rezultatelor. Când clientului i se asigură o copie a raportului, şedinţa 
se poate baza pe această structură. Mai întâi se vor prezenta secţiunile principale ale 
raportului, după care se va relua secţiune cu secţiune, se va explica conţinutul şi se va 
răspunde la întrebări. 


Concluzii 


Modul de redactare a rapoartelor psihologice diferă de la psiholog la psiholog, dar, 
indiferent de stilul personal al fiecăruia, organizarea şi prezentarea rezultatelor trebuie 
să genereze o naraţiune coerentă din care să se înţeleagă ce se întâmplă cu clientul. 
Susținerea afirmațiilor cu dovezi, ca în orice studiu ştiinţific, menţionarea atât a punctelor 
slabe, cât şi a punctelor tari este posibil să convingă clientul să fie de acord cu explicaţiile 
psihologului privind cauzele deteriorării în funcţionare şi să crească probabilitatea de a 
urma recomandările acestuia. Cert este că redactarea raportului de evaluare psihologică 
şi şedinţele de feedback privind rezultatele evaluării solicită intens abilităţile clinice ale 
psihologului şi dau măsura profesionalismului său. 

13. Probleme etice în evaluarea psihologică 


Cornelia Măirean 
Universitatea „Alexandru loan Cuza” din lași 


Rezumat 


Fiecare psiholog trebuie să îşi desfăşoare activitatea sa profesională în acord cu standardele 
ştiinţifice actuale şi cu normele etice de practicare a profesiei. Conform diferitelor coduri 
de etică profesională, o serie de principii etice trebuie cunoscute şi respectate de fiecare 
practician. Aceste principii, referitoare la urmărirea beneficiilor şi a nonprejudiciului, 
fidelitate şi responsabilitate faţă de client şi societate, integritate, respectarea drepturilor 
şi demnităţii persoanelor, justiţie şi corectitudine, sunt prezentate în a doua secţiune a 
acestui capitol. Problemele etice care apar pe parcursul practicării profesiei trebuie 
anticipate şi rezolvate în acord cu aceste principii. Pot să apară însă situaţii problematice 
în care codurile de etică nu oferă răspunsuri clare şi soluţii unice. În a treia secţiune a 
capitolului sunt prezentate problemele şi dilemele etice cu care psihologul se poate 
confrunta în diferite etape ale realizării evaluării psihologice. Înainte de a începe evaluarea, 
psihologul trebuie să stabilească o relaţie profesională cu clientul şi să rezolve eventuale 
probleme pe care le implică relaţiile multiple, din punct de vedere al confidentialitatii şi 
al conflictelor de interese. Prin intermediul consimtamantului informat trebuie comunicate 
informaţiile cu privire la respectarea confidentialitatii şi la riscul de invazie a intimitatii. 
Tot înainte de a începe evaluarea, psihologul trebuie să aleagă cu competenţă instrumentele 
de evaluare psihologică. Problemele etice cu care psihologul se poate confrunta în timpul 
realizării evaluării derivă din modul de administrare şi interpretare a testelor, precum şi 
din modul în care realizează raportul psihologic. La final, psihologul practician trebuie 
să comunice rezultatele testării şi să asigure securitatea păstrării acestora. Aceste aspecte 
vor fi discutate pe parcursul paginilor următoare. 


13.1. Introducere 


Evaluarea psihologică reprezintă o activitate complexă, realizată în vederea descrierii 
trăsăturilor, atitudinilor, valorilor personale, abilităţilor şi aptitudinilor, precum şi a 
predictiei comportamentului uman în diferite situaţii concrete de viaţă (Koocher şi 
Rey-Casserly, 2003 ; Mukherjee şi Kumar, 2016). Prin intermediul rezultatelor evaluării, 

psihologul are acces la informaţii personale ale clientului şi astfel, în funcţie de scopul 
evaluării, poate influenţa viaţa acestuia, fie în mod pozitiv, fie în mod negativ. Din acest 
motiv, este imperativ ca psihologul să urmărească respectarea riguroasă a procedurilor şi 
standardelor ştiinţifice care guvernează aplicarea şi interpretarea instrumentelor de diagnostic 
psihologic, pentru a asigura precizia şi validitatea concluziilor pe care le stabileşte în 
urma aplicării acestora. Însă, în încercarea de a oferi evaluări valide din punct de vedere 
ştiinţific, psihologii se pot confrunta adesea cu diferite probleme şi dileme etice, pe care 
le vom discuta în cadrul acestui capitol. Acestea pot să apară în diferite etape ale activităţii 
de evaluare psihologică, atât în momentul planificării acestei activităţi, cât şi pe parcursul 
desfăşurării acesteia sau la final, în momentul în care psihologul trebuie să comunice 
rezultatele testării (Mukherjee şi Kumar, 2016). Dincolo de principiile etice generale, pe 
care le vom prezenta mai Jos, pot exista situaţii în care experienţa şi abilitatea psihologului 
reprezintă aspecte cruciale în procesul de luare a unor decizii profesionale valide atât din 
punct de vedere ştiinţific, cât şi etic. 


13.2. Principii etice în activitatea de evaluare psihologică 


Practicarea etică a profesiei presupune respectarea unor standarde minime şi principii de 
conduită, care sunt impuse ca parte a codurilor etice. De-a lungul timpului, o serie de 
orientări etice au apărut şi evoluat continuu, pentru a asigura respectarea unor proceduri 
profesionale adecvate, în practica psihologică clinică. În acord cu conținuturile codurilor 
de etică profesională, psihologul trebuie să cunoască şi să respecte următoarele principii 
etice, în activitatea de evaluare psihologică: 

1. Principiul beneficiului şi al evitării prejudiciului. Conform acestui principiu, psihologii 
trebuie să protejeze bunăstarea şi drepturile persoanelor cu care interacționează, in 
context profesional. În acest scop, ei trebuie să planifice activitatea de evaluare 
psihologică astfel încât, prin procedurile utilizate, să urmărească promovarea bunăstării 
clienţilor cu care lucrează, pentru a evita rănirea acestora şi posibilele daune sau pentru 
a le minimaliza, atunci când acestea sunt inevitabile, dar previzibile (Allan, 2015). 

2. Principiul fidelității şi responsabilităţii. Psihologii practicieni trebuie să stabilească şi 
să prezinte clienţilor în mod clar rolurile şi obligaţiile lor profesionale, prin intermediul 
consimţământului informat (Bellesheim, 2016). Fidelitatea implică, de asemenea, 
datoria profesioniştilor de a fi loiali şi de încredere, prin utilizarea corespunzătoare şi 
competentă a cunoştinţelor de specialitate şi a abilităţilor lor şi, implicit, prin evitarea 
folosirii necorespunzătoare sau incompetente a cunoştinţelor psihologice, în activitatea 
de evaluare psihologică. În vederea respectării acestui principiu, psihologul trebuie să 
cunoască limitele sale profesionale şi să nu îşi asume sarcini care depăşesc nivelul său 
de competenţă. Fidelitatea unui psiholog este o obligaţie nu numai faţă de client, ci 
şi faţă de profesie şi societate, în general (Beauchamp şi Childress, 2009 ; Mukherjee 
şi Kumar, 2016). 

3. Principiul integrităţii. Principiul etic al integrităţii se referă la obligaţia profesioniştilor 
de a fi cinstiţi, corecti şi deschişi în relaţiile cu persoanele cu care interacționează, precum 
şi cu instituţiile cărora le oferă serviciile (Beauchamp şi Childress, 2009). În contextul 
evaluării psihologice, menţinerea integrităţii implică angajamentul psihologului de a asigura 
bunăstarea clientului, prin evitarea angajării în activităţi de fraudă sau în activităţi 

care implică anumite conflicte de interese. De asemenea, psihologul nu trebuie să îşi asume 
angajamente pe care nu le poate respecta (Allan, 2015; Mukherjee şi Kumar, 2016). 

4. Respectarea drepturilor şi demnităţii persoanelor. În activitatea de evaluare psihologică, 
profesioniştii trebuie să respecte drepturile şi demnitatea persoanelor, indiferent de 
rasă, gen, etnie, religie, cultură, vârstă, orientare sexuală, dizabilitate sau statut 
social-economic. De asemenea, respectarea acestui principiu etic presupune respectarea 
demnităţii individului, indiferent de faptele comise (de exemplu, ucigaşi în serie versus 
victime nevinovate) sau de scopul evaluării (Allan şi Davidson, 2013). 

5. Principiul justiției şi corectitudinii impune ca profesioniştii să trateze oamenii în mod 
corect, drept şi echitabil, cu grijă şi consecvență, evitând discriminarea pe baza oricărui 
criteriu (Allan, 2013 ; Mukherjee şi Kumar, 2016). 


Respectarea acestor principii etice presupune utilizarea adecvată a ştiinţei pentru a lua 
decizii corecte, în condiţiile recunoaşterii depline a limitelor profesiei şi a drepturilor 
oamenilor ale căror vieţi sunt influențate de consecinţele acestor decizii (Koocher si 
Rey-Casserly, 2003). Activitatea de evaluare psihologică se poate dovedi o sarcină complexă, 
chiar şi pentru un profesionist calificat şi competent, deoarece psihologii se pot confrunta 
cu diferite dileme şi probleme etice, care nu sunt în totalitate reglementate prin codurile 
de conduită şi pentru care, adesea, nu există o rezolvare unică şi clară, indiferent de 
contextul evaluării (Mukherjee şi Kumar, 2016; Routledge, 2015). În astfel de situaţii, 
care vor fi descrise mai jos, psihologii trebuie să-şi folosească cunoştinţele şi abilităţile 
profesionale, în vederea rezolvării problemelor cu care se confruntă şi a efectuării unor 
evaluări psihologice utile şi corecte (Drogin er al., 2010). 


13.3. Probleme etice în diferite etape ale evaluării 
psihologice 


O serie de probleme de natură etică ar putea să apară înainte, în timpul sau imediat după 
realizarea evaluării psihologice. Aceste probleme sunt reprezentate de riscul de invazie a 
vieţii private şi nerespectare a confidentialitatii, de folosirea testelor psihologice în contexte 
necorespunzătoare sau utilizarea testelor care nu respectă standardele psihometrice, de 
prezenţa unor prejudecăţi culturale, de securitatea păstrării datelor obţinute în urma testării 
etc. (Groth-Marnat, 2009). În cadrul acestei secţiuni vom prezenta câteva aspecte care 
pot reprezenta probleme etice cu care psihologul se confruntă înainte de a începe evaluarea 
psihologică, în timpul ei şi după realizarea acesteia (Koocher şi Rey-Casserly, 2003 ; 
Mukherjee şi Kumar, 2016). 


13.3.1. Înainte de realizarea evaluării 


13.3.1.1. Stabilirea unei relații profesionale între psiholog si client 


Evaluarea psihologică trebuie efectuată în contextul existenţei unei relaţii profesionale clar 
definite, ale cărei natură, scop şi condiţii sunt discutate şi convenite de ambele parti - psiholog 

şi client. Informaţiile relevante pentru stabilirea acestei relaţii sunt furnizate de psiholog 
prin intermediul consimţământului informat, citit, asumat şi semnat de client, înainte de 
a începe activitatea de evaluare psihologică. Obţinerea consimţământului informat reprezintă 
o obligaţie etică şi legală (Lasser şi Gottlieb, 2017), fiind necesar, cu excepţia cazului în 
care evaluarea este solicitată de instanţă (Kalmbach şi Lyons, 2006). Acesta se bazează, 
în principal, pe recunoaşterea drepturilor persoanelor la alegeri şi decizii autonome. 
Informaţiile transmise clientului, prin intermediul acestui consimţământ, includ şi aspecte 
referitoare la respectarea confidentialitatii, precum şi cerinţele financiare (Groth-Marnat, 
2009). De asemenea, este important ca psihologii să fie conştienţi de limitele procedurilor 
de evaluare pe care le folosesc şi să discute aceste proceduri şi limite cu clienţii, precum 
şi procedurile alternative care ar putea exista (Koocher şi Rey-Casserly, 2003). Consim- 
țământul trebuie să fie oferit fără coercitie, iar persoana care îl semnează trebuie să aibă 
capacitatea legală şi mintală de a lua la cunoştinţă şi a accepta informaţiile prezentate. 

Un aspect care poate conduce la dileme etice este reprezentat de existenţa unor relaţii 
multiple. Acestea apar atunci când alte părţi terţe, precum potenţiali angajatori, instanţe 
judecătoreşti etc., pot fi implicate în activitatea de evaluare psihologică. Atunci când 
psihologul este un practician independent sau angajat al unei instituţii, interesul tertului 
poate fi de a utiliza rezultatele evaluării psihologice într-un proces de decizie (de exemplu, 
selecţie profesională). Deşi relaţiile multiple nu sunt întotdeauna lipsite de etică, respon- 
sabilitatea practicianului este de a identifica şi rezolva orice conflict care provine din 
relaţiile potenţiale dăunătoare pentru interesul membrilor implicaţi în procesul de evaluare 
psihologică (Bellesheim, 2016). Astfel, este esenţial ca psihologii să înţeleagă în mod 
clar care sunt obligaţiile lor şi să şi le reprezinte cu exactitate faţă de toate părţile 
implicate în activitatea pe care o desfăşoară. Clientul trebuie să fie informat de la început 
cu privire la persoanele care vor avea acces la rezultatele evaluării sale şi trebuie să îşi 
ofere acordul, prin intermediul consimţământului informat. Rezolvarea unor potenţiale 
conflicte de interese, dintre client şi instituţia sau persoana căreia psihologul are obligaţia 
de a-i oferi rezultatele evaluării psihologice, trebuie să aibă loc înainte de a începe 
evaluarea (Mukherjee şi Kumar, 2016). Prin urmare, obţinerea consimţământului informat 
al clientului reprezintă o soluţie destul de facilă pentru rezolvarea posibilelor probleme 
etice derivate din existenţa relaţiilor multiple. 


13.3.1.2. Confidentialitate si încălcare a intimitatii 


Înainte de a începe evaluarea psihologică, psihologul trebuie să discute cu clienţii toate 
detaliile referitoare la confidentialitate şi la riscurile de încălcare a intimitatii (Koocher şi 
Rey-Casserly, 2003). Fără încrederea că propria intimitate va fi respectată, clienţii nu vor 
putea furniza informaţii veridice în timpul evaluării psihologice, care pot fi, în anumite 
situaţii, necesare şi utile pentru succesul unor posibile intervenţii ulterioare (Jones, 2003). 
Vorbim despre o invazie a intimităţii atunci când clientul se poate simţi presat să dezvăluie 
informaţii personale, prin intermediul testelor psihologice, deoarece aspiră la o anumită 
poziţie (de exemplu, în contextul selecţiei profesionale). Astfel, el nu poate refuza oferirea 
răspunsului la anumiţi itemi din cadrul testelor, deşi poate să nu fie de acord cu privire 
la dezvăluirea informaţiilor solicitate. Tot despre o invazie a intimităţii vorbim şi atunci 
când clientul dezvăluie informaţii personale, intime, în necunostinté de cauză, ca urmare 
a existenţei unor întrebări subtile, deghizate, în cadrul testelor psihologice, de personalitate. 


214 PROCESUL EVALUĂRII PSIHOLOGICE ÎN DOMENIUL CLINIC 


Întrebări referitoare la credinţe personale, viaţa sexuală, tabuuri etc. pot produce anxietate, 
deoarece îi determină pe oameni să devină mai conştienţi de anumite gânduri deviante 
sau de amintiri neplăcute reprimate. Astfel, în urma aplicării unui test psihologic, 
examinatorul ar putea afla aspecte caracteristice ale clientului pe care acesta ar dori să 
le păstreze secrete. 

Prezentarea formatului şi scopului testării, înainte de începerea evaluării psihologice, 
reduce în mod semnificativ posibilitatea ca clientul să perceapă situaţia de testare ca pe 
o invazie a intimitatii. Acest lucru nu presupune însă prezentarea, în prealabil, a scalelor 
testelor utilizate şi a aspectelor investigate prin intermediul lor, deoarece există riscul ca 
persoana testată să răspundă la itemi, bazându-se pe stereotipuri populare, destul de 
eronate. În acord cu diferite stereotipuri, o persoană ar putea avea tendinţa de a oferi 
răspunsuri nesincere la itemi, astfel încât să creeze o anumită impresie despre propria 
persoană, pe care o consideră dezirabilă din punct de vedere social sau adecvată pentru 
scopul testării (Groth-Marnat, 2009). 

Respectarea confidentialitatii testării presupune faptul că informaţiile despre client, 
obţinute de psiholog, pot fi divulgate numai cu permisiunea clientului. Atunci când 
lucrează cu mai multe persoane, în cadrul unor relaţii multiple, practicienii trebuie să fie 
deosebit de atenţi pentru a evita încălcarea confidentialitatii, deoarece există risc crescut 
de eliberare neconcordantă a informaţiilor confidentiale în rândul membrilor implicaţi în 
procesul de evaluare (Bellesheim, 2016). În anumite situaţii, atunci când clienţii ar putea 
constitui un pericol pentru ei înşişi sau pentru cei din jur, apar deseori întrebări cu privire 
la posibilitatea de dezvăluire a anumitor informaţii, precum şi la măsura în care anumite 
dezvăluiri încalcă etica desfăşurării profesiei. De exemplu, atunci când un client prezintă 
un risc de suicid, psihologul ar putea fi nevoit să dezvăluie informaţii confidentiale, 
pentru a se putea lua măsuri adecvate de protecţie. Efectuarea unei evaluări cuprinză- 
toare este esenţială, pentru a se determina dacă clientul prezintă un risc de sinucidere 
suficient de mare pentru a justifica divulgarea informaţiilor confidentiale, atunci cand nu 
există consimţământul acestuia (Bongar şi Stolberg, 2009). Clinicianul se poate confrunta 
cu astfel de dileme de etică şi atunci când lucrează cu cazuri care implică violenţă 
domestică sau abuzul asupra copilului (McLaughlin, 2017). Deşi există orientări generale 
privind modul şi măsura în care informaţiile personale pot fi divulgate, gestionarea 
adecvată a problemei dreptului unui individ la viaţă privată implică o explicaţie clară a 
relevantei testării şi obţinerea consimţământului informat (Groth-Marnat, 2009). Dacă se 
explică limitele confidentialitatii, la începutul sesiunii de evaluare psihologică, clientul 
va putea să ia decizii informate cu privire la momentul în care va dezvălui clinicianului 
anumite informaţii. 

Dilemele apar atunci când nu există consimţământul informat al clientului pentru a 
dezvălui informaţii personale despre acesta, iar psihologul trebuie să decidă dacă respectarea 
confidentialitatii este mai importantă decât prevenirea situaţiei in care viata cuiva este 
ameninţată grav. Dacă avem în vedere principiile etice prezentate la începutul capitolului, 
psihologul trebuie să urmărească în permanenţă maximizarea beneficiilor şi evitarea 
prejudiciilor sau daunelor potenţiale pentru un client. Se pune întrebarea dacă se poate 
respecta acest principiu, atunci când dorinţa clientului este contrară. Codurile de etică 
nu oferă răspunsuri şi soluţii definitive la astfel de situaţii problematice. Anumite studii 
au încercat să determine care sunt condiţiile in care psihologii ar încălca confidentialitatea 
şi care sunt factorii care influenţează aceste decizii. Rezultatele au arătat că, pe măsură 
ce intensitatea, durata şi frecvenţa unui comportament de risc creşte, creşte şi tendinţa 


PROBLEME ETICE ÎN EVALUAREA PSIHOLOGICĂ 215 


de a încălca confidentialitatea rezultatelor evaluărilor psihologice. Însă, cu excepţia unor 
scenarii extrem de riscante, cum ar fi o încercare de sinucidere, psihologii şi consilierii 
care au participat la aceste studii nu au fost de acord cu privire la cazurile în care o 
încălcare a confidentialitatii este lipsită de etică (Duncan, Hall şi Knowles, 2015; Rae 
et al., 2009). 


13.3.1.3. Alegerea competentă a instrumentelor 
de evaluare psihologică 


Psihologii au o responsabilitate etică de a-şi cunoaşte competențele şi de a-şi practica 
profesia numai în limitele acelor competenţe. Problema competenţei este cel mai bine 
subliniată de principiul etic al beneficiului şi nonprejudiciului. Pentru maximizarea 
beneficiilor şi minimalizarea prejudiciilor, psihologul trebuie să se asigure că nu practică 
profesia într-o zonă în care nu este format şi că nu face rău clientului sau societăţii, prin 
acţiunile sale profesionale (Campbell, 2010 ; Jones, 2003). 

Înainte de a începe procesul de evaluare psihologică, psihologul trebuie să stabilească 
obiectivele evaluării şi să evalueze critic valabilitatea ştiinţifică şi adecvarea testelor 
psihologice, în raport cu obiectivele stabilite şi cu scopul evaluării. De asemenea, 
psihologul trebuie să evalueze gradul de adecvare culturală şi lingvistică a unui test sau 
instrument de evaluare, în raport cu caracteristicile clientului, şi să se asigure că utilizează 
versiuni adecvate şi actualizate ale testelor (Koocher şi Rey-Casserly, 2003). Administrarea 
nediscriminatorie a instrumentelor de evaluare psihologică este lipsită de etică. În cel mai 
bun caz poate să fie doar inutilă şi consumatoare de timp, iar în cel mai rău caz poate să 
conducă la obţinerea unor informaţii false, prejudiciabile, care pot afecta negativ clientul. 
Evaluarea etică implică faptul că evaluatorul este familiarizat cu teoria testelor şi cu 
metodele de construcţie a acestora, având informaţii cu privire la proprietăţile psihometrice, 
influenţele culturale, punctele forte şi limitele testelor care sunt alese pentru evaluare 
(Mukherjee şi Kumar, 2016). Se consideră că studierea acestor aspecte ar trebuie să fie 
o obligaţie etică care trebuie respectată în cadrul tuturor programelor de studiu în 
psihologie (Frick, Barry şi Kamphaus, 2010). 

Pregătirea adecvată pentru administrarea corectă a unui test psihologic include acumularea 
de cunoştinţe de specialitate, combinată cu o experienţă profesională, acumulată prin practi- 
carea profesiei sub supervizare. De asemenea, psihologul trebuie să cunoască informaţiile 
prezentate în manualul fiecărui test utilizat, precum şi datele cercetărilor relevante atât 
pentru aspectul psihologic pe care testul îl măsoară, cât şi pentru evoluţia testului de la 
publicarea acestuia până în momentul prezent. Pe lângă formarea generală, oferită de 
programele de studii parcurse de psihologi, administrarea diverselor teste psihologice 
presupune acumularea unor informaţii şi formarea unor competenţe specifice. Acestea 
includ abilitatea de a evalua punctele forte şi limitele unui test, cunoaşterea aspectelor 
referitoare la fidelitate, validitate şi interpretarea rezultatelor, precum şi o apreciere a 
modului în care instrumentul poate fi aplicat în diferite contexte sau cu indivizi diferiţi, 
din medii culturale diferite. Formarea este deosebit de importantă pentru testele de inteligenţă 
administrate individual şi pentru majoritatea testelor de personalitate (Groth-Marnat, 
2009). În cazul în care nu au fost dezvoltate teste adecvate pentru o anumită populaţie, 
psihologii care utilizează testele standardizate existente pot adapta procedurile de admi- 
nistrare şi interpretare numai dacă adaptările au o bază ştiinţifică solidă. Psihologii au o 

responsabilitate etică de a se documenta în legătură cu astfel de adaptări şi de a stabili 
impactul lor probabil asupra rezultatelor evaluării (Koocher şi Rey-Casserly, 2003). 

În contextul evaluării psihologice, putem distinge între competenţa profesională bazată 
educaţie, supervizare şi experienţă profesională, în timp ce competenţa relationala 
implică înţelegerea interpersonală, judecata şi apropierea emoţională, în relaţia cu clientul 
(Campbell, 2010). După finalizarea studiilor superioare în domeniul psihologiei, absol- 
ventii pot demonstra competenţe pe bază de abilităţi, deşi încă se află în procesul de 
dobândire a cunoştinţelor despre domeniu (Brown, 2016). Astfel, după absolvirea studiilor 
superioare, educaţia profesională continuă şi supervizarea sunt cele mai eficiente strategii 
pentru dezvoltarea şi evaluarea propriilor competenţe. Studenţii care administrează teste 
psihologice ca parte a unei cerinţe didactice nu sunt încă instruiți pe deplin pentru a 
administra teste şi pentru a interpreta rezultatele acestora. Din acest motiv, rezultatele 
evaluării realizate de studenţi au valabilitate discutabilă, iar aceştia ar trebui să-şi infor- 
meze în mod clar persoanele testate că evaluarea psihologică se realizează numai pentru 
scopuri didactice, de formare (Groth-Marnat, 2009). În mod similar, dacă psihologii 
stagiari administrează teste psihologice, un psiholog instruit corespunzător ar trebui 
să fie disponibil în calitate de consultant sau supervizor, pentru a asigura validitatea 
rezultatelor evaluării. 


13.3.1.4. Păstrarea securizată a testelor psihologice 


Dacă materialele necesare pentru testare ar fi disponibile pe scară largă, ar fi uşor pentru 
diferite persoane să rezolve testele anterior şedinţelor de evaluare psihologică, să înveţe 
răspunsurile şi să răspundă în funcţie de impresia pe care ar dori să o facă. Chiar unele 
site-uri de Internet furnizează exemple de itemi, care sunt asemănători celor întâlniți în 
teste clasice utilizate pentru evaluare psihologică (Frick, Barry şi Kamphaus, 2010). În 
situaţiile descrise mai sus, răspunsurile oferite nu mai reprezintă indicatori reali ai modului 
obişnuit de a gândi, de a se comporta sau de a simţi al clientului, iar evaluarea îşi pierde 
validitatea. Pentru a evita acest lucru, psihologii ar trebui să depună toate eforturile 
rezonabile pentru a se asigura că materialele utilizate de ei pentru testare sunt sigure. 
Acestea trebuie păstrate într-un loc sigur şi nu ar trebui să se permită niciunei persoane 
neinstruite să le utilizeze. A permite unor persoane care nu au competențele necesare să 
utilizeze teste psihologice reprezintă o încălcare a principiului etic cu privire la maximizarea 
beneficiilor şi evitarea prejudiciilor. În plus, orice material protejat prin drepturi de autor 
nu trebuie multiplicat, iar datele brute din teste nu ar trebui să fie eliberate clienţilor sau 
altor persoane care ar putea să le interpreteze greşit. Cu toate acestea, clienţii au dreptul 
la rapoarte de evaluare, în cazul în care le solicită (Groth-Marnat, 2009). 


13.3.2. În timpul realizării evaluării 


13.3.2.1. Asigurarea unui mediu favorabil pentru testare 


In activitatea de evaluare psihologică, examinatorii trebuie să fie conştienţi în permanenţă 
de condiţiile care influenţează răspunsurile clientului şi care afectează performanţa 

acestuia. Asigurarea unui mediu favorabil pentru testare implică asigurarea confortului fizic 
şi emotional al clientului, monitorizarea aspectelor motivationale, a încercărilor de a falsifica 
rezultatele testării, precum şi analiza implicatiilor etice ale prezenţei unui observator 
extern în timpul evaluării, având în vedere impactul pe care acesta îl poate avea asupra 
performanţei clientului la testul psihologic administrat (Koocher şi Rey-Casserly, 2003). 

Rezultatele evaluării psihologice pot fi afectate de starea emoţională a clientului. 
Pentru a preveni acest risc, este necesar să se evalueze nivelul general de emotivitate şi 
anxietate al clientului. În anumite situaţii, psihologul poate decide să întrerupă testarea, 
atunci când constată că stările emoţionale situationale pot influenţa semnificativ rezul- 
tatele testării psihologice. Ca alternativă pentru întreruperea testării, psihologul ar 
trebui să ia în considerare posibilele efecte ale factorilor emotionali asupra rezultatelor 
evaluării şi să le includă în concluziile rapoartelor realizate după evaluare. Dacă clientul 
este anxios sau emotiv în timpul administrării unui test de inteligenţă, de exemplu, este 
foarte posibil ca rezultatul obţinut să nu fie un indicator real al nivelului său intelectual, 
ci să fie afectat de factorii situationali (Groth-Marnat, 2009). În vederea respectării 
principiului etic cu privire la justiţie şi corectitudine, psihologii trebuie să elaboreze 
concluzii precise şi pertinente, pe baza unor cunoştinţe generale despre diversitatea 
comportamentului uman. 


13.3.2.2. Aplicarea și interpretarea competentă a instrumentelor 
de evaluare psihologică 


Psihologul trebuie să respecte procedurile standard de administrare a testelor psihologice 
şi să evalueze dacă un test psihologic a fost interpretat corect în raport cu contextul în 
care s-a realizat evaluarea psihologică (Groth-Marnat, 2009; Koocher şi Rey-Casserly, 
2003). Interpretarea răspunsurilor la testele psihologice implică utilizarea unor norme, 
dar şi luarea în considerare a caracteristicilor unice ale persoanei, a contextului în care 
se realizează evaluarea, combinate cu aspecte caracteristice ale testului în sine. Deşi datele 
oferite de testele psihologice contribuie în mod semnificativ la realizarea interpretării 
finale, evaluarea nu poate fi uneori făcută exclusiv pe baza acestor date. Evaluarea 
psihologică implică realizarea de inferente şi luarea unor decizii holistice despre client, 
prin combinarea datelor extrase din mai multe surse (precum interviuri, observaţii) 
(Mukherjee şi Kumar, 2016). Integrarea informaţiilor provenite din mai multe surse sau 
de la o baterie de teste într-o interpretare globală a caracteristicilor persoanei evaluate 
este dificil de realizat, mai ales atunci când există contradicții între diferite interpretări. 
Psihologul clinician trebuie să evalueze aceste contradicții pentru a dezvolta interpretările 
cele mai potrivite, corecte şi utile. O problemă poate să apară atunci când normele de 
testare şi materialele utilizate devin, la un moment dat, depășite. Ca urmare, interpretările 
bazate pe aceste teste pot deveni inexacte. În vederea respectării principiului etic cu privire 
la maximizarea beneficiilor şi la minimalizarea prejudiciilor, psihologii clinicieni trebuie 
să fie mereu la curent cu rezultatele cercetărilor şi cu noile versiuni ale testelor, pentru 
a le utiliza în acord cu datele empirice actuale legate de normele de cotare şi interpretare 
(Groth-Marnat, 2009). Astfel, este necesar ca psihologii să se bazeze mereu pe informaţii 
ştiinţifice, pentru a asigura corectitudinea şi impartialitatea interpretărilor oferite (Mukherjee 
şi Kumar, 2016). Aceste aspecte descriu un alt principiu etic pe care trebuie să-l respecte 
psihologii, referitor la justiţie şi echitate în activitatea lor profesională. 

O altă problemă de natură etică este reprezentată de utilizarea tehnologiei computerizate 
sau asistate de Internet. Progresele în tehnologia informatică şi integrarea continuă a 
acestei tehnologii în practica clinică au schimbat modul în care clinicienii efectuează 
evaluări psihologice (Jones, 2003). De exemplu, computerele pot fi utilizate pentru admi- 
nistrarea testelor, cotarea răspunsurilor, transformarea scorurilor, interpretarea testelor şi 
stocarea datelor, precum şi pentru redactarea rapoartelor psihologice (Schulenberg şi 
Yutrzenka, 2004). Testele computerizate pot avea diverse avantaje, precum fidelitatea, 
standardizarea şi obiectivitatea utilizării, prin faptul că se administrează în acelaşi mod 
de fiecare dată. Computerele reduc, de asemenea, erorile de cotare a răspunsurilor şi 
prezintă capacităţi sporite de prelucrare statistică a datelor, în vederea oferirii unor 
interpretări complexe şi reprezentări grafice ale rezultatelor evaluării (Maddux şi Johnson, 
1998). Testarea computerizată le permite, de asemenea, clinicienilor să colecteze şi alte 
tipuri de date, utile în stabilirea diagnosticului psihologic, cum ar fi înregistrări ale 
timpului scurs între prezentarea unui item şi răspunsul oferit (denumit latenta de răspuns). 
Cu toate acestea, atunci când se analizează problema eticii în cazul administrării compu- 
terizate a testelor, există multe aspecte care ar putea fi discutate, printre care modul de 
construire şi administrare a acestora, precum şi gradul de anxietate al clientului sau 
atitudinile acestuia faţă de tehnologie (Montalto, 2014). 

Unii autori au raportat faptul că persoanele care iau parte la evaluări psihologice 
computerizate tind să accepte aceste proceduri şi în unele cazuri pot fi mai dispuse să 
furnizeze informaţii sensibile şi personale, comparativ cu situaţia de testare clasică (Olson, 
2001). Cu toate acestea, ideea conform căreia prin intermediul computerului se pot oferi 
mai uşor informaţii sensibile, personale nu este uniform acceptată (Locke şi Gilbert, 
1995). În plus, s-a emis şi ipoteza conform căreia mediul online pentru administrarea 
testelor psihologice facilitează apariţia răspunsurilor necinstite. Acestea apar atunci când 
indivizii îşi modifică în mod intenţionat răspunsurile pentru a crea o imagine diferită a 
propriei persoane, comparativ cu cea reală (Grieve şi Mahar, 2010). 

În vederea evitării încălcării principiilor etice cu privire la respectarea drepturilor 
clienţilor, asigurarea bunăstării acestora şi a corectitudinii testării, există mai multe 
recomandări care pot ajuta psihologii care utilizează evaluarea computerizată în practica 
a testelor, asigurarea confidentialitatii datelor colectate, cunoaşterea proprietăţilor psiho- 
metrice ale testelor computerizate şi dezvoltarea unor competenţe necesare pentru adminis- 
trarea testelor psihologice computerizate (Schulenberg şi Yutrzenka, 2004). De asemenea, 
în cazul utilizării testării online, psihologul trebuie să furnizeze o interpretare profesională 
a scorurilor generate de un program computerizat, care să permită descrierea impactului 
anumitor condiţii de mediu şi contextuale, precum şi a factorilor umani asupra rezultatelor 
evaluării (Koocher şi Rey-Casserly, 2003). În cele din urmă, orice interpretare sau recomandare 
oferită unui client reprezintă responsabilitatea psihologului care realizează evaluarea. 


13.3.2.3. Pregătirea unui raport scris 


La finalul administrării unor teste, pe baza interpretărilor realizate, psihologul trebuie să 
redacteze un raport de evaluare. În această etapă, o problemă etică poate fi reprezentată 
de tendinţa de etichetare a persoanelor, în cadrul raportului psihologic realizat. Atunci 
când indivizii primesc un diagnostic pentru afecţiuni fizice, stigmatele sociale sunt de 

obicei inexistente sau relativ uşoare, spre deosebire de cele specifice multor diagnostice 
psihologice de natură patologică. Atribuirea unor etichete poate avea consecinţe negative 
diverse, printre care discriminarea realizată de membrii societăţii, acceptarea acestora de 
către client şi modificarea imaginii de sine sau folosirea acestor etichete pentru a nega 
responsabilitatea pentru comportamentul lor. Acest sentiment de neputinţă poate servi la 
scăderea capacităţii unor persoane de a face faţă în mod eficient unor situaţii noi, 
provocatoare. Astfel, psihologii trebuie să fie sensibili la potenţialul efect negativ pe care 
etichetarea ar putea-o avea (Groth-Marnat, 2009). În acord cu principiul etic al respectării 
drepturilor şi demnităţii persoanelor, dar şi al corectitudinii şi justiţiei, psihologii trebuie 
să recunoască demnitatea şi drepturile tuturor oamenilor (Allan şi Davidson, 2013) şi să 
evite ridiculizarea, hărţuirea, discriminarea sau depersonalizarea oamenilor, prin utilizarea 
unor etichete diagnostice în rapoartele de evaluare psihologică (Allan şi Grisso, 2014). 


13.3.3. După finalizarea evaluării 


Responsabilitatea unui psiholog nu se încheie odată cu efectuarea evaluării şi pregătirea 
raportului de evaluare (Mukherjee şi Kumar, 2016). După finalizarea evaluării, el trebuie 
să comunice rezultatele ei şi să asigure păstrarea sigură a acestora. 


13.3.3.1. Comunicarea rezultatelor testelor 


Furnizarea feedbackului oral şi/sau scris, inclusiv o copie a raportului de testare, către 
client reprezintă o obligaţie etică a psihologului, cu excepţia cazului în care contextul de 
testare exclude această cerinţă (de exemplu, în testarea medico-legală). În situaţiile în 
care există limitări în ceea ce priveşte furnizarea de feedback clientului, este necesar ca 
aceste limitări să îi fie explicate la începutului evaluării (Koocher şi Rey-Casserly, 2003). 

Dacă rezultatele evaluării nu sunt comunicate în mod eficient, obiectivul evaluării nu 
este atins în totalitate. Psihologii ar trebui să ofere clientului feedback cu privire la 
rezultatele evaluării, folosind un limbaj uzual, de zi cu zi, clar şi inteligibil pentru client 
(Lewak şi Hogan, 2003). Astfel, în furnizarea feedbackului eficient, clinicianul trebuie 
să ia în considerare caracteristicile personale ale receptorului, cum ar fi nivelul său general 
de educaţie, cunoştinţele relative privind testarea psihologică şi posibilele răspunsuri 
emoţionale la informaţiile primite (Groth-Marnat, 2009). Reacţia emoţională este deosebit 
de importantă atunci când un client află informaţii despre punctele sale forte sau despre 
deficienţe personale. În cazul în care este necesar, ar trebui să existe facilităţi suplimentare 
pentru consiliere. Dacă este oferit corect, feedbackul nu este doar informativ, ci poate servi 
la reducerea stresului simptomatic şi la creşterea stimei de sine (Lewak şi Hogan, 2003). 


13.3.3.2. Asigurarea securităţii rezultatelor evaluării 


Rezultatele evaluării trebuie menținute într-un loc sigur, în care numai clientul şi psihologul 
ar trebui să aibă acces la ele, cu excepţia situaţiei în care sunt implicate şi terţe persoane. 
Eliberarea datelor testării către o terță parte pentru reevaluare ar trebui să se realizeze 
după ce s-a stabilit clar competenţa şi dreptul părţii terțe de a avea acces la date. În 

conformitate cu normele etice acceptate, psihologii trebuie să fie precauti şi să se asigure 
că numai persoanele competente şi calificate au acces la datele de testare (Frick, Barry 
şi Kamphaus, 2010; Mukherjee şi Kumar, 2016). În cazul utilizării tehnologiei compute- 
rizate în practica clinică, clinicienii ar putea încălca standardele etice referitoare la 
confidentialitate, în cazul in care accesul la rezultatele testelor pe calculator nu ar fi 
protejat (McMinn er al., 1999). Securitatea materialelor generate de calculator este o 
responsabilitate a utilizatorilor rapoartelor (Butcher, 2003). Stocarea informaţiilor confi- 
dentiale despre clienţi pe hard disk sau într-o reţea poate compromite confidentialitatea 
în anumite situaţii, cum ar fi cazul în care computerul necesită service la un tehnician. 


Concluzii 


Evaluarea psihologică reprezintă nucleul practicii profesionale în majoritatea domeniilor 
psihologiei. Pentru a oferi servicii credibile, psihologul trebuie să realizeze activitatea de 
evaluare psihologică în acord cu cele mai înalte standarde ştiinţifice, în vederea asigurării 
preciziei şi validității interpretărilor psihologice pe care le realizează. Prin aplicarea 
corectă a diferitelor teste de evaluare psihologică, psihologul are acces la datele personale 
şi sensibile ale clientului. Dincolo de respectarea rigorilor ştiinţifice în aplicarea şi 
interpretarea testelor psihologice, psihologul trebuie să-şi asume un angajament puternic 
fata de principiile etice care reglementează activitatea sa profesională. Respectarea eticii 
profesionale implică stabilirea şi prezentarea condiţiilor evaluării, realizarea acesteia după 
obţinerea consimţământului informat, asigurarea confidentialitatii răspunsurilor, selecţia, 
aplicarea şi interpretarea competentă a testelor psihologice, precum şi comunicarea 
eficientă a rezultatelor evaluării şi păstrarea în condiţii sigure a acestora. Sunt situaţii însă 
în care codurile de etică nu oferă direcţii clare de comportament sau de decizie, precum 
atunci când psihologul trebuie să stabilească dacă este etic sau nu să încalce principiul 
confidentialitatii rezultatelor evaluării, în vederea asigurării siguranţei clientului sau a 
celor din jur. Se consideră că niciun cod de etică nu poate fi suficient de cuprinzător 
pentru a clarifica nenumăratele dileme de decizie care apar în cursul practicii profesionale. 
În astfel de situaţii, psihologul trebuie să utilizeze competențele, abilităţile şi experienţa 
profesională de care dispune pentru a servi cel mai bine interesului clientului şi societăţii. 
Aprecierea particularităţilor contextului in care se realizează evaluarea psihologică şi 
înţelegerea nevoilor şi intereselor clientului - împreună cu o cunoaştere aprofundată şi 
asumarea eticii profesionale - pot să faciliteze luarea unor decizii profesionale corecte. 

Rezumat 


Ştiinţa este definită ca o acumulare sistematică de noi cunoştinţe, ca urmare a utilizării 
sistematice şi controlate a diverselor metode de cercetare. Cercetarea ştiinţifică descrie, 
explică şi prezice fenomene sau relaţii dintre fenomene şi are ca scop testarea teoriilor 
existente şi construirea unor modele teoretice complexe care să permită o mai profundă 
cunoaştere a lumii înconjurătoare. Cercetătorii pot descrie şi explica experienţele umane 
prin intermediul a două abordări diferite - calitative şi cantitative - ce pot fi folosite pentru 
colectarea şi explicarea datelor. Metodele calitative de cercetare se concentrează asupra 
evenimentelor într-un context specific şi se bazează pe semnificaţie şi proces. Metodele 
cantitative de cercetare sunt deductive şi folosesc un plan dezvoltat anterior derulării 
cercetării. Acestea permit verificarea atât a relaţiilor de tip diferenţă, cât şi a celor 
corelationale între variabile (inclusiv a relaţiilor mai complexe de moderare, mediere sau 
cauzale). În final, contextul cultural poate ghida cercetările în domeniul psihologiei clinice. 


14.1. Definirea metodei științifice 


Progresele ştiinţifice se datorează cercetării sistematice, din acest motiv cercetarea este 
considerată a fi principalul instrument pentru extinderea frontierelor cunoaşterii din 
aproape toate domeniile ştiinţifice. Cercetarea permite descrierea, explicarea evenimen- 
telor sau relaţiilor dintre fenomene, precum şi predicția evenimentelor viitoare, toate 
aceste obiective contribuind la extinderea cunoştinţelor dintr-un domeniu (Morgan, Gliner 
şi Harmon, 2006). În principal, cercetarea are ca scop testarea teoriilor, construirea unor 
modele teoretice din ce în ce mai complicate care să permită o mai profundă cunoaştere 
a mediului, care să permită formularea şi testarea ulterioară a ipotezelor. Aceasta este 
cercetarea de bază (sau cercetarea pură) care are rolul este a dezvolta un domeniu ştiinţific 
(Patton, 2002). Scopul cercetării poate fi îndreptat spre o utilizare specifică, practică, 
cum ar fi tratamentul, învăţarea sau evaluarea (Gliner, Morgan şi Leech, 2009). Cercetarea 
de bază este rară în psihologia clinică deoarece aceasta este o disciplină aplicată. De 
exemplu, cercetarea aplicată în domeniul psihologiei clinice poate viza o înţelegere mai 

profundă a tulburărilor psihologice sau poate stabili dacă o anumită intervenţie este 
eficientă pe un anumit grup de pacienţi (Barker, Pistrang şi Elliott, 2016). Toate cercetările 
au un cadru teoretic sau conceptual şi descriu modul în care rezultatele studiului se 
potrivesc cu literatura existentă, chiar dacă scopul principal este aplicativ (Coolican, 
2009). În practică, metodele utilizate de cercetarea pură şi cea aplicată se suprapun, 
rezultatele cercetării pure fiind adesea aplicate în cercetarea clinică (Barker, Pistrang şi 
Elliott, 2016). Multe dintre cercetările clinice se află între cercetarea pură şi cea aplicată. 
De exemplu, cercetarea efectelor psihoterapiei adresează întrebări atât pentru teorie, cât 
şi pentru aplicaţii. 

Ştiinţa poate fi definită ca o acumulare metodologică şi sistematică de noi cunoştinţe 
obţinute în baza observaţiilor şi utilizării sistematice şi controlate ale diverselor metode 
de cercetare (Coolican, 2009). Astfel, oamenii de ştiinţă pot formula concluzii valide, care 
se bazează pe dovezi empirice obiectiv obţinute în condiţiile utilizării unui design de 
cercetare atent proiectat (Kazdin şi Bass, 1989 ; Shaughnessy, Zechmeister si Zechmeister, 
2012). Metoda ştiinţifică oferă o perspectivă globală asupra modului în care ar trebui să 
se realizeze investigaţiile ştiinţifice. Reprezintă un set de principii şi metode convenite 
pentru colectarea, evaluarea şi raportarea informaţiilor obţinute în cadrul unei cercetări 
(Morgan, Gliner şi Harmon, 2006). 

Unul dintre principiile care caracterizează ştiinţa este cel inductiv (Vadum şi Rankin, 
1998). Acesta presupune observarea atentă a faptelor, în baza acestor observaţii fiind 
formulate ulterior teoriile (mergând de la particular la general). De exemplu, Freud a 
folosit inducția, formulând teoria psihanalitică în baza observării cu atenţie a unui număr 
de pacienţi. Utilizarea inducției ca principiu director al cercetării ridică însă problema 
facem asta se bazează, implicit sau explicit, pe teorie (Barker, Pistrang şi Elliott, 2016). 
De asemenea, teoriile pot fi doar temporar verificate, adevărurile obţinute fiind mai curând 
probabiliste decât necesare (Chalmers, 2013). Din aceste motive se recomandă utilizarea 
deductiei sau principiului falsităţii pentru a obţine informaţii complementare (Barker, 
Pistrang şi Elliott, 2016). 

Deductia este opusul inducției şi presupune trecerea de la teorie la o predictie testabilă 
cunoscută ca ipoteză (Vadum şi Rankin, 1998). Această abordare este utilă atunci când 
avem o teorie bine dezvoltată, în baza căreia se pot formula noi predicții în legătură cu 
ceea ce ar trebui să se întâmple în noile situaţii în care teoria ar trebui să se aplice 
(Christensen, 2001). Testarea acestor predicții reprezintă o verificare a valorii teoriei. 
Conform lui Popper (1963), o ştiinţă trebuie să fie în măsură să formuleze ipoteze care 
să poată fi respinse în urma verificării empirice sau care se pot dovedi false. O teorie 
oferă posibilitatea formulării mai multor ipoteze care pot fi respinse în urma verificării 
empirice. Totuşi, teoriile trebuie să fie considerate ca tentative de explicare a fenomenelor, 
fiind posibil ca o teorie la un anumit moment să fie respinsă şi înlocuită cu alta (Gilbert 
şi Irons, 2005). Popper (1963) recomandă cercetătorilor să formuleze teorii îndrăzneţe 
care să permită predicții clare şi riscante, dar şi să fie pregătiţi să renunţe la aceste teorii 
în fata unor dovezi contradictorii. Criteriul respingerii ipotezei sau falsităţii plasează in 
afara graniţelor ştiinţei domeniile care se bazează exclusiv pe metode explicative post-hoc 
(cum ar fi psihanaliza ; Barker, Pistrang şi Elliott, 2016). Cu toate acestea, nicio teorie 
nu explică complet apariţia evenimentelor, deoarece chiar dacă există inconsistente acestea 
ar putea fi explicate fie de erorile de măsurare, fie de deficite de proiectare a studiilor, 
iar astfel teoria ar putea fi păstrată (Gilbert şi Irons, 2005). 

14.2. Crearea şi testarea teoriilor 


Cercetarea susţine formularea şi dezvoltarea modelelor teoretice despre fenomene şi 
semnificaţia relaţiilor dintre fenomene. O teorie reuneşte concepte interdependente, 
definiţii şi presupuneri care oferă o imagine sistemică a fenomenului şi identifică relaţiile 
dintre variabile (Gilbert şi Irons, 2005). De exemplu, diferite teorii explică apariţia 
depresiei. Astfel, teoria neajutorării învăţate se concentrează pe lipsa speranţei, care 
reprezintă aşteptarea că în viitor se vor întâmpla evenimente negative şi credinţa în 
imposibilitatea de a influenţa apariţia acestor evenimente (Abramson, Metalsky şi Alloy, 
1989). Teoria cognitivă a depresiei formulată de Beck susţine că triada cognitivă, gândurile 
negative despre viitor, alături de o perspectivă negativă despre sine şi despre lumea 
înconjurătoare, are un rol important în activarea şi menţinerea simptomelor de depresie 
(Beck et al., 1979). Teoriile sunt explicaţii intermediare ale apariţiei fenomenelor, dar 
nu pot explica toate situaţiile şi toate formele în care fenomenul poate să apară. 

O bună teorie poate fi testată şi poate duce la formarea de ipoteze despre evenimente 
Şi crearea de situaţii pentru a vedea dacă aceste ipoteze sunt susţinute de rezultatele 
empirice. Popper (1963) susţine faptul că o ştiinţă progresează doar prin teorii mai bune ; 
teoriile vechi sunt înlocuite de teorii noi, cu putere explicativă mai mare. O teorie este 
cu atât mai bună cu cât explică apariţia fenomenului în cât mai multe situaţii posibile 
(Christensen, 2001). Ştiinţele comportamentului, cum este şi psihologia, progresează prin 
dezvoltarea unor teorii mai bune. La rândul lor, teoriile ghidează noile observaţii, acest 
proces fiind în mare parte determinat de ceea ce teoriile sugerează că ar trebui observat 
(Christensen, 2001). 

Deşi cercetătorii sunt ghidaţi de teorie şi ipoteze atunci când analizează datele, ei sunt 
atenţi la apariţia rezultatelor neaşteptate, putând să îşi modifice ideile atunci când rezultate 
noi sunt obţinute datorită şansei sau testelor specifice folosite (McGuigan, 1997). Din 
această perspectivă, cercetarea este un act de creaţie. Analizăm datele şi deodată realizăm 
ceva la care nu ne-am gândit înainte. Datele ghidează teoria, aşa cum teoria ghidează 
culegerea datelor. Chiar dacă teoria ghidează culegerea datelor, trebuie să fim deschişi 
la rezultate neaşteptate (Gilbert şi Irons, 2005). 

Deoarece există întotdeauna observaţii inexplicabile sau contradictorii într-un domeniu 
ştiinţific, apare întrebarea când o teorie poate fi respinsă şi înlocuită cu alta. Kuhn (1970) 
a propus conceptul de paradigmă, care semnifică un set de credinţe însoţite de metode 
specifice care împreună ghidează modul în care este planificată şi realizată o cercetare. 
Paradigmele nu reprezintă strict o metodologie, ci sunt mai curând o filosofie care ghidează 
modul în care ar trebui efectuată cercetarea (Coolican, 2009). O paradigmă determină 
tipul problemelor de cercetare şi contextul în care vor fi interpretate rezultatele. De 
exemplu, abordarea cognitiv-comportamentală sau psihodinamică poate fi considerată 
paradigmă concurentă a psihologiei clinice (Barker, Pistrang şi Elliott, 2016). Cercetătorii 
sunt încurajați să îşi asume riscuri intelectuale şi să pună la îndoială asumptiile paradigmei 
cu care lucrează, acumularea deficienţelor din cadrul unei paradigme putând duce la 
înlocuirea ei cu alta, ceea ce Kuhn (1970) etichetează ca fiind o revoluţie ştiinţifică. 

14.3. Metode de cercetare 


Sarcina cercetătorului de a descrie şi explica comportamentele şi experienţele umane este 
limitată de repertoriul metodologic folosit. Două abordări, calitative şi cantitative, sunt 
utilizate pentru colectarea şi explicarea datelor. 

Metodele calitative de cercetare se concentrează asupra evenimentelor într-un anumit 
context, bazându-se pe semnificaţie şi proces. Informaţiile sunt colectate în condiţii reale 
de viaţă şi concentrate asupra contextului în care se găsesc participanţii. Aceste metode 
sunt inductive, în sensul că un cercetător poate construi teorii, explicaţii şi conceptualizări 
din informaţiile furnizate de un singur participant (Gliner, Morgan şi Leech, 2009). 
Cercetătorii nu pot face abstracţie de experienţele, percepțiile şi prejudecățile proprii. 
Datele calitative sunt mai subiective, ceea ce indică faptul că ar putea fi interpretate diferit 
de oameni diferiţi. Creswell (2009) enumeră cinci strategii de realizare a cercetărilor 
calitative : cercetările narative, studii fenomenologice, studii etnografice, studii de caz şi 
teoria fundamentată empiric (grounded theory studies). Abordarea calitativă, deşi este 
mai putin structurată, presupune parcurgerea mai multor etape : perspective filosofice sau 
teoretice ; scop şi probleme de cercetare ; colectarea datelor ; analiza datelor; scrierea 
raportului ; standarde de calitate şi verificare (Creswell, 2009). În studiile calitative, 
datele sunt stocate sub formă de text pentru analiza tematică, fără ca cercetătorii să încerce 
să cuantifice percepțiile subiective. Analiza calitativă a datelor implică diferite metode 
de codificare a temelor şi atribuirea de semnificaţie. Aceste studii folosesc de obicei 
statisticile descriptive şi foarte rar statistici inferentiale. 

Metodele cantitative de cercetare sunt deductive şi folosesc un plan care structurează 
cercetarea şi care este dezvoltat înaintea începerii studiului (Trochim şi Land, 1982). În 
cadrul acestor metode, cercetătorul face abstracţie de propriile experienţe şi prejudecăţi 
pentru a asigura obiectivitatea concluziilor formulate. Aceste metode se bazează pe teoria 
probabilității în testarea ipotezelor statistice, inferentele făcute pe baza ipotezelor statistice 
ducând la concluzii generale cu privire la caracteristicile unei populaţii. Aceste metode 
încearcă să maximizeze obiectivitatea, replicabilitatea şi generalizarea rezultatelor. Un 
design cantitativ de cercetare implică mai multe faze : 


1) perspective teoretice ; 

2) probleme şi ipoteze de cercetare ; 

3) perspective sau modele teoretice ; 

4) metoda ce include eşantionarea (şi o evaluare a validității externe), instrumente (plus 
o evaluare a validității de construct), designul de cercetare (include o evaluare a 
a validității statistice a concluziilor) ; 

5) raportarea rezultatelor ; 

6) concluzii şi implicaţii (Creswell, 2009). 


Metodele de cercetare cantitative se împart în trei categorii generale : experimentale, 
nonexperimentale şi descriptive (Coolican, 2009 ; Shaughnessy, Zechmeister şi Zechmeister, 
2012). Metodele experimentale conţin o variabilă independentă manipulată (cum ar fi 
intervenţia sau tratamentul) şi, în funcţie de gradul de control pe care cercetătorul îl are 
asupra distribuţiei participanţilor în grupe, se împart în experimente propriu-zise şi 

cvasi-experimentale (în ultima categorie de metode nu există o distribuţie aleatorie a parti- 
cipantilor în grupele de intervenţie şi de comparaţie). Metodele nonexperimentale folosesc 
ca variabile independente atribute preexistente ale participanţilor (nu sunt manipulate) şi, 
în funcţie de nivelurile variabilei independente, se împart în comparative (variabila 
independentă are mai puţin de cinci niveluri/valori) şi asociative (variabilele independente 
au mai mult de cinci niveluri sau sunt variabile continue). În cadrul metodelor nonexperi- 
mentale, variabilele independente şi dependente sunt măsurate pe acelaşi grup de participanţi. 
Abordarea descriptivă nu conţine variabile independente, ci doar descrie răspunsurile 
unui eşantion fără a folosi statistici inferentiale. Datele cantitative sunt obiective şi sunt 
colectate de obicei cu ajutorul unor instrumente standardizate (de exemplu, teste, dispozitive 
fiziologice sau chestionare). Analiza datelor cantitative presupune analiza inferentelor statistice 
specifice tipului de metodă şi designului folosit. În prezent, experimentele propriu-zise 
cantitative reprezintă cea mai potrivită metodă pentru a verifica eficienţa unei intervenţii 
sau a unui tratament nou. Un mare avantaj al abordării cantitative este că rezultatele mai 
multor studii pot fi combinate pentru a aduce mai multe dovezi ce pot răspunde la probleme 
de cercetare la care nu se poate răspunde într-un singur studiu (Coolican, 2009). 

O practică tot mai frecvent întâlnită în domeniul psihologiei clinice constă în utilizarea 
abordărilor cantitative şi calitative într-o singură cercetare (Onwuegbuzie şi Leech, 2005). 
Când cele două abordări sunt combinate astfel încât una pregăteşte cadrul pentru cealaltă, 
avem de-a face cu o metodă mixtă. Cercetările efectuate folosind acest tip de abordare 
folosesc metode confirmative şi exploratorii (în loc de metode calitative şi cantitative), 
care cresc opţiunile cercetătorilor în ceea ce priveşte metodele de colectare şi analiză a 
datelor şi interpretarea acestora. Când cele două abordări sunt incluse în acelaşi studiu 
şi sunt discutate separat, nu se foloseşte o metodă mixtă. 


14.4. Dovezi empirice 


Putem folosi diferite metode de cercetare pentru a culege dovezi empirice în sprijinul 
unei teorii. Să presupunem că dorim să aplicăm o nouă intervenţie pentru a ajuta persoanele 
care suferă de anxietate. Putem măsura simptomele (cum ar fi o listă de simptome posibile 
care pot varia ca intensitate) pentru a surprinde modificările apărute ca urmare a aplicării 
intervenţiei, în baza cărora o persoană ar putea fi diagnosticată ca având o tulburare de 
anxietate. Să presupunem că avem un pacient care prezintă toate simptomele unei anumite 
tulburări de anxietate şi că îi administrăm intervenţia. Să presupunem altă situaţie, în care 
administrăm intervenţia unui număr de 20 de persoane şi măsurăm simptomele cu ajutorul 
unei scale pentru a surprinde eficienţa intervenţiei. Scorurile mai mici, exprimate ca 
media scorurilor, obţinute la instrumentul care măsoară simptomele pot indica o îmbu- 
natatire a simptomelor după intervenţie, dar pot ascunde o altă variabilă - variabilitatea 
răspunsurilor (Gilbert şi Irons, 2005). Dacă ne uităm doar la schimbarea scorurilor, fără 
să luăm în considerare variabilitatea răspunsurilor, putem considera că intervenţia a fost 
eficientă. Putem astfel considera intervenţia benefică pentru pacienţi când de fapt doar 
50% dintre ei s-au simţit mai bine după intervenţie, în timp ce restul de 50% nu s-au 
simţit mai bine sau chiar s-au simţit mai rău după intervenţie. Analizarea mediei scorurilor 
face astfel de variaţii să dispară. În această situaţie, diferenţele individuale (de exemplu, 
credinţele pacienţilor) ar putea explica de ce unii oameni reacţionează bine la intervenţie, 

iar alţii nu. Din acest motiv înainte de aplicarea intervenţiei trebuie să ştim cât mai multe 
despre pacienţi, nu doar dacă se îmbunătăţeşte starea acestora, ci şi care sunt indicatorii 
în funcţie de care unii oameni reacţionează mai bine, iar alţii mai rău (Gilbert şi Irons, 
2005). Cercetările pot fi planificate în aşa fel încât să descoperim aceşti factori care pot 
explica răspunsurile diferite ale participanţilor la intervenţie. 

Este posibil ca o parte dintre participanţii la care apar efectele negative ale intervenţiei 
să părăsească cercetarea. În anii anteriori o practică comună presupunea înlocuirea 
pacienţilor care plecau cu alţi participanţi. În prezent, această practică nu mai este 
acceptată deoarece după o perioadă de timp este posibil să eliminăm din cercetare toţi 
participanţii la care au apărut efecte negative. Acest lucru înseamnă că rezultatele ar fi 
determinate doar de pacienţii la care nu au apărut efecte negative sau care nu au renunţat 
din alte motive. În prezent, cercetătorii utilizează intenţia de participare, o procedură 
concentrată pe eşantionul cu care s-a început cercetarea, nu doar pe cei care au trecut 
prin toate etapele intervenţiei (Gilbert şi Irons, 2005). 

Fidelitatea şi validitatea reprezintă un alt aspect important al calităţii dovezilor ştiinţifice 
pe care le colectăm. Unii autori consideră că scalele de autoraportare au niveluri scăzute 
de validitate şi fidelitate şi din acest motiv nu pot fi folosite pentru stabilirea diagnosticului 
de tulburare, cercetătorii recomandând metoda interviului (Santor, 2005). Aceste tipuri 
de raportări sunt întotdeauna influențate de faptul că unii pacienţi nu vor face raportari 
exacte, exagerând sau negând simptomele, deoarece fie doresc să facă pe plac cercetătorului, 
fie doresc să le ascundă, fie vor să uite sau să nu spună anumite lucruri (Coolican, 2009). 
Din aceste motive, mulţi investigatori preferă să observe simptomele sau să le evalueze 
cu ajutorul interviului clinic. În acest caz este necesară verificarea fidelității interevaluator 
(Gilbert şi Irons, 2005). 

Deşi fidelitatea test-retest este importantă, permiţând verificarea gradului în care 
măsurarea este consistentă în timp, sunt situaţii în care psihologii clinicieni nu sunt 
interesanti de acest tip de fidelitate (Hempel, 2005). Atunci când urmărim să reducem 
simptomele în timp ca urmare a intervenţiei, sperăm să obţinem scoruri mai mici la 
instrumentele care măsoară simptomele (Gilbert şi Irons, 2005). În aceste situaţii este 
mai importantă consistenţa internă a scalelor. 


14.5. Formularea problemelor de cercetare 


Cercetarea începe cu o problemă de cercetare sau o idee interesantă pentru cercetător, 
care vizează fie testarea unei predictii în baza unei teorii, fie o problemă practică. Problema 
de cercetare determină tipul metodei de cercetare care trebuie folosită. Dacă suntem pur 
şi simplu curioşi în legătură cu ceea ce pacienţii consideră ca fiind important, putem 
folosi o metodă calitativă. Aceste metode de cercetare permit înţelegerea fenomenelor din 
perspectiva participanţilor, definind fenomenul în termenii semnificației trăite şi variațiilor 
observate (Elliott, Fischer şi Rennie, 1999). Putem fi interesaţi de diferenţele dintre 
grupuri sau de relaţia dintre variabile. În acest caz trebuie să folosim metode cantitative 
de culegere a datelor cantitative (cum ar fi scorurile la teste sau chestionare). 

14.5.1. Căutarea diferențelor 


Să presupunem că vrem să studiem dacă schimbarea intervenţiei ar putea avea efecte 
benefice asupra tulburărilor emoţionale ale pacienţilor. Dacă avem un singur grup de 
pacienţi disponibili pentru noua intervenţie, vom face aplica măsurătorile şi vom verifica 
test-retest dacă apar diferenţe între măsurători în interiorul grupului. În acest tip de design 
de cercetare este posibil să apară un efect al timpului, oamenii putând să se simtă mai 
bine datorită trecerii timpului, şi nu datorită intervenţiei (Gilbert şi Irons, 2005). Putem 
controla acest efect comparând grupul care primeşte intervenţia (grup experimental) cu 
alt grup (de control), care nu primeşte intervenţia. Astfel, putem măsura în ambele grupuri 
schimbările datorate trecerii timpului. Pentru a veridica dacă diferenţele dintre grupuri 
sunt aleatorii sau se datorează intervenţiei trebuie folosite metode statistice cantitative 
care ne vor spune dacă aceste diferenţe sunt semnificative (Vadum şi Rankin, 1998). 
Trebuie făcută o distincţie între ipoteza de cercetare şi cea de nul. Ipoteza de cercetare 
reprezintă relaţia prezisă dintre variabilele investigate, în timp ce ipoteza de nul reprezintă 
o afirmaţie cu privire la lipsa relaţiei dintre variabile (Christensen, 2001). În orice studiu 
este testată ipoteza de nul, de aceea pentru a susţine o ipoteză de cercetare, trebuie să 
obţinem dovezi care să ne permită să respingem ipoteza de nul. În consecinţă, ipoteza de 
cercetare este susţinută indirect, prin respingerea ipotezei de nul. Motivul pentru care se 
testează mai întâi ipoteza de nul este de natură statistică: teoria statistică de testare a 
ipotezei (Vadum şi Rankin, 1998). Este necesară testarea ipotezei de nul pentru a obţine 
dovezi care să permită respingerea sau, indirect, acceptarea ipotezei de cercetare. 
Cercetătorii trebuie să decidă care sunt analizele statistice potrivite pentru analiza 
datelor obţinute, testele statistice fiind determinate de tipul datelor colectate (Vadum şi 
Rankin, 1998). Pe baza acestora putem determina dacă diferenţele dintre grupuri sunt reale 
(fundamentate statistic) sau accidentale (datorate întâmplării) (Christensen, 2001 ; McGuigan, 
1997). Dacă obţinem diferenţe demne de încredere între grupuri putem considera că aceasta 
se datorează tratamentului, deoarece rezultatele au fost prezise de ipoteză, iar ipoteza a 
fost susţinută de date. Când o ipoteză este susţinută de date, creşte probabilitatea ca ipoteza 
să fie confirmată (aceasta este probabil adevărată). Dacă diferenţele dintre grupuri nu 
sunt semnificative sau au alt sens decât cel acceptat, ipoteza nu este susţinută de date şi 
putem concluziona că nu este confirmată (este probabil falsă). După analiza datelor, 
cercetătorii trebuie să interpreteze rezultatele şi să specifice exact semnificaţia acestora. 
Problemele de cercetare care vizează diferenţe presupun compararea scorurilor obţinute 
de două sau mai multe grupuri diferite compuse din persoane care corespund nivelurilor 
variabilei/variabilelor independente (Coolican, 2009). Aceste probleme urmăresc să 
demonstreze că grupurile nu sunt la fel în ceea ce priveşte răspunsurile. Pentru exemplul 
de mai sus, în care investigăm dacă noua intervenţie are efecte benefice asupra tulburărilor 
emoţionale ale pacienţilor, problema de cercetare ar putea fi: Există diferenţe între grupul 
experimental şi cel de control în ceea ce priveşte scorurile la instrumentul ce măsoară 
tulburările emoţionale ? Problemele de cercetare pot fi mai complexe dacă studiul exami- 
nează efectul a două variabile independente considerate împreună. În aceste situaţii putem 
formula probleme de cercetare care să vizeze impactul separat al fiecărei variabile 
independente, dar şi o problemă de cercetare care să vizeze interacţiunea dintre cele două 
variabile (Christensen, 2001). Să presupunem pentru exemplul anterior că a doua variabilă 
ar fi eficienţa în timp a terapiei, problema de cercetare ar fi următoarea: Există o 

interacţiune între tipul intervenţiei şi eficienţa în timp a terapiei (pre — posttest - follow-up) 
în ceea ce priveşte nivelul tulburărilor emoţionale ? 


14.5.2. Căutarea corelatiilor 


Daca suntem interesati de corelatiile dinte variabile, cum ar fi asocierea intre atitudinea 
fata de viitor şi depresie, metoda asociativă ne permite să analizăm în ce măsură există o 
corelaţie între variabile. Dacă am fi comparat grupul participanţilor cu atitudine pozitivă 
faţă de viitor cu grupul celor cu atitudine mai putin pozitivă fata de viitor în ceea ce priveşte 
nivelul depresiei nu am fi aflat prea multe despre natura şi puterea relaţiei dintre variabile 
(Gilbert şi Irons, 2005). Pentru exemplul nostru, problema de cercetare ar fi: Există o 
asociere între scorurile obţinute la atitudinea fata de viitor şi nivelul simptomelor de depresie ? 

De asemenea, putem să ne gândim la alţi factori care ar putea avea legătură cu creşterea 
depresiei, dar şi cu orientarea spre viitor. De exemplu, stilul parental (acceptare şi control 
parental) este asociat cu scăderea depresiei (Middleton, Scott şi Renk, 2009), dar şi cu 
o atitudine pozitivă faţă de viitor (Kerpelman, Eryigit şi Stephens, 2008). Folosind regresia 
multiplă putem analiza corelatia dintre fiecare factor şi depresie, interrelatiile dintre 
factori, precum şi aceste interrelatii care determină natura relaţiilor dintre fiecare factor 
si depresie (Cohen er al., 2003), în cazul nostru, dintre atitudinea faţă de viitor, stil 
parental şi depresie. Această metodă ne permite să evaluăm cât de bine aceste variabile, 
împreună, contribuie la predicția depresiei, dar şi cât de bine fiecare variabilă este legată 
de depresie (controlând interrelatiile cu celelalte variabile) (Cohen er al., 2003). În cazul 
abordării asociative în care analizăm relaţia dintre mai multe variabile independente, 
putem formula probleme de cercetare mai complexe. Pentru exemplul nostru anterior, 
problema de cercetare ar putea fi: Cât de bine scorurile obţinute la atitudinea fata de 
viitor, acceptare şi control parental prezic depresia ? 

Dacă două variabile sunt legate cu o a treia, putem analiza modul în care tipul relaţiei 
dintre aceşti factori o determină pe a treia (Gilbert şi Irons, 2005). Astfel, putem analiza 
relaţiile de moderare şi mediere (Baron şi Kenny, 1986). Un moderator poate fi descris 
ca o variabilă care afectează puterea legăturii sau direcţia relaţiei dintre alte două variabile. 
Să presupunem că ne interesează dacă atitudinea faţă de viitor poate influenţa relaţia dintre 
stilul parental (control) şi depresie. Este posibil ca persoanele care percep un nivel ridicat 
al controlului parental, care au o atitudine mai puţin favorabilă faţă de viitor să aibă un 
nivel mai ridicat de depresie, în timp ce persoanele care percep un nivel ridicat al 
controlului parental, dar au un nivel ridicat al atitudinii faţă de viitor să prezinte un nivel 
mai scăzut al simptomelor de depresie. În acest caz, atitudinea faţă de viitor poate fi 
considerată ca moderator al relaţiei dintre controlul parental şi depresie. În cazul medierii, 
o variabilă (în cazul nostru, atitudinea faţă de viitor) este parte a unui proces în care un 
alt factor (controlul parental) duce la apariţia răspunsului (în cazul nostru, depresia) 
(Diaconu-Gherasim et al., under review). Astfel, controlul parental duce la o atitudine 
mai negativă faţă de viitor, care, la rândul ei, determină un nivel ridicat al simptomelor 
de depresie. În acest caz putem spune că atitudinea faţă de viitor mediază relaţia dintre 
controlul parental şi simptomele de depresie. 

Putem imagina şi alte designuri complexe prin care să investigăm relaţia de cauzalitate 
între variabile, cum ar fi studiile longitudinale. Aceste studii presupun să investigăm în 
timp pacienţii şi să vedem dacă modificări ale orientării spre viitor sunt urmate imediat 
de creşterea sau scăderea depresiei. 

Dincolo de problemele şi metodele de cercetare, trebuie să atragem atenţia asupra 
contextului cultural în care se realizează cercetările în domeniul clinic. Valorile sociale şi 
culturale influenţează ceea ce se cercetează şi modul în care oamenii reacţionează la 
rezultatele cercetărilor (Rogler, 1999; Shaughnessy, Zechmeister şi Zechmeister, 2012). 
De exemplu, definirea comportamentului anormal poate varia de la o cultură la alta. Din 
acest motiv, cercetătorii propun ca cercetarea din domeniul psihologiei clinice să fie 
inclusă într-un model biopsihosocial, care ia în considerare relaţia dintre factorii sociali 
şi starea de sănătate (de exemplu, sărăcie sau violenţă comunitară ; Gilbert şi Irons, 2005). 


Concluzii 


Metoda ştiinţifică construieşte şi testează teorii, definite ca explicaţii posibile ale apariţiei 
fenomenelor sau relaţiilor dintre fenomene. Teoriile sunt importante, ghidând demersul 
de cercetare prin intermediul ipotezelor formulate. O serie de cercetători, precum Popper 
şi Kuhn, au încercat să caracterizeze esenţa metodei ştiinţifice. Acest capitol a încercat 
să caracterizeze procesul de cercetare din perspectiva cercetătorului, dar şi din cea a 
practicianului, evidențiind rolul psihologiei clinice aplicate. În încercarea de a înţelege 
fenomenele şi factorii care sunt responsabili de apariţia acestora, metoda ştiinţifică se 
bazează pe dovezi empirice. Este important ca cercetătorii să înţeleagă problemele de 
cercetare şi să fie capabili să stabilească interrelatii între proces şi fenomen sau, cu alte 
cuvinte, să deruleze o cercetare. Cercetătorii trebuie să formuleze ipoteze cu privire la 
fenomene pe care ulterior să le verifice empiric. Aceste ipoteze trebuie să poată fi testate. 
Cel mai adesea, ipotezele derivă din teorii. Cercetătorii trebuie să folosească diferite 
strategii, precum definirea operaţională a conceptelor, utilizarea unor instrumente cât mai 
precise care să aibă niveluri satisfăcătoare de validitate şi fidelitate, cu scopul de a raporta 
date cât mai obiective, care nu sunt influențate de propriile credinţe. De asemenea, 
realizarea cercetării poate implica înţelegerea unor modele statistice complexe (de exemplu, 
analiza path). În viitor, psihologii clinicieni şi metodologii ar trebui să aibă mai multe 
oportunităţi de a lucra împreună în planificare şi derularea cercetărilor. 

Rezumat 


Instrumentele de autoevaluare reprezintă metodele cel mai frecvent folosite atât în cercetare, 
cât şi în practica psihologică. Aceste instrumente sunt mai folosite în mod uzual pentru 
evaluarea unor trăsături, a stării de moment, a unor preferinţe, opinii, experienţe trecute 
şi sunt mai puţin adecvate pentru evaluarea abilităţilor şi a competenţelor. 

Obiectivul capitolului de faţă este de a face o scurtă prezentare a instrumentelor de 
autoevaluare, ca metode folosite în evaluarea psihologică. Vom descrie principiile şi 
caracteristicile instrumentelor de autoevaluare, vom aborda calităţile unui bun instrument 
de autoevaluare şi vom prezenta ce trebuie să ştie psihologul despre instrumentele pe care 
le foloseşte, iar în final vom analiza avantajele şi dezavantajele acestora. 


15.1. Ce sunt instrumentele de autoevaluare? 


Instrumentele de autoevaluare se prezintă cel mai frecvent sub forma unor chestionare/ 
inventare şi fac parte din categoria testelor psihologice (Urbina, 2009). Testele psihologice 
sunt definite ca proceduri sistematice prin care se obţin eşantioane de comportamente 
relevante pentru funcţionarea cognitivă sau afectivă şi prin care aceste eşantioane de 
comportamente sunt evaluate şi cotate (Urbina, 2009). 

Aşadar, instrumentele de autoevaluare conţin un eşantion de comportamente/atribute 
reprezentative pentru conceptul vizat, iar respondentul are sarcina de a evalua în ce măsură 
acestea îi sunt caracteristice. Instrumentele de autoevaluare pot solicita răspunsuri sub 
forma unei scale Likert, sub formă dihotomică (acord/dezacord), sau prin alegere forţată 
între mai multe alternative. Fiecărei opţiuni de răspuns i se alocă o valoare numerică 
reprezentativă pentru conceptul studiat, ceea ce permite calcularea unui scor final prin 
combinarea (adunarea) răspunsurilor la toţi itemii (întrebările). 

O caracteristică importantă a instrumentelor de autoevaluare este standardizarea 
acestora, care are în vedere menţinerea constantă a tuturor factorilor care pot fi controlati 
de cel care aplică testul, aşa încât toţi respondentii să fie evaluati în acelaşi fel. Astfel de 
factori standardizati sunt instructajul, itemii (eşantionul de comportamente), modalitatea 
de răspuns, calcularea scorului şi interpretarea rezultatului. O componentă esenţială a 

standardizării este raportarea rezultatului obţinut de un individ (scorul) la nişte scoruri 
standard (norme/etaloane). Aceste etaloane sunt obţinute din date empirice prin testarea 
unui grup de indivizi în momentul dezvoltării testului (Urbina, 2009). În felul acesta, 
scorul obţinut de un individ la un test este raportat mereu la scorul altor indivizi similari 
(aceeaşi categorie de vârstă, gen), aşa încât scorul unui individ este considerat scăzut sau 
ridicat în comparaţie cu scorul altor persoane similare. Standardizarea instrumentelor de 
autoevaluare are un rol important în protejarea rezultatelor testării de influenţa subiectivitatii 
examinatorului. 

În caseta de mai jos folosim un exemplu concret pentru a ilustra elemente de standar- 
dizare ale unui instrument de autoevaluare. 


Caseta 15.1. Standardizarea instrumentelor de evaluare - Exemplu 





IPIP-50 e un instrument de autoevaluare a personalităţii ancorat în teoria Big Five (Goldberg, 
1990, 1992). Acesta a fost inclus într-un proiect colaborativ numit International Personality 
Item Pool (ipip.ori.org), dezvoltat de Goldberg (1999), şi poate fi utilizat gratuit. IPIP-50 
a fost validat în România folosind un eşantion de studenţi (Rusu er al., 2012). Având în 
vedere limitele de spaţiu, vom prezenta mai jos ca exemplu una din scalele IPIP-50, respectiv 
Agreabilitatea. Pentru mai multe informaţii despre întregul instrument consultaţi ipip.ori. 
org sau articolul de validare a instrumentului în România (Rusu er al., 2012). 

În tabelul de mai jos sunt prezentaţi itemii inventarului IPIP-50 - dimensiunea agreabilitate. 
Instructajul primit de toţi participanţii este : 


Vă prezentăm mai jos propoziţii care descriu comportamentul oamenilor. Vă rugăm să folosiţi 
scala de mai jos pentru a descrie gradul în care vă caracterizează fiecare afirmaţie. Descrieti 
cum Sunteţi in general, acum, nu cum ati dori să deveniți în viitor. Descrieti într-un mod 
Sincer : cum vă vedeți pe dumneavoastră, cum vă vedeți în relaţiile cu persoanele cunoscute, 
de acelaşi sex şi de aproximativ aceeaşi vârstă. Pentru a vă putea descrie cu onestitate, 
răspunsurile voastre vor fi absolut confidentiale. Vă rugăm să citiți fiecare afirmaţie cu 
atenție şi apoi marcați cu un X căsuţa care corespunde opțiunii dumneavoastră. 


Fiecare opţiune de răspuns are alocată o valoare numerică, în aşa fel încât răspunsul 
reprezentativ pentru agreabilitate ridicată are valoarea cea mai mare. Cu scop ilustrativ în 
tabelul de mai jos am adăugat în italic valorile numerice corespunzătoare fiecărei variante 
de răspuns pentru toţi itemii (când participantul completează testul, valorile numerice nu 
apar, aşa încât participantul poate marca un X în căsuţa goală corespunzătoare opțiunii sale). 
































Nr. temi Dezacord | Dezacord | Nici acord, | Acord | Acord 
total partial | nici dezacord | partial | total 
1 | Sunt putin preocupat(ă) de alţii. =) 4 3 2 1 
2 |Îmi plac oamenii. 2 3 4 5 
3 |Jignesc oamenii. 3 4 3 2 1 
4 | Înţeleg sentimentele altora. 1 2 3 4 s 
5 | Nu mă interesează problemele 5 4 3 2 1 
altora. 
6 | Am o inimă caldă. 1 2 3 4 5 
7 | Nu sunt chiar interesat(ă) de ceilalţi. 5 4 3 2 1 
8 | Imi fac timp pentru alţii. 1 2 3 4 5 
9 | Simt emoţiile celorlalţi. 1 2 3 4 5 
10 | Fac oamenii să se simtă linistiti. 1 2 3 4 5 

Calcularea scorului 

Observati că unii itemi (1, 3, 5 şi 7) sunt formulati invers, în aşa fel încât răspunsul care 
indică agreabilitate ridicată (şi implicit are valoarea numerică mai mare) este dezacordul 
total cu afirmaţia. Să presupunem că Maria a completat acest chestionar şi a ales răspunsurile 
care sunt subliniate în tabelul de mai sus. Pentru a afla scorul Mariei la agreabilitate trebuie 
să adunăm valorile numerice alocate răspunsurilor ei (cum se caracterizează ea). Maria are 
un scor total al agreabilitatii de 28. Acest scor este o reprezentare a modului în care Maria 
îşi descrie propriul comportament specific trăsăturii agreabilitate. Ştim că răspunsurile Mariei 
primesc o valoare mai mare dacă sunt mai reprezentative agreabilitatii, respectiv cu cât scorul 
ei este mai mare, cu atât ea are nivelul agreabilitatii mai ridicat. Dar ce înseamnă scorul 
de 28 obţinut de Maria? Are ea agreabilitate scăzută, medie sau ridicată ? Deşi în cercetarea 
psihologică nu este necesar răspunsul la această întrebare, deoarece se lucrează predominant 
cu scorurile brute obţinute de indivizi, în practica psihologică este necesar să putem afla 
răspunsul la această întrebare. 


Raportarea la etalon 


Scorul obţinut de fiecare individ este raportat la un etalon (standard) construit anterior în 
funcţie de răspunsurile celorlalţi indivizi similari. Există diferite forme de etaloane, ne vom 
raporta în continuare la unul dintre cele mai folosite, respectiv etalonul cu cinci clase (sau 
cinci niveluri ale trăsăturii : foarte scăzut, scăzut, mediu, ridicat, foarte ridicat). Este foarte 
important să retineti că aceste etaloane se construiesc pe baza datelor empirice (a răspunsurilor 
unui eşantion mare de participanţi), NU în funcţie de scorul minim sau maxim posibil, mai 
ales în cazul instrumentelor de autoevaluare (care nu includ criterii de performanţă). Pentru 
a clarifica acest aspect, vom continua cu exemplul scorului obţinut de Maria şi vom ilustra 
cum se interpretează scorul de 28 dacă folosim etalonul pe baza datelor empirice sau categorii 
egale în funcţie de scorul minim şi maxim posibil. 

Pentru scala de agreabilitate, scorul minim posibil este 10 (dacă o persoană alege pentru 
toţi cei 10 itemi răspunsul cu valoarea numerică 1), iar scorul maxim posibil este 50 
(dacă o persoană alege pentru toţi cei 10 itemi răspunsul cu valoarea numerică 5). Dacă 
impartim acest interval (10-50) în cinci niveluri aproximativ egale vom obţine categoriile din 
coloana din partea stângă a tabelului de mai jos. În coloana din partea dreaptă a tabelului 
sunt prezentate cele cinci clase ale etalonului construit de Rusu ef al. (2012) pe baza 
răspunsurilor a 747 de studenţi. În cazul etalonului construit pe baza datelor empirice, 
nivelul mediu (III) reprezintă modul în care se descriu majoritatea indivizilor (aproape 70%), 
iar un participant care are o agreabilitate de nivel mediu este similar cu majoritatea indi- 
vizilor, în timp ce un individ care are o agreabilitate de nivel scăzut este mai puţin agreabil 
decât ceilalți oameni. În coloana din partea dreaptă aveţi atât intervalele scorurilor repre- 
zentative pentru fiecare nivel, cât şi procentul din populaţia de studenţi care a obţinut scoruri 
în acel interval. 

















5 niveluri egale în funcţie de Clasa (nivel) 5 niveluri în funcţie de datele 
scorul minim şi maxim posibil empirice (n=747 de studenţi) 
10-18 I (foarte scăzut) < 32 (2,14%) 
19-26 II (scăzut) 32-37 (13,59%) 
27-34 III (mediu) 38-42 (68,26%) 
35-42 IV (ridicat) 43-47 (13,59%) 
43-50 V (foarte ridicat) >47 (2,14%) 

Să revenim la scorul Mariei. Observati că, dacă raportăm scorul de 28 la cele cinci niveluri 
egale stabilite în funcţie de scorul minim şi maxim posibil, acesta se încadrează în nivelul 
trei (intervalele corespunzătoare sunt subliniate cu italice în tabel). Prin urmare, dacă vom 
raporta la „standardul greşit”, vom concluziona că Maria are un nivel mediu de agreabilitate. 
Dar dacă raportăm scorul Mariei la „etalonul corect” construit pe baza datelor empirice, 
vom observa că scorul Mariei este unul foarte mic, mult mai mic decât al celorlalţi studenţi. 
Dacă nu ţinem cont de etalonul corect în evaluarea rezultatelor unui test, vom interpreta 
greşit rezultatele testării. 

Pentru mai multe informaţii despre cum se construiesc diferite tipuri de etaloane, puteţi citi 
articolul scris de Opariuc-Dan (2011). 


NU raportați scorul unui individ la scorul minim şi maxim posibil al chestionarelor de 
autoevaluare! Raportaţi scorul individului la scorul altor indivizi pe baza etaloanelor empirice. 
Imaginaţi-vă consecinţele raportării la standarde greşite, ale interpretării greşite a testului 
atunci când acesta este folosit în scop decizional! 





Folosirea unor valori numerice ne permite să aducem împreună informaţii despre mai 
multe comportamente, atribute reprezentative pentru conceptele pe care le urmărim (în 
loc să urmărim întrebare cu întrebare un instrument care are peste 50 de itemi, spre exemplu). 
De asemenea, ne permite să uniformizăm procesul de obţinere de informaţii, aşa încât 
putem compara rezultatele mai multor persoane ştiind că ele au fost evaluate la fel. 

Este de înţeles că valoarea numerică obţinută de o persoană la un instrument de 
autoevaluare nu este nivelul „real” ale trăsăturii urmărite, ci este mai degrabă o estimare sau 
apreciere a manifestărilor observabile ale trăsăturii în cauză, care este latentă. De exemplu, 
trăsătura agreabilitate nu are caracteristici fizice care să permită măsurarea obiectivă, dar 
se manifestă prin comportamente care pot fi observate. Evaluând comportamentele agreabile 
sau frecvenţa de apariţie a acestora putem face aprecieri asupra a ceea ce se află în spatele 
lor : trăsătura latentă agreabilitate. Aceasta este o premisă importantă în teoria răspunsului 
la itemi sau teoria trăsăturii latente (în engleză, item response theory - IRT sau latent 
trait theory). Această teorie oferă modalităţi de evaluare a măsurii în care itemii surprind 
diferente interindividuale cu privire la un construct psihologic şi stă la baza multor 
instrumente psihologice recente (Steinberg şi Thissen, 2013). 

Deşi chestionarele de autoevaluare ne oferă informaţii importante despre persoana 
evaluată, rezultatele acestora nu sunt exacte, ele sunt mai degrabă estimări ale trăsăturilor 
pe care le urmărim. De aceea este important să folosim instrumentele de autoevaluare 
alături de alte metode în procesul complex al evaluării psihologice. Nicio evaluare 
psihologică (în special în scop decizional) nu ar trebui să aibă la bază o singură metodă, 
indiferent care este aceasta. 


15.2. Ce calităţi ar trebui să aibă un bun instrument 
de autoevaluare? 
Atunci când folosim chestionare de autoevaluare pentru a obţine informaţii pe baza cărora 


urmează să luăm decizii, ne dorim să avem încredere în instrumentele utilizate. De 
exemplu, dacă o evaluăm pe Maria cu ajutorul unui inventar de personalitate şi aflăm 

despre ea că este foarte conştiincioasă, e important să avem încredere în acurateţea acestor 
informaţii. Nu ne dorim să aflăm din alt chestionar de personalitate consacrat că Maria 
este de fapt putin conştiincioasă. Primul lucru pe care trebuie să îl reținem este că nu 
toate instrumentele de autoevaluare pe care le găsim pe Internet sau în cărţi sunt de 
încredere. Toate instrumentele de evaluare trebuie să demonstreze ştiinţific că au anumite 
calităţi care le oferă un nivel mai ridicat de încredere. 

Rezultatele evaluărilor psihologice nu sunt exacte, ele pot fi afectate de o serie de 
erori şi pot fi imprecise. În cazul instrumentelor de autoevaluare, rolul celor care le 
dezvoltă este de a reduce cât mai mult posibil erorile de măsurare, aşa încât să avem 
instrumente cât mai exacte în care să avem încredere (Urbina, 2009). Spre exemplu, ne 
dorim ca instrumentele folosite să măsoare comportamentul sau trăsăturile într-un mod 
consistent, iar dacă o persoană completează chestionarul de două ori, să obţină rezultate 
similare (de exemplu, conştiinciozitatea fiind o trăsătură stabilă, ne aşteptăm ca ori de 
câte ori e completat un chestionar de către aceeaşi persoană nivelul de conştiinciozitate 
să fie aproximativ acelaşi). De asemenea, ne dorim să ştim că instrumentul folosit măsoară 
într-adevăr conceptul care ne interesează (de exemplu, conştiinciozitatea) sau că rezultatele 
obţinute la acel instrument pot să prezică comportamentul individului (de exemplu, 
performanţa la locul de muncă). Aceste calităţi ale unui instrument de autoevaluare sunt 
fidelitatea (consistenţa) şi validitatea. 


Fidelitatea unui test se referă la măsura în care un „instrument este stabil, consistent, 
predictibil şi exact” (Groth-Marnat, 2009, p. 12). Dacă un individ parcurge instrumentul 
de autoevaluare în mai multe momente, ne aşteptăm ca persoana să obţină rezultate 
similare. Putem face o paralelă cu măsurarea greutăţii. Dacă ne cântărim de mai multe 
ori în zile consecutive, vom observa că greutatea noastră oscilează într-o oarecare măsură 
(atât din cauza instrumentului de măsurare, cât şi din cauza modificărilor fiziologice). 
Dar dacă ne cântărim dimineaţa şi avem 60 de kilograme, iar la o cântărire de după masă 
cântarul ne arată 73 de kilograme, probabil vom concluziona că acel cântar nu este suficient 
de exact. Şi în cazul instrumentelor de autoevaluare este normal să apară un oarecare 
nivel de oscilaţii în rezultate (atât din cauza instrumentelor, cât şi a persoanelor care le 
completează). Dar, dacă vrem să măsurăm un concept stabil şi observăm că obţinem 
rezultate foarte diferite la evaluări făcute în momente diferite, vom concluziona că 
instrumentul nostru nu este suficient de bun, stabil pentru a surprinde conceptul de interes. 
Cu cât un instrument este mai puţin afectat de erorile de măsurare, cu atât fidelitatea lui 
este mai mare. 

Dar de unde ştim cât de mare este fidelitatea unui instrument ? În mod obişnuit autorii 
instrumentului trebuie să prezinte aceste informaţii în manualul testului. Există mai multe 
metode de a afla fidelitatea unui instrument. Groth-Marnat (2009) rezumă patru metode 
de identificare a fidelității, respectiv (a) dacă testul produce rezultate consistente la reevaluare 
(test-retest), (b) dacă utilizarea a două forme alternative ale testului conduce la rezultate 
similare, (c) consistenţa internă a itemilor (consistenţa de la un item la altul) şi (d) măsura 
în care doi examinatori diferiţi obţin rezultate concordante în urma testării. Detalierea 
modalitatilor de identificare a fidelității depăşeşte obiectivul capitolului de fata. Dacă 
sunteţi interesaţi să aflaţi mai multe despre cum se analizează fidelitatea unui instrument, 
puteţi consulta alte cărţi dedicate testelor standardizate (cum ar fi Urbina, 2009). 

Important de reţinut este că se recomandă un nivel minim de 0,70 al fidelității unui 
instrument utilizat în cercetare, în timp ce în practica psihologică este de dorit un coeficient 
de 0,90 (Groth-Marnat, 2009). 

Validitatea unui instrument se referă la măsura în care dovezile acumulate sprijină 
interpretarea scorurilor la test, aşa cum a fost propusă pentru scopul vizat (Urbina, 2009). 
Un instrument valid este cel in care avem încredere că măsoară cu acuratețe ceea ce îşi 
propune să măsoare. 

Dar de unde ştim dacă testul măsoară ceea ce îşi propune? Dacă aflăm că a fost 
dezvoltat un nou instrument care măsoară personalitatea conform teoriei Big Five, de 
unde ştim că acele întrebări care compun scala de neuroticism măsoară într-adevăr 
neuroticismul, şi nu un alt concept similar? Cum procedează autorii testului pentru a 
demonstra că acesta este valid? 

Există mai multe metode pentru a verifica validitatea unui instrument. Vom descrie 
pe scurt câteva dintre acestea, doar cu scopul de a înţelege mai bine ce fel de dovezi trebuie 
să furnizeze cei care dezvoltă un instrument de autoevaluare. Ca psihologi practicieni sau 
cercetători care utilizăm instrumente de autoevaluare, avem responsabilitatea de a înţelege 
şi a evalua calitatea instrumentelor pe care le utilizăm. 

Validitatea de conţinut este măsura în care instrumentul este relevant şi reprezentativ 
pentru conceptul evaluat şi cuprinde toate aspectele constructului în cauză (Groth-Marnat, 
2009). Spre exemplu, un instrument care îşi propune să măsoare conştiinciozitatea ar trebui 
să cuprindă itemi specifici pentru toate fatetele. Dacă acest instrument nu are itemi care 
să surprindă şi fatetele de autodisciplină şi simţul datoriei, putem spune că acesta nu este 
reprezentativ pentru întregul concept pe care doreşte să îl măsoare. Principalele argumente 
care sprijină validitatea de conţinut a instrumentelor sunt aduse de către evaluările făcute 
de experţi (experţi în domeniul respectiv evaluează în mod independent itemii instrumentului 
pentru a nota reprezentativitatea şi relevanta acestora) pentru construct, aşa cum a fost 
acesta definit in teoria in care este ancorat instrumentul (Groth-Marnat, 2009). 

Alte tipuri de dovezi pentru validitatea unui instrument se bazează pe demonstrarea 
unor patternuri convergente şi divergente (Urbina, 2009). Acestea contribuie la consoli- 
darea validității de construct. Autorii unui nou instrument care măsoară un concept ar 
trebui să demonstreze că acesta este convergent cu factorii care sunt asociaţi acelui 
concept. Spre exemplu, un nou instrument care evaluează conştiinciozitatea ar trebui să 
coreleze puternic cu alte instrumente consacrate care măsoară acelaşi concept. De aseme- 
nea, scorul la acest nou instrument ar trebui să coreleze cu alte concepte asociate 
constiinciozitatii. Aceste patternuri convergente de corelaţii oferă argumente în favoarea 
validității convergente. În ce priveşte validitatea divergentă/discriminativă, aceasta presu- 
pune identificarea unor corelaţii nesemnificative între instrumentul nostru şi concepte cu 
care conştiinciozitatea nu ar trebui să fie asociată. Putem avea o încredere mai mare 
într-un instrument de autoevaluare dacă ştim că acesta oferă rezultate comparabile cu alte 
instrumente similare şi nu reflectă asocieri cu concepte cu care nu ar trebui să existe astfel 
de asocieri. 

Atunci când folosim un instrument de autoevaluare în evaluarea psihologică ne dorim 
ca instrumentul respectiv să aibă validitate de criteriu, adică rezultatul la acest test să fie 
corelat cu anumite criterii sau comportamente pe care le folosim în luarea deciziei (Urbina, 
2009). În evaluarea psihologică avem nevoie deseori să facem predicții cu privire la 
comportamentul individului evaluat, pornind de la rezultatele metodelor de evaluare 
folosite. Criteriile sunt foarte diferite în funcţie de scopul evaluării, iar ca psihologi este 
necesar să selectăm criterii adecvate şi, mai ales, să ne asigurăm că instrumentele utilizate 
au validitate cu privire la criteriul pe care noi îl utilizăm. Studiile care analizează validitatea 
de criteriu presupun evaluarea constructului de interes cu ajutorul instrumentului de 

autoevaluare şi corelarea lui cu criteriul care e măsurat fie în acelaşi moment (validare 
concurentă), fie ulterior (validare predictivă). Spre exemplu, în contextul selecţiei de 
personal, dacă vrem să verificăm că instrumentul nostru de autoevaluare (de exemplu, 
conştiinciozitatea) prezice performanţa în muncă a angajaţilor (criteriul), vom putea face 
un studiu în care să evaluăm conştiinciozitatea candidaţilor pe parcursul procesului de 
selecţie. Ulterior, după şase luni sau un an, putem să obţinem evaluarea performanţei lor 
în muncă şi să analizăm în ce măsură conştiinciozitatea lor prezice performanţa în muncă. 
În acest fel putem observa dacă instrumentele utilizate prezic criteriul pe care noi îl 
folosim în luarea deciziilor (în acest caz, a deciziei de angajare a candidaţilor). 

Studiile pe grupuri contrastante sunt alte dovezi care pot fi aduse în sprijinul validității 
de criteriu. Spre exemplu, dacă avem un nou instrument care măsoară anxietatea, putem 
să comparăm scorurile acestui test la un grup de persoane diagnosticate cu anxietate 
generalizată cu scorurile unui grup fără diagnostic. Dacă observăm că nu există diferenţe 
între cele două grupuri în ce priveşte scorul la noul test de anxietate, ne vom întreba cu 
siguranţă dacă testul respectiv măsoară într-adevăr anxietatea. Un instrument care dă 
dovadă de validitate de criteriu în acest caz va surprinde diferenţele de anxietate între 
grupul clinic şi cel nonclinic. 

Ca specialişti, nu avem ocazia de fiecare dată să desfăşurăm studii pentru a valida 
instrumentele utilizate pentru criteriile care ne interesează. Totuşi, indicatori cu privire 
la validitatea de criteriu ar trebui să se regăsească în manualele testelor pe care le folosim, 
dar şi în literatura de specialitate. Dacă utilizăm în evaluarea psihologică cu scop decizional 
instrumente de autoevaluare care nu prezic criteriile utilizate de noi în procesul de luare 
a deciziei este ca şi cum am verifica temperatura de afară pentru a decide dacă investim 
într-o afacere sau nu. 

În figura de mai jos prezentăm într-o formă schematică tipurile de validitate discutate. 


Evaluarea validității unui instrument 


Validitatea de Validitatea de Validitatea de 
conţinut construct criteriu 


Instrumentul Instrumentul Instrumentul 


conţine măsoară corelează cu 
itemi relevanti constructul indicatori 
şi reprezentativi pe care comportamentali 
pentru îşi propune folosiţi în 
constructul vizat să îl măsoare luarea deciziei 


Validitatea Validitatea Validitatea Validitatea 
convergenta divergenta concurenta predictiva 





Figura 15.1. Evaluarea validității instrumentelor de autoevaluare 


Informaţiile despre validitate prezentate mai sus reprezintă o sinteză scurtă a tipurilor 
de validitate şi a metodelor frecvent întâlnite. Intregul proces de validare a unui instrument 


242 METODE DE EVALUARE 


de autoevaluare este foarte complex. Dacă doriţi mai multe informaţii despre această temă, 
puteţi consulta Urbina (2009). 


15.3. Ce ar trebui să ştie psihologul despre instrumentul 
de autoevaluare pe care îl foloseşte? 


Alegerea unui instrument de autoevaluare potrivit e o chestiune de responsabilitate 
profesională. Dacă vom folosi pentru luarea deciziilor instrumente care măsoară concepte 
care nu au legătură cu criteriile noastre sau instrumente care nu au calităţile necesare 
pentru a fi de încredere, atunci deciziile noastre se vor baza pe informaţii inexacte sau 
irelevante. În acest caz, există şanse mari să luăm decizii greşite, care ar putea fi evitate. 

Utilizarea unui instrument de evaluare presupune o foarte bună cunoaştere a acestuia, 
a teoriei pe care se bazează, a informaţiilor despre validitatea şi limitele acestuia şi a modului 
de interpretare a rezultatelor. Pentru aceasta, citirea manualului testului este esenţială. În 
caseta de mai jos sunt prezentate o serie de întrebări de evaluare a instrumentelor psiho- 
logice adaptate după Groth-Marnat (2009). Este recomandat ca psihologii care doresc să 
folosească un test de autoevaluare să răspundă la aceste întrebări cu privire la test înainte 
de a-l folosi. 


Caseta 15.2. Evaluarea unui test psihologic (adaptare după Groth-Marnat, 2009) 





Orientarea teoretică 
Intelegeti în mod adecvat constructul teoretic pe care testul îşi propune să îl măsoare ? 
Itemii testului corespund cu descrierea teoretică a constructului ? 














Considerații practice 

Dacă respondentul trebuie să citească itemii, abilităţile lui/ei sunt potrivite pentru nivelul 
necesitat de test (cunoaşterea limbii, nivel educaţional) ? 

Cât de potrivită e lungimea testului, având în vedere situaţia de testare ? 














Standardizarea 

Populaţia pe care urmează să o testati este similară cu populaţia care a fost folosită pentru 
dezvoltarea etalonului ? 

Etalonul a fost dezvoltat pe un eşantion suficient de mare? 

Au fost dezvoltate etaloane pe subgrupe specializate (de exemplu, gen, vârstă, educaţie) ? 
Instrucţiunile testului permit administrarea standardizată a acestuia ? 


























Fidelitate 

Indicatorii de fidelitate sunt suficient de mari (în jur de 0,90 pentru decizii clinice şi în jur 
de 0,70 pentru cercetare) ? 

Ce implicaţii au stabilitatea trăsăturii, metoda de calculare a fidelitatii şi forma testului 
asupra nivelului fidelității raportat de autori? 




















Validitate 

Ce proceduri şi criterii au fost folosite pentru a valida acest test? 

Testul acesta va oferi o evaluare exactă, având în vedere contextul şi scopul pentru care 
intenţionaţi să îl folosiţi ? 

15.4. Avantaje ale instrumentelor de autoevaluare 


Unul dintre principalele avantaje ale instrumentelor de autoevaluare este că acestea pot oferi 
informaţii care nu sunt accesibile altor persoane, cum ar fi experienţa sexuală anterioară, 
plăcerea de a consuma anumite alimente, practicarea meditatiei sau a rugăciunii etc. Instru- 
mentele de autoevaluare pot oferi o perspectivă unică asupra lumii interioare a individului. 

Dar există şi trăsături sau aspecte care sunt accesibile şi celorlalţi, nu doar propriei 
persoane (de exemplu, comportamentele sociale). În ce măsură propria părere despre noi 
este convergentă cu părerea celorlalţi despre noi? Vazire şi Mehl (2008) au raportat 
autoevaluările unor indivizi şi heretoevaluări despre aceiaşi indivizi la comportamente zilnice 
înregistrate obiectiv (cu ajutorul dispozitivelor de înregistrare audio activate electronic, 
în engleză electronically activated recorder - EAR). Ei au arătat că atât individul, cât şi 
ceilalţi apropiaţi pot oferi perspective la fel de exacte asupra propriei persoane, iar aceasta 
acuratețe variază foarte mult de la un comportament la altul (atât pentru autoevaluări, cât 
şi pentru heteroevaluări). Mai important este că în cazul multor comportamente, auto- 
evaluarea şi heteroevaluarea au prezis comportamentul în mod independent, astfel încât 
fiecare tip de evaluare oferă o perspectivă unică asupra comportamentului. Acesta este 
un argument puternic pentru a folosi mai multe surse de informare în contextul evaluării 
psihologice pentru a obţine o imagine cât mai cuprinzătoare asupra individului evaluat. 

Părerea unui individ despre propria persoană este importantă şi prin prisma efectului 
pe care îl are asupra comportamentului său, a modului în care se prezintă celorlalţi sau 
a credințelor despre cum este perceput de ceilalţi (Paulhus şi Vazire, 2009). Dacă o 
persoană se consideră foarte capabilă, indiferent dacă dovezile obiective susţin sau nu 
acest lucru, această imagine despre sine este parte din identitatea persoanei şi este 
important să fie luată în considerare în cadrul unei evaluări psihologice. 

Un alt argument în favoarea utilizării instrumentelor de autoevaluare este că sunt 
eficiente şi relativ ieftine. Acestea pot fi utilizate pentru a testa mai multe persoane în 
acelaşi timp şi nu necesită instrumente sau aparaturi speciale (cum ar necesita, de exemplu, 
colectarea de date fiziologice). Deşi utilizarea testelor comercializate presupune anumite 
costuri, ele oferă un nivel mult mai ridicat al încrederii (autorii au investit în validarea 
şi etalonarea acestora) şi economisesc timpul care ar fi necesar utilizării altor forme de 
evaluare (cum ar fi interviul unu la unu). 


15.5. Dezavantaje ale instrumentelor de autoevaluare 


Orice metodă de evaluare are limitările ei, iar instrumentele de autoevaluare nu fac 
excepţie. Unul dintre cele mai mari dezavantaje ale instrumentelor de autoevaluare are în 
apar frecvent sunt dacă putem avea încredere în test şi în ce măsoară el şi dacă putem 
avea încredere în ceea ce declară participanţii despre ei înşişi. Încrederea în test şi ceea 
ce el măsoară este dată de dovezile cu privire la validitate, aşa cum am menţionat anterior. 
Dacă avem un test consistent (fidel), care a demonstrat în studii repetate că măsoară 
conceptul respectiv şi mai ales că prezice criteriile care sunt relevante pentru decizia 

noastră, avem suficiente motive pentru a avea încredere în instrumentul folosit. În ceea 
ce priveşte încrederea în răspunsurile oamenilor, situaţia este puţin mai complicată, având 
în vedere că instrumentele de autoevaluare pot fi afectate de distorsiuni intenţionate sau 
neintentionate. Dacă evaluăm un candidat în procesul de selecţie, acesta poate fi motivat 
să distorsioneze răspunsurile pentru a se prezenta într-o lumină favorabilă (distorsiune 
intenţionată sub forma dezirabilitatii sociale). Dar, chiar dacă un individ nu este motivat 
să se prezinte într-o lumină favorabilă, imaginea sa despre sine poate fi una distorsionată 
(distorsiune neintenţionată). Ambele forme de distorsiune au beneficiat de atenţia cercetă- 
torilor pentru a înţelege mai bine cum şi când apar şi mai ales cum pot fi identificate pe 
parcursul evaluării psihologice (Paulhus, 2002). 

Să nu uităm că nu doar instrumentele de autoevaluare pot fi afectate de astfel de 
distorsiuni, ci şi alte metode, precum interviul. În cazul instrumentelor de autoevaluare 
există o serie de măsuri care pot fi luate pentru a identifica situaţiile în care indivizii se 
prezintă într-o manieră distorsionată, respectiv includerea în instrumentele de autoevaluare 
a unor scale de evaluare a dezirabilitatii sociale (Paulhus, 2002). Aceste scale permit 
evaluatorilor să identifice persoanele care manifestă tendinţe de distorsionare a răspunsurilor 
din perspectiva dezirabilitatii sociale. 

Instrumentele de autoevaluare mai pot fi afectate de tendinţa de a răspunde sistematic 
într-un anumit fel, de exemplu, tendinţa de a aproba afirmaţiile din test, indiferent de 
conţinutul acestora, tendinţa de a oferi răspunsuri extreme sau selectarea răspunsurilor 
aleatoriu (Paulhus şi Vazire, 2009). Aceste tendinţe de răspunsuri pot afecta validitatea 
rezultatului evaluării cu ajutorul instrumentelor de autoevaluare. Şi pentru aceste neajunsuri 
au fost identificate soluţii pentru a reduce şansele ca respectivele tendinţe să se poată 
manifesta (chiar prin modul de a structura instrumentul) şi pentru a identifica astfel de 
situaţii atunci când ele apar (pentru mai multe informaţii vezi Paulhus şi Vazire, 2009). 
Unele instrumente de autoevaluare disponibile pe piaţa din România au integrate modalităţi 
de semnalare a tendinţelor de distorsionare a rezultatelor sub diferite forme. Prin aceste 
măsuri „de siguranţă” creşte nivelul de încredere pe care îl putem avea în rezultatele 
evaluărilor bazate pe instrumente de autoevaluare. 

O altă critică adusă instrumentelor de autoevaluare este că acestea nu surprind foarte 
bine comportamentul individului, deoarece comportamentul variază în funcţie de situaţie 
şi de moment (Mischel, 1968). Analizând studiile publicate în ultimele decenii, Fleeson 
şi Noftle (2008) prezintă o nouă perspectivă asupra comportamentului ca rezultat al 
interacțiunii între persoană şi situaţie, integrând atât perspectiva personalităţii ca determi- 
nant al comportamentului, cât şi perspectiva situaţiei ca determinant al comportamentului 
uman. Această perspectivă se bazează pe studii precum cele desfăşurate de Fleeson (2001), 
care avansează ideea că trăsăturile ar trebui concepute ca întregi distribuții de compor- 
tamente. Ca orice distribuții, acestea au o medie stabilă a comportamentului şi o oarecare 
variabilitate în jurul acelei medii. Deşi comportamentul pare a fi instabil (variază mult 
de la un moment la altul), studiile lui Fleeson (2001) au arătat că media acestei distribuții 
de comportamente rămâne stabilă de la o săptămână la alta. Acest lucru explică faptul 
că, deşi observăm o variabilitate în comportamentele oamenilor în funcţie de situaţie, 
nivelul mediu al comportamentului/trăsăturii are o consistenţă ridicată (rămâne stabil). 
Aşadar, instrumentele de autoevaluare pot surprinde acest nivel stabil şi consistent al 
comportamentului evaluat, fără a avea pretenţia de a putea explica sau prezice compor- 
tamentul indivizilor în orice moment sau situaţie. 

Instrumentele de autoevaluare continuă să fie o parte importantă a evaluărilor psiho- 
logice. De aceea este recomandat să ştim cât mai multe despre acestea, să putem distinge 
între un instrument care s-a dovedit a fi de încredere şi unul care nu a furnizat încă 
suficiente dovezi, să selectăm instrumentele potrivite pentru a evalua conceptele care ne 
interesează în raport cu criteriile urmărite şi să fim conştienţi de limitările acestor 
instrumente atunci când le utilizăm în luarea deciziilor. Pentru o evaluare psihologică 
„sănătoasă”, folosiţi mai multe metode de evaluare, nu vă bazati concluziile şi deciziile 
pe o singură metodă, indiferent care ar fi aceea. 

16. Evaluarea prin interviuri 

Rezumat 


Evaluarea psihologică a devenit un proces tot mai complex, indiferent de domeniul 
aplicativ in care se realizează (clinic, industrial organizational, educational etc.), de 
categoria de clienţi vizată, chiar dacă se realizează în spectrul larg a ceea ce considerăm 
normalitate sau vizează diferite tulburări sau patologii. Orice evaluare psihologică este 
direcţionată de un scop, care in sens larg poate viza: diagnoza, intervenţia, decizia şi 
cercetarea. Problemele importante care derivă dintr-un astfel de proces sunt legate de 
obţinerea unor informaţii suficiente, relevante, discriminative, fidele şi valide în raport 
cu scopul urmărit. 

În încercarea de a răspunde cât mai bine caracterului tot mai complex al evaluării 
psihologice au fost dezvoltate metodologii multi-metodă (pentru a depăşi limitările inerente 
unei singure metode de evaluare), multi-evaluator (atunci când există un risc crescut de 
eroare care poate fi generat mai ales ca urmare a subiectivitatii evaluatorului) sau mixte 
multi-metodă/multi-evaluator (forma cea mai frecventă fiind assessment center — centru 
de evaluare). 

Chiar dacă, aşa cum am sintetizat, evaluarea psihologică este un fenomen complex, 
interviul este aproape întotdeauna parte a oricărui tip de evaluare individuală, realizată 
de către un clinician sau consilier, fiind folosit ca un standard pentru evaluarea problemelor, 
formularea ipotezelor şi concluziilor. Dacă în situaţia clinică, de exemplu, interviul poate 
fi utilizat în scop diagnostic pentru a stabili direcţii de intervenţii terapeutice sau pentru 
a stabili riscul de a-şi produce sieşi sau altora daune, într-o situaţie de consiliere interviul 
este folosit pentru a-l ajuta pe client să descopere lucruri noi despre sine, pentru a lua o 
decizie cu privire la carieră, pentru a face o alegere în context profesional, familial sau 
în viaţă (Cohen şi Swerdlik, 2005). În acest context, interviul este mult mai mult decât 
formularea unei serii de întrebări pentru a aduna date. Acesta implică şi crearea unei 
alianţe de lucru, identificarea punctelor critice, atitudinii, credințelor, ascultarea cu atenţie 
(activă), observarea comportamentului verbal/nonverbal, explorarea unor aspecte sensibile, 
critice pentru client, elaborarea unor ipoteze de lucru şi a unui plan de intervenţie ca 
parte a unui întreg proces, focalizat pe nevoile clientului şi găsirea celor mai bune soluţii. 

Deşi există diferite forme de interviu, cu aplicabilitate în diverse domenii, în contextul 
de faţă, din motive practice, vom încerca să abordăm interviul mai ales din perspectiva 

funcţiilor sale de diagnoză şi de intervenţie. Ca urmare, în cele ce urmează vom detalia 
următoarele puncte : 


1. Aspecte psihometrice şi potenţiale erori care intervin într-un interviu (foarte importante 
mai ales din perspectiva diagnostică) ; 

2. Abilităţile intervievatorului şi alianţa de lucru - esenţiale mai ales din perspectiva 
funcţiei de intervenţie, puterea alianţei fiind cel mai bun predictor al rezulta- 
telor intervenţiei, indiferent de tipul de tratament sau de severitatea problemei cu 
care vine clientul (Blatt et al., 1996; Krupnick er al., 1996, apud Durnescu şi Luca, 
2015, p. 8); 

3. În final, pentru a oferi practicianului şi un reper, un exemplu, dar şi pentru a integra 
cele două funcţii menţionate (diagnostică şi de intervenţie), vom prezenta un studiu 
de caz. 


16.1. Aspecte psihometrice și diferiţi factori care pot 
interveni într-un interviu 


16.1.1. Fidelitate şi validitate 


Aş dori să începem cu un comentariu. Poate vă gândiţi, ca practicieni, că aveţi nevoie să 
vă raportați la caracteristicile psihometrice ale instrumentelor psihologice mai ales in 
situaţia de cercetare sau atunci când intenţionaţi să dezvoltați un test, o scală etc. Aceasta 
este doar o parte din munca noastră, dar cel mai important este faptul că lucrăm cu oameni 
zi de zi, iar când decidem să facem o evaluare, întotdeauna o facem cu un motiv bine 
întemeiat. În consecinţă, trebuie să cunoaştem aceste lucruri pentru a putea selecta cel 
mai bun test în acord cu scopul testării, cel mai bun test pentru a putea face cea mai bună 
predictie, cel mai bun test pentru a lua o decizie, să putem aprecia care sunt limitele sale 
şi să putem oferi cea mai bună interpretare a rezultatelor obţinute. Cam la fel sunt lucrurile 
şi dacă vorbim despre interviu. 

Este un principiu general valabil că metodele folosite într-o situaţie de evaluare trebuie 
să fie fidele şi valide pentru a putea fi utilizate şi, similar altor instrumente diagnostice, 
calităţile psihometrice ale diferitelor forme de interviu trebuie analizate pentru a putea 
aprecia meritele variatelor strategii de interviu (Rogers, 2001). Aceste aspecte sunt cu 
atât mai importante cu cât evaluarea este folosită pentru a lua decizii importante care 
afectează viaţa multor oameni (Sue, 2005). 

Un prim aspect, formatul de interviu trebuie să aibă o fidelitate adecvată şi să fie 
replicabil. În mod ideal, maximul fidelității unui instrument este atins atunci când eroarea 
este zero - în practică vorbim despre o varianta a erorii care poate afecta rezultatele, cât 
mai mică (Cone, 1998). 

Fără stabilirea fidelității, încrederea acordată observaţiilor clinice este inacceptabilă. 
Replicabilitatea rezultatelor se referă la : o concordanţă între rezultatele obţinute de către 
observatori independenţi (fidelitatea interevaluatori) şi obţinerea unor rezultate similare 
de-a lungul unor intervale de timp relativ scurte (fidelitatea test-retest). În cazul unui interviu, 
fidelitatea poate fi evaluată la câteva niveluri : al simptomelor individuale, al grupului de 
simptome şi la nivel diagnostic. Fidelitatea test-retest este diferită de „stabilitatea temporală 

(în timp)”, nu este de aşteptat ca simptomele să rămână identice pentru o perioadă lungă 
de timp, este probabil ca simptomele să se schimbe datorită evoluţiei naturale a tulburării, 
ca răspuns la tratament sau ca rezultat al schimbărilor mediului. Intervalul de timp pentru 
fidelitatea test-retest este stabilit de obicei la 1-4 săptămâni, în timp ce „stabilitate temporală” 
se referă la cronicitatea tulburării, un interval lung de timp fiind, de exemplu, 6-12 luni, 
perioadă în care nu apar schimbări în manifestările clinice (Rogers, 2001, pp. 6-7). 

Cu privire la nivelul de analiză, există două modalităţi majore pentru a evalua fidelitatea 
unui interviu: interevaluatori sau acordul între intervievatori independenţi, fiind forma 
cea mai frecventă (Rogers, 2001 ; Summerfeldt şi Antony, 2002), şi test-retest (Sattler, 
1992 ; Mash şi Terdel, 1997; Rogers, 2001, apud Hersen şi Turner, 2003, p. 48). Pentru a 
stabili fidelitatea interevaluatori, în timp ce se derulează un interviu cu un client într-o 
anumită situaţie, acesta este urmărit de către doi clinicieni independenţi care formulează 
propriile concluzii diagnostice bazate pe răspunsurile clientului. Fidelitatea test-retest este 
stabilită prin derularea unui interviu de către doi clinicieni independenţi, în două ocazii 
diferite, de obicei la distanţă de 1-4 săptămâni. Aceasta are un caracter mai stringent deoarece : 


a) presupune un interval de timp, potenţial generator de eroare, ceea ce se poate reflecta 
într-un coeficient de fidelitate mai scăzut (Summerfeldt şi Antony, 2002) ; 

b) apare un efect de atenuare care se referă la tendinţa intervievatorului de a raporta la 
reevaluare mai puţine simptome (Shaffer, Fischer şi Lucas, 1999, apud Hersen şi 
Turner, 2003, p. 48). 


La aceste forme de fidelitate, dacă ne referim şi la nivelul itemilor, putem vorbi şi de 
consistenţa internă, exprimată uzual prin coeficienţii Kuder-Richardson şi Cronbach Alfa. 

Ca o concluzie generală privind analiza fidelității sub diverse forme, aceasta este foarte 
importantă deoarece permite estimarea erorii care poate afecta rezultatele, iar din punct 
de vedere aplicativ, oferă practicianului informaţiile necesare pentru selectarea celei mai 
potrivite strategii de intervievare, precum şi pentru interpretarea datelor colectate. 

Ca atare, fidelitatea este absolut necesară, este o condiţie necesară, dar nu şi suficientă. 
De aceea se impune completarea acestui demers cu aspecte privind validitatea strategiilor 
privind interviul. 

Definiţia cea mai cunoscută şi acceptată privind noţiunea de validitate se referă la 
calitatea unui instrument de a măsura ceea ce spune că măsoară şi la cât de bine face 
acest lucru (Anastasi, 1998). 

Rogers (2001) invocă două modalităţi principale pentru a evalua validitatea strategiilor 
de intervievare, şi anume: validitatea referitoare la criteriu şi validitatea de construct. 
Validitatea referitoare la criteriu încearcă să stabilească cât de bine informaţiile obţinute 
prin interviu corespund cu un criteriu independent. Dificultatea care rezidă în acest proces 
este legată de stabilirea unui criteriu bine validat prin intermediul căruia să se măsoare 
formatul de interviu. În practică, deşi imperfect, este folosit pe scară largă drept criteriu 
interviul diagnostic condus de către un clinician foarte experimentat (Hersen şi Turner, 2003, 
p. 49). Validitatea de criteriu implică studiul validității predictive (măsura în care pe baza 
informaţiilor obţinute se poate prezice cursul tratamentului sau rezultatele aşteptate) şi al 
validității concurente - măsura in care informaţiile obţinute pe baza interviului corespund 
informaţiilor obţinute prin altă metodă de investigare, desfăşurată simultan (Rogers, 2001 ; 
Sattler, 1992, apud Hersen şi Turner, 2003). 

Pentru stabilirea validității de construct (instrumentul - interviul - măsoară ceea ce 
îşi propune să măsoare, Anastasi, 1998) este necesar studiul variilor forme de validitate, 

adică vor fi derulate o serie de studii pentru a verifica dacă rezultatele obţinute sunt 
consonante cu definiţia, cu natura psihologică a constructului (Kline, 2000), adică prin 
variatele tipuri de validitate se evaluează relaţiile care există între informaţiile obţinute 
prin diverse metode de evaluare (interviu, scale, teste, evaluarea realizată de către alţii etc.). 

Dat fiind că interviul este utilizat de către clinicieni, consilieri, profesionistii care se 
ocupă de sănătatea mintală ca un standard, fiind metoda cea mai folosită, dar şi cea mai 
importantă de colectare a datelor într-o evaluare (Watkins er al., 1995), este esenţial ca 
acesta să aibă utilitate clinică, adică să maximizeze numărul adevăraţilor pozitivi şi 
negativi şi să-l minimalizeze pe cel al falşilor pozitivi şi negativi. Putem concluziona că, 
la fel ca pentru oricare instrument diagnostic, este necesar să fie analizate calităţile 
psihometrice ale diferitelor strategii de intervievare, în strânsă legătură cu scopul urmărit, 
aceasta aducând atât valoare, cât şi utilitate. 


16.1.2. Diferiti factori care pot interveni într-un interviu 


Interviul este o interacţiune dinamică care se realizează între cel puţin două persoane. 
Este un proces care implică construirea unei alianţe de lucru, în care atât clinicianul, cât 
şi clientul au un profil unic sub aspectul unor variabile precum: gen, vârstă, mediu de 
provenienţă, credinţe, valori, abilităţi personale, aceşti factori putând afecta răspunsul 
clientului în cursul interviului (Grantham, 1973). Comunicarea interpersonală este 
afectată de variabile precum statutul socioeconomic, etnia şi diferenţele rasiale, folosirea 
limbajului şi stilul de comunicare, caracteristicile necesare situaţiei de interviu, aşteptările 
fiecărei persoane cu privire la natura şi scopul interviului (Zuckerman, 2005). De exemplu, 
clienţii pot să nu raporteze aceleaşi informaţii în prezenţa unor intervievatori diferiţi 
(Hubert er al., 1982). De asemenea, starea emoţională influenţează raportarea unor 
informaţii (Kolko, Kazdin şi Meyer, 1985). Unele aspecte precum consumul de substanţe, 
informaţii legate de comportamente sexuale, de abuz sau de alte probleme sensibile sunt 
diferit raportate de către pacienţi în funcţie de varii circumstanţe (Sue, 2005). În esenţă, 
intervievatorul este expus la emoţii, gânduri, acţiuni, stiluri interpersonale variate din 
partea clienţilor, putând influenţa cursul interviului, de aceea practicianul are nevoie să 
manifeste flexibilitate pentru a putea răspunde nevoilor diverse ale clienţilor (Berman şi 
Shopland, 2005). 

Dacă ar fi să sintetizăm, putem spune că natura oricărui interviu poate fi influenţată 
de o serie de factori (Cohen şi Swerdlik, 2005), precum : 


scopul interviului ; 

contextul şi cadrul în care se derulează (clinic, detenţie, cabinet etc.) ; 
natura şi calitatea informaţiilor biografice la care practicianul are acces ; 
diverse constrângeri (timp, spaţiu sau orice alţi factori limitativi) ; 
experienţa practicianului în situaţii similare ; 

motivaţia, bunăvoința şi abilităţile clientului, dar şi ale practicianului ; 
aspecte culturale. 


De aceea, pentru a răspunde cât mai bine nevoilor clienţilor, dar şi pentru a depăşi o 
serie de limitări care pot afecta acurateţea datelor obţinute, este necesar să acţionăm pe 
cel puţin două direcţii, şi anume : 

- selectarea tipului de interviu care se potriveşte cel mai bine cu scopul urmărit (de 
exemplu, în scop de cercetare putem apela la interviul clinic de tip structurat precum 
SCID, ajuns în prezent la ediţia a V-a [SCID-5], bazat pe DSM-5 sau pe alt sistem 
de clasificare [ICD-10, OPD-2], care oferă mai multă precizie şi acuratețe, dar mai 
puţină flexibilitate, în timp ce, în scop de intervenţie, putem apela la interviu nestructurat 
[eventual semistructurat] care oferă posibilitatea clinicianului de a se concentra pe 
nevoile individuale ale clientului, de a personaliza experienţa şi de a fi în lumea 
acestuia). Cel mai nou model este taxonomia ierarhică a psihopatologiei (HiTOP), 
care abordează sănătatea mintală ca un spectru, problemele de sănatate mintală fiind 
dificil de categorizat, ele aflându-se de fapt pe un continuum între patologie şi normalitate 
(Kotov et al., 2017); detalii despre modelul ierarhic al psihopatologiei (HiTOP) pot 
fi găsite la adresa: http : //www.apa.org/pubs/highlights/spotlight/issue-88.aspx ; 

- dezvoltarea abilităţilor de intervievare şi de diagnostic, folosirea feedbackului si 
supervizarea. Clinicianul trebuie să fie capabil să înţeleagă nevoile şi obiectivele 
clientului, eficienţa intervenţiei nu înseamnă aplicarea mecanică a unor abilităţi, fiecare 
interviu este unic şi presupune folosirea abilităţilor care se potrivesc cel mai bine 
persoanei şi calibrarea interviului pentru a răspunde cât mai bine posibil unicitatii 
clientului. Organizațiile profesionale precum American Psychological Association 
consideră că este o datorie care ţine atât de etica profesională, cât şi de competenţa 
profesională ca practicienii să înveţe să-şi adapteze serviciile în acord cu experienţa 
şi nevoile unice ale clienţilor (Berman şi Shopland, 2005). Pentru a putea face inferente 
profunde despre lumea clientului, este vital ca practicianul să aibă cunoştinţe ample, 
o înţelegere autentică a clientului. Dacă ar fi să sintetizăm, o problemă, posibil 
fundamentală, cu care practicianul se poate confrunta în procesul de intervenţie este 
să fie conştient într-un mod profund şi să recunoască faptul că expertul în problemele 
unice cu care se confruntă este clientul însuşi (!) — dacă practicianul îşi dă seama de 
faptul că clientul este purtătorul unei experienţe unice, întinzându-se pe un număr uneori 
considerabil de ani, va putea să-şi dea seama, în acelaşi timp, că această experienţă face 
clientul mai competent decât oricine pentru a determina o linie de conduită compatibilă 
cu nevoile, dorinţele, valorile şi capacităţile sale (Rogers, 1965, apud Luca, 2000). 


16.2. Abilitatile intervievatorului si alianţa de lucru 


Rezultatele studiilor meta-analitice evidenţiază faptul că relaţia dintre consilier/terapeut 
şi client este critică pentru succesul intervenţiei, dar în acelaşi timp alianţa de lucru nu 
este în mod direct terapeutică, mărimea efectului acesteia fiind d-Cohen=0,57, fiind mai 
degrabă un mecanism care îl face pe client ascultător (Bordin, 1979). Pe lângă alianţă, 
mai sunt evidentiati următorii factori importanţi pentru succesul intervenţiei : colaborarea/ 
consensul cu privire la scopul, obiectivele şi sarcinile intervenţiei (d=0,72), empatia 
(d=0,63), atitudinea pozitivă (d=0,56) şi congruenta/autenticitatea (d=0,49). O dimen- 
siune care dă continuitate congruentei se referă la încrederea, credinţa (,,allegiance”) 
specialistului/clinicianului (consilier, terapeut) în tratamentul pe care îl oferă, studiile 
arătând că un tratament furnizat de un clinician care crede în eficienţa tratamentului 
va da rezultate mai bune decât un tratament oferit de un clinician care nu are o ase- 
menea credinţă (Wampold şi Imel, 2015). Analizând interacţiunea directă client-terapeut, 

Rogers a remarcat că acei clinicieni care nu obțineau rezultate pozitive lucrau fără vreo 
angajare personală, comportându-se mai degrabă ca un „ecran neutru”, aveau un compor- 
tament de circumstanţă, adoptau un rol şi chiar s-a dovedit că aveau convingeri contrare 
a ceea ce încercau să promoveze (Rogers şi Kinget, 1965). Ca urmare a diversităţii 
clienţilor, în acord cu sine şi cu problematica clientului, clinicianul este în situaţia de a 
practica abilităţile de intervievare care derivă dintr-o varietate de orientări teoretice, 
inclusiv comportamentale, cognitive, dinamice, umaniste, trans-teoretice şi eclectice. 
Clienţii sunt diferiţi sub aspecte multiple (vârstă, gen, naţionalitate, educaţie, statut 
socioeconomic, religie, resurse, mediu de provenienţă etc.), ceea ce implică din partea 
clinicianului o anumită „atenţie”, prezenţă, pentru a învăţa să răspundă într-un mod 
flexibil la nevoile acestora. 

În consecinţă, ne vom referi în continuare la o serie de abilităţi care au impact în 
procesul de interviu (Berman şi Shopland, 2005) : 


a) comportament participativ : însoţeşte, acompaniază verbal şi nonverbal ; 
b) abilitatea de a utiliza întrebări deschise, specifice (open-ended), închise ; 
c) ascultarea activă; 

d) sumarizarea ; 

e) comportamentul empatic ; 

f) confruntarea suportivă. 


16.2.1. Comportamentul participativ (attending behavior) 


Implicarea, participarea, „ascultarea”, insotirea verbală şi nonverbală arată straduinta 
clinicianului de a asculta şi înţelege profund ceea ce spune clientul, ajutându-l să aibă 
încredere, să se deschidă şi să se implice într-un proces de explorare profund şi relevant 
pentru viaţa lui. 


Ascultarea/participarea verbală vizează tonul şi expresivitatea vocii, ritmul vorbirii, 
interjectiile şi cuvintele de legătură folosite (aha, mda, mhh, şi, deci, aşadar), oftatul, 
arată interes şi-l încurajează pe client să continue să vorbească. Reflectarea, sumarizarea, 
comentariile empatice, reformularea şi sintetizarea indică o ascultare atentă, prezentă şi 
acordarea de importanţă relatării clientului. 


Însoțirea/acompanierea nonverbală include contactul vizual, expresia facială, postura, 
gesturile, poziţia corpului în raport cu clientul, ţinuta, precum şi reacţiile neurofiziologice 
(ritmul respirator, bătăile inimii etc.). Clientul este sensibil şi reacţionează la compor- 
tamentul nonverbal al intervievatorului - când tonul vocii şi comportamentul nonverbal 
indică căldură, autenticitate, acceptare, raportul se îmbunătăţeşte deoarece clientul se 
simte în siguranţă, simte că este respectat şi valorizat. Dacă însă există incongruenta, 
atunci clientul tinde cel mai probabil să acorde încredere mesajului nonverbal. De exemplu, 
dacă intervievatorul exprimă plictiseală, clientul nu are cum să se simtă încurajat, apreciat, 
oricâtă grijă ar fi exprimată prin mesajul verbal. Ca urmare, este foarte important ca 
orice practician să lucreze pentru a deveni conştient de propriul comportament, de cum 
poate fi influenţat de celălalt. Este important să fie discutate cu clienţii orice diferenţe 
care ar putea exista în comportamentul nonverbal, înainte ca orice neînţelegeri să intervină. 

În general, oglindirea nonverbală este un comportament care poate ajuta, care transmite 
înţelegere din partea clinicianului, iar când se întâmplă aşa, cresc siguranţa şi confortul 

clientului, iar relaţia devine mai profundă. Dacă însă oglindirea nu este experimentată de 
către client ca fiind autentică şi ar putea fi percepută, de exemplu, ca batjocoritoare, 
atunci poate provoca alienarea clientului. Putem întâlni o altă situaţie atunci când clientul 
foloseşte un comportament nonverbal pentru a minimaliza ceva, de exemplu, râde când 
vorbeşte despre un moment serios. Dacă intervievatorul ar reflecta acest comportament 
ar transmite mesajul că minimalizarea este adecvată, când, de fapt, discutarea incongruentei 
verbale-nonverbale ar fi mai potrivită decât oglindirea. Astfel, clientul conştientizează, 
poate ajunge la o înţelegere mai profundă a experienţei, la deblocarea şi activarea unor 
resurse adaptative. 

Este util de menţionat că comentarea comportamentului nonverbal ajută clienţii să 
identifice sentimentele, să conştientizeze ce se petrece cu ei şi astfel să se reconecteze la 
experienţa lor emoţională. Copiii, având puţină experienţă în recunoaşterea şi identificarea 
emoţiilor lor, au nevoie de ajutor pentru a învăţa să conecteze comportamentul nonverbal 
cu trăirile lor. 


Important de reţinut este faptul că relaţia se îmbunătăţeşte numai dacă clientul 
apreciază comportamentul clinicianului ca respectuos, valorizant şi grijuliu. La rândul 
lor, învățând să conştientizeze semnele lor corporale, gândurile şi emoțiile, clienţii pot 
dobândi o înţelegere mai profundă despre ei înşişi. 


16.2.2. Abilitatea de a utiliza întrebări deschise, specifice/ 
focalizate (open-ended), închise 


Abilitatea de a pune întrebări într-o formă potrivită este fundamentală pentru orice relaţie 
de intervenţie psihologică. Motivele pentru care practicienii pun întrebări sunt diverse : 
pentru a cunoaşte şi înţelege evenimentele care au dus la situaţia prezentă (anamneză), 
pentru a pune un diagnostic, pentru a descoperi atât punctele tari, cât şi punctele slabe 
ale clienţilor, precum şi pentru a înţelege care sunt problemele cu care se confruntă, 
preocupările pe care le au, obiectivele şi orice alte aspecte care trebuie explorate în 
profunzime. Întrebările bine puse, la momentul oportun şi în ritmul potrivit, pot consolida 
alianţa de lucru şi aprofunda explorarea. Însă întrebările pot avea „darul” de a distruge 
o relaţie de lucru, dacă au cursul unui interogatoriu în care clienţii nu se simt ascultați, 
nu se simt intelesi din propriile cadre de referinţă, dacă nu au o anumită coerenţă, dacă 
sunt prea intruzive, dacă abundă sau dacă practicienii tind să îi controleze pe clienţi şi să 
îi lipsească de putere (Nelson, 2009). 


16.2.2.1. Utilizarea întrebărilor deschise, specifice/focalizate/tintite 
(open-ended) 


Întrebările deschise oferă clientului posibilitatea să se exprime în mod liber, cel mai 
probabil vizează informaţii detaliate şi complexe, putându-se referi la emoţii, sentimente, 
reacţii fizice, gânduri, modul de a comunica, comportamente, orice alte evenimente 
relevante pentru situaţia în care se află. 

Întrebările deschise, tintite pot oferi structura de bază pentru anamneză, pentru un 
interviu preliminar/initial, de admisie într-un serviciu de suport. De exemplu, pentru a 

obţine o perspectivă amplă asupra vieţii unui client, întrebările deschise pot viza : motivele 
pentru care clientul solicită un serviciu psihologic, preocupările sale, istoricul său educa- 
tional, cel al angajării şi cel medical. 

Există mai multe niveluri de deschidere legate de întrebări. Unele întrebări deschise 
pot fi foarte largi, precum : „Spune-mi despre viata ta”. Altele pot fi mai specifice, cum 
ar fi: „Ce s-a întâmplat azi?”. De obicei, discuţia despre un eveniment poate începe 
printr-o întrebare deschisă, dar bine direcţionată, urmată de altele mai concentrate care 
îl ajută pe client să se implice tot mai mult, tot mai profund în experienţa sa. Dacă ar fi 
să folosim o metaforă, ne putem imagina cercurile concentrice generate de o piatră 
aruncată în apă, doar că sensul nu este dinspre interior spre exterior, ci este dinspre 
exterior către centru, adică întrebările tind să se focalizeze tot mai mult pentru a atinge 
în cele din urmă miezul problemei. 

Dacă, de exemplu, practicianul este interesat să obţină informaţii despre consumul de 
alcool, întrebările deschise pot fi de forma: „Ce puteţi să îmi spuneţi despre rolul pe 
care alcoolul îl are in viata dumneavoastră ?”. Apoi întrebările pot deveni, în funcţie de 
răspunsul oferit, mai focalizate, dar deschise, precum: „Ce s-a întâmplat de ati ajuns să 
vă refugiaţi în consumul alcool?” ; „Ce înseamnă un consum exagerat pentru dumnea- 
voastră?” ; „Cum v-aţi simţit după ce ati băut cu prietenii?” ; „În cel fel consumul de 
alcool vă ajută să vă relaxaţi ? ” ; „În cel fel vă afectează consumul de alcool relaţiile cu 
familia? Dar la locul de muncă ? ”. 


16.2.2.2. Utilizarea întrebărilor închise 


Întrebările închise sunt utile atunci când practicianul urmăreşte să obţină o informaţie 
clară, specifică în legătură cu un comportament. De exemplu, dacă investigăm abuzul şi 
dependenţa de alcool, întrebările vizează: frecvenţa consumului de alcool, cantitatea 
consumată cu o anumită ocazie, tipurile de alcool, vârsta la care au apărut primele 
probleme legate de consumul de alcool, vechimea simptomelor, reacţii fiziologice apărute 
în urma consumului, timpul necesar pentru recuperare după consumul de alcool, afectarea 
sănătăţii fizice şi mintale etc. De asemenea, sunt utile şi în cazurile în care clientul are 
tendinţa de a eluda unele răspunsuri, de a răspunde evaziv sau atunci când oferă o mulţime 
de detalii, nu neapărat necesare. În astfel de situaţii, întrebările închise refocalizează 
dialogul pe aspectele esenţiale ale intervenţiei. În cazul în care practicianul doreşte să 
exploreze aspecte profunde, întrebările închise trebuie evitate. 

În practica clinică există riscul să fim furati de o poveste, să ne revoltăm, să ne implicăm 
prea mult, să judecăm clientul şi atunci să „ne pierdem” abilitatea de ascultare activă şi 
să fim excesiv concentrați pe a pune întrebări. În astfel de situaţii este important să ne 
reamintim şi să devenim conştienţi de faptul că, atunci când construim climate sigure din 
punct de vedere emoţional, clienţii vor dezvălui mai multe informaţii şi mai profunde, 
uneori nefiind nevoie să li se pună întrebări. Pentru a nu-i pune pe clienţi în situaţia de 
a se simţi interogati, practicienii pot să domolească ritmul de adresare, să respecte pauzele, 
să vadă dacă respectivii clienţi doresc să continue să răspundă şi apoi să reflecteze la 
fiecare răspuns. Împletirea întrebărilor cu ascultarea activă oferă avantajul de a ne asigura 
că practicienii verifică acurateţea înţelegerii lor (Nelson, 2009). 

16.2.3. Ascultarea activă 


Ascultarea activă a fost pentru prima dată menţionată de Carl Rogers şi este o abilitate 
fundamentală pentru orice tip de intervenţie psihologică, indiferent de modalitatea de 
abordare şi de problematica cu care vine clientul. A asculta activ presupune un efort 
conştient, însemnă a atribui semnificaţii mesajelor, implică a încuraja, a stimula con- 
versatia, a răspunde adecvat, a arăta că mesajul este înţeles. Este ancorată în prezent, in 
„aici şi acum”. A fi prezent presupune ca practicianul să fie cu totul în relaţie, cu corpul, 
cu mintea, cu emoţiile, cu o atitudine de acceptare, ceea ce favorizează o atitudine 
nonevaluativă (clientul şi comportamentele sale nu mai sunt privite prin prisma dihotomiei 
bine-rău). 

Din punctul de vedere al comunicării verbale, ascultarea activă presupune reflectarea, 
repetiţia pe un alt ton sau cu umor uneori, amplificarea, reformularea prin inversiunea 
figură-fond (clarificatoare), reformularea de tip sinteză (sumarizarea). Ceea ce este cel 
mai important în această manieră de comunicare nu este a se face din dialog o comunicare 
caricaturală, teatrală, ci a simţi ceea ce clientul transmite şi a-l însoţi în demersul său 
lăuntric, uneori foarte dureros şi anevoios, într-o manieră totală, autentică, plină de 
afecţiune şi sensibilitate (Luca, 2012). 

De exemplu, un răspuns reflectiv concentrează atenţia clientului asupra gândurilor sau 
sentimentelor pe care le aduce în discuţie. Un răspuns reflectiv rămâne foarte aproape de 
informaţiile pe care clientul tocmai le-a relatat. Poate reflecta pur şi simplu ceea ce a 
spus clientul sau poate conecta emoţiile, gândurile exprimate sau ipotetice pe care clientul 
le trăieşte cu informaţiile dezvăluite. În evidenţierea sentimentelor într-un răspuns reflectiv, 
practicianul nu trebuie să facă interpretări privitoare la motivul pentru care clientul are 
o emoție sau un gând. Pur şi simplu reflectă ceea ce a spus clientul. Acest tip de răspuns 
le demonstrează clienţilor că sunt ascultați. Când faceţi o reflectare, comentariul practi- 
cianului poate include sentimentele exprimate de client, gândurile sau ambele. Dacă un 
client exprimă mai mult de un sentiment sau exprimă sentimente ambivalente, atunci 
răspunsul de tip reflectare ar putea face acelaşi lucru (Berman şi Shopland, 2005). 


Pentru a reuşi într-un astfel de demers, respectul față de ființa umană, congruenta 
verbal-nonverbal şi a privi lumea din cadrul intern de referinţă al clientului sunt esenţiale. 


16.2.4. Sumarizarea 


Deşi poate fi abordată ca o fază a ascultării active, am ales să tratăm sumarizarea separat, 
deoarece aceasta presupune o dimensiune integrativă, presupune abilitatea de înţelegere 
a procesului, de analiză, de reorientare şi concentrare pe proces. 

Este folosită pentru a face o sinteză, o clarificare, o revizuire a informaţiilor pe care 
clientul le-a transmis. Este un prilej ca practicianul să ceară feedback de la client, iar 
acesta are ocazia să spună dacă a fost înţeles, iar dacă nu, să clarifice. Acest mod de 
interacţiune creează şi consolidează relaţia, deoarece clienţii observă că sunt ascultați în 
ceea ce au spus şi există o dorinţă reală de a-i înţelege cât mai bine. 

Rezumarea poate fi utilă pentru a demonstra ascultarea, pentru a evidenția temele 
relatate de client, pentru a face trecerea de la o temă la alta şi pentru a reduce din 

intensitatea emoţională care este prea mare pentru o funcţionare eficientă a clientului 
(Berman şi Shopland, 2005). 


În rezumat, nu repetati exact ceea ce a spus clientul ! Acest lucru ar putea fi interpretat 
ca o bătaie de joc față de client! Când rezumati, acoperiți punctele-cheie ale clientului 
într-o manieră succintă, convingătoare şi empaticd. 


16.2.5. Comportamentul empatic 


Comportamentul empatic se traduce prin reacţii, intervenţii din partea consilierului care 
arată clientului că cineva este acolo, lângă el, că este înţeles, că-i pasă cuiva. Prin 
comentarii empatice, practicianul transmite în mod direct clientului că perspectiva lor 
asupra propriei situaţii este înţeleasă şi apreciată. Comentariile empatice oferă sprijin 
emoţional clientului şi depăşesc cadrul unei reflectări, adăugând ceva în plus pentru a 
demonstra că ascultătorul simte şi înţelege semnificaţia din spatele cuvintelor clientului. 
Această înţelegere mai largă provine din contextul a ceea ce a spus clientul, din cuvintele 
pe care le-a folosit şi din comportamentul nonverbal al acestuia. 

În mare, putem vorbi de trei roluri principale ale comentariilor empatice : care arată 
clienţilor că sunt înţeleşi ; care validează experienţa lor; care ajută clientul să-şi recapete 
controlul emoţional. 


16.2.5.1. Comentarii empatice care arată clienţilor că sunt intelesi 


În acest caz, comentariul empatic comunică pur şi simplu clientului că într-adevăr practi- 
cianul înţelege semnificaţia din spatele cuvintelor. 

De exemplu, o clientă al cărei sot a murit luna trecută spune cu o voce tristă: „Ela 
murit luna trecută, trebuie să îmi trăiesc propria viaţă, într-un fel trăiesc, iar în alt fel 
sunt moartă, nu vreau să-l trădez, dar nu pot merge mai departe fiind pe jumătate moartă”. 

Ținând cont de ceea ce tocmai a spus clientul, de comportamentul său nonverbal pe 
măsură ce face această declaraţie şi de comentariile ei anterioare, credeţi că, în plus faţă 
de durerea pe care o trăieşte, se străduieşte să decidă dacă are dreptul să continue să 
trăiască fără soţul ei. Comentariile empatice ar putea să-i transmită clientei că-i intelegeti 
durerea, pierderea, precum şi dilema pe care o trăieşte în timp ce încearcă să-şi constru- 
iască o viaţă fără soţul ei. 

Exemplu de răspuns: „El a fost cel care a murit, nu tu, dar e greu să mergi mai 
departe. Simti nevoia să-ţi dovedesti că ai dreptul să trăieşti, chiar dacă el este mort”. 

Să presupunem că, mai degrabă decât a simţi îndurerare, clienta încearcă să facă faţă 
pierderii recente a soţului său prin minimalizarea pierderii. Poate încearcă să pună capăt 
prematur sau să evite doliul şi doreşte doar „să-şi continue viaţa”. În acest caz, să 
presupunem că a răspuns la comentariul empatic exprimat mai sus astfel: „Ei bine, poate 
sunt puţin dărâmată de moarte”. Aţi putea să faceţi un comentariu empatic suplimentar 
ca răspuns la acest lucru, cum ar fi: „Nu doriţi să vă simtiti devastată de ceea ce s-a 
întâmplat, doriţi doar să fiţi putin dărâmată pentru că altfel cum ati putea să vă descurcati 
cu viata dumneavoastră ? ”. Acest lucru îi spune clientei că intelegeti ce încearcă să facă, 
dar, schimbând cuvintele de la „puţin dărâmată” la „devastată”, o puteţi ajuta să se 

întoarcă şi să fie în contact cu realitatea din interiorul ei. In acest fel, comentariile empatice 
pot sprijini emotional această clientă şi, de asemenea, o pot ajuta să dezvolte o nouă intele- 
gere sau o nouă semnificaţie din experienţa cu care se confruntă. 


16.2.5.2. Comentarii empatice care confirmă experienţa clienţilor 


O a doua utilizare a comentariilor empatice este validarea reacţiilor clienţilor legate de 
experienţele pe care le trăiesc ca fiind acceptabile, normale sau de înţeles. O validare 
spune clientului că reacţia lor este „normală” sau „de aşteptat” sau „adecvată” în lumina 
experienţei cu care se confruntă. Pentru a face un comentariu confirmativ pentru situaţia 
de mai sus, ati putea răspunde la comentariul ei „puţin dărâmată” astfel: „Pentru 
majoritatea oamenilor, pierderea unui soţ este una dintre cele mai dificile situaţii cu care 
se confruntă în viaţă şi poate dura doi ani sau mai mult pentru ca o persoană să se poată 
adapta cu adevărat la acest tip de pierdere”. Acest tip de comentariu empatic îi oferă 
clientului validarea că nu este nefiresc, anormal să aibă nevoie de mult mai mult de o 


lună pentru a face fata pierderii unui sot. 


» A 
1 


16.2.5.3. Comentarii empatice pentru a sprijini controlul emotional 


În cele din urmă, observaţiile empatice pot fi folosite pentru a ajuta clienţii să-şi recapete 
controlul emoţiilor atunci cand se simt coplesiti. Să presupunem că, mai degrabă decât 
încercarea de a-şi controla emoţiile, femeia îndurerată de mai devreme a petrecut numai 
luna trecută plângând în singurătate. În cursul sesiunii cu ea, a spus: „Nu pot să trec 
peste asta. Viaţa mea este zdruncinată pentru totdeauna. Nimeni nu poate înţelege cât de 
devastată sunt. Familia mea mă împinge constant să mă ocup de mine. Sunt incapabilă să 
iau măsuri pentru a mă ajuta. Simt că mă prăbuşesc. Poate că aş putea face şi altceva în 
câteva săptămâni”. 

Un răspuns empatic care arată că aţi înţeles complexitatea experienţei ei, că s-ar putea 
simţi mai sprijinită şi mai putin copleşită, ar fi: „Te simţi imobilizată şi cuprinsă de 
durere şi vrei ca oamenii să înţeleagă acest lucru şi să nu încerce să te facă să te descurci. 
Te simţi atât de copleșită, încât ai pierdut toată speranţa. Nu simţi că poţi găsi o cale de 
ieşire din lumea ta extrem de traumatizantă. Trebuie să fii spulberată pentru o vreme. Ai 
putea să te readuni... în cele din urmă... dacă oamenii doar s-ar opri din a te presa” 
(Berman şi Shopland, 2005). 


Pentru a exprima cu adevărat empatie, toate aceste afirmaţii, trebuie să fie făcute 
folosind un ton autentic, emoțional şi congruent al vocii. 


16.2.6. Respectarea tăcerii şi redirectionarea 


Chiar şi în viaţa de zi cu zi, probabil, fiecare dintre noi ne-am întâlnit cu situaţii când 
cineva care ne povestea o experienţă cu încărcătură emoţională a trecut prin unul sau mai 
multe momente de tăcere, timp în care, dacă am fost atenţi, am putut observa cum, poate, 
persoana respectivă făcea eforturi să-şi controleze plânsul ori o izbucnire de furie, cum, 
poate, se afunda într-un scaun, cum nu-şi mai găsea cuvintele, cum căuta neliniștit ajutor, 

cum ruga stăruitor din privire şi alte asemenea manifestări nonverbale, complexe. Ce 
facem când astfel de momente apar şi uneori tind să se prelungească, iar noi nu găsim 
pentru moment reacţia potrivită? Ce ne face să trecem, ca practicieni, prin astfel de 
momente de blocaj şi, mai ales, cum le putem depăşi? Poate că uneori am spus primul 
lucru care ne-a venit în minte, precum „lasă, o să vezi că trece” (într-o încercare de 
liniştire şi încurajare) sau „au mai trecut şi alţii prin asta” (încercare de normalizare). 
Sigur, dacă astfel de intervenţii sunt spuse cu înţelegere, autentic, cu un ton potrivit al 
vocii, pot avea un mic efect pozitiv, dar, ce credeţi, sunt cele mai potrivite reacţii ? Dacă, 
de exemplu, ne referim la încercarea de normalizare, am putea presupune că la client ar 
ajunge un mesaj de tipul: experienţa ta nu este singulară, sunt atâţia oameni care s-au 
confruntat cu ceva similar şi, uite, acum sunt bine (include şi o validare). Dar oare clientul 
simte că este înţeles ? Simte că acum el contează, se simte acceptat cu experienţa lui, aşa 
cum este la acest moment, în prezent? Probabil că nu! Iar dacă afirmaţia „au mai trecut 
si alţii prin asta” este spusă repede (ca şi cum eu, practicianul, aş vrea să trec cât mai 
grabnic peste acest moment), dacă tonul folosit nu arată niciun pic de compasiune şi sună 
cam aşa: „ei, au mai trecut şi alţii prin asta”, atunci se obţine un efect total contrar, 
antiterapeutic, clientul putându-se simţi nu doar neînțeles, ci chiar uşor ironizat (sigur, 
gândeşte aşa şi se poate simţi enervat, furios, dezamăgit, disperat etc.). 

Ce putem face în aceste situaţii ? În primul rând, este important să respectăm câteva 
momente tăcerea clientului, să nu ne grăbim să răspundem pentru a masca neliniştea, 
jena, emoția, frica noastră. E nevoie să lăsăm să existe acel spaţiu interior în care clientul 
intră în contact cu sine, iar practicianul are la rândul său timp să simtă şi apoi să facă un 
mic pas înapoi, să-şi regăsească echilibrul, dacă a fost puţin atins, şi apoi să poată să 
intervină printr-un comportament empatic autentic, de susţinere, confirmativ şi/sau plin 
de înţelegere, în acord cu nevoia reală a clientului din prezent. 

Pe de altă parte, putem să ne „confruntăm” cu o altă reacţie, şi anume clientul care 
vorbeşte neîncetat, fără întrerupere. În acest caz, poate practicianul reuşeşte cu greu să 
urmărească şirul vorbelor, să înţeleagă miezul problemei. Sau poate fi vorba de un client 
care oferă multe detalii, însă acestea sunt tangentiale fondului problemei. Ce facem ? 

În astfel de situaţii, întreruperea fluxului clientului şi abilitatea de a redirectiona şi 
refocaliza discuţia sunt nu doar necesare, ci şi critice. În primul rand, redirectionarea şi 
refocalizarea trebuie să înceapă cu un comentariu respectuos şi de susţinere emoţională, 
înainte de a schimba direcţia conversatiei. Dacă, de exemplu, întrebaţi un client cat de 
mult a băut la petrecerea cu prietenii şi răspunde afirmând cât de mult i-a plăcut petrecerea, 
aţi putea să-i spuneţi : „Te-ai bucurat cu adevărat de timpul petrecut împreună cu prietenii” 
(mesaj de susţinere) şi apoi să adăugaţi: „Cât ai băut la petrecere?” (redirectionarea 
înapoi la tema de îngrijorare). Redirectionarea poate fi ofensatoare dacă mesajul de 
susţinere lipseşte. Un exemplu negativ de redirectionare ar fi: „Nu mi-ai răspuns când 
am întrebat cât de mult ai băut. Acum, spune-mi cât de mult ai băut la petrecere”. Acest 
tip de redirectionare poate fi perceput ca o critică sau ostilitate. Atunci când clienţii 
percep intervievatorul ca fiind critic sau ostil, aceasta poate dăuna relaţiei terapeutice şi 
poate provoca chiar rău psihologic clientului (Beutler, Machado şi Neufeldt, 1994). 
Calitatea, autenticitatea şi atitudinea de compasiune a intervievatorului sunt esenţiale 
pentru construirea unei alianţe terapeutice eficiente (Beutler, Machado şi Neufeldt, 1994 ; 
Whiston si Sexton, 1993). Astfel, chiar şi atunci când intrerupeti un client, trebuie să vă 
menţineţi o atitudine grijulie. Redirectionarea poate fi folosită : pentru a clarifica ceea ce 
spune un client care poate furniza o mulţime de informaţii amestecate ; pentru situaţiile 

în care clientul tinde să evite un subiect important pentru el sau vorbeşte despre un subiect 
tangential in loc să rămână concentrat pe tema principală care-l preocupă ; în situaţiile 
în care clientul trece cu uşurinţă de la un subiect la altul, este vorbaret şi furnizează o 
mulţime de detalii, uneori despre teme mai puţin importante (Berman şi Shopland, 2005). 


Indiferent de motivul care stă la baza ei, redirectionarea sau refocalizarea pe tema 
principală a conversatiei trebuie făcută într-o manieră respectuoasă, care arată înţelegere, 
validează o experienţă şi/sau este suportivă. 


16.2.7. Confruntarea suportivă 


Cu siguranţă au existat în viaţa noastră momente când ne-am îmbolnăvit sau măcar am 
avut o răceală uşoară, o gripă, ceea ce ne-a pus la pat pentru o vreme, cu temperatură, 
iar cineva apropiat a fost în jurul nostru, grijuliu, gata să răspundă la aproape orice nevoie 
am fi avut. Parcă, dincolo de suferinţa provocată de boală, cu toţii am devenit conştienţi 
de beneficiile secundare ale stării noastre şi ne-am bucurat de atenţia constantă, de 
disponibilitatea cuiva şi, de ce nu, de dragostea necondiționată. Da, cu siguranţă v-a 
plăcut, nu-i aşa? Totuşi, un client care „refuză” să se facă bine este necesar să fie ajutat 
să conştientizeze nevoia lui de atenţie, de afecţiune şi să schimbe comportamentul 
problematic, redevenind autonom. O relaţie care presupune confruntarea clientului cu 
comportamentul său dezadaptativ poate genera reacţii diverse : conştientizare, urmată de 
dorinţa de schimbare sau, deşi conştientizează, dacă nu există şi o motivaţie pentru 
schimbare, clientul poate să evite o relaţie cu consilierul. Pentru a preîntâmpina o astfel 
de situaţie este nevoie ca acest proces de confruntare să fie făcut atunci când există o 
bună alianţă de lucru, de o persoană pe care clientul o respectă, în care are încredere şi 
care este învestită cu autoritate profesională. 

Pe de altă parte, clienţii ar putea fi pregătiţi pentru a putea asculta punctul de vedere 
al practicianului, înainte de a li se cere să facă schimbarea. De exemplu, practicianul 
poate să recunoască faptul că schimbarea poate fi stresantă şi dreptul clientului de a decide 
să se schimbe. Când clienţii sunt sprijiniți în dorinţele lor de a-şi continua comportamentul 
problematic, aceştia ar putea fi mai liberi să se gândească cu adevărat la motivele pentru 
care schimbarea ar putea fi utilă. Pe lângă comentariile de validare şi de susţinere, o 
confruntare suportivă include şi observaţii care atrag atenţia clienţilor asupra consecinţelor 
negative ale comportamentului lor. Confruntarea de susţinere poate avea un impact mai 
mare dacă atât comentariile suportive, cât şi confruntările sunt specifice şi concrete 
(Berman şi Shopland, 2005). 

De exemplu, un pacient seropozitiv ar putea să spună că s-a săturat să ia pastile zilnic, 
că doreşte să plece în vacanţă şi să se distreze cu prietenii, să fie liber. Un răspuns pe 
care l-ar putea da clinicianul ar fi: „Înţeleg că este dificil pentru tine să iei pastile zilnic 
şi văd cât te bucuri la gândul de a fi liber, în vacanţă, împreună cu prietenii tăi, fără grija 
medicamentelor” (este recunoscută dificultatea, este validată aşteptarea, în termeni concreti). 
Acum urmează mesajul confruntativ, dar grijuliu: „Totuşi, uite: ultimele analize arată 
că imunitatea ta este tare scăzută, ceea ce te face uşor vulnerabil la infecțiile oportuniste. 
Dacă nu iti vei lua doza zilnică, rişti să te îmbolnăveşti şi să fii nevoit să fii spitalizat” 
(destul de specific în contextul infecţiei cu HIV/SIDA - şi apoi ilustrarea consecinţelor). 

O confruntare suportivă poate fi necesară atunci când clienţii sunt implicaţi într-un 
comportament periculos, cum ar fi sexul neprotejat, conducerea sub influenţa alcoolului, 

comportamentul la limită al părintelui care ar putea deveni abuziv sau neglijent şi aşa mai 
departe. Mai poate fi necesară şi atunci când clienţii sunt implicaţi într-un comportament 
care, deşi nu este periculos, a condus la consecinţe negative grave în trecut şi este probabil 
să continue să ducă la consecinţe grave în viitor, dacă continuă - spre exemplu: pierderea 
locului de muncă, divorţul, pierderea proprietăţii, exmatricularea de la şcoală şi aşa mai 
departe. Confruntarea suportivă este necesară deoarece sunt clienţi care fie nu constienti- 
zează comportamentele nocive, fie nu anticipează consecinţele negative ale acţiunilor pe 
care le fac, fie reprezintă un pericol iminent pentru sine sau pentru cei din jur. În acest 
ultim caz, chiar dacă nu există o alianţă stabilită, primează nevoile de siguranţă, ceea ce 
implică neapărat o reacţie din partea practicianului (Berman şi Shopland, 2005). 


16.2.8. Concluzii 


În orice interviu întâlnim două niveluri: unul referitor la conţinut, care vizează tema 
abordată în interviu, celălalt referitor la procesul care are loc între intervievator şi client. 
În cursul unui interviu atenţia se poate concentra pe conţinut, se poate comuta pe proces, 
pe modul în care clientul transmite ceva sau pe modul în care intervine practicianul. 

Pentru a trece de la conţinutul interviului la procesul interviului, Teyber (1997, apud 
Berman şi Shopland, 2005) recomandă ca: 


a) practicianul să descrie, să întrebe, să aducă la cunoştinţă tot ceea ce se poate întâmpla 
la nivelul procesului într-un moment al interviului ; 

b) intervievatorul să încurajeze clientul să exploreze semnificaţia procesului interpersonal, 
să facă comentarii despre proces. 


Comentariile despre proces făcute împreună cu clienţii îi ajută pe aceştia să se con- 
centreze asupra lor, să descopere lucruri noi, să dea o semnificaţie mai profundă experienţei 
cu care se confruntă, ceea ce poate provoca schimbări constructive în viaţa lor. 


16.3. Structura generală a unui interviu 


Folosirea unui interviu structurat, semistructurat sau nestructurat depinde de scopul 
acestuia. Dintre formele de interviu cele mai structurate şi mai utilizate în practica clinică 
în scop diagnostic menţionăm: Interviul Clinic Structurat bazat pe DSM-IV (APA, 
1994) - SCID-4, aflat în prezent la versiunea a cincea, DSM-5 (APA, 2013) - SCID-5, 
Interviul Clinic Structurat pentru Tulburările Sugarului, Copilului şi Adolescentului 
(KID-SCID), Interviul bazat pe Clasificarea Internaţională a Tulburărilor Mintale şi de 
Comportament (ICD10, WHO, 1992, 1993), Interviul bazat pe Diagnosticul Psihodinamic 
Operaţionalizat (OPD-2, 2006) şi ultima - şi cea mai nouă - clasificare, Taxonomia 
Ierarhica a Psihopatologiei (HiTOP, 2017). 

Chiar dacă informaţiile obţinute în cadrul unui interviu clinic depind în mare măsură 
de scopul acestuia, există o serie de informaţii generale, relativ standard, care sunt solicitate 
clientului : 


- informații demografice şi de identificare (nume, vârstă, gen, data naşterii, naţionalitate, 
adresă, status marital, nivelul de educaţie, ocupaţie) ; 

- cine a făcut recomandarea pentru serviciul psihologic şi din ce motive ; 

- motivul principal şi problemele cu care se confruntă clientul (lista de manifestări) ; 
- istoricul medical şi psihiatric, precum şi tratamentele utilizate (în prezent şi în trecut) ; 
— istoricul educational ; 

- istoricul familial ; 

- date despre istoria şi ruta profesională ; 

- date autobiografice (date despre naştere, copilărie, dezvoltarea personală) ; 

- date despre istoria sexuală (experienţe sexuale, orientarea sexuală) ; 

— date despre experienţe adverse (traume, abuz, neglijare, accidente) ; 

- obiectivele şi aşteptările actuale legate de intervenţie. 


Interviul este un proces complex care necesită multă pregătire, exersare în condiţii 
variate, cu clienţi diferiţi, sub îndrumarea unui supervizor până la dobândirea măiestriei 
de a intervieva. Apoi, pentru că orice om are limitele lui, pentru că lucrul cu suferinţa 
umană poate duce la epuizare, orice clinician are nevoie de cercul lui profesional pentru 
a face schimb de experienţă, pentru a se descărca emoţional, pentru a fi asistat la nevoie 
sau pentru a se consulta. 

Am încercat în capitolul de faţă să surprind aspectele pe care le-am considerat poate 
cele mai importante pentru un practician care vrea să înceapă de undeva, să se informeze 
şi să se formeze in arta interviului. Pentru a aprofunda cunoaşterea, recomandăm cu staruinta 
parcurgerea cărţii lui Berman şi Shopland (2005), Interviewing and diagnostic exercises 
for clinical and counseling skills, care, pe lângă informaţiile teoretice foarte pertinente, 
oferă o serie de studii de caz structurate după criteriul diagnostic (cf. DSM-IV), grupate 
pe tipuri de probleme abordate (agresivitate, confidentialitate, dezvoltare etc.) şi pe abilităţi 
de intervievare (comentarii empatice, comportament nonverbal, folosirea întrebărilor, 
insotire/participare nonverbală, focalizare etc.). 

În final, pentru a oferi şi o mică experienţă practică, am ales să vă prezint un studiu 
de caz, Cazul Lisa (tradus şi adaptat după Berman şi Shopland, 2005). Am selectat o 
poveste în care unii vă veţi regăsi, ca studenţi netraditionali (şi poate veţi pactiza cu Lisa — 
dacă este aşa, ştiţi ce aveţi de făcut), alţii veţi avea ocazia să constientizati ce gândeşte 
şi simte un coleg student atipic, dar şi să vă simtiti ca un tânăr intervievator/consilier/ 
clinician, cum veţi fi cu adevărat curând sau aţi fost cândva. 


16.3.1. Studiu de caz — Cazul Lisa 


1. Date biografice 


Numele tău este Lisa şi eşti student european-american, netraditional, în primul 
semestru, cu vârsta de 45 de ani, eşti căsătorită, soţul fiind patronul unei afaceri locale. 
Aveţi doi copii de 25 şi respectiv 23 de ani care au absolvit colegiul şi un copil mai mic, 
de 18 ani, care a intrat la un alt colegiu în acest semestru. Astfel, tu şi soţul tău sunteţi 
singuri în casa voastră pentru prima dată de când aţi întemeiat o familie. V-aţi căsătorit 
şi v-aţi făcut o familie imediat după liceu. Nu te-ai gândit niciodată serios să urmezi un 
colegiu până când cel mai mic copil a venit acasă cu informaţii de la universitate. Nu 
te-ai gândit niciodată că eşti în stare să urmezi un colegiu, dar copiii tăi te-au încurajat 
să mergi, aşa că ai făcut-o. Soţul tău a terminat colegiul şi nu a obiectat să mergi să-ţi 

continui studiile, dar au apărut însă câteva resentimente în ultima vreme, când nu ai avut 
timp să pregăteşti cina sau să ai grijă de casă ca de obicei. Acum eşti intervievată în 
centrul de consiliere al colegiului. 


2. Cum te comporti în cadrul interviului ? 


Eşti îmbrăcată în mod obişnuit, dar elegant şi îngrijit. Ai un contact vizual bun şi 
colaborezi cu intervievatorul. Răspunzi la întrebări pe deplin şi deschis, dar te scuzi 
ocazional, ca şi când nu ştii dacă ceea ce împărtăşeşti este cu adevărat interesant sau 
important pentru intervievator. Constiinta de sine, legată de „mă potrivesc” sau de a fi 
judecată de ceilalţi, că „nu-i locul meu aici” sau că „nu aparţin acestui loc/grup”, poate 
apărea dacă eşti întrebată despre relaţiile cu alţi studenţi (cei mai mulţi sunt mai mici 
decât tine) sau cu profesorii (o parte dintre ei sunt de vârsta ta). 

Când ai fost întrebată ce te-a adus la cabinet, iniţial te-ai concentrat pe ideea de 
consiliere, ca oportunitate de creştere personală, disponibilă gratuit pentru că eşti studentă. 
În cazul în care intervievatorul explorează suplimentar motivele venirii, recunoşti că 
revenirea la şcoală a însemnat o mulţime de schimbări în modul tău de viaţă şi că tu si 
soţul tău încă „vă adaptati” si sperati să primiţi ajutor pentru a face această ajustare cat 
mai lin. Deşi în adâncul sufletului eşti puţin îngrijorată şi te întrebi dacă ai sau nu calităţile 
necesare pentru a reuşi in şcoală după toţi aceşti ani, nu recunosti uşor acest lucru în fata 
intervievatorului. În orice caz, poţi fi putin jenată să recunosti că ai aceste temeri, mai 
ales dacă intervievatorul pare mult mai tânăr decât tine. 

Dacă eşti întrebată despre starea psihică, nu manifeşti nicio confuzie, gânduri 
neobişnuite sau gândire delirantă. Cu toate acestea, iti exprimi un disconfort considerabil 
dacă ţi se pun întrebări care par a măsura inteligenţa sau abilităţile academice (de exemplu, 
şapte serii sau întrebări de memorie), te scuzi în prealabil că ai fi într-un fel „ruginită” 
în acest domeniu sau că ai „un creier învechit, puţin cam neexersat” şi alte comentarii 
similare. Negi sentimentele de depresie sau anxietate, dar admiti unele dificultăţi de somn, 
în special noaptea, înainte de examenele grele. Dacă eşti întrebată despre consumul de 
droguri sau de alcool, spui că nu bei mai mult de un pahar de vin ocazional, atunci când 
iei masa împreună cu soţul. Nu ai nicio istorie de consum de droguri sau de alcool şi te 
simţi confortabil când spui acest lucru, deşi poţi face o glumă ciudată despre modul în 
care intervievatorul probabil că „vede o mulţime de situaţii la bobocii de colegiu tipici”. 


3. De ce eşti intervievată ? 


Studiezi un curs introductiv de psihologie şi profesorul tău a spus că studenţii au 
dreptul la servicii gratuite în centrul de consiliere al colegiului. Nu te-ai gândit să cauţi 
consiliere sau psihoterapie până acum, însă, studiind psihologia, ai devenit curioasă în 
legătură cu această profesie şi, din moment ce încerci acum o mulţime de lucruri noi în 
viaţa ta, te-ai gândit că ar fi o ocazie bună să înveţi câteva lucruri despre tine. De asemenea, 
ai crezut că nu ar fi rău să primeşti un pic de ajutor cu unele dintre aspectele mai stresante 
ale ipostazei de student „atipic”, netraditional. 


4. Cum te simti ? 


Trăieşti un amestec de entuziasm legat de toate experienţele noi pe care le ai şi o 
teamă, gândindu-te dacă vei reuşi sau nu din punct de vedere academic. Te bucuri si 
absorbi noi informaţii şi idei de la curs şi din manuale, dar te simţi străină de toţi „tinerii” 
şi te întrebi ce gândesc ei despre tine. Dacă intervievatorul este mai tânăr decât tine, 
s-ar putea să te întrebi şi ce crede el despre tine. De asemenea, te simţi puţin inconfortabil 

în legătură cu tensiunile care se dezvoltă acasă din pricina schimbărilor de roluri din viaţa 
de familie. 


5. Ce crezi ? 


Gândurile tale sunt coerente şi te exprimi destul de clar. Nu prezinti deloc halucinaţii 
sau idei delirante. Cu toate acestea, eşti foarte preocupată de modul în care ceilalţi te 
percep, iar acest lucru te face să fii îngrijorată de modul în care intervievatorul te va 
evalua. Te aştepţi ca alţii să înţeleagă cu greu de ce ai vrea să te întorci la facultate în 
acest moment din viaţa ta şi încă nu te-ai gândit foarte mult la ceea ce vei face dacă şi 
după ce vei absolvi. O mare parte din timp, oricum, nu ai crezut cu adevărat că vei 
absolvi, aşa că nu te aştepţi ca alţii să te ia în serios. Ştii că soţul tău a fost confuz şi 
supărat de schimbările de rol apărute şi crezi că eşti responsabilă pentru găsirea unei 
modalităţi de a uşura atât adaptarea lui, cât şi pe a ta. La urma urmei, el se apropie de 
pensionare şi înţelegi de ce nu vede lucrurile din punctul tău de vedere, acum, când începi 
o carieră în această etapă a vieţii, pe care o trăiţi împreună. 


6. Ce crezi despre tine însăţi ? 


Eşti mândră de copiii tăi şi simţi că ai făcut o treabă bună investind in ei. Nu regreti 
că ai stat acasă în timp ce creşteau şi simţi asta pentru că au reuşit atât de bine. Ai fost 
întotdeauna o persoană care a avut grijă de ceilalţi şi pentru prima dată în viaţă ai ales 
să faci ceva pentru tine insati. Eşti mândră de această decizie şi de faptul că ai obţinut 
note bune la câteva proiecte recente (deşi te simţi într-un fel vinovată şi te încearcă o 
nesiguranţă că ai fi „egoistă”). 


7. Cum te descurci la locul de muncă ? 
Această întrebare nu este relevantă pentru acest client. 
8. Cum a fost în şcoală ? 


Ai obţinut note decente până acum şi ai media „B”. Ai fost plăcut surprinsă de 
comentariile pozitive făcute de profesori asupra unora dintre lucrările tale. Adesea ai idei 
sau comentarii pe care doreşti să le faci în clasă, dar de obicei nu intervii pentru că nu 
doreşti să atragi atenţia asupra ta. Eşti îngrijorat de proiectele viitoare care presupun să 
faci o prezentare în fata clasei sau să lucrezi într-un grup mic cu alţi studenţi. Iti este 
teamă că ceilalţi studenţi nu vor dori să lucreze cu tine şi că ideile tale li se vor părea 
„depăşite”. 


9. Cum stai cu sănătatea ? 


Sănătatea ta este în general bună. Cu toate acestea, în ultima vreme ai fost conştientă 
de unele simptome perimenopauzale : bufeuri, transpiratii nocturne, creştere în greutate 
şi cicluri neregulate. Nu ai menţionat aceste simptome medicului tău şi s-ar putea să te 
simţi oarecum jenată pentru a le discuta cu intervievatorul. Unul dintre comentariile mai 
dureroase ale soţului tău a fost cel în care a dat vina pe decizia de a te întoarce la şcoală 
pentru faptul că „hormonii tăi au luat-o razna”. Ai observat că starea ta de spirit poate 
trece de la a fi încântată şi bucuroasă de ceva ce ai învăţat în clasă la a fi nervoasă, 
iritabilă şi „cazi în butoiul cu melancolie” când trebuie să te confrunti cu un viitor examen 
sau o sarcină provocatoare. Observi, de asemenea, că pari să devii iritabilă în relaţia cu 
soţul tău mai mult ca altădată şi uneori te întrebi dacă are dreptate cu privire la „hormoni”. 

10. Cum relationezi cu ceilalți ? 


legătura cu părinţii tăi şi cu sora ta care locuieşte la aproximativ o oră de mers cu maşina 
de la casa ta. Cercul tău de prieteni de până acum a fost format în principal din alte femei 
care au fost mame, ca tine, ce au stat acasă, iar acum te simţi straniu în aceste relaţii, 
pentru că atunci cand vă întâlniți nu pare să mai aveţi prea multe lucruri în comun. Nu 
ai avut prea mult timp sau şansa de a dezvolta noi relaţii la şcoală, în parte pentru că este 
abia primul semestru şi, locuind acasă, faci naveta, dar şi din cauza diferenţei de vârstă 
faţă de multi dintre colegii tăi. 

Căsătoria ta a fost confortabilă până în prezent, cu o împărţire destul de tradiţională 
a rolurilor, a unor interese şi hobby-uri comune (amândoi vă bucurati de ieşirile în aer 
liber şi sunteţi activi în comunitatea de la biserica locală). Şi asta pare că se schimbă 
acum. Când vii acasă de la ore eşti obosită şi nu simţi nevoia să găteşti, mai ales că acum 
sunteţi doar voi doi. Ai prefera să luaţi masa în oraş sau să mâncaţi un sandvici şi să 
petreci seara studiind, dar soţul tău încă se aşteaptă la o masă gătită acasă. El şi-a exprimat 
un anumit resentiment atunci când l-ai rugat să aspire covoarele sau să aibă grijă de 
cumpărăturile curente, sarcini pe care în trecut le-ai făcut tu întotdeauna. În concluzie, 
simţi că toate relaţiile tale se schimbă în acelaşi timp şi că într-adevăr nu ai nicio persoană 
care pare să înţeleagă sau să se raporteze la toate experienţele pe care le ai în prezent. 
Pentru cineva care este obişnuit să fie acolo pentru alţii şi să găsească multă satisfacţie 
în a fi de folos este o experienţă nouă să te simţi singură şi să ai nevoie tu insati de sprijin. 


ll. Cum iti vezi viata ? 


Opinia ta despre viata ta în acest moment este că seamănă cu a te da într-un trenulet 
de distracţii (roller coaster, montagnes russes): esti încântată de călătorie, dar tii la viata 
ta plăcută. Sau spui că pare să se întâmple asa cum se întâmplă cu imaginea cand rotesti 
un caleidoscop : tot ce a fost familiar se descompune şi, deşi iti plac culorile pe care le 
vezi, te întrebi ce nou model va urma. Nu ai renunţa la decizia de a te întoarce la şcoală, 
dar doreşti să găseşti o modalitate de a face călătoria un pic mai netedă şi mai puţin aspră 
pentru tine şi soţul tău. 


16.3.2. Exerciţii pentru intervievator 


16.3.2.1. Exercitiul 1: Stabilirea unui diagnostic pentru Lisa 


A. Ce criterii îndeplineşte Lisa pentru a stabili o tulburare pe Axa I şi/sau probleme din 
etapa actuală de viata? Numeste alte două diagnostice pe Axa I pe care ai putea sau ai 
dori să le excluzi pentru Lisa şi indică ce informaţii suplimentare ar putea fi necesare 
pentru a face diferenţa între opţiunile de diagnostic pentru ea. Există alte diagnostice pe 
Axa I pe care ai vrea să le excluzi pentru Lisa? Dacă da, ce informaţii suplimentare ar 
putea fi necesare ? 


B. Indeplineşte Lisa criterii pentru o tulburare pe Axa II, în cazul în care un diagnostic 
este amânat sau nu este necesar? 

C. Ce aţi putea raporta pentru Lisa pe Axa III (condiţii medicale generale care sunt 
potenţial relevante pentru tulburarea mintală a unui client) ? 


D. Listează toate categoriile relevante de factori psihosociali şi de mediu provocatori de 
stres pentru Lisa şi specifică exemple pentru fiecare pe Axa IV. Indică dacă fiecare 
factor de stres este slab, moderat sau sever. 


E. Care este evaluarea ta generală asupra Lisei cu privire la funcţionarea pe Axa V 
(actuală, cea mai înaltă în ultimul an)? 


F. Verifică de două ori opţiunile de diagnosticare pornind de la Axa V la Axa I şi invers, 
pentru a determina dacă ai supraestimat sau subestimat impactul factorilor psihologici 
situationali, biologici sau individuali asupra funcţionării actuale in viata de zi cu zi 
pentru Lisa. Ar trebui să schimbi ceva? Descrie în detaliu de ce ar trebui sau de ce 
nu ar trebui efectuate schimbări. 


G. Reevaluează încă o dată posibilele diagnostice din punctul de vedere al Lisei. Sunt 
acestea susţinute de discuţiile pe care le-ai avut cu ea? Ar putea să o afecteze în vreun 
fel? Discutaţi in special de ce o afecteză sau de ce nu. 


16.3.2.2. Exercitiul 2: Practică aprofundarea interviului cu Lisa 


A. Lisa a făcut o serie de comentarii pe parcursul discuţiei care par să reflecte o îngrijorare 
cu privire la „a se potrivi” sau a fi considerată „diferită”. De asemenea, a făcut şi câteva 
remarci care denotă frica referitoare la faptul că a făcut o greşeală prin a se întoarce la 
şcoală „atât de târziu în viaţă”. În cele din urmă, ea a făcut câteva comentarii care 
sugerează că se confruntă cu un conflict între rolul său anterior de ingrijitor al celorlalţi 
şi concentrarea în prezent asupra propriei dezvoltări. Rezumatul declaraţiilor care leagă 
mai multe idei sau exemple exprimate de client îl poate ajuta pe acesta să simtă că inter- 
vievatorul îi acordă cu adevărat atenţie şi-l ajută să se concentreze pe procesul de 
conştientizare care vizează diferite teme ce adună diverse îngrijorări. Pentru fiecare grup 
de afirmaţii de mai jos, identifică mai întâi tema care leagă exemplele între ele, iar apoi 
creează un rezumat care să o ajute pe Lisa să simtă că ai fost atent la îngrijorările sale 
şi că o ajuţi să devină conştientă de aceste teme. În continuare poţi urmări un exemplu. 


Lisa: „Studenţii din clasa mea par draguti, dar nu am ajuns să-l cunosc pe niciunul dintre 
ei. Majoritatea locuiesc în campus, iar eu fac naveta. De asemenea, ei probabil preferă 
să iasă cu alţi studenţi de vârsta lor”. Mai târziu, ea mai spune: „Am o mulţime de idei 
în clasă, dar de obicei îi salvez de la temele scrise. Cred că nu vreau să atrag atenţia 
asupra acestei «doamne în vârstă» din clasă sau ca ceilalţi studenţi să credă că am acelaşi 
nivel de pregătire cu profesorul (chiar dacă acesta îmi este apropiat ca vârstă)”. În final, 
ea mai spune: „Când mă întâlnesc cu prietenele mele acasă, nu pare să mai avem multe 
în comun. Suntem toate mame care am stat acasă, făcând o gramadă de activităţi sportive 
cu copiii nostri şi aşa mai departe, dar acum nu mai iau parte la toate acestea. Totuşi, nu 

prea cred că vor să audă despre cursurile mele sau despre ceea ce învăţ, lucruri pe care 
aş dori să le pot împărtăşi cu cineva”. 


Care este tema reflectată de aceste afirmaţii ? 
Lisa se simte „diferită ” sau „exclusă ” şi acasă, şi la şcoală. 


Rezumatul afirmațiilor : 

Te aud spunând că, indiferent dacă eşti acasă cu prietenii sau cu alti studenți în clasă, 
pur si Simplu nu te simți conectată cu niciunul dintre grupuri. Este ca şi cum nu te integrezi 
nicăieri. 


Lisa: „Probabil că va fi nevoie să fiu răbdătoare cu acest creier învechit cu aceste întrebări 
matematice. Sunt un pic ruginită după aceşti ani fără şcoală”. Mai târziu spune: „Am 
fost foarte mulţumită cu notele mele de până acum, dar nu sunt sigură că voi putea ţine 
pasul atunci când vine vorba despre examene dificile şi sarcini de lungă durată. Probabil 
aş fi putut când tocmai terminasem liceul, dar asta a fost acum mult timp”. În final, ea 
zice: „Cea mai mare parte dintre studenţii din clasa mea au un plan destul de bun în 
legătură cu ceea ce vor face după facultate. Eu nu ştiu nici măcar ce voi face când voi 
absolvi - sau, mai bine, ar trebui să spun: dacă voi absolvi”. 


Care este tema ? 
Rezumatul declaraţiilor : 








Lisa: „Mă simt foarte mândră de felul în care au reuşit copiii mei. Nu regret că am rămas 
acasă cu ei, chiar dacă ar fi fost frumos să merg la facultate când eram mai tânără. Îmi 
place să simt că am reuşit să fiu acolo pentru ei şi că le-am dat ce au avut nevoie”. Mai 
târziu, spune: „Soţul meu se simte putin impins/fortat când seara sunt prea obosită să 
gătesc sau când îi cer să facă cumpărăturile de la băcănie. Nu-l pot învinui. La urma 
urmei, el se pregăteşte să se retragă şi aici totul este întors pe dos faţă de cum era el 
obişnuit”. În final, ea spune: „Mă bucur atât de mult când mă pricep la o idee nouă pe 
care o descopăr în lecturi sau în ceva ce spune profesorul. Apoi vin acasă şi încerc să-i 
spun soţului meu despre asta şi el o primeşte cu un fel de răceală. Cred că mă simt puţin 
egoistă pentru că depun atât de multă energie pentru cursurile mele şi atât de puţină 
energie în treburile gospodăreşti sau în căsnicia mea”. 


Care este tema ? 
Rezumatul declaraţiilor : 








B. Lisa este îngrijorată de modul în care alţii o percep. Ea îşi va face griji cu privire la 
modul în care intervievatorul o va percepe, mai ales dacă este mai tânăr decât ea, a făcut 
diferite alegeri în viaţă sau dacă are valori diferite faţă de cele ale ei. Poţi să-i atragi 
atenţia Lisei asupra acestor sentimente şi să o inviti să le exploreze împreună cu tine, 
făcând o schimbare de conţinut în proces, sub forma unor întrebări sau comentarii despre 
ceea ce se întâmplă în interacţiunea prezentă. Aceste observaţii ar trebui formulate în mod 
atractiv, ca o invitaţie pentru Lisa de a împărţi riscul mai deschis, mai degrabă decât să 
pară o acuzaţie sau o judecată din partea intervievatorului. Pentru fiecare dintre afirmaţiile 

Lisei de mai jos, folosiţi comentariile pentru proces pentru a-i atrage atenţia Lisei asupra 
sentimentelor ei despre relaţia de tratament în sine. Vezi exemplul următor. 


Lisa: „Cred că nu sunt foarte interesată de interviu atunci când vine vorba de droguri 
sau alcool. Probabil că vedeţi aşa ceva mult mai mult la acei studenţi «obişnuiţi» cu care 
lucraţi la facultate”. 


Comentariul procesului : 
Sună ca şi cum ai fi putin îngrijorată dacă preocupările tale vor fi interesante pentru mine 
sau dacă chiar aş vrea Să lucrez cu cineva ale cărui probleme nu sunt cele „tipice ” ale studenților. 


Lisa: „Nu ştiu cat de multe ştiţi despre hormoni sau chestia asta cu «schimbarea in viata». 
La urma urmei, probabil că sunt destul de mare ca să fiu mama dumneavoastră. Aveţi mulţi 
ani înaintea dumnevoastră până la a vă face griji pentru asta”. (Dacă eşti de o vârstă cu Lisa 
sau mai în vârstă decât ea, schimbă conţinutul ultimelor două propoziţii. Presupui că Lisa 
consideră că ai trecut cu uşurinţă prin această schimbare în viaţă, ştiind întotdeauna exact 
cum să te ocupi de ea, în timp ce Lisa trebuie să lupte şi să treacă prin ea fiind confuză.) 

















Lisa: „Probabil, pentru majoritatea oamenilor, se pare că sunt de modă veche că am 
hotărât să stau acasă cu copiii mei şi să aman şcoala atât de mult timp. Nu arătaţi destul 
de în vârstă ca să aveţi copii, dar tocmai aţi absolvit! ”. (Dacă eşti de aceeaşi vârstă cu 
Lisa sau mai în vârstă decât ea, schimbă conţinutul. Să presupunem că Lisa consideră că 
ai făcut alegeri foarte diferite faţă de ale ei şi consideri că alegerile ei sunt inferioare.) 

















16.3.2.3. Exercitiul 3 


Întrebări legate de Lisa 

A. Pune-te in situaţia de a fi un intervievator şi scrie ceea ce crezi că ar putea fi cel mai 
dificil pentru a stabili o relaţie cu Lisa, în raport cu vârsta, etnia, sexul, statutul 
socioeconomic, orientarea sexuală, religia, caracteristicile fizice şi stilul de personalitate. 
Ce s-ar putea întâmpla în mod special? 


B. Există ceva ce ai putea face pentru a-ţi îmbunătăţi capacitatea de a stabili o relaţie de 
lucru eficientă cu Lisa? Foloseşte detalii exacte în descrierea ideilor tale. 

C. Ia în considerare propriile valori şi aşteptări cu privire la rolurile de gen. Cum ar 
putea atitudinile şi experienţele tale cu privire la carieră versus familie şi roluri tradiţionale 
versus egalitare în căsătorie să afecteze abilitatea ta de a empatiza şi de a stabili o alianţă 
de lucru cu Lisa? De asemenea, dacă soţul Lisei ar veni cu ea pentru sesiuni maritale, cum 
ar putea atitudinile şi valorile tale să-ţi afecteze capacitatea de a stabili un raport cu el? 


D. Având în vedere faptul că Lisa pare să prezinte ceea ce ar putea fi simptome 
perimenopauzale, cât de important ar fi ca evaluarea ta să includă şi consultarea unui 
medic şi cum ai putea să-i sugerezi acest lucru Lisei? (Ea este sensibilă în legătură cu 
acest subiect din cauza tendinței soţului ei de a spune că „hormonii ei au luat-o razna”.) 
Ce comentariu specific ai putea să faci cu privire la asta? 


E. Ai vreo opinie/credinta cu privire la existenţa unor caracteristici generale ale femeilor 
aflate în perimenopauză sau menopauză ? Fii cât mai specific în legătură cu ceea ce sunt 
aceste convingeri şi în articularea lor. Cum ar putea aceste credinţe să influenţeze munca 
ta cu Lisa? 

17. Observatia clinică 

Rezumat 


Unul dintre cele mai importante tipuri de evaluări este observarea comportamentală. 
Aceasta ajută nu doar la procesul de evaluare, ci şi la calibrarea intervenţiei terapeutice. 
Observatia porneşte de la ceea ce un specialist, o persoană din mediul pacientului sau 
pacientul însuşi poate să descrie referitor la reacţiile proprii. Observatia trebuie raportată 
la obiectivele intervenţiei sau evaluării şi la disponibilitatea pentru observaţie a compor- 
tamentului-ţintă, dar şi a observatorului în situaţiile când monitorizarea nu este realizată 
de către specialist. Există mai multe tipuri de observaţie, printre care se numără : înregis- 
trările narative, înregistrările pe intervale de timp, înregistrarea comportamentului, 
evaluarea comportamentului. Observatia clinică este însă adesea extrem de diferită de la 
un specialist la altul, interpretarea reacţiilor şi comportamentului fiind profund subiectivă. 
Din acest motiv, unii specialişti caută metode de a standardiza într-o oarecare măsură 
acest proces, de a oferi o grilă care să ducă la un mai mare consens între specialişti şi să 
asigure o mai bună performanţă a psihologilor începători în utilizarea observaţiei clinice. 
Aceste metode sunt, de asemenea, discutate la finalul capitolului. 


kkk 


În momentul în care aducem în discuție judecata clinică, aceasta e nevoie să aibă la 
bază o serie de date culese din aplicarea de chestionare, istoricul tulburării, jurnalul 
pacientului, dar şi observaţii verbale şi nonverbale ale comportamentului. Astfel, o analiză 
complexă şi completă este nevoie să le includă pe marea majoritate dintre acestea, iar unul 
dintre cele mai importante tipuri de evaluări este observarea comportamentală. Când ne 
referim la judecata clinică nu ne gândim doar la stabilirea unui diagnostic, ci şi la calibrarea 
intervenţiei psihoterapeutice. În cazul acestui ultim aspect, observarea comportamentului 
poate avea un rol esenţial pentru că aceasta se continuă cu decizia psihoterapeutului de a 
păstra sau modifica intervenţia pe care o aplică în cazul unui pacient, observaţia clinică 
putând avea astfel şi un caracter reflexiv. Această observaţie porneşte de la ceea ce un 
specialist, o persoană din mediul pacientului sau pacientul însuşi poate să descrie referitor 
la reacţiile proprii. Astfel, încă de la început am vrea să subliniem faptul că privim 
observaţia clinică dintr-o perspectivă standard (cea în care ne interesează strict evaluarea 

comportamentului în termeni de monitorizare a acestuia) şi apoi dintr-o perspectivă a 
procesului terapeutic (cea in care construim inferente pe baza a ceea ce monitorizăm şi 
în funcţie de aceste inferente efectuăm acţiuni asupra intervenţiei). 

Când vine vorba de observarea directă a comportamentului, Shapiro şi Skinner (1990) 
afirmă că aceasta este similară cu evaluarea comportamentală din două motive: termenul 
direct implică observarea comportamentului fără ca acesta să fie trecut prin filtrul 
perceptiilor ; prin observarea directă a comportamentului putem evalua şi contingentele 
din mediul în care apare comportamentul, acestea având ca rol esenţial producerea, 
menţinerea sau intensificarea lui. Acest ultim punct se referă la analiza funcţională a 
comportamentului care evaluează antecendentele şi consecinţele unui comportament şi 
reprezintă o unealtă extrem de valoroasă în procesul terapeutic, mai ales în ceea ce priveşte 
intervenţiile în cazul copiilor (Sturmey, 1996) : 





ANALIZA FUNCŢIONALĂ A COMPORTAMENTULUI 














Antecedente COMPORTAMENT Consecințe 
Un alt copil i-a luat jucăria Copilul muşcă Mama merge şi îi ia jucăria 
celuilalt copil oferindu-i-o lui 
SAU 
Sunt trist Joc de noroc Cât am jucat am uitat de tristeţe 














Din păcate, aceste evaluări standardizate directe pot fi destul de mari consumatoare 
de timp şi resurse şi atunci, de multe ori, specialiştii preferă să folosească o evaluare 
narativă în care, de exemplu, timp de 20 de minute monitorizează comportamentul unui 
copil în interacţiune cu ceilalţi şi notează tot ceea ce observă, urmând ca, mai apoi, să 
extragă informaţiile care sunt relevante pentru el. Ce se întâmplă în această situaţie este 
că, spre deosebire de ce am amintit mai sus, acest tip de observaţie implică inferente pe 
care evaluatorul le realizează cu privire la importanţa sau lipsa importanţei unor compor- 
tamente pe care clientul le-ar efectua. 

Astfel, observarea comportamentului este un instrument valoros în evaluarea clinică 
şi în practica psihoterapeutică. În unele cazuri, observarea comportamentului poate fi cea 
mai valoroasă strategie de evaluare, în special atunci când nu putem obţine informaţii 
verbale (de exemplu, în cazul copiilor foarte mici, copiilor cu deficienţe mintale etc.), 
când ne confruntăm cu o lipsă a cooperării (de exemplu, clienţi de neclintit care nu vin 
la evaluare sau terapie din proprie iniţiativă) sau atunci când ne punem problema onestitatii 
informaţiilor declarate verbal (de exemplu, în evaluările psihologice în cazuri de divorţ 
şi stabilirea domiciliului copilului). Mai mult, înregistrarea comportamentelor ne scoate 
în evidenţă o serie de tipare care pot avea o foarte mare însemnătate din punct de vedere 
clinic (de exemplu, se pot observa şi monitoriza situaţiile în care se consumă o cantitate 
mai mare de alcool şi astfel se pot descoperi situaţiile care potenţează apariţia consumului 
de substanţe sau, în cazul terapiei de cuplu, când apar perspective disonante în legătură 
cu acelaşi subiect). 

Observarea comportamentului poate fi realizată fie de către un specialist în cadrul 
şedinţelor de evaluare, consiliere psihologică sau în vizite la domiciliu, deplasare în diverse 
contexte, fie de către o persoană din mediul pacientului instruită de clinician în acest sens 
(Groth-Marnat, 2003). În psihoterapie, pacientul este adesea instruit de terapeut să îşi 
observe anumite comportamente pentru a putea evalua progresul terapiei. Similar, un 
părinte sau un membru al familiei poate realiza o astfel de monitorizare, observare a unor 

comportamente relevante, in special in situatiile in care nu ne putem baza doar pe 
autoevaluare (de exemplu, in cazul copiilor mici, al clientilor de neclintit etc.). 

in psihoterapie facem adesea distincţia între comportament, gând şi emotie (Ellis, 
1957). În sensul larg al cuvântului, însă, comportamentul se referă la orice activitate pe 
care o persoană o realizează, cu condiţia ca aceasta să fie observabilă şi măsurabilă. Aşa 
cum mentionam şi mai sus, din ceea ce putem observa şi măsura putem face inferente, 
judecăţi clinice asupra emoţiilor şi gândurilor unei persoane. 

Skinner (1953), în cartea în care abordează comportamentul uman din perspectiva 
ştiinţei, ne oferă câteva elemente esenţiale atunci când vine vorba de observarea compor- 
tamentului. În primul rând, acesta subliniază faptul că măsurarea comportamentului este 
un lucru dificil pentru că reprezintă un proces complex, fluid, în continuă schimbare, şi nu 
un lucru fix, motiv pentru care observarea acestuia nu este facilă şi necesită o serie de elemente, 
să spunem, tehnice. Practic, orice comportament are anumite caracteristici care pot fi 
observate şi măsurate (numărate) : frecvenţa, durata, latenta, intensitatea. Frecvența se referă 
la numărul de repetări ale unui comportament raportat la un anumit interval de timp (pe 
oră, pe zi, pe săptămână). Durata unui comportament se referă la intervalul de timp dintre 
iniţierea şi încetarea acestuia. Latenta se referă la timpul scurs între stimulul sau cerința 
de realizare a unui comportament şi momentul în care acesta începe efectiv să fie realizat. 
Intensitatea este un indicator subiectiv, mai dificil de măsurat, care se referă la mărimea/ 
volumul/magnitudinea cu care se manifestă un comportament. 

Pentru a utiliza corect observaţia comportamentală, primul pas constă în selectarea 
unor comportamente-tinta relevante, care pot varia de la răspunsuri singulare (de exemplu, 
loveşte, consumă alcool, joc de noroc) până la unităţi complexe de comportament (compor- 
tament agresiv: loveşte, înjură, ţipă) (Groth-Marnat, 2003). Comportamentul-ţintă se 
referă la problemă în sine, la obiectivul evaluării sau psihoterapiei sau la un alt comportament 
care este relevant pentru obiectiv. Subliniem faptul că, pentru a obţine date relevante şi 
valide, este important să fie bine definite comportamentele-tinta în termeni operationali, 
adică să fie uşor de monitorizat şi de măsurat şi să nu fie prea multe comportamente de 
urmărit (Groth-Marnat, 2003). O grilă de observare prea stufoasă, ce necesită mult timp 
pentru notare şi are o complexitate ridicată poate fi dificil de completat şi de către un 
clinician, cu atât mai mult de către un aparținător sau de către pacient în sine şi, aşa cum 
mentionam şi anterior, acestea reprezintă motive suficiente pentru a nu mai fi folosită 
observaţia clinică în procesul terapeutic. În concluzie, grila de notare e nevoie să includă 
exemple clare de comportamente şi noncomportamente-ţintă (Groth-Marnat, 2003) pentru 
a putea ajuta observatorul să decidă asupra situaţiilor de graniţă (ce înseamnă şi ce nu 
înseamnă un comportament agresiv, de exemplu). Grilele de observaţie pot să fie de tipul 
hârtie/creion sau pot fi realizate pe diferite dispozitive tehnice (tabletă, telefon inteligent), 
importantă fiind accesibilitatea mare cu scopul de a asigura o observare cât mai fidelă. 

Există mai multe abordări în observarea comportamentului : înregistrările narative, 
înregistrările pe intervale, înregistrarea evenimentelor şi evaluarea comportamentelor 
(Groth-Marnat, 2003). 


1. Înregistrările narative presupun simpla notare a comportamentelor-ţintă. Pennebaker 
(1993) iniţiază studiul conceptului de naraţiune, fiind primul care subliniază că aceasta 
este utilă nu doar în procesul de monitorizare, ci are un rol esenţial şi în intervenţia 
terapeutică. Mergând mai departe, Baerger şi McAdams (1999) susţin faptul că o naraţiune 
coerentă este asociată cu o stare de bine din punct de vedere emoţional. Practic, aceste 

înregistrări narative îi ajută pe clienţi la integrarea experienţelor disparate într-un întreg, 
marea majoritate a persoanelor care apelează la procesul terapeutic având o imagine 
fragmentată în legătură cu ei înşişi şi experienţele lor de viaţă. Mai exact, dacă luăm în 
calcul, de exemplu, monitorizarea nivelului de anxietate înainte de un examen, clienţii 
pot face acest lucru zilnic folosind naraţiunea. Ce se întâmplă prin intermediul acestui 
proces este faptul că pacienţii oferă un sens experienţei lor emoţionale. 

Tehnica este relativ simplă, nu include necesitatea unei pregătiri prea complicate, însă 
observaţiile pot fi puternic contaminate cu inferente şi evaluări personale asupra compor- 
tamentului-tinta. În psihologia cognitivă, facem distincţia între trei tipuri de cognitii: 
descrieri, inferente şi evaluări (Dryden şi DiGiuseppe, 2003). De exemplu, descrierea 
unui eveniment este „Copilul a ajuns acasă la ora 16”. Inferenta este „Copilul a întârziat, 
deoarece orele sale se termină la ora 14, iar durata drumului este de 30 de minute”, iar 
evaluarea este „Copilul a întârziat în mod nejustificat”. Într-o simplă notare narativă aceste 
elemente se amestecă adesea şi putem găsi într-o grilă de observare a comportamentului 
o formulare de tipul: „8 aprilie: Copilul iar nu a ajuns la timp acasă”. În primul rând, 
o asfel de afirmaţie nu ne oferă informaţii despre cât de des se întâmplă asta - utilizarea 
adverbului „iar” ne indică o repetitivitate, dar acesta este vag. În plus, nu ne indică cât 
de mare a fost întârzierea (comparativ cu situaţia în care se notează descriptiv ora), dacă 
întârzierea a fost sau nu justificată şi raportat la ce s-a evaluat această întârziere. Desigur, 
înregistrările pot avea un format mai simplu ca cel exemplificat mai sus sau pot lua o 
formă diferită în care clientul foloseşte exprimări mai complexe. 

Exemplul de mai sus se referă la înregistrările pe care le face o persoană din exterior 
(părintele monitorizează comportamentul unui copil), dar se pot realiza astfel de înregistrări 
narative şi în cazul terapiei de cuplu. Un exerciţiu ar fi cel în care ambii parteneri îşi 
notează într-un jurnal sau într-o notita pe telefonul mobil care au fost momentele plăcute 
pe care partenerii le-au petrecut împreună de-a lungul săptămânii. Acest exerciţiu discutat 
în timpul şedinţei de terapie fie poate fi validant pentru cuplu pentru că îi poate oferi un 
sens („suntem împreună pentru că uite prin câte momente trecem împreună”), fie poate 
scoate în evidenţă discrepanțe pe care partenerii le observă la felul în care funcţionează 
cuplul lor („eu nu am văzut lucrurile aşa! ”, „pentru mine acel moment nu a fost unul 
atât de plăcut” etc.). 





NOTATI ZILNIC MOMENTELE PLĂCUTE PE CARE LE-ATI PETRECUT ÎN CUPLU 
Luni 
Marţi 
Miercuri 
Joi 
Vineri 
Sâmbătă 
Duminică 



































În concluzie, această metodă are atât avantaje, cât şi dezavantaje. Avantajele acestei 
metode includ : potenţialul de a descoperi comportamente relevante pentru problema-tinta, 
posibilitatea de a analiza detaliat comportamentele observate, nu necesită echipamente 
sau pregătire complexă, de regulă se colectează informaţii bogate asupra cărora se pot 
elabora multiple ipoteze. Dezavantajele metodei se referă la dificultatea de a cuantifica 
observaţiile, validitatea limitată a datelor colectate şi dependenţa calităţii datelor colectate 
de priceperea observatorului. 

2. Înregistrările pe intervale de timp se folosesc pentru a urmări comportamente fatise 
de o frecvenţă moderată care nu au o durată clar determinată, adică atunci când e greu 
pentru observator să determine începutul şi încetarea comportamentului (Groth-Marnat, 
2003). Exemple de comportamente ce se pretează pentru o observare pe bază de interval 
ar fi mersul, joaca, cititul etc. Pentru a folosi astfel de înregistrări, clinicanul trebuie să 
decidă durata de timp pentru fiecare înregistrare (de exemplu, 30 de secunde), durata de 
timp între observări (de exemplu, 10 minute), metoda de înregistrare (scrisă, audio etc.) 
şi durata perioadei de observaţie (o zi, o săptămână etc.). Toate acestea depind în mare 
măsură de caracteristicile comportamentului-tinta. 

Avantajele acestei metode se referă la eficienţa timpului alocat observării, concentrarea 
pe comportamente specifice bine definite şi potenţialul de a măsura aproape orice 
comportament. Dezavantajele se referă, în principal, la neajunsurile în ceea ce priveşte 
calitatea comportamentelor-ţintă, deoarece metoda nu prea suprinde antecedentele ce 
declanşează comportamentul sau consecinţele, din moment ce înregistrarea se face strict 
pornind de la intervalul de timp. Din aceleaşi motive se pot rata anumite aspecte relevante 
legate de comportamentul-tinta. De asemenea, uneori observatorii percep metoda ca fiind 
artificială (Groth-Marnat, 2003). 


3. Întregistrarea evenimentelor se face în funcţie de ocurenta comportamentului, spre 
deosebire de metoda anterioară, care surpinde ocurenta unui comportament în funcţie de 
intervalele de timp. Această metodă presupune înregistrarea observaţiilor comportamentale 
cât de curând în timpul sau după observarea manifestării comportamentului. De regulă 
se notează frecvenţa, durata sau intensitatea comportamentului. Această metodă este 
potrivită pentru comportamente care au o frecvenţă mai redusă şi este foarte potrivită 
pentru a suprinde modificările comportamentului pe o perioadă mai lungă de timp. Este 
o metodă mai puţin adecvată pentru comportamentele care nu au un început şi un final 
clar şi presupune un nivel ridicat al atenţiei din partea observatorului pentru a nu rata 
manifestarea comportamentului şi înregistrarea observaţiilor sale (Groth-Marnat, 2003). 


4. Evaluările comportamentelor se tolosesc atunci când scopul observarii este obţinerea 
unor impresii generale despre diverse dimensiuni ale comportamentului, iar aceste impresii 
corespund unor gradatii ale unei grile de observaţie. Astfel de măsurători au un caracter 
mai general, mai global şi de asemenea mai abstract (Groth-Marnat, 2003). În mod obişnuit, 
pentru a putea face o astfel de grilă de observaţie este necesară o examinare iniţială a 
comportamentelor-tinta (de tip narativ sau pe intervale de timp, de exemplu). După aceasta 
perioadă iniţială de observare, să spunem brută, se generează o grilă de evaluare a unor 
dimensiuni ale comportamentului de interes. De exemplu, evaluarea pe o scală de la 1 la 5 
a satisfacţiei unei zile de muncă este un exemplu al acestei metode de observaţie. 

O astfel de evaluare poate fi făcută, de exemplu, în cazul comportamentelor asociate 
jocului patologic de noroc, folosindu-se o grilă similară cu următoarea : 





Jurnal zilnic de monitorizare (notează de la 1 la 10 cât de intense au fost situaţiile de mai 
Jos, unde 1 = foarte putin intens şi 10 = foarte intens) 
LI|IM|M|J Vv S D 








In ce măsură simt că am control asupra 
comportamentului de a juca? 
Cât de tare îmi doresc să joc azi? 








În ce măsură consider că sunt capabil să mă abtin 
de la a juca? 

De asemenea, în cazul episoadelor depresive poate fi folosită o grilă simplă de înregis- 
trare a prezenţei comportamentelor care au ca scop activarea comportamentală : 





Jurnal zilnic de monitorizare (notează cu X dacă într-una din zile au apărut comportamentele 
amintite mai jos şi lasă spaţiu liber dacă comportamentul lipseşte) 
LIMIM|J v S D 








Schimbatul din pijama în haine de casă 
Duşul 

Plimbare de minimum 15 minute 

Mersul până la magazin să cumpăr pâine 
Telefonat o persoană apropiată 

Citit minimum 15 minute 












































Avantajele metodei includ posibilitatea de a fi utilizată pe o gamă largă de comporta- 
mente. În plus, datele colectate pe o astfel de grilă pot fi cu uşurinţă supuse unor analize 
statistice. Dezavantajele includ posibilitatea unui acord interevaluatori redus din pricina 
subiectivitatii evaluării, informaţii puţine referitoare la antecedente şi consecinţe, posibile 
evaluări lipsite de acuratețe, in special dacă trece o perioadă semnificativă de timp între 
observarea comportamentului şi evaluarea sa (Groth-Marnat, 2003). 

Dincolo de aceste strategii, terapeutul poate realiza însă o grilă de observare a 
pacientului personalizată sau în funcţie de comportamentul-tinta şi alte informaţii care ar 
trebui surprinse, în special în procesul terapeutic. Acest lucru nu face decât să sublinieze 
versatilitatea acestei strategii atât în evaluarea terapeutică, cât şi în calibrarea intervenţiei. 


17.1. Importanţa observaţiei clinice în evaluarea 
psihologică, consiliere şi psihoterapie 


Informaţiile ce pot fi adunate din observarea comportamentului, reacţiilor clienţilor în 
timpul unor şedinţe de evaluare sau psihoterapie sunt adesea extrem de relevante pentru 
concluziile pe care le putem formula sau pentru prognosticul pe care îl putem anticipa. 

Observaţia trebuie raportată la obiectivele intervenţiei sau evaluării şi la disponibilitatea 
pentru observaţie a comportamentului-ţintă, dar şi a observatorului în situaţiile când 
monitorizarea nu este realizată de către specialist. De asemenea, în şedinţele de evaluare 
sau cele terapeutice se pot provoca anumite situaţii sau propune anumite jocuri de rol 
pentru a avea oportunitatea de a observa anumite comportamente care nu ies la iveală în 
timpul interviului sau desfăşurării tipice a unei şedinţe. 

Pe măsură ce psihologul dobândeşte experienţă, creşte uşurinţa cu care observă detalii 
importante în timpul unui interviu sau al unor şedinţe şi, de regulă, validitatea acestor 
informaţii este tot mai sporită. Concluziile observaţiei clinice pot veni să completeze, să 
întărească informaţia colectată prin interviu sau scale clinice, să o nuanteze sau chiar să 
o contrazică. 

În consilierea de cuplu, spre exemplu, terapeutul îşi poate da seama relativ uşor de 
ostilitatea dintre parteneri urmărind modul în care aceştia se aşază pe canapea şi distanţa 

fizică pe care o adoptă. Membrii cuplurilor cu un nivel ridicat de ostilitate, spre exemplu, 
tind să se aşeze la o distanţă cât mai mare unul faţă de celălalt, stau cumva cu spatele 
unul la altul, se ignoră reciproc şi păstrează contactul vizual exclusiv cu terapeutul, 
făcând eforturi să nu privească spre partener chiar şi atunci când partenerul face referire 
la el/ea. În schimb, cuplurile unde sunt probleme, dar ostilitatea nu este atât de mare, se 
aşază relativ aproape unul de celălalt, fără să îşi arate spatele, şi se mai urmăresc unul 
pe celălalt pe parcursul şedinţei, chiar se tin de mână în unele momente. Evident, cu 
primul cuplu va fi mult mai mult de lucru, acolo trebuie să se verifice în mod explicit şi 
repetat, separat şi împreună cu ambii parteneri disponibilitatea de a lucra pe relaţie, în 
timp ce în cazul celui de-al doilea cuplu aceasta este mai mult o formalitate, cel mai 
probabil cuplul dorind să salveze relaţia. În terapia de cuplu sau terapia de familie 
observarea clinică este esenţială întrucât anumite sentimente pe care o persoană le poate 
avea faţă de soţul sau copilul său pot fi în disonanta cognitivă cu ceea ce persoana ştie 
că „ar trebui” să simtă sau ceea ce se aşteaptă social să declare despre copilul sau soţul 
său. Vedem adesea în timpul evaluărilor psihologice sau al psihoterapiei de familie părinţi 
care declară că au răbdare cu copiii şi le înţeleg nevoile. Însă atunci când copilul se foieşte 
pe canapea în timpul interviului se văd reacţii de ostilitate ale părintelui deranjat puternic 
de acest comportament. 

Desigur, concluziile trase pe baza observaţiei nu sunt niciodată certitudini absolute, 
ele trebuie verificate cu pacienţii în procesul terapeutic sau cu alţi specialişti (colegi) în 
procesul de evaluare, însă este important şi modul în care acestea sunt comunicate, în 
special dacă vorbim de un proces terapeutic. O persoană care declară ceva şi afişează 
altceva poate să aibă dificultăţi, iar terapeutul trebuie să găsească momentul potrivit şi 
modalitatea asertivă pentru a scoate în evidenţă această contradicţie. În cazul în care 
terapeutul aduce în discuţie prea devreme o astfel de contradicţie, pacientul poate reacţiona 
defensiv, nefiind gata să accepte încă adevăratele sale sentimente şi atitudini — situaţie în 
care relaţia terapeutică şi întregul proces terapeutic pot fi în pericol, pacientul putând 
conchide că terapeutul este rău intenţionat sau slab pregătit profesional şi fiind posibil să 
renunţe la terapie. În procesul de psihoterapie, observaţiile clinice se prezintă ca ipoteze 
de discutat împreună cu pacientul, ele neputând fi prezentate ca fiind concluzii certe ale 
specialistului (spre deosebire de modul în care pot fi prezentate în cadrul unei evaluări 
psihologice, într-un raport scris). 

Ca o concluzie, până aici, informaţiile adunate în procesul observării clinice pot fi extrem 
de valoroase atât pentru un demers de evaluare psihologică, cât şi pentru unul terapeutic. 
În demersul terapeutic însă sunt cu atât mai importante momentul şi modul comunicării 
informaţiilor extrase din observarea reacţiilor şi comportamentului persoanei. 


17.2. Limitele metodei 


Observatia clinică este însă adesea extrem de diferită de la un specialist la altul, interpretarea 
reacţiilor şi comportamentului fiind profund subiectivă. Din acest motiv, unii specialişti 
caută metode de a standardiza într-o oarecare măsură acest proces, de a oferi o grilă care 
să ducă la un mai mare consens între specialişti şi să asigure o mai bună performanţă a 
psihologilor începători în utilizarea observaţiei clinice. O astfel de metodă este predicția 

actuarială propusă de Meehl (1954), care se bazează pe interpretarea standardizată, 
mecanică (având la bază, de regulă, statistici ale unor cazuri similare) a datelor observate, 
eliminând astfel interpretarea subiectivă, caracteristică observaţiei clinice. Meehl a argu- 
mentat încă de la început superioritatea acestei metode faţă de observaţia clinică, cel puţin 
în situaţiile decizionale, cum ar fi, de exemplu, decizia de a elibera sau nu un deţinut cu 
un istoric violent, calculul probabilității de a dezvolta un anumit diagnostic, riscul de 
suicid sau interpretarea unor simptome ce indică sau nu un traumatism cranio-cerebral. 
O meta-analiză din 2000 (Grove et al., 2000) a confirmat o superioritate medie de 10% 
fata de predicția clinică (bazată pe observaţia şi judecata clinică, subiectivă a specialistului). 
La o analiză mai profundă a datelor însă, nu putem vorbi de o superioritate uniformă. 
Majoritatea studiilor cuprinse in meta-analiză au indicat faptul că predicția clinică a fost 
aproximativ la fel de bună ca cea mecanică (actuarială), unele studii indicând chiar o 
superioritate a predictiei clinice faţă de cea actuarială. Însă avantajul principal al predictiei 
actuariale este independenţa acuratetii concluziilor faţă de experienţa şi pregătirea inter- 
vievatorului. Cu alte cuvinte, dacă predicția clinică este realizată de un specialist cu expe- 
rienţă şi o bună pregătire, ea este la fel de validă ca cea actuarială, poate chiar superioară. 
Predictia actuarială asigură însă o mai mare acuratețe a concluziilor, in special în cadre 
unde decizia vizează o situaţie de viaţă sau moarte şi, de asemenea, poate fi mai eficientă 
din punctul de vedere al costurilor în cazurile în care decizia clinică bazată pe interpretarea 
subiectivă este realizată de o echipă extinsă sau o comisie (Grove er al., 2000). 

18. Evaluarea personalităţii și a psihopatologiei 
prin metode proiective 


Mihaela Minulescu 
Școala Naţională de Studii Politice și Administrative, Bucureşti 


Rezumat 


Capitolul îşi propune o trecere în revistă a modalitatilor specifice de evaluare, prin metoda 
proiectivă, a structurii şi dinamicii psihice, la nivelul global al personalităţii şi al derapajelor 
şi blocajelor psihopatologice. 

Când ne referim la metoda proiectivă includem atât testele, cât şi tehnicile ample care 
includ cadrul major al intervenţiei psihoterapeutice. De asemenea, punem accent pe 
utilizarea acestor metode în majoritatea zonelor de impact aplicativ, dar şi de cercetare 
în psihologie: în consilierea vocationala şi educaţională, în psihologia organizaţională, 
precum şi în psihologia clinică şi psihoterapie. Câmpul aplicativ este vast pentru că ele 
aduc informaţii legate de structura şi de dinamica energiei psihice, ceea ce permite o 
perspectivă de adâncime în toate situaţiile unde o asemenea viziune este esenţială pentru 
înţelegerea condiţiei psihice a persoanei evaluate. 


18.1. Caracteristici ale evaluării şi psihodiagnosticului 
proiectiv: mecanismele proiective și niveluri 
de acces și interpretare în evaluarea condiţiei 
psihice. Condiţia tehnicilor proiective 


Metoda proiectivă este explorată şi se constituie ca o cale de cercetare şi evaluare în 
cadrul evoluţiei psihologiei clinice, odată cu explorarea aspectelor de adâncime ale 
simptomatologiei psihice. Jung este primul care îşi pune întrebarea ce anume se ascunde 
în spatele latentelor, comportamentelor bizare şi aparent inconstiente, sau al dificultăţilor 
de a realiza sarcina simplă de a răspunde cu un cuvânt cuvântului-stimul benign. În cadrul 
spitalului de psihiatrie se constituie primul experiment complex, folosind aparate care pot 
să demonstreze că, deşi persoana nu este conştientă, fiziologic se manifestă un comportament 

ca răspuns emoţional şi astfel se probează experimental existenţa psihicului inconştient, 
modul în care sunt structurate conținuturile psihice, complexele, caracterul general al 
acestora şi, în acelaşi timp, unic individual. 

Încercând să simplifice fenomenul extrem de complex al funcţionării energiei psihice, 
Lawrence Frank (1939) defineşte specificul metodei proiective în raport cu capacitatea 
eului de a răspunde unei condiţii de nedeterminare. Astfel, atunci când oamenii încearcă 
să înţeleagă stimuli vagi sau ambigui, nestructuraţi, interpretarea pe care o produc va 
reflecta nevoile, sentimentele, trăirile, condiţionările anterioare, procesele lor de gândire. 
Se referă la o largă varietate de tehnici şi materiale folosite pentru a obţine de la persoană 
ceea ce nu poate sau nu vrea să spună, cel mai adesea pentru că nu se cunoaşte pe sine 
şi nu este conştient de ceea ce relevă despre sine prin proiecţii. În acest sens, prin tehnicile 
proiective proiecția se manifestă atunci când conţinuturi psihice, ţinând de experienţa 
intrapsihică, sunt trăite în lumea exterioară, în relaţie cu alte obiecte. 

Conținuturile proiectate nu sunt numai repetări ale celor reprimate, ci pot consta şi 
din material nou, creativ - produs în ordinea procesului de individuare -, indicând care 
zone psihice au nevoie vitală de conştientizare (Jacobi, 1984). 

O principală dificultate a tehnicilor proiective, dificultate care se repercutează 
asupra capacităţii de a răspunde cerinţelor de psihometrie, este faptul că prin ele nu se 
explorează o dimensiune lineară a personalităţii, altfel spus, o singură variabilă, ci 
explorează şi prezintă persoana în termenii unei scheme dinamice de variabile, ele însele 
intercorelate (Anzieu şi Chabert, 1992 ; Minulescu, 2001). În acest caz însă putem observa 
că validarea unei astfel de probe psihologice egalează procesul de validare al unui set de 
ipoteze ştiinţifice printr-o cercetare ştiinţifică autentică. Anzieu subliniază în acest sens 
că un test proiectiv implică transformarea unei mase de date cantitative într-o formă 
manipulabilă, astfel încât fiecare sistem de interpretare a testului se leagă în fapt de un 
sistem de clasificare a răspunsurilor care nu va avea sens decât prin interpretarea pe care 
o legitimează. 

Principalele limite (Anzieu şi Chabert, 1992) sunt psihometric legate de acest 
proces complex al standardizării, normării şi evidentierii fidelității şi validității probelor 
(Minulescu, 2001). 

Dintre dificultăţile care contravin standardizării, înţeleasă în termeni clasici, sunt 
subliniate aspecte de administrare care conduc la faptul că o variabilitate datorată chiar 
unor uşoare schimbări în setul de instrucţiuni, ca urmare a intervenţiei aleatorii a 
psihologului sau chiar a unor caracteristici ale stimulului, poate influenţa decisiv calitatea 
trăirilor şi răspunsurilor subiectului. O dificultate legată de cotare este faptul că variabilele 
care trebuie cotate nu sunt adesea cuantificabile pentru că sunt aspecte calitative. 

Din perspectiva standardizării interpretării şi normării, se consideră că există o prea 
mare imprecizie la unele tehnici în scorarea şi mai ales interpretarea datelor brute. Adepții 
preciziei extreme au desfăşurat studii de restructurare a cotării şi interpretării cantitative 
chiar pentru unele tehnici care aveau deja un sistem cantitativ bine exprimat, precum 
Rorschach. Importanţa expertizei, a nivelului formării şi a experienţei clinice a psihologului 
format pentru a lucra cu o anumită tehnică rămâne însă un deziderat principal pentru 
autenticitatea interpretării. 

Majoritatea studiilor de validare se adresează validării concurente prin criteriu, bazându-se 
pe performanţe ale unor grupe contrastante. Există şi studii privind validarea predictivă, 
mai ales privind succesul în formarea specializată, în performanţe sau răspunsul la terapie. 

De asemenea, sunt studii comparative adresate validării de construct. Există eşecuri 
multiple în contravalidare şi în validarea semnelor diagnostice clinice. 

O cercetare românească a urmărit validitatea de construct prin interpretarea în orb a 
rezultatelor tehnicilor de desen (Testul Persoanei, Testul Arborelui şi Testul Familiei) 
versus interpretările pentru aceiaşi subiecţi obţinute prin aplicarea unor probe psihometrice 
(chestionarele CPI-260, Gough, 2006, FPI-R, Fahrenberg, Hampel şi Selg, 2007, NPQ, 
Paunonen, Jackson şi Ashton, 2005 şi STAXI-2, Spielberger, 2006) pe un eşantion total 
de aproximativ 800 de persoane. A fost confirmată capacitatea tehnicilor de desen 
proiective de a surprinde date semnificative consistente cu interpretarea prilejuită de 
scalele corespunzătoare ale chestionarelor (Minulescu şi Iliescu, 2009). 

Vom reda în cele ce urmează o prezentare a tehnicilor şi a testelor proiective pornind 
de la paradigma nivelului de acces: capacitatea unor sarcini proiective să surprindă 
niveluri primare ale conditiei/traumei psihice (de exemplu, nivelurile presimbolice şi 
preverbale (Bucci, 1985), comparativ cu tehnicile care surprind niveluri mai avansate ale 
dezvoltării care includ accesul la simbolizare, respectiv accesul la verbalizare. 

Anzieu şi Chabert (1992) consideră că sunt două categorii mari de tehnici proiective : 
tematice şi structurale. Cele tematice au ca prototip „Testul de aperceptie tematică” al 
lui Murray, unde subiectul poate proiecta ceea ce crede sau ar vrea să creadă, ceea ce 
refuză să fie, ceea ce alţii sunt sau ar trebui să fie în raport cu el. Exemplu: jocuri 
dramatice, desenele, povestirile libere şi de completat, interpretarea imaginilor sau 
fotografiilor. Ele relevă conținuturile semnificative ale unei personalităţi privind natura 
conflictelor, dorinţele fundamentale, reacţiile faţă de anturaj, momentele-cheie din propria 
viaţă trăită. 

Tehnicile structurale, care au ca prototip „Testul petelor de cerneală” Rorschach, 
permit o relevare a structurii, a sistemului de personalitate a subiectului, informând despre 
echilibrul sau atitudinile sale prevalente, lumea sa de forme, despre interrelatiile dintre 
eu-sine-supraeu. 

Interpretările psiholingvistice aduc o confirmare a acestei sistematizări, în sensul 
psihanalizei contemporane, când atribuie testelor tematice caracteristica sintagmatică a 
sarcinii, iar celor structurale, caracteristica paradigmatică. 

Funcţia paradigmatică este un cod, o încorporare de sens într-o structură unitară care 
poate fi codificată şi decodificată (de exemplu, traducerea unui cuvânt dintr-o limbă în alta). 

Funcţia sintagmatică conduce la emiterea unui mesaj, la o punere în relaţie ordonată 
a unor sensuri pentru a construi un mesaj. Relevă două niveluri diferite ale dezvoltării 
mintale. Codificarea cere mecanisme psihologice de selecţie şi substituție prin similitudine. 
Funcţia sintagmatică mai complexă este cea prin care se organizează mesajul într-un lanţ 
în care contează o serie de reguli de compatibilitate lingvistică, în funcţie de care sunt 
inlantuiti termenii unul după altul. Pentru o prezentare detaliată a tehnicilor, precum şi a 
reperelor istorice ale evoluţiei acestora, trimitem la volumul dedicat, Tehnici proiective 
(Minulescu, 2001). 

18.2. Tehnica asociativ-verbală în evaluarea 
psihopatologiei complexelor 
inconștiente și a dinamicii intrapsihice 


18.2.1. Modelul experimental al lui Jung 


Jung porneşte în studiul asociaţiilor în perioada cercetărilor de la spitalul Burghdltzli, 
anii 1902-1907, cu scopul de a determina o corelaţie între grupe de asociaţii şi sindroame 
psihopatologice : boli specifice conduc spre asociaţii specifice? Centrul de interes al 
investigaţiilor se schimbă destul de repede spre aşa-numitele „erori” sau reacţii tulburate 
în cadrul experimentului AV (problematică lăsată deoparte în cercetările anterioare). Jung 
determină că „erorile” sunt întotdeauna încărcate puternic emoţional şi aduc la suprafaţă 
conţinuturi care au o importanţă anume pentru înţelegerea subiectului/pacientului. Observă 
că există anumiţi indici care scot în evidenţă un anumit blocaj al subiectului în asociere. 
Nu cumva aceşti indici relevă altceva decât, de exemplu, un defect de memorie ? Foloseşte 
pentru validarea rezonantei emoţionale indicatori psihofiziologici. 

Experimentul se desfăşoară în trei etape : cu o primă şedinţă în care intervin primele 
două etape. 

Experimentatorul citeşte lista de cuvinte-stimul, iar persoana trebuie să răspundă cât 
mai repede printr-un singur cuvânt indus. Se cronometrează timpul de reacţie. Important 
este ca subiectul să răspundă cu primul cuvânt care-i vine în minte. Subiectul trebuie să 
încerce să repete, să-şi aducă aminte cuvintele prin care a răspuns iniţial cuvântului-stimul. 
În a doua şedinţă, la interval de aproximativ o săptămână, intervine etapa a treia : cererea 
de asociaţii pentru stabilirea analizei de context. 

Interpretarea se bazează pe indicatorii de complex. Aceştia scot în evidenţă o tulburare 
a funcţionării conştiinţei. Această tulburare se datorează faptului că ceva din cuvântul-stimul, 
deşi a fost auzit clar de eul conştient, a activat, a energizat un conţinut inconştient asociat 
unui complex. 

Prima evaluare a testului cere identificarea cuvintelor care prezintă indici de complex. 
Evaluarea mai cuprinde considerarea formei şi considerarea conţinutului în termenii unor 
ipoteze generate de aceste perspective posibile (Kast, 1984). 

Timpul de reacţie: relaţia dintre media timpului pentru prima jumătate şi jumătatea 
a doua a testului. Care este cel mai frecvent tip de indicator de complex ? Cum este revenirea 
după indicatorul de complex? Care este stilul asociaţiilor - factual sau egocentric ? 

Odată stabilite cuvintele încărcate de indicatori de conflict, devine importantă evaluarea 
contextului. În prezent, Experimentul AVb se utilizează: pentru a stabili un diagnostic 
de lucru la începutul terapiei; pentru strategia terapeutică ; în cazul in care persoanele 
nu-şi conştientizează problemele - cazurile psihosomatice, copiii; controlul avansului 
terapiei ; activarea inconştientului - când materialul furnizat este sărac. 

18.2.2. Alte teste verbale de completare 


Testele de completare reprezintă o dezvoltare a metodei asociative în sensul materialu- 
lui-stimul - mai bogat decât un singur cuvânt — şi/sau al consemnelor care permit subiectului 
să formuleze un lant asociativ. Diferiti autori au construit probe în care prezintă subiectului 
un fragment ambiguu de frază, text sau imagine, cerându-i completarea acestuia cu asociaţii 
înlănţuite de cuvinte, respectiv povestiri. Se presupune că în aceste completări subiectul 
îşi proiectează atitudinile, motivațiile, conflictele, tipurile recurente de reacţii personale. 


Testul de completare de propoziții Stein cuprinde 50 de începuturi de fraze cu conţinut 
ambiguu. Proba se desfăşoară în scris şi poate fi aplicată colectiv. Consemnele cer 
subiectului să completeze fiecare frază incompletă cu primul lucru care îi apare în minte. 
A doua secvenţă cuprinde ancheta individuală şi anamneza subiectului. Temele sau 
conținuturile manifeste vizează şase aspecte : trecutul personal, interese personale, nemul- 
tumiri, situaţii sociale problematice, probleme de autoritate, atitudini fata de viitor. 


Testul de completare de fraze Rotter (1950) — proba este alcătuită din 80 de începuturi 
de fraze inductoare, care trebuie completate de subiect cu ceea ce, în mod spontan, îi vine 
în minte citindu-le. Conținuturile inductoare ale frazelor se referă la şapte arii tematice codi- 
ficate pentru cotarea răspunsurilor astfel : imaginea despre sine, autoaprecierea personală 
(P, eul) ; relaţia cu colegii, părerea despre oameni, viaţă, reflexii exterioare (M, mediul) ; 
copilăria, perioada de formare a personalităţii şi familia de origine (O, origine); felul in 
care a trăit în trecut (T, trecut); familia proprie, atitudinea faţă de sot, copii, orientarea 
afectivă faţă de aceştia (F, familie) ; trăirea afectivă a condiţiei de boală, a mediului de 
spitalizare, încrederea/neîncrederea în tratament (N, boală) ; acestor categorii li se adaugă 
existenţa sau inexistenţa unor răspunsuri ilogice, stereotipe sau interpretativ-paranoide 
(D, dilogie) ; răspunsuri fără raportare directă la subiect (G, generalitati). 


Testul fabulelor Diiss este dedicat copiilor, iar interpretarea este în registru clasic 
psihanalitic. Este prezentată o scurtă situaţie, iar soluţia este cerută copilului. În funcţie de 
situaţie, la unele povestiri, se alege una dintre variantele posibile prezentate. Fabulele au fost 
concepute pentru a furniza o tehnică simplificată şi rapidă de examinare a problematicii 
intrapsihice într-o perspectivă psihanalitică ortodoxă. Interpretarea se face în funcţie de 
conţinutul latent ce are legătură cu temele specifice etapelor de dezvoltare elaborate în teoria 
psihanalitică, legate de organizarea fantasmei şi libidoului în cadrul relaţiilor din familie. 


18.3. Testul Rorschach si dinamica conflictelor 
intrapsihice; acces la nivelul preverbal 


Ideea de a face un test de „pete de cerneală” este mult mai veche. Binet şi Henri publică 
în 1895 in L’année psychologique o astfel de idee, indicându-l pe Leonardo Da Vinci ca 
sursă şi considerând-o o probă de imaginaţie. 

Testul Rorschach urmează tehnicii asociaţiei verbale puse la punct de Jung şi, spre 
deosebire de materialul verbal, se sprijină pe un material nonverbal, aparent lipsit de 


282 METODE DE EVALUARE 


semnificaţii verbale - petele de cerneală. Important este faptul că atitudinea cerută de 
consemne subiectului este „semantică” : i se cere să formuleze semnificaţii, unele sugerate 
chiar de configuraţia planşelor. În acest sens, abordarea tradiţională a testului distinge 
două tipuri de atitudini : atitudinea perceptivă şi atitudinea imaginativă. Testul pune astfel 
în joc capacitatea subiectului de a slăbi controlul conştient şi a permite atitudinea creativă. 

Originalitatea deosebită a testului Rorschach constă în transformarea probei din 
diagnoza imaginaţiei în diagnoza structurii personalităţii, descoperind cheia unei noi 
interpretări a răspunsurilor la petele de cerneală: respectiv faptul că răspunsurile care 
se referă la mişcare exprimă introversivitatea subiectului, iar cele în care culoarea este 
aspectul declanşator, extratensivitatea. Cei doi termeni şi teoria lui Rorschach nu acoperă 
perfect conceptele introduse în psihologie de către Jung încă din 1908, respectiv complex, 
arhetip, introversie şi extraversie. 

După Rorschach, materialul chinestezic se proiectează de pildă în simbolurile visului, 
în halucinatia reflexă în psihoză, în răspunsurile tip mişcare la petele de cerneală, in 
activităţile creatoare. Acest proces caracterizează introversia creativă. Individul chinestezic 
sau introversiv este descris de autor în următorii termeni: închis în sine, stângaci şi 
timid; îşi inhibă mişcările reale; inteligenţa sa este individualizată; e capabil să 
imagineze şi să creeze ; are o viaţă interioară intensă şi reacţii afective stabile ; relaţiile 
cu ceilalţi sunt mai degrabă profunde decât numeroase ; are o bună conştiinţă de sine. 
Putem înţelege că chinestezia se reflectă în interiorizarea vieţii emoţionale. 

Răspunsurile declanşate de culoare, complementar, exprimă exteriorizarea vieţii emo- 
tionale. Extratensivul, sensibil la culoare, este descris ca având o inteligenţă reproductivă, 
adaptabil şi îndemânatic, activ, cu reacţii afective abundente, dar relaţii superficiale cu 
oamenii şi obiectele lumii. Are ideea de a lega culoarea roşu de impulsivitate şi culoarea 
albastru de autocontrol. 

Introversivitatea creativă şi extratensivitatea reproductivă sunt complementare, nu 
diferenţiază două tipuri de constituţii, ci două funcţii psihice ce coexistă în grade diferite 
de dilatare sau concentrare. Rorschach indică „tipul de rezonanţă intimă” care exprimă 
proporţia specifică pentru fiecare persoană, între cele două funcţii. Introversivitatea este 
considerată de autor ca fundament pentru cultură, iar extratensivitatea, fundament pentru 
acţiunea implicată în civilizaţie umană. 

Materialul testului cuprinde zece planşe, care reprezintă fiecare o pată simetrică faţă 
de un ax central. Materialul îndeplineşte două scopuri fundamentale pentru tehnica 
proiectivă şi pentru autor: pata este suficient de nestructurată, de ambiguă pentru a 
permite o „interpretare liberă” şi suficient de simplă şi obişnuită pentru a putea fi definită 
pur şi simplu ca pată. 

Petele diferă din perspectiva culorilor. Planşele I, IV, V şi VI sunt caracterizate de 
şcoala franceză, Chabert, 1997, prin planurile de griuri, ca aparţinând clarobscurului, 
plansele II şi III sunt tricolore, alb, negru şi roşu, planşa a VII-a este gri relativ compact, 
iar celelalte, VIII, IX şi X, cuprind mai multe culori în nuanţe pastel. 

Planşele se prezintă subiectului în ordine, într-o poziţie determinată. Subiectul este 
invitat să exprime tot ceea ce îi evocă sau îi amintesc aceste pete: „Ce ar putea fi 
aceasta ? ”. Există o serie de standarde/reguli de lucru în administrarea testului care asigură 
obiectivitatea. 

Analiza răspunsurilor are o dimensiune cantitativă şi una calitativă, începând cu 
demersul de cotare a localizării, determinantului răspunsului, conţinutului acestuia şi 
caracterului de şoc al unora dintre conținuturile planşelor. Atât interpretarea cantitativă, 

cât şi cea calitativă sunt susţinute prin cercetări clinice care aparţin autorului, iar ulterior 
şi diferitelor şcoli de interpretare psihanalitice sau comportamentale dezvoltate de-a 
lungul secolului XX. Aceste rigori de interpretare asigură coerenţa şi sensul ce poate fi 
extras din analiza datelor. Pentru fiecare dintre aceste şcoli, pentru realizarea specifică şi 
corectă a cotării şi interpretării dinamice este necesară o formare specială a psihologului 
diagnostician. 

Anzieu accentuează importanţa unei interpretări dinamice sau temporale a planşelor, 
prin care se reiau răspunsurile în ordinea dată de subiect pentru a le studia interacţiunea 
şi a stabili tabloul de ansamblu al personalităţii. Acest proces analitic se realizează iniţial 
în interiorul fiecărei planşe, apoi legând între ele planşele, de la una la alta. Se notează 
felul în care variază şi se succed localizările, determinantii, conținuturile, numărul de 
răspunsuri, comentariile, timpii de latenta şi timpul de răspuns, inversarea planşelor, 
comportamentul subiectului şi atitudinea sa faţă de examinator. 

Se pot astfel degaja dinamica zonelor conflictuale şi diferitele fațete ale personalităţii. 
De asemenea, există modalităţi prin care se pot diagnostica clinic anumite structuri 
psihopatologice, în diagnosticul diferenţial clinic. 

Perspectiva psihanalitică reprezintă şi în cazul testului Rorschach un model teoretic 
care permite interpretări de profunzime, care depăşesc ancorarea semnificatiilor raspun- 
surilor subiectului la nivelul structurii personalităţii, adăugând dimensiunea conţinuturilor 
semnificative. 

Sarcina subiectului este abordată astfel în funcţie de conţinutul manifest, configuraţia 
perceptivă a petei, dar şi în funcţie de solicitările implicite, conţinutul latent articulat în 
jurul celui manifest. Diferentierea între manifest şi latent permite interpretări nuantate 
ale răspunsurilor pentru că ceea ce spune subiectul este în legătură nu numai cu un obiect 
concret, ci şi cu un obiect simbolic care are semnificaţii afective şi/sau fantasmatice. 

Testul Rorschach poate fi privit drept obiect tranzitional, în sensul dat de Winnicott 
acestui termen în 1975, obiect real investit de individ cu semnificaţii subiective. În acest 
fel, el devine un obiect dublu determinat (Chabert, 1997). 

Ca obiect real, el solicită cuvinte ce exprimă o serie de imagini articulate plecând de 
la o realitate imaterială. În acest sens, apelul la percepţie îi permite subiectului acroşarea 
la real, adică fundamentul înscrierii individului în mediul ambiant. ,,Distanta” stabilită 
între subiect şi materialul testului va fi, din acest motiv, bogată în semnificaţii. 

Ca obiect potential, imaginat - datorită absenței unei configurații distincte a mate- 
rialului -, Rorschach permite o elaborare a percepţiei în funcţie de preocupările esenţiale 
ale subiectului, de modalităţile sale de relationare cu obiectele, de fantasmele şi afectele 
care sunt susţinute prin cuvintele-imagini pe care le oferă subiectul. 

Testul facilitează astfel mişcări regresive şi proiective, solicitând totodată mecanismele 
proiective şi de adaptare la real. 

Analiza discursului subiectului se face în funcţie de conceptele psihanalizei ; se 
analizează distinctiile posibile dintre intern şi extern şi calitatea proceselor defensive, 
respectiv modalităţile de apărare care intervin şi modul lor de funcţionare. 

Din perspectiva jungiană, Robert McCully a încercat să deceleze în interiorul mate- 
rialului oferit de planşele Rorschach două surse posibile de stimulare a conţinuturilor 
inconstiente : sursele personale, respectiv arhetipale. Sursa unui răspuns nu este întotdeauna 
constituită de arhetip. Materialul testului Rorschach poate evidenția probleme personale, 
atitudini ale eului, chiar conţinuturi reprimate de eu, dar stimulii care suscită complexele 
personale nu activează obligatoriu şi sursele colective (şi invers). 

Pornind de la observarea unor corespondențe între arta paleolitică şi calităţile structurale 
şi senzoriale ale planşelor Rorschach, McCully propune un simbolism propriu asociat 
fiecărei planşe. Conţinutul arhetipal simbolic al fiecăreia dintre planşe verifică o anumită 
stadializare în raport cu formarea şi dezvoltarea filogenetică şi ontogenetică a psihismului 
uman, de la formele fundamentale în care psihicul se exprimă în şi prin funcţia maternală 
a naşterii la formele de individuare ale eului care presupun ieşirea din dependentele 
paternale, rezolvarea autonomiei şi corespondenţa matură a eului cu sinele. 

În prezent s-a constituit un sistem integrativ standardizat de administrare, cotare şi 
interpretare, odată cu constituirea fundaţiei americane Rorschach Research Foundation, 
care a urmărit ca toate calităţile psihometrice să fie calculabile. În forma sa actuală, 
sistemul permite o paletă largă de date despre organizarea şi funcţionarea psihologică a 
subiectului, permiţând o administrare completă, o cotare adecvată, o interpretare formală 
fondate pe principii logice. La această operă au contribuit, ne spune autorul principal, 
John E. Exner Jr., peste 1.000 de cercetători, asistenţi, directori de proiecte. 

Unii dintre psihologii care utilizează testul Rorschach consideră interpretările prilejuite 
de sistemul Exner la fel de sensibile şi profunde ca şi cele ocazionate de interpretarea 
clasică sau de cea de profunzime, dinamică şi psihanalitică (Lis, 1999). 


18.4. Tehnica percepţiei tematice în evaluarea condiţiei 
eului. Testul TAT, Testul CAT, Testul PN 


Studiul experimental al personalităţii începe odată cu anii '30, împreună cu Christian 
Morgan, influenţat de Jung. 

TAT apare în 1935 într-o primă formă semnată de ambii autori, dar abia după trei 
ani, în 1938, rezultatele preliminare sunt integrate teoriei generale a personalităţii, 
dezvoltată de Murray în cadrul clinicii psihologice Harvard, în cartea Explorări ale 
personalității. Forma definitivă, a treia, este publicată în 1943, odată cu manualul testului. 

Proba este construită pornind de la funcţionarea mecanismelor de apărare descrise de 
Freud, conform ecuaţiei proiecției, respectiv a atribuirii altuia a impulsurilor care tulbură 
eul. În TAT, proiecția se face asupra unuia dintre personajele imaginii din planşă : iar pacientul 
relevă o parte din el însuşi pentru a explica imaginea, apoi psihologul poate releva o parte 
din sine când compune o formulare pentru a explica povestea pacientului (Murray, 1968). 

Conform teoriei asupra personalităţii a lui Murray, există trei variabile fundamentale 
ale personalității: motivațiile, factorii interni şi anumite trăsături generale. 

Există un set de 30 de planşe cu imagini alb şi negru pentru care persoana să 
construiască o istorie care să prezinte situaţia existentă şi deznodământul. Organizarea 
planselor în diferite seturi se face şi în funcţie de vârsta persoanei, cercetarea unor aspecte 
specifice, dar, în general, se utilizează câte 19 imagini, plus o planşă albă. 

Analiza conţinuturilor se face după cinci aspecte. De exemplu, se analizează motivaţia, 
factorii interni şi trăsăturile generale ale eroului sau ale eroilor multipli. Acest lucru se 
întâmplă mai ales atunci când există un conflict interior/scindări ale imaginii de sine. 
Prima sarcină a examinatorului este să găsească printre personaje eroul cu care se identifică 
subiectul ; urmează detalierea acţiunilor. Acţiunile exprimă motivațiile eroului. E vorba 
de trebuinte profunde, latente, care sunt sursa comportamentului manifest. 

În final se realizează o interpretare sinteză, iar indicatorii de interpretare ai lui Murray 
cuprind ca reguli: povestirile trebuie privite şi decodificate ca reprezentând un aspect al 
situaţiei de viaţă prezente, trecute sau viitoare a subiectului ; povestirile pot fi raportate 
la amintiri, sentimente şi dorinţe actuale, elemente inhibate despre care subiectul îşi 
imaginează că le-ar fi putut face, tendinţe elementare inconştiente sau fantasme infantile ; 
nu e de aşteptat ca proiecția să fie directă şi veritabilă în toate povestirile. 

În urma cotărilor rezultă o listă de variabile (nevoi, emoţii, presiuni) şi o listă de teme 
Şi consecinţe şi observaţii dificil de prins in scheme conceptuale. Integrarea datelor se 
face în cadrul teoretic propus de Murray. Atributele eroului (nevoi, stări afective, senti- 
mente) reprezintă tendinţe ale personalităţii subiectului - actuale, potenţiale, trecute, 
viitoare. Presiunile mediului reprezintă forte din mediul subiectului (trecute, prezente, 
viitoare). Presiunile reprezintă modul în care subiectul percepe lumea. 

Modul pacienţilor de gândire şi verbalizare este modificat sub aspect formal de 
caracteristicile patologiei specifice. Se pot face evaluări privind labilitatea afectivă (de exemplu, 
persoana prezintă reacţii afective disproportionate în raport cu stimulul, sub forma 
explicatiilor, criticilor, descrierilor încărcate afectiv etc.) ; depresia (prin evaluarea restrictio- 
nării activităţii ideative, conţinutului eliptic, răspunsuri monosilabice) ; obsesii compul- 
sive; agresivitate puternic reprimată ; indicaţii paranoide (teme de suspiciune, spionaj, 
atac pe la spate, moralizarea excesivă a personajelor, distorsiuni perceptive flagrante) ; 
procese schizoide ; şoc şi jenă etc. 

Asemenea metodei Rorschach, şi în metoda testelor aperceptive există variante ulterioare, 
tributare şcolilor psihanalitice, care fac referinţă la conţinutul manifest şi cel latent ale 
imaginilor diferitelor planşe. 


e TAT pentru adolescenţi, Symonds, 20 de planse cu personaje cu trăsături adolescentine, 
teste care se administrează şi se interpretează în maniera clasică a TAT. 
SAP, Testul de aperceptie pentru vârstnici, L. Bellak, 1973, 1985. 
TFT, Test tematic prin film, Cohen-Seat, Bremont Richard, 1955. 

e ORI, Tehnica relației cu obiectul, H. Philippson, 1955, imaginile sunt simple jocuri 
de umbre şi lumină evocând vag siluete umane. 

e Diagnosticul caracterului, E. Boesch, 1949, testul este inspirat din imaginile lui Epinal, 
foaia este împărţită în şase căsuțe. Primul exemplu reprezintă un băiat plimbându-se, 
în dreapta este o pădure, în stânga, o casă, în fundal, un lac. Subiectului i se cere să 
conceapă desenul ca un început de povestire şi să deseneze urmarea în celelalte spaţii. 
Se pot crea variante, în funcţie de problemele particulare ale fiecărui copil. 

e VAT, Test de aperceptie vocaţională, R. Ammons şi colaboratorii, 18 planşe care 
prezintă o autoritate profesională definită, dar atitudinea şi faţa personajului rămân 
ambigue. Testul comportă ca indici (5): atitudinea generală faţă de profesie, motivații, 
conflicte, rezolvarea acestora, deznodământul povestirii. McLelland şi Atkinson studiază 
reuşita profesională, iar V. Kragh studiază adaptarea la aviatori: planşele TAT sunt 
prezentate la tahistoscop ; subiectului i se cere să deseneze, iar diferenţele dintre 
imagini se consideră a releva organizarea defenselor precognitive ale subiectului. 


Dintre testele tematice construite special pentru problematica copilului, cele mai puternice 
şi utilizate sunt: CAT, testul tematic pentru copii, pentru cei de la 4 la 10 ani; Patte Noir 
sau testul familiei de purcelusi cu eroul Lăbuţă neagră ; ORT, tehnica relaţiei obiectuale, 
ca instrument proiectiv pentru studierea tipologiei şi nivelului de relaţie obiectuală, 
conform teoriei psihanalitice asupra dezvoltării a lui Fairbairn, 1953, Klein, 1948, 1960. 

18.5. Tehnica Rosenzweig si evaluarea reacției 
la frustrare şi stres 


În 1935, Rosenzweig prezintă acest Studiu al frustrării prin imagine, PF. Baza teoretică 
a testului îi aparţine autorului, în sensul că defineşte o teorie generală a frustrării (1934) 
pe care o constituie şi întemeiază pe psihanaliza experimentală. Este o reformulare (Pichot, 
Iniţial, îşi defineşte metoda ca un procedeu restrâns destinat relevării tipurilor de reacţie 
la stresul vieţii cotidiene. 

Mulţi teoreticieni consideră PF la jumătatea drumului între testul asociativ-verbal şi 
TAT (se aseamănă cu TAT pentru că utilizează desenele ca stimul şi se deosebeşte de TAT 
pentru că desenele au o tematică uniformă şi se cer răspunsuri simple ca dimensiune şi 
conţinut ; asemănarea cu testul asociativ-verbal constă în faptul că are loc o completare 
de dialog, operând o restricţie asupra stimulului care constă în contextul desenului, ceea 
ce permite un grad mai ridicat de obiectivitate în aprecierea răspunsului). Toleranta la 
frustrare este definită prin aptitudinea unei persoane de a suporta o frustrare fără să-şi 
piardă adaptarea psihobiologică, deci fără a face apel la moduri de reacţie inadecvate. În 
sensul acestei paradigme, planşee sunt organizate în jurul unei imagini schitate, relativ 
simplu de interpretat, în care eroul face sau i se întâmplă ceva, iar organizarea frustrării 
implicite urmăreşte să surprindă tipuri de reacţii la frustrare şi de manifestare a agresivitatii. 
Sunt 24 de desene în care dialogul între persoane se desfăşoară într-o situaţie de frustrare, 
descrisă fragmentar ; fizionomia şi expresiile faciale nu sunt clare pentru a facilita prin 
ambiguitate proiecția de identificare. În fiecare desen sunt prezentate două personaje 
principale, deasupra unuia dintre personaje este trasat un pătrat în care este scris ceea ce 
spune, descriindu-şi fie propria frustrare, fie pe cea a interlocutorului. Subiectului i se cere 
să scrie, în protocolul de răspuns, ce s-ar putea afla în spaţiul gol ce există deasupra 
personajului al doilea, respectiv modul cum acesta răspunde. 

Astfel, din perspectiva direcţiei agresiunii, reacţia de răspuns a persoanei poate fi 
clasificată ca extrapunitivă, în care agresivitatea este dirijată spre exterior, intrapunitivă, 
în care subiectul se autoacuză, sau nonpunitivă, când situaţia frustrantă este minimalizată 
şi responsabilitatea oricui este negată. 

Din perspectiva combinată a direcţiei agresivitatii şi a tipului de reacţie putem deosebi : 
reacţii de dominare a obstacolului, OD, când persoana insistă pe situaţia frustrantă ; 
reacţii de apărare a eului (articulate întregii personalităţi), ED, subiectul insistă pe ceea 
ce simte el; reacţii de persistenţă a trebuintei, PT, când accentul se pune pe încercarea 
de soluţionare pe orice căi. 

Administrarea este standardizată, cotarea este facilitată de ancore comportamentale, 
se obţin o cotare cuantificabilă şi un profil al principalilor indicatori care asigură o 
interiorul unei anumite culturi, cât şi la normalitatea acestora. Dar, observă Anzieu şi 
Chabert (1992), se referă doar la un segment al personalităţii, nu la personalitate ca întreg. 
Avantajul constă în posibilitatea de a construi imagini adecvate segmentului de personalitate 
sau populaţiei pe care vrem să o studiem. Inconvenientul constă în faptul că testul prezintă 
o anumită dificultate în ceea ce priveşte capacitatea de a diferenţia în acest segment 

al personalităţii care este dispoziţia fundamentală şi ce variază odată cu situaţia sau 
dispoziţia subiectului. 


18.6. Metoda diagnozei destinului pulsional, Szondi 


Diagnosticul experimental al pulsiunilor a fost pus la punct în 1937, dar apare în 1939 
ca o comunicare publicată în al treilea volum al Tratatului de psihologie. 

Leopold Szondi nu s-a gândit să-şi denumească tehnica „test”, astfel că, în situaţia în 
care Rapaport, în 1941, se referă la „testul Szondi”, protestele sale vor fi vehemente. În 
context, singura denumire corectă nu este nici test, nici tehnică proiectivă. Analiza 
destinului este o metodă, asemenea psihanalizei freudiene şi analizei jungiene, care priveşte 
o direcţie particulară a psihologiei profunde. Putem confrunta subiectul cu conținuturile 
inconştientului numai în contextul situaţiei psihoterapeutice. 

Autorul îşi subliniază apartenenţa la viziunile teoretice asupra inconştientului. Astfel, 
dacă domeniul psihanalizei freudiene se circumscrie inconştientului individual care cuprinde 
ceea ce a fost refulat în copilărie, iar domeniul psihologiei analitice introduce în special 
inconştientul colectiv al arhetipurilor, domeniul caracteristic pentru ceea ce studiază 
psihologia pulsiunilor este inconştientul familial în care aspiraţiile pulsionale familiale, latente 
şi oprimate, îşi continuă acţiunea lor dinamică, generatoare a unui anumit pericol pulsional. 

Din perspectiva definirii sistemului pulsional, criteriile pentru un sistem pulsional 
ideal sunt: globalitatea, posibilitatea de a analiza ierarhia factorilor pulsionali, excluderea 
influenţei structurii proprii a cercetătorului, excluderea influenţei spiritului epocii, precum 
şi fuziunea celor trei sisteme pulsionale distincte din punct de vedere cronologic. 

Ipoteza fundamentală a lui Szondi este că genele constituie sursa pulsiunilor, iar 
acţiunile pulsionale sunt determinate de gene specifice, „genele pulsionale”. 

Pulsiunea nu este un proces unitar, în care energia provine dintr-o singură sursă. 
Pulsiunea apare ca un compus a cel putin patru forte pulsionale polare. Tensiunea pulsională 
rezultă astfel din polaritatea aspirațiilor şi trebuintelor şi apare ca un elan pulsional a 
cărui mărime depinde de forţa diferenţei dintre genele care condiţionează ansamblul 
ereditar. Această tensiune este cea care asigură dinamismul tuturor acţiunilor pulsionale. 

Din această perspectivă, maladiile mintale diferă, în termeni cantitativi, nu calitativi, 
de condiţia omului sănătos. Maladiile mintale sunt considerate, în esenţă, boli pulsionale, 
iar dezintegrarea şi transformările eului şi ale ansamblului personalităţii, precum şi pertur- 
bările intelectului legate de acestea sunt forme particulare ale mecanismelor de apărare 
ce intervin pentru protejarea de trebuintele pulsionale periculoase. 

Pornind de la cele patru grupe pulsionale patologice ereditare, Szondi consideră că 
există patru pulsiuni corespunzătoare, denumite „vectori pulsionali” : vectorul S, pulsiunea 
sexuală, vectorul P, pulsiunea paroxismală, de surpriză sau de protecţie, vectorul Sch, 
pulsiunea Eului, vectorul C, pulsiunea de contact, în fiecare manifestându-se două 
trebuinte pulsionale specifice denumite factori pulsionali. Astfel, cele opt maladii psihice 
care formează cele patru grupe ereditare, constituindu-se două câte două într-un cuplu, sunt: 
maladiile domeniului sexual, homosexualitatea, h, şi sadismul, s ; maladiile paroxismale, 
epilepsia, e, şi isteria, hy; maladiile schizofrene, respectiv schizofrenia catatonică, k, şi 
schizofrenia paranoică, p; maladiile circulare, respectiv poziţia depresivă, d, şi poziţia 
maniacală, m. 

Metoda analizei destinului pulsional explorează constitutiile şi mecanismele pulsionale 
individuale. 

Un profil pulsional complet poate rezulta în urma a zece aplicări succesive. În cadrul 
aplicării, persoana este implicată în alegerea dintre opt imagini de purtători caracteristici 
ai pulsiunii (există şase seturi de câte opt imagini), a celor care îl atrag, respectiv îi 
displac. 

Metoda cantitativă pusă la punct de autor permite decelarea unor elemente esenţiale 
pentru diagnosticul destinului individual. Reperele fundamentale pentru interpretare sunt : 
analiza pofilelor pulsionale, separat şi comparativ ; analiza reacţiilor radicale, a reacţiilor 
premanifeste şi a celor manifeste ; analiza profilului de culisă experimentală ; analiza 
comparativă a profilului de prim-plan şi a profilului culisei experimentale ; analiza 
intrafactorială ; analiza intravectorială : trebuintele pulsionale din interiorul unei pulsiuni ; 
calculul şi interpretarea coeficientului tensiunii tendinţelor ; stabilirea formulei pulsionale 
constituite pe baza raportului dintre factorii simptomatici şi cei rădăcină şi analiza pofilelor 
subiectului ; gradul de latenţă, ce prezintă factorul cu cea mai mare semnificaţie dinamică 
din interiorul vectorului ; stabilirea clasei pulsionale, pe baza gradului de latenţă. Clasa 
pasională este acel vector ce constituie forţa pulsională cea mai dinamică, o veritabilă 
Cheie pentru înţelegerea personalităţii subiectului. 

Şcoala szondiană contemporană a produs noi abordări. Dintre cele mai semnificative, 
şcoala belgiană, reprezentată prin J. Melon si J. Schotte, a dezvoltat, pornind de la proba 
iniţială, teoria circuitelor pulsionale, prin care propune o viziune dialectică în interiorul 
structurii pulsionale descrise de Szondi. 


18.7. Testul culorilor Luscher si analiza psihopatologiei 
funcţiilor vitale 


Testul culorilor şi metoda de terapie bazată pe studierea semnificației alegerilor sunt rodul 
cercetărilor lui Max Lüscher (1972). Numeroşi autori s-au ocupat de semnificaţia culorii 
în raport cu personalitatea umană, de înțelesurile asociate culorilor. De exemplu, Goethe, 
încă din secolul al XIX-lea, vorbea despre funcţia de apel de tip biologic, despre existenţa 
unor culori pozitive, precum roşu, oranj, galben, cu proprietăţi de excitare, şi negative, 
precum albastru sau purpuriu, care induc anxietate, tandrete. 

Liischer creează un sistem interpretativ original al personalităţii. Forma standard 
permite evaluarea normalitatii sau a dezechilibrului între diferite funcţii ale personalităţii. 

Cărţile sale, Psihologia şi psihoterapia ca cultură, 1955, şi Psihologia antropologică 
a funcţiilor, 1962, oferă imaginea comportamentului uman sănătos, culturalizat. Sarcina 
psihologiei destinului este de a-l forma pe om pentru cultură, iar pe omul sănătos, 
care prin sub- sau supraaprecierea funcţiilor s-a blocat pe acest drum, să-l readucă pe 
calea desfăşurării armonioase a funcţiilor şi prin aceasta să-l îndrume în sensul împlinirii 
sale raţionale. 

Principiul de la care porneşte este că atracţia sau repulsia pentru o culoare provine 
din structura personalităţii, şi anume din straturile inconştiente ale psihismului. Alegerea 
culorilor prezintă o constantă temporală, în măsura în care personalitatea este o constantă 
şi nu se schimbă asemenea dispoziţiilor. Atâta vreme cât personalitatea s-a constituit într-o 

ecuaţie, aceasta va fi întâlnită în fiecare dintre alegerile subiectului. Modul cum subiectul 
alege culorile exprimă felul său de a experimenta viaţa şi starea sa fiziologică, respectiv 
tonusul neurovegetativ şi nivelul reglării hormonale. 

Structura comportamentului uman se poate diferenţia astfel în funcţie de două axe de 
semnificații: direcţia dominantă în relaţia personalitate-mediu şi determinismul acestei 
relaţii. 

Situaţia în care subiectul este în relaţie cu un obiect exterior lui este denumită de 
Liischer relaţie de tip eterocentric. Reversul acesteia, situaţia în care subiectul este în relaţie 
cu un obiect interior, a cărui funcţie este sinele, este denumită relaţie de tip autocentric. 

Dacă subiectul este cel care determină forma relaţiei cu obiectul, Liischer vorbeşte de 
relaţie de tip autonom. Dacă subiectul se integrează într-o relaţie şi se lasă determinat de 
obiect, relaţia este definită de tip eteronom. Cele patru categorii de relaţii sunt opuse, 
polare şi sunt denumite categorii psihologice fundamentale. 

În psihic, cele patru funcţii se organizează în structuri în funcţie de directionare şi 
determinism. Cele patru categorii ale psihologiei structurale a funcţiilor sunt (Liischer, 
1969): autocentric-eteronomă, prin trăirea propriei persoane ; autocentric-autonomă, 
prin autodefinire ; eterocentric-autonomă, când actul este definitor pentru alteritate ; 
eterocentric-eteronomă, când implicarea este prin empatizare. 

Liischer integrează relaţiile dintre cele patru funcţii într-o dinamică a personalităţii 
umane, definind personalitatea ca sistem cu autoreglare în care structurile acestor orientări 
fundamentale se organizează într-o unitate funcţională. Autoreglarea personalităţii se 
explică prin trei tipuri de relaţii funcţionale reciproce: relaţii armonioase, cele patru 
funcţii intră în relaţii armonioase ; dacă una dintre funcţii rămâne subdezvoltată sau dacă 
mai multe funcţii sunt în această situaţie ; dacă o funcţie este exacerbată (exacerbarea se 
face pe seama alteia), aceste ultime tipuri de relaţii conduc la apariţia unor tulburări 
inhibitorii în funcţionarea armonioasă a personalităţii şi devine necesară sarcina psiho- 
terapeutică de a elibera funcţia deformată din fixatia rigidă în care se află şi aducerea ei 
la nivelul corespunzător. 

Principiul de bază al testului constă în faptul că subiectul alege acea culoare al cărei 
efect psihic şi fiziologic este trăit ca plăcere. Prin această selecţie, subiectul îşi dezvăluie 
o trebuinta psihică. Lüscher, în 1965, insistă în legătură cu acest principiu, pe necesitatea 
de a separa clar între două perspective: semnificaţia obiectivă a diferitelor culori şi 
atitudinea, orientarea sau setul subiectiv faţă de acea culoare în registrul simpatie, 
antipatie, indiferenţă. Structura obiectivă a culorii, din perspectiva formei de apariţie, 
este aproape identică la toţi oamenii, în sensul că denumirea unei culori, de exemplu 
albastru, semnifică pentru toţi linişte, indiferent de reacţia persoanei. Funcţia „culorii” - 
orientarea -— este foarte variabilă în funcţie de fiecare individ în parte. 

În testul de bază avem opt culori, dintre care patru sunt definite ca culori ce reprezintă 
funcţii vitale (albastru, verde, roşu şi galben), iar celelalte culori exprimă condiţia afectivă 
instabilă (violet), condiţia organică (maro-ocru), condiţia de neutralitate-neimplicare (gri), 
condiţia de negare (negru). Pentru o personalitate echilibrată, culorile vitale trebuie să 
stea în primele cinci poziţii. Dacă una dintre culorile fundamentale stă în ultimele trei 
poziţii (respectiv poziţiile 6, 7, 8) înseamnă că, conştient sau inconştient, subiectul 
respinge o funcţie vitală care determină un anumit grad de anxietate. 

Această anxietate trebuie compensată într-un grad sau altul prin culoarea ce se găseşte 
pe primul loc. Atunci când o funcţie vitală este diminuată, cel puţin una dintre celelalte 

funcţii, cea aflată pe locul I, este exacerbată, amplificată. Compensarea înseamnă exaltarea 
funcţiei şi ea va funcţiona la fel de dereglat ca cea respinsă. Exacerbarea înseamnă 
amplificarea ei nevrotică. 

Aplicarea completă a testului înseamnă de fapt un material format din şapte planşe. 
Caracterul conştient al actului de alegere este determinat de faptul că trebuie să aleagă 
între diferite calităţi cromatice sau între diferite tonuri ale aceleiaşi calităţi. De asemenea, 
fata de diferite planse dau posibilitatea unor delimitări foarte nuantate. Se obţine un patrulater 
de interinfluente, denumit pătratul de funcţie, care ne dă baza structurii caracterului. 

Simbolismul culorilor i-a atras şi pe alţi creatori de probe proiective. Ca dezvoltări 
ale teoriei proiecției pe culoare, sunt dezvoltate astfel de teste şi de alti autori. Shaw, în 
1930, pune la punct Testul de pictură cu degetele, subiecţii având la dispoziţie culorile 
albastru, verde, roşu, galben, maro şi negru. 

Testul de simbolism al culorilor, Osonai şi Matsuoka, 1956, prezintă 41 de cuvinte-stimul 
ce evocă impresii afective precum încrederea în sine, regretul, destinul, viitorul, prima 
întâlnire, ruşinea, oboseala etc. Prezintă o planşă cu culori, 16 pătrate colorate, doi pe trei 
centimetri în patru rânduri de patru pătrate. 

Pfister, în 1946, inventează Testul piramidei culorilor, care va fi pus la punct în 1951 
de Heiss şi Hiltman. Piramida culorilor are cinci etaje şi cuprinde 15 spaţii pătrate. 
Subiectul primeşte pătrate de hârtie cu 24 de nuanţe diferite care derivă din zece culori 
fundamentale. Sunt considerate astfel culori ale extraversiei roşu, portocaliu şi galben ; 
culorile introversiei, albastru şi violet; culorile reglării, verde; culorile psihismului de 
profunzime, alb, maro, gri, negru. Se cere subiectului să compună trei piramide succesive. 
Heiss şi Hilman, perfectionand testul, cer subiectului să construiască şi trei piramide 
urâte care exprimă tendinţele inconstiente refulate de subiect. De asemenea, diminuează 
diversitatea nuantelor de la 24 la 14, păstrând culorile fundamentale, dar retinand doar 
două nuanţe pentru roşu, verde, albastru, violet. 


18.8. Tehnica desenului: testul arborelui, testul familiei, 
testul persoanei 


Desenul, ca modalitate de expresie, îi permite omului să se exprime prin imagine, fără 
cuvinte, să dea sens lumii sale interioare fără să traducă în concept, îi permite să vorbească 
lumii, existenţei, celuilalt şi sieşi, despre sine, cel de acum şi cel de totdeauna, printr-o 
modalitate care reuşeşte să reţină în concretul desenului, sunetului sau mişcării atât ceea 
ce este exprimabil verbal, cât şi înţelesuri trăite, dar inexprimabile prin cuvinte. Desenul 
este o astfel de organizare şi ordonare în care eul reuşeşte să dea sens unor conţinuturi 
adesea iraționale, fără a pierde prea mult din ceea ce, acum şi aici, nu reuşeşte să 
descifreze, îi rămâne misterios, nelămurit, dar foarte real, atâta vreme cât pentru propria 
fiinţă există (Minulescu, 2001). 

Utilizarea desenului pentru a putea studia şi trata problemele emoţionale ale adultului 
şi ale copilului a fost introdusă de Carl Gustav Jung. De-a lungul vieţii şi practicii sale 
terapeutice, Jung a continuat să deseneze şi să ceară subiecţilor să deseneze, uneori pentru 
a-şi exprima visele, alteori pentru a exprima ceea ce era dificil de surprins prin descrierea 

în cuvinte a lumii interioare pline de imagini puternic încărcate afectiv. Multe dintre 
desenele libere ale persoanelor cu probleme emoţionale vor exprima teme implicând 
polaritatea sau opoziţia pe care o trăiesc ca insurmontabilă în viaţa lor conştientă, căreia 
nu-i găsesc nicio soluţie raţională. 

Analizând funcţia desenului ca tehnică proiectivă şi terapeutică pentru copii, Widlocher 
(2005) distinge patru niveluri în exprimarea caracterului şi afectivității : valoarea expresivă 
a desenului, gestul grafic, modul în care copilul tratează suprafaţa albă a colii, alegerea 
formelor şi culorilor care exprimă aspecte ale stării emoţionale ; valoarea proiectivă 
propriu-zisă, prin stilul general al figurii, care exprimă anumite dispoziţii fundamentale 
ale modului cum trăieşte lumea şi relaţia cu obiectele acesteia ; valoarea narativă a 
desenului ; prin desen copilul îşi dezvăluie centrele de interes, tensiunile, grijile, gusturile ; 
valoarea simbolică, prin intervenţia unor procese şi mecanisme defensive care relevă 
natura temelor inconştiente. 


18.8.1. Testul persoanei 


În 1949, Karen Machover publică lucrarea Proiectia personalităţii în desenarea figurii umane, 
sistematizând observaţiile proprii şi ale altor autori şi standardizând în bună măsură modul 
de administrare pentru copii şi pentru adulţi, precum şi ipotezele interpretative. 

William Urban, în 1963, publică un Catalog de analiză interpretativă pentru testul 
»Desenati o persoană”, sintetizând modalităţile de interpretare a indicilor testului pentru 
copii şi adulţi, pentru aspecte de normalitate şi diferite modalităţi patologice. 

Examinatorul va observa comportamentul subiectului, înregistrând reacţiile verbale 
spontane în protocol, precum şi timpul de execuţie. Se insistă pentru a se obţine desenul 
unui om în întregime. După ce prima figură este desenată, examinatorul îl roagă pe subiect 
să deseneze o persoană de sex opus. 

În varianta pentru copii, Machover le cere copiilor să răspundă la un număr de întrebări 
privind cele două siluete, chestionar care poate fi completat şi de întrebări suplimentare. 
Această etapă este înlocuită pentru adult cu o anchetă privind cele două desene, care 
stabileşte reperele mintale ale subiectului, posibilele sale identificări. 

În varianta Machover, se realizează o analiză formală şi o analiză de conţinut. Analiza 
formală include observarea mărimii desenului, amplasarea în pagină, precizia trăsăturii, 
realismul, gradul de finisare, simetria, modul de desenare a liniei şi perspectivei, pro- 
portiile, realizarea umbrelor, adăugirile. 

Analiza de conţinut se poartă asupra temei desenului, atitudinii personajului, realizării 
fundalului şi solului şi relaţia personajului cu acestea, precum şi asupra diversităţii şi 
exactitatii diferitelor parti ale corpului, îmbrăcămintei, accesoriilor, expresiei faciale şi 
posturii. 

În interpretare, ipoteza generală este că desenul persoanei exprimă imaginea corporală 
a subiectului, cu traumele şi conținuturile nevrotice asociate. 

Ipoteza psihanalitică consideră că asupra corpului sunt proiectate trebuintele sociale, 
aspiraţiile intelectuale, tendinţa de control raţional, precum şi procesele de elaborare 
mintală ale subiectului. În sensul acestei ipoteze, imaginea de sine proiectată în test suportă 
omisiunile şi deghizările în funcţie de părţile vulnerabile ale personalităţii celui ce 
desenează. 

Interpretarea clinică şi simbolică va încerca să utilizeze detaliile semnificative din 
această perspectivă. În interpretarea indicilor este esenţială interrelationarea celor patru 
zone corporale. Examinatorul ia în considerare mediul subiectului, structura familială, 
principalele nemulțumiri, descrierea desenelor şi comentariile spontane. Pune în relaţie 
reacţiile subiectului la problemele sale cu ipotezele de lucru din desen. Interpretarea se 
rafinează odată cu observarea detaliilor şi semnificatiilor oferite de catalogul interpretativ 
Urban. Sinteza ipotezelor în tabloul personalităţii este necesară, dar dificilă. Testul permite 
în bună măsură diagnoza calitativă şi funcţională a unor conţinuturi ale personalităţii, în 
special a celor legate de imaginea de sine sau, în sens psihanalitic, de coeziunea şi 
dificultăţile imaginii corporale. 


18.8.2. Testul familiei 


Testele Desenati o familie şi Desenaţi o casă, un copac, o persoană sunt considerate 
variaţii ale temei fundamentale a desenării omului. 

Testul a fost publicat de Louis Corman, sub denumirea Testul desenului familiei în 
practica medico-pedagogică, în 1967. Testul implică interpretări ale tuturor figurilor 
desenate, ale amplasamentului acestora, ale relaţiei dintre erou, părinţi şi fraţi. 

Analiza se realizează de asemenea în planul formal şi în cel de conţinut. Elementele 
formale ale desenului sunt împărţite în două categorii: trăsături izolate şi structuri de 
ansamblu. Există astfel trei niveluri ale interpretării standardizate de Corman: nivelul 
grafic, nivelul structurilor formale şi nivelul conţinutului. 

Analiza la nivel grafic se referă la: modul de desenare a liniilor, calitatea şi forţa 
acestora şi la zona de plasare. 

Analiza structurilor formale include gradul de perfecţionare a desenului, structura 
formală a grupului de personaje cu interacţiunea reciprocă dintre acestea, diferentiind 
între tipul de personalitate rigid şi cel senzorial. 

Analiza la nivelul conţinutului introduce ipoteza diferenţei dintre situaţia în care 
copilul, renunțând la imaginaţie şi fantezie, ne prezintă propria familie, prezentând în 
desen ordinea ierarhică a vârstelor şi importanţei, şi situaţia când intervenţia factorilor 
interiori subiectivi îl va conduce spre proiectarea în desen a dorințelor. 

Se pot explora prin desenul familiei conflictele fraternale infantile, reacţiile agresive, 
reacţiile depresive, precum şi complexul oedipian. Testul exprimă activitatea imaginativă 
a copilului în registrul ei conştient, dar şi în cel al fantazării pasive. Autorul insistă în 
acest sens asupra faptului că psihologia relaţiilor interpersonale nu poate fi înţeleasă fără 
permanente referinţe la cadrul conceptual psihanalitic. 

În planul dezvoltării psihice, testul poate studia, alături de celelalte tehnici de desen 
menţionate, maturizarea psihomotorie şi intelectuală, precum şi nivelul de diferenţiere în 
identitatea personală între cele două genuri. 


18.8.3. Testul arborelui 


În 1949, elvetianul Carl Koch, în urma unui studiu sistematic si statistic, introduce Testul 
Arborelui, standardizat ca administrare, cotare şi interpretare a indicilor. Studii ulterioare 


EVALUAREA PERSONALITĂȚII ŞI A PSIHOPATOLOGIEI PRIN METODE PROIECTIVE 293 


au făcut obiectul unor interpretări ale testului ca probă de dezvoltare a personalităţii şi 
stadialitatii intelectuale la copil. 

Koch (1952) consideră că arborele are o mare valoare simbolică. Date din cultura 
diverselor popoare demonstrează faptul că simbolul arborelui este foarte vechi şi răspândit 
în practic toate culturile omenirii. Arborele este purtătorul simbolului omului, în principal 
al verticalitatii, al creşterii şi fecundității, al puterii şi misterului. Desenarea unui arbore 
va purta proiecția conţinuturilor inconstiente ale imaginii de sine, în toate dimensiunile 
ei, structurală - relaţia dintre nivelurile psihismului -, dar şi a gradului de organizare a 
acestor instante, a defenselor, a atitudinii în fata alteritatii, vieţii şi morţii, a relaţiei între 
zona pământească (rădăcini) şi zona celestă. 

Administrarea cere să se deseneze un arbore fructifer, cât de bine se poate ; persoana poate 
folosi întreaga pagină. După terminarea desenului i se poate cere să deseneze un alt arbore. 

Diferențe semnificative de aplicare apar în tehnica dezvoltată de Renée Stora (1964). 
În administrarea autoarei se dau patru desene. Instructajul indică: Desenati un arbore 
fructifer, indiferent care, dar nu un brad. Pentru desenul II: Un alt arbore, indiferent care, 
dar nu un brad. Desenul III: Desenati un arbore din vis, din imaginaţie, un arbore care nu 
există în realitate. Desenul IV: Desenati un arbore, indiferent care, dar închizând ochii. 

Desenele comportă două niveluri de analiză. Un prim nivel, formal, centrat pe indici 
cu rol de semn, simptom. Specificitatea acestor indici se relevă însă în planul analizei 
corelative, contextuale. Interpretarea continuă cu analiza calitativă, contextuală şi a 
simbolurilor apărute în desen. 

Koch şi discipolii săi aplică testul arborelui mai ales pe copii, realizează studii statistice 
pentru diferiţi indici şi tabele de frecvenţă pentru 58 de indici, în funcţie de vârsta 
subiectului. 

Ca regulă fundamentală, analiza se poartă succesiv asupra următoarelor aspecte : 
plasamentul desenului în pagină; mărimea desenului; prezenţa sau absenţa tridimen- 
sionalitatii, perspectiva ; calităţile liniei; tratarea diferențiată (exprimarea unei atentii 
relativ neobişnuite pentru unele părţi ale desenului); impresia generală pe care o face 
desenul. 

În continuare, interpretarea se va axa pe elementele componente ale copacului, distingând 
între un nivel stabil - scheletul copacului: rădăcini, trunchi, coroană şi ramuri - şi 
elementele de decorare - frunze, fructe, peisaj. 

Arborele, ca suport al traumelor existenţiale, a permis interpretarea indicelui Wittgenstein. 
Premisa teoretică constă în faptul că înălţimea arborelui, adică distanţa de la baza desenului 
la vârful coroanei, conţine istoria de viaţă a subiectului. Înălţimea arborelui desenat (H) 
este calculată în milimetri, de la baza desenului până în punctul său cel mai de sus. 
Această dimensiune se împarte la vârsta desenatorului, calculată în ani şi luni (V). Acest 
raport numeric, H/V, reprezintă indicele care va face posibilă descoperirea vârstei la care 
a avut loc trauma. Se asociază acest indice cu înălţimea zonei unde apar pe trunchi indicii 
de traumă (scorbură, despicare, ramură tăiată etc.). Cu ajutorul indicelui W se pot decela 
pe desen anumite aspecte ale istoriei individuale, în parte uitate, dar care au lăsat urme 
în psihismul subiectului. 

Cadrul interpretativ general este constituit plecând de la schema grafică a lui Max 
Pulver, conform căruia se disting semnificaţii diferite ale diferitelor zone ale hârtiei. 
Dispozitia arborelui, echilibrarea diferitelor parti, situarea predominantă in una sau alta 
dintre aceste zone orientează spre ipoteze diferite privind maturitatea afectivă, relaţia 
dintre interior şi exterior, atitudinea dominantă etc. 


294 METODE DE EVALUARE 


O serie de cercetări ale lui Koch, Stora, şi Kellog (1957) se referă la dimensiunea 
interpretativă legată de nivelul de dezvoltare psihică, punând în evidenţă modalităţi de a 
diagnostica nivelul de dezvoltare mintală. Cercetând cei peste 50 de indicatori din perspectiva 
frecvenţei la diferite niveluri de vârstă, de la 5 la 16 ani, Koch descrie 17 trăsături ca 
deosebit de diagnostice, conducând spre standardizarea interpretării testului. S-au desprins 
o serie de indici, denumiți „forme primare”, a căror apariţie poate trasa o etapizare a 
evoluţiei psihice de-a lungul micii copilării, până în perioada adolescenţei. Astfel de forme 
apar pe rând şi sunt înlocuite treptat cu forme mai evoluate. Apariţia lor la alte vârste 
decât cele ale copilăriei este un indiciu al regresiei sau retardării. 


18.8.4. Desenul serial 


Este o tehnică terapeutică în care terapeutul se întâlneşte cu copilul într-un număr de 
şedinţe şi îi cere acestuia să deseneze. În decursul acestor şedinţe, se formează o relaţie, 
problemele sunt exprimate simbolic prin proiecția care are loc în desen şi poate să apară 
o rezolvare a conflictelor interioare şi poate fi pus în joc un proces de vindecare. 

Această abordare serială a desenului a fost prima dată comentată de Jung, prin 
comparaţie cu analizarea unui singur desen sau a două desene realizate într-o singură 
şedinţă. Această serie de şedinţe de exprimare prin desen activează potenţialul de vindecare 
interioară, natural, blocat până în acel moment, şi dă posibilitatea unei dinamici transfor- 
mative în care conflictele sunt exprimate şi rezolvate, iar terapeutul îşi poate forma o 
imagine din ce în ce mai clară asupra activităţii inconştiente intrapsihice. Caracteristică 
pentru această tehnică este dinamica între proiecţie ca atare şi transfer şi contratransfer, 
pe de altă parte. 

Desenul este o tehnică proiectivă care apelează la spontaneitate, provoacă exprimarea 
sentimentelor şi dinamica interioară fără a recurge la cuvinte, restrângând acţiunea 
constrângătoare a intentionalitatii conştiente. 

19. Instrumente psihologice 
pentru evaluarea prescolarilor 

Rezumat 


În demersul de evaluare, problemele copilului trebuie abordate în contextul reperelor de 
dezvoltare, potrivit standardelor fiecărei vârste (Golu, 2015). Astfel, chiar dacă, între 
anumite limite de vârstă, profilul psihic al copiilor este asemănător, conţinutul dezvoltării 
psihice, direcţia şi tempoul ei sunt diferite, în funcţie de zestrea genetică şi variațiile 
factorilor de mediu şi de educaţie. 

Capitolul de faţă îşi propune să ofere o analiză sistematică şi o perspectivă unitară în 
ceea ce priveşte demersul de evaluare psihologică a copiilor preşcolari, evidențiind 
modalităţile şi instrumentele de evaluare cele mai frecvente, recente şi adecvate acestui 
nivel de vârstă. Analiza literaturii de specialitate a relevat faptul că evaluarea preşcolarilor 
copiilor este un demers amplu şi complex, bazat pe multiple surse de informare şi pe 
abordarea mai multor arii/domenii de dezvoltare : fizică/motorie, cognitivă, lingvistică, 
socioemotionala, adaptiva/comportamentala. 


19.1. Scopul, necesitatea si specificul evaluării 
copilului preşcolar 


Performanţele şi manifestările preşcolarului sunt mediate de numeroase variabile psiho- 
achiziţii anterioare), care acţionează ca o grilă de recepţie selectivă, imprimând o notă 
de specificitate individuală proceselor de învăţare şi conduitelor copilului (Golu şi Golu, 
2003). Concomitent însă, acţionează şi legea aderentei personalităţii individuale la tabloul 
de valori medii al caracteristicilor psihice induse de apartenenţa mai multor copii la acelaşi 
stadiu de dezvoltare psihică. 

În contextul prescolaritatii, specialiştii evaluează frecvent copiii care prezintă dificultăţi 
în cadrul sistemului de învăţământ preşcolar. Astfel, sunt evaluate natura şi dimensiunile 
dificultăţilor de învăţare, nivelul dezvoltării intelectuale, problemele comportamentale. 
Pe baza acestor măsurători, se pot realiza planuri educaţionale individualizate, poate fi 

estimată responsivitatea copilului la intervenţie, pot fi creionate recomandări specifice 
(Sattler, 2001, apud Groth-Marnat, 2003). Planurile educaţionale vor include interacţiunile 
dintre abilităţile copilului, trăsăturile lui de personalitate, caracteristicile educatorului, 
nevoile şi aşteptările părinţilor. 

Potrivit datelor oferite de Evangelista şi Rezek (1999), în general, evaluarea copilului 
preşcolar include: evaluarea dezvoltării (evaluarea sistemului familial, evaluare bazată pe 
joc, interviuri), evaluarea cognitivă standardizată (evaluare bazată pe curriculum, evaluare 
ecologică, evaluare bazată pe arhive), evaluarea dinamică (scale de evaluare, observaţii 
sistematice şi naturale). De aceea, remarcă autorii menţionaţi, o evaluare complexă se 
realizează în echipe multi-disciplinare, incluzând clinicieni, psihologi şcolari, educatori, 
parinti/ingrijitori, medici. 

Pornind de la premisa că testarea individuală a copilului furnizează o cantitate limitată 
de informaţii, este necesară analiza comportamentului copilului în condiţii naturale, prin 
evaluarea mediului gradinitei (interacţiunile copilului cu educatorii, cu ceilalţi copii, cu 
colectivul, stilurile educaţionale şi comunicationale ale educatorului) şi evaluarea mediului 
familial (interacţiunile copil-părinte, părinte-părinte, copil-frati/surori, copil-alti membri 
ai familiei, stilurile parentale, conflictele maritale). După cum subliniază Groth-Marnat 
(2003), în lipsa evaluării unor contexte mai ample în care trăieşte şi se dezvoltă copilul, 
demersul de evaluare psihologică ar fi incomplet şi chiar ineficient. 

Evaluarea preşcolarilor parcurge două faze (Department of Education, 2010). Prima 
fază evaluează contextul educațional, mai exact natura şi calitatea mediului de învăţare 
al copilului. Dacă preşcolarul nu este expus la un proces instructional adecvat şi de calitate, 
performanţele lui vor fi scăzute. A doua fază presupune aplicarea unui screening general 
şi a unei baterii de evaluare, incluzând probe pentru evaluarea senzorio-motorie, nivelului 
intelectual, comunicării şi limbajului, abilităţilor preacademice, comportamentului adaptiv 
şi socioemotional. 

Un aspect semnificativ îl constituie evaluarea contextului familial, acest demers 
urmărind evaluarea tipurilor şi nivelurilor de functionalitate/disfunctionalitate din sistemul 
familial : patternurile implicate în declanşarea, întreţinerea sau agravarea problemelor 
copilului, deficienţele de comunicare, schimburile emoţionale, rolurile familiale. Necesi- 
tatea diagnosticului familial este explicată prin faptul că reacţiile sau simptomele copilului 
sunt, de cele mai multe ori, mecanisme de apărare patologică sau de protest în dinamica 
familială (Vladislav, 2015). 

Similar etapelor consacrate ale evaluării clinice, în evaluarea copiilor preşcolari sunt 
stabiliţi următorii paşi : clarificarea problemei/motivului evaluării ; informarea specifică 
pe problematica identificată ; colectarea informaţiilor din surse multiple (prin aplicarea 
de teste, observaţii comportamentale, fişe medicale, interviu cu părinţii ori educatorii) ; 
interpretarea datelor obţinute prin prisma factorilor predispozanti, precipitatori, de menţinere, 
etiologici (Groth-Marnat, 2003). 


19.2. Metode, tehnici și instrumente de evaluare 
a copiilor preşcolari 


Evaluarea este un demers integrativ, prin corelarea rezultatelor furnizate de testele 
psihologice cu datele obţinute în urma observaţiei, interviului, analizei produselor activităţii. 

Utilizarea acestora depinde însă de scopul evaluării, de natura problemelor evaluate, de 
caracteristicile copilului. Principalele preocupări ale specialiştilor în evaluare psihologică 
se reflectă în componentele evaluate, calitatea instrumentelor utilizate, condiţiile de 
evaluare şi modul în care vor fi utilizate rezultatele. 


19.2.1. Tehnici anamnestice şi de interviu 


Investigarea istoriei personale şi a istoriei dezvoltării copilului poate fi realizată sub forma 
listării unor dimensiuni tip checklist, urmărind o serie de coordonate (Groth-Marnat, 2003) : 


e Istoricul problemei : descrierea problemei ; cadrul iniţial ; modificările în frecvenţă ; 
antecedente şi consecinţe ; intensitate şi durată ; tratament anterior ; tentative de soluţionare. 

e Istoricul familial : nivel socioeconomic ; ocupațiile părinţilor ; istoricul medical şi/ 
sau emotional ; statutul marital al părinţilor ; constelația familială ; starea actuală de 
sănătate a părinţilor ; relaţiile intrafamiliale ; mediul de provenienţă (urban/rural). 

e Istoricul personal : copilăria timpurie (repere de dezvoltare ; climatul familial ; con- 
tactele cu părinţii ; istoricul medical timpuriu) ; preşcolaritatea (adaptarea la mediul 
preşcolar ; achiziţii academice ; hobby-uri, preferinţe, interese ; relaţiile cu covârstnicii 
şi cu părinţii; schimbări de viaţă semnificative). 


O modalitate prin care se pot obţine date semnificative despre copil este interviul. 
Acesta vizează obţinerea de informaţii preliminare, stabilirea relaţiei cu copilul, evaluarea 
punctelor tari ale copilului, evaluarea nivelului adaptiv, identificarea naturii problemei, 
identificarea istoriei personale şi familiale, stabilirea direcțiilor generale de intervenţie. 
Indiferent dacă optăm pentru interviuri nestructurate, semistructurate sau structurate, 
acestea permit plasarea rezultatelor ulterioare ale copilului într-un context mai amplu, 
util în predicția viitoarelor comportamente, precum şi centrarea exclusivă pe copil, in 
comparaţie cu concentrarea pe ceea ce copilul face sau nu face comparativ cu grupul 
normativ, specifică testelor standardizate (Groth-Marnat, 2003). 


19.2.1.1. Interviul cu copilul 


a. Obiective ale interviului : 

- Să stabilească un raport adecvat cu copilul; 

- Să identifice perspectiva copilului cu privire la funcţionarea sa ; 

- Să stabilească problema ce necesită intervenţie ; 

- Să identifice punctele tari şi competențele copilului, ce se pot utiliza ca resurse in 
intervenţie ; 

- Să identifice perspectiva copilului cu privire la diferitele modalităţi de intervenţie ; 

- Să permită observarea directă a comportamentelor, trăirilor şi stilurilor interactionale 
ale copilului. 


b. Arii tematice : 
Activități şi interese : activităţile preferate, sporturi, hobby-uri, jocuri („Cum iti place 


să-ţi petreci timpul liber?” ; „Faci vreun sport?” ; „Care este emisiunea ta preferată de 
la televizor/desenul tău animat preferat?” „Ce-ţi place la acesta/acestea?”). 


INSTRUMENTE PSIHOLOGICE PENTRU EVALUAREA PRESCOLARILOR 299 


Grddinitd şi activităţi : aspecte plăcute şi neplăcute referitoare la grădiniţă, calificative, 
atitudini fata de educatori, îngrijorări cu privire la grădiniţă, activităţi (,,Ce-ti place cel 
mai mult să faci la grădiniţă?” ; „Ce nu-ţi place?”; „Cum eşti apreciat, ce fel de 
bulinute/calificative iei?” ; „Participi şi la alte tipuri de activităţi?” ; „Care dintre 
educatori iti plac mai mult? Ce-ti place la aceştia ? ” ; „Care dintre educatori nu iti plac ? 
Ce nu-ţi place?” ; „Îţi faci griji cu privire la grădiniţă?” ; „Care sunt motivele tale de 
îngrijorare ?” ; „Dacă ai putea schimba ceva cu privire la grădiniţă, ce ai schimba ? ”). 


Prieteni şi relaţiile cu covârstnicii : numărul de prieteni, activităţile desfăşurate, 
covarstnici agreati şi neagreati, probleme sociale, strategii de coping („Câţi prieteni ai? 
Crezi că numărul este suficient ? Sunt băieţi sau fete? Ce vârste au?” ; „Cum vă petreceti 
timpul?” ; „Spune-mi despre o persoană pe care o placi. Ce-ti place la această persoană ?” ; 
„Spune-mi despre o persoană pe care nu o placi. Ce nu-ţi place la această persoană ?” ; 
„Ai probleme în relaţiile cu ceilalţi copii? Ce fel de probleme? Ce ai încercat să faci in 


privinţa aceasta?” ; „Te simţi uneori singur sau dat la o parte? Ce faci atunci când se 
întâmplă lucrul acesta?” ; „Intri uneori în certuri sau bătăi cu ceilalţi copii? Cum se 
termină de obicei acestea?” ; „Cum ai putea rezolva aceste probleme, în afară de certuri 


sau bătăi ?”). 


Situaţia familială şi relaţiile intrafamiliale : membrii familiei, reguli şi pedepse, 
relaţiile cu părinţii, cu fraţii, relaţiile dintre părinţi („Hai să discutăm despre familia ta. 
Cine sunt membrii familiei tale?” ; „Care sunt regulile din casa ta? Cine le face? Ce 
se întâmplă atunci când copiii încalcă regulile?” ; „Ce simţi în legătură cu aceste 
reguli?” ; „Ce fel de pedepse se aplică la tine acasă? Cine dă aceste pedepse ? Ce simţi 
în legătură cu acestea ?” ; „Primeşti sarcini acasă?” ; „Copiii primesc vreo recompensă 
specială atunci când fac ceva bine?” ; „Cum te înţelegi cu membrii familiei tale? Cu cine 
te înţelegi cel mai bine? Cu cine nu te înţelegi deloc ?” ; „Cum se înţeleg părinţii tăi ?”). 


Conştiinţă de sine şi trăiri : trei dorinţe ; scopuri pentru viitor ; dorinţa de a schimba 
ceva acasă; trăiri; griji; gânduri neadecvate („Dacă ţi-ai pune trei dorinţe, care ar fi 
acestea şi care ar fi motivele tale?” ; „Cum ţi-ai dori să fie lucrurile când vei fi mare?” ; 
„Dacă ai putea schimba ceva la tine, ce ai schimba?” ; „Vorbeşte-mi despre tine. Ce te 
face fericit? Ce te întristează? Ce te enervează/ce te înfurie? Ce te înfricoşează ? Ce 
faci atunci când esti fericit/trist/enervat, furios/înfricoşat ?” ; „Ce te îngrijorează? ”) 
(McConaughy, 2005). 


Marea majoritate a specialiştilor recomandă să se înceapă cu întrebări deschise şi, pe 
parcurs, observând răspunsurile copilului, să fie introduse şi întrebările directe (Beutler 
şi Groth-Marnat, 2003 ; apud Groth-Marnat, 2003). Întrebările deschise vor facilita 
comentariile, clarificările, exprimarea deschisă şi liberă. Vor fi observate şi notate, pe 
parcurs, informaţii legate de gradul de asertivitate, tonul vocii, nivelul de energie, 
eventualele ezitări, fluenta verbală. Aditional, pot fi adresate întrebări suplimentare - 
„Spune-mi mai multe despre...”, „Ai putea să-mi dai mai multe detalii despre...”, „Ai 
putea să-mi dai un exemplu... ? - ori pot fi utilizaţi indicatori nonverbali de încurajare, 
precum contactul vizual sau a da din cap aprobator. Afirmațiile de tip empatic facilitează, 
de asemenea, autodezvăluirea: „Trebuie să fi fost dificil pentru tine....”. Ulterior, 
întrebările închise pot fi utilizate pentru a completa lacunele din declaraţiile copilului. 
Examinatorul va revizui, în final, checklistul initial pentru a stabili gradul de acoperire 
al tuturor ariilor (Vladislav, 2015). 

În ceea ce priveşte utilizarea întrebării „de ce”, aceasta activează defensivitatea 
copilului. Această întrebare conţine note acuzatoare şi critice, forțând astfel copilul să se 
simtă răspunzător pentru comportamentul său. Astfel, acesta va deveni raţional, disociindu-se 
de planul emotional. Sunt de preferat întrebările de tipul „Cum înţelegi situaţia X?”, 
„Cum de s-a întâmplat să...?”, care vor genera mai degrabă descrieri, nu justificări, 
permițându-i copilului să fie mai focusat pe propriile emoţii (Vladislav, 2015). 


19.2.1.2. Interviul cu părintele 


a. Obiective ale interviului : 
- Să stabilească un raport adecvat cu părintele ; 
- Să identifice principalele preocupări ale părintelui cu privire la copil; 
- Să identifice problema specifică ce necesită intervenţie ; 
- Să identifice punctele tari şi competențele copilului, ce se pot utiliza ca resurse în 
intervenţie ; 
— Să permită obţinerea de date despre istoricul dezvoltării copilului ; 
— Să identifice eventualele intervenţii anterioare ; 
— Să evalueze eficienţa intervențiilor anterioare ; 
— Să evalueze fezabilitatea intervențiilor ulterioare. 


b. Arii tematice : 
Preocupări cu privire la copil 


Probleme comportamentale şi/sau emoționale : specificul problemei, priorităţi pentru 
intervenţie, antecedente şi consecinţe ale problemei, eventuale probleme în alte arii. 


Funcționarea socială : prieteni, probleme sociale, bătăi şi agresivitate, anxietate şi depresie. 


Funcționarea preşcolară : calificative, activităţi, educatori, teme, probleme de învăţare, 
probleme comportamentale, alte preocupări. 


Istoricul medical şi al dezvoltării 


Relaţiile intrafamiliale şi situația familială : compoziţia familiei, mediul familial, 
relaţiile dintre membri, reguli şi pedepse, sarcini şi recompense (McConaughy, 2005). 


19.2.1.3. Interviul cu cadrul didactic 


a. Obiective ale interviului : 
- Să identifice principalele preocupări ale cadrului didactic cu privire la copil; 
- Să identifice problema specifică ce necesită intervenţie ; 
- Să identifice punctele tari şi competențele copilului, ce se pot utiliza ca resurse în 
intervenţie ; 
- Să permită obţinerea de date despre istoricul dezvoltării educaţionale a copilului ; 
- Să identifice eventualele intervenţii anterioare ; 
— Să evalueze eficienţa intervențiilor anterioare ; 
— Să evalueze fezabilitatea intervențiilor ulterioare. 


b. Arii tematice : 

Preocupări cu privire la copil 


Probleme comportamentale preşcolare : specificul problemei, priorităţi pentru inter- 
ventie, antecedente şi consecinţe ale problemei, eventuale probleme în alte arii. 


Performanţe academice : calificative, activităţi, cadre didactice, teme. 
Strategii educaţionale : strategii de predare, strategii de memorare. 
Intervenţii la nivel educaţional 


Servicii de specialitate (McConaughy, 2005). 


19.2.2. Screeningul dezvoltării 


Instrumentele de tip screening nu au rol diagnostic, ci indică acei copii cu risc înalt pentru 
anumite probleme şi care necesită o evaluare riguroasă. Acestea cuprind anumite expectatii 
privind diferitele dimensiuni ale comportamentului copilului, pentru o anumită vârstă 
(Bedford, Walton şi Ahn, 2013). 


DDST II - Denver Developmental Screening Test, elaborat de Frankenburg er al. in 
1967 (Black şi Powell, 2004), se adresează copiilor de la 0 la 6 ani, permiţând identificarea 
potentialelor probleme de dezvoltare. Cei 125 de itemi vizează evaluarea performanţei 
copilului la un număr de sarcini potrivite vârstei, comparându-se apoi performanţa 
copilului cu cea a altor copii de aceeaşi vârstă. Sunt evaluate patru arii: Personal-Social 
(interacţiunea cu alte persoane şi capacitatea de a avea grijă de propriile nevoi, 25 de 
itemi) ; Motor Fin-Adaptativ (coordonare ochi-mână, manipularea obiectelor mici şi 
rezolvarea de probleme, 29 de itemi) ; Limbaj (auz, înţelegerea şi utilizarea limbajului, 
39 de itemi); Motor Grosier (statul jos, mersul, săritul, mişcările care implică muşchii 
mari ai corpului, 32 de itemi). Testul include şi 5 itemi de comportament în timpul testării. 
Instrumentul este adaptat pe populaţia românească de Test Central (www. testcentral.ro). 


Scalele Bayley pentru nou-născuţi şi copii mici (Bayley Scales of Infant and Toddler 
Development, third edition, 2005) se utilizează de la o lună la 42 de luni. Scalele Bayley III 
acoperă cinci domenii ale dezvoltării : cognitiv, motor şi limbaj (itemi adresati copilului), 
interacțiuni, socioemotional şi comportament adaptiv (itemi adresati părinţilor). Itemii 
sunt aranjaţi în ordinea vârstei de plasare a copilului, adică vârsta la care 50% dintre copiii 
testati reuşesc la un item dat. De aceea, pentru fiecare item sunt indicate vârsta de plasare, 
precum şi limitele de vârstă între care itemul este trecut de 5% şi 95% dintre copiii ce 
au făcut parte din lotul de standardizare. În cazul în care copilul prezintă probleme în 
dezvoltare, se recomandă să se înceapă cu un nivel mai scăzut. Testul prezintă caracteristici 
psihometrice bune şi corelaţii puternice cu WPPSI (Bedford, Walton şi Ahn, 2013). 


Chestionarul vârstelor si stadiilor (Ages and Stages Questionnaires - ASQ-3, 2009) 
este utilizat in screeningul intarzierilor in dezvoltare, de la o luna la 66 de luni (5 ani si 
jumătate). Conţine 21 de seturi de întrebări specifice vârstei. Fiecare set cuprinde şi o 
secţiune demografică şi 30 de întrebări cu privire la dezvoltarea copilului, divizate în 
cinci domenii, cu răspunsuri de tip ,,da”/,,cateodata”/,,deocamdata nu”. Părinților li se 
recomandă să realizeze diferite activităţi cu copilul şi să se asigure că acesta este odihnit 
şi hrănit înainte de desfăşurarea lor. Exemple de întrebări: comunicare („Fără a-i arăta, 

copilul dumneavoastră identifică corect un anumit element din imaginea prezentată ? ”) ; 
motricitate grosieră („Copilul sare de pe podea cu ambele picioare în acelaşi timp? ”) ; 
motricitate de fineţe („Copilul duce lingura la gură în aşa fel încât mâncarea să nu se 
verse ?”) ; rezolvare de probleme („Dacă îşi doreşte un obiect la care nu poate să ajungă, 
copilul se foloseşte de un scaun sau o cutie pentru a reuşi ? ”) ; personal şi social („Copilul 
imită activităţi precum pieptănat, spălat, bărbierit ? ”). Suplimentar, se pot adresa părinţilor 
întrebări cu răspuns deschis, cu privire la preocupările acestora : „Aveţi anumite îngrijorări 
cu privire la comportamentul copilului? Dacă da, explicaţi”. Chestionarul oferă un scor 
pentru fiecare arie, comparat cu scorul cut-off de pe foaia de scorare, precum şi un scor 
global. Scorurile situate sub scorul cut-off indică necesitatea unor evaluări suplimentare, 
scorurile apropiate indică monitorizarea, iar cele situate peste scorul cut-off indică 
dezvoltarea normală potrivit vârstei (Bedford, Walton şi Ahn, 2013). 


Evaluarea statusului dezvoltării de către părinţi (Parents’ Evaluation of Developmental 
Status - PEDS, 1997) surprinde preocupările părinţilor cu privire la dezvoltarea şi 
sănătatea copilului, de la 0 la 8 ani, permiţând screeningul şi evaluarea dezvoltării, pentru 
următoarele domenii: global/cognitiv, limbaj expresiv şi articulare, limbaj receptiv, 
motricitate de fineţe şi motricitate grosieră, comportament, socioemotional, deprinderi 
de autoservire, şcoală. Se începe cu un item general: „Listaţi toate preocupările cu privire 
la dezvoltarea, comportamentul şi învăţarea copilului”, urmat de opt întrebări scurte, 
pentru surprinderea preocupărilor părinţilor pentru fiecare arie de dezvoltare. Exemple 
de itemi: „Vă preocupă modul in care copilul îşi mişcă mâinile şi picioarele?” ; „Vă 
preocupă modul în care se comportă copilul ? ”. Răspunsurile sunt de tipul: „nu”/„da”/ 
„puţin (detaliaţi)”. Scorarea se realizează conform ghidului de administrare şi scorare ; 
formularul de scorare conţine coloane pentru fiecare medie de vârstă (ceea ce permite 
urmărirea progreselor copilului în timp) şi evidenţiază acele preocupări care prezic 
problemele. PEDS prezintă calităţi psihometrice bune pentru fidelitatea interexaminatori, 
consistenţă internă, validitate predictivă şi validitate concurentă moderată (Ringwalt, 
2008 ; Bedford, Walton şi Ahn, 2013). 


Scalele comportamentale pentru preşcolari, ediția a doua (Preschool and Kindergarten 
Behavior Scales, second edition - PBKS-2; Merrell, 2002) - includ 34 de itemi pentru 
Scala abilităţilor sociale (incluzând cooperare socială, interacţiune socială, independenţă 
socială) şi 42 de itemi pentru Scala problemelor comportamentale (incluzând externalizare 
Şi internalizare). Aceste scale au fost dezvoltate pentru screeningul preşcolarilor, în vederea 
stabilirii unor planuri de intervenţie. Forma pentru părinţi (Parent Form, PKBS-2-P), cu 
72 de itemi, şi Forma pentru cadre didactice (Teacher version, PKBS-2-T), cu 76 de itemi, 
subsumează Scalele privind problemele copilului (probleme comportamentale generale, 
internalizare, externalizare) şi Scalele adaptive sau privind competențele copilului (abili- 
tati sociale generale, cooperare socială, interacţiune socială, independenţă socială). Scalele 
au consistenţă internă şi validitate concurentă bune, fidelitate interexaminatori moderată 
(Ringwalt, 2008). 


Inventarul de screening timpuriu - revizuit (Early Screening Inventory - Revised, 
ESI-R) permite identificarea copiilor care necesită servicii educaţionale de specialitate, 
prin evaluarea abilităţilor copiilor cu vârste cuprinse între 3 şi 6 ani în ariile vizuală, motorie, 
adaptivă, limbaj şi dezvoltare cognitivă. Utilitatea acestui instrument se reflectă în 
posibilitatea de a dezvolta programe educaţionale individualizate întârzierilor în dez- 
voltare, problemelor ori blocajelor de învăţare, pregătirii pentru şcoală. Au fost raportate 

caracteristici psihometrice bune pentru fidelitatea interexaminatori, test-retest şi validitate 
predictivă (Ringwalt, 2008). 


19.2.3. Principalele arii ale dezvoltării şi evaluarea 
dezvoltării generale 


Bedford, Walton şi Ahn (2013) subliniază faptul că evaluarea nivelului de dezvoltare 
presupune evaluarea abilităţilor copiilor şi raportarea acestora la nivelul copiilor de aceeaşi 
vârstă, în termeni de sarcini de dezvoltare pe care aceştia le pot îndeplini. În acest demers, 
specialiştii (Black şi Powell, 2004 ; Bedford, Walton şi Ahn, 2013) au concluzionat asupra 
principalelor domenii/arii ale dezvoltării evaluate la copil: 


e Domeniul fizic şi motor: motricitate grosieră şi de fineţe, incluzând control muscular, 
control corporal, locomotie, manipularea obiectelor, comutarea poziţiei. 

e Domeniul cognitiv: discriminare perceptuală, retentia de informaţii, raţionament 
verbal şi nonverbal, rezolvarea de probleme, înţelegerea şi aplicarea acestora în 
practică. 

e Domeniul lingvistic: limbaj articulat, receptiv şi expresiv. 

e Domeniul socioemotional: abilităţi şi caracteristici care îi permit copilului să se 
angajeze în interacțiuni sociale pozitive şi semnificative cu adulţi şi covârstnici, 
exprimarea trăirilor, conceptul de sine, coping, roluri sociale, responsivitate socială. 

e Domeniul adaptiv: abilităţi şi deprinderi de autoservire, care îi conferă copilului 
independenţă în activităţile cotidiene, precum şi abilităţi raportate la sarcină, de tipul 
menţinerii atenţiei asupra stimulilor, asumarea responsabilitatii pentru propriile acţiuni, 
iniţierea de activităţi cu scop. 


Dintre cele mai cunoscute şi larg utilizate instrumente de evaluare a ariilor de dezvoltare 
generală la copiii preşcolari menţionăm : 


Bateria de evaluare neuropsihologică la copii Nepsy-II (Korkman, Kirk şi Kemp, 2007) 
permite evaluarea mai multor arii specifice ale dezvoltării neuropsihologice a copilului 
cu vârste cuprinse între 3 şi 12 ani, oferind informaţii cu privire la tulburările specifice 
ale copilăriei, vizând: percepţia socială, funcţiile executive/atentia, limbajul, memoria şi 
învăţarea, funcţionarea senzorio-motorie, procesarea vizuo-spatiala. Bateria permite evaluarea 
funcţiilor executive, printr-o mare varietate de subteste adecvate nevoilor copilului, 
furnizând repere diagnostice relevante pentru dezvoltarea normală şi cea atipică şi facilitând 
astfel stabilirea unor planuri ulterioare de intervenţie. Instrumentul prezintă calităţi 
psihometrice bune pentru fidelitate şi validitate, precum şi senzitivitate clinică, subtestele 
fiind etalonate şi validate pe populaţia din România de Cognitrom (www.cognitrom.ro). 


Platforma de evaluare a dezvoltării (PEDa) este un sistem computerizat ce permite 
evaluarea dezvoltării copiilor de 3-6/7 ani, a nivelului de pregătire pentru şcoală şi a 
eventualelor tulburări din sfera sănătăţii mentale. Sunt incluse o serie de scale de evaluare 
a competenţelor copiilor preşcolari, de tip cognitiv, emoţional şi social, temperament, 
autonomie personală, motric, pregătire pentru şcoală, precum şi o mare varietate de scale 
de screening psihiatric pentru tulburările specifice copilăriei, cu forme pentru părinte şi 
educator. Scalele sunt etalonate şi validate pe populaţia din România de Cognitrom (www. 
cognitrom.ro). 

Scalele McCarthy pentru abilităţile copiilor (McCarthy Scales of Children's Abilities — 
MSCA), construite în scopul evaluării cognitive şi motorii a copiilor de 2-4 ani, până la 
7-8 ani, contin şase subscale: scala verbală (înţelegerea şi procesarea stimulilor vizuali 
şi exprimarea gândurilor), scala de performanţă perceptuală (coordonare vizuo-motorie 
şi raţionament nonverbal), scala cantitativă (operarea cu numere şi înţelegerea conceptelor 
cantitative), scala de memorie (memoria de scurtă durată, evaluată prin stimuli vizuali şi 
auditivi), scala motorie (coordonare motorie grosieră şi de fineţe) şi scala cognitivă 
generală (raţionament, formarea conceptelor şi memorie în rezolvarea de probleme verbale 
şi numerice şi în manipularea obiectelor) (Health & Psychology Catalogue, 2016). 


19.2.4. Evaluarea cognitivă 


În evaluarea cognitivă, pornim de la premisa că unul din punctele forte ale testelor de 
inteligenţă îl constituie acurateţea în predicția comportamentelor viitoare. S-a dovedit că 
testele de inteligenţă constituie predictori puternici ai achiziţiilor academice (Gregory, 
1999, Mackintosh, 1998, apud Groth-Marnat, 2003), ai performanţelor profesionale 
(Schmidt şi Hunter, 1998, Wagner, 1997, apud Groth-Marnat, 2003) şi ai prezenţei defi- 
citelor neuropsihologice (Groth-Marnat, 2002, Groth-Marnat, Gallagher, Hale şi Kaplan, 
2000, apud Groth-Marnat, 2003). 


Scala de inteligență Wechsler pentru copii preşcolari şi şcolari (Wechsler Preschool 
and Primary Scale of Intelligence - WPPSI) a fost publicată de David Wechsler initial in 
1967, revizuită in 1989 (WPPSI-R) şi în 2002 (WPPSI-III). Fiind o extensie a WISC 
(Wechsler Intelligence Scale for Children), scala a constituit primul instrument complex 
de evaluare cognitivă a copiilor cu vârste între 4 şi 6 ani şi 6 luni (versiunea din 1967) 
şi 3 şi 7 ani şi 3 luni (versiunea din 1989). Scala cuprinde subteste verbale (infor- 
matii, vocabular, aritmetică, similitudini, înţelegere, propoziţii) şi subteste de performanţă 
(casa/cuiele animalului, completarea imaginii, labirinturi, desen geometric, cuburi, 
asamblarea obiectului, acesta din urmă fiind adăugat la revizia din 1989), în urma cărora 
rezultă trei tipuri de QI: QI verbal, QI performanţă şi QI total. Scala prezintă caracteristici 
psihometrice bune şi corelaţii puternice cu scala Stanford-Binet (Health & Psychology 
Catalogue, 2016). 


Scala Wechsler pentru abilități nonverbale (Wechsler Nonverbal Scale of Ability - 
WNV; Wechsler si Naglieri, 2006) se adresează vârstelor de 4 ani — 21 de ani şi 11 luni, 
in special persoanelor cu probleme lingvistice ori vorbitori de alte limbi. Subtestele includ : 
matrici, asamblarea obiectului, coduri, recunoaştere, deschidere spaţială, aranjarea imagi- 
nilor. Subtestele se selectează şi se aplică în conformitate cu vârsta copilului/adolescentului 
(Health & Psychology Catalogue, 2016). 


Matricile Progresive Color (CPM), elaborate de John C. Raven, permit măsurarea 
proceselor intelectuale ale copiilor cu vârste între 4 şi 11 ani, urmărind inteligenţa 
nonverbală. Testul este alcătuit din 36 de itemi organizaţi în trei serii, fiecare a câte 
12 itemi: A, Ab şi B. În realizarea sarcinilor sunt implicate elemente perceptive ce trebuie 
comparate şi clasificate, detalii, forme şi poziţii în schema de alegere, alegere analitică 
abstractă, organizare a câmpului perceptiv, identificare de similitudini, analogii, permutări, 
descompunerea figurilor în elemente. Reuşita la test depinde de abilitatea de a completa 

patternurile continue, pentru seria A, abilitatea de a percepe figuri discrete ca întreguri 
relationate spatial, de a alege figura care completează modelul/întregul, pentru seria Ab, 
şi abilitatea de a realiza analogii, pentru seria B. Testul este disponibil şi la noi in tara, 
fiind adaptat cultural pe populaţia românească de un colectiv de autori coordonat de prof. 
Anca Dobrean, RTS Cluj (www.rtscluj.ro). 


Testul cuburilor Kohs (The Block Design Test), elaborat de S.C. Kohs, reprezintă un 
instrument de screening al abilitatilor cognitive nonverbale ale copiilor si adolescentilor 
cu vârste de 4-19 ani, însă poate fi utilizat şi in cazul adulţilor. Sunt incluşi 17 itemi 
nonverbali (desene-stimuli), conceputi în baza teoriei asupra măsurării inteligenţei ca 
raport între vârsta mentală şi vârsta cronologică, solicitându-i copilului gândirea spaţială, 
gândirea analitică şi sintetică. Se cotează reuşita, exactitatea, timpul, numărul de mutări. 
Testul este adaptat pe populaţia românească de Test Central (www.testcentral.ro). 


19.2.5. Evaluarea limbajului şi comunicării 


Investigarea Kaufman a abilităţilor academice şi lingvistice timpurii (Kaufman Survey of 
Early Academic and Language Skills - K-SEALS), instrument elaborat de A.S. Kaufman 
şi N.L. Kaufman, se adresează copiilor de 3 - 6 ani şi 11 luni, permiţând evaluarea 
pregătirii pentru şcoală, evaluarea dezvoltării timpurii a copilului, precum şi identificarea 
copiilor înzestrați şi evaluarea eficienţei unor programe. Instrumentul conţine subteste 
separate : vocabular, numere, litere şi cuvinte, evaluarea articulării (Health & Psychology 
Catalogue, 2016). 


Evaluarea diagnostică a articulării şi fonologiei (Diagnostic Evaluation of Articulation 
and Phonology - DEAP), instrument elaborat în anul 2002 de B. Dodd et al., permite 
identificarea şi diferenţierea problemelor de articulare, fonologiei întârziate şi tulburării 
fonologice, la copiii de 3 - 6 ani şi 11 luni. Acest instrument conţine itemi ce includ sunete, 
cuvinte, vocale şi consoane, foneme şi simboluri (Health & Psychology Catalogue, 2016). 


Scala de limbaj pentru preşcolari, ediția a cincea (Preschool Language Scale, fifth 
edition - UK, PLS-SUK ; Zimmerman, Pond şi Steiner, 2014), permite evaluarea complexă 
a dezvoltării limbajului la copiii cu vârste cuprinse între O şi 7 ani şi 11 luni, cuprinzând 


limbajului, alfabetizare şi fluenţă verbală (Health & Psychology Catalogue, 2016). 


19.2.6. Evaluarea funcţionării socioemotionale 


Dezvoltarea abilităţilor sociale şi emoţionale ale copiilor influenţează modul în care aceştia 
înţeleg şi asimilează realitatea proprie şi realitatea mediului social, prin prisma abilită- 
tilor de reglare emoţională, a spectrului variat de emoţii resimtite şi exprimate, a 
relaţiilor securizante de ataşament, a interesului de explorare a mediului (Golu, 2015). 
Studiile arată că, pe măsură ce copiii se maturizează socioemotional, devin din ce in ce 
mai încrezători şi competenţi în construirea de noi relaţii, în rezolvarea de probleme, 
în adaptarea la mediu (Parlakian, 2003, apud Halle şi Darling-Churchill, 2016), iar 
dezvoltarea timpurie a competenţelor socioemotionale se află în strânsă legătură cu 

performanţele lor academice (Blair şi Diamond, 2008, Konold şi Pianta, 2005, apud Halle 
şi Darling-Churchill, 2016). Literatura de specialitate abordează ca subdomenii ale 
dezvoltării socioemoţionale : competenţa socială, competenţa emoţională, adaptarea şi 
problemele comportamentale, autoreglarea (Halle şi Darling-Churchill, 2016). Există un 
interes din ce în ce mai crescut faţă de evaluarea corectă a acestor domenii, pentru a putea 
urmări starea de bine a copilului în timp şi a determina eficienţa intervențiilor. 


Sistemul de screening comportamental şi emoțional (Bess Behavioral and Emotional 
Screening System - BASC-3 BESS; Kamphaus şi Reynolds, 2015) este un sistem bazat 
pe multiple surse de evaluare: de la 2 ani la 18 ani şi 11 luni, versiunile pentru părinţi 
şi cadre didactice, iar de la 8 ani la 18 ani şi 11 luni se adaugă şi versiunea de autoevaluare. 
Sistemul permite evaluarea rapidă a funcţionării comportamentale şi emoţionale, identi- 
ficarea copiilor şi adolescenților care necesită sprijin suplimentar, evaluarea acelor 
probleme care pot afecta succesul în mediul şcolar şi social. Sunt incluse trei forme, care 
pot fi utilizate separat ori în diferite combinaţii : formele pentru cadre didactice (pentru 
preşcolari de la 3 la 5 ani şi pentru copii şi adolescenţi de la 5 la 18 ani); forma de 
autoevaluare (pentru copii şi adolescenţi de la 8 la 18 ani) ; formele pentru părinţi (pentru 
preşcolari de la 3 la 5 ani şi pentru copii şi adolescenţi de la 5 la 18 ani), fiecare formă 
conţinând un număr de 25-30 de itemi. Sistemul permite evaluarea unei palete largi de 
comportamente, precum probleme de internalizare şi externalizare, probleme şcolare, 
abilităţi adaptive (Health & Psychology Catalogue, 2016). 


Chestionarul comportamentului social al copiilor (Children's Social Behaviour 
Questionnaire - CSBQ) este un instrument de 49 de itemi, ce evaluează simptomele 
tulburării pervazive de dezvoltare FAS (fără altă specificaţie), distribuiţi în şase subscale : 
emotii/comportamente inadecvate situaţiei, tendinţa de retragere în situaţii sociale, nevoia 
scăzută de contact, probleme de orientare, dificultăţi în înţelegerea şi semnificarea 
informaţiilor sociale, comportament stereotip, teama de schimbare. Părinţii evaluează 
comportamentul copiilor lor pe o scală de 3 puncte, unde 0 semnifică lipsa totală a 
comportamentului, iar 1 semnifică prezenţa frecventă a comportamentului (Nauta, 2005). 


Chestionarul vârstelor şi stadiilor pentru domeniul socioemotional (Ages & Stages 
Questionnaire : Social-Emotional; Squires, Bricker şi Twombly, 2003) reprezintă o 
versiune a Chestionarului vârstelor şi stadiilor, prezentat anterior. Acest instrument este 
utilizat în evaluarea socioemotionala a copiilor de la 6 la 60 de luni, vizând autoreglarea, 
complianta, comunicarea, funcţionarea adaptivă, autonomia, afectul, interacţiunile cu 
ceilalţi. Chestionarul este completat de părinţi ori alţi adulţi. Exemple de itemi: „Copilul 
priveşte spre dvs. atunci când îi vorbiti?”, „Copilul se linişteşte după o perioadă de 
activare intensă ?”, „Copilul este interesat de lucrurile din jurul său (oameni, jucării, 
obiecte)? ” (Nauta, 2005). 


Scalele socioemotionale Vineland pentru copilăria timpurie (Vineland Social-Emotional 
Early Childhood Scales, Vineland SEEC Scales; Sparrow, Balla si Cicchetti, 1998) 
identifică punctele tari şi vulnerabilitatile socioemotionale ale copiilor de la O la 5 ani şi 
II luni, fiind o versiune a Scalelor Vineland pentru comportamentul adaptiv. Instrumentul 
se prezintă sub forma unui interviu semistructurat cu părintele sau ingrijitorul, cu mai 
multe subscale: relationare interpersonală (44 de itemi care descriu abilitatea copilului 
de a comunica în contexte sociale, de a stabili şi menţine prietenii, de a exprima şi 

recunoaşte în mod adecvat emoţiile) ; joc şi timp liber (44 de itemi care evaluează modul 
în care copilul se joacă cu obiecte şi cu alti copii) ; abilităţi de coping (34 de itemi care 
evaluează abilităţile copilului de a fi manierat, de a respecta regulile, de a-şi gestiona 
impulsurile şi trăirile) (Nauta, 2005). 

De-a lungul dezvoltării, copiii experimentează tranzitoriu diferite faze ori niveluri de 
anxietate. Teama şi frica capătă forma unei tulburări de anxietate atunci când sunt conectate 
excesiv cu o anumită situaţie, când nu pot fi îndepărtate raţional, când scapă controlului 
voluntar, când duc la comportamente de evitare, când sunt persistente în timp, devenind 
dezadaptative (Ollendick şi Francis, 1988, apud Nauta, 2005). Copiii cu tulburări de 
anxietate prezintă un nivel scăzut de funcţionare adaptativă, având dificultăţi în interacţiunile 
cu covârstnicii, stimă de sine scăzută, probleme comportamentale şi şcolare (Strauss, 
Frame şi Forehand, 1987, apud Nauta, 2005). 


Evaluarea anxietdtii copilului se poate realiza prin interviuri diagnostice şi prin 
instrumente standardizate de evaluare, adresate atât copilului, cât şi părintelui. 


Planul de interviu diagnostic pentru tulburările de anxietate (Anxiety Disorder Interview 
Schedule - ADIS-C/P ; Silverman şi Nelles, 1988) este un interviu semistructurat bazat 
pe clasificările DSM-IV, cu forme adresate separat părintelui şi copilului. Interviul 
evaluează atât tulburările de anxietate din copilărie (fobia socială, anxietatea de separație, 
fobia şcolară, fobia specifică, anxietatea generalizată, panica, agorafobia, tulburarea 
obsesiv-compulsivă, tulburarea de stres posttraumatic), cât şi alte tulburări specifice 
copilăriei şi adolescenţei, precum hiperactivitatea cu deficit de atenţie, tulburarea opozi- 
tionismului provocator, tulburarea de conduită, depresia, distimia. Interviul are şi rolul 
de screening al simptomelor tulburărilor pervazive de dezvoltare, al schizofreniei, al 
mutismului selectiv, al enurezisului şi al problemelor de învăţare (Nauta, 2005). 


Inventarul anxietăţii stare-trdsdturd pentru copii (State-Trait Anxiety Inventory for 
Children - STAIC), elaborat de Spielberger, cuprinde două chestionare ce măsoară 
anxietatea-stare şi anxietatea-trăsătură. Anxietatea ca stare se referă la starea prezentă a 
copilului („Mă simt liniştit acum”), în timp ce anxietatea ca trăsătură se referă la trăirile 
generale ale copilului („Mă tem să nu fac lucruri greşite”). Fiecare subscală conţine 20 de 
itemi, scorati pe o scală de la 1 la 3. Consistenta internă şi fidelitatea test-retest s-au 
dovedit satisfăcătoare (Spielberger, 1970, apud Nauta, 2005). 


Scala Spence a anxietăţii copiilor (Spence Children’s Anxiety Scale - SCAS) evaluează 
simptomele tulburărilor din spectrul anxietatii, potrivit DSM-IV. Forma pentru copii 
conţine 44 de itemi, cotati pe o scală de 4 puncte, unde 0 înseamnă niciodată, iar 3 
semnifică întotdeauna. Scala permite calcularea unui scor total, dar şi a şase scoruri la 
subscalele sale: panică/agorafobie, anxietate de separație, anxietate socială, anxietate 
generalizată, tulburare obsesiv-compulsivă, temeri privind leziuni fizice. Forma pentru 
părinţi (SCAS-p) conţine 38 de itemi formulati în corespondenţă cu versiunea pentru 
copii: „Îmi este teama”/,Copilul meu se plânge că îi este teamă”. Scala prezintă 
consistenţă internă înaltă, fidelitate test-retest satisfăcătoare, precum şi validitate conver- 
gentă şi discriminatorie (Spence, 1998, Muris, Merckelbach, Ollendick, King şi Bogie, 
2002, apud Nauta, 2005). 

19.2.7. Evaluarea copiilor cu ADHD 


În ceea ce priveşte evaluarea şi diagnoza copiilor cu ADHD, acest demers se axează pe 
următoarele coordonate (Barkley şi Edwards, 2006) : 


a) Preocupări cu privire la copil (interviu nestructurat) ; 


b) Istoricul acestor preocupări (interviu semistructurat) ; 

c) Diferentierea de alte tulburări (interviu structurat bazat pe DSM, scale comporta- 
mentale standardizate, interviu semistructurat pe arii de dezvoltare) ; 

d) Simptome (criteriile de diagnostic din DSM, scale comportamentale standardizate) ; 

e) Comorbiditate (interviul structurat bazat pe DSM, testarea inteligenţei, testarea abili- 
tatilor achiziţionate) ; 

f) Deficiențe (interviuri cu părinţii, educatorii, fişe medicale şi şcolare, scale de funcţionare 
adaptativă) ; 

g) Adaptarea psihologică a părinţilor (evaluarea relaţiilor maritale, evaluarea stresului 
parental) ; 

h) Punctele tari ale copilului şi părinţilor (interviul semistructurat) ; 

i) Resurse comunitare (interviul semistructurat, servicii comunitare). 


Potrivit autorilor menţionaţi, interviul cu părintele se concentrează pe evaluarea 
problemelor copilului acasă şi în alte medii, urmărind interacţiunile părinte-copil, jocul 
copilului (solitar şi/sau colectiv), programul de masă, deprinderile copilului, comporta- 
mentul copilului în diferite situaţii (când părintele vorbeşte la telefon, când merg în vizite, 
când copilul se uită la televizor, când copilul are de efectuat diferite sarcini, când merg 
cu maşina, când este lăsat în grija altei persoane etc.). În cazul în care sunt identificate 
eventuale probleme, se adresează întrebări suplimentare: „Ce anume face copilul în 
această situaţie ?”, „Ce anume vă deranjează la acest aspect?”, „Cum reactionati in 
această situaţie ?”, „Cum reacţionează copilul ca răspuns la reacţia dumneavoastră ?”, 
„Cum se finalizează de obicei această situaţie ? ”, „Cât de des apar astfel de probleme ?”, 
»Apreciati severitatea acestei probleme pe o scală de la 1 la 10” (Barkley şi Edwards, 2006). 


Scalele de evaluare Conners, a treia ediţie (Conners 3), pot fi utilizate în evaluarea 
tulburărilor de deficit de atenţie şi de hiperactivitate şi a problemelor şi dezechilibrelor 
frecvent asociate, în rândul copiilor şi adolescenților. Scalele sunt destinate copiilor cu 
vârste cuprinse între 6 şi 18 ani, având drept utilitate luarea deciziilor în diagnosticul 
clinic şi stabilirea eligibilitatii educaţionale, planificarea şi monitorizarea intervențiilor. 
Scalele au forme de tipul „multiple-informant” (părinţi, profesori şi autoevaluare). Scalele 
au fost adaptate pe populaţia românească de Test Central. 


Scalele Conners pentru copilăria timpurie (Conners Early Childhood™, Conners EC™) 
reprezintă o versiune a Scalelor Conners-3, adaptate pentru intervalul de vârstă 2-6 ani. 
Evaluează preocupările părinţilor şi cadrelor didactice/ingrijitorilor cu privire la copil, 
pe câteva domenii fundamentale, precum abilităţi adaptive, comunicare, abilităţi motorii, 
Joc şi preacademic/cognitiv, facilitând astfel identificarea timpurie a problemelor compor- 
tamentale, sociale şi emoţionale (Health & Psychology Catalogue, 2016). 

19.2.8. Evaluarea copiilor cu tulburări de spectru autist 


Un obiectiv major în evaluarea copiilor cu tulburări de spectru autist îl reprezintă 
identificarea ariilor comportamentale afectate, ca potenţiale direcţii ulterioare de inter- 
venţie : probleme la nivelul comunicării, la nivelul interacțiunilor sociale, la nivelul 
jocului, comportamente stereotipe, agresive şi autoagresive. 


Interviul de evaluare funcţională (The Functional Assessment Interview - FAI; O’ Neill 
et al., 1997) include întrebări privind frecvenţa, coincidenta, durata, locaţia şi intensitatea 
problemelor comportamentale, antecedentele şi consecinţele problemelor, comportamen- 
tele prosociale, modalităţile prin care copilul îşi comunică nevoile şi dorinţele, întăririle 
utilizate, încercările anterioare de intervenţie. Interviul oferă o diagramă ce sumarizează 
informaţiile, utilizată în scopul identificării relaţiilor funcţionale ale copilului, însă nu ca 
criteriu diagnostic (Furniss, 2009). 


Scalele de evaluare a spectrului autist (Autism Spectrum Rating Scales - ASRS) pot 
fi utilizate în stabilirea unui diagnostic, în deciziile care trebuie luate pentru planificarea 
tratamentului, în monitorizarea răspunsului la intervenţie şi în evaluarea programului în 
care a fost inclusă persoana cu tulburări de spectru autist (TSA). Scalele sunt construite 
pentru a măsura comportamente asociate TSA, apărute în cazul copiilor şi tinerilor cu 
vârste cuprinse între 2 şi 18 ani. Subscale : social/comunicare, comportamente neobişnuite, 
autoreglare, socializare, reciprocitate sociala/emotionala, limbaj atipic, stereotipii, rigi- 
ditate comportamentală, sensibilitate senzorială, atenţie (Furniss, 2009). 


Profilul psihoeducational (Psychoeducational Profile, third edition - PEP-3) se 
adresează copiilor cu vârste de la 6 luni la 7 ani, fiind conceput pentru a evalua punctele 
forte şi limitele inegale ce caracterizează TSA. Instrumentul cuprinde itemi interactivi şi 
itemi verbali comportamentali, oferind informaţii cu privire la nivelul de dezvoltare al 
abilităţilor, diagnosticul şi severitatea afectării, ceea ce facilitează planificarea programelor 
educaţionale şi de monitorizare. Instrumentul este adaptat pe populaţia românească de 
Test Central (www.testcentral.ro). 


19.3. Evaluarea comportamentală tip multi-metodă 


Datorită variabilitatii comportamentului copilului, una dintre cele mai indicate moda- 
litati de evaluare a acestuia o reprezintă evaluarea de tip multi-metodă (Achenbach şi 
McConaughy, 1997, Kratochwill şi Shapiro, 2000, Merrell, 2003, Stanger, 2003, apud 
McConaughy, 2005). 

Evaluarea comportamentală de tip multi-metodă permite surprinderea comportamentelor 
copilului în contexte variate, prin multiple modalităţi de evaluare şi din diferite surse de 
informare. Toate acestea surprind o serie de aspecte relevante cu privire la interacţiunile, 
schimbările fiziologice, cognitiile, comportamentele, trăirile copilului. Astfel, precizează 
Groth-Marnat (2003), evaluarea comportamentală complexă descrie nu numai anumite 
probleme specifice, ci mai ales modul în care o anumită problemă afectează alte arii ale 
dezvoltării, prin prisma factorilor predispozanti, moderatori şi determinanti ai problemelor 

copilului. Analizând specificul evaluărilor comportamentale de tip multi-metodă, specialiştii 
au ajuns la concluzia că acestea implică un set complex de proceduri (Haynes şi O'Brien, 
2000 ; Ramsay, Reynolds şi Kamphaus, 2002; Merrell, 2003) : 


a. Variate metode de obţinere a informaţiilor (observaţii naturale şi structurate, interviuri, 
scale de evaluare comportamentală, înregistrări, evaluări sociometrice, inventare de 
autoevaluare, automonitorizare, monitorizări fiziologice) ; 

b. Variate contexte în care informaţiile sunt obţinute (acasă, la gradinita/scoala, în mediul 
clinic, în timpul jocului, în comunitate) ; 

c. Variate surse de informare (copilul însuşi, părinţi, alti membri ai familiei, covarstnici, 
cadre didactice, alţi specialişti). 


Sistemul de evaluare comportamentală BASC-2 (Behavior Assessment System for 
Children — 2; Reynolds şi Kamphaus, 2004) este un sistem multi-dimensional şi multi-metodic, 
utilizat în evaluarea comportamentului copiilor şi tinerilor de la 2 la 25 de ani. Sunt 
incluse trei variante (2-5 ani, 6-11 ani şi 12-25 ani), mai multe forme - pentru cadre 
didactice (Teacher Rating Scales - TRS), pentru părinţi (Parent Rating Scales - PRS), 
forme de autoevaluare (Self-Report of Personality - SRP), precum şi un interviu structurat, 
referitor la istoricul dezvoltării (Structured Developmental History - SDH) şi o foaie de 
observaţie (Student Observation System - SOS). Sistemul permite stabilirea diagnosticului 
diferenţial şi realizarea de clasificări educaţionale pentru o mare varietate de tulburări 
emoţionale şi de comportament, sprijinind astfel întocmirea planurilor de intervenţie 
(McConaughy, 2005). Forma pentru părinţi (Parent Rating Scales - PRS, de la 134 la 
160 de itemi) şi Forma pentru cadre didactice (Teacher Rating Scales - TRS, de la 100 
la 139 de itemi) includ Scalele privind problemele copilului (Indexul simptomelor com- 
portamentale, Externalizare, Internalizare, Hiperactivitate, Agresivitate, Probleme de 
comportament şpentru 6-18 anit, Anxietate, Depresie, Somatizare, Probleme de atenţie, 
Probleme atipice, Retragere) şi Scalele adaptive sau privind competențele copilului (Scorul 
compozit pentru abilităţi adaptive, Adaptabilitate, Abilităţi sociale, Abilităţi de lider 
şpentru 6-18 anit, Activităţi curente/Activitati de studiu, Comunicare funcţională). Forma 
de autoevaluare (Self-Report of Personality, SRP) cuprinde de la 139 la 185 de itemi ce 
aparţin următoarelor scale: Consum/abuz de alcool, Anxietate, Probleme de atenţie, 
Atitudinea faţă de şcoală, Atitudinea fata de cadre didactice, Atipicalitati, Depresie, Hiper- 
activitate, Relationare interpersonală, Locul controlului, Relaţiile cu părinţii, Inadaptare 
şcolară, Stimă de sine, Încredere în sine, Căutarea de senzaţii, Simţul inadecvării, Stres 
social, Somatizare (McConaughy, 2005). 

O serie de studii au evidenţiat faptul că BASC-2 constituie un instrument valid în 
identificarea ADHD (Jarratt, Riccio şi Siekierski, 2005, Manning si Miller, 2001, 
Ostrander, Weinfurt, Yarnold si August, 1998, apud Brock, Jimerson si Hansen, 2009), 
scala Probleme de atentie fiind un predictor semnificativ pentru diagnosticul ADHD 
(Ostrander et al., 1998, apud Brock, Jimerson si Hansen, 2009). Sistemul a fost adaptat 
pe populaţia românească de Test Central. 


Sistemul Achenbach al evaluării bazate empiric (ASEBA) (Achenbach şi Rescorla, 
2000, 2001) permite evaluarea competenţelor, a funcţionării adaptative şi a problemelor 
copiilor şi adolescenților cu vârste cuprinse între 6 şi 18 ani, obținându-se descrieri 
individualizate ale comportamentului acestora. Categoriile de probleme evaluate sunt: 
Anxietate/Depresie (I), Însingurare/Depresie (ID, Acuze somatice (III), Probleme de 
relationare socială (IV), Probleme de gândire (V), Probleme de atenţie (VI), Neatentie, 

Hiperactivitate/Impulsivitate, Comportament de încălcare a regulilor (VII), Comportament 
Agresiv (VIII). Acestea acoperă un spectru larg de tulburări descrise de DSM : tulburări 
afective, tulburări anxioase, tulburări somatice, ADHD, tulburări de tip opozitionist, 
tulburări de conduită (McConaughy, 2005). Fiind un sistem multi-metodă, ASEBA cuprinde 
forme adresate părinților (pentru preşcolari şi elevi), cadrelor didactice (pentru elevi) şi 
forme de autoevaluare (pentru elevi). Formele de evaluare a elevilor (6-18 ani) includ 
următoarele componente : Inventarul comportamentelor copilului (Child Behavior Checklist — 
CBCL; 6-18 ani), ce le permite părinţilor să evalueze problemele şi competențele copilului ; 
Forma pentru cadre didactice (Teacher's Report Form - TRF), ce permite cadrelor 
didactice să evalueze performanţele academice, funcţionarea adaptivă şi problemele şcolare 
ale copilului ; Forma de autoevaluare (Youth Self-Report - YSR), adresată elevilor, pentru 
autoevaluarea problemelor şi competenţelor proprii. Sistemul include si: Interviul clinic 
semistructurat pentru copii şi adolescenţi (Semistructured Clinical Interview for Children 
and Adolescents - SCICA), ce conţine forme de evaluare a observaţiilor asupra compor- 
tamentelor copilului în timpul interviului şi forme de autoevaluare pentru copii; Fişa de 
observaţie în timpul testării (Jest Observation Form - TOF), ce îi permite examinatorului 
să evalueze problemele copilului în timpul sesiunilor de evaluare; Fişa de observaţie 
directă (Direct Observation Form - DOF), pentru notarea observaţiilor asupra copilului 
în contextul clasei (McConaughy, 2005). 


Forma de evaluare a preşcolarilor (Child Behavior Checklist - C-TRF, 1% - 5 ani, 
Achenbach şi Rescorla, 2000), adresată părintelui, ingrijitorului sau cadrului didactic, 
conţine 100 de itemi, ce investighează următoarele arii problematice : probleme generale, 
internalizare, externalizare, reactivitate emoţională, anxietate/depresie, acuze somatice, 
retragere, probleme de somn, probleme de atenţie, comportament agresiv, probleme 
emoţionale, probleme de anxietate, probleme pervazive de dezvoltare, deficit atentie/ 
hiperactivitate, probleme de opozitionism provocator (McConaughy, 2005). 

Sistemul de evaluare ASEBA prezintă caracteristici psihometrice bune pentru fidelitatea 
test-retest, interexaminatori, consistenţă internă, validitate concurentă şi predictivă (Ringwalt, 
2008). O serie de studii au relevat valoarea predictivă a CBCL pentru ADHD (Biederman 
et al., 1993, Chen, Faraone, Biederman şi Tsuang, 1994, Ostrander er al., 1998, Vaughn, 
Riccio, Hynd si Hall, 1997, apud Brock, Jimerson si Hansen, 2009). Sistemul a fost 
adaptat in Romania de un colectiv de autori coordonat de prof. Anca Dobrean, RTS Cluj. 


Sistemul de evaluare ABAS II (Adaptive Behavior Assessment System IT - ABAS II, 
Harisson şi Oakland, 2015) oferă o evaluare comprehensivă a abilităţilor adaptive ale 
copiilor şi adulţilor, de la nou-născut până la 89 de ani, pe trei intervale : 0-5 ani, 5-21 de 
ani, adult. Sunt incluse forme pentru părinte sau îngrijitor (0-5 ani, 5-21 de ani), pentru 
profesor sau educator (2-5 ani, 5-21 de ani), pentru adult (16-89 de ani). Sistemul este 
compatibil cu DSM-5 şi permite evaluarea deprinderilor adaptive, a autonomiei personale, 
diagnosticarea şi clasificarea anumitor dizabilităţi sau tulburări, identificarea punctelor 
tari şi a limitelor, sprijinind documentarea şi monitorizarea progresului, pe următoarele 
arii: comunicare, utilizarea resurselor comunităţii, funcţionalitate preşcolară, viaţa în 
şcoală/familie, sănătate şi siguranţă, timp liber, autoingrijire, autodirectionare, social, 
motricitate, muncă (Health & Psychology Catalogue, 2016). ABAS II a fost adaptat pe 
populatia romaneasca de Test Central. 

19.4. Evaluarea disponibilitatii pentru scoala a copiilor 


Potrivit mai multor specialişti, au fost identificate cinci arii ale dezvoltării copilului 
preşcolar asociate succesului şcolar: dezvoltare motorie şi stare de sănătate bună, 
dezvoltare socioemoţională, atitudinea fata de învăţare, dezvoltare lingvistică, cognitie şi 
cunoştinţe generale (Kagan, Moore şi Bredekamp, 1995, apud Maxell si Clifford, 2004 ; 
Black şi Powell, 2004). Astfel, determinarea eficienţei programelor pentru copiii preşcolari 
este în strânsă corelaţie cu nivelul pregătirii copilului pentru şcoală. Dacă un copil se 
prezintă ca nefiind pregătit pentru a intra la şcoală, educatorii şi specialiştii educationali 
identifică nevoile speciale ale copilului şi dezvoltă strategii pentru a le îmbunătăţi şi pentru 
a veni în întâmpinarea expectantelor şcolare. 

Acest nivel al pregătirii pentru şcoală este de cele mai multe ori evaluat prin teste de 
achiziţie ori prin instrumente de tip screening al dezvoltării. Se pot utiliza şi teste standar- 
dizate, cu itemi clari, aplicaţi în condiţii standardizate ; teste raportate la norme, prin 
compararea performanţelor copilului cu performanţele unui grup specific ; teste raportate 
la criteriu, care descriu performanţa unui copil potrivit unui anumit standard ; baterii de 
evaluare, care permit obţinerea de scoruri la diferite subteste, determinând astfel ariile 
în care copilul are performanţe înalte şi ariile în care copilul întâmpină dificultăţi (Black 
şi Powell, 2004). 


Scalele de evaluare a competențelor academice - Forma pentru cadre didactice 
(Academic Competence Evaluation Scales/Teacher Form, ACES ; DiPerna şi Elliott, 2000) 
cuprind 73 de itemi ce alcătuiesc Scalele adaptive sau privind competențele copilului 
abilităţi de studiu, scorul total al abilităţilor academice, citit/limbaj, matematică, gândire 
critică). Normele permit aplicarea la vârstele de 2 ani, 3-5 ani, 6-8 ani şi 9-12 ani 
(Ringwalt, 2008). 


Bateria de evaluare a copilului preşcolar „Gata pentru şcoală ”, elaborată de A. Clinciu 
în anul 2016 (www.testcentral.ro), permite evaluarea şi/sau monitorizarea nivelului de 
dezvoltare motorie, cognitivă şi psihosocială a preşcolarului, reprezentând o metodă validă 
de diagnostic psihologic al nivelului dezvoltării psihomotorii a preşcolarului. Bateria este 
compusă din două componente: Metoda de determinare a nivelului de dezvoltare a 
prescolarului şi Fişa standardizată de observare psihopedagogică a preşcolarului, acestea 
putând fi utilizate atât separat, cât şi combinat. Metoda de determinare a nivelului de 
dezvoltare a preşcolarului vizează domeniul motric (motricitate de fineţe şi grosieră) şi 
domeniul cognitiv (desen, calcul aritmetic, limbaj şi comunicare). Fişa standardizată de 
observare psihopedagogică include domeniul socioafectiv, cu probe pentru trăsăturile 
stabile de personalitate (temperament şi caracter) şi pentru cele dinamice în timp (adaptarea 
la condiţiile din grădiniţă ; limbaj şi comunicare ; joc, integrare şi comportament prosocial). 
Bateria este un instrument de tip multi-metodă, oferind date psihometrice stabile şi 
consistente (www.testcentral.ro). 

În marea majoritate a sistemelor educaţionale, vârsta este principalul criteriu al 
eligibilitatii copilului pentru şcoală, urmată de abilităţile ori competențele copilului 
(Saluja, Scott-Little şi Clifford, 2000, apud Maxell şi Clifford, 2004). În România, 

mediul şcolar. Testul de evaluare este aplicat de către specialiştii psihoeducationali, sub 
forma unor seturi de 20 de întrebări pentru copii care vor să se înscrie la clasa 0 şi 25 de 
întrebări pentru clasa I. Itemii vizează realizarea de analize comparative, similarități, 
vocabular, logică, analogie. Reuşita la test presupune obţinerea unui procent de 75%. 


19.5. Alte modalităţi de evaluare 


a. In ceea ce priveşte evaluarea copilului prin tehnicile proiective, sunt de menţionat 


c. 


unele aspecte. Acestea se disting de testele standardizate prin ambiguitatea materialului 
prezentat, prin libertatea răspunsurilor la stimuli slab structurati, ambigui, capabili 
să activeze zone profunde ale psihismului infantil. Distrăgând atenţia subiectului 
de la el însuşi, ele reduc apărările şi anxietatea, fiind mai puţin susceptibile de 
falsificări. Avantajul major al tehnicilor proiective constă în faptul că majoritatea 
probelor pot fi aplicate pe copii cu aptitudini verbale reduse sau defavorizati cultural 

(Minulescu, 2001). Cele mai multe tehnici proiective au însă caracteristici psihome- 

trice relative şi sunt mari consumatoare de timp în administrare, scorare, interpretare. 

În plus, variabilele care trebuie cotate nu sunt adesea cuantificabile şi există o prea 

mare imprecizie la unele tehnici în scorarea şi interpretarea datelor brute, determinând 

astfel o serie de erori şi incertitudini. Prin urmare, subliniază Kamphaus et al. (2000, 

apud Groth-Marnat, 2003), sunt necesare tehnici şi metode standardizate de evaluare 

psihologică. 

Din categoria de instrumente adresate părinţilor, incluse în demersul de diagnoză 

familială, menţionăm : 

- Inventarul relaţiei părinte-copil (Parent-Child Relationship Inventory; Gerard, 
1994) evaluează atitudinile părinţilor cu privire la abilităţile lor parentale şi cu 
privire la atitudinea faţă de copil. Constă in 78 de itemi adresati mamelor sau 
tatilor copiilor cu vârste cuprinse între 3 şi 15 ani, cotati pe o scală tip Lickert cu 
4 puncte. Itemii sunt grupaţi pe următoarele subscale: suport parental, satisfacţie 
şi parenting, implicare, comunicare, stabilirea limitelor, autonomie, orientarea 
rolului. 

- Indexul stresului parental (Parenting Stress Index, third edition; Abidin, 1983, 
1995) evaluează principalele surse de stres parental : stresul asociat caracteristicilor 
copilului (adaptabilitate, dispoziţie, solicitări, distractibilitate-hiperactivitate), stresul 
asociat caracteristicilor părintelui (sentimentul competenţei în rolul de părinte, 
depresia, ataşamentul parental, relaţia cu partenerul, izolarea socială, starea de 
sănătate, restricționarea rolului), stresori de viaţă (decesul unui membru al familiei, 
pierderea slujbei, divorţ etc.). 

Evaluarea transdisciplinară bazată pe joc (Transdisciplinary Play-Based Assessment, 
second edition - TPBA-2; Linder, 2008) este o modalitate complexă de evaluare a 
patru domenii critice ale dezvoltării (senzorio-motor, emoţional şi social, comunicare, 
cognitiv) şi se realizează prin intermediul observării jocului copilului cu membri ai 
familiei, alţi copii ori specialişti. Acest tip de evaluare permite monitorizarea progreselor, 
printr-o abordare holistă a copilului de la O la 6 ani, prin identificarea punctelor tari 
ale copilului, a nevoilor sale şi a principalelor arii de preocupare. 

d. În cadrul gradinitei, specialiştii educationali utilizează ca instrument de cunoaştere şi 
evaluare a copilului fişa de caracterizare psihopedagogică, ce oferă o imagine detaliată 
asupra dezvoltării generale a copilului şi asupra particularitatilor sale psihoindividuale 
şi de conduită. Sunt incluse mai multe secţiuni : 

-  Determinări obiective de tip anamnestic, privind mediul familial, coordonatele 
fizice şi medicale ale dezvoltării copilului ; 

- Particularități ale debutului prescolaritatii, privind diferite abilităţi practice şi 
mintale ale copilului, şi unele aspecte ale conduitei lui adaptive la mediul gradinitei ; 

- Rezultatele activităţii independente a copilului ; 

- Procesele cognitive şi stilul de muncă intelectuală ale copilului (caracteristici ale 
funcţiei senzorio-perceptive, inteligenţei, memoriei, imaginaţiei şi limbajului) ; 

- Conduita copilului (în grădiniţă, la activităţi, conduita de grup şi integrarea 
socială) ; 

- Trăsături de personalitate (manifestări temperamentale, emotivitate, dispoziţie 
afectivă predominantă, însuşiri aptitudinale, atitudini faţă de muncă, fata de alţii, 
fata de sine) (Golu şi Golu, 2003). 

e. O altă metodă de cunoaştere şi evaluare a copilului este analiza produselor activității 
(Golu şi Golu, 2003): lucrări de muncă independentă sau colectivă, construcții, 
desene, picturi, obiecte modelate, colaje, compoziţii. Acestea oferă informaţii depre 
universul interior al copilului, despre imaginaţia şi creativitatea lui, despre modul în 
care acesta îşi reprezintă realitatea înconjurătoare, abilităţile, interesele şi înclinațiile. 

f. Evaluările performantiale se realizează prin urmărirea copiilor în cursul activităţilor 
cotidiene, de-a lungul unei anumite perioade de timp. Cadrul didactic completează 
notițe, foi de observaţie, arhivează produse ale activităţii copiilor, obținându-se astfel 
o perspectivă unitară asupra copilului, în cadrul căreia se reliefează obiceiurile, 
abilităţile, cunoştinţele copilului (Riley-Ayers şi Barnett, 2015). 


Concluzii 


copilului preşcolar, specialiştii trebuie să selecteze acele metode, tehnici şi instrumente 
care răspund cel mai bine scopului şi obiectivelor evaluării, raportate la specificul vârstei 
cont de interacţiunile contextuale de mediu şi de determinantii situationali ai manifestărilor 
şi comportamentelor copiilor (Ramsay, Reynolds si Kamphaus, 2002; Groth-Marnat, 
2003 ; Reitman, 2006), care induc variaţii semnificative in funcţionarea copilului şi in 
abilităţile lui. Astfel, obiectivul fundamental al evaluării copiilor este realizarea unui 
profil al dezvoltării, care plasează copilul într-un context normativ de dezvoltare. 
Utilizarea exclusivă a instrumentelor psihometrice nu ne informează exhaustiv asupra 
dinamicii interioare a copilului, acestea reflectând mai degrabă latura cantitativă a 
variabilelor psihologice investigate. Potrivit lui Black şi Powell (2004), scorul copilului 
la test reprezintă doar o mostră de comportament într-o situaţie de testare structurată, şi 
nu unicul determinant al competenţelor ori achiziţiilor ulterioare ale copilului. Deoarece 
dezvoltarea copilului preşcolar este rapidă şi inegală, iar dezvoltarea este puternic influenţată 
de factori externi, autorii recomandă ca rezultatele la teste să fie interpretate prin prisma 

istoricului cultural, familial şi social. De aceea, evaluarea copilului trebuie completată şi 
cu alte metode şi tehnici, cu rol de edificare asupra laturii calitative a prestatiilor copilului. 

Specialiştii din domeniul educational sunt încurajați să utilizeze instrumente de evaluare 
bazate pe caracteristicile copilului şi pe tipurile de informaţii necesare în serviciile 
educaţionale, precum observaţiile, instrumentele raportate la criteriu, evaluările bazate 
pe curriculum. Progresele copilului, în termeni de cunoştinţe, abilităţi, comportamente, 
trebuie evaluate sistematic, la intervale regulate, datorită variabilitatii copiilor în ceea ce 
priveşte dezvoltarea, maturizarea, achiziţia de abilităţi (Department of Education, 2010). 

20. Evaluarea psihologică computerizată 

Rezumat 


Calculatoarele şi mediul online sunt folosite în administrarea testelor, în stocarea datelor 
şi chiar în interpretarea rezultatelor şi realizarea raportului de evaluare. Urmând reguli 
stricte, programele computerizate generează profiluri pe baza răspunsurilor clienţilor, fără 
ca această activitate să fie considerată o activitate de luare de decizii. Este de remarcat 
gradul ridicat de fidelitate între deciziile luate de computer şi cele luate de decidenti 
umani (clinicieni). Un pas important în evaluarea psihologică îl reprezintă dezvoltarea 
unor probe care nu sunt posibile decât în format electronic sau online. În ceea ce priveşte 
echivalenta probelor online şi offline, literatura de specialitate a evidenţiat că cele două 
modalităţi de testare sunt echivalente şi că nu poate fi stabilită o ierarhie privind superiori- 
tatea uneia dintre modalităţi. Folosirea computerului şi a Internetului în evaluarea psiho- 
logică a adus în discuţie şi aspecte etice specifice cercetării cu participanţi umani. Încă 
de la primele utilizări ale acestor modalităţi de evaluare, au existat controverse privind 
măsura în care computerele duc la o „dezumanizare” a evaluării psihologice, dar şi privind 
securitatea datelor colectate despre respondenţi. 


KKK 


Tehnologia şi Internetul au devenit parte integrantă a vieţii noastre, schimbând în mod 
considerabil felul în care comunicăm, ne desfăşurăm activitatea sau ne petrecem timpul 
liber. Evoluţia tehnologiei şi integrarea acesteia în domeniul psihologiei au dus la dezvoltarea 
unor noi modalităţi de realizare a evaluării psihologice. Astfel, calculatoarele şi mediul 
online sunt folosite în administrarea testelor, în stocarea datelor şi chiar în interpretarea 
rezultatelor şi realizarea raportului de evaluare. Această infuziune a tehnologiei în domeniul 
practicii clinice a facilitat expansiunea evaluării psihologice şi crearea unor tehnici şi 
metode noi de evaluare, prin creşterea gradului de acuratețe în colectarea datelor şi 
facilitarea administrării probelor, dar, pe de altă parte, a generat controverse şi puncte de 
reflecţie referitoare la securitatea datelor, aspectele de natură tehnică ce pot compromite 
testarea, dar şi aspectele de natură etică implicate de cercetarea cu participanţi umani. 
Dincolo de aceste controverse, noile tehnologii au făcut posibilă extinderea graniţelor 
psihometriei, prin oportunităţile pe care le-au pus la dispoziţia practicienilor. 

20.1. Folosirea Internetului şi a computerului 
în evaluarea psihologică 


Computerul poate fi folosit în testarea psihologică în două modalităţi: administrarea, 
scorarea şi interpretarea testelor şi crearea unor noi probe şi măsurători ale unor abilităţi 
inaccesibile prin metodele clasice (Kaplan şi Saccuzzo, 2005). Prima utilizare a compute- 
rului în evaluarea şi consilierea psihologică datează din anul 1966, când a fost creat un 
program de calculator numit Eliza care imita comportamentul unui psihoterapeut. Eliza 
îi încuraja pe clienţi să vorbească despre propriile experienţe, clienţii fiind, la rândul lor, 
foarte încântați de această relaţie care le crea stări afective pozitive. Acest lucru a contrazis 
aşteptările celui care a creat programul, cercetătorul Joseph Weizenbaum, a cărui ipoteză 
a fost că interacţiunea om-computer este superficială şi ineficientă în terapie. Astfel, Eliza 
a trecut testul Turing şi a marcat începutul folosirii computerului în testarea psihologică. 
Ulterior, similar programului Eliza, au fost dezvoltate şi alte softuri folosite pentru 
evaluarea depresiei, fobiilor, riscului de suicid sau abuzului de substanţe (Epstein şi 
Klinkenberg, 2001). O primă utilizare a computerului în evaluarea psihologică a constat 
în scorarea probelor aplicate, urmată de administrarea computerizată a testelor şi de 
interpretarea acestora, una dintre primele probe implementate fiind Inventarul Multi-fazic 
de Personalitate Minnesota (MMPI). Primul program de testare psihologică asistată de 
calculator a fost creat în anii '60 la Clinica Mayo din Minnesota, ca urmare a necesităţii 
de a testa un număr mare de clienţi cu resurse umane limitate. Programul a fost dezvoltat 
astfel încât să scoreze 14 scale ale MMPI, transformând scorurile brute în note standard 
şi printând, pe baza lor, un raport cu descrieri ale pacienţilor în funcţie de scorurile 
obţinute. Deşi programul iniţial era destul de rudimentar, nefiind capabil să identifice 
patternuri rezultate din combinaţia scalelor, s-a dovedit a fi eficient şi pe baza lui au fost 
dezvoltate versiuni mult mai complexe care au eliminat neajunsurile probelor construite 
initial, astfel că la începutul anilor '80 erau deja disponibile versiuni electronice pentru 
inventare precum 16PF (Inventarul celor 16 factori ai personalităţii) sau Inventarul de 
Personalitate California (CPI) (Domino şi Domino, 2006). 

Deşi testarea computerizată a generat numeroase controverse, ea a pătruns în toate 
domeniile psihologiei, de la evaluarea educaţională până la psihopatologie şi psihologie 
clinică. Modalitatea computerizată permite, în primul rând, obţinerea datelor de la clienţi, 
având avantajul economiei de timp în colectarea datelor şi scorarea răspunsurilor şi al 
flexibilitatii fata de modalitatea tradiţională de testare creion-hârtie. Modalitatea compute- 
rizată permite, de exemplu, gestionarea mai facilă a întrebărilor-filtru şi adaptarea la 
caracteristicile clientului, toate acestea în condiţiile unor indicatori psihometrici similari 
celor obţinuţi în cazul administrării în formatul clasic. Cercetările realizate cu MMPI-2 
au arătat că scorurile obţinute de participanţi ca urmare a aplicării inventarului în forma 
clasică şi computerizată sunt similare (Butcher, 2013). Urmând reguli stricte, programele 
computerizate generează profiluri pe baza răspunsurilor clienţilor, fără ca aceasta să fie 
considerată o activitate de luare de decizii. Un astfel de sistem este Minnesota Personnel 
Screening Report, în cadrul său computerul fiind programat să urmeze o serie de reguli 
de decizie prin care să aleagă variabilele cele mai adecvate pentru scorurile obţinute. 
Rezultatele au arătat un grad ridicat de fidelitate între deciziile luate de computer şi cele 
luate de decidenti umani (clinicieni) (Butcher, 2013). 

În afara testelor adaptate pentru formatul computerizat, au fost dezvoltate şi multe alte 
probe care nu sunt posibile decât în format electronic sau online. Un exemplu îl reprezintă 
folosirea realităţii virtuale pentru testarea psihologică a fobiilor, în scopul expunerii 
clienţilor la imagini cu conţinut anxiogen şi cu măsurarea concomitentă a răspunsurilor 
fiziologice (rezistenţa electrică a pielii, temperatura corporală, numărul de bătăi ale inimii 
pe minut etc.) prin intermediul altor echipamente conectate la computer (Wiederhold 
et al., 2002). Cercetările au arătat că expunerea la realitatea virtuală are aceleaşi efecte 
cu expunerea clienţilor la situaţii reale, ducând la desensibilizare şi, implicit, la reducerea 
fobiilor, efectele pozitive fiind întărite de sentimentul de siguranţă pe care îl trăieşte 
clientul, de diminuarea stărilor de jenă sau de încrederea clientului că deţine controlul. 
Efectele pozitive au fost identificate nu numai în cazul fobiilor, dar şi în cazul tulburărilor 
de stres posttraumatic, autismului, comportamentelor obsesiv-compulsive, deficitului de 
atenţie etc. (Kaplan şi Saccuzzo, 2005). Expansiunea probelor computerizate a fost 
susţinută şi de necesitatea de a crea modalităţi de evaluare care nu sunt accesibile în 
formatul tradiţional, un exemplu în acest sens fiind reprezentat de domeniul psihofizicii 
şi de sarcinile de detecție a semnalului. Probele pentru detecția semnalului folosesc 
zgomotul alb (white noise), pe fundalul căruia este inserat semnalul. Semnalul este stimulul 
prezentat persoanei, zgomotul este reprezentat de toţi ceilalți stimuli din mediul în care 
se află persoana. Pentru că semnalul este slab, de foarte multe ori el poate fi confundat 
cu zgomotul. Zgomotul generează alarme false, persoana declarând că este vorba despre 
semnal, dar în realitate este vorba despre zgomot (Goldstein, 2014). Astfel de probe pot 
fi implementate numai computerizat, având un grad ridicat de acuratețe şi efectul de 
examinator fiind mult diminuat. 

Tipurile de evaluare computerizată posibile au fost detaliate de către Comisia 
Internaţională de Testare şi presupun niveluri diferite de control şi testare. Modul deschis 
nu presupune niciun contact direct şi nicio formă de supervizare cu administratorul testului 
pe parcursul testării, un exemplu în acest sens fiind probele disponibile online. Modul 
controlat nu presupune nicio supervizare directă în timpul sesiunii de evaluare, dar 
respondentii sunt cunoscuţi, parcurgerea probei fiind condiţionată de autentificarea pe 
baza unui utilizator şi a unei parole care, de obicei, funcţionează pentru o singură aplicare. 
Modul supervizat presupune supravegherea din partea celui care administrează proba. În 
această situaţie, identitatea respondentului poate fi cunoscută, iar administratorul poate 
confirma că parcurgerea probei a fost realizată adecvat. Modul controlat presupune un 
nivel ridicat de supervizare şi control, evaluarea realizându-se în centre de testare 
specializate care asigură controlul accesului, securităţii, calificării personalului şi calitatea 
specificaţiilor tehnice ale echipamentului (International Test Commission, 2013). 

Folosirea tehnologiilor informatice a permis construcţia testelor computerizate adaptive. 
În cazul lor, după fiecare răspuns calculatorul estimează abilităţile celui care completează 
proba şi pe baza acestei estimări selectează itemii care urmează să fie parcurşi, limitând 
astfel numărul de itemi necesari pentru evaluare. De exemplu, pentru un test de vocabular 
cu 100 de itemi, de la cei mai simpli la cei mai dificili, se începe cu un anumit item în 
funcţie de nivelul abilităţilor clienţilor (dacă participanţii sunt absolvenţi de studii supe- 
rioare, proba nu va începe cu un item extrem de uşor, ci cu unul mai dificil ; dacă răspunsul 
participantului este corect, se trece la un item mai dificil, dacă răspunsul este greşit, se 
trece la un item mai uşor). Principala dificultate în acest caz constă în selecţia sau 
construcţia unui eşantion de itemi suficient de mare şi de discriminativ (Domino şi Domino, 
2006). Aceste tipuri de probe sunt folosite în context educaţional, pentru evaluarea 

inteligenţei generale, în psihologia muncii, pentru evaluarea psihologică a personalului etc. 
(Kaplan şi Saccuzzo, 2005). 


20.2. Echivalenta probelor format creion-hartie 
şi a probelor computerizate 


Introducerea testării computerizate a generat numeroase controverse despre echivalenta 
probelor în format creion-hârtie şi in format electronic. Transpunerea unei probe într-un 
alt format aduce în discuţie aspecte care pot genera diferenţe între cele două modalităţi 
de testare. De exemplu, metoda de prezentare poate fi mai clară în formatul creion-hârtie. 
Cerinţele sarcinii pot fi diferite, astfel că, dacă în formatul clasic respondentul poate reveni 
asupra unor itemi pentru a-şi revizui răspunsurile, în formatul electronic nu este întotdeauna 
posibil acest lucru. În plus, formatul creion-hârtie permite respondentului să sară peste 
anumite întrebări mai dificile sau să revină dacă doreşte să îşi modifice răspunsul, aceste 
opţiuni nefiind posibile în versiunea computerizată. Modalitatea de răspuns poate fi 
diferită: dacă în cazul formatului tradiţional respondentul poate ignora întrebări, în 
formatul electronic softul poate fi setat în aşa fel încât să nu permită omiterea răspunsurilor 
(Domino şi Domino, 2006). Interpretările generate de computer pot fi generale şi cu un 
grad scăzut de specificitate, ceea ce le scade valoarea practică. Pe de altă parte, oamenii 
pot resimti stări de anxietate sau lipsă de confort în operarea pe calculator, acestea ducând 
la cenzurarea răspunsurilor, timpul de reacţie mai lent, onestitatea mai scăzută, tendinţa 
de a da răspunsuri extreme generate de lipsa contactului interpersonal cu administratorul 
testului (Butcher, 2013). De asemenea, evaluarea computerizată poate genera dificultăţi 
pentru persoanele cu nivel scăzut de educaţie (Funke, Reips şi Thomas, 2011). În ceea ce 
priveşte anxietatea generată de folosirea computerului, studiile au arătat că femeile sunt 
mai anxioase decât bărbaţii, nivelul anxietatii fiind cu atât mai ridicat cu cât respondentii 
au experienţă mai redusă în operarea pe calculator (Chua, Chem şi Wong, 1999). Alţi 
cercetători au evidenţiat faptul că folosirea computerului în testarea psihologică poate crea 
o atmosferă pe care respondentul o percepe ca fiind mai putin amenințătoare şi mai 
confidențială, reducând astfel inhibitiile şi tendinţa spre dezirabilitate socială. În aceste 
situaţii, un factor care pare să influenţeze răspunsurile respondentilor este proximitatea 
faţă de alţi respondenţi sau faţă de examinatori, studiile arătând că posibilitatea ca o altă 
persoană să vadă răspunsurile a generat un grad mai scăzut de onestitate din partea 
respondentilor (Vereecken şi Maes, 2006). În ceea ce priveşte probele administrate online, 
pot să apară următoarele erori : apariţia unor răspunsuri deja selectate în lista de răspunsuri 
posibile ; spaţiul alocat răspunsurilor la întrebările deschise este prea mare sau prea mic ; 
lipsa opțiunii pentru nonrăspunsuri (de exemplu, Nu vreau să răspund sau Nu ştiu); 
dezvăluirea neintentionata a unor informaţii confidentiale despre participanţi din cauza 
setărilor de securitate ale site-ului (Reiss şi Reips, 2010). 

Atunci când probele creion-hârtie sunt adaptate în format electronic, sunt analizate 
două tipuri de indicatori pentru a stabili echivalenta celor două forme: mediile scorurilor 
obţinute pentru ambele modalităţi de administrare a probelor şi corelatiile dintre cele două 
seturi de scoruri. Uneori, acestor două tipuri de analize li se adaugă estimarea validității 
predictive sau a validității convergente şi divergente. Variantele computerizate ale probelor 


EVALUAREA PSIHOLOGICĂ COMPUTERIZATĂ 321 


psihologice par să fie mai eficiente pentru probele cu timp-limită de răspuns, pentru că 
bifarea răspunsului adecvat prin apăsarea unei taste este mult mai rapidă decât încercuirea 
pe o foaie de răspuns a variantei corecte. Alte aspecte problematice tin de echivalenta 
computerelor folosite, precum rezoluţia şi mărimea ecranului, culorile, dispunerea tastelor, 
care pot constitui surse de eroare (Domino şi Domino, 2006). În privinţa evaluării 
personalităţii, studiile recente nu au evidenţiat diferenţe rezultate obţinute prin aplicarea 
computerizată sau creion-hârtie (Salgado si Moscoso, 2003). 

Alte aspecte de care evaluarea psihologică computerizată trebuie să ţină cont se referă 
la interpretarea rezultatelor obţinute de la respondenţi. Aceleaşi scoruri obţinute la o probă 
pot fi interpretate diferit în funcţie aspectele sociodemografice, de exemplu, un scor 
ridicat la o scală care măsoară paranoia va fi interpretat diferit pentru un client cu vârsta 
de 50 de ani şi pentru un alt client cu vârsta de 20 de ani. În timp ce clinicianul tine cont de 
aspectele particulare ale clientului, computerul este programat într-o manieră nomotetică, 
de exemplu, dacă respondentul are peste 28 de ani este încadrat într-o categorie generală 
de vârstă şi interpretarea va ţine cont de caracteristicile categoriei, fără să fie luate în 
calcul şi alte aspecte particulare. Cu toate acestea, validitatea rapoartelor generate de 
clinicieni pare să fie mai scăzută, deoarece aceştia nu sunt constanti în modul în care fac 
evaluările, spre deosebire de computer, care foloseşte algoritmi bine definiti. Pentru a 
evalua validitatea interpretărilor oferite de programele computerizate, ar trebui evaluate 
afirmaţiile şi regulile de decizie care duc la aceste interpretări, dar cercetările pe această 
temă sunt sporadice (Domino şi Domino, 2006). 

Deşi generarea automată a interpretării probelor este mult mai facilă şi presupune 
economie considerabilă de resurse, există riscul ca rapoartele generate să fie folosite de 
persoane care nu sunt specializate în testarea psihologică sau să fie folosite în mod necritic 
de către specialişti, ducând la interpretări vagi şi generale. Efectul Barnum (tendinţa de 
a accepta interpretări vagi şi generale despre personalitate ca fiind caracteristice propriei 
persoane) reprezintă un alt risc. Un exemplu tipic de manifestare a acestui fenomen este 
următorul: unui grup de studenţi le-a fost administrat Inventarul 16PF, după care le-a 
fost oferită interpretarea computerizată a probei. O parte dintre studenţi au primit o 
interpretare computerizată şi o interpretare foarte generală (construită astfel încât să 
reflecte efectul Barnum), în timp ce restul au primit împreună cu versiunea computerizată 
şi altă versiune, despre care li se spunea că a fost generată de un grup de experţi, această 
versiune incluzând şi termeni specifici jargonului clinic. Studenţii au fost rugaţi să evalueze 
care dinte evaluări li se pare că este cea mai exactă, rezultatele arătând, in mod surprinzător, 
că evaluarea construită după principiul efectului Barnum a fost considerată cea mai bună 
(O’Dell, 1972, apud Domino şi Domino, 2006). 


20.3. Avantaje şi dezavantaje ale evaluării 
psihologice computerizate 


Principalul avantaj al evaluării psihologice computerizate îl reprezintă economia de timp 
în colectarea datelor, scorarea şi interpretarea rezultatelor. Totodată, scade foarte mult 
durata de timp dintre administrarea probei şi obţinerea interpretării şi a profilului, ceea 
ce duce la creşterea satisfactiei clientului, feedbackul fiind adesea imediat. Totodată, 

aplicarea computerizată presupune mai puţine restricţii decât cea tradiţională, fiind posibile 
atât aplicarea individuală, cât şi cea colectivă. Pe de altă parte, în condiţiile în care exami- 
natorul nu este prezent, pot să apară neclaritati legate de modul de lucru sau chiar de 
onestitatea respondentului (cel care completează este chiar persoana vizată, răspunsurile 
pe care le oferă sunt construite individual sau primeşte ajutor din partea altor persoane ? ). 
Totodată, apar probleme legate de contextul testării, mai ales în cazul administrării online 
a probelor : este posibil ca respondentul să completeze probele la o oră neadecvată testării, 
într-un mediu cu distractori (zgomot, prezenţa altor persoane, conexiune slabă la Internet 
etc.). Un alt avantaj este acurateţea mai mare în scorare şi interpretare faţă de scorarea 
Şi interpretarea manuale, dată şi de posibilitatea softurilor de a folosi concomitent o 
varietate de reguli de decizie. Totodată, gradul de standardizare a procedurilor de testare 
şi de interpretare a probelor este mai mare, iar erorile care pot fi atribuite comportamentului 
examinatorului sunt mult reduse. Un dezavantaj major îl reprezintă imposibilitatea de a 
observa comportamentul clientului pe parcursul testării, care este adesea o sursă importantă 
de informaţii privind atitudinea sa, gradul de înţelegere a probei, implicarea în sarcină, 
raportarea la sarcina de lucru, ritmul de lucru etc. 

Pentru a contracara dezavantajele evaluării computerizate, Comisia Internaţională de 
Testare a elaborat o serie de reglementări pentru cei care creează, publică sau folosesc 
teste, aceste reglementări fiind accesibile pe plan internaţional. Reglementările se referă 
la aspecte de natură tehnologică (cerinţele hardware şi software ale probelor, robustetea 
lor, aspectele de natură etică implicate de prezentarea materialelor în format electronic, 
adaptarea probelor la cerinţele persoanelor cu dizabilităţi, oferirea de sprijin, informaţii 
şi itemi de exersare), aspecte de natură calitativă (folosirea competentă a probelor 
computerizate, analiza calităţilor psihometrice ale probelor, echivalenta probelor compute- 
rizate cu cele creion-hârtie, scorarea, analiza şi interpretarea rezultatelor cu acuratețe), 
asigurarea supervizării necesare utilizării adecvate a testului şi asigurarea securităţii datelor 
(International Test Commission, 2013). 


20.4. Aspecte etice în evaluarea psihologică 
computerizată 


Folosirea computerului şi a Internetului în evaluarea psihologică aduce în discuţie aspecte 
etice specifice cercetării cu participanţi umani. Încă de la primele utilizări ale acestor 
modalităţi de evaluare, au existat controverse privind măsura în care computerele duc la 
o „dezumanizare” a evaluării psihologice, dar şi privind securitatea datelor colectate 
despre respondenţi. Onestitatea respondentilor a fost un alt aspect amplu dezbătut în 
cercetările pe această temă. Aspectelor etice generale implicate de cercetarea cu partici- 
panti umani li se adaugă cerinţe specifice ale utilizării tehnologiilor informatice. Abilitatea 
cercetătorilor şi a respondentilor de a-şi asuma anonimatul în mediul online, obţinerea 
consimţământului informat, problemele generate de securitatea cibernetică şi limita neclară 
dintre public şi privat în mediul online pot genera probleme etice care trebuie identificate 
şi contracarate. O cercetare realizată asupra studiilor online a arătat că numai 10% dintre 
acestea prezentau explicit avantajele şi dezavantajele participării la cercetare, iar 76% 
erau postate pe site-ul unor organizaţii şi se adresau membrilor organizaţiei fără să fie 

oferite informaţii clare despre proiect, despre cercetători sau despre siguranţa şi confi- 
dentialitatea datelor culese (Gurau, 2007). Asociaţia Psihologilor Americani a dezvoltat 
nu numai standarde generale despre folosirea testelor în general, dar şi în mod specific, 
pentru folosirea unor categorii aparte de probe, cum sunt probele computerizate (American 
Psychological Association, 2010). 

Accesibilitatea computerelor şi oferta tot mai variată de instrumente de evaluare 
computerizată pot să conducă la situaţii de folosire neetică a acestora, principalele cauze 
fiind competențele reduse ale celor care le folosesc şi aspectele de natură tehnologică. 
Nu este necesar ca psihologul să cunoască şi să înţeleagă algoritmii care stau la baza 
softurilor de evaluare psihologică, dar este absolut necesar să dovedească o cunoaştere 
aprofundată a probei de evaluare folosite şi a factorilor care pot influenţa modalitatea de 
testare. Practicienii care nu sunt familiarizați cu modelele teoretice care stau în spatele 
probelor de evaluare şi folosirii tehnologiei în practică, care nu cunosc calităţile psihometrice 
ale probelor sau modalităţile de administrare, scorare şi de interpretare a răspunsurilor, 
atât pentru probele creion-hartie, cât şi pentru cele computerizate, sau aspecte generale 
privind operarea pe calculator îşi depăşesc aria de competenţă, ceea ce reprezintă încălcarea 
normelor de natură etică. Folosirea deficitară a rapoartelor de evaluare generate de 
computer reprezintă un alt aspect etic care trebuie evitat. Suprasimplificarea rapoartelor 
poate duce la iluzia clinicienilor că pot folosi probe pe care nu le cunosc suficient de 
bine. Sarcina psihologului este de a adapta şi de a prezenta raportul psihologic obţinut în 
lumina celorlalte informaţii pe care le deţine despre client, evitând prezentarea unor 
rapoarte generale, vagi şi impersonale (Butcher, 2013). 

Acomodarea la particularităţile clientului reprezintă un aspect de natură etică care 
trebuie respectat, în acest fel devenind posibilă identificarea factorilor de natură individuală 
care pot compromite evaluarea. Atitudinea faţă de computer şi Internet şi sentimentele de 
aversiune faţă de acestea din partea respondentilor pot duce la erori. Atitudinea respon- 
dentului faţă de evaluarea computerizată explică gradul de acceptare şi de implicare în 
completarea probelor, onestitatea răspunsurilor oferite. Deşi s-a pus problema dezumani- 
zării evaluării psihologice prin folosirea probelor computerizate, există cercetări care au 
demonstrat că respondentii oferă mai uşor informaţii sensibile despre propria persoană 
atunci când evaluarea se realizează computerizat. Aversiunea faţă de computer sau anxietatea 
pot influenţa performanţa individului la probele de evaluare. De exemplu, cei care trăiesc 
stări de disconfort generat de folosirea computerului obţin scoruri mai mari la scalele care 
măsoară emoţii negative (Butcher, 2013). Problematica lipsei de onestitate a respondentilor 
în evaluarea psihologică computerizată a început să fie tot mai mult dezbătută în literatura 
de specialitate. De exemplu, a fost investigată măsura în care modul de administrare a 
unei probe de evaluare (online sau offline) influenţează tendinţa spre a trişa a respon- 
denţilor. Rezultatele cercetării au arătat că atitudinea favorabilă faţă de lipsa de onestitate 
şi nivelul ridicat al percepţiei controlului asupra sarcinii pot prezice tendinţa respondentilor 
de a răspunde într-o manieră dezirabilă social sau de a oferi răspunsuri care nu îi 
caracterizează, dar, contrar aşteptărilor cercetătorilor, această tendinţă a fost similară atât 
în cazul evaluărilor online, cât şi în cazul celor offline (Grieve şi Elliott, 2013), participanţii 
prezentându-se într-o manieră favorabilă atât în cazul evaluărilor trăsăturilor de personalitate, 
cât în cazul simptomelor depresive (Grieve şi De Groot, 2011). 

Securitatea şi siguranţa datelor culese şi materialelor generate electronic constituie 
responsabilitatea celor care folosesc probele computerizate. Stocarea datelor pe un hard 
sau într-o reţea poate compromite confidentialitatea informaţiilor şi, aşadar, nerespectarea 

condiţiilor de participare la testare. În aceste situaţii, se recomandă stocarea datelor într-o 
zonă sigură, accesul fiind limitat la evaluatori care deţin modalităţi securizate de a accesa 
datele. O altă modalitate este reprezentată de folosirea numerelor sau a altor coduri în 
locul numelor reale ale respondentilor. În cazul în care alte persoane ajung în situaţii prin 
care pot fi identificate date confidentiale despre clienţi (de exemplu, personalul care oferă 
suport pentru întreţinerea şi utilizarea sistemelor electronice şi a programelor compute- 
rizate folosite), se recomandă semnarea unui acord privind păstrarea confidentialitatii cu 
persoanele implicate în managementul echipamentelor şi softurilor (Schulenberg, Yutrzenka 
şi Dakota, 2004). 

Evaluarea computerizată reprezintă un domeniu promiţător atât pentru clinicieni, cât 
şi pentru cercetători, dar care continuă să genereze contradicții şi să ridice întrebări 
importante privind aspectele etice implicate. Dincolo însă de limitele menţionate, evaluarea 
computerizată are nenumărate beneficii, deschizând calea spre modalităţi tot mai avansate 
şi mai complexe de evaluare, cu un grad ridicat de fidelitate şi de validitate. 

Rezumat 


Acest capitol prezintă principalele tendinţe şi abordări ale evaluării psihologice a copiilor 
şi adolescenților, accentuând importanţa evaluării validate ştiinţific şi natura colaborativa 
a procesului de colectare a informaţiilor relevante pentru evaluare şi psihodiagnostic. De 
asemenea, sunt detaliate avantajele şi dezavantajele evaluării bazate pe diagnostic şi ale 
evaluării funcţionale, etapele procesului de evaluare şi principalele caracteristici şi compo- 
nente ale acestuia. În final, capitolul descrie tipurile de instrumente utilizate de către 
clinicieni şi oferă câteva exemple de instrumente valide de evaluare a problemelor emoţionale 
şi comportamentale ale copiilor şi adolescenților. 


21.1. Introducere 


Evaluarea psihologică reprezintă, înainte de toate, un proces de testare a unor ipoteze, în 
care se utilizează un spectru larg de proceduri, cu scopul de a înţelege problemele cu care 
se confruntă copilul/adolescentul sau un anumit grup social (vezi Reitman, Christiansen 
şi Snyder, 2007). Psihodiagnosticul clinic vizează cunoaşterea factorilor psihologici specifici 
copilului/adolescentului, cu relevanţă pentru sănătate şi boală (David, 2006/2012a, 2006/2012b). 
Perspectiva tradiţională asupra evaluării tratează acest proces ca fiind în principal unul 
de culegere a informaţiilor, cu scopul de a obţine o încadrare exactă a simptomatologiei 
pacientului într-o categorie de diagnostic (Finn, 2002). Acest lucru are menirea de a 
facilita comunicarea între profesionişti şi de a ghida o bună planificare a intervenţiei şi a 
evaluării eficienţei intervenţiei. După Hunsley şi Mash (2007), evaluarea clinică face apel 
la o serie de strategii de rezolvare de probleme pentru a conferi o mai bună înţelegere 
legată de factorii implicaţi în tulburările copiilor şi adolescenților, strategii care fac apel 
la evaluarea funcţionării comportamentale, emoţionale, cognitive, dar şi la evaluarea 
rolului pe care îl joacă factorii de mediu în influențarea acestora. 


Evaluarea psihologică validată ştiinţific se reteră la metode şi procese de evaluare 
care au un suport empiric atât din punctul de vedere al validității, cât şi din punctul de 

vedere al utilității clinice pentru populaţia căreia i se adresează (Mash şi Hunsley, 2005 ; 
Reitman, Christiansen şi Snyder, 2007). Conceptul de evaluare validată ştiinţific este 
adesea asociat cu practici din domeniul sănătăţii bazate pe date ştiinţifice, expertiză clinică 
şi preferinţe sau alegeri ale pacientului (American Psychological Association [APA], 
2005). În prezent, evaluarea validată ştiinţific reprezintă o tendinţă generală în literatură, 
dată fiind evoluţia intervențiilor psihologice înspre tratamente validate ştiinţific, generată 
de decalajul dintre practicile de evaluare utilizate în cercetare şi evaluarea realizată în 
practica clinică (Mash şi Hunsley, 2005). 

Abordările mai recente asupra evaluării psihologice (de exemplu, Tharingen, Gentry 
şi Finn, 2013) subliniază tranziţia spre o evaluare colaborativă, în care pacientul participă 
activ la stabilirea scopurilor evaluării împreună cu clinicianul, oferă informaţii în plus care 
să transfere semnificaţie rezultatelor evaluării sau participă la formarea raportului final, 
adăugând informaţii care să ajute la construirea imaginii de ansamblu asupra problemei. 
De asemenea, atitudinea clinicianului este de respect, empatie, compasiune şi deschidere, 
elemente esenţiale ale formării relaţiei terapeutice. 


21.2. Evaluarea bazată pe diagnostic versus evaluarea 
funcţională a copiilor si adolescenților 


Evaluarea psihologică contemporană a fost abordată pe baza a două perspective distincte, 
dar complementare: abordarea bazată pe psihodiagnostic clinic nosologic şi abordarea 
bazată pe analiza funcțională (Ollendick şi Hersen, 1984; Reitman, Christiansen şi Snyder, 
2007; Reitman, 2006), fiecare fiind însoţită de o serie de avantaje şi dezavantaje (vezi 
Simonsen, 2010). În plus, psihodiagnosticul clinic are la bază doua modele principale : 
modelul categorial şi modelul dimensional. 

În ceea ce priveşte abordarea categorială, aceasta are rolul, pe lângă cel de a facilita 
schimbul de informaţii între profesionişti, de a colecta informaţii cu scopul stabilirii unui 
diagnostic, de a fundamenta alegerea unui tratament şi de a facilita estimarea probabilității 
unui rezultat grosier în urma unei intervenţiei (Reitman, Christiansen şi Snyder, 2007). 
Astfel, simptomatologia pacientului poate fi inclusă într-o categorie specifică de diagnostic 
(Mash şi Wolfe, 2005), ceea ce conduce la o serie de avantaje: informaţiile incluse în 
categorii clare sunt mai uşor de raportat şi de reţinut de către clinician ; facilitează procesul 
de luare a deciziei privind cursul tratamentului (medicatie sau psihoterapie), facilitează 
o perspectivă şi o abordare unitară a tulburărilor mintale (ceea ce simplifică înţelegerea 
factorilor etiologici, cursul intervenţiei şi rezultatul acesteia). Nu în ultimul rând, începând 
cu introducerea Manualului pentru diagnosticul şi statistica tulburărilor mintale, ediţia 
a III-a (Diagnostic and Statistical Manual of Mental Disorders, 3" edition - DSM-III ; 
American Psychiatric Association, 1980), evaluarea categorială reprezintă o abordare 
validă. Pe de altă parte, deşi clasificarea simptomatologiei reprezintă o abordare utilă 
pentru coordonarea şi concentrarea observaţiilor clinice, aceasta are dezavantajul de a fi 
supusă reificării (Simonsen, 2010). Altfel spus, conceptele legate de sindrom sunt înlocuite 
cu concepte nosologice sau dacă o categorie poate fi identificată în sistemul formal de 
clasificare credem că aceasta trebuie să existe şi în realitate. De asemenea, din pricina 
lipsei unei delimitări clare între diagnostice, pacienţii îndeplinesc adesea criteriile pentru 

mai multe tulburări. Absența omogenitatii în privinţa pacienţilor diagnosticati cu aceeaşi 
tulburare este o altă limită a acestei abordări. Pacienţii cu aceeaşi tulburare pot varia 
foarte mult, în funcţie de criteriile utilizate pentru stabilirea diagnosticului, iar aceste 
diferenţe pot fi semnificative şi deosebit de relevante. O problemă asociată lipsei delimitării 
clare între categoriile nosologice este absenţa delimitării clare între normalitate şi psiho- 
patologie sau între comportament functional şi comportament disfunctional. În fine, un 
alt dezavantaj important al abordării constă în existenţa unui procent ridicat de cazuri 
atipice, care nu pot fi incluse în categoriile actuale de diagnostic. 


Abordarea dimensională asupra psihodiagnosticului, pe de altă parte, conceptualizează 
psihopatologia ca variind de-a lungul unui continuum, mai degrabă decât a fi prezentă 
sau absentă. În consecinţă, după Doss, Cook şi McLeod (2007), nivelurilor mai reduse 
ale simptomatologiei le corespund niveluri mai scăzute ale afectării funcţionării copilului/ 
adolescentului, în timp ce nivelurilor mai ridicate ale simptomatologiei le corespund 
niveluri mai severe ale afectării funcţionării acestuia. Această abordare asupra diagnosticului 
clinic se aplică în special în cazul evaluării problemelor de personalitate ale adolescenților. 
Sistemul Achenbach al Evaluării Bazate Empiric (Achenbach System of Empirically Based 
Assesment - ASEBA ; Achenbach şi Rescorla, 2000) reprezintă o exprimare a abordării 
empirice asupra clasificării dimensionale a psihopatologiei, apărut relativ recent. 


Evaluarea clinică funcțională presupune focalizarea pe scopul, cauza şi/sau funcţia pe 
care o poate avea un comportament specific, evitându-se astfel includerea individului într-o 
categorie de diagnostic generală (Mash şi Wolfe, 2005). Pe baza evaluării comporta- 
mentale, clinicianul observă în mod regulat comportamentele problematice ale copilului 
cu scopul de a determina acei factori specifici care influenţează comportamentele-tinta. 
Evaluarea funcţională poate fi parte a analizei funcţionale în cadrul căreia se propune şi 
realizarea unei intervenţii asupra problemelor copilului sau ale adolescentului. Modelul 
ABC comportamental (Skinner, 1974) este cel mai adesea utilizat pentru a organiza 
informaţiile obţinute în cadrul evaluării funcţionale. Modelul ABC comportamental 
schematizează modul în care comportamentele noastre operante (B) sunt generate de 
prelucrări informaţionale amorsate de stimuli (A) şi sunt menținute de consecinţele lor 
(C) (David, 2006/2012a, 2006/2012b ; vezi figura 21.1). 


A B C 


Stimuli 4—> Prelucrări informaţionale Comportament 44 întăriri pozitive 
4+ cunoştinţe procedurale operant 44 întăriri negative 


44 autoeficacitate > pedeapsă 
> expectante 





Figura 21.1. Modelul ABC comportamental (dupa David, 2006/2012a, 2006/2012b) 


Prin prisma modelului ABC comportamental (vezi David, 2006/2012a, 2006/2012b), 
antecedentele (A) sunt reprezentate de stimuli şi de prelucrări informaţionale. Stimulii pot 
să fie interni sau externi. Prelucrările informaţionale implicate cel mai adesea în generarea 

comportamentelor sunt cunoştinţele procedurale (pentru a genera un comportament trebuie 
să ştiu cum să-l fac); autoeficacitate (pentru a genera un comportament trebuie să am 
încredere că pot să-l generez); expectante pozitive (fac un comportament dacă mă 
aştept să-mi aducă beneficii). Comportamentele (B) care se pretează analizei compor- 
tamentale prin prisma acestui model sunt cele operante, cu alte cuvinte, acele compor- 
tamente cu care operăm asupra mediului în care trăim. Consecințele (C) se referă la 
stimulii care urmează unui comportament. Astfel, întăririle sunt acele consecinţe care 
cresc ocurenta comportamentului-tinta, iar pedepsele sunt acele consecinţe care scad 
ocurenta comportamentului-tinta. 

Simonsen (2010) menţionează ca principal avantaj al abordării funcţionale o bună 
delimitare şi diferenţiere a pacienţilor şi numărul crescut de informaţii relevante identificate. 
În funcţie de diverse atribute psihologice sau comportamente, clinicianul poate să realizeze 
un tablou clinic comprehensiv. De asemenea, caracteristicile atipice sunt analizate şi 
investigate şi pot face diferenţa în cursul intervenţiei, acestea nefiind ,,fortate” să intre 
într-o categorie de diagnostic. Mai mult, scorurile obţinute la evaluare facilitează diferite 
variaţii între normalitate şi patologie. Evaluarea funcţională permite diagnosticarea unor 
simptome nonspecifice sau a unor condiţii care nu ating pragul clinic (niveluri reduse de 
anxietate/depresie etc.). Un alt avantaj constă în flexibilitatea ridicată şi superioritate în 
raportarea schimbărilor, având în vedere că scorurile la variabilele de tip interval s-au 
dovedit a fi mai stabile, rămânând neafectate de modificări minore în psihopatologie. De 
asemenea, s-au dovedit a avea o mai mare validitate comparativ cu măsurătorile diho- 
tomice. Pe de altă parte, lipsa consensului din literatură privind numărul dimensiunilor 
necesare pentru a reprezenta psihopatologia şi numărul mare al dimensiunilor în general 
îngreunează înţelegerea şi comunicarea între clinicieni. Totodată, din pricina complexităţii 
acestui tip de evaluare, pot să apară neclaritati în legătură cu dimensiunile şi criteriile 
care trebuie utilizate pentru stabilirea unei probleme, fapt care îngreunează procesele ce 
urmează după evaluarea psihologică. 


21.3. Particularităţi ale evaluării şi psihodiagnosticului 
copiilor si adolescenților 


În primul rând, evaluarea copiilor şi adolescenților este caracterizată de câteva aspecte 
particulare, importante de luat în considerare în procesul de evaluare psihologică. Lempp 
et al. (2012) sugerează o serie de factori asupra cărora trebuie să se focuseze clinicianul 
pe parcursul evaluării psihologice. Astfel, un principal aspect distinct al evaluării copilului 
sau adolescentului constă în faptul că iniţiativa privind evaluarea psihologică nu îi aparţine 
acestuia, el fiind mai degrabă „adus” la şedinţa de evaluare de obicei de către părinte. 
Prin urmare, atenţia clinicianului trebuie să se îndrepte atât spre evaluarea problemelor 
acuzate de părinte, cât şi spre evaluarea balanței dintre aşteptările părintelui cu privire la 
ce ar trebui să facă copilul şi abilităţile copilului de a îndeplini aceste aşteptări. De 
asemenea, este recomandat să se evalueze percepţia copilului asupra problemelor cu 
care se confruntă şi să se identifice aspectele asupra cărora acesta doreşte să lucreze. 
Deoarece comportamentul poate varia în funcţie de mediu, este important ca evaluarea 
să se realizeze în diferite contexte : în familie, la şcoală şi în comunitatea din care face 

parte copilul/adolescentul. Aceste schimbări comportamentale se explică prin faptul că 
mediul reprezintă un activator care poate să declanşeze comportamentele disfunctionale 
într-o mai mică sau mai mare măsură. De asemenea, foarte importante sunt evaluarea 
familiei şi a interacțiunilor dintre membrii acesteia şi colectarea informaţiilor din diferite 
surse : bunici, profesori, rude. 

O altă particularitate a evaluării copilului şi adolescentului se referă la factorii rela- 
tionati cu dezvoltarea copilului/adolescentului. Problemele comportamentale pot reflecta 
adesea anumite întârzieri în dezvoltare, pierderea unor abilităţi dobândite din pricina 
trecerii printr-o traumă sau o tulburare severă sau din pricina incapacității de a selecta 
comportamentele adecvate unei situaţii. Este recomandat ca atenţia clinicianului să fie 
îndreptată spre comportamentele care indică o dezvoltare normală sau anormală la vârste 
diferite, în contexte diferite, ţinând cont de tulburările care pot să apară în stadii specifice 
de dezvoltare. De asemenea, nivelul de dezvoltare al copilului influenţează abilitatea 
copilului/adolescentului de a reflecta şi de a discuta despre emoţiile simţite şi de a reda 
evenimentele trăite. Clinicianul trebuie să ia în considerare aceste aspecte deoarece ele 
pot influenţa semnificativ comunicarea. Astfel, culegerea informaţiilor trebuie să se 
adapteze stadiului de dezvoltare : observaţie (în cazul sugarilor), joc (pentru preşcolari), 
interviu, (şcolari şi adolescenţi). În consecinţă, un alt aspect distinct în evaluarea copiilor 
şi adolescenților este timpul necesar evaluării, care poate varia între două şi cinci ore. 

Cu scopul de a obţine informaţiile necesare pentru stabilirea unui diagnostic clinic 
exact, este recomandată, pe lângă colectarea datelor din diferite surse, combinarea scalelor 
cu proprietăţi psihometrice foarte bune cu interviul clinic, alături de informaţiile obţinute 
de la părinţi, profesori şi medicul psihiatru. 


21.4. Etapele procesului de evaluare si diagnostic 
în cazul copilului şi adolescentului 


În realizarea procesului de evaluare clinică şi psihodiagnostic sunt recomandate o serie 
de secvenţe generale prezentate detaliat de David (2006/2012b). Tharingen, Gentry şi 
Finn (2013) delimitează o serie de paşi specifici de urmat în procesul de evaluare şi 
diagnostic în cazul copilului şi adolescentului. Astfel, un prim pas îl reprezintă contactul 
telefonic initial cu părintele. În această etapă se explorează problemele generale cu care 
se confruntă copilul/adolescentul. De asemenea, odată cu acest prim contact clinicianul 
stabileşte natura colaborativă a procesului de evaluare, accentuând rolul-cheie al părin- 
tilor în obţinerea cu succes a informaţiilor relevante. Părinţii sunt încurajați să se 
gândească la posibile întrebări pe care ar dori să le adreseze clinicianului, definind astfel 
cursul evaluării. În cazul evaluării adolescenților, clinicianul poate să transmită direct o 
serie de informaţii despre ceea ce se va întâmpla în cadrul evaluării la care va participa, 
cu scopul de a-i face cunoscută adolescentului importanţa colaborării şi implicării lui 
în evaluare. 


Sesiunea inițială cu părintele şi copilul/adolescentul este a doua etapă a procesului 
de evaluare. Prima parte a şedinţei se desfăşoară cu copilul/adolescentul şi părintele, iar 
în a doua parte se recomandă ca doar copilul/adolescentul să rămână cu clinicianul, pentru 
a explora posibile aspecte care nu au fost expuse în prezenţa părinţilor sau, în cazul 

copiilor mai mici, pentru a evalua comportamentul copilului în absenţa părinţilor. În 

această etapă a evaluării, clinicianul practică multe dintre abilităţile fundamentale specifice : 

ascultare activă, validare emoţională, sumarizări etc. Obiectivele generale ale acestei 

prime sedinte de evaluare constau în stabilirea alianţei şi colaborării atât cu copilul/ 

adolescentul, cât şi cu părintele, pentru a stabili o bază de încredere şi siguranţă. Mai 

exact, pentru atingerea acestor scopuri, Tharingen, Gentry şi Finn (2013) recomandă : 

1) împărtăşirea scopurilor evaluării cu copilul şi părinţii ; 

2) introducerea şedinţei, accentuând relevanta colaborării tuturor celor prezenţi ; 

3) clarificarea posibilelor întrebări din această etapă ; 

4) ascultarea activa ; 

5) sumarizarea informaţiilor primite telefonic de la părinte şi adresarea întrebărilor de 
clarificare ; 

6) identificarea reacţiilor la informaţiile trimise iniţial (de exemplu, prin e-mail pentru 
adolescenţi) despre ce înseamnă evaluarea psihologică ; 

7) oferirea oportunității fiecărui membru prezent de a-şi prezenta perspectiva asupra 
problemei pentru care s-a prezentat la evaluare. 


În cazul în care pacientul este adolescent, cea de-a treia parte a primei şedinţe constă 
în negocierea autonomiei şi confidentialitatii. Acest pas implică obţinerea permisiunii 
părintelui privind libertatea adolescentului de a adresa întrebări confidentiale, cu răspuns 
confidential. Următorul pas tinteste obţinerea întrebărilor de investigat în cadrul evaluării, 
atât de la părinte, cât şi de la copil/adolescent. Astfel, clinicianul împreună cu părinţii şi 
copilul/adolescentul construiesc aspectele relevante care urmează să fie analizate. Un alt 
pas al primei şedinte este sumarizarea problemelor discutate şi completarea contractului 
de evaluare. Se discută numărul necesar al şedinţelor de evaluare, se oferă detalii adiţionale 
în legătură cu contractul semnat şi se accentuează importanţa obţinerii informaţiilor de 
la profesori/educatori despre aspectele care vor fi evaluate. În final, au loc reflectarea 
asupra şedinţei şi emiterea unor ipoteze. Această etapă de la finalul primei întâlniri 
presupune ca clinicianul să îşi acorde un timp de reflecţie asupra cazului şi asupra reacţiilor 
sale emoţionale declanşate în timpul şedinţei. Acestea din urmă reprezintă o sursă 
importantă de informaţii pe parcursul procesului de evaluare care va urma. 

A treia etapă a evaluării copilului şi adolescentului constă în planificarea unei sesiuni 
cu părinţii. În această şedinţă se evaluează aspecte legate de dezvoltarea copilului şi 
istoricul familial. De asemenea, această întâlnire reprezintă o oportunitate de a stabili o 
relaţie de colaborare cu părinţii, de a empatiza cu dificultăţile cu care s-au confruntat şi 
de a investiga disponibilitatea acestora pentru schimbare. 

A patra etapă este faza de testare cu copilul/adolescentul. Clinicianul utilizează 
instrumente standardizate cu scopul realizării unei evaluări multi-nivelare. De obicei se 
investighează : 

a) nivelul cognitiv ; 

b) achiziţiile academice ; 

c) funcţionarea neuropsihologică ; 

d) funcţionarea socioemotionala şi comportamentală ; 

e) evaluarea personalităţii (la adolescenţi). În general, se recomandă şi includerea părinţilor 
în procesul de evaluare şi investigarea variabilelor parentale relevante (de exemplu, 
parenting, distres etc.). 

A cincea etapă constă în scorarea, interpretarea şi sumarizarea rezultatelor la 
măsurătorile aplicate, urmând construirea raportului şi transmiterea concluziilor familiei 
şi copilului/adolescentului. În această fază, clinicianul utilizează un limbaj de interfaţă, 
uşor accesibil părinţilor şi copilului/adolescentului, evitând prezentarea informaţiilor într-o 
manieră ofensatoare sau acuzatoare. 

O prezentare generală iniţială a acestor paşi părinţilor şi copiilor/adolescentilor oferă 
acestora predictibilitate, setează aşteptări cu privire la ceea ce urmează să se întâmple în 
cadrul evaluării psihologice şi reduce posibilele reacţii anxioase. 


21.5. Instrumente utilizate în evaluarea psihologică 
a copiilor si adolescenților 


Evaluarea psihologică validată ştiinţific se realizează prin utilizarea unor instrumente 
valide, cu proprietăţi psihometrice ridicate. Pentru o evaluare comprehensivă, literatura 
de specialitate recomandă (vezi Mash şi Hunsley, 2005 ; Doss, Cook şi McLeod, 2007) 
utilizarea interviului clinic nestructurat, alături de cel semistructurat, structurat, şi a 
scalelor de măsurare standardizate. Fiecare dintre aceste metode de evaluare corespunde 
unor întrebări clinice specifice. Particularităţile fiecărei metode şi rolul acestora în 
psihodiagnosticul copiilor şi adolescenților sunt analizate mai jos. 

Interviul este o metodă de colectare a datelor, în care se adresează o serie de întrebări 
calitative şi/sau cantitative. Aşa cum a fost subliniat în literatură de Schultze şi Avital 
(2011), interviul are scopul de a contextualiza experienţa persoanei evaluate şi de a 
identifica interpretările pe care acesta i le-a atribuit. Interviul poate fi desfăşurat în format 
nestructurat, semistructurat şi structurat. 


Interviul nestructurat este una dintre cele mai utilizate modalităţi de diagnostic de 
către clinicieni. Acesta presupune absenţa unui set prestabilit de întrebări, ceea ce nu 
înseamnă absenţa unei structuri şi nu se traduce prin absenţa unui scop precis. Deşi 
interviul nestructurat este o metodă flexibilă şi nondirectivă, acesta se bazează pe o 
structură dată de un aspect clinic general, şi nu de întrebări specifice (Doody şi Noonan, 
2013). Doss, Cook şi McLeod (2007) accentuează utilitatea interviului nestructurat pentru 
obţinerea unui bagaj semnificativ de informaţii utile în stabilirea diagnosticului. Aşadar, 
acesta se desfăşoară fie cu copilul, fie cu copilul şi părintele şi poate dura aproximativ 
o oră, două, timp în care clinicianul adresează întrebări despre prezenţa, frecvenţa şi 
durata simptomelor şi factorilor care au contribuit la apariţia simptomelor acuzate. Sunt 
investigate aspecte precum: comportamentul copilului de acasă/la şcoală, aspecte ce ţin 
de dezvoltarea copilului până la momentul evaluării, performanţa academică, istoric 
familial şi psihopatologie. 

În cadrul interviului nestructurat, experienţa profesională a clinicianului este foarte 
relevantă deoarece poate ghida interviul spre colectarea unor informaţii suplimentare 
relevante pentru diagnostic. Pe de altă parte, interviul nestructurat are dezavantajul de a 
fi susceptibil la distorsiunile cognitive ale clinicianului, ceea ce conduce la căutarea 
selectivă a informaţiilor congruente cu ipotezele pe care acesta şi le-a formulat şi la 
ignorarea informaţiei incongruente cu acestea (Garb, 2005). De asemenea, schemele 
cognitive şi expectantele clinicianului influenţează formarea clientului prototip pentru o 

anumită tulburare, ceea ce, din nou, distorsionează integrarea informaţiilor obţinute. O 
altă distorsiune legată de modul în care clinicienii iau decizii în baza interviului nestructurat 
se referă la diagnosticarea pacientului în baza patternului cognitiv cu disponibilitatea cea 
mai ridicată. Astfel, şansa de a diagnostica o tulburare mai putin prevalentă este scăzută, 
deşi elementele de diagnostic sunt prezente. Totodată, stereotipul de gen, vârstă sau etnie 
este altă sursă de distorsionare a judecății clinicianului în procesul de diagnosticare. 

Interviul nestructurat poate reprezenta un instrument foarte important de colectare a 
unor informaţii nesurprinse suficient de interviul semistructurat sau structurat, apreciate 
de pacienţi deoarece le oferă un nivel ridicat de control asupra cursului interviului. Cu 
toate acestea, trebuie luate în considerare limitele acestei metode, care pot influenţa 
semnificativ decizia privind diagnosticul (Doss, Cook şi McLeod, 2007). 


Interviul structurat şi interviul Semistructurat reprezintă o metodă de colectare a 
informaţiilor necesare de la copil/adolescent şi aparţinători, prin adresarea unui set de 
întrebări stabilite şi formulate în prealabil de către un specialist, cu reguli stricte de 
administrare (Doody şi Noonan, 2013). De obicei, interviul structurat şi cel semistructurat 
sunt formate urmărind criteriile DSM de diagnostic, evaluând frecvenţa şi durata fiecărui 
simptom, dar şi ale dificultăţilor asociate unei forme specifice de psihopatologie. Diferenţa 
dintre interviul structurat şi cel semistructurat este dată de măsura în care judecata 
clinicianului este implicată în diagnosticul final (Angold şi Fisher, 1999). Mai exact, 
interviul structurat este format din întrebări cu variante de răspuns prestabilite, putând fi 
aplicat şi de persoane fără formare în acest sens (Doss, Cook şi McLeod, 2007). Acesta 
a fost dezvoltat din raționamente practice, pentru a fi utilizat în studii epidemiologice, în 
care se desfăşoară multiple interviuri cu scop de diagnostic. Astfel, standardizarea 
formatului interviului a permis reducerea costurilor de administrare şi de personal şi a 
crescut validitatea instrumentului (Shaffer, Fisher şi Lucas, 1999). 

Limitele acestei metode sunt date de controlul redus al clinicianului în ghidarea 
interviului, de imposibilitatea de a clarifica răspunsurile invalide sau de dificultatea de a 
surprinde simptomele atipice. Prin interviul semistructurat, în schimb, s-a încercat 
depăşirea acestor limite, acesta fiind adaptat pentru a creşte înţelegerea rezultatelor 
obţinute, pentru a creşte posibilitatea de a verifica informaţiile obţinute, pentru a eficientiza 
utilizarea întrebărilor deschise şi pentru a repeta întrebări cu scopul de a verifica unele răs- 
punsuri. Spre deosebire de interviurile structurate, cele semistructurate necesită parcurgerea 
unui program de formare, un nivel mai ridicat de control al calităţii şi o atenţie ridicată 
acordată regulilor de codare (Angold şi Fisher, 1999). 

Un exemplu de interviu structurat conform DSM-IV (APA, 2013), versiunea pentru 
copii, este Interviul clinic structurat pentru tulburările clinice ale sugarului, copilului şi 
adolescentului (The Structured Clinical Interview for DSM-IV Childhood Diagnosis - 
KID-SCID ; Hien et al., 1994). Acesta urmăreşte criteriile de diagnostic pediatru DSM-IV. 
Interviul este format din patru module care investighează : tulburările de comportament 
disruptiv, episoadele afective şi psihotice, tulburările afective şi psihotice, tulburările 
anxioase, tulburările în legătură cu alcoolul şi substanţele şi tulburările de adaptare. 
Interviul poate fi administrat de orice specialist în sănătate mintală. De exemplu, acesta 
poate fi utilizat de medicul psihiatru cu scopul de a stabili un diagnostic psihiatric sau de 
psihologi, cu scopul de a-şi informa practica profesională. 

Instrumentul include trei coloane : în cea din mijloc sunt criteriile DSM-IV pentru o 
anumită tulburare, în partea stângă sunt întrebările-amorsă care ghidează clinicianul în a 
evalua dacă criteriul investigat este sau nu prezent, iar în partea dreaptă sunt prezente 

rubricile pentru codarea răspunsului (? = informaţia este inadecvată pentru a cota 
răspunsul cu 1, 2 sau 3; 1 = absent sau fals; 2 = sub nivel prag; 3 = nivel prag sau 
adevărat). Judecata clinică a evaluatorului este importantă în cazul acestui interviu pentru 
codarea răspunsului, adică stabilirea gradului în care un criteriu este satisfăcut. Astfel, 
este important ca clinicianul să urmărească identificarea criteriilor de diagnostic, nu doar 
cotarea răspunsurilor la întrebări. Clinicianul poate să respingă sau să accepte un răspuns, 
în funcţie de judecata sa clinică. De asemenea, clinicianul poate să respingă un diagnostic 
care teoretic satisfice criteriile de diagnostic însă nu produce şi o deteriorare funcţională. 
Aceste aspecte sunt specifice interviului semistructurat, care, spre deosebire de cel structurat, 
nu constrânge clinicianul să accepte toate răspunsurile pacientului, ci îi permite specialistului 
să utilizeze judecata sa clinică în stabilirea diagnosticului (Hien er al., 1994). 


Scalele de măsurare standardizate reprezintă o metodă de evaluare prin intermediul 
unor chestionare care măsoară o problemă specifică (scale unidimensionale) sau mai multe 
aspecte ale unei probleme cu care se confruntă copilul/adolescentul (scale multi-dimen- 
sionale). Comparativ cu interviul nestructurat, scalele de măsurare facilitează o abordare 
mai sistematică a evaluării clinice (Hart şi Lahey, 1999) şi pun la dispoziţie norme clare 
de măsurare a intensității simptomatologiei, iar din punctul de vedere al timpului petrecut 
în evaluare, acestea sunt superioare, necesitând un interval scurt de timp (între 5 şi 20 de 
minute). Scalele standardizate sunt utilizate adesea în contextul evaluării psihologice cu 
scopul de a identifica abilităţile şi cunoştinţele achiziţionate de copii/adolescenti. Standar- 
dizarea evaluării înseamnă prevenirea diagnosticării premature şi facilitează investigarea 
funcţionării în diferite domenii într-o manieră uşor de transmis sau de investigat în evaluări 
mai specializate (Achenbach er al., 2005). 

Scalele pot fi aplicate fară formare prealabilă, însă interpretarea rezultatelor necesită 
cunoştinţe de specialitate. În ceea ce priveşte diagnosticul clinic, acesta nu poate fi realizat 
doar în baza scorurilor provenite din scale, ci trebuie completate de alte metode de 
evaluare, precum interviul clinic (Doss, Cook şi McLeod, 2007). De asemenea, este nevoie 
ca atât calităţile psihometrice ale scalelor utilizate pentru copii, cât şi ale celor pentru 
părinţi să fie adecvate. Instrumentele standardizate facilitează prevenirea diagnosticării 
premature şi evaluarea funcţionării în diferite domenii într-o manieră uşor de transmis. 


Sistemul Achenbach al evaluării bazate empiric (Achenbach System of Empirically 
Based Assesment - ASEBA; Achenbach şi Rescorla, 2000) este un instrument standar- 
dizat de evaluare a copiilor in diferite contexte, prin raportare la un grup de referinta. 
Instrumentul este format din două dimensiuni. Prima dimensiune se concentrează pe 
evaluarea a şapte sindroame şi este grupată în „Probleme de internalizare” şi „Probleme 
de externalizare” (anxios/deprimat, retras/deprimat; probleme somatice; probleme 
sociale, probleme de gândire ; probleme de atenţie ; încălcarea regulilor ; comportament 
agresiv), iar cea de-a doua dimensiune urmăreşte evaluarea copilului/adolescentului în 
funcţie de criteriile DSM-IV (tulburarea de anxietate, tulburarea depresivă, probleme 
somatice, deficit de atentie/hiperactivitate, tulburarea opozitionismului provocator, tulbu- 
rarea de conduită). 

Sistemul ASEBA presupune colectarea informaţiilor din trei surse, care ilustrează 
comportamentul copilului din mai multe perspective : copil, parinte/apartinator şi profesor/ 
educator. Instrumentul are două forme de administrare, pentru copiii cu vârsta cuprinsă 
între 2 şi 6 ani şi pentru cei cu vârsta cuprinsă între 6 şi 18 ani. Astfel, Scala de evaluare 
a comportamentului copilului (Child Behavior Checklist - CBCL; Achenbach, 1991) e 

dedicată parintilor/apartinatorilor, iar Scala de evaluare a comportamentului copilului de 
către profesor (Teacher’s Report Form - TRF; Achenbach, 1991) e adresată profesorilor/ 
educatorilor, în timp ce Scala de autoevaluare a tinerilor (Youth Self-Report - YSR ; 
Achenbach, 1991) este forma pentru copiii cu vârsta cuprinsă între 11 şi 18 ani. 

Acest sistem poate fi utilizat, dincolo de evaluare, cu scopul de a oferi informaţii 
pentru planificarea intervenţiei psihologice, planificarea intervenţiei educaţionale, preventie, 
determinarea custodiei în caz de separare, cercetare şi pentru informarea deciziei de 
plasament. De asemenea, sistemul ASEBA este considerat un instrument valid de identi- 
ficare a nevoilor unei intervenţii pe diferite diemensiuni, pentru monitorizarea progresului 
unei intervenţii sau evaluarea răspunsului la intervenţii cognitive, emoţionale şi compor- 
tamentale adresate copiilor sau adolescenților. 

Deoarece tulburările de anxietate şi problemele comportamentale sunt printre cele mai 
prevalente dificultăţi întâlnite în rândul copiilor şi adolescenților (Piacentini şi Roblek, 
2002), menţionăm alte trei instrumente utilizate de către clinicieni pentru depistarea 
acestora : Scala de anxietate multi-dimensională pentru copii (Multidimensional Anxiety 
Scale for Children - MASC; March et al., 1997), Sistemul de evaluare a compor- 
tamentului copiilor şi tinerilor (Behavior Assesment System for Children - BASC-2 ; 
Reynolds şi Kamphaus, 2002) şi Scalele Conners 3 (Conners, 2008). 


21.6. Concluzii și noi tendinţe în evaluarea 
psihologică a copiilor şi adolescenților 


Evaluarea copilului şi adolescentului este un proces multi-modal în care se utilizează o 
gamă variată de instrumente, cu scopul de a facilita colectarea informaţiilor necesare pentru 
stabilirea psihodiagnosticului. În ultima decadă, evaluarea copilului şi adolescentului 
accentuează importanţa sinergiei dintre abordarea categorială şi abordarea funcţională, 
precum şi tendinţa dezvoltării unei evaluări psihologice validate ştiinţific (vezi David, 
2006/2012a ; Reitman, Christiansen şi Snyder, 2007). Combinarea unui descriptor categorial 
(de exemplu, ADHD) împreună cu un profil dimensional provenit din abordarea funcţională 
(măsura în care copilul suferă de probleme de atenţie sau comportament agresiv) facilitează 
o mai bună identificare a schimbărilor care apar în comportamentul copilului. Astfel, putem 
concluziona dacă simptomatologia prezentată de copil/adolescent mai poate fi inclusă într-o 
categorie de diagnostic şi, desigur, dacă comportamentele centrale diagnosticului s-au modificat 
şi în ce măsură s-a produs schimbarea în urma unei intervenţii, crescând astfel nivelul de 
specificitate atât al evaluării, cât şi al intervenţiei (Reitman, Christiansen şi Snyder, 2007). 

Dezvoltarea tehnologiei şi a mijloacelor de comunicare inteligente facilitează tot mai 
mult tranziţia de la evaluarea creion-hârtie la evaluarea realizată prin intermediul tehnologiei 
(de exemplu, online ; Scheuermann şi Björnsson, 2009). Spre exemplu, utilizarea sistemului 
de realitate virtuală in evaluare şi intervenţie reprezintă o nouă direcţie de dezvoltare 
apreciată de copii şi adolescenţi (vezi David, Matu şi David, 2015). Aplicațiile de realitate 
virtuală reprezintă o modalitate de a realiza o evaluare sistematică, cu un nivel ridicat de 
control asupra stimulilor prezentaţi, şi oferă posibilitatea de a monitoriza performanţa şi 
comportamentul în diferite sarcini şi diferite contexte, ceea ce are un impact pozitiv asupra 
validității ecologice a procesului de evaluare psihologică (Rizzo er al., 2006). Nu în 

ultimul rând, dezvoltarea canalelor de comunicare a informaţiei prin intermediul Internetului 
facilitează dezvoltarea unor aplicaţii mobile, cu rolul de a evalua sau monitoriza diferite 
dimensiuni cognitive, emoţionale sau comportamentale. 

Rezumat 


Maltratarea (abuzul) copilului este o problemă majoră de sănătate publică care rezultă in 
consecinţe grave asupra sănătăţii mintale şi fizice a copilului. Organizaţia Mondială a 
Sănătăţii (OMS) defineşte maltratarea copilului ca implicând: „toate formele de abuz 
fizic şi/sau emoţional sau sexual, deprivare şi neglijare a copilului sau exploatarea 
comercială sau în alt scop a acestuia, care rezultă în afectarea sănătăţii, a supravieţuirii, 
a dezvoltării sau a demnităţii copilului în contextul relaţiilor de reponsabilitate, încredere 
şi putere”. Aşa cum reiese din definiţia OMS (2002), se disting patru forme de abuz: 
fizic, sexual, emoţional (psihologic) şi neglijare (fizică şi emoţională). 

Desi în ultimii ani s-au realizat eforturi considerabile pentru scăderea prevalentei şi 
incidentei maltratării copilului prin dezvoltarea unor programe de preventie/interventie şi 
adoptarea unor legi, fenomenul maltratării copilului rămâne la cote ridicate, atât la nivel 
global, cât şi la nivel european. Rezultatele unui studiu realizat în cele 50 de ţări din 
Europa arată că 55 de milioane de copii (29%) au fost expuşi la abuz emoţional, 44 de 
milioane (23%) au fost expuşi la abuz fizic, 31 de milioane (16%) la neglijare fizică şi 
18 milioane (9.6%) la abuz sexual (OMS, 2016). 

Efectele pe termen scurt ale expunerii la abuz se exprimă în răniri fizice (de exemplu, 
vânătăi, tăieturi, fracturi) şi în probleme de sănătate mintală (nivel ridicat de stres, 
simptome de anxietate şi depresie). Pe termen lung, expunerea repetată la aceşti stresori 
poate rezulta în tulburări la nivel neurobiologic (McCrory, De Brito şi Viding, 2012), 
angajarea în comportamente primejdioase ce pot deveni factori de risc pentru tulburări 
cronice (Anda et al., 2006) şi poate interfera cu performanţa şcolară (Maguire et al., 
2015; Eckenrode, Laird şi Doris, 1993). 

În ultimii ani a crescut substanţial numărul instrumentelor de evaluare a fenomenului 
de maltratare a copilului. Dacă în trecut atenţia era acordată în principal factorilor care 
tin de psihopatologia părintelui şi evaluărilor medicale ale urmelor abuzului fizic şi sexual, 
astăzi putem vorbi despre o varietate de instrumente care iau în considerare un spectru 
mai larg de factori care ţin atât de caracteristicile individuale ale abuzatorilor şi ale 
victimei, cât şi de consecinţele psihologice şi sociale ale abuzului. Adesea, persoanele 
care sunt responsabile cu evaluarea maltratării copilului vin din domenii diferite de 

activitate şi de aceea este important ca acestea să fie familiarizate cu instrumente valide, 
folosite şi recomandate de specialişti. 

În acest capitolul vom prezenta o parte dintre instrumentele utilizate în evaluarea 
situaţiilor şi copiilor implicaţi în fenomenul maltratării. Capitolul este organizat în două 
secţiuni. Prima secţiune prezintă interviul clinic, observaţii în contexte simulate sau 
naturale şi evaluări adiacente în situaţia de maltratare. În a doua secţiune sunt prezentate 
instrumentele utilizate pentru evaluări prin autoraportare. 


22.1. Intervievarea copiilor 


Evaluarea copilului în situaţie de abuz trebuie întotdeauna să ţină cont de stadiul de 
dezvoltare al copilului. Acest indicator ajută intervievatorul să determine dacă anumite 
comportamente sunt specifice vârstei copilului sau pot fi considerate probleme ce necesită 
atenţie. Totodată, cunoştinţele intervievatorului despre dezvoltarea abilităţilor cognitive, 
a memoriei, a limbajului ghidează alegerea metodelor corespunzătoare de evaluare şi 
intervenţie. Interviul este cea mai comună metodă de evaluare folosită în practica clinică. 
Scopul principal în evaluarea clinică a copilului maltratat este de a identifica prezenţa sau 
absenţa unei forme de abuz şi a consecinţelor psihologice şi fizice. În cazul copiilor, 
această metodă poate ajuta la reducerea anxietăţii de testare şi permite evaluarea acelor 
copii care nu au abilităţi de scriere. De asemenea, datorită contactului direct cu copilul 
se pot obţine o serie de informaţii calitative privind reacţiile emoţionale şi comportamentale 
ale acestuia. Interviul cu copilul maltratat trebuie planificat în avans astfel încât să se ţină 
cont de o serie de factori care pot contamina informaţiile colectate. Printre aceşti factori 
se numără contextul în care are loc interviul, întrebările neclare sau care nu sunt adaptate 
la vocabularul şi mediul din care provine copilul sau atitudinea biasată a evaluatorului 
(Visu-Petra, Buta şi Visu-Petra, 2016, pp. 407-412). 


22.1.1. Interviul clinic 


Planificarea evaluării copilului este recomandat să se realizeze după ce s-au colectat 
informaţii de la părinţi, profesori sau alte persoane de referinţă. Este de preferat ca 
informaţiile să fie colectate din surse multiple, deoarece comportamentul copiilor se poate 
schimba în funcţie de context şi de persoana cu care intră în contact (Renk, 2005). De 
exemplu, profesorii pot să completeze scale precum Teacher Report Form (TRF) din Child 
Behavior Cheklist for Ages 6-18 (CBCL/6-18) sau Teacher Rating Scale din pachetul 
BASC-2 (Reynolds şi Kamphaus, 2004). CBCL/6-18 poate fi găsit în manualul ASEBA 
pentru vârsta şcolară, adaptat pe populaţia din România (Dobrean, 2008). De asemenea, 
BASC-2 a fost adaptat pe populaţia din România (Mitrofan, Ion şi Iliescu, 2011). 

Părinţii pot fi evaluati cu ajutorul interviului semistructurat CANIS-R (Child Abuse 
and Neglect Interview Schedule-Revised ; Ammerman et al., 1994), care identifică 
atât metodele de disciplinare, cât şi experienţa de violenţă în cuplu (prezentă şi/sau 
trecută). 

Pe lângă folosirea unor surse multiple de colectare a informaţiilor (părinţi, fraţi, 
profesori), este recomadată folosirea mai multor metode de colectare a datelor (chestionare, 
interviuri, observaţii comportamentale). În urma colectării acestor informaţii, intervievatorul 
va avea o imagine de ansamblu asupra perceptiilor persoanelor de referinţă în ceea ce 
priveşte răspunsul copilului la situaţia de abuz. 

Un alt aspect important în evaluarea copilului este dat de pregătirea copilului 
pentru a se întâlni cu evaluatorul. Copilului trebui să îi spună părinţii sau persoanele de 
referinţă care este numele intervievatorului şi care sunt motivele pentru care trebuie să 
meargă (de exemplu: „mergem pentru a discuta ceea ce simţi şi gândeşti fata de unele 
experienţe de abuz/neplăcute/care te deranjează”). Interviul cu copilul maltratat poate fi 
împărţit în două etape: introducerea şi discuţia despre abuz, acestea se pot desfăşura 
pe parcursul mai multor întâlniri. În cele ce urmează vom discuta despre fiecare dintre 
aceste etape. 


22.1.1.1. Prima etapă: Introducerea 


În cadrul acestei etape, intervievatorul şi copilul se vor prezenta, vor dezbate motivele 
pentru care s-au întâlnit şi vor purta discuţii despre subiecte nerelationate cu abuzul. Este 
recomandabil ca în cazul copiilor cu un nivel ridicat de anxietate să li se permită să fie 
însoţiţi de către părinţi. 

Motivele pentru care copiii au fost aduşi la evaluare ar trebui să fie primul subiect de 
discuţie. Intervievatorul poate să îi spună direct copilului motivul pentru care s-au întâlnit, 
numind forma de abuz la care a fost supus şi/sau persoana care a realizat acel lucru. 
Aducerea în discuţie a experienţei de abuz poate avea mai multe roluri în acest stadiu 
(Pearce şi Pezzot-Pearce, 2007, pp. 107-108). În primul rând, copilul va înţelege rolul întâl- 
nirilor, va şti ce subiecte de discuţie se vor aborda, îşi va putea forma aşteptările de la 
intervievator. În al doilea rând, afirmarea într-un mod neutru a formei de abuz şi a persoanei 
care a săvârşit acest lucru îl face pe copil să înţeleagă că are în faţa lui un adult care 
poate tolera stresul provocat de discuţiile despre evenimentele traumatizante. În al treilea 
rând, se va produce desensibilizarea copilului prin expunerea la experienţa de abuz şi astfel 
începe să dispară şi anxietatea legată de discutarea despre acest subiect. În al patrulea 
rând, prin atitudinea sa intervievatorul îi transmite copilului mesajul că îl consideră capabil 
să poată discuta despre experienţa sa de abuz. De asemenea, a preciza că mai sunt şi alţi 
copii care trec/au trecut prin experienţe similare contribuie la reducerea stigmatizării. 
Intervievatorul poate să îi explice copilului care este rolul lui în cadrul acelei întâlniri ; 
de exemplu: „eu mă întâlnesc şi cu alţi copii care au trecut prin aceleaşi experienţe ca tine. 
Treaba mea este de a afla ce cred şi gândesc acei copii despre ceea ce li s-a întâmplat şi 
dacă alte persoane îi pot ajuta să se simtă mai bine” (Pearce şi Pezzot-Pearce, 2007, p. 107). 

Sentimentele copilului în ceea ce priveşte evaluarea, precum anxietatea sau furia, ar 
putea fi un alt punct de discuţie într-o primă întâlnire. Procesul de evaluare ar trebui să 
aibă loc în ritmul propriu fiecărui copil şi în niciun caz să nu se apeleze la mecanisme 
de constrângere ; copilul trebuie să vadă o diferenţă clară între intervievator şi persoanele 
care au produs/perpetuat abuzul. 


Discuţiile despre subiecte nerelationate cu abuzul sunt recomandate pentru stabilirea 
unui raport şi detensionarea copilului. Copilul poate fi întrebat despre lucrurile care îi 

plac, interesele şi metodele de recreere, relaţiile pe care le are cu persoanele din jur 
(familie, prieteni, colegi, profesori) şi perspectivele de viitor. Aceste discuţii pot ajuta 
intervievatorul să determine abilităţile lingvistice ale copilului, câte detalii poate oferi, 
abilităţile de a întreţine relaţii sănătoase cu ceilalţi, percepțiile despre familie şi relaţii 
viitoare sau alţi factori care pot avea rolul de moderatori (stimă de sine, inteligenţă etc.). 
Evaluatorul ar trebui să fie empatic, curios şi deschis în timp ce copilul povesteşte. Scopul 
evaluatorului este de a intra în lumea copilului, de a înţelege gândurile şi sentimentele 
acestuia legate de experienţele relatate. 

Un alt punct de interes pot fi problemele presante pe care copilul le acuză şi care pot 
avea legătură cu sănătatea generală : enurezis, encopresis, probleme somatice, problemele 
de somn sau frici ale copilului. După discuţiile despre maltratare se poate reveni la aceste 
probleme pentru a stabili un plan de intervenţie. 

Acest stadiu poate fi realizat în cadrul unei singure întâlniri, la sfârşitul căreia 
intervievatorul ar putea să îi sumarizeze copilului punctele-cheie, care vor fi paşii următori 
şi să îi mulţumească pentru participare. Copilul ar trebui să aibă o idee clară despre cum 
se desfăşoară o sesiune (durată, subiecte de discuţie) şi cum ar fi de preferat să se raporteze 
la intervievator. 


22.1.1.2. A doua etapă: discuţia despre experiența de abuz 


În acestă etapă, copilul trebuie să înţeleagă scopul interviului şi subiectul despre care se 
va discuta. Intervievatorul ar putea să îi spună copilului că îl interesează să afle ce simte/ 
gândeşte faţă de o anumită experienţă (în funcţie de forma de abuz). La începutul 
interviului se pot folosi întrebări deschise pentru creionarea unei imagini de ansamblu şi 
ulterior se pot folosi şi întrebări specifice. În momentele de reticent’ ale copilului, 
intervievatorul poate să îl încurajeze să povestească, iar dacă copilul evită să povestească, 
se pot discuta fricile acestuia, eventuala teamă de repercusiuni. 

Intervievatorul trebuie să fie atent atât la ceea ce povesteşte copilul, conţinut şi 
discrepanțe între informaţiile furnizate din alte surse, cât şi la reacţiile emoţionale şi 
comportamentale ale copilului. Discuţiile despre experienţele de abuz îi pot genera 
copilului un nivel ridicat de anxietate. Intervievatorul ar trebui să intelega care sunt factorii 
care îl fac pe copil să se simtă anxios şi să îi abordeze înainte de a începe discuţia despre 
abuz. De asemenea, copilul trebuie să ştie că se poate opri oricând şi poate reveni când 
este pregătit să continue discuţia despre evenimentele traumatice. 

Printre formele de abuz care sunt dificil de evaluat în cadrul unui interviu se numără 
neglijarea şi sindromul bebeluşului scuturat (SBS, baby shaken syndrom). Neglijarea este 
o formă de abuz care adesea nu lasă urme fizice şi se poate manifesta silențios. În general, 
pot fi observate întârzieri în dezvoltare, probleme de ataşament şi apatie, dar toate aceste 
simptome depind de vârsta copilului (Scannapieco şi Connell-Carrick, 2005). De aceea, 
pentru această formă de abuz, care apare în general în primii doi ani de viaţă, este nevoie 
de mai mult timp pentru a observa copilul, părinţii şi interacţiunile dintre aceştia. 
Sindromul bebeluşului scuturat trebuie diagnosticat medical (prin CT, tomografii compu- 
terizate, sau RMN, rezonanţă magnetică nucleară). Durata, frecvenţa şi forţa cu care 
s-a exercitat scuturarea copilului definesc gravitatea leziunilor cerebrale (National Center 
on Shaken Baby Syndrome [NCSBS], 2008). Printre simptomele observabile ale acestei 

afecţiuni se numără iritabilitate, letargie, lipsa poftei de mâncare, vomitatul, pielea palidă 
sau roşiatică, convulsii (NINDS, 2008). 

În cazul abuzului sexual, Finkelhor şi Browne (1985) au realizat un model al 
factorilor care pot fi investigati în momentul interviului (apud Pearce şi Pezzot-Pearce, 
2007, pp. 118-119). Natura abuzului sexual, confuzia privind identitatea sexuală, neajuto- 
rarea învățată sau stigmatizarea sunt doar câteva dintre elementele care pot fi investigate 
în cadrul interviului. 

Încheierea interviului despre abuz se poate realiza printr-o sumarizare succintă a 
discuţiilor. De asemenea, trebuie normalizate reacţiile pe care copilul le-a avut pe parcursul 
interviului, precum anxietatea sau alte simptome. Intervievatorul poate să complimenteze 
copilul privind curajul pe care l-a avut pentru a vorbi despre acele experienţe. Discuţiile 
despre experienţa de abuz se pot desfăşura pe parcursul mai multor întâlniri, dar la sfârşitul 
fiecărei întâlniri copilul trebuie să plece liniştit şi calm. 

În urma interviurilor, intervievatorii îşi formează o imagine de ansamblu, dar, înainte 
de face anumite interpretări şi a emite ipoteze, ar putea să folosească şi alte metode pentru 
a confirma informaţiile obţinute. De asemenea, aceste metode pot fi folosite şi pentru 
acei copii pentru care nu se pretează interviul clinic. Vom discuta în continuare despre 
două dintre aceste metode, şi anume : observații in contexte simulate şi observaţii directe 
în contexte naturale. 


22.1.2. Observaţii în contexte simulate 


Aceste măsurători implică observarea comportamentului într-un mediu controlat din punct 
de vedere al spaţiului şi al stimulilor. În general, spaţiul este un laborator şi stimulii 
folosiţi au rolul de a diminua capacitatea copiilor/parintilor de a simula comportamente 
care nu au legătură cu realitatea lor curentă. Câteva dintre metodele folosite în acest 
context sunt: expunerea la filmuleţe cu comportamente violente, folosirea unor păpuşi 
anatomice, jocuri de rol sau discuţii între membrii familiei pe subiecte date de observator. 
Dezavantajele acestor proceduri sunt pregătirile laborioase şi consumatoare de timp la 
care trebuie să participe observatorii, unele proceduri nu pot fi realizate în afara labora- 
torului şi pot avea un caracter intruziv, ceea ce poate distorsiona răspunsul copiilor sau 
al părinţilor. 

Cu toate acestea, în cazul copiilor de vârstă mică şi al celor care au probleme cognitive, 
aceste metode sunt cele care se pretează cel mai bine. În continuare, vom discuta despre 
una dintre aceste metode, şi anume : evaluarea prin joacă. 


22.1.2.1. Evaluarea prin joacă 


Unele cercetări au arătat că expunerea la abuz influenţează negativ abilităţile cognitive 
ale copiilor maltratati (Viezel et al., 2015). Unii copii pot să aibă probleme în a verbaliza 
despre experienţa de abuz sau au anumite frici pe care nu le pot depăşi. Astfel, jocul este 
o metodă care le permite copiilor să facă faţă evenimentelor amenințătoare sau stimulilor 
care le cresc nivelul de anxietate. În cadrul unui joc, copiii pot folosi persoana a III-a 
atunci când vorbesc despre abuz, fiind astfel neimplicati direct în situaţie. Aceştia pot 

vorbi despre cum se simte sau ce gândeşte o păpuşă în situaţia de abuz, cum se comportă 
aceasta sau ce ar dori să modifice la părinţii pe care îi are. 

În cadrul unei sesiuni de evaluare prin joc, atenţia trebuie acordată: conținutului, ceea 
ce spune copilul, şi procesului, modul în care spune copilul anumite lucruri (le verbalizează 
sau le arată prin intermediul păpuşii). Se pot folosi şi mai multe păpuşi pentru sesiuni de 
joc, în care se pot evalua aceleaşi comportamente prezentate mai sus. 

O atenţie specială pot primi jocurile repetitive care surprind scenele de abuz. Acest 
tip de joc a fost numit în literatură jocul posttraumatic (posttraumatic play ; Terr, 1990). 
Terr afirmă că prin acest joc copilul încearcă să dobândească un control asupra situaţiei. 
Cu toate acestea, faptul că un copil nu are libertatea de a alege un final alternativ la 
poveste poate duce la întărirea sentimentului de neajutorare şi lipsă a controlului asupra 
situaţiei de abuz. Evaluarea funcţională a acestor secvenţe poate ajuta la alegerea metodelor 
de intervenţie. 

De asemenea, observatorii ar trebui să acorde atenţie tipurilor de jucării alese de copil 
(sunt potrivite pentru vârsta acestuia ? ), persoanelor pe care le implică în joc (implică 
şi observatorul în joc sau preferă să stea singur ? ), modului în care se joacă (alege un 
Singur joc sau nu îşi poate controla impulsurile si sare de la o activitate la alta ?) şi 
metodei prin care copilul furnizează informaţiile (doar se joacă, vorbeşte şi se joacă ? ) 
(Pearce şi Pezzot-Pearce, 2007). 

Există mai multe tipuri de jocuri pentru care se poate opta: jocul liber (observatorul 
intervine cât mai putin în sesiunea de joc; se pot adresa întrebări despre sentimentele 
unui personaj din joc) ; jocul direcționat (observatorul directioneaza copilul spre o anumită 
activitate ; de exemplu, o secvenţă de abuz relatată de copil) ; povestire narativă (observa- 
torul începe o poveste cu o păpuşă şi copilul este rugat să continue ; Buchsbaum et al., 
1992). Unele secvenţe de joc pot fi filmate pentru o analiză ulterioară. 

În cazul copiilor care au fost abuzati sexual se poate folosi Anatomic Doll Questionnaire 
(ADQ; Levy er al., 1995). Acesta este un interviu semistructurat folosit cu copii între 
2 şi 7 ani. Interviul se derulează cu ajutorul unei păpuşi, iar copilul trebuie să numească 
părţile corpului. Intervievatorul trebuie să urmărească atât comportamentele pe care le 
realizează copilul cu păpuşa, cât şi emoţiile pe care le manifestă faţă de aceasta. Avantajul 
acestei metode este că oferă o structură clară a indicatorilor care trebuie urmăriţi. 
Dezavantajul este dat de proprietăţile psihometrice, fidelitatea interevaluatori fiind scăzută 
(Feindler, Rathus şi Silver, 2003). 


22.1.3. Observaţii directe în contexte naturale 


Aceste observaţii pot fi realizate atât în mediul familial, cât şi în mediul şcolar. Schutz 
et al. (apud Pearce şi Pezzot-Pearce, 2007, p. 135) au realizat o listă a indicatorilor care 
ar putea fi urmăriţi în momentul evaluării copiilor. Printre aceştia se numără: „căldura 
emoţională şi stilul de ataşament; individualizarea copilului de părinţi; acurateţea 
perceptiilor părinţilor privind emoţiile copilului; comportamentele şi verbalizările 
copilului ; măsura în care aşteptările părinţilor sunt rezonabile ; eficienţa comunicării” 
(apud Pearce şi Pezzot-Pearce, 2007, p. 135). Rolul evaluatorului este de a observa 
răspunsurile copilului şi părintelui în domeniile prezentate anterior. 

Observațiile din mediul şcolar pot urmări relaţiile copilului cu covarstnicii şi profesorii, 
implicarea în activităţile şcolare sau extracurriculare sau comportamentele în situaţii de 

stres. Este recomandat ca aceste observaţii să fie însoţite de interviuri cu profesorii care 
au contact cu copilul. 

Un dezavantaj al observaţiilor în medii naturale este faptul că sunt costisitoare ca timp 
şi resurse, dar trebuie să luăm în calcul că pot aduce informaţii valoroase despre copilul 
evaluat. 


22.1.4. Evaluări adiacente 


Complementar evaluării experienţei de abuz prin metodele prezentate mai sus sunt 
recomandate şi o serie de evaluări adiacente privind stilul de ataşament, tulburări emoţionale 
şi comportamentale (PTSD, comportamente sexualizate) şi stilul de atribuiri. Trauma 
Symptom Checklist for Children (TSCC ; Briere, 1995) este un instrument care poate fi 
folosit pentru a evalua simptome acute şi cronice posttraumatice (furie, anxietate, depresie 
şi altele) la copii cu vârste între 8 şi 16 ani. Atribuirile pe care le fac adolescenţii în 
situaţia de abuz pot fi evaluate cu Attribution for Maltreatment Interview (AFM ; McGee 
şi Wolfe, 1990). Reacţiile emoţionale la evenimentele traumatice pot fi evaluate cu 
Childhood Post-Traumatic Stress Reaction Index (CPTS-RI; Fredrick, Pynoos si Nader, 
1992), care a fost construit după criteriile pentru PTSD din DSM-IV. 

Children’s Attribution and Perceptions Scale (CAPS ; Mannarino, Cohen şi Berman, 
1994) este un interviu semistructurat care poate fi folosit pentru evaluarea modului în 
care copii între 7 şi 12 ani procesează cognitiv experienţa de abuz sexual. CAPS are 
18 întrebări legate de: sentimentul de a fi diferit fata de covarstnici („Te simţi diferită 
de alte fete de vârsta ta?”); atribuirile privind evenimentele negative („Ie invinovatesti 
atunci când lucrurile merg rău ?”); credibilitatea in fata celorlalţi („Alţi oameni te-au 
acuzat vreodată că minţi ? ”) şi încrederea interpersonală („Ai simţit vreodată că nu poţi 
conta pe nimeni ?”). 

Există o serie de instrumente care evaluează dezvoltarea fizică şi psihologică a copiilor 
şi adolescenților, adaptate pe populaţia din România. Tulburarea de stres posttraumatica 
(PTSD) poate fi evaluată cu ajutorul criteriilor din DSM-5 şi în cazul copiilor cu vârsta 
între 0 şi 6 ani. Nivelul de dezvoltare poate fi evaluat cu Bateria de evaluare neuropsihologica 
la copii 3-12 ani (NEPSY; Korkman, Kirk şi Kemp, 2007; vezi Visu-Petra, Benga şi 
Miclea, 2007 - norme pentru populaţia din România). DDST II (Denver Developmental 
Screening Test; Iliescu şi Mitrofan, 2010) este un instrument ce poate fi folosit cu copii 
între O şi 6 ani pentru a evalua patru arii ale dezvoltării : personal-social (interacţiunea cu 
celelalte persoane), motor fin-adaptativ, limbaj şi motor grosier. MASC (Multidimensional 
Anxiety Scale for Children ; Sîrbu, 2010) este un instrument de screening ce poate fi folosit 
pentru măsurarea anxietatii la copii cu vârsta între 8 şi 19 ani. CDI (Child Depression 
Inventory ; Kovacs, 2012) poate fi folosit pentru evaluarea prezenţei şi severitatii simpto- 
melor de depresie la copii cu vârsta între 7 şi 19 ani. CDI are o versiune scurtă (CDI: S) 
care este ideală pentru măsurarea progresului pe parcursul terapiei, o versiune pentru 
părinţi (CDI: P) şi una pentru profesori (CDI: T). 


Tehnicile proiective sunt alte metode ce pot fi folosite, dar trebuie luat în considerare 
că validitatea acestora nu a fost demonstrată. Copilul poate realiza desene cu familia, 
experienţe de abuz, propriul corp sau cu agresorul. Alte tehnici care intră în această 
categorie sunt Projective storytelling, printre care se numără Thematic Apperception Test 

(TAT; Murry, 1971), Children’s apperception test (CAT; Bellak şi Bellak, 1980) şi Roberts 
Apperception Test for Children (RATC ; McArthur şi Roberts, 1982). 

În context clinic, evaluarea comprehensibilă ar trebui să fie urmată de un plan de 
intervenţie adresat nevoilor copiilor şi părinţilor. 


22.1.5. Intervievarea copiilor în context judiciar 


În ultimii ani a crescut numărul de copii care sunt chemaţi să depună mărturie în instanţă. 
Cercetători şi instituţii au propus şi testat diferite ghiduri de intervievare a copilului. 
Printre aceste ghiduri se numără: Memorandumul de bune practici şi Ghidul OBM 
(Obţinerea celei mai bune mărturii), Protocolul NICHD, Interviul pas cu pas (Step- Wise 
Interview), Evaluarea validității declaraţiilor EVD şi interviul cognitiv. Prezentarea detaliată 
a acestora poate fi citită în Visu-Petra, Buta şi Visu-Petra (2016), mai exact, în capitolele 
„Copilul ca victimă a abuzului” (Gal, Buta şi Baban, 2016) şi „Tehnici de intervievare a 
copiilor şi adolescenților” (Visu-Petra, Topan şi Opre, 2016). 


22.1.6. Reguli conversationale şi tipuri de întrebări 
din cadrul unui interviu 


Intervievarea copilului poate să fie îngreunată de prejudecățile şi credinţele eronate ale 
acestuia, privind modul de desfăşurare a interviului şi regulile care trebuie respectate. Pe 
lângă clarificarea motivelor pentru care copilul este evaluat, intervievatorul trebuie să le 
explice copiilor şi o serie de reguli conversationale. Acestea fac referire la modul in care 
vor comunica copilul şi intervievatorul pe parcursul întâlnirii. O sinteză a literaturii, 
realizată de Brubacher, Poole şi Dickinson (2015), a identificat cinci reguli conversationale 
menţionate într-o bună parte dintre ghidurile de intervievare. Astfel, copilului trebuie să 

i se explice că: 

1) intervievatorul nu a fost în locul şi la momentul în care s-a petrecut abuzul ; 

2) copilul poate corecta intervievatorul oricând în cazul în care acesta nu a înţeles o 
informaţie corect ; 

3) intervievatorul poate să repete de mai de multe ori o întrebare, nu pentru că este 
nemulţumit de răspunsul iniţial al copilului, ci pentru că are nevoie de mai multe 
informaţii ; 

4) copilul poate să spună oricând dacă nu a înţeles sau nu îi este clară o întrebare ; 

5) răspunsul „nu ştiu” poate fi folosit atunci când copilul nu cunoaşte răspunsul. 


Deşi aceste reguli sunt acceptate de majoritatea persoanelor care folosesc protocoale 
de intervievare, nu există un acord în privinţa modului sau momentului în care aceste 
reguli ar trebui introduse în conversaţie. 

Dincolo de regulile conversationale, mai există şi o serie de recomandări în ceea ce 
priveşte tipul de întrebări care pot fi folosite în cadrul unui interviu. Întrebările cu final 
deschis se adresează în general la începutul interviului, deoarece aduc cele mai multe 
informaţii şi nu constrâng persoana să ofere un anumit răspuns. În timpul reactualizării 
libere nu este recomandată întreruperea copilului, dar se pot folosi fraze de încurajare : 

„Spune-mi mai multe, continuă”. De asemenea, este de preferat să se folosească întrebările 
cu variante de răspuns în locul celor sugestive care pot distorsiona răspunsul copiilor. 
Concluzionând, putem afirma că metodele prezentate mai sus pot aduce informaţii 
valoroase în intervievarea copilului maltratat atât timp cât intervievatorul alege metoda 
potrivită în funcţie de caracteristicile şi stadiul de dezvoltare al copilului şi respectă 
sugestiile din literatură privind regulile conversationale şi tipurile de întrebări. 


22.2. Instrumente de tip autoraport 


În continuare vom prezenta o serie de instrumente standardizate care pot fi folosite pentru 
evaluarea copilului maltratat. În vederea acestui scop puţine instrumente au fost traduse 
şi validate în alte contexte socioculturale. Instrumentele selectate pentru acest capitol 
evaluează una sau mai multe forme de abuz la copii şi au cercetări care indică proprietăţile 
psihometrice (fiedelitate şi validitate). Majoritatea acestor instrumente pot fi găsite în 
format gratis online sau pot fi cerute de la autori. 


e Multidimensional Neglectful Behavior Scale — Child Report (MNBS-CR ; Kantor et al., 
2004) 
Acest chestionar poate fi folosit pentru măsurarea comportamentului de neglijare. 
Este disponibil în două versiuni: pentru vârsta de 6-9 ani, respectiv pentru vârsta de 
10-15 ani. Conţine patru subscale care acoperă următoarele forme de neglijare : 
neglijare emoţională (şapte itemi; „Nu a făcut lucruri cu mine doar pentru a ne 
distra”) ; neglijare cognitivă (cinci itemi; „Nu mi-a citit cărţi”) ; lipsa de supervizare 
(nouă itemi; „Nu s-a asigurat că am ajuns acasă de la şcoală”) şi neglijare fizică 
(12 itemi; „Nu mi-a dat suficientă mâncare”). În componenţa chestionarului intră şi 
o serie de itemi aditionali care fac referire la: abandon, expunerea la violenţă si 
conflict între părinţi, eşecul în a proteja copilul de violenţă din partea altor membri 
ai familiei, abuzul de substanţe (copilului îi este permis să consume alcool, părinţii 
consumă alcool şi neglijează copiii) şi depresia copilului. Variantele de răspuns 
pentru vârste între 10 şi 15 ani sunt cotate pe o scală Likert unde 1 - acord puternic 
şi 4 - dezacord puternic. În cazul copiilor cu vârsta între 6 şi 9 ani, itemii sunt 
prezentaţi atât sub formă scrisă, cât şi sub formă de imagini sugestive. Copii pot alege 
între patru variante de răspuns: „un pic ca tine”; „cam ca tine”; „mult ca tine” şi 
„într-adevăr ca tine”. 
MNBS-CR conţine şi o scală de evaluare a percepţiei copilului în ceea ce priveşte 
neglijarea (Children’s appraisals of neglect; „Acest copil simte că nimeni nu are 
grijă de el”). Această subscală are trei itemi pentru neglijare emoţională, un item 
pentru lipsa supervizării, un item pentru neglijare fizică şi un item pentru neglijare 
cognitivă. 
Chestionarul poate fi folosit cu permisiunea autorilor de către orice profesionist din 
domeniul sănătăţii, in format hârtie-creion sau cu ajutorul softului ACASI (Audio 
Computer-Assisted Self-Interview Software). 
Pe lângă versiunile pentru copiii, mai există versiunea de autoraport pentru părinţi 
(MNBS-P), versiunea pentru adolescenţi sau adulți (MNBS-A) şi o versiune scurtă 
pentru adolescenţi şi adulţi (MNBS-AS). 

Things I Have Seen and Heard Scale (Richters şi Martinez, 1992) 


Acest instrument măsoară expunerea la diferite forme de violenţă pe parcursul vieţii. 
Poate fi administrat de o persoană cu pregătire medie pentru copii cu vârsta între 6 şi 
8 ani. Printre formele de violenţă evaluate se numără : violenţa în comunitate, activităţi 
violente (consum de droguri, arest), violenţă în familie, violenţa îndreptată spre sine, 
sentimente de siguranţă acasă, în şcoală şi cu adulţii în general. Conţine 20 de itemi 
şi variantele de răspuns sunt sub formă de cercuri goale (1 - niciodată, până la 5 - de 
mai multe ori). Itemii sunt însoţiţi şi de imagini sugestive ale formelor de violenţă. 
Înainte de administrare, copilul trebuie învăţat modalitatea de cotare a răspunsurilor. 
Consistenta internă a Cronbach raportat este 0,74 şi fidelitatea test-retest la interval 
de o săptămână a fost de r = 0,81 (Richters şi Martinez, 1992). 


Juvenile Victimization Questionnaire (JVQ; Hamby et al., 2004) 


Acest instrument poate fi folosit pentru colectarea informatiilor despre expunerea la 
o gama larga de comportamente violente. Exista varianta sub forma de interviu, ce 
poate fi folosit intre 8 si 17 ani si sub forma de chestionar autoraport (SAQ), util 
începând cu vârsta de 12 ani. Există şi versiunea pentru părinţii copiilor cu vârsta mai 
mică de 8 ani. 

JVQ cuprinde 34 de forme de violenţă împărțite în cinci module după cum urmează : 
criminalitate convenţională, maltratarea în copilărie, victimizarea din partea covârst- 
nicilor şi a fraţilor, agresiune sexuală, a fi martor la violenţă şi victimizarea indirectă. 
Cele cinci module pot fi folosite împreună sau separat. Perioada de referinţă este 
ultimul an cu variante de răspuns dihotomice (da sau nu). Se pot folosi şi o serie de 
întrebări de follow-up atunci când o formă de victimizare este prezentă. Aceste 
întrebări pot face referire la frecvenţa victimizării, persoana care a produs victimi- 
zarea, în ce măsură copilul a fost rănit şi întrebări mai specifice pentru forma de 
victimizare (de exemplu : valoarea bunurilor în caz de furt). Coeficientul de consistenţă 
internă a Cronbach pentru toată scala raportat într-un studiu a fost de 0,80 (Finkelhor 
et al., 2005). 


ISPCAN Child Abuse Screening Tool 


Este o baterie de chestionare realizate de World Health Organization (WHO), United 
Nations (UN) şi The International Society for the Prevention of Child Abuse and 
Neglect (ISPCAN) cu scopul de a cerceta fenomenul de maltratare in copilărie. Sunt 
disponibile trei versiuni ale chestionarului : ICAST-C (versiunea pentru copii), ICAST-P 
(versiunea pentru părinţi) şi ICAST-R (versiunea retrospectivă pentru tineri). Adminis- 
trarea chestionarului începe cu explicarea scopului acestuia şi poate fi realizată doar 
de persoane care au pregătirea necesară. 

ICAST-C conţine 69 de itemi şi poate fi completat de copii cu vârsta între 11 şi 18 ani. 
Instrumentul investighează relaţia copilului cu părinţii şi/sau ingrijitorii, cu referire 
la metodele de disciplinare (pedepse) şi expunerea la neglijare, abuz fizic, abuz 
verbal şi sexual. Chestionarul are consistenţă internă a Cronbach ridicată pentru 
întrebările care fac referire la expunerea la violenţă (0,69), abuz fizic (0,77), abuz 
emoţional (0,78), abuz sexual (0,72), neglijare (0,83) în mediul familial şi expunerea 


EVALUAREA COPILULUI MALTRATAT 351 


la violenţă fizică (0,85), emoţională (0,86) şi sexuală (0,78) în context şcolar/muncă 
(Zolotor et al., 2009). 

ICAST-P este administrat părinţilor sau ingrijitorilor şi conţine 57 de întrebări, cu 
referire la relaţia dintre părinte şi un anumit copil. Instrumentul conţine întrebări 
despre metodele de disciplinare folosite, atitudinea adoptată în rezolvarea problemelor 
comportamentale şi frecvenţa omisiunilor şi/sau folosirii violenţei. Indicii de consis- 
tenţă internă a Cronbach sunt ridicaţi pentru subscalele de practici disciplinare 
nonviolente (0,77), practici disciplinare violente (0,88) şi abuz emotional (0,77), dar 
sunt mici pentru abuz sexual (0,38) şi neglijare (0,38) (Runyan er al., 2009). 
ICAST-R este forma retrospectivă a chestionarului şi poate fi administrat după vârsta 
de 18 ani. Acesta conţine 15 întrebări ce fac referire la experienţele de abuz fizic, 
emoţional şi sexual, urmate de întrebări de follow-up despre caracteristicile abuzato- 
rului, frecvenţa tipurilor de abuz şi perioada din copilărie în care acestea s-au produs. 
Indicii de consistenţă internă œ Cronbach au valori între 0,61 şi 0,82 (Dunne er al., 2009). 
Toate aceste instrumente pot fi achiziţionate online contra cost. 


Childhood Trauma Questionnaire (CTQ; Bernstein si Fink, 1998) 


Este un chestionar care măsoară tipurile de abuz la care au fost expuşi adolescenţi. 
Poate fi folosit cu adolescenţii începând cu vârsta de 12 ani, în format individual sau 
în grup. Conţine 70 de itemi care fac referire la : abuz fizic şi emoţional (23 de itemi), 
neglijare emoţională (16 itemi), abuz sexual (6 itemi), neglijare fizică (11 itemi) şi 
scala de validitate (3 itemi). Ultima scală are rolul de a detecta bias-ul în răspuns dat 
de minimalizarea sau negarea maltratării în copilărie. 

CTQ are şi o formă scurtă care conţine 28 de itemi, cotati pe o scală Likert de la 1 la 
5 (1 - niciodată adevărat, 5 - mereu adevărat). Itemii sunt împărţiţi în cinci subscale : 
abuz (fizic, emoţional, sexual) şi neglijare (emoţională şi fizică). 

Indicii de consistenţă internă a Cronbach sunt peste 0,81 pentru majoritatea subscalelor, 
exceptând subscala de neglijare fizică (de la 0,63 până la 0,78). Fidelitatea test-retest 
la un interval de 3-6 luni a avut un coeficient de 0,80, ceea ce indică o consistenţă 
bună a răspunsurilor de-a lungul timpului. Chestionarul poate fi găsit şi sub o formă 
scurtă (Bernstein et al., 2003). 


Child Exposure to Domestic Violence Scale (CEDV; Edleson, Shin şi Armendariz, 2008) 


Acest chestionar poate fi folosit pentru a evalua expunerea la violenţă domestică în 
rândul copiilor şi adolescenților cu vârsta între 10 şi 16 ani. Acesta conţine 42 de itemi 
împărţiţi în trei secţiuni. Primii zece itemi măsoară expunerea la diferite forme de 
violenţă domestică. Răspunsul este cotat pe o scală Likert cu patru variante de 
răspuns (1 - niciodată, 2 — uneori, 3 - des, 4 - aproape întotdeauna). Dacă copilul 
răspunde cu uneori, des sau aproape întotdeauna, este rugat să indice în ce context a 
fost expus la violenţa domestică: „Am văzut consecinţele (cineva a fost rănit sau a 
venit poliţia)”, „Am auzit după aceea ce s-a întâmplat” ; „Am auzit in timp ce s-a 
întâmplat” ; „Am văzut ceea ce s-a întâmplat din apropiere” ; „Am văzut ceea ce s-a 
întâmplat de la distanţă”. 

Dacă copilul răspunde cu niciodată, este rugat să treacă la următoarea secţiune, care 
conţine 23 de întrebări cotate pe aceeaşi scală. Această secţiune vizează modul în care 
el/ea a intervenit în evenimentele la care a fost martor/ă. Ultima secţiune este alcătuită 


352 


APLICAȚII SPECIALE ALE EVALUĂRII PSIHOLOGICE ÎN DOMENIUL CLINIC 


din nouă întrebări demografice. Coeficientii de consistenţă internă a Cronbach variază de 
la 0,59 la 0,85, dar sunt necesare cercetări viitoare (Edleson, Shin şi Armendariz, 2008). 


Traumatic Events Screening Inventory (TESI; Ford şi Rogers, 1997) 


Acest instrument a fost dezvoltat pentru a măsura expunerea pe parcursul vieţii la 
evenimente traumatice. Poate fi găsit atât în versiunea pentru părinţi (TESI-PRR), cât 
şi în versiunea pentru copii (TESI-SRR). Versiunea pentru părinţi este doar de 
autoraport şi este recomandată în cazul copiilor cu vârsta între 4 şi 7 ani. Versiunea 
pentru copii (cu vârsta între 8 şi 18 ani) poate fi administrată sub formă de autoraport 
(26 de itemi) sau sub formă de interviu clinic semistructurat (15 itemi). Răspunsul 
este dihotomic, „da” sau „nu”. 

Itemii fac referire la expunerea la evenimente precum : accidente, dezastre naturale, 
probleme de sănătate cronice, deces în familie, abuz fizic şi emoţional, violenţă 
domestică, violenţă în comunitate şi abuz sexual. Variantele de răspuns sunt da, nu 
şi pas pentru chestionarele de autoraport şi da, nu, nesigur, refuz să răspund şi 
validitate îndoielnică pentru interviu. Răspunsurile afirmative sau nesigure sunt urmate 
de întrebări de follow-up referitoare la vârsta la care s-a realizat expunerea, relaţia cu 
persoanele implicate şi emoţiile resimtite. În funcţie de răspunsuri, experienţele sunt 
clasificate ca fiind traumatice cu ajutorul criteriilor din DSM-5 pentru diagnosticarea 
PTSD. Acest instrument este recomandat să fie folosit de psihologi clinicieni cu 
experienţă în domeniu. Este disponibil fără costuri. 


Checklist of Sexual Abuse and Related Stressors (C-SARS ; Spaccarelli, 1995) 


Acest instrument evaluează evenimentele relationate cu abuzul sexual şi poate fi folosit 
la adolescenţi cu vârsta cuprinsă între 11 şi 18 ani. Sunt evaluate trei tipuri de 
evenimente : specifice abuzului (coercitie, seducere, violarea încrederii), corelate cu 
situaţia de abuz (conflict familial, lipsa sprijinului social) şi legate de dezvăluirea 
publică a abuzului (examinarea medicală, probleme legale). Are în componenţa sa 
70 de itemi şi variantele de răspuns sunt „da” şi „nu”. Coeficientul de consistenţă internă 
a Cronbach raportat este de 0,93. Validitatea de construct raportată este de r = 0,36. 
Chestionarul este disponibil doar de la autori. 


Child Sexual Behavior Inventory (CSBI-I; Friedrich, 1997) 


Acest instrument a fost realizat pentru a determina si evalua intensitatea comportamen- 
telor sexualizate in randul copiilor cu varsta intre 2 si 12 ani, despre care se presupune 
că au fost abuzati sexual. Chestionarul trebuie completat de către mama copilului şi 
perioada de referinţă este reprezentată de ultimele şase luni. Conţine 38 de itemi 
care acoperă nouă domenii: probleme cu limitele, comportamente de gen, interes 
sexual, cunoştinţe despre sexualitate, exhibitionism, autostimulare, comportamente 
sexualizate, comportament voyeuristic şi anxietate sexuală. Se poate calcula un scor 
total CSBI care indică nivelul general de comportamente sexualizate ale copilului. Dar 
chestionarul poate fi împărţit şi în două subscale: DRSB (Developmentally Related 
Sexual Behaviors), care indică acele comportamente sexuale normale pentru vârsta şi 
genul copilului, şi SASI (Sexual Abuse Specific Items), care indică comportamentele 
sexuale problematice, ce pot fi legate de un posibil abuz sexual. Instrumentul are 
indicii de consistenţă internă « Cronbach de 0,88 şi validitate discriminantă bună 

(Feindler, Rathus şi Silver, 2003; Friedrich er al., 1992). Instrumentul poate fi 
achiziţionat online contra cost. 


Childhood Experience of Violence (CEVQ; Walsh et al., 2008) 


Acest instrument poate fi folosit pentru a măsura expunerea la violenţă a adolescentilor 
cu vârsta între 12 şi 18 ani. Instrumentul are 18 itemi care vizează: violenţa între 
covârstnici, violenţa în familie, pedeapsa fizică, experienţa de abuz (fizic, emoţional 
şi sexual) şi practicile disciplinare. De asemenea, pot fi colectate informaţii despre 
agresor, severitatea abuzului, context, durata şi dezvăluirea experienţei. Variantele de 
răspuns pentru toate scalele, în afară de abuz sexual, sunt pe o scală Likert de la 1 - 
niciodată, la 4 — des. Instrumentul are indici buni de validitate de conţinut, construct 
şi criteriu. Coeficientii de fidelitate test-retest raportați pentru fiecare subscală au avut 
valoarea între 0,79 şi 0,92 (Walsh er al., 2008). 


Childhood Trust Events Survey (CTES ; Boat, Baker si Abrahamson, 1996) 


Chestionarul poate fi folosit pentru a măsura o serie de evenimente traumatice la care pot 
fi expuşi copiii şi adolescenţii. O parte dintre itemii incluşi în chestionar sunt adaptati 
din Traumatic Events Screening Inverntory for Children (TESI-C1) şi UCLA PTSD Index. 
De asemenea, chestionarul contine itemi din chestionarul ACE, realizati de Fellitti si 
colaboratorii săi împreună cu Centers for Disease Control and Prevention. Chestionarul 
contine 30 de itemi care fac referire la: experienta de abuz, accidente, dezastre naturale, 
bullying, violenţa in comunitate, deces in familie şi alte astfel de evenimente. Are 
două versiuni : una pentru părinţii copiilor şi una pentru adolescenţi de peste 13 ani. 


Adverse Childhood Experiences Questionnaire Short Form (ACE-SF ; WHO, 2016) 


Acest chestionar poate fi folosit pentru a evalua expunerea la abuz fizic, emotional şi 
sexual. Conţine opt itemi, câte doi itemi pentru abuz fizic şi emoţional şi patru itemi 
pentru abuz sexual. Chestionarul poate fi găsit în versiunea în limba română şi a fost 
folosit în cadrul studiului HBSC (Health Behavior in School Children), condus în anul 
2014 în România. Chestionarul are proprietăţi psihometrice bune, cu un coeficient 
a Cronbach de 0,57 pentru subscalele de abuz emoţional şi fizic şi 0,83 pentru subscala 
de abuz sexual (Meinck er al., 2017). 


Concluzii 


Evaluarea copilului maltratat trebuie să ţină cont de nivelul de dezvoltare a abilităţilor 
cognitive şi socioemotionale ale acestuia. Reperele de dezvoltare vor ghida alegerea 
metodelor de evaluare pentru a maximiza cantitatea de informaţii colectate. Evaluarea 
copilului în situaţia de abuz ar trebui să se facă folosind surse şi metode multiple de 


informare. Printre sursele de informare se numără părinţii sau ingrijitorii, profesorii şi 


covârstnicii. Metodele de evaluare a copilului maltratat prezentate în acest capitol sunt 


interviul, observaţiile în contexte simulate şi naturale şi chestionarele de autoraport. 


Interviurile sunt potrivite în cazul copiilor care au abilitatea de a verbaliza şi oferă 


suficiente detalii despre experienţa trăită. Cele mai importante aspecte care trebuie luate 

în considerare în intervievarea copiilor sunt: construirea unui raport cu copilul, respectarea 
sugestiilor privind etapele în realizarea unui interviu, folosirea întrebărilor potrivite cu 
contextul de evaluare şi educarea copilului în privinţa regulilor conversationale. Metodele 
observationale sunt utile pentru a aduce informaţii despre reacţiile şi comportamentele 
copilului în context şcolar şi familial. Observatia în contexte de laborator are avantajul 
de a diminua apariţia unor comportamente simulate. Instrumentele de tip autoraport sunt 
utile pentru acei copii care au abilitatea de a scrie şi a citi. 

Pe lângă evaluarea abuzului, se pot evalua şi o serie de aspecte adiacente, precum 
stilul de ataşament, tulburări emoţionale şi comportamentale, comportamente sexualizate 
şi stilul de atribuiri. Colectarea acestor date ajută la crearea unei imagini complete şi 
exacte a copilului în situaţia de abuz. Pentru un review comprehensibil al instrumentelor 
de măsură în cazul copiilor expuşi la violenţa în familie puteţi consulta şi Feindler, Rathus 
şi Silver (2003). De asemenea, OMS a publicat un manual în care pot fi găsite instrumente 
folosite pentru măsurarea prevalentei abuzului (Meinck er al., 2016). 

Indiferent de metoda de evaluare folosită, acurateţea informaţiilor este dată de abilitatea 
evaluatorului de a folosi o anumită metodă şi de a crea un raport de încredere cu copilul. 

23. Evaluarea depresiei şi a riscului de suicid 


Carmen Domnica Cotet, loana-Alina Cristea 
Universitatea , Babes-Bolyai” din Cluj-Napoca 


Rezumat 


Tulburările depresive sunt tulburări mintale prevalente, care duc la un grad mare de distres 
asociate cu costuri sociale crescute. Depresia se asociază cu o mortalitate crescută, 
atribuită în mare parte suicidului (American Psychiatric Association [APA], 2013), şi 
costuri financiare anuale majore asociate tratamentului (Olesen er al., 2012). Mai mult, 
între 2,2 şi 15% dintre persoanele care suferă de depresie pe parcursul vieţii ajung să se 
sinucidă (APA, 2006), riscul de suicid fiind de 20 de ori mai mare decât cel aşteptat 
(Harris şi Barraclough, 1997). În ceea ce priveşte persoanele care primesc tratament 
pentru depresie, riscul suicidar tinde să fie mai scăzut, de 4,2% (Simon şi VonKorff, 
1998). Pentru a reduce astfel riscul de suicid în depresie, este necesară identificarea 
corectă şi din timp a prezenţei acestei tulburări, urmată de oferirea unui tratament 
corespunzător (Lönnqvist, 2000). Acest capitol se concentrează aşadar pe evaluarea clinică 
a depresiei şi a riscului suicidar asociat acesteia. 


23.1. Evaluarea depresiei 


Depresia (deprimarea) defineşte din punct de vedere lingvistic o stare emoţională tranzitorie, 
reprezentând o variantă disfuncţională a tristetii sau descurajării. Însă depresia la nivel 
clinic are sensul mai larg de condiţie emoţională caracterizată prin dispoziţie tristă sau 
iritabilă, dublată de modificări la nivel somatic şi cognitiv, care împiedică funcţionarea 
normală a individului (APA, 2013). Există două mari modalităţi de evaluare a tulburărilor 
din spectrul depresiei, şi anume evaluarea nosologică (categorială), respectiv evaluarea 
dimensională (a severitatii simptomelor). 


Evaluarea nosologică urmăreşte atribuirea unui diagnostic categorial pacienţilor care 
îndeplinesc anumite criterii, pe baza unui algoritm stabilit de experţi. În acest scop, se 
utilizează clasificări internaţionale manualizate precum Manualul de diagnostic şi clasifi- 
care statistică a tulburărilor mintale (DSM-5 ; APA, 2013) sau Clasificarea tulburărilor 

mintale şi de comportament (ICD-10 ; Organizaţia Mondială a Sănătăţii, 1993). În cadrul 
DSM-5, spre exemplu, sunt detaliate mai multe tulburări depresive, cea mai cunoscută 
fiind tulburarea depresivă majoră (TDM). 


Diagnosticul de TDM se poate atribui atunci când individul îndeplineşte criteriile 
pentru episod depresiv major, acesta îi afectează sau modifică semnificativ viaţa şi nu 
există o altă cauză de natură psihologică sau medicală care explică mai bine episodul 
menţionat. Episodul depresiv major este diagnosticat atunci când sunt îndeplinite cel puţin 
cinci dintr-o serie de nouă simptome pe parcursul a cel puţin două săptămâni, dintre care 
obligatoriu fie dispoziţie depresivă în majoritatea timpului, fie diminuarea interesului sau 
plăcerii pentru majoritatea activităţilor în mod constant. Celelalte şapte simptome sunt 
de natură somatică (modificarea apetitului, a duratei somnului, a activităţii, oboseală) sau 
cognitivă (gânduri legate de inutilitatea propriei persoane sau care produc vinovăţie, 
concentrare scăzută a atenţiei, gânduri legate de moarte sau sinucidere). 

În cazul în care pacientul îndeplineşte criteriile mai sus menţionate, putem astfel spune 
că are un diagnostic de TDM, cu alte cuvinte, depresia sa este de intensitate clinică. În 
cazul în care nu le satisface pe toate, dar îndeplineşte unele dintre criterii, nu se poate 
vorbi despre un diagnostic, dar putem spune că depresia sa atinge un nivel subclinic sau 
este de intensitate subclinică. Evaluarea nosologică se poate realiza eficient cu ajutorul 
unor interviuri clinice structurate sau semistructurate administrate de către specialişti, 
dar şi al unor inventare de simptome autoadministrate. Utilitatea diagnosticului categorial 
este dată de facilitarea limbajului comun dintre specialişti, respectiv selectarea loturilor 
care fac parte din studiile epidemiologice, de intervenţie sau care investighează mecanis- 
mele depresiei. Cu toate acestea, variațiile în plaja de populaţie cu diagnostic sunt destul 
de mari. Astfel, în unele circumstanţe informaţia cu privire la diagnosticul unui individ 
nu este suficientă sau nu este cea mai utilă. În aceste situaţii, se poate realiza o evaluare 
dimensională a depresiei. 


Evaluarea dimensională îşi propune să cuantifice afectarea funcţionării indivizilor care 
prezintă simptome depresive, cu alte cuvinte, să determine severitatea depresiei. Acest 
lucru poate fi realizat prin intermediul unor scale psihologice administrate de clinicieni 
sau autoadministrate, care au fost validate pe o populaţie de indivizi cu depresie şi prezintă 
o grilă de interpretare a scorurilor. Astfel, depresia poate fi numită, spre exemplu, uşoară, 
moderată sau severă, în funcţie de scorurile prag (cut-off) pe care individul le atinge. În 
acest caz, diferenţierea clinic-subclinic se realizează tot în funcţie de aceste bareme 
(pacientul are depresie de intensitate clinică dacă atinge un anumit scor prag). Această 
informaţie poate fi utilă în screeningul depresiei, îndrumarea pacienţilor către cele mai 
potrivite tratamente pentru severitatea simptomelor acestora, respectiv selecţia indivizilor 
cu o anumită severitate a depresiei pentru studii clinice. Astfel, fiecare dintre cele două 
modalităţi de evaluare a depresiei prezentate (nosologică versus dimensională) poate avea 
utilitate în diverse contexte. 

Pe parcursul acestei secţiuni vom detalia tipurile de interviuri şi scale psihologice cel 
mai des întâlnite în evaluarea depresiei, menţionând proprietăţile lor psihometrice (fideli- 
tate, validitate) şi particularitatile de utilizare. Fidelitatea unui instrument se referă la capaci- 
tatea acestuia de a produce acelaşi rezultat de fiecare dată când este aplicat (de exemplu, 
în momente temporale diferite sau prin aplicări de către evaluatori diferiţi). Astfel, 
fidelitatea poate fi măsurată, printre altele, prin intermediul coeficientului test-retest, al 
coeficientului de acord între evaluatori (kappa) sau al coeficientului de consistenţă internă 

(alpha Cronbach). Validitatea unui instrument se referă la proprietatea acestuia de a măsura 
în mod real ceea ce îşi propune să măsoare. Astfel, validitatea poate evalua măsura în care 
instrumentul evaluează operationalizarea teoriei referitoare la acest construct (validitate 
de construct), măsura în care acesta acoperă majoritatea aspectelor relevante domeniului 
(validitate de conţinut) sau măsura în care se asociază cu alte variabile reprezentative 
pentru constructul urmărit (validitate de criteriu). 


23.1.1. Instrumente de evaluare nosologică a depresiei 


23.1.1.1. Instrumentele de evaluare nosologica administrate 
de specialiști 


Interviurile clinice structurate sau semistructurate vizează investigarea îndeplinirii crite- 
riilor de diagnostic de către pacient şi pot fi aplicate de către clinicieni sau autoadminis- 
trate. Interviurile sunt astfel realizate după manualele de diagnostic al tulburărilor mintale. 
Un exemplu de astfel de interviu semistructurat, realizat pentru a verifica criteriile 
conform DSM-5 şi a fi aplicat de specialişti, este Structured Clinical Interview for DSM-5 
(Clinician Version) (SCID-5-CV; First er al. , 2015). SCID-5 conţine întrebări referitoare 
la prezenţa sau absenţa fiecăruia dintre criteriile pentru depresie definite in DSM-5, 
existând şi întrebări suplimentare care pot ghida judecata clinică a intervievatorului. 
Clinicianul poate să marcheze fiecare răspuns ca „absent” (1), „subclinic” (2), „prezent” 
(3) sau „informaţii insuficiente” (?). Diagnosticul se poate pune în cazul în care s-a 
răspuns cu simptom „prezent” (3) la suficiente întrebări conform cu DSM-5, SCID-5 
ghidând persoana care face interviul in această direcţie. Pentru TDM, interviul conţine 
întrebări referitoare la specificanti (severitatea depresiei, prezenţa sau absenţa elementelor 
psihotice, remisie, dacă este cazul), precum şi o evaluare a prezenţei sau absenței tulburării 
pe întreg parcursul vieţii. 

Întrucât SCID-5 este un instrument relativ nou, nu există încă raportări ale fidelității 
sale, însă pentru o versiune anterioară au fost raportate valori acceptabile ale acordului 
interevaluator în cazul tulburării depresive majore (kappa = 0,66) şi bune în cazul 
distimiei, aşa cum era ea definită in DSM anterior (kappa = 0,81) (Lobbestael, Leurgans 
şi Arntz, 2011). Putem spune astfel că instrumentul are validitate de construct, întrucât 
evaluează prezenţa sau absenţa criteriilor de diagnostic pentru tulburările mintale, aşa 
cum sunt ele definite în DSM-5. 

Utilitatea instrumentelor de evaluare de acest tip (diagnostic categorial, administrat 
de specialist) este dată de rigurozitatea cu care sunt urmărite criteriile, dublată de judecata 
clinică a persoanei care face evaluarea. Astfel, în paralel cu răspunsurile declarative ale 
pacientului, sunt luate în considerare şi comportamentele acestuia de pe parcursul evaluării. 
Dezavantajul acestor instrumente constă în timpul relativ crescut de administrare. Spre 
exemplu, în cazul SCID, în care se doreşte parcurgerea tuturor modulelor din SCID la 
care pacientul a răspuns afirmativ în partea de screening, aplicarea poate dura până la 
două ore. Pot fi însă parcurse doar modulele specifice tulburărilor depresive, dacă nu este 
necesară o evaluare comprehensivă a pacientului. 

23.1.1.2. Instrumentele de evaluare nosologică autoadministrate 


În ceea ce priveşte evaluarea nosologică a depresiei, există şi varianta interviurilor 
structurate sau semistructurate completate direct de către pacient. Un astfel de instrument 
semistructurat este şi Inventory to Diagnose Depression (IDD, Zimmerman et al., 1986), 
creat pentru a diagnostica TDM conform criteriilor unei variante mai vechia DSM. Acesta 
conţine 22 de itemi care se referă fiecare la prezenţa sau absenţa câte unui criteriu de 
diagnostic. Pacientul are cinci variante descriptive de răspuns, iar cotarea prezenţei sau 
absenței criteriului se realizează astfel: O („fără afectare”/„absent”), 1 (,,subclinic”), 
2-4 („prezent”, în funcţie de severitate). Spre exemplu, pentru „dispoziţie tristă”, variantele 
de răspuns sunt: 0 = „Dispoziţia mea nu este mai scăzută decât in mod normal”, 1 = 
„Dispoziţia mea este uşor mai scăzută decât de obicei”, 2 = „Dispoziţia mea este cert 
mai putin bună ca de obicei”, 3 = „Dispoziţia mea e mult mai rea acum”, 4 = ,,Dispozitia 
mea este atât de scăzută, încât am probleme în a mă ridica din pat dimineaţa”. În cazul 
în care pacientul a răspuns cu una din variantele de la 1 la 4, acesta are de răspuns la o 
întrebare suplimentară cu privire la durata simptomului (dacă acesta a fost prezent mai 
puţin sau mai mult de două săptămâni). 

Deşi interviul este realizat după o variantă mai veche a manualului menţionat, criteriile 
de diagnostic pentru TDM nu s-au schimbat semnificativ. Interviul prezintă fideli- 
tate crescută, măsurată prin intermediul coeficienţilor de consistenţă internă alpha 
Cronbach = 0,92, respectiv Spearman-Brown = 0,93 (Zimmermann et al., 1986). De 
asemenea, acesta prezintă validitate concurentă crescută, corelând cu alte măsurători ale 
depresiei (Zimmermann ef al., 1986; Zimmermann şi Coryell, 1987) şi, respectiv, 
validitate de construct, fiind creat pe baza DSM. 

Durata de aplicare este relativ scăzută, dar faptul că instrumentul este completat de 
către pacient poate reprezenta şi un dezavantaj. Astfel, pacientul ar putea alege variante 
de răspuns care denotă o severitate mai scăzută a simptomului decât în realitate, în cazul 
în care ar considera că variantele severe de răspuns sunt indezirabile din punctul de vedere 
social. Datorită acestui fenomen al dezirabilitatii sociale, valabil în cazul tuturor măsură- 
torilor autoadministrate, se recomandă în anumite cazuri o dublare a acestora cu evaluări 
clinice realizate de experţi. 


23.1.2. Instrumente de evaluare dimensională a depresiei 


23.1.2.1. Instrumente de evaluare dimensională administrate 
de specialiști 


Scalele de evaluare dimensională a depresiei pot fi, asemenea interviurilor diagnostice, 
completate de către specialişti sau autoadministrate şi vizează determinarea severitatii 
simptomelor şi a afectării individului. Unul dintre cele mai cunoscute exemple este 
Hamilton Rating Scale for Depression (HRSD, Hamilton, 1960, 1967), dezvoltată pentru 
a fi aplicată de clinicieni persoanelor deja diagnosticate. În versiunea sa iniţială, scala 
conţine 21 de itemi, dintre care primii 17 constituie scorul pentru depresie şi sunt cotati 
de la 0 la 4 (0 = simptom „absent”, 1 = „uşor”, 2 şi 3 = „moderat”, 4 = „sever”) sau de 

la O la 2 (0 = simptom „absent”, 1 = „uşor” sau „discutabil”, 2 = „clar prezent”). 
Itemii cu variantă de cotare de la O la 4 includ dispoziţia tristă, vinovăția, anxietatea, 
ideatia suicidară sau alte simptome majoritar cognitive şi emoţionale, în timp ce itemii 
cuantificati de la 0 la 2 includ insomnia, agitația psihomotorie sau alte simptome somatice. 
Ultimii patru itemi ai instrumentului reprezintă specificanti (variaţia diurnă a simptomelor, 
depersonalizarea, simptome paranoide sau obsesive), iar scorurile lor nu vor fi adunate 
la scorul total al depresiei măsurat cu HRSD. 

În afară de varianta originală a HRSD, există şi variante modificate în care numărul 
şi conţinutul itemilor diferă uşor, astfel încât este necesară compararea scorului pacientului 
cu scorurile prag pentru varianta utilizată. În ceea ce priveşte varianta iniţială, scorurile 
între 7 şi 17 reflectă o depresie uşoară, între 18 şi 24, moderată, iar de la 25 în sus (până 
la scorul maxim de 52), depresie severă (Dozois şi Dobson, 2002). Fidelitatea scalei este 
acceptabilă, având coeficienţi de consistenţă internă alpha Cronbach variind între 0,46 şi 
0,97, coeficienţi de acord interevaluator kappa între 0,82 şi 0,98, respectiv coeficienţi 
test-retest între 0,81 şi 0,98 (Bagby er al., 2004). Instrumentul prezintă validitate conver- 
gentă şi discriminantă adecvate, dar validitate de conţinut slabă şi o structură factorială 
greu de replicat între loturi (Bagby et al., 2004). 


The Montgomery-Asberg Depression Rating Scale (MADRS ; Montgomery şi Asberg, 
a pacientilor. Scala contine 10 itemi cotati de la 0 la 6, cu ancore pentru scorurile 0, 2, 4, 
respectiv 6 si trei scoruri intermediare (1, 3, 5). Spre exemplu, pentru itemul ,,tristete 
vizibilă”, definit ca „descurajare, tristeţe şi disperare, (mai mult decât dispoziţie scăzută 
obişnuită şi tranzitorie) care se reflectă în limbaj, expresii faciale şi postură” şi se cotează 
în funcţie de „intensitatea stării şi inabilitatea de a se inveseli”, ancorele sunt: 0 = „Fără 
tristeţe”, 2 = „Pare abătut(ă), dar se poate înveseli fără probleme”, 4 = „Pare trist(ă) 
şi nefericit(ă) în majoritatea timpului”, respectiv 6 = „Pare nefericit(ă) tot timpul. Extrem 
de descurajat(ă)”. Fidelitatea instrumentului este excelentă, coeficienţii de acord inter- 
evaluator kappa variind între 0,76 (Davidson er al., 1986) şi respectiv 0,89 — 0,97 în lotul 
original (Montgomery şi Asberg, 1979). Scala prezintă si validitate concurentă crescută, 
corelând cu alte măsurători ale depresiei, precum HRSD (Davidson er al., 1986; 
Montgomery şi Asberg, 1979). 

În ceea ce priveşte scorurile prag (cut-off), există mai multe variante propuse pentru 
a determina dacă un pacient a intrat în remisie, iar scorurile sale la depresie sunt 
comparabile cu cele din populaţia generală. Astfel, un scor mai mic sau egal cu 9 
corespunde remisiei în definiţia mai extinsă (Hawley, Gale şi Sivakumaran, 2002 ; 
Zimmerman, Chelminski şi Posternak, 2004), iar un scor mai mic sau egal cu 4 corespunde 
remisiei totale, definită prin absenţa completă a simptomelor de depresie semnificative 
clinic (Zimmerman, Chelminski şi Posternak, 2004). În ceea ce priveşte depresia severă, 
un scor de peste 31 corespunde unor scoruri prag ale altor scale care indică o intensitate 
mare a depresiei (Müller et al., 2003). 

Avantajele scalelor psihologice de acest tip (dimensionale, cotate de către specialişti) 
pornesc de la posibilitatea folosirii scorurilor totale pentru a cuantifica severitatea simptomelor 
(de exemplu, depresie uşoară, moderată, severă) în funcţie de scorurile prag (cut-off), 
precum şi a scorurilor pe fiecare item pentru a determina intensitatea simptomele specifice. 
De asemenea, sunt relativ uşor de administrat pentru clinicieni, majoritatea oferind ancore 
intermediare pentru scorurile pe itemi. Ca şi în cazul instrumentelor de diagnostic 

nosologic administrate de specialişti, judecata clinică asupra manifestărilor simptomato- 
logiei pacientului în timpul evaluării va fi luată în considerare în alegerea scorurilor celor 
mai potrivite. Dezavantajul acestor instrumente ar putea consta în costurile suplimentare 
pe care administrarea lor o presupune, datorate timpului pe care clinicienii îl alocă 
pregătirii şi administrării propriu-zise ale scalelor. 


23.1.2.2. Instrumente de evaluare dimensională autoadministrate 


În ceea ce priveşte evaluarea dimensională a depresiei, există şi o serie de scale psihologice 
autoadministrate (self-report). Unul dintre cele mai cunoscute exemple de scală de acest 
tip este Beck Depression Inventory (BDI, Beck et al., 1961 ; BDI-II, Beck, Steer şi Brown, 
1996). Instrumentul conţine 21 de itemi, cu variante de răspuns cotate de la 0 la 3 
(unde 3 indică atitudini şi simptome puternice ale depresiei), unele variante având câte 
două subtipuri (precum la, 1b). De exemplu, primul item, referitor la dispoziţie depresivă, 
conţine următoarele variante de răspuns: 0 = „Nu mă simt trist(ă)”, 1 = „Nu mă simt 
în apele mele sau mă simt trist(ă)”, 2a = „Sunt mohorât(ă) sau trist(ă) tot timpul şi nu 
pot să ies din starea aceasta”, 2b = „Sunt atât de trist(ă) sau nefericit(ă), încât este foarte 
dureros”, 3 = „Sunt atât de trist(ă) sau nefericit(ă), încât nu mai pot să suport starea 
aceasta”. 

Proprietăţile psihometrice ale BDI sunt bune, cu fidelitatea exprimată prin coeficientul 
de consistenţă internă între 0,76 şi 0,95, media fiind de 0,86 pentru populaţiile psihiatrice 
(Beck, Steer şi Garbin, 1988). BDI prezintă validitate de conţinut (fiind dezvoltat de 
clinicieni pe baza operationalizarilor depresiei), concurentă (corelând cu alte scale precum 
HRSD sau MADRS-S si cu evaluările realizate de clinicieni), discriminantă (diferentiind 
între subtipuri ale depresiei şi între depresie şi anxietate) şi de criteriu (corelând cu alte 
constructe relationate cu depresia, precum alcoolismul sau simptomele medicale) crescute 
(Beck, Steer şi Garbin, 1988 ; Svanborg si Asberg, 2001). BDI-II este o variantă îmbună- 
tatita şi modificată, care conţine tot 21 de itemi, cu variante de răspuns de la 0 la 3, 
adaptată criteriilor pentru TDM din DSM anterior celui curent. BDI-II este optimizată 
pentru a fi folosită de către adolescenţi şi adulţi (13-80 de ani). Proprietăţile psihometrice 
sunt comparabile cu cele ale scalei originale, BDI-II având fidelitate excelentă (măsurată 
prin coeficientul de consistenţă internă alpha Cronbach de 0,91), respectiv validitate 
convergentă bună (BDI-II corelând puternic cu BDI) (Dozois, Dobson şi Ahnberg, 1998). 
Scorurile prag pentru varianta originală sunt următoarele: < 10, fără depresie sau 
simptome minime de depresie ; 10-18, depresie uşoară până la moderată ; 19-29, depresie 
moderată până la severă, iar scoruri > 30 (până la 63), depresie severă (Beck, Steer şi 
Garbin, 1988). Pentru BDI-II, scoruri de < 13 reprezintă simptome minime de depresie, 
14-19, depresie uşoară, 20-28, depresie moderată, iar scorurile de la 29 la 63 indică 
depresie severă (Beck, Steer şi Brown, 1996). 

Printre instrumentele frecvent utilizate se află şi The Patient Health Questionnaire — 
Depression Module (PHQ-9 ; Kroenke, Spitzer şi Williams, 2001), care reprezintă modulul 
pentru depresie al unei scale autoadministrate folosite în prima instanţă în screeningul 
tulburărilor mintale, urmând în cazul unui rezultat pozitiv să fie administrat de către 
specialişti The Primary Care Evaluation of Mental Disorders (PRIME-MD ; Spitzer et al., 
1994). Scala are nouă itemi cotati de la 0 la 3 referitori la frecvenţa apariţiei simptomelor 

în ultimele două săptămâni, unde 0 = „deloc”, 1 = „câteva zile”, 2 = „mai mult de jumă- 
tate din zile”, iar 3 = „aproape zilnic”, cu o întrebare suplimentară referitoare la afectarea 
funcţionării, care se completează în cazul în care pacientul răspunde afirmativ la vreuna 
dintre cele nouă întrebări anterioare (de exemplu, de item: „interes scăzut sau lipsa plăcerii 
de a face lucruri”). Fidelitatea instrumentului este foarte bună, având coeficienţi de consis- 
tenţă internă alpha Cronbach de 0,86 — 0,89, respectiv coeficientul de corelaţie test-retest 
este de 0,84, iar validitatea convergentă (scala corelând cu diagnosticul realizat de 
clinicieni) şi cea de criteriu (PHQ-9 corelând cu măsurători ale calităţii vieţii) sunt bune 
(Kroenke, Spitzer şi Williams, 2001). Scorurile prag de 5, 10, 15, 20 reprezintă depresie 
uşoară, moderată, moderată spre severă şi severă (Kroenke, Spitzer şi Williams, 2001). 

Principalul avantaj al acestui tip de instrument de evaluare (scale de evaluare dimen- 
sională autoadministrate) este reprezentat de timpul redus de administrare. Dezavantajul 
principal, menţionat şi la instrumentele de diagnostic de tip self-report, se referă la 
sociale. Întrucât informaţiile oferite de pacienţi nu pot fi verificate de specialişti prin 
intermediul întrebărilor suplimentare sau al observaţiei din timpul evaluării, se recomandă 
o dublare a evaluării realizate astfel prin alte mijloace, în funcţie de scopul evaluării. 


23.1.2.3. Particularităţi de evaluare a depresiei la copil, adolescent 
și vârsta a treia 


În ceea ce priveşte evaluarea depresiei la copii şi adolescenţi, precum şi la persoanele de 
vârsta a treia, există o serie de modificări aduse instrumentelor clasice de evaluare a 
depresiei, precum şi o serie de instrumente dezvoltate special pentru a răspunde nevoilor 
acestor vârste. Astfel, pentru evaluarea depresiei la copil şi adolescent există o serie de 
scale adaptate prin simplificarea şi reducerea itemilor, precum Children’s Depression 
Inventory (CDI; Kovacs, 1992), o scală care conţine 27 de itemi formulati adecvat 
pentru înţelegerea celor cu vârste între 7 şi 17 ani. Însă pentru evaluarea copiilor şi 
adolescenților se recomandă folosirea mai multor metode de evaluare, nu doar a scalelor 
psihologice, precum şi coroborarea informaţiilor din partea mai multor surse de informaţie 
(de exemplu, copil, părinte, profesor) (Essau şi Ollendick, 2008). De asemenea, pentru 
pacienţii geriatrici există o serie de scale specifice, precum The Geriatric Depression 
Scale (Yesavage et al., 1983), un instrument cu proprietăţi psihometrice bune care în 
versiunea iniţială (lungă) conţine 30 de întrebări cu răspuns da/nu. Genul acesta de 
instrumente facilitează alegerea unui răspuns şi uşurează procesarea itemilor de către cei 
de vârsta a treia. 


23.2. Evaluarea riscului de suicid 


Evaluarea riscului de suicid asociat depresiei se poate realiza ca parte integrantă a evaluării 
depresiei sau separat de aceasta. Astfel, instrumentele de evaluare a depresiei conţin, de 
cele mai multe ori, şi o întrebare sau un item care adresează gândurile suicidare. Spre 
exemplu, BDI-II conţine un item referitor la „gânduri sau dorinţe suicidare”, cu variantele 

de răspuns 0 = „Nu mă gândesc să îmi iau viata”, 1 = „Mă gândesc să îmi pun capăt 
zilelor, dar nu aş face aşa ceva”, 2 = „Intenţionez să imi pun capăt zilelor”, respectiv 
3 = „Mi-aş lua viata dacă aş avea ocazia”. Acest tip de item reprezintă o posibilitate de 
screening a riscului suicidar, urmând apoi o investigare comprehensivă a acestui risc. 

O variantă de demers detaliat pentru evaluarea riscului suicidar, propusă de Rudd 
(2014), include parcurgerea următoarelor teme : 


a) factori predispozanti (istoric de tulburări mintale incluzând TDM, istoric de compor- 
tament suicidar, precum tentative anterioare de suicid, externare recentă din cadrul 
clinicilor psihiatrice, genul masculin, istoric de abuz) ; 

b) factori precipitanti (stresori financiari, relationali, profesionali, medicali) ; 

c) severitatea simptomelor de boală mintală (pe o scală de la 0 la 10, răspuns dat de pacient) ; 

d) prezenţa lipsei de speranţă (pe o scală de la O la 10, răspuns dat de pacient); 

e) natura ideatiei şi a comportamentelor suicidare (frecvenţa, durata şi intensitatea 
ideatiei, prezenţa unui plan, disponibilitatea şi letalitatea metodei, pregătirea sau 
„repetiţia” metodei, intenţia) ; 

f) natura tentativelor anterioare sau a comportamentului de autovătămare anterior ; 

g) prezenţa semnalelor de avertizare ; 

h) prezenţa impulsivitatii versus autocontrolului (pe o scală de la 0 la 10, răspuns dat de 
pacient) ; 

i) factori protectivi (suport social, abilitate de rezolvare de probleme, tratament, prezenţa 
speranţei, existenţa sarcinii sau a copiilor, angajamentul religios, satisfacția cu viata, 
frica de suicid sau de moarte). 


Unele dintre aceste teme implică măsurători subiective (adică raportate de către pacient), 
iar altele, măsurători obiective ale riscului (de exemplu, numărul de tentative anterioare 
de suicid). Fiecare aspect poate fi adaptat şi evaluat de către specialist prin intermediul 
interviului nestructurat, dar unele dintre ele pot fi investigate şi prin intermediul scalelor 
de evaluare. Astfel, în ceea ce priveşte factorii predispozanti şi precipitanti, informatiile 
se pot obţine în cadrul unei anamneze detaliate. Severitatea simptomelor de boală mintală 
poate fi evaluată global de pacient sau prin intermediul interviurilor şi scalelor specifice 
depresiei, anxietăţii etc. 


Lipsa de speranță (hopelesness) reprezintă unul dintre cei mai importanţi predictori 
cognitivi ai suicidului (Beck et al. , 1993) şi poate fi măsurată global (aprecierea pacientului) 
sau cu ajutorul Beck Hopelessness Scale (BHS; Beck et al., 1974). Acest instrument 
autoadministrat conţine 20 de itemi cu variante de răspuns „adevărat” sau „fals”, cotati 
cu 1 sau O (11 itemi sunt cotati cu 1 pentru „adevărat”, respectiv 9 itemi sunt formulati 
invers şi sunt cotati cu 1 pentru „fals”). Exemple de itemi includ „Aş putea să mă dau 
bătut(ă) pentru că nu pot face ca lucrurile să fie mai bune pentru mine” pentru itemi 
cotati direct, respectiv „Aştept cu nerăbdare viitorul, cu speranţă şi entuziasm” pentru 
itemi formulati invers. Scala prezintă proprietăţi psihometrice foarte bune, cu fidelitate 
excelentă (coeficient de consistenţă internă alpha Cronbach între 0,91 şi 0,93) şi validitate 
concurentă şi de construct bune (Beck ef al., 1974; Beck er al., 1993). Scorul prag 
pentru prezenţa lipsei de speranţă semnificative clinic este 9, scor peste care riscul suicidar 
este mai crescut (Beck er al., 1990). 

Pentru măsurarea ideatiei suicidare, una dintre cele mai folosite scale este Scale 
for Suicide Ideation (SSI; Beck, Kovacs şi Weissman, 1979), un interviu administrat 

de specialişti cu 21 de itemi, dintre care primii 19 sunt cotati de la 0 la 2 (de exemplu, 
itemul referitor la „dorinţa de a trăi” este cotat cu 0 = „moderată până la puternică”, 
1 = „slabă”, 2 = „deloc”). Primii cinci itemi sunt folosiţi pentru screening, iar în 
cazul in care pacientul răspunde afirmativ la unul dintre aceştia sunt administrati ceilalţi 
14 itemi. Ultimele două întrebări se referă la incidenţa şi frecvenţa tentativelor de suicid 
anterioare. Interviul are fidelitate (coeficient de consistenţă internă alpha Cronbach de 
0,89) şi validitate (concurentă, discriminantă şi de construct) crescute (Beck, Kovacs şi 
Weissman, 1979). O variantă autoadministrată, dezvoltată ulterior, este Beck Scale for 
Suicide Ideation (BSSI; Beck, Steer şi Ranieri, 1988), având proprietăţi psihometrice de 
asemenea bune. 


Tentativele de suicid anterioare reprezintă cel mai bun predictor obiectiv al suicidului. 
Pentru evaluarea tentativelor anterioare şi a comportamentelor de parasuicid (autovătămare 
fără intenţia de sinucidere) anterioare se poate utiliza Suicide Attempt Self-Injury Interview 
(SASII; Linehan er al., 2006). SASII este un interviu complex, administrat de specialişti, 
care conţine 31 de itemi, dintre care 6 pentru screening, 9 întrebări cu răspuns deschis 
şi 22 pentru durata şi frecvenţa actelor de autovătămare, metodele folosite şi letalitatea 
acestora, intenţia asociată, comunicarea intenţiei înaintea episodului, impulsivitatea, condiţia 
medicală şi medicatia pacientului la nivelul fiecărui episod. Subscalele SASII au fidelitate 
excelentă (măsurată prin coeficienţi de acord interevaluator), şi validitate concurentă bună 
(Linehan et al., 2006). Impulsivitatea poate fi surprinsă astfel fie cu ajutorul unei scale 
ca aceasta, fie prin evaluarea globală a pacientului (pe o scală de la O la 10). 


Semnalele de avertizare la care trebuie să fie atenţi evaluatorii includ, pe lângă cele 
deja menţionate, şi tulburările de somn, percepţia de sine ca fiind o povară pentru ceilalţi, 
furia, agitația psihomotorie, lipsa unui scop şi a sensului în viata, ideea de a fi „prins în 
capcană”, precum şi abuzul de alcool sau alte substanţe (Rudd, 2014). În ceea ce priveşte 
factorii protectivi, aceştia pot fi evaluati în cadrul anamnezei sau măsuraţi cu ajutorul 
unor instrumente precum Reasons for Living Scale (RFL; Linehan et al., 1983). RFL 
este un chestionar autoadministrat care contine 48 de itemi cotati de la 1 la 6, unde 
ancorele sunt 1 = „deloc important”, respectiv 6 = „extrem de important”. Pacienţii 
sunt rugaţi să noteze măsura în care sunt importante pentru ei şi reprezintă motive viabile 
pentru a nu comite suicid idei relationate cu următoarele teme : supraviețuirea şi adaptarea 
personală, responsabilitatea faţă de familie, preocupări legate de copii, frica de suicid, 
frica de dezaprobarea socială, respectiv obiecţii de ordin moral. Exemple de itemi includ 
„Îmi pasă suficient de mult de mine ca să trăiesc” (pentru tema supraviețuirea şi adaptarea 
personală) ori „Ar putea avea efect negativ asupra copiilor mei” (corespunzând temei 
preocupări legate de copii). Scala are fidelitate bună (alpha Cronbach de 0,89) şi validitate 
concurentă bună (Linehan er al., 1983). 


Concluzii şi recomandări 


Instrumentele de evaluare a depresiei prezentate şi exemplificate mai sus au fost structurate 
pe două axe: evaluare nosologică versus evaluare dimensională, respectiv instrumente 
administrate de specialişti versus autoadministrate, rezultând în patru categorii, fiecare 
cu avantajele şi dezavantajele proprii. În alegerea metodei potrivite de evaluare a depresiei, 

unul dintre demersurile propuse urmăreşte patru caracteristici, referitoare la: scopul 
evaluării ; tipul de pacient; valoarea sau utilitatea instrumentului ; sursa obţinerii infor- 
matiei (Nezu et al., 2009). 

Astfel, în ceea ce priveşte scopul evaluării : 


a) pentru screening (evaluare primară) se recomandă scale de dimensiune redusă, care 
pot fi completate în timp scurt (de exemplu, PHQ-9) ; 

b) pentru diagnostic sau clasificare se preferă instrumentele dezvoltate pe baza manualelor 
de diagnostic al tulburărilor mintale (de exemplu, SCID-5) ; 

c) pentru testarea ipotezelor clinice şi planificarea tratamentului se recomandă atât 
măsurători ale depresiei, cât şi ale unor presupuse mecanisme ale schimbării (de 
exemplu, BHS) ; 

d) pentru predicții cu privire la comportament se utilizează scale care evaluează riscul unor 
comportamente indezirabile, precum riscul suicidar (de exemplu, SSI) ; 

e) pentru evaluarea rezultatelor tratamentului se preferă deseori scale dimensionale de 
evaluare a depresiei (de exemplu, BDI-II). 


Variabilele relevante în ceea ce priveşte fipul de pacient se referă la vârsta acestora, 
prezenţa comorbiditatilor care pot influenţa obţinerea informaţiilor (de exemplu, demenţă, 
retard, abuz de substanţe) sau la diferenţele culturale care pot afecta felul în care depresia 
este resimţită sau recunoscută de pacient. Valoarea/utilitatea instrumentului este dată 
de măsura în care aceasta corespunde scopului, dublată de analiza cost/beneficii, care 
include probleme precum timpul avut la dispoziţie, costul efectiv al aplicării instrumen- 
tului, potenţiale riscuri asociate anumitor măsurători, măsura în care instrumentul oferă 
informaţii semnificative unice în comparaţie cu altele etc. Sursa obținerii informaţiei 
pentru un anumit instrument se referă la dimensiunea self-report versus aplicat de 
specialist. Raportat la această axă, cercetări recente arată că scalele de evaluare a depresiei 
autoadministrate şi cele administrate de specialişti surprind aspecte parţial diferite ale 
depresiei, recomandându-se folosirea ambelor metode pentru o evaluare completă (Uher 
et al., 2012). 


Riscul suicidar este unul dintre parametrii obligatorii care trebuie evaluati în cazul 
depresiei, fie ca parte a investigării depresiei propriu-zise, fie separat. Deşi există 
dificultăţi în evaluarea sa efectivă, ghidurile de evaluare recomandă adresarea directă a 
problematicii şi evaluarea comprehensivă a acesteia, atât prin intermediul interviului direct 
(Rudd, 2014), cât şi prin folosirea unor scale de evaluare (Cochrane-Brink, Lofchy şi 
Sakinofsky, 2000). 


Notă 


Acest capitol a fost finanţat de un grant din partea Autorităţii Naţionale pentru Cercetare 
Ştiinţifică şi Inovare, CNCS - UEFISCDI, proiect numărul PN-II-RU-TE-2014-4-1316 
(director de proiect: dr. Ioana A. Cristea). 

24. Evaluarea personalității 

Rezumat 


Evaluarea personalităţii este unul dintre domeniile cele mai importante ale evaluării 
psihologice. Când vorbim despre personalitate, vorbim despre acele trăsături relativ stabile 
de-a lungul vieţii care pot explica sau prezice cele mai relevante comportamente şi reacţii 
emoţionale ale indivizilor. Într-un demers de evaluare psihologică, este foarte important 
să utilizăm instrumente de măsură cu proprietăţi psihometrice adecvate şi care au fost 
utilizate pe scară largă în studiile de specialitate, mai ales că în domeniul personalităţii 
există multe astfel de instrumente. Atunci când scopul evaluării este clinic, ne interesează 
două aspecte fundamentale legate de personalitate : tulburările de personalitate şi trăsăturile 
circumscrise lor şi trăsăturile de personalitate care predispun la sau se asociază cu 
psihopatologia în general. Pentru a diagnostica tulburări de personalitate avem la dispoziţie 
interviuri clinice, dar şi inventare de personalitate special concepute, iar pentru trăsăturile 
de personalitate asociate psihopatologiei avem inventare de personalitate precum MMPI 
sau Scalele Millon. Indiferent de aspectele evaluate, este important să ne formulăm 
concluziile pe baza scorurilor la teste şi a constructelor utilizate de acestea. În acest fel, 
ne putem asigura că evaluarea pe care o facem are în spate nu doar părerea noastră de 
specialişti, ci o întreagă serie de studii şi date ştiinţifice. 


se e 


Evaluarea personalităţii este unul dintre domeniile prototip ale evaluării psihologice. 
Probabil tuturor celor care practicăm meseria de psiholog ni s-a solicitat să oferim inter- 
pretări asupra personalităţii cuiva, să construim profile psihologice, să putem spune lucruri 
interesante şi profunde despre oameni. Dar nu putem cunoaşte oamenii dintr-o privire. 
Evaluarea personalităţii este un proces complex, care ne poate oferi informaţii importante, 
însă corectitudinea inferentelor noastre depinde de proprietăţile psihometrice ale testelor 
pe care le folosim şi de scopul în care le folosim. Un demers de evaluare validat ştiinţific 
presupune utilizarea acelor instrumente care au dovedit în studii proprietăţi psihometrice 
adecvate (validitate, fidelitate) şi care corespund scopului evaluării noastre. Pornind de la 
întrebarea „ce dorim să aflăm despre personalitatea individului ? ”, selectăm acele instrumente 

care s-au dovedit valide şi fidele, in urma a numeroase studii, pentru că doar aşa putem 
fi siguri (în măsura posibilului) de concluziile noastre. În domeniul evaluării personalităţii 
există multe astfel de teste cu susţinere ştiinţifică ; mai ales că avem de unde alege, 
utilizarea lor este o dovadă de profesionalism şi responsabilitate. Ce evaluăm însă ? 


24.1. Scurtă definiţie 


În ansamblu, personalitatea cuprinde acele tipare distincte şi caracteristice de gândire, emoție 
şi comportament care conturează stilul personal al unui individ şi îi influenţează interacţiunile 
cu mediul (Atkinson et al., 2002). Astfel, când vrem să descriem personalitatea cuiva, ne 
referim la cum gândeşte, ce simte şi ce face persoana de obicei, precum şi la cum relationeaza 
cu mediul social. Personalitatea cuprinde deci acele atribute care sunt relativ stabile de-a 
lungul vieţii. Pe lângă elementul definitoriu al stabilităţii, atunci când spunem personalitate, 
avem în minte şi ideea de a surprinde acele atribute care sunt relevante în mai multe contexte 
importante. Oamenii pot fi caracterizați printr-o infinitate de atribute psihologice. Putem, 
de exemplu, să categorizăm oamenii în funcţie de preferința pentru îngheţată sau ciocolată ; 
dar este această preferinţă relevantă în contextele-cheie din viaţa unei persoane (de exemplu, 
locul de muncă, familia, relaţiile sociale) ? Dacă toate instrumentele de evaluare a perso- 
nalităţii încearcă să surprindă acele caracteristici care sunt stabile, relevanta dimensiunilor 
evaluate constituie încă un subiect de dezbatere între multiple abordări. 

Care sunt dimensiunile relevante ale personalităţii ? În funcţie de ce caracteristici ar 
trebui să clasificăm oamenii ? Cu privire la acest aspect al relevantei, există două mari 
abordări : abordarea nomotetică şi abordarea idiografică (Lilienfeld er al., 2011). Într-o 
abordare nomotetică, încercăm să aflăm care sunt principiile generale care operează asupra 
indivizilor în general; astfel, desprindem anumite trăsături de personalitate pe care le 
considerăm relevante şi clasificăm persoanele în funcţie de scorurile pe care le obţin la 
teste care măsoară aceste dimensiuni. Majoritatea testelor de personalitate operează în 
această paradigmă. În modelul Big Five (Costa şi McRae, 1992), cel mai consacrat model 
al personalităţii, de exemplu, toţi oamenii sunt evaluati prin prisma a cinci dimensiuni : 
deschidere spre experienţe, conştiinciozitate, extraversie, agreabilitate şi neuroticism, iar 
acele trăsături care nu sunt cuprinse în aceste dimensiuni nu sunt evaluate. Într-o abordare 
idiografică, încercăm să suprindem acele aspecte care sunt caracteristice şi unice pentru 
un individ anume, ca într-un studiu de caz. Abordarea nomotetică este preferată pentru 
rigoare şi putere de predictie, însă rămâne interesant faptul că descrierea personalităţii in 
limbaj de simţ comun urmează abordarea idiografică. Dacă cineva ne descrie pe mine şi 
pe colega mea, nu va folosi aceleaşi trăsături de personalitate la care să ne raporteze pe 
amândouă (de exemplu, X este conştiincioasă, Y mai putin, X este foarte sociabilă, la 
fel şi Y), ci va încerca să găsească acele atribute care sunt cele mai reprezentative pentru 
noi, chiar dacă ele nu se suprapun (de exemplu, X este sociabilă şi visătoare, Y este 
ambițioasă şi bună la suflet). 

Este mai relevant să descoperim acele dimensiuni ale personalităţii care se aplică cât 
mai multor persoane sau să identificăm ce este unic în individ ? Depinde pentru ce. Atunci 
când evaluăm personalitatea unui individ, o facem cu un scop, de obicei predictiv - vrem 
să aflăm cum este mai probabil să se comporte individul în viitor — sau explicativ - vrem 
o descriere care să structureze comportamentele şi reacţiile emoţionale actuale ale 

individului. Aşadar, relevanta dimensiunilor măsurate este dată de scopul evaluării. Dacă 
vrem să prezicem performanţa la locul de muncă, ne vor interesa acele atribute de 
personalitate care se relaţionează cu asta şi vom evalua personalitatea indivizilor pe baza 
lor (de exemplu, conştiinciozitate, leadership). Dacă vrem o evaluare în scop clinic, ne vor 
interesa acele dimensiuni ale personalităţii relevante pentru psihopatologie (de exemplu, 
anxietate ca trăsătură, psihopatie, paranoia). În acest capitol ne vom concentra pe evaluarea 
clinică a personalităţii, adică evaluarea acelor aspecte ce ţin de personalitate, relevante 
pentru sănătate şi boală psihică. 


24.1.1. Evaluarea clinică a personalităţii 


Atunci când vrem să evaluăm personalitatea în scop clinic, ne interesează două aspecte 
fundamentale : 


- tulburările de personalitate şi trăsăturile circumscrise lor ; 
- trăsăturile de personalitate care predispun la sau se asociază cu psihopatologia in general. 


24.2. Evaluarea tulburărilor de personalitate 


24.2.1. Tulburările de personalitate. Scurtă descriere 


Tulburările de personalitate sunt definite ca patternuri stabile de experienţe internalizate 
şi comportamente care deviază considerabil de la modelul cultural în care este imersat 
individul (DSM-5, American Psychiatric Association, 2013). Aceste patternuri se manifesta 
în două sau mai multe dintre următoarele arii: cognitie (felul in care individul se vede 
pe sine, îi vede pe ceilalţi sau interpretează lumea) ; afectivitate (gama, intensitatea, 
labilitatea şi adecvarea răspunsurilor emoţionale) ; funcţionare interpersonală ; controlul 
impulsurilor. Acest pattern trebuie să fie pervaziv (manifestat în majoritatea contextelor 
relevante) şi inflexibil, stabil în timp, vizibil din adolescenţă sau vârsta adultă timpurie 
şi provoacă distres şi/sau dizabilitate în sfera socială, ocupaţională sau în alte domenii 
importante de funcţionare. În cadrul Manualului de diagnostic şi statistică a tulburărilor 
mintale (DSM), propus de Asociaţia Psihiatrilor Americani, sunt incluse zece tulburări 
de personalitate, grupate în trei clusteri : 


- Clusterul A (ciudat - excentric), ce include: tulburările de personalitate paranoidă, 
schizoidă şi schizotipală ; 

-  Clusterul B (dramatic - haotic), ce include: tulburările de personalitate antisocială, 
borderline, histrionică şi narcisistă ; 

- Clusterul C (anxios - temător), ce include: tulburările de personalitate evitantă 
dependentă şi obsesiv-compulsivă. 


În plus, DSM-5 include alte două tulburări de personalitate propuse spre investigare : 
tulburarea de personalitate dependentă şi cea pasiv-agresivă. Tulburările de personalitate 
sunt cuprinse şi în Clasificarea Internaţională a Bolilor, propusă de Organizaţia Mondială 
a Sănătăţii (International Classification of Disease, ICD 10, WHO, 1992), cu unele 

diferenţe faţă de DSM. În psihologie se foloseşte mai mult modelul propus de DSM, iar 
intervenţiile clinice care se adresează tulburărilor de personalitate sunt concepute tot pe 
acest model. Modelul actual al tulburărilor de personalitate a fost introdus odată cu 
DSM-III, atunci când s-a introdus şi sistemul multi-axial al tulburărilor mintale. Astfel, 
pe Axa I au fost incluse sindroamele clinice de psihopatologie (de exemplu, tulburările 
afective, psihotice), iar Axa II se referea la formele cronice, legate de structura de 
personalitate a individului. Tot odată cu DSM-III au fost stabilite şi criteriile de diagnostic 
pentru tulburările de personalitate. În acest sistem, pentru a fi diagnosticat cu o tulburare 
de personalitate, individul trebuie să îndeplinească un anumit număr de criterii dintr-o 
listă (de exemplu, pentru tulburarea de personalitate evitantă sunt necesare patru din şapte 
criterii). Acest model categorial al DSM în ceea ce priveşte tulburările de personalitate 
a fost însă criticat, în principal pe motive de fidelitate, validitate şi acoperire insuficientă 
(de exemplu, First et al., 2002). S-a constatat faptul că tulburările de personalitate sunt 
puternic comorbide între ele, sunt comorbide cu tulburări de pe Axa I şi similare cu 
trăsăturile normale de personalitate. De asemenea, specialiştii sunt deseori confruntati cu 
situaţia în care indivizii prezintă manifestări patologice ale personalităţii, fără a îndeplini 
criteriile pentru o tulburare specifică, crescând astfel numărul de diagnostice fără altă 
specificaţie (categoria NOS, Not Otherwise Specified). Astfel, unii autori susţin ideea ca 
modelul categorial al DSM nu este suficient de cuprinzător şi nici suficient de specific. 
De pildă, sunt multe cazuri în care pacienţii pot fi diagnosticati cu două, trei sau mai multe 
tulburări de personalitate. Este fezabil să ne gândim că cineva poate avea mai multe tulburări 
de personalitate - adică tulburări distincte, cu etiologii diferite, în timp ce în paralel există 
indivizi semnificativ afectaţi, dar care nu pot fi încadraţi într-o categorie ? Pornind de la 
aceste critici, în varianta actuală a DSM, ediţia a cincea, a fost inclus şi un model alternativ, 
dimensional al tulburărilor de personalitate (Krueger er al., 2012). Acest model este 
actualmente propus spre investigare, modelul categorial fiind încă cel de referinţă. 
Modelul alternativ al DSM-5 porneşte de la cercetările de specialitate care au relevat 
o mare suprapunere între tulburările de personalitate din DSM şi modelul Big Five, chiar 
dacă acestea vin din linii de cercetare diferite (Markon, Krueger şi Watson, 2005). În 
modelul Big Five al personalităţii, avem cinci factori de personalitate, fiecare cu câte şase 
fațete : neouroticism, extraversie, conştiinciozitate, agreabilitate, deschidere spre experienţe. 
Tulburările de personalitate pot fi descrise făcând apel la fatetele factorilor Big Five. De 
exemplu, tulburarea de personalitate antisocială ar putea fi descrisă de scoruri ridicate pe 
anumite dimensiuni ale neuroticismului (furie-ostilitate, impulsivitate), pe anumite fațete 
ale extraversiei (căutarea de senzaţii), scoruri scăzute pe anumite fațete ale agreabilitatii 
(compasiune, sinceritate) şi pe anumite fațete ale constiinciozitatii (autodisciplina, simţul 
datoriei). Modelul alternativ al DSM-5 include cinci dimensiuni derivate din modelul Big 
Five, dimensiuni care au însă o conotaţie negativă, cu trimitere spre psihopatologie (spre 
deosebire de modelul Big Five, care descrie diferenţele dintre oameni în populaţia generală). 
În modelul alternativ, tulburările de personalitate sunt descrise prin scoruri ridicate pe 
diferite fațete ale acestor dimensiuni, care sunt : introversie/detaşare (oposul extraversiei), 
antagonism (opusul agreabilitatii), impulsivitate/dezinhibitie (opusul constiinciozitatii), 
afect negativ (neuroticism) şi psihoticism (Krueger et al., 2012). În acest model, tulburarea 
de personalitate narcisistă, de exemplu, ar fi caracterizată de scoruri ridicate pe două 
fațete ale dimensiunii antagonism, şi anume sentimente de grandoare şi captarea atenţiei. 
Pentru a diagnostica o tulburare de personalitate în modelul alternativ al DSM, trebuie 
ca subiectul să prezinte, la criteriul A, alterări moderate sau severe în funcţionarea 

personalităţii (pe două sau mai multe dintre domeniile : identitate, autocontrol, empatie, 
intimitate) şi la criteriul B să prezinte una sau mai multe dintre cele cinci trăsături 
patologice ale personalităţii (sau fatetele acestora). Modelul alternativ redă criteriile 
specifice de diagnostic pentru şase dintre tulburările de personalitate din modelul clasic : 
tulburarea de personalitate antisocială, evitantă, borderline, narcisistă, obsesiv-compulsivă şi 
schizotipală. Celelalte, dar şi altele care nu erau cuprinse în modelul clasic de diagnostic 
(fiind anterior clasificate ca diagnostice NOS) pot fi acum diagnosticate ca tulburdri de 
personalitate — cu trăsătură specificată. Astfel, putem diagnostica tulburări de persona- 
litate care nu prezintă constelatiile de simptome cerute de modelul categorial, fiind totuşi 
mult mai specifici în diagnostic decât ar presupune stabilirea unui diagnostic fără altă 
specificaţie (NOS). Dimensiunile incluse în Inventarul de Personalitate DSM-5 împreună 
cu fatetele lor şi câte un exemplu de item sunt redate în tabelul de mai jos: 


Tabelul 24.1. Modelul dimensional al DSM-5 
(dupa Krueger et al., 2011) 

















I. Afectivitate 1. Caracter anxios 
negativa „Mă ingrijorez mult în legătură cu lucruri groaznice care s-ar putea întâmpla” 
(opusul stabilităţii |2. Labilitate emoţională 
emoţionale) „Niciodată nu ştiu ce se va întâmpla cu emoţiile mele de la un moment la altul” 
3. Ostilitate 
„Sunt răutăcios şi sec cu cei care o merită” 
4. Perseverare 
„Rămân fixat pe anumite lucruri şi nu mă pot opri” 
5. Limitare afectivă (lipsă de) 
„Nu reactionez semnificativ la lucruri care par să îi emotioneze pe alţii” 
6. Anxietate de separare 
„Mă îngrozeşte ideea de a nu avea pe cineva care să mă iubească” 
7. Docilitate 
„Fac ceea ce imi spun alţii să fac” 
II. Detaşare 8. Anhedonie 
(opusul „Aproape niciodată nu mă bucur de viaţă” 
extroversiei) 9. Deprimare 
„Pentru mine, viitorul pare fără speranţă” 
10. Evitarea intimitatii 
„Mă ţin departe de relaţii romantice” 
11. Caracter suspicios 
„Mulţi oameni sunt porniţi să îmi facă rău” 
12. Retragere 
„Nu îmi place să petrec timp cu alţii” 
III. Antagonism | 13. Captarea atenţiei 
(opusul „Fac lucruri ca să mă asigur că oamenii mă observă” 
agreabilitatii) 14. Duritate (emotionala) 
»Nu imi pasa de problemele altora” 
15. Caracter necinstit 
„Nu ezit in a-i înşela pe alţii, dacă asta mă avantajează” 
16. Sentiment de grandoare 
„Ca să fiu sincer, sunt pur şi simplu mai important decât alţi oameni” 
17. Caracter manipulator 


„Îmi este uşor să profit de alţii” 

IV. Dezinhibitie |18. Distractibilitate 
(opusul „Nu mă pot concentra la nimic” 
constiinciozitatii) | 19. Impulsivitate 
»Mereu fac lucruri sub impulsul momentului” 
20. Iresponsabilitate 
„Fac promisiuni pe care nu intentionez să mi le tin” 
21. Perfectionism rigid (absenta sa) 
„Dacă ceva ce fac nu este absolut perfect, pur şi simplu nu este 
acceptabil” 
22. Comportament riscant 
»Nu am limite atunci cand vine vorba de a face lucruri periculoase” 





V. Psihoticism 23. Excentricitate 
(opusul „Alţi oameni par să creadă că am un comportament ciudat” 
luciditatii) 24. Afectare cognitiva si perceptiva 
„De multe ori, lucrurile din jur par ireale, sau mai reale decât in mod 
obişnuit” 


25. Credinte şi trăiri neobişnuite 
„Uneori pot influenţa alti oameni doar trimiţându-le gândurile mele” 














24.2.2. Instrumente de evaluare a tulburărilor 
de personalitate 


Pentru a pune un diagnostic de tulburare de personalitate, este necesară aplicarea unui 
interviu clinic. Există mai multe astfel de interviuri consacrate, cele mai cunoscute fiind : 
Interviul Clinic Structurat pentru DSM-5 Tulburări de Personalitate (Structured Clinical 
Interview for DSM-5® Personality Disorders, SCID-5-PD, First, Williams, Smith Benjamin 
şi Spitzer, 2016), care este versiunea adaptată a Interviului Clinic Structurat pentru Axa II 
(SCID II), Interviul de Diagnostic pentru Tulburările de Personalitate (Personality Disorder 
Diagnostic Interview, Widiger, Mangine, Corbitt, Ellis şi Thomas, 1995) şi Interviul de 
Diagnostic pentru Tulburările de Personalitate din DSM-IV (Diagnostic Interview for 
DSM-IV Personality Disorders (Zanorini et al., 1995). 

Interviul Clinic Structurat pentru DSM-5 Tulburări de Personalitate este tradus in 
limba romana (https : //www.callisto.ro/carte/interviul-clinic-structurat-pentru-dsm-5- 
tulburari-de-personalitate-scid-5-pd--i9124) şi permite atât stabilirea unui diagnostic 
categorial, cât si cotarea dimensională a trăsăturilor de personalitate patologice. Interviul 
este semistructurat, incluzând una sau mai multe întrebări pentru fiecare criteriu din 
DSM-5. Cotarea se face pe baza judecății clinice a evaluatorului, nu neapărat pe baza 
răspunsului oferit de subiect. Fiecare criteriu este acoperit prin una sau mai multe întrebări 
(în funcţie de numărul de fațete exprimate de fiecare criteriu), ghidul de interviu oferind 
şi ancore care ne ajută să stabilim în care situaţii criteriul este prezent sau absent. Este 
însă de menţionat faptul că stabilirea unui diagnostic psihiatric, cum este cel de tulburare 
de personalitate, nu intră în general în atribuţiile psihologului în România, şi fără 
contraavizul unui medic psihiatru, un astfel de diagnostic nu are implicaţii legale. Demersul 
poate fi însă foarte util pentru practica clinică, mai ales în domeniul psihoterapiei, unde ne 
poate orienta intervenţia. De asemenea, chiar dacă nu dorim să stabilim un diagnostic, 
evaluarea trăsăturilor patologice de personalitate este un demers valoros în sine în toate 
contextele clinice. 

În ceea ce priveşte modelul alternativ dimensional propus în DSM-5, alterările în 
funcţionarea personalităţii de la criterul A sunt evaluate pe Scala nivelului de funcţionare 
a personalităţii, iar trăsăturile patologice de la criteriul B (dimensiunile propuse de 
Krueger et al., 2012) sunt evaluate cu ajutorul unui Inventar de Personalitate pentru 
DSM-5 (The Personality Inventory for DSM-5, PID-5, APA, 2013), un instrument de tip 
autoraportare care cuprinde 220 de itemi cotati pe o scală Likert cu patru trepte. Instru- 
mentul este distribuit gratuit online în limba engleză, deocamdată pe site-ul Asociaţiei 
Psihiatrilor Americani (APA), https : //www.psychiatry.org/psychiatrists/practice/dsm/ 
educational-resources/assessment-measures. 


24.2.3. Evaluarea trăsăturilor de personalitate relevante 
pentru psihopatologie 


Dincolo de tulburările de personalitate, există multe dimensiuni/trăsături de personalitate 
care pot indica sau prezice prezenţa psihopatologiei. Acestea au fost incluse în inventare 
de personalitate cu relevanţă clinică, cum sunt Inventarul multi-fazic de personalitate 
Minnesota (Minnesota Multiphasic Personality Inventory, MMPI, Hathway şi McKinley, 
1940; MMPI - 2, Butcher et al., 1989) sau Inventarele Millon (Millon, 1994), dar sunt 
şi măsurate separat, prin instrumente special concepute pentru fiecare (de exemplu, 
anxietatea ca trăsătură, evaluată cu STAI, Spielberger, 1983). Acest capitol nu îşi propune 
descrierea tuturor instrumentelor de evaluare a personalităţii cu relevanţă clinică, însă le 
vom descrie în cele ce urmează pe unele dintre cele mai studiate, care sunt adaptate şi în 
limba română (http : //romania.testcentral.ro/ro/produse/teste-clinice/personalitate/). 


Inventarul multi-fazic de personalitate Minnesota (Minnesota Multiphasic Personality 
Inventory, MMPI, Hathway şi McKinley, 1940) a fost dezvoltat pentru a măsura atât 
constructe de personalitate, cât şi de psihopatologie generală şi este cel mai larg utilizat 
instrument de evaluare a personalităţii în contexte clinice şi de cercetare (Cox, Weed şi 
Butcher, 2009). Iniţial, MMPI a fost conceput pentru a facilita procesul de diagnostic 
psihiatric, permiţând colectarea a numeroase informaţii relevante într-un timp relativ scurt. 
Alegerea itemilor a fost făcută nu urmând un model teoretic, ci plecând de la date, în 
mod empiric. Iniţial, autorii au pornit de la 1.000 de afirmaţii culese din studii de caz, 
manuale şi inventare existente la momentul respectiv şi le-au păstrat pe acelea care 
discriminau cel mai bine persoanele fără psihopatologie de cei care aveau una dintre cele 
opt cele mai frecvente categorii de diagnostic psihiatric (în sensul în care persoanele fără 
psihopatologie răspund cu „adevărat” sau „fals” la aceste afirmaţii, iar cele cu patologie 
răspund în sens invers, în cât mai multe dintre cazuri). Astfel, cuprinzând acei itemi care 
diferentiau cel mai bine persoanele fără psihopatologie de cei încadraţi în anumite categorii 
de diagnostic, au fost alcătuite cele opt scale clinice: hipocondrie (Hs), depresie (D), 
isterie (Hy), devianţă psihopata (Pd), paranoia (Pa), psihastenie (Pt), schizofrenie (Sc) şi 
hipomanie (Ma). Ulterior, au fost adăugate încă două scale, masculinitate-feminitate (Mf) 
şi introversie socială (Si). De asemenea, testul cuprindea şi o serie de scale de validitate, 
ale căror scoruri indicau tendinţa subiecţilor de a răspunde nesincer sau la întâmplare. 
Începând cu 1982, instrumentul a intrat într-un proces de revizuire, iar în 1989 a fost 
publicat MMPI-2 (Butcher er al., 1989), varianta folosită şi astăzi. 

MMPI-2 cuprinde 567 de afirmaţii cu răspuns binar (adevărat-fals). Cotarea se face 
pe cele 10 scale clinice cuprinse în modelul iniţial, la care se adaugă 15 scale de conţinut, 
câteva scale speciale care evaluează caracteristici cum ar fi abuzul de alcool sau distresul 
marital şi scalele de validitate a răspunsurilor. Scalele de conţinut au în spate, pe lângă 
raţionamentul empiric al scalelor clinice iniţiale, şi un raţionament teoretic, itemii fiind 
aleşi astfel încât să aibă atât validitate predictivă (în a discrimina populaţia clinică de cea 
nonclinică), cât şi de construct (itemii se referă la constructe specifice ale psihopatologiei, 
ca depresie, anxietate etc.). Scalele de conţinut sunt: anxietate (ANX), frici (FRS), 
obsesionalitate (OBS), depresie (DEP), preocupări legate de sănătate (HEA), ideatie 
bizară (BIZ), furie (ANG), cinism (CYN), practici antisociale (ASP), personalitate de 
tip A (TPA), stimă de sine scăzută (LSE), disconfort social (SOD), discordie familială 
(FAM), interferenţă la locul de muncă (WRK) şi atitudine negativă faţă de tratament 
(TRT). De asemenea, în funcţie de scopul evaluării, unii autori au dezvoltat multe alte 
subscale ale MMPI-2 (pentru o descriere detaliată, vezi Cox, Weed şi Butcher, 2009). 

Pe lângă validitatea predictivă a scalelor MMPI-2 în context clinic, inventarul este potrivit 
pentru a fi utilizat şi în context judiciar, atât datorită scalelor de validitate a răspunsurilor, 
care permit identificarea răspunsurilor nesincere (fie în sensul negării problemelor emoţionale 
sau de comportament, fie în sensul exagerării lor) sau oferite la întâmplare, cât şi datorită 
faptului că mulţi itemi nu au ceea ce se numeşte validitate de aspect, adică nu este clar 
pentru persoana care răspunde ce măsoară itemul respectiv şi cum „ar trebui” să răspundă. 
De exemplu, un item spune ceva de tipul: „Nu îi invinovatesc pe oamenii care încearcă 
să pună mâna pe tot ce pot în această viaţă”. Este greu de spus ce măsoară, dar itemul 
face parte din scala hipomanie (Ma) (Friedman er al., 2001). 

De la modul în care au fost construite scalele MMPI (adică empiric) a pornit şi 
Inventarul de personalitate California (California Psychological Inventory, CPI, Gough, 
1957, 1960), care măsoară trăsături de personalitate în populaţia generală, cum ar fi 
dominantă, flexibilitate sau sociabilitate, şi care este un instrument larg folosit in contexte 
organizationale. 

Plecând de la ideea că MMPI 2 este un instrument util în context judiciar, este de 
menţionat aici şi constructul de psihopatie, cel mai bine surprins de Scala de psihopatie 
revizuită dezvoltată de Robert Hare (Psychopathy Checklist Revised, PCL-R, Hare, 2003). 
Constructul de psihopatie se referă la o constelatie de caracteristici afective, interpersonale 
şi comportamentale ce descriu o persoană centrată pe sine, lipsită de sensibilitate (engl., 
callous), remuşcări şi empatie (Hare, 1993). Acest pattern este aproximat în DSM prin 
diagnosticul de tulburare de personalitate antisocială, însă cele două constructe nu se 
suprapun perfect, datorită concentrării criteriilor DSM pe caracteristicile comportamentale 
ale tulburării (de exemplu, iresponsabilitate, impulsivitate, implicarea în comportamente 
ilegale). Astfel, există multe persoane care pot fi diagnosticate cu tulburare de personalitate 
antisocială fără a fi psihopate (dacă pe lângă comportamentul antisocial nu există perturbări 
semnificative ale componentei afective), după cum există şi psihopati care nu manifestă 
comportament antisocial. Prevalenta psihopatiei în populaţia generală este în jur de 1%, 
dar este mult mai mare în mediul penitenciar - 15-25%, iar jumătate din infracțiunile cu 
violenţă sunt comise de psihopati (Hare, 1998). De asemenea, psihopatia este un predictor 
mai bun al recidivei faţă de tulburarea de personalitate antisocială, astfel că evaluarea 
acestui construct în rândul deţinuţilor este esenţială. Scala PCL-R cuprinde 20 de subscale, 
grupate în patru dimensiuni ce se subsumează unor factori (doi) : factorul de personalitate 
(cu dimensiunile relationare interpersonală şi afectivitate) şi factorul ce tine de stil de 

viaţă şi comportament antisocial. Scala este administrată sub forma unui interviu, iar 
răspunsurile sunt cotate pe baza judecății clinice a evaluatorului (ca în cazul SCID). 


Inventarele multi-axiale clinice Millon reprezintă un alt exemplu de instrument consacrat 
de evaluare a sindroamelor clinice şi a tulburărilor de personalitate. Au fost dezvoltate 
trei inventare Millon : unul pentru adulţi (MCMI-IV, Millon, Grossman şi Millon, 2015), 
unul pentru adolescenţi (MACI, Millon er al., 1993) şi unul pentru preadolescenti 
(M-PACI, Millon et al., 2005). Inventarul MCMI-IV este un instrument de tip autorapor- 
tare ce cuprinde 175 de itemi cu răspuns binar (adevărat-fals), iar răspunsurile se cotează 
pe 14 scale de patologie de personalitate, 10 scale de sindrom clinic şi 3 indici de 
modificare a completării. În ceea ce priveşte patologia personalităţii, inventarul măsoară 
11 patternuri de personalitate (schizoid, evitant, depresiv, dependent, histrionic, narcisist, 
antisocial, sadic (agresiv), compulsiv, negativist (pasiv-agresiv), masochist (ego-distonic) 
şi trei tipuri de patologie severă de personalitate (schizotipal, borderline, paranoid). Din 
punct de vedere teoretic, scala a fost elaborată de către Theodore Millon pornind de la 
teoria evoluționistă a tulburărilor de personalitate care le conceptualizează ca modalităţi 
insuficiente, dezechilibrate sau contradictorii de adaptare ecologică şi strategie repro- 
ductivă. Aceste instrumente s-au dovedit deosebit de utile în context clinic, având şi 
avantajul că au un număr mai redus de itemi faţă pe alte instrumente ce măsoară concepte 
similare (de exemplu, MMPI-2). 

Inventarele de personalitate cu relevanţă clinică ne oferă un profil clinic al personalităţii 
individului. Vom şti astfel, în urma administrării acestor instrumente, care sunt categoriile 
de psihopatologie faţă de care individul prezintă un risc crescut. Uneori însă este relevant 
să evaluăm nu sindoamele clinice sau tulburările de personalitate, ci unele trăsături de 
personalitate care sunt asociate cu sănătatea (şi boala) psihică, dar care nu reprezintă forme 
de psihopatologie în sine. Poate cel mai bun exemplu în acest sens este neuroticismul. Acesta 
se referă la tendinţa de a resimti afectivitate negativă şi este un factor de personalitate 
cuprins în modelul Big Five, dar şi în alte modele factoriale ale personalităţii, cum ar fi 
modelul celor trei factori al lui Eysenck (extraversie, neuroticism, psihoticism, măsuraţi 
prin Eysenck Personality Questionnaire Revised, EPQ-R, Eysenck şi Eysenck, 1991). Cel mai 
utilizat instrument ce evaluează trăsăturile din modelul Big Five este NEO-PI-R, dezvoltat 
de Costa şi McRae (1992). Acest instrument este unul de tip autoraportare, ce cuprinde 
240 de itemi scorati pe o scală Likert cu cinci trepte. Cei cinci factori sunt însă evaluati 
în mai multe modele şi prin mai multe instrumente, un alt exemplu consacrat fiind modelul 
celor 16 factori, propus de Raymond Cattell (1946), evaluat prin Chestionarul celor 16 factori 
de personalitate (The Sixteen Personality Factor Questionnaire, 16PF, Cattell, Cattell şi 
Cattell, 1993). În modelul Big Five, neuroticismul cuprinde şase fațete: anxietate, 
furie-ostilitate, depresie, timiditate, impulsivitate şi vulnerabilitate. Prezenţa unor scoruri 
ridicate pe aceste fațete nu indică neapărat psihopatologie, însă constituie factori predictivi 
şi de vulnerabilitate. Relevanta constructului de neuroticism pentru psihopatologie este 
evidentă, însă toate dimensiunile modelului Big Five sunt relevante in contexte clinice, după 
cum am văzut şi în descrierea modelului dimensional alternativ al DSM-5. Există până in 
prezent sute de studii care au demonstrat utilitatea diagnostică a celor cinci factori, mai ales 
în ceea ce priveşte depresia, psihopatia şi tulburările de personalitate (Costa şi McRae, 2009). 

În context clinic, în funcţie de scopul evaluării, poate fi relevantă şi surprinderea unor 
dimensiuni distincte ale neuroticismului, ce pot fi evaluate prin instrumente specifice. De 
exemplu, pentru evaluarea anxietăţii putem aplica Inventarul STAI (State-Trait Anxiety 
Inventory, Spielberger, 1983), un instrument de autoraportare cu 20 de itemi pentru 

anxietatea ca trăsătură (tendinţa persoanei de a resimti anxietate în situaţii amenințătoare 
în general) şi 20 de itemi pentru anxietatea ca stare (în ce măsură persoana resimte 
anxietate în momentul aplicării). De asemenea, pentru evaluarea furiei putem folosi 
Inventarul STAXI (State-Trait Anger Expression Inventory, Spielberger, 1996), ce include 
57 de itemi grupaţi pe cinci subscale: furia ca stare, furia ca trăsătură (tendinţa de a resimti 
furie în general), trăirea internă a furiei, exprimarea externă a furiei şi controlul furiei. 

Ca în orice demers de evaluare clinică, şi în evaluarea personalităţii trebuie să selectăm 
acele instrumente care au dovedit proprietăţi psihometrice adecvate şi care măsoară 
constructe relevante pentru scopul testării, ţinând cont şi de constrângerile de timp pe 
care le putem avea. De asemenea, este important ca în formularea concluziilor noastre, 
cuprinse în raportul psihologic, să rămânem cât mai aproape de constructele măsurate 
prin inventarele/testele pe care le utilizăm şi să ne raportăm la etaloanele incluse în 
manualele testelor. În acest fel, putem asigura o evaluare ce are atât validitate (adică 
concluziile noastre corespund realităţii), cât şi fidelitate (adică, pe de o parte, concluziile 
noastre sunt stabile în timp, ceea ce este cu atât mai important atunci când măsurăm 
factori de personalitate, şi, pe de altă parte, demersul nostru de evaluare poate fi urmat 
şi de un alt clinician, care ar ajunge la concluzii similare). 

25. Evaluarea adictiei şi a abuzului de substanţe 

Rezumat 


După o scurtă introducere în domeniul adictiilor, capitolul debutează cu câteva consideraţii 
asupra vocabularului clinic şi nonclinic necesar psihologului clinician pentru a aborda 
domeniul dependentelor chimice. Ulterior vor fi trecute în revistă particularitatile inter- 
viului clinic şi ale punctelor de conştientizare necesare evaluării psihologice a unor 
persoane cu probleme in zona dependentelor chimice. Punctul meu personal de vedere 
este că o evaluare psihologică utilă şi în acelaşi timp deschisă nu se poate realiza în afara 
unui context în care evaluatorul să cunoască subiectul dependentelor chimice atât ca 
abordare diagnostică categorială, ca fapt biologic, cât şi ca limbaj şi înţelegere street-wise - 
limbaj al străzii, în sensul (sub)culturilor de consum. A treia parte a capitolului prezintă 
o serie de instrumente clinice la îndemâna psihologului clinician pentru a evalua problema 
adictiilor, centrate pe screeningul acestora, pe diagnosticul şi pe evaluarea severitatii 
problemei. Capitolul se încheie cu o prezentare succintă a evaluării motivatiei la schimbare 
şi cu o prezentare a resurselor locale disponibile psihologului clinician. 


25.1. Introducere 


Adicţiile reprezintă un domeniu atât de complex, încât simplul survol al domeniului 
depăşeşte scopul acestui capitol. Cu toate acestea, un scurt rezumat al terminologiei şi al 
fatetelor clinice este necesar pentru a înţelege problematica abordată. Sistemele inter- 
nationale de clasificare (ICD - Clasificarea internaţională a bolilor - şi DSM - Manualul 
de diagnostic şi clasificare statistică al Asociaţiei Americane de Psihiatrie) oferă criterii 
clar operationalizate atât pentru dependenţa de substanţe psihotrope, cât şi pentru abuzul 
de aceste substanţe. Pentru că nu sunt stabilite criterii pentru alte tipuri de consum, acestea 
se consideră implicit ca neproblematice (de exemplu, consumul ocazional, consumul în 
context ritual sau festiv, consumul în timpul luării mesei, consumul experimental etc.) 
(European Monitoring Centre for Drugs and Drug Addiction, 2004). 

Substanțele menţionate în DSM-5 (American Psychiatric Association, 2013) sunt 
separate in 10 clase, chiar dacă tiparele de consum actuale fac ca uneori limitele dintre 

aceste clase să fie mai degrabă indistincte, în special în cazul policonsumului. Aceste 
clase sunt: alcoolul; cafeina; canabisul; halucinogenele (cu categorii separate pentru 
fenciclidină şi alte halucinogene); inhalantele ; opioidele ; sedativele, hipnoticele şi 
anxioliticele ; stimulantele (amfetamine cu subtipurile lor de substanţe, cocaina şi alte 
stimulante) ; tutunul ; alte substanţe (uneori necunoscute). 

O menţiune specială referitoare la adictii este că sistemele actuale de clasificare extind 
conceptul de adictie şi la manifestări comportamentale, astfel că DSM-5 include în capitolul 
„Tulburări adictive şi de consum de substanţe” şi diagnosticul de joc de noroc patologic 
(gambling disorder) şi menţionează ca posibil problematice, dar fără un suport empiric 
clar, sindroame cum ar fi adictia de gaming (jocuri pe calculator, offline şi, în special, online), 
adictia sexuală, de exerciţii fizice şi de cumpărături (shopping), postulând mecanisme 
psihologice şi neurobiologice similare cu adictiile chimice şi pentru acestea din urmă. 

Tulburările adictive sunt clasificate în două grupuri distincte : tulburările de consum 
şi tulburările induse de substanţe (pentru acestea din urmă, includem intoxicația, sevrajul, 
precum şi problemele de sănătate mintală concomitente sau ulterioare consumului de 
substanţe, cum ar fi tulburările psihotice, afective, obsesionale, sexuale, de somn, deliriumul 
şi tulburările neurocognitive). Caracteristică pentru tulburările legate de consum este o 
agregare de simptome cognitive, comportamentale şi fiziologice care indică că persoana 
menţine consumul în pofida problemelor care apar. 

Tiparele de consum, cantităţile sau substanţele preferate diferă într-o oarecare măsură 
între ţări sau regiuni, dar, indiferent de cum am vedea această problemă, dependentele 
chimice şi abuzul de substanţe, precum şi adictia în general reprezintă un fenomen frecvent 
şi îngrijorător, contribuind considerabil la povara globală exercitată de afecțiunile psihice 
(Whiteford er al., 2013). Pentru Statele Unite, studii recente menţionează o prevalenta pe 
durata întregii vieţi între 13% şi 17% în ceea ce priveşte abuzul de alcool, între 5,4% şi 
12% dependenţa de alcool şi aproximativ 8% din populaţie în ceea ce priveşte abuzul de 
droguri şi 3% dependenţa de acestea (Merikangas şi McClair, 2012). Pentru Europa nu 
există până la momentul de fata o statistică integrată a prevalentei consumului, ratele de 
prevalenţă pe întreaga viaţă de consum problematic de droguri variind ca raportare între 
7% (în Regatul Unit) şi 2,8% în Olanda (cu valori intermediare pentru celelalte tari ale 
Uniunii Europene) (Kraus er al., 2003). În ceea ce priveşte consumul de alcool, datele 
epidemiologice arată că Europa este continentul cel mai potatoric (Rehm et al., 2003), cu un 
nivel anual mediu crescut de litri per capita, în care conduce detaşat Republica Moldova 
(cu 24,9 litri de alcool pur consumat per adult anual), urmată de Lituania, Letonia, 
Slovacia, Ungaria, Rusia, Ucraina, România (14,3 1) şi Irlanda (Popova et al., 2007). 

În cazul României, situaţia consumului de alcool şi de substanţe psihoactive, precum 
şi a adictiilor comportamentale pare să se agraveze, dovadă că intrăm „în rand cu lumea”. 
Astfel, dacă în studiul din 2007 menţionat mai sus (Popova et al., 2007), consumul anual 
mediu era de 14,3 1 de alcool per capita, în 2014 raportul Global status report on alcohol 
and health (World Health Organization, 2014) menţionează un consum la 14,4 1 de alcool 
per capital. De asemenea, apar semnale ale unei modificare a tiparului de consum de 
alcool, conform clasificării propuse de Iontchev (1998), de la un tipar mediteraneean, 
caracterizat prin consum zilnic de alcool, în special vin şi ţuică/rachiu, la un tipar 
central-european, în care consumul de bere predomină. 





1. De menţionat că raportul OMS, precum şi studiile prealabile raportează pentru România un 
consum de 4 | per capita de alcool pur neînregistrat, deci obţinut prin fabricare la domiciliu. 

În ceea ce priveşte consumul de droguri, situaţia din România devine una destul de tipică 
(acum că a fost depăşită situaţia „legalelor”), cu o disponibilitate a aproape tuturor substan- 
în rândul tinerilor (European Monitoring Centre for Drugs and Drug Addiction, 2016). 

Rolul psihologului clinician în identificarea, diagnosticarea şi intervenţia în domeniul 
adictiilor este încă insuficient conturat în România. Structurile care în mod traditional se 
ocupă de problema adictiilor sunt în continuare spitalele şi secţiile de psihiatrie, care 
oferă în mod curent o îngrijire de tip generalist (destul de puţine au saloane sau secţii 
specializate pe adictii, mare parte dintre ele fiind concentrate în capitală). Caracteristice 
pentru spitalele şi secţiile de psihiatrie din România sunt un accent crescut pe activitatea 
medicală şi o integrare încă insuficientă a competenţelor psihologului clinician, iar 
domeniul adictiilor nu face excepţie. Initiativele private de asistenţă a persoanelor cu 
probleme de dependenţă (cum ar fi cele de la Şura Mică din Sibiu, Clubul Alcoolicilor 
în Recuperare din laşi sau programele asociaţiei ALIAT) implică psihologi clinicieni şi 
asistenţi sociali în programele lor, dar numărul profesioniştilor este încă insuficient pentru 
a răspunde nevoilor de îngrijire. Oportunităţile de formare pentru psihologi sunt în 
momentul de faţă reduse în domeniul adictiilor. Este adevărat că în prezent există 
posibilitatea unor studii de nivel masteral pe tema prevenirii şi combaterii consumului 
ilicit de droguri - în cadrul Universităţii din Bucuresti - sau în asistenţa integrată a 
consumatorului de droguri — în cadrul Universităţii de Vest din Timişoara -, pentru a da 
doar două exemple, dar acestea sunt accesate în principal de asistenţi sociali şi au un 
impact redus asupra practicii curente de cabinet psihologic. 

Această trecere condensată în revistă a problematicii adictiilor, cu menţiuni legate de 
situaţia locală, centrează problematica evaluării asupra câtorva domenii de interes : 


1. Vocabularul evaluării - psihologul clinician are el însuşi nevoie de o transformare şi 
de o adaptare a modului de comunicare pentru a pătrunde în universul consumatorului 
de substanţe. Cunoaşterea particularităţilor de consum (în special în domeniul substan- 
telor psihoactive), precum şi a culturilor consumului constituie unul dintre punctele 
de plecare pentru stabilirea unei relaţii clinice deschise, în care clientul să se simtă 
confortabil în comunicare şi dezvăluire. 

2. Interviul clinic - piatră de temelie a evaluării, interviul clinic (într-un format 
biopsihosocial, de preferinţă) este acea componentă a procesului evaluării care îi 
permite clinicianului să ordoneze şi să integreze informaţiile obţinute pentru a genera 
o formulare de caz şi un plan de tratament. Antrenarea abilităţilor de interviu clinic 
în domeniul adicţiilor cuprinde înţelegerea fenomenelor legate de consum (dependenţa, 
compulsiile, elementele de reglare emoţională înglobate în comportamentele de consum), 
precum şi o înţelegere a efectelor somatice şi psihologice ale utilizării de substanţe 
sau ale adictiilor comportamentale. 

3. Instrumentele evaluării - această parte a capitolului se concentrează pe enumerarea 
instrumentalului de evaluare, disponibil sau dorit în cabinetul de psihologie, cu 
specificitate pe problema adictiilor. 

4. Motivația la schimbare - această secţiune cuprinde consideraţii asupra utilizării unor 
instrumente clinice dedicate problematicii motivatiei la schimbare a clienţilor care au 
probleme în sfera adicţiilor. Această secţiune este distinctă de cea referitoare la 
instrumente deoarece presupune din partea clinicianului o serie de competenţe şi 
informaţii suplimentare, mai ales pentru că asigură o pregătire a procesului de inter- 
ventie psihologică/psihoterapeutică. 

25.2. Vocabularul domeniului si o scurtă 
introducere în cultura consumului 


„Când te-ai dat ultima data cu ceva?” ; „Am ars-o cu Molly tot weekendul, apoi mi-am 
făcut rost pronto de-un downer, că nu mai puteam...” ; „Dacă tu crezi că nu mi-am făcut 
o ştiucă înainte, aşa, ca să ne chillax un pic, nu ştii cu cine vorbeşti” ; „Mickey Finn-uri 
folosesc numai loazele, eu mă duc la fete doar cu timbre şi n-am remuşcări după...” şi 
aşa mai departe?. Aceste fragmente din discuţii obişnuite cu consumatori, tineri sau foarte 
tineri, experţi sau făcând pe experţii pentru a impresiona auditoriul sau a-şi justifica 
consumul sunt la ordinea zilei în cabinetul psihologic, cu condiţia să comuti pe lungimea 
de undă potrivită. Încă de la începutul studiului ştiinţific al consumului de substanţe, în 
special în ceea ce priveşte tinerii, expertiza şi imersia în universul consumului nu au fost 
considerate neapărat ca un semn al unei patologii psihice sau comportamentale ineluctabile, 
ci un simptom de creştere şi maturizare (Newcomb, 1987). 

Studiile antropologice şi sociologice recente arată o tendinţă de normalizare a unor 
forme de consum, în special pentru drogurile soft, asociate unor subculturi recreationale 
(cultura dansului, spre exemplu) - Manning (2007). Fenomenul consumului este atât de 
pervaziv, încât e necesară o repozitionare a consideratiilor cu privire la normalitate sau 
anormalitate în ceea ce priveşte persoanele sub 35 de ani (pentru o trecere în revistă a 
problematicii în Regatul Unit, vezi Parker, Aldridge şi Egginton, 2001). Din acest punct 
de vedere, atitudinea clinicianului în faţa unui client tânăr ar fi indicat să fie normalizatoare, 
deschisă, şi nu patologizantă. 

Există o serie de tipologii de consumatori pe care îi întâlnim în cabinetul de psihologie 
clinică sau în cel de psihoterapie, fiecare cu particularitatile lui şi, evident, fiecare cu vocabu- 
larul său propriu. Vremurile în care persoana matură cu probleme de dependenţă sau abuz 
de alcool era unica sau cea mai frecventă apariţie în cabinet au apus. Astăzi populaţia care 
face apel la serviciile psihologice, de evaluare, consiliere sau terapie este mult mai diversă, 
construind un univers discursiv care necesită o adaptare fluidă a psihologului clinician. 

Dacă aducem în discuţie persoanele cu probleme în sfera adictivă, avem trei tipologii 
de vârstă care ne pot interesa - adolescenţii, tinerii şi persoanele mature. Problematica 
consumului şi abuzului este însoţită de un bagaj argotic şi de un nivel de expertiză diferite 
pentru cele trei grupe de vârstă. 

Adolescentii, în special în aglomerările urbane, au în momentul de faţă un acces facil 
la multe dintre substanţele psihoactive şi consumă fără multe oprelişti din partea adulţilor 
atât alcool, cât şi o serie de substanţe - vezi European Monitoring Centre for Drugs and 
Drug Addiction (2016). Vocabularul consumului este extrem de versatil, reflectând cutume 
locale sau ale vecinatatii (şcoala, cartierul sau argoul grupului de apartenenţă). De 





2. Dacă cititorul prezentului material simte un disconfort de înţelegere a limbajului de stradă al 
persoanelor care consumă substanţe psihoactive, îi indic mai degrabă să consulte surse „gri” 
de literatură (bloguri sau articole de revistă - revista VICE poate fi un bun început) sau 
enciclopedii online, cum ar fi www.erowid.org, unde va găsi mult mai multe informaţii despre 
culturile şi subculturile de consum. O abordare bazată strict pe criterii medicale (a se citi, în 
acest caz, criteriile DSM) riscă să îndepărteze posibilitatea de a stabili o punte cu persoana 
care solicită ajutor sau care este adusă la evaluare. 

asemenea, limbajul este influenţat de disponibilitatea locală a substanţelor şi de contactul 
cu dealerii, care de multe ori, la niveluri inferioare, sunt racolati dintre adolescenţi. 
Adolescenţii ajung de cele mai multe ori în situaţii de evaluare clinică aduşi de adulţi (de 
părinţi sau trimişi de consilierii şcolari sau de profesori, mai rar de organele de ordine). 
Contactul şi construirea unei relaţii cu adolescentul sunt în aceste situaţii destul de dificile, 
în special din cauza temerilor de încălcare a confidentialitatii. Odată ce cadrul de siguranţă 
al comunicării a fost stabilit (în special prin afirmarea şi hotărârea de a păstra confiden- 
tialitatea), o atitudine normalizatoare şi deschisă poate permite o mai bună evaluare a 
tiparelor de consum şi a aprecierii gradului de conştientizare a clientului cu privire la 
consecinţele consumului. De cele mai multe ori, situaţia de consum este cea care a 
declanşat secvențele comportamentale care au dus la momentul evaluării, dar trebuie avut 
în vedere că poziţia clinicianului este fragilă, iar alianţa terapeutică se poate destrăma în 
orice moment, în special în cazul în care contactul cu adulţii din jurul adolescentului 
ameninţă încălcarea contractului de confidentialitate. 

Tinerii sunt o categorie de persoane cu vârsta între 18 ani şi o delimitare convenţională 
la 35 de ani (vezi şi referintele de mai sus - Parker, Aldridge şi Egginton, 2001). Această 
categorie, în cazul în care este consumatoare, are o serie de particularităţi de grup diferite 
faţă de adolescenţi. În primul rând, în situaţia aceasta ne confruntăm mult mai rar cu 
situaţii în care : 


a) problema de consum este cea care constituie motivul adresării ; 
b) persoana este adusă în cabinet de către un tert. 


De cele mai multe ori, consumul este adus în discuţie ca un fapt care contribuie, într-o 
mai mică sau mai mare măsură, la situaţia clinică care constituie motivul adresării. În cazul 
clienţilor din mediul urban, cu studii superioare şi o integrare socioprofesională bună, 
consumul este de multe ori pe model recreational sau expert, iar pentru majoritatea clienţilor 
limbajul folosit este unul sec şi tehnic, frecvent intesat de expresii street-wise în engleză’. 
Există subtipologii variate ale tinerilor consumatori, în care „expertiza” consumului este 
diversă - anumiţi clienţi sunt consumatori de substanţe în weekend (în special din mediul 
corporatist), mulţi dintre aceştia având un profil poli-consumator ocazional, cu un control 
acceptabil al consecinţelor fizice sau interpersonale şi fără un impact major asupra sferei 
profesionale. Alţi clienţi sunt consumatori experţi de substanţe considerate soft (inclusiv 
MDMA este considerat, în momentul de faţă, un drog soft dacă este consumat ocazional ! ), 
iar consumul nu are decât foarte puţine consecinţe, motivaţia de schimbare a tiparelor de 
consum fiind minimă. Construirea relaţiei cu asemenea persoane este optimă în condiţiile 
respectării unei perspective normalizatoare şi concentrate pe facilitarea conştientizării 
consecinţelor consumului şi influenţele pe care acesta le exercită asupra situaţiei clinice 
care constituie motivul adresării (de multe ori, probleme psihice din sfera anxietăţii sau 
depresiei, mai rar probleme psihotice sau de deficit neuro-cognitiv indus de substanţe). 

O situaţie mai aparte o constituie populaţia clinică care reclamă probleme de adictii 
comportamentale (în special jocul de noroc patologic), la care eventual se adaugă probleme 
legate de consumul de substanţe. În acest din urmă caz, apelul la servicii psihologice este 
realizat în situaţii în care consecinţele dependenţei au avut un impact în domeniul interpersonal, 
social sau profesional, iar persoanele au apelat la servicii psihologice la solicitarea unor terţi. 





3. O excepţie notabilă o constituie, în cazul menţionat, persoanele cu probleme de dependenţă sau 
consum problematic de alcool, al căror profil sociodemografic poate fi extrem de variat şi a 
căror problematică este destul de tipică problemelor legate de alcool. 

Mult mai rar se iveşte prilejul evaluării unor persoane tinere dependente de substanţe 
(în special heroină sau pe tratament substitutiv). Acestea au şansa să aibă un profil 
socioprofesional diferit de clienţii menţionaţi anterior şi nu vin aproape niciodată de 
bunăvoie la cabinetul de psihologie. Vocabularul referitor la consum este unul redus, 
idiosincratic, iar disponibilitatea de contact cu clinicianul este minimă. Construirea unei 
relaţii cu aceste persoane este dificilă, iar probabilitatea, din partea clientului, a disimulării 
sau minimalizării consecinţelor consumului este foarte mare. În situaţii în care aceste 
persoane ajung la evaluare psihologică, expertiza psihologului clinician este solicitată în 
evaluarea consecinţelor sociale sau interpersonale, care implică de multe ori probleme 
legale. Un aspect foarte delicat al situaţiei de evaluare cu aceste persoane este legat de 
confidentialitate, mai ales că unele dintre acestea ajung în situaţie de evaluare la indicatia 
unor autorităţi (poliţie, instanţe judecătoreşti, factori decizionali din mediul penitenciar etc.). 

Situaţia tipică, până acum ceva timp (nu mai mult de 10-15 ani), era evaluarea 
psihologică a unor persoane adulte cu probleme de dependenţă şi abuz de alcool. 
Construirea relaţiei cu acestea depinde în mare măsură de filiera de adresare şi de 
disponibilitatea de a conştientiza problema. În aceste cazuri, vocabularul este simplu şi 
la îndemâna evaluatorului, tocmai pentru că trăim într-o cultură a consumului de alcool. 
Provocarea în acest caz este construirea unei relaţii care să ducă, în final, la creşterea 
motivatiei la schimbare. 


25.3. Linii directoare în interviul clinic cu persoane 
cu dependențe chimice 


Unul dintre adevărurile de necontestat în contactul clinic cu persoane care prezintă 
probleme legate de adictii este că acestea nu apelează la ajutor psihologic sau psihiatric 
aproape niciodată pentru problema de fond, ci mai degrabă pentru consecinţele acesteia. 
Astfel, o persoană cu probleme de dependenţă de alcool sau de droguri, cu o problemă 
de adictie comportamentală (în special în zona jocului de noroc patologic) va fi adusă la 
evaluare şi intervenţie şi nu va veni de bunăvoie. Această particularitate clinică transcende 
deci categoria de substanţe sau de comportamente şi se constituie ca o regulă a contactului 
cu persoana. 
Ca un cadru general al evaluării clinice, putem enumera următoarele caracteristici : 


e Competenta şi expertiza clinicianului sunt definitorii. Adecvarea la limbajul clientului, 
o atitudine nonevaluativă, empatică şi, acolo unde este cazul, normalizatoare sunt 
standarde ale evaluării. 

e Procesul de evaluare poate fi întins pe mai multe şedinţe, în funcţie de starea clientului 
şi de scopul evaluării, precum şi de natura problemei care a dus la solicitarea 
întrevederii cu psihologul clinician (care, cum am menţionat, este rareori legată direct 
de consumul de substanţe). 

e Implicarea apartinatorilor (familie, prieteni, profesori sau consilieri în cazul adoles- 
centilor) poate fi, în funcţie de caz, necesară. 

e În situaţii complexe, care implică atât siguranţa fizică şi/sau complicații somatice ale 
consumului, este nevoie de o evaluare multi-disciplinară a cazului, în care evaluarea 
psihologică este completată sau completează evaluarea statusului somatic, a condiţiilor 

sociale sau a implicatiilor legale ale consumului. În paragraful următor, referitor la 
scopul evaluării, vor fi menţionate, atunci când este cazul, domeniile de expertiză 
necesare efectuării sau completării procesului de evaluare - pentru simplificare, am 
optat pentru patru domenii de expertiză - cel medical, inclusiv psihiatric, dar şi 
somatic; cel psihologic (cuprinzând aici menţiuni legate de funcţionarea intra- şi 
interpersonală) ; cel social — care face referire la probleme legate de locuire, ocupaţie, 
funcţionare cotidiană, viaţă în comunitate etc. ; precum şi cel legal (legat de aspecte 
de infractionalitate sau criminalitate). 

e Scopul evaluării va trebui să fie explicitat de la început, atât pentru client, cât şi pentru 
terţi. În această ordine de idei, scopul poate fi legat de demararea unui proces de 
asistenţă psihologică (cazul ideal pentru psihologul clinician, care este în măsură să 
evalueze diagnostic cazul şi să aibă o perspectivă asupra severitatii simptomelor, 
comportamentelor de risc, personalităţii clientului şi motivatiei la schimbare), dar de 
cele mai multe ori are finalitati divergente. Astfel, scopul evaluării poate fi concentrat 
pe tratarea unei urgente legate de intoxicație sau sevraj (domeniul medical); de 
confirmare a faptului că persoana consumă substanţe, în special prin prelevarea unor 
probe biologice (domeniu medical sau legal); de evaluare a severităţii dependenţei 
(domeniu medical, psihologic, social şi legal) ; de identificare a problemelor fizice şi 
psihice aduse de consum (domeniu medical şi psihologic, uneori cu impact pe cel 
social şi legal) ; de determinare a nevoii de tratament substitutiv (domeniu medical, 
legal); de evaluare a impactului social - cu precădere în sfera locuirii, ocupaţiei, 
violenţei domestice şi a criminalităţii (domeniu social, legal). 

e Filozofia evaluării în cabinetul de psihologie ar trebui să ţină seama atât de integrarea 
evaluării de sănătate mintală cu evaluarea adictiilor, cât şi de o orientare după principiile 
revenirii (recovery) (Davidson şi White, 2007). 


Logica diagnostică descriptivă implicită clasificărilor internaţionale (DSM şi ICD) 
trasează criteriile simptomatice pentru adictii în patru arii majore, cunoscute în engleză 
ca regula celor 4 D (deviance - devianté comportamentală ; distress - disconfort subiectiv ; 
dysfunction - disfuncţii psihologice sau somatice şi dangerousness - periculozitate) (Davis, 
2009). Orice diagnostic cuprins în clasificarea DSM, spre exemplu, cuprinde menţiuni 
la aceste (meta)criterii, unele dintre ele explicite, altele subintelese în formularea criteriilor 
diagnostice. Construirea unui interviu clinic cu o persoană cu probleme în sfera adictiilor 
(ca şi motiv principal de evaluare sau ca motiv secundar, în cadrul unei comorbiditati cu 
alte patologii) presupune o cunoaştere a particularitatilor de aplicare a meta-criteriilor 
simptomatice (cei 4 D) la sfera adictiilor. 


1. Evaluarea bazată pe consecințe ale comportamentelor deviante — majoritatea simptomelor 
care necesită o evaluare în zona adictiilor sunt comportamente vizibile pentru anturajul 
persoanei care ies din norma socială. Consumul de substanţe per se sau comportamen- 
tele adictive, cum ar fi jocul de noroc patologic, reprezintă comportamente pe care le 
putem cataloga ca deviante. Gama simptomatică comportamentală cuprinde, de asemenea, 
comportamente care denotă un control scăzut al impulsurilor, compulsiile, izolarea socială, 
incapacitatea de a persista într-un scop sau într-o activitate, precum şi comportamentele 
de risc şi problemele interpersonale (pentru acestea două din urmă, altele decât cele 
care reprezintă o ameninţare clară la adresa persoanei sau la adresa celor din jur). 
Atât dependenţa, abuzul, cât şi tulburările induse de substanţe sau adictii comporta- 
mentale sunt însoţite de o pletoră de simptome comportamentale, care fie vor fi 

menționate de persoană, fie vor fi obținute prin relatări directe sau indirecte de la 
apartinatori sau persoane de referinţă (din domeniul medical, educational, social sau 
legal). Chiar dacă de cele mai multe ori consecinţele acestor comportamente sunt 
insuficient conştientizate de persoana în cauză, acumularea lor pe o listă simptomatică 
poate deschide calea creşterii motivatiei la schimbare. Majoritatea scalelor clinice, 
inventarelor sau interviurilor clinice, fie de hetero-evaluare, fie de autoevaluare, au în 
componenţă itemi descriptivi care fac referire la comportamente cu potenţial deviant. 
Prin urmare, evaluarea clinică bazată pe instrumente foloseşte în principal acest 
meta-criteriu cu scop diagnostic sau pentru aprecierea severitatii problemei. 
Evaluarea bazată pe trăirea unui disconfort personal - disconfortul personal este 
principalul motiv de adresare la un consult psihologic sau psihiatric pentru majoritatea 
tulburărilor de axă I (conform DSM-IV), cu excepţia notabilă a tulburărilor legate de 
consumul de substanţe şi a adictiilor comportamentale. Astfel, avem o anomalie care 
orientează procesul de evaluare într-o direcţie a accentudrii disconfortului pentru această 
categorie diagnostică. Dacă o persoană cu anxietate sau depresie apelează la ajutorul 
psihologului pentru că nu se simte bine, o persoană cu probleme în sfera adictiilor evită 
până în ultima clipă (oricare ar fi aceasta) interacţiunea clinică tocmai pentru că are 
un disconfort redus cu privire la problema consumului. Accentuarea disconfortului în 
timpul evaluării înseamnă, în principal, apelul la conştientizarea consecinţelor consu- 
mului (legate fie de comportamente, fie de problemele provocate de disfuncţii somatice 
sau psihologice provocate de consum). Una dintre consecinţele accentuării disconfortului 
(cu accent pe conştientizare) este creşterea motivatiei la schimbare a persoanei. 
Evaluarea bazată pe prezenţa disfunctiilor personale — disfunctiile personale, conceptuali- 
zate în accepțiunea acestui meta-criteriu simptomatic, implică pentru persoanele cu 
probleme în sfera adictiilor două mari categorii, dintre care numai una este apanajul 
evaluării realizate de psihologul clinician. Pe de o parte, există disfunctiile somatice, 
survenite ca urmare a consumului acut sau cronic de substanţe (semne ale intoxicației, 
sevrajului sau impactului cronic al substanţelor asupra corpului). Acestea se evaluează 
în general într-un context al consultului medical, psihologul clinician având un rol 
redus în evaluarea simptomatologiei sevrajului, intoxicației sau consumului cronic. Cu 
toate acestea, psihologii pot utiliza scale clinice cum ar fi cea de sevraj la narcotice 
sau la alcool (vezi secţiunea de instrumente). Disfunctiile psihologice apărute în urma 
consumului de substanţe sau care sunt concomitente cu acestea sunt apanajul evaluării 
psihologice. Un aspect important este cel al disfunctiilor neurocognitive ca urmare a 
problemelor de consum (evaluate cu scale de screening cum ar fi screeningul capacita- 
tilor cognitive, mentionat in sectiunea de instrumente). De asemenea, dincolo de scopul 
acestui capitol, psihologul clinician are posibilitatea unei evaluări aprofundate a 
abilităţilor cognitive prin utilizarea unor baterii de teste psihologice sau neuropsihologice 
concentrate pe disfuncţii mnezice, atentionale, executive, care pot apărea în contextul 
consumului (a se consulta studii complexe de evaluare, cum ar fi Verdejo-Garcia et al., 
2006). Un alt domeniu mai putin explorat al posibilelor disfunctii/deficite cu privire 
la fenomenul adictiilor este cel al reglării emoţionale. Meta-analizele recente arată 
puţine studii care fac referire directă la fenomenul adictiilor, iar instrumentalul de 
evaluare în domeniul reglării emoţionale este încă putin utilizat în clinica adictiilor 
(Aldao, Nolen-Hoeksema şi Schweize, 2010). 

Evaluarea bazată pe criterii de periculozitate - criteriul periculozitate este rareori 
invocat ca subiect de evaluare în cabinetul psihologic, el fiind mai degrabă utilizat în 

urgentele psihiatrice (unde se determină sau nu internarea involuntară a persoanei) 
sau în contextul de interacţiune a persoanei cu organele legii. În condiţiile de evaluare 
psihologică, certificarea unui pericol pentru persoană sau pentru cei din jur antrenează 
un proces de deferire a clientului către serviciile de urgenţă, prin mobilizarea anturajului 
sau prin legătura directă cu aceste servicii. 


Parcurgerea paragrafelor de mai sus duce la un profil tip al evaluării psihologice a 
persoanelor cu probleme de consum sau cu adictii comportamentale. Concentrarea inter- 
viului diagnostic şi de evaluare clinică se desfăşoară conform unui parcurs care, odată ce 
s-a exclus potenţialul de periculozitate care ar antrena intervenţia unor servicii de urgenţă, 
continuă cu o evaluare a comportamentelor care pot să susţină un posibil diagnostic în 
zona dependendentei sau abuzului şi a consecinţelor comportamentale ale acestora, urmată 
de evaluarea disfunctiilor (neuro)cognitive ale consumului şi sintetizarea tuturor infor- 
matiilor, cu scopul creşterii constientizarii pentru client a consecinţelor consumului şi al 
accentuării disconfortului legat de acesta. 

Există o serie de fenomene clinice care au un grad mare de specificitate pentru 
domeniul adictiilor. Rustin propune utilizarea unei formule mnemotehnice, criteriul celor 
4 C (Rustin, 2000) - utilizarea criteriilor diagnostice, propuse de Manualul de diagnostic 
şi statistică a tulburărilor mintale (DSM, cu variantele sale din ultimele două decade), 
face referire, în cazul adictiilor, la patru categorii mari de fenomene clinice care, in 
engleză, constituie tetrada C-urilor (Compulsion, Control, Cutting down, Consequences). 
Generarea de întrebări conform acestor linii poate să dea măsura gradului de dependenţă 
sau de abuz cu care se confruntă persoana, indiferent de substanţa utilizată : 


1. Compulsie (Compulsion) - definită ca intensitatea prin care dorinţa sau impulsul de 
utilizare a unei substanţe este mai puternică şi mai covârşitoare decât principiile, 
gândurile, trăirile sau raţiunea clientului. 

2. Control (Control) - măsura in care clientul poate (sau nu) să controleze consumul 
odată ce l-a început. 

3. Consecințele reducerii sau intreruperii consumului/Sevraj (Cutting down) - efectele 
reducerii consumului, posibile simptome de sevraj. 

4. Consecințele consumului (Consequences) — negarea sau acceptarea consumului ca un 
act potenţial vătămător. 


Pentru a surprinde, în cadrul interviului clinic, întreaga gamă de aspecte care ţin cont 
de consum, este necesară o abordare biopsihosocială a problematicii, într-o ordine care 
să rezume şi să ierarhizeze problematica persoanei (Perkinson, 2012). Modele de întrebări 
sau de tematici pentru interviul clinic pot fi găsite în manualele practice, cum ar fi Blume 
(2005), Epstein şi McCrady (2009) sau Perkinson (2012). Ca o sinteză a demersului clinic 
(şi nu neapărat eminamente psihologic), propunem, alături de Perkinson, o ierarhie a 
pasilor efectuaţi în evaluarea unei persoane cu probleme în sfera adictiilor : 


1. Evaluarea complicatiilor intoxicației acute sau a sevrajului - persoana aflată sub 
influenţa acută a unei substanţe sau în sevraj este investigată în mod obligatoriu într-un 
serviciu medical. Situaţiile rare în care ajunge in această stare la cabinetul psihologic 
ar trebui să ducă la transferul persoanei într-un serviciu somatic (în condiţiile in care 
cabinetul psihologic este într-o unitate sanitară, transferul se va face mai facil). Rolul 
psihologului clinician este, în acest caz, de dispecer către servicii de evaluare somatică, 
cu transmiterea unor observaţii comportamentale sau simptomatice către contrapartida 

medicală (posibil, prin utilizarea unor scale observationale de evaluare a sevrajului, 
menţionate la secţiunea de instrumente). 

Condiţii concurente sau complicaţii biomedicale - starea fizică a multora dintre 
consumatorii cronici este degradată fie prin prezenţa unor complicaţii somatice, fie 
prin prezenţa unor condiţii concurente (cum ar fi hipertensiunea arterială, diabetul, 
bolile autoimune etc.). Mentionarea acestora în timpul consultului psihologic, chiar 
dacă clientul nu este în stare de intoxicație acută sau în sevraj, indică necesitatea unei 
evaluări medicale a persoanei. În această situaţie, psihologul clinician recomandă un 
consult medical de specialitate pentru tratarea sau urmărirea evoluţiei acestor condiţii, 
în cazul în care persoana nu este sub observaţie medicală. 

Complicaţii emotionale/cognitive/comportamentale - în cazul in care persoana nu 
prezintă complicaţii somatice care interferează cu consultul, psihologul clinician 
evaluează impactul comportamental, cognitiv şi emotional al consumului sau al adictiei 
comportamentale, conform meta-criteriilor enunțate mai sus. Pentru screeningul clinic 
al problemelor legate de consum, psihologul clinician poate opta pentru utilizarea unor 
instrumente clinice menţionate în secţiunea de instrumente. Pentru evaluarea diagnostică 
se pot utiliza interviuri clinice generice, construite conform unor criterii bazate pe 
experienţă sau prin utilizarea unor ghiduri de interviu, cum sunt cele menţionate de 
Perkinson (2012). De asemenea, pot fi utilizate, în scop diagnostic, interviuri structurate 
generaliste cum ar fi SCID4 (Interviul clinic structurat pentru tulburări de axă I din 
DSM ; Spitzer et al., 1992). Utilizarea SCID este utilă şi în evaluarea comorbiditatilor 
psihiatrice. Pentru aspecte legate de severitatea adictiei, dincolo de utilizarea liniilor 
de interviu clinic nestructurat sau a unor instrumente clinice structurate, indicatia este 
de a folosi instrumente specifice, cum ar fi Indexul severitatii adictiei (ASI), sau 
instrumente de identificare subtilă a abuzului de substanţe (SASSI) (acesta din urmă 
indisponibil, din păcate, pentru moment în limba română), amândouă menţionate la 
secţiunea de instrumente. De asemenea, în contextul evaluării complicatiilor sau 
consecinţelor emoţionale, cognitive sau comportamentale ale consumului, psihologul 
clinician poate utiliza probe de personalitate, precum şi inventare clinice care fac 
referire la aspecte generice ale credințelor, emoţiilor sau comportamentelor (din 
propriul portofoliu de teste sau probe). 


. Motivația la schimbare - evaluarea motivatiei la schimbare se bazează pe modelul 


transteoretic al lui Prochaska şi Di Clemente, aplicat la domeniul adictiilor (Prochaska, 
DiClemente şi Norcross, 1992). Familiarizarea clinicianului cu modelul schimbării, 
dar şi cu intervenţiile specifice care se concentrează pe creşterea motivatiei la schimbare 
(interviul motivational) poate favoriza o evaluare clinică sau bazată pe instrumente a 
stadiului în care se găseşte clientul (pentru instrumente şi o detaliere a problematicii, 
vezi secţiunea care face referire direct la motivaţia la schimbare). De menţionat că 
stăpânirea unor tehnici de interviu motivational (Rollnick şi Miller, 1995) este de dorit 
în acest stadiu al evaluării, psihologii clinicieni care lucrează cu persoane cu probleme de 
adictii fiind încurajați în a deprinde sau măcar a fi familiarizați cu interviul motivational. 


. Potenţialul de recădere, continuare a consumului şi persistentă a complicatiilor — poten- 


tialul de recădere sau de continuare a consumului se evaluează în contextul evaluării 
motivatiei la schimbare (paragraful anterior) şi în legătură cu aceasta, beneficiind in 
general de o evaluare clinică calitativă a situaţiei persoanei. Ultimele trei etape ale 





4. 


Varianta în limba română a SCID este disponibilă spre achiziționare la www.rtscluj.ro. 

evaluării (motivaţia la schimbare, potenţialul de recădere şi evaluarea contextului 
revenirii) sunt strâns corelate şi presupun mai degrabă mobilizarea unor resurse de 
predictie clinică bazată pe experienţa psihologului cu astfel de cazuri. 

6. Contextul şi resursele de revenire — o evaluare generică a abilităţilor de coping, precum 
şi o perspectivă clinică asupra contextului, care pot favoriza revenirea (recovery), 
definitivează procesul de evaluare clinică a clientului. Din nou reiterăm ideea că această 
evaluare poate fi eminamente clinică, bazată pe experienţa psihologului, sau poate fi 
amorsată de utilizarea unor scale specifice domeniului adictiilor sau unor scale generice 
de abilităţi de coping sau concentrate pe abilităţi de revenire (unul dintre instrumente 
va fi menţionat la secţiunea motivaţie la schimbare). 


După cum se poate observa, evaluarea persoanei cu probleme în sfera adictiilor este un 
fenomen complex, care circumscrie cu prisosinţă conceptul de abordare biopsihosocială. 
O problemă suplimentară în evaluarea acestor clienţi este legată de problemele de depen- 
denta/abuz de substanţe sau de adictii comportamentale într-un context mai larg psiho- 
patologic, în care adictiile sunt secundare sau complica (ca diagnostic primar) un diagnostic 
psihiatric de axa I sau II (in acest caz fiind vorba despre un diagnostic dual). Diagnosticul 
dual nu este un termen oficial recunoscut de clasificările internationale, dar este important 
pentru că asocierea între o tulburare psihică sau de personalitate şi una adictivă este foarte 
frecventă, are o semnificaţie prognostică aparte şi implică decizii terapeutice diferenţiate 
în funcţie de primatul diagnosticului (First şi Gladis, 1993). 

Una dintre observaţiile clinice consistente este că problemele de diagnostic dual sunt 
frecvent trecute cu vederea într-o fază iniţială a evaluării clinice (fie problema psihiatrică, 
alta decât adictia, este într-atât de vizibilă, încât concentrează atenţia clinicianului pe 
aceasta, fie problema de adictie maschează o patologie psihiatrică mai putin evidentă). 
În clinica psihologică, majoritatea clienţilor care au o problemă cu comportamentele 
adictive prezintă, la un nivel clinic sau subclinic, şi alte probleme diagnostice - cu toate 
acestea, nu putem vorbi în fiecare caz de un diagnostic dual, acesta fiind rezervat unor 
probleme care se dovedesc clinic semnificative şi din punctul de vedere al diagnosticului 
psihiatric, şi din cel al adictiei. Există enumerate trei scenarii diferite care cadrează 
diagnosticul dual (First şi Gladis, 1993) : 


1) Problema psihiatrică este primară şi are ca rezultat o dezvoltare a unei probleme 
secundare de consum de substanţe (de exemplu, o persoană cu tulburări din spectrul 
schizofreniei care ajunge dependentă de marijuana în încercarea de a-şi domoli trăirile 
sau o persoană cu tulburare de personalitate evitantă care foloseşte şi în final abuzează 
de alcool în scopuri anxiolitice) ; 

2) Problema adictivă este primară şi se agravează prin instalarea unei patologii psihiatrice 
secundare (de exemplu, o persoană dependentă de barbiturice care dezvoltă o patologie 
depresivă recurentă sau o persoană cu probleme în zona consumului de marijuana care 
îndeplineşte la un moment dat criteriile diagnostice pentru o tulburare de panică) ; 

3) Ambele probleme (atât cea psihiatrică, cât şi cea legată de adictii) sunt de importanţă 
egală, sunt contemporane şi au un potenţial factor cauzator comun (de exemplu, o 
persoană cu tulburare de personalitate antisocială şi dependenţă de heroină). 


Cunoaşterea acestor scenarii este necesară în deliberarea clinică asupra cazului, în 
special în ceea ce priveşte conduita terapeutică şi formulările prognostice. Încurajarea 

clinicienilor debutanţi de a utiliza SCID nu este, ca urmare, în van - utilizarea unor 
instrumente structurate de diagnostic poate aduce noi obiective în evaluarea comprehensivă 
a persoanei şi contribuie la o formulare de caz care să conţină un potenţial mecanism de 
coabitare a diagnosticelor comorbide, conform scenariilor enunțate mai sus. 


25.4. Instrumente, instrumente, instrumente 


Instrumentele de screening, diagnostic, evaluare a severitatii sau a eficienţei terapiei in 
domeniul adictiilor sunt în prezent numeroase. Multe dintre acestea sunt disponibile in 
traducere sau pot fi adaptate de clinicieni din surse online. Doar o mică parte a acestor 
instrumente nu sunt accesibile, pentru moment, clinicianului român. În cele ce urmează, 
în strânsă legătură cu secţiunea anterioară, unde am sugerat un desfăşurător al evaluării, 
vom enumera mai jos o selecţie a celor mai utilizate instrumente clinice în domeniul 
adictiilor : 

e Proba Michigan de screening al alcoolismului (Michigan Alcoholism Screening Test — 
MAST) şi Proba scurtă Michigan de screening al alcoolismului (Short Michigan 
Alcoholism Screening Test - SMAST) (Selzer, Vionkur şi van Rooijen, 1975) - sunt 
printre cele mai utilizate instrumente in screeningul problemelor legate de alcool, chiar 
dacă proba originală (MAST) este un pic prea lungă, cu cei 25 de itemi ai săi, pentru 
un instrument de screening. Varianta scurtă (SMAST), cu 13 itemi, are proprietăţi 
psihometrice similare cu varianta lungă. Cele două probe evaluează „alcoolismul” 
ca problemă generică şi nu sunt probe diagnostice, nefiind suprapuse peste criteriile 
DSM. În cazul suspiciunii de consum de alte substanţe decât alcoolul, se indică 
utilizarea în pereche cu DAST (Testul de screening al abuzului de droguri, detaliat 
mai jos). MAST este tradus în limba română de Radu Vraşti, ca multe alte instrumente 
care vor fi menţionate mai jos (vezi referinţa în ultima secţiune a capitolului de faţă, 
dedicat resurselor în limba română). 

e Testul de screening al abuzului de droguri (The Drug Abuse Screening Test - DAST) 
(Skinner, 1982) — este o probă de autoevaluare care conţine 28 de itemi, recomandarea 
autorului fiind de a o utiliza atât ca probă de screening, cât şi ca instrument de evaluare 
a eficienţei terapeutice. Testul are mai multe variante (DAST-28 ; DAST-20 şi DAST-10) 
şi a pornit ca o adaptare a întrebărilor de la MAST (vezi mai sus) la problematica 
drogurilor. Nu există, din cunoştinţele noastre, o traducere standardizată în română a 
probei. O traducere a DAST-20 este disponibilă la cerere şi a fost efectuată de un grup 
de masterande ale Universităţii de Vest din Timişoara. La mai bine de trei decenii de 
la lansarea testului, proprietăţile sale psihometrice, bune, chiar dacă nu excelente, 
recomandă DAST ca unul dintre principalele instrumente utilizate în screeningul 
adictiilor la substanţe psihoactive, dar şi ca instrument de evaluare a eficienţei terapiei 
(Yudko, Lozhkina şi Fouts, 2007). 

e Testul de identificare a tulburărilor de consum de alcool (Alcohol Use Disorders 
Identification Test - AUDIT) (Babor şi Grant, 1989) — este instrumentul Organizaţiei 
Mondiale a Sănătăţii (OMS) de screening al alcoolismului, validat cross-cultural şi 
care dispune de o versiune românească cu proprietăţi psihometrice foarte bune (tradu- 
cere de Radu Vraşti, vezi secţiunea de resurse). Chestionarul este foarte versatil, putând 
fi aplicat de persoane cu expertize diferite şi în cadre variate de îngrijire. Un scor 

general mai mare de 10 indică un consum problematic de alcool (chestionarul are 
10 întrebări, iar scorurile sunt cuprinse între 0 şi 40). 

Testul CAGE - CAGE este un instrument simplu, utilizat pe scară largă pentru 
screeningul problemelor de alcool, ale cărui iniţiale rezumă cele patru întrebări ale 
testului: Cut down (reducerea consumului) - „Ai luat vreodată în considerare să iti 
reduci consumul de alcool?” ; Annoyed (indispozitie) - „S-a întâmplat ca oamenii să 
te indispună, criticându-te că bei?” ; Guilty (vinovăţie) - „Te-ai simţit vreodată rău 
sau vinovat în legătură cu băutul ? ” ; Eye opener (deschisul ochilor) - ,,Ti s-a întâmplat 
vreodată să bei, ca prim lucru al dimineţii, pentru a-ţi calma nervii sau pentru a iti 
drege mahmureala ? ”. Chestionarul a fost elaborat de Mayfield, McLeod şi Hall în 
1974 (în Dhalla şi Kopec, 2007) şi continuă să fie utilizat în practica curentă, în special 
în medicina primară. Simplitatea de utilizare îl face o probă de screening exce- 
lentă, întrebările având răspunsuri de da/nu, două sau mai multe răspunsuri afirmative 
fiind indicative pentru o posibilă problemă de alcool. Evident, un rezultat pozitiv la 
screening determină o aplecare atentă asupra evaluării ulterioare atât diagnostice, cât 
şi ca severitate a consumului. Filozofia simplă adusă de CAGE face ca acesta să 
poată fi modificat şi pentru alte tipuri de substanţe (nicotina, de exemplu), cele patru 
întrebări şi logica domeniilor ducând la o senzitivitate şi specificitate similare şi 
pentru situaţia de consum/dependenta la alte substanţe (Rustin, 2000). Pentru îmbună- 
tatirea psihometrică a instrumentului, este posibilă combinarea itemilor probei CAGE 
cu itemi din instrumentul AUDIT sau prin adăugarea unor întrebări suplimentare 
(Dhalla şi Kopec, 2007). 

Proba UNCOPE - UNCOPE este un instrument de screening la fel de elementar ca 
CAGE, constituit din şase întrebări, concentrat pe respectarea criteriilor DSM atât 
pentru consumul de alcool, cât şi de droguri. U (de la utilizare de substanţe, consum) — 
„În ultimul an, s-a întâmplat să consumi (utilizezi) alcool sau droguri în cantităţi mai 
mari decât intentionai?”; N (de la neglijare) - ,,Ti s-a întâmplat să-ţi neglijezi 
atribuţiile şi responsabilitatile obişnuite din cauza consumului de alcool sau droguri ? ” ; 
C (consum redus) - „Ai simţit că vrei sau că este nevoie să iti reduci consumul de 
alcool sau droguri în ultimul an?” ; O (obiecţii) - „S-a întâmplat ca un membru al 
familiei, un prieten sau oricine altcineva să fi obiectat la consumul tău de alcool sau 
droguri?” ; P (preocupări) — „Te-ai descoperit ca fiind preocupat in a dori să consumi 
alcool sau droguri” şi E (emoţii) — „S-a întâmplat să consumi alcool sau droguri pentru 
a alina un disconfort emotional, cum ar fi tristeţea, furia sau plictiseala ? ”. Trei sau 
mai multe răspunsuri cu da reprezintă un risc crescut de adictie, proba fiind folosită 
în screeningul problemelor de consum de substanţe pentru populaţii tinere la risc 
(Urofsky, Seiber şi Hoffmann, 2007) 

Indexul severitatii adictiei (Addiction Severity Index - ASI; McLellan et al., 1992) - 
este un instrument cu 161 de itemi care adreseaza o serie de probleme ale subiectului, 
concentrate pe consumul de alcool şi droguri şi consecinţele acestuia. Instrumentul, 
în varianta a cincea tradus în română de Radu Vraşti, este un interviu structurat 
care a rezistat probei timpului (McLellan et al. , 2006). Acest instrument este suficient 
de complex pentru a avea atât o valență diagnostică, cât şi o evaluare integrată a 
resurselor clientului pentru abstinenţă sau a problemelor care pot duce la recădere. 
ASI este un instrument care se aplică preponderent pacienţilor internaţi, necesită un 
training prealabil al evaluatorilor şi are o structură modulară, evaluând statutul medical, 
cel ocupational şi social, consumul de alcool şi droguri, statutul legal, antecedentele 

familiale, relaţiile sociale şi statusul psihiatric, fiecare dintre domenii putând fi evaluat 
independent. 

Inventarul de screening al consumului de droguri (Drug Use Screening Inventory — 
DUSI; Tarter şi Hegedus, 1991) - este o probă care în varianta originală are 149 de 
itemi, iar în varianta revizuită (DUSI-R) are 159 de itemi (prin includerea unei scale 
de minciună). Proba este concentrată pe evaluarea consecinţelor consumului de alcool 
şi substanţe în zece domenii de funcţionare - consumul de substanţe, probleme com- 
portamentale, starea de sănătate, tulburări psihiatrice, competenţă socială, adaptare 
familială, adaptare şcolară, relaţia cu covârstnicii, timp liber/activitati recreationale. 
Proba este validată pentru adolescenţi şi dispune, în varianta originală, de traducere 
în limba română (Radu Vraşti, vezi secţiunea de resurse). Un alt instrument similar, 
dar cu o perspectivă multi-modală mai amplă, tot în traducerea lui Radu Vraşti, este 
Instrumentul de screening pentru adolescenţi orientat pe probleme (Problem Oriented 
Screening Instrument for Teenagers - POSIT; Dembo şi Anderson, 2005). 
Inventarul de screening subtil al abuzului de substante (Substance Abuse Subtle 
Screening Inventory — SASSI; Miller, 1997) — este un instrument psihometric dezvoltat 
în 1988, în prezent la a patra revizuire, construit pentru a ajuta clinicianul să infereze 
concluzii asupra dependentelor chimice. SASSI-3 este constituit din 67 de întrebări 
cu răspuns adevărat/fals şi este considerat „subtil” (în sensul de măsurare indirectă) 
pentru că nu toate întrebările fac referire directă la abuzul sau consumul de substanţe. 
SA SSI-3 poate fi împărţit pe nouă scale care urmăresc să discrimineze între utilizatori 
cunoscuţi şi necunoscuţi de substanţe (1. Alcool — valid frontal; 2. Alte substanţe — 
valid frontal; 3. Simptome ; 4. Atribute evidente ; 5 Atribute subtile; 6. Defensi- 
vitate ; 7. Măsurători de adictii suplimentare ; 8. Istoric familial ; 9. Scală corecțională ; 
x. - scală adițională de a detecta răspunsuri aleatorii). Chiar dacă nu este disponibil 
în limba română, SASSI poate fi reţinut ca o opţiune (în condiţiile cumpărării 
drepturilor de utilizare), fiind una dintre acele probe care pot fi utilizate cu persoane 
care fie disimulează, fie minimalizează problema de adictie. Instrumentul are bune 
proprietăţi psihometrice şi este în momentul de faţă una dintre probele cele mai utilizate 
în Statele Unite (Miller et al., 2009). 

Inventarul consecințelor băutorului (The Drinker Inventory of Consequences - DrInC ; 
Miller, Tonigan şi Longabaugh, 1995, în Forcehimes er al., 2007) reprezintă un 
instrument care conturează un profil al consecinţelor consumului de alcool în plan 
fizic, interpersonal, intrapersonal, al controlului impulsurilor şi al responsabilitatii 
sociale. Inventarul cuprinde 50 de itemi, are o versiune pe întreaga viaţă (lifetime) şi 
una legată de consumul recent, cu întrebări de tip da/nu pentru prima versiune şi o 
scală Likert pe patru puncte (de la O la 3) pentru versiunea consumului recent. 
Inventarul este disponibil în română, în traducerea lui Radu Vraşti. 

Screeningul capacității cognitive (Cognitive Capacity Screening - CCS ; Jacobs et al., 
1977) — este un test clasic de screening al incapacității cognitive produse de un sindrom 
organic cerebral, indiferent de origine. Proba este similară cu MMS (Mini Mental 
State), utilizată frecvent in clinică pentru screeningul dementelor, are 30 de întrebări, 
iar un scor mai mic decât 20 sau egal cu 20 poate anunţa prezenţa unui sindrom organic 
cerebral, inclusiv pricinuit de consumul prelungit de alcool sau de alte substanţe. 
Scorurile care gravitează în jur de 20 sau mai puţin pot atrage atenţia unor probleme 
care vor fi ulterior evaluate prin utilizarea unor baterii neuropsihologice sau de evaluare 
psihologică convenţională. 

e Scala de sevraj la alcool (Alcohol Withdrawal Scale - AWS ; Wetterling et al., 1997) — 
este o scală care se utilizează in serviciile specializate de monitorizare a persoanelor 
care trec printr-un sevraj alcoolic, dispunând de zece capitole de observaţie (greață şi 
vărsături ; tremur; transpiratii; anxietate ; agitaţie; perturbări tactile; tulburări 
auditive ; tulburări vizuale ; dureri de cap; probleme de orientare şi incetosare 
senzorială), cu un scor maxim de 67 de puncte - pentru fiecare capitol, evaluarea 
severitatii se face diferit. Un scor mai mare de 25 indică un sevraj sever, iar pentru 
orice scor mai mare de 20 persoana trebuie să fie ţinută sub observaţie continuă. 

e Scala de sevraj la narcotice (Narcotic Withdrawal Scale ; Fultz şi Senay, 1975) - este 
o scală observaţională simplă, clinică, care este utilizată în serviciile medicale, 
stadializând severitatea sevrajului de la gradul I (cu lăcrimare, rinoree, transpiratii, 
agitaţie, insomnie), gradul II (piloerectie, spasme musculare, mialgii, artralgii, dureri 
abdominale), gradul III (tahicardie, hipertensiune, respiraţie accelerată, febră, greață, 
anorexie, agitaţie extremă), la gradul IV (diaree, vărsături, deshidratare, hiperglicemie, 
hipotensiune, postură fetală). 


25.5. Evaluarea motivatiei la schimbare 


Un aspect foarte important în evaluarea persoanelor cu probleme în sfera adictiilor este 
de a răspunde la un set aparent simplu de întrebări : „Este persoana motivată să-şi schimbe 
comportamentele de consum?” ; „Este această persoană la risc pentru o recădere în 
viitorul apropiat ? ” ; „Dispune clientul de resurse pentru a-şi menţine starea de abstinenta ? ” ; 
„Este clientul într-un context care să îi încurajeze abstinenta sau consumul responsabil ? ”. 

Evaluarea resurselor pentru schimbare şi a motivatiei la schimbare îşi are rădăcina in 
conceptualizările transteoretice asupra schimbării propuse la începutul anilor '80 de 
Prochaska şi DiClemente şi apoi înrădăcinate in cultura serviciilor pentru adictii de 
orientările mai recente, concentrate pe revenire (recovery-oriented services) (Moos, 2011). 

Măsurătorile utilizate în clinica psihologică pentru a evalua motivaţia la schimbare 
sunt încă la început în ţara noastră. În cele ce urmează, vom menţiona câteva dintre cele 
care sunt accesibile online, cu speranţa că ele vor fi traduse şi folosite cu scopul completării 
instrumentalului clinic al psihologului interesat de domeniul adictiilor : 


e Scala Universităţii din Rhode Island de evaluare a schimbării (University of Rhode 
Island Change Assessment Scale - URICA; McConnaughy, Prochaska şi Velicer, 
1983) — este un instrument dezvoltat pentru a evalua motivaţia la schimbare într-o arie 
largă de probleme, constituit din 32 de itemi pe patru subscale care corespund modelului 
transteoretic al schimbării (precontemplare, contemplare, acţiune şi menţinere). Scala 
are proprietăţi psihometrice bune, a fost aplicată într-o serie de probleme compor- 
tamentale (primordial în evaluarea motivatiei la schimbare în adictii, dar şi in alte 
domenii, cum ar fi exerciţiile fizice, bulimia nervoasă sau anxietatea [Dozois et al., 
2004]). Scala foloseşte un sistem Likert de cotare de la 1 la 5 şi sintetizează scorurile 
atât pe stadiile schimbării enumerate mai sus, cât şi pe un scor global de disponibilitate 
la schimbare. Pentru clienţi cu probleme în domeniul adictiilor, utilizarea scalei este 
extrem de utilă în momentul demarării unui proces terapeutic. 

e Scala AWARE (Advance WArning of RElapse; Miller şi Harris, 2000) - este un 
chestionar care la revizia a treia are 28 de itemi şi care evaluează, pentru persoanele 

cu probleme de adicţii în remisiune, semnele precoce de recădere. Scala reprezintă 
un bun predictor al recăderilor, cu estimarea unor probabilitati de recădere atât pentru 
consumul de alcool, cât şi pentru consumul de substanţe. Instrumentul este în domeniul 
public şi poate fi utilizat fără un drept de copyright specific, putând fi foarte util în 
urmărirea terapeutică sau clinică a persoanelor în stare de remisiune. 

e Evaluarea capitalului de revenire (Assessment of Recovery Capital - ARC; Groshokova, 
Best şi White, 2012) - este un instrument scurt, de 50 de itemi, cu răspunsuri de tip 
da/nu, care poate fi utilizat complementar celorlalte instrumente de evaluare pentru a 
aprecia, împreună cu clientul, calitatea contextului şi a resurselor personale care pot 
contribui la procesul de revenire (cu mai multe subdomenii, cum ar fi consumul de 
substanţe ; sănătatea mintală; sănătatea fizică; implicarea comunitară ; sprijinul 
social ; activităţi semnificative ; locuinţa şi siguranţa personală ; riscurile personale ; 
funcţionarea cotidiană şi mecanismele de coping ; experienţa revenirii). 


Exemplele de instrumente de mai sus relevă faptul că evaluarea adictiilor este un proces 
în plină dezvoltare, care a început prin utilizarea unor instrumente de screening simple 
în anii '70 şi a ajuns la o rafinare şi o concentrare pe procese ale schimbării odată cu 
debutul secolului XXI. Capitolul de faţă şi-a propus să sintetizeze această călătorie, cu 
accent pe aspectele clinice ale evaluării. O serie de particularităţi au fost lăsate la o parte 
din motive de spaţiu - astfel, nu am menţionat decât în trecere aspecte ale evaluării 
personalităţii, legătura dintre adictii şi tulburările de personalitate, evaluarea neuro- 
psihologică a deficitelor cognitive specifice fenomenului dependenţei. De asemenea, nu 
au fost menţionate măsurători specifice adictiilor comportamentale, iar integrarea evaluării 
adictiilor cu alte măsurători de sănătate mintală nu a fost decât vag menţionată. Cu toate 
acestea, consider că, prin capitolul de faţă, psihologul clinician român se poate conecta 
la fluxul global de informaţii asupra evaluării problemei consumului de substanţe. 


25.6. Resurse în limba română 


Dacă pornim de la premisa că psihologul clinician din România se va îmbăia în oceanul 
de informaţie global, predominant anglofon, cred că suntem pe un drum care promite 
câteva rătăciri. Din acest punct de vedere, prefer să recomand câteva resurse cu referire 
la domeniul dependentelor chimice care sunt accesibile în limba română, mizând pe faptul 
ca, dacă interesul este suficient de crescut, va veni şi pofta de mai mult, la pachet cu 
accesarea www-ului global, în principal vorbitor şi informator în limba engleză. 


1. Pentru instrumente de evaluare în domeniul consumului de alcool, se poate consulta 
lucrarea lui Radu Vraşti, Alcoolismul : detecție, diagnostic si evaluare. Un compendiu 
de scale, chestionare şi interviuri standardizate, apărut la Timişoara, Editura Timpolis, 
în 2002. Pentru cei care nu pot să îşi mai procure lucrarea, ea se poate regăsi în format 
electronic, capitol cu capitol, pe site-ul personal al doctorului Vraşti (http : //vrasti.org), 
la secţiunea publicaţii (http : //www.vrasti.org/publicatii.htm). De asemenea, pe acelaşi 
site se găseşte şi un e-book care cuprinde sintetic informaţii despre şi instrumente 
pentru tratamentul alcoolismului (Radu Vraşti, Terapia alcoolismului, e-book). 

2. Pentru o lectură asupra problematicii generale a consumului de droguri şi a programelor 
de preventie, se poate consulta ca resursă online lucrarea Ghid de prevenire a consumului 

de droguri în rândul adolescenților şi tinerilor, elaborată în 2007 de Daniela Georgescu, 
Ana Maria Moldovan şi Gabriel Cicu (http : //masterdroguri.ro/wp-content/uploads/2015/03/ 
ghid_de_prevenire_a_consumului_de_droguri.pdf). De asemenea, pe site-ul mai sus 
menţionat (http : //masterdroguri.ro) se mai găsesc şi indicaţii despre alte lucrări in 
limba română, fie originale, fie traduceri, care pot fi utilizate de psihologi clinicieni 
pentru familiarizare cu domeniul dependentelor chimice. 

3. O lucrare autohtonă, Fenomenul consumului de droguri, publicată în 2010 la Editura 
Psihomedia şi scrisă de Alis Diana Ivaşcu şi Andreea Teodorescu, promite să fie o 
sinteză şi o introducere acceptabilă în domeniu, chiar dacă nu a putut fi consultată 
încă de autorul prezentului capitol. Tot în 2010 a apărut lucrarea Comunicarea in 
consumul de droguri : Cine ? Cum ? De ce ? , scrisă de Daniela Simache şi publicată 
la Bucureşti, la Editura Universitară, cuprinzând un excelent capitol introductiv despre 
problematica drogurilor şi felul în care a fost reflectată în publicistica ştiinţifică sau 
generalistă în ultimele două decenii şi jumătate în ţara noastră. 

4. Pentru o orientare generală şi pentru repere practice, se poate consulta lucrarea lui 
Arthur W. Blume, Consumul şi dependența de droguri : ghid practic de evaluare, diagnostic 
şi tratament, apărută în 2011 la Editura Polirom, tradusă de Miruna Andriescu şi Florin 
Sia - ediţia originală : Blume (2005). Lucrarea reprezintă traducerea in limba română 
a unuia dintre manualele americane clasice deja cu privire la dependentele chimice. 

26. Evaluarea tulburărilor de anxietate 

Rezumat 


Tulburările de anxietate sunt printre cele mai frecvente tulburări mintale, fiind asociate 
cu costuri individuale şi sociale semnificative. Adesea, ele rămân însă nediagnosticate 
sau sunt diagnosticate greşit, fapt care împiedică accesul persoanei la tratament adecvat. 
Acest capitol abordează evaluarea validată ştiinţific a tulburărilor de anxietate. Evaluarea 
validată ştiinţific se bazează pe cercetare şi teorie pentru a ghida alegerea constructelor 
care urmează a fi evaluate, a metodelor şi instrumentelor utilizate, precum şi modul în 
care se desfăşoară procesul de evaluare. Sunt discutate aspecte legate de diagnosticul 
categorial al tulburărilor de anxietate, de evaluarea severitatii simptomelor, a manifes- 
tărilor cognitive, comportamentale şi fiziologice ale anxietăţii. Capitolul prezintă cele 
mai cunoscute strategii şi instrumente utilizate în acest scop, alături de avantajele şi 
limitele acestora. 


KKK 


Numărul tratamentelor psihologice a crescut exponential în ultimele decenii, în acest 
context fiind tot mai importantă diferenţierea între intervenţiile care funcţionează şi au 
rezultate semnificative şi stabile şi cele care au un efect limitat. S-a pus astfel accent tot 
mai mare pe dezvoltarea, evaluarea şi diseminarea intervențiilor validate ştiinţific (Barlow, 
2001). Abordarea bazată pe dovezi (engl., evidence-based) susţine necesitatea integrării 
dovezilor ştiinţifice cu expertiza clinică, ţinând cont de caracteristicile şi preferinţele 
clientului (APA Presidential Task Force on Evidence-Based Practice, 2006). Această 
abordare este astăzi larg acceptată, influențând formarea în psihologie clinică şi psihoterapie, 
precum şi politicile de decontare a serviciilor psihologice. 

Deşi până nu demult s-a acordat mai puţină atenţie evaluării psihologice validate 
ştiinţific, în ultimii ani s-a pus tot mai mult accent pe importanţa utilizării unor strategii 
de evaluare relevante clinic, susţinute de dovezi şi sensibile la diferenţe culturale (Wood 
et al., 2002). Acest lucru este esenţial deoarece, în absenţa evaluării validate ştiinţific, 
întreaga mişcare privind intervenţiile validate ştiinţific este clădită pe o fundaţie şubredă 
(Achenbach, 2005). Evaluarea validată ştiinţific se bazează pe cercetare şi teorie pentru a 

ghida alegerea constructelor care urmează a fi evaluate, a metodelor şi instrumentelor utilizate, 
precum şi maniera în care se desfăşoară procesul de evaluare (Hunsley şi Mash, 2007). 

În acest capitol vom sintetiza aspectele relevante privind evaluarea validată ştiinţific a 
tulburărilor de anxietate. Tulburările de anxietate sunt printre tulburările mintale cel mai 
frecvent întâlnite, având o prevalenté de aproximativ 30% în decursul vieţii (Kessler er al., 
2005). Aceste tulburări sunt relationate cu o calitate scăzută a vieţii (Barrera şi Norton, 
2009), tind să fie cronice, afectează în mod considerabil funcţionarea persoanei şi sunt 
asociate cu costuri individuale şi sociale crescute (Lepine, 2002 ; Wittchen şi Jacobi, 2005). 
În ciuda acestui lucru, ele rămân adesea nediagnosticate sau sunt diagnosticate greşit 
(Antony, Orsilo şi Roemer, 2002), lucru care împiedică obţinerea unui tratament adecvat. 
Aşadar, o evaluarea corectă este un prim pas important pentru a beneficia de un tratament 
validat ştiinţific. 

Conform Manualului de diagnostic şi clasificare statistică a tulburărilor mintale (ediţia 
a V-a, DSM-5; American Psychiatric Association [APA], 2013), tulburările de anxietate se 
caracterizează prin frică (răspunsul emoţional la un pericol real sau perceput iminent) şi 
anxietate (anticiparea pericolului viitor) excesive, asociate cu afectare la nivel compor- 
tamental. Tulburările de anxietate diferă între ele în funcţie de tipul obiectelor/situatiilor 
care produc frică sau anxietate, în funcţie de comportamentele de evitare şi de cognitiile 
asociate. În categoria tulburărilor de anxietate se încadrează : anxietatea de separare 
(frica/anxietatea persistentă de separare de o persoană de ataşament), mutismul selectiv 
(eşecul de a vorbi în situaţii sociale în care există aşteptarea ca acest lucru să aibă loc, 
deşi persoana vorbeşte în alte situaţii), fobia specifică (frică/anxietate/evitare a anumitor 
obiecte/situatii specifice), tulburarea de anxietate socială (frică/anxietate/evitare a situaţiilor 
sociale care implică posibilitatea evaluării de către ceilalţi), tulburarea de panică (atacuri 
de panică recurente şi neaşteptate însoţite de îngrijorare cu privire la apariţia lor sau 
modificare a comportamentului), agorafobia (frică/anxietate de două sau mai multe situaţii, 
precum utilizarea transportului public, spaţii închise/deschise, a sta la coadă sau în 
mulţime, a sta singur în afara casei), tulburarea de anxietate generalizată (anxietate şi 
îngrijorare persistentă şi excesivă), tulburarea de anxietate indusă de substanţe sau 
medicamente (anxietatea ca urmare a intoxicării/retragerii substanţei) sau secundară unei 
afecţiuni medicale (anxietatea este consecinţa unei alte condiţii medicale), altă tulburare 
de anxietate specificată şi tulburare de anxietate nespecificată (simptome semnificative 
clinic care nu îndeplinesc criteriile pentru altă tulburare de anxietate ; APA, 2013). 


26.1. Particularităţi ale evaluării validate ştiinţific 
a tulburărilor de anxietate 


Evaluarea tulburărilor de anxietate se realizează în două mari moduri - evaluarea 
nosologica, respectiv evaluarea severitatii simptomelor. Evaluarea nosologică este focalizata 
pe dezvoltarea de strategii de evaluare concentrate pe categorii diagnostice. Deşi stabilirea 
unui diagnostic este un element important în alegerea unui tratament validat ştiinţific, 
această abordare nu este lipsită de limite (Antony şi Rowa, 2005). Ea este criticată mai 
ales pentru că: nu evaluează mecanismele considerate a fi comune diferitelor tulburări 
de anxietate (de exemplu, aprehensiunea faţă de frică) şi nu se focalizează asupra unor 


402 APLICAȚII SPECIALE ALE EVALUĂRII PSIHOLOGICE ÎN DOMENIUL CLINIC 


simptome şi mecanisme transdiagnostice, lucru esenţial, dată fiind comorbiditatea crescută 
între tulburările de anxietate şi cele depresive. Astfel, dincolo de încadrarea într-o categorie 
diagnostică şi stabilirea severitatii unor simptome specifice, un protocol de evaluare validat 
ştiinţific pentru tulburările de anxietate ar trebui să măsoare şi mecanismele care pot 
explica comorbiditatea între tulburările de anxietate şi depresie (Antony şi Rowa, 2005). 
Cele mai multe studii privind evaluarea clinică a anxietăţii s-au concentrat mai ales 
pe testarea unor aspecte ce ţin de validitatea şi fidelitatea măsurătorilor, date obţinute mai 
ales pe baza corelaţiilor între diverse instrumente. Se ştie însă mult mai putin despre 
relaţia dintre scorurile la măsurători larg utilizate ale anxietatii şi performanţa în sarcini 
comportamentale. Pornind de la aceste aspecte şi având ca ţintă dezvoltarea unor proceduri 
de evaluare validate ştiinţific, este nevoie ca cercetările viitoare să investigheze măsura în care 
scorurile la un instrument prezic răspunsul într-o situaţie anxiogenă, să stabilească 
utilitatea instrumentului în rândul unor populaţii diverse şi eficienţa acestuia în funcţie 
de nivelul de expertiză al evaluatorului şi de contextul evaluării, să determine gradul de 
acceptabilitate din partea clientului şi eficienţa raportată la costuri (Antony şi Rowa, 2005). 
Înainte de a stabili care sunt instrumentele validate ştiinţific, este important să ne întrebăm 
care este scopul evaluării deoarece un chestionar poate fi valid pentru un anumit scop (de 
exemplu, diagnostic diferenţial) şi nerecomandat pentru altul (de exemplu, stabilirea 
severitatii simptomelor ; Antony şi Rowa, 2005). Astfel, se recomandă ca alegerea instru- 
mentelor să fie ghidată de scopul utilizării lor, de exemplu, stabilirea unui diagnostic, stabilirea 
prezenţei, absenței sau severitatii anumitor simptome, evaluarea eficienţei tratamentului 
(vezi Antony [2002] pentru o categorizare a funcţiilor unui instrument de evaluare). 
Atunci când vorbim despre evaluarea anxietăţii este important să vorbim mai degrabă 
despre un protocol de evaluare validat ştiinţific decât despre instrumente individuale 
validate ştiinţific. O evaluare completă ar trebui, la modul ideal, să combine instrumente 
ce vizează stabilirea unui diagnostic şi a severitatii simptomelor cu instrumente focalizate 
pe diferitele dimensiuni relevante în anxietate (de exemplu, aspecte cognitive, comporta- 
mentale, fiziologice), atât în format de tip autoevaluare, cât şi bazate pe evaluarea unui 
clinician. Aceste protocoale de evaluare ar trebui dezvoltate pornind de la date care să indice 
ce instrumente specifice ar trebui incluse, ce alte măsurători ar putea creşte validitatea 
deciziilor, care sunt măsurătorile redundante şi care este formatul cel mai potrivit al 
protocolului pe baza unei analize costuri-beneficii-eficienta (Antony şi Rowa, 2005). 


26.2. Domenii vizate în procesul de evaluare 
a tulburărilor de anxietate 


O evaluare completă a tulburărilor de anxietate trebuie să cuprindă mai multe aspecte, 
printre care : evaluarea pentru încadrarea într-o categorie diagnostică, evaluarea detaliată 
a principalelor simptome, evaluarea factorilor asociaţi cu dezvoltarea şi menţinerea 
tulburării, alături de cei legaţi de tratamentul acesteia. 

Primul pas în evaluarea tulburărilor de anxietate este evaluarea nosologică. Aceasta 
vizează atribuirea unui diagnostic categorial şi se realizează urmărind criteriile Manualului 
de diagnostic şi statistică a tulburărilor mintale (APA, 2013) sau ale Clasificării tulburărilor 
mintale şi de comportament (ICD-10; World Health Organization, 1993). În acest sens 

se recomandă utilizarea interviului semistructurat dezvoltat pe baza criteriilor DSM-5 
(Structured Clinical Interview for DSM-5, Clinician Version ; SCID-5-CV; First, Williams, 
Karg si Spitzer, 2015) sau a interviului clinic Anxiety Disorders Interview Schedule 
(ADIS-IV; Brown, Di Nardo si Barlow, 1994; Di Nardo, Brown si Barlow, 1994), care 
evaluează doar tulburările de anxietate, nu şi alte categorii diagnostice. Utilizarea SCID-5-CV 
oferă avantajul unui diagnostic diferenţial mai corect, dat fiind faptul că pot fi evaluate, 
în manieră structurată, şi alte tulburări pe lângă cele de anxietate. Alături de aceste 
interviuri clinice, există şi o serie de instrumente de autoevaluare care vizează criteriile 
de diagnostic, de exemplu, Symptom Checklist-90-R (SCL-90-R ; Derogatis, 1994) sau 
Psychiatric Diagnostic Screening Questionnaire (PDSQ; Zimmerman si Mattia, 1999). 
Se recomandă ca acestea să fie utilizate alături de interviurile clinice, şi nu ca singură 
sursă de stabilire a unui diagnostic. Deşi diagnosticul categorial nu este lipsit de limite, 
alegerea unui tratament validat ştiinţific se bazează, în acest moment, pe acest diagnostic 
ca criteriu principal. Astfel, încadrarea corectă într-o anumită categorie diagnostică este 
foarte importantă pentru succesul intervenţiei. 

Odată confirmat diagnosticul, este important să fie evaluate mai exact principalele 
simptome şi severitatea acestora. Unele dintre instrumentele care vizează aceste aspecte 
sunt cotate de clinician, altele sunt de tip autoevaluare, iar altele se bazează pe măsurători 
obiective, precum cele comportamentale sau fiziologice. Totodată, instrumentele pot viza 
simptomele de anxietate la modul general sau pe cele specifice unei anumite tulburări. 
Într-o sinteză privind evaluarea validată ştiinţific a tulburărilor de anxietate, Antony şi 
Rowa (2005) recomandă ca, pe lângă încadrarea într-o categorie diagnostică, procesul de 
evaluarea să vizeze şi (1) evaluarea indicatorilor şi factorilor declanşatori ai anxietatii (de 
exemplu, anumite senzaţii fizice în cazul panicii, anticiparea expunerii la stimulul fobic 
în cazul fobiilor şi anxietatii sociale), (2) comportamentele evitative (evitarea este un 
factor important în toate tulburările de anxietate, abordarea ei fiind un element central al 
intervenţiei), (3) compulsiile şi comportamentele de siguranţă (identificarea acestora este 
esenţială pentru reuşita intervenţiei), (4) răspunsurile şi simptomele fizice, (5) deficitele 
de abilităţi sociale, (6) distresul şi afectarea funcţională (esenţială este reducerea nu doar 
a simptomelor, ci şi a impactului acestora asupra vieţii individului), (7) dezvoltarea şi 
evoluţia tulburării (mai ales pentru a evalua eficienţa tratamentului), (8) istoricul trata- 
mentului, (9) factorii familiali şi de mediu (care pot afecta dezvoltarea şi menţinerea 
simptomelor), (10) problemele de sănătate fizică. În secţiunile următoare vom detalia 
principalele strategii utilizate pentru a evalua simptomele şi elemente asociate tulburărilor 
de anxietate. 


26.2.1. Evaluarea intensității simptomelor 
tulburărilor de anxietate 


În practică, odată stabilit diagnosticul categorial, sau uneori chiar şi în lipsa acestuia, 
evaluarea tulburărilor de anxietate se concentrează asupra stabilirii severitatii simptomatologiei 
cu ajutorul scalelor de autoevaluare sau a celor cotate de clinician. O primă categorie de 
astfel de instrumente se concentrează pe severitatea simptomelor de anxietate la modul 
general, fără a face referire la simptome specifice unei tulburări anume. Astfel de scale 
sunt utile pentru a identifica persoanele cu niveluri ridicate de anxietate, pentru a evalua 

schimbarea în urma tratamentului sau în activităţile de cercetare. În continuare vom 
prezenta pe scurt câteva dintre cele mai utilizate scale în acest sens. 


Inventarul de anxietate Beck (Beck Anxiety Inventory; BAI; Beck et al., 1988) este 
una dintre cele mai investigate şi des utilizate măsurători ale anxietatii. Această scală de 
autoevaluare cuprinde 21 de itemi care măsoară severitatea simptomelor de anxietate. 
Respondentii raportează, pe o scală cu patru trepte, cât de tare au fost deranjati de diverse 
simptome în ultima săptămână. Administrarea acestui instrument durează aproximativ 
cinci-zece minute, iar scorul total se obţine prin însumarea scorurilor itemilor. Manualul 
instrumentului oferă următoarele repere în interpretarea scorurilor: (1) scorurile între 
O şi 7 reflectă un nivel minim de anxietate, (2) scorurile între 8 şi 15 reflectă un nivel 
scăzut de anxietate, (3) scorurile între 16 şi 25 reflectă un nivel moderat de anxietate, iar 
(4) scorurile între 26 şi 63 reflectă un nivel sever de anxietate (Beck şi Steer, 1993). 


Scalele de depresie, anxietate, stres (Depression Anxiety Stress Scales; DASS; 
Lovibond şi Lovibond, 1995) este un instrument autoadministrat, cu 42 de itemi, care 
evaluează depresia, anxietatea şi stresul în decursul săptămânii anterioare. Scala are şi o 
versiune scurtă, de 21 de itemi. Scala de anxietate este formată din itemi care fac referire 
la activarea fiziologică, efectele la nivelul muşchilor scheletici, anxietatea situationala şi 
experienţa subiectivă a anxietatii. Timpul de administrare este între cinci şi zece minute. 
Scorurile între 0 şi 7 sunt considerate normale, cele între 8 şi 9 indică un nivel scăzut de 
anxietate, cele între 10 şi 14 indică un nivel moderat de anxietate, cele între 15 şi 19, un 
nivel sever de anxietate, iar scorurile peste 20, un nivel foarte sever de anxietate. 


Inventarul de anxietate ca stare şi trăsătură (State-Trait Anxiety Inventory : Form Y-STAI ; 
Spielberger et al., 1983) este un instrument de autoevaluare cu 20 de itemi, utilizat pentru 
a evalua anxietatea ca stare şi anxietatea ca trăsătură. Respondentii indică cât de mult se 
simt în felul descris în item în momentul evaluării, pentru evaluarea anxietăţii ca stare, 
sau cât de mult se simt în felul descris în item la modul general, pentru anxietatea ca 
trăsătură. Administrarea durează în jur de zece minute, iar manualul scalei oferă, pentru 
interpretare, ranguri percentile pentru mai multe populaţii. 

Pe lângă aceste instrumente care evaluează nivelul simptomelor de anxietate la modul 
general, au fost dezvoltate o serie de scale care vizează simptomele specifice fiecărei 
tulburări de anxietate. Aceste scale oferă informaţii importante cu privire la severitatea 
simptomelor şi uneori cu privire la particularitatile acestor simptome (de exemplu, prepon- 
derenta simptomelor legate de situaţii de interacţiune comparativ cu cele de performanţă, 
în anxietatea socială). Se recomandă ca aceste scale să fie introduse în protocolul de 
evaluare alături de interviurile clinice. Există sute de scale care evaluează simptomele 
tulburărilor de anxietate, iar acest capitol nu îşi propune o trecere în revistă exhaustivă 
a acestora. Le vom prezenta doar pe câteva dintre cele mai frecvent utilizate şi cu cele 
mai bune proprietăţi psihometrice. 

Anxietatea de separare şi mutismul selectiv apar mai ales la copii şi adolescenţi, ca 
atare scalele utilizate pentru a evalua aceste simptome sunt specifice acestor categorii de 
vârstă. Scala multi-dimensională a anxietăţii pentru copii (Multidimensional Anxiety Scale 
for Children; MASC ; March et al., 1997; March, Sullivan şi James, 1999) este un astfel 
de instrument, care evaluează mai multe tipuri de simptome de anxietate (anxietate de 
separare, panică, anxietate socială etc.). Măsurătorile utilizate pentru evaluarea anxietatii 
la aceste vârste combină de obicei autoevaluarea, adaptată la nivelul de dezvoltare, cu 

evaluarea realizată de părinţi sau profesori (pentru o sinteză a evaluării anxietatii la copii, 
vezi Silverman şi Ollendick, 2005). 

Pentru evaluarea fobiilor specifice există numeroase scale care vizează simptomele 
caracteristice diferitelor tipuri de fobie. De exemplu, pentru fobia de înălţime este folosit 
Chestionarul pentru acrofobie (Acrophobia Questionnaire; AQ; Cohen, 1977), care 
include 40 de itemi cu ajutorul cărora respondentul evaluează nivelul de anxietate şi 
evitare, raportate la 20 de situaţii legate de înălţime. Administrarea scalei durează în jur 
de cinci minute, iar scorurile se calculează separat pentru anxietate şi evitare. Un alt 
exemplu este Scala pentru evaluarea simptomelor fobiei de sânge-injecții (Blood-Injection 
Symptom Scale; BISS; Page et al., 1997), care evaluează, cu ajutorul a 17 itemi, 
anxietatea, tensiunea şi leşinul asociate vederii sângelui şi injectiilor. Alte scale pentru 
evaluarea fobiilor sunt: Chestionarul fricii de păianjeni (Fear Of Spiders Questionnaire ; 
FSQ; Szymansk şi O’Donohue, 1995), Inventarul fricii de dentist (Dental Anxiety 
Inventory ; DAI; Stouthard, Mellenbergh si Hoogstraten, 1993), Chestionarul situatiilor 
claustrofobice (Claustrophobia Situations Questionnaire ; CSQ ; Febbraro şi Clum, 1995) 
etc. Astfel de scale permit evidenţierea unor particularităţi ale simptomatologiei utile in 
planificarea intervenţiei. 

Scala cel mai des utilizată pentru evaluarea simptomelor de anxietate socială este Scala 
de anxietate sociala Liebowitz (Liebowitz Social Anxiety Scale ; LSAS ; Liebowitz, 1987), 
care include 24 de itemi ce evaluează anxietatea şi evitarea în situaţii sociale de performanţă 
Şi interacţiune. Se calculează un scor pentru fiecare dintre cele două subscale, precum şi 
un scor total. Scala poate fi cotată de clinician sau se poate utiliza varianta de autoevaluare. 
Se consideră că un scor total de peste 30 indică un nivel de anxietate socială relevantă 
clinic (Rytwinski er al., 2009). Alte scale frecvent utilizate sunt : Scala de anxietate in 
interacțiuni sociale (Social Interaction Anxiety Scale; SIAS ; Mattick şi Clarke, 1998), 
care evaluează, prin intermediul a 20 de itemi, frica de interactiuni sociale, Inventarul 
fobiei sociale (Social Phobia Inventory ; SPIN ; Connor et al., 2000), care evaluează, cu 
ajutorul a 17 itemi, frica, evitarea şi activarea fiziologică asociate fobiei sociale, şi Scala 
fricii de evaluare negativă (Fear of Negative Evaluation Scale; FNE; Watson şi Friend, 
1969), care măsoară, prin intermediul a 30 de itemi, frica de a fi evaluat negativ. Scala 
are şi o variantă scurtă, cu proprietăţi psihometrice la fel de bune (Leary, 1983). 

Severitatea simptomelor de panică este măsurată cu ajutorul unor scale de auto- 
evaluare care vizează diverse aspecte. Indicele de sensibilitate fata de anxietate (Anxiety 
Sensitivity Index; ASI; Peterson şi Reiss, 1993) măsoară, prin intermediul a 16 itemi, 
frica de simptomele asociate panicii. Scala severităţii tulburării de panică (Panic Disorder 
Severity Scale; PDSS; Shear er al., 1992) evaluează, pe baza a şapte itemi cotati de 
clinician, severitatea simptomelor tulburării de panică în cazul persoanelor deja diagnos- 
ticate, iar Scala de autoevaluare a tulburării de panică (Panic Disorder Self-Report ; 
PDSR; Newman, Zuelig şi Kachin, 1998) este o scală care se bazează pe informaţia 
oferită de pacient pentru a evalua simptomele acestei tulburări. Alte instrumente vizează 
prezenţa atacurilor de panică (de exemplu, Panic Attack Questionnaire — Revised; PAQ-R ; 
Cox, Norton şi Swinson, 1992) sau evitarea agorafobică (de exemplu, Phobic Avoidance 
Rating Scale; PARS ; Hoffart, Friis şi Martinsen, 1989). În ceea ce priveşte agorafobia, 
aceasta a fost introdusă ca diagnostic distinct abia în ultima ediţie a DSM, astfel că 
măsurătorile existente evaluează de regulă atât panica, cât şi agorafobia. Un astfel de 
instrument este Scala pentru panică şi agorafobie (Panic and Agoraphobia Scale ; PAS; 
Bandelow, 1999). 

Evaluarea simptomelor de anxietate generalizată se concentrează mai ales pe evaluarea 
îngrijorări. În acest sens se utilizează mai multe chestionare precum Chestionarul pentru 
tulburarea de anxietate generalizata-IV (Generalized Anxiety Disorder Questionnaire-IV ; 
GADQ-IV; Newman et al., 2002), care evaluează, pe baza a nouă itemi, prezenţa 
îngrijorării, gradul excesiv, incontrolabilitatea şi durata ei, dar şi prezenţa a şase simptome 
asociate, nivelul de distres şi interferenţă. Altă scală bine validată şi frecvent utilizată 
este Scala Penn de îngrijorare ca stare (Penn State Worry Questionnaire ; PSWQ; Meyer 
et al., 1990), care utilizează 16 itemi pentru a măsură tendinţa generală a individului de 
a se îngrijora excesiv. 


26.2.2. Evaluarea componentei cognitive 
a tulburărilor de anxietate 


Dată fiind importanţa proceselor cognitive în dezvoltarea şi menţinerea simptomelor de 
anxietate, evaluarea cognitiilor este un pas important în evaluarea acestor tulburări. Prima 
linie de tratament în cazul lor este terapia cognitiv-comportamentală, aşadar evaluarea cogni- 
tiilor este importantă, atât pentru planificarea intervenţiei, cât şi pentru evaluarea eficienţei 
acesteia. Unele dintre scalele care evaluează intensitatea simptomelor vizează şi aspecte 
cognitive (de exemplu, Scala fricii de evaluare negativă), dar în această secţiune ne vom 
concentra asupra acelor instrumente care vizează în mod direct cognitiile asociate anxietatii. 

Scalele care evaluează cognitiile se axează fie pe evaluarea cognitiilor generale caracte- 
ristice anxietăţii, fie pe cognitii specifice, propuse de modelele cognitive ca fiind implicate 
în etiologia fiecărei tulburări de anxietate. O scală care evaluează cognitiile la modul 
general este Scala atitudinilor şi credințelor fata de anxietate (Anxiety Attitude and Belief 
Scale; AABS; Brown et al., 2000). Aceasta este formată din 36 de itemi şi evaluează 
atitudini şi credinţe care reflectă o vulnerabilitate psihologică pentru dezvoltarea tulbură- 
rilor de anxietate. 

Scalele care evaluează cognitii specifice se concentrează pe aspecte diferite, în funcţie 
de particularitatile tulburării vizate. În cazul fobiilor specifice, sunt evaluate cognitiile 
privind anxietatea trăită, predicțiile sau distorsiunile cognitive. Un astfel de chestionar 
este Chestionarul cognitiilor generale legate de claustrofobie (The Claustrophobia General 
Cognitions Questionnaire ; CGCQ; Febbraro şi Clum, 1995), care evaluează tipurile de 
credinţe care stau la baza claustrofobiei. Există scale asemănătoare pentru cognitiile 
asociate fricii de stomatolog (Dental Cognitions Questionnaire ; DCQ; de Jongh et al., 
1995) sau credinţele legate de păianjeni şi reacţia la aceştia (Spider Phobia Beliefs 
Questionnaire ; SBQ; Arntz et al., 1993). 

Anxietatea socială este asociată cu credinţe perfectioniste, cu focalizarea atenţiei pe 
propria persoană, cu un nivel ridicat de sensibilitate la critică şi evaluare negativă (Antony 
şi Swinson, 2000). Elementele cognitive sunt considerate a fi principalul factor implicat 
în dezvoltarea şi menţinerea simptomelor de anxietate socială, astfel că au fost propuse 
diferite moduri de evaluare a acestora, precum enumerarea gândurilor pe care persoana 
le-a avut într-o situaţie socială, exprimarea cu voce tare a gândurilor pe care persoana le 
are în timpul jocului de rol sau al unei sarcini sociale sau cu ajutorul scalelor care 
urmăresc prezenţa anumitor cognitii. În această ultimă categorie intră instrumente precum 
Scala privind autoverbalizările în timpul vorbitului în public (Self-Statements During 

Public Speaking Scale; SSPS; Hofmann şi DiBartolo, 2000) sau Testul privind auto- 
verbalizările din timpul interacțiunilor sociale (Social Interaction Self-Statement Test ; 
SISST; Glass et al., 1982). 

În cazul tulburării de panică şi al agorafobiei, elementele cognitive vizate sunt interpretarea 
catastrofică a senzatiilor corporale (de exemplu, interpretarea bătăilor accelerate ale inimii 
ca semn al unui atac de cord; Antony şi Barlow, 1996), aşteptările legate de pericol, 
distorsiunile de procesare a informaţiei sau credinţele legate de controlul personal (Khawaja 
şi Oei, 1998). Există numeroase instrumente care vizează aceste aspecte, dar scala cel 
mai bine validată şi mai frecvent utilizată este Chestionarul cognitiilor agorafobice 
(Agoraphobic Cognitions Questionnaire ; ACQ ; Chambless, Caputo, Bright şi Gallagher, 
1984). Scala conţine 15 itemi pe baza cărora respondentul evaluează frecvenţa gândurilor 
specifice care apar atunci când se simte anxios sau panicat. Alte scale utilizate pentru a 
identifica cognitii ce pot fi abordate în terapie (de exemplu, „O să îmi pierd controlul şi 
o să înnebunesc”) sunt Chestionarul cognitiilor asociate atacului de panică (Panic Attack 
Cognitions Questionnaire ; PACQ; Clum et al., 1990), Chestionarul privind interpretarea 
senzatiilor corporale (Body Sensations Interpretation Questionnaire ; BSIQ; Clark er al., 
1997) sau Chestionarul cognitiilor catastrofice (Catastrophic Cognitions Questionnaire ; 
CCQ; Khawaja, Oei şi Baglioni, 1994). 

În tulburarea de anxietate generalizată, evaluarea cognitiilor se concentrează în prin- 
cipal pe gândurile legate de îngrijorare. Un astfel de instrument este Chestionarul De ce 
să te îngrijorezi-Il (Why Worry Questionnaire; WW-II; Freeston et al., 1994), care 
evaluează, cu ajutorul a 25 de itemi, credinţele pozitive despre îngrijorare (de exemplu, 
îngrijorarea ajută la rezolvarea problemelor, protejează individul de emoţii negative etc.). 
Un alt chestionar este Scala consecințelor îngrijorării (Consequences of Worrying 
Scale ; COWS; Davey, Tallis şi Capuzzo, 1996), care evaluează prezenţa unor credinţe 
pozitive şi negative privind consecinţele îngrijorării (de exemplu, exagerează problema, 
duce la dificultăţi de concentrare etc.). Chestionarul meta-cognitiilor (Meta-Cognitions 
Questionnaire; MCQ; Cartwright-Hatton şi Wells, 1997) măsoară credinţele despre 
îngrijorare şi gânduri intruzive cu ajutorul a 65 de itemi, având o durată de administrare 
de aproximativ 15-20 de minute. 


26.2.3. Evaluarea comportamentală a tulburărilor 
de anxietate 


Evaluarea comportamentală joacă un rol important în conceptualizarea cazului şi în 
tratamentul simptomelor de anxietate, fiind un element de bază al intervențiilor validate 
ştiinţific (Barlow, Chorpita şi Turovsky, 1996). Câteva dintre scopurile evaluării compor- 
tamentale a anxietatii, conform lui Chorpita si Taylor (2002), sunt: 


1) identificarea comportamentelor în exces sau în deficit care urmează a fi abordate in 
interventie (modificarea acestor comportamente produce cele mai mari beneficii in 
viata individului) ; 

2) identificarea comportamentelor alternative (cele care vor inlocui comportamentele dezadap- 
tative) sia unor comportamente care au functii similare celor care se doresc modificate ; 

3) selectarea, planificarea si evaluarea continua a interventiei si efectelor ei; 

4) identificarea variabilelor care controlează comportamentul-tinta ; 

5) identificarea punctelor forte individuale, a întăririlor şi scopurilor clientului ; 
6) focalizarea pe problemele şi dificultăţile curente, şi nu pe evenimente din trecut. 


Evaluarea comportamentală a anxietăţii se poate face în mai multe feluri. În acest 
capitol vom discuta evaluarea cu ajutorul raportărilor verbale şi al manifestărilor compor- 
tamentale. În cazul raportărilor verbale, una dintre cele mai utilizate strategii este cea a 
evaluărilor situationale, care implică raportarea subiectivă a nivelului de frică resimţit. 
O metodă preferată de evaluare a nivelului de anxietate/disconfort este cea a unităților 
subiective de distres/disconfort (Subjective Units of Discomfort Scale; SUDS; Wolpe si 
Lazarus, 1966), strategie folosită în evaluarea mai multor tulburări de anxietate (Kaplan, 
Smith şi Coons, 1995). Această metodă implică raportarea nivelului de anxietate trăită 
într-un moment specific, pe o scală de la O (complet calm şi relaxat) la 100 (cea mai intensă 
anxietate trăită sau imaginată). Alte metode folosite sunt termometrul fricii (Walk, 1956) 
şi scalele vizuale analoage. În cazul termometrului fricii, clientul este rugat să indice pe 
„termometru” nivelul de anxietate trăit, pe o scală de la 1 (complet calm) la 10 (absolut 
îngrozit). Utilizarea scalelor vizuale analoage presupune ca respondentul să plaseze un punct 
pe o linie cu două ancore aflate la capete (calm şi îngrozit), pentru a indica cum se simte. 

Tot în categoria raportărilor verbale se încadrează şi automonitorizarea. Haynes (1978) 
defineşte automonitorizarea ca fiind o formă de evaluare comportamentală care implică 
observarea şi înregistrarea sistematică a apariţiei comportamentelor şi caracteristicilor 
acestora (de exemplu, intensitate, frecvenţă, durată, consecinţe, antecedente). Ierarhia 
fricilor, monitorizarea gândurilor, utilizarea jurnalelor pentru a înregistra anumite com- 
portamente, situaţii, exerciţii de expunere sunt exemple de strategii de automonitorizare 
(Mavissakalian şi Michelson, 1983). Ierarhia fricii este o sursă foarte importantă de 
informaţii privind tratamentul şi efectele acestuia. De obicei, această ierarhie este stabilită 
printr-un proces de colaborare între client şi terapeut, pe baza identificării stimulilor, 
situaţiilor, indicatorilor şi senzatiilor care produc anxietatea şi frica. Odată identificate 
situaţiile, i se atribuie fiecăreia un nivel de anxietate şi se face o ierarhie a acestora în 
funcţie de intensitatea anxietăţii. Aceşti itemi sunt folosiţi pentru a ghida tratamentul şi 
pentru a monitoriza progresul intervenţiei. Printre limitele acestor metode se numără 
faptul că adeseori clienţii nu realizează monitorizările la momentul oportun, ci se bazează 
pe reactualizare, raportează inexact sau nu monitorizează deloc (Taylor, Fried şi Kenardy, 
1990; Thorpe şi Olson, 1990). 

Manifesările comportamentale sunt evaluate de obicei cu ajutorul unui test de perfor- 
manta, numit şi Testul apropierii comportamentale (Behavioral Approach Test; BAT). 
Acest test este utilizat pentru a evalua parametrii actuali ai comportamentului, dar şi 
pentru a monitoriza progresul tratamentului sau pentru a valida exactitatea raportărilor 
subiective (de Beurs et al., 1991). Scopul principal al acestui test este observarea 
comportamentului în prezenţa stimulului sau situaţiei anxiogene. Situatiile sau stimulii 
utilizaţi diferă în funcţie tulburare. Acest test este foarte relevant în evaluarea fobiilor 
specifice, în cazul cărora poate oferi informaţii mult mai exacte cu privire la comporta- 
mentul generat de confruntarea cu stimulul fobic decât relatările obţinute cu ajutorul 
interviurilor sau scalelor de autoevaluare, care pot fi distorsionate de evitarea îndelungată 
a stimulului. Testul poate fi realizat progresiv (clientul se apropie de stimulul anxiogen 
treptat ; de exemplu, se uită la şarpe de la distanţă, îl observă de aproape, îl atinge cu o 
mânuşă, îl atinge cu mâna) sau selectiv (se aleg din ierarhia fricii câteva situaţii la care 
persoana este expusă). Similar, în cazul tulburării de panică, individul poate fi rugat să 

facă o plimbare pe o anumită distanţă sau să folosească mijloacele de transport în comun 
(Agras, Leitenberg şi Barlow, 1968; de Beurs er al., 1991) în timp ce se evaluează 
simptomele fizice, cognitiile anxioase, strategiile subtile de evitare, evadarea sau refuzul 
de a intra într-o situaţie şi unităţile subiective de distres (McCabe, 2002). În cazul anxietăţii 
sociale, au fost dezvoltate BAT standardizate, care implică conversații cu străini de acelaşi 
sex, de sex opus sau discursuri neanuntate (McNeil, Ries şi Turk, 1995) şi chiar un sistem 
de evaluare comportamentală a abilităţilor sociale (Fydrich er al., 1998). 

Desi utilitatea BAT este bine demonstrată, acest test a fost şi criticat pentru dependenţa 
de instrucţiunile primite de la terapeut, pentru faptul că nu poate fi aplicat în cazul 
tulburărilor în care stimulii anxiogeni sunt foarte diverşi, pentru că poate consuma mult 
timp sau poate să nu ofere informaţii suficient de relevante (Mavissakalian şi Hamann, 
1986; Trudel, 1979). 


26.2.4. Evaluarea fiziologică a tulburărilor de anxietate 


Activarea fiziologică crescută este una dintre caracteristicile anxietăţii, fiind descrisă 
ca un simptom extrem de deranjant în majoritatea tulburărilor de anxietate. Datorită 
costurilor ridicate, această componentă a fost de regulă evaluată doar în cercetare. În 
de evaluare, încorporarea lor în practica clinică devine tot mai facilă. Utilizarea unor 
astfel de măsurători contribuie la creşterea validității informaţiilor obţinute prin auto- 
evaluare. Printre indicatorii utilizaţi pentru evaluarea componentei fiziologice a anxietatii 
se numără frecvenţa respiratorie, conductanta electrică a pielii, activitatea electrică a 
creierului şi, cel mai adesea, frecvenţa cardiacă. Utilizarea acestui indicator ar putea fi 
utilă pentru : 


1) diagnosticarea şi diagnosticul diferenţial al tulburărilor (de exemplu, creşterea frecvenţei 
cardiace ca urmare a expunerii în imaginar la stimuli fobici este cea mai mare în cazul 
fobiilor specifice) ; 

2) prognosticul tulburării (de exemplu, niveluri ridicate ale frecvenţei cardiace la expunerea 
în imaginar la stimuli anxiogeni, în cazul tulburării de panică şi anxietăţii sociale, 
urmate de descreşterea acesteia în timpul expunerii sunt asociate cu un răspuns mai 
bun la terapie ; Foa şi Kozak, 1998); 

3) planificarea tratamentului (de exemplu, lipsa reactivitatii la expunerea la stimuli 
anxiogeni poate indica necesitatea modificării procedurii sau utilizarea de către client 
a unor strategii de evitare subtile ; Yartz şi Hawk, 2002). 


Aceste date susţin utilitatea adăugării evaluării componentei fiziologice atunci când 
acest lucru este posibil. 


Concluzii 


În acest capitol am prezentat o scurtă sinteză a strategiilor utilizate pentru a evalua com- 
ponenta subiectivă, cognitivă, comportamentală şi fiziologică a tulburărilor de anxietate. 
Dacă în cazul tehnicilor de intervenţie există metodologii şi ghiduri care identifică 

tratamentele validate ştiinţific pentru diferitele tulburări, acest lucru nu este valabil şi 
pentru protocoalele de evaluare clinică. Folosindu-ne de datele disponibile, am încercat 
să oferim câteva direcţii în ceea ce priveşte alegerea unor strategii de evaluare validate 
pentru tulburările de anxietate. 

Un prim aspect de care trebuie să ţinem cont în alegerea strategiilor de evaluare este 
scopul acestui proces, dublat de analiza cost-beneficii. Strategiile recomandate pentru 
anumite scopuri ar putea fi nepotrivite pentru altele ; de exemplu, utilizarea unui interviu 
clinic ar putea fi prea costisitoare din punctul de vedere al timpului pentru un screening, 
dar este esenţială pentru diagnosticarea unei tulburări. Apoi, e important de reţinut că un 
protocol de evaluare validat ştiinţific nu este caracterizat doar de utilizarea unor instrumente 
cu proprietăţi psihometrice bune, ci şi de evaluarea complexă a simptomelor şi factorilor 
implicaţi în etiologia şi menţinerea tulburării. Astfel, este recomandat ca un protocol de 
evaluare clinică a tulburărilor de anxietate să includă un interviu clinic, menit să încadreze 
simptomele într-o categorie diagnostică, o scală cotată de clinician şi una de autoevaluare 
pentru evaluarea severitatii simptomelor, scale care vizează aspectele cognitive propuse 
în teorii sau identificate în studii ca fiind implicate în apariţia şi menţinerea simptomelor, 
strategii comportamentale de evaluare a anxietatii şi evaluarea aspectelor fiziologice, atunci 
când acest lucru este posibil. Dincolo de aceste recomandări generale, este important ca 
strategiile alese să fie adaptate vârstei celui evaluat (de exemplu, există scale elaborate 
special pentru evaluarea anxietatii la copii sau vârstnici) şi specificului cultural şi etnic. 

27. Evaluarea riscului de violență 

Universitatea „Alexandru loan Cuza” din lași 


Rezumat 


Prin acest capitol autorii au urmărit oferirea unei imagini de ansamblu asupra abordării 
agresivitatii în practica psihologului clinician. Astfel, sunt prezentate etapele recomandate 
în evaluarea acestui risc specific, principalii factori implicaţi în apariţia comportamentelor 
violente în cazul recidiviştilor, al persoanelor cu tulburări psihice, al agresorilor sexuali, 
precum şi factorii de risc ai violenţei domestice şi, nu în ultimul rând, instrumentele de 
psihodiagnoză consacrate la nivel internaţional, pentru fiecare categorie în parte. 


27.1. Introducere 


Dezvoltarea profesiei de psiholog are drept consecinţă ramificarea serviciilor oferite şi 
diversificarea ariilor în care este necesară expertiza specialiştilor, inclusiv în domeniul 
clinic/juridic. În acest sens, este necesar psihodiagnosticul atât în cadrul proceselor penale, 
cât şi pe parcursul executării pedepselor şi al măsurilor privative de libertate, unul dintre 
cele mai importante aspecte vizate de instituţiile publice de apărare, ordine publică şi 
siguranţă naţională fiind riscul de violenţă. Literatura de specialitate abordează deseori 
evaluarea riscului de violenţă fie prin determinarea nivelului de risc sau identificarea 
probabilității de a se produce comportamentul, fie în manieră descriptivă (nivel scăzut, 
mediu, ridicat). În completarea acestor direcţii, Mills, Kroner şi Morgan (2011) propun 
abordarea întregului proces prin prisma a patru elemente : determinarea nivelului indi- 
vidual de risc (estimarea riscului) ; identificarea factorilor salienti ce favorizează riscul ; 
identificarea strategiilor de control sau minimalizare a riscului ; transmiterea informaţiilor 
către factorul de decizie. După cum putem observa, al patrulea element evidenţiat de 
autori introduce o caracteristică a evaluării psihologice în domeniul violenţei. Astfel, dacă 
în cele mai multe cazuri psihologul clinician realizează evaluarea în vederea intervenţiei 
terapeutice, în cazul evaluării violenţei ne aflăm de cele mai multe ori în contextul legal 
în care specialistul trebuie să răspundă la o întrebare al cărei scop este creşterea gradului 
de siguranţă a comunităţii (Mills, Kroner şi Morgan, 2011). 

Considerăm că este important de amintit faptul că, indiferent de pregătirea şi de 
experienţa profesională a psihologului clinician, acestea nu pot substitui demersurile 

sistematice de predictie a comportamentului violent, demersuri ce se bazează pe metode 
statistice ce au fost verificate sub aspectul fidelității şi al validității. După cum evidenţiază 
meta-analiza realizată de Aegisdâttir et al. (2006), demersul sistematic este net superior 
abordării clinice, predicțiile stintifice la modul general fiind cu 13% mai exacte decât cele 
clinice. Totodată, autorii evidenţiază faptul că specialiştii au datoria de a aplica formulele 
statistice şi tehnicile predictive în maniera în care acestea au fost validate, fără a ajusta 
demersul în funcţie de propria intuiţie sau de metode ce nu au fost validate empiric. Este 
necesară respectarea acestui demers, deoarece cercetarea în domeniu se dezvoltă în direcţia 
identificării predictorilor, a combinării acestora şi în domeniul îmbunătăţirii fidelității 
studiilor mult mai rapid decât raţionamentul clinic (Hilton, Harris şi Rice, 2006). 

În vederea abordării riscului de violenţă, Mills (2017) sugerează necesitatea respectării 
următoarelor etape : 


realizarea anamnezei/conturarea contextului psihosocial ; 

identificarea factorilor de risc ; 

estimarea riscului ; 

comunicarea riscului estimat ; 

identificarea factorilor de risc ce urmează a fi supuşi interventiei/monitorizarii ; 
stabilirea strategiilor de management al riscurilor. 


A i amd ae a 


27.2. Factori de risc ai violenţei 


În vederea clarificării tipurilor de predictori specifici comportamentelor violente, vom 
preciza factorii ce influenţează agresivitatea în cazul recidiviştilor ce au comis fapte penale 
cu violenţă, în cazul infractorilor cu afecţiuni psihice, al agresorilor sexuali şi al celor 
implicaţi în violenţă domestică. 

Literatura de specialitate face distincţie între două categorii de factori ce pot influenţa 
predispoziția individului de a se implica în acţiuni violente. Astfel, Douglas şi Skeem (2005) 
evidenţiază diferenţa dintre variabilele statice, ce sunt putin susceptibile la schimbare, şi 
cele dinamice, ce devin factori determinanti atunci când îndeplinesc următoarele criterii : 


1. preced şi cresc probabilitatea violenţei (reprezintă un factor de risc) ; 

2. se modifică spontan sau prin intermediul intervențiilor (reprezintă un factor dinamic) ; 

3. prezic modificări în probabilitatea violenţei atunci când variază (reprezintă factori de 
risc dinamici) (Kraemer et al., 1997). 


Pe baza acestei conceptualizări, au fost identificaţi factorii de risc dinamici ce sunt 
consideraţi predictori ai comportamentului violent: 
impulsivitatea ; 
afectul negativ - furia şi dispoziţia negativă ; 
psihoza ; 
atitudinea antisocială ; 
consumul de substanţe ; 
relaţiile interpersonale ; 
alianţa terapeutică şi complianta la tratament (Douglas şi Skeem, 2005). 

Mai mult, studiile în domeniu arată că atitudinea antisocială şi antecedentele penale, 
chiar cele comise fără elemente de agresivitate, sunt factori de risc pentru infracțiunile 
de natură sexuală (Hanson şi Thornton, 2000), pentru cele ce vizează violenţa domestică 
(Hilton et al., 2004), precum şi pentru infracțiunile contra persoanei ce implică violenţă 
(Hollin şi Palmer, 2003; Mills, Kroner şi Hemmati, 2003). Astfel, se evidenţiază că 
orientarea şi acţiunile antisociale ce contravin legii sunt în sine factori predictivi pentru 
comportamentul agresiv, indiferent de natura antecedentelor. 


În vederea centralizării factorilor de risc specifici recidiviştilor, Mills, Kroner şi 
Morgan (2011) realizează un sumar al acestora, clasificându-i în funcţie de caracterul 
static sau dinamic (vezi tabelul 27.1). Conform art. 41 din Codul Penal „există recidivă 
când, după rămânerea definitivă a unei hotărâri de condamnare la pedeapsa închisorii 
mai mare de un an şi până la reabilitare sau împlinirea termenului de reabilitare, 
condamnatul săvârşeşte din nou o infracţiune cu intenţie sau cu intenţie depăşită, pentru 
care legea prevede pedeapsa închisorii de un an sau mai mare”. 

Rezultatele obţinute de Girard şi Wormith (2004) evidenţiază faptul că factori precum 
antecedentele penale, istoricul educaţional, problemele în familie, atitudinile antisociale 
şi abuzul de substanţe sunt de risc atât pentru recidivă în sensul general al termenului, 
cât şi pentru recidiva cu fapte ce implică violenţă. 


Tabelul 27.1. Factorii de risc ai agresivitatii în cazul recidivistilor 
(Mills, Kroner și Morgan, 2011) 











Static Dinamic 
Comportament antisocial în copilărie Probleme financiare/la locul de muncă 
Comportament antisocial în adolescenţă Abuz de substanţe actual 
Vârsta primei condamnări Instabilitate în familie 
Încarcerări anterioare Asocieri infractionale actuale 
Condamnări anterioare pentru comportament | Atitudini/cognitii antisociale 
violent Probleme în sfera afectelor/ostilitate 
Eşec în respectarea măsurilor privative de Rezistență la interventie/supervizare 
libertate, in istoric Timp liber nestructurat/mediu infractional 
Istoric in abuz de alcool 
Abandon scolar sau incapacitatea de a termina 
studiile liceale 
Asocieri infractionale in antecedente 
Dificultati de relationare in antecedente 











În ceea ce priveşte persoanele cu afecțiuni psihice, literatura de specialitate atrage 
atenţia asupra faptului că tulburarea mintală în sine nu trebuie considerată un factor de 
risc la modul general, cercetările sugerând o corelaţie negativă între diagnosticul psihiatric 
şi comportamentul agresiv (Bonta, Law şi Hanson, 1998). Pacienţii externati sunt un grup 
heterogen în ceea ce priveşte violenţa, diagnosticul, asocierea cu abuzul de substanţe şi 
simptomatologia, toate acestea variind considerabil de la un individ la altul (Steadman 
et al., 1998). Având în vedere rezultatele contradictorii obţinute în studiile privind violenţa 
în cazul persoanelor diagnosticate cu tulburări din sfera psihozelor, meta-analiza realizată 
de Witt, van Dorn şi Fazel (2013) reprezintă un reper în identificarea factorilor de risc 
asociaţi comportamentelor agresive (vezi tabelul 27.2). 

Tabelul 27.2. Factorii de risc ai agresivităţii în cazul persoanelor cu afecțiuni psihice 
(Witt, van Dorn și Fazel, 2013) 











Static Dinamic 

Victimă a abuzurilor fizice în viaţa adultă Nivel scăzut al controlului impulsurilor 

Victimă a abuzurilor fizice în copilărie Lipsă de discernământ 

Victimă a abuzurilor sexuale în copilărie Diagnostic de tulburare de personalitate 

Istoric infracţional al părinţilor antisocială 

Istoric de consum de alcool în cazul părinţilor | Scoruri înalte la simptomele generale 

Sex masculin Nivel ridicat al scorurilor pe scala 

Altă etnie decât cea caucaziană „Simptomelor pozitive şi negative ale 

Status socioeconomic scăzut schizofreniei” (PANSS, Kay, Flszbein şi Opfer, 

Diagnostic/istoric de abuz de substanţe 1987) 

(droguri şi/sau alcool) Nivel ridicat de excitabilitate 

Abuz recent de substanţe (droguri şi/sau Scoruri înalte la simptomele pozitive 

alcool) Lipsa compliantei la psihoterapie 

Tentative de suicid în antecedente Lipsa compliantei la tratamentul medicamentos 
Lipsa unui adăpost 
Abuz de polisubstanta 











La factorii de risc precizati în tabelul 27.2, Mills, Kroner şi Morgan (2011) adaugă vârsta 
(tânăr), istoricul de comportamente infractionale, problemele de adaptare instituţională, 
educaţia precară şi problemele la locul de muncă, ca variabile statice, şi problemele în sfera 
afectelor/ostilitatea, ca variabile dinamice. De asemenea, autorii evidenţiază contextul 
relevant al comportamentelor violente în cazul persoanelor cu tulburări mintale : 


1. cu cât simptomele active sunt mai apropiate temporal de rezultat, cu atât ele devin un 
predictor mai bun (Gray et al., 2003) ; 

2. simptomele sunt predictori mai puternici în eşantioanele ce conţin doar oameni fără 
antecedente penale decât în cazul celor ce sunt alcătuite din recidivişti (Villeneuve şi 
Quinsey, 1995) ; 

3. simptomele psihotice sunt predictori mai puternici ai violenţei în cadrul spitalelor şi 
mai putin puternici în comunitate (Gray er al., 2003) ; 

4. apar mai multe comportamente violente atunci când subiectul locuieşte cu alţii, 
majoritatea comportamentelor vizând membri ai familiei (Swanson er al., 2006) ; 

5. cu cât investigăm mai multi factori asociaţi cu violenţa, cu atât scade valoarea predictivă 
a variabilelor din sfera sănătăţii mintale (Steadman et al., 1998). 


Infractiunile de natură sexuală reprezintă o categorie ce atrage oprobriul, fie că vorbim 
despre perversiuni sexuale sau viol, corupţie sexuală sau act sexual cu un minor. Atenţia 
pe care o acordă comunitatea acestei clase de infracţiuni, îndeosebi în cazul recidivei, 
precum şi aspectele sensibile ce ţin de procesul penal întăresc importanţa pregătirii 
profesionale a specialiştilor şi a calităţilor psihometrice ale instrumentelor utilizate, atât 
pe parcursul procesului judiciar, cât şi pe perioada executării pedepsei. Identificarea 
factorilor de risc în cazul agresorilor sexuali şi efectuarea unor predicții exacte sunt cu 
atât mai importante având în vedere faptul că la data de 31 decembrie 2016, dintr-un total 
de 27.455 de persoane custodiate de Administraţia Naţională a Penitenciarelor, se identificau 
10.294 de infracţiuni contra persoanei, dintre care 2.234 corespundeau grupei infracţiunilor 
contra libertăţii şi integrităţii sexuale. Este cunoscut faptul că multe dintre aceste infracţiuni 
nu sunt denuntate, astfel încât nu putem estima un număr real al victimelor. 

Sintetizăm în tabelul 27.3 principalii factori de risc identificaţi de Mills, Kroner şi 
Morgan (2011), urmând ca ulterior să oferim o perspectivă mai largă prin prezentarea 
unor instrumente de măsurare a probabilității de recidivă în cazul agresorilor sexuali. 


Tabelul 27.3. Factorii de risc ai agresivitatii în cazul agresorilor sexuali 
(Mills, Kroner si Morgan, 2011) 





Static 


Dinamic 





Victimă de sex masculin 

Infractiuni contra libertăţii şi integrităţii 
sexuale în antecedente 

Infractiuni actuale sau în antecedente, altele 
decât cele contra libertăţii şi integrităţii 
sexuale 

Victimă necunoscută de către autor 

Vârsta (tânăr) 

Tulburare de personalitate 

Devianţă sexuală 








Preocupare pentru sex 

Singurătate 

Comportament impulsiv 

Lipsa reglării emotionale/ostilitate/furie 
Identificare emoţională cu copii 
Orientare/retea socială antisocială 

Deficit de intimitate/instabilitate relationala 
Acces la victime 

Lipsă de cooperare/complianta 








Violenţa domestică reprezintă probabil forma de violenţă cel mai putin recunoscută şi 
denuntata, fie că vorbim despre abuz fizic, sexual sau emotional. in pofida acestui fapt, 
agresivitatea in familie apare indiferent de vârstă (McGarry, Simpson şi Hinchliff-Smith, 
2011), orientare sexuală (Donovan et al., 2006) sau naţionalitate (Velleman er al., 2008), 
iar consecinţele variază de la apariţia simptomelor depresive la vârsta adultă ca urmare 
a asistării în copilărie la abuzurile fizice/emotionale ale părinţilor (Russell, Springer şi 
Greenfield, 2010) la fapte prevăzute de legea penală (de exemplu, omor, omor calificat, 
lovire sau alte violenţe, vătămare corporală). Factorii de risc cu cea mai mare valoare 
predictivă în această categorie de comportamente violente sunt prezentaţi în tabelul 27.4 


(Milis, Kroner şi Morgan, 2011). 


Tabelul 27.4. Factorii de risc ai agresivitatii în cazul violenței domestice 
(Mills, Kroner si Morgan, 2011) 





Static 


Dinamic 





Violenţă domestică în antecedente 
Antecedente penale, altele decât violenţa 
domestică 

Încarcerare în antecedente 

Violenţa generală îndreptată împotriva celor 
din jur 

Amenintari sau loviri împotriva victimei 
Constrângerea partenerului în angajarea într-un 
act sexual 

Tulburare de personalitate 

Îngrijorarea victimei cu privire la posibilitatea 
apariţiei abuzului 

Exercitarea controlului asupra victimei 








Abuz de substanţe 

Comportament impulsiv 

Lipsa reglării emotionale/ostilitate/furie/ 
gelozie 

Încălcarea necontactării altora/lipsa de 
cooperare/complianta 

Instabilitate in relatii 

Urmărirea partenerului 

Lipsa unui loc de muncă 

27.3. Instrumente de evaluare a violenţei 


În vederea oferirii unei imagini de ansamblu specialiştilor ce sunt implicaţi în evaluarea 
agresivitatii, vom prezenta în continuare o parte dintre instrumentele standardizate ce 
vizează atât violenţa generală, recidiva (inclusiv cea care implică violenţă), cât şi pe cele 
ce abordează violenţa sexuală şi cea domestică. 

În vederea realizării instrumentului HCR-20, Webster er al. (1997) au urmărit implemen- 
tarea unui model ştiinţific compatibil cu reglementările instituţionale şi practicile deja 
existente, ce poate fi utilizat atât de specialiştii din domeniul sănătăţii mintale, cât şi de cei 
din mediul corectional într-o gamă variată de situaţii (de exemplu, liberarea condiţionată, 
stabilirea lipsei discernământului drept cauză de neimputabilitate). Astfel, autorii au 
selectat zece itemi privind istoricul persoanei (Historical risk factors) : H1 Comportament 
violent în antecedente, H2 Primul incident violent a avut loc la o vârstă fragedă, H3 
Instabilitate în relaţii, H4 Probleme la locul de muncă, H5 Abuz de substanţe, H6 
Tulburare mintală severă, H7 Psihopatie, H8 Neadaptare timpurie (acasă, la şcoală sau 
în comunitate), H9 Diagnostic de Tulburare de personalitate, H10 Eşec în respectarea 
măsurilor privative de libertate în istoric (nerespectarea condiţiilor liberării condiţionate, 
evadarea) ; cinci variabile clinice ce vizează starea mintală în prezent (Clinical items) : 
C1 Lipsa insightului, C2 Atitudine negativă, C3 Simptome active ale unei tulburări mintale 
severe, C4 Impulsivitate, C5 Lipsa răspunsului la tratament ; şi cinci factori ai managementul 
riscului ce implică circumstanţele cu care subiectul evaluat urmează să se confrunte (Risk 
management): R1 Planuri de viitor nerealizabile, R2 Expunere la stimuli destabilizatori, 
R3 Lipsa sprijinului social, R4 Lipsa compliantei la tratament, R5 Stres (Webster et al., 1997). 


Prin Scala riscului de violenţă (Violence Risk Scale - VRS, Wong si Gordon, 2006), 
autorii au vizat crearea unui instrument ce integrează evaluarea riscului de violenţă, a 
nevoilor criminogene, responsivitatea clientului, precum şi evaluarea ameliorării ca urmare 
a tratamentului urmat. Incluzând atât factori statici, cât şi dinamici, Wong şi Gordon (2006) 
consideră că profilul ce conţine factorii de risc dinamici este util în vederea planificării 
intervenţiei terapeutice, reamintind faptul că fiecare etapă a intervenţiei trebuie abordată 
în acord cu stadiul schimbării în care se află clientul. Pentru facilitarea reducerii violenţei, 
precum şi a estimării probabilității de recidivă, autorii propun măsurarea a şase factori statici : 
vârsta actuală, vârsta la care a fost săvârşită prima infracţiune cu violenţă, numărul de 
condamnări în minorat, violenţa pe parcursul vieţii, eşecul în respectarea măsurilor privative 
de libertate în istoric (nerespectarea condiţiilor liberării condiţionate, evadarea) şi stabilitatea 
evoluţiei în familie ; precum şi 20 de factori dinamici ce cuprind : stilul de viaţă ce include 
violenţa, personalitatea „criminogenă”, atitudinea „criminogenă”, etica în muncă, mediul 
(colegi/prieteni) infracţional, heteroagresivitatea, reglarea emoţională, violenţa pe perioada 
institutionalizarii, uzul de arme, perspectiva asupra violenţei, afecțiunile psihice, abuzul 
de substanţe, stabilitatea relaţiilor interpersonale, sprijinul primit din partea comunităţii, 
liberarea în situaţii de risc, mediul violent, impulsivitatea, cognitiile iraționale, complianta 
la supervizare şi nivelul de securitate al instituţiei din care individul se liberează. 


Scala informaţiilor statistice asupra recidivismului — revizuită (Statistical Information 
on Recidivism — Revised, SIR-R1, Nafekh şi Motiuk, 2002) combină 15 itemi ce vizează 
factori demografici şi istoricul criminogen în vederea estimării probabilității de recidivă 


EVALUAREA RISCULUI DE VIOLENȚĂ 421 


a subiecţilor, pe parcursul a trei ani de la liberare. Prin metoda utilizată de autori, scorul 
obţinut în urma aplicării instrumentului variază între -30 şi +27, fiind clasificat în una 
dintre cele cinci clase (şanse slabe de reabilitare - şanse foarte mari de reabilitare). 
Variabilele incluse de autori în scală sunt natura faptei actuale, vârsta la care a avut loc 
încarcerarea actuală, condamnările anterioare, revocarea condamnării cu suspendare sub 
supraveghere în antecedente, tentativele sau actele de evadare, regimul de detenţie aplicat, 
vârsta la care a avut loc prima încarcerare, condamnările anterioare pentru fapte cu violenţă 
(mai puţin cele ce vizează agresiunile sexuale), statutul marital avut la cea mai recentă 
condamnare, perioada petrecută în comunitate între condamnări, numărul persoanelor 
aflate în întreţinerea subiectului la momentul ultimei încarcerări, condamnarea actuală, 
condamnările anterioare pentru fapte din sfera agresiunilor sexuale, condamnările ante- 
rioare pentru violarea de domiciliu şi statutul profesional avut la încarcerare. 


Static-99 (Hanson şi Thornton, 1999) a fost construit prin combinarea itemilor din 
două instrumente deja existente - RRASOR (Hanson, 1997) şi SACJ-Min (Grubin, 1998), 
urmărindu-se îmbunătăţirea preciziei în domeniul predictiei recidivei în cazul agresorilor 
sexuali. Autorii au urmărit initial zece factori statici ce descriu profilul recidivistului — 
existenţa antecedentelor penale vizând infracţiuni din sfera agresiunilor sexuale, numărul 
de condamnări anterioare, infracţiuni din sfera agresiunilor sexuale fără implicarea unui 
contact sexual (de exemplu, perversiuni sexuale, hărţuire sexuală) în antecedente, existenţa 
concursului de infracţiuni în cadrul săvârșirii faptei (de exemplu, omor, tâlhărie, vătămare 
corporală, violare de domiciliu, furt sau incendiere asupra victimei agresiunii sexuale sau 
a altei victime), existenţa antecedentelor penale fără violenţă sexuală, vârsta cuprinsă 
între 18 şi 25 de ani, singur (lipsa unei relaţii intime de minim doi ani în istoric), victima 
aleasă fiind de cele mai multe ori de gen masculin, necunoscută de către agresor şi în 
afara unei relaţii de rudenie. Ulterior, Hanson şi Thornton (2003) au revenit asupra 
instrumentului, varianta revizuită, Static-2002, conţinând 14 itemi grupaţi în cinci categorii : 
vârsta, persistenta în infracţiuni de natură sexuală, interesele sexuale deviante, relaţia cu 
victima şi criminalitatea generală. 


Prin Proiectul dinamic de supraveghere (The Dynamic Supervision Project), Hanson 
et al. (2007) şi-au îndreptat atenţia asupra factorilor de risc în recidiva agresorilor sexuali, 
de data aceasta factorii vizati fiind cei „stabili” - definiti drept caracteristicile infractorului 
ce sunt corelate cu recidiva şi pot fi modificate într-un interval de câteva luni sau ani - şi 
cei „acuţi” - reprezentând comportamentele de risc şi precursorii recidivei. Astfel, în 
Stable-2007 se precizează ca fiind importante influenţele sociale negative, abilităţile necesare 
unei relaţii stabile, identificarea emoţională cu copiii (doar pentru agresorii ce au vizat 
victime cu vârsta până la 13 ani), ostilitatea faţă de femei, respingerea/izolarea socială, lipsa 
existenţei preocupărilor faţă de alte persoane, impulsivitatea, lipsa abilităţilor de rezolvare 
de probleme, emoţiile negative/ostilitatea, existenţa preocupărilor pentru sex, utilizarea 
sexului ca strategie de coping, interesele sexuale deviante şi lipsa cooperării cu supervizorul 
(în cazul nostru, consilier de probaţiune). Acute-2007 măsoară scoruri separate pentru 
riscul de agresiune sexuală, prin accesul la victimă, ostilitate, preocupare pentru sex şi 
respingerea supervizării, la care se adaugă colapsul emoţional şi al sprijinului social, 
precum şi abuzul de substanţe în cazul riscului de recidivă general (Hanson er al., 2007). 

Aplicând cele două instrumente împreună cu Sfatic-99, autorii propun modele de a 
combina scorurile la factorii statici/stabili cu cei acuţi, atrăgând însă atenţia asupra 
importanţei formării profesionale a specialiştilor şi recomandând evaluarea competenţelor 

acestora în cotarea instrumentelor ca măsură complementară parcurgerii unui curs de 
formare structurat. 


Scala Ontario pentru evaluarea riscului de violenţă domestică (The Ontario Domestic 
Assault Risk Assessment - ODARA, Hilton et al., 2004) măsoară probabilitatea ca un 
bărbat ce şi-a vătămat partenera în trecut să recidiveze. Factorii vizati în stabilirea 
probabilității de recidivă sunt incidentele anterioare domestice sau în afara familiei, 
prezenţa încarcerărilor în istoric, eşecul în respectarea măsurilor privative de libertate în 
antecedente, prezenţa amenințărilor cu privire la vătămare sau omor în cadrul celui mai 
recent incident, constrângerea partenerului în cadrul celui mai recent incident, existenţa 
a mai mult de un copil, existenţa unui copil al victimei cu un partener anterior, violenţa 
agresorului asupra altor persoane, abuzul de substanţe, vătămarea victimei în timp ce 
aceasta a fost însărcinată şi, nu în ultimul rând, îngrijorarea victimei cu privire la repetarea 
abuzurilor şi întâmpinarea de obstacole de către aceasta. 


27.4. Evaluarea violenţei la adulţi — 
caracteristici specifice 


După cum mentionam şi anterior, de cele mai multe ori, evaluarea violenţei are loc într-un 

context specific şi are implicaţii deosebite. Pentru buna desfăşurare a acestui demers, 

Heilbrun (2009) atrage atenţia asupra particularitatilor de care specialistul trebuie să ţină 

cont în actul profesional, particularităţi pe care le vom rezuma în continuare : 
Pregătirea pentru evaluare : 


e Stabilirea scopului evaluării cât mai exact şi alegerea instrumentului în funcţie de 
scopul stabilit - fiecare tip de violenţă are propriii factori de risc. 

e Stabilirea perspectivei asupra evaluării - dorim doar identificarea şi clasificarea riscului 
sau ne interesează atât riscul, cât şi nevoile persoanei? 

e Abordarea individului prin prisma populaţiei căreia îi aparţine din punctul de vedere 
al statutului legal (proces civil versus proces penal), vârstei (minor versus major), 
genului, sănătăţii mintale şi al locației în care are loc evaluarea (evaluare în vederea 
institutionalizarii versus evaluare în cadru institutionalizat - spital, mediu corectional). 

e Identificarea parametrilor relevanti — frecvenţa comportamentului indezirabil, locaţia, 
probabilitatea apariţiei violenţei, natura riscului şi a factorilor protectivi. 

Stabilirea surselor de informare. 
Colaborarea cu avocaţii, procurorii, judecătorii ce au rol în contextul evaluării şi 
problemele etice ce apar. 

e Informarea persoanei evaluate cu privire la motivul evaluării, cine a solicitat-o şi cum 
vor fi utilizate informaţiile, precum şi cu privire la limitele confidentialitatii. 


Colectarea datelor - abordarea riscului trebuie realizată atât prin metoda interviului 
(cu persoana evaluată şi orice altă persoană implicată - victimă, martori), cât şi prin 
utilizarea testelor psihologice şi a instrumentelor de măsurare validate ştiinţific. 


Interpretarea datelor - deşi probabil redundant, reamintim faptul că interpretarea 
trebuie realizată în acord cu manualul instrumentului, fără a se aduce modificări, atât la 
nivel de cotare, cât şi la nivel de interpretare psihologică. 

Redactarea raportului de evaluare psihologică va conţine, conform autorului, urmă- 
toarele elemente : datele de identificare ; procedurile derulate ; datele din istoric relevante 
pentru scopul evaluării ; situaţia clinică actuală ; stabilirea discernământului - evaluarea 
riscului de violenţă sau a riscului de recidivă ; concluziile şi recomandările. 

Nu în ultimul rând, raportul de evaluare trebuie redactat într-o manieră simplă, astfel 
încât să fie uşor de înţeles de factorii de decizie. 


27.5. Evaluarea violenţei la minori — 
caracteristici specifice 


În funcţie de posibilele cauze ale violenţei, maniera de combinare a factorilor de risc, 

vârsta la care apar comportamentele agresive şi prevalența apariţiei fiecărui tip de violenţă, 

Tolan şi Guerra (1994) propun un model multi-dimensional al violenţei în cazul adolescenților, 

ce conţine patru tipologii : 

e violența situationald — se axează pe situaţiile specifice in care pot apărea ori se pot 
agrava comportamentele agresive (perioadele de caniculă, în weekenduri, perioadele 
de stres ce sunt independente de caracteristicile individuale, statutul socioeconomic 
precar, discriminarea) ; 

e violența relationald - apare la mai multe categorii de vârstă, inclusiv pe perioada 
adolescenţei, şi vizează disputele interpersonale, apărute îndeosebi în relaţie cu 
prietenii sau membrii familiei ; 

e violența instrumentală - violenţa fie apare ca parte a unui pattern criminal sau 
comportament antisocial, fie este săvârşită în vederea atingerii unui obiectiv ; 

e violența psihopatologică — apare ca efect al unei patologii neuronale sau psihologice, 
fiind aceea cel mai putin frecventă în rândul adolescenților. 


In vederea evaluării riscului de violenţă în cazul minorilor, nu putem ignora următoarele 
aspecte : 


a. stabilirea gradului de discernământ - conform Codului Penal, minorul care nu a 
împlinit vârsta de 14 ani nu răspunde penal, operând prezumția lipsei de discernământ, 
în cazul minorului cu vârsta cuprinsă între 14 şi 16 ani operează aceeaşi prezumție a 
lipsei de discernământ până la proba contrarie (în funcţie de gradul de dezvoltare 
psihofizică), iar în cazul minorului care a împlinit vârsta de 16 ani se prezumă existenţa 
discernământului (până la proba contrarie) ; 

b. respectarea cadrului legal — evaluarea psihologică a minorului fără acordul repre- 
zentantului legal al acestuia se poate realiza doar în situaţii excepţionale, în care se 
urmăreşte interesul superior al acestuia ; 

c. precautia în stabilirea unui diagnostic - instabilitatea specifică vârstei necesită o 
abordare atentă din partea psihologului clinician în stabilirea unui diagnostic, iar aici 
reamintim faptul că diagnosticarea Tulburării de personalitate antisocială, corelată 
frecvent cu comportamentele agresive, necesită o vârstă de minim 18 ani. 

27.6. Dificultăţi în evaluarea violenţei 


În domeniul evaluării violenţei, dificultăţile pot apărea în cadrul fiecărei etape ce trebuie 
parcursă. Astfel, în determinarea nivelului de risc şi a factorilor ce favorizează conduita 
agresivă principala provocare este dată de alegerea instrumentului de evaluare. Specialistul 
trebuie să aibă în vedere ce instrumente sunt disponibile, care sunt proprietăţile psihometrice 
ale acestora şi, mai ales, care este criteriul după care le alege, fiind necesare cunoştinţe 
teoretice asupra emoţiilor, cognitiilor şi comportamentelor implicate (Mills, Kroner şi 
Morgan, 2011). De asemenea, importanţa în comunitate a domeniului trasează o respon- 
sabilitate deosebită în alegerea tipului de intervenţie terapeutică utilizată, precum şi o 
acceptare a limitelor confidentialitatii, ce nu mai poate fi asigurată 100% în momentul 
transmiterii informaţiilor către factorul de decizie. 


Bibliografie 


Aegisdottir, S., White, M.J., Spengler, P.M., Maugherman, A.S., Anderson, L.A., Cook, R.S. 
et al. (2006). The meta-analysis of clinical judgment project: Fifty-six years of accumulated 
research on clinical versus statistical prediction. The Counseling Psychologist, 34(3), 341-382. 

Bonta, J., Law, M., Hanson, K. (1998). The prediction of criminal and violent recidivism among 
mentally disordered offenders : a meta-analysis. Psychological bulletin, 123(2), 123. 

Donovan, C., Hester, M., Holmes, J., McCarry, M. (2006). Comparing domestic abuse in same 
sex and heterosexual relationships. Bristol: University of Bristol. 

Douglas, K.S., Skeem, J.L. (2005). Violence risk assessment: getting specific about being dynamic. 
Psychology, Public Policy, and Law, 11(3), 347. 

Girard, L., Wormith, J.S. (2004). The predictive validity of the Level of Service Inventory - Ontario 
Revision on general and violent recidivism among various offender groups. Criminal Justice 
and Behavior, 31(2), 150-181. 

Gray, N.S., Hill, C., McGleish, A., Timmons, D., MacCulloch, M.J., Snowden, R.J. (2003). Prediction 
of violence and self-harm in mentally disordered offenders : A prospective study of the efficacy 
of HCR-20, PCL-R, and psychiatric symptomatology. Journal of consulting and clinical psychology, 
71(3), 443. 

Hanson, R.K. (1997). The development of a brief actuarial risk scale for sexual offense recidivism 
(User Report 97-04). Ottawa: Department of the Solicitor General of Canada. 

Hanson, R.K., Thornton, D. (1999). Static 99: Improving actuarial risk assessments for sex 
offenders (Vol. 2). Ottawa, Ontario, Canada: Solicitor General Canada. 

Hanson, R.K., Thornton, D. (2000). Improving risk assessments for sex offenders : a comparison 
of three actuarial scales. Law and human behavior, 24(1), 119. 

Hanson, R.K., Thornton, D. (2003). Notes on the development of the Static-2002 (User Report 
2003-01). Ottawa: Public Safety Canada. 

Hanson, R.K., Harris, A.J.R., Scott, T., Helmus, L. (2007). Assessing the risk of sexual offenders 
on community supervision : The Dynamic Supervision Project (Corrections User Report No. 
2007-05). Ottawa: Public Safety Canada. 

Heilbrun, K. (2009). Evaluation for risk of violence in adults. OUP USA. 

Hilton, N.Z., Harris, G.T., Rice, M.E. (2006). Sixty-six years of research on the clinical versus 
actuarial prediction of violence. The Counseling Psychologist, 34(3), 400-409. 


EVALUAREA RISCULUI DE VIOLENȚĂ 425 


Hilton, N.Z., Harris, G.T., Rice, M.E., Lang, C., Cormier, C.A., Lines, K.J. (2004). A brief 
actuarial assessment for the prediction of wife assault recidivism: the Ontario domestic assault 
risk assessment. Psychological assessment, 16(3), 267. 

Hollin, C.R., Palmer, E.J. (2003). Level of Service Inventory-Revised profiles of violent and 
nonviolent prisoners. Journal of Interpersonal Violence, 18(9), 1075-1086. 

Kay, S.R., Flszbein, A., Opfer, L.A. (1987). The positive and negative syndrome scale (PANSS) 
for schizophrenia. Schizophrenia Bulletin, 13, 261-276. 1093/schbul/13.2.261. 

Kraemer, H.C., Kazdin, A.E., Offord, D.R., Kessler, R.C., Jensen, P.S., Kupfer, D.J. (1997). 
Coming to terms with the terms of risk. Archives of general psychiatry, 54(4), 337-343. 

McGarry, J., Simpson, C., Hinchliff-Smith, K. (2011). The impact of domestic abuse for older 
women: a review of the literature. Health & social care in the community, 19(1), 3-14. 

Mills, J.F. (2017). Violence risk assessment: A brief review, current issues, and future directions. 
Canadian Psychology/Psychologie canadienne, 58(1), 40. 

Mills, J.F., Kroner, D.G., Hemmati, T. (2003). Predicting violent behavior through a static-stable 
variable lens. Journal of Interpersonal Violence, 18(8), 891-904. 

Mills, J.F., Kroner, D.G., Morgan, R.D. (2011). Clinician’s guide to violence risk assessment. 
Guilford Press. 

Nafekh, M., Motiuk, L.L. (2002). The statistical information on recidivism, revised 1 (SIR-R1) 
scale : a psychometric examination. Ottawa, Ontario : Correctional Service of Canada. Research 
Branch. 

Russell, D., Springer, K.W., Greenfield, E.A. (2010). Witnessing domestic abuse in childhood as 
an independent risk factor for depressive symptoms in young adulthood. Child Abuse & Neglect, 
34(6), 448-453. 

Steadman, H.J., Mulvey, E.P., Monahan, J., Robbins, P.C., Appelbaum, P.S., Grisso, T. ef al. 
(1998). Violence by people discharged from acute psychiatric inpatient facilities and by others 
in the same neighborhoods. Archives of general psychiatry, 55(5), 393-401. 

Swanson, J.W., Swartz, M.S., Van Dorn, R.A., Elbogen, E.B., Wagner, H.R., Rosenheck, R.A. 
et al. (2006). A national study of violent behavior in persons with schizophrenia. Archives of 
general psychiatry, 63(5), 490-499. 

Tolan, P., Guerra, N. (1994). What works in reducing adolescent violence. Boulder, CO: The 
Center for the Study and Prevention of Violence. 

Velleman, R., Templeton, L., Reuber, D., Klein, M., Moesgen, D. (2008). Domestic abuse experienced 
by young people living in families with alcohol problems: results from a cross-european study. 
Child Abuse Review, 17(6), 387-409. 

Villeneuve, D.B., Quinsey, V.L. (1995). Predictors of general and violent recidivism among mentally 
disordered inmates. Criminal Justice and Behavior, 22(4), 397-410. 

Webster, C.D., Douglas, K.S., Eaves, S.D., Hart, S.D. (1997). Assessing risk of violence to others. 
In C.D. Webster & M.A. Jackson (Eds.), Impulsivity : Theory, assessment, and treatment (pp. 
251-277). New York: Guilford. 

Witt, K., Van Dorn, R., Fazel, S. (2013). Risk factors for violence in psychosis: systematic review 
and meta-regression analysis of 110 studies. PloS one, 8(2), e55942. 

Wong, S.C., Gordon, A. (2006). The validity and reliability of the Violence Risk Scale: A 
treatment-friendly violence risk assessment tool. Psychology, Public Policy, and Law, 12(3), 279. 


28. Evaluarea psihologică în situaţie de divorţ 


Armand Veleanovici 
Centrul de evaluare, expertiză si intervenţie psihologică Expert Psy 


Rezumat 


Evaluările psihologice, expertizele psihologice judiciare şi extrajudiciare, necesare instanţelor 
de judecată pentru stabilirea interesului superior al copilului în soluţionarea unor spete 
privind exercitarea autorităţii părinteşti, stabilirea domiciliului copilului şi dimensionarea 
unui program de legături personale ale fiecărui părinte cu copilul, reprezintă un demers 
dificil şi cu implicaţii serioase asupra destinului persoanelor implicate. 

Ne propunem să oferim psihologilor implicaţi în evaluarea şi expertiza psihologică a 
copilului o metodologie clară şi coerentă, inspirată atât din literatura de specialitate, fiind 
consultaţi o serie de specialişti în domeniu, cât şi din experienţa profesională proprie din 
sistemul de protecţie a copilului şi din domeniul privat. 

Procedura de evaluare propusă în această lucrare este în acord cu principiile şi 
standardele etice ale Asociaţiei Americane de Psihologie (APA) şi cu recomandările 
Federaţiei Europene a Asociaţiilor de Psihologie (EFPA) în ceea ce priveşte activitatea 
psihologilor care realizează evaluări pentru instanţe. 


28.1. Preliminarii 


Litigiile privind custodia copilului apar atunci când părinţii nu reuşesc să se înţeleagă cu 
privire la domiciliul, programul de legături personale şi luarea deciziilor importante pentru 
copil. De cele mai multe ori, părţile se adresează unei instanţe pentru rezolvarea litigiului, 
deşi în prezent există soluţii mult mai puţin costisitoare, de timp şi bani: apelarea la un 
consilier, un mediator sau un notar. 

Pentru a lua o decizie corectă, în interesul superior al copilului, judecătorul trebuie 
să analizeze o serie de probe depuse de parti. În ultima perioadă, instanţele solicită din 
ce în ce mai des opinia unor specialişti în sănătate mintală, a psihologilor din sistemul 
de protecţie a copilului sau a unor specialişti independenţi. 

Având în vedere că evaluarea psihologică a copilului, părinţilor şi a relaţiilor dintre 
aceştia reprezintă un demers dificil, este necesar ca specialistul evaluator să deţină 
informaţii din diferite domenii : psihologie, psihiatrie şi drept. De asemenea, este necesară 

o experienţă practică solidă în domeniul evaluării, psihodiagnosticului, consilierii şi 
psihoterapiei copilului, adultului şi familiei. Structura de psihologie în cadrul căreia se 
realizează evaluarea trebuie să deţină licenţa de utilizare a unor instrumente psihologice 
de evaluare a copilului şi adultului adecvate scopului evaluării, validate şi etalonate pe 
populaţie românească, avizate de comisia de specialitate a Colegiului Psihologilor. În caz 
contrar, apare un risc crescut de a realiza o evaluare slabă calitativ, neprofesionistă, care 
nu reflectă corect situaţia familiei sau include concluzii şi recomandări în divergență cu 
studiile ştiinţifice actuale. De asemenea, există riscul de a comite încălcări ale normelor 
de etică şi deontologie profesională şi chiar ale reglementărilor legale. 

În multe cazuri, în evaluarea situaţiei familiei, specialistul este confruntat cu acuze 
reciproce ale celor doi părinţi, referitoare la comportamente violente fizic sau verbal între 
parteneri sau de abuz şi neglijare asupra copilului. 


28.2. Introducere 


Aspecte legislative. În prezent, expertiza psihologică judiciară nu este reglementată legal, 
în domeniul psihologiei neexistând experţi autorizaţi. Legislaţia civilă prevede, în art. 330 
din Codul de procedură civilă, că instanţa, din oficiu sau la cererea părţilor, poate solicita 
punctul de vedere al uneia sau mai multor personalităţi ori specialişti din cadrul unor 
universităţi, institute, organizaţii profesionale sau altele asemenea. Se face distincţia între 
expertul judiciar, stabilit de instanţă, şi expertul parte, numit de una dintre părţile unui 
proces, care poate recunoaşte corectitudinea expertizei făcute de expertul judiciar sau îşi 
expune separat punctul de vedere. 


Aspecte etice şi deontologice. Codul deontologic al profesiei de psiholog elaborat de 
Colegiul Psihologilor din România include o serie de reglementări cu relevanţă pentru 
activitatea psihologilor care întocmesc evaluări pentru stabilirea custodiei. 

Astfel, între principiile fundamentale pentru exercitarea profesiei de psiholog, Codul 
deontologic include Principiul competenţei, specializării şi integrităţii profesionale, preci- 
zând la art. 7, alin. (1): Profesia de psiholog se exercită în baza atestatului de liberă practică, 
potrivit treptelor de specializare şi specialitatilor profesionale, atestate de către Colegiu, 
raportate la competențele profesionale reglementate. În septembrie 2014 au fost publicate 
de către Colegiul Psihologilor din România Standardele de calitate în serviciile psihologice. 
Documentul nu ia în considerare experienţa profesională a psihologului examinator, 
singurul criteriu fiind legat de vechimea în profesie (treapta de specializare) şi absolvirea 
unor cursuri de formare profesională complementară sau continuă. 

În art. 10, alin. (4) din Codul deontologic se precizează că psihologii trebuie să 
acţioneze pentru oameni şi în interesul acestora, punând în prim-plan interesul superior 
al copilului, aspect reglementat şi de Legea 272/2004 privind protecţia şi promovarea 
drepturilor copilului. 

Principiul informării şi obţinerii consimţământului prealabil obligă psihologul să 
informeze beneficiarul serviciilor psihologice despre particularitatile şi riscurile evaluării. 
Astfel, art. 15 stabileşte că psihologul examinator trebuie să informeze beneficiarul, înainte 
de a demara procedura de evaluare, despre condiţiile, scopul, durata, procedurile şi metodele 
utilizate, riscurile, beneficiile, limitele confidentialitatii actului psihologic, precum şi 
dreptul beneficiarului de a întrerupe sau de a se retrage oricând din şedinţa psihologică. 

În cazul copilului minor, psihologul trebuie să obţină acordul şi consimţământul pentru 
evaluarea sau asistenţa psihologică de la cel puţin unul dintre reprezentanţii legali ai 
acestuia (art. 16, alin. [1]). Consimţământul prealabil nu este necesar în situaţii de urgenţă - 
alin. (3) sau când evaluarea este solicitată de instanţă — alin. (6). Potrivit alin. (2), evaluarea 
psihologică a copilului nu poate fi împiedicată în niciun fel de către reprezentanţii legali 
ai acestuia, dacă aceasta este necesară pentru evaluarea stării de sănătate a copilului, în 
interesul superior al acestuia. Trebuie avute în vedere şi prevederile art. 36, alin. (3) şi 
(4) din legea 272/2004 care stipulează că în situaţia în care, din orice motiv, un părinte 
nu îşi exprimă voinţa pentru luarea deciziilor importante privind copilul, acestea se iau 
de către părintele cu care copilul locuieşte, cu excepţia situaţiei în care acest lucru 
contravine interesului superior al copilului. 

În ceea ce priveşte confidentialitatea, art. 14 reglementează acest aspect. Psihologul 
are obligaţia de a respecta confidentialitatea şi secretul profesional, cu excepţia cazului 
menţionat la alin. (5), care prevede că, la solicitarea instanţei de judecată, psihologul este 
obligat să comunice datele obţinute în urma evaluărilor sau intervențiilor de consiliere 
sau psihoterapeutice. 

Federaţia Europeană a Asociaţiilor Psihologilor - European Federation of Psychologists’ 
Associations (EFPA) propune o serie de recomandări pentru psihologii care realizează 
evaluări pentru instanţe. Se insistă asupra competenţei psihologilor (art. 3.1.), care trebuie 
să fie în măsură să-şi aprecieze cu justă măsură limitele şi să nu accepte să ofere servicii 
în condiţiile în care nu sunt pregătiţi profesional şi nu au competenţă în domeniul pentru 
care au fost solicitati. Sunt tratate aspecte privind valorile personale şi culturale ale 
psihologului, care pot intra în conflict cu cele ale clienţilor, atenţia care trebuie acordată 
părților mai defavorizate, pentru a le facilita o bună exprimare a intereselor şi nevoilor, 
limitele confidentialitatii şi conflictul de interese. 

Asociaţia Psihologilor Americani - American Psychological Association (APA) a 
elaborat în 2010 documentul intitulat Guidelines for Child Custody Evaluations in Family 
Law Proceedings. Acesta include recomandări detaliate pentru psihologii care întocmesc 
evaluări pentru stabilirea custodiei şi a altor aspecte conexe. Sunt detaliate aspecte privind : 
nivelul de competenţă specializată, rolul de evaluator impartial, obligativitatea acestuia 
de a face distincţia dintre propriile valori şi cele ale clientului evaluat (vârsta, sexul, 
identitatea de gen, etnia, naționalitatea, religia, orientarea sexuală, un eventual handicap, 
limba, cultura şi statusul social), evitarea conflictului de interese sau a relaţiilor multiple, 
obţinerea consimtamantului informat, limitele confidentialitatii, obligaţia de a-şi baza 
concluziile pe suficiente informaţii, obţinute prin aplicarea unor metode, tehnici şi 
instrumente adecvate, fundamentarea recomandărilor pe interesul superior al copilului, 
pe ipoteze, interpretări şi concluzii în concordanţă cu standardele profesionale şi ştiinţifice. 


28.3. Procedura de evaluare 


Planul de evaluare. Este indicat ca procedura de evaluare să se realizeze conform unui 
plan elaborat de către psiholog şi particularizat în funcţie de caz şi care va include: 


a. informarea părinţilor cu privire la procedura de evaluare ; încheierea contractului de 
prestări servicii ; preluarea/aplicarea chestionarelor şi ghidurilor de interviu preliminare ; 

b. evaluarea părinţilor : definirea istoricului familial ; evaluarea climatului familial ; evaluarea 
relaţiilor dintre cei doi părinţi ; evaluarea abilităţilor şi competenţelor parentale ; 

c. evaluarea copilului în funcţie de obiectivele stabilite : evaluarea nivelului de dezvoltare ; 
evaluare cognitivă, emoţională, comportamentală ; 

d. evaluarea relaţiei părinte-copil: comunicare, ataşament, calitatea relationarii, stil 
parental, comportament parental în relaţie cu copilul, relaţia dintre cei doi părinţi şi 
modul în care este integrat copilul, nivelul de conflictualitate parentală şi impactul 
asupra copilului ; 

e. comunicarea concluziilor evaluării (optional). 


Documente preliminare. Înainte de a începe evaluarea, psihologul trebuie să se asigure 
că a obţinut consimţământul unuia sau ambilor părinţi şi acordul copilului, dacă vârsta 
acestuia impune. Obţinerea consimţământului nu este necesară în cazul în care evaluarea 
este dispusă de instanţă. 

Psihologul examinator încheie un contract cu fiecare dintre părinţi, stabilind preţul 
evaluării, termenele şi, dacă este cazul, modul de plată. Preţul poate varia în funcţie de 
complexitatea cazului şi de numărul de persoane care trebuie evaluate. 

Este recomandat ca la întâlnirea preliminară să se prezinte ambii părinţi, fără copil, 
pentru ca evaluatorul să poată observa modul de comunicare şi nivelul de conflictualitate 
dintre aceştia. Acest lucru este dificil de realizat dacă între cei doi părinţi există un nivel 
foarte înalt de conflict. 

Înainte de a programa prima şedinţă de evaluare, la întâlnirea preliminară, psihologul 
poate transmite fiecărei părţi un chestionar privind istoricul parental, pe care subiectul 
să îl completeze la domiciliu, în ritmul propriu. Informaţiile solicitate pot fi obţinute şi 
în urma unui interviu semistructurat ; cu toate acestea, completarea unui chestionar in 
afara cabinetului reduce substanţial durata evaluării şi, implicit, costul acesteia. 

Un model de chestionar privind istoricul parental este Parenting History Survey, realizat 
de S. Greenberg şi L. Humphreys. Acesta solicită subiectului informaţii detaliate privind 
datele demografice, istoricul familiei, ariile de conflict, prezenţa unor tulburări psihice, 
consumul de alcool sau drog, punctele tari şi cele slabe ale fiecăruia dintre părinţi. 
Chestionarul poate fi transmis şi prin poştă, curier sau e-mail. Părinţii vor fi instruiți să 
returneze formularul completat cu câteva zile înainte de prima şedinţă. 

De asemenea, subiecţii evaluării vor fi informaţi cu privire la procedura de evaluare 
şi limitele confidentialitatii. Este indicat ca fiecare părinte să primească aceste informaţii 
în scris, semnând pentru luarea la cunoştinţă. 

Părinţii vor fi invitaţi la evaluare în zile sau la ore diferite pentru a evita un eventual 
conflict şi pentru a putea oferi fiecăruia timpul necesar pentru realizarea interviului şi 
aplicarea instrumentelor de evaluare, în medie 2-3 ore. Psihologul va solicita fiecăreia 
dintre părţi să aducă sau să trimită documentele pe care le consideră importante pentru 
evaluare. Pot fi relevante documente precum: procese-verbale întocmite de organele de 
poliţie, sentinţe judecătoreşti, documente medicale, fişe de evaluare de la grădiniţă sau 
şcoală, evaluări psihologice, documente întocmite de serviciile publice de asistenţă socială 
şi protecţia copilului etc. 


Interviul clinic. Interviul cu fiecare dintre părinţi începe cu obţinerea de informaţii 
demografice, incluzând numele, adresa de domiciliu, numărul de telefon, statutul marital 
şi ocupaţia. În continuare sunt adresate întrebări privind familia de origine, urmărindu-se 

stabilitatea şi dinamica acesteia, structura şi mediul familial, istoricul de abuz sau neglijare, 
abuzul de alcool sau consumul de drog, antecedentele psihiatrice sau problemele cu legea, 
care ar putea influenţa comportamentul actual al subiectului. Subiectul poate fi întrebat 
despre ceea ce a apreciat şi ceea ce a respins la părinţii săi, la stilul parental al acestora. 

Interviul include întrebări privind eventualele traume sau situaţii stresante prin care a 
trecut subiectul : abuz fizic, emotional sau sexual, neglijare, violenţă domestică, abandon, 
pierderi, alte traume cauzate de violenţa socială, accidente, dezastre naturale etc. Este 
investigată evoluţia şcolară, performanţele academice şi comportamentul pe parcursul 
perioadei şcolare, deficienţele de învăţare, includerea în clase sau şcoli speciale. Se 
urmăreşte şi parcursul profesional, cu accent pe perioadele de şomaj, dificultăţile în 
relationarea cu colegii şi superiorii, formarea şi experienţa profesională. Urmează trecerea 
în revistă a comportamentului în mediul social, abilităţile de relationare, existenţa unui 
grup de prieteni sau izolarea socială, sprijinul social, comportamentul delincvent sau 
apartenenţa la grupuri cu preocupări antisociale. Psihologul solicită informaţii privind 
istoricul psihiatric şi eventualul diagnostic, simptomele prezente, modul în care acestea 
influenţează comportamentul subiectului, tipul, durata şi eficacitatea tratamentului, parti- 
ciparea la consiliere psihologică sau psihoterapie individuală sau de grup. 

În continuare, subiectul este chestionat în privinţa istoricului medical, se notează bolile 
de care a suferit sau de care suferă în prezent, tratamentul prescris, utilizarea de vitamine 
sau alte suplimente alimentare, frecvenţa vizitelor la medic. Sunt solicitate informaţii 
privind fumatul, consumul de alcool sau de drog. 

Evaluarea abilităţilor parentale are în vedere investigarea următoarelor domenii : 
cunoaşterea şi satisfacerea de către părinte a nevoilor de dezvoltare fizică, psihică, socială 
şi spirituală a copilului, specifice vârstei şi situaţiei concrete, capacităţile acestuia de a 
dezvolta o relaţie afectivă pozitivă şi comunicarea cu copilul, abilităţile de a identifica, 
exprima şi tolera emoţiile negative, stabilirea limitelor, a regulilor şi disciplinarea, 
capacitatea de autocontrol şi de management al stresului şi al conflictelor. Este important 
de evidenţiat modul în care părinţii petrec timp cu copilul, activităţile în care îl implică, 
calitatea comunicării cu acesta. Părintelui i se poate cere să descrie o zi obişnuită petrecută 
împreună cu copilul, o zi de vacanţă, poate fi întrebat despre aspectele pozitive şi negative 
ale copilului, ce ar dori să schimbe la acesta, cum se vede în rolul de părinte. 

În actualul context social, caracterizat printr-o mobilitate fără precedent, o atenţie 
deosebită trebuie acordată aspectelor culturale şi religioase, fiind necesar ca evaluatorul 
să deţină informaţii solide privind practicile culturale şi religioase care influenţează 
organizarea şi modul de funcţionare a familiei şi creşterea copilului. 


Abuzul şi violența domestică. Un aspect deosebit de important pe care evaluatorul trebuie 
să îl aibă în vedere este reprezentat de violenţa intrafamilială. Evaluările care implică 
acuzaţii de comportamente violente faţă de celălalt părinte sau faţă de copil sunt dificile, 
fiind necesar ca evaluatorul să aibă o formare specifică şi experienţă în astfel de situaţii. 

Acuzele de rele tratamente făcute în contextul unei dispute pentru custodie trebuie 
tratate cu rezervă, având în vedere că, în ultima perioadă, există tendinţa de a se recurge 
la false acuzaţii de abuz. Ekman (2009, în Veleanovici şi Dumitriu, 2015) constată că abuzul 
sexual este reclamat în peste 10% dintre dosarele de divorţ în care părinţii îşi dispută 
custodia copiilor, mamele fiind principalele autoare ale acestor acuze. Art. 89 din Legea 
272/2004 privind protecţia şi promovarea drepturilor copilului prevede că orice copil are 

răpirii, violenţei, pornografiei prin Internet, precum şi a oricăror forme de violenţă. Orice 
persoană fizică sau juridică, precum şi copilul, poate sesiza Direcţia Generală de Asistenţă 
Socială şi Protecţia Copilului competentă teritorial să ia măsurile corespunzătoare pentru 
a-l proteja împotriva oricăror forme de violenţă. Conform alin. (3), psihologul care are 
suspiciuni asupra unui posibil caz de abuz, neglijare sau rele tratamente are obligaţia de 
a sesiza de urgenţă direcţia generală de asistenţă socială şi protecţia copilului. 

Psihologul investighează acuzele de rele tratamente asupra părintelui sau asupra 
copilului, pe care fiecare dintre parti le face pe parcursul procesului de evaluare. Sunt 
avute în vedere aspecte precum ameninţări, autoagresare, agresiuni fizice, emoţionale sau 
sexuale, violenţa faţă de animale sau distrugerea de obiecte, comportamentele de încălcare 
a intimitatii, abuzul de alcool, consumul de drog, limitarea sau blocarea accesului la 
copil, refuzul de a respecta hotărârile judecătoreşti, lipsa de cooperare în creşterea şi 
educaţia copilului, inclusiv refuzul de a contribui financiar la acestea, lipsa abilităţilor 
descrie pe scurt şi detaliat situaţiile pe care le consideră abuzive, oferind informaţii despre 
cele mai grave sau cele mai recente evenimente, cu accent pe modul în care comportamentul 
celuilalt părinte a afectat copilul. 

În final, psihologul realizează o examinare a stării psihice prezente a subiectului, 
notând informaţii privind latura cognitivă, afectivă, comportamentală şi psihofiziologică. 


Evaluarea copilului se realizează pe parcursul a cel puţin două-trei şedinţe, în funcţie 
de caz. Copilul este adus la cabinetul psihologic de părintele la care locuieşte. Este 
recomandat ca psihologul să evalueze copilul în absenţa părintelui, în funcţie de vârsta 
copilului şi de nivelul său de dezvoltare. Psihologul stabileşte o relaţie cu copilul, expli- 
cându-i acestuia motivul evaluării, utilizând un limbaj adaptat nivelului său de înţelegere. 

Metodele sunt asemănătoare cu cele utilizate în cazul evaluării părintelui : observaţia, 
interviul, aplicarea unor probe psihologice adecvate vârstei copilului şi obiectivelor 
evaluării. Sunt notate informaţii privind datele de identificare ale copilului, pregătirea 
şcolară şi/sau profesională, date despre structura familiei, dezvoltarea psihomotorie, 
antecedente patologice sau familiale, istoricul de abuz sau alte traume, motivul examinării. 
Psihologul urmăreşte următoarele aspecte : nivelul de dezvoltare, latura cognitivă şi cea 
afectivă, relationarea cu părinţii, alti adulţi şi cei de aceeaşi vârstă. 

În cazul în care au existat acuze de violenţă intrafamilială sau rele tratamente faţă de 
copil, examinarea trebuie să aibă în vedere şi identificarea posibilelor simptome ce pot 
să apară la copilul abuzat/neglijat. 


Administrarea testelor psihologice. Testarea psihologică a părinţilor se realizează in 
cazul în care este solicitată expres de către instanţă. În funcţie de obiectivele evaluării, 
se aplică probe psihologice de personalitate, scale clinice, teste de inteligenţă, instrumente 
pentru evaluarea abilităţilor parentale. Este recomandat să se aplice aceleaşi probe ambilor 
părinţi, chiar dacă doar unul dintre ei manifestă comportamente problematice. 

Testele psihologice aplicate trebuie să respecte condiţiile impuse de reglementările în 
vigoare. Astfel, Codul deontologic al profesiei de psiholog cu drept de liberă practică 
prevede la art. 8 că psihologii au obligaţia să se asigure că metodele şi tehnicile de evaluare 
şi asistenţă psihologică pe care le utilizează sunt adecvate obiectivelor serviciilor psihologice 
ce urmează să le presteze către beneficiari. 

Psihologul examinator are obligaţia să utilizeze instrumente avizate de către comisia 
de specialitate a Colegiului, potrivit instrucţiunilor de utilizare puse la dispoziţie de 

producător sau distribuitor, astfel încât să nu pună în pericol viaţa, precum şi integritatea 
fizică şi psihică a beneficiarilor. În cazul utilizării unor metode şi tehnici de evaluare 
nestandardizate, psihologii sunt obligaţi să informeze şi să obţină consimţământul prealabil 
al beneficiarului direct. Conform alin. (5), metodele şi tehnicile de evaluare psihologică 
nestandardizate şi nevalidate nu pot fi utilizate pentru psihodiagnoza care conţine clasificări 
şi ierarhizări de orice formă sau care pot aduce atingere imaginii persoanei. O listă 
completă a probelor psihologice avizate de Comisia metodologică conform Normelor de 
avizare a metodelor şi tehnicilor de evaluare şi asistenţă psihologică este publicată pe 
site-ul Colegiului Psihologilor din România. 

O atenţie deosebită trebuie acordată tendinței părinţilor de a se prezenta într-o lumină 
mai bună sau de a denatura adevărul. Recomandăm utilizarea preponderent a instrumentelor 
de evaluare care includ scale de dezirabilitate socială sau de inconsistenta. 


Evaluarea relaţiei părinte-copil. Înainte de programarea şedinţei de evaluare a relaţiei 
părinte-copil, evaluatorul informează părintele că trebuie să fie pregătit pentru aproximativ 
o oră in care să se implice într-o activitate cu copilul, de obicei în joc. 

Pentru observarea relaţionării părinte-copil este recomandat ca spaţiul să fie dotat cu 
o oglindă unidirectionala, asemenea celor din cadrul unor centre de evaluare a copilului 
abuzat sau neglijat aparţinând direcțiilor de protecţie a copilului. O alternativă este 
înregistrarea audio şi/sau video a şedinţei, dacă psihologul a obţinut consimţământul 
prealabil al subiecţilor evaluati. 

Psihologul sugerează participanţilor la evaluare să se implice într-o activitate comună, 
care să le facă plăcere, să fie amuzantă. Copilul şi părinţii pot alege diferite jucării din 
cabinetul psihologic sau pot aduce propriile materiale. Nu este indicat să se folosească 
cărţi de joc sau jocuri, deoarece necesită un nivel scăzut de relationare şi comunicare 
între subiecţi. Evaluatorul apreciază dacă materialele alese sunt adecvate nivelului de 
dezvoltare a copilului. Psihologul observă interacţiunea dintre părinte şi copil, apropierea 
fizică, contactul emoţional, comunicarea verbală şi nonverbală, reacţiile părintelui la 
comportamentul copilului, modelul educaţional. Sunt notate comportamente cum ar fi: 
respectarea sau nerespectarea de către copil a instrucţiunilor jocului sau a cerinţelor 
părintelui ; comportamentele inadecvate ale copilului - plânge, ţipă, aruncă sau distruge 
obiecte, loveşte părintele ; comportamentele părintelui — laudă, ceartă, încurajează, critică, 
etichetează copilul ; contactul fizic dintre aceştia. 

Pe parcursul şedinţei de evaluare a relaţiei părinte-copil psihologul evaluator are în 
vedere: relaţia de ataşament, stilul parental, relaţia parentală, competențele parentale, 
evaluarea pe principalele dimensiuni funcţionale, reacţia copilului la absenţa unuia dintre 
părinţi, părintele către care se orientează în mod frecvent pentru a solicita ajutorul, modul 
în care comunică cu fiecare. Toate aceste date urmează a fi corelate cu rezultatele obţinute 
la probele psihometrice şi cele proiective, pentru a întregi tabloul final al evaluării. 

Evaluarea competenţelor şi abilităţilor parentale implică evaluarea următoarelor coordo- 
nate : cunoaşterea şi satisfacerea de către părinte a nevoilor de dezvoltare fizică, psihică, 
socială şi spirituală a copilului, specifice vârstei şi situaţiei concrete ; capacităţile acestuia 
de a dezvolta o relaţie afectivă pozitivă şi comunicarea cu copilul ; abilităţile de a identifica, 
exprima şi tolera emoţiile negative, stabilirea limitelor, a regulilor şi disciplinarea ; 
capacitatea de autocontrol şi de management al stresului şi al conflictelor. Este important 
de evidenţiat modul în care părinţii petrec timp cu copilul, activităţile în care îl implică, 
calitatea comunicării cu acesta. 

Vizita la domiciliu. Vizitele evaluatorului la domiciliul părinţilor copilului pot fi 
necesare în situaţia în care au fost făcute acuze de rele tratamente sau de comportament 
abuziv. Acestea se realizează rareori de psihologii care lucrează în mediul privat. În cazul 
specialiştilor din sistemul de protecţie a copilului, vizitele la domiciliu se realizează pentru 
întocmirea anchetei psihosociale sau pentru monitorizarea familiei şi a programului de 
legături personale cu copilul, conform legislaţiei în vigoare. Este de menţionat că specialiştii 
din cadrul Directiilor Generale de Asistenţă Socială şi Protecţia Copilului, aflaţi în exerci- 
tarea atribuţiilor de serviciu, beneficiază de dreptul de acces la domiciliul persoanelor 
fizice care au în îngrijire sau asigură protecţia unui copil, în caz de nevoie putând solicita 
sprijinul organelor de poliţie, conform art. 99 din legea 272/2004. 


Obţinerea de informaţii de la alte persoane. În situaţia în care psihologul consideră 
că datele obţinute în urma interviului şi evaluării subiecţilor şi studierea documentelor 
puse la dispoziţie nu sunt suficiente, confirmarea sau infirmarea acuzațiilor aduse de 
fiecare dintre părţi se poate realiza prin obţinerea de informaţii din surse colaterale, 
indicate de acestea. Acestea pot fi persoane care cunosc bine situaţia copilului sau/şi a 
părintelui - membri ai familiei, bonă, educatoare, învăţătoare, profesor, diriginte, medic 
de familie sau medic specialist, vecin, şef, coleg de serviciu etc. 

Contactarea persoanelor indicate se poate face în urma obţinerii consimţământului 
părţilor implicate în evaluare. Intervievarea acestora se poate face la cabinetul psihologic 
sau prin telefon, sau li se poate transmite o listă de întrebări despre situaţia familiei, la 
care să răspundă în scris. 


Interviul final, de încheiere a evaluării, poate fi realizat separat cu fiecare dintre părinţi, 
cu prezenţa ambilor părinţi sau chiar şi cu prezenţa copiilor, în funcţie de caz. Rolul 
acestuia este de a clarifica ultimele detalii ale evaluării şi de a prezenta constatările şi 
concluziile psihologului. 


28.4. Instrumente utilizate pentru evaluarea/expertiza 
psihologică 


Evaluarea psihologică a copilului în situaţii de divorţ se realizează pe parcursul mai multor 
şedinţe şi include interviul cu părinţii şi copilul, evaluarea nivelului de dezvoltare cognitivă 
şi a personalităţii acestuia, evaluarea posibilelor simptome şi identificarea eventualelor 
tulburări psihice, evaluarea ataşamentului şi relationarii copilului cu fiecare dintre părinţi. 
Atenţia este focalizată în principal pe simptomele şi comportamentele ce pot apărea în 
cazul copiilor care au trecut printr-un divorţ: acuze somatice, depresie — scăderea stimei 
de sine, sentimente de vinovăţie; comportament auto sau heteroagresiv; simptome 
disociative - perioade de amnezie, neatentie, stări de transă, crize isterice ; simptome 
anxioase - anxietate generalizată, fobii, insomnie, coşmaruri. 

Din interviul cu părinţii sunt obţinute date cu privire la copil şi la familia acestuia. 
Sunt notate informaţii privind datele de identificare ale copilului, pregătirea şcolară şi/ 
sau profesională, date despre structura familiei, dezvoltarea psihomotorie, antecedentele 
patologice sau familiale, istoricul de abuz sau alte traume, motivul examinării. 

Pentru evaluarea copilului sunt utilizate diverse instrumente psihologice care să permită 
măsurarea aspectelor investigate, dintre care le menţionăm pe cele mai utile: Sistemul 

Achenbach al Evaluării Bazate Empiric - ASEBA; Behaviour Assessment System for 
Children - BASC 2; Chestionarul de evaluare a copiilor - ECI-4 şi Chestionarul de 
evaluare a simptomelor copiilor - CSI-4; Testul DENVER II - Denver Developmental 
Screening Test - DDST; Bateria de evaluare neuropsihologică a copiilor - NEPSY; Millon 
Adolescent Clinical Inventory - MACI; Millon Pre-Adolescent Clinical Inventory - 
M-PACI ; Trauma Symptom Checklist for Children - TSCC ; Child Depression Inventory — 
CDI; Multidimensional Anxiety Scale for Children - MASC ; Hierarchical Personality 
Inventory for Children - HIPIC ; State-Trait Anxiety Inventory ; Interviul Clinic Structurat 
pentru DSM-IV, versiunea pentru copii - KID-SCID ; Scala Multi-dimensională de Perceptie 
a Controlului la Copii - SMPCC; Scala de Convingeri Rationale pentru Copii - CSRB ; 
Testele proiective de desen: Testul Arborelui (DAT), Testul Persoanei (DAP), Desenul 
Familiei (DAF), Testul Cuibului (BND), Animalul Inexistent, Testul Mâinii ; Fabulele Diiss ; 
Testul de Aperceptie pentru Copii - CAT; Testul de Apercetie Roberts 2 ; Testul Rorschach. 

Evaluarea psihologică a părinţilor este dispusă în unele cazuri de instanţa de judecată. 
Instanţa poate stabili ca obiectiv evaluarea relaţiei fiecărui părinte cu copilul, a nivelului 
de dezvoltare intelectuală, a competenţelor parentale, nivelului empatiei, identificarea unor 
tulburări psihice care ar putea afecta relaţia părintelui cu copilul sau capacitatea acestuia 
de a oferi îngrijire şi educaţie corespunzătoare. Pentru evaluare pot fi utilizate diverse instru- 
mente psihologice, cele mai utile fiind: Minnesota Multiphasic Personality Inventory-2 — 
MMPI-2 ; Millon Clinical Multiaxial Inventory-IIJ - MCMI-III; Sistemul de evaluare 
clinica - SEC; Interviul Clinic Structurat pentru Tulburările de pe Axa I a DSM-IV - 
SCID-I ; Interviul Clinic Structurat pentru Tulburările de pe Axa II a DSM-IV - SCID-II; 
Inventarul de Personalitate NEO Revizuit - NEO PI-R; NEO Five-Factor Inventory - 
NEO-FFI; Nonverbal Personality Questionnaire - NPQ; Five-Factor Personality 
Inventory - FFPI ; Chestionarul de Personalitate cu 5 Factori - CPSF ; Zuckerman-Kuhlman 
Personality Questionnaire - ZKPQ ; Chestionarul de investigare a competenţei parentale — 
C.C.P. (S. Glăveanu, PhD). 


28.5. Evaluarea utilizând tehnici expresiv-creative 


Tehnicile expresiv-creative pot fi integrate cu succes în procedura de evaluare a cazurilor 
de divorţ, având capacitatea de a completa informaţiile de ordin psihologic obţinute în urma 
procesării probelor standardizate aplicate. Acest tip de tehnici are meritul de a elimina 
barierele şi blocajele de ordin conştient, oferind, astfel, acces la procese şi componente 
psihice aflate dincolo de expunerea prin comunicarea directă. Înţelese ca limbaje artistice 
universale, de ordin simbolic, metode precum desenul, colajul, modelajul, tehnicile 
corporale, se pot dovedi extrem de utile în abordarea psihologică a copilului şi familiei. 


Tehnicile creative de desen. Utilizarea expresiei grafice în procesul de evaluare 
facilitează crearea unei imagini de ansamblu şi de detaliu asupra modului în care este 
organizată familia; evidenţiază relaţiile dintre membri şi percepţia fiecăruia asupra 
dinamicii intrafamiliale ; permite reprezentarea simbolică şi analiza unor probleme ale 
unui membru al familiei sau ale întregii familii ; permite surprinderea zonelor de conflict, 
a graniţelor şi a alianțelor; creează o imagine legată de abilităţile parentale şi modul in 
care este organizată relaţia fiecărui părinte cu copilul. 

Colajul reprezintă metoda de a realiza o creaţie cu ajutorul unor imagini prestabilite, 
de diverse tipuri. Mecanismul este cel de identificare a diverselor părţi din sine sau din 
exterior cu imaginile deja create şi de a da un sens şi o interpretare creaţiei astfel realizate. 
Metoda colajului facilitează o serie de tehnici ce au ca scop autoconştientizarea, auto- 
explorarea, conştientizarea graniţelor, restructurarea personală, rezolvarea creativă de 
probleme. Utilizarea colajului în procesul de evaluare permite aprecierea calităţii inter- 
acţiunilor dintre membri în situaţia de divorţ; facilitează expunerea problemei, viziunea 
asupra acesteia ; favorizează exprimarea în moduri constructive a unor conflicte de ordin 
psihic sau relational ; permite observarea modului în care membrii familiei se influenţează 
reciproc ; oferă acces către universul interior individual. 


Modelajul. Metoda modelajului presupune utilizarea unor materiale precum plastilina, 
lutul, coca, ipsosul, cu scopul de a da o formă observabilă unor conţinuturi psihice, trăiri, 
emoţii sau unor situaţii externe, cu scopul analizei, prelucrării şi reintegrării lor într-un mod 
sănătos. Utilizarea modelajului permite punerea într-o formă observabilă şi conştientizabilă 
a unor trăiri, emoţii ; permite clarificarea rolurilor ; facilitează punerea în scenă a relaţiilor 
prin intermediul unui facilitator expresiv ; sprijină exprimarea sentimentelor ; permite 
observarea modului în care relaţionează membrii familiei ; facilitează punerea în scenă a 
unor situaţii şi explorarea lor. 


Tehnicile corporale reprezintă o manieră de a pune în act, cu ajutorul corpului şi a 
unor obiecte de „recuzită” (mobilier, obiecte vestimentare etc.), o serie de trăiri, emoţii, 
situaţii, conţinuturi interne sau contexte externe, în scopul analizei lor, a identificării 
mecanismelor care stau la baza lor, a emoţiilor asociate şi a unor căi de soluţionare a lor. 
Astfel este facilitată conştientizarea unor trăiri şi exprimarea lor, punerea în act a unor situaţii 
sau trăiri (dramatizare), vizualizarea la nivel concret a unor probleme care ţin de dimen- 
siunea emoţională ; evaluarea calităţii interacțiunilor dintre membrii familiei. 


28.6. Raportul final 


Evaluarea sau expertiza psihologică clinică se încheie cu un raport, care va fi prezentat, 
după caz, clientului/clientilor sau autorităţii care l-a solicitat. În practica curentă utilizăm 
modelul propus de Comisia de Psihologie Clinică şi Psihoterapie din cadrul Colegiului 
Psihologilor din România. 

Raportul psihologic este structurat pe cinci secţiuni : 


I. Informaţii despre client/clienti. În prima secţiune sunt notate informaţii despre clientul 
sau clienţii ce au fost evaluati. Sunt consemnate date precum numele, prenumele, data 
naşterii, vârsta, codul numeric personal, domiciliul, adresa la care locuieşte în prezent. 
Este indicat să fie incluse şi informaţii privind familia clientului : starea civilă (căsătorit, 
necăsătorit, divorţat, cuplu consensual), membrii familiei, iar în cazul copiilor structura 
familiei (organizată, dezorganizată), dacă locuieşte cu ambii părinţi, doar cu unul 
dintre aceştia sau în familia extinsă, dacă este adoptat sau beneficiază de o măsură de 
protecţie (asistent maternal profesionist, centru de plasament). 

În continuare sunt consemnate antecedentele personale : boli somatice, tulburări psihice, 
toxicomanii. În cazul în care sunt depuse la dosar documente referitoare la starea de 
sănătate a clientului, se notează data şi numărul acestora, unitatea emitentă şi diagnosticul 

stabilit de medic. În acelaşi mod se notează concluziile evaluărilor psihologice ante- 
rioare. Se pot introduce informaţii privind eventualele traume suferite de client, 
separări sau mutări, pierderi (doliu), stresori recenți şi eventualele probleme de 
încălcare a legii. Dacă este necesar, se poate face un scurt istoric al cazului, menţionând 
aspectele relevante. 

Obiectivul psihodiagnosticului şi evaluării/expertizei. În această secţiune se notează 
obiectivul/obiectivele evaluării sau expertizei, la solicitarea clientului sau al unei 
autorităţi. Acestea pot fi generale (de exemplu, evaluarea stării de sănătate psihică) 
sau specifice (de exemplu, evaluarea copilului şi familiei pentru stabilirea domiciliului 
şi timpului de vizitare). Dacă solicitarea a fost făcută de o autoritate (instanţă, parchet, 
poliţie), se notează numărul şi data documentului şi instituţia emitentă. Este de 
menţionat faptul că, în secţiunea V Recomandări, psihologul examinator va trebui să 
facă referinţă la fiecare dintre obiectivele stabilite iniţial. 

Descrierea succintă a componentelor psihologice. Sunt notate datele la care clientul/ 
clienţii au fost prezenţi în cabinetul psihologic, eventual descrierea pe scurt a activi- 
tatilor realizate în şedinţa respectivă. În cazul în care clientul este minor, se notează 
persoana care l-a însoţit la evaluare. În aceeaşi secţiune apar informaţii privind 
documentele ce au fost depuse de clienţi pentru a fi studiate de examinator : sentinţe 
judecătoreşti, documente medicale, evaluări psihologice, corespondenţă, documente 
întocmite de diverse instituţii etc. Se notează titlul documentului, numărul (dacă e 
cazul) şi data, persoana sau instituţia emitentă. 

În continuare este prezentată metodologia evaluării sau expertizei psihologice şi 
instrumentele psihologice utilizare. Raportul include un tabel organizat pe şase dimen- 
siuni: cognitiv, subiectiv/emotional, comportamental, psihofiziologic, personalitate şi 
mecanisme de coping, relationare interpersonală. Pentru fiecare dintre aceste niveluri 
este necesar să fie notate aspectele evaluate şi metodele utilizate. 

Sugerăm includerea unei descrieri pe scurt a instrumentelor utilizate - chestionare, 
teste, interviuri, formulare - astfel încât persoanele cărora li se adresează raportul, 
chiar dacă nu sunt de specialitate, să îşi poată face o idee asupra metodelor folosite. 
Concluzii. Reprezintă secţiunea cea mai importantă a raportului de evaluare sau 
expertiză psihologică. Pentru început, recomandăm notarea informaţiilor relevante 
obţinute în urma observaţiei şi interviului, a completării diverselor formulare, includerea 
rezultatelor obţinute la testele psihologice aplicate, cu menţionarea scorurilor şi a 
semnificației acestora. În continuare se vor prezenta concluziile propriu-zise ; sugerăm 
organizarea acestora pe cele şase niveluri prezentate în secţiunea anterioară, pentru 
a obţine un raport mai clar şi mai uşor de înţeles. Concluziile vor urmări şi vor 
răspunde la fiecare dintre obiectivele stabilite la începutul evaluării sau expertizei 
psihologice. 

Recomandări. Ultima secţiune a raportului de evaluare sau expertiză psihologică 
include recomandări aflate în relaţie atât cu obiectivele, cât şi cu concluziile menţionate. 
În situaţia în care psihologul examinator observă aspecte importante privind clientul 
evaluării, de exemplu, referitoare la unele tulburări psihice sau nevoi speciale de 
îngrijire, este recomandat să le noteze în această rubrică, chiar dacă nu se referă strict 
la obiectivul solicitat. 


Raportul trebuie să primească un număr, să fie datat, semnat, parafat şi ştampilat, iar în 


final se va aplica în partea din dreapta sus a primei pagini timbrul, conform normelor CPR. 

Concluzii 


Articolul de faţă propune un ghid practic, o metodologie structurată de evaluare/expertiză 
psihologică a familiei în situaţii de divorţ, bazată atât pe literatura de specialitate, cât şi 
pe experienţa dobândită pe parcursul practicii în domeniu. Sugerează o serie largă de 
instrumente cu ajutorul cărora psihologul evaluator poate realiza o evaluare profesionistă, 
documentată şi validă sub aspect clinic. Evident, arsenalul clinicianului specializat în acest 
domeniu poate suferi oricând îmbunătăţiri. 

În acelaşi timp, articolul atrage atenţia asupra faptului că specialistul psiholog implicat 
în acest tip de activităţi profesionale se confruntă cu problematica spinoasă a familiei în 
conflict şi cu consecinţele acesteia. În România nu există, la ora actuală, în afara serviciilor 
oferite de sistemul de protecţie a copilului, o reţea adecvată de suport pentru familiile 
care traversează această criză, capabilă să ofere sprijinul şi resursele necesare, astfel încât 
divorţul să nu mai constituie o traumă pentru cei implicaţi. Puţine sunt familiile care 
apelează la sprijin de specialitate în aceste cazuri, din alte motive decât cele legale. Rolul 
specialistului, în această situaţie, este de a dezvolta programe de sprijin pentru familiile 
care traversează aceste experienţe şi de a le face cunoscute, în acest sens fiind nevoie de 
implicare, profesionalism, specializare, documentare, contact direct cu beneficiarul şi, nu 
în ultimul rând, rezultate. 


Exemplu de raport de psihodiagnostic si evaluare clinică 


Familia POPESCU 
I. Informaţii despre client 


Numele şi prenumele : POPESCU IOANA 

Vârsta şi data naşterii: 8 ani şi 5 luni/17.09.2008 
Sexul: F 

Adresa: xxx 


ANTECEDENTE PERSONALE PATOLOGICE 
Psihiatrice : neagă; 

Medicale : fără relevanţă ; 

Toxicomanii : nu. 


ANTECEDENTE FAMILIALE 

Traume : nu; 

Separări/mutări : de tată; 

Pierderi nerezolvate (doliu prelungit) : nu este cazul ; 
Stresori recenți: nu este cazul; 

Probleme cu legea: nu este cazul ; 

DATE DESPRE STRUCTURA FAMILIEI: 

Mama: POPESCU MARIA 

Tata: POPESCU VASILE 

Structura familiei: dezorganizată, în urma despărțirii părinţilor. Copilul locuieşte 
împreună cu mama, la domiciliul acesteia. 


II. Obiectivul psihodiagnosticului şi evaluării 


Expertiza psihologică a fost solicitată de Judecătoria XXX, pentru soluţionarea 
dosarului XXXXX/XXX/2016. Obiectivele expertizei psihologice, stabilite de instanţă, 
sunt: evaluarea copilului, părinţilor şi relaţiei dintre aceştia pentru stabilirea domiciliului 
minorei şi a programului de legături personale. 


III. Descrierea succintă a componentelor psihologice 


Evaluarea psihologică s-a desfăşurat astfel : 


- 12.01 - interviu cu mama copilului, evaluarea situaţiei familiei ; 
- 14.01 - interviu cu tatăl copilului, evaluarea situaţiei familiei, 

- 17.01 - evaluarea copilului ; evaluarea tatălui ; 

— 18.01 - evaluarea mamei ; 

- 21.01 - evaluarea copilului; 

- 24.01 - evaluarea copilului şi a relaţiei acestuia cu tatăl; 

- 28.01 - evaluarea relaţiei copilului cu mama. 


Copilul a fost adus la cabinetul psihologic de către mama sa. 
Ambii părinţi au fost cooperanti cu psihologul evaluator pe parcursul procesului de 
monitorizare şi au participat la şedinţele programate ; 


Metode şi tehnici psihologice utilizate : 

- pentru evaluarea copilului — observaţia, interviul cu copilul şi părinţii acestuia, desenul 
liber, desenul familiei, CBCL - ASEBA, CAT, Roberts ; 

— pentru evaluarea părinţilor si a relaţiei cu copilul - observaţia, interviul, MCMI-II, 
Inventarul C.C.P. - Chestionarul de investigare a competenţei parentale ; 

— Sistemul Achenbach al Evaluării Bazate Empiric - ASEBA, dezvoltat de T.M. Achenbach 
şi L.A. Rescorla, adaptat de A. Dobrean (2009) şi distribuit în România de Romanian 
Psychological Testing Services Cluj-Napoca, cuprinde un set de chestionare pentru 
evaluarea competenţelor, a funcţionării adaptative şi a problemelor copiilor şi adoles- 
centilor. Pe baza scalelor ASEBA pot fi evaluate următoarele categorii de probleme: 
Anxietate/Depresie, Însingurare/Depresie, Acuze somatice, Probleme de relationare 
socială, Probleme de gândire, Probleme de atenţie, Neatentie, Hiperactivitate/Impulsivi- 
tate, Comportament de încălcare a regulilor, Comportament Agresiv, care acoperă 
următoarele tulburări psihice: tulburări afective şi anxioase, tulburări somatice, 
ADHD, tulburări de tip opozitionist şi de conduită ; 

- Children’s Apperception Test — Testul de Aperceptie pentru Copii - CAT, autori Leopold 
Bellak şi Sonia Sorel Bellak, ajută la înţelegerea raporturilor dintre copil, personajele 

şi tendinţele cele mai importante din viaţa sa. Testul permite depistarea şi cercetarea 
amănunţită în ce priveşte: organizarea/dezorganizarea personalităţii, conflictele 
aferente problematicii oedipiene (rivalitate, dependenţă, fixatii, ambivalenţă), matu- 
rizarea/imaturitatea afectivă şi atitudinală, raportul dintre instanţele personalităţii 
(Sine-Eu-Supraeu) şi mecanismele de apărare utilizate în cazul unui dezechilibru 
existent între acestea, eventuale puncte de fixatie ale copilului, trăsăturile nevrotice : 
anxietate, depresie, nervozitate, agresivitate, imaturitate, aspecte regresive, problematici 
sexuale, tendinţe obsesionale, ambivalenta, tendinţele psihotice şi indicii de toxicomanie, 
tulburările de personalitate ; 

Testul de Aperceptie Roberts 2 — este a doua ediţie a Testului Roberts de Aperceptie 
pentru copii, realizat de Glen E. Roberts, PhD, şi distribuit de Psychological Assessment 
Resources Incorporation, USA. Testul se adresează copiilor cu vârste cuprinse între 
6 şi 18 ani şi este destinat evaluării percepţiei sociale în dezvoltare şi a altor schimbări 
care intervin pe măsură ce individul se dezvoltă; 

Testul Desenul familiei - (DAF), autor Louis Corman. Reprezentarea constelatiei 
familiale a copilului prin intermediul desenului familiei este considerată ca unul dintre 
cele mai bune teste proiective. Dimensiunile personajelor familiale, poziţia lor în 
spaţiul grafic, distanţa între membrii familiei şi dintre aceştia şi copilul investigat 
reprezintă elemente importante de diagnostic ; 

Millon Clinical Multiaxial Inventory-III - MCMI-III, autori Theodore Millon, PhD, 
DSc, Carrie Millon, PhD, Roger Davis, PhD, Seth Grossman, PsyD. Este adaptat de 
Daniel David, PhD, si distribuit in Romania de TestCentral Bucuresti. Este un instru- 
ment psihometric menit să ofere informaţii referitoare la psihopatologie, inclusiv 
tulburări din DSM-IV. MCMI-III oferă o evaluare validată empiric, relevantă şi fidelă, 
pentru a veni în sprijinul psihologilor şi al altor specialişti în domeniul sănătăţii mintale 
în mediul clinic, medical, judiciar etc. MCMI-III este ideal pentru uzul persoanelor 
care sunt evaluate pentru dificultăţi emoţionale, comportamentale şi interpersonale. 
Instrumentul ajută la: evaluarea interacțiunii tulburărilor de Axa I şi de Axa II pe 
baza sistemului de clasificare DSM-IV; identificarea caracteristicilor profunde şi 
pervazive de personalitate care stau la baza simptomelor pacientului ; o înţelegere 
integrată a relaţiei dintre caracteristicile de personalitate şi sindroamele clinice, pentru 
a facilita deciziile de tratament ; 

Inventarul CCP - Chestionarul de investigare a competenţei parentale a fost realizat 
de S. Glăveanu, PhD, pornind de la studii empirice, calitative. Autoarea realizează o 
viziune plenară/integratoare a modelului parental, având incluse secvenţe conceptuale 
provenind de la mai mulţi autori (printre care Diana Baumrind, B. Spock, E. Fischbcin, 
Dorothy Law Nolte şi Rachel Ilarris, I. şi D.D. Dolean, Carmen Ciofu etc.). 


IV. Concluzii 


IV.1. Numele şi prenumele: POPESCU IOANA 


Examenul Stării psihice prezente 
Aspect general: dezvoltare fizică conform vârstei biologice ; vestimentaţie adecvată 


condiţiilor meteorologice ; igienă corespunzătoare ; 


Atitudine, relationare cu examinatorul : cooperanta, deschisă ; 

Comunicare verbală : vocabular bogat, fără tulburări ; 

Comunicare nonverbală : concordantă cu comunicarea verbală ; 

Percepţie : adecvată realităţii ; nu prezintă tulburări perceptive ; 

Orientare : orientat spatio-temporal, auto si alopsihic, conform vârstei ; 

Discernământ : conform nivelului de dezvoltare psihică ; 

Atenţie : nu prezintă tulburări prosexice ; 

Memorie : nu prezintă tulburări mnezice ; 

Dezvoltare intelectuală : medie-superioara ; 

Dispozitie/Afect: nu prezintă tulburări afective semnificative clinic ; 

Agresivitate : in limite normale ; 

Apetit: păstrat; 

Modificări ale somnului, coşmaruri, pavor nocturn, somn întrerupt : nu prezintă tulburări 
hipnice ; rareori coşmaruri ; 

Rezistenţa la frustrare : în limitele normale ; 

Comunicare/Relationare : nu prezintă dificultăţi de relationare. 


Din aplicarea CBCL - ASEBA mamei copilului, dna Popescu Maria, reies următoarele : 
- Anxietate/Depresie: fără semnificaţie clinica ; 
- {nsingurare/Depresie: fără semnificaţie clinică ; 
— Acuze somatice: tendințe uşoare, sub nivelul de semnificaţie clinică ; 
- Probleme sociale: fără semnificaţie clinică ; 
- Probleme de gândire: fără semnificaţie clinica ; 
- Probleme de atenţie: fără semnificaţie clinica ; 
- Comportament de încălcare de reguli: fără semnificaţie clinica ; 
- Comportament agresiv : tendințe uşoare, sub nivelul de semnificație clinică ; 
- Alte probleme: fără semnificaţie clinică. 


Dna Popescu notează drept aspecte pozitive ale copilului: „Ioana este un copil foarte 
sociabil, sufletist, înţelept”. In acelaşi timp, dna Popescu notează ca îngrijorări: „va 
rămâne cu trauma după proces, psihologi...”. 


Din aplicarea CBCL - ASEBA tatălui copilului, dl Popescu Vasile, reies următoarele : 
- Anxietate/Depresie: fără semnificaţie clinica ; 
- {nsingurare/Depresie: fără semnificaţie clinică ; 
-  Acuze somatice : fără semnificaţie clinică ; 
- Probleme sociale: tendințe uşoare, sub nivelul de semnificaţie clinică ; 
- Probleme de gândire: fără semnificaţie clinica ; 
- Probleme de atenţie: fără semnificaţie clinică ; 
- Comportament de încălcare de reguli: fără semnificaţie clinica ; 
- Comportament agresiv : tendințe uşoare, sub nivelul de semnificație clinică ; 
- Alte probleme: fără semnificaţie clinică ; 


DI Popescu notează drept aspecte pozitive ale copilului: „Veselă, deşteaptă, suflet 
bun, iubeşte animalele”. In acelaşi timp, dl Popescu notează ca îngrijorări: „schimbarea 
de comportament”. 

In urma observării comportamentului verbal si nonverbal al fetiţei, au reiesit 
următoarele : 


- Fetița este deschisă, cooperantă şi comunicativa în relaţie cu psihologul evaluator ; 
- In cadrul primei şedinţe de evaluare fetiţa povesteşte din proprie iniţiativă evenimente 
Şi situaţii în cadrul cărora tatăl acesteia a fost agresiv fizic şi verbal cu mama sa. 


In urma realizării interviului cu fetița, au reieşit următoarele : 


- Rugata să relateze o amintire plăcută cu mama sa, fetița povesteşte cu uşurinţă o situaţie, 
oferind multe detalii; solicitându-i-se să povestească o amintire frumoasă pe care o 
are cu tatăl, fetiţa relatează un eveniment petrecut înainte ca părinţii să se despartă; 

-  Rugată fiind să povestească o amintire plăcută cu tatăl după ce părinţii s-au despărțit, 
iniţial fetiţa afirmă că nu are nicio amintire ; la solicitarea psihologului, fetiţa povesteşte 
pe scurt un moment în care a fost împreună cu tatăl ei şi o prietenă la mall. 

- Copilul afirmă că nu vrea să se ducă să-l viziteze pe tată la domiciliul acestuia pentru 
că „nu-mi place acolo, acasă la el, că el locuieşte într-un apartament cu o fată care 
are un bebeluş” ; fetiţa afirmă că prima dată când l-a vizitat pe tată la domiciliul 
acestuia şi a văzut că locuieşte cu partenera sa, s-a speriat crezând că tatăl le-a părăsit 
pe ea şi pe mama sa; 

- Despre vizitele pe care tatăl i le face, fetiţa afirmă că o vizitează „cam rar” şi că ar 
fi vrut să fie „o familie” ; 

- În ceea ce priveşte explicaţiile pe care copilul le oferă pentru faptul că nu vrea să-şi 
vadă tatăl, acesta povesteşte două evenimente la care a asistat şi în care mama a fost 
agresată de tată; 

- Despre primul eveniment, Ioana povesteşte că s-a întâmplat în perioada Crăciunului 
trecut, în casa în care locuieşte în momentul prezent alături de mama sa; fetiţa 
povesteşte : „...şi la un moment dat a venit tati, stătea pe telefon şi numai pe telefon, 
eu îl întrebam ceva, el era concentrat la telefon şi mami tot avea telefonul în mână si 
mami vorbea prin mesaje cu tati şi mami i-a scris lui tati să se joace şi cu mine, să 
nu se mai uite în telefon, tati s-a supărat, s-a ridicat, eu am fugit sus că avem şi etaj 
şi când m-am întors, tati nu m-a văzut, tati am văzut cum i-a dat cu piciorul în mână. 
I-a dat tare că a stat bandajată cu ea. Şi când a plecat, a venit să mă pupe, mami i-a 
zis n-o mai pupa şi i-a dat o palmă şi apoi a plecat. Apoi eu am stat cu mami jos în 
sufragerie, mami plângea şi apoi a venit el din nou şi apoi mami s-a dus s-a îmbrăcat 
sus, apoi am zis că nu vreau să stau cu tati, m-a îmbrăcat şi pe mine şi m-am dus cu 
ea în maşină şi am plecat şi am mers în parcare, noi avem o biserică aproape de casă 
şi am dormit până la unu noaptea în maşină în faţa bisericii. Eu m-am speriat rău, nu 
ştiam ce o să se întâmple” ; 

- După acest eveniment Ioana afirmă că a rămas „cam traumatizată” ; întrebată fiind ce 
anume înseamnă să fii „traumatizată”, fetiţa afirmă zâmbind : „că sunt supărată pe el” ; 

- Fetița mai povesteşte un alt eveniment de când ea avea patru ani, petrecut în casă şi 
în care tatăl „dădea cu perna în mama”, fetiţa percepând ca agresiv gestul tatălui, 
întrucât a văzut-o pe mama ei plângând. De asemenea, copilul afirmă că mama nu l-a 
lovit niciodată pe tată, în ciuda faptului că anterior fetiţa a povestit evenimentul când 
mama l-a pălmuit pe tata ; 

- Despre momentele în care tatăl vine la programul de legături personale, Ioana povesteşte 
că tatăl fie îşi rezolvă sarcinile de serviciu pe telefon, fie se joacă cu ea de-a v-aţi 
ascunselea sau mănâncă împreună ; 


442 APLICAȚII SPECIALE ALE EVALUĂRII PSIHOLOGICE ÎN DOMENIUL CLINIC 


- Copilul oferă detalii şi povesteşte implicat despre momentele în care se joacă cu tatăl 
său. De asemenea, fetiţa afirmă că, atunci când tatăl nu poate veni să o viziteze, o 
trimite pe prietena ei cea mai bună pe la ea. Despre momentele în care se joacă cu 
tatăl ei, Ioana afirmă că i-ar plăcea să se joace şi mama împreună cu ei, însă aceasta 
din urmă nu doreşte ; 

- Fetița îşi exprimă dorinţa de reunire a familiei: „Aş vrea sa fim toţi trei măcar acolo, 
să ne jucăm împreună. Că niciodată nu vor să fim împreună. Eu tot încerc să-i fac să 
se împace” ; 

- Fetița afirmă că îşi iubeşte ambii părinţi ; 

—  Întrebată fiind ce anume ar scrie într-o scrisoare adresată tatălui său, fetiţa afirmă : 
„la mulţi ani, te iubesc, tati, să fie fericit de ziua lui şi să nu fie trist. Acum, de ziua 
lui, să dăruiască, să nu mai fie rău sau mincinos cu mami şi cu prietenii lui”. 


În urma aplicării Testului Desenul Familiei, au reieşit următoarele : 


- Fetița desenează de la stânga la dreapta următoarele personaje : ea însăşi, „mami”, 
„pisica mea”, „Jasper, cățelul meu”, „cățelul Mimi”, „puiul lui Mimi” si „Mimi” ; 

- În centrul desenului s-a desenat pe sine şi pe mamă; 

- Animalele desenate corespund situaţiei reale, sunt animalele ei de companie ; 

- Fetița stabileşte vârstele reale ale tuturor personajelor desenate, doar personajului care 
întruchipează pisica îi atribuie vârsta de 37-38 de ani, afirmând că deşi ştie care este 
vârsta reală, aşa şi-a dorit ea să îşi imagineze ; 

-  Solicitându-i-se să povestească despre personajele pe care le-a desenat, fetiţa povesteşte 
despre mamă că: „mereu zâmbeşte, chiar dacă mai sunt perioade grele sau când e 
supărată”. Întrebată fiind la ce anume se referă prin „perioade grele”, fetiţa afirmă : 
„cele cu tati — au fost (perioadele - nota psihologului) şi ale ei şi ale mele, pentru că 
mie mi-ar fi plăcut să fim toţi trei o familie”. 


În concluzie, reprezentarea în desen a pisicii familiei, singurul personaj căruia îi 
atribuie o altă vârstă decât cea reală, ar putea semnifica la nivel simbolic introducerea 
mascată în desenul familiei a figurii paterne. Desenul pune, de asemenea, în evidenţă 
importanța oferită de copil figurii materne. 


În urma aplicării Testului de Aperceptie CAT, au reieşit următoarele : 


Figura paternă este percepută ca părăsind familia sau dorind să ia copilul cu el; 
refuzul copilului de a merge cu tatăl şi alianța copilului cu figura maternă ; sentimentele 
de tristeţe ale copilului în urma părăsirii familiei de către tată şi consolarea lui de către 
mamă 


- Planga I: „Într-o dimineaţă, o găinuşă care avea trei pui a adus mâncare pentru toţi. 
Cei trei au mâncat cu poftă. Atunci a venit cocoşul-tată şi i-a spus că vrea să plece la 
o altă găinuşă. Şi puii au plâns. Şi mama i-a liniştit şi le-a adus din nou viermisori. 
Şi tatăl a plecat şi puişorii au rămas doar cu mama” ; 

- Planga II: „Într-o seară, mama cu puiul se plimbau prin pădure. Mama a prins o 
sfoară, iar tatăl trăgea de celălalt capăt al sforii să-l ia pe pui. (...) Puiul nu voia să 
meargă (cu tatăl - nota psihologului) pentru că a văzut odată cum tatăl-urs a lovit-o 
o dată pe mama-urs” ; 


EVALUAREA PSIHOLOGICĂ ÎN SITUAȚIE DE DIVORŢ 443 


Planşa III: „Într-o dimineaţă, un tată-leu care era regele-leu se gândea cum să-şi ia 
puiul de la mama-leu. (...) Puiul n-a vrut, iar tatăl-leu nu a înţeles şi, la un moment 
dat, i-a spus puiul că nu vrea. Tatăl-leu s-a dus iar în palatul lui şi stătea şi se mai 
gândea. I-a venit o idee - să se mute cu copilul altundeva. Când s-a dus iarăşi, copilul 
a zis nu. Atunci tatăl-leu se mutase în Europa, i-a lăsat în pace şi mama cu puiul au 
trăit fericiţi”. 


Nevoia foarte puternică a copilului de a primi afecţiune, în special în relaţie cu figura 


maternă 


Planşa IV: „Într-o dimineaţă, mama-cangur avea doi pui. Se grăbea foarte tare la 
piaţă, să facă mâncare la copii. (...) Atunci au plecat toţi la piaţă, au cumpărat ce le 
trebuia, şi-au făcut de mâncare şi au mâncat toţi linistiti” ; 

Planşa V: „Într-o seară, doi bebeluşi-urs dormeau în patul lor, în timp ce mama-urs 
căuta toată noaptea după mâncare. lar de dimineaţă, când se trezeau, au mirosit un 
miros de cozonac. Şi atunci s-au dat jos din pat şi când mama a venit, n-a mai găsit 
niciun cozonac” ; 

Planşa VI: „Într-o dimineaţă, o mamă-urs şi un pui-urs dormeau buştean, iar puiul 
s-a trezit şi a alergat până a găsit o mură, plantată de mama lui. Atunci puiul s-a pus 
pe mâncat şi a mâncat toate proviziile pentru iarnă. lar când mama s-a trezit, n-a mai 
găsit nicio provizie” ; 

Planşa IX: „Într-o dimineaţă, un pui de iepuraş se trezeşte şi miroase de la mama lui 
iepuraş un miros de ciorbité. lepuraşul merse la bucătărie, luă smântână şi mâncă 
ciorbita toată” ; 

Planşa X: „Într-o dimineaţă, un pui de căţel făcuse pipi in pampers. Mama când a 
vrut să-l schimbe, cățelul fugise in baie şi s-a încuiat acolo. Mama a venit pe geam 
şi l-a gâdilat. Atunci cățelul, când a văzut-o, a deschis uşa şi a mâncat toată smântâna 
din frigider” ; 


Figura maternă este percepută de copil ca oferind afecţiune şi îngrijire în mod adecvat 


Planşa VI: „(...) Iar atunci mama-urs a venit la urs şi a spus: Data viitoare, spune-i 
lui mami când ai nevoie să mănânci. Mama il iertă şi trăiră fericiţi” ; 

Planşa IX: „(...) Atunci când mama se întorsese, îl vedea pe pui gras în pat. Atunci 
l-a trezit şi i-a zis: Altă dată spune-i lui mama când ţi-e foame şi nu mai mânca toată 
ciorba. Când s-au trezit de dimineaţă, au fost binedispuşi şi fericiţi” ; 

Planşa X: „(...) Atunci cățelul, când a văzut-o, a deschis uşa şi a mâncat toată 
smântâna din frigider. Atunci mama când a văzut, l-a iertat şi au plecat în parc. S-au 
jucat, puiul de căţel era foarte fericit şi mama la fel”. 


În urma aplicării Testului de Aperceptie Roberts 2, au reieşit următoarele : 


Figura maternă este percepută ca oferind afecţiune şi îngrijire în mod adecvat 


Planga II: „O mamă a ajutat-o pe fata ei să nu mai plângă deoarece fetei i se stricase 
o jucărie care-i plăcea foarte mult. Şi apoi a venit mama cu o trusă de jucării şi i-a 
reparat-o, i-a pus bateriile şi s-a jucat în continuare fericită” ; 

Planga III: „Într-o seară, o fetiţă îşi făcea temele. La un moment dat o durea capul, 
iar atuncea mama ei a venit cu o pastilă, i-a dat ei, a băut-o şi după aia n-a mai durut-o 

capul şi şi-a făcut temele ; după ce le-a terminat mama a fost foarte mândră de ea şi 
s-au jucat împreună” ; 

- Planga XI: „Într-o zi, o fetiţă se trezise şi văzuse că are vărsat de vânt. Ea s-a mirat 
şi se duse la mama ei. Mama i-a dat cu o cremă, iar atunci fetei îi trecuse”. 


Anxietatea copilului de a-şi pierde mama şi dorința de reunire a familiei 


- Planga VII: „Într-o dimineaţă, o fetiţă a avut un vis urât. S-a trezit imediat şi a spus : 
Oau, ce vis urât am avut! Visul urât a fost că a crezut că şi-a pierdut mama. Şi când 
s-a trezit, nu s-a mai speriat şi s-a culcat la loc şi a avut un vis frumos - că are o 
familie frumoasă şi că se joacă toţi împreună - mama, tata şi ea” ; 

- Plansa V: „Într-o dimineaţă, o fată merse la mama ei s-o întrebe dacă o lasă in parc. 
Părinţii ei răspunseră că se mai gândesc dacă îşi face temele şi se culcaseră. În a doua 
zi, de dimineaţă, fetiţa se trezi iarăşi, se duse şi-şi trezise părinţii şi părinţii îi spuseră 
că se poate duce in parc. Fetiţa fuse foarte fericită şi le mulţumi. Atunci părinţii ei au 
mers cu ea în parc, s-au jucat toţi trei şi au fost fericiţi”. 


Prezenţa geloziei fraterne 


- Plansa X: „Într-o zi, mama unei fetiţe născuse un bebeluş. Fetiţa se uitase la bebeluş, 
se uitase şi la mamă şi fetiţa crezuse că mama îl iubeşte mai mult pe bebeluş. Când 
fetiţa i-a spus asta mamei, i-a spus că o mamă îşi iubeşte ambii copii, chiar dacă este 
mai mic şi trebuie să stea mai mult cu el, chiar dacă tu eşti mai mare. Si atunci fetiţa 
a înţeles, şi-a imbratisat mama şi i-a mulţumit că o iubeşte”. 


Trăirile de afecțiune ale copilului faţă de tată 


- Plansa XVI: „Intr-o seară, un băiat îi făcuse o scrisoare tatei, in care îi spunea că îl 
iubeşte foarte mult şi era ziua tatălui şi la multi ani. Iar tatăl o citi cu mare atenţie şi 
îi mulţumi. Şi atunci petrecuse şi se distrase foarte bine”. 


În concluzie, din aplicarea celor două teste de aperceptie tematică reiese faptul că 
figura maternă este percepută de copil ca oferind afecțiune şi îngrijire în mod adecvat. 
Pe fondul uşoarei anxietăţi a copilului de a nu-şi pierde mama, precum şi al alianţei 
fetiţei cu mama, sentimentele şi modul de relationare a copilului cu tatăl apar ca fiind 
ambivalente. Pe de o parte, aşa cum a reieşit din testele aplicate, fetița prezintă ataşament 
şi are sentimente de iubire față de tată, iar pe de altă parte, fetița pare a face alianță cu 
mama şi a-şi respinge tatăl la nivel declarativ pentru că acesta a părăsit familia şi a fost 
perceput de copil ca fiind agresiv cu mama. 


În urma evaluării modului de relationare dintre copil si mamă, au reieşit următoarele : 


- Fetita s-a implicat alături de mama sa într-un joc ce a durat aproximativ 15 minute ; 
folosindu-se de nişte figurine, loana şi mama sa au creat şi dramatizat împreună o poveste ; 

- Joana a manifestat bucurie, plăcere de a se juca cu mama sa, a comunicat cu uşurinţă 
şi a glumit cu aceasta ; 

- De asemenea, dna Popescu a comunicat cu uşurinţă cu fetiţa, a glumit cu aceasta şi 
a manifestat reacţii şi comportamente adecvate şi adaptate vârstei şi reacţiilor copilului ; 

- Jocul s-a încheiat la momentul indicat de psihologul evaluator, atât Ioana, cât şi mama 
sa manifestând dorinţa de a continua să se joace împreună. 

In urma evaluării modului de relationare dintre copil şi tată, au reieşit următoarele : 


- Fetita s-a implicat alături de tatăl său într-un joc: pe rând fiecare a ascuns obiecte 
prin cabinet, iar celălalt a trebuit să le găsească; 

- Jocul în care s-au implicat tatăl şi fetiţa a durat aproximativ o jumătate de oră; 

- De-a lungul întregului interval de timp în care s-au jucat, atitudinea fetiţei a fost una 
de deschidere, bucurie, plăcere de a se juca si de a relationa cu tatăl său ; 

— Tatăl fetiţei a manifestat bune capacităţi de a se implica în joc, a comunicat şi relationat 
cu uşurinţă cu aceasta, manifestându-se afectuos faţă de Ioana şi având reacţii şi 
comportamente adecvate şi adaptate vârstei şi reacţiilor copilului ; 

- Jocul s-a încheiat la momentul indicat de psihologul evaluator, atât Ioana, cât şi tatăl 
său manifestând dorinţa de a continua să se joace împreună. 


In concluzie, în urma evaluării modului de interacţiune dintre fetiţă şi fiecare părinte 
în parte, au reieşit următoarele : 


- Fetita a manifestat ataşament faţă de fiecare părinte, comunicând şi relationand cu 
uşurinţă cu fiecare dintre ei; 

- Reacțiile şi comportamentele fiecărui părinte au fost adecvate şi adaptate vârstei şi 
reacţiilor copilului ; 

- Fiecare părinte a comunicat şi relationat cu uşurinţă şi într-un mod afectuos cu fetiţa. 


IV. 2. Numele şi prenumele: POPESCU MARIA 


În urma interviului şi completării Listei acuzațiilor de rele tratamente față de copil, 
dna Popescu Maria bifează următoarele acuzaţiile de rele tratamente ale tatălui fata de 
copil : 

-  Maltratează sau agresează emotional copilul ; 

-  Provoacă un scandal sau un conflict care produce stres copilului ; 

-  Refuză să respecte hotărârile judecătoreşti referitoare la copil (program de legături 
personale, domiciliu etc.) ; 

- Nu cooperează în creşterea şi educaţia copilului (de exemplu, refuză să discutăm 
problemele referitoare la copil) ; 

- Spune despre mine lucruri care fac copilul să se simtă confuz, supărat sau trist ; 

- Nu are abilităţi parentale sau experienţă în creşterea copilului. 


În susţinerea acestor afirmaţii, dna Popescu descrie un eveniment petrecut în luna iunie a 
anului 2016 la care au luat parte: Ioana, prietenii dlui Popescu - dl R.T. şi dl EC. Dna 
Popescu notează faptul că, în cadrul evenimentului, dl Popescu a fost violent verbal cu 
dl F.C. si dl R.T., fetiţa asistând la acest eveniment. Dna Popescu afirmă că Ioana „s-a 
speriat foarte tare”, iar, pentru că dl Popescu nu i-a explicat fetiţei ce s-a întâmplat, dânsa 
a vorbit cu fetiţa şi a încercat să o liniştească. În ceea ce priveşte efectele negative ale 
acestui eveniment asupra copilului, dna Popescu notează: „Ioana se teme de tatăl ei, tot 
timpul se gândeşte că dacă greşeşte sau nu face ce spune el, se va comporta cu ea aşa 
cum a văzut că face cu prietenii, cu mama ei, cu angajaţii”. 

În urma completării Listei acuzațiilor de rele tratamente faţă de celălalt părinte, dna 
Popescu Maria bifează următoarele acuzaţii de rele tratamente ale dl Popescu fata de 
dânsa : 


-  Ameninţă că îmi va face rău; 

- Mă tratează rău sau mă agresează fizic ; 

- Mă tratează rău sau mă agresează emotional ; 

- Mă agresează sexual ; 

- Încearcă să mă controleze financiar (de exemplu, refuzând să contribuie la cheltuielile 
de întreţinere a copilului) ; 

- {mi încalcă intimitatea sau monitorizează acţiunile mele ; 

-  Provoacă un scandal sau un conflict care produce stres copilului ; 

- Nu cooperează în creşterea şi educaţia copilului (de exemplu, refuză să discutăm 
problemele referitoare la copil) ; 

- Spune despre mine lucruri care mă fac să mă simt confuză, supărată sau tristă. 


În susţinerea acestor afirmaţii, dna Popescu descrie un eveniment petrecut în data de 
25.12.2015, eveniment la care au participat dânsa, fetiţa şi tatăl. Dna Popescu afirmă că 
a fost agresată fizic de dl Popescu de fata cu fetiţa - lovită cu picioarele şi cu pumnii. 
Dna Popescu afirmă că, în cadrul evenimentului menţionat, l-a rugat pe dl Popescu să 
părăsească domiciliul şi, ulterior, dânsa a făcut plângere la poliţie, eliberându-i-se un 
certificat medico-legal. Despre efectele evenimentului asupra fetiţei, dna Popescu notează : 
„Fetiţa a fost traumatizată (...). Prin violenţă fizică şi verbală, dl Popescu a reuşit să 
creeze o prăpastie între noi, precum şi răceală din partea fetiţei.” 


În urma completării celor două Liste de acuzaţii de rele tratamente de către dna 
Popescu, a reieşit faptul că mama şi copilul folosesc acelaşi cuvânt - „traumatizant ” — 
pentru a descrie efectele actelor tatălui asupra stării psihice a fetiţei. Dat fiind faptul că 
termenul mai Sus amintit nu este specific vocabularului unui copil de 8 ani, acest lucru 
ar putea indica faptul că fetița a preluat din limbajul mamei termeni pe care aceasta din 
urmă i-a folosit pentru a descrie actele sau comportamentele dlui Popescu şi efectele 
acestora de faţă cu fetița sau în comunicarea directă cu fetița. 


În urma aplicării testului Millon Clinical Multiaxial Inventory-III - MCMI-II, au fost 
evidenţiate următoarele rezultate : 


Patternuri clinice de personalitate - scorurile peste 75 reflectă prezența tulburării la 
nivel semnificativ clinic : 


Schizoid - scor 47, fără semnificaţie clinică ; 
Evitant - scor 38, fără semnificaţie clinică ; 
Depresiv - scor 52, fără semnificaţie clinica ; 
Dependent - scor 59, crescut ; 

Histrionic — scor 63, crescut ; 

Narcisist - scor 53, fără semnificaţie clinică; 
Antisocial - scor 45, fără semnificaţie clinica ; 
Sadic — scor 37, fără semnificaţie clinica ; 
Compulsiv - scor 51, fără semnificaţie clinica ; 

Negativist - scor 28, fără semnificaţie clinică ; 
Masochist - scor 53, fără semnificaţie clinică ; 
Schizotipal- scor 32, fără semnificaţie clinică ; 
Borderline- scor 41, fără semnificaţie clinică ; 
Paranoid - scor 49, fără semnificaţie clinică. 


Sindroame clinice moderate - scorurile peste 75 reflectă prezenţa tulburării la nivel 
Semnificativ clinic : 


Anxietate - scor 45, fără semnificaţie clinică ; 

Somatoform - scor 53, fără semnificaţie clinică ; 

Bipolar - maniacal - scor 57, fără semnificaţie clinica ; 

Distimie - scor 20, fără semnificaţie clinică ; 

Dependenţă de alcool - scor 43, fără semnificaţie clinica ; 
Dependenţă de droguri - scor 40, fără semnificaţie clinica ; 
Tulburare de stres posttraumatic - scor 17, fără semnificaţie clinică. 


Sindroame clinice severe - scorurile peste 75 reflectă prezenţa tulburării la nivel 
semnificativ clinic : 


Tulburare de gândire - scor 20, fără semnificaţie clinică ; 
Depresie majoră - scor 20, fără semnificaţie clinică ; 
Tulburare delirantă - scor 42, fără semnificaţie clinică. 


În concluzie, în urma aplicării testului Millon Clinical Multiaxial Inventory-III - 
MCMI-III dnei Popescu Maria, nu se evidenţiază tulburări psihice semnificative clinic. 


Aplicarea Inventarului C.C.P. - Chestionarul de investigare a competenţei parentale 
dnei Popescu Maria a evidenţiat următoarele competenţe : 


Nivelul competenţei parentale — ridicat - scor total 310 (minim 81, maxim 405). 


Cunoastere - scor 58, mediu (minim 17, maxim 85) - vizează abilitatea părintelui de 
a cunoaşte, în funcţie de etapele de vârstă ale copilului, nivelul de dezvoltare al acestuia 
şi, pe baza acestei cunoaşteri, de a-şi explica reacţiile copilului, de a înţelege nevoile 
acestuia şi de a formula răspunsuri adecvate lor. 


Suport afectiv şi managementul stresului — scor 62, mediu (minim 17, maxim 85) - implica 
abilitatea părintelui de a cunoaşte şi utiliza modalităţi eficiente atât de prevenire, cât şi 
de coping al stresului din familie ; presupune gestionarea situaţiilor tensionale şi oferirea 
unui suport afectiv care să ajute copilul în a-şi gestiona emoţiile negative. 


Disciplinare - scor 79, crescut (minim 19, maxim 95) - reflectă abilitatea părintelui 
de a comunica asertiv, de a gestiona adecvat regimul de recompensă şi pedeapsă, permiţând 
astfel dezvoltarea tuturor potentialitatilor unei personalităţi armonioase. 


Managementul timpului - scor 52, crescut (minim 14, maxim 70) - relevă, pe de-o 
parte, abilitatea părintelui de a determina calitatea şi cantitatea timpului petrecut cu 
propriul copil şi, pe de altă parte, capacitatea sa de a coordona/dirija timpul copilului, 
de a crea contexte care să contribuie la stimularea gândirii critice şi creatoare şi la 
dezvoltarea simțului estetic şi, de asemenea, care să susţină insertia socială a copilului. 

Managementul crizelor - scor 59, crescut (minim 14, maxim 70) - reflectă abilitatea 
părintelui de a fi un bun lider, de a găsi soluţii la problemele copilului împreună cu acesta, 
astfel depăşind situaţiile critice de natură educaţională sau personală şi determinând 
dezvoltarea gândirii critice şi rationale a copilului, precum şi a perseverentei în rezolvarea 
de probleme. 


In concluzie, în urma aplicării Chestionarului de investigare a competenţei parentale, 
dna Popescu Maria apare ca având foarte bune abilităţi parentale. 


IV.1. Numele şi prenumele: POPESCU VASILE 


În urma interviului şi completării Listei acuzațiilor de rele tratamente fată de copil, 
dl Popescu Vasile bifează următoarele acuzațiile de rele tratamente ale mamei fata de copil : 


-  Maltratează sau agresează emotional copilul ; 

- Încearcă să controleze financiar copilul (de exemplu, îi dă bani dacă face anumite 
lucruri) ; 

-  Încalcă intimitatea copilului sau monitorizează acţiunile sale ; 

- A ameninţat că îşi va face rău în prezenţa copilului ; 

-  Provoacă un scandal sau un conflict care produce stres copilului ; 

- {mi refuză contactul sau accesul la copil ; 

-  Refuză să respecte hotărârile judecătoreşti referitoare la copil (program de legături 
personale, domiciliu etc.) ; 

- Nu cooperează în creşterea şi educaţia copilului (de exemplu, refuză să discutăm 
problemele referitoare la copil) ; 

- Spune despre mine lucruri care fac copilul să se simtă confuz, supărat sau trist. 


În susţinerea acestor afirmaţii, dl Popescu descrie un eveniment petrecut în cursul 
anului 2016, într-o zi de duminică, atunci când fetiţa a fost cu tatăl la domiciliul acestuia 
şi i-a cunoscut pe actuala soţie a tatălui şi pe fratele acesteia. D1 Popescu afirmă că acea 
vizită a fost singura pe care fetiţa a făcut-o la domiciliul dânsului. DI Popescu notează 
că atunci când a adus-o acasă la mamă pe fetiţă: „mama i-a facut scandal (fetiţei - nota 
psihologului) şi a simulat că îi este rău”. D1 Popescu relatează ceea ce s-a întâmplat ulterior 
reacției avute de mama: „Comportamentul (fetiţei — nota psihologului) s-a schimbat complet. 
Refuză orice relaţie cu actuala soţie sau fratele ei. Cu mine nu mai merge nicăieri”. 


În urma completării Listei acuzațiilor de rele tratamente fată de celălalt părinte, dl 
Popescu Vasile bifează următoarele acuzaţii de rele tratamente ale dnei Popescu față de 
dânsul : 


-  Provoacă un scandal sau un conflict care produce stres copilului ; 

- {mi refuză contactul sau accesul la copil ; 

- Nu cooperează în creşterea şi educaţia copilului (de exemplu, refuză să discutăm 
problemele referitoare la copil) ; 

- Spune despre mine lucruri care fac copilul să se simtă confuz, supărat sau trist. 


DI Popescu nu oferă detalii privind aspectele menţionate. 

În urma aplicării testului Millon Clinical Multiaxial Inventory-III - MCMI-III, au fost 
evidenţiate următoarele rezultate : 


Patternuri clinice de personalitate — scorurile peste 75 reflectă prezența tulburării la 
nivel semnificativ clinic : 


Schizoid - scor 32, fără semnificaţie clinica ; 
Evitant - scor 48, fără semnificaţie clinică ; 
Depresiv - scor 37, fără semnificaţie clinică ; 
Dependent - scor 39, fără semnificaţie clinica ; 
Histrionic - scor 53, fără semnificaţie clinica ; 
Narcisist — scor 63, crescut ; 

Antisocial - scor 57, fără semnificaţie clinica ; 
Sadic — scor 42, fără semnificaţie clinica ; 
Compulsiv - scor 31, fără semnificaţie clinica ; 
Negativist - scor 38, fără semnificaţie clinică ; 
Masochist - scor 43, fără semnificaţie clinică ; 
Schizotipal- scor 39, fără semnificaţie clinică ; 
Borderline- scor 55, fără semnificaţie clinica ; 
Paranoid - scor 58, fără semnificaţie clinică. 


Sindroame clinice moderate - scorurile peste 75 reflectă prezenţa tulburării la nivel 
semnificativ clinic : 


Anxietate - scor 35, fără semnificaţie clinică ; 

Somatoform - scor 42, fără semnificaţie clinică ; 

Bipolar - maniacal - scor 49, fără semnificaţie clinica ; 

Distimie - scor 34, fără semnificaţie clinica ; 

Dependenţă de alcool - scor 47, fără semnificaţie clinica ; 
Dependenţă de droguri - scor 48, fără semnificaţie clinica ; 
Tulburare de stres posttraumatic - scor 29, fără semnificaţie clinică. 


Sindroame clinice severe - scorurile peste 75 reflectă prezenţa tulburării la nivel 
semnificativ clinic : 


Tulburare de gândire - scor 30, fără semnificaţie clinică ; 
Depresie majoră - scor 20, fără semnificaţie clinica ; 
Tulburare delirantă - scor 48, fără semnificaţie clinică. 


În concluzie, în urma aplicării testului Millon Clinical Multiaxial Inventory-III - 
MCMI-III dlui Popescu Vasile, nu se evidenţiază tulburări psihice semnificative clinic. 


Aplicarea Inventarului C.C.P. - Chestionarul de investigare a competenţei parentale 
dlui Popescu Vasile a evidenţiat următoarele competenţe : 


Nivelul competenţei parentale — mediu-ridicat — scor total 265 (minim 81, maxim 405). 


Cunoastere — scor 48, mediu (minim 17, maxim 85) - vizează abilitatea părintelui de 
a cunoaşte, în funcţie de etapele de vârstă ale copilului, nivelul de dezvoltare al acestuia 

Şi, pe baza acestei cunoaşteri, de a-şi explica reacţiile copilului, de a înţelege nevoile 
acestuia şi de a formula răspunsuri adecvate lor. 


Suport afectiv şi managementul stresului - scor 60, mediu (minim 17, maxim 85) — 
implică abilitatea părintelui de a cunoaşte şi utiliza modalităţi eficiente atât de 
prevenire, cât şi de coping al stresului din familie; presupune gestionarea situaţiilor 
tensionale şi oferirea unui suport afectiv care să ajute copilul în a-şi gestiona emoţiile 
negative. 


Disciplinare - scor 70, crescut (minim 19, maxim 95) — reflectă abilitatea părintelui 
de a comunica asertiv, de a gestiona adecvat regimul de recompensă şi pedeapsă, permiţând 
astfel dezvoltarea tuturor potentialitatilor unei personalităţi armonioase. 


Managementul timpului - scor 39, mediu (minim 14, maxim 70) - relevă, pe de-o 
parte, abilitatea părintelui de a determina calitatea şi cantitatea timpului petrecut cu 
propriul copil şi, pe de altă parte, capacitatea sa de a coordona/dirija timpul copilului, 
de a crea contexte care să contribuie la stimularea gândirii critice şi creatoare şi la 
dezvoltarea simțului estetic şi, de asemenea, care să susţină insertia socială a copilului. 


Managementul crizelor — scor 48, mediu (minim 14, maxim 70) - reflectă abilitatea 
părintelui de a fi un bun lider, de a găsi soluţii la problemele copilului împreună cu acesta, 
astfel depăşind situaţiile critice de natură educaţională sau personală şi determinând 
dezvoltarea gândirii critice şi rationale a copilului, precum şi a perseverentei în rezolvarea 
de probleme. 


În concluzie, în urma aplicării Chestionarului de investigare a competenţei parentale, 
dl Popescu Vasile apare ca având bune abilități parentale. 





CONCLUZII FINALE 


În urma evaluării copilului şi părinţilor acestuia, se evidenţiază că Popescu Ioana prezintă : 


1. dezvoltare cognitivă medie-superioară ; nu prezintă tulburări cognitive semnificative clinic 
la momentul examinării ; 

2. nivel afectiv : nu prezintă tulburări afective semnificative clinic la momentul examinării ; 

uşoară anxietate ; 

nivel comportamental : nu au fost evidențiate tulburări de comportament ; 

nu afirmă tulburări semnificative clinic ale apetitului sau somnului ; 

dezvoltare : la nivelul aşteptat ; 

nu prezintă dificultăți de relationare cu adulții sau egalii ; 


NARA 


Relaţia copilului cu mama : 


- caldă, pozitivă, deschisă ; 

- mama pare a fi principala figură de ataşament a copilului ; 

- dna Popescu prezintă abilităţi parentale suficient dezvoltate pentru creşterea şi educarea 
copilului ; 

— nu au fost evidenţiate elemente de alienare parentală, cu excepţia faptului că dna Popescu 
consideră că fetița nu poate fi obligată să îşi vadă tatăl dacă nu doreşte şi că nu are obligația 
de a interveni pentru ameliorarea relaţiei tatălui cu copilul ; 

Relaţia copilului cu tatăl : 


pe parcursul evaluării, copilul a avut o relație pozitivă cu tatăl, s-a implicat în activitățile 
de joc, a cooperat cu acesta ; 

nu au fost evidenţiate sentimente negative față de tată ; 

dl Popescu prezintă abilități parentale suficient dezvoltate pentru creşterea şi educarea copilului. 


Ambii părinți îşi exprimă disponibilitatea de a se implica responsabil în creşterea şi 
educarea copilului, prezintă bune capacități cognitive şi afective şi par să dețină abilităţile 
parentale necesare. Nu există suspiciuni rezonabile că ar abuza de alcool, droguri sau 
alte substanțe. Afirmă că nu au fost reţinuţi, arestaţi sau condamnaţi ; că nu suferă de 
o boală somatică ce le-ar putea afecta capacitatea de îngrijire a copilului. Neagă un 
istoric psihiatric. Nu prezintă tulburări psihice semnificative clinic, care să le afecteze 
capacitatea de a se îngriji de creşterea şi educarea copilului. 

Ambii părinţi au fost suficient de cooperanti în ceea ce priveşte respectarea programului 
de legături personale şi, cu mici excepții, nu au sabotat şi nu sabotează accesul copilului 
la celălalt părinte (alienare parentală). 

Relația dintre părinţi este tensionată, comunicarea dintre aceştia este deficitară. 





Vv. 


Recomandari 








Conform solicitărilor instanţei, în urma evaluării psihologice a copilului, părinţilor şi relaţiei 


dintre aceştia, propun : 


exercitarea autorităţii părinteşti în comun de ambii părinţi, având în vedere că în urma 
evaluării nu au fost identificate elemente care să ducă la suspiciunea că această decizie ar 
putea prezenta un risc pentru copil (alcoolism, tulburare psihică, dependență de alcool sau 
drog, violențe verbale sau fizice grave fata de copil sau față de celălalt părinte etc.) ; 
stabilirea domiciliului copilului la mamă, având în vedere următoarele aspecte : vârsta 
copilului, disponibilitatea dnei Popescu de a creşte copilul, abilităţile sale parentale, capaci- 
tatea de a veni în întâmpinarea nevoilor fetiţei ; relația de ataşament mamă-fiică ; 

un program de legături personale ale tatălui cu copilul care să tind cont de vârsta fetiţei, legătura 
de ataşament şi disponibilitatea dlui Popescu de a se ocupa de creşterea şi îngrijirea copilului. 


Recomand : 


includerea ambilor părinţi într-un program de consiliere parentală având ca obiectiv îmbună- 
tatirea abilităţilor de comunicare şi conştientizarea nevoii copilului de a avea o relaţie pozitivă 
cu fiecare dintre părinți ; 

consiliere in diada tată-fiică, pentru îmbunătăţirea relaționării. 





psiholog clinician, 
semnătura şi parafa 

29. Evaluarea funcţionării intelectuale 


Anca Dobrean, Costina-Ruxandra Păsărelu 
Universitatea , Babes-Bolyai” din Cluj-Napoca 


Rezumat 


Acest capitol prezintă rolul evaluării funcţionării intelectuale in practica clinica. Pe 
parcursul capitolului este prezentată evaluarea funcţionării intelectuale în funcţie de 
obiectivele clinicianului. De asemenea, sunt precizate metodele prin care inteligenţa poate 
fi evaluată. În final, sunt oferite o serie de recomandări cu privire la utilizarea testelor 
destinate evaluării funcţiilor intelectuale. 


29.1. Introducere 


Evaluarea funcţiilor cognitive are un rol important în practica clinică. Ea este asociată în 
mod obişnuit cu evaluarea inteligenţei, a aptitudinilor, a performanţelor academice (şcolare) 
şi cu evaluarea funcţiilor cognitive specifice cum ar fi memoria, limbajul şi deprinderile 
motorii sau cele perceptive. Aceste dimensiuni sunt evaluate cu teste psihologice standar- 
dizate de către psihologii clinicieni. Scopul evaluării intelectuale în context clinic poate 
fi: diagnosticul unei tulburări mintale, planificarea tratamentului, monitorizarea tratamen- 
tului şi/sau evaluarea rezultatelor tratamentului. 


29.2. Evaluarea funcţionării intelectuale în scopul 
diagnosticării tulburărilor mintale 


Evaluarea funcţiilor intelectuale se face cel mai adesea în context clinic în scop diagnostic. 
Testele standardizate de inteligenţă sunt utilizate în procesul de diagnostic a retardului 
mintal, a tulburărilor de învăţare sau a condiţiilor care au un impact semnificativ asupra 
proceselor învăţării, cum este, de exemplu, cazul tulburării de hiperactivitate cu deficit 
de atenţie (ADHD) atât la copii şi adolescenţi, cât şi la adulţi (Katz, Goldstein şi Beers, 
2001). Conform Manualului de diagnostic şi statistică a tulburărilor mintale, ediţia a cincea 
(DSM-5, APA, 2013), evaluarea funcţiilor intelectuale este necesară în cadrul : 

a) Tuburărilor de neurodezvoltare pentru : 


Diagnosticul dizabilității intelectuale (tulburării de dezvoltare intelectuală) (317/ 
F70, 318.0/F71, 318.1/F72, 318.2/F73). În acest caz se recomandă ca funcţionarea 
intelectuală să se măsoare prin teste de inteligenţă administrate individual, cu 
proprietăţi psihometrice adecvate, adaptate din punctul de vedere al contextului 
cultural al persoanei evaluate. Persoanele cu dizabilitate intelectuală au scoruri la 
testele de inteligenţă mai mici decât media minus două abateri standard - la 
majoritatea testelor care măsoară coeficientul de inteligenţă valoarea medie a 
acestuia este 100 şi abaterea standard este 15, adică valori mai mici decât 70. Este 
foarte important ca testele de inteligenţă utilizate în diagnosticul dizabilitatii 
intelectuale să fie adaptate pe eşantioane reprezentative naţional şi să fie relativ 
recente (in principal datorită efectului Flynn - al creşterii inteligenţei de la o 
generaţie la alta) (Flynn, 1987 ; Raven, 2000). 

Diagnosticul întârzierii de dezvoltare globală (315.8/F88). Această tulburare mintală 
se evaluează în cazul copiilor sub 5 ani care din diferite motive nu pot fi evaluati 
cu teste pentru a se specifica deficitele. 

poate diagnostica peste vârsta de 5 ani atunci când evaluarea gradului de dizabilitate 
intelectuală este extrem de greu de realizat. 

Diagnosticul tulburării de limbaj (315.32/F80.2). Criteriul D al acestei categorii 


evaluarea funcţionării cognitive este utilizată aici în scop de diagnostic diferenţial. 
Diagnosticul tulburdrii de comunicare socială (pragmatică) (315.39/F80.89). 
tuale. Deprinderile de comunicare socială sunt slab dezvoltate la persoanele cu 
dizabilitate intelectuală, de aceea evaluarea clinică trebuie să urmărească dacă este 
vorba de prezenţa doar a tulburării de comunicare socială, respectiv de o comorbiditate 
a acesteia cu dizabilitatea intelectuală, în acest caz deficitele de comunicare socială 
trebuie să fie în mod clar în exces faţă de limitările date de dizabilitatea intelectuală. 
Diagnosticul tulburării din spectrul autismului (TSA) (299.00/F84.0). Este cunoscut 
faptul că multe persoane cu TSA prezintă şi afectare intelectuală şi/sau de limbaj, 
evaluarea acestora fiind esenţială în procesul de diagnostic clinic. De multe ori TSA 
şi dizabilitatea intelectuală sunt comorbide, însă pentru a stabili ambele diagnostice 
este necesar ca nivelul de comunicare socială să fie mult sub nivelul aşteptat pentru 
nivelul general de dezvoltare. Evaluarea funcţiilor cognitive în cadrul procesului 
de diagnostic al TSA este necesară şi pentru stabilirea specificantului „Cu sau fără 
afectare intelectuală asociată”. 

Diagnosticul diferenţial al tulburării cu deficit de atentie/hiperactivitate (ADHD) 
fata de dizabilitatea intelectuală. De cele mai multe ori copiii care sunt plasati in 
contexte şcolare ce nu corespund abilităţilor lor prezintă simptome de tip ADHD, 
însă aceste simptome nu sunt prezente atunci când nu este necesar un efort mintal 
susţinut. Prezenţa unui diagnostic de ADHD şi de dizabilitate intelectuală cere ca 
inatentia şi/sau hiperactivitatea să fie în exces fata de dezvoltarea intelectuală. 
Diagnosticul tulburării specifice de învăţare. Criteriul D al acestei tulburări 
specifică faptul că dificultăţile de învăţare nu pot fi puse pe seama dizabilitatii 
intelectuale sau a altor tulburări mintale. Un aspect important al tulburării specifice 


b) 


c) 


d) 


e) 

de învățare se referă la ceea ce numim „achiziție şcolară sub nivelul aşteptat”. 
Acest lucru implică faptul că evaluarea nivelului de dezvoltare intelectuală este aici 
fundamentală pentru a putea estima nivelul aşteptat, cu atât mai mult cu cât 
tulburările specifice de învățare pot apărea de-a lungul continuumului dezvoltării 
intelectuale — atât la persoanele cu deficiență intelectuală, cât şi la cele considerate 
„dotate” intelectual, acestea din urmă fiind adesea dificil de identificat din cauza 
proceselor compensatorii pe care le utilizează (Reis, McGuire şi Neu, 2000). 

e Diagnosticul tulburării de dezvoltare a coordonării (315.4/F82). Criteriul D în 
procesul de diagnostic al acestei tulburări menționează că „deficitele abilităților 
motorii nu pot fi mai bine explicate decât prin prezenţa dizabilitatilor intelectuale” 
(APA, 2013). Dacă este prezentă dizabilitatea intelectuală, problemele motorii 
trebuie să fie în exces faţă de cele aşteptate pentru vârsta mintală. 

e Diagnosticul fulburării cu mişcări stereotipe (307.3/F98.4) necesită a se specifica 
dacă tulburarea este asociată cu dizabilitatea intelectuală. 

Diagnosticului diferenţial al mutismului selectiv (313.23/ F94.0) fata de tulburările de 
comunicare socială, acestea nereuşind să vorbească în anumite situaţii, mutismul 
selectiv va fi diagnosticat doar atunci când copilul are capacitatea de a vorbi în anumite 
contexte sociale. 
Diagnosticului diferenţial al tulburdrii de tezaurizare compulsivă (de acumulare a 
obiectelor inutile, colectionarismul) (300.3/F42). Această tulburare nu se diagnos- 
tichează dacă se consideră că acumularea de obiecte este o consecinţă directă a unei 
tulburări de dezvoltare intelectuală. 
Diagnosticului diferenţial al tulburdrii de ataşament reactive (313.89/ F94.1). Copiii 
corespunzător cu nivelul de dezvoltare cognitivă şi să nu prezinte dificultăţi majore 
privind controlul emoţiilor aşa cum apare în tulburarea de ataşament reactivă. În jurul 
vârstei mintale de 7-9 luni copiii ar trebui să manifeste ataşamente selective, respectiv, 
conform DSM-5, se specifică faptul că acei copii cu tulburare de ataşament reactivă 
nu manifestă un ataşament selectiv chiar dacă au o vârstă mintală de cel puţin 9 luni. 
Diagnosticului diferenţial al amneziei disociative (300.2/F44.0). Definită ca o incapa- 
citate de reactualizare a informaţiilor autobiografice importante, amnezia disociativă 
nu are legătură cu deficitele mnezice tipice cognitive, ea se manifestă în episoade 
selective privind unul sau mai multe evenimente specifice din istoria personală, iar 
uneori se manifestă prin amnezie generalizată, care cuprinde identitatea persoanei şi 
istoricul vieţii acesteia. Prin urmare, diagnosticul diferenţial trebuie să distingă această 
tulburare şi de tulburările neurocognitive. Ne aşteptăm astfel ca la pacienţii cu amnezie 
disociativă să existe o relativă capacitate a memoriei în ciuda lipsei capacităţii de 
reactualizare a informaţiilor relationate cu propriul eu (autobiografice). 

Tulburărilor de comportament alimentar pentru : 

e Diagnosticul tulburării pica (307.52/F98.3/F50.8). Această tulburare se manifestă 
clinic sub forma consumului persistent de substanţe necomestibile pentru o perioadă 
de cel puţin o lună. Criteriul de diagnostic D al acestei tulburări solicită clinicianului 
evaluarea măsurii în care această tulburare apare în contextul unei alte tulburări 
psihice cum ar fi, de exemplu, dizabilitatea intelectuală. 

e Diagnosticul tulburării de ruminatie (307.53/F98.21). Această tulburare se manifesta 
clinic prin regurgitarea alimentelor în mod repetat pe o perioadă de cel puţin o 

lună. Criteriul D de diagnostic specifică analiza măsurii în care simptomele apar 
în contextul unei tulburări de dizabilitate a intelectului. 


g) Tulburărilor de control al impulsurilor pentru : 


Diagnosticul diferenţial al tulburării de opoziție şi comportament sfidător (313.81/ 
F91.3) fata de dizabilitatea intelectuală. La persoanele din ultima categorie diagnos- 
ticul de tulburare de opoziţie şi comportament sfidător se stabilieşte doar dacă 
opoziţia este mult mai intensă decât ar fi de aşteptat la persoanele cu deficite 
intelectuale comparabile ca vârstă cu persoana evaluată. 

Diagnosticul piromaniei (312.33/F63.1). Această tulburare se manifestă prin incendierea 
deliberată şi intenţionată, persoanele resimtind fascinatie, plăcere şi atracţie fata de 
foc. Criteriul E de diagnostic menţionează că incendierea nu trebuie să fie rezultatul 
deteriorării capacităţii de raţionament, cum apare de exemplu în tulburarea de 
dizabilitate intelectuală. 


h) Tulburărilor neurocognitive. Categoria tulburărilor neurocognitive cuprinde acele 
tulburări în care deficitul cognitiv este dobândit pe parcursul vieţii, nu a fost prezent 
la naştere sau în dezvoltare, respectiv reprezintă un regres în ceea ce priveşte funcţionarea 
cognitivă. Domeniile neurocognitive care trebuie evaluate în cadrul tulburărilor din 
această categorie sunt : 


atenţia (concentrare, distributivitate, selectivitate, rapiditate/viteză) ; 

funcţiile executive (planificarea, capacitatea de decizie, memoria de lucru, capacitatea 
de a învăţa din feedback, inhibitia, flexibilitatea) ; 

învăţarea şi memoria (memoria imediată, capacitatea de recunoaştere mnezică, 
memoria de lungă durată atât semantică, cât şi autobiografică, capacitatea de 
învăţare) ; 

limbajul expresiv şi receptiv ; 

funcţiile perceptiv-motrice (percepţie vizuală, construcţie vizuală, coordonare 
ochi-mână, praxia, recunoaşterea fetelor etc.) ; 

adaptarea socială (recunoaşterea emoţiilor şi capacitatea de a înţelege starea mintală 
şi emoţională a celorlalţi, teoria minţii). 

Principalele tulburări care sunt clasificate în categoria tulburărilor neurocognitive 
sunt: delirium, tulburările neurocognitive majoră şi uşoară. 


i) Evaludrii condiţiilor clinice care au asociate probleme educaţionale. Una dintre problemele 
care trebuie evaluate în relaţie cu educaţia sau pregătirea şcolară se referă la rezultatele 
şcolare slabe în relaţie cu capacitatea intelectuală a persoanei. Evaluarea funcţiilor 
intelectuale în acest caz poate oferi informaţii relevante privind natura problemelor. 


29.3. Evaluarea funcţionării intelectuale în scopul 


planificării tratamentului 


Functionarea intelectuală este pentru anumite tulburări mintale unul dintre elementele 
care ghidează tipul intervenţiei. Astfel, chiar dacă intervenţiile cognitive şi comportamen- 
tale sunt eficiente pentru o serie de tulburări mintale (Hofmann er al., 2012), rezultatul 
acestor intervenţii este dependent de nivelul de dezvoltare intelectuală al pacienţilor 
(D'Alcante er al., 2012; Fournier et al., 2009; Knekt, Saari şi Lindfors, 2014), fiind 
necesară adaptarea acestora la pacienţii cu care se face intervenţia. 

29.4. Evaluarea funcţionării intelectuale în scopul 
monitorizării 


Există o serie de tulburări mintale a căror evoluţie este asociată cu deficite cognitive ; de 
exemplu, persoanele cu tulburare din spectrul schizofreniei sau cu alte tulburări psihotice 
prezintă deteriorări ale funcţiilor cognitive, evaluarea acestora fiind un element al eficienţei 
intervenţiei. Diferite studii care au investigat asocierea dintre remisia simptomelor în 
tulburările psihotice şi funcţiile neurocognitive (Brissos et al. , 2011 ; Helldin er al., 2006 ; 
Hofer et al., 2011 ; Yun er al., 2011) au arătat că pacienţii în remisie au avut o performanţă 
semnificativ mai bună a funcţionării atentionale, executive şi a coeficientului de inteligenţă 
generală decât cei care prezentau simptome psihotice. Considerăm astfel importantă 
evaluarea intelectuală (cognitivă) în monitorizarea eficienţei intervenţiei în tulburările 
unde funcţiile cognitive sunt un factor prognostic (tulburările din spectrul autismului, 
tulburările neurocognitive etc.). 


29.5. Metode de evaluare a funcţionării intelectuale 


Evaluarea clinică se realizează cu metode diverse: interviul clinic, observaţia clinică, 
respectiv cu o serie de instrumente psihologice standardizate adresate atât domeniului 
evaluării intelectuale (inteligenţă, limbaj, memorie, atenţie, viteză de procesare, funcţionare 
executivă) şi care sunt teste de performanţă, cât şi domeniului nonintelectual (emoţii, 
comportament, personalitate), cu teste standardizate care se adresează identificării simpto- 
melor sau a mecanismelor acestora. 


Evaluarea funcţionării intelectuale (cognitive) se bazează pe teste standardizate care au la 
bază sarcini de performanţă. Ele sunt utilizate în mod obişnuit în evaluările clinice cu scopul 
de a identifica punctele forte şi punctele slabe ale pacienţilor pe un spectru mai larg sau mai 
îngust (în funcţie de scopul evaluării) de domenii cognitive. Aceste teste bazate pe performanţă 
sunt instrumente standardizate care au la bază date normative, care permit examinatorului 
să compare performanţa unui individ cu grupul de comparaţie din care face parte (de exemplu, 
din acelaşi grup de vârstă, gen, nivel de educaţie şi/sau rasă/etnie/statut clinic). 


Testarea intelectuală este modalitatea principală de a stabili prezenţa şi severitatea 
afectării cognitive şi, prin urmare, este o componentă necesară într-o evaluare clinică 
unde evaluarea funcţiilor cognitive este criteriu de diagnostic sau element al diagnosticului 
diferenţial. Interviul clinic sau scalele de autoraportare nu sunt suficiente pentru a stabili 
severitatea afectării cognitive a pacienţilor, deoarece aceştia sunt cunoscuţi a nu reuşi să 
raporteze fidel propria funcţionare cognitivă (Edmonds er al., 2014; Farias, Mungas si 
Jagust, 2005; Moritz, Ferahli şi Naber, 2004), respectiv clinicienii bazându-se exclusiv 
pe interviurile clinice în absenţa rezultatelor testelor cognitive sunt judecători slabi ai 
funcţionării cognitive a pacienţilor. 


În practica clinică sunt utilizate instrumente de evaluare a funcţiilor intelectuale 
generale, cum ar fi Matricile Progresive Raven (Raven, Raven şi Court, 2000/2004), în 

scopul stabilirii coeficientului de inteligenţă generală sau instrumente care oferă informaţii 
despre diferite fațete ale funcţiilor intelectuale, cum ar fi scalele de inteligenţă Wechsler. 
Spre exemplu, Scala de Inteligență pentru copii Wechsler - ediţia a patra (WISC-IV) — este 
un instrument clinic, administrat individual, care evaluează abilitatea cognitivă a copiilor 
cu vârste cuprinse între 6 ani şi O luni şi 16 ani şi 11 luni, este compusă din 15 subteste, 
iar în urma aplicării ei pot fi derivate 5 scoruri compozite : un coeficient de inteligenţă 
total (CIT), care reflectă abilitatea cognitivă generală, respectiv încă 4 scoruri compozite, 
care descriu funcţionarea în domenii cognitive specifice, şi anume : indicele înţelegerii 
verbale, indicele rationamentului perceptiv, indicele memoriei de lucru şi indicele vitezei 
de procesare (Wechsler, 2012). Clinicianul este cel care, în funcţie de scopul evaluării, 
caracteristicile persoanei evaluate şi resursele sale, selectează instrumentele cele mai 
adecvate de evaluare a funcţionării cognitive. 


29.6. Recomandări privind utilizarea testelor 
destinate evaluării funcţiilor intelectuale 


Evaluarea funcţionării cognitive în context clinic poate fi influenţată major de caracteristicile 
persoanei evaluate, iar contextul evaluării are un impact semnificativ asupra performanţei. 
Psihologii clinicieni trebuie să fie conştienţi atât de punctele forte, cât şi de limitele 
testelor de inteligenţă pe care le folosesc, recomandarea fiind de a utiliza testele de 
inteligenţă numai în scopurile pentru care au fost concepute şi pentru care au studii de 
validare. Testele de inteligenţă nu decid pentru oameni, oamenii iau decizii, iar testele 
de inteligenţă oferă informaţii relevante, pe care clinicienii le pot folosi când iau decizii 
(Anastasi, 1982). Este important ca psihologii clinicieni să cunoască teoriile inteligenţei 
şi să facă interpretarea rezultatelor testelor cognitive pe baza teoriilor care le susţin şi in 
contextul observaţiei clinice, al informaţiilor despre pacient şi de mediul acestuia, respectiv 
în contextul rezultatelor obţinute la alte evaluări (Kaufman şi Flaitz, 1987; Kaufman, 
Harrison şi Ittenbach, 1990). 

Rezumat 


Capitolul menţionează ipostazele, obiectivele evaluărilor neuropsihologice, dar şi condiţiile 
necesare realizării acestor investigaţii clinice. Sunt prezentate domeniile evaluării neuro- 
psihologice la copil (3-4, 5-16 ani - funcţii în domeniul atenţiei şi funcţii executive, funcţii 
în domeniul limbajului, funcţii în domeniul memoriei şi învăţării, funcţii în domeniul 
senzorio-motor, funcţii în domeniul percepţiei sociale) şi la adult (statusul intelectual, 
starea de veghe şi atenţia, abilităţile vizuo-spatiale, memoria, limbajul, funcţiile executive, 
abilităţile psihomotorii, funcţiile psihosenzoriale, funcţiile emoţionale, personalitatea. Se 
fac precizări privind aspecte metodologice, aspecte ale suportului psihologic în colaborarea 
dintre evaluator şi pacient. Se arată că evaluarea funcţiilor psihologice trebuie integrată 
în contextul unei evaluări mai largi a abilităţilor pacientului şi a calităţii vieţii acestuia. 


30.1. Introducere 


Evaluarea funcţionării neuropsihologice este solicitată într-o serie de circumstanţe clinice 
care au în comun afectarea cognitivă, comportamentală, emoţională în probleme cu 
atingere directă a structurii şi funcţiilor creierului (traumatisme craniocerebrale, patologii 
cerebrale) sau cu impact indirect asupra creierului (patologii psihiatrice, patologii somatice, 
metabolice, imunologice etc.). Multe evaluări neuropsihologice sunt realizate în scopuri 
mai mult descriptive, însă neuropsihologul trebuie să ofere şi date interpretative, predictive 
şi ameliorative (Zillmer er al., 2008). 
Evaluările neuropsihologice pot îndeplini trei funcţii : 

1) au rol major în evaluarea unor probleme de sănătate (precum boli/afectări cerebrale, 
dizabilităţi de învăţare, deficit de atenţie, demenţă etc.), diagnoza medicală fiind mai 
puţin precisă ; 

2) au rol complementar sau pregătitor investigaţiilor sau tratamentelor medicale (corelând 
datele cu evaluarea neurologică sau de imagistică cerebrală) ; 

3) au rol mai redus pentru investigarea forţelor şi slăbiciunilor cognitive în anumite 
condiţii medicale (de exemplu, patologii în care apar deficienţe neuropsihologice, 
precum cea pulmonară sau SIDA) (Zillmer er al., 2008). 


Evaluarea funcţiilor neuropsihologice poate servi următoarelor obiective : identificarea 
deficitelor cognitive (în unele evaluări relevarea lateralizării şi localizării tulburării) ; 
diagnostic diferenţial (dacă originea afectărilor cognitive este neurologică sau de altă 
natură, de exemplu, emoţională : anxietate, depresie) ; relevarea relaţiei dintre doza medica- 
mentoasă şi funcţionarea cognitivă eficientă (modelarea dozei pentru a obţine rezultate 
cognitive mai bune) ; luarea unor decizii medicale (deficitele cognitive pot contraindica 
operaţii neurochirurgicale, pacientul neputând beneficia de performanţe mai bune după 
operaţie sau având risc de cădere cognitivă majoră) ; orientarea demersurilor recuperative 
în funcţie de afectările existente ; orientarea pacientului către anumite activităţi profe- 
sionale ; probleme speciale precum: probleme de dezvoltare, intoxicații, dreptul de a 
conduce maşina, competenţa în asumarea unor decizii, impactul durerii asupra funcţionării 
cognitive, relevarea unor afectări neurologice când investigaţiile medicale nu pot surprinde 
date, distingerea între patologia organică şi cea psihiatrică, situaţii medico-legale ; susţinerea 
morală a pacientului prin: dezvoltarea relaţiilor sale sociale (atenţia acordată de către 
psiholog şi încurajarea), interpretarea corectă a rezultatelor (unii pacienţi descoperă că 
la evaluare au rezultate normale, deşi medicul indicase o condiţie de boală cu risc de 
degradare mintală, de exemplu, demielinizarea cerebrală) (Tranel, 2008). 

Investigația neuropsihologică poate dura între 30 de minute şi 8 ore (în mai multe 
şedinţe) şi necesită respectarea unui set de condiţii : 


a) să pornească de la întrebările de referință : în legătură cu ce probleme se face evaluarea ? 
ce aşteptări are cel care doreşte evaluarea ? ce scop/pentru ce sunt utile informaţiile obținute ? 

b) să aibă documentate reperele-cadru privind utilizarea datelor : diagnostic diferenţial ; 
localizarea procesului patologic ; caracterul progresiv sau static al bolii; caracterul 
difuz, extins, multiplu al leziunii cerebrale ; nivelul de bază al performanţelor neuro- 
psihologice ale pacientului ; efectele disfunctiilor cerebrale asupra comportamentului, 
activităţii ; determinarea gradului de handicap/dizabilitate (pentru a stabili o pensie 
sau compensatiile în cazul litigiilor privind vătămarea corporală/cerebrală) ; posi- 
bilitatea de angajare în muncă; condiţii de mediu in care poate activa pacientul ; 
perspectivele de recuperare individuală a pacientului ; abilităţile păstrate/reziduale ; 

c) să se asigure condiţiile legale şi metodologice pentru derularea evaluării: instrumente 
cu fidelitate şi validitate adecvate, condiţii corespunzătoare de spaţiu, pacient în stare 
optimă de participare etc. ; 

d) să recurgă la evaluarea neuropsihologică în mod justificat în funcţie de: nevoia de 
cunoaştere, obiectivul evaluării, frecvenţa cu care o afectare/conditie patologică este 
diagnosticată în populaţia clinică (peste 1%) ; 

e) să ia corect decizii clinice şi să evite erorile de interpretare : 

e decizie pozitivă corectă/acceptare validă (afectarea este prezentă), nu decizie pozitivă 
incorectă/eroare tip I (interpretare fals-pozitivă/alarmă falsă - investigatia/testul 
neuropsihologic indică eronat o alterare neuropsihologică/o condiţie patologică) ; 

e decizie negativă corectă (afectare absentă/respingere validă), nu decizie negativă 
incorectă/eroare tip II (interpretare fals negativă/greşeală - interpretarea rezultatului 
la test exclude eronat afectarea funcţiei neuropsihologice/conditia patologică existentă) ; 


462 APLICAȚII SPECIALE ALE EVALUĂRII PSIHOLOGICE ÎN DOMENIUL CLINIC 


f) să comunice datele în raport cu criteriile ştiinţifice (relevarea adevărului ştiinţific) şi 
cu o serie de cerinţe profesionale (comunicare cu tact şi ajutarea pacientului) (Zillmer 
et al., 2008). 


30.2. Domenii ale evaluării funcţionării neuropsihologice 


In evaluarea neuropsihologică, specialistul recurge de obicei la investigarea clinică gene- 
rală, apoi se focalizează pe funcţiile neuropsihologice, interpretând datele în ansamblul 
de caracteristici sau aspecte care descriu situaţia cazului. 


30.2.1. Evaluarea funcţiilor neuropsihologice la copil 


Pentru evaluarea funcţiilor neuropsihologice la copil există baterii de testare precum 
NEPSY-II (Korkman et al., 2007). Funcţiile neuropsihologice evaluate cu NEPSY-II 
(formele pentru 3-4 ani şi 5-16 ani) sunt: 


1. funcții în domeniul atenţiei şi funcţii executive: sortare (abilitatea de a formula concepte 
de bază şi de a transfera conceptele în acţiune pe categorii), atenţie auditivă (selectivitatea 
Şi susţinerea atenţiei auditive) şi stabilitatea răspunsului (a stabili, menţine, schimba, 
inhiba răspunsul învăţat în funcţie de stimuli contrastanti), conceptualizarea timpului 
(planificare, organizare, abilităţi vizuo-spatiale, vizuo-perceptuale în raport cu imagini 
referitoare la măsurarea/indicarea timpului), fluenta designului (abilitatea de a genera 
designuri unice conectand puncte organizate după o structură sau aleator), inhibitie 
(a inhiba răspunsul automat în favoarea unui răspuns nou), menţinerea poziţiei corpului 
(cu ochii închişi) în pofida stimulilor distractori ; 

2. funcții în domeniul limbajului : identificarea şi denumirea părţilor corpului (abilitatea 
de a lucra cu elemente de bază ale exprimării şi înţelegerii limbajului, a denumi, a 
identifica părţile corpului după denumire), înţelegerea instrucţiunilor (a realiza acţiunile 
indicate), coordonarea vizuo-motorie (a repeta oral secvenţe articulatorii în funcţie de 
cerința privind numărul de repetiţii), procesare fonologică (conştientizarea sunetelor 
limbii, identificarea cuvintelor pornind de la secvenţe de cuvinte, abilitatea de a 
compune cuvinte şi a lucra cu silabe şi foneme scoase din cuvânt), encodare şi decodare 
fonologică (a repeta, a lucra cu cuvinte fără sens), viteza operaţiei de denumire (a 
intra rapid în posesia semnificației cuvântului şi a genera denumiri), generare de 
cuvinte (productivitate verbală, generare de cuvinte din anumite categorii) ; 

3. funcții în domeniul memoriei şi învăţării : reamintirea materialului verbal, învăţare 
verbală (rata învăţării, interferentele în reamintirea materialului verbal), memoria 
materialului vizual şi spatial (memoria formelor, designurilor), memoria fetelor (discrimi- 
narea, recunoaşterea fetelor umane), memorarea numelor (prin asociere cu persoana), 
memoria narativă (reamintirea povestirilor, recunoaşterea părţilor absente din povestire), 
repetarea propozitiilor (cu complexitate crescândă), memoria de lucru verbală (reamin- 
tirea seriilor de cuvinte în sarcini cu interferenţe) ; 

4. funcţii în domeniul senzorio-motor : dexteritatea şi viteza reacției motorii, programare 
motorie (a efectua mişcările după cerinţe), procesarea modelelor motorii (imitarea 
poziţiei mâinilor şi degetelor după modelele prezentate), secvenţe manuale (imitarea 

secventelor de mişcări ritmice cu o mână sau ambele mâini), precizie vizuo-motorie 
(acuratețe şi viteză grafo-motorie) ; 

5. funcții în domeniul percepției sociale: recunoaşterea stărilor emoţionale ale altor 
persoane (a recunoaşte starea emoţională a figurii prezentate, a identifica figuri care 
au aceeaşi stare emoţională), teoria mintii/metacognitii (a recunoaşte la sine şi la alţii 
fenomene psihice precum credinţe, imaginaţie, stări emoţionale etc.) (Korkman et al., 
2007 ; Brooks er al., 2010). 


30.2.2. Domeniile majore ale evaluării funcţiilor 
neuropsihice la adult 


În continuare, prezentăm domeniile majore ale evaluării funcţiilor neuropsihice la adult 
(Lezak, Howieson şi Loring, 2004; Halligan, Kischka şi Marshall, 2003 ; Mitrushina, 
Boone şi Delia, 1998 ; Spreen şi Strauss, 1998; Vanderploeg, 1994; perspectiva evaluării 
neuropsihiatrice a fost prezentată de Yudofsky şi Hales, 2002 ; Grant şi Adams, 1996). 


30.2.2.1. Statusul intelectual 


Evaluarea inteligenţei oferă date generale despre funcţionarea abilităţilor cognitive ale 

pacientului. Este o măsură globală a performanţei scoarţei cerebrale. 

În ghiduri este invocată bateria WAIS-R (Wechsler), care evaluează mai multe funcţii 
cognitive (QI verbal - primele două categorii, QI nonverbal/performantial - următoarele 
două) : 

1. funcţiile înţelegerii verbale : abilitatea de a surprinde similarități între concepte (abili- 
tatea de raţionament verbal abstract, cunoaşterea sensurilor) ; capacitatea vocabularului : 
a denumi obiectele prezentate în imagini, a defini cuvinte ce sunt prezentate în diverse 
sarcini (cunoaşterea intelesurilor, înţelegere verbală, expresie verbală) ; abilitatea de 
a deţine cunoştinţe generale/informatie, a putea face achiziţii de cunoştinţe. 

2. funcţiile memoriei de lucru : abilitatea de reamintire a numerelor (digit span : presupune 
memorie de lucru, atenţie, encodare, procesare auditivă) ; abilităţi aritmetice (raţionament 
cantitativ, concentrare, manipulare în plan mintal) ; abilitatea de reamintire a unor serii 
de numere (secvenţe numerice) în ordine crescătoare sau a unor litere în ordinea din alfabet. 

3. funcţiile de raţionament perceptual : abilitatea de a procesa informaţii vizuale spaţiale, 
rezolvare de probleme de organizare perceptuală, organizare vizuală motorie (block 
design); abilitatea de a rezolva sarcini abstracte nonverbale (matrix reasoning) ; 
abilitatea de raţionament vizual (visual puzzles); abilitatea de a recepta rapid detalii 
vizuale (picture completion) ; raţionament perceptual cantitativ (figure weights). 

4. funcţiile vitezei de procesare : abilitatea de a căuta şi a găsi rapid simbolul ; abilitatea 
de viteză de procesare (coding), viteză grafo-motorie, memorie asociativă ; abilitatea 
de a identifica rapid stimulii (culori, figuri) şi formele asociate lor în acord cu 
indicaţiile (cancellation) (Strauss et al., 2006). 


Aplicarea integrală a bateriei conduce la fidelitate şi validitate mare în evaluare (Rausch 
et al., 1997). Testul Matricilor Progresive Raven este, de asemenea, un indicator al inteligenţei 

generale. Pacientul trebuie să aleagă un element care se potriveşte spaţiului gol din figură 
(Raven, 1996). 

Evaluarea statusului mintal pentru tratamentul chirurgical al epilepsiei este o com- 
ponentă importantă din punct de vedere clinic, însă are şi unele limite majore. S-a dovedit 
că cei cu abilităţi cognitive dezvoltate au cele mai mari pierderi după operaţia destinată 
tratării epilepsiei, cei cu scoruri medii au cele mai bune evoluţii cognitive, iar cei cu 
probleme evidente ale statusului mintal obţin rezultate slabe. Evoluţia postoperatorie a 
scorurilor la QI, în funcţie de mai mulţi parametri, este următoarea : persoanele cu crize 
au îmbunătăţiri la scor de 3-5 la QI verbal şi de 8-12 la QI performanţă, cu mari progrese 
când tipul funcţiei (verbal versus vizuo-spatial) este pe partea opusă intervenţiei ; când 
pacienţii au crize şi operaţia este pe partea stângă atunci căderea este de 4-5 puncte QI 
verbal, în timp ce la QI performanţă efectele sunt nesistematice ; când operaţia este pe 
dreapta, iar pacientul nu are crize libere, nu s-au notat schimbări în scoruri, nu s-a 
constatat îmbunătăţirea QI performanţă. Chiar dacă aceste schimbări nu sunt de magni- 
tudine, ele au importanţă şi nu pot fi detectate dacă nu se face evaluarea inteligenţei 
preoperator (Dodrill, 2001). 

Testarea inteligenţei are şi unele limite datorate incapacității testelor de a evalua alte 
domenii cognitive (învăţarea, retentia, probleme executive selective, tulburările acestor 
funcţii), incapacității de a face distincţii preoperatorii ale abilităţilor lobilor temporal 
stâng şi drept. Scorurile sumative ale QI furnizează informaţii generale despre abilităţile 
cognitive, dar ele sunt deficiente în reflectarea abilităţilor sau slăbiciunilor primare 
individuale (Rausch, Le şi Langfitt, 1997). 


Alterarea globală a statusului mintal (demenţă) este evaluată cu modele adecvate. De 
exemplu, modelul Folstein Mini-Mental State Exam (FMMSE) are avantajul rapiditatii şi 
usurintei aplicării (Lezak et al., 2004). Testul este eficient pentru distingerea pacienţilor cu 
deficite cognitive moderate şi severe de cei din grupul de control. Este mai puţin eficient în 
separarea pacienţilor cu demenţă uşoară de cei normali (Lezak et al., 2004). Este posibil 
ca un individ care are deficite cognitive specifice să se încadreze în rezultate de normalitate 
la FMMSE (Rausch er al., 1997). De asemenea, poate fi aplicat Mini-Mental State în 
varianta clasică (Hufschmidt şi Liicking, 2002). Scorurile 25-30 semnifică lipsa dementei, 
sub 24 apariţia unui deficit global moderat, sub 16 deficit/demenţă gravă (Hufschmidt şi 
Liicking, 2002). Rezultatele trebuie interpretate şi în funcţie de vârstă, educaţie, existenţa 
unor tulburări subtile, focale, altfel apar erori de interpretare (Lezak er al., 2004). 


30.2.2.2. Starea de veghe și atenţia 


Starea de veghe şi atenţia sunt necesare creierului pentru a menţine organismul în stare 
de acţiune şi, respectiv, pentru a-i permite să se orienteze către stimulii relevanti din 
mediul extern sau intern (Filley, 2011). Atenția este un concept multi-dimensional cu multe 
funcţii (Mesulam, 2000). Forma cea mai comună este atenția selectivă (capacitatea de a-ţi 
orienta câmpul conştiinţei către stimulii relevanti din acel moment şi de a ignora stimulii 
nerelevanti). Atenția susținută (sau, alternativ, vigilenta sau concentrarea) înseamnă 
capacitatea de a-ţi susţine atenţia pentru o perioadă mai lungă pe un stimul sau activitate. 


Exemple de disfuncţii ale stării de veghe. Starea de veghe depinde de o structură 
numită sistemul reticular activator ascendent, care este mai mult un concept fiziologic 

decât o entitate neuroanatomică de sine stătătoare, chiar dacă o parte a lui poate fi 
vizualizată ca o porţiune a formaţiunii reticulate a trunchiului cerebral (Filley, 2011). 
Tulburările clinice ale stării de veghe pot lua multe forme ale căror extreme sunt stările de 
hiperexcitabilitate („hyperarousal”) şi hipoexcitabilitate („hypoarousal”). Hipoexcitabilitatea 
poate varia de la forme uşoare (cum ar fi somnolenta sau letargia) la forme severe : stupor 
(individul poate intra în starea de veghe numai prin stimulări puternice şi repetate) sau 
comă (o stare profundă de lipsă de responsivitate la stimuli) (Posner şi Plum, 2007). 
Leziuni ale sistemului neuroanatomic care duc la stupor sau comă pot fi leziuni mecanice, 
accidente vasculare cerebrale, hemoragii, tumori sau abcese. 


Exemple de disfuncţii ale atenţiei. Starea confuzională acută (sau delirium) se caracte- 
rizează prin incapacitatea individului de a gândi coerent (Geschwind, 1982). Este o 
tulburare a atenţiei selective în care pacientul nu se poate fixa pe stimulii relevanti, dar 
este foarte uşor de distras de cei nerelevanti. Astfel, funcţionarea altor procese mintale 
este serios afectată (Chédru şi Geschwind, 1972). Forma cea mai dramatică a stării 
confuzionale acute este delirium tremens, caracterizată prin agitaţie profundă, halucinaţii, 
idei delirante, insomnie, tahicardie, febră şi transpirare excesivă (Charness, Simon şi 
Greenberg, 1989). 

Un alt sindrom care implică o disfunctie a atenţiei este tulburarea de deficit de atentie/ 
hiperactivitate (ADHD). Este un sindrom care iniţial a fost diagnosticat la copii, dar tot 
mai multe studii arată că adesea unele simptome se menţin din copilărie până la vârsta 
adultă (Denckla, 1991). Principalele simptome sunt dificultăţi de atenţie, dificultăţi de a 
iniţia şi a termina activităţi, precum şi dificultăţi cu organizarea şi planificarea. Unii 
oameni cu ADHD sunt hiperactivi şi impulsivi. Diagnosticul clinic al acestei tulburări se 
face de obicei în baza unui interviu clinic detaliat, coroborat cu informaţii colaterale de 
la părinţi sau alte persoane familiare cu funcţionarea individului, şi în baza observaţiilor 
clinice. Adesea, evaluarea neuropsihologică ajută în clarificarea diagnosticului. Din punct 
de vedere al substratului neuroanatomic al ADHD, unele studii recente par să sugereze 
anormalitati în funcţionarea lobilor frontali şi a emisferei cerebrale drepte (Filley, 2011). 

Câteva teste de evaluare a atenţiei sunt: Judgement of Line Orientation (Benton et al., 
1983), testul de organizare vizuală Hooper (Hooper, 1983), evaluarea de tip screening a 
Agnosiei (Benton Laboratory), Evaluarea de tip screening a atenţiei vizuale, auditive şi 
tactile (tactile neglect) (Benton Laboratory), Screening al acuitatii vizuale Rosenbaum 
(Tranel, 2008). 


30.2.2.3. Abilitatile vizuo-spatiale 


În domeniul vizuo-spatial, se evaluează funcţii precum (Rausch er al., 1997; Lezak er al., 
2004 ; Zillmer et al., 2008 etc.) : 


- abilitatea de a identifica parti ale unor obiecte familiare care au fost desprinse şi 
rearanjate (vizuoperceptie, testul Hooper Visual Organization Test - HVOT) ; 

- abilitatea de a reține materialul vizual (Testul Figura Complexă Rey-Osterrieth : i se 
prezintă subiectului un desen abstract care trebuie copiat, se măsoară unităţile copiate 
corect şi erorile/abaterile de reamintire) ; 

- desenarea unor obiecte (de exemplu, ceas: ,,desenati un ceas, arătând toate numerele 
şi setati limbile să indice ora 11 : 10”), reproducerea şi organizarea unor figuri geometrice 

(Testul Bender-Gestalt conţine nouă simboluri geometrice pe care pacientul trebuie să 
le reproducă exact), desenarea unei case, biciclete şi a unei flori ; 

- abilitatea de a aproxima relaţiile unghiulare dintre segmentele unor linii (Benton 
Judgment of Line Orientation - BJLO) ; 

- abilitatea de a copia hărţi, orientarea pe hărţi („Dacă aceasta ar fi o busolă pe hartă 
şi tu ai vedea Polul Nord, ce direcţie ar fi în spatele tau? ”) ; 

- abilitatea de copiere a pentagoanelor intersectate (vizuoconstructie, testul Folstein 
Mini-Mental State Exam), asamblarea de obiecte (subtestele din WAIS-R şi Block 
Design, care presupune construirea unui design abstract din cuburi albe şi roşii), 
construirea unui bloc de dimensiuni 3D (Benton ef al., 1983); 

— găsirea unor rute în labirint, integrare şi decodare spaţială („care dintre aceste linii, 
A, B sau C, pot ajunge până în vârf?”); 

— recunoaşterea facială (abilitatea de a identifica fete familiare, a compara fete asemă- 
nătoare şi a intui stările afective ale fetelor umane : „arătaţi-mi fata fericită, fata tristă, 
fata furioasă! ”) ; 

— integrarea vizuală şi înţelegerea ansamblului de acţiuni („acest cartonaş are trei poze 
pe el. Dacă pozele sunt puse în ordinea corectă, ele redau o poveste. Priviţi cu atenţie 
pozele, aranjaţi pozele în ordine pentru a reda povestea”) ; 

- tulburări ale recunoaşterii vizuale : agnozii vizuale (de exemplu, agnozia vizuală uni/ 
bilaterală, agnozia vizuo-spaţială, agnozia pentru culori, agnozia pentru întreg, agnozia 
pentru feţe umane etc.) (Heilman şi Valenstein, 2011). 


Performanţele slabe la probele vizuo-spatiale nu reflectă în mod necesar disfuncţii ale 
emisferei drepte. De exemplu, performanţele slabe la HVOT pot fi consecinţa dificultăţilor 
de denumire, pacientul concepe itemul perceput, dar nu poate denumi obiectul pe care îl 
vede. Similar, deficite ale abilității vizuo-constructive pot să fie consecutive unor pure 
probleme motorii sau de planificare cognitivă. Astfel, aprecierea abilităţilor vizuo-spatiale 
nu se poate baza pe analiza unui subset de măsurători izolate. Mai curând, rezultatele 
sunt interpretate şi în contextul performanţelor pacientului în alte sfere ale cognitiei 
(Rausch et al., 1997). 


30.2.2.4. Memoria 


Memoria este o funcţie esenţială pentru activitatea psihică, fără de care este imposibilă 
funcţionarea adecvată a altor procese mintale superioare. Cercetările în domeniul memoriei 
au proliferat enorm în ultima jumătate de secol şi multiple tipuri de memorie sunt 
menţionate în literatură. Un tip de memorie este memoria declarativă (memoria faptelor 
şi a evenimentelor ; informaţia care poate fi reamintită conştient). Ea se subimparte în 
memoria episodică (memoria evenimentelor autobiografice) şi memoria semantică (proce- 
sează idei şi concepte care nu fac parte din experienţa personală, ci din fondul comun de 
cunoştinţe). Alte tipuri de memorie sunt memoria procedurală (memoria deprinderilor 
psihomotorii) şi memoria de lucru (capacitatea de a păstra informaţia în memoria de scurtă 
durată pentru a permite altor operaţii să se desfăşoare) (Baddeley, 2000). 

O altă clasificare împarte tipurile de memorie în memoria imediată (păstrarea informaţiei 
în minte pentru câteva secunde), memoria recentă (informaţia este păstrată în minte pentru 
câteva minute până la câteva zile) şi memoria de lungă durată (informaţia este stocată 

timp de luni sau ani de zile) (Filley, 2011). Aceste tipuri de memorie au relevanţă din 
punct de vedere neuroanatomic şi clinic (Cummings şi Mega, 2003). 


Exemple de disfuncţii ale memoriei. Cea mai evidentă (şi mai des întâlnită) disfunctie 
mnezică este dificultatea de a înregistra în memorie informaţia la care tocmai ai fost 
expus. De fapt, este mai corect să spunem că aceasta este mai curând o disfunctie a atenţiei 
decât a memoriei, şi majoritatea autorilor nu o definesc ca amnezie, ci ca o disfunctie a 
memoriei de lucru (Filley, 2011) şi o asociază cu disfuncţii în lobii frontali. 


Amnezia se referă la incapacitatea de a-ţi reaminti informaţii din memoria recentă sau 
de lungă durată. Substratul neuroanatomic al amneziei pare să fie reprezentat de zona 
medială a lobului temporal, anumiţi nuclei din diencefal şi partea bazală a diencefalului. 
Amnezia poate fi anterogradă (incapacitatea de a învăţa lucruri noi) sau retrogradă 
(incapacitatea de a-ţi aminti lucruri din trecut). Ambele tipuri se regăsesc în leziunile 
traumatice cerebrale, când pacientul poate avea dificultăţi în a-şi aminti ce s-a întâmplat 
înainte de evenimentul traumatic, dar şi dificultăţi să înveţe sau să memoreze lucruri noi 
(Levin, Benton şi Grossman, 1982). Amnezia poate fi provocată de mulţi factori, incluzând 
encefalopatia anoxică, tumori diencefalice, accidente vasculare ale arterei cerebrale 
posterioare, demenţă etc. (Filley, 2011). Spre deosebire de tulburările de memorie care 
au un substrat organic, amnezia psihogenică apare la adulţii mai tineri şi se caracterizează 
prin pierderea abruptă a capacităţii de a-şi aminti informaţii personale, secundar unei 
traume emoţionale. Evaluarea statusului mintal şi cea neuropsihologică pot face de obicei 
distincţia dintre cele două forme de amnezie (Filley, 2011). 

Adesea incapacitatea de a învăţa lucruri noi este însoţită de confabulatie (expunerea 
unor informaţii fictive care sunt prezentate de pacient că fiind date reale ale experienţei 
lui anterioare). Confabulatia poate reflecta rigiditate cognitivă şi dificultăţi cu funcţiile 
executive (Shapiro et al., 1981). 


Sindromul Korsakoff se datorează deficientei de tiamină (vitamina B1) şi se întâlneşte 
de regulă la alcoolicii cronici. El se caracterizează prin amnezie severă anterogradă, 
amnezie retrogradă de severitate variabilă şi confabulatie. 

Deficiența mnezică în dementa Alzheimer este cea mai cunoscută şi mai dramatică 
formă de deficiență a memoriei. Pacienţii cu această tulburare prezintă pierderi de memorie 
şi, la examinare, au amnezie clar demonstrabilă (Filley, 2011). Studiile arată că pierderea 
celulelor colinergice din prozencefal este severă (Whitehouse et al., 1982) şi este asociată 
cu amnezia Alzheimer (Perry et al., 1978). De obicei conţinutul memoriei de lungă durată 
se păstrează cel mai bine şi nu este afectat în fazele iniţiale ale dementei. 

Testele de memorie vizează retentia materialelor verbale şi nonverbale. Pe scurt, 
amintim baterii şi teste care vizează evaluarea neuropsihologică a memoriei: Wechsler 
Memory Scale (WMS) şi Wechsler Memory Scale-Revised (WMS-R), California Verbal 
Learning Test, Rey Auditory Verbal Learning Test (Rausch et al., 1997), Testul memoria 
recunoasterii (Warrington, 1984), Chestionarul Memoriei Autobiografice Iowa (Jones, 
Grabowski şi Tranel, 1998), Testul fetelor faimoase Iowa (lowa Famous Faces Test) 
(Tranel, Damasio şi Damasio, 1997), Bateria Boston a memoriei de lungă durată (Boston 
Remote Memory Battery) (Albert, Butters şi Levin, 1979), Bateria de evaluare a memoriei 
de lungă durată Squire (Cohen şi Squire, 1981; Zola-Morgan, Cohen şi Squire, 1983). 

30.2.2.5. Funcţiile executive 


Funcţiile executive sunt implicate în rezolvarea unor situaţii inedite, în elaborarea unor 

răspunsuri adaptative noi, permiţând indivizilor să depăşească modurile de gândire şi 

comportament automatizate şi/sau deja exersate. Funcţiile executive ţin de activarea 
cortexului prefrontal (Iordan, 2009). Funcţiile executive cuprind mai multe categorii de 
procese şi abilităţi specifice : 

- funcția de planificare: abilitatea de conceptualizare a schimbării, de a răspunde 
obiectiv, de a genera şi selecta alternative, susţinerea atenţiei (funcţii în care intervin 
lobii frontali, în interacţiune cu alte structuri corticale şi subcorticale). La testul Turnul 
Londrei subiectul/pacientul are sarcina de a pune pe un ax diferite tipuri de bile, 
realizând un turn ce are ca repere un model precizat şi un număr de mişcări permise. 
El trebuie să planifice mişcările necesare realizării turnului din bile conform cu fiecare 
model indicat şi cu numărul de mişcări precizat de examinator (Lezak er al., 2004) ; 

- funcțiile de flexibilitate mintală, orientare spre scop şi rezolvare de probleme : evaluarea 
abilităților de rationare şi abilitatea de a adopta diferite strategii cognitive ca răspuns 
la modificările de mediu. Wisconsin Card Sorting Test (WCST) solicită abilitatea de 
a dezvolta şi utiliza strategii de rezolvare de probleme în funcţie de schimbarea 
condiţiilor de lucru în vederea îndeplinirii unui scop (Shallice, 1982). Testul solicită 
planificare strategică, căutarea organizată, utilizarea feedbackului environmental (de 
mediu) pentru adaptarea seturilor cognitive, direcționarea comportamentelor spre 
atingerea scopului şi modularea răspunsurilor la impulsuri (Gnys şi Willis, 1991). 
WCST cere subiectului să sorteze 64 cartonaşele cu 4 cartonase reper, descoperind 
regula corectă (sortare după culoare, după formă, după număr). Examinatorul nu îi 
spune regula, ci numai dacă sortează corect sau greşit. Se începe cu considerarea 
corectă a sortării după culoare. Lucrând, pacientul poate intui care este regula de 
sortare corectă. După 10 răspunsuri corecte se schimbă regula (examinatorul afirmă 
„greşit”), iar pacientul încearcă să descopere ce tip de sortare este corectă (pe culoare, 
formă, număr de figuri). Funcţiile executive sunt afectate în tulburările lobului frontal 
(Heaton et al., 1993) ; 

- funcția de alocare a resurselor atentionale: de exemplu, testul de abilităţi executive 
Trail Making Test B (bateria neuropsihologică Halstead-Reitan) cere pacienţilor să 
deseneze linii, să unească numerele consecutive şi cercurile, alternând două secvenţe 
precum : 1 cu A, 2 cu B ş.a.m.d. Sarcinile antrenează abilităţile de scanare vizuală 
complexă, viteză motorie, flexibilitate vizuală şi atenţie. 


Memoria de lucru, controlul cognitiv superior, abilitatea de planificare se pot evalua 
observând strategia utilizată de pacient la proba de copiere a figurii complexe Ray-Osterrieth 
(Rausch et al., 1997). 

Evaluarea abilităţilor de raționament abstract şi de conceptualizare (gândire şi rezolvare 
de probleme) poate fi tratată separat sau împreună cu funcţiile executive : abilitatea de a 
generaliza o situaţie („transferul învăţării”), capacitatea de discernământ, abilitatea de a 
gândi abstract (rezolvare de probleme, exerciţii mintale de aritmetică, interpretarea unor 
proverbe), formarea de concepte (procesarea unor paradigme şi analogii), categorizarea 
abstractă (a determina legăturile abstracte dintre obiecte), rezolvarea problemelor logice 

şi ilogice (a procesa datele problemei, a propune soluţii, a procesa elementele absurde, 
nepotrivite contextului tematic). 

Problemele funcţionării executive ce apar la probe sunt: afectarea memoriei de lucru, 
afectarea controlului inhibitor, conceptualizarea iniţială insuficientă, incapacitatea de a 
menţine o direcţie cognitivă, perseverare, învăţarea insuficientă pe parcursul stagiilor 
testării, incapacitatea de a identifica regula sau schimbarea regulilor pe parcursul sarcinilor. 
Alte teste de evaluare a funcţiilor executive sunt: Testul Stroop Color-Word (Golden, 
1978), Fluenţa în procesarea nonverbală a imaginii vizuale (Benton Laboratory), Testul 
Categorii (DeFilippis, McCampbell şi Rogers, 1979; Halstead, 1947), Testul Turnul din 
Hanoi (Glosser şi Goodglass, 1990). 


30.2.2.6. Limbajul 


Limbajul se defineşte ca sistemul simbolic de comunicare verbală şi scrisă (Filley, 2011). 
Capacitatea de a comunica prin limbaj defineşte specia umană. Limbajul este expresia 
verbală a gândirii simbolice şi, ca atare, nu numai că el conferă comunicării umane o 
varietate de sensuri cognitive şi emoţionale, dar reflectă şi capacitatea unică a minţii 
umane de a interpreta lumea simbolic (Deacon, 1997). 


Vorbirea este o capacitate elementară şi se referă la actul mecanic de a pronunţa cuvinte 
folosind aparatul neuromuscular responsabil de actul fonator şi de articulare. Vocea este 
calitatea vorbirii produsă de laringe. Prozodia este un aspect paralingvistic al comunicării 
prin care limbajul capătă expresie emoţională (Filley, 2011). Studiile lui Broca pe pacienţi 
prezentând deteriorări ale limbajului arată că emisfera cerebrală stângă este, în marea 
majoritate a cazurilor, emisfera dominantă a limbajului. Totuşi, emisfera dreaptă este implicată 
şi ea în aspectele nonverbale, emoţionale ale limbajului (McKenna şi Bonham, 2013). 

Din punct de vedere neuroanatomic, porțiunile de substanţă cenusie şi albă din jurul 
fisurii Sylvius, în emisfera stângă, împreună cu zonele neocorticale adiacente superioare 
şi posterioare, constituie baza cerebrală a limbajului propozitional (Hillis, 2007). Cititul 
şi scrisul depind şi ele de aceste regiuni neuroanatomice, cu contribuţii din sistemul vizual, 
iar recent a fost identificată o reţea neurală a ortografiei (Cloutman et al., 2009). 


Exemple de disfuncţii ale limbajului. Afazia sau disfazia înseamnă pierderea abilității 
de a vorbi sau a înţelege vorbirea, cauzată de leziuni cerebrale. Cel mai adesea, afazia 
este provocată de un atac cerebral, dar poate fi provocată şi de tumori cerebrale, abcese, 
encefalite, contuzii traumatice şi focare epileptice (Filley, 2011). De asemenea, multe 
tulburări neurodegenerative pot cauza afazie (Hillis, 2007). Leziunile în aria Broca (partea 
posterioară a girusului inferior stâng) duc la dificultăţi majore de exprimare verbală, 
denumite vorbire nonfluentă sau afazia Broca (Filley, 2011). Vorbirea unui pacient cu 
afazia Broca este limitată, forţată şi incorectă gramatical. De obicei înţelegerea limbajului 
oral se păstrează, dar producerea limbajului este afectată (Filley, 2011). 


Înțelegerea limbajului se realizează în zonele corticale aflate în porţiunea posterioară 
a girusului temporal superior stâng, numită aria Wernicke. Leziuni în această zonă duc 
la dificultăţi de înţelegere a limbajului oral, chiar dacă fluenta verbală este intactă (afazia 
Wernicke) (Geschwind, 1967). Pacienţii cu acest tip de afazie au dificultăţi să înţeleagă 
limbajul vorbit, au logoree, vorbire accelerată şi presărată cu erori semantice. 

Afazia de conducere se datorează deteriorării traseelor subcorticale (fascicolul arcuat) 
care unesc ariile Broca şi Wernicke. Pacienţii au dificultăţi să repete cuvinte sau propoziţii 
pe care le aud, dar înţelegerea şi producerea limbajului sunt altfel intacte (Damasio şi 
Damasio, 1980). Afazia globală apare când un atac cerebral distruge întreaga arie 
perisilviană. Pacienţii suferă o deteriorare majoră în înţelegerea şi producerea limbajului 
(Filley, 2011). 


Disartria, însemnând deteriorarea vorbirii, se poate datora unor disfuncţii cerebrale 
sau neuromusculare, dar nu implică în sine o tulburare a limbajului (Filley, 2011). 
Tulburările vocii apar de regulă ca rezultat al disfunctiei laringeale (de exemplu, laringita) 
şi pot fi uşoare (disfonia) sau mai severe (afonia). 


Alexia înseamnă tulburarea funcţiei cititului, iar dislexia este o tulburare a dezvoltării 
în care individul are dificultăţi să înveţe să citească fluent sau corect, în ciuda inteligenţei 
normale, oportunităţilor educaţionale şi a motivatiei. Dislexia este o tulburare relativ 
comună, care apare la 5-10% din copiii de vârstă şcolară (Shaywitz şi Shaywitz, 2008). 
Este mai frecventă la băieţi decât la fete şi este asociată cu o anomalie a emisferei cerebrale 
stângi, deşi factorii de mediu joacă şi ei un rol (Pennington, 1991). Studiile sugerează că 
dislexia este o tulburare a procesării limbajului scris şi nu o problemă de procesare 
vizuo-spaţială (Pennington, 1991). 


Agrafia este deteriorarea scrisului care survine secundar unei leziuni cerebrale. Scrisul, 
fiind o funcţie relativ mai putin utilizată în comparaţie cu vorbitul sau cititul, este mai 
puţin reprezentată cortical. Astfel, agrafia poate surveni când zone foarte diferite ale 
creierului sunt afectate, inclusiv în starea confuzională acută (Chédru şi Geschwind, 1972) 
sau demenţă (Appell, Kertesz şi Fisman, 1982). 

Agrafiile pot fi mecanice (motorii), care reflectă disfuncţii cortico-spinale, ale ganglio- 
nilor bazali, ale cerebelului, dar şi neuropatie periferică, miopatie sau boli ale oaselor 
(Benson, 1994). Atunci când sunt afectate zonele din emisfera cerebrală stângă asociate 
cu limbajul, agrafia însoţeşte afazia (Roeltgen, 2003). De asemenea, agrafia spațială, care 
survine după leziuni ale emisferei cerebrale drepte, se caracterizează prin erori provocate 
de „hemineglect” (inatenţie vizuală unilaterală) şi deterioarea funcţiilor constructionale 
(Ardila şi Rosselli, 1993). 


Acalculia înseamnă incapacitatea (sau dificultăţi majore) de a executa operaţii mate- 
matice. Poate fi întâlnită în tulburări de dezvoltare (tulburarea de învăţare matematică), 
dar şi în accidente vasculare sau boli degenerative (Grafman şi Rickard 1997). 


Aprecierea limbajului prin teste are în vedere funcţiile următoare: spontaneitatea 
vorbirii, repetiţia cuvintelor, înţelegere verbală, confruntarea denumirilor, citirea şi 
scrierea. Câteva exemple de instrumente de evaluare a funcţiilor şi tulburărilor limbajului 
sunt: testele Vocabular şi Similarităţi din WAIS-R (Rausch er al., 1997), examinarea 
afaziei multi-lingvistice (Benton şi Hamsher, 1978), Bateria de evaluare a afaziei Wesern 
Aphasia Battery, Examenul de diagnostic al afaziei Boston (Boston Diagnostic Aphasia 
Examination) (Goodglass şi Kaplan, 1983), Testul de numire Boston (Kaplan, Goodglass 
şi Weintraub, 1983), Evaluarea Benton a capacităţii de a scrie (Benton Laboratory), Testul 
de citire lowa-Chapman (Manzel şi Tranel, 1999), Testul de fluenta categorială (Category 
Fluency Test) (Benton Laboratory), Testul de control al asocierilor verbale (Controlled 
Oral Word Association sau FAS), teste de achiziţii verbale (Wide Range Achievement 
Test - Revised, Peabody Individual Achievement Test Revised) (Rausch et al., 1997). 

30.2.2.7. Abilitatile psihomotorii 


Evaluarea vizează controlul motor la extremităţile superioare şi inferioare. Abilitatile 
motorii pot fi simple (coordonare mai scăzută) sau de un nivel înalt (coordonare motorie 
în sarcinile complexe). Abilitatile motorii integrează abilităţi cognitive. Parametrii motricitatii 
sunt evidentiati prin sarcini cu nivel de dificultate diferită (ordinea ierarhică a dificultății 
sarcinilor), până la atingerea limitelor de funcţionalitate motorie. 


Evaluarea neuropsihologică în domeniul psihomotricitatii vizează : 


a) funcția de răspuns motor particular la o comandă: (1) mişcarea grosieră - răspuns 
la o singură comandă verbală (,,Ridicati mâna dreaptă ! ”), (2) viteza motorie („Atinge 
cât de repede poţi degetul mare cu degetul arătător! ”), (3) fineţea şi coordonarea 
motrică (,,Atingeti-va degetul mare de fiecare deget in parte! ”) ; 

b) funcţia efectorie şi inhibitorie a actului motor („când eu bat din palme o dată, dumnea- 
voastră bateti de două ori! ”, „când eu bat din palme de două ori, dumneavoastră bateti 
o data”) ; 

c) funcțiile grafo-motorii (de scriere) - copierea unor forme cu grade crescânde de 
dificultate (implică integrarea percepţiei vizuale şi răspunsul motor complex) ; para- 
metri evaluaţi : corectitudine, mărime, simetrie şi integrare ; 

d) rapiditatea de mişcare a degetelor - abilitatea de a oscila degetul (a mişca cat de 
repede poate cu degetul arătător o mică pârghie ataşată de un dispozitiv de măsurare) ; 

e) puterea mişcării (de captare) - abilitatea de a strânge în mână obiecte (dinamometrul) ; 

f) agilitatea motorie - aşezarea unor obiecte mici în suporturi (cuişoare în şanţuri) ; 

g) tulburări ale schemelor motorii — apraxii motorii (incapacitatea mintală de a realiza 
motor secvențele dorite, de a pune în funcţiune comanda motorie) (Zillmer et al. , 2008). 


Dintre instrumentele clasice de evaluare a abilităţilor psihomotrice amintim : Testul motor 
de amplasare a cuişoarelor în suport (Heaton, Grant şi Matthews, 1991), Discriminarea motorie 
dintre dreapta şi stânga (Benton er al., 1983), Localizarea şi recunoaşterea degetului 
(Benton er al., 1983), Testul de bifare a liniei (Line Cancellation Test) (Benton et al., 1983). 


30.2.2.8. Alte domenii 


Alte domenii de evaluare neuropsihologică la adult sunt: 


- evaluarea funcțiilor psihosenzoriale : Testul ritmului Seashore (Seashore Rhythm Test) 
(Halstead, 1947), probele Seashore de evaluare a abilităţilor muzicale (Seashore measures 
of musical talents) (Halstead, 1947), Ascultarea dihotomică (în ambele urechi) (Dichotic 
Listening) (adaptat după Kimura, 1967 ; Damasio şi Damasio, 1979), Testul de identi- 
ficare a mirosului (Doty er al., 1984), modele/probe pentru determinarea agnoziilor 
senzitive, tulburărilor somatognozice, agnoziilor auditive (Heilman şi Valenstein, 2011) ; 

- evaluarea funcțiilor emoționale are in vedere aspecte precum : reprezentarea corticală 
a stărilor emoţionale (mappingul stărilor afective) (Fried, 2000); modificări emo- 
tionale datorate afectărilor cerebrale (mai ales frontale) ; emotionalitatea în raport cu 
situaţia de boală; 

- personalitatea : funcţiile temperamentului şi personalităţii, conform modelelor : Clasi- 
ficarea Internaţională a Functionalitatii, Dizabilitatii şi Sănătăţii ; modelul schimbărilor 
în funcţionarea personalităţii (IOWA Scales of Personality Changes), care vizează 
următorii indicatori : iritabilitate, labilitate, apatie, insensibilitate, nestăpânire, lipsa 
iniţiativei, inflexibilitate, perseverare, slabă judecată, incapacitate de decizie, lipsa 
persistentei, slabă planificare, vigoare redusă, vulnerabilitate la stres, retragere socială, 
dependenţă etc.) (Barrash et al. , 2000) ; modelul Inventarului multi-fazic de personalitate 
Minnesota-2 (MMPI-2) (Hathaway şi McKinley, 1989) etc. 


Concluzii 


Functiile neuropsihologice sunt evaluate si interpretate in sine si in corelatie cu aspecte 
concrete ale vieţii persoanei (activităţi, viaţă socială). Sunt importante legăturile dintre 
funcţionarea neuropsihologică şi alte aspecte ale vieţii precum: capacitatea de auto- 
gospodărire, capacitatea de autoingrijire, capacitate de comunicare, capacitatea de a activa 
viaţă însoţit, pe cât posibil, de un nivel optim al satisfactiei de viaţă. Este necesar a 
asigura un suport adecvat pacienţilor, ajutându-i să traverseze perioada de tratament, dar 
şi perioadele de recuperare, stabilizare sau recădere. 

Evaluarea funcţiilor neuropsihologice necesită pregătire temeinică de specialitate. 
Pentru a obţine un nivel mediu de expertiză, un neuropsiholog clinician îşi dedică 63% 
din timpul de lucru neuropsihologiei, are peste 10 ani de experienţă în practica neuro- 
psihologică şi o vârstă medie de 45 de ani (Zimmer et al., 2008). 

Ținând cont că un obiectiv major al serviciilor psihologice este acela de a ajuta 
pacientul, evaluarea neuropsihologică nu se poate reduce la aspecte tehnice, ci, în multe 
circumstanţe, trebuie să aibă un rol de suport pentru pacient. Se recomandă îndeplinirea 
unor condiţii precum : 


1. relaţie de colaborare pozitivă, asociată cu suport, tratarea cazului ca persoană activă, 
nu ca pacient, descurajarea percepţiei stigmatului asociat cu un diagnostic (de exemplu, 
„epileptic”) ; 

2. evidenţierea abilităţilor intacte şi a oportunităţilor de care poate beneficia clientul 
(părţile forte, resursele) ; 

3. interpretarea scorurilor în raport cu datele de referinţă (aceeaşi vârstă, acelaşi gen, 
rasă, nivel de studii, problemă de sănătate: „datele sunt obişnuite pentru problema 
de sănătate pe care o aveti/datele se înscriu în performanţele medii ale cazuisticii/ 
datele nu sunt diferite de ale altor pacienti/sunteti ca un sportiv care s-a rănit şi nu 
are aceleaşi performanţe ca înainte, fiind necesar să se recupereze”) ; 

4. corelarea datelor cu cerinţele activităţii zilnice a pacientului : pacientul şi familia pot 
înţelege că afectarea unor funcţii nu are impact dramatic asupra capacităţii de a 
îndeplini o serie de activităţi de autogospodărire, autoingrijire şi chiar activităţi 
profesionale (depinde de cerinţele profesiei) ; 

5. evitarea unor interpretări fără tact: 

- interpretarea deficitelor în sine („aveţi o afectare a gândirii/memoriei/atenţiei/ 
vitezei de procesare a informaţiei” etc.) ; 

- etichetarea deficitelor cognitive sau comportamentale în termeni fără echivoc 
precum : deficit mare, moderat, performanţe slabe, foarte slabe etc. ; 

- stipularea unui verdict negativist: „sunt probleme”, „există deficienţe evidente”, 
„datele nu arată bine”. 

Aşadar, pacientul este ajutat să vadă elementele de suport şi să înţeleagă necesitatea 

de a colabora cu specialiştii pentru a trece cu bine sau a traversa mai suportabil perioada 

de viaţă ce va urma. Se schiteaz4 un plan de îmbunătăţire ţinând cont de contextele 

concrete familiale sau profesionale, sugerând strategii de coping sau modificând 

contextele (vezi şi Rausch, Le şi Langfitt, 1997) ; 

6. completarea demersului de evaluare cu cel de ameliorare/imbunatatire : orientarea 
pacientului către serviciile de reabilitare cognitivă, terapie ocupationald, consiliere, 
psihoterapie. 


Deteriorarea cognitivă redusă în urma leziunilor cerebrale indică probabilitatea unei 
mai bune recuperări a functionalitatii (Parente şi Anderson, 1984). Evoluţia deteriorării 
cognitive conduce la declinul functionalitatii (Morris, McKeel şi Storandt, 1991), prezice 
deficite funcţionale cotidiene la persoanele cu schizofrenie (Green er al., 2000), cu 
tulburări bipolare (Bowie et al., 2010), se asociază cu deficite funcţionale consistente, cu 
demenţă la pacienţii cu boala Parkinson (Janvin er al., 2006). De aceea se recomandă 
intrarea în demersul de reabilitare cognitivă şi în terapia ocupationala pentru a consolida 
abilităţile de autoingrijire şi, cât se poate, a încetini procesul de deteriorare. 

Mai multe studii cu privire la leziunile traumatice ale creierului au arătat că recuperarea 
functionalitatii cognitive prezice recuperarea funcţionalităţi de zi cu zi mult mai eficient 
decât măsurători ale severitatii rănii. Cei mai eficienţi predictori ai recuperării funcţionării 
sunt din domeniile funcţionării executive, vitezei de procesare şi memoriei (Lezak, 
Howieson şi Loring, 2004). Măsurarea progreselor trebuie să fie corect calibrată ştiinţific. 
Una dintre strategiile dezvoltate pentru înţelegerea îmbunătăţirilor cognitive „reale” versus 
artefacte statistice este metoda „indicelui de fidelitate a schimbării” (reliable change 
index - RCI) (Heaton et al., 2001). 

Rezumat 


Tulburările de comportament alimentar reprezintă o reală ameninţare vitală, fiind tulburările 
psihice cu cea mai mare rată de mortalitate. Sunt cel mai adesea tulburări cronice, cu 
deteriorări fiziologice, psihologice şi sociale marcante, ce afectează semnificativ sănătatea, 
calitatea vieţii, funcţionarea psihosocială sau profesională. Identificarea timpurie este 
esenţială pentru un prognostic favorabil al recuperării. Cu toate acestea, tulburările de 
comportament alimentar sunt cel mai adesea tulburări secrete, egosintonice, iar persoanele 
afectate nu caută ajutor, pot să nu fie depistate, să nu intre în atenţia clinică şi să nu 
beneficieze de tratament specializat. Sunt esenţiale abilităţile clinicianului de screening 
şi diagnostic fundamentat pe evaluarea multi-dimensională a simptomatologiei, prin metode 
şi instrumente validate ştiinţific, concentrate pe criteriile de diagnostic, manifestările 
clinice şi trăsăturile asociate, consecinţele lor fizice, psihologice şi sociale. Evaluarea 
clinică se finalizează cu sintetizarea şi raportarea rezultatelor prin integrarea datelor din 
surse multiple în diagnosticul, prognosticul, conceptualizarea şi recomandările clinice. 


31.1. Criterii de diagnostic ale tulburărilor 
de comportament alimentar 


Tulburările de comportament alimentar reprezintă perturbări severe ale comportamentului 
alimentar ce afectează semnificativ sănătatea fizică sau funcţionarea psihosocială (APA, 
2013). Deşi disfuncţii ale comportamentului alimentar şi ale imaginii corporale apar cu 
intensitate moderată, la o proporţie semnificativă din populaţia feminină, în special în 
adolescenţă, acestea sunt calitativ şi cantitativ diferite de tulburările clinice (Smolak şi 
Levine, 2015). Pentru diagnosticul unei tulburări de alimentaţie se impune îndeplinirea 
cumulativă a criteriilor de diagnosic, cu intensitate, frecvenţă, persistenţă şi distres sau 
deteriorare psihosocială semnificative clinic. DSM-5 (APA, 2013) prevede criteriile de 
diagnostic pentru anorexia nervoasă (AN), bulimia nervoasă (BN), tulburarea de alimentare 
compulsivă, altă tulburare de alimentaţie specificată. 


478 APLICAȚII SPECIALE ALE EVALUĂRII PSIHOLOGICE ÎN DOMENIUL CLINIC 


31.1.1. Anorexia nervoasă — Criterii de diagnostic DSM-5 
(APA, 2013) 


Anorexia nervoasă se remarcă prin greutatea corporală semnificativ scăzută, sub limita 
minimă normală adecvată înălţimii, vârstei, sexului şi stării de sănătate, cauzată de 
restricționarea aportului energetic (Criteriul A). Deşi subponderală, persoana trăieşte o 
frică intensă de a se îngrăşa sau adoptă în mod persistent comportamente ce împiedică 
luarea în greutate (Criteriul B). Persoanele cu anorexie au o percepţie distorsionată a 
greutăţii şi formei corporale, se simt grase, deşi sunt vizibil subponderale (Criteriul C). 
În plus, forma şi greutatea corporală au o influenţă majoră asupra autoevaluării, fiind 
elementul central al stimei de sine, iar negarea severitatii greutăţii scăzute este frecventă. 
Anorexia poate fi de tip restrictiv, când pierderea ponderală se obţine exclusiv prin dietă, 
post şi exerciţii excesive, sau de fip mâncat compulsiv/purgare, când sunt prezente episoade 
recurente de mâncat compulsiv sau comportamente de purgare (vărsături autoprovocate, 
abuz de laxative). 


31.1.2. Bulimia nervoasă — Criterii de diagnostic DSM-5 
(APA, 2013) 


Criteriile pentru diagnosticul bulimiei nervoase includ prezenţa episoadelor recurente de 
mâncat compulsiv, ce implică simultan atât consumul unei cantităţi excesive de alimente 
într-o scurtă perioadă, cât şi senzaţia pierderii controlului asupra mâncatului (Criteriul A). 
Pentru a contracara efectele supraalimentării, persoana adoptă comportamente compensatorii 
inadecvate, ca vomismente autoprovocate, abuz de laxative, diuretice sau alte medicamente, 
post sau exerciţii excesive (Criteriul B). Pentru diagnosticul bulimiei, aceste manifestări 
trebuie să apară concomitent, cel puţin o dată pe săptămână timp de trei luni (Criteriul C). 
La fel ca în anorexie, stima de sine este influenţată în mod excesiv de forma şi greutatea 
corporală (Criteriul D), iar simptomele nu trebuie să apară exclusiv în timpul episoadelor 
de anorexie nervoasă (Criteriul E). 


31.1.3. Tulburarea de alimentare compulsivă — 
Criterii de diagnostic DSM-5 (APA, 2013) 


Tulburarea de alimentare compulsivă introdusă în ultima ediţie DSM (APA, 2013) implică 
prezenţa episoadelor recurente de mâncat compulsiv, caracterizate simultan de consumul 
unei cantităţi excesive de alimente în scurt timp şi pierderea controlului asupra mâncatului 
(Criteriul A). Acestea sunt acompaniate de cel putin trei elemente definitorii: mănâncă 
mult mai repede decât normal, mănâncă până la senzaţia de disconfort fizic, consumă 
cantități mari de mâncare fără a-i fi foame fizic, mănâncă Singur fiind jenat de cât de 
mult mănâncă Sau se Simte dezgustat, deprimat sau foarte vinovat (Criteriul B). Tulburarea 
implică un distres marcat faţă de mâncatul compulsiv (Criteriul C), care apare cel puţin 
o dată pe săptămână timp de minim trei luni (Criteriul D), fără a se asocia cu comportamente 

compensatorii inadecvate specifice bulimiei (Criteriul E). Alimentarea compulsivă nu 
trebuie să apară exclusiv în cursul bulimiei sau anorexiei nervoase (Criteriul E). 


31.1.4. Alte tulburări de comportament alimentar 


Pentru persoanele care prezintă simptome caracteristice tulburărilor de comportament 
alimentar ce produc distres sau deteriorare în funcţionarea psihosocială semnificative 
clinic, dar nu îndeplinesc complet criteriile de diagnostic, DSM-5 prevede categoria de 
diagnostic altă tulburare de alimentaţie specificată (APA, 2013). Aceasta include: AN 
atipică, în care sunt atinse toate criteriile, dar, în pofida pierderii semnificative în greutate, 
aceasta rămâne în limite normale, BN cu durată limitată şi/sau frecvență redusă a 
episoadelor de mâncat compulsiv, tulburarea de purgatie în absenţa mâncatului compulsiv 
şi sindromul mâncatului nocturn (APA, 2013). În plus, în DSM-5 sunt incluse în categoria 
tulburărilor de comportament alimentar şi pica, ruminatia şi tulburarea de alimentare 
evitantă/restrictivă, clasificate anterior ca tulburări ale copilăriei (APA, 2000). 


31.1.5. Elemente comune şi diferenţiale în diagnosticul 
anorexiei şi bulimiei nervoase 


Deşi prezintă manifestări şi trăsături clinice comune, tulburările de comportament alimen- 
tar diferă substanţial în privinţa evoluţiei, consecinţelor şi tratamentului (APA, 2013). 
Conform criteriilor de diagnostic, tulburările de comportament alimentar se exclud 
reciproc, astfel încât în timpul unui episod poate fi acordat un singur diagnostic din această 
categorie. Anorexia şi bulimia nervoasă prezintă însă numeroase similarități, dar si 
diferenţe, în simptomatologia şi prezentarea clinică, iar diagnosticul diferenţial între cele 
două tulburări poate fi dificil (Enea şi Dafinoiu, 2012). Acestea au în comun preocuparea 
excesivă pentru forma şi greutatea corporală, cu influenţă majoră asupra autoevaluării, 
dorinţa de a fi slab, supraestimarea importanţei formei fizice şi preocuparea excesivă 
pentru mâncare (Herzog şi Eddy, 2007). Elementele specifice anorexiei sunt greutatea 
scăzută cauzată de restricționarea aportului alimentar şi frica de îngrăşare, iar specifice 
bulimiei sunt episoadele de mâncat compulsiv şi comportamentele compensatorii inadecvate, 
de tip purgare, pentru a preveni îngrăşarea (Herzog şi Eddy, 2007). Episoade de mâncat 
compulsiv/purgare apar însă frecvent şi în anorexie, în peste 50% din cazuri (Eddy et al. 
2008), iar diferenţierea se bazează în principal pe criteriul greutăţii corporale, diagnosticul 
de anorexie fiind atribuit exclusiv persoanelor subponderale (Enea şi Dafinoiu, 2012). 
Studiile arată că pe parcursul evoluţiei clinice, peste o treime din persoanele cu anorexie vor 
face tranziţia la bulimie (Eddy er al. 2008). Deşi aportul alimentar şi greutatea corporală 
diferenţiază cele două tulburări, manifestările clinice cognitive, afective, comportamentale 
şi trăsăturile asociate sunt foarte similare în anorexia şi bulimia nervoasă (Schmitz, Schnicker 
şi Legenbauer, 2016). Studii recente evidenţiază caracterul transdiagnostic al manifestărilor 
clinice în tulburările de alimentaţie (Schmitz, Schnicker şi Legenbauer, 2016). 

31.2. Evaluarea manifestărilor clinice şi trăsăturilor 
asociate tulburărilor de alimentaţie 


Evaluarea tulburărilor de comportament alimentar are un caracter multi-dimensional ce 
necesită o abordare interdisciplinară şi colaborarea între psiholog, medic, nutritionist şi 
familie, pentru o evaluare comprehensivă, medicală, psihologică şi comportamentală, 
nutritionala şi psihosocială (Stice şi Peterson, 2007; Yager, 2007). Evaluarea psihologică 
vizează manifestările clinice centrale la nivelul comportamentului alimentar, imaginii 
corporale, comportamente compensatorii şi consecinţe fizice, dar şi manifestările cogni- 
tive şi emoţionale asociate, trăsăturile de personalitate, comorbiditati psihopatologice, 
funcţionarea interpersonală şi psihosocială (Stice şi Peterson, 2007). 


31.2.1. Prezentarea fizică 


Semnele fizice distinctive reprezintă un prim criteriu în depistarea tulburărilor de com- 
portament alimentar, în special în cazul anorexiei, în care pierderea masivă în greutate 
este un indicator evident ce semnalează prezenţa tulburării (Enea şi Dafinoiu, 2012). În 
plus, greutatea şi forma corporală reprezintă şi criteriul de diferenţiere între anorexie 
(subponderală) şi bulimie (normoponderală), astfel încât estimarea indicelui de masă 
corporală este obligatorie (Yager, 2007). Greutatea scăzută se determină pe baza indicelui 
de masă corporală (BMI; raportul greutate/înălţime la pătrat): la adulţi, valorile sub 
18,5 kg/cm? indică o persoană subponderală, iar valorarea BMI mai mică de 17 kg/cm? 
(moderat subponderal) este semnificativă clinic. Pentru valori intermediare, estimarea se 
bazează pe judecata clinică, ţinând cont de istoricul conformatiei şi greutăţii corporale 
(APA, 2013). Pe lângă aspectul emaciat din cazurile severe, semnele fizice ale anorexiei 
includ bradicardie, hipotensiune, lanugo, alopecie, edeme (Herzog şi Eddy, 2007). În 
bulimie, semnele fizice nu facilitează diagnosticul, greutatea fiind normală, iar tulburarea 
poate trece mult timp neobservată (Enea, Măirean şi Dafinoiu, 2016; Crow, 2015). 
Anumite semne fizice discrete pot fi observate la unii bulimici, ca leziuni pe partea dorsală 
a mâinii, eroziunile dentare, hipertrofia glandelor parotide, cauzate de vărsăturile auto- 
provocate (Crow, 2015). 


31.2.2. Comportamentul alimentar şi comportamentele 
compensatorii inadecvate 


Perturbările la nivelul alimentaţiei sunt manifestările definitorii în tulburările de compor- 
tament alimentar, cu consecinţe directe asupra sănătăţii fizice, stării psihice şi funcţionării 
psihosociale. 


Alimentatia restrictivă este o caracteristică principală, comună anorexiei şi bulimiei, 
ce implică efortul extrem de a limita aportul alimentar şi caloric, însă cu rezultate diferite 
(Fairburn, 2008). În anorexie, restricționarea severă a alimentaţiei duce la pierdere masivă 
în greutate, iar în bulimie, restricţiile alternează cu episoadele de mâncat compulsiv 

(Anderson et al., 2004). Dietele severe diferă de dietele obişnuite, fiind caracterizate de reguli 
stricte şi ritualuri alimentare elaborate, foarte specifice, solicitante, rigide şi inflexibile 
(Fairburn, 2008). Acestea pot include calcularea numărului de calorii, evitarea alimentelor 
consistente sau „care îngraşă”, porţii foarte reduse, orarul strict, tăierea alimentelor în 
bucăţi mici, mestecatul excesiv, mâncatul foarte lent, combinaţii bizare, consum excesiv 
de lichide, ascunderea alimentelor ş.a. (Beaumont, 2002 ; Fairburn, 2008). Este imperativă 
identificarea patternurilor disfunctionale de alimentaţie prin întregistrarea detaliată a 


aportului alimentar din ziua curentă, precedentă, săptămânile şi lunile anterioare (Yager, 2007). 


Mâncatul compulsiv este o altă manifestare specifică, caracterizată prin consumul unei 
cantităţi foarte mari de alimente şi senzaţia de pierdere a controlulul asupra mâncatului. 
Ambele condiţii trebuie să fie prezente pe parcursul episodului, iar în funcţie de cantitatea 
de alimente ingerate, trebuie făcută distincţia între episodul compulsiv obiectiv şi episodul 
compulsiv subiectiv (Enea, Măirean şi Dafinoiu, 2016). Un episod de mâncat compulsiv 
obiectiv implică consumul unei cantităţi obiectiv excesive de alimente, de peste 3 ori mai 
mare decât normal (Allen, 2015), ce poate ajunge chiar la un aport caloric de până la 30 de 
ori mai mare decât necesarul zilnic (Beumont, 2002). Aceste episoade trebuie diferenţiate 
de mâncatul compulsiv subiectiv, în care persoana acuză senzaţia lipsei de control asupra 
mâncatului, dar cantitatea de alimente consumate nu este de fapt excesivă (Allen, 2015 ; 
Fairburn, 2008). Acestea sunt specifice celor cu anorexie, care trăiesc senzaţia pierderii 
controlului asupra mâncatului, dar cantitatea ingerată nu este excesivă, ci doar subiectiv 
percepută ca atare, episoadele compulsive obiective fiind rare (Beumont, 2002 ; Fairburn, 
2008). Deşi dificil de estimat, cantitatea excesivă este esenţială pentru depistarea unui 
episod autentic de mâncat compulsiv (Stice şi Peterson, 2007 ; Beumont, 2002). În plus, 
este necesar să se înregistreze frecvenţa, intensitatea şi circumstanţele apariţiei episoadelor 
de mâncat compulsiv (Yager, 2007). 


Comportamentele compensatorii inadecvate apar ca reacţie la episoadele de mâncat 
compulsiv cu scopul de a preveni îngrăşarea şi includ comportamente de tip purgare, cel 
mai frecvent vărsături autoprovocate, dar şi abuzul de laxative sau diuretice. Depistarea 
şi estimarea frecvenţei acestora sunt imperative datorită consecinţelor şi riscurilor grave 
asupra sănătăţii (Allen, 2015; Beumont, 2002). Exerciţiile excesive/compulsive sunt o 
metodă de control a greutăţii frecventă în anorexie şi includ atât exerciţii fizice formale 
de gimnastică, alergat, fitness, cât şi comportamentul hiperactiv generalizat în activităţile 
cotidiene (Allen, 2015 ; Beumont, 2002). Exerciţiile compulsive au un caracter imperativ 
şi excesiv ca frecvenţă, durată, intensitate şi persistenta, fiind dificil de întrerupt, în pofida 
disconfortului şi leziunilor fizice (Allen, 2015). 


Comportamentele de autovătămare corporală apar cu o prevalenta ridicată, de 35% 
în rândul pacienţilor cu tulburări de alimentaţie, în asociere cu un istoric de experienţe 
traumatice (Paul et al., 2002). Mai mult, pacienţii prezintă şi un risc crescut pentru 
tentative de suicid, iar screeningul acestora pe parcursul evaluării clinice este imperativ 
(Coelho, Thaler şi Steiger, 2015). 


31.2.3. Perturbările în imaginea corporală 


Perturbările în imaginea corporală sunt un element central al anorexiei şi bulimiei şi 
joacă un rol major în etiologia, evoluţia, menţinerea, recuperarea şi recăderea în tulburările 

de comportament alimentar (Fairburn, 2008). Perturbarea imaginii corporale are un caracter 
multi-dimensional, ce se manifestă la nivel perceptiv, cognitiv, afectiv şi comportamental 
(Delinsky, 2011). 


Perturbările la nivel perceptiv se manifestă prin distorsiuni în imaginea corporală, 
specifice persoanelor cu anorexie, care îşi supraestimează dimensiunea corpului şi se 
percep ca fiind grase, supraponderale, deşi sunt evident subponderale (Delinsky, 2011). 
Deşi sunt prototipice pentru anorexie, distorsiuni similare în imaginea corporală apar şi 
în bulimie (Crowther şi Williams, 2011). 


Perturbările cognitive în imaginea corporală reprezintă nucleul psihopatologic, fiind 
un criteriu de diagnostic al anorexiei şi bulimiei, şi implică supraevaluarea importanţei 
formei şi greutăţii corporale, ce devin elementul predominant în autoaprecierea valorii 
personale (Fairburn, 2008). Importanţa majoră a aspectului fizic în conceptul de sine al 
celor cu anorexie sau bulimie determină o preocupare excesivă pentru forma/greutatea 
corporală, gânduri negative şi credinţe disfunctionale fata corpul lor (Crowther şi Williams, 
2011). Acestea includ impunerea unor standarde exagerate privind forma şi greutatea 
corporală, ca idealuri internalizate de frumuseţe, iar importanţa atribuită face ca atingerea 
lor să devină un scop definitoriu (Delinsky, 2011). 


Insatisfactia imaginii corporale reflectă perturbările în componenta subiectiv-evaluativa 
ce înglobează emoţii şi aprecieri negative faţă de forma şi greutatea corporală. Deşi este 
un fenomen larg răspândit în rândul femeilor (Enea, 2014), la persoanele cu tulburări de 
comportament alimentar, insatisfactia corporală se manifestă la un nivel semnificativ mai 
ridicat (Hrabosky et al., 2009). Aceasta implică o discrepanta ridicată între forma corporală 
actuală şi cea ideală, nemulţumire acută faţă de forma corpului şi distres emotional marcat 
legat de aspectul fizic. 


La nivel comportamental, perturbările imaginii corporale includ atât comportamente 
de verificare, cât şi de evitare a formei fizice (Menzel, Krawczyk şi Thompson, 2011). 
Comportamentele de verificare implică automonitorizarea excesivă a corpului prin cântărirea 
frecventă, examinarea în oglindă, măsurarea dimensiunilor şi stratului de grăsime. La 
polul opus, comportamentele de evitare implică evitarea oglinzilor şi cântăririi, hainelor 
mulate şi camuflarea corpului cu haine largi, evitarea expunerii corpului (plajă, sport, 
intimitate) (Crowther şi Williams, 2011). 


31.2.4. Manifestări cognitive 


Simptomele cognitive ale tulburărilor alimentare se manifestă în două sfere majore : 
cognitii disfunctionale faţă de propriul corp şi faţă de alimentaţie. Cognitiile disfunctionale 
în imaginea corporală includ preocuparea excesivă şi supravalorizarea formei şi greutăţii 
corporale. Cognitiile disfunctionale fata de alimentaţie includ preocuparea excesivă pentru 
mâncare, diete şi calorii, planificarea meselor, clasificarea alimentelor în bune sau rele, 
permise sau interzise (Enea, Măirean si Dafinoiu, 2016; Enea şi Dafinoiu, 2012). Aceste 
persoane îşi impun reguli stricte şi inflexibile privind regimul alimentar, supravalorizează 
capacitatea de autocontrol asupra mâncatului ca semn al valorii personale sau sunt 
dominate de gânduri obsesive de pierdere a controlului (Fairburn, 2008). 

Un element important în evaluarea cognitivă este şi capacitatea reflexivă asupra 
propiilor simptome, conştiinţa sau negarea perturbărilor şi a caracterului lor disfunctional. 
O parte din pacienţi conştientizează problema, îşi dau seama că preocupările şi compor- 
tamentele lor sunt exagerate, nocive şi încearcă să lupte cu aceste manifestări egodistonice, 
resimtite ca intruzive, incontrolabile, nedorite şi în dezacord cu sinele (Yager, 2007). În 
alte cazuri, în special în anorexie, pacientele se identifică puternic cu convingerile 
distorsionate despre propriul corp şi comportamentele nocive care au caracter egosintonic, 
fiind parte integrantă a imaginii de sine (Enea şi Dafinoiu, 2012). Acestora le lipseşte 
capacitatea reflexivă şi conştiinţa tulburării, resping ideea că manifestările sunt anormale, 
grave sau nocive, evită dezvăluirea simptomelor, neagă sau ascund deliberat informaţii, 
îngreunând depistarea, diagnosticul şi intervenţia (Yager, 2007). 

În tulburările de alimentaţie pot să apară şi deficite în funcţionarea cognitivă, mai 
pronunţate în anorexie pe măsura subnutritiei şi scăderii ponderale (Zakzanis, Campbell 
şi Polsinelli, 2010). 


31.2.5. Manifestări emoţionale asociate 


Tulburările de comportament alimentar implică un nivel ridicat de distres psihologic atât 
în asociere directă cu simptomatologia, cât şi ca predispozitie generală de experimentare 
a afectelor negative şi dereglărilor emoţionale (Enea, Măirean şi Dafinoiu, 2016 ; Lavender 
et al., 2015). Pacienţii cu tulburări de alimentaţie prezintă niveluri ridicate de emoţii 
negative (Serpell şi Troop, 2003), trăind mai frecvent şi mai intens stări de anxietate, furie, 
tristeţe, ruşine, vină sau dezgust, care pot precede, acompania sau urma simptomatologiei 
clinice. Distresul afectiv poate contribui la supraalimentarea pe fond emoţional, ca răspuns 
la experimentarea unor emoţiilor negative intense, însă afectivitatea negativă şi patologia 
alimentaţiei se află într-o relaţia complexă, cu o cauzalitate circulară (Lavender et al., 2015). 
Dificultățile în reglarea emoțională sunt importante, cu impact direct asupra episoadelor 
de mâncat compulsiv. Studiile indică deficite majore în abilităţile de reglare emoţională, 
mecanisme de coping disfunctional, vulnerabilitate şi intoleranta la distres (Lavender et al., 
2015). Alexitimia şi deficitele interoceptive sunt frecvente la pacienţii cu tulburări de 
alimentaţie care prezintă dificultăţi în conştientizarea şi recunoaşterea propriilor emoţii, 
confuzia între stările emoţionale şi senzațiile corporale, dificultatea de a experimenta şi 
exprima emoţiile atât verbal, cât şi nonverbal (Nowakowski, McFarlane şi Cassin, 2013). 


31.2.6. Trăsături de personalitate asociate 


Anumite trăsături de personalitate sunt mai accentuate la cei cu tulburări de comportament 
alimentar, fiind identificate profile specifice bulimiei sau anorexiei nervoase. Evaluarea şi 
rolul lor în dezvoltarea şi menţinerea tulburării sunt utile în explicarea simptomatologiei, 
conceptualizarea cazului şi planificarea tratamentului. Perfectionismul este o trăsătură defini- 
torie atât în anorexie, cât şi în bulimie, cu impact major asupra simptomatologiei, reflectându-se 
în fixarea unor standarde nerealiste privind forma şi greutatea corporală (Serpell şi Troop, 
2003). Stima de sine scăzută este o altă trăsătură principală în tulburările de alimentaţie, atât 
ca factor de risc, cât şi ca o consecinţă psihologică. Mai mult, stima de sine se bazează în 
mare măsură pe forma şi greutatea corporală ca dimensiune centrală a conceptului de sine 

(Serpel şi Troop, 2003). Profilul specific anorexiei restrictive este de tip supracontrolat, 
cu frăsături obsesiv-compulsive, perfectionism, rigiditate şi inhibitie emoţională, timiditate, 
anxietate şi izolare socială, trăsături schizoide (Holliday, Landau şi Treasure, 2006). Profilul 
specific bulimiei şi anorexiei de tip compulsiv/purgare este de tip dezinhibat, cu impulsivitate 
crescută, dificultăţi in autocontrol şi în reglarea emoţională, labilitate emoţională şi 
afectivitate negativă proeminente (Herzog şi Eddy, 2007; Serpell şi Troop, 2003). 


31.2.7. Psihopatologia comorbidă 


Comorbiditatile psihopatologice sunt foarte frecvente la pacienţii cu tulburări de comporta- 
ment alimentar, iar evaluarea acestora are implicaţii majore asupra diagnosticului, prognos- 
ticului, planului de intervenţie şi evoluţiei clinice (Coelho, Thaler şi Steiger, 2015). Sunt 
necesare identificarea şi evaluarea acestora prin instrumente valide de screening şi diagnostic. 
Pacienţii cu anorexie sau bulimie prezintă o rată crescută a tulburdrilor afective de până 
la 80% în cazurile severe, în special rulburarea depresivă majoră (peste 70%), dar şi 
tulburarea distimică sau tulburările bipolare (Coelho, Thaler şi Steiger, 2015). Tulburările 
anxioase comorbide au de asemenea o prevalenta ridicată de până la 70%, cel mai frecvent 
fiind întâlnite tulburarea obsesiv-compulsivă, anxietatea generalizată şi fobia socială (Coelho, 
Thaler şi Steiger, 2015). Tulburările de personalitate sunt frecvente, în special tulburarea 
de personalitate obsesiv-compulsivă în anorexie, iar tulburarea de personalitate borderline 
în bulimie. Tulburările consumului de alcool şi substanţe trebuie de asemenea avute în 
vedere, fiind frecvente mai ales în bulimia nervoasă (Coelho, Thaler şi Steiger, 2015). 


31.2.8. Functionarea interpersonală şi psihosocială 


Estimarea nivelului clinic de distres sau deteriorare în funcţionarea psihosocială este un 
criteriu necesar pentru acordarea diagnosticului de tulburare de comportament alimentar, 
ce presupune ca simptomele să afecteze semnificativ viaţa personală, socială sau profesională 
(APA, 2013). Se impune deci evaluarea funcţionării familiale şi profesionale, relaţiilor inter- 
personale şi reţeaua de suport social, pentru a stabili în ce măsură simptomele interferează 
cu adaptarea psihosocială (Stice şi Peterson, 2007). Tulburările de comportament alimentar 
sunt acompaniate frecvent de retragere şi izolare, diminuarea sau evitarea interacțiunilor, 
dificultăţi în relaţiile interpersonale şi suport social precar (Enea, Măirean şi Dafinoiu, 
2016). Calitatea vieții este semnificativ redusă la pacienţi, fiind un indicator important al 
nivelului de deteriorare clinică, ce se accentuează pe măsura severitatii simptomatologiei, 
fiind mai afectată în cazurile de tip mâncat compulsiv/purgare (DeJong er al., 2013). 


31.3. Metode si instrumente de evaluare a tulburărilor 
de comportament alimentar 


Există numeroase instrumente standardizate de evaluare a tulburărilor de alimentaţie, iar 
sarcina clinicianului este de a le selecta pe cele cu calităţi psihometrice dovedite şi adecvate 

contextului evaluării, ţinând cont de obiectivul vizat, timpul şi resursele disponibile. Există 
două mari categorii de instrumente : interviuri clinice semistructurate şi chestionare de 
autoraportare, la care se pot adăuga teste comportamentale şi date din surse colaterale. 
Ambele metode au avantaje şi limite, iar în practică se recomandă utilizarea complementară 
atât a interviurilor, cât şi a chestionarelor. 


31.3.1. Interviuri clinice standardizate 


Interviurile standardizate vizează evaluarea clinică în raport cu criteriile de diagnostic 
DSM, cât şi surprinderea complexităţii simptomatologiei, iar avantajul lor este că permit 
evaluarea aprofundată şi clarificarea unor termeni ce pot fi interpretati subiectiv (de 
exemplu, mâncatul compulsiv). 


Examinarea Tulburării de Alimentaţie (Eating Disorder Examination - EDE) (Cooper 
et al., 1987) este cel mai redutabil interviu semistructurat, standardul de aur în domeniu, 
având calităţi psihometrice excelente, validitate discriminativă, fidelitate interevaluatori 
(0,9-1,0), test-retest (> 0,7), consistenţă internă (0,65 - 0,85) (Berg et al., 2012). Are 
însă o durată mare de administrare şi necesită training, fiind greu de utilizat în diagnostic, 
dar preferat în studiile clinice (Crow, 2015). 


SCID - Interviul clinic structurat pentru tulburările de pe Axa I DSM-IV include un 
modul pentru tulburări de comportament alimentar, ce facilitează depistarea în evaluarea 
clinică de rutină, diagnosticul episodului curent şi istoric, diagnosticul diferenţial şi 
comorbiditatile (Crow, 2015). 


31.3.2. Chestionare de autoraportare 


Chestionarele de autoraportare sunt o modalitate avantajoasă de evaluare a tulburărilor 
de alimentaţie deoarece permit identificarea facilă a simptomelor, oferă informaţii detaliate 
în timp scurt, fiind utile în screening, diagnostic şi monitorizarea evoluţiei clinice. Testul 
Atitudinilor Alimentare (EAT-26 Eating Attitude Test) este cel mai răspândit chestionar 
pentru screeningul tulburărilor de alimentaţie, cu bune calităţi psihometrice, foarte eficient 
în depistarea simptomelor în populaţii nonclinice sau cu risc (Garfinkel şi Newman, 2001). 
Inventarul Tulburării de Alimentaţie EDI-3 (Eating Disorder Inventory) este un chestionar 
de evaluare multi-dimensională pentru screening, măsurarea simptomatologiei şi monitorizarea 
tratamentului în tulburările de alimentaţie, cu o bună fidelitate (0,75-0,90) şi validitate 
discriminativă (Clausen et al., 2011). Scala de Diagnostic a Tulburării de Alimentaţie 
EDDS (Eating Disorder Diagnostic Scale) este un chestionar de screening şi diagnostic 
pe baza criteriilor DSM-5, ce poate genera diagnosticul de anorexie, bulimie, alimentare 
compulsivă sau altă tulburare de alimentaţie. Are o bună fidelitate (0,89) şi validitate (Stice, 
Fischer şi Martinez, 2004) şi este adaptat în limba română (Enea, Măirean şi Dafinoiu, 2016). 


31.3.3. Instrumente de evaluare a imaginii corporale 


Pentru evaluarea perturbărilor imaginii corporale sunt disponibile numeroase instrumente 
alternative: chestionare, scale figurale sau programe computerizate (Menzel, Krawczyk 

şi Thompson, 2011). BSQ - Body Shape Questionnaire (Cooper et al., 1987) este unul 
din cele mai utilizate instrumente de măsurare a preocupărilor pentru forma corporală 
specifice pacienţilor cu tulburări de alimentaţie. MBSRQ - Multidimensional Body-Self 
Relations Questionnaire (Cash, 2000) este un chestionar multi-dimensional de evaluare a 
perturbărilor subiectiv-evaluative şi cognitiv-comportamentale ale imaginii corporale, cu 
bune calităţi psihometrice de fidelitate şi validitate (Hrabosky er al., 2009). 


31.3.4. Particularităţi în evaluarea copiilor şi adolescentilor 


Evaluarea tulburărilor de alimentaţie la copii prezintă o serie de particularităţi şi provocări 
suplimentare (Enea, Moldovan şi Anton, 2017). Aceasta necesită adaptarea procesului de 
evaluare la stadiul dezvoltării cognitive a copilului prin utilizarea unui limbaj adecvat nivelului 
său de înţelegere şi explicarea termenilor abstracti (mâncatul compulsiv) cu exemple concrete 
şi metafore ilustrative (Enea şi Dafinoiu, 2012). Evaluarea copiilor necesită obligatoriu 
implicarea părinţilor, care pot oferi informaţii esenţiale despre problemele alimentare pe 
care copilul nu poate să le exprime sau le ascunde în mod deliberat (Enea, Moldovan şi 
Anton, 2017). Manifestările clinice diferă la copii, în special criteriile fizice ce se rapor- 
tează la normele de inaltime/greutate ale vârstei şi traiectoria dezvoltării. În evaluarea 
psihometrică trebuie utilizate atât instrumente adaptate la copii (EDE-Child, ChildrenE AT, 
EDI-Child, Kid’s Eating Disorders Survey), cât şi instrumente de heteroevaluare pentru părinţi 
(Children’s Eating Behavior Inventory) (Derenne et al., 2010; Stice şi Petersen, 2007). 


31.4. Sintetizarea si raportarea rezultatelor evaluarii 


31.4.1. Integrarea datelor din surse complementare 


Avand in vedere caracterul multi-dimensional al evaluarii tulburarilor de comportament 
alimentar, in final, rolul clinicianului este de a integra datele obtinute din surse complementare 
de informatii, provenite din interviuri, chestionare, istoric, familie sau alte persoane. in 
formularea diagnosticului, rolul judecății clinice este esenţial pentru clarificarea posibilelor 
inconsistente şi contradicții în informaţiile culese, cauzate de acurateţea limitată, in special 
a datelor obţinute prin autoraportare, ce pot fi distorsionate de dezirabilitatea socială, 
ambivalenta, caracterul egosintonic şi tendinţa de minimalizare a simptomelor pentru a 
evita tratamentul (Stice şi Petersen, 2010). 


31.4.2. Raportarea rezultatelor evaluării clinice 
în tulburările de comportament 


Aceasta trebuie să includă elementele-cheie specifice simptomatologiei clinice care se vor 
regăsi în raportul psihologic. Sumarizând rezultatele evaluării, raportul va cuprinde 
informaţii despre toate planurile examinate : istoricul greutăţii corporale ; patternuri de 
alimentaţie, aport nutritional, restricţii, diete si reguli alimentare, episoade de mâncat 

compulsiv ; comportamente compensatorii inadecvate pentru controlul greutăţii, de tip 
purgare, post şi activitate fizică excesivă ; preocupările pentru greutate şi forma corporală, 
perturbările în imaginea corporală ; manifestări cognitive ; perturbări emoționale ; trăsături 
de personalitate ; stima şi conceptul de sine ; comorbidități psihopatologice ; funcţionarea 
interpersonală şi psihosocială ; istoricul clinic personal şi familial (Allen, 2015). 


31.4.3. Conceptualizarea cazului 


Conceptualizarea cazului este etapa de legătură dintre evaluare/diagnostic şi terapia 
tulburării. O conceptualizare adecvată include atât elemente descriptive privind natura şi 
severitatea simptomatologiei, cât şi o perspectivă explicativă asupra etiologiei şi factorilor 
patogenetici care au contribuit la dezvoltarea, evoluţia sau menţinerea tulburării (Garner 
şi Keiper, 2010). 

Aceasta necesită o bună cunoaştere a teoriilor explicative actuale asupra etiologiei 
tulburărilor de comportament alimentar, ce are un caracter multi-determinat, cu factori de 
risc la nivel biologic, psihologic şi sociocultural (Enea, Măirean şi Dafinoiu, 2016 ; Herzog 
şi Eddy, 2007; Smolak şi Levine, 2015). Calitatea conceptualizării depinde de abilitatea 
clinicianului de a aplica teoriile explicative ale tulburării la situaţia concretă a pacientului, 
într-o manieră individualizată care să surprindă particularitatile experienţei pe baza istoriei 
sale personale, semnificatiilor atribuite, credințelor centrale şi aspectelor funcţionale ale 
simptomelor dobândite în timp (Garner şi Keiper, 2010). 

Conceptualizarea presupune înţelegerea semnificatiilor şi funcţiilor adaptative multiple 
ale simptomatologiei, rolul şi beneficiile consecutive ce intretin perpetuarea tulburării prin 
întăriri pozitive sau negative, interne sau externe, conotaţii pozitive atribuite simptomelor sau 
rolul lor în prevenirea, evitarea sau diminuarea unor stări negative (Garner şi Keiper, 2010). 


31.4.4. Prognostic şi recomandări clinice 


Demersul de evaluare clinică fundamentează, în cele din urmă, luarea unor decizii 
informate şi formularea recomandărilor clinice privind planul de intervenţie şi tratament 
(Allen, 2015). Acestea trebuie să ţină cont de o serie de factori relevanti pentru prognosticul 
şi planificarea tratamentului: nivelul de severitate al simptomatologiei, consecinţele 
fiziologice şi complicațiile medicale, nivelul de deteriorare în funcţionarea psihosocială, 
prezenţa comorbiditatilor psihopatologice, suportul social, caracterul egosintonic, moti- 
vatia şi complianta la tratament (Allen, 2015). Recomandările clinice trebuie să adreseze 
toate elementele centrale ale tulburării, în funcţie de diagnosticul şi particularitatile 
cazului. În linii generale, recomandările clinice în tulburările de comportament alimentar 
vizează: dezvoltarea motivatiei pentru terapie, reabilitarea ponderală şi nutritionala, 
psihoeducatia, educaţia nutriţională, ameliorarea comportamentului alimentar şi compor- 
tamentelor compensatorii, intervenţii asupra factorilor cognitivi şi credințelor centrale 
subiacente, intervenţii asupra imaginii corporale, ameliorarea factorilor psihologici, 
interpersonali, sociali relevanti în menţinerea tulburării (Enea şi Dafinoiu, 2012 ; Garner 
şi Keiper, 2010 ; Yager, 2007). 

Concluzie 


În pofida amenințării vitale, consecinţelor grave asupra sănătăţii, calităţii vieţii şi funcţionării 
psihosociale, tulburările de comportament alimentar rămân adesea nedepistate, nediagnosticate 
şi netratate prin servicii clinice specializate. Identificarea şi adresarea lor în context clinic 
şi nonclinic sunt o sarcină importantă, dar şi dificilă, iar clinicianul trebuie să fie familiarizat 
cu elementele care pot facilita suspectarea unei tulburări de comportament alimentar. 
Pentru screening este indicată o evaluare în două etape, prin chestionare de autoraportare 
urmate de un interviu semistructurat. Clinicienii au la dispoziţie instrumente standardizate 
cu calităţi psihometrice dovedite empiric pe populaţii clinice, cât şi nonclinice. Diagnosticul 
tulburărilor de comportament alimentar implică evaluarea comprehensivă multi-dimensională 
atât pentru încadrarea în criteriile de diagnostic, cât şi pentru examinarea manifestărilor 
clinice, trăsăturilor asociate şi consecinţelor psihosociale, cu relevanţă în planificarea 
tratamentului. Tulburările de comportament alimentar au adesea caracter egosintonic, iar 
evaluarea psihologică ridică provocări clinicianului care se poate confrunta cu negarea, 
ambivalenta, lipsa de cooperare sau mascarea simptomelor pentru a evita tratamentul. 

32. Evaluarea dementei 


Mariana Bărbușelu, Louise Birkett-Swan 
Memory Assessment Service, Marea Britanie 


Rezumat 


Acest capitol prezintă modalitatea practică de abordare clinică a cazurilor suspecte de 
demenţă în instituţii clinice din UK, unde deciziile clinice se iau în cadrul unei echipe 
multi-disciplinare. Sunt precizate obiectivele pe care le urmăreşte această echipă şi consi- 
derentele generale de care este indicat să se ţină seama atunci când sunt evaluate persoane 
vârstnice. Un model de raport de evaluare neuropsihologică este prezentat ca exemplu de 
organizare a informaţiilor rezultate în urma unei astfel de evaluări. 


kkk 


În Marea Britanie, în cele mai multe cazuri, persoanele în vârstă, îngrijorate de 
problemele lor de memorie, sau rudele acestora se adresează medicului de familie. În 
general acesta va examina istoricul medical al persoanei şi al altor membri ai familiei, va 
culege informaţii privind simptomele, va efectua o examinare fizică şi va cere efectuarea 
testelor de sânge pentru a exclude alte cauze posibile pentru confuzie şi pierderea 
memoriei. Problemele legate de tiroidă, infecțiile, deficienta de vitamine, durerea, stresul, 
anemia, efectele secundare ale medicamentelor, constipatia severă, deficienţele de vedere 
şi auz, depresia şi tumorile cerebrale sunt doar câteva dintre condiţiile care pot provoca 
simptome similare dementei. Medicul de familie utilizează adesea un scurt test de 
memorie. Cel mai folosit este Mini-Mental State Examination (MMSE - Folstein, Folstein 
şi McHugh, 1975), probabil cel mai recunoscut test de screening cognitiv, care nu mai 
necesită o prezentare detaliată. MMSE se centrează mai mult pe evaluarea orientării/ 
atenţiei şi memoriei şi oferă o foarte scurtă examinare a limbajului şi funcţionării 
vizuo-spatiale. Funcţia executivă lipseşte cu desăvârşire, ceea ce determină nedepistarea 
deficitelor cognitive întâlnite în unele tipuri de demenţă cum ar fi cea fronto-temporală. 
De asemenea, unele studii au demonstrat că nivelul educaţiei, vârsta, ocupaţia şi etnicitatea 
au un efect asupra scorurilor obţinute la MMSE (Frisoni et al., 1993; Launer ef al., 
1993; Parker şi Philp, 2004). În plus, MMSE nu mai poate fi acum utilizat fără drept 
de copyright, devenind o opţiune costisitoare pentru practica clinică de rutină. Datorită 
faptului că declinul cognitiv subtil din stadiul incipient al dementei nu este întotdeauna 

reflectat în scorul MMSE, în cazul în care persoana răspunde cu uşurinţă la test, dar încă 
se suspectează dementa, se recomandă o evaluare mai comprehensivă. 


Alte instrumente de screening sunt la fel de eficiente ca MMSE, dar mai uşor de 
realizat şi disponibile fără copyright: 

e 6-item Cognitive Impairment Test (6-CIT; Brooke şi Bullock, 1999) este un screening 
uşor de administrat, ce durează doar 3-4 minute şi constă in şase întrebări privind 
orientarea şi memoria. Scorul se situează între O şi 28, cu scorurile de la O la 7 fiind 
considerate normale şi > 8 sugerând un deficit cognitiv. Acest test este cel mai des utilizat 
acum de către medicii de familie în locul MMSE. Kingshill Research Centre, Swindon, 
UK deţine dreptul de autor la versiunea 2000 a 6-CIT, dar permite profesioniştilor 
din domeniul sănătăţii să o folosească gratuit la http : //www.patient.co.uk/doctor/ 
six-item-cognitive-impairment-test-6cit. 

e General Practitioner Assessment of Cognition (GPCOG; Brodaty et al., 2002) este 
un instrument care conţine nouă întrebări adresate direct persoanei în vârstă şi şase 
pentru aparținător, a cărui aplicare nu durează mai mult de 5 minute. Un scor mai 
mic de 5 este considerat normal, iar unul mai mare de 8 indică deficiență cognitivă. 
Testul este în domeniul public, poate fi utilizat fără drept de copyright şi dispune de varianta 
în limba română. Mai multe detalii pe http : //www. gpcog.com.au/index.php. 

e Mini-Cog (Borson et al., 2003) este un alt instrument scurt de 2-4 minute care constă 
din două componente, 3 itemi de memorat şi un test simplu de desenare a ceasului. 
Se suspectează declinul cognitiv în cazul în care persoana nu îşi poate reaminti 
niciunul din cei 3 itemi sau dacă îşi aminteşte doar unul sau doi itemi şi desenează un 
ceas incorect. O metanaliză a instrumentelor de screening efectuată de Tsoi, Chan, 
Hirai, Wong şi Kwok în 2015 a demonstrat că Mini-Cog este unul dintre cele mai bune 
alternative la MMSE în screeningul dementei. Mai multe detalii la http : //mini-cog. 
com/mini-cog-instrument/standardized-mini-cog-instrument/. 


Deşi un singur profesionist poate diagnostica dementa, persoanele cu un astfel de 
diagnostic au nevoi complexe, iar evaluarea şi tratamentul necesită mai degrabă o abordare 
multi-disciplinară din moment ce aceasta poate diferenţia între tipurile de demenţă (Wolfs 
et al., 2006). În general, dacă medicul de familie nu găseşte niciun motiv pentru existenţa 
simptomelor, trimite persoana în vârstă la serviciul de evaluare a memoriei pentru o 
evaluare comprehensivă. 


Serviciul de evaluare a memoriei este o echipă multi-disciplinară special instruită 
pentru a diagnostica problemele de memorie. Compoziţia echipei multi-disciplinare poate 
varia de la un serviciu la altul, dar în general reuneşte asistente medicale cu specializare 
în psihiatrie, terapeuti ocupationali, psihiatri, asistenţi sociali, personal medical necalificat 
de sprijin şi psihologi clinicieni. 


Serviciul urmăreşte să: 


e Ofere o evaluare amănunţită a funcţionării cognitive ; 
e  Stabilească un diagnostic şi să excludă şi trateze orice cauze reversibile ; 
e Furnizeze asistenţă şi suport postdiagnostic persoanelor nou diagnosticate şi rudelor ; 

e Indrume şi să pună în legătură cu alte servicii ce acordă sprijin în cadrul comunităţii ; 
e Ofere tratament medicamentos şi alte intervenţii. 


Persoanele în vârstă pot fi evaluate la domiciliu sau în clinică şi sunt rugate de obicei 
să-i însoţească un membru al familiei sau un prieten apropiat. Acesta din urmă poate, 
dacă este necesar, să furnizeze informaţii suplimentare privind memoria persoanei şi 
problemele cognitive şi de sănătate. Prima programare implică obţinerea istoricului 
personal şi medical şi uneori examinări fizice, dacă acestea nu au fost deja efectuate de 
medicul de familie. Persoanele sunt rugate să descrie dificultăţile sau problemele pe care 
le întâmpină, debutul acestora şi cum le afectează aceste probleme. Alte informaţii 
solicitate în mod obişnuit includ schimbările de comportament/personalitate, nivelul de 
educaţie şi nivelul de alfabetizare, funcţionarea fizică şi activităţile din viaţa de zi cu zi. 
De asemenea, sunt solicitate investigaţii de scanare a creierului în funcţie de necesitate 
(computer tomograf, RMN, tomografie axială computerizată, tomografia cu emisie de 
fotoni individuali [SPECT], tomografia prin emisie de pozitroni [PET] etc.), pentru a 
identifica condiţii cum ar fi accidente vasculare cerebrale, tumori cerebrale şi hidrocefalie 
şi a ajuta la diagnosticarea tipului de demenţă. 


Pentru o evaluare mai detaliată a memoriei şi a altor procese de gândire se utilizează 
teste de screening mai avansate : 


e Addenbrooke’s Cognitive Examination (ACE-III) 


ACE (Mathuranath et al., 2000) este cel mai detaliat test de screening cognitiv, ce a 
fost iniţial dezvoltat pentru a include o evaluare mai amănunţită a memoriei şi funcţionării 
executive şi a distinge între boala Alzheimer şi dementa fronto-temporală. Acesta a cuprins 
iniţial itemii din MMSE şi a fost ulterior revizuit, iar a treia variantă (ACE-III) acoperă o 
serie de domenii cognitive, incluzând atentia/concentrarea, memoria, fluenta verbală 
(funcţia executivă), limbajul şi abilitatea vizuo-spaţială. ACE-III are un scor maxim de 
100 de puncte, cu posibilitatea obţinerii de subscoruri pentru fiecare domeniu cognitiv, 
şi are o valoare de prag de 82-88/100. Posibilitatea de a deriva subscoruri ajută la 
folosirea ACE-III pentru urmărirea progresului deficitului cognitiv în timp. În forma 
revizuită se administrează în 15-20 de minute şi nu mai conţine itemii din MMSE, dar 
are o versiune mai scurtă Mini-Addenbrooke (M-ACE), ce conţine doar 5 itemi cu un scor 
maxim de 30 şi cu valori de prag de 21 şi 25 (Hsieh er al., 2015). Domeniile cognitive 
ale ACE-III corelează semnificativ cu cele ale testelor psihometrice (Hsieh et al., 2013). 
Dreptul de autor este reţinut de profesorul John Hodges, dar ACE-III este disponibil 
gratuit în domeniul public, iar un program de instruire în administrarea testului este oferit 
online la http : //www.nes.scot.nhs.uk/education-and-training/by-discipline/psychology/ 
multiprofessional-psychology/psychology-and-psychological-interventions-in-dementia/ 
ace-iii-trainer.aspx. ACE-III este disponibil şi într-o versiune electronică (ACEmobile), care 
permite administrarea şi notarea pe tabletele electronice (vezi http: // www.acemobile.org). 


De asemenea, se completează şi scale cu apartinatorul pentru a evalua capacitatea 
persoanei în vârstă de a efectua activităţi zilnice. Unul dintre cele mai utilizate este Bristol 
Activities of Daily Living Scale (BADLS ; Bucks et al., 1996). Acesta este un chestionar 
conceput special pentru a fi utilizat în evaluarea persoanelor cu demenţă şi conţine 20 de 
itemi ce măsoară abilitatea persoanei de a efectua activităţi sensibile la schimbările 

cognitive observate în demenţă, precum gestionarea finanţelor, îngrijirea personală, 
prepararea alimentelor, transportul etc. 


Informaţiile cu privire la deteriorarea funcţionării zilnice a persoanei sunt deosebit de 
importante, deoarece doar declinul cognitiv sau deteriorarea memoriei nu sunt suficiente 
pentru a diagnostica dementa. Nu există niciun test cognitiv care să diagnosticheze 
dementa, iar rezultatele acestora nu trebuie utilizate in mod izolat. Afectarea activităţilor 
din viaţa de zi cu zi împreună cu dovezi ale declinului cognitiv în timp sunt esenţiale 
pentru un diagnostic de demenţă. 


Psihologii care fac parte din echipa multi-disciplinară pot furniza o evaluare cognitivă 
mai complexă şi sunt implicaţi în suportul pre- şi postdiagnostic. De asemenea, ei pot îndruma 
echipa în cazurile mai dificile şi uneori sprijină personalul în comunicarea diagnosticului. 
În cazurile în care diagnosticul este incert, prezentarea este atipică şi scorurile testelor 
cognitive şi istoricul clinic nu corespund unele cu celelalte, echipa solicită psihologului 
o evaluare cognitivă mai amănunţită. Rezultatele acesteia sunt combinate cu informaţiile 
din toate sursele, inclusiv cu cele ale investigaţiilor de scanare a creierului, şi sunt discutate 
în întâlnirile echipei multi-disciplinare pentru a stabili diagnosticul şi planul de tratament. 


În general evaluările cognitive aprofundate sunt utilizate pentru : 


e A detecta deficitele cognitive şi distinge între performanţa normală pentru vârstă şi 
nivel de educaţie şi schimbări cognitive ce reflectă procese patologice. Evaluarea poate 
astfel ajuta şi în cazurile în care clientul şi familia raportează deficite de memorie în 
viaţa de de zi cu zi, dar scorurile la testările anterioare sunt normale. Astfel se poate 
exclude declinul cognitiv la persoanele care percep o deteriorare şi sunt îngrijorate că 
suferă de demenţă, dar care au de fapt deficienţe de memorie în conformitate cu 
îmbătrânirea normală. 

e A ajuta la diagnosticarea diferenţială nu numai a diferitelor tipuri de demenţă, dar şi 
între îmbătrânirea normală şi deficitul cognitiv uşor (Mild Cognitive Impairment — 
MCI). Acesta descrie o serie de simptome care afectează cognitia şi memoria mai 
mult decât ar fi de aşteptat în mod normal pentru o persoană sănătoasă, dar nu într-o 
asemenea măsură încât să interfereze semnificativ cu activităţile zilnice ale individului 
şi deci nu este considerat demenţă. În general, evaluarea poate ajuta la determinarea 
cauzelor probabile ale deficitelor cognitive, de exemplu, diagnosticul diferenţial cu 
depresia, accidentul vascular cerebral, leziuni cerebrale etc. 

e A monitoriza evoluţia — rezultatele servesc adesea ca punct de referinţă a performanţei 
cognitive care permite urmărirea în timp a modificărilor. Determinarea schimbărilor 
în timp este esenţială atât pentru diagnosticarea dementei, cât şi pentru evaluarea 
tratamentelor medicamentoase, răspunsului la diferite intervenţii sau monitorizarea 
persoanelor diagnosticate cu deficit cognitiv uşor. De exemplu, urmărirea schimbărilor 
în timp ale depresiei şi funcţionării cognitive poate indica prezenţa dementei dacă 
nivelul depresiei se reduce şi declinul cognitiv se inrautateste. 

e A identifica punctele tari şi punctele slabe în vederea înţelegerii prezentării cognitive 
şi a comportamentului. Informaţiile pot fi apoi utilizate în identificarea etiologiei şi 
în elaborarea recomandărilor pentru tratament. De asemenea, evaluarea poate dez- 
vălui impactul deficitului cognitiv asupra activităţilor zilnice şi poate ghida strategii 

compensatorii pentru a reduce probabilitatea unor comportamente dăunătoare clientului 
sau altora şi a maximiza autonomia persoanei. Astfel explicarea detaliată a rezultatelor 
poate ajuta familia să înţeleagă domeniile în care persoana ar avea nevoie de asistenţă 
şi capacitatea acesteia de a îndeplini anumite sarcini de zi cu zi, ceea ce conduce la 
îmbunătăţirea vieţii clientului şi reducerea riscurilor (de exemplu, conducerea vehiculului, 
luarea deciziilor privind finanţele, riscul de incendiu şi accidente sau de a se pierde 
când călătoreşte etc.). 


Testele folosite de către psiholog sunt selectate în funcţie de obiectivele evaluării şi 
de recomandarea efectuată de către echipă, dar şi ţinând cont de caracteristicile clientului. 
Evaluarea neuropsihologică include adesea şi screening al afectului, în special al anxietatii 
şi depresiei, precum şi teste pentru evaluarea funcţiei executive, a efortului şi motivatiei 
pentru testare sau estimarea funcţionării premorbide. 

Una dintre bateriile de teste des utilizate care demonstrează un nivel mai ridicat de 
sensibilitate şi specificitate pentru tulburările cognitive legate de vârstă este Repeatable 
Battery for the Assessment of Neuropsychological Status (RBANS ; Randolph, 2012). 
A fost dezvoltată pentru a servi la diagnosticarea dementei la adulţii în vârstă, dar este 
acum utilizată pentru vârstele 12-89 ani. Este rapid de administrat, în aproximativ 30 de 
minute, şi este formată din 12 subteste ce pot fi combinate în cinci domenii sau scoruri 
index. Astfel se poate examina atenţia, limbajul, abilităţile vizuo-spatiale/constructive şi 
memoria imediată şi întârziată. De asemenea, se poate calcula un scor total al scalei. 
RBANS conţine patru forme paralele ce permit evaluarea longitudinală a clienţilor şi 
este util în diferenţierea tipurilor de demenţă (Randolph er al., 1998). Este o baterie 
intermediară între testele foarte scurte (de exemplu, MMSE) şi bateriile complexe. Fiind 
o baterie de screening, adesea se utlizează teste suplimentare pentru domeniile care indică 
deficienţe, reducând astfel administrarea unei baterii comprehensive şi foarte lungi şi care 
nu este întotdeauna necesară tuturor persoanelor recomandate pentru evaluare. 


32.1. Considerente generale în lucrul şi evaluarea 
clienţilor în vârstă 


Psihologii care lucrează cu vârstnici se confruntă adesea cu aspecte particulare ce apar 
mai puţin sau deloc în evaluarea psihologică a persoanelor mai tinere. 


e Familiile sunt adesea implicate în procesul de evaluare şi tratament. Persoanele cu deficit 
de memorie nu conştientizează întotdeauna propriile dificultăţi, iar informaţiile privind 
reducerea functionalitatii in viata de zi cu zi sunt esenţiale. Absența unei persoane 
apropiate, care cunoaşte bine clientul şi poate furniza detalii despre nivelul funcţionării 
şi comportamentul acestuia, poate limita calitatea evaluării şi acurateţea diagnosticului. 

e Mulţi adulţi se confruntă cu un declin în auz şi abilităţi vizuale pe măsură ce îmbă- 
trânesc (Fozard şi Gordon-Salant, 2001) şi sunt diagnosticati cu cataractă, glaucom, 
degenerare maculară şi retinopatie diabetică (Quillan, 1999). Deşi psihologul se poate 
asigura că persoana în vârstă foloseşte ochelarii sau aparatul auditiv, dificultăţile în a 
percepe stimulii vizuali sau auditivi ai materialului prezentat în timpul testării memoriei 
pot compromite şi invalida rezultatele testării cognitive. 

e Odată cu înaintarea în vârstă creşte şi probabilitatea de a avea mai multe afecţiuni 
cronice, iar informaţiile privind bolile şi operaţiile majore ale persoanelor în vârstă sunt 
esenţiale. Condiţiile cronice comorbide includ hipertensiunea, diabetul, osteoporoza, 
boala pulmonară obstructivă cronică, cancerul, bolile cardiace etc. (Salive, 2013). 
Persoanele în vârstă iau adesea mai multe medicamente prescrise de câţiva medici diferiţi, 
iar efectele secundare şi interacţiunile acestora pot avea consecinţe majore inclusiv 
declin cognitiv şi stare confuzională acută (Maher, Hanlon şi Hajjar, 2014). Astfel, medi- 
camentele cu acţiune anticolinergică, cele din categoria statinelor, analgezicele opioide, 
antidepresivele triciclice, medicamentele anticonvulsive, antibioticele şi corticosteroizii 
sunt asociate cu modificări ale funcţionării cognitive (Moore şi O’Keeffe, 1999). De 
asemenea, vârstnicii cu tulburări cognitive pot dezvolta dificultăţi în a-şi aminti şi 
respecta corect instrucţiunile privind medicamentele pentru alte probleme de sănătate. 
Prin urmare, stabilirea unei corelaţii între nerespectarea tratamentului prescris, adăugarea 
unui medicament nou sau modificarea dozelor existente şi debutul deficienței cognitive 
poate fi importantă în evaluarea dementei, deoarece aceste efecte pot fi reversibile 
prin modificarea tratamentului. 


32.2. Exemplu de raport de evaluare neuropsihologică 


(Confidential) 


Adresa serviciului : 
Data raportului : 


Date de identificare a persoanei : Client ipotetic - dna X - nume, prenume, adresa, 
numărul de identificare în sistemul de sănătate 


Recomandat de către : 
Psiholog : i 
Data evaluării : 


Sursa şi motivul recomandarii 


Doamna X, în vârstă de 70 de ani, a fost recomandată pentru o evaluare cognitivă 
extinsă ca urmare a obţinerii unui scor de 89/100 la Scala de examinare cognitivă 
Addenbrooke (Addenbrooke’s Cognitive Examination-III - ACE.-III) la evaluarea sa iniţială 
de către asistenta medicală comunitară cu specializare în psihiatrie Y. A fost solicitată o 
evaluare suplimentară pentru a verifica funcţionarea cognitivă actuală şi a asista deciziile 
de diagnosticare şi planificare a tratamentului. Dna X a fost informată despre natura 
acestei evaluări şi despre modul în care vor fi utilizate rezultatele. 


Interviul clinic 


Nu voi repeta istoria doamnei X, deoarece un rezumat detaliat al istoriei personale, 
sociale, profesionale şi medicale, precum şi o prezentare detaliată a problemelor sale de 
prezentare au fost detaliate în raportul său initial de evaluare. Ea a fost însoţită de sot la 
evaluarea prezentă. Dna X a explicat că fratele ei, care este în vârstă de 85 de ani, a fost 
diagnosticat cu boala Alzheimer şi acest lucru a determinat-o să solicite o evaluare a 
memoriei la medicul de familie. Ea a declarat că a urmărit şi un documentar despre 

cauzele bolii Alzheimer şi se simte înspăimântată de faptul că este posibil să sufere de 
demenţă. A recunoscut că are probleme cu memoria de scurtă durată şi acestea au fost 
observate pentru prima dată cu aproximativ un an în urmă. 

Dna X nu are probleme cu memoria pe termen lung şi a descris dificultăţi în a-şi 
aminti doar evenimentele recente, deşi reuşeşte dacă i se oferă câteva indicaţii. Ea a adăugat 
că acestea duc la dificultăţi în menţinerea conversatiei şi uneori se simte foarte stresată 
de schimbări şi devine foarte frustrată. Ea a observat că se străduieşte uneori să găsească 
cuvintele potrivite şi simte că mintea îi „rătăceşte”, deşi aceasta nu se întâmplă constant. 
Soţul dnei X a descris, de asemenea, că uneori nu pare să proceseze complet informaţiile. 
De asemenea, dna X uită programările la doctor sau întâlnirile planificate cu alţii. Ea 
scrie informaţiile de care are nevoie pe bucăţi de hârtie, dar uită să le verifice şi soţul îi 
reaminteşte adesea de aceste programări. Ea a raportat că uneori pune lucrurile într-un 
loc sigur în casă, uită unde şi ocazional uită de mâncarea din cuptor. Dna X a afirmat că 
încuie uşa noaptea şi nu-şi aminteşte că a făcut-o şi acest lucru s-ar putea datora lipsei 
de concentrare. Dna X a lucrat în IT şi a recunoscut că îi ia mai mult timp decât înainte 
pentru a învăţa să folosească cele mai recente gadgeturi electronice sau programe noi. În 
plus, are unele dificultăţi în scrierea creativă, deoarece nu-şi mai poate aminti ceea ce a 
scris deja şi nu se poate concentra din cauza uitării. Cuplul nu a raportat modificări 
majore în capacitatea dnei X de a-şi desfăşura activităţile zilnice. Ei merg la cumpărături 
împreună, dar ea a afirmat că este capabilă să facă cumpărături în mod independent pentru 
achiziţii mici şi foloseşte o listă pentru cumpărături. De obicei plăteşte folosind cardul 
bancar şi îşi aminteşte numărul PIN-ului. Dna X conduce un automobil şi nu există nicio 
preocupare cu privire la abilităţile sale de conducere. Nu conduce pe distanţe mari şi 
evită autostrăzile datorită faptului că şofatul este mai stresant. Soţul declară că este un 
şofer prudent, dar în câteva ocazii a devenit puţin dezorientată când conducea pe străzi 
cunoscute, întrebându-l în ce direcţie trebuie să vireze. Ea a raportat că nu are probleme 
în a-şi folosi telefonul şi aparatele electrocasnice. Dna X obişnuia să gătească de una 
singură, dar soţul a început să o ajute mai mult în ultimul timp şi acum prepară mesele 
împreună. Ea a afirmat că acest fapt se datorează mai mult schimbărilor fizice şi că soţul 
a preluat această responsabilitate după ce ea a suferit operaţia de înlocuire a articulației 
şoldului. Acum un an şi jumătate a căzut si a avut o operaţie de înlocuire a şoldului şi 
simte că de atunci abilităţile sale fizice au scăzut. Soţul raportează că activitatea ei fizică 
s-a redus în ultimele 6 luni, însă rămâne activă şi este capabilă să efectueze treburile 
casnice şi să organizeze cheltuielile casei şi plata facturilor la nivelul din trecut. În plus, 
cuplul raportează că mersul ei s-a schimbat putin şi că uneori face paşi mărunți si târăşte 
picioarele. Nu s-au raportat tulburări de dispoziţie anterioare, totuşi cuplul a raportat că 
dna X prezintă acum simptome de anxietate si schimbări în starea de dispoziţie. Dna X 
a afirmat că a fost afectată de perioada de recuperare după operaţie şi de complicațiile 
acesteia. De asemenea, în ultimul an trei dintre prietenii săi apropiaţi au decedat, iar 
soţul a fost diagnosticat cu cancer. Ea a raportat că găseşte mai puţină plăcere în activităţile 
obişnuite, are dificultăţi de adormire şi pierdere a poftei de mâncare. Dna X nu are istoric 
de accident vascular cerebral sau de afecţiuni neurologice. Ea suferă de diabet zaharat de 
tip 2 şi a raportat că nu ia niciun medicament pentru diabet. A recunoscut că nu-şi 
aminteşte mereu să-şi ia medicamentele şi are un organizator de medicamente săptămânal 
pe care nu îl foloseşte. În prezent, ia medicamente pentru tensiunea arterială şi scăderea 
nivelului colesterolului şi acum o săptămână a finalizat un tratament cu antibiotic pentru 
infecţie urinară. În plus, dna X raportează că are dificultăţi de auz, care simte că s-au 

înrăutățit în ultima perioadă. Nu au fost raportate schimbări de personalitate sau deficienţe 
de judecată şi rezolvare a problemelor. 


Observaţii comportamentale 


Evaluarea s-a realizat pe parcursul a două şedinţe, iar dna X a sosit la timp la ambele 
întâlniri programate însoţită de către sot. Ea a fost îmbrăcată îngrijit şi în mod corespunzător 
şi pare mai tânără decât vârsta ei cronologică. S-a deplasat independent şi nu au fost 
observate anomalii psihomotorii. Contactul vizual a fost adecvat, iar raportul s-a stabilit 
cu uşurinţă şi a fost menţinut pe durata evaluării. A fost orientată temporo-spatial şi a 
recunoscut examinatorul la cea de a doua întâlnire. Discursul spontan a fost fluent, adecvat 
din punct de vedere gramatical, şi a transmis informaţiile în mod satisfăcător. Nu au 
existat probleme evidente cu expresia şi vorbirea a fost normală în ceea ce priveşte ritmul 
şi prozodia. Nu au fost evidente dificultăţi în a găsi cuvintele adecvate. Nu au fost observate 
echolalia, perseverenta, stereotipuri verbale sau comportament social inadecvat. Ea a 
apărut obosită şi a comentat înainte de a începe testarea că a fost îngrijorată şi nu a dormit. 
Dna X nu a prezentat indicii de halucinaţii, gândire delirantă sau alte manifestări psihotice. 
Nu a exprimat ideatie suicidară. Vederea a părut a fi adecvată pentru testare, deşi ea a 
indicat că trebuie să-şi actualizeze prescriptia pentru ochelari. Auzul a fost in mod evident 
perturbat, dar, cu adaptările de rigoare, dna X a înţeles instrucţiunile şi nu au fost necesare 
repetări în timpul testării. Ea a fost capabilă să răspundă la întrebări şi să-şi amintească 
trecutul fără dificultăţi, deşi şi-a pierdut şirul ideilor în două ocazii. Dna X a părut uşor 
depresivă şi anxioasă şi a fost autocritică cu privire la performanţa sa. Ea a răspuns foarte 
bine la încurajare şi sprijin, care au avut un impact pozitiv asupra răspunsurilor sale. 
Rezultatele acestei evaluări sunt considerate a fi o estimare validă a funcţionării cognitive 
a dnei X din punctul de vedere al efortului. 


Evaluare neuropsihologică 


A fost utilizată bateria repetabilă pentru evaluarea stării neuropsihologice (The Repeatable 
Battery for the Assessment of Neuropsychological Status - RBANS). Aceasta este o scală 
scurta de screening neuropsihologic conceputa pentru a examina atentia, limbajul, abilitatile 
vizuo-spatiale/constructive şi memoria de fixare şi evocare. RBANS oferă in acelaşi timp 
versiuni alternative care permit repetarea testării, dacă este necesar, pentru a evalua 
schimbarea pe o perioadă de timp. Performanţa este evaluată în raport cu alte persoane 
de aceeaşi vârstă. 


Memorie 


Dna X a efectuat subteste pentru a evalua atât memoria imediată, de fixare, cât şi cea 
de evocare. Aceste subteste se referă la abilitatea respondentului de a învăţa şi a-şi reaminti 
după o întârziere o listă de cuvinte şi informaţii sub forma unei poveşti, care împreună 
alcătuiesc scoruri index. Performanţa dnei X în domeniul memoriei imediate s-a încadrat 
în intervalul mediu-scăzut comparativ cu persoane de aceeaşi vârstă. Deficiențe au fost 
evidente în reamintirea imediată a informaţiilor auditive fară conexiune. Abilitatea 
dnei X de a repeta un pasaj narativ imediat după prezentare a fost mult mai puternică, 
încadrându-se în intervalul mediu pentru vârsta sa. Ea a beneficiat în mod semnificativ 
de repetarea informaţiilor şi a demonstrat o îmbunătăţire imediată şi semnificativă în 
reamintirea lor, deşi în cele patru trialuri de învăţare, curba ei de învăţare a fost uşor 
inconsistentă, sugerând slăbiciuni atentionale. 

Unele slăbiciuni au fost, de asemenea, evidente in reamintirea independentă a infor- 
matiilor auditive după o pauză în testare. Reamintirea atât a listei de cuvinte, cât şi a 
pasajului narativ învăţate anterior a fost deficitară, iar performanţa dnei X s-a plasat în 
intervalul extrem de scăzut pentru vârsta sa. Scorul obţinut de dna X la un subtest separat 
ce verifică reactualizarea informaţiilor vizuale a fost în intervalul aşteptat pentru vârsta 
sa, indicând că materialul vizual este consolidat mai bine decât cel auditiv. Dna X a 
recunoscut auditiv cuvintele învăţate anterior dintr-o listă multiplă, demonstrând că indicii 
şi punctele de reper sunt folositori în reactualizarea informaţiei. 


Abilităţi vizuo-spatiale/de construcţie vizuală 


Nu s-au observat dificultăţi în această evaluare în ceea ce priveşte aspectele abilităţilor 
constructive şi vizuo-spatiale. Performanţa dnei X la subtestele ce măsoară percepţia 
vizuală şi abilitatea de a copia un design după un model este medie. 


Limbaj 

Nu s-au evidenţiat deficienţe în cadrul sarcinilor care se concentrează asupra limbajului. 
Performanţa la o sarcină simplă de denumire a obiectelor prezentate în imagini a fost mai 
bună decât ne-am fi aşteptat pentru vârsta ei. Fluenta verbală, abilitatea dnei X de a 
genera rapid şi spontan elemente verbale dintr-o categorie nu a demonstrat, de asemenea, 
o slăbiciune. Scorul index al dnei X a fost mediu şi nu a indicat deficienţe în funcţionarea 
limbajului expresiv. 


Atenţie 


S-au evaluat elemente ale memoriei de lucru verbale şi înregistrare şi procesare auditivă 
cu ajutorul unui subtest de reamintire a numerelor. Capacitatea dnei X de a reţine şi 
manipula mintal informaţii auditive pe perioade scurte de timp este în intervalul mediu 
pentru vârsta sa. Scanarea vizuală şi viteza de procesare a informaţiei s-au încadrat în 
intervalul mediu-scăzut pentru vârsta ei. 


Memorie 


Memoria a fost ulterior evaluată utilizând şi Scala de memorie Wechsler - ediţia a IV-a 
(Wechsler Memory Scale - 4" Edition - WMS-IV; Wechsler, 2009). Aceasta oferă două 
baterii dintre care una pentru persoanele cu vârsta cuprinsă între 16 şi 69 de ani şi una 
mai scurtă, pentru a reduce efectele oboselii, pentru persoanele cu vârsta cuprinsă între 
65 şi 90 de ani. Ea cuprinde mai multe subscale de funcţionare a memoriei, inclusiv 
memorie auditivă, memorie vizuală, memorie vizuală de lucru, memorie imediată şi 
memorie întârziată. 

Scorul indexului de memorie auditivă examinează abilitatea de a asculta informaţii 
orale, de a repeta imediat şi apoi din nou după o întârziere de 20-30 de minute. Performanţa 
dnei X pe această scală s-a încadrat în intervalul mediu, fără a se constata dificultăţi 
semnificative. Repetarea informaţiei a avut un beneficiu clar în reținerea materialului. 
Scorul indexului de memorie vizuală măsoară capacitatea de a reaminti modele din 
memorie şi de a le desena sau de a recunoaşte plasarea modelelor într-o reţea. Acesta 
evaluează atât memoria pentru detalii vizuale, cât şi pentru locaţia spaţială. Dna X a 
obţinut un scor care din nou a căzut în intervalul mediu, fără a se observa dificultăţi în 
aspectele memoriei de lucru vizuale. 

Scorurile indexurilor de memorie imediată şi întârziată ale dnei X, atât pentru infor- 
maţiile vizuale, cât şi auditive, au fost în intervalul mediu. Reamintirea imediată a fost 

foarte puţin mai puternică decât cea după o pauză, însă nu a fost o diferenţă semnificativă. 
Abilitatea dnei X de a-şi reaminti informaţiile vizuale a fost mai ridicată decât cea de 
reamintire auditivă. 


Concluzii şi recomandări 


Dna X a raportat concentrare şi memorie slabă pe termen scurt. În ansamblu, acest lucru 
nu este evident în evaluarea formală în acest moment. Performanţa sa în ceea ce priveşte 
aspectele limbajului, atenţiei şi abilităţile vizuo-spatiale/constructionale sunt în intervalul 
mediu pentru vârsta ei. Au existat unele deficienţe în reamintirea imediată a informaţiilor 
auditive fară conexiune şi în memoria de evocare auditivă. Cu toate acestea, acest lucru 
nu a fost consecvent în cadrul evaluărilor şi, prin urmare, poate fi datorat altor factori. În 
mod interesant, performanţa sa a fost în intervalul mediu pentru vârsta sa la evaluările mai 
dificile şi mai complexe. Este posibil ca anxietatea şi starea redusă a dispozitiei să fi afectat 
scorurile în evaluarea actuală. Dna X a completat testele mai complexe în cea de-a doua 
întâlnire, când atât examinatorul, cât şi situaţia de testare au devenit mai familiare, ceea 
ce e posibil să fi ajutat la creşterea performanţei. Deşi uşor scăzută, viteza de prelucrare 
a informaţiei s-a încadrat în intervalul aşteptat pentru vârsta sa. Aceasta poate fi scăzută 
temporar din cauza anxietatii, depresiei sau a lipsei de somn, dar în acelaşi timp ar putea 
determina o reamintire deficitară iniţial, care este îmbunătăţită după o pauză, deoarece dna X 
beneficiază de mai mult timp pentru a procesa informaţiile. În plus, există şi alte variabile 
care pot avea un impact asupra cognitiei şi pot explica punctele slabe in memoria de evocare 
şi dificultăţile raportate. Acestea includ probleme de sănătate şi neconcordanta cu medica- 
mentele prescrise, stresul, problemele de auz, de asemenea, anxietatea şi starea de spirit 
scăzută. Cu toate că dna X şi soţul ei au raportat că ea nu are în prezent niciun tratament 
pentru diabetul zaharat, este clar din notele medicale că ea are o reţetă pentru Gliclazide 
(Diaprel). Având în vedere că are anumite dificultăţi în administrarea medicamentelor sale, 
este puţin probabil ca dna X să urmeze instrucţiunile medicului pentru păstrarea nivelului 
de glucoză din sânge în intervalul recomandat, ceea ce poate reduce funcţionarea cognitivă 
a acesteia. În plus, dna X consideră că multe dintre problemele raportate au coincis cu 
introducerea statinelor, iar acestea au fost uneori legate de rapoartele privind scăderea 
funcţionării cognitive în viaţa de zi cu zi. Nu a fost estimat nivelul premorbid în acest caz şi 
o deteriorare a funcţiei cognitive generale nu poate fi exclusă, având în vedere istoria 
educaţională şi ocupaţională a dnei X. Ținând cont de acest lucru, evaluarea actuală poate 
fi utilizată ca baseline/punct de referinţă şi se recomandă repetarea testării în 6 luni, când 
a trecut o perioadă suficientă de timp pentru a verifica dacă există o deteriorare observabilă 
sau dacă modificarea unor factori menţionaţi îmbunătăţeşte performanţa dnei X. 


Recomandări 


e Dna X să repete evaluarea în 6 luni de zile. 

e S-a sugerat dnei X să discute cu medicul de familie întreruperea statinelor pentru o 
perioadă, pentru a verifica dacă acest lucru are un impact asupra memoriei. 

e Dna X să exploreze cu medicul de familie opţiuni de tratament pentru anxietate şi 
depresie, incluzând atât medicamente, cât şi terapie. 

e Este recomandat ca dna X să beneficieze de o testare a auzului şi eventual să utilizeze 
un aparat auditiv la testarea viitoare. 

e S-a discutat cu dl X să verifice şi să îşi ajute soţia să utilizeze organizatorul de 
medicamente săptămânal, pentru a-i îmbunătăţi concordanța cu medicatia. 

e A fost evident că memoria vizuală a dnei X este superioară celei auditive. Prin urmare 
folosirea unor mijloace vizuale poate ajuta la înregistrarea şi reamintirea informaţiei. 
S-a sugerat dnei X intrebuintarea unui singur caiet/jurnal pentru notarea programărilor 
şi a detaliilor importante. De asemenea, un cronometru sau un ceas digital ar putea-o 
asista la gătit, pentru a reduce riscul de incendiu şi pentru a-i reaminti să îşi ia 
medicamentele. 

e Se recomandă achiziţionarea unei alarme personale în caz că dna X cade în locuinţă 
atunci când soţul nu este prezent şi a unui baston sau a altor dispozitive ajutătoare 
pentru menţinerea echilibrului şi prevenirea căderilor. 

e Utilizarea în dormitor a unei liste ce cuprinde zilele săptămânii şi permite bifarea 
zilnică atunci când încuie uşa ar putea preveni verificarea repetată a uşii locuinţei 
înainte de a adormi. 

e Din moment ce funcţionarea zilnică a dnei X pare a fi afectată şi de problemele fizice, 
ar putea fi indicată o evaluare funcţională de către terapeutul ocupational, care să 
includă şi abilităţile de conducere a automobilului. 


Semnătura psihologului 

33. Evaluarea traumei 

Rezumat 


Tensiunea existenţială majoră nu este între viaţă şi moarte, din moment ce viaţa se sfârşeşte 
atunci când moartea se instalează, ci între viaţă şi traumă, care coexistă. Din păcate, eveni- 
mentele negative copleşitoare i se pot întâmpla oricui, oricând, iar invulnerabilitatea psiho- 
logică este un simplu mit. Cu alte cuvinte, oricine poate fi la un moment dat vulnerabil 
la un eveniment advers, apărut brusc în viaţa sa, indiferent dacă e vorba de pierderea unei 
relaţii semnificative, de decesul unui copil sau al unui părinte, de divorţ, de apariţia unei 
boli grave, de un accident sau o calamitate naturală etc. Din fericire, traumele psihice nu 
au doar consecinţe negative, ci şi pozitive. Rezilienta persoanelor poate fi întărită, iar 
creşterea personală constituie adesea o parte a experienţei posttraumatice. Stresul traumatic 
Şi creşterea personală nu sunt nici separate şi nici capetele unui continuum, ci două aspecte 
ale experienţei umane consecutive traumei, care se pot asocia în variate modalităţi (Joseph 
şi Linley, 2008). În evaluarea traumei, va trebui ca psihologii clinicieni să aibă în vedere 
atât evaluarea stresului traumatic, cât şi a consecinţelor pozitive ale experienţelor adverse. 


33.1. Ce este trauma psihologică? 


Folosim cuvântul „traumă” în limbajul zilnic pentru a desemna un eveniment extrem de 
stresant care depăşeşte capacitatea unei persoane de a-i face faţă. Într-adevăr, trauma 
psihologică constă în experienţa individuală unică a unui eveniment advers, rezultând din 
confruntarea cu stresori severi, copleşitori pentru abilităţile emoţionale, cognitive sau compor- 
tamentale obişnuite şi care constituie (sau sunt percepuți ca) o ameninţare la adresa funcţionării 
normale fizice sau psihice, o ameninţare cu moartea sau cu rănirea gravă a propriei persoane 
sau a celorlalţi (Turliuc, 2013). Experienţa subiectivă a traumei se caracterizează prin intruziune 
si retrăiri ale evenimentului traumatic, evitare, excitabilitate, stări emoţionale şi cognitive 
alterate, care dislocă schemele cognitive de bază ale personalităţii. Potrivit lui Janoff-Bulman 
(1989), trauma zdruncină, cel puţin temporar, presupunerile privind invulnerabilitatea 
personală şi modifică credinţele cu privire la sine, la ceilalţi şi cele despre lume (ele 
transformându-se în gânduri disfunctionale de tipul: „nu merit să mi se întâmple ceva bun”, 
„oamenii vor încerca întodeauna să mă manipuleze”, „lumea e un loc periculos” etc.). 

În cazul stimulilor traumatici, stresul sever aduce în viaţa psihică, într-un interval de 
timp scurt, o asemenea creştere a excitaţiei, încât descărcarea sau elaborarea ei în 
modalitatea normală şi obişnuită eşuează, rezultând tulburări energetice durabile (Fischer 
şi Riedesser, 2007). Într-o situaţie de stres organismul se mobilizează şi funcţionează excesiv 
pentru a depăşi situaţia care produce disconfort, în timp ce în cazul stresului traumatic 
procesele psihice nu mai funcţionează normal sau sunt considerabil limitate o perioadă 
mai lungă. Dacă în momentul contactului cu un stresor organismul se mobilizează pentru 
luptă sau fugă (fight or flight), într-o situaţie traumatică există doar posibilitatea de a 
încremeni emoţional sau de clivaj interior (freeze or fragment). Altfel spus, reacţia de 
stres deschide canalele psihice, iar reacţia traumatică le închide (Ruppert, 2012). 

Ca şi stresul, trauma are un caracter relativ, rezultând din starea de discrepanta care 
poate să apară sau nu între caracteristicile situationale şi resursele personale. Esenţa 
traumei psihologice este pierderea sentimentului existenţei unui loc sigur (exterior sau 
interior) în care persoana se poate retrage pentru a face faţă experienţelor emoţionale 
amenințătoare, precum şi pierderea încrederii în caracterul ordonat şi în continuitatea 
lumii în care trăieşte (van der Kolk, 1989). Simptomele stresului traumatic apar adesea 
cu ocazia confruntării cu un al doilea eveniment traumatic, care provoacă o schimbare 
sau o ruptură în modul de funcţionare a persoanei, o modificare mult mai amplă decât 
cea generată de primul incident. 

Deşi 80% dintre indivizi experimentează un eveniment traumatic în timpul vieţii lor, 
doar 10% dezvoltă tulburarea de stres posttraumatic/PTSD (De Vries şi Olff, 2009). 
Obiectivele terapiei persoanelor traumatizate care au fost evaluate şi diagnosticate cu una 
dintre tulburările provocate de stres sau traumă sunt: reducerea severitatii simptomelor ; 
prevenirea sau reducerea condiţiilor de comorbiditate asociate traumei ; îmbunătăţirea 
capacităţilor adaptative, refacerea sau promovarea progresului dezvoltării normale ; prote- 
jarea împotriva recidivei ; integrarea experienţelor amenințătoare generate de evenimentul 
traumatic sau evenimentele traumatice într-o schemă cognitivă a riscului, siguranţei, 
preventiei şi protecţiei (Turliuc şi Măirean, 2014). 


33.2. Terapeutul persoanelor traumatizate 


De regulă, clinicienii/terapeutii sunt formaţi într-o anumită şcoală de terapie sau în mai 
multe, dar în cazul celor care lucrează cu persoane traumatizate se recomandă şi o 
specializare în terapia traumei. De asemenea, este necesară confruntarea clinicianului/ 
terapeutului la cursurile de dezvoltare personală cu propria istorie traumatică (trauma 
history), deoarece propriile traume refulate sau insuficient elaborate pot stânjeni şi limita 
capacitatea sa de înţelegere sau pot traumatiza clientul (Turliuc şi Măirean, 2014). 
Terapeutii vor trebui să evite următoarele aspecte : 


1. Egocentrismul celui care ajută sau dificultatea relativizării propriei poziţii, constând 
în faptul că, trecând prin propriile traume şi descoperind o strategie de a le depăşi, 
terapeutul va fi tentat să o recomande excesiv. 

2. Tendinţa culpabilizării victimei, ce conduce la ignorarea distinctiei între agresivitatea 
ofensivă, a atacatorului, şi cea defensivă, a victimei. Principiul circularitatii în relaţiile 
interumane, susţinut de teoria sistemică, nu poate fi acceptat şi în cazurile de violenţă. 

3. Procesul identificării de probă, parţial conştient, este potenţial legat de o personalitate 
mai putin complexă, cu o anumită redundanta şi unilateralitate. Unele persoane tind 
să se identifice cu agresorul sau făptaşul, iar altele mai curând cu victima. 

4. Efectul terapiei traumei asupra psihoterapeutilor constă în retrăirea traumei pacientului/ 
clientului, putând deveni un factor declanşator al apărării de tip evitare sau excitare 
(contratransfer), notau Adams, Boscarino şi Figley (2006). 


Clinicienii trebuie să verifice în cazul fiecărui client orice posibilă confruntare cu 
evenimentele potenţial traumatice, fiind recomandată folosirea unei liste de identificare a 
istoriei traumei. Pe de o parte, clienţii pot să aibă retineri în a vorbi despre traumele lor, 
iar pe de altă parte, terapeutii pot întâmpina numeroase dificultăţi în evaluarea sau 
tratamentul traumelor. Psihologii clinicieni sau psihoterapeutii pot evita screeningul şi 
evaluarea simptomelor traumatice din numeroase motive, printre care (Harris şi Fallot, 
2001; Salyers er al., 2004): lipsa trainingului adecvat, necunoşterea modului de a 
răspunde terapeutic la traumele raportate de clienţi şi/sau sentimentul de incompenta in 
tratatrea problemelor asociate traumei ; teama că întrebările referitoare la traumă vor face 
mai mult rău ; subestimarea impactului traumei asupra sănătăţii fizice şi psihice din cauza 
faptului că întrebările referitoare la traume nu fac parte din procedurile standard folosite ; 
credinţa că tratamentul trebuie să se centreze pe simptomele prezentate, mai curând decât 
pe explorarea originilor lor sau a factorilor de risc; neutilizarea unui limbaj comun cu 
clienţii, care să faciliteze raportarea traumei (de exemplu, întrebarea clienţilor dacă au 
fost abuzati în copilărie fără a descrie ce înţeleg prin abuz); timpul insuficient pentru 
evaluarea istoriei traumei sau a simptomelor etc. 

Terapeutii traumei trebuie să acorde o deosebită importanţă dezvoltării alianţei tera- 
peutice, relaţiilor autentice, empatice şi nonevaluative. Abordările nondirective pot facilita 
atât parcurgerea procesului traumatic, cât şi creşterea posttraumatică (Joseph şi Linley, 
2008). În medie, participanţii diagnosticati cu PTSD se recuperează după mai bine de trei 
ani (Brewin, Andrews şi Valentine, 2000; Morina er al., 2014). Terapia cognitiv- 
comportamentală concentrată pe traumă (TF-CBT) şi desensibilizarea prin mişcări oculare 
sunt în prezent cele mai eficiente intervenţii în cazul PTSD. Expunerea imaginară la 
amintiri traumatice este prezentă în toate aceste abordări, într-o anumită măsură, şi este 
percepută ca un element esenţial în eficacitatea lor (Bradley er al., 2005). Extrem de 
importante sunt şi tehnicile vizând întărirea eului, tehnicile de relaxare, de dozare, cele 
imaginative şi cunoştinţele de bază în privinţa procesului de elaborare a traumei. Se 
recomandă, totodată, ca terapeutii să dispună şi de o formare în privinţa transferului şi 
contratransferului, să înţeleagă şi să acompanieze cu sensibilitate procesul natural de 
elaborare a traumei. 


33.3. Metode de evaluare a stresului traumatic! 


Instrumentele utilizate în evaluarea tulburărilor stresului şi traumei pot fi clasificate în 
instrumente aplicate de clinician şi cele de autoevaluare sau autoadministrate. In funcţie de 





1. Acest subcapitol prezintă/reia informaţii expuse în capitolul 11.3 din volumul Psihologia traumei 
(Turliuc şi Măirean, 2014). 

scopul lor, instrumentele pot fi: de evaluare a naturii evenimentului traumatic, a simptomelor 
stresului posttraumatic şi de diagnostic. În fine, după modul lor de construcţie, instrumentele 
pot fi: scale de autoevaluare, liste de simptome (checklist), chestionare, mai ales pentru 
identificarea simptomelor şi a severitatii, şi interviuri, folosite mai ales pentru diagnostic, 
screening etc. Evaluarea iniţială are la bază interviul clinic, iar ulterior pot fi folosite 
metode standardizate. 


33.3.1. Interviul clinic 


Potrivit lui Briere şi Scott (2006), interviul clinic de evaluare a expunerii la evenimentul 
traumatic poate urmări următoarele aspecte : 


- Chiar de la prima întâlnire, se pun bazele relaţiei terapeut-client ; 

- Petrecerea câtorva minute înainte de interviul de evaluare pentru explorarea motivatiei 
clientului de a se prezenta la terapie ; 

- Punerea de întrebări într-o formă empatică, nonevaluativă. Terapeutul trebuie să se 
simtă confortabil atunci când vorbeşte despre violenţă, moarte sau abuz sexual. Unii 
clienţi pot fi foarte sensibili la nuanțele vocii sau gesturilor terapeutului ; 

- Utilizarea definiţiilor comportamentale. O persoană expusă unui act sexual oral poate 
considera că nu a fost violată. În loc de „Aţi fost vreodată violată ? ”, este preferabil 
să fie pusă întrebarea: „V-a obligat cineva să realizaţi un comportament sexual fără 
voia dumneavoastră ? ” ; 

- Clientilor le este mereu teamă să nu fie stigmatizati. Clienţii pot fi tentaţi să nu 
raporteze traumele datorită ruşinii, fricii de a nu fi judecaţi, evaluati negativ, reticentei 
de a vorbi cu altcineva despre traumă sau grijii pentru siguranţă (de exemplu, frica 
victimei de a nu fi abuzată şi mai mult de agresor), dificultății de a-şi aminti şi integra 
conştient şi coerent informaţiile cu privire la traumă datorită disocierii, negării sau 
refulării. Terapeutii trebuie să fie extrem de suportivi faţă de clienţi, mai ales datorită 
faptului că aceştia din urmă ajung să mărturisească aspecte pe care nu le-au povestit 
niciunei alte persoane. 


Interviul clinic are drept scop screeningul şi evaluarea gradului de siguranţă, a 
stabilităţii psihice, a traumelor anterioare, a simptomelor stresului traumatic şi a pregătirii 
pentru acceptarea evaluărilor consecutive şi a tratamentului (Briere şi Scott, 2006). 
Screeningul şi evaluarea acestor aspecte nu trebuie amânat, în aşteptarea unei perioade 
de stabilizare a simptomelor. În evaluarea amenințării vieții (sau a gradului de siguranţă 
a vieţii) terapeutul are în vedere următoarele aspecte : 


- dacă există un pericol iminent al morţii (de exemplu, leziuni externe, interne, agenţi 
toxici sau infectiosi etc.) ; 

- daca persoana este afectată (de exemplu, dacă intoxicatia cu droguri a produs halucinaţii 
sau delir) atât de mult, încât nu îşi mai poate oferi propria siguranţă ; 

- dacă persoana are tendinţe suicidare (când screeningul traumei este pozitiv, trebuie 
evaluate obligatoriu şi gândurile şi conduitele suicidare) ; 

— dacă persoana reprezintă un pericol pentru ceilalţi ; 

- dacă mediul psihosocial imediat este nesigur (de exemplu, dacă cineva rămâne vulnerabil 
la abuzul fizic, emoţional sau sexual). 

Este important ca, atunci când este cazul, clientul să fie orientat spre serviciile 
medico-legale, de psihiatrie, serviciile sociale sau să fie pus în contact cu o persoană care 
să-i ofere sprijin, mai puţin afectată, din familie sau grupul de prieteni. La sfârşitul primei 
întâlniri, terapeutul va trebui să se asigure cu privire la siguranţa clienţilor (Litz er al., 
2002), prin evaluarea gradului în care ei sunt conştienţi de contextul prezent, a planului 
lor de menţinere a siguranţei personale pentru restul zilei etc. 


Stabilitatea emoțională. În cazul clienţilor cu o istorie a traumei, în evaluarea lor 
timpurie, terapeutii trebuie să realizeze screeningul simptomelor psihologice şi al tulburărilor 
mintale asociate traumei. Terapeutul va observa dacă clientul este nervos şi neliniştit 
(anxietate), dacă este hipervigilent (anxietate socială), dacă stă absent (depresie, boală, 
oboseală, disociere), dacă evită diferite subiecte sau prezintă cu minutiozitate subiecte 
necorelate (obsesiv-compulsiv, deficit de atenţie sau simplă evitare), dacă schimbă subiectul 
la câteva secunde (manie sau deficit de atenţie) sau dacă sunt alte semne ale tulburării 
depresive, maniacale sau anxioase (Shapiro, 2010). 


Toleranta la stres. Deşi pot părea stabili după expunerea traumatică, unii clienţi pot 
prezenta brusc răspunsuri de activare (anxietate, distres, simptome specifice excitatiei sau 
intruzive etc.), în timpul evaluării sau după aceasta. În cazul activării excesive, se 
recomandă evitarea temporară a abordării aspectelor prea dureroase. Este importantă 
evaluarea strategiilor de coping utilizate de clienţi în trecut pentru a face faţă emoţiilor 
negative puternice (Harris şi Fallot, 2001). 


Evaluarea expunerii la traumă. După ce terapeutul s-a asigurat că clientul este stabil 
şi responsabil, poate trece la evaluarea expunerii la stresorul traumatic, a naturii şi 
caracteristicilor evenimentului (severitatea, durata, frecvenţa, gradul de ameninţare) şi a 
efectelor evenimentului traumatic. Unii clienţi nu sunt conştienţi de legătura dintre traumă 
şi simptomele pe care ei le prezintă (de exemplu, utilizarea alcoolului sau a altor droguri 
şi conduitele de evitare). În cazul abuzului sexual, din cauza stării emoţionale a victimei, 
terapeutul poate începe cu evaluarea consecinţelor psihice şi continua cu estimarea 
caracteristicilor abuzului (Briere şi Scott, 2006). Nu este recomandat ca terapeutul să 
solicite descrierea în detaliu a unor evenimente traumatice copleşitoare pentru a se evita 
retraumatizarea clienţilor. 


33.3.2. Interviul structurat 


Scopul interviului structurat este de a identifica simptomele traumatice şi modul în care 
trauma afectează funcţionarea zilnică a clientului. În realizarea evaluării se recomandă 
doar utilizarea instrumentelor validate ştiinţific. În evaluare pot fi utilizate interviuri 
structurate precum : Scala PTSD administrată clinic (Clinician Administrated PTSD Scale, 
CAPS), elaborată de Blake şi colaboratorii săi (1995), interviul clinic structurat (Structured 
Clinical Interview, SCID ; First et al., 1996) sau interviul pentru PTSD (PTSD Interview ; 
Watson et al., 1991). Se poate folosi şi fişa de evaluare PSL-S a lui Weathers etc. Câteva 
instrumente recomandate sunt descrise succint în cele ce urmează. 


e Scala PTSD administrată clinic pentru DSM-5 (Clinician Administrated PTSD Scale for 
DSM-5, CAPS-5). CAPS (Blake et al., 1995) a fost unul dintre cele mai recomandate 

interviuri structurate pentru PTSD, iar CAPS-5 este în acord cu criteriile PTSD din 
DSM-5. Scala măsoară frecvenţa şi intensitatea simptomelor, durata lor, impactul 
asupra funcţionării sociale şi ocupaţionale, evaluează traumele anterioare şi cele actuale 
şi include scale de evaluare a răspunsurilor persoanelor ancorate comportamental. 
CAPS-5 include 30 de itemi şi poate fi utilizată pentru: 1. a realiza diagnosticarea 
PTSD recent (din ultimele luni); 2. a realiza diagnosticarea PTSD în decursul vieţii 
şi 3. a evalua simptomele PTSD în decursul ultimelor săptămâni. În plus, pentru 
evaluarea fiecăruia dintre cele 20 de simpotme PTSD din DSM-5 sunt oferite întrebări 
standard explicite. 

Interviul clinic structurat SCID (Structured Clinical Interview, SCID). SCID (First 
et al., 1996) a fost frecvent utilizat in diagnosticarea prezentei sau absentei PTSD, 
instrumentul având o bună fidelitate si validitate (Weertman er al., 2003). Interviul 
clinic structurat SCID-5-CV pentru DSM-5 este rezultatul adaptării instrumentului la 
modificările definiţiei PTSD din DSM-S. Printre limitele sale se află faptul că SCID 
oferă informaţii dihotomice despre simptome, iar schimbările la nivelul acestora nu pot 
fi uşor sesizate. 

Interviul pentru PTSD (PTSD Interview). Interviul pentru PTSD (Watson er al., 1991) 
utilizează atât scoruri dihotomice, cât şi continue, îmbunătăţind astfel una dintre 
limitele SCID. Valorile psihometrice ridicate ale instrumentului îl recomandă pentru 
utilizarea în practica psihologilor şi psihiatrilor. El diferă de alte instrumente prin 
faptul că persoanele sunt rugate să autoevalueze severitatea simptomelor lor, fapt care 
minimalizează rolul experienţei diagnosticianului în procesul evalării. 

Interviul pentru tulburarea de stres acut (The Acute Stress Disorder Interview, ASDI). 
În cazul simptomelor specifice ASD, clinicienii pot utiliza ASDI (Bryant et al., 1998). 
Instrumentul cuprinde 19 itemi care evaluează simptomele disociative, de reexperimen- 
tare, evitare şi excitabilitate. El are o bună validitate şi fidelitate, iar administrarea lui 
durează relativ puţin (Briere şi Scott, 2006). 

Interviul scurt pentru tulburările posttraumatice (The Brief Interview for Posttraumatic 
Disorders, BIPD). BIPD, elaborat de Briere (1998), este uşor de utilizat şi oferă un 
cadru mai larg şi mai puţin structurat de evaluare. Interviul poate fi folosit pentru 
măsurarea simptomelor PTSD, a tulburării acute de stres şi a tulburării psihotice de 
scurtă durată produse de stresorii foarte puternici. 


33.3.3. Metodele psihometrice 


Psihologii au dezvoltat şi o serie de chestionare sau scale de autoevaluare pentru PTSD 
sau alte tulburări ale stresului. Ele cunosc o largă utilizare printre clinicieni şi cercetători. 
Fiecare instrument, dintre cele prezentate succint mai jos, are proprietăţi psihometrice 
foarte bune şi o bună capacitate diagnostică, putând evalua şi severitatea tulburării. 
Specialiştii recomandă utilizarea lor alături de interviul clinic şi cel structurat, deoarece 
scalele de tip autoevaluare sau creion-hârtie pot fi mai putin amenințătoare pentru unii 
clienţi decât interviul. 


Scala de diagnostic a stresului posttraumatic (Posttraumatic Stress Diagnostic Scale, 
PDS) a fost elaborată de Foa (1995) şi constituie un instrument de tip autoraport pentru 
măsurarea simptomelor PTSD de către clinicieni şi cercetători. PDS are 49 de itemi, 
dintre care 17 vizează simptomele cardinale ale PTSD, trăite în ultimele 30 de zile. 

Completarea scalei durează 10-15 minute şi se poate aplica de la vârsta de 13 ani. 

Iniţial a fost utilizată în studiile prospective privind tratamentul, stabilind rolul decisiv 
al CBT (Duffy, Gillespie şi Clark 2007). PDS este utilizată şi în diagnosticul PTSD 
în serviciile de urgenţă (Haslam şi Mallon, 2003). 

Scala impactului evenimentelor traumatice (The Impact of Events Scale, IES ; Horowitz 
et al., 1980) este probabil cea mai utilizată scală de evaluare a simptomelor PTSD. 

Ea măsoară simptomele de evitare şi intruziune şi are bune proprietăţi psihometrice. 

Forma revizuită a scalei (The Impact of Events Scale-Revised, IES-R), propusă de 
Weiss şi Marmar (1997), conţine 22 de itemi distribuiţi pe 3 subscale reprezentative 
pentru majoritatea tipurilor de simptome specifice stresului posttraumatic : intruziune, 
evitare şi hieperexcitabilitate. Subscala intruziunii include 8 itemi vizând gândurile 
intruzive, coşmarurile, afectele intruzive şi imaginile asociate evenimentului traumatic. 

Subscala evitării include 8 itemi privind evitarea emoţiilor, situaţiilor sau gândurilor. 

furia, iritabilitatea sau stările de excitare psihofiziologică consecutive expunerii la 
evenimentul traumatic. 

Scala PTSD din SCL-90 (PTSD Scale from SCL-90 - Symptom Checklist-90-Revisited), 
extrasă de Saunders, Arata si Kilpatrick (1990), are 28 de itemi şi discriminează foarte 
bine femeile victime ale infractionalitatii cu simptome PTSD de nonvictime. De 
asemenea, are bune valori psihometrice. SCL-90-R, elaborată de Derogatis (1983), 
evaluează simptomatologia psihopatologică generală. Itemii vizează simptome precum : 

somatizarea, tulburarea obsesiv-compulsivă, depresia, anxietatea, ostilitatea, sensibilitatea 
interpersonală, ideile paranoide şi psihotismul. Pacienţii sunt rugaţi să îşi autoevalueze 
experienţele din ultimele săptămâni, raportându-se la 90 de simptome, pe o scală 
Likert în 5 trepte. Administrarea durează circa 15 minute. 

Scala PK din MMPI include 49 de itemi care fac diferenţa între persoanele cu PTSD 
şi cele non-PTSD. Utilizând această scală, Keane, Malloy şi Fairbank (1984) au raportat 
că 82% dintre cele 200 de persoane au fost corect diagnosticate. Scala a fost îmbunătăţită, 
împreună cu întregul inventar de personalitate, odată cu publicarea MMPI-2 de către 
Lyons, Keane şi Keane (1992). Trei itemi care se repetau au fost excluşi. Performanţele 
scalei revizuite nu au alterat corelatiile cu alte instrumente de evaluare a PTSD. 

Scala credințelor cu privire la traumă şi ataşament (Trauma and Attachment Belief 
Scale, TABS), elaborată de Pearlman (2003), este varianta revizuită a Scalei credințelor 
a Institutului pentru Stres Traumatic (Traumatic Stress Institute Beliefs Scale, TSI-BLS ; 

Pearlman, 1996). Scala a fost concepută pentru a fi utilizată în cazul persoanelor care 
au trăit experienţe traumatice. Cercetătorii au utilizat scala şi pentru a evalua efectul 
traumatizării vicariante (prin expunerea secundară). Instrumentul cuprinde 84 de itemi, 
evaluati pe o scală Likert în 6 trepte, de la 1 (dezacord total) la 6 (acord total). Itemii 
evaluează credintele/schemele cognitive în cinci mari domenii care pot fi afectate de 
traumă : siguranţă, încredere, stimă, intimitate şi control. În urma cotării, se obţin un scor 
mediu total şi scoruri medii pentru fiecare dintre cele 10 subscale : siguranţă proprie, 
siguranţa celorlalţi, încredere în sine, încredere în ceilalţi, stimă de sine, stimă pentru 
ceilalţi, intimitate personală, intimitate interpersonală, autocontrol, controlul acţiunilor 
celorlalţi. Scorurile mari indică prezenţa unor scheme cognitive mai negative, mai 
disfunctionale (Pearlman, 1996). TABS ajută la identificarea unor posibile istorii 
traumatice, a temelor psihologice din experienţele traumatice, a progresului în terapie 
şi ajută direct clinicienii să îşi focalizeze tratamentul (Pearlman, 2003). 

În fine, în evaluarea persoanelor se pot folosi şi teste, chestionare sau inventare 
psihologice care oferă date obiective şi comparabile ale trăirilor supravietuitorilor traumelor. 
Testele generale, nespecifice pentru evaluarea traumei, măsoară simptomele tipice anxietatii, 
depresiei, somatizării sau psihozelor. Din moment ce multe dintre acestea apar şi în 
tulburările stresului şi traumei, ele pot fi utilizate în scop clinic sau de cercetare. Câteva 
dintre aceste instrumente sunt (Briere şi Scott, 2006) : Inventarul Multi-fazic de Personalitate 
Minnesota, ediţia a II-a (Minnesota Multiphasic Personality Inventory, 2™ edition, MMPI-2), 
elaborat de Butcher şi colaboratorii săi (1989); Inventarul Multi-fazic de Personalitate 
Minnesota pentru Adolescenti (Minnesota Multiphasic Personality Inventory for Adolescents, 
MMPI-A), elaborat de Butcher şi colaboratorii săi (1992) ; Inventarul de evaluare psiho- 
logică (Psychological Assessment Inventory, PAI), elaborat de Morey (1991), Inventarul 
clinic multi-axial Millon, ediţia a III-a (Millton Clinical Multiaxial Inventory, 3" edition, 
MCMI-III), elaborat de Millon, Davis şi Millon (1997). 

Instrumentele generale includ, de regulă, şi scale care permit sesizarea tendinţelor 
clienţilor de a-şi sub- sau supraraporta simptomele. Astfel de scale sunt utile în identificarea 
tendinței spre negare, exagerare sau deformare intenţionată, persoanele traumatizate 
tinzând să obţină scoruri mai mari la scalele de evaluare a tendinţelor de exagerare şi 
supraraportare. Testul proiectiv Rorschach poate fi de asemenea utilizat în evaluarea 
stresului traumatic (Luxenberg şi Levin, 2004). 

Unii clienţi şi/sau terapeuti pot considera că evaluarea traumei este suficientă (Najavits, 
2004). Este adevărat că evaluarea este cel mai bun mod de a identifica existenţa şi 
intensitatea problemelor generate de traumă. Totuşi, simpla identificare a simptomelor 
specifice traumei este doar primul pas. Este nevoie şi de iniţierea procesului terapeutic 
şi de parcurgerea planului de intervenţie şi tratament. La finalul fiecărei sedinte de 
evaluare, se va discuta cu clienţii despre modul în care informaţiile obţinute vor fi utilizate 
în planificarea procesului terapeutic, pentru a se facilita trecerea în faza activă a tratamentului 
(Harris şi Fallot, 2001). 





33.4. O schimbare de paradigmă: 
dezvoltarea personală posttraumatică 


Efecte negative pe termen lung ale expunerii la evenimente traumatice, reprezintă doar o 
parte din evoluţia posttraumatică. Dezvoltarea posttraumatică nu este un domeniu diferit 
de cercetare, ci mai degrabă o schimbare de paradigmă în studiul traumei (Joseph şi 
Linley, 2008). Faptul că, pentru o perioadă îndelungată de timp, cercetătorii au studiat 
numai dificultăţile întâmpinate de supraviețuitorii traumelor reduce înţelegerea complexităţii 
răspunsurilor la traume (Bonanno, 2004). Abia în anii '90 oamenii de ştiinţă au început 
să privească fenomenul de creştere posttraumatică ca pe o zonă distinctă de cercetare a 
psihologiei pozitive. 

Dezvoltarea personală consecutivă traumei a fost etichetată în diferite modalităţi : ca 
dezvoltare posttraumatică (Tedeschi şi Calhoun, 1995, 1996), schimbări pozitive (Joseph, 
Williams şi Yule, 1993), beneficii percepute (McMillen şi Fisher, 1998), dezvoltarea asociată 
stresului (Park, Cohen şi Murch, 1996), thriving (Abraido-Lanza, Guier şi Colon, 1998), 

creştere în urma adversitatii (Joseph şi Linley, 2005) sau prosperitate (O’Leary şi Ickovics, 
1995). Experienţa de creştere semnifică adaptarea posteveniment care depăşeşte nivelul 
de funcţionare preeveniment şi implică o transformare (O’Leary şi Ickovics, 1995) in 
domenii precum aprecierea vieţii, relaţiile personale, puterea personală, priorităţile de 
viaţă, preocupările spirituale sau existenţiale. Creşterea după adversitate nu însemnă absenţa 
simptomelor şi reacţiilor specifice stresului posttraumatic, ci prezenţa stărilor pozitive. 
De asemenea, creşterea după adversitate nu se referă atât la starea subiectivă de bine, cât 
la preocupările privind constuctia stării psihologice de bine (Joseph şi Linley, 2008). 

Relaţia dintre PTSD şi dezvoltarea posttraumatică (PTG) a fost recent intens analizată. 
Majoritatea studiilor tranversale nu au găsit astfel de corelaţii. Există însă studii care au 
raportat asocieri pozitive (de exemplu, Park, Cohen şi Murch, 1996) şi altele care au 
găsit o legătură negativă între PTG şi PTSD (de exemplu, Frazier, Conlon şi Glaser, 
2001). Este posibil ca o creştere a PTSD să se asocieze pozitiv pănă la un punct cu PTG, 
după care asocierea să dispară sau să devină negativă (Joseph şi Linley, 2008). Este 
interesant faptul că studiile care au folosit instrumente standardizate pentru evaluarea PTG 
nu au găsit nicio asociere sau o asociere pozitivă între creştere şi PTSD, în timp ce studiile 
care au raportat o legătură negativă între PTG şi PTSD au folost interviul sau scale 
contruite de autori în scopul realizării cercetării (Zoellner şi Maercker, 2006). 


33.5. Evaluarea dezvoltării posttraumatice 


În afara contextului terapeutic, atunci când încep să vorbească despre impactul negativ al 
traumei suferite, oamenii sunt adesea sfatuiti de prieteni să „vadă aspectele pozitive” sau 
„Să se concentreze asupra lucrurilor bune din viata lor”. Un astfel de sfat nu este de obicei 
util pentru că se asociază cu negarea suferinţei. 

Clinicienii au întrebat adesea clienţii în cadrul interviului clinic dacă există şi care 
sunt aspectele pozitive care au decurs din expunerea lor la o traumă. Percepţiile creşterii 
personale trebuie sprijinite şi încurajate, ele putând juca rolul de catalizator al procesului 
vindecării. Specialiştii ar trebui totuşi să aibă în vedere faptul că absenţa creşterii nu 
trebuie considerată un eşec. De asemenea, clinicienii trebuie să fie deosebit de atenţi să 
nu sugereze că pacienţii trebuie să crească din experienţa lor deoarece astfel de sugestii ar 
putea fi ofensatoare şi ar minimaliza experienţa pacientului (Zoellner şi Maercker, 2006). 

La rândul lor, cercetătorii au studiat fenomenul prin utilizarea metodologiilor calitative şi 
cantitative. În evaluarea dezvoltării posttraumatice, multe studii empirice au folosit interviul 
pentru a surprinde schimbări pozitive ale vieţii sau beneficii rezultate din confruntarea 
cu adversitatea, cu întrebări deschise cum ar fi: „au existat beneficii care au rezultat din 
experienţa dumneavoastră traumatică ? Vă rugăm să descrieti experienţa dumneavoastră” 
(de exemplu, Davis, Nolen-Hoeksema şi Larson, 1998). Adesea, schimbările de viaţă pozitive 
şi negative au fost evaluate simultan. În analizele statistice ale creşterii, autorii au evaluat, 
de obicei, dacă au existat sau nu beneficii şi, într-o analiză separată, au evaluat numărul de 
beneficii raportate. Demersurile cantitive au presupus utilizarea scalelor construite pentru 
evaluarea dezvoltării posttraumatice. Deoarece nu există o definiţie larg acceptată a creşterii 
posttraumatice (PTG), estimarea validității de construct a instrumentelor de evaluare a 
PTG este imposibil de realizat deocamdată. Cu toate acestea, scalele pe care le prezentăm 
mai jos au bune proprietăţi psihometrice, fiind mai des utilizate de cercetători şi clinicieni. 

Inventarul de creştere posttraumatică (Posttraumatic Growth Inventory, PTGI; Tedeschi 
şi Calhoun, 1996) conţine 21 de itemi evaluati pe o scală Likert in 6 trepte, de la 0 
(nu am experimentat această schimbare) la 5 (am experimentat această schimbare 
într-un grad foarte mare). Scala conţine 5 subscale: relaţiile cu ceilalţi (7 itemi), noi 
aprecierea vieţii (3 itemi). Au fost raportate corelaţii pozitive ale scorurilor scalelor 
PTGI cu optimismul, religiozitatea intrinsecă, extraversiune, deschidere, agreabilitate 
şi conştiinciozitate. Deşi este disponibilă şi o versiune scurtă a PTGI, proprietăţile ei 
psihometrice nu au fost comunicate (Calhoun şi Tedeschi, 1999). 

Chestionarul modificărilor perspectivei (Changes in outlook questionnaire, CiOQ; 
Joseph, Williams si Yule, 1993) include 26 de itemi care măsoară schimbările pozitive 
şi negative: 11 itemi pentru schimbările pozitive şi 15 pentru cele negative. Itemii 
sunt evaluati pe o scală Likert în 6 trepte, de la 1 (dezacord puternic) la 6 (acord 
puternic). Mai recent, a fost dezvoltată o versiune scurtă cu 10 itemi a CiOQ (Joseph 
et al., 2006). Scimbările pozitive şi cele negative nu se asociază intre ele. Scorurile 
ridicate la schimbările negative se asociază cu scoruri mari la Scala impactului 
evenimentelor traumatice (IES) şi la Chestionarul general de sănătate (GHQ), in timp 
ce schimbările pozitive nu sunt asociate IES sau GHQ (Joseph şi Linley, 2008). 
Scala beneficiilor percepute (Perceived Benefit Scale, PBS ; McMillen şi Fisher, 1998) 
este formată din 38 de itemi: 30 de itemi care măsoară schimbările pozitive şi 8 itemi 
schimbările negative. Itemii sunt evaluati pe o scală Likert în 5 trepte, de la 0 (deloc 
ca experienţa mea) la 4 (foarte mult ca experienţa mea). Itemii pozitivi pot fi notati 
pe 8 subscale: îmbunătăţirea autoeficacitatii (6 itemi), creşterea implicării sociale (4 
itemi), creşterea spiritualităţii (3 itemi), creşterea compasiunii (4 itemi), creşterea 
încrederii în oameni (4 itemi), schimbări ale stilului de viaţă (4 itemi), creşterea 
apropierii de familie (3 itemi) şi câştiguri materiale (2 itemi). Au fost raportate corelaţii 
puternice între PBS si PTGI şi starea de bine (Joseph şi Linley, 2008). 


KKK 


În concluzie, psihopatologia s-a centrat prea mult doar asupra aspectelor negative ale 


traumei, în contextul perspectivei orientate spre pierdere, boală, deficiență. Abia după 
anii '90, expunerea la traumă a devenit şi un domeniu distinct de studiu al psihologiei 
pozitive. Psihoterapia constituie un bun context pentru a explora nu doar schimbările 
negative, ci şi pe cele pozitive apărute în urma traumelor. Este importantă creşterea 
gradului de conştientizare a clinicienilor cu privire la posibilitatea dezvoltării de către 
clienţi în urma confruntării cu o traumă atât a unor simptome ale stresului traumatic, cât 
şi creşterii personale. Evaluarea creşterii personale şi conştientizarea de către client ar 
putea facilita procesul terapeutic şi recuperarea de pe urma traumei, însă, până în prezent, 
nu există dovezi că dezvoltarea posttraumatică este necesară pentru recuperarea cu succes 
a traumelor. 

34. Evaluarea în doliu 


Mădălina Sucală 
Universitatea , Babes-Bolyai” din Cluj-Napoca 


Rezumat 


Acest capitol oferă un scurt istoric al evaluării şi diagnosticării doliului complicat. De 
asemenea, sunt prezentate criteriile curente de diagnostic pentru evaluarea tulburării de 
doliu complicat persistent (TDCP) şi sunt descrise principalele instrumente de evaluare. 
În plus, capitolul înfăţişează importanţa evaluării factorilor de risc pentru TDCP. În final, 
sunt prezentate implicaţiile pentru tratament şi sunt oferite recomandări clinice. 


34.1. Introducere 


Pierderea unei persoane apropiate este o experienţă pe care marea majoritate a oamenilor 
o trăiesc pe parcursul vieţii. În practica clinică, majoritatea psihologilor vor întâlni pacienţi 
care au suferit o astfel de pierdere. Reacţiile de doliu variază individual şi cultural 
(Clements et al., 2003; Hardy-Bougere, 2008). Majoritatea oamenilor se adaptează şi 
depăşesc un astfel de eveniment, având un răspuns functional şi găsind resurse de rezilienţă 
ca să depăşească pierderea suferită (Bonanno şi Kaltman, 2001). Alte persoane însă 
prezintă dificultăţi semnificative şi persistente (APA, 2013; Shear er al., 2011), manifes- 
tând un distres emoţional prelungit şi intens, acompaniat de gânduri şi comportamente 
disfunctionale, precum şi dificultăţi de reîntoarcere la funcţionarea de zi cu zi (APA, 
2013 ; Bonanno şi Kaltman, 2001; Shear er al., 2011). 


34.2. Evaluarea clinică a reacţiilor de doliu. Scurt istoric 


Înainte de publicarea Manualului de diagnostic şi clasificare statistică a tulburărilor 
mintale — ediţia a II-a (DSM-III; APA, 1980), reacţia de doliu nu a fost inclusă în 
nomenclatura psihiatrică. DSM-III (APA, 1980) a introdus doliul recent ca fiind criteriu 
de excludere pentru Tulburarea Depresivă Majoră. Acest lucru înseamnă că un pacient 
care întrunea toate criteriile pentru depresie nu putea să fie diagnosticat cu Tulburare 
Depresivă Majoră dacă a suferit o pierdere recentă - decesul cuiva apropiat. Prin contrast, 

alte evenimente de viaţă majore (de exemplu, divorţ sau faliment) nu erau considerate 
factori de excludere pentru Tulburarea Depresivă Majoră. Cu toate că DSM-III (APA, 
1980) nu a introdus doliul ca fiind o condiţie psihiatrică, îl menţionează pentru prima 
dată ca fiind o condiţie care poate necesita atenţie clinică (Wagner şi Maercker, 2010 ; 
Zisook et al., 2010). 

Între timp, cercetările asupra procesului de doliu au arătat că, deşi majoritatea 
persoanelor se adaptează decesului unei persoane apropiate, în unele cazuri reacţiile de 
doliu sunt extreme (Horowitz et al., 2003). Un procent redus de persoane din populaţia 
generală dezvoltă reacţii persistente şi intense (Kersting er al., 2011 ; Shear et al., 2006), 
reacţii care pot duce la afectarea functionalitatii şi provoacă un distres semnificativ 
(Horowitz et al., 2003). Aceste reacţii de doliu complicat au fost definite prin prezenţa 
distresului emoţional, precum şi a dificultăţilor cognitive şi de funcţionare profesională 
şi socială (Bonanno er al., 2007). Cercetările au arătat că doliul complicat este asociat 
cu un risc crescut de mortalitate, în special în perioada imediat următoare pierderii 
personei apropiate (Stroebe, Schut şi Stroebe, 2007 ; Wagner şi Maercker, 2010). De 
asemenea, reacţia de doliu complicat a fost asociată cu dezvoltarea unor probleme 
interpersonale, abuzul de substanţe şi o serie de boli fizice (Lichtenthal, Cruess şi 
Prigerson, 2004; Stroebe, Schut şi Finkenauer, 2001 ; Wagner şi Maercker, 2010). În 
plus, serviciile de sănătatate sunt utilizate într-o mai mare măsură de către persoanele 
care suferă de doliu complicat, aceste persoane luându-și mai multe concedii medicale 
(Lannen er al., 2008). Aceste rezultate au dus la propunerea unei tulburări psihiatrice 
separate, respectiv Tulburarea de Doliu Complicat Persistent (TDCP) (Boelen şi Prigerson, 
2012 ; Boelen, Van den Bout şi De Keijser, 2003 ; Wagner şi Maercker, 2010). 

Cu toate acestea, TDCP nu a fost introdusă nici in DSM-IV (APA, 1994) ca tulburare 
psihiatrică distinctă (Lichtenthal et al., 2004), în parte datorită dificultăţilor de con- 
ceptualizare şi diferenţiere a doliului complicat faţă de doliul normal. Reacţiile de doliu 
pot să fie, în sine, normale, nonpatologice, expresia suferinţei sau a dorului faţă de 
persoana pierdută. Ca argument, pentru a putea diagnostica TDCP, este nevoie să inte- 
legem ce este doliul normal - o sarcină dificilă având în vedere diferenţele inter- 
individuale şi culturale faţa de astfel de pierderi (Dijkstra, 2000; Maercker, 2007 ; 
Wakefield, 2012b). DSM-IV a păstrat însă doliul ca criteriu de excludere pentru Tulburarea 
Depresivă Majoră. 

În ultima ediţie publicată a DSM (DSM-5; APA, 2013), doliul nu apare ca o tulburare 
psihiatrică distinctă, însă capitolul final propune criterii de diagnostic pentru condiţii care 
ar putea necesita atenţie clinică (Lombardo er al., 2014). Acest capitol final include 
posibile criterii pentru diagnosticul de TDCP, în speranţa că un astfel de limbaj comun 
va încuraja cercetarea şi va facilita o mai bună înţelegere a acestui diagnostic până la 
includerea lui în versiuni ulterioare ale DSM (APA, 2013; Friedman, 2012; Wagner si 
Maercker, 2010; Wakefield, 2012b). DSM-5 include însă o modificare controversată cu 
privire la doliu: eliminarea acestuia ca factor de excludere în diagnosticarea depresiei 
majore (Wakefield, 2012a). Acest lucru înseamnă că o persoană care a suferit pierderea 
cuiva apropiat şi care întruneşte criteriile pentru tulburarea de depresie, poate fi acum 
diagnosticată ca atare. Persoanele care au criticat această decizie au susţinut că respectiva 
eliminare „va medicaliza” suferinţa obişnuită şi va încuraja prescrierea antidepresivelor 
într-un număr mult mai mare (Boelen şi Prigerson, 2012 ; Wakefield, 2012b). Susţinătorii 
acestei decizii afirmă însă că această modificare are la bază trei decenii de cercetări, care 
arată că Tulburarea Depresivă Majoră în contextul pierderii unei persoane apropiate nu 

este fundamental diferită de Tulburarea Depresivă Majoră în urma altor evenimente de 
viata sau faţă de Tulburarea Depresivă Majoră fără factori precipitanti (Boelen şi Prigerson, 
2012 ; Lombardo et al., 2014; Zisook er al., 2012). Doliul nu „imunizează” pacientul 
împotriva unui episod depresiv major şi, de fapt, pierderea unei persoane apropriate este 
un precipitant comun al depresiei clinice (Boelen şi Prigerson, 2012; Lombardo er al., 
2014; Zisook er al., 2012). Recunoaşterea depresiei majore în contextul doliului recent 
cere o judecată clinică atentă având în vedere riscurile grave asociate cu lipsa de recu- 
noastere a depresie majore (Kendler, Myers şi Zisook, 2008 ; Lombardo er al., 2014) . 


34.3. Diagnosticarea TDCP - criteriile DSM-5 


Conform DSM-5, între 2,4 şi 4,8% dintre persoanele care pierd pe cineva drag prezintă 
simptome care nu se diminuează în mod natural şi persistă pe o perioadă nedeterminată, 
cu grade diferite de afectare a functionalitatii profesionale şi sociale (APA, 2013). Acest 
tipar de răspuns a fost denumit Tulburare de Doliu Complicat Persistent (APA, 2013). 
Această tulburare este caracterizată prin faptul că persoana se concentrează predominant 
asupra pierderii, excluzând alte interese şi preocupări. De asemenea, în tabloul clinic sunt 
prezente şi ruminatia cu privire la moarte şi dorinţa de reîntâlnire cu persoana decedată 
(Boelen şi Prigerson, 2012; Wakefield, 2013). Potrivit DSM-5 (APA, 2013), criteriile 
pentru diagnosticarea TDCP la un pacient care a suferit pierderea unei persoane apropiate 
includ prezenţa, pe o perioadă de un an la adulţi şi o jumătate de an la copii, a următoarelor 
simptome : 


e Tristete şi nostalgie faţă de persoana care a murit (în cazul copiilor se poate manifesta 
prin joc) ; 

e Gânduri recurente relationate cu persoana care a murit; 

e Interes crescut pentru modalitatea în care persoana a murit (la copii se poate manifesta 
prin joc) şi îngrijorări legate de faptul că o persoană apropiată ar putea înceta din viaţă. 


Adiţional, pacientul poate manifesta cel putin şase simptome dintre următoarele 
manifestări : 
e Distres pronunţat legat de decesul persoanei respective : 
- Probleme în a admite sau a accepta că persoana apropiată a murit (în cazul copiilor, 
se evaluează iniţial înţelegerea conceptului de moarte) ; 
-  Aplatizare emoţională cu privire la moartea persoanei apropiate ; 
-  Evocarea evenimentelor relationate cu cel/cea care a murit este asociată cu un 
distres ridicat ; 
- Emotii negative disfunctionale, precum mânia, relationate cu moartea persoanei 
apropiate ; 
-  Distorsiuni cognitive în legătură cu moartea persoanei apropiate (de exemplu, 
invinovatire pentru moartea persoanei apropiate) ; 
- Evitarea stimulilor care ar putea amorsa amintirea persoanei dragi. 
e Probleme interpersonale: 
- Îşi doreşte atât de mult să se întâlnească cu persoana apropiată care a murit, încât 
moartea proprie este un deziderat; 
- Scepticism şi neîncredere în alti oameni ; 

-  Însingurare ; 

- Convingerea că viata este inutilă, nu merită trăită ; 

- Tumult cu privire la sine; 

- Interes scăzut pentru propriile activităţi şi lipsa de interes pentru sau de planificare 
a viitorului (APA, 2013). 


Evaluarea clinică realizată trebuie să ţină cont de faptul că aceste reacţii emoţionale, 
cognitive şi comportamentale pot să reprezinte un răspuns firesc la pierderea unei persoane 
apropiate, însă la majoritatea oamenilor ele nu sunt persistente, nu sunt la fel de intense, 
permit plăcerea sau bucuria pentru activităţi de zi cu zi, nu afectează funcţionarea socială 
sau profesională şi nu sunt percepute de către persoana îndoliată ca fiind o sursă majoră 
de distres. De asemenea, această evaluare realizată de clinician trebuie să ţină cont de 
contextul cultural în care trăieşte pacientul, având în vedere că reacţiile de doliu variază 
semnificativ de la o cultură la alta (Dijkstra, 2000; Maercker, 2007; Wakefield, 2012b). 
Răspunsul la moartea persoanei apropiate trebuie să fie ieşit din comun raportat la ceea 
ce ar fi potrivit pentru o anumită cultură, religie sau etate (APA, 2013). Dacă moartea persoanei 
a fost una violentă (persoana apropiată a fost ucisă sau s-a sinucis) şi apar gânduri intruzive 
relationate cu natura traumatică în care a avut loc moartea persoanei apropiate - caracte- 
ristica de doliu traumatic poate fi adăugată (APA, 2013). TDCP poate să apară în mod 
izolat sau comorbidă cu alte condiţii. Cele mai frecvente tulburări care apar împreună cu 
TDCP sunt: Tulburarea Depresivă Majoră, Tulburarea de Stres Posttraumatic şi Tulbu- 
rările Consumului de Substanţă. 


34.4. Diagnostic diferenţial 


Unele dintre simptomele asociate cu TDCP sunt, de asemenea, caracteristice şi altor 

condiţii, şi anume: 

e Reacţia normală de doliu — atât suferinţa normală, cat şi TDCP pot avea simptome 
similare. TDCP durează, de obicei, mai mult, respectiv un an în cazul adulţilor, 6 luni 
în cazul copiilor, şi interferează cu funcţionarea persoanei îndoliate mult timp după 
deces (APA, 2013). 

e Tulburarea Depresivă - TDCP are trăsături similare cu Tulburarea Depresiva Majoră 
sau persistentă, cum ar fi tristeţea, plânsul sau gândurile suicidare, dar în cazul TDCP 
această dispoziţie depresivă se caracterizează printr-o atenţie îndreptată exclusiv asupra 
pierderii suferite (APA, 2013). 

e Tulburarea de Stres Posttraumatic - atât persoanele care suferă de Tulburare de 
Stres Posttraumatic, cât şi persoanele care suferă de TDCP manifestă gânduri 
intruzive şi evitare. În timp ce în cazul persoanelor cu Tulburare de Stres Posttrau- 
matic gândurile intruzive sunt relationate cu un eveniment traumatic, în cazul 
persoanelor cu TDCP aceste gânduri intruzive sunt în legătură cu persoana decedată 
sau circumstanţele decesului (APA, 2013). Deşi evitarea situaţiilor neplăcute este 
prezentă în ambele cazuri, persoanele cu TDCP manifestă plâns şi preocupare 
pentru pierderea suferită. Tulburarea de Stres Posttraumatic este cel mai frecvent 
diagnosticată ca fiind comorbidă cu TDCP atunci când decesul a fost violent sau 
traumatic (APA, 2013). 

e Tulburarea de Anxietate de Separare — se referă la separarea de persoanele de ataşament 
din prezent, în timp ce persoanele care suferă de TDCP se confruntă cu anxietate 
atunci când sunt separate de persoana decedată (APA, 2013; Prigerson et al., 2000). 


34.5. Evaluarea factorilor de risc pentru TDCP 


O serie de factori individuali (de exemplu, 


prezenţa unor comorbiditati psihologice) şi 


circumstantiali (de exemplu, relaţia cu persoana decedată sau modul în care aceasta şi-a 
pierdut viata) au fost evidentiati ca influențând răspunsul fata de moartea cuiva apropiat. 
Este important pentru clinicieni să evalueze şi să cunoască aceşti factori de risc pentru a 
putea identifica pacienţii cu risc de dezvoltare a TDCP (Lobb er al., 2010). 


Tabelul 34.1. Factori de risc pentru TDCP 





Factori Individuali 


Factori Circumstantiali 





Evenimente traumatice anterioare 

e Evenimentele traumatice anterioare, cum ar 
fi moartea unui părinte în copilărie sau 
abuzul fizic sau sexual suferit în copilărie, 
au fost identificate ca predictori ai doliului 
complicat persistent (Silverman, Johnson şi 
Prigerson, 2001 ; Vanderwerker er al., 2006). 

e Persoanele care au o suferinţă complicată 
raportează mai mulţi stresori în viaţa lor 
comparativ cu persoanele care nu prezintă 
această tulburare (Ott et al., 2007). 


Gradul de rudenie 

e Gradul de rudenie sau apropiere fata de 
persoana decedată explică până la 43% din 
variaţia scorurilor de doliu complicat, ceea 
ce sugerează că o atenţie crescută trebuie 
oferită persoanelor care se află în această 
categorie (Mitchell et al., 2004, 2005). 





Predictori cognitiv-comportamentali 

e Studii anterioare au indicat o relatie 
semnificativa intre cognitiile disfunctionale 
negative despre sine, viata şi viitor şi 
reacţiile de doliu (Boelen, Van den Bout şi 
Van den Hout, 2003a, 2003b). Acelaşi grup 
de autori au arătat că, pe lângă cognitiile 
negative despre sine, viaţă şi viitor, evitarea 
cognitivă a fost de asemenea un predictor 
pentru experienţa doliului (Boelen, Van den 
Bout şi Van den Hout, 2003a, 2003b, 2006). 

e Optimismul dispozitional şi tendinţa de 
reinterpretare pozitivă au fost identificate ca 
predictori ai rezilientei (Riley er al., 2007), 
pe cand neuroticismul a fost identificat ca 
predictor al reactiilor negative 
(Wijngaards-de Meij et al., 2007). 

e Căutarea suportului social şi rezolvarea de 
probleme au fost asociate cu mai puţine 
simptome de doliu (Riley er al., 2007). 








Modul în care s-a petrecut decesul 

e Adulții care au pierdut o persoană apropiată 
prin suicid au o probabilitate mai mare de a 
prezenta simptome de doliu complicat 
persistent (Mitchell er al., 2004). 

e Persoanele ale căror membri ai familiei au 
murit într-un atac terorist sau care au suferit 
o moarte subită şi violentă au o probabilitate 
mai mare să dezvolte simptome ale doliului 
complicat persistent (Lobb et al., 2010; 
Shear er al., 2006). 

Comorbiditati psihologice Niveluri scăzute de suport social 

e Condiţiile preexistente, cum ar fi Tulburarea |e Persoanele care au o suferinţă complicată 
Depresivă Majoră, pot fi factori de risc autoraportează niveluri scăzute de suport 
pentru TDCP (Macias er al., 2004; Simon social (Ott et al., 2007; Vanderwerker si 
et al., 2005). Prigerson, 2004). 


e Un istoric de Tulburări de Anxietate a fost 
de asemenea evidenţiat ca predictor al 
doliului (Melhem er al., 2004a, 2004b). 














34.6. Instrumente de evaluare a TDCP 


Aditional diagnosticării cu ajutorul interviului clinic, există scale clinice care pot fi utile 
în evaluarea simptomelor de doliu. Utilizarea lor poate fi cu atât mai importantă cu cât există 
studii care arată că aproximativ o treime din pacienţii care solicită servicii de sănătate 
mintală prezintă unele simptome de doliu de un nivel moderat (Piper et al., 2001). 

Unul dintre cele mai utilizate instrumente de evaluare este Inventarul Doliului Complicat 
(ICG; Prigerson et al., 1995). ICG este instrumentul cel mai frecvent folosit pentru a 
identifica nivelurile clinice ale simptomelor TDCP în cercetare. Este compus din 19 afirmaţii 
referitoare la gânduri şi comportamente relationate cu doliul (de exemplu, „Simt că nu 
pot accepta moartea persoanei”, „Simt dor faţă de persoana care a murit”), cu 5 opţiuni 
de răspuns care indică niveluri diferite de severitate a simptomelor. Potrivit instrucţiunilor 
de diagnostic pentru TDCP, ICG trebuie administrat la cel puţin 6-12 luni de la moartea 
unei persoane iubite (Jordan şi Litz, 2014). ICG a demonstrat proprietăţi psihometrice 
adecvate, respectiv o consistenţă internă bună, o fidelitate test-retest ridicată şi poate 
prezice afectarea functionalitatii dincolo de ceea ce poate fi explicat de problemele de 
dispoziţie şi de cele de anxietate. Un scor total peste 25 sau 30 a fost considerat relevant 
pentru identificarea TDCP. Mai recent, ICG a fost utilizat în dezvoltarea unei alte scale, 
scala numită Doliul Prelungit 13 (PG-13), care este alcătuită din cei mai informativi itemi 
ai ICG (Jordan şi Litz, 2014; Prigerson er al., 2009). 

În situaţii în care timpul clinicienilor este limitat, un instrument mai scurt, respectiv 
Chestionarul Scurt de Doliu (BGQ ; Ito er al., 2012) poate fi util. BGQ le cere pacienţilor 
să raporteze severitatea simptomelor pe o scală de la 1 la 3 pentru 5 simptome ale doliului 
(de exemplu, „Cât de mult interferează suferinţa cu viata ta?”, „Cât de dificil iti este să 
accepti moartea persoanei ? ”). Instrumentul a demonstrat proprietăţi psihometrice bune in 
diferite eşantioane internationale (Ito et al., 2012; Shear et al., 2006). Un scor de 5 până 
la 7 la BGQ poate indica probleme de intensitate subclinică, in timp ce un scor de 8 sau mai 
mare este un indicator al simptomelor de TDCP (Jordan şi Litz, 2014 ; Shear et al., 2006). 


34.7. Tratamentul psihologic al TDCP 


Cercetările indică faptul că nu este eficient sau necesar să oferim servicii psihologice 
persoanelor care indică un răspuns de doliu normal şi că, în fapt, a oferi astfel de servicii 
când ele nu sunt necesare poate chiar să aibă un efect iatrogen (Bonanno şi Lilienfeld, 

2008; Currier, Neimeyer şi Berman, 2008; Jordan şi Litz, 2014; Neimeyer, 2000). 
Aceste servicii trebuie oferite doar în cazul în care pacienţii solicită, sunt trimişi către 
psihoterapie sau în cazul în care se constată o nevoie evidentă şi diagnosticabilă pentru 
astfel de servicii (Hoyt şi Larson, 2010). În contextul în care aceste servicii sunt necesare, 
cercetările indică eficienţa terapiei cognitiv-comportamentale (Jordan şi Litz, 2014). Într-o 
metaanaliză care a inclus studii clinice randomizate care investighează efectul psihoterapiei 
pentru adulţii cu TDCP, s-a constatat că intervenţiile cognitiv-comportamentale au fost 
mai eficiente decât condiţiile de control (de exemplu, terapie suportivă sau nespecifică, 
liste de aşteptare) pentru reducerea simptomelor pacienţilor (Wittouck er al., 2011). Mai 
mult, efectul tratamentului pentru aceste terapii a crescut după tratament. 


34.8. Implicații pentru practica clinică 


Odată cu includerea TDCP in DSM-5, este posibil ca atenţia crescută a clinicienilor şi a 
publicului asupra acestei tulburări să crească numărul persoanelor care vor fi diagnosticate 
Şi tratate pentru această tulburare (Jordan şi Litz, 2014). Este important pentru clinicieni 
să se familiarizeze cu această tulburare şi să înveţe să o recunoască cu ajutorul interviului 
clinic şi al scalelor de evaluare. În cazurile în care simptomele TDCP sunt pronunţate şi au 
trecut cel puţin 6-12 luni de la moartea persoanei, este recomandabil să se ia în considerare 
un tratament validat empiric. Practicienii care nu au formare într-un tip de intervenţie 
demonstrat a fi eficient pentru această tulburare ar trebui să ia în considerare trimiterea 
pacientului la un alt terapeut care are competenţe în a lucra cu astfel de pacienţi (APA, 2002). 

Rezumat 


Capitolul discută principalele delimitări conceptuale relevante în evaluarea psihozelor şi 
prezintă cele mai cunoscute strategii şi instrumente de evaluare. Pentru fiecare dintre 
măsurători sunt prezentate avantaje şi limite, precum şi câteva repere în interpretarea 
datelor. Capitolul particularizează evaluarea la adulţi, la copii şi la adolescenţi, oferind 
exemple specifice despre cum poate fi realizată evaluarea psihozelor la aceste categorii 
de vârstă (spre exemplu, prin interviuri structurate şi semistructurate, scale de evaluare 
clinică sau instrumente de autoevaluare). 


ae e 


Termenul „psihoză” este folosit pentru a descrie grupul de tulburări psihotice care 
include schizofrenia, tulburarea schizoafectivă, tulburarea schizofreniformă şi tulburarea 
delirantă. Aceste tulburări se caracterizează prin modificări semnificative la nivelul 
percepţiei (de exemplu, halucinaţii), gândirii (de exemplu, gândire dezorganizată, idei 
delirante), comportamentului (de exemplu, comportament dezorganizat sau anormal), 
precum şi prin diminuarea expresivităţii emoţionale (APA, 2013; National Institute for 
Health and Care Excellence, NICE, 2013). 

Schizofrenia este o tulburare psihiatrică descrisă în Manualul de diagnostic şi clasi- 
ficare statistică a tulburărilor mintale, ediţia a V-a (Diagnostic and Statistical Manual 
of Mental Disorders, DSM-5) (APA, 2013) şi în Clasificarea Internaţională Statistică a 
Bolilor şi a Problemelor de Sănătate Înrudite, ediţia a X-a (International Statistical 
Classification of Diseases and Health Related Problems, ICD-10) (World Health Organi- 
zation, 1992). Simptomele care apar în cadrul psihozelor în general şi la schizofrenie în 
particular sunt de obicei împărţite în „simptome pozitive”, incluzând idei delirante, 
halucinaţii, vorbire dezorganizată, comportament dezorganizat sau catatonic, şi „simptome 
negative”, aşa cum este apatia emoţională, sărăcia vorbirii, retragerea socială şi neglijarea 
de sine (APA, 2013). Tulburările psihotice sunt eterogene astfel că severitatea simptomelor 

şi modul în care acestea se exprimă sunt în mod particular informative pentru diagnosticul 
şi evaluarea evoluţiei tulburării. Severitatea simptomelor are valoare de prognostic şi 
ghidează decizia terapeutică. 

Datele arată că intervenţia timpurie pentru persoanele cu schizofrenie poate fi benefică 
deoarece ajută la evitarea sau amânarea recăderilor şi previne utilizarea prelungită a 
medicamentelor (Marshall şi Rathbone, 2011). Astfel, tehnicile de diagnostic precise care 
pot contribui la evaluarea şi intervenţia timpurie sunt esenţiale. De altfel, evaluarea diverselor 
simptome sau mecanisme implicate în tulburările psihotice este esenţială pentru planifi- 
carea tratamentului, luarea decizilor privind prognosticul sau în cercetare. Strategiile 
de evaluare includ diferite sisteme de criterii operaţionale, sub forma unor interviuri 
structurate şi semistructurate, scale clinice de evaluare şi instrumente de autoevaluare. 


35.1. Evaluarea la adulţi 


Evaluarea persoanelor cu tulburări psihotice este întotdeauna complexă şi de cele mai 
multe ori interdisciplinară. Evaluarea de către un psihiatru este obligatorie, iar evaluarea 
de către un psiholog clinician este recomandată. Evaluarea vizează de regulă următoarele 
domenii (pentru mai multe detalii vezi www.nice.org) : 


e Psihiatric: sănătate mintală, riscul pentru sine sau pentru ceilalţi, consumul de alcool, 
tratamente farmacologice ; 

e Medical: istoric medical, examinare fizică generală (de exemplu, pentru a exclude 
tulburări organice ale creierului), tratamente farmacologice prescrise ; 

e Psihologic: abilităţi cognitive, reţea socială, relaţii semnificative, mecanisme de 
adaptare, evenimente traumatice ; 

e Social: domiciliu, etnie, cultură, religie, responsabilităţi fata de ceilalţi (de exemplu, 
copii), activităţi recreationale ; 
Ocupational şi educational: ocupaţie, şcolarizare, activităţi zilnice ; 
Calitatea vieţii : stare generală de bine ; 

e Statutul socioeconomic. 


Evaluarea în psihoză include şi evaluarea altor afecţiuni comorbide, inclusiv tulburările 
afective, tulburările anxioase sau abuzul de substanţe, mai ales în primele faze ale 
tratamentului. O altă recomandare a ghidurilor internaţionale (adică NICE) este evaluarea 
tulburării de stres posttraumatic şi a altor reacţii la traume sau evenimente stresante acute, 
deoarece persoanele cu tulburări psihotice au experimentat adesea în trecutul apropiat 
astfel de evenimente, fiind asociate cu debutul psihozei sau un rezultat al acesteia. 


35.2. Interviuri structurate și semistructurate 


Evaluarea simptomelor se face cel mai adesea sub forma interviurilor semistructurate, în 
sensul că discursul pacientului este ghidat de întrebări tintite, care au în vedere evaluarea 
comprehensivă a simptomelor pacientului, ce vor sta la baza stabilirii diagnosticului 

psihiatric conform manualelor internaţionale de diagnostic (DSM-5 sau ICD-10). Redăm 

mai jos câteva exemple de întrebări ce pot fi utile practicienilor (pentru mai multe detalii 

vezi Cosman, 2010). 

e Tinutd şi atitudine: „Ce spun ceilalţi despre ţinuta şi înfăţişarea ta?” 

e Comportament (de exemplu, agitat/agresiv, stereotip, social, dezinhibat) : „În ultimul 
timp ai fost furios pe cineva? Ce ai făcut în acele situaţii? ” ; „Ai încercat să lovesti 
sau să ataci alte persoane?” ; „Există anumite mişcări sau acţiuni pe care le faci in 
mod repetitiv sau după un anumit ritual?” ; „Ai făcut lucruri pe care ceilalţi le-au 
considerat bizare?” 

e Expresii emoţionale (de exemplu, paratimii, hipotomii) : „Îţi mai iubeşti la fel de mult 
parintii/sotul/sotia/copii/rudele/prietenii?” ; „Eşti apropiat de familia ta?”; „Ai 
prieteni ? ” 

e Delir (de exemplu, de persecuție, gelozie, grandoare, mistic, ipohondriac, de influenţă) : 
„Ai simţit că oamenii au ceva cu tine sau complotează împotriva ta?” ; „Ai bănuieli 
că sotul/sotia te înşeală ?” ; „Ai simţit că ai făcut un păcat îngrozitor ?”; „Crezi că 
meriti să fii pedepsit pentru greşelile tale?” ; „Ai puteri speciale, pe care ceilalţi nu 
le au?”; „ Cum te simţi în ultima vreme, mai sigur pe tine, mai puternic, mai 
atractiv ?” ; „Ai trecut prin stări spirituale deosebite ? ” ; „S-a schimbat ceva în corpul 
tău sau în funcţionarea corpului tau?” ; „Arăţi/Te timti la fel ca înainte ?” ; „Ai avut 
sentimentul că unii oameni pot să iti citească gândurile ?” ; „Ai simţit că unele gânduri 
nu iti aparţin, că au fost introduce de altcineva sau altceva în mintea ta?” 

e Halucinatii (de exemplu, auditive, tactile, olfactive, vizuale): „Auzi voci sau alte 


sunete în momentele în care eşti singur ? ” ; „Ce iti spun vocile?” ; „Ai avut senzaţii 
ciudate în corpul tău?” ; „Te-ai simţit atins de persoane sau forte nevăzute?” ; „Ai 
simţit mirosuri neobişnuite sau ciudate pe care ceilalţi nu le-au sesizat?” ; „Ai văzut 
persoane sau lucruri pe care alte persoane din jur nu le-au văzut?” 

e Atenţie, memorie: „Reuşeşti să te concentrezi?” ; „Cum stai cu memoria? Se 
întâmplă să uiţi mai des decât înainte ? ” 

e Motivatie (de exemplu, apatie): „Ai fost în stare să lucrezi in ultima lună?” ; „Ce 


faci în timpul liber?” 

e Gândire (de exemplu, distractibilitate) : „În ultimul timp gândirea ta a devenit mai 
rapidă?” ; „Îţi vin mai multe idei în minte în acelaşi timp?” ; „Ai avut senzaţia că 
nu mai poţi gândi bine sau că gândeşti mai încet decât înainte ? ” 


Unele interviuri presupun parcurgerea unor etape standard şi necesită de cele mai 
multe ori o pregătire anterioară a clinicianului pentru a asigura o cât mai bună fidelitate 
şi validitate diagnostică. 


Interviul Clinic Structurat pentru Diagnostic (Structured Clinical Interview for 
Diagnosis - SCID) (First et al., 2015) este un ghid semistructurat de interviu pentru 
realizarea diagnosticului conform DSM-5. SCID poate fi administrat de către un medic 
psihiatru sau un alt specialist în domeniul sănătăţii mintale, care este familiarizat cu 
criteriile de clasificare şi diagnosticare DSM-5. Întrebările din cadrul interviului au un 
corespondent pentru fiecare criteriu DSM-5 şi sunt foarte utile în evaluarea fiecărui 
simptom ca fiind prezent sau absent. SCID include criteriile de diagnostic DSM-S5 pentru 
cele mai frecvente tulburări mintale, inclusiv tulburările din spectrul schizofreniei şi alte 
tulburări psihotice. 


EVALUAREA ÎN PSIHOZE 529 


Scala de Sindrom Pozitiv şi Negativ (Positive and Negative Syndrome Scale, PANSS) 
(Kay, Fiszbein şi Opler, 1987) are forma unui interviu clinic semistructurat şi evaluează 
severitatea simptomelor din schizofrenie şi alte tulburări psihiatrice. PANSS oferă o 
procedură standard de interviu prin intermediul a 33 de itemi care evaluează mai multe 
dimensiuni ale simptomelor pozitive şi negative, inclusiv riscul de agresivitate şi gradul 
de psihopatologie generală. Acest instrument poate fi utilizat în evaluarea clinică, moni- 
torizarea răspunsului la tratament sau evaluarea severitatii dizabilitatii. 


Mini-Interviul de Evaluare a Stării Mintale-2 (Mini-Mental State Examination, MMSE-2) 
(Folstein, Folstein şi McHugh, 1975) este unul dintre cele mai cunoscute şi de încredere 
instrumente de evaluare a deteriorării cognitive. MMSE-2 este un examen clinic standardizat 
ce permite evaluarea performanţelor cognitive în mai multe domenii: orientare, atenţie, 
calcul, înţelegere, reamintire etc. Instrumentul poate fi folosit pentru a evalua şi clasifica 
gravitatea deteriorării cognitive la pacienţii cu demenţă şi alte afecţiuni psihiatrice şi este 
în mod particular util pentru monitorizarea în timp a eficienţei tratamentelor farmacologice 
asupra performanţei cognitive. 


Mini-Interviul Internaţional Neuropsihiatric (Mini International Neuropsychiatric 
Interview, MINI) (Sheehan et al., 1998) este un interviu clinic structurat ce a fost elaborat 
având la bază criteriile DSM şi ICD. Instrumentul a fost elaborat ca o alternativă mai 
scurtă a SCID, respectiv pentru a facilita o evaluare rapidă, dar exactă, a unor categorii 
de tulburări mintale. Interviul include întrebări specifice care necesită numai răspunsuri 
de tip da sau nu şi poate fi realizat în 15-20 de minute. MINI este folosit frecvent în 
evaluările psihiatrice de rutină şi în monitorizarea rezultatelor tratamentelor farmacologice 
din studii clinice controlate sau studii epidemiologice. 


35.3. Scale de evaluare clinică 


Scalele de evaluare clinică permit aprecierea rapidă a unor aspecte specifice tulburării 
investigate. Cele mai multe dintre ele sunt instrumente valide ce permit evaluarea acurată 
a stării pacientului, dar şi a evoluţiei pe termen lung. 


Scala de evaluare psihiatrică rapidă (Brief Psychiatric Rating Scale - BPRS) (Overall 
şi Gorham, 1962) este una din cele mai vechi şi mai utilizate scale clinice de evaluare a 
simptomelor psihotice. Prima variantă a BPRS include 16 itemi, iar versiunile mai recente 
includ 18 itemi (Overall şi Gorham, 1988) şi 24 itemi (Lukoff er al. , 1993). Scala evaluează 
o serie de constructe printre care ostilitatea, suspiciunea, halucinaţiile, dezorganizarea 
conceptuală, grandoarea, aplatizarea afectivă etc. Cu ajutorul scalei se poate realiza un 
screening al celor mai importante sindroame psihiatrice, itemii parcurgând mai multe 
simptome ce indică severitatea tulburării psihotice evaluate. Scala este în mod particular 
utilă atunci când este necesară evaluarea eficacităţii tratamentului la persoane cu psihoze 
de intensitate moderată şi severă. 


Scala pentru Evaluarea Simptomelor Negative (Scale for the Assessment of Negative 
Synptoms — SANS) şi Scala pentru Evaluarea Simptomelor Pozitive (Scale for the Assessment 
of Positive Symptoms - SAPS) (Andreasen, 1989) sunt esenţiale pentru evaluarea 

simptomatologiei specifice din schizofrenie. Simptomele negative evaluate includ aplatizarea 
afectivă, alogia, apatia, anhedonia şi dificultăţile de concentrare. Simptomele pozitive 
evaluate sunt halucinatiile, delirul, comportamentul bizar şi afectul inadecvat. 


Impresia Clinică Globală (Clinical Global Impression - CGI) (Guy şi National Institute 
of Mental Health, 1976) este un instrument scurt care permite evaluarea severitatii 
afecțiunii, ameliorarea globală şi indexul de eficacitate. Instrumentul a fost dezvoltat 
pentru a permite o evaluare rapidă de către clinician a funcţionării globale a pacientului 
înainte, pe parcursul şi după administrarea unui tratament. Deşi este un instrument mai 
puţin riguros (clinicianul face aprecierea în funcţie de evoluţia pacientului, respectiv de 
experienţa anterioară cu alţi pacienţi cu acelaşi diagnostic), CGI poate fi foarte utilă atât 
în cercetare, cât şi în practică, deoarece permite compararea rapidă a tabloului psihopatologic 
curent cu cel de la examinările anterioare. 


Scala Hamilton de Evaluare a Depresiei (Hamilton Rating Scale for Depression - 
HRSD) (Hamilton, 1960) este una din cele mai vechi scale clinice din domeniul tulburărilor 
depresive. Scala a fost special creată pentru a permite evaluarea severitatii simptomelor 
de tip depresiv. Scala permite evaluarea dispozitiei depresive, a simptomelor vegetative 
şi somatice, dar şi a simptomelor de anxietate comorbide. Scala este frecvent folosită în 
practica clinică şi în cercetare deoarece este extrem de eficientă în a surprinde evoluţia 
pe parcursul tratamentului. 


Scala Hamilton de Evaluare a Anxietăţii (Hamilton Anxiety Rating Scale - HARS) 
(Hamilton, 1959) este o scală care permite evaluarea severitatii simptomelor de tip 
anxios. Scala include itemi de evaluare a componentelor cognitive, emoţionale şi 
somatice şi permite atât calcularea unui scor global de anxietate, cât şi a unor scoruri 
separate pentru anxietatea psihică şi somatică. Scala este frecvent utilizată în practică 
şi cercetare deoarece este suficient de sensibilă pentru a estima evoluţia pe parcursul 
tratamentului. 


35.4. Instrumente de autoevaluare 


Numeroase instrumente de autoevaluare pot fi utilizate pentru evaluarea unor aspecte 
implicate în sănătate şi boală - distres emotional, funcţionare globală, cunoştinţe despre 
sau convingeri faţă de boală, stigma percepută, starea generală de bine, calitatea vieţii, 
suportul social sau aspecte punctuale care vizează sănătatea sau stilul de viaţă (compor- 
tamentul alimentar, activitatea fizică, fumatul etc.). Cel mai adesea aceste instrumente 
sunt folosite pentru monitorizarea evoluţiei tratamentului farmacologic sau psihoterapeutic. 
Redăm mai jos câteva din cele mai cunoscute instrumente de autoevaluare. 


Scurt Inventar al Simptomelor (Brief Symptom Inventory, BSI) (Derogatis şi Melisaratos, 
1983) este un instrument care evaluează distresul psihologic. Instrumentul cuprinde 
53 de itemi care evaluează mai multe categorii de simptome (de exemplu, somatizare, 
depresie, anxietate, ostilitate, ideatie paranoidă, psihoticism etc.) şi indici globali ai 
distresului (de exemplu, indicele global de severitate, indicele simptomelor pozitive). 
BSI este cel mai frecvent utilizat pentru evaluarea evoluţiei pacienţilor pe parcursul 

tratementului, dar şi în cercetare, pentru recrutarea, monitorizarea şi documentarea 
rezultatelor pacienţilor. 


Inventarul 2.0 de evaluare a dizabilitatii al Organizaţiei Mondiale a Sănătăţii (WHODAS 
2.0) (Ustun şi World Health Organization, 2010) este un formular cu 36 de itemi care 
evaluează gradul de dizabilitate la pacienţii peste 18 ani. Chestionarul evaluează înţelegerea 
şi comunicarea, mobilitatea, autonomia personală, relaţiile interpersonale şi insertia 
socială. WHODAS 2.0 permite urmărirea modificărilor în timp ale nivelului de dizabilitate 
al pacientului. 


Inventarul de Furie ca Stare şi Trăsătură - ediţia a doua (State-Trait Anger Expression 
Inventory, STAXI-2) (Spielberger şi Sydeman, 1994) este cel mai de succes instrument la 
nivel internaţional pentru evaluarea furiei. STAXI-2 este versiunea revizuită a inventarului 
STAXI şi cuprinde 57 de itemi care evaluează furia ca stare şi ca trăsătură, trăirea internă 
şi exprimarea externă a furiei, precum şi controlul furiei. La persoanele cu psihoze, 
STAXI-2 se utilizează cu precădere în cadrul intervențiilor psihologice ce vizează mana- 
gementul furiei şi agresivitatii sau în cazurile de delincventa. 


35.5. Evaluarea la copii şi adolescenţi 


Conceptualizarea curentă a schizofreniei la copii şi adolescenţi este diferită faţă de cea 
care a dominat cea mai mare parte a secolului XX. Până la începutul anilor '70 acest 
diagnostic era atribuit copiilor care astăzi ar fi diagnosticati cu o tulburare de spectru 
autist. Relevante în acest sens au fost studiile lui Kolvin (Kolvin, 1971; Kolvin et al., 
1971) care au făcut distincţia dintre cele două categorii de diagnostic la copii în baza 
debutului mai timpuriu al simptomelor specifice autismului faţă de debutul mai întârziat 
al unei psihoze similare schizofreniei. Încă de la publicarea Manualului de Diagnostic şi 
Clasificare Statistică a Tulburărilor Mintale - ediţia a III-a (DSM-III) (APA, 1980) - si 
a ICD-9 (World Health Organization, 1975), diagnosticul separat de schizofrenie la copii 
a fost eliminat şi aceleaşi criterii de diagnostic au fost aplicate pentru toate vârstele. În 
prezent, DSM-5 menţine aceeaşi abordare cu menţiunea creşterii dificultății stabilirii unui 
diagnostic clar. 

Dacă în cazul adolescenților criteriile de diagnostic pot fi aplicate fără dificultăţi, in 
cazul copiilor de vârstă mai mică aspectele legate de dezvoltarea limbajului, respectiv 
dezvoltarea cognitivă, pot interfera cu stabilirea unui diagnostic corect (de exemplu, pot 
influenţa exprimarea şi înţelegerea simptomelor psihotice şi a experienţelor subiective, 
cum ar fi halucinatiile) (Hollis, 2008 ; Röpcke şi Eggers, 2005). Copiii cu o dezvoltare 
normală şi imaginaţie bogată pot de multe ori să evalueze propriile gânduri ca eveni- 
mente reale şi să susţină cu putere că un anumit gând al lor sau chiar vis s-a petrecut în 
realitate - fapt ce ar putea fi considerat ca halucinație sau idee delirantă şi care poate 
face stabilirea unui diagnostic mai dificilă. Un alt aspect care trebuie luat în calcul este 
faptul că simptomele psihotice izolate (de obicei halucinaţii auditive), fără o afectare a 
funcţionării individului asociată, sunt prezente la 6% dintre cei cu vârsta de 11 ani din 
populaţia generală. Acestea trebuie însă diferenţiate de un diagnostic de psihoză sau 

schizofrenie, care apare foarte rar la copii înainte de vârsta pubertatii (Horwood er al., 
2008 ; NICE, 2013). 

Un aspect comun al schizofreniei la copii îl constituie debutul insidios, ce poate dura 
de la 6 luni până la 1 an (Werry er al., 1994). Această perioadă este asociată cu probleme 
de concentrare şi memorie, apatie, experienţe perceptive bizare, comportamente şi 
idei neobişnuite, afectarea comunicării, retragere socială, pierderea interesului fata de 
activităţile zilnice şi deteriorarea performanţei şcolare (NICE, 2013). De obicei acestei 
perioade îi urmează un episod activ, dominat de simptome pozitive (halucinaţii şi idei 
delirante) şi alterarea comportamentului. În acest moment sunt în mod particular 
relevante agitația şi distresul pe care copilul sau adolescentul le trăieşte ca parte a 
răspunsului la experienţele perceptuale anormale ce pot apărea la debutul episodului 
activ. Aceste experienţe pot fi percepute ca înfricoşătoare şi pot genera o stare de confuzie 
şi distres. 

În ceea ce priveşte diagnosticul diferenţial, mai ales în cazul copiilor de vârstă mai 
mica, o atenţie deosebită trebuie acordată diferentierii simptomelor psihotice ce apar in 
spectrul de tulburări psihotice, care include schizofrenia cu debut în copilărie (< 12 ani), 
tulburarea schizofreniformă, tulburarea schizoafectivă şi tulburarea delirantă, de simpto- 
mele psihotice şi nonpsihotice ce apar în cadrul tulburărilor afective sau anxioase. În ceea 
ce priveşte schizofrenia cu debut în copilărie, vorbim despre idei delirante mai puţin 
sistematizate decât în cazul adulţilor şi de o incidenţă mai scăzută a simptomelor catatonice, 
în timp ce halucinaţiile, afectarea gândirii şi a dispozitiei pot fi prezente. 

În cazul tulburării bipolare cu debut în adolescenţă, simptomele psihotice sunt de 
obicei motivul prezentării la medic după care parcursul ciclic este similar celui întâlnit 
în cazul adulţilor (Strober er al., 1995). Grandiozitatea specifică acestei tulburări poate 
să apară la copiii care nu au ajuns încă la pubertate sub forma unui comportament 
opoziţionist sever, iar stările euforice sau de iritabilitate pot să aibă manifestări similare 
alterării gândirii (Courvoisie, Labellarte şi Riddle, 2001). În ceea ce priveşte afectarea 
relaţiilor interpersonale, copiii cu tulburare bipolară nu prezintă acelaşi grad de retragere 
socială sau absenţă a stabilirii de conexiuni cu ceilalţi pe care îl întâlnim la copiii cu 
schizofrenie (Courvoisie er al., 2001). 

Apariţia elementelor psihotice pe fondul unei depresii deja existente este asociată 
cu diagnosticarea ulterioară a tulburării bipolare în 50 până la 60% din cazuri şi cu 
creşterea riscului de suicid (Birmaher er al., 1996a, 1996b). Copiii ce au un diagnostic 
de depresie cu elemente psihotice pot prezenta şi o scădere a fluxului ideativ, alături 
de retragere socială. În timp ce în cazul episodului afectiv modificarea dispozitiei 
dispare odată cu încheierea acestuia, în schizofrenie simptomele negative pot să nu 
se reducă odată cu încheierea episodului psihotic (Birmaher er al., 1996a, 1996b; 
Courvoisie et al., 2001). 

Evaluarea copilului sau adolescentului trebuie să abordeze starea psihică, fizică şi 
istoricul detaliat al dezvoltării, cu accent pe funcţionarea premorbidă (Hollis, 2008). 
Disfunctionalitatile anterioare debutului sunt mai frecvente decât în cazul adulţilor cu 
schizofrenie sau alte psihoze cu debut în copilărie sau adolescenţă (Carr, 1999; Hollis, 
2003) şi sunt asociate cu simptome negative (Hollis, 2003) şi posibil un prognostic mai 
rezervat (Hollis, 2000; Vyas er al., 2007). 

35.6. Interviuri structurate 


Interviul Clinic Structurat Pentru Tulburările Clinice Ale Sugarului, Copilului Şi Adoles- 
centului (KID-SCID) (Hien et al., 1994) este un interviu clinic ce necesită administrarea 
de către un clinician cu experienţă şi se bazează pe informaţii primite de la părinte şi 
copil/adolescent, alături de judecata clinică, pentru stabilirea unui diagnostic psihiatric. 
A fost construit după varianta pentru adulţi a Interviului Clinic Structurat pentru Tulburările 
de pe Axa I a DSM-IV (SCID-I) (First et al., 1997) şi adaptat în ceea ce priveşte câteva 
aspecte, după cum urmează : 


1) au fost adăugate module pentru tulburările specifice copilăriei - Tulburarea de deficit 
de atenţie si hiperactivitate, Tuburarea opozitionismului provocator şi Tulburarea de 
conduită ; 

2) au fost introduse, ca modalitate de lucru, interviuri clinice separate cu adolescenţii şi, 
respectiv, părinţii acestora. 


Având in vedere publicarea DSM-5 (APA, 2013), este important de menţionat faptul 
că, deşi au fost făcute o serie de modificări ce vizează atât introducerea unor noi tulburări, 
cât şi schimbarea unor criterii de diagnostic, KID-SCID rămâne un instrument de încredere 
pentru stabilirea de diagnostice viabile (Roelofs et al., 2015). Aplicarea întregului interviu 
durează aproximativ 90 de minute. 


Interviul pentru Tulburări afective şi Schizofrenie pentru copii de vârstă şcolară - 
versiunea pentru starea prezentă şi istoricul general (The Schedule for Affective Disorders 
and Schizophrenia for School-Age Children-Present and Lifetime, Kiddie-SADS-Present 
and Lifetime Version - K-SADS-PL) (Ambrosini, 2000; Kaufman et al., 1997; Lauth er 
al., 2010) reprezintă „standardul de aur” în evaluarea psihiatrică a psihozei la copii şi 
adolescenţi. K-SADS-PL, disponibil în varianta pentru DSM-5 (Kaufman et al., 2016), 
este un interviu structurat pentru diagnostic, construit pentru evaluarea tulburărilor 
psihiatrice la copii şi adolescenţi cu vârsta cuprinsă între 6 şi 17 ani. Aplicarea acestuia 
necesită formare prealabilă şi este administrat atât părinţilor, cât şi copiilor sau adoles- 
cenţilor, separat, de către un clinician. K-SADS-PL conţine un interviu introductiv clinic 
şi demografic cu o durată de 10 pană la 15 minute, urmat de itemi de screening pentru 
episoade de psihopatologie curente, respectiv episoade de psihopatologie trecute (de 
intensitate clinică). Cinci module suplimentare de diagnostic sunt disponibile pentru : 


1) tulburările afective ; 

2) spectrul schizofreniei şi alte tulburări psihotice ; 

3) tulburări de anxietate, tulburarea obsesiv-compulsivă şi tulburări legate de traumă ; 
4) tulburări de neurodezvoltare, disruptive şi de comportament ; 

5) tulburări de comportament alimentar şi consum de substanţe. 


Pentru fiecare item al interviului de screening, respectiv modulele de diagnostic 
suplimentare, clinicianul introduce scoruri separate pentru părinte şi copil, de la 0 la 3, 
pentru cele două ancore temporale : stare prezentă şi episoade de psihopatologie trecute, 
de intensitate clinică. După încheierea celor două interviuri, clinicianul verifică informaţiile 

obţinute prin screening şi, în urma aplicării modulelor de diagnostic, are o întâlnire cu 
părinţii şi copilul sau adolescentul aflat în evaluare pentru rezolvarea neconcordantelor şi 
adaugă evaluării două scoruri de sumarizare. Fişele finale de sumarizare a evaluării încheie 
interviul clinic prin compararea informaţiilor adunate cu criteriile de diagnostic expuse 
în DSM-5. În ansamblu, aplicarea K-SADS-PL durează între 2 şi 3 ore (75-90 de minute 
pentru părinte, respectiv copil sau adolescent). 


35.7. Scale de evaluare clinică 


Odată ce un diagnostic este stabilit, scalele sunt utile în monitorizarea evoluţiei simpto- 
matologiei psihotice, pe parcursul tratamentului, dar şi după încheierea acestuia. Dintre 
scalele relevante pentru populaţia pediatrică, putem menţiona Scala de evaluare a depresiei 
pentru copii (Child Depression Rating Scale, CDRS) (Mokros et al., 1987) şi versiunea 
pentru copii a Scalei de Simptome Negative şi Pozitive ale Schizofreniei (Kiddie Version 
of the Positive and Negative Symptoms of Schizophrenia, K-PANSS) (Fields et al., 1994). 


35.8. Instrumente de autoevaluare 


Chestionarele de anxietate şi depresie Beck ce fac parte din Bateria de teste Beck pentru 
evaluarea afectării emoționale şi sociale a copiilor (Beck Youth Inventories of Emotional 
and Social Impairment, BYI) (Beck, Beck şi Jolly, 2001) pot fi folosite ca instrumente 
adiacente in stabilirea gradului de afectare a functionalitatii copiilor sau adolescentilor 
cu manifestări psihotice. Ambele au un număr de 20 de itemi şi pot fi aplicate fiecare in 
5-10 minute. Chestionarul de anxietate Beck pentru copii (Beck Anxiety Inventory for 
Youth) măsoară îngrijorări legate de performanţa şcolară, viitor, reacţiile negative ale 
celor din jur, temeri incluzând pierderea controlului şi simptome fiziologice asociate cu 
anxietatea. Chestionarul de depresie Beck pentru copii (Beck Depression Inventory for 
Youth) măsoară dificultăţi emoţionale şi sociale care ar putea afecta abilitatea unui copil 
de a funcţiona în context şcolar, incluzând itemi ce se referă la probleme de somn, gânduri 
negative despre sine, viaţă şi viitor, sentimente de vină şi tristeţe. 

Rezumat 


În contextul solicitării unei expertize profesionale pentru evaluarea seniorilor, psihologii 
clinicieni adaptează cunoaşterea şi practica de evaluare a copiilor, adolescenților şi 
adulţilor la această categorie de vârstă. Un aspect important este conştientizarea efectelor 
bias-urilor culturale, pe lângă elementele centrale care tin de calitatea datelor normative 
şi calităţile psihometrice ale instrumentelor utilizate. În ce priveşte dezvoltarea serviciilor 
şi studiului multi-disciplinar al celor de vârste înaintate apar noi provocări pentru evaluarea 
psihologică datorate apariţiei unor noi concepe sau constructe, care ridică probleme de 
evaluabilitate, precum fragilitatea, rezilienta sau îmbătrânirea de succes. Autorii descriu 
şi posibilitatea imbogatirii evantaiului metodologic evaluativ cu aplicaţii narative care 
permit aprecieri locale, personalizate ale identităţii narative a celor implicaţi. Sunt descrise 
contexte specifice ale evaluării clinice - etape ale procesului de evaluare, componente ale 
evaluării, modalităţi de raportare, evaluarea principalelor acuze psihologice - depresia, 
anxietatea —, precum şi elemente ale evaluării psihologice în contextul psihogerontologiei, 
psihiatriei, medicinei legale şi al screeningului pentru situaţii de abuz ale seniorilor. 


KKK 


Evaluarea psihologică a vârstnicului este condiționată de specificul transformărilor 
seniorilor datorate vârstei înaintate şi prezenței comorbiditatilor. De asemenea, evaluarea 
psihologică se realizează întotdeauna într-un context anume în care rezultatul este cerut 
în virtutea unei necesități profesionale şi este încadrat într-un set de norme profesionale. 
Astfel, evaluarea psihologică a vârstnicului poate fi realizată în contextul solicitării unei 
expertize de specialitate către psihologul clinician dintr-un serviciu de asistenţă medicală 
în ambulator - privat sau public —, la recomandarea medicului de familie sau la solicitarea 

persoanei în cauză sau a referirii din partea unui membru al familiei. O altă situaţie este 
aceea a evaluării psihologice în contextul comorbiditatilor medicale cu ecou psihologic 
sau psihosomatic, în clinicile medicale spitaliceşti sau în ambulator. 

Knight şi Pachana (2015) prezintă evaluarea psihologică a seniorilor ca fiind în mare 
măsură analogică şi transferabilă evaluării psihologice a adulţilor, însă ţin să sublinieze 
prezenţa crescândă, cu vârsta, a problemelor neurologice - în special de tipul dementelor — 
şi a comorbiditatilor medicale şi riscul de a fi afectat de stereotipurile de vârstă în calitate 
de evaluator. Edelstein, Martin şi Koven (2003) atrag atenţia asupra ignorării importanţei 
şi influenţei acestor bias-uri care tin de vârstă şi aspectele culturale capabile să conducă 
la „coruperea, contaminarea şi invalidarea întregului proces al evaluării” psihologice. 

Mai mult, adaptarea evaluării psihologice la specificul persoanei evaluate ţine de mai 
multe aspecte decât cele legate doar de vârstă. Astfel, în selecţia instrumentelor de evaluare 
a seniorilor se ţine cont de aceleaşi principii care guvernează şi alegerea instrumentelor 
pentru alte categorii de vârstă, având în vedere calitatea datelor normative şi calităţile 
psihometrice ale instrumentelor, în primul rând. În situaţiile evaluărilor complexe, în 
prezenţa multiplelor comorbiditati, Knight şi Pachana indică importanţa structurării 
evaluării neuropsihologice, importanţa prezentării feedbackului către cei implicaţi (seniorul, 
membrii de familie ai acestuia, referentului - medic de familie sau alt medic specialist, 
coleg psiholog sau asistent social etc.). 

Evaluarea psihologică este direct legată de întrebarea care guvernează evaluarea, scopul 
acesteia, condiţionat de contextul specific al evaluării. De exemplu, în contextele medicale, 
evaluarea psihologică a vârstnicilor tinde să se ralieze modelului biomedical în care se 
explorează disfunctiile şi deviatiile de la funcţionarea considerată „normală”, definită 
populational şi adaptată regional, pe grupe de vârste, pe categorii sociodemografice şi pe 
tipuri de morbiditati. 

În aceste perspective evaluarea poate fi realizată prin autoraportări, prin observaţie, 
sau pe baza răspunsurilor unor persoane-cheie (informatori) (Burns, Lawlor şi Craig, 
2002). Autorii indică preferința pentru o metodă sau un instrument în funcţie de combinaţia 
dintre „familiaritatea utilizatorului cu instrumentul respectiv, timpul avut la dispoziţie, 
precum şi prezenţa şi disponibilitatea unui informator” (p. 161). 

Mai recent, schimbarea paradigmei asistenţei medicale, prin adăugarea modelelor 
preventive, pozitive, în îngrijirile de sănătate, a permis dezvoltarea unor abordări şi 
constructe noi, care se distanțează de conceptualizarea tradiţională, căutând să descrie 
complementar alte aspecte ale devenirii, prin trecerea prin vârste. Astfel, fragilitatea, 
rezilienta şi îmbătrânirea de succes (successful aging) au devenit ţinte noi ale evaluării 
vârstnicilor, atât în designuri de evaluare calitativă, cât şi cantitativă şi mixte. 

Este un fapt curent că perspectivele multi-disciplinare capabile să conecteze direct, imediat, 
practica devin o prioritate. În această privinţă, cea mai recentă revistă de specialitate, 
Innovation in Aging, apare ca un spaţiu deschis „oportunităţilor de optimizare a sănătăţii, stării 
de bine şi productivităţii din perspectiva cursului vieţii” (Sands, Suitor şi Albert, 2017, p. 1). 


36.1. Abordarea narativă în evaluarea seniorilor 


Perspectivele recente ale psihologiei şi medicinei narative permit adăugarea unor noi 
poziționări epistemice şi practice în raport cu evaluarea seniorilor. Astfel, ţintele evaluării 

nu sunt criterii şi standarde (psihologice) ale funcţionării în regimuri ale „normalităţii” 
statistice, ci permit aprecieri locale personalizate ale identităţii narative. Astfel, poziţia 
evaluatorului însuşi este reinventată, de la expertul care măsoară şi compară rezultatele 
la un set (preferabil standardizat) populational relevant, la persoana căreia i se împărtăşesc 
aspectele definitorii ale aprecierii vieţii, din perspectiva unică a experienţelor de viaţă ale 
seniorului. Evaluarea psihologică narativă aduce astfel o nouă posibilitate a „împărtăşirii” 
experienţelor şi a semnificatiilor derivate din acestea. Evaluarea narativă are ca obiectiv 
identificarea perspectivelor identitare preferate ale persoanelor care intră în interacţiune. 
Evaluarea narativă presupune aşadar o relaţie aparte, care permite colaborarea în identi- 
ficarea şi punerea „în circulaţie” a sensurilor acceptabile, dignifiante ale experienţelor 
de viaţă ale seniorilor respectivi. 

Fiind poziționată epistemic în social-constructionism, evaluarea psihologică narativă 
este colaborativă, iar persoana senior este agent în propriul proces de apreciere derulat 
prin metode conversationale (ghidate de principii, metode şi practici narative). Evaluarea 
realizată narativ ajunge să descrie şi să autentifice descrieri (naratiuni) onorante, care pot 
să ghideze viaţa şi acţiunile ulterioare ale seniorilor, în acord cu preferinţele, speranţele, 
dezideratele acestora. În acest fel, rezultatul evaluării psihologice narative este împărtăşit, 
este mai aproape de ceea ce ar putea fi denumit „cocercetare” (Epston, 2014) şi este un 
produs al interacțiunii dintre psihologul narativist şi seniorul participant la acest proces. 

Rezultatul evaluării psihologice narative ajunge să informeze, în interacţiunea conver- 
saţională realizată, nu doar evaluatorul narativist, ci, în acelaşi timp, promotorul descrierilor 
onorante despre propria experienţă şi a concluziilor si semnificatiilor acordate acesteia 
(seniorul) şi toţi cei care sunt invitaţi să se ralieze la descrierile care ajung să fie, astfel, 
puse „în circulaţie” (medicul de familie, medicul specialist, membri de familie, prieteni, 
persoane relevante din anturajul prezent al seniorului, dar şi persoane care sunt identificate 
în timpul evaluării narative ca fiind influente prin contribuţii remarcabile la identitatea 
preferată descrisă). 

De exemplu, îmbătrânirea de succes (successful aging) este definită subiectiv (contextual 
personal şi cultural) şi nu poate fi studiată utilizând măsurători obiective (cantitative) 
(Romo et al., 2012). Îmbătrânirea de succes nu este descrisă de niveluri ale funcţionării 
fizice. Acceptarea restricţiilor definite de vârstă sau de suferinţele asociate conduce la 
recadrarea şi redefinirea situaţiilor de viaţă, resemnificând astfel experienţele seniorilor. 
Radu Vrasti (2017) descrie conceptul de bătrâneţe de succes drept „un concept ateoretic, 
care priveşte batranetea în funcţie de calitatea ei, respectiv în funcţie de sănătate, 
functionare/capacitate şi participare” (pp. 78-79). 

Evaluarea narativă a seniorilor ar urmări abilitatea acestora şi a interactiunilor meritorii 
care susţin posibilităţi pentru resemnificarea dignifiantă a experienţelor de viata în 
contextul devenirii, la vârste înaintate, prin pasaje de deteriorare funcţională (inclusiv 
psihologică), până la moarte. Semnificațiile onorante generate, puse în circulaţie în relaţiile 
actuale şi prin acţiunile realizate pot transcende experienţele de pierdere, suferinţă şi 
caracteristică centrală, de recuperare-împărtăşire şi regenerare axiologică a celor implicaţi, 
o platformă pentru acţiune etică. În acest proces, reumanizarea implică pe toţi participanţii, 
inclusiv cei care sunt în poziţii (formale) de evaluatori. 

36.2. Contexte specifice ale evaluării clinice 


Procesul de evaluare psihologică a seniorilor urmează logic etapele cunoscute : conceptuali- 
zarea cazului, selecția metodelor şi instrumentelor de evaluare, administrarea instrumentelor, 
interpretarea rezultatelor, adaptarea şi transmiterea feedbackului către cei implicaţi, 
realizarea unui raport formal (în funcţie de specificul contextului profesional în care se 
face evaluarea) şi transmiterea unor scrisori profesionale altor profesionişti implicaţi în 
îngrijire şi monitorizare (Knight şi Pachana, 2015, p. 20). 

Evaluarea psihologică are în centru aspecte problematice care conduc la descrierea 
unui obiectiv al evaluării ce include simptomatologia, frecvenţa şi durata — simptome care 
pot fi observate clinic prin observaţie sau identificate prin interviul clinic şi prin utilizarea 
altor metode de investigaţie, frecvenţa şi trendul sau fluctuatia manifestărilor simptomatice, 
precum şi durata manifestării. Aceste componente ale evaluării clinice devin bază pentru 
designul intervențiilor ulterioare şi pentru comunicarea profesională cu persoanele şi 
profesioniștii implicaţi. 

În funcţie de contextul evaluării, clinicianul psiholog poate folosi modele tipizate de 
raport al evaluării sau poate fi în situaţia de a crea propriile formate de raport de evaluare. În 
situaţia unor formate tipizate, practica de calitate sugerează completarea tuturor câmpurilor 
existente, chiar dacă informaţia nu este disponibilă pentru moment, indicându-se explicit 
„informaţie indisponibilă în acest moment” sau „nu este relevant”. Este indicat, de asemenea, 
completarea informaţiilor cu însemnări clinice calitative ori de câte ori este necesar. 

Knight şi Pachana (2015) descriu principalele teme ale evaluării psihologice a vârstnicilor 
în funcţie de cele mai frecvente probleme: depresia, anxietatea, dementa, aspectele psiho- 
logice cu afectare somatică relevante în anumite suferinţe medicale, folosirea incorectă 
şi abuzul de substanţe (inclusiv automedicatie), probleme cu somnul, psihoze şi tulburări 
bipolare, probleme de personalitate. 

Diagnosticul psihologic al celor mai frecvente tulburări - demenţă, depresie, delir — şi 
studiul afectării în plan cognitiv, afectiv, social sunt printre cele mai răspândite practici 
de psihologie clinică. Majoritatea studiilor asupra seniorilor se concentrează asupra 
evaluării depresiei (Bufka, Crawford şi Levitt, 2002). Cele mai frecvent folosite scale 
care evaluează nivelul depresiei se adresează screeningului, severităţii, trendurilor şi sunt 
bazate pe autoraportare. 

Una din scalele de referinţă este Scala de depresie geriatrică (Geriatric depression 
scale GDS) (Yesavage et al., 1982; Rosen şi Reuben, 2011). Alte scale utilizate pe larg 
în evaluarea seniorilor ţin de afectarea cognitivă, schimbări comportamentale şi afective, 
probleme ale memoriei. În contextele unor tulburări degenerative, seniorilor li se pot 
evalua funcţionarea în activităţile cotidiene, profilul deficitelor cognitive, identificarea 
etapelor dementei, precum şi variate scale de evaluare a calităţii vieţii - fie scale generice, 
fie scale adaptate unor probleme de sănătate prevalente (Burns, Lawlor şi Craig, 2002). 


36.3. Psihogerontologia 


Un context aparte în care se aplică principii, metode şi practici ale evaluării psihologice 
a vâstnicilor este cel al psihogerontologiei. Aceasta este încadrată în evaluarea geriatrică, 

definită drept „abordare interdisciplinară care vizează estimarea medicală şi psihosocială 
a pacientului, stabilirea unui diagnostic corect şi identificarea strategiilor adecvate pentru 
preventie, tratament şi reabilitare” (Spiru, 2011, p. 1). În acest fel, evaluarea psihologică 
reprezintă una din fatetele procesului multi-dimensional al evaluării geriatrice (pe lângă 
componentele medicale - clinice, funcţionale, paraclinice, imagistice), incluzând evaluarea 
psihocognitivă şi mintală. 

Gerontopsihologia este una din ramurile psihologiei clinice cu influenţe din partea 
psihologiei sănătăţii, a dezvoltării, geriatriei şi sociologiei sănătăţii. Un domeniu caracte- 
rizat prin abordări multi-disciplinare, studiul vârstei a treia primeşte input din partea mai 
multor discipline - medicină, psihologie, sociologie sau antropologie. Psihogerontologia 
este văzută ca un compendium de specialităţi psihologice („psihologia vârstelor, neuro- 
psihologie, psihologia clinică, psihodiagnostic, psihopatologie, psihologie diferenţială, 
psihologia experimentală”) şi specialităţi din alte ştiinţe ca „biologia, medicina, neuro- 
fiziologia, genetica, sociologia, etica, filozofia, antropologia, gerontologia” (Drăghici, 
2016, p. 6). Unul din constructele relevante de factură multi-disciplinară a apărut cu mai 
bine de 50 de ani în urmă, „îmbătrânirea de succes” (successful aging) (Havinghurst, 
1961, în Auer şi Gatterer, 2012). 

Evaluarea geriatrică este realizată prin utilizarea unor scale de evaluare specifice unor 
grupe de vârstă cu începere de la 50 de ani, cu scopul stabilirii unui diagnostic corect de 
vârstă, ţinând cont de patologia subiectului evaluat (Spiru, 2011). În cadrul evaluării 
geriatrice, în România, se includ: 


e Minievaluarea stării mintale (MMSE), Folstein şi Groupe de Recherche sur les 
Evaluations Cognitives ; 

e Scala Depresiei Geriatrice Yesavage (GDS) - forma prescurtată pentru detectarea 
simptomelor depresive. 


36.4. Evaluarea psihologică în psihiatrie 


Wolber prezintă încă din 1980 evaluarea psihologică a seniorilor care prezintă suferinţe 
psihiatrice în evaluarea geriatrică. Burns, Lawlor şi Craig (2002) trec în revistă scalele 
de evaluare psihologică a seniorilor utilizate în arealul psihiatric fără să indice o ierarhie 
a acestora: „deşi există multe scale disponibile, alegerea unei scale anume se bazează 
specific pe întrebarea care se pune. Nu există o scală ideală” (p. 161). Compendiumul 
de scale descris de autorii americani este împărţit pe cinci domenii de investigare 
psihiatrică relevante : dispoziţie, comportament, funcţionare, cognitie, calitatea vieţii şi 
subiective fiind dependente de posibilitatea cooperării seniorilor şi de capacitatea de a 
înţelege instrucţiunile primite din partea evaluatorilor ; metodele evaluative bazate pe 
observaţie pot suferi din pricina „eşantionului”, uneori nerelevant, de experienţe cu 
persoana evaluată şi supus părtinirii şi influențelor subiective ale respondentilor, alţii decât 
seniorul (când se utilizeaza informatori în evaluare). 

36.5. Evaluarea psihologică în medicina 
legală psihiatrică 


În expertiza medico-legală psihiatrică, o componentă o reprezintă examenul psihologic 
care cuprinde, de regulă, aprecieri clinice bazate pe observaţie şi interviu clinic, precum 
şi utilizarea unor metode şi instrumente de evaluare cu privire la structura personalităţii, 
probe proiective, aprecierea coeficientului de inteligenţă, teste de evaluare a disfunctiilor 
cognitive (de exemplu, MMSE) etc. În practica americană, Grupul de lucru al American 
Bar Association şi American Psychological Association promovează din 2008 nouă elemente 
care conduc la aprecierea capacităţii, plecând de la identificarea standardului legal 
aplicabil, identificarea şi evaluarea elementelor funcţionale constitutive ale capacităţii, 
determinarea diagnosticurilor medicale şi psihiatrice relevante pentru declararea incapa- 
citatii, evaluarea funcţionării cognitive, aprecierea factorilor psihiatrici şi emotionali, 
identificarea profilului axiologic, identificarea riscurilor asociate situaţiei persoanei evaluate, 
luarea în considerare a măsurilor de creştere a capacităţii şi, în final, realizarea unei 
concluzii cu privire la capacitatea persoanei (ABA, APA, 2008, p. 7). Rolul psihologului 
este important în fazele de preevaluare a capacităţii unei persoane. Din datele preliminare 
(înainte de întâlnirea cu seniorul evaluat) psihologul poate să determine care este arealul 
functional afectat relevant situaţiei subiectului - în această etapă sunt relevante aspecte 
medicale, legale şi clinice pe care psihologul trebuie să le ia în consideraţie. În etapa 
aceasta de planificare în vederea evaluării capacităţii, clinicianul va selecta sursele de date 
relevante pentru a putea realiza investigația (dacă capacitatea este în mare măsură legată 
de aspecte decizionale, se va pune accent pe aspecte neurocognitive, memorie, funcţii 
executive, capacitatea de a realiza raționamente) (ABA, APA, 2008, p. 32). 

Un ghid util pentru pregătirea evaluării constă din lista următoare de întrebări (ABA, 
APA, 2008, p. 32): 


Ce : 


Ce tipuri decizionale sau funcționale sunt relevante ? 
Ce tipuri de date sunt necesare ? 

Sunt calificat pentru acest tip de evaluare ? 

Cine : 

Cine este clientul ? 

Care este mediul în care trăieşte seniorul ? 

Cine solicită evaluarea ? 

Cine este interesat de rezultat (persoană sau organizaţie) ? 
Cine va avea acces la raportul de evaluare ? 

Este implicată justiţia ? 

Când : 

Cat de urgentă este solicitarea de evaluare ? 


Este o dată limită stabilită ? 
Care sunt intervalele relevante de timp care condiționează evaluarea ? 

Persoana care va fi evaluată este stabilă din punct de vedere medical ? 


Unde : 


In ce context sau situaţie va avea loc evaluarea ? 


De ce: 


De ce acum ? 
Care este istoria cazului ? 
O evaluare a capacităţii ar rezolva problemele ? 


36.6. Scale de evaluare rapidă (screening) 
a unor probleme specifice 


Identificarea situaţiei de abuz la vârstnici, ca metodă de identificare rapidă, este una din 
preocupările recente cu adresabilitate în special în aria de acţiune a medicului de familie, 
dar şi în cadrul ingrijirilor geriatrice. Un exemplu este scala EASI - The Elder Abuse 
Suspicion Index, tradus şi adaptat în limba română ca Scala Suspiciunii de Abuz 
pentru Vârstnici (Ilie et al., 2017). Scalele de identificare rapidă permit raportarea 
imediată a seniorilor care au experienţe de abuz, ce tind să rămână neraportate sau puţin 
raportate în sistemele de îngrijiri de sănătate şi ale celor de asistenţă socială şi comunitară 
din România. 


În Iaşi, la Clinica de Geriatrie a Spitalului Clinic „Dr. C.I. Parhon” s-a adaptat un 
protocol de screening utilizând EASI (Yaffe et al., 2008) după ce a trecut prin evaluări 
geriatrice, psihologice şi de asistenţă socială (Dronic, Gavrilovici, şi Alexa, 2016, p. 12). 
Versiunea română a acestei scale este a 7-a traducere şi adaptare a scalei din limba engleză 
(în prezent este tradusă şi adaptată în 10 limbi, scala fiind recomandată de Organizaţia 
Mondială a Sănătăţii)!. 

Evaluarea iniţială realizată de psiholog în situaţia suspiciunii de abuz a vârstnicului 
are drept obiective (Dronic şi Gavrilovici, 2016, p. 12): 


e crearea relaţiei cu persoana vârstnică 

e evaluarea impactului emoţional al abuzului 

e identificarea tipului de abuz 

e identificarea nevoilor specifice ale varstnicului 

e identificarea reţelei de suport social şi familial 

e colectarea informaţiilor despre abuzator 

e informarea cu privire la drepturile pe care le are persoana vârstnică 

e luarea datelor de contact 

e împuternicirea persoanelor vârstnice prin asigurarea că responsabilitatea abuzului nu 
este a lor, că abuzul nu este acceptabil şi că merită să trăiască o viaţă în demnitate”. 





1. https : //www.mcgill.ca/familymed/research/projects/elder. 

36.7. Provocări ale viitorului. Concluzii 


Gerontopsihologia, studiul psihologiei vârstnicilor, devine un domeniu din ce în ce mai 
important, datorită creşterii explozive a populaţiei globale din categoria seniorilor. Pregă- 
tirea psihologului clinician în vederea aprecierii statusului cognitiv şi al funcţionării 
seniorului pe multiple arii devine crucială. Dincolo de necesitatea adaptării metodelor şi 
instrumentelor pentru evaluarea psihologică a persoanelor aparţinând aceastei categorii 
de vârstă, se impune deschiderea pentru modele de evaluare mixte şi complexe. În această 
direcţie au fost indicate şi piste de evaluare realizate colaborativ în abordări narative. 

Într-o lucrare anterioară mentionam ca, „dacă variatele procese dezumanizatorii din 
societate, relaţii şi profesii pot ajunge să izoleze, să segrege şi să îndepărteze ceea ce este 
demn de a fi sărbătorit ca fiind preţios, peren, în umanitate, acest ghid se doreşte a fi un 
semnal de atenţionare cu privire la responsabilitatea fiecăruia dintre noi de a participa la 
procese de reumanizare individuale, interactionale, instituţionale, publice şi private” 
(Gavrilovici şi Alexa, 2016, p. 69). În acelaşi spirit, responsabilitatea profesională a 
psihologului evaluator este, poate, cu atât mai mare în privinţa gradului în care procesele 
de evaluare psihologică ajung să contribuie la crearea de sens, la umanizarea relaţiilor cu 
persoanele din evaluare şi/sau asistenţă, a relaţiilor interprofesionale şi, în general, la 
mesajul profesional pe care îl transmitem, direct sau indirect, societăţii. 

Rezumat 


Evaluarea psihologică joacă un rol esenţial în domeniul transporturilor, având ca scop general 
îmbunătăţirea siguranţei traficului prin reducerea numărului de accidente provocate. Acest 
capitol prezintă două direcţii importante şi complementare în evaluarea psihologică a 
conducătorilor auto, abordate din perspectiva psihologului clinician : evaluarea performanţei 
la volan şi evaluarea comportamentului în trafic. În prima parte a capitolului discutăm despre 
evaluarea abilităţilor de conducere care determină nivelul performanţei conducătorului 
auto. Analizăm această temă prin referire la perioada de formare iniţială pentru obţinerea 
permisului de conducere, dar şi după eventuala deteriorare a unor funcţii psihice sau în 
alte condiţii speciale care necesită reevaluări. A doua parte a capitolului se centrează pe 
evaluarea comportamentelor şoferilor, prezentând o serie de scale de evaluare care au fost 
adaptate în România : chestionarul comportamentului în trafic, instrumente pentru măsurarea 
agresivitatii în trafic, precum şi inventarul multi-dimensional al stilurilor de conducere. Aceste 
instrumente pot fi utile în diagnoza stilurilor comportamentale neadaptate şi în evaluarea 
eficienţei programelor de consiliere şi intervenţie menite să le corecteze. Apoi, o parte 
însemnată a capitolului abordează evaluarea percepţiei şi asumării riscului atât indirect, 
prin intermediul unor factori de personalitate (căutarea senzatiilor şi impulsivitatea, stresul 
conducătorului auto şi „locul controlului” în trafic ca măsură a stilului de atribuire), cât şi 
direct, prin instrumente dedicate. În final, discutăm despre evaluarea postincident, atunci când 
indivizii implicaţi în evenimente cu potenţial traumatic sunt vulnerabili să dezvolte stres 
posttraumatic. În ansamblu, capitolul oferă o sinteză de repere teoretice şi exemple de instru- 
mente de evaluare utile psihologilor clinicieni preocupaţi de optimizarea performanţei şi a 
comportamentului conducătorului auto şi de asistenţa personalului din domeniul transporturilor. 


37.1. Introducere 


Examinarea psihologică a personalului din domeniul transporturilor are originile în SUA 
în 1910, când H. Miinsterberg de la Universitatea Harvard a folosit pentru selecţia 

conducătorilor de tramvai probe specifice prin care se vizau aprecierea vitezei vehiculelor 
şi mobilitatea atenţiei. Această practică a pătruns în Europa in 1917 prin W. Stern şi K. Tramm 
şi în 1918 prin P.W. Gerhadt, care au folosit pentru selecţia vatmanilor şi a şoferilor teste 
de observaţie, atenţie şi judecată. Lahy, în 1921, aplica la Paris metodele lui Toulouse 
pentru examinarea conducătorilor de tramvai. În România, în 1926, în cadrul serviciului 
medical al societăţii de tramvaie Bucureşti, s-a înfiinţat laboratorul psihotehnic pentru testarea 
conducătorilor de tramvaie. Orientarea spre examinarea psihologică a vatmanilor şi şoferilor 
a fost extinsă ulterior şi în domeniul transporturilor feroviare şi aeriene. Este lesne de observat 
orientarea preponderentă a psihologilor spre evidenţierea abilităţilor necesare formării 
deprinderilor de conducere şi evitarea producerii accidentelor în trafic. Totodată se observă 
o neglijare a aspectelor atitudinale şi comportamentale legate de stilul de conducere. 

Evans (1991) distinge între performanţa şi comportamentul conducătorilor auto. Performanţa 
reflectă ceea ce poate să facă conducătorul auto în funcţie de abilităţile de care dispune, 
iar comportamentul se referă la ceea ce face efectiv conducătorul auto şi poate fi puternic 
determinat social şi cultural. Cele două dimensiuni sunt fundamental diferite deoarece 
performanţa vizează abilităţile şi erorile umane în conducere, în timp ce latura comporta- 
mentală face referire la factorii care determină un anumit stil de comportament la volan. 

Aspectele referitoare la performanţă (abilităţi, engl. skill) vizează viteza de reacţie la 
stimuli neobisnuiti, atribute ale atenţiei (stabilitate şi mobilitate), estimarea distanțelor si 
a mişcării, aprecierea vitezei de pornire şi frânare, viteza de sesizare a unor eventuale pericole, 
acuitatea vizuală, vederea nocturnă, vederea cromatică, acuitatea auditivă, localizarea 
zgomotelor, timpul de reacţie bazal şi, la alegere, coordonarea mişcărilor manuale şi capaci- 
tatea de învăţare motorie. Dintre aspectele referitoare la stilul comportamental, remarcăm 
tendinţa de cunoaştere a nivelului emotivitatii, calmul şi tendinţa de a se dezorganiza la 
apariţia unor situaţii neaşteptate, perceperea şi asumarea riscului, elemente biografice, 
motivaţie şi interese, atitudini şi alte aspecte ale personalităţii. Tendinţa actuală este de a 
deplasa cunoaşterea dinspre skill spre stil. 

Evaluarea psihologică a aspectelor care vizează skill-ul sunt importante pentru cunoaşterea 
şi monitorizarea performanţei la volan, în special în perioada de formare iniţială a condu- 
cătorului auto sau atunci când anumite funcţii psihice sunt deteriorate din cauza vârstei 
înaintate sau a unor afecţiuni (de exemplu, un accident vascular cerebral). Totodată, 
evaluarea stilului comportamental devine un deziderat major în scopul creşterii siguranţei 
în trafic, prin investigarea comportamentelor neadaptate şi prin măsurarea eficienţei 
intervențiilor corective. 

Evidentiem deci două direcţii importante şi complementare în evaluarea psihologică 
în domeniul transporturilor : (1) evaluarea abilităților de conducere : investigarea aspectelor 
cognitive, calităţile atenţiei, percepţie, memorie, motricitate etc. şi (2) evaluarea stilului de 
conducere : abateri intenţionate de la reguli, perceperea şi asumarea riscului, atitudini, 
agresivitate, factori de personalitate asociaţi cu accidentele din trafic, iluziile conducătorilor 
auto (bias-uri). 


37.2. Evaluarea abilităţilor de conducere auto 


Abilitatile de conducere includ atât procesarea informaţiilor, cât şi abilităţile motorii care 
ne aşteptăm să se îmbunătăţească prin formare şi acumulare de experienţă (Elander et al., 

1993). Potentialitatea individului în procesarea informaţiilor şi a abilităţilor motorii are 
un efect direct asupra progresului în învăţare şi de formare a competenţelor în conducere. 
Evaluarea capacităţii conducătorului auto de procesare a informaţiilor şi capacitatea 
motrică este importantă pentru siguranţa rutieră atunci când unele dintre aceste competenţe 
scad, fie temporar (de exemplu, conducerea în stare de ebrietate) sau permanent (de 
exemplu, boala Alzheimer). 


37.2.1. Evaluarea nivelului abilităţilor la începerea 
programului de formare iniţială 


Sarcina de conducere poate fi descrisă ca o activitate calificată, cu mai multe niveluri orga- 
nizate ierarhic (Summala, 1996). Această ierarhie include nivelul de control (operaţional), 
de manevră (de orientare) şi de planificare (navigaţie). Formarea deprinderilor de conducere 
se realizează progresiv, într-un ritm propriu specific fiecărei persoane. Acest ritm depinde 
atât de potentialitatile de care dispune persoana, cât şi de factori sociodemografici precum 
vârsta, genul sau nivelul de şcolaritate. La început, toate acţiunile sunt controlate conştient, 
dar treptat, prin exerciţiu şi acumulare de experienţă, ele devin automatizate. În procesul 
de învăţare, deprinderile motrice (pornirea de pe loc, schimbarea vitezelor) se realizează 
mai rapid, în timp ce abilităţile perceptive (explorarea periferică a câmpului perceptiv, 
selectarea semnalelor relevante) sunt mai dificil de realizat (Mourant şi Rockwell, 1972). 
Evaluarea psihologică a nivelului aptitudinal la debutul programului de formare poate fi 
justificată raţional doar prin oferirea formatorului a unor informaţii specifice care să-l 
ajute în individualizarea programului de formare. Constatăm că nu există în prezent o 
baterie suficient de bună pentru evaluarea abilităţilor specifice conducerii auto, pentru a 
permite sau a interzice cuiva să conducă un autovehicul. Pe baza cercetărilor nu s-a reuşit 
construcţia unui model care să cuprindă aspectele cognitive, motrice sau deficienţele 
neuropsihologice care descriu o persoană aptă să conducă. Nu există standarde pentru 
evaluarea performanţei şoferilor, nu există date normative relevante pentru evaluarea unei 
persoane cu ajutorul testelor, nu există un consens între psihologi în legătură cu testele 
care trebuie incluse într-un standard de evaluare în funcţie de scopul diagnostic (Havârneanu, 
2011). Totuşi care sunt informaţiile pe care un psiholog poate să le ofere formatorului ? 
Aceste informaţii trebuie să vizeze aspectele constituţionale ale gradului de prezenţă a 
aptitudinilor necesare pentru exersarea corectă a unei funcţii sau executarea adecvată a 
sarcinilor de conducere. Cu ajutorul scalelor Fleishman (Fleishman şi Reilly, 1992) am 
identificat lista aptitudinilor considerate caracteristici (capacităţi) individuale, relativ 
stabile în timp, care permit diferenţierea sistematică între indivizi. Acestea sunt aptitudinile 
cognitive (orientarea spaţială, viteza de percepţie, concentrarea atenţiei, mobilitatea 
atenţiei, memoria procedurală), aptitudinile psihomotrice (contolul preciziei mişcărilor, 
coordonarea mişcării membrelor, reacţii motrice la alegere, sincronizarea mişcărilor, 
timpul de reacţie), aptitudinile perceptive (percepţia de departe, percepţia nocturnă, 
percepţia periferică, percepţia adâncimii, percepţia în lumină orbitoare). 





1. Pentru detalii, vezi Corneliu Havârneanu, Cunoaşterea psihologică a conducătorilor auto, Editura 
Universităţii „Alexandru loan Cuza”, 2011, cap. 2 şi cap. 6. 

37.2.2. Evaluarea pentru monitorizarea eventualelor 
deteriorări ale functiilor psihice 


Este posibil ca o persoană care deține permis de conducere să ajungă într-un moment al 
vieții în care să nu mai fie aptă pentru a realiza această activitate complexă în condiții de 
siguranță, în principal din cauza deteriorării unor funcţii psihice (şi implicit a unor 
abilităţi). Oferim în continuare câteva exemple de evenimente sau condiţii semnificative 
care pot conduce la o deteriorare cognitivă şi/sau motrică şi care necesită o reevaluare şi 
o monitorizare periodică a abilităţilor cognitive şi/sau fizice: accident vascular cerebral, 
comotii cerebrale, tumoare pe creier, boli grave (de exemplu, cancerul, meningita), 
epilepsie, hipoxie, intoxicații grave, utilizarea pe termen lung a unor medicamente sau 
afecţiuni psihologice precum depresia majoră, anxietatea diagnosticată clinic, tulburarea 
de stres posttraumatic, tulburările de somn. Acestora li se adaugă o serie de condiţii 
medicale care sunt mai frecvente la populaţia vârstnică, cum ar fi tulburările degenerative 
(de exemplu, dementele) şi tulburările progresive (de exemplu, scleroza multiplă, boala 
Parkinson). În contextul în care longevitatea creşte, se estimează că în anul 2020 persoanele 
cu vârste de peste 60 de ani vor reprezenta 40% din populaţia conducătorilor auto (Groeger, 
2000), în timp ce majoritatea persoanelor în vârstă suferă cel puţin de o afecţiune cronică 
si urmează tratamente medicamentoase care pot avea efecte secundare. 

Exemplele enumerate mai sus nu constituie o listă exhaustivă, dar sunt tipuri de 
evenimente sau condiţii care pun în discuţie necesitatea unei reevaluări psihologice. Dacă 
există dovezi că s-a produs un eveniment sau o condiţie semnificativă, se recomandă 
efectuarea unei evaluări pentru a determina măsura în care evenimentul sau condiţia 
semnificativă au afectat performanţa cognitivă a şoferului. Două dintre capitolele anterioare 
au tratat pe larg evaluarea funcționării neuropsihologice şi evaluarea dementei, fiind deci 
relevante şi pentru monitorizarea eventualelor deteriorări ale funcţiilor psihice la condu- 
cătorii auto. Fără a repeta, vom menţiona succint câteva instrumente a căror validitate 
predictivă a fost demonstrată în studii pe conducători auto care prezentau una sau mai 
multe dintre condiţiile enumerate mai sus. 

În prezent, standardul clinic al capacităţii de conducere este rezultatul bun la o „probă 
de teren” (BTW - Behind The Wheel), în care persoana evaluată conduce autovehiculul 
pe un traseu standard, iar examinatorul îi monitorizează performanţa (de exemplu, înregis- 
trează numărul de erori). Cu toate acestea, evaluarea BTW nu poate discrimina între modifi- 
cările subtile ale factorilor cognitivi care afectează performanţa în conducere. Asociaţia 
Medicilor Americani (2010) recomandă teste specifice pentru evaluarea abilităţilor de 
conducere (Assessment of Driving-Related Skills - ADReS) : teste de percepţie (inclusiv 
pentru acuitatea vizuală şi câmpul vizual) şi teste ale abilităţilor cognitive precum Trial 
Making Test (A şi B), care include : testarea urmăririi vizuale, scanarea vizuală complexă, 
atenţia mobilă. Pentru persoanele cu demenţă se recomandă aplicarea Mini-Mental State 
Examination alături de evaluarea istoricului accidentelor sau al abaterilor din trafic şi a 
caracteristicilor de personalitate agresive sau impulsive pentru identificarea pacienţilor 
cu risc crescut de conducere nesigură (Iverson et al. , 2010). Mini-Mental State Examination 
este cel mai folosit instrument pentru evaluarea dementei conducătorilor auto. Instrumentul 
este uşor de aplicat şi, rezumându-se la un set restrâns de funcţii cognitive, oferă o măsură 
rapidă a nivelului cognitiv global. Pentru conducătorii auto care au suferit un accident 

vascular cerebral, Akinwuntan et al. (2002) propun o evaluare neuropsihologică compusă 
din opt teste diferite: figura complexă a lui Rey, câmpul vizual util (UFOV), atenţia 
divizată, flexibilitatea, scanarea vizuală, incompatibilitatea, câmpul vizual şi neglijarea. 
Studiile lor arată că o combinaţie a acuitatii vizuale cu scorul la testul figurii lui Rey a 
fost cel mai bun predictor pentru performanţa la volan. 

Aceste studii şi recomandări arată că evaluarea performanţei în conducere după un 
eveniment sau o condiţie care afectează funcţiile psihice nu poate fi limitată la un singur 
domeniu cognitiv. 


37.2.3. Evaluarea conducătorilor auto cu cerinţe speciale 


Orice evaluare a conducătorilor auto trebuie să debuteze cu o evaluare psihologică şi 
medicală de bază şi suplimentară dacă se constată existenţa unor aspecte medicale specifice 
care necesită o examinare extensivă. Scopul evaluării persoanelor cu cerinţe speciale este 
de a determina dacă persoana are un nivel minim al abilităţilor pentru a conduce în condiţii 
de siguranţă sau dacă poate atinge acest nivel printr-un program special de formare şi/ 
sau folosind un vehicul adaptat. În multe ţări legea reglementează condiţiile în care o 
persoană poate obţine şi menţine dreptul de a conduce un autovehicul ţinând cont de 
cerinţele sale speciale (de exemplu, deficiență de auz, văz, handicap locomotor etc.). 

Rezultatele acestor investigaţii vor determina luarea deciziei pentru obţinerea permisului 
de conducere. În etapele următoare se impune o evaluare într-o echipă multi-disciplinară. 
Această echipă este formată dintr-un medic (familiarizat cu problemele din trafic), un psiholog 
(specializat in psihologia traficului), un terapeut ocupational cu experienţă în tehnologia 
adaptivă şi un instructor auto. Cerinţele medicale şi psihologice pentru conducere sunt 
obţinute prin interviu, chestionare şi teste de laborator, în timp ce evaluarea practică a 
capacităţii de a conduce vehicule trebuie să fie bazată pe performanţă practică efectivă. 

Deoarece capacitatea practică de a conduce vehicule se bazează pe testul de conducere, 
rolul instructorului, în calitate de expert în evaluarea performanţei şi educaţiei specifice, 
trebuie să fie un element central al echipei de evaluare. 


37.3. Evaluarea stilului comportamental în conducere 


În acest subcapitol prezentăm un set de instrumente care pot fi folosite pentru a evalua 
cele mai importante dimensiuni ale comportamentului în trafic: abaterile de la norme, 
agresivitatea în trafic, stilul de conducere, precum şi câţiva factori individuali asociaţi cu 
asumarea riscului. Pentru scalele deja validate sau adaptate pe populaţie românească, 
insistăm asupra versiunii româneşti. 

În general, aceste scale pot fi folosite ca instrument psihometric de screening pentru 
identificarea indivizilor care sunt înclinați spre comportamente periculoase ori neadaptate 
în trafic. Aceste persoane ar putea fi orientate spre programe speciale de formare, consiliere 
sau chiar de intervenţie terapeutică (de exemplu, pentru controlul tendinţelor agresive). 
În prezenţa unui cadru legislativ adecvat, aceste intervenţii s-ar putea face la intrarea în 
şcoala de şoferi, pe parcursul acesteia sau după constatarea unui număr repetat de abateri 

sau accidente. Instrumentele prezentate în acest subcapitol pot fi utilizate pentru a măsura 
efectele unor astfel de intervenţii psihologice de formare, consiliere sau reabilitare. 


37.3.1. Chestionarul Comportamentului în Trafic (DBQ) 


Pentru a explica implicaţiile factorilor umani în apariţia accidentelor, Reason (2000) 
porneşte de la două perspective. Pe de o parte, perspectiva sistemului, care presupune că 
eroarea umană este imposibil de evitat. A doua perspectivă tratează aspectul uman, cu accent 
pe studierea comportamentelor periculoase şi consideră că apariţia lor poate fi explicată 
prin apelarea la diferite procese alterate ca: neatentia, neglijenta, motivaţia slabă. 

Pe scurt, modelul propus de Reason cuprinde: scăpări, lapsusuri, greşeli şi abateri. 
Scăpările reprezintă eşecul unui individ de a realiza o acţiune aşa cum a fost iniţial 
planificată. Un lapsus reprezintă omiterea execuţiei unei acţiuni aşa cum a fost planificată 
din cauza unei insuficiențe de memorie sau de stocare. Ambele pot apărea la nivelul sarcinilor 
puternic automatizate şi rutiniere (Whittingham, 2004b). O greşeală constă în apariţia unei 
erori în cadrul secventei de planificare a acţiunii, indiferent dacă ulterior această acţiune 
este realizată corect sau nu şi apare doar la nivelul cognitiv, al planificării (Stanton şi 
Salmon, 2009). Abaterile constituie o categorie aparte reprezentând devieri deliberate de 
la practicile considerate a fi necesare pentru menţinerea siguranţei în timpul operării 
unui Sistem cu grad ridicat de periculozitate (Reason et al., 1990, p. 195). Reason împarte 
abaterile în abateri simple de la regulile şi procedurile scrise sau nescrise, a căror 
respectare este absolut necesară pentru menţinerea siguranţei, şi abateri neintentionate, care 
presupun devierea de la aceste reguli, dar fără o participare conştientă şi deliberată a indivi- 
dului (de exemplu, depăşirea neintentionata a limitei de viteză) (Stanton şi Salmon, 2009). 

În varianta pentru România, soluţia cu 3 factori s-a dovedit a fi cea mai potrivită pentru 
cei 37 de itemi ai scalei (Havârneanu, Gheorghiu şi Hohn, 2010). 


Primul factor (18 itemi), alcătuit din itemii subscalelor scăpare, lapsus şi greşeală, 
izolează ceea ce Reason (1990) a numit factorul eroare umană care ar putea să apară în 
oricare din secvențele care alcătuiesc acţiunea de sofat. 


Factorul 2 (8 itemi) este alcătuit şi din itemi referitori la abateri simple, dar şi unele 
abateri agresive. Conform gravitatii lor, acest factor grupează acele abateri considerate 
ca având un risc foarte mare atât pentru şofer, cât şi pentru ceilalţi participanţi la trafic. 
Particular, acest factor se referă la abateri simple, cum ar fi condusul în stare de ebrietate 
şi depăşirile deosebit de periculoase, şi la abateri agresive, cum ar fi cursele de urmărire. 


Factorul 3 (8 itemi) este alcătuit preponderent din itemi care fac referire directă la 
viteză. Din punctul de vedere al gravitatii, aceştia sunt din categoria fără risc sau cu risc 
potenţial. O caracteristică interesantă a acestui factor este că grupează aproape toţi itemii 
de la abateri simple şi agresive cu trimitere la mărimea vitezei. Acest factor evidenţiază 
pe lângă nerespectarea limitei legale de viteză şi nevoia de a merge mai repede (presarea 
celorlalţi participanţi la trafic care circulă cu viteză redusă). 


Este important să evidentiem faptul că cei trei factori extraşi au origini psihologice 
interne diferite şi, ca atare, presupun intervenţii, explicaţii şi rezolvări diferite. În cazul 
scăpărilor, procesele defectuoase sunt cele atentionale şi presupun intervenţii şi antrenament 
pentru menţinerea stabilităţii şi mobilităţii atenţiei. Lapsusurile sunt erori mnezice care 

determină omiterea acţiunilor necesare finalizării corecte a sarcinii. În acest caz, intervenţiile 
presupun un antrenament mnezic şi, eventual, repetarea frecventă a acţiunilor. Deseori 
mecanismele atentionale se pot combina cu cele mnezice în comiterea unor erori, neputând 
fi delimitate exact. Indivizii „distraţi”, „aerieni” pot uita efectiv necesitatea efectuării 
unei acţiuni sau pot omite efectuarea acţiunii deoarece în acel moment sunt centrati pe 
alte acţiuni. Greşelile sunt erori de estimare şi decizie şi presupun activarea mecanismelor 
psihologice mai complexe de procesare a informaţiei, deliberare şi alegere. Greselile 
reprezintă erori în planificare, erori de judecată sau de inferenţă. Deseori, în trafic, 
deciziile trebuie luate în situaţii de incertitudine. Intervenţiile vizează familiarizarea 
persoanelor cu situaţiile din trafic, urmate de alegerea comportamentelor adecvate şi 
exersarea celor mai bune acţiuni pentru a evita consecinţele nedorite. 

Abaterile simple şi cele agresive reprezintă încălcări ale regulilor necesare pentru 
menţinerea siguranţei, sunt conştiente şi voluntare, iar în particular cele agresive au o 
componentă emoţională şi caracter interpersonal. 

În aceste situaţii, intervenţiile trebuie să se centreze pe educarea şi consilierea condu- 
cătorilor auto şi pe conştientizarea riscurilor datorate acestor încălcări ale normelor de 
siguranţă rutieră. În principal, educarea şoferilor ar trebui să se bazeze pe cunoaşterea 
normelor de siguranţă, accentuarea necesităţii cursurilor de conducere preventivă şi 
insistarea pe campanii de sensibilizare cu privire la riscurile majore pe care le presupune 
nerespectarea legislaţiei rutiere în vigoare. 


37.3.2. Instrumente care măsoară agresivitatea în trafic 


Unul din instrumentele clasice pentru măsurarea furiei şoferilor este „Scala furiei în 
trafic” (Driving Anger Scale - DAS; Deffenbacher er al., 1994). Scala conţine 33 de 
itemi care măsoară şase aspecte: lipsa de politeţe, gesturile ostile, conducerea lentă 
(traficul lent), blocajele din trafic (traficul blocat), prezenţa poliţiei şi condusul ilegal. În 
urma analizei datelor culese prin autoraportare cu această scală, s-a constatat că trăsătura 
de furie a şoferului este legată de un număr mare de comportamente periculoase la volan, 
inclusiv încălcarea regulamentelor, pierderea concentrării atenţiei, un control mai slab şi 
decizii la limită (Deffenbacher er al., 2004). 

În plus, chestionarul DATQ (Driver’s Angry Thoughts Questionnaire ; Deffenbacher 
et al., 2003) poate fi folosit pentru a evalua frecvenţa cu care şoferii experimentează 
cognitii agresive. Instrumentul are 65 de itemi grupaţi în cinci scale: emiterea unor 
judecăţi mintale şi neîncredere, etichetare peiorativă şi gânduri agresive verbal, gânduri 
legate de răzbunare şi represalii, gânduri legate de agresivitatea fizică şi gânduri de 
autostăpânire. O cercetare efectuată pe populaţie românească (Bogdan, 2016) sugerează 
că varianta românească a scalei nu diferă de structura originală. 

Un instrument care permite o analiză mai exactă a formelor în care se manifestă furia 
este „Inventarul expresiilor furiei în trafic”, în care şoferii raportează modul în care 
reacţionează cand se simt furioşi la volan (Driving Anger Expression Inventory - DAX ; 
Deffenbacher et al., 2002). Acesta include patru factori : agresivitatea verbală - expresii 
verbale directe (de exemplu, injurii) sau indirecte (de exemplu, comentarii negative în şoaptă), 
dar şi comportamente nonverbale (de exemplu, a-l privi amenintator pe celălalt) ; agresivi- 
tatea fizică — cu referiri la comportamente agresive directe (de exemplu, încercarea de 
a-l lovi pe celălalt) ; folosirea vehiculului propriu pentru a-şi exprima agresivitatea — mai 

exact, comportamentele prin care un şofer încearcă să intimideze, să încurce sau să enerveze 
un alt conducător auto (de exemplu, a conduce foarte încet in fata celuilalt) ; exprimarea 
adaptativă/constructivă a agresivitdtii, respectiv strategiile cognitive şi comportamentale 
care implică evitarea situaţiei conflictuale şi conducerea în condiţii de siguranţă (de exemplu, 
ignorarea situaţiei, găsirea unor soluţii pozitive pentru a ieşi din situaţie, încercarea de a 
se calma etc.). Adaptarea DAX pe conducători auto români (Sârbescu, 2012) a evidenţiat 
gruparea agresivitatii verbale şi fizice într-un singur factor, deci prezenţa a doar trei 
subscale : agresivitate fizică şi verbală (a =0,88), utilizarea vehiculului pentru exprimarea 
agresivitatii (2=0,80) şi exprimarea adaptativă/constructivă a agresivitatii (a=0,89). 

Indicatorul Dula privind şofatul periculos (Dula Dangerous Driving Index - DDDI) 
este un alt chestionar care poate fi folosit pentru măsurarea tendinței agresive în conducere. 
Instrumentul a fost creat de psihologul clinician Chris Dula (East Tennessee State University, 
SUA) pentru a măsura conducerea agresivă (engl., Aggressive driving and road rage), alături 
de cognitiile şi emoţiile negative (Negative Cognitive/Emotional Driving) şi de conducerea 
riscantă (Risky driving). Unele studii de validitate au sugerat o structură cu patru factori, 
în care conducerea sub influenţa alcoolului (Drunk driving) formează un factor independent 
de conducerea riscantă (Willemsen et al., 2008). De asemenea, corelatiile ridicate dintre 
factori sugerează că subscalele DDDI ar putea fi de fapt folosite ca o măsură unidimen- 
sională a conducerii periculoase în funcţie de scorul total. Deşi în urma mai multor studii 
de validitate structura factorială a DDDI rămâne oarecum neclară, instrumentul poate 
oferi o evaluare generală a tendinței către comportamente agresive şi riscante în trafic. 
Varianta românească a DDDI (Dula, Iliescu şi Ionescu, 2009) conţine 28 de itemi împărţiţi 
în trei subscale: Agresivitate, Cognitii/Emotii negative şi Risc. 


37.3.3. Inventarul Multi-dimensional al Stilului de Conducere 
(MDSI) 


Inventarul stilului de conducere (MDSI) a fost construit pentru a conceptualiza stilul de 
conducere obişnuit al unui individ ca factor specific, care poate explica implicarea în 
accidente rutiere şi încălcări ale normelor în trafic, atât direct, cât prin asocierea cu 
factorii sociodemografici şi de personalitate (Taubman - Ben-Ari et al., 2014). 

Analiza factorială a relevat opt factori, fiecare dintre ei reprezentând un anumit stil 
de conducere: distrat, anxios, riscant, furios, şofatul cu mare viteză, de reducere a 
stresului, prudent şi atent. În plus, s-au găsit asocieri semnificative între cei opt factori, 
pe de o parte, şi sexul, vârsta şi experienţa în conducere, precum şi cu factori de 
personalitate, ca stima de sine, nevoia de control, căutare de senzaţii şi extraversiunea, 
pe de altă parte (Taubman - Ben-Ari er al., 2004). 

Studii realizate în România sugerează că în contextul sociocultural românesc un stil 
de conducere distinct s-ar putea manifesta în plus faţă de cele abordate în MDSI iniţial. 
Acest stil presupune încălcarea normelor din trafic percepute a fi iraționale în anumite 
contexte situationale lipsite de pericol. Mai exact, studiile anterioare asupra şoferilor 
români (Havârneanu şi Goliţă, 2010) arată că cel mai important motiv pentru respectarea 
regulilor de circulaţie este frica de pedeapsă. Cu toate acestea, deşi severitatea sancţiunilor 
administrate pentru încălcările normelor de circulaţie în România a crescut progresiv în 
ultimele decenii, rata de devianţă şi accidentele rutiere nu au scăzut in mod semnificativ. 

Respectarea normelor rutiere nu depinde numai de teama de pedeapsă, ci şi de irationalitatea 
percepută a regulilor (Havârneanu şi Havârneanu, 2012). 

Prin urmare, varianta românească a MDSI a fost îmbunătăţită prin includerea unor 
elemente care vizează comportamentul şoferilor în situaţii de trafic în care normele sunt 
percepute ca fiind iraționale (Holman şi Havârneanu, 2015). Cei 41 de itemi au fost grupaţi 
în şapte factori după cum urmează: 


e Primul factor (6 itemi) se referă la stilul de încălcare a normelor percepute ca fiind 
iraționale în diferite contexte din trafic. 

e Al doilea factor (4 itemi) este stilul de conducere anxios, deoarece toţi itemii vizează 
tendinţa unei persoane de a experimenta nervozitate şi stres în timpul condusului. 

e Al treilea factor (7 itemi) descrie comportamente care vizează atenția şi atitudinile de 
conducere prudentă. 

e Al patrulea factor (6 itemi) este stilul de conducere riscant şi se referă la căutarea de 
senzaţii şi implicarea în comportamente de conducere riscante. 

e Al cincilea factor (8 itemi) din care patru itemi corespund stilului de conducere furios 
din alte versiuni ale MDSI, iar ceilalţi patru fac parte din stilul de conducere cu mare 
viteză în varianta originală a MDSI. În general, elementele care formează acest factor 
denotă tendinţa conducătorilor auto de a deveni frustrati în situaţii specifice din trafic 
şi de a-şi exprima furia prin comportamente agresive directe sau indirecte fata de alti 
conducători auto. Pe această bază, s-a etichetat acest factor ca stil de conducere furios. 

e Al şaselea factor (4 itemi) descrie implicarea conducătorilor auto în activităţi de 
relaxare în timpul mersului şi corespunde stilului de reducere a stresului din varianta 
originală. 

e Al şaptelea factor (6 itemi) se referă la stilul de conducere disociativ al versiunii 
iniţiale a MDSI. Aceste elemente descriu tendinţa unei persoane de a fi distrasă şi de 
a comite erori de conducere din cauza acestei distrageri a atenţiei. 


Validitatea externă a MDSI-RO este indicată de asociaţiile între stilurile de conducere 
şi implicarea în accidente de circulaţie. Şoferii care au provocat accidente manifestă stiluri 
dezadaptative (riscant, agresiv şi de încălcare a normelor percepute ca fiind iraționale in 
funcţie de context). Validitatea de construct a MDSI-RO a fost demonstrată prin examinarea 
relaţiilor sale cu un set de trăsături de personalitate relevante, şi anume: căutarea de 
senzaţii (atât generale, cât şi în trafic), dorinţa de control, furia în trafic, normlessness 
(tendinţa de a nu se supune regulilor când se urmăreşte atingerea unui scop), dutifulness 
(tendinţa de a respecta normele) şi intoleranta la disconfort. 

Stilurile de conducere furios şi riscant corelează negativ cu tendinţa de a respecta 
normele şi pozitiv cu furia în trafic, căutarea de senzaţii, tendinţa de a nu se supune 
regulilor când se urmăreşte atingerea unui scop şi intoleranta la disconfort. În cele din 
urmă, căutarea de senzaţii şi furia în trafic au fost pozitiv legate de stilul distrat şi stilul de 
reducere a stresului şi negativ legate de stilul de conducere atent şi prudent, care a apărut, 
de asemenea, asociat negativ la furia în trafic şi pozitiv cu tendinţa de a respecta normele. 

Alături de DBQ, MDSI-RO poate fi un instrument valoros pentru evaluarea laturii 
comportamentale în trafic. Conducătorii auto cu stiluri de conducere dezadaptative ar 
putea avea nevoie de consiliere şi monitorizare. De exemplu, stilul riscant poate fi corectat 
prin programe de formare axate pe conştientizarea pericolului şi percepţia riscului (hazard 
perception training), iar stilul agresiv poate fi diminuat prin programe de intervenţie 
centrate pe controlul emoţiilor negative (anger management). 

37.4. Evaluarea personalităţii 


Această secţiune abordează modalităţile de măsurare a riscului la volan prin intermediul 
unor factori de personalitate puternic asociaţi cu asumarea riscului sau cu un număr ridicat 
de accidente. Concepţia de bază din spatele acestei metode este că asumarea riscului este 
o tendinţă generală legată de prezenţa unor trăsături ale personalităţii. Unele chestionare 
încearcă să evidentieze măsura in care aceste trăsături sunt prezente la un anumit individ. 
În continuare oferim câteva exemple de instrumente care îşi propun să măsoare dimensiuni 
ale personalităţii în legătură cu riscul. 


37.4.1. Căutarea senzatiilor şi impulsivitatea 


Pentru măsurarea senzatiilor tari, există scala de 40 de itemi creată de Zuckerman (1994), 
care include 4 factori : căutarea pericolelor şi a aventurii, căutarea experienţelor, dezinhibitia 
şi susceptibilitatea de plictiseală. Acest instrument a ajuns astăzi la forma a V-a revizuită. 
Pentru măsurarea aceluiaşi construct, Arnett (1994) propune Arnett Inventory of Sensation 
Seeking (AISS), un instrument compus din două subscale a câte 10 itemi (intensitatea şi 
noutatea). În concepţia autoarei, AISS depăşeşte limitele scalei lui Zuckerman şi are o 
validitate predictivă mai bună. 

Pentru evaluarea impulsivitatii, există Barratt Impulsivity Scale (BIS-11 ; Patton, Stanford 
şi Barratt, 1995) care include 30 de itemi ce măsoară trei factori ai impulsivitatii cu cate 
două fațete fiecare : impulsivitatea cognitivă (a lua decizii foarte rapid ; fatete: neatentie 
şi instabilitate cognitivă), motorie (a acţiona fără a gândi; fatete: reacţie motorie şi 
perseverenţă) şi impulsivitatea planificării (fațete : autocontrol şi complexitate cognitivă). 
Un instrument asemănător este Scala de impulsivitate a lui Eysenck (Eysenck Impulsiveness 
Questionnaire ; Eysenck şi Eysenck, 1975). Scala conţine 54 de itemi şi 3 subscale: 
impulsivitate, venturesomeness (construct similar căutării senzatiilor) şi empatie. Subscala 
empatiei nu conţine însă itemi referitori la risc. 


37.4.2. Stresul conducătorului auto 


Inventarul de stres al conducătorului auto realizat de către Matthews er al. (1997) este 
destinat să evalueze vulnerabilitatea individuală la stres în contextul condusului. Acesta 
cuprinde 41 de itemi ce măsoară 5 trăsături stabile referitoare la condus. Două scale ale 
acestui inventar au legătură cu riscul în trafic. Acestea sunt monitorizarea riscurilor 
(Hazard monitoring), care se referă la tendinţa de a monitoriza activ riscurile şi este 
asociată cu acţiunile orientate către siguranţă şi cu dorinţa de a preveni amenințările prin 
evitarea vigilentă a pericolului (de exemplu: „Depuneţi efort special pentru a fi vigilent 
chiar şi pe drumuri pe care le cunoaşteţi bine” sau „Depuneţi efort să identificaţi 
potentialele riscuri chiar şi atunci cand nu este strict necesar”) şi cdutarea de senzaţii 
(Thrill-seeking), care se referă la plăcere prin asumarea unor riscuri în trafic (de exemplu : 
„Condusul cu viteză vă dă senzaţii plăcute” sau „Vă place să vă cresteti nivelul adrenalinei 
în timp ce conduceţi”). 

37.4.3. Locul Controlului în Trafic (T-LOC-RO) 


Cercetările din psihologia transporturilor au arătat că locul controlului în trafic, ca măsură 
a stilului de atribuire a conducătorilor auto, poate prezice comportamentele riscante şi 
implicarea în accidente. Ozkan şi Lajunen (2005) au creat scala locului controlului în 
trafic (Traffic Locus of Control, T-LOC), un instrument cu 16 itemi şi patru factori : primul 
factor (eu) este echivalent cu locul controlului intern, iar ceilalţi trei factori (ceilalți 
conducători auto, vehiculul/mediul şi soarta) reprezintă locul controlului extern. Ei au 
afirmat că persoanele cu locul controlului intern interpretează evenimentele rutiere 
bazându-se de cele mai multe ori pe abilităţile personale, în timp ce conducătorii auto cu 
locul controlului extern au tendinţa să perceapă rezultatele propriului comportament ca 
urmare a factorilor externi, cum ar fi ceilalţi participanţi la trafic, norocul, soarta sau 
vehiculul (Ozkan şi Lajunen, 2005). 

Varianta românească a scalei (T-LOC-RO; Măirean et al., 2017) conţine 41 de itemi 
şi are proprietăţi psihometrice similare cu scala originală, verificate prin analiză factorială 
confirmativă. Validitatea de construct a fost confirmată prin corelaţii cu şase factori de 
personalitate şi cele 7 stiluri de conducere din MDSI-RO. În plus, varianta românească 
extinde structura iniţială a scalei, prin adăugarea unui factor suplimentar, şi anume 
religiozitatea. Acest factor corespunde unui loc al controlului extern şi ar putea fi specific 
culturilor creştin-ortodoxe, caracterizate prin practici religioase cu caracter protectiv 
specifice traficului (de exemplu, sfinţirea autovehiculului). În plus, T-LOC-RO include o 
subscală de dezirabilitate a răspunsurilor care ajută la identificarea tendinței de faţadă. 


37.5. Evaluarea percepţiei și asumării riscului 


Alte instrumente încearcă să măsoare constructe legate de percepţia şi acceptarea riscului : 
estimarea subiectivă a riscului, pericolele sau beneficiile percepute etc. şi să prezică pe 
baza acestora probabilitatea cuiva de a-şi asuma riscuri în general. 


37.5.1. Scale de percepție a riscului 


Parsons, Siegel şi Cousins (1997) prezintă o scală revizuită de percepţie a riscului şi de 
implicare în comportamente riscante (The Risk Involvement and Perception Scale-Revised, 
RIPS-R). Scala modificată include un set de 18 comportamente specifice tinerilor, de la 
cele cu un grad mic de risc la cele ce presupun un mare grad de risc, şi este extrem de 
utilă pentru identificarea acelor persoane dispuse să se angajeze în comportamente 
puternic riscante. Instrumentul utilizează 4 subscale şi conţine 6 factori: alcool, droguri, 
sex, comportamente tipice masculine, comportamente acceptate social şi comportamente 
imprudente. Gullone er al. (2000) prezintă un instrument similar, in care participanţii 
trebuie să estimeze frecvenţa cu care se angajează în diverse comportamente (77 de itemi) 
pe o scală in 5 puncte, unde 0 înseamnă niciodată, iar 4 foarte des. Instrumentul relevă 
patru factori: primul factor (comportamente de căutare a senzatiilor), al doilea factor 

(riscurile rebele), al treilea factor (riscurile periculoase, reckless risks) şi al patrulea factor 
(riscurile antisociale). 

Unii cercetători din domeniu utilizează tehnica de măsurare a unui comportament 
specific printr-un singur item. De exemplu, McKenna, Horswill şi Alexander (2006) 
utilizează întrebări singulare cu privire la aspecte specifice ale asumării riscului. De 
exemplu, pentru a măsura cât mai precis viteza de mers, ei le cer participanţilor să estimeze 
şi să raporteze (în mile sau kilometri pe oră) cu ce viteză se vor deplasa în următoarea 
lor călătorie pe o autostradă cu trei benzi pe sens şi în anumite condiţii specifice. Lajunen 
et al. (1997) consideră că instrumentele bazate pe autoraportare sunt extrem de expuse 
răspunsurilor dezirabile social. Autorii îşi propun crearea unei scale care să măsoare 
comportamentul dezirabil social al conducătorilor auto. Pentru aceasta ei realizează două 
subscale: una care să măsoare autoamăgirea şi una care să măsoare managementul 
impresiei la şoferi. Scala construită de ei corelează mai puternic cu răspunsurile legate 
de trafic decât cu cele referitoare la personalitate, ceea ce sugerează că este un instrument 
de măsură mai util decât scalele tradiţionale de evaluare a răspunsurilor dezirabile în cazul 
în care se vizează comportamentul rutier. 

Deşi chestionarele au un rol important în cunoaştere, limita importantă a acestora este 
tendinţa subiecţilor de a da răspunsuri dezirabile social. Acest aspect este foarte important 
deoarece nu putem stabili care este limita dintre realitate şi aparenţă. Cu toate acestea, 
unele cercetări au evidenţiat legătura dintre comportamentul observat prin mijloace directe 
în condiţii reale şi comportamentul relevat pe baza răspunsurilor obţinute prin autoraportare, 
fapt care justifică utilizarea metodei pentru cunoaşterea comportamentelor in trafic. 


37.5.2. „Simularea” prin scenarii vizuale statice 
sau dinamice 


Groeger (2000) operaţionalizează riscul la volan prin capacitatea de percepere a pericolelor 
şi a dificultății sarcinii în aşa-numitele JOTs (Judgements Of Traffic scenes). Această 
procedură constituie o simbioză între metoda chestionarului şi cea a scenariilor simulate. 
Evaluările scenelor de trafic constau în prezentarea subiecţilor a 24 de secvenţe separate 
sub formă de fotografii sau filme scurte. Ei trebuie să le evalueze pe două dimensiuni : 


1) dimensiunea pericol include proximitatea altor vehicule, gradul de concentrare pe care 
îl presupune situaţia, gradul de normalitate-neobisnuinta al situaţiei, gradul de stres 
pe care îl determină circumstanţele respective şi seriozitatea consecinţelor care ar 
rezulta dacă s-ar produce un accident ; 

2) factorul dificultate include şansele ca ceva neaşteptat să intervină, abilităţile solicitate 
şoferului, numărul de accidente care s-ar putea produce, viteza cu care autovehiculele 
par că se deplasează şi aglomeraţia traficului. Se pare că performanţa într-o astfel de 
sarcină ţine mai degrabă de activarea din memorie a unei hărţi a situaţiilor saliente şi 
compararea ei cu situaţia-stimul prezentată. 


McKenna, Horswill şi Alexander (2006) utilizează o tehnică de simulare video pe 
computer, ale cărei elaborare şi validare au fost începute în 1999. Într-un set de experimente 
făcute exclusiv pe conducători auto, ei măsoară asumarea riscului, constructul fiind 
operationalizat în 4 moduri diferite : 

1) Testul video al vitezei : participanţii urmăresc secvențe video filmate din perspectiva 
şoferului. Pentru fiecare scenă ei trebuie să aprecieze cu cât ar merge mai repede sau 
mai încet faţă de viteza din film ; 

2) Testul urmăririi apropiate : participanții privesc un film în care vehiculul se apropie 
de spatele unui alt vehicul care rulează în acelaşi sens pe autostradă. Ei trebuie să 
efectueze o primă apăsare pe un buton odată ce ajung la distanța pe care o mențin de 
obicei faţă de autovehiculul din faţă şi o a doua apăsare atunci când estimează că 
distanţa devine prea mică şi periculoasă ; 

3) Testul acceptării intervalelor goale : participanţii privesc o intersecţie în T din punctul 
de vedere al cuiva care doreşte să vireze la stânga pe un drum cu prioritate. Camera 
este poziționată ca şi cum şoferul s-ar asigura în dreapta privind pe geamul din dreapta 
la traficul ce se îndreaptă spre el. Participantilor li se cere să apese pe buton la fiecare 
interval (spaţiu din coloana de autovehicule) în care ar decide să intre în intersecţie ; 

4) Testul percepţiei pericolelor : participanţii privesc mai multe scene video şi apasă pe 
un buton în momentele în care percep un stimul care s-ar putea transforma într-o 
situaţie periculoasă. Pericolul este definit ca o situaţie în care persoana consideră că 
apare probabilitatea unui accident. 


Rezultatele obţinute în decursul anilor cu aceste probe confirmă diferenţele de gen 
(femeile aleg viteze mai mici de deplasare, bărbaţii conduc mai aproape de vehiculul din 
fata) şi diferenţele de vârstă (tinerii aleg viteze mai mari). În plus, proba diferenţiază 
între conducătorii auto fără experienţă, cu experienţă şi experţi, dar şi între cei care nu 
au fost niciodată implicaţi în accidente şi cei care au avut cel puţin două accidente. Mai 
mult, ar trebui remarcat faptul că această tehnică de simulare video măsoară comportamente 
care s-au dovedit a fi caracteristice pentru stilul riscant de conducere: subestimarea 
pericolelor, viteza excesivă, urmărirea îndeaproape a vehiculului din faţă şi interacţiunile 
inadecvate cu ceilalţi participanţi la trafic (cum ar fi neacordarea de prioritate). 


37.6. Evaluarea posteveniment 


Până acum am prezentat instrumente de evaluare psihologică al căror scop este optimizarea 
performanţei şi a comportamentului şoferilor cu scopul reducerii numărului de accidente 
din trafic. În ciuda eforturilor de preventie, accidentele şi incidentele din trafic nu pot fi 
eliminate. Domeniul transporturilor se confruntă şi va continua să se confrunte cu 
accidente şi alte evenimente cu potenţial traumatic (de exemplu, sinucideri pe calea ferată 
sau coliziuni la trecerile la nivel; Havârneanu, Burkhardt şi Silla, 2016). Prin urmare, 
un domeniu important în evaluarea psihologică din domeniul transporturilor este evaluarea 
postincident, atunci când indivizii implicaţi în evenimente cu potenţial traumatic sunt 
vulnerabili să dezvolte stres posttraumatic. Evaluarea traumei a fost analizată pe larg 
într-un alt capitol al acestui volum. În această secţiune prezentăm doar o serie de 
instrumente consacrate pentru evaluarea efectelor traumatice la personalul din transportul 
feroviar, cu precădere la mecanicii de locomotivă. 

Unul dintre cele mai utilizate instrumente de screening este Chestionarul Sănătăţii 
Generale (General Health Questionnaire - GHQ). Diferite forme (cu 60, 30, 28, 20 şi 
12 itemi) au fost validate la nivel international, iar versiunile cu 28 şi 20 de itemi (Goldberg 

şi Hiller, 1979) sunt cele mai folosite în studiile clinice. GHQ-28 explorează patru categorii 
de tulburări psihice: (1) simptomele somatice, (2) anxietatea şi insomnia, (3) disfunctia 
socială şi (4) depresia. Fiecare factor conţine câte 7 itemi care permit calcularea unui 
scor pentru fiecare subscală, dar şi a unui scor total care reprezintă un indice global de 
severitate. Subiectii se autoevaluează comparându-şi starea curentă (posteveniment) cu 
starea lor din săptămânile anterioare. 

Un alt instrument de diagnostic extrem de popular în evaluarea stresului posttraumatic 
este Interviul Neuropsihiatric Internaţional MINI (MINI International Neuropsychiatric 
Interview ; Lecrubier et al., 1997). Acesta este un ghid de interviu structurat care poate 
fi administrat doar de către un psiholog clinician. Timpul mediu de realizare a interviului 
este de 15 minute. Interviul examinează fiecare criteriu corespunzător diagnosticului 
axei I din DSM-IV: depresie majoră, distimie, manie, agorafobie, panică, fobie socială, 
tulburare de anxietate generalizată, tulburare obsesiv-compulsivă, stres posttraumatic, 
anorexie mintală, bulimie, alcoolism şi simptome psihotice şi somatice. Dintre toate aceste 
criterii, trei sunt în mod special relevante pentru evaluarea postincident din domeniul 
transporturilor : depresia, panica şi stresul posttraumatic. Acest interviu clinic poate fi 
completat cu checklist-ul de stres posttraumatic propus de Blake et al. (1995), care include 
întrebări stadardizate suplimentare referitoare la prezenţa a 17 simptome de stres post- 
traumatic clasificate în secţiunile B, C şi D ale DSM-III şi DSM-IV. 

Întrucât aplicarea acestor ghiduri de interviu poate fi greoaie, Brewin et al. (2002) au 
propus un Chestionar de Screening al Traumei (Trauma Screening Questionnaire - TSQ), 
care poate fi administrat rapid şi uşor de către orice psiholog. Instrumentul conţine 10 itemi 
şi permite diagnosticarea stresului posttraumatic. Bazându-se pe studii de validitate realizate 
pe supraviețuitorii unor accidente feroviare, autorii chestionarului susţin că acesta are 
proprietăţi diagnostice similare cu interviul clinic propus de Blake er al. (1995). 

Un alt instrument de evaluare este Scala Impactului Evenimentelor (Impact of Events 
Scale - IES ; Horowitz, Wilner şi Alverez, 1979), care măsoară simptomatologia intruziunii 
Şi a evitării în ultimele 10 zile. Scala conţine 15 itemi grupaţi în două subscale: intruziunea 
(retrăirea persistentă a evenimentului prin amintiri de tip flash, coşmaruri etc.) şi evitarea 
(evitarea constantă a stimulilor asociaţi traumei, pasivitate etc.). Varianta revizuită a scalei 
(IES-R; Weiss şi Marmar, 1996) conţine 22 de itemi distribuiţi în trei subscale ce 
corespund principalelor categorii de simptome specifice stresului posttraumatic : retrăirea 
evenimentului traumatic, evitarea şi hiperactivitatea. 

Nu în ultimul rând, chestionarul procesării cognitive a traumei (Cognitive Processing 
of Trauma Questionnaire - CPOTS ; Williams, Davies şi Millsap, 2002) evaluează 5 mecanisme 
de coping care apar frecvent după evenimente traumatice: acceptarea/solutionarea, 
reinterpretarea pozitivă, compararea socială cu ţinte inferioare, regretul, negarea. 

Instrumentele de evaluare clinică expuse în acest subcapitol nu reprezintă nicidecum 
o paletă exhaustivă, dar sunt relevante pentru prevenirea efectelor secundare şi terțiare la 
personalul din transporturi expus la evenimente potenţial traumatice. Ele permit identificarea 
nivelului de stres posttraumatic imediat după eveniment şi monitorizarea simptomelor 
disfunctionale pe termen mediu (de exemplu, după 3 sau 6 luni) şi lung (de exemplu, 
după un an), asistenţa persoanei în dezvoltarea unui mecanism de coping adaptat, alegerea 
unui program adecvat de consiliere sau psihoterapie şi recomandări cu privire la reluarea 


hie. JA: 

Rezumat 


Evaluarea psihologică în context educaţional este procesul prin care se colectează o serie 
de date care oferă informaţii despre competențele cognitive, intrapersonale şi interper- 
sonale ale elevilor, în baza cărora se pot lua cele mai bune decizii în ceea ce priveşte 
fiecare elev în parte, clasa de elevi sau diferite grupuri de elevi. Evaluarea sumativă şi 
formativă pune în evidenţă cunoştinţele însuşite de elevi în diferite domenii, dar creşterea 
şansei de angajabilitate este dată de deținerea capacităţii de rezolvare creativă a problemelor 
ca o abilitate ce transcende domeniile. O modalitate propusă de evaluare a acestei capacităţi 
este cea computerizată, prin PISA sau MicroDYN. Cercetările arată că deprinderile 
noncognitive (intrapersonale şi interpersonale) prezic o serie de variabile importante pentru 
succesul în viaţă, cum ar fi succesul şcolar, succesul la locul de muncă, starea de sănătate 
şi lipsa criminalităţii. În acord cu CASEL, competențele socioemotionale sunt grupate in 
cinci categorii: conştiinţa sinelui, capacitatea de automanagement, conştiinţa socială, 
deprinderile interpersonale şi capacitatea de luare a deciziilor în plan academic şi social. 
Sistemul Devereux de Evaluare a Calităţilor Elevilor (DESSA) măsoară competentele 
socioemotionale ale preşcolarilor şi elevilor din ciclul primar şi gimnazial, atât în context 
şcolar, cât şi în context extraşcolar. În metaanaliza lor, La Paro şi Pianta (2000) estimau 
că peste 25% din performanţa şcolară a elevului în clasele primare poate fi prezisă în 
baza testelor standardizate de evaluare a cunoştinţelor ca o componentă a maturității 
şcolare. Maturitatea şcolară implică de asemenea dezvoltarea funcţiilor executive şi a 
capacităţii de integrare vizuo-motrică. Pentru evaluarea maturității şcolare pot fi utilizate 
Bateria de evaluare neuropsihologică la copiii de 3-12 ani NEPSY (Cognitrom), Platforma 
de evaluare a dezvoltării copiilor de 3-7 ani PEDa (Cognitrom) şi Bateria de evaluare a 
copilului preşcolar „Gata pentru şcoală” (TestCentral). 


38.1. Evaluare, decizii și dezvoltarea competenţelor 
pentru secolul XXI 


In context educaţional, evaluarea psihologică este procesul prin care se colectează o serie 
de date care oferă informaţii multiple şi diverse, în baza cărora se pot lua cele mai bune 

decizii în ceea ce priveşte individul sau grupul. Şcoala joacă un rol important în dezvoltarea 
sănătoasă a copiilor şi adolescenților, atât din punct de vedere cognitiv, cât şi din punct 
de vedere socioemotional. 

În 2009 Uniunea Europeană identifica opt competente-cheie considerate a fi necesare 
pentru reuşita personală, cetăţenie activă, incluziune socială şi angajare pe piaţa forţei de 
muncă : 


comunicare în limba maternă ; 

comunicare în limbă străină ; 

competenţe matematice, competenţe de bază în ştiinţe şi tehnologie ; 
competenţe digitale ; 

deprinderi de învăţare ; 

competenţe sociale şi civice ; 

iniţiativă şi antreprenoriat ; 

conştientizarea şi exprimarea creaţiilor culturale. 


ce Ano 


Într-un raport al Consiliului American al Cercetării, Pellegrino şi Hilton (2012) 
mentionau că educaţia trebuie să urmărească dezvoltarea a trei seturi de competenţe pentru 
a ajuta copilul să devină la vârsta adultă un bun cetăţean, adaptat în societate, un bun 
părinte şi un angajat eficient: competenţe cognitive, competenţe intrapersonale şi compe- 
tente interpersonale. 

Competentele cognitive sunt gândirea critică, deprinderile de lectură, raţiunea, argu- 
mentarea şi inovarea. Acestea implică gândire şi memorie şi sunt grupate în trei clustere : 
strategii, cunoştinţe şi creativitate. Competentele intrapersonale sunt flexibilitatea, 
iniţiativa, aprecierea diversităţii şi metacognitia. Acestea se referă la capacitatea de a ne 
controla propriile comportamente şi emoţii pentru a putea să ne atingem scopurile, inclusiv 
pe cele legate de învăţare. Ele formează patru clustere : deschidere, comportament etic, 
constiinciozitate şi acceptare necondiționată. Competentele interpersonale implică expri- 
marea ideilor, interpretarea mesajelor transmise de ceilalţi şi formularea răspunsului. 
Acestea aparţin unui număr de două clustere: capacitatea de a lucra în echipă, de a 
colabora, şi leadershipul. Competentele interpersonale sunt deprinderile de comunicare, 
colaborare, responsabilitate şi rezolvare de conflicte. 

Reformulând ideea emisă la începutul acestui capitol, putem spune că evaluarea 
psihologică este procesul prin care se colectează o serie de date care oferă informaţii 
despre competențele cognitive, intrapersonale şi interpersonale ale elevilor, în baza cărora 
se pot lua cele mai bune decizii în ceea ce priveşte fiecare elev în parte, clasa de elevi 
sau diferite grupuri de elevi. Ştim că, în mod tradiţional, funcţia testelor psihologice este 
aceea de a diferenţia indivizii sau reacţiile aceluiaşi individ în situaţii diferite (Anastasi, 
1988). Evaluarea psihologică oferă astfel informaţii despre diferenţele interindividuale, 
dar şi despre modificările ce survin la nivel individual, informaţii necesare deciziilor 
privitoare la fiecare elev, grup sau clasă de elevi. 

În baza evaluării, actorii sistemului educational, în special educatorii, învățătorii şi 
profesorii, pot lua decizii cu privire la instrucţie, fie că acestea vizează clasa întreagă, 
grupuri de elevi sau anumiţi elevi, luaţi individual. Când elevii întâmpină dificultăţi, fie 
academice, comportamentale sau fizice, profesorii sunt nevoiţi să facă apel la metode 
alternative de instruire sau să ceară asistenţă de specialitate. Prin urmare, ei pot folosi 
teste, observaţia zilnică, interviul astfel încât să decidă dacă un anumit elev are sau nu 
nevoie de asistenţă specială. 

Ministerul, inspectoratele şi conducerea şcolilor pot adopta rezoluţii în ceea ce priveşte 
curriculumul naţional, planul cadru de învăţământ, programa şcolară şi curriculumul la 
decizia şcolii, în acest caz vorbim de decizii curriculare. Evaluările realizate la nivel 
naţional la diferite niveluri de educaţie sau cele realizate în şcoală pe parcursul anului 
şcolar pot evidenția nevoile elevilor, nivelul de performanţă al fiecărui elev în comparaţie 
cu al celorlalţi sau în comparaţie cu o valoare standard, acest lucru furnizând date cu 
privire la necesitatea schimbării la nivel curricular. 

Rezultatele evaluării psihologice pot de asemenea să sprijine decizia de selectare şi 
plasare a indivizilor în medii educaţionale potrivite. De exemplu, în procesul de admitere 
la liceu sau universitate se stabilesc diferite criterii pentru diferite programe de studii, în 
baza cărora sunt selectaţi acei candidaţi care vor fi capabili să îndeplinească sarcinile 
academice cerute de programul respectiv. 

În diferite momente ale vieţii, oamenii sunt nevoiţi să ia decizii personale. Evaluarea 
psihologică este o alternativă prin care un individ poate beneficia de informaţii despre 
sine, astfel încât să poată lua decizia cea mai potrivită în legătură cu viitorul personal. 
Astfel, în baza evaluării maturității şcolare, o mamă poate decide dacă să accepte sau nu 
şcolarizarea mai devreme a propriului copil. 


38.2. Evaluarea psihologică a competenţelor cognitive 


Prin învăţare, elevul îşi însuşeşte cunoştinţe dintr-un anumit domeniu, însă capacitatea 
de a folosi cunoştinţele dintr-un domeniu în alt domeniu stă la baza învăţării pntru întreaga 
viaţă. În evaluarea cunoştinţelor, profesorii apelează atât la evaluări sumative, cât şi 
formative. Evaluarea sumativă se face la sfârşitul unei unităţi de conţinut, la sfârşitul 
semestrului sau al anului şcolar. Ea certifică performanţa elevului operationalizata prin 
notă. Totodată ea oferă informaţii cadrului didactic despre necesitatea schimbării metodelor 
de predare. Evaluarea sumativă este o evaluare formală. Evaluarea formativă are loc în 
timpul instruirii şi oferă informaţii despre nivelul atins de elev în însuşirea unei anumite 
deprinderi. Ea are la bază ambele tipuri de măsurători, informale (observarea elevilor, 
părerea elevilor) şi formale (chestionare, teme de casă). Evaluarea formativă presupune 
cunoaşterea de către elevi a obiectivelor învăţării, monitorizarea continuă de către profesor 
a progresului acestora, oferire de feedback şi implicarea elevilor în autoevaluare şi evaluare 
colegială (Pellegrino şi Hilton, 2012). Scopul evaluării formative este de a diagnostica 
problemele întâmpinate de elev în învăţare şi de a lua imediat măsuri de sprijinire a 
acestuia în vederea progresului. 

Vom lua ca exemplu rezolvarea problemelor de matematică. Studiile (Wong şi Ho, 
2017) arată că procesul de rezolvare a problemelor de matematică constă în două subprocese : 
construcţia numerică în baza enunturilor problemei şi operaţia aritmetică. Un elev din 
clasa a II-a are de rezolvat următoarea problema: „Ana a primit de ziua ei 150 de lei de 
la părinţi şi tot atâţia de la bunici, iar de la mătuşa ei a primit 200 de lei. Câţi lei a primit 
Ana în total? ”. Un prim proces este acela de a realiza construcţia numerică în baza celor 
enunțate în problema: 150 + 150 + 200 =, iar apoi să execute calculul artimetic : 500. 
Cele două subprocese îşi aduc contribuţia în mod independent în performanţa matematică, 
prin urmare copiii pot greşi în rezolvarea problemelor fie dintr-o cauză, fie din alta. 
Folosind diagnosticul formativ, învăţătoarea poate descoperi că greşeala elevului se poate 

datora incapacității lui de a realiza corect construcţia numerică. În acest caz, ea poate 
ajuta copilul să îşi reducă efortul mnezic prin: să citească problema prima dată, să 
identifice elementele esenţiale, să le sublinieze, să le combine, să le compare şi să scrie 
o metaoperatie (P+B+M=), iar apoi să citească problema din nou pentru a completa 
numerele in metaoperatie (150+ 150+200) (Fuchs et al., 2014). Copilul isi dezvolta astfel o 
schemă, în baza căreia va reuşi rezolvarea problemei (instruirea pe baza formării schemei). 

Swanson şi Jerman (2006) arătau în metaanaliza lor că dificultăţile matematice sunt 
datorate mai degrabă deficitului de menţinere şi manipulare a informaţiei verbale în 
memoria de lucru, decât deficitului memoriei vizuale. Prin urmare, învăţătoarea poate 
sprijini copiii care întâmpină dificultăţi în rezolvarea problemelor de matematică utilizând 
strategii verbale, cum ar fi cea propusă de Swanson (2014) : găseşte întrebarea şi subliniaz-o ; 
încercuieşte numerele ; încadrează cuvintele-cheie în pătrate ; taie informaţia care nu este 
necesară; decide ce operaţii trebuie să faci (adunare/scădere etc.) ; rezolvă. Pentru 
reprezentarea vizuală pot fi folosite diagrame. 

Ca o consecinţă a rapidei dezvoltări a tehnologiei şi a faptului că sarcinile de rutină 
pot fi executate cu ajutorul acesteia, angajatorii caută personal capabil să rezolve sarcini 
complexe, forţă de muncă abilă în rezolvarea creativă de probleme. Prin urmare, în ultimii 
ani, s-au intensificat eforturile de a evalua şi educa această capacitate de rezolvare creativă 
sau complexă a problemelor. 

Un efort considerabil privind evaluarea capacităţii de rezolvare creativă a problemelor 
şi apoi impunerea unor schimbări în cadrul sistemului educaţional în vederea dezvoltării 
acesteia este făcut de Programul pentru evaluarea internaţională a elevilor PISA (Programme 
for International Student Assessment), iniţiat de Organizaţia pentru Cooperare Economică 
şi Dezvoltare (OECD, 2013, 2014). 

Prima evaluare a capacităţii complexe de rezolvare a problemelor prin PISA a avut loc 
în 2012. Testul se adresează elevilor cu vârsta de 15 ani şi vizează evaluarea cunoştinţelor 
din trei domenii: citire/lectură, matematică şi ştiinţe. Timpul de administrare a testului 
este de 40 de minute, itemii fiind grupaţi în jurul unor probleme comune, prezentate în 
mod realist, ca fiind probleme zilnice (joc de handbal, să ai grijă de animalul preferat, 
alimentarea cu carburant a motocicletei). Dificultatea itemilor este data de creşterea 
numărului de variabile sau a numărului de relaţii dintre acestea. Notarea parcurge procesul 
rezolvării de probleme : 


a) reactualizarea cunoştinţelor din cele trei domenii ; 

b) înţelegerea pe baza analizei datelor existente şi stabilirea scopurilor ; 
c) formularea concluziilor, soluţiilor ; 

d) reflectarea şi monitorizarea soluţiei alese. 


Se punctează dacă respondentul recunoaşte nevoia de a colecta datele nivelului de bază 
şi manipulează fiecare variabilă, apoi dacă generează un model corect de rezolvare a 
problemei, dacă a stabilit şi a atins scopuri, apoi dacă a verificat atingerea scopurilor în 
fiecare etapă, luând măsuri de corectare acolo unde este necesar. 

Testul computerizat PISA este oferit de platforma E-isteţ, alături de alte măsurători 
ale competenţelor cognitive. Un alt test este PIRLS (Progresul în Studiul International al 
Alfabetizării la Citire/Lectură), acesta evaluează nivelul de înţelegere a textului citit şi se 
adresează elevilor clasei a IV-a. Este compus din itemi cu alegere multiplă şi itemi cu 
răspuns construit, care urmăresc dacă elevul este capabil să identifice informaţii relevante 
din text, să urmărească o idee specifică, ideea principală sau tema, să caute definiţia unor 

expresii, să descrie relaţia dintre două personaje, să formuleze concluzii pe baza unor 
argumente, să extragă mesajul textului, să identifice perspectiva autorului şi să evalueze 
probabilitatea manifestării în realitate a celor descrise în text. 

Evaluarea competenţelor cognitive în domeniul matematicii şi ştiinţelor poate fi realizată 
cu ajutorul testului TIMSS (Trends in International Mathematics and Science Study) şi 
se adresează elevilor de clasa a IV-a şi a VIII-a. De exemplu, testul pentru elevii de clasa 
a IV-a măsoară cunoştinţe despre numere, fracţii şi zecimale, puncte, linii şi unghiuri, 
forme bi şi tridimensionale, ecuaţii simple, capacitatea de a citit, interpreta şi reprezenta, 
precum şi abilitatea de a aplica şi de a rationa în baza cunoştinţelor pe care elevul le deţine. 
Pentru clasa a VIII-a, itemii vizează dobândirea şi capacitatea de a aplica şi de a rationa 
pe baza cunoştinţelor despre fracţii, zecimale şi întreg, procente, rapoarte, proporţii, 
numere întregi, ecuaţii şi inegalităţi, forme geometrice, baze de date, reprezentarea şi 
interpretarea lor, operaţii matematice, locaţie şi mişcare, măsurători geometrice. 

Revenind la rezolvarea creativă sau complexă de probleme, aceasta are două compo- 
nente : însuşirea cunoştinţelor despre o situaţie problematică nouă şi aplicarea acestor 
cunoştinţe noi. Rezolvarea creativă de probleme este conceptualizată ca fiind o abilitate 
generală care transcede domenii specifice, central acestei capacităţi fiind faptul că individul 
manifestă flexibilitate în adaptarea la situaţii noi, învaţă, integrează şi foloseşte noile 
informaţii (Greiff er al., 2013). O modalitate propusă de evaluare a acestei abilităţi este 
cea computerizată, urmând aboradea sistemelor multiple şi complexe, şi anume timpul 
dedicat fiecărei sarcini se reduce, iar dificultatea sarcinilor creşte. O astfel de baterie este 
MicroDY N, constând în 7-9 sarcini, fiecărei sarcini fiindu-i dedicate 5 minute. Sarcinile 
au 3 variabile input (A, B, C) şi 3 variabile output (X, Y, Z), iar respondentul poate 
manipula doar variabilele input. Variabilele se pot influenţa unele pe altele (A-X, B-Y, 
B-Z, X-Y). Fiecare sarcină are o poveste, numele variabilelor sunt fictive. Bateria implică 
două faze. În prima fază, respondentul explorează singur sistemul, oferă valori variabilelor 
input şi urmăreşte relaţia dintre variabile. Este faza de achiziţie de cunoştinţe şi durează 
3 minute. În această etapă se formează reprezentarea problemei şi este construit modelul 
acesteia pe baza cunoştinţelor corect dobândite. În faza a doua i se cere subiectului să 
aplice cunoştinţele dobândite pentru a atinge scopul, adică o anumită valoare a variabilelor 
output (Greiff er al., 2013). 

Capacitatea creativă de rezolvare a problemelor este un bun predictor al performanţei 
şcolare, dezvoltându-se pe măsură ce elevul trece dintr-o clasă în alta, structura bidimen- 
sională fiind prezentă atât la elevul de clasa a V-a, cât şi la elevul de clasa a XI-a. 
Inteligenta fluidă şi capacitatea memoriei de lucru sunt relationate cu rezolvarea creativă 
de probleme, climatul clasei afectând dezvoltarea ei (Greiff et al., 2013; Wiistenberg 
et al., 2016). 


38.3. Evaluarea psihologică a competenţelor 
intra si interpersonale 
Cercetările arată că deprinderile noncognitive (intrapersonale şi interpersonale) prezic o 


serie de variabile importante pentru succesul în viaţă, cum ar fi succesul şcolar, succesul 
la locul de muncă, starea de sănătate şi lipsa criminalităţii (Heckman, Humphries şi 

Veramendi, 2014). În studiul longitudinal realizat de OECD în 2012 (OECD, 2015), 
abilităţile cognitive prezic înscrierea la programe de studii superioare, finalizarea lor însă 
este mai puternic influenţată de dezvoltarea deprinderilor socioemotionale decât de cele 
cognitive. Rezultatele sutin că deprinderile socioemotionale sunt foarte importante pentru 
menţinerea stării de bine şi pentru reducerea comportamentelor antisociale. De asemenea, 
ele activează deprinderile cognitive, în felul acesta individul obţinând rezultate în plan 
educaţional, social, dar şi economic. 

Durlak er al. (2011) analizau 213 studii, având în total 270.034 de elevi participanţi 
la programe şcolare universale de dezvoltare a deprinderilor socioemotionale. Programele 
universale şcolare s-au dovedit a fi eficiente, spre deosebire de grupul de control, elevii 
implicaţi în intervenţie au manifestat deprinderi socioemotionale mai bune, atitudini mai 
pozitive faţă de sine şi altul, mai multe comportamente prosociale, mai puţine probleme 
emoţionale şi de conduită. Şi-au îmbunătăţit de asemenea şi performanţa şcolară. Mărimea 
efectului variază între 0,22 (probleme de conduită) şi 0,57 (deprinderi socioemotionale). 
Rezultatele s-au menţinut în timp, la şase luni după intervenţie. Programele au avut 
rezultate mai bune dacă au fost implementate de către profesorii de la clasă, performanţa 
şcolară îmbunătăţindu-se numai în acest caz. Un factor moderator a fost calitatea imple- 
mentării, programele care nu au înregistrat probleme în implementare dovedindu-se 
mai eficiente. De asemenea, eficienţa programelor creşte dacă ele au la bază un set de 
activităţi relationate între ele (curriculă), dacă implică participanţii în mod activ, dacă 
sunt focalizate pe deprinderi specifice şi dacă au cel puţin o componentă dedicată 
dezvoltării personale. 

În acord cu CASEL (Collaborative for Academic, Social, and Emotional Learning, 
http : //www.casel.org) competențele socioemotionale sunt grupate în cinci categorii : 

1) Constiinta sinelui - conştientizarea propriilor emoţii, interese, valori şi calităţi, aceasta 
categorie contribuind la încrederea în sine ; 

2) Capacitatea de automanagement - deprinderi de autoreglare a propriilor emoţii, de 
exprimare dezirabilă a acestora, de control al impulsurilor şi de stabilire, respectiv 
monitorizare, a scopurilor personale şi academice ; 

3) Conştiinţa socială - capacitatea de a empatiza şi de a înţelege perspectiva celuilalt, de 
a recunoaşte şi a aprecia similaritatile şi diferenţele interindividuale şi intergrup, de 
a recunoaşte şi utiliza resursele oferite de familie, şcoală şi comunitate ; 

4) Deprinderile interpersonale — capacitatea de a stabili relaţii sănătoase bazate pe cooperare, 
rezolvare de conflicte, căutarea ajutorului la nevoie ; 

5) Capacitate de luare de decizii in plan academic şi social - manifestarea comportamentului 
etic, respectarea regulilor sociale, respectul manifest faţă de ceilalţi, conştientizarea 
consecinţelor propriilor comportamente, aducerea propriei contribuţii la bunăstarea 
şcolii şi a comunităţii. 


Un instrument folosit în grădiniţă pentru evaluarea abilităţilor socioemotionale este 
Evaluarea Autoreglării la Vârsta Preşcolară (The Preschool Self-Regulation Assessment — 
PSRA ; Smith-Donald er al., 2007). Se adresează copiilor cu vârsta cuprinsă între 2 şi 5 ani 
şi evaluează capacitatea de reglare emoţională, controlul impusului, atenţie concentrată 
şi distributivă. Constă în 10 sarcini comportamentale în care examinatorul evaluează 
emoţiile, atenţia şi comportamentele copiilor. Vom descrie aici doar sarcinile care măsoară 
reglarea emoţională şi controlul impulsului. O sarcină este Amânarea Gustării — copilul 
este instruit să aştepte să mănânce o bomboană M&M ascunsă sub un pahar până la 

auzirea unui sunet de clopoțel. Se fac patru încercări cu amânarea stabilită la 10, 20, 30 
şi 15 secunde. Comportamentul copilului este evaluat pe o scală de 4 puncte, se acordă 
un scor de 0 când copilul va mânca bomboana înainte de ridicarea clopotelului (la jumătatea 
timpului fiecărei încercări), iar scorul de 4 va fi acordat în cazul în care copilul mănâncă 
bomboana numai după ce sună clopotelul. Scorul final constituie media celor patru 
încercări. O altă sarcină se numeşte Limba - copilul aşteaptă cu bomboana M&M pe 
limbă şi nu trebuie să o mănânce înainte de a suna clopotelul. Se fac aceleaşi patru 
încercări, cu aceeaşi setare temporară ca şi în sarcina Amânarea Gustării. Cadoul este o 
sarcină în care copilul este legat la ochi în timp ce evaluatorul împachetează gălăgios o 
jucărie sau un cadou direct în faţa copilului timp de 60 de secunde. După ce cadoul este 
împachetat, copilul este lăsat singur în cameră cu cadoul timp de 3 minute, el având 
sarcina să nu îl atingă, astfel încât cadoul va fi o surpriză. Se acordă 0 puncte dacă se va 
uita ostentativ şi 2 puncte dacă nu se uită. De asemenea se acordă 0 puncte dacă desface 
cadoul înainte ca evaluatorul să plece din cameră şi 3 dacă aşteaptă să deschidă cadoul. 
Se înregistrează şi timpul de latenţă atât pentru comportamentul de a se uita, cât şi pentru 
cel de a deschide cadoul. Turnul - copilul şi evaluatorul trebuie să construiască un turn 
vertical din 20 de cuburi de lemn. Evaluatorul explică ce înseamnă să pui cubul când îţi 
vine rândul. În sarcină, evaluatorul nu va pune cubul când îi vine rândul, ci va aştepta 
cu cubul în mână până ce copilul îi indică să facă acest lucru. Se acordă 10 puncte dacă 
nu respectă rândul şi 20 dacă sunt alternate rândurile. 

Sistemul Achenbach al Evaluării Bazate Empiric (ASEBA ; Achenbach şi Rescorla, 
2001) conţine trei tipuri de chestionare : Scala comportamentală pentru copii (6-18 ani) 
adresată părinţilor (CBL - Child Behavior Checklist), Chestionarul de autoevaluare adresat 
categoriei de vârstă 11-18 ani (YSR - Youth Self Report) şi Chestionarul adresat profeso- 
rilor (TRF - Teacher Report Form), care vizează vârste cuprinse între 6 şi 18 ani. Măsoară 
probleme de anxietate/depresie, insingurare/depresie, acuze somatice, probleme de rela- 
tionare socială, probleme de gândire, probleme de atenţie, neatentie, hiperactivitate/ 
impulsivitate, comportament de încălcare a regulilor şi comportament agresiv. Testul a 
fost adaptat pe populaţia românească de Anca Dobrean şi este comercializat de RTS Cluj. 

Scala de Evaluare Comportamentală şi Emotionala - 2 (The Behavioral and Emotional 
Rating Scale - BERS-2 ; Epstein si Sharma, 1998) măsoară punctele forte şi competentele 
copiilor şi adolescentilor din cinci arii: aria interpersonală (capacitatea de a-şi controla 
propriile emoţii şi comportamente într-o situaţie socială), implicarea în familie (relationarea 
cu propria familie), aria intrapersonală (perspectiva asupra propriilor competenţe şi realizări), 
funcţionare şcolară (competențele academice şi îndeplinirea sarcinilor şcolare) şi aria 
afectivă (capacitatea de exprimare a emoţiilor resimtite fata de ceilalţi, acceptarea afecțiunii 
din partea celorlalţi). Scala are trei forme : Chestionarul pentru copii (Youth Rating Scale, 
adresat vârstelor cuprinse între 11 şi 18 ani), Scala pentru părinţi (Parent Rating Scale) şi 
Scala pentru profesori (Teacher Rating Scale), ultimele două tintind subiecţii de 5-18 ani. 
Vom da exemplu câte doi itemi pentru fiecare arie (Are simţul umorului ; Îşi indentifică 
emoţiile ; Interacţionează pozitiv cu părinţii ; Vorbeşte cu părinţii despre diferite fapte ; 
E prietenos cu ceilalţi ; Ascultă ceea ce spun ceilalţi ; Termină sarcinile şcolare la timp ; 
Este atent în clasă; Acceptă o îmbrăţişare ; Îşi exprimă îngrijorările în faţa celorlalţi). 

Sistemul Devereux de Evaluare a Calităţilor Elevilor (The Devereux Student Strengths 
Assessment - DESS ; LeBuffe, Shapiro şi Naglieri, 2009) măsoară competențele socio- 
emoţionale ale preşcolarilor şi elevilor din cliclul primar şi gimnazial, atât în context 
şcolar, cât şi în context extraşcolar. Prin componentele sale, sistemul oferă oportunitatea 

evaluării cu scop de diagnoză, dar şi evaluării formative, periodice sau summative. În 
forma sa standard, evaluarea începe cu fişa de evaluare a competenţelor socioemotionale 
ale elevilor, completată de professor (DESSA-Mini ; Naglieri, LeBuffe şi Shapiro, 2014). 
În funcţie de necesităţi, sunt evaluate competențele socioemotionale din opt domenii, fie 
de elevi, fie de părinţi sau personalul instituţiei. Cele opt domenii sunt: conştiinţa sinelui 
(îşi spune părerea când este întrebat, descrie propriile emoţii), conştiinţa socială (cooperează 
cu covarstnicii/fratii, îi iartă pe cei care îi greşesc), automanagement (îşi aşteaptă rândul, 
se adaptează la schimbările de plan), comportament direcționat spre scop (persistă in 
încercarea de a rezolva problema când nu reuşeşte, parcurge paşi spre atingerea scopurilor), 
deprinderi de relationare (îşi oferă ajutorul, face complimente sau felicită alte persoane), 
responsabilitate personală (îşi aminteşte informaţiile importante, are un rol important acasă şi 
la şcoală), luare de decizii (îşi asumă responsabilitatea pentru propriile comportamente) 
şi gândire optimistă (spune lucruri bune despre el/ea, are aşteptări ridicate de la sine). 
Cu ajutorul DESSA pot fi identificaţi elevii care au deprinderi socioemotionale, dar şi 
elevii care necesită instrucţie în acest sens. Sistemul determină comportamente specifice 
prin care sunt reflectate deprinderile socioemotionale sau comportamentele care sunt 
necesare a fi însuşite de către unii studenţi şi oferă informaţii despre gradul în care elevii 
pot beneficia în urma unui program de dezvoltare a abilităţilor socioemotionale. Spre 
deosebire de alte scale, sistemul DESSA oferă profesorilor oportunitatea de a folosi 
propriile evaluări pentru implementarea la clasă a activităţilor de formare a deprinderilor 
socioemotionale. DESSA conţine 72 de itemi, iar DESSA-Mini, 8 itemi. Pentru fiecare 
item, evaluatorul trebuie să aprecieze pe o scală Lickert de 5 puncte cât de frecvent s-a 
angajat elevul în comportamentul respectiv în ultimele patru săptămâni. Se poate calcula 
un scor pentru fiecare subscală şi un scor compozit, scorurile fiind exprimate în cote T. 
Valori egale sau mai mari de 60 exprimă prezenţa deprinderilor la un nivel înalt, un scor 
sub 40 indică necesitatea implementării unui program de intervenţie. Un scor de 41-59 
înseamnă nivel comun de dezvoltare a abilității. Se poate contura şi un profil al clasei 
sau al grupului de elevi, fiind identificaţi elevii care necesită implicarea într-un program 
de intervenţie. 


38.4. Evaluarea maturității școlare 


Intrarea în şcoală este un moment important din viaţa copiilor, dar şi a familiilor lor. 
Cercetările susţin că primele experienţe de şcoală prezic succesul şcolar de mai târziu, 
elevii care au experienţe pozitive sunt mai fericiţi la şcoală, au mai puţine absente si, 
prin urmare, au un potenţial mai ridicat de a beneficia de educaţie, obţinând astfel rezultate 
academice şi sociale mai bune (Ladd, Buhs şi Seid, 2000; Pianta şi Kraft-Sayre, 2003). 

Maxwell şi Clifford (2004) argumentează că maturitatea şcolară nu se referă doar la 
elev, ci şi la familia acestuia, mediul din care provine, şcoală şi comunitate. Deprinderile 
şi cunoştinţele copiilor sunt puternic influențate de familiile din care provin şi de primele 
experienţe trăite. De exemplu, urmărirea de către părinţi a liniei de gândire a copilului 
mic („Îţi place acest animal? Se numeşte leu ! ”, „Da, seamănă cu pisica bunicii”, „Vrei 
să mergem afară ? ”) influenţează maturitatea şcolară prin dezvoltarea limbajului la vârsta 
de 2 ani şi a capacităţii de autocontrol la 3-4 ani (Bernier, McMahon şi Perrier, 2017). 
Trebuie să recunoaştem, şcolile au cerinţe şi aşteptări diferite, atât faţă de elevi, cât şi 

fata de părinţii acestora. Un copil poate fi considerat suficient de matur pentru a intra 
într-o anumită şcoală, dar imatur pentru a deveni elev într-o altă şcoală. Comunitatea este 
responsabilă prin faptul că trebuie să ofere tuturor copiilor servicii medicale şi de educaţie 
timpurie de calitate. 

Când vine vorba însă de evaluarea maturității şcolare, acest lucru se face doar la nivelul 
elevului, el trebuie să deţină astfel un set de cunoştinţe şi deprinderi necesare pentru a 
putea răspunde în mod corespunzător cerinţelor şcolii (Kulcsar, 1978). În funcţie de scopul 
său, evaluarea poate fi formală sau informală. Dacă prima face apel la teste standardizate 
sau nu, cea din urmă implică mai mult observaţia, analiza produselor activităţii, liste de 
verificare. Evaluarea informală poate fi realizată de către profesor spontan, în timpul 
orelor sau pauzelor şcolare, atunci când sunt necesare măsurători frecvente. Evaluarea 
formală este sistematică, este planificată în avans şi cere dedicarea unui moment special 
în care să se deruleze. 

Maturitatea şcolară presupune cunoştinţe despre culori şi forme, cunoştinţe lingvistice, 
astfel încât copilul să poată descrie o imagine, să înţeleagă un text, să poată pozitiona şi 
recunoaşte obiecte, să identifice şi să scrie litere, dar şi cunoştinţe matematice despre 
numere şi operaţii matematice. În metaanaliza lor, La Paro şi Pianta (2000) estimau că 
testele standardizate de evaluare a cunoştinţelor necesare intrării în şcoală prezic puternic 
reuşita şcolară în primii ani de şcoală până în clasa a V-a, uneori coeficientul fiind mai 
mare de 0,50. Cu alte cuvinte, peste 25% din performanţa şcolară a elevului în clasele 
primare poate fi prezisă în baza testelor standardizate. Două dintre testele folosite sunt 
Lollipop test (Chew şi Morris, 1984) şi Metropolitan Readiness Tests (Nurss şi McGauvran, 
1995). Testul Lollipop (Lollipop Test) se administrează individual la începutul si la finalul 
gradinitei, componentele sale fiind: 


1) Identificarea culorilor şi formelor, copierea formelor ; 

2) Descrierea imaginilor, recunoaşterea poziţiei şi aşezării în spaţiu ; 
3) Identificarea numerelor şi calculul ; 

4) Identificarea literelor şi scrierea. 


Testele de evaluare a pregătirii pentru şcoală Metropolitan (Metropolitan Readiness 
Tests) au două niveluri de aplicare. Primul nivel este cel al administrării individuale, fiind 
evaluate cunoştinţele de la începutul şi din timpul grădiniţei. Cel de-al doilea nivel 
presupune administrarea în grup, evaluând cunoştinţele acumulate în timpul gradinitei 
(grupa mijlocie) până la intrarea în şcoală. Capacitatea de discriminare vizuală este 
evaluată prin potrivirea literelor, secventelor de litere şi a cuvintelor. Testul măsoară şi 
următoarele dimensiuni : discriminarea fonemelor ; corespondenţa litere-sunete ; corespon- 
denta sunete, imagine, propoziţie ; vocabular, înţelegerea conceptelor ; numere şi operaţii 
matematice. Vom da câteva exemple de sarcini prin care se măsoară aceste dimensiuni. 
Pentru corespondenţa dintre sunete şi imagini, copilul priveşte patru imagini din caietul 
de testare în timp ce examinatorul numeşte fiecare imagine, apoi copilul trebuie să aleagă 
acea imagine al cărei nume începe cu acelaşi sunet cu care începe un cuvânt pronunţat 
de examinator, dar care nu este ilustrat. Pentru corespondenţa sunet-literă se folosesc 
imagini urmate de patru litere, după ce examinatorul numeşte imaginea, copilul selectează 
litera corespunzătoare sunetului de la începutul numelui imaginii. Găsirea patternurilor 
este o altă probă, copilul trebuie să privească mai întâi un stimul vizual constând din 
grupuri de litere, cuvinte, numere sau litere artificial create şi apoi să descopere itemul 
respectiv în cadrul unei grupări mai mari de astfel de stimuli. 

Maturitatea şcolară implică de asemenea dezvoltarea funcţiilor executive cum ar fi 
controlul inhibitoriu, memoria de lucru şi comutarea atenţiei (Miyake er al., 2000). 
Controlul inhibitor este abilitatea de a inhiba un prim răspuns sau un răspuns nepotrivit 
în favoarea răspunsului următor sau a celui potrivit. Memoria de lucru este capacitatea 
de a menţine, actualiza şi manipula informaţia în memorie. Comutarea atenţiei este definită 
ca fiind capacitatea de schimbare a focalizării atenţiei între seturi sau sarcini mintale, 
capacitatea de a se angaja sau dezangaja din anumite sarcini sau indicaţii specifice unei 
sarcini. În preşcolaritate, controlul inhibitor este relationat cu performanţa academică 
(Allan er al., 2014). Funcţiile executive pot fi evaluate prin sarcini comportamentale şi 
prin chestionare completate de părinţi sau profesori. Acestea din urmă au o validitate 
ecologică mai mare întrucât presupun evaluarea de către părinţi sau profesori a funcţiilor 
executive în situaţii reale de viaţă. Cele două modalităţi de evaluare nu coreleză între ele, 
deoarece se presupune că măsoară aspecte diferite ale aceluiaşi construct, sarcinile 
comportamentale evaluând componente specifice ale funcţiilor executive, pe când măsu- 
rătorile comportamentale vizează caracterul lor mai general, cu aplicabilitate în sarcini 
zilnice (Toplak, West şi Stanovich, 2013). 

Un bine-cunoscut instrument de măsurare a funcţiilor cognitive ale copiilor de vârstă 
şcolară este Inventarul Comportamental al Funcţiilor Executive (Behavior Rating Inventory 
of Executive Function; Gioia et al., 2002). Ulterior a fost propus Inventarul Compor- 
tamental al Functiilor Executive - Forma pentru preşcolari (Isquith, Gioia si Espy, 2004). 
Are 63 de itemi care măsoară cinci dimensiuni ale funcţiilor cognitive : control inhibitor 
(eşuează în a recunoaşte lucrurile care îi deranjează pe ceilalţi, necesită supervizare 
îndeaproape), comutarea atenţiei (este rezistent la schimbarea rutinei zilnice, e deranjat 
de sarcini noi), control emotional (reacţionează exagerat faţă de lucruri mici, se supără 
repede), memorie de lucru (probleme în reactualizarea a două lucruri, probleme de 
concentrare în timpul jocului) şi planificare/organizare (trebuie să i se spună să înceapă 
sarcina, lasă lucrurile în dezordine şi ceilalţi le strâng). Fiecare item este evaluat pe o 
scală Lickert de 3 puncte (niciodată, uneori, deseori), scorul ridicat însemnând nivel 
scăzut de dezvoltare a funcţiilor cognitive. 

Spuneam că funcţiile executive pot fi evaluate şi cu ajutorul sarcinilor comportamentale. 
Vom da aici două exemple de astfel de sarcini. Prima se numeşte Cap-Degete-Genunchi-Umeri 
şi a fost dezvoltată de McClelland et al. (2014). Sarcina are la bază jocul şi este dedicată 
copiilor de 4-8 ani. Se bazează doar pe interacţiunea dintre examinator şi copil, acesta 
din urmă trebuind să respecte patru reguli comportamentale. Prima regulă este: ,,atinge-ti 
capul”, „atinge-ţi degetele de la picioare”, ,,atinge-ti umerii” şi „atinge-ţi genunchii”. 
Apoi, copilul este instruit să răspundă prin comportamente opuse, şi anume, la indicatia 
,atinge-ti capul”, îşi va atinge degetele de la picioare şi invers, iar la indicatia ,,atinge-ti 
umerii”, îşi va atinge genunchii şi invers. Regula se schimbă din nou, şi anume, la indicatia 
„atinge-ţi capul”, copilul îşi va atinge genunchii şi invers, iar la indicatia ,,atinge-ti 
umerii”, el trebuie să atingă degetele de la picioare şi invers. Pentru fiecare regulă se fac 
10 încercări, în total copilul executând 30 de mişcări. Se cotează cu 0 dacă mişcarea este 
incorectă, cu 1 dacă are tendinţa de a face mişcarea greşit, dar finalizează corect, şi cu 
2 dacă a executat corect comanda. Un scor ridicat denotă capacitate de autoreglare. 

O altă sarcină comportamentală se numeşte Testul Stroop Zi-Noapte şi a fost propus 
de Gerstadt, Hong şi Diamond (1994). Copiilor le sunt arătate 16 imagini cu soarele şi 
luna. Li se cere să răspundă în sens opus, adică, atunci când le sunt arătate imagini cu 
soarele, să răspundă „noapte”, iar când privesc imagini cu luna, să răspundă „zi”. Se 

acordă 0 puncte pentru răspuns incorect, 1 pentru situaţiile în care copilul răspunde cu 
„soare”/„lună”, răspunsul corect fiind „zi”/,„noapte”, şi 2 pentru răspunsul corect. Scorul 
total variază între 0 şi 32 de puncte, scorul ridicat însemnând nivel ridicat de dezvoltare 
a funcţiilor cognitive. 

Maturitatea şcolară presupune de asemenea un anumit nivel de dezvoltare vizuo-motrică, 
copilul trebuie să fie capabil să reprezinte şi să transforme inputul perceptual şi apoi să 
vizuo-motrică este aceea de copiere a imaginilor model în două dimensiuni, fiind diferită 
de simpla trasare. Ea presupune implicarea funcţiilor executive, şi anume menţinerea 
stimulilor vizuali în memoria de lucru, coordonarea acţiunilor cerute şi inhibarea mişcărilor 
care nu sunt necesare. O capacitate vizuo-motrică bună compensează în cazul în care 
controlul inhibitor este scăzut în sarcini de recunoaştere a literelor, de învăţare a literelor 
de tipar, de asociere a sunetelor cu literele, de a înţelege un text oferind semnificaţii 
(Cameron er al., 2015). Cu atât mai mult se recomandă evaluarea dezvoltării vizuo-motrice. 
Un alt argument în acest sens este adus şi de rezultatele unor cercetări care arată că, din 
cadrul unei baterii de teste care evaluează motricitatea fină a mâinii prin sarcini de desenare 
de figuri, folosirea cuburilor pentru construcţii şi copiere de imagini, doar rezultatele 
ultimei probe obţinute la 5 ani s-au dovedit a fi responsabile pentru achiziţionarea 
cunoştinţelor de matematică la 7, respectiv 10 ani (Grissmer et al., 2010). 

Un instrument folosit pentru evaluarea capacităţii de integrare vizuo-motrică este Testul 
de dezvoltare a capacităţii de integrare vizuo-motrică Beery-Buktenica (Beery-Buktenica 
developmental test of visual-motor integration; Beery, Buktenica şi Beery, 2010). Se 
administrează individual, dar poate fi folosit şi în grup. Pentru copiii cu vârsta cuprinsă 
între 3 şi 8 ani se foloseşte forma scurtă, copilului i se dă un caiet conţinând 15 figuri 
geometrice a căror dificultate creşte gradat şi i se cere să le copieze fără să şteargă şi 
fără să rotească în vreo direcţie caietul. 

Dezvoltarea abilităţilor socioemotionale este de asemenea importantă în dobândirea 
maturității pentru şcoală, însă acestea au fost descrise deja anterior. 

Dintre testele existente pe piaţă în prezent, pentru evaluarea maturității şcolare pot fi 
utilizate Bateria de evaluare neuropsihologică la copiii de 3-12 ani NEPSY (Cognitrom), 
Platforma de evaluare a dezvoltării copiilor de 3-7 ani PEDa (Cognitrom) şi Bateria de 
evaluare a copilului preşcolar „Gata pentru şcoală” (TestCentral). Bateria de evaluare 
neuropsihologică la copiii de 3-12 ani NEPSY conţine 27 de teste care măsoară atenţie şi 
funcţii executive, memorie şi învăţare, limbaj, funcţionare senzorio-motorie şi procesare 
vizuo-spatiala. Platforma de evaluare a dezvoltării copiilor de 3-7 ani PEDa este un soft 
de evaluare psihologică a copilului şi conţine 50 de scale/teste care măsoară competenţe 
cognitive, emoţionale, sociale, motrice, de autonomie personală, dar şi prerechizite ale 
scolaritatii. Bateria de evaluare a copilului preşcolar „Gata pentru şcoală” a fost dezvoltată 
de Clinciu (2016) şi măsoară motricitate grosieră, motricitate de fineţe a mâinii, repro- 
ducerea unui desen după model sau din imaginaţie, noţiunea de număr şi conservarea lui, 
limbaj şi comunicare. Conţine şi fişe de observare psihopedagogică pentru părinte şi 
educatoare în care sunt urmărite şi abilităţile socioemotionale. 

39. Evaluarea psihologică în context 
organizational 


Ticu Constantin 
Universitatea „Alexandru loan Cuza” din lași 


Rezumat 


Evaluarea psihologică în context organizational are anumite particularităţi date, în primul 
rand, de obiectivul ei final, acesta fiind subordonat eficacităţii organizaționale. Vizând, 
în principal, optimizarea activităţii organizaționale şi îmbunătăţirea performanţei indivi- 
duale şi, secundar, starea de sănătate fizică şi psihologică a angajatului, evaluarea 
psihologică profesională este supusă unor constrângeri multiple de ordin legal, metodologic 
şi financiar. Evaluarea psihologică este utilizată ca etapă în procesul de recrutare şi selecţie 
profesională (evaluarea psihologică la angajare), ca procedură în cadrul procesului de 
evaluare medicală şi psihoaptitudinală periodică (evaluarea psihologică periodică) sau ca 
activitate de sprijin in contexte organizaționale în care se urmăresc dezvoltarea şi optimi- 
zarea activităţii individuale (evaluarea psihologică de optimizare). Deşi are un caracter 
specific, ea respectă principiile şi normele deontologice ale evaluării psihologice generale 
şi contribuie la crearea condiţiilor necesare pentru asigurarea unui echilibru optim între 
performanţa profesională şi satisfacția individuală la locul de muncă. 


39.1. Particularităţi ale evaluării psihologice 
în context organizational 


Evaluarea psihologică in context organizational, datorită specificului ei, este supusă unor 
constrângeri multiple, atât de ordin legal (normele legale şi deontologice care trebuie 
respectate), de ordin metodologic (metodologie de evaluare psihologică specifică activităţii 
organizaționale) sau de constrângeri ce tin de obiectivul final al demersului de evaluare 
(optimizarea randamentului individual şi creşterea eficacitatii organizaționale). 
Activitatea de evaluare psihologică în context organizational nu poate fi realizată în 
orice condiţii, ea fiind reglementată legal şi limitată la câteva variante/alternative. În acest 
sens, există situaţii în care evaluarea psihologică este recomandată sau este obligatorie 
din punct de vedere legal, după cum există şi situaţii în care ea este inadecvată sau poate 


580 ALTE CADRE ALE EVALUĂRII PSIHOLOGICE 


fi considerată un abuz, o încălcare a normelor legale sau deontologice (Constantin, 2016). 
De exemplu, situaţiile particulare, în care evaluarea psihologică periodică este recomandată 
sau obligatorie prin lege, sunt precizate prin Hotărârea de Guvern nr. 355 din Il aprilie 
2007 privind supravegherea sănătăţii lucrătorilor, la care se adaugă Hotărârea Nr. 1169 
din 25.11.2011 pentru modificarea si completarea Hotărârii Guvernului 355/2007. În plus, 
deontologia actului psihologic este monitorizat de Comisia de Deontologie din cadrul 
Colegiului Psihologilor din România (http : //www.copsi.ro/anunturi-deontologie/comisia- 
de-deontologie), iar comisiile sau asociaţiile de specialitate oferă recomandări suplimentare 
cu privire la modul în care evaluarea psihologică trebuie să fie realizată în mod profesionist 
în context organizational (www.apio.ro/upload/apio_epcm_201503616.pdf). 

Evaluarea psihologică standardizată, activitate care presupune informarea sau instruirea 
persoanelor evaluate, oferirea şi monitorizarea modului de completare a probelor psiho- 
logice standardizate (feste de aptitudini, inventare de personalitate, chestionare de atitudini 
etc.), interpretarea datelor obţinute şi formularea concluziilor finale, poate fi realizată 
doar de către psihologi acreditați (cu drept de liberă practică), în cadrul unor cabinete/ 
laboratoare psihologice acreditate de către Colegiul Psihologilor din România. În plus, 
evaluarea psihologică trebuie să se realizeze cu ajutorul unor proceduri profesioniste de 
evaluare psihologică, pe cât posibil recomandare de către Colegiul Psihologilor din 
România (detalii la adresa http : //www.copsi.ro, secţiunea „Metode si tehnici de evaluare 
si asistenţă”), achiziţionate în mod legal şi pentru care psihologul practician are o minimă 
calificare (pe care o oferă, de regulă, distribuitorii instrumentului respectiv, în cadrul 
unor stagii de training/certificare). „Testele” sau „chestionarele de autoevaluare”, care 
apar împreună cu „cheia”/modul de notare în diverse reviste, cărţi şi chiar ca exemple 
în manualele academice, nu sunt instrumente psihologice profesioniste de evaluare a 
personalităţii şi nu pot fi folosite pentru a lua decizii profesionale. 

În plus, evaluarea psihologică în context organizational, din punct de vedere metodologic, 
trebuie realizată cu metode şi instrumente specifice, relevante pentru contextul organi- 
zational. Spre deosebire de evaluarea realizată în context clinic, unde persoana se află 
într-o relaţie de ajutor şi are interesul de a oferi răspunsuri sincere, evaluarea psihologică 
în context organizational fiind una cu miză (evaluarea la angajare, evaluarea psihologică 
periodică etc.), persoana evaluată va avea tendinţa de a exagera în autoraportare, încercând 
să se prezinte într-o lumină cât mai favorabilă. Din acest motiv multe dintre inventarele 
de personalitate utilizate în context clinic sau educaţional, în special cele care au o 
vulnerabilitate mare la tendinţa de faţadă, nu pot fi utilizate în context organizational, iar 
metodologiile de evaluare utilizate (ghidurile de interviu, grilele de evaluare, scale sau 
inventarele de personalitate etc.) trebuie să fie adaptate/construite pentru a putea fi utilizate 
în acest context. 

Obiectivul final al evaluării psihologice în context organizational este diferit de cel 
urmărit în celelalte situaţii de evaluare psihologică (evaluare clinică, psihoterapeuticd, 
vocationald, educaţională etc.). Dacă ne referim la evaluarea psihologică la angajare din 
cadrul procesului de selecţie profesională, obiectivul final este unul competitiv, centrat 
pe selectarea celui mai bun candidat şi pe departajarea lui de ceilalţi contracandidati. În 
evaluarea psihologică periodică, obiectivul este unul preventiv, urmărind identifi- 
carea persoanelor care, pe fondul unor schimbări în structura aptitudinală sau de perso- 
nalitate, nu îşi mai pot realiza sarcinile profesionale în deplină siguranţă. Altfel spus, în 
acest caz, unele „accentuări” a unor trăsături de personalitate sau „destructurări” aptitudinale 

pot afecta acurateţea cu care un angajat isi îndeplineşte sarcinile, punându-se astfel in 
pericol pe sine sau punându-i pe alţii în pericol (conducători auto, lucrători la înălțime, 
personal cu armă în dotare etc.). Chiar şi în situaţiile de evaluare psihologică de 
optimizare, care nu are ca finalitate selecţia sau departajarea angajaţilor (de exemplu, în 
formarea/optimizarea echipelor, consilierea pentru carieră, identificarea potenţialului de 
leadership), obiectivul final al evaluării este tot unul subordonat eficacitatii organiza- 
tionale, urmărindu-se optimizarea activităţii organizaționale şi îmbunătăţirea performanţei 
individuale şi colective. 

Anticipând conținuturile din paginile următoare, putem spune că evaluarea psihologică 
in context organizational este recomandată : 


a) ca etapă/procedură în cadrul procesului de recrutare şi selecţie profesională (evaluarea 
psihologică la angajare) ; 

b) ca etapă/procedură în cadrul procesului de evaluare medicală şi psihoaptitudinală 
periodică (evaluarea psihologică periodică) ; 

c) in situatii/contexte organizaționale în care se urmăresc dezvoltarea şi optimizarea 
activităţii individuale (evaluarea psihologică de optimizare). 


Pentru a descrie modul de realizare a evaluării psihologice in context organizational, 
mai întâi vom descrie această procedură ca parte a procesului de recrutare şi selecţie 
profesională. Cu această ocazie vom exemplifica principalele etape şi rezultate ale unui 
demers de evaluare psihologică in context organizational, după care vom descrie parti- 
cularitatile celorlalte forme de evaluare psihologică. 


39.2. Evaluarea psihologică în cadrul procesului 
de selecţie la angajare 


Evaluarea psihologică individuală poate fi una dintre etapele procesului de recrutare şi 
selecţie profesională şi, ca parte a acestui proces, pregătirea şi realizarea evaluării 
psihologice presupun parcurgerea mai multor etape distincte: identificarea criteriilor 
psihologice relevante ; operationalizarea criteriilor ; definirea metodelor de evaluare/ 
bateriei de evaluare psihologică ; organizarea şi realizarea examenului de evaluare 
psihologică ; analiza datelor şi redactarea profilurilor psihologice ; comunicarea rezul- 
tatelor evaluării psihologice (Constantin, 2016). 


39.2.1. Identificarea criteriilor/caracteristicilor 
psihologice relevante 


La debutul procesului de selecţie profesională este necesară identificarea criteriilor, 
inclusiv a criteriilor psihologice, care vor fi folosite în procesul de evaluare psihologică. 
Identificarea şi definirea corectă a criteriilor de selecţie sunt esenţiale pentru că un proces 
de selecţie, oricât de bine ar fi realizat, dacă este construit pe criterii/premise false, va 
conduce inevitabil la eşec. Spre deosebire de criteriile profesionale, care sunt relativ uşor 

de identificat şi operationalizat, definirea şi operationalizarea criteriilor psihologice (a 
caracteristicilor psihologice relevante pentru ocuparea unui post) sunt mult mai dificile, 
pentru că realitatea psihologică este mai greu de surprins şi cuantificat. În această etapă 
este esenţială identificarea unor criterii asociate comportamentelor profesionale productive 
(performanță sau randament bun, Stabilitate în muncă, implicare în muncă, comportament 
civic organizational etc.) sau contraproductive (performanță redusă, absenteism, consum 
de alcool/droguri, accidente etc.) pentru postul vizat de procesul de selecţie. 

Pot exista mai multe strategii care pot fi folosite în demersul de identificare a unor 
criterii psihologice valoroase. Se poate utiliza intuiţia psihologică, propunând aşa-numitele 
descrieri intuitive (frecvent folosite în practică, dar imprecise), pot fi folosite datele 
analizelor de post (dacă au fost corect realizate şi centrate pe identificarea unor caracte- 
ristici psihologice relevante pentru postul analizat) sau se poate apela la evaluări realizate 
de către experți, dacă sunt utilizate metodologii standardizate de evaluare a dimensiunilor 
psihologice cheie pentru postul analizat (de exemplu, Fleishman Job Analysis Survey ; 
Fleishman, 1995). 

Ideale ar fi studiile de evaluare a performanţei, adică cercetări empirice prin care să 
se identifice dimensiunile psihologice individuale care pot fi predictori ai performantei/ 
contraperformantei profesionale pentru un anumit post (Constantin, 2012). Dacă nu există 
resurse sau timp pentru a realiza astfel de studii, ca strategie alternativă de identificare 
a unor criterii de evaluare relevante, se poate face apel la literatura de specialitate. Se pot 
astfel identifica studii relevante, eventual review-uri sistematice sau metaanalize, care pun 
în evidenţă relaţii similare, semnificative statistic, între anumite variabile de personalitate 
şi indicatori ai performanţei pentru posturi similare celui vizat de evaluarea psihologică. 
Chiar dacă specificul cultural face ca aceste corelaţii să varieze în jurul unei valori de 
bază, este destul de probabil ca aceste relaţii să fie valabile şi pentru România. 


39.2.2. Operationalizarea criteriilor psihologice 


Operationalizarea criteriilor psihologice este etapa în care sunt stabilite modalităţi efective 
de măsurare a fiecărui criteriu, atât din punctul de vedere al conţinutului (întrebările din 
cadrul ghidului interviului, conținutul probelor situationale, itemii scalelor aptitudinale, 
factorii inventarelor de personalitate etc.), cât şi din punctul de vedere al importanţei 
fiecăruia dintre aceste conţinuturi (cât de intense/frecvente/mari trebuie să fie anumite 
comportamente/dimensiuni psihologice). Operationalizarea şi cuantificarea criteriilor de 
evaluare psihologică presupun o descriere mai clară a fiecărui criteriu, definirea (dacă 
este cazul), identificarea unor componente/subcriterii relevante, propunerea unor indicatori 
comportamentali pentru fiecare criteriu în parte şi stabilirea tehnicilor şi a condiţiilor 
standardizate de evaluare. 

De exemplu, identificând dimensiunea organizare drept criteriu psihologic relevant 
pentru evaluarea psihologică, aceasta trebuie integrată în metodologia de intervievare sub 
formă de întrebări în cadrul Ghidului de interviu şi de itemi/scale în cadrul Grilei de 
evaluare a persoanelor intervievate. Urmărind identificarea conduitelor relevante pentru 
această dimensiune, se pot construi mai multe scale simple de evaluare (figura 39.1), 
pentru a putea evalua şi cuantifica în ce măsură persoana evaluată are capacitatea de 
identificare a resurselor, de planificare a acţiunilor şi de urmărire sau de coordonare a 
modului de implementare a măsurilor. 

Dimensiune Indicatori 
Are o idee vagă asupra resurselor de care dispune şi nu poate 
oferi prea multe detalii în privinţa acestora. 
ORGANIZARE | Identificarea | Cunoaşte care sunt resursele de care dispune, dar nu pare 
resurselor foarte sigur de modul în care le poate folosi. 

Identificarea Enumeră şi detaliază resursele de care dispune și are o nae) 

resurselor de care clară (strategii) privind modul de utilizare a lor. 
dispune, Nu îşi planifică prea mult acțiunile, se bazează mai mult pe 

planificarea şi spontaneitate. 
coordonarea Işi planifică într-o oarecare măsură acțiunile, dar rămâne la 
eforturilor, Planificarea | un plan general, vag definit. 

punerea metodică acţiunilor Îşi planifică detaliat acţiunile şi nu lasă loc pentru alternative! 


în aplicare a sau variante de acţiune. 
etapelor Îşi planifică amănunţit acţiunile, definind şi alternative de 
prestabilite, în acţiune în eventualitatea unor dificultăţi. 
scopul atingerii Nu monitorizează cu atenție toate etapele implementării 
unor obiective intervenind din când în când, aleatoriu sau în situaţiile critice. 


dificile. Urmărirea şi 
coordonarea 
implementării 


Urmăreşte periodic etapele stabilite ale planului, remediind 
problemele care apar pe parcurs. 

Monitorizează cu atenţie toate etapele implementării, 
anticipând şi corectând din timp problemele care apar. 








Figura 39.1. Operationalizarea dimensiunii „organizare” în subcriterii și indicatori 


39.2.3. Definirea metodelor standardizate 
de evaluare/bateriei de evaluare psihologică 


După definirea indicatorilor comportamentali pentru fiecare dintre criteriile identificate 
şi operationalizate anterior, este aleasă metodologia psihologică de evaluare. De regulă, 
criteriile psihologice relevante pentru postul scos la concurs sunt urmărite în mod sistematic 
în două etape ale procesului de selecţie: în etapa de interviu aprofundat (cu ajutorul 
ghidului de interviu şi al grilelor de evaluare) şi în etapa de evaluare psihologică standar- 
dizată (cu ajutorul testelor de aptitudini, inventarelor de personalitate, chestionarelor de 
atitudini şi valori). Pentru început vor fi formulate întrebările ce se vor folosi în ghidul 
de interviu, astfel încât să surprindă cât mai bine criteriile psihologice şi indicatorii 
comportamentali relevanti pentru postul vizat. Apoi este necesară construirea unor grile 
de evaluare a conduitelor candidaţilor la interviu, în funcţie de aceleaşi criterii şi aceiaşi 
indicatori, în aşa fel încât să poată fi evaluată, cât mai precis şi mai discriminativ, prestaţia 
candidaţilor în timpul interviului. 

În paralel, trebuie identificate şi probele psihologice standardizate (teste de aptitudini, 
inventare de personalitate, chestionare de atitudini si valori etc.), pentru a fi incluse in 
bateria de probe psihologice care va fi folosită în examenul de evaluare psihologică standar- 
dizată. Evaluarea psihologică la angajare nefiind o activitate rutinieră (în cadrul unei organi- 
Zatii mici şi medii, apar rareori posturi vacante şi sunt scoase la concurs posturi diverse, 
având caracteristici diferite), procesul de identificare a criteriilor psihologice relevate se reia 
de fiecare dată pornind de la alte premise şi se finalizează prin operationalizari diferite, 

în acord cu specificul postului scos la concurs. În acest context, ideal ar fi ca psihologul 
evaluator să aibă acces la un număr mare de probe psihologice standardizate (de exemplu, 
cele oferite pe PsihoProfile ; www.psihologi.ro), pentru a le putea extrage pe cele care 
se potrivesc cel mai bine cu setul de criterii psihologice relevante pentru un anumit post. 


39.2.4. Organizarea şi realizarea examenului 
de evaluare psihologică 


Evaluarea psihologică propriu-zisă se poate realiza fie online (prin completarea în faţa 
computerului a testelor de aptitudini sau a inventarelor de personalitate), fie prin adminis- 
trarea acestor probe în varianta imprimată (creion-hârtie). Chiar dacă se optează pentru 
completarea computerizată a chestionarelor standardizate, se recomandă ca aceasta să se 
realizeze în condiţii controlate, în prezenţa sau în proximitatea evaluatorilor (de exemplu, 
în sala de evaluare după legitimarea candidaţilor şi oferirea instructajului). În acest caz, 
mai ales dacă se urmăreşte şi realizarea interviului aprofundat, trebuie pregătite condiţiile 
pentru organizarea aşa-numitului examen de evaluare psihologică. 

În primul rând, se vor stabili data, ora şi locul în care se va face aplicarea probelor 
psihologice şi vor fi anunţate persoanele care vor fi evaluate. În contextul unei evaluări 
psihologice ca parte a procesului de selecţie profesională, este de preferat să fie consultaţi 
şi candidaţii, pentru a stabili o zi şi o oră convenabilă majorităţii (de regulă în weekend, 
începând cu ora 10:00). 

În al doilea rând, dacă probele psihologice vor fi administrate în varianta imprimată, 
trebuie multiplicate şi pregătite foile de răspuns (dacă este cazul !), toate aceste materiale 
fiind reunite într-un dosar individual de evaluare. Trebuie pregătite (multiplicate) exemplare 
suplimentare, pentru a le putea înlocui pe cele completate greşit de candidaţi. 

Nu în ultimul rând, va fi pregătit sau inspectat locul în care se va realiza evaluarea 
psihologică (mese şi scaune suficiente, condiţii de iluminat etc.) şi vor fi instruiți operatorii 
care vor asista la examen în calitate de asistenţi sau de observatori din partea conducerii 
companiei/institutiei. Cu această ocazie trebuie revăzut şi, dacă este cazul, completat 
consemnul general, acele explicaţii şi instrucţiuni generale care vor fi oferite candidaţilor 
înainte de începerea evaluării propriu-zise. Modul de formulare a instrucţiunilor (,,consem- 
nului de evaluare”) şi convingerea cu care ele vor fi formulate reprezintă prima etapă dintr-o 
strategie de control al acuratetei rezultatelor şi de limitare a tendinței de distorsionare a 
răspunsurilor de către cei evaluati (Constantin, 2016). 


39.2.5. Redactarea raportului psihologic 
şi a recomandărilor finale 


Dacă etapele anterioare sunt parcurse corect (identificarea şi operationalizarea criteriilor 
psihologice relevante, pregătirea şi realizarea examenului de evaluare psihologică), în 
această etapă sunt analizate şi interpretate datele colectate în cadrul examenului de evaluare 
psihologică, în special cele obţinute cu ajutorul testelor de aptitudini şi inventarelor de 
personalitate, în scopul generării unui profil de personalitate şi formulării concluziilor 
sau recomandărilor psihologice. 

Analiza efectivă a rezultatelor obţinute cu ajutorul probelor psihologice se face în 
acord cu manualul fiecărui instrument în parte, respectându-se paşii şi algoritmii de calcul 
descrişi în aceste manuale sau în cadrul stagiilor de instruire/certificare în utilizarea acelor 
instrumente. Coroborând datele obţinute prin aplicarea mai multor probe psihologice 
diferite şi în acord cu instrucţiunile specifice fiecărei probe psihologice, se vor defini 
niveluri aptitudinale (centrate pe confirmarea/infirmarea unor aptitudini necesare anga- 
jatului) sau profiluri de personalitate (descrieri sintetice ale trăsăturilor de personalitate 
dominate ale persoanei evaluate). 

De fiecare dată trebuie să fie verificate scalele de control incluse în probele psihologice 
standardizate, scale care au la bază algoritmi de calcul care permit estimarea acuratetei 
rezultatelor finale şi a încrederii pe care o putem acorda rezultatelor obţinute. De exemplu, 
în figura 39.2, este ilustrat modul în care, în cadrul unui test de abilităţi cognitive numit 
EVIQ (Est Vest Intelligence Quotient), este verificată acurateţea profilului de inteligenţă 
obţinut de un anumit candidat, în funcţie de trei seturi de indicatori: procent erori, delta 
dificultate, indice erori infrecvente (Sava et al., 2014). 


3. PROFILUL DE INTELIGENŢĂ 


Valoarea IQ: 82 Interval de încredere: 75 - 89 


Mediu Mediu 
Foarte scăzut Scăzut inferior Mediu superior Ridicat Foarte ridicat 


120 130 140 150 160 IQ EVIQ-S 





Percentil 0.1 0.1 0.4 2 9 25 50 75 91 98 99.6 99.9 99.9 Percentil 


SINTEZA REZULTATELOR BRUTE, CLASELE DE PERFORMANȚĂ ŞI INDICATORII DE VALIDARE 












































Scala Clasa |Nr. itemi Nr. itemi rezolvati | Nr. itemi Procent erori din total | Delta Indice erori 
parcurşi corect omişi itemi parcurşi dificultate infrecvente 

EVIQ-S 2 30 6 te) 80,00% 

Cod verbal | 1 15 1 [9) 

Cod vizual |2 15 [5 o 










Indicatorii care sugerează un profil anormal vor fi sı culori specifice: 


- galben (rezultat problematic/la limită); 
- portocaliu (rezultat improbabil); 
- roşu (rezultat aberant). 
Specialistul are sarcina de a interpreta nuantat asemenea cazuri, consultând specificaţiile din manualul testului. 








Figura 39.2. Reprezentarea grafică a datelor din testul de abilităţi cognitive 
EVIQ (Sava et al., 2014) 


În cazul analizei trăsăturilor de personalitate şi redactării profilurilor de personalitate, se 
recomandă utilizarea mai multor inventare de personalitate diferite, similare sau complementare, 
pentru a evita situaţiile în care concluziile finale şi deciziile importante (decizia de angajare 
sau de oferire a avizului „Inapt”) să fie bazate pe utilizarea unei singure probe psihologice. 

Profilul psihologic final/sintetic trebuie să reunească principalele caracteristici ale 
persoanei evaluate şi să rezume elementele definitorii ale acesteia, prin integrarea şi corelarea 
informaţiilor provenite din surse diverse. Nu este recomandată o simplă listare a tuturor 
caracteristicilor psihologice identificate ca fiind potenţial relevante, ci doar a celor bine 
conturate (scoruri mari/extreme), confirmate din mai multe surse (probe psihologice diferite), 
organizate ierarhic, pornind cu prezentarea celor mai evidente şi reprezentative. Altfel 
spus, un set de dominante ale personalităţii poate fi propus în profilul final al persoanei evaluate 
numai dacă ele sunt confirmate din cel puţin două „surse” diferite, integrarea informaţiilor 
din surse diferite (scale sau inventare de personalitate distincte, grile de observaţie, 
interviuri Semistructurate etc.) şi coroborarea acestor rezultate asigurând realizarea unui 
profil psihologic cert, în acord cu caracteristicile reale ale persoanei evaluate. 


NEVROZISM scăzut 1|2|3|14|5|6|7|8|9 10] NEVROZISM ridicat 
Anxietate scăzută 2 ] 3 IEI 5 | Anxietate ridicata 
Depresie scăzută 2|3|4 |5 | Depresie ridicată 

Exagerare scăzută m|: H5) Exagerare ridicată 
Furie scăzută 213 Es] Furie ridicată 
Timiditate scăzută 2 | 3 | 4|5 Timiditate ridicată 
Vulnerabilitate scăzută BAB L: Vulnerabilitate ridicată 


În urma completării chestionarului Big Fives au fost identificate următoarele caracteristici dominante 
în profilul psihologic al persoanei evaluate: 



































Cu un echilibru emotional scăzut și o părere negativă despre sine, este ușor de descurajat, face fata cu 
greu stresului, fiind permanent îngrijorat(ă) și tensionat(ă). (NEVROZISM ridicat) 


Este permanent îngrijorat(ă), tensionat(ă), trăind deseori stări de frică, neliniște sau panică fără un motiv 
concret. (Anxietate ridicată) 


Ușor de demoralizat și descurajat, are o dispoziţie depresivă și o părere negativă despre sine, 
evenimentele negative afectându-l(afectând-o) cu ușurință. (Depresie ridicată) 


Face fata cu greu stresului si poate trăi stări de neputinţă, confuzie sau chiar panică atunci când se află 
sub presiune sau este stresat(ă). (Vulnerabilitate ridicată) 


În urma completării chestionarului Big Five”Pls au fost formulate următoarele sugestii de consiliere în 
profilul psihologic: 


Ai încredere în resursele tale și propune-ti să analizezi rational si cu calm situația înainte de a acționa. 
Învață să te relaxezi pentru a te elibera de tensiunea acumulată, să ai mai multă răbdare și să fii mai 
tolerantă) cu cei din jur, calmându-te înainte de a acţiona impulsiv. Încearcă să fii mai cumpatat, sa iti tii 
mai bine sub control impulsurile de moment, pentru a evita regretele ulterioare. (NEVROZISM ridicat) 





Figura 39.3. Profil psihologic sintetic (Big Five“P!“, PsihoProfile, www.psihologi.ro) 


În urma examenului de evaluare psihologică vor rezulta o serie de date (scoruri brute 
şi scoruri standardizate, profil de personalitate, recomandări psihologice etc.) care vor 
fi adăugate celor obţinute în etapele anterioare ale procesului de selecţie profesională 
(analiza dosarelor, interviu preliminar, evaluare competenţe profesionale etc.). Analiza 
tuturor datelor relevante va permite eliminarea unor candidaţi (inapti pentru ocuparea 
postului) şi ierarhizarea celorlalţi candidaţi rămaşi în concurs. Aceste date interne proce- 
sului de evaluare, de regulă, sunt accesibile doar echipei HR, ele nefiind făcute publice 
decât sub forma deciziilor sau ierarhiilor finale. 

39.2.6. Comunicarea rezultatelor evaluării psihologice 


În acord cu normele legale, psihologul este obligat să păstreze confidentialitatea în legătură 
cu faptele şi informaţiile despre care a luat cunoştinţă în exercitarea atribuţiilor profesionale 
(art. 9 din Normele metodologice de aplicare a Legii nr. 213/2004, aprobate prin H.G. 
nr. 788/2005). În acelaşi timp, el trebuie să colaboreze cu echipa HR pentru a furniza 
informaţii relevante procesului de selecţie, informaţii referitoare la profilul aptitudinal şi 
de personalitate al candidaţilor. Comunicarea rezultatelor evaluării psihologice este etapa 
finală, în care dezideratele pragmatice împreună cu cele deontologice ghidează modul de 
oferire a rezultatelor psihologice. 

În cadrul procesului de selecţie profesională, concluziile evaluării psihologice vor fi 
comunicare în primul rând echipei HR care gestionează procesul de recrutare. Ţinând 
cont de constrângerile legale şi deontologice, ar fi de preferat ca aceste concluzii să se 
rezume doar la furnizarea unei ierarhii a candidaţilor sau a unei liste nominale însoţite 
de sintagmele „recomandat”/,„nerecomandat” sau „apt”/„inapt” (după caz). În cazul în 
care se solicită şi un profil psihologic sintetic al persoanei evaluate, este de preferat ca 
acesta să fie redactat în termeni predominant pozitivi, insistând pe calităţile şi competențele 
individuale, fără a face trimiteri la simptome sau sindroame psihologice. În acest din 
urmă caz, este necesar angajamentul scris al membrilor echipei HR că nu vor face 
cunoscute aceste descrieri altor persoane din afara echipei de recrutare şi selecţie. 

Tot conform legii (Legea nr. 213/2004), psihologul trebuie să aducă la cunoştinţă 
candidatului concluziile evaluării psihologice. Aceasta se poate realiza cel mai uşor prin 
simpla comunicare a concluziei finale (,,recomandat”/,,nerecomandat”), fără furnizarea 
altor detalii. Există şi situaţii în care, la solicitarea candidaţilor sau ca urmare a unor 
clauze contractuale definite între beneficiar şi psihologul consultant, psihologul trebuie 
să ofere fiecărei persoane evaluate detalii despre profilul psihologic identificat. În acest 
caz, în cadrul unei şedinţe de consiliere specifice, se va insista pe prezentarea aspectelor 
pozitive şi pe sugerarea de strategii de optimizare a conduitelor individuale în cazul unor 
aspecte negative. 

În secţiunile de mai sus am descris principalele etape ale demersului de pregătire şi 
de realizare a evaluării psihologice în context organizational, particularizându-l procesului 
de recrutare şi selecţie profesională. Deşi succesiunea etapelor este oarecum similară, 
realizarea evaluării psihologice în alte contexte profesionale are anumite particularităţi şi 
finalitati diferite, aspecte pe care vom insista în continuare. 


39.3. Evaluarea psihologică periodică 


39.3.1. Contextul evaluării psihologice periodice 


Conform legii (H.G. nr. 355/2007, H.G. nr. 1169/2011), evaluarea psihologică periodică 
este obligatorie pentru categoriile profesionale considerate categorii de risc înalt. În acord 
cu aceste prevederi legale, evaluarea psihologică periodică este obligatorie (la angajare 
şi anual) pentru personalul sanitar elementar, personalul de îngrijire şi pentru conducătorii 

auto profesionişti şi este de asemenea obligatorie (la angajare şi periodic, din 2 în 2 ani) 
pentru personalul cu funcție de decizie („funcţionar public aflat temporar într-o funcţie 
din viaţa politică sau socială, cu atribuţii de interpretare şi aplicare a legilor în vigoare 
pe teritoriul său de activitate”). În plus, evaluarea psihologică poate fi recomandată de 
medicul de medicină a muncii, la angajare şi anual, pentru agenții de pază, angajații care 
lucrează la înălțime, în condiții de izolare, în tura de noapte, în reţelele de foarte înaltă, 
înaltă, medie şi joasa tensiune, cu substanţe toxice nominalizate în Legea nr. 360/2003 
sau cei care lucrează ca pompier salvator intrauzinal, salvamar, salvamontist sau alte 
categorii de salvatori. În afară de categoriile profesionale menţionate mai sus, mai 
există câteva categorii de angajaţi care sunt supuse evaluării psihologice periodice, şi 
anume angajaţi care lucrează în structuri cu specific militar, instituţii în care există 
normative şi proceduri interne de evaluare psihologică periodică specifice acestor instituţii 
(Constantin, 2016). 

Evaluarea psihologică periodică în context organizational este necesară pentru aceste 
categorii profesionale din raţiuni de securitate, pentru a evita posibile incidentele sau 
accidentele profesionale datorate unor deficienţe sau deteriorări de natură psihologică. 
Chiar dacă la angajare profilul psihologic şi atitudinal al angajatului a fost unul în acord 
cu cerinţele postului, în timp pot apărea dificultăţi în realizarea activităţii profesionale 
determinate de dimensiuni psihologice care se pot activa, dezvolta sau pierde/destructura 
în timp (după angajare). Aceste modificări psihologice depind, pe de o parte, de structura 
preexistentă de personalitate şi, pe de altă parte, de solicitările concrete (extreme) ale 
locului de muncă sau contextului socioprofesional. Din acest motiv, cel puţin pentru unele 
categorii profesionale (în special cele considerate de risc înalt, listate mai sus), este 
recomandată evaluarea psihologică periodică, pentru a putea surprinde anumite modificări 
în structura aptitudinală sau de personalitate, modificări cu potenţial impact negativ 
activităţii profesionale. Cu alte cuvinte, raţiunea de a fi a evaluării psihologice periodice 
este aceea de a identifica aptitudini psihologice deficitare sau trăsături de personalitate 
disfunctionale, care ar putea afecta acuratețea cu care un angajat îşi îndeplineşte sarcinile, 
punându-se astfel în pericol pe sine (electricieni, lucrători la înălţime sau în condiţii de 
izolare etc.) sau punându-i pe alții în pericol (conducători auto, personal cu funcţie de 
decizie, personalul de îngrijire etc.) (Constantin, 2016). 


39.3.2. Etape în examinarea psihologică periodică 


Procesul de identificare a posibilelor caracteristici psihologice deficitare în cadrul evaluării 
psihologice periodice presupune parcurgerea şi respectarea anumitor proceduri şi etape 
specifice (Constantin, 2012). 

Pentru început, psihologul trebuie să informeze persoana evaluată în legătură cu scopul 
examenului, modul de desfăşurare, durata şi finalitatea evaluării. Tot în această etapă, el 
trebuie să solicite aprobarea scrisă a angajatului prin care acesta îşi dă acordul să participe 
la examenul de evaluare psihologică periodică. 

În a doua etapă, psihologul realizează o scurtă anamneză cu caracter profesional, al 
cărei conţinut minimal este detaliat în Fişa de anamneză propusă de Colegiul Psihologilor 
din România. După realizarea anamnezei, mai ales dacă se doreşte evaluarea psihologică 
cu ajutorul probelor standardizate, psihologul trebuie să solicite completarea şi semnarea 

unei declaraţii de către persoana evaluată (Declaraţia pe proprie răspundere), în care 
aceasta confirmă că este odihnită, nu a consumat băuturi alcoolice şi nu se află în alte 
situaţii care pot duce la invalidarea evaluării psihologice. 

Etapa a treia este de evaluare psihologică propriu-zisă, realizată de regulă cu ajutorul 
probelor psihologice standardizate. Practic, în această etapă, se administrează probele 
aptitudinale şi de personalitate, având grijă ca persoana evaluată să înţeleagă corect 
consemnele şi să răspundă adecvat la succesiunea de stimuli. De regulă, sunt administrate 
doua seturi de probe : unele vizând evaluarea unor aptitudinilor bazale (cognitive, motorii, 
fizice sau senzoriale, după caz) şi altele vizând evaluarea unor trăsături de personalitate 
(de regulă, cele care tin de stabilitatea/instabilitatea emoțională). 

Următorul pas (etapa a patra) este cel de analiză a rezultatelor evaluării. Fiind vorba 
de o evaluare psihologică periodică, în mod normal se verifică dacă candidatul are 
dimensiunile psihologice evaluate suficient de bine dezvoltate, astfel încât să depăşească 
acel prag minimal necesar pentru practicarea profesiei în condiţii de securitate. Se pot 
obţine date similare cu cele reprezentate în graficul de mai jos, situaţie în care psihologul 
trebuie să verifice gradul de dezvoltare a aptitudinilor „deficitare”, cu ajutorul unor probe 
suplimentare. În cazul în care valorile persoanei evaluate se situează deasupra pragului/ 
standardului minimal, se poate poate lua rapid decizia de a acorda avizul „apt aptitudinal” 
şi/sau de a recomanda candidatul pentru angajare (Constantin, 2012). 








Orientarea spațială 
| Capacitatea de vizualizare 

Rapiditatea percepţiei 

Atenţia selectivă 

Atenţia distributivă 

Precizia controlului 

Coordonarea mişcării membrelor 

Alegerea răspunsurilor motrice 
Sincronizarea mişcărilor 
Timpul de reacţie 
Stabilitatea mana-brat 
Dexteritatea manuală 
Dexteritatea degetelor 
Rapiditatea de mişcare a membrelor 
Coordonarea ansamblului mişcărilor 
Echilibrul corporal 
Acuitatea vizuală de aproape 
Perceperea adâncimii/vederea stereoscopică 





Figura 39.4. Profilul aptitudinal al persoanei evaluate (linie segmentată) 
raportat la profilul minimal pentru categoria sa profesională 
(Evaluat cu AB11-A, 2011, www.psihoprofile.ro) 

39.3.3. Avizul psihologic: incidenţă şi recomandări 


În studiile raportate la nivel international, procentul de angajaţi descrisi ca fiind ,,inapti” 
variază între 0,6% şi cel mult 4%, chiar şi pentru posturile cu cerinţele cel mai greu de 
atins (de Kort, Fransman şi van Dijk, 1991; Serra et al., 2007). O persoană care este 
declarată inaptă are dreptul, în intervalul a 72 de ore de la evaluarea iniţială, la reexaminare 
sau la a doua opinie de specialitate, avizul psihologic eliberat în această situaţie fiind cel 
final. Rezultatul „inapt” ar trebui să fie ultima variantă pe care psihologul o alege, în 
mod special din perspectiva implicatiilor etice şi legale pe care le are un astfel de verdict 
(Iliescu er al., 2015). Nu trebuie uitat însă că un aviz de „inapt” pentru o categorie/ 
competenţă profesională sau un context de muncă nu exclude alte competenţe sau contexte 
de muncă. De exemplu, avizul de „inapt pentru munca la înălţime” dat unui electrician 
sau unui zugrav pentru faţade de clădiri poate fi completat cu mentiunile „apt pentru 
munca la sol sau în spaţii închise”, aceste persoane putând fi redirectionate spre activităţi 
care nu implică munca la înălţime. 

În mod normal, avizul psihologic favorabil („apt psihologic”) este valabil 12 luni (până 
la următoarea evaluare). Este evident că o astfel de evaluare psihologică nu poate garanta 
că în următoarele 12 luni persoana evaluată nu va trece prin evenimente traumatice grave 
(incidenţa stresului posttraumatic fiind de 1% din populaţia generală), nu va suferi de 
depresii profunde care nu sunt vizibile în momentul evaluării (incidenţa depresiei în 
populaţia generală fiind între 5 şi 9% la femei şi 2 şi 3% la bărbaţi) sau nu va putea suferi 
destructurări cognitive sau motorii semnificative. Avizul „apt psihologic” este doar o 
confirmare a faptului că, în momentul evaluării, nu au fost înregistrate astfel de destructurări 
invalidante în plan senzorio-motor şi cognitiv-psihologic, iar evaluarea psihologică periodică 
realizată profesionist poate permite identificarea precoce a unor simptome disfunctionale 
(chiar dacă ele nu au atins un prag critic). În aceste situaţii, monitorizarea evoluţiei 
angajatului (evaluarea la un interval de timp mai scurt de 3 sau 6 luni şi îndrumarea către 
un examen clinic suplimentar) poate preîntâmpina efectele negative ale unor schimbări 
psihologice majore, cu efect disfunctional. 


39.4. Evaluarea psihologică în alte situaţii profesionale 


Aşa cum am mai precizat (Constantin, 2016), este permisă evaluarea psihologică a perso- 
nalului angajat (alte categorii de angajaţi decât cele descrise de H.G. nr. 355/2007, 
modificată de H.G. nr. 1169/2011) în câteva situaţii speciale care pot contribui la optimizarea 
activităţii organizaționale : 

a) promovarea sau trimiterea la specializare ; 

b) formarea de echipe sau optimizarea muncii în echipă; 

c) identificarea nevoilor de formare (într-un scop formativ) ; 

d) consilierea profesională sau dezvoltarea profesională (managementul carierei). 

39.4.1. Evaluarea psihologică în situatii de promovare 


Atât promovarea unor angajați pentru funcţii de conducere, cât şi trimiterea lor la stagii 
de formare de lungă durată sau la stagii de formare profesională in alte regiuni/tari implică 
de multe ori investiţii sau riscuri majore asumate de companie. Din acest motiv este 
recomandată evaluarea psihologică pentru a verifica dacă aceste persoane, pe lângă 
competențele profesionale (verificabile prin alte metode), au şi calităţile psihologice 
necesare pentru a reuşi şi a face performanţă în astfel de situaţii. 

Evaluarea psihologică în situaţii de promovare va fi centrată pe investigarea unor 
dimensiuni psihologice relevante pentru performanţa în postul vizat, variabile identificate 
fie în studiile metaanalitice (prin consultarea literaturii de specialitate), fie prin cercetările 
interne (în organizaţie) privind relaţia dintre trăsăturile psihologice şi performanţa profe- 
sională în poziţii de conducere. În plus, pot fi investigate aspecte ce tin de stilul de 
conducere, pornind de la premisa că aceste probe psihologice îi vor diferenţia pe cei care 
au un stil de conducere performant de cei cu un stil de conducere deficitar (cel puţin prin 
raportare la solicitările poziţiei ocupate, la specificul culturii, politicii şi procedurilor 
organizaționale). 

Indiferent care este calea aleasă în selectarea dimensiunilor psihologice relevante, 
importantă este evaluarea caracteristicilor psihologice individuale care pot fi asociate 
solicitărilor actului de conducere. Aceasta pentru că, de multe ori, buni profesionişti 
promovați în poziţii manageriale (devenind astfel manageri) nu dau randamentul aşteptat 
sau dovedesc o destul de gravă incapacitate de a coordona activitatea celorlalţi. Este de 
preferat o evaluare a abilităţilor psihologice asociate actului de conducere ale acestor 
persoane, înainte de a le arunca în capcana unui joc din care au de pierdut atât ei (reputaţie, 
stima de sine etc.), cât şi organizaţia. 


39.4.2. Evaluarea psihologică pentru orientarea 
formării profesionale 


Identificarea nevoilor de formare în cadrul unei companii/institutii se poate realiza pe mai 

multe cai: 

a) anchete in care angajaţii de pe diferite poziţii ierarhice sunt solicitati să descrie 
informaţii, abilităţi sau competenţe necesare pentru realizarea în bune condiţii a 
activităţii profesionale ; 

b) studii vizând analiza climatului organizational, în care aceiaşi angajaţi sunt puşi să 
evalueze modul de funcţionare a procedurilor şi politicilor organizaționale sau să 
descrie problemele cu care se confruntă în activitatea zilnică ; 

c) analize ale solicitărilor profesionale specifice fiecărui post, pentru a identifica com- 
petentele profesionale ignorate de către angajaţii actuali, dar considerate de analist 
importante pentru realizarea unei activităţi performante ; 

d) cercetări asupra performanţei în muncă, în urma cărora se pot identifica factorii 
psihologici şi profesionali asociaţi performanţei profesionale pentru anumite categorii 
profesionale etc. (Constantin, 2012). 

Pe lângă toate aceste strategii, identificarea unor nevoi relevante de formare se poate 
realiza şi prin explorare şi diagnostic psihologic. Evaluarea psihologică în scop formativ 
se poate realiza ori de câte ori conducerea îşi pune problema identificării nevoilor de 
formare ale angajaţilor şi definirii unor programe de training dedicate acestora, în scopul 
dezvoltării unor dimensiuni psihologice esenţiale pentru performanţa individuală sau 
colectivă. Programele de formare pot fi focalizate pe dezvoltarea unor aptitudini, abilităţi 
sau competente deja existente (dimensiuni psihologice care pot fi modificate sau dezvoltate 
prin formare), pornind de la nevoile postului ocupat. De exemplu, abilităţi ce ţin de 
comunicare, ascultare activă, muncă în echipă, ajustare a conduitei în faţa unui client 
dificil etc. pot fi dezvoltate prin stagii specifice de formare centrate pe dezvoltarea unor 
abilităţi sau competenţe (soft skills) utile în astfel de situaţii. 

Programele de formare pot viza şi trăsăturile de personalitate sau structura tempera- 
mentală, evaluarea psihologică în acest caz fiind centrată pe identificarea acelor trăsături 
care nu sunt adecvate solicitărilor locului de muncă, acţionând ca „frâne” în calea unei 
funcţionări optime. În acest caz, scopul evaluării psihologice in context formativ nu este 
acela de a identifica dimensiuni psihologice „deficitare” care apoi, prin formare, să fie 
„corectate” sau dezvoltate. Acest lucru nu este posibil pentru că, aşa cum ştim, personalitatea 
nu se schimbă, (introvertifii rămân introvertiti, colericii rămân colerici etc.), în schimb, 
prin formare putem oferi acestor angajaţi proceduri, rutine şi chiar competenţe care îi pot 
ajuta să îşi facă treaba mai bine, în ciuda unor posibile inadecvări între structura lor de 
personalitate şi solicitările locului de muncă. 

De exemplu, dacă o parte dintre angajaţii care interacționează frecvent cu clienţii sunt 
introvertiti, ei pot avea dificultăţi să stabilească rapid şi eficient un contact psihologic cu 
fiecare dintre persoanele cu care interacționează. Un stagiu de formare centrat pe formarea 
unor abilităţi de comunicare şi relationare, pornind de la exersarea capacităţii de a 
identifica indicatori emotionali în comportamentul nonverbal al clienţilor, continuând cu 
exersarea unor rutine sau formule de adresare sau cu exersarea unor modalităţi elegante 
de atenuare a unor tensiuni sau posibile conflicte, poate să le dea acelor angajaţi abilitati-cheie 
pentru realizarea eficientă a activităţilor zilnice. Aceasta nu înseamnă că stagiul de formare 
îşi propune să îi facă pe angajaţii introvertiti să devină mai extrovertiti, ci că le oferă un 
set de deprinderi utile, achiziţii necesare activităţii profesionale. 


39.4.3. Evaluarea psihologică pentru optimizarea echipei 


Evaluarea psihologică cu scopul de a facilita o funcţionare eficientă a echipelor, grupurilor 
sau colectivelor mici poate viza două obiective majore : fie constituirea unei echipe cu o 
structură psihologică favorabilă unei functionari optime, cât mai apropiate de zona de 
maximă performanţă, fie optimizarea modului de funcționare a unei echipe existente, cu 
o componenţă deja definită. 

În cazul evaluării psihologice în formarea unei echipe (grup centrat pe sarcină), trebuie 
găsită combinaţia optimă de persoane (mai bine spus de personalități!) care, pe de o 
parte, să aibă competențele necesare realizării sarcinii şi, pe de altă parte, să aibă calităţile 
psihologice care să le permită preluarea unor sarcini complementare, colaborarea şi 
funcţionarea armonioasă, nonconflictuală (Constantin, 2016). 

Pentru selectarea membrilor unei echipe se pot folosi instrumente de tipul Inventarului 
Belbin al rolurilor în echipă (Belbin Team Role Inventory ; Belbin, 1981), al Inventarului 
KAI al stilului cognitiv preferat (Kirton Adaption-Innovation Inventory ; Kirton, 1989) 
sau al altor probe standardizate de evaluare psihologică care ne pot oferi sugestii pri- 
vind compatibilitatea sau complementaritatea unor persoane : Myers-Briggs Type Indicators 
(Myers, Mccaulley şi Most, 1985) ; Inventarul Dimensiuni Accentuate (Constantin et al., 
2010 etc.). 

De multe ori însă psihologul este nevoit să intervină în colective deja formate, pentru 
a optimiza funcţionarea lor, mai ales dacă apar probleme de comunicare sau conflicte 
interpersonale. Şi în acest caz evaluarea psihologică ne poate ajuta la clarificarea rapidă 
a problemelor şi la o intervenţie eficientă în sensul corectării lor. Pe lângă metodele 
calitative (interviu, focus-group, observaţie etc.), în rezolvarea unor astfel de situaţii 
se pot utiliza probe standardizate (de tipul celor amintite mai sus) pentru a identifica 
comunicare sau de lucru. Se poate folosi tehnica sociometrică pentru a identifica poziţia 
în colectiv a diferiților membri, structura subgrupurilor sau a ,,bisericutelor” în acel 
colectiv sau potenţialii lideri informali şi, prin intermediul tehnicii interviului, se pot 
aprofunda aceste analize în scopul identificării elementelor aflate în dispută, nevoilor 
sau aşteptărilor părţilor aflate în conflict şi a unor posibile strategii de optimizare a 
activităţii colective. 


39.4.4. Evaluarea psihologică pentru managementul carierei 


Consilierea profesională este un demers care poate ajuta angajatul să se adapteze mai bine 
la locul de muncă, să îşi atingă mai eficient obiectivele profesionale sau să fructifice mai 
avantajos oportunităţile de dezvoltare profesională. De exemplu, în consilierea pentru 
managementul carierei realizată cu scopul identificării compatibilitatii dintre caracteris- 
ticile individuale şi calităţile solicitate de rute diferite de dezvoltare profesională, psihologul 
poate propune evaluarea intereselor profesionale, valorilor, aptitudinilor şi/sau structurii 
de personalitate a angajatului consiliat. La rezultatele acestui tip de evaluare psihologică 
au acces numai angajatul şi psihologul consilier, datele obţinute servind la o mai bună 
conştientizare de către angajat a atuurilor şi calităţilor lui, punctelor slabe şi slăbiciunilor, 
ariilor aptitudinale care pot fi dezvoltate etc. În acest demers, angajatul este consiliat cu 
privire la traseul profesional optim pe care ar trebui să-l urmeze în scopul unei valorificări 
depline a potenţialului său şi al unei evoluţii cât mai performante în carieră. 


Concluzii 


Procesul evaluării psihologice în context organizational respectă principiile şi normele 
deontologice ale evaluării psihologice generale, chiar dacă are particularităţi date de 
specificul activităţii organizaționale (centrare pe eficacitate/profit). Urmărind izolarea 
caracteristicilor psihologice ale angajatului ideal (evaluarea psihologică la angajare), 
identificarea precoce a unor simptome disfunctionale (evaluarea psihologică periodică) 
sau optimizarea funcţionării angajatului în organizaţie (evaluarea psihologică de optimizare), 

evaluarea psihologică profesională contribuie, alături de alte proceduri şi politici orga- 
nizationale, la crearea premiselor necesare pentru asigurarea unui echilibru optim între 
performanţa profesională şi satisfacția individuală la locul de muncă. 


Bibliografie 


Belbin, R.M. (1981). Management Teams : Why they succeed or fail. London: Heinemann. 

Constantin, T. (2016). Psihologia gestiunii resurselor umane. laşi : Editura Universităţii „Alexandru 
Ioan Cuza” din Iasi. 

Constantin, T. (2012). Pregătirea şi realizarea evaluării psihologice individuale. Norme, metodologie 
şi proceduri. laşi: Editura Polirom. 

Constantin, T., Hojbotă, A.M., Niculescu, A., Nechita, V., Amariei, C., Macarie, A. (2010). 
Caracteristici psihometrice ale Chestionarului D.A. 307 - „Dimensiuni Accentuate”, varianta 
3.07. Revista Psihologia Resurselor Umane, vol. 8, nr. 1, 10-26. 

Fleishman, E.A. (1995). Fleishman Job Analysis Survey. Rating scale booklet. Potomac : Management 
Research Institute (MRI). 

Iliescu, D., Avram, E., Constantin, T., Ion, A., Iordache, R., Patrut, L., Răducea, C., Sulea, C., 
Vîrgă, D. (2015). Recomandări privind evaluarea psihologică a capacității de muncă (EPCM) : 
Un proiect pentru creşterea calității serviciilor din domeniul psihologiei muncii şi organizaționale. 

Kirton, M.J. (1989). Adaptors and innovators : Styles of creativity and problem solving. Routledge. 

de Kort, W.L., Fransman, L.G, van Dijk, F.J. (1991). Pre-employment medical examinations in a 
large occupational health service. Scandinavian Journal of Work, Environment and Health, 7, 
392-397. 

Myers, I.B., McCaulley, M.H., Most, R. (1985). Manual: A guide to the development and use of 
the Myers-Briggs Type Indicator (Vol. 1985). Palo Alto, CA: Consulting Psychologists Press. 

Sava, FA., Constantin, T., Maricutoiu, L.P., EVIQ Team (2014). Proba EVIQ-S de evaluare a 
inteligenței generale. Manualul de utilizare. Timisoara: Editura ArtPress. 

Serra, C., Rodriguez, M.C., Delclos, G.L., Plana, M., G6mez-Lâpez, L.I., Benavides, F.G. 
(2007). Criteria and methods used for the assessment of fitness for work: a systematic review. 
Occupational and Environmental Medicine, 64, 304-312. 


Pagini web 


*** Colegiul Psihologilor din România (http : //www.copsi.ro). 

*** Comisia de Deontologie din cadrul Colegiului Psihologilor din România (http : //www.copsi. 
ro/anunturi-deontologie/comisia-de-deontologie). 

*** Hotărârea nr. 1169 din 25.11.2011 pentru modificarea şi completarea Hotărârii Guvernului 
355/2007 (http : //www.legex.ro/Hotararea-1169-2011-116928.aspx). 

*** Hotărârea de Guvern nr. 355 din 11 aprilie 2007 (http : //www.mmuncii.ro/pub/imagemanager/ 
images/file/Legislatie/ HOTARARI-DE-GUVERN/hg355-2007.pdf). 

*** Recomandări privind evaluarea psihologică a capacităţii de muncă (EPCM) (www.apio.ro/ 
upload/apio_epcm_201503616.pdf). 


40. Evaluarea psihologică în context judiciar 

Universitatea „Alexandru loan Cuza” din lași 


Rezumat 


În acest capitol vom arăta faptul că evaluarea psihologică judiciară este un caz special al 
evaluării clinice (secţiunea 40.2) şi trebuie înţeleasă în contextul procesului de întrepă- 
trundere clinic-judiciar (secţiunea 40.3). Continuăm prin a arăta cât de diferită poate fi, în 
anumite privinţe, evaluarea judiciară comparativ cu evaluarea terapeutică (secţiunea 40.4), 
care sunt cerinţele esenţiale pentru realizarea ei (secţiunea 40.5), dar şi cele mai tipice 
erori pe care le fac psihologii când elaborează şi prezintă rezultatele evaluărilor în faţa 
magistraţilor (secţiunea 40.6). Partea finală a capitolului este centrată pe procesul de 
evaluare judiciară şi subiecte particulare : după o prezentare generală a etapelor şi paşilor 
evaluării judicare (secţiunea 40.7) sunt exemplificate cele mai tipice aspecte psiholegale 
supuse evaluării judiciare (secţiunea 40.8), elemente legate de instrumentele evaluării 
judiciare (secţiunea 40.9), precum şi cerinţele esenţiale pentru comunicarea eficientă a 
rezultatelor evaluării (secţiunea 40.10). 


40.1. Introducere 


Întrepătrunderea şi interacţiunea dintre psihologie şi drept ca discipline, precum şi colabo- 
rarea dintre profesioniştii în drept şi cei în psihologie cunosc o rată tot mai accentuată la 
nivel internaţional. În plan practic, profesional, momentul cel mai important care a 
contribuit major la o astfel de evoluţie a fost consfintirea legală şi oficială a statutului de 
specializare în psihologie pentru psihologul judiciar la nivelul celei mai mari asociaţii 
psihologice din lume, Asociaţia Psihologilor Americani (APA). Această recunoaştere şi 
legalizare a specializării de psiholog judiciar se întâmpla în SUA în 2001, oarecum destul 
de târziu în timp comparativ cu prezenţa profesională tot mai ridicată a psihologilor în 
derularea proceselor legale în cea de-a doua parte a secolului trecut. 

În România, evoluţia este oarecum inversă. Deşi existau şi există câţiva profesionişti 
psihologi ce au activat ca psihologi judiciari încă înainte de 1989, nu putem vorbi nici 
astăzi despre o practică profesională largă şi susținută. În acest sens noi am început, în 
bună parte, mai degrabă în sens invers, mai întâi prin consfintirea legală a specializării 

de psiholog judiciar şi conferirea dreptului de liberă practică. Simultan consfintirii legale 
au fost iniţiate programe de formare specializată de psihologie judiciară în mediul 
academic, dar şi formări profesionale oferite de puţinii experţi practicieni. S-a înfiinţat 
şi un Institut de Psihologie Judiciară, care oferă ghidare, formare şi evidenţă pentru 
psihologii judiciari, precum şi un anume lobby legal şi instituţional pentru promovarea 
implicării tot mai largi a psihologilor în procesele legale. Dincolo de aceste premise legale 
şi structurale, activitatea profesională a psihologilor în procesele judiciare este încă relativ 
rară, slab cunoscută, mai degrabă episodică şi excepţională decât frecventă şi uzuală. 
Indirect, acest lucru se reflectă şi în statisticile de licentiere şi conferire a dreptului de 
liberă practică. Conform Registrului Unic al Psihologilor (RUP), la ora actuală, din cele 
35.346 de acreditări separate oferite de Colegiul Psihologilor din România, doar 89 (0,25% 
din totalul arătat mai sus) sunt pentru specialitatea psihologie judiciară. În comparaţie, 
pentru specializarea de psihologie clinică există 10.238 (29% din total) de atestări de 
liberă practică. Aceste cifre arată foarte clar şi confirmă încă o dată că, la ora actuală, 
libera practică în calitate de psiholog judiciar este foarte puţin dezvoltată în România. 

Convingerea noastră este însă că lucrurile se vor schimba treptat, iar psihologul judiciar 
va fi tot mai frecvent prezent ca profesionist ce contribuie la corecta înfăptuire a justiţiei 
prin procese legale. Deşi virtual orice psiholog ce are o altă specializare sau expertiză 
decât cea judiciară (psihologul organizational, psihologul educational etc.) poate ajuta 
juristii şi magistraţii să înţeleagă mai bine elementele psihologice ale unui caz legal, cei 
mai utili în acest sens rămân psihologii clinicieni (Otto si Heilbrun, 2002). Cunostintele, 
abilităţile, instrumentele şi practicile de evaluare psihologică necesită însă unele ajustări 
şi completări atunci când se realizează în context judiciar. Un bun psiholog clinician care 
intenţionează să conlucreze profesional cu părţile din proces şi instanţa de judecată are 
nevoie de o minimă iniţiere cu privire la ce va fi diferit, la ce elemente noi să se aştepte. 
Acesta este şi scopul principal al scrierii acestui capitol. 


40.2. Precizări terminologice și distincţii 
conceptuale preliminare 


Se cuvine să menţionăm că în acest material rezervăm termenului de judiciar un sens 
restrictiv, şi anume cu referire la un proces legal, indiferent dacă este vorba despre un 
proces de înfăptuire a justiţiei penale sau civile. De asemenea, pentru a scurta şi uşura 
parcurgerea textului, de fiecare dată când o să folosim sintagma evaluare judiciară 
(echivalentul englezescului forensic assessment), ne vom referi la evaluarea psihologică 
clinică realizată în contextul şi pentru uzul procesului legal de înfăptuire a justiţiei. Ori 
de câte ori folosim termenul impersonal de instanță, ne referim la unul sau mai mulţi 
magistrați, judecători care se ocupă de un proces judiciar în derulare. 

Uneori încă se mai face o distincţie între evaluarea psihologică clinică şi evaluarea 
psihologică judiciară ca şi cum cele două ar fi diferite prin natura lor (Otto, 2010). Or, aici 
se strecoară o confuzie, întrucât cele două sunt mai degrabă într-o relaţie de incluziune ; 
printr-o astfel de distincţie se ignoră faptul că evaluarea psihologică judiciară este de fapt 
o specie, un caz special al evaluării psihologice clinice. Mult mai relevantă şi utilă este 
departajarea dintre evaluarea terapeutică şi evaluarea judiciară. În acest caz, ambele sunt 

considerate evaluări psihologice clinice care diferă sub aspectul scopului pe care-l au în 
vedere. În cazul evaluării terapeutice, finalitatea acesteia este de a informa şi ghida strategia 
de intervenţie în vederea urmăririi celei mai bune situaţii a clientului sau pacientului. În 
cazul evaluării judiciare, scopul principal este obţinerea de informaţii şi concluzii relevante 
şi utile din punct de vedere judiciar ; aici rezultatul evaluării judiciare trebuie să fie benefic 
procesului de înfăptuire a justiţiei, chiar dacă poate exista un posibil impact legal negativ 
asupra persoanei evaluate. 


40.3. Evaluarea psihologică, rolurile psihologului 
practician şi întrepătrunderea clinic-judiciar 


Este inevitabil ca evaluarea psihologică (preponderent terapeutică) să facă parte din 
modelele ce propun o taxonomie a celor mai importante roluri şi activităţi ale psihologului 
clinician (de exemplu : Ciorbea, Enache şi Sălceanu, 2015 ; Ciorbea, 2014; Plante, 2005). 
Din nou, evaluarea psihologică (da data asta, preponderent judiciară) este prezentă invariabil 
şi în modelele care fac o taxonomie a rolurilor şi activităţilor psihologului în contexte 
legale sau judiciare (de exemplu : Greene şi Heilbrun, 2014; Roesch, Zapf şi Hart, 2010). 

În acelaşi timp, în ultimele câteva decenii, asistăm la o tot mai mare întrepătrundere 
şi colaborare dintre psihologia clinică şi psihologia judiciară, numărul profesioniştilor 
care au specializări în ambele domenii fiind în creştere. Există autori care consideră 
psihologia judiciară drept una din cele mai importante subspecializări ale psihologului 
clinician (Plante, 2005). Pe de altă parte, American Psychology-Law Society (AP-LS ; 
asociaţie cunoscută şi ca Divizia 41 din cadrul American Psychological Association) indică 
expres cinci subspecializări dominante ale psihologilor care profesează la intersecţia psihologiei 
şi dreptului, iar psihologii clinic-judiciari (în engleză, clinical-forensic psychologists) sunt 
primii pe această listă şi, de altfel, singurii care poartă expres menţiunea de „judiciară”. 
De fapt, psihologia judiciară a fost acreditată şi declarată oficial drept arie de specializare 
de APA în 2001, definită sub o formă mai restrânsă ca psihologie judiciară clinică (Otto 
şi Heilbrun, 2002; Walker şi Shapiro, 2003). Se pare că această siglă restrânsă de 
„psihologie judiciară clinică” sau varianta ei inversată, „psihologie clinică judiciară” (în 
engleză se întâlnesc ambele formulări : forensic clinical psychology sau clinical forensic 
psychology), sunt folosite tot mai des şi devin tot mai populare pentru a desemna o veritabilă 
arie de specializare dublă : în parte clinică, în parte judiciară. În străinătate, sunt propuse 
tot mai multe programe mixte de formare ce folosesc această siglă, apar tot mai multe 
volume care o conţin în titlu, inclusiv colecţii de cărţi dedicate (de exemplu, cei de la 
editura Wiley au scos o colecţie ce se numeşte Wiley Series in Forensic Clinical Psychology 
şi care, la ora actuală, numără 16 titluri). 

Se cuvine să spunem aici că recomandarea care se face cu insistenţă pentru cineva 
care-şi doreşte să devină psiholog, judiciar este ca după ce are o formare psihologică de 
bază (licenţă în psihologie) şi o alta de specializare (un master clinic, judiciar sau mixt) 
să ia în consideraţie şi posibilitatea unor studii în drept (asta pentru a fi familiar în detaliu 
cu contextul legal în care psihologul judiciar activează profesional). 

40.4. Diferențe dintre evaluarea judiciară 
şi evaluarea terapeutică 


La o primă apropiere, evaluarea terapeutică şi evaluarea judiciară ar putea părea foarte 
asemănătoare şi din punct de vedere structural, dar nu sunt. E adevărat că regăsim aceleaşi 
metode şi elemente precum interviul, aplicarea unor probe psihometrice, folosirea datelor 
obţinute în examinările de laborator, utilizarea informaţiilor obţinute de la terţi etc., dar toate 
acestea suferă mutații şi limitări determinate de imperativele şi nevoile legale şi judiciare. 
Cum se exprimă foarte plastic în acest sens Melton, Petrila, Poythress şi Slobogin (2007) : 
„întrucât evaluarea judiciară este o plăsmuire a sistemului legal ea diferă de evaluarea 
terapeutică de-a lungul a mai multor dimensiuni” (pp. 44-45). Aceiaşi autori identifică 
şi care ar fi principalele şapte dimensiuni distinctive : 

1) scopul evaluării ; 

2) importanţa perspectivei celui evaluat; 

3) caracterul voluntar al evaluării ; 

4) autonomia evaluatului ; 

5) ameninţări la adresa validității ; 

6) dinamica relationala ; 

7) ritmul şi mediul. 


Detaliem pe scurt fiecare dintre aceste dimensiuni în cele ce urmează. 

În evaluarea terapeutică, scopurile evaluării sunt multiple şi ample : de regulă, se apre- 
ciază nivelul de funcţionare a persoanei, se oferă un posibil diagnostic, se estimează 
necesităţile de intervenţie şi tratament, se stabileşte un plan de intervenţie terapeutică. 
Toate aceste scopuri sunt centrate pe client sau pacient şi urmăresc împreună asanarea şi 
binele acestuia. În evaluarea judiciară, scopurile sunt relativ puţine, restrânse ca amploare : 
examinarea judiciară trebuie să se limiteze la necesitatea de a răspunde întrebărilor legale 
expres şi limitat formulate. De cele mai multe ori prin evaluarea judiciară se cere „să se 
răspundă la întrebările legale focalizate cu precădere asupra existenţei unor disfunctionalitati 
(psihologice) şi arătarea modului în care acestea pot afecta capacităţi legale relevante, ci 
nu asupra măsurilor care trebuie să le luăm cu privire la ele” (Melton er al., 2007, p. 45). 
Pentru un psiholog clinician, care este obişnuit să pună binele pacientului sau clientului 
mai presus de toate, o astfel de schimbare de optică poate crea disconfort şi respingere. 
Şi totuşi, insistă aceiaşi autori: „o bună parte din dezvoltarea competenţei judiciare 
rezidă în capacitatea [psihologului] de a conceptualiza aspectele legale ale cazului şi a se 
focaliza doar asupra lor. Mai pe scurt: cei examinati în context judiciar nu trebuie 
niciodată percepuți drept «pacienti»” (italicizat in original, paranteze pătrate adăugate de 
noi)” (p. 45). 

În evaluarea terapeutică, perspectiva subiectivă a celui evaluat este foarte importantă 
pentru clinician: modul în care clientul vede şi înţelege anumite aspecte despre lume, 
despre sine şi alţii este foarte important de considerat în aprecierea stării actuale, dar şi 
pentru planificarea intervențiilor terapeutice ulterioare. În evaluarea judiciară însă, după 
cum am văzut şi anterior, cel evaluat este identificat prin prisma rolului pe care-l are în 
procesul judiciar (cel de martor, inculpat, parte civilă etc.), iar clientul este o altă persoană, 

definită la fel, prin rolul de profesionist în drept care se ocupă de un proces legal. De 
cele mai multe ori clientul este instanţa de judecată. În consecinţă, opiniile şi perspectiva 
celui examinat pot fi consemnate de psiholog, dar trec în fundal întrucât preocuparea 
majoră a evaluatorului este să furnizeze clientului care a comandat evaluarea judiciară 
informaţii şi concluzii ce pot folosi în soluţionarea procesului. 

Marea majoritate a persoanelor care caută ajutor psihologic o fac din proprie iniţiativă, 
astfel încât şi evaluarea terapeutică la care se supun este una voluntară. În cazul evaluării 
judiciare, cel care este în postura de a fi evaluat este forţat de instanţă sau este convins 
de avocat. În consecinţă, atitudinile pe care le are persoana evaluată sunt cu totul diferite 
de cele cu care s-a obişnuit psihologul clinician. De caracterul voluntar se leagă şi gradul 
de autonomie a celui evaluat. În mod natural, clientul în relaţia cu terapeutul său are o 
anume autonomie în a decide dacă şi care aspecte despre propria persoană lasă să fie 
cunoscute sau dezbătute ; această autonomie se poate extinde şi cu privire la scopurile şi 
procedurile de evaluare. În cazul evaluării judiciare, această autonomie este absentă 
întrucât totul este ghidat de norme şi proceduri legale prestabilite. Chiar şi atunci când 
cel evaluat acceptă toate elementele procedurilor de evaluare, el poate în continuare să 
manifeste o atitudine ostilă întrucât unele examinări pot fi percepute ca fiind excesiv de 
intruzive în viaţa privată şi limitatoare ale autonomiei personale. 

Calitatea şi validitatea unei evaluări este influenţată în bună măsură de acurateţea şi 
plenitudinea informaţiilor şi răspunsurilor oferite. În relaţia terapeut-client sunt relativ 
puţine motive conştiente şi deliberate de tăinuire sau inducere în eroare. Inclusiv informaţia 
obţinută din anturajul clientului este puţin probabil să fie în mod deliberat eronată. Este 
adevărat că pot interveni anumite procese şi stări emoţionale care îngreunează comuni- 
carea, dar în ansamblul său alianţa client-terapeut se bazează pe încredere şi sinceritate. 
Cu totul altfel se realizează comunicarea în contextul evaluării judiciare. Aici putem să 
ne aşteptăm la faptul că inducerea deliberată în eroare a evaluatorului sau tăinuirea unor 
informaţii, atitudini, stări interne să fie iniţiată de mai mulţi participanţi. Cel evaluat poate 
disimula sau ascunde din propria iniţiativă sau la cererea avocatului şi a altor persoane 
interesate. Obţinerea informaţiei de la terţi este şi ea supusă unor posibile distorsiuni. 

În comunicarea terapeutică, construirea şi menţinerea unei alianţe terapeutice lucrative 
şi pe o perioadă relativ lungă sunt o necesitate. Debutul unei astfel de relaţii se conturează 
încă în etapa de evaluare terapeutică. Astfel, deşi este centrat pe evaluare, terapeutul 
urmăreşte totodată să fie empatic, grijuliu, de încredere fără a deranja şi confrunta direct 
clientul pe temele şi subiectele care par încă sensibile. Construirea şi menţinerea dinamicii 
relationale au prioritate faţă de aflarea rapidă şi frontală a adevărului sau clarificarea 
unor declaraţii şi situaţii contradictorii. Situaţia relativ opusă se regăseşte în cazul evaluării 
judiciare. Aici prioritatea este să se afle cât mai repede cu putinţă informaţii relevante 
care să ajute la clarificarea întrebărilor formulate de instanţă. De cele mai multe ori nu 
există foarte mult timp şi nici motivaţie din ambele părţi pentru a dezvolta o relaţie 
profundă. În consecință, psihologul care face evaluarea judiciară va recurge mai des la 
confruntarea directă a celui evaluat cu elemente care sunt contradictorii sau contrare 
faptelor, acest lucru putând chiar degenera, în unele cazuri, spre o comunicare veritabil 
adversarială, tipică mai degrabă anchetei legale din procesului judiciar. 

Evaluarea terapeutică este mult mai relaxată sub aspectul ritmului în care trebuie să 
se realizeze şi mediului unde se poate realiza. Se acceptă ca un diagnostic iniţial să fie 
schimbat ca urmare a unor noi detalii ce apar pe parcurs ; unele aspecte evaluate anterior 
pot fi reexaminate, poate cu alte instrumente sau urmărind alte proceduri. Evaluările 

Instantele oferă un interval relativ scurt în care trebuie să se consume evaluarea, iar 
raportul de expertiză să fie depus. Dacă cel evaluat este încarcerat, poate chiar în altă 
localitate, aceasta creează limite suplimentare pentru evaluare. De cele mai multe ori nu 
există oportunitatea revenirii pentru o nouă examinare (sau mai multe) în care să se 
reformuleze anumite întrebări sau să se clarifice aspecte neabordate la o primă întâlnire. 

Este evident că evaluarea judiciară pare (şi este !) mult mai dură şi încorsetată pentru 
oricare clinician care are o experienţă de evaluare terapeutică considerabilă. În încheierea 
acestei secţiuni importante pentru pregătirea mintală a clinicianului interesat de evaluarea 
judiciară, dorim să folosim un citat-avertizare : „putem concluziona că setul de principii 
generale aplicabile evaluării terapeutice este, în cel mai bun caz, insuficient, iar în cel 
mai rău caz, derutant când discutăm despre evaluarea judiciară” (Heilbrun, 2001, p. 14). 


40.5. Cerinţele esenţiale ale oricărei evaluări 
psihologice judiciare 


Există o relativă unanimitate cu privire la elementele esenţiale ale oricărei evaluări 
psihologice judiciare. Majoritatea autorilor indică invariabil că cea mai importantă contri- 
butie în stabilirea acestora îi revine lui Thomas Grisso, psiholog clinician şi judiciar, 
profesor de psihiatrie şi coordonatorul programului de formare în Psihiatrie şi Drept de 
la Universitatea din Massachusetts. Viziunea sa a fost cel mai pe larg expusă în cartea 
Evaluating Competencies: Forensic Assessments and Instruments (1986; republicată 
într-o nouă ediţie in 2003). Dacă ar fi să facem un rezumat extrem de restrâns, principalele 
elemente ale evaluării judiciare ar fi în număr de patru, şi anume : 


1) Identificarea şi clarificarea elementului legal asupra căruia se cere o evaluare psihologică, 
precum şi a cadrului legal care-l defineşte (legislaţia care conturează acel aspect) ; 

2) Stabilirea aspectelor psihologice ce se conţin implicit în elementul legal şi care se pot 
deduce analitic ; 

3) Conceptualizarea „capacităţilor psihologice” (a elementelor psihologice) care sunt 
relevante în acest caz şi ar urma să fie evaluate ; 

4) Alegerea şi folosirea adecvată a strategiei şi instrumentelor de evaluare. 


Thomas Grisso formulează aceste elemente esenţiale ale evaluării judiciare ca un 
antidot de memorat şi necesar pentru a contracara criticile multiple şi binemeritate aduse 
de jurişti şi magistrați (dar şi de unii psihologi judiciari) cu privire la cinci greşeli pe 
care majoritatea psihologilor evaluatori le făceau (iar o bună parte le fac şi în prezent) 
atunci când realizau evaluarea judiciară şi o prezentau clienţilor (vezi secţiunea următoare). 
Motivul central care se află în fiecare din cele patru elemente este cel legat de necesitatea 
de a fi atent la conținutul legal al cererii de evaluare judiciară : psihologii trebuie să 
facă un efort şi să cunoască conceptul juridic (inclusiv legislaţia aferentă acestuia) ce este 
conţinut în cererea de evaluare (elementul 1), ulterior urmând să stabilească ce e psihologic 
în el (elementul 2) şi să operationalizeze în concepte psihologice măsurabile acel conţinut 
(elementul 3) pentru ca, în final, să poată evalua în mod adecvat conținutul psihologic 
relevant prezent în conţinutul juridic al cererii de evaluare judiciară. 

40.6. Cinci greseli capitale in realizarea 
evaluarilor judiciare 


Acelasi Thomas Grisso este unanim creditat de comunitatea academica ca fiind cel mai 
patrunzator cu privire la identificarea celor mai grave erori fundamentale pe care le fac 
psihologii (dar şi psihiatrii) atunci cand realizează evaluări judiciare. El a identificat un 
număr de cinci greşeli capitale (evidenţiate cu italice mai jos) ce se comit în evaluarea 
judiciară, aranjandu-le pe trei paliere în felul următor (Grisso, 2003, p. 11): 

1) Ienoranţă şi irelevanţă în mărturia judiciară ; 

2) Intruziunea psihologică sau psihiatrică cu privire la aspecte strict legale ; 

3) Insuficienta informaţiei şi incredibilitatea concluziilor prezentate în fata instanţelor. 


De cele mai multe ori, când se face o evaluare judiciară, ea devine parte din probele 
care se analizează într-un proces, evaluatorul însuşi capătă un rol procesual de evaluator 
sau expert ştiinţific, iar ceea ce afirmă (în scris, prin raportul de evaluare, şi oral, prin 
declaraţia în faţa instanţei) trebuie să fie relevant pentru aflarea adevărului judiciar în acel 
proces. /relevanța intervine atunci când cele afirmate de expert nu ajută, nu pot ajuta 
nemijlocit la rezolvarea legală a cazului. De exemplu, afirmarea precum că cel evaluat 
poate fi diagnosticat drept schizofrenic nu ne ajută direct cu nimic în proces, doar 
cunoaşterea acestui diagnostic per se este irelevantă. Trebuie să se facă o demonstraţie 
clară că evaluatul căruia i se atribuie acest diagnostic a avut periclitat, de exemplu, 
discernământul (un concept juridic, dar şi psiholegal) atunci când s-a întâmplat fapta. 
Psihologul clinician poate să fie convins că a făcut o treabă foarte bună, că a stabilit cu 
claritate diagnosticul, dar a fost în totalitate ignorant cu privire la legătura dintre acesta 
şi elementele legale (de exemplu, demonstrarea absenței discernământului la momentul 
comiterii faptei). Ignoranta şi irelevanta intervin inevitabil dacă nu sunt urmărite elementele 
esenţiale ale unei evaluări judiciare (vezi secţiunea anterioară). 


Intruziunea cu privire la aspecte strict legale intervine ca o eroare atunci când, ca 
urmare a solicitării de evaluare a factorilor psihologici subiacenti competenţelor legale, 
clinicianul judiciar nu se abtine din a concluziona şi cu privire la aspectele legale. Altfel 
spus, în loc să aprecieze şi să concluzioneze, de exemplu, doar cu privire la elementele 
cognitive ce fac posibile participarea şi înţelegerea a ceea ce se întâmplă într-un proces 
Judiciar, evaluatorul poate insista în concluziile finale şi că persoana evaluată are competenţa 
de a fi parte în proces, or astfel de concluzii trebuie să le formuleze specialistul în drept, 
de cele mai multe ori instanţa de judecată. Astfel de intruziuni în spaţiul concluziilor 
legale au fost frecvent criticate de magistrați în trecut şi au creat o tensiune inutilă între 
psihologi şi jurişti. La ora actuală, opiniile sunt însă împărţite : o treime din autori şi 
practicieni consideră că totuşi astfel de concluzii sunt logic deductibile deja din conţinutul 
raportului şi trebuie exprimate cu fermitate şi în mod expres; o altă parte din experţi 
consideră că acest aspect trebuie lăsat la latitudinea celui care face evaluare, întrucât doar 
el cunoaşte particularitatile cazului în detaliu ; şi o ultimă treime dintre specialişti sunt 
de opinie că intruziunile în sfera aprecierilor legale trebuie eliminate ori de câte ori apare 
tentatia de a o face (Borum şi Grisso, 1996). La prima vedere această chestiune a 

intruziunii pare arbitrară, dar este, de fapt, fundamental importantă, întrucât psihologia 
este o ştiinţă; or, dreptul nu este. Psihologii sunt în căutarea şi aflarea unor adevăruri 
clinice şi ştiinţifice, evaluarea capacităţilor psihologice cu implicaţii legale având, în 
consecinţă, aceeaşi natură clinico-ştiinţifică. Or, instanţa sau juriştii implicaţi în proces 
au de realizat o altfel de judecată şi decizie: esenţa acesteia este de natură socială şi 
morală, nu ştiinţifică. Printr-o decizie judecătorească se stabileşte un adevăr judiciar, iar 
el este totodată un adevăr sociomoral, un adevăr în care se regăsesc considerentele de 
dreptate şi nedreptate, de bine şi rău, cele de interes individual şi interes colectiv etc. În 
consecinţă, adevărul clinico-stiintific poate informa şi influenţa deciziile cu privire la 
adevărul sociomoral, dar cele două nu sunt identice, nu pot fi identice. 


Insuficienta informaţiei oferită instanţelor se referă la faptul că adeseori evaluarea se 
bazează pe puţine date obţinute nemijlocit de la subiect, iar concluziile formulate astfel 
devin lipsite de suportul empiric obţinut în fiecare caz în parte. Se face un efort constant 
să existe modelele standard de colectare a datelor şi instrumentele de evaluare prestabilite 
cel puţin pentru cele mai frecvente întrebări şi solicitări de evaluare psiholegală. 
Incredibilitatea concluziilor rezidă adeseori din faptul că evaluatorii omit să separe cu 
claritate speculaţiile teoretice probabile de judecatile fundamentate pe datele de evaluare 
obţinute în cazul analizat sau în cazuri foarte apropiate de cel analizat. Deşi pare ciudat 
de conştientizat pentru un psiholog, procesul judiciar poate fi asemuit cu un studiu de 
caz care se derulează cu multă rigoare, iar concluziile formulate sunt permanent raportate 
la faptele (probele) existente. Altfel spus, în spaţiul procesului judiciar speculatia este 
sistematic şi deliberat strâmtorată de primatul probelor; or, adeseori, în cercetările cu 
care sunt obişnuiţi psihologii, există ample momente de speculaţii fără fundament faptic 
(de date) direct şi disponibil imediat. 

Cele cinci greşeli — etichetate frecvent de literatura de specialitate drept cele „5 de I” (asta 
întrucât toate încep cu litera „i”) - au fost propuse de Thomas Grisso încă din 1986 si 
se refereau la deficienţele din deceniile şase, şapte şi opt ale secolului trecut, când 
evaluarea judiciară începea să fie o practică profesională tot mai frecventă. În 2003 autorul 
constată că, deşi s-au făcut progrese în eliminarea lor, aceste erori continuă să existe şi 
mai e de lucru până pot fi considerate ca fiind depășite. 


40.7. Procesul de evaluare judiciară 


Deşi pot exista mai multe maniere în care are loc evaluarea judiciară, ca proces, aceasta 
presupune parcurgerea unor etape relativ prestabilite. Acestea sunt doar în linii mari 
asemănătoare cu evaluarea terapeutică, dar, mai cu seamă, sunt puternic diferite de aceasta, 
mai ales sub aspectul conţinutului. 

Cea mai importantă contribuţie adusă pentru sistematizarea şi standardizarea evaluărilor 
judiciare îi revine din nou lui Kirk Heilbrun. În monografia sa Principles of forensic 
mental health assessment (2001), autorul a propus şi discutat pe larg un model al etapelor 
şi paşilor pentru virtual orice fel de evaluare judiciară, independent de subiectul psiholegal 
particular. După ce modelul s-a dovedit viabil şi util în practica reală, acesta a devenit 
tot mai popular. Astfel, în volumul coordonat de Drogin, Dattilio, Sadoff şi Gutheil (2011), 
toate capitolele dedicate celor mai frecvente aspecte psiholegale ce fac obiectul evaluărilor 

judiciare (12 capitole focalizate pe evaluarea judiciară penală şi 14 capitole concentrate 
pe evaluarea judiciară civilă) au prezentat acelaşi tipar structural propus de Heilbrun 
(2001) şi pe care îl reconstituim schematic şi mai jos. 


e Pregătirea evaluării. Această etapă presupune o serie de paşi care trebuie parcurşi 
înainte ca evaluarea judiciară propriu-zisă să se realizeze. Fără parcurgerea acestor paşi 
însă, este greu de imaginat ca evaluarea judiciară să fie într-un fel utilă procesului judiciar. 
Ce trebuie să facă psihologul la această etapa? Se recomandă parcurgerea în ordinea de 
mai jos a cel putin şase paşi distincti (Heilbrun, 2001). 

Mai întâi de toate, psihologul trebuie să clarifice aspectele psiholegale ce reprezintă 
scopul evaluării (a se vedea detalii în secţiunea următoare, secţiunea 7). După cum afirma 
şi Thomas Grisso (2003, detalii mai sus), pentru asta trebuie să fie clar care sunt întrebarea 
şi elementul legal, care sunt elementele psihologice relevante pentru înţelegerea aspectelor 
legale şi cum se pot conceptualiza acestea din urmă astfel încât să fie ulterior pasibile de 
a fi evaluate clinic şi/sau măsurate psihometric. 

Următorii doi paşi ţin de urmărirea şi respectarea eticii profesionale. În al doilea rând, 
psihologul trebuie să-şi aprecieze competențele profesionale în legătură cu aspectele de 
evaluat : codurile deontologice şi standardele profesionale solicită acceptarea doar a acelor 
cereri de evaluare pentru care există pregătirea şi experienţa necesare. Un al treilea pas, 
la fel de ancorat în etica profesională, constă în aprecierea măsurii în care evaluatorul 
poate fi impartial în realizarea evaluării. 

Al patrulea moment constă în clarificarea, de cele mai multe ori împreună cu avocatul, 
a rolului procedural pe care-l va avea psihologul în evaluarea judiciară. Kirk Heilbrun 
(2001) precizează faptul că psihologul poate avea, în contextul evaluării judiciare, cinci 
roluri distincte : 


a) rolul de evaluator desemnat de instanţă (la cererea acesteia sau ca urmare a acceptării 
si insusirii de instanţă a solicitărilor făcute de parti) ; 

b) rolul de expert-evaluator la solicitarea uneia dintre părţi (fără ca această solicitare să 
fie autorizată de instanţă) ; 

c) rolul de consultant care asistă avocatul (fără intenţia sau obligaţia de a comunica ceva 
oficial instanţei) ; 

d) rolul de expert-cercetător şi specialist în ştiinţe comportamentale ce va depune mărturie 
cu privire la aspectele ştiinţifice relevante cazului (fără trimitere la aspectele particulare 
ale cazului) ; 

e) rolul de martor în caz (va depune mărturie cu privire la cele cunoscute şi relevante 
cazului fără a formula însă concluzii profesionale). 


Se cuvine să menţionăm că oricare dintre rolurile de mai sus este incompatibil cu un 
altul şi mai ales cu rolul extra-judiciar de terapeut. 

Al cincilea pas de făcut în această etapă este să se obţină claritate cu privire la 
remunerarea serviciilor de evaluare. Pe o piaţă în care psihologul judiciar autonom îşi 
câştigă existenţa doar prin participarea la procesele judiciare (valabil, de exemplu, în 
SUA, dar încă greu de anticipat în România), acest aspect este important. 

Al şaselea şi ultimul pas al acestei etape ar fi obținerea autorizaţiei exprese de a realiza 
evaluarea. Dacă rolul psihologului este de evaluator desemnat de instanţă atunci se 
aşteaptă un ordin oficial şi scris de la aceasta ; dacă psihologul are rolul de expert-evaluator 
la solicitarea uneia dintre parti, atunci avocatul acelei parti trebuie să solicite expres 

evaluarea (de data aceasta nu e nevoie de un ordin oficial; claritatea solicitării trebuie 
însă să existe). 


e Colectarea datelor. Atunci când sunt rezolvate toate elementele preliminare, se poate 
trece la planificarea şi realizarea evaluării. Un prim pas important în acest sens este cel 
de a selecta un model de colectare a datelor. Dacă aspectele psiholegale supuse evaluării 
sunt relativ tipice şi cunoscute (de exemplu, capacitatea de a fi parte în procesul penal), 
există deja un set de bune practici, recomandări sau standarde promovate de asociaţii 
profesionale, precum şi o bogată experienţă profesională personală, care face facilă 
stabilirea planului sau modelului de colectare a datelor. În cazuri cu totul aparte, deosebit 
de rare sau ieşite din comun, evaluatorul va trebui să gândească un model propriu folosind 
experienţa sa anterioară combinate cu principiile şi cunoştinţele profesionale. 

Cel de-al doilea element important, central pentru evaluarea judiciară, este admi- 
nistrarea procedurilor de colectare a datelor. Asta implică folosirea diferitor metode 
dintre care cu greu ne putem imagina că lipsesc interviul (de data asta el devine din 
clinic, unul clinico-judiciar) şi alte instrumente profesionale tipice (teste, chestionare, 
liste de verificare etc. ; a se vedea pentru alte detalii secţiunea 8, special dedicată 
instrumentelor evaluării judiciare). 


e Interpretarea datelor. Întrucât datele evaluării judiciare sunt obţinute în contextul 
unei relaţii marcate de constrângere legală, suspiciune de partinitate, adeseori considerată 
intruzivă şi distantă, limitată în timp (vezi detalii în secţiunea ce compară evaluarea 
terapeutică şi evaluarea judiciară), ele trebuie foarte atent evaluate din punct de vedere al 
validității înainte de a fi folosite pentru a se formula raționamente şi concluzii profesionale. 

Un prim pas în acest sens este aprecierea stilului de răspuns pe care l-a avut cel 
evaluat. Există mai multe feluri în care diferiţi autori au delimitat şi clasificat stilurile de 
răspuns. Cu referire specială la contextul evaluării judiciare, se pot combina mai multe 
clasificări şi, astfel, se pot distinge următoarele stiluri de răspuns : 


1) simularea simptomelor ; 

2) negarea simptomelor ; 

3) falsa prezentare a trăsăturilor pozitive ; 

4) lipsa de relevanţă; 

5) lipsa de colaborare; 

6) răspuns aleatoriu ; 

7) răspuns onest; 

8) răspuns mixt (detalii în Heilbrun, 2001 ; Rogers, 1984; Otto, 2008). 


Simularea simptomelor presupune inventarea sau exagerarea intenţionată a simptomelor 
psihologice şi/sau fizice, excluzând dorinţa de asumare a rolului de pacient. Negarea 
simptomelor presupune situaţia opusă ; refuzul deliberat de a recunoaşte existenţa unor 
simptome sau minimalizarea intenţionată a acestora. Falsa prezentare a trăsăturilor 
pozitive presupune asumarea unor trăsături, abilităţi, competenţe sau îndemânări consi- 
derate valoroase sau dezirabile, dar pe care individul nu le posedă. Lipsa de relevanță a 
răspunsurilor denotă faptul că persoana nu se angajează, nu participă cu adevărat în 
procesul de evaluare. În lipsa de colaborare sau în răspunsul aleatoriu, persoana este 
angajată în evaluare, dar, în primul caz, răspunsurile sale sunt limitate sau lipsesc, în 
timp ce în cel de-al doilea caz ele au un caracter nesistematic, sunt la întâmplare. În cazul 
răspunsului onest, intenţia de a colabora şi comunica cu sinceritate este prezentă, dar 

erorile inerente psihismului uman (de exemplu, uitarea) se pot interpune şi produce denatu- 
rări cu privire la cele relatate. În stilul de răspuns mixt, se constată că, în diferitele etape 
sau momente ale evaluării, persoana a avut două sau mai multe stiluri diferite de raportare 
faţă de evaluarea judiciară în derulare. Pentru aprecierea stilului de răspuns se recomandă 
folosirea informaţiilor obţinute de la persoane terţe şi/sau instrumente psihometrice (mai 
ales scale special elaborate, inclusiv subscale sau patternuri de răspunsuri care se regăsesc 
în inventarele multi-dimensionale de personalitate) (Heilbrun, 2001 ; Otto, 2008). 

Un al doilea pas al etapei, şi totodată cel mai consistent, constă în folosirea datelor 
adunate în caz (abordare ideografică), a datelor cunoscute în cercetările din domeniu 
(abordarea nomotetică) şi a rationamentelor ştiinţifice pentru a formula concluziile evaluării 
(detalii se pot găsi în Heilbrun, 2001, capitolul 9). 


e Comunicarea rezultatelor. Ultima etapă este centrată pe adecvarea prezentării 
rezultatelor în comunicarea scrisă (sub forma de raport de evaluare judiciară), comunicarea 
orală formală (declaraţiile evaluatorului în proces) sau comunicarea orală informală 
(oferirea de informaţii şi concluzii pentru avocat sau alţi participanţi în proces). Revenim 
cu detalii despre elementele esenţiale ale comunicării rezultatelor mai jos, într-o secţiune 
specială (secţiunea 9). 


40.8. Aspectele psiholegale si procesuale 
supuse evaluării judiciare 


Evaluarea judiciară se poate face ori de câte ori se constată necesitatea clarificărilor 
profesionale a unui psiholog cu privire la un aspect legal şi procesual. Aspectele, întrebările 
sau subiectele cu privire la care se cere aprecierea unui psiholog pot fi foarte diferite, 
dar, în acelaşi timp, unele dintre acestea, ţinând cont de importanţa procesuală şi frecvenţa 
solicitărilor de evaluare, au un caracter tipic şi dominant. De exemplu, expertiza pentru 
stabilirea prezenţei discernământului în cauzele penale sau determinarea competenţei 
parentale în procese civile ce implică decizii cu privire la autoritatea parentală şi custodia 
minorilor se află printre cele mai tipice şi frecvente solicitări de evaluare judiciară. 

Atunci când se încearcă o anumită organizare şi clasificare a aspectelor psiholegale şi 
procesuale supuse evaluării, se ţine cont în primul rând de natura dreptului şi a procesului. 
De exemplu, în volumul cu texte de referinţă pentru evaluarea judiciară (Handbook of 
Forensic Assessment), autorii structurează exact după acest principiu primele două şi cele 
mai importante secţiuni: aspectele penale (în engleză, criminal matters) fac parte din 
prima secţiune, iar aspectele civile (în engleză, civil matters) se regăsesc în secţiunea a 
doua (Drogin et al., 2011). Şi ordinea celor două secţiuni contează : psihologia s-a aplicat 
cel mai adesea şi a fost istoric mult mai importantă în contextul cauzelor penale ; aspectele 
ce ţin de cauzele civile au fost abordate de psihologia judiciară relativ mai târziu şi mai 
puţin, deşi acest decalaj este tot mai redus în evoluţia actuală, iar elementele psiholegale 
abordate sunt chiar mai variate (Wygant şi Lareau, 2015). 


e Evaluarea judiciară în procesele penale. Deşi există o mare varietate de aspecte 
psiholegale particulare ce sunt relevante în cauzele penale, cea mai mare parte din 
evaluările judiciare se grupează în trei categorii : 

1) evaluarea judiciară a diferitor capacităţi psiholegale (de exemplu, capacitatea de a fi 
parte în procesul penal, capacitatea de a refuza asistenţa juridică în proces oferită de 
avocatul ales sau desemnat etc.) ; 

2) evaluarea responsabilităţi penale (de exemplu, estimarea stării mintale sau a sănătăţii 
psihice la momentul săvârşirii faptei) ; 

3) determinarea pedepsei (de exemplu, estimarea riscului de recidivă, considerente psihologice 
pentru diminuarea duratei sau schimbarea formei pedepsei etc. ; Wygant si Lareau, 2015). 


În topul evaluărilor judiciare realizate în SUA pentru uzul procesului penal se află cele 
legate de capacitatea de a fi parte în proces, numărul unor astfel de evaluări variind între 
50.000 şi 60.000 pe an (Bonnie si Grisso, 2000; Wygant şi Lareau, 2015). 


e Evaluarea judiciară în procesele civile. Dacă lăsăm la o parte dreptul penal dominat 
de conglomeratele de norme legale asociate infracţiunii, răspunderii penale şi pedepsei 
(toate trei sunt numite şi instituţii în drept), ceea ce rămâne este o imensă varietate de relaţii 
sociale şi raporturi juridice ce sunt guvernate de norme şi legi de natură civilă. Regăsim 
aici şi aspecte legate de dreptul familiei, dreptul comercial, dreptul muncii, dreptul protecţiei 
sociale etc., precum şi o mulţime de cazuri speciale. Marea majoritate a evaluărilor 
judiciare se realizează însă în legătură cu următoarele categorii de aspecte psiholegale : 


1) dispute izvorâte din contracte (de exemplu: erori legate de înţelegerea clauzelor sau 
vicierea consimtamantului) ; 

2) stabilirea prejudiciilor şi daunelor civile (de exemplu: daune morale sau psihologice 
ca urmare a încălcării unor drepturi, daune asociate unor leziuni şi vătămări fizice 
conexe sau nu cu procese penale) ; 

3) dispute domestice asociate dreptului familial (de exemplu : abuzul, relele tratamente 
sau neglijenta în creşterea copilului sau îngrijirea bătrânilor) ; 

4) dispute legate de legislaţia muncii şi protecţiei sociale (de exemplu: daune morale 
sau psihologice suferite în exerciţiul atribuţiilor profesionale la locul de muncă sau a 
accidentelor în muncă, discriminare şi hărţuire la locul de muncă) ; 

5) evaluarea capacităţilor civile (de exemplu: capacitatea de exerciţiu a drepturilor civile 
şi cea procesuală, capacitatea de asumare a obligaţiilor civile, capacitatea de a se 
îngriji pe cont propriu etc. ; Greene şi Heilbrun, 2014; Wygant şi Lareau, 2015). 


Este important ca psihologul clinician interesat de evaluarea judiciară să fie dispus şi 
abil în a face evaluări în ambele categorii de cauze, atât în cele penale, cât şi în cele 
civile. De altfel, unii autori şi volume nu fac o distincţie dintre evaluarea în penal şi cea 
în civil, prezentând fiecare tip frecvent de evaluare psiholegală ca fiind o sarcină profe- 
sională cu particularitatile sale aparte (de exemplu, Ackerman, 2010). 


40.9. Instrumentele evaluării judiciare 


Istoricul folosiri instrumentelor psihologice în evaluarea judiciară începe în anii '60 ai 
secolului trecut. Thomas Grisso (1987) constată că în deceniul şase şi şapte al secolului 
trecut evaluarea judiciară nu era cu mult diferită de cea terapeutică. Treptat însă instru- 
mentele s-au diversificat şi au evoluat astfel încât Kirk Heilbrun, Richard Rogers şi Randy 

Otto (2002) au propus gruparea acestora în trei categorii : instrumente de evaluare clinice ; 
instrumente de evaluare relevante judiciar ; instrumente de evaluare judiciară. 


Instrumentele de evaluare clinice (IEC) sunt acele tehnici, teste, scale, interviuri 
structurate, liste de verificare pe care le regăsim în arsenalul clasic şi uzual al clinicianului, 
dar care sunt posibil relevante şi pentru evaluarea psiholegală. Printre IEC cel mai adesea 
folosite se regăsesc astfel de instrumente precum Minnesota Multiphasic Personality Inventory 
(MMPI/MMPI-2), Personality Assessment Inventory (PAI/PAI-AV), Beck Depression 
Inventory (BDI), Structured Interview for Personality Disorders (SIPD), Diagnostic 
Interview for Children (DIC), Wechsler Adult Intelligence Scale (WAIS), Wide Range 
Achievement Test (WAIT) si multe altele. Principalul avantaj al acestor instrumente este 
gradul mare de încredere pe care-l putem avea în rezultatele pe care le obţinem cu ele, 
întrucât pentru majoritatea lor avem date psihometrice şi normative extinse. 


Instrumentele de evaluare relevante judiciar (IERJ) nu diferă foarte mult de IEC. Spre 
deosebire de acestea însă, IERJ sunt direct relevante pentru evaluările psiholegale : 
conceptele clinice pe care le măsoară sunt foarte importante şi în evaluarea judiciară întrucât 
ajută, de exemplu, la stabilirea riscului pentru violenţă (Structured Assessment for Violence 
Risk in Youth - SAVRY; Violence Risk Appraisal Guide - VRAG ; Sexual Violence Risk - 
SVR-20), la evaluarea nivelului de psihopatie (Psychopathy Checklist-Revised - PCL-R; 
Psychopathic Personality Inventory - PPI) sau a stilului de răspuns (Validity Indicator 
Profile - VIP; Word Memory Test - WMT; Paulhus Deception Scale - PDS ; Structured 
Interview of Reported Symptoms - SIRS). 


Instrumentele de evaluare relevante judiciar (IERJ) diferă de primele două categorii 
prin faptul că au apărut, s-au dezvoltat şi există pentru a fi utilizate în context judiciar, 
sunt relevante doar judiciar. Constructele psihologice pe care acestea le măsoară sunt 
specifice doar practicilor de evaluare psiholegale. Primul instrument expres dedicat uzului 
judiciar a apărut în 1965 şi se numea Checklist of Criteria for Competency to Stand Trial 
(CCCS). Evoluţia acestor instrumente a for lentă la început: în deceniul şapte apar doar 
trei instrumente noi (Competence Screening Test - CST; Competency to Stand Trial 
Assessment Instrument - CAI; Georgia Court Competency Test - GCCT), iar ritmul 
propunerii de alte instrumente este relativ lent şi in deceniul următor. Abia în ultimul 
deceniu al secolului trecut se constată o explozie a IERJ. În prima ediţie a celebrei 
monografii, Thomass Grisso (1986) descria şi recomanda 26 de instrumente din această 
categorie. În cea de-a doua ediţie a cărţii (Grisso, 2003), numărul acestor instrumente 
este de 37. Deşi în plină expansiune ca număr şi diversitatea IERJ lasă uneori mult de 
dorit din punct de vedere al raportării şi calităţii indicatorilor psihometrici de bază. 

După cum remarca cu ceva timp în urmă Richard Rogers (1987), când analizăm 
instrumentele de evaluare judiciară se poate constata un fel de relaţie inversă dintre 
certitudinea clinică bazată pe validare empirică extinsă şi relevanta legală a constructelor 
măsurate: cele mai validate şi stabile sunt instrumentele de evaluare clinică (IEC), dar 
tot ele sunt şi cele mai puţin relevante psiholegal ; în acelaşi timp instrumentele cele mai 
utile pentru evaluarea psiholegală (IERJ) au cei mai slabi indicatori psihometrici sau 
aceştia lipsesc parţial sau în totalitate. 

40.10. Raportul de evaluare și declaraţiile expertului 


Părţile, mai ales în procese civile, pot solicita expertize şi într-o manieră informală, fără 
ca rezultatul să devină parte din dosarul oficial al cazului: în acest caz nu se fac cereri 
oficiale şi nu se produc rapoarte şi mărturii consemnate în proces cu statut de probă. 
Când solicitările de evaluare judiciară vin din partea instanţei de judecată (în etapa de 
judecată) sau a procurorilor (în etapa de urmărire penală), acestea, de regulă, sunt oficiale. 
Caracterul oficial cere cu necesitate prezenţa unei comunicări scrise : solicitarea vine în scris 
şi răspunsul este şi el scriptic, sub forma unui raport de expertiză. În unele cazuri, pe lângă 
scrierea raportului de expertiză, se solicită şi susţinerea celor consemnate în raport prin 
declaraţii orale, de regulă făcute în şedinţele de judecată în faţa instanţei şi părţilor. 

Laurence Miller, Robert Sadoff şi Frank Dattilio (2011) identifică calităţile esenţiale 
ale unei bune comunicări interprofesionale dintre psihologul expert judiciar şi juriştii sau 
magistraţii implicaţi în proces. Fie că e vorba de elementele unui raport de evaluare scris 
sau de o comunicare orală în care expertul depune declaraţii, următoarele patru elemente 
ar trebui să fie invariabil prezente (pot fi reţinute drept cele 4C). 


e Concizie. Exprimarea trebuie să fie laconică, întrucât lecturarea unui text lung de 
câteva zeci de pagini, când totul putea fi expus în maxim câteva pagini, poate crea o 
oboseală inutilă pentru un jurist. Este important de menţionat faptul că toţi specialiştii 
în drept şi magistraţii sunt obişnuiţi cu lecturarea şi folosirea unor texte concise, 
prototipul ideal fiind un articol de lege ce conţine o normă juridică sau o parte a 
acesteia. Un raport nenecesar de lung faţă de mesajul pe care-l conţine face din start 
o foarte proastă impresie oricărui jurist sau magistrat care-l parcurge. 

e Comprehensiune. Desi la o primă vedere nevoia de a crea o înţelegere clară în mintea 
unui jurist cu privire la elementele psihologice ale chestionării legale este contrară 
conciziei, lucrurile nu stau neapărat astfel. Este important să reiasă calea de rationare 
profesională pe care o urmăreşte psihologul în formularea concluziilor psiholegale ; 
raportul sau declaraţiile nu sunt cursuri sau tratate de/despre psihologie. Compre- 
hensiunea trebuie să fie una instrumentală, necesară doar urmăririi legăturilor dintre 
datele constatate prin evaluare şi concluziile finale. 

e  Cauzalitate. Autorii se referă la această calitate ca fiind un fel de transparenţă cu 
privire la modul în care se ajunge la concluziile formulate în raport sau declaraţie. 
Relatarea doar a concluziilor fără arătarea paşilor şi elementelor sau datelor evaluării 
poate fi interpretată greşit ca o insuficienţă a demersului realizat sau ca o poziţionare 
subiectivă nefondată, generalizantă şi/sau partizană. 

e Claritate. Expunerea trebuie să fie lipsită de jargon profesional specific, excesiv şi 
ermetic. Se recomandă alegerea unor cuvinte cât mai simple şi uzuale, dar care să 
surprindă totuşi corect elementele semantice necesare. Miller şi coautorii (2011) 
recomandă în acest sens respectarea unui dicton atribuit lui Albert Einstein care ar 
putea fi tradus astfel: „totul trebuie să fie cât mai simplu posibil - dar nu mai simplu 
decât atât”. În cazurile în care este inevitabil să se folosească concepte, termeni, 
diagnostice etc., acestea trebuie imediat definite şi explicate cât mai simplu posibil şi 
pe înţelesul unui neprofesionist. 

KKK 


Avem convingerea că evoluția sistemului judiciar românesc, deschiderea juriştilor şi 
magistraţilor pentru considerarea contribuţiilor ştiinţelor judiciare (inclusiv ale psihologiei), 
precum şi curajul psihologilor de a se aventura în practicarea profesiei în contexte legale 
şi judiciare vor produce în următorul deceniu un început de veritabilă şi largă profesionalizare 
a psihologiei judiciare. Evident, evaluarea judecară va fi una din cele mai curente şi 
profitabile activităţi ale psihologului clinic-judiciar. 


Bibliografie 


Ackerman, M.J. (2010). Essentials of forensic psychological assessment. Hoboken, NJ: John Wiley & 
Sons. 

Bonnie, R., Grisso, T. (2000). Adjudicative competence and youthful offenders. In T. Grisso & 
R. Schwartz (Eds.), Youth on trial : a developmental perspective on juvenile justice (pp. 73-103). 
Chicago: University of Chicago. 

Borum, R, Grisso, T. (1996). Establishing standards for criminal forensic reports: An empirical 
analysis. Bulletin of the American Academy of Psychiatry and the Law, 24, 297-317. 

Ciorbea, I. (2014). Evaluarea psihologică clinică. Repere teoretice şi metodologice. Bucuresti : 
Editura Universitară. 

Ciorbea, I., Enache, R., Sălceanu, C. (2015). in I. Ciorbea (Ed.), Evaluarea psihologică aplicată 
(pp. 137-309). Bucureşti: Editura Trei. 

Drogin, E.Y., Dattilio, F.M., Sadoff, R.L., Gutheil, T.G. (2011). Handbook of forensic assessment : 
Psychological and psychiatric perspectives. Hoboken, NJ: John Wiley & Sons. 

Greene, E., Heilbrun, K. (2014). Wrightsman’s psychology and the legal system (8" ed.). Cengage 
Learning. 

Grisso, T. (1986). Evaluating competencies : Forensic assessments and instruments. New York : 
Plenum Press. 

Grisso, T. (1987). The economic and scientific future of forensic psychological assessment. American 
Psychologist, 42, 831-839. 

Grisso, T. (2003). Evaluating Competencies : Forensic Assessments and Instruments (2 ed.). New 
York: Springer. 

Heilbrun, K. (2001). Principles of forensic mental health assessment. New York: Kluwer Academic/ 
Plenum Publishers. 

Heilbrun, K., Rogers, R, Otto, R.K. (2002). Forensic assessment: Current status and future 
directions. In J.R. Ogloff (Ed.), Taking psychology and law into the 21st century (pp. 120-147). 
New York: Springer. 

Knapp, S.,VandeCreek, L. (2001). Ethical issues in personality assessment in forensic psychology. 
Journal of Personality Assessment, 77, 242-254. 

Melton, G., Petrila, J., Poythress, N., Slobogin, C. (2007). Psychological evaluations for the courts : 
A handbook for mental health professionals and lawyers (3 ed.). New York: Guilford Press. 

Miller, L., Sadoff, R.L., Dattilio, F.M. (2011). Personal injury : The independent medical exami- 
nation in psychology and psychiatry. In E.Y. Drogin, F.M. Dattilio, R.L. Sadoff & T.G. Gutheil 
(Eds.), Handbook of forensic assessment: Psychological and psychiatric perspectives 
(pp. 277-302). Hoboken, NJ: John Wiley & Sons. 

Otto, R.K. (2010). Forensic assessment instruments and techniques. In I.B. Weiner & W.E. Craighead 
(Eds.), The Corsini Encyclopedia of Psychology (4" ed.). Hoboken, NJ: John Wiley & Sons. 


610 ALTE CADRE ALE EVALUĂRII PSIHOLOGICE 


Otto, R.K. (2008). Challenges and advances in assessment of response style in forensic examination 
contexts. In R. Rogers (Ed.). Clinical assessment of malingering and deception (3 ed.) 
(pp. 365-275). New York, NY: Guilford Press. 

Otto, R.K., Heilbrun, K. (2002). The practice of forensic psychology: A look toward the future 
in light of the past. American Psychologist, 57, 5-18. 

Plante, T.G. (2005). Contemporary clinical psychology (2"™ ed.). Hoboken, NJ: John Wiley & Sons. 

Roesch, R., Zapf, P.A., Hart, S.D. (2010). Forensic Psychology and Law. Hoboken, NJ: Wiley. 

Rogers, R. (1984). Towards an empirical model of malingering and deception. Behavioral Sciences 
and the Law, 2, 93-112. 

Rogers, R. (1987). Ethical dilemmas in forensic evaluations. Behavioral Sciences and the Law, 5, 
149-160. 

Walker, L.E., Shapiro, D. (2003). Introduction to forensic psychology: Clinical and social 
psychological perspectives. Springer Science & Business Media. 

Wygant, D.B., Lareau, C.R. (2015). Civil and criminal forensic psychological assessment: 
similarities and unique challenges. Psychological Injury and Law, 1(8), 11-26. 


41. Evaluarea psihologică în context medical 

Rezumat 


Capitolul face referiri la modalitatea în care funcţionează psihologii în contextul medical. 
Se prezintă elemente definitorii privind concepţia reprezentanţilor domeniului medical cu 
privire la serviciile de sănătate, sugerându-se punctele comune ce pot fi adoptate în 
serviciile de psihologie. Se explică rolul psihologului în structurile sistemului de sănătate 
în acord cu aşteptările angajatorilor (de la rolul de evaluator, la roluri obiective privind 
îndeplinirea unor interese pragmatice ale unităţii de sănătate). Este redat un model de 
evaluare psihologică cu aplicaţii în spital. Se argumentează că, în context medical, 
evaluarea psihologică se construieşte pe baza mai multor sisteme diagnostice. Evaluarea 
psihologică în context medical este descriptivă, explicativă, predictivă, nu diagnostică, 
îmbinând conceptele literaturii ştiinţifice de specialitate cu sistemele CIF, ICD, ICD-AM, 
DSM. Nu în ultimul rând, se subliniază că în context medical evaluarea se continuă cu 
intervenţia psihologică pentru ameliorarea stării pacientului. 


41.1. Contextul medical 


În sistemul de sănătate, evaluarea psihologică se înscrie în rândul serviciilor de investigare 
clinică. Ea serveşte pentru aprofundarea cunoaşterii pacientului prin culegerea unor 
informaţii cu relevanţă clinică pe care medicii nu le pot accesa prin metodele şi tehnicile 
medicale. 

Psihologii care lucrează în sistemul de sănătate trebuie să se adapteze la patternurile 
de organizare şi funcţionare ale organizaţiilor sănătăţii (în sistemul de stat şi în cel privat). 
În România psihologii ocupă posturi sau au contracte de colaborare în mod special în 
spitale, policlinici, clinici, cabinete medicale. În context medical, psihologia poate fi 
privită din două perspective : 

1. ca un serviciu auxiliar - în care (a) serviciile psihologice aduc anumite beneficii 
instituţiei, însă nu sunt neapărat necesare, ele sunt solicitate numai când situaţia o cere 

(în percepţia medicului sau în percepţia instituţiei - în raport cu interesul - financiar 

sau profesional - pentru servicii psihologice); (b) psihologul este un angajat din 

categoria personalului de suport/auxiliar ; 

2. ca un serviciu de sănătate — prin integrare legislativă : (a) serviciile psihologice sunt 
necesare, majoritatea pacienţilor ar trebui să beneficieze de serviciile psihologice ; 
(b) psihologul este integrat în categoria furnizorilor de servicii de sănătate, având un 
rol important (similar cu al altor specialişti din serviciile de sănătate). 


Specialitatile medicale atrag după sine anumite aspecte de specificitate in evaluările 
psihologice. Multe din specialităţile medicale pot fi privite ca oportunităţi pentru dez- 
voltarea unor servicii psihologice conexe specialităţi. 

Psihologii care fac evaluări şi prestează servicii în context medical trebuie să înţeleagă 
câteva elemente de bază privind concepţia despre serviciile de sănătate, aşa cum este ea 
elaborată şi promovată de managementul sistemului sanitar. Elementele de bază ale 
concepţiei medicale privind dezvoltarea serviciilor de sănătate cuprind următoarele aspecte 
(Voinea, 2012) : 


- finanțarea serviciilor medicale se face în principal prin: 

e colectarea fondurilor din sistemul asigurărilor sociale de sănătate (există şi asigu- 
rări de sănătate în regim privat). Finanțarea spitalelor se face prin sistemul de 
finanțare bazată pe caz rezolvat (sistemul grupelor de diagnostice - DRG). Acesta 
recurge la o metodologie de clasificare a problemelor de sănătate şi utilizarea unui 
sistem de coduri diagnostice care sunt asociate cu anumite costuri ; 

e plata serviciilor de către pacient: in mod special în sistemul de sănătate privat, 
dar şi pentru unele servicii de stat (de exemplu, coplata unor investigaţii, precum 
Rezonanta Magnetică Nucleară ; cazarea în rezerve etc.) ; 

- ghidurile de practică precizează cum se desfăşoară actele medicale, având recunoaştere 
legală. Ghidurile de diagnostic şi tratament pot standardiza actul medical, pentru a 
ajuta medicii să ia decizii optime în livrarea serviciilor medicale în situaţii clinice 
specifice. Aceste ghiduri garantează faptul că medicul îndeplineşte o acţiune conform 
celei mai bune practici în domeniu. Ghidurile de practică medicală securizează pacienţii 
din punct de vedere clinic şi, de asemenea, securizează medicii din punct de vedere 
legal (respectarea ghidului este un argument forte împotriva acuzatiei de malpraxis) ; 

- protocolul de intervenţie este un raport asupra intervenţiei, cuprinzând : 

1. date de identificare a pacientului (nume, vârstă, sex) ; 

ora de începere şi ora de terminare a intervenţiei chirurgicale ; 

diagnosticul la internare ; 

componenţa echipei operatorii ; 

tipul intervenţiei chirurgicale ; 

descrierea etapelor principale ale intervenţiei ; 

diagnosticul intraoperator ; 

materialele sanitare utilizate pentru realizarea intervenţiei chirurgicale ; 

semnăturile medicilor care au efectuat intervenţia chirurgicală. 

- practicarea medicinei bazate pe dovezi constituie o soluţie pentru îmbunătăţirea calităţii 
diagnosticului şi a tratamentului. În principiu, se consideră că practicile medicale 
trebuie să dispună de o validare prin cercetare, pe bază de dovezi ştiinţifice. Evaluarea 
riscurilor şi a beneficiilor fiecărui test diagnostic sau tratament alternativ se face prin 
selectarea celor mai bune dovezi rezultate din cercetarea clinică, pentru a genera cele 
mai bune proceduri diagnostice şi intervenţii terapeutice ; 

- educația profesională (medicală) continuă (EMC) porneşte de la premisa că serviciile 
medicale se pot adapta la noile cerinţe ale pacienţilor şi societăţii în condiţiile, în care 

medicii/prestatorii sunt foarte bine pregătiţi din punct de vedere profesional. Aceasta 
se face prin participarea la cursuri acreditate de formare specializată sau avansată (cu 
traineri experţi în ariile predate). Participanţii la EMC dobândesc noi cunoştinţe, 
abilităţi, atitudini etice, consolidând responsabilitatea profesională. 

- auditul clinic are la bază decizia politică cu scopul de a verifica un set de prescriptii/ 
standarde pentru a determina relaţia dintre practici şi costuri. În urma auditului rezultă 
un taboul al problemelor actuale şi posibile, cu potenţial diferit de rezolvare (neconfor- 
mităţi majore şi minore), planuri de îmbunătăţire şi de verificare. Auditul medical 
face apel la metode sistematice, ştiinţifice pentru a stabilli criterii explicite de bună 
practică, măsoară performanţa, selectează cazurile, compară rezultatele şi evaluează 
acţiunile de îmbunătăţire la mai multe niveluri (Voinea, 2012 ; Vlădescu, Enăchescu 
şi Dragomirişteanu, 2001). 


41.2. Psihologul în context medical 


Angajarea psihologilor în context medical de stat este solicitată de cerinţe legislative 
privind schemele de personal din sistemul de sănătate. Rolul psihologului rezidă din 
categoriile de aşteptări pe care le au colaboratorii şi clienţii din structura angajatoare : 


1) Rolul de factor de stabilitate pentru pacient. Obiectul de investigare : riscuri psihologice 
la nivelul pacientului (fenomene psihiatrice, alte probleme de sănătate şi percepții 
adiacente, fenomene psihologice dezadaptative - identificabile în manualele consacrate 
privind problemele de sănătate - DSM, ICD, CIF - şi/sau în alte surse ştiinţifice). 
Aşteptări: a controla pe parcursul internării (al colaborării cu instituţia medicală) 
fenomenele dezadaptative ale pacientului (şi insotitorilor lui) prin intervenții psiho- 
logice (consiliere, psihoterapie, psihoeducatie, colaborare cu apartinatorii). 

2) Rolul de factor de stabilitate în clinică. Obiectul de investigare : riscuri instituţionale 
în relaţia cu pacientul şi cu aparţinătorii lui. Aşteptări: a preîntâmpina riscurile 
(reclamaţii, conduite dezadaptative etc.), a adăuga un plus de autocontrol al clinicii 
în relaţie cu cazuistica (a cunoaşte mai multe despre pacient, a preîntâmpina tensiuni 
generate de pacient şi însoțitori, a linişti climatul când pacientul şi familia sunt 
necomplianti, chiar revoltați). 

3) Rolul de clarificare. Obiectul de investigare : neconcordanta între modelul clinic al 
patologiei şi descrierea subiectivă a simptomatologiei ; neconcordanta între gravitatea 
problemei stabilite clinic şi gravitatea percepută de către pacient sau de către apartinatorii 
lui. Aşteptări : a identifica acele fenomene psihologice (intenţionate sau neintentionate) 
care explică neconcordanta dintre planurile evaluării (subiectiv, clinic, obiectiv) şi 
gradul de functionalitate/dizabilitate al pacientului (funcţionalitatea reprezentând setul 
cel mai relevant de indicatori ai impactului bolii asupra persoanei). 

4) Rol de investigare şi validare a unor ipoteze clinice. Obiectul de investigare : feno- 
menele psihocomportamentale (sau, generic, fenomene nonmedicale, incluzând şi alte 
categorii, precum aspecte sociale, economice) pe care medicul le consideră cu valoare 
explicativă potenţială pentru conduita/autoreglarea/adaptarea pacientului (fenomene 
care ar putea avea impact asupra evoluţiei clinice sau a colaborării). Aşteptări : a oferi 
răspunsuri la ipoteze clinice (interesul este mai pregnant la medicii care sunt interesaţi 

de contribuţia psihologiei în contextul medical), a stabili elementele diferenţiale în 
cadrul unui diagnostic (psihologul nu face diagnostic diferenţial pentru că diagnosticul 
este unul medical, ci stabileşte ce elemente psihologice se supraadaugă, dând o anumită 
coloratură conduitei dezadaptative/afectării autoreglajului pacientului). 

5) Rolul de identificare a factorului/lor psihologic/i ce explică anumite comportamente. 
Obiectul de investigare : fenomene psihologice care stau la baza unor comportamente 
precise precum : colaborare redusă, sentiment de nepregătire pentru operaţie, revoltă, 
exagerare a simptomelor etc. 

6) Rol de cercetător. Obiectul de investigare : se stabileşte în funcţie de proiectul prioritar 
al clinicii, de direcţia de cercetare a clinicii, de datele literaturii de specialitate. 
Asteptari: a colabora pe linie de cercetare (cu scop de publicare sau cu scop de 
pregătire a unor expuneri ale evenimentelor ştiinţifice). 

7) Rol de suport instituțional. Obiectul activităţii: a contribui la activităţile care au 
impact managerial/administrativ (în principal trei categorii de activităţi : contribuţia 
la finanţarea unităţii ; trainer pe teme de psihologie medicală ; participarea în unele 
acţiuni de suport - managementul calităţii, comisii de concurs). 

8) Rolul de factor de finanţare a unităţii : prin taxele percepute pentru serviciile prestate 
(în structurile private), prin participarea la implementarea în sistemul DRG a codurilor 
legate de fenomene psihologice/comportamentale, servicii de consiliere-psihoterapie. 


41.3. Evaluarea psihologică în context medical 


41.3.1. Cadrul activităţii 


Orice evaluare începe având la bază un obiectiv. În context medical, evaluarea psihologică 
are legătură directă cu sănătatea şi funcţionalitatea versus dizabilitatea pacientului. În 
total, evaluările psihologice ţin de relaţia dintre psihologia pacientului şi starea de sănătate, 
plus situaţia lui socială (modelul biopsihosocial, Santrock, 2007). Interesul este de a şti 
ce fenomene psihologice şi ce aspecte sociale (familie, profesie, nivel economic etc.) 
contribuie (şi cum contribuie) favorabil versus nefavorabil la evoluţia sănătăţii, a comporta- 
mentului de sănătate versus evoluţia bolii pacientului şi a comportamentelor dezadaptative. 
După ce se obţin datele din evaluarea psihologică, se realizează acţiuni ce contribuie la 
optimizarea conduitei pacientului şi a familiei lui în raport cu managementul bolii în 
relaţia cu serviciile de sănătate şi la domiciliu. 
Evaluarea psihologică în context medical are o serie de particularităţi : 
1) beneficiarii sunt atât pacienţii, cât şi echipa medicală din care face parte psihologul 
(trebuie reglate aşteptările şi obiectivele cu echipa medicală) ; 
2) modelul de evaluare trebuie construit în funcţie de problematica de sănătate avută în 
vedere (ghid de evaluare pentru categoria de cazuistică) ; 
3) iniţiativa evaluării nu aparţine de obicei pacientului ; 
4) la datele din foaia de observaţie medicală au acces atât personalul medico-sanitar, cât 
şi pacientul. 

41.3.2. Modele de evaluare 


Conceptul de model de evaluare se referă la: 


1) modelul integrat de noţiuni, concepţii ce servesc evaluării (DSM ; ICD; CIF); 

2) modelul de variabile relevante pentru o categorie de cazuri şi elemente metodologice 
(ce şi cum se evaluează în problematica avută în vedere) ; 

3) modele specifice pentru evaluarea anumitor fenomene/concepte (modele acreditate 
ştiinţific pentru evaluarea unor concepte/fenomene precum : complianta, stres, rezilienta, 
afazie, depresie, schemă cognitivă disfuncţională etc.). 


Modelele de evaluare psihologică adecvate (contextului evaluării) se pot identifica din 
literatura de specialitate (manuale şi reviste de profil). 


Modelul CIF. Clasificarea Internaţională a Funcţionării, Dizabilităţii şi Sănătății (CIF/ 
ICF) are obiectivul general de a oferi un limbaj standardizat şi unitar, precum şi un cadru 
general de descriere a stării de sănătate şi a celorlalte stări asociate stării de sănătate. CIF 
oferă un model extins de evaluare în diferite domenii ale functionalitatii versus dizabilitatii 
pacientului (de exemplu, funcţiile mintale, funcţiile energiei şi impulsului, funcţiile 
psihomotorii, funcţiile emoţionale, funcţiile cognitive de nivel superior, autogospodărirea, 
interacţiunile şi relaţiile interpersonale, ariile majore ale vieţii etc. Pentru fiecare indicator 
specialistul decide maniera în care încadrează funcţia pe una din categoriile : O fără afectare 
semnificativă, 1 afectare uşoară/minoră, 2 afectare moderată, 3 afectare majoră/severă, 
4 afectare completă/totală. Termenul de afectare este specific pentru acest model. Psihologii 
pot extrage din CIF o serie de concepte pentru fişa de evaluare psihologică clinică. 


Modelul ICD şi ICD-AM (varianta australiană) (ajunse la ediţia a X-a). Clasificarea 
Internaţională a Bolilor (ICD) elaborată de OMS este un instrument de diagnostic standard 
util în epidemiologie, în managementul sănătăţii şi în scopuri clinice. Varianta australiană 
ICD-AM este adoptată în sistemul de sănătate românesc pentru a reda complexitatea 
cazurilor şi a introduce datele în sistemul de finanţare DRG. ICD-AM cuprinde coduri 
pentru fiecare specialitate medicală, însă are şi câteva subcapitole foarte utile psihologilor : 
factorii care influenţează starea de sănătate şi motivele recurgerii la serviciile de sănătate 
(include o clasificare excelentă a aspectelor de istoric şi context social pentru pacient) ; 
simptome şi semne referitoare la constienţă, percepţie, stare emoţională şi comportament ; 
tulburări mintale şi de comportament (nu cuprinde toată paleta de categorii, însă poate 
furniza coduri pentru evaluarea psihologică). Din perspectiva evaluării psihologice, conceptul 
integrator/descriptiv din ICD-AM este cel de problemă. 


Modelul DSM (ajuns la ediţia a V-a). Manualul de diagnostic şi statistică a tulburărilor 
mintale realizat de către Asociaţia Americană de Psihiatrie este o clasificare a fenomenelor 
clinice. Capitolele majore din DSM-5 se referă la : tulburări de neurodezvoltare, tulburări 
ale personalităţii, tulburări psihotice, tulburarea bipolară şi alte tulburări asociate, tulburări 
depresive, tulburări anxioase, tulburări obsesiv-compulsive şi asociate, tulburări asociate 
traumei şi stresului, tulburări disociative, tulburări cu simptome somatice, tulburări 
alimentare, tulburări ale eliminării, tulburări în sfera somnului, tulburări în sfera sexualităţii, 
tulburări ale identităţii de gen, tulburări disruptive, ale controlului impulsului, tulburări 
în sfera adictiilor, consumului de substrante, tulburări neurocognitive. Termenul tulburare 

este specific pentru descriptorii clinici oferiţi din perspectiva DSM. Fiind un manual 

diangostic, DSM oferă încadrarea clinică pe diagnostice, însă psihologii nu au rolul 

principal în identificarea unor diagnostice, ci în demersul de a descrie, explica, prezice 
anumite aspecte/variabile. 
Observaţii : 

1) Cele trei surse amintite constituie cadre teoretice obligatorii, având o valoare majoră 
în conceperea evaluării psihologice în context clinic. Interpretarea datelor din perspectiva 
unui singur model clinic, precum DSM, riscă să conducă psihologul la tendinţa de a 
»cliniciza” cazurile. 

2) Evaluarea psihologică în context clinic (numită clinică) nu conduce întotdeauna la 
relevarea/descoperirea unor fenomene psihologice de nivel clinic. Fenomenele nonclinice, 
dar cu relevanţă clinică şi cu valoare de descriere a sănătăţii şi functionalitatii (a) nu 
pot fi omise şi (b) trebuie evaluate/notificate corect. 

3) Multe modele particulare/speciale de evaluare sunt derivate din modelele amintite, 
care au grad mare de cuprindere (de exemplu, majoritatea scalelor de evaluare a 
functionalitatii unor categorii de cazuistică sunt derivate din CIF). 

4) Alegerea şi redactarea conceptelor şi sintagmelor corecte din punct de vedere ştiinţific 
în raportul psihologic trebuie să reflecte ancorele prezentate în sistemele oferite de 
cele trei manuale (CIF ; ICD; DSM) (Reidy si Caplan, 1994). Se pot adopta termenii 
de afectare, problemă. Termenul de tulburare este rezervat în general pentru consultul 
psihiatric şi în literatura ştiinţifică. 


Modele operaţionale. Pentru anumite activităţi de evaluare psihologică au fost elaborate : 

1. modele teoretico-aplicative mai generale, precum modelul calităţii vieţii. Conceptul 
de calitatea vieţii cuprinde mai multe dimensiuni majore ale sănătăţii, transpuse în 
scale de evaluare a eficienţei intervențiilor de sănătate. De exemplu, modelul SF36 
este foarte citat în studiile clinice. Cuprinde 8 domenii de evaluare : funcţionare fizică, 
limitări de rol datorate problemelor de sănătate fizică, durere somatică, funcţionare 
socială, sănătate mintală generală, limitări de rol datorate problemelor emoţionale, 
vitalitate/energie/oboseală, percepţia generală asupra sănătăţii (Ware şi Sherbourne, 1992). 
Pentru evaluarea calităţii vieţii pacienţilor cu traumatism cranio-cerebral este consacrat 
modelul QOLIBRI (dimensiunile investigate sunt: cognitia, selful, activitatea de zi 
cu zi şi autonomia, relaţiile sociale, emotionalitatea, problemele de sănătate somatică) 
(Von Steinbiichel et al., 2005). În evaluarea psihologică, modelele de calitatea vieţii 
pot fi utile în screening, asumându-și un set restrâns de informaţii esenţiale. 

2. modele specifice sunt destinate uzului pentru categorii precizate de pacienţi. De 
exemplu, a fost elaborat un model/ghid pentru încadrarea în grad de handicap (pentru 
care există un cadru legal: Ordinul ministrului Muncii, familiei şi egalităţii de şanse 
şi al ministrului Sănătăţii publice nr. 762/1992/2007, pentru aprobarea criteriilor 
medico-psihosociale pe baza cărora se stabileşte încadrarea în grad de handicap, cu 
completări cum ar fi, de exemplu, Ordinul nr. 692/2013). Ordinul menţionat se referă 
la următoarele categorii clinice în vederea încadrării în grad de handicap: evaluarea 
persoanelor cu dezvoltare incompletă a funcţiilor mintale ; evaluarea persoanelor cu 
vârsta cronologică de peste 18 ani cu tulburare de spectru autist ; evaluarea persoanelor 
cu regresie (deteriorare) a funcţiilor intelectuale ; evaluarea persoanelor cu tulburări 
de personalitate ; evaluarea persoanelor cu psihoze majore. 

Un model de evaluare psihologică în spital. Psihologii care lucrează în context medical 
trebuie să clarifice cu reprezentanţii instituţiei de sănătate interesele/aşteptările faţă de 
serviciile de evaluare psihologică. Apoi este necesar a realiza documentarea de specialitate 
şi a elabora modelele aplicate care redau adecvat lista de indicatori pentru descrierea 
psihologică a cazuisticii clinicii respective. În total, aspectele comportamentale pe care 
psihologul le vizează se referă la predictori şi criterii ale reglajului comportamental, ale 
adaptării versus dezadaptării pacientului şi familiei lui la situaţia de boală - factori de 
suport şi aspecte problematice care afectează adaptarea (aspecte cognitive, emoţionale, 
comportamentale, contextuale). Demersul ameliorativ urmează celui evaluativ. 


În continuare, prezentăm un model de evaluare util în practica de spital (sinteză). El 
poate fi completat şi nuantat în funcţie de specialitatea medicală. 


Secţiunea 1. Cadrele solicitării 


1) Solicitarea : cine solicită (semnătură, dată şi parafă pentru solicitare) ? în ce context? 
2) Obiectivul evaluării : la ce este utilă evaluarea psihologică în opinia solicitantului, ce 
doreşte să afle solicitantul ? care este obiectivul real al evaluării ? 
3) Informarea iniţială (metoda analizei documentelor, convorbirea) cuprinde câteva etape : 
3.1. Studiul fişei de observaţie medicală (dosar actual, dosar vechi, dacă există, cu 
diagnostic, alte probleme de sănătate, consult psihiatric, consult psihologic). 
3.2. Dacă este necesar, se completează datele cu informaţii de la medic (aspecte de 
evoluţie, prognostic, tratament special, percepţia comportamentului pacientului). 
3.3. Alte constatări emise de aparţinători şi personalul sanitar care au/a observat 
pacientul (aspecte problematice semnificative, percepțiile familiei/apartinatorilor). 


Secţiunea 2. Probleme de sănătate şi tratamente - ocupă un spaţiu mai larg al evaluării 
în spital, din două motive : 


1. majoritatea pacienţilor sunt extrem de sensibili/atenti la fiecare element informational legat 
de sănătatea lor (multi analizează şi interpretează nuanțele informaţiilor pe care le primesc) ; 
2. relevă predictori ai adaptării la problema existenţială dată de afectarea sănătăţii. 


1) Deschiderea investigaţiei (se asigură condiţiile necesare culegerii de date: întrevedere 
fără martori, consimţământ/acord, clarificarea rolului psihologului şi a obiectivului 
colaborării, precizarea că evaluarea face parte din protocol şi poate dura mai multe 
sesiuni). Date culese : 

1.1. istoric al evoluţiei problemei actuale de sănătate (elementele esenţiale descrise 
de către pacient). Indicatori vizati (prin întrebări tintite - amplasate în derularea 
discursului pacientului) : percepția evoluției bolii (debut insidios, brusc ; evoluţie, 
impact cognitiv, emoţional, comportamental asupra pacientului) ; inițiativa de apel 
la serviciile de sănătate (prezice implicarea în relaţia cu serviciile de sănătate) ; 
opinii, percepții în raport cu istoricul sănătăţii ; 

1.2. percepția situaţiei (ce crede pacientul despre problema de sănătate, despre ceea ce a 
aflat de la medic) ; percepția serviciilor medicale/satisfactia în legătură cu serviciile 
medicale (prezice satisfacția cu privire la serviciile actuale, însă poate fi moderată 
de satisfacția privitoare la medicul curant actual) ; manifestări ale incongruentei 
cu alți actori medicali (neînţelegeri cu medicii, procese judiciare, înregistrarea 
convorbirilor, opinia despre tratamentul corect) ; factori de suport actual (cine 
vă ajută? vă simtiti ajutat/4? ce ajutor aveţi nevoie ?) (Blanch şi Aluja, 2012). 

2) Cunoaşterea sistematică : ia forma unui interviu structurat (în realitate, combinat cu 
convorbirea pentru a crea un cadru confortabil pacientului). Interviul este parţial 
adaptat la tematica şi fluxul ideatic al pacientului. Se urmăresc datele din ghidul de 
interviu, chiar dacă ordinea poate fi schimbată pe parcursul demersului. Categorii de 
informaţii : 


Dl 


2.2. 


2:3: 


Cognitii/cunostinte/perceptii despre sănătate : cunoştinţele pacientului despre 
boală (ce ştie de la medic, ce ştie din documentarea personală, dacă nu ştie/nu 
pare că vrea să ştie prea multe detalii), convingeri despre boală (Vaughn et al., 
2009). Psihologul nu furnizează date despre diagnostic şi prognostic, ci constată 
ce ştie pacientul (ce v-a spus medicul despre problema dvs. de sănătate ? şi ce 
părere aveţi ? ), rolul lui fiind de a regla comportamentul pacientului, a ameliora 
starea de bine. Indicatori evaluati: percepția gravității bolii şi vulnerabilităţii 
(tendinţa de a evalua realist problemele, tendinţa de a subaprecia gravitatea, 
tendinţa de a exagera simptomele, percepţia aminenţării ; Tan 2004) ; percepția 
controlului şi competenţei (simte că are control sau nu asupra situaţiei, percepţia 
că situaţia poate fi controlată sau nu de către medic ; Snelgrove, 2006) ; percepția 
autoeficacităţii (pacientul consideră că poate face faţă, se poate descurca în 
situaţia actuală sau nu?) ; atribuirea responsabilităţii (pacientul conştientizează 
contribuţia personală pentru situaţia sănătăţii sale sau nu/nu este cazul; North, 
1999; Brown et al., 1999); aşteptări (ce aşteptări are de la medic? aşteptările 
sunt disproportionate cu realitatea — reduse, mari — sunt realiste ? pacientul nu are nişte 
aşteptări clare sau nu este atent la acest aspect); atribuiri (explicaţii privind 
cauzele bolii) (Gohm şi Clore, 2002) ; intenții (în raport cu sănătatea, adaptarea la 
solicitările medicului privind unele investigaţii, tratamente etc.) (Kraft şi Goodell, 
1993 ; Boechner er al., 1990; Cole, Holtgrave şi Rios, 2008 ; Helman, 2001). 
Percepția simptomatologiei şi a afectării stării de bine (legată de problema 
principală de sănătate): ce simptome deranjează cel mai mult, când apar, ce 
anume le facilitează apariţia, cât durează, ce traseu au, ce caracter au simptomele 
(ca un curent electric, ca o împunsătură etc.), ce intensitate maximă şi medie 
au simptomele, ce anume le estompează manifestarea, când dispar, cum afectează 
activitatile/functionarea pacientului, factori psihologici şi psihosociali care modulează 
percepţia durerii (Kuch, 2001; Nygaard, Kloster si Solberg, 2000), percepţia 
distorsionata a durerii si a dizabilitatii (Kose et al., 2003 ; Arpino et al., 2004). 
Functionalitate, capacitate, dizabilitate (date clinice şi perceptii) — ariile afectate 
actual: capacitatea de comunicare (iniţierea conversaţiei, menţinerea conversatiei, 
conversaţia cu mai multe persoane etc.) ; mobilitatea (mişcare, transfer, urcarea 
scărilor) ; menţinerea şi schimbarea poziţiei corpului (jenă, limitări, imposibili- 
tate); autoingrijirea (îmbrăcarea, spălarea, încălţarea etc.) ; autogospodd- 
rirea (curetenia, cumpărăturile etc.) ; sarcini şi solicitări generale (organizarea 
programului zilnic, finalizarea programului zilnic obişnuit, îndeplinirea unor 
sarcini complexe etc.) ; deplasarea (mersul pe jos pe distanţe scurte, deplasarea 
prin locuinţă/gospodărie, deplasare prin clădiri, deplasarea în afara locuinţei şi 
a altor clădiri, folosirea de mijloace publice de transport, deplasarea folosind 
echipamente ajutătoare etc.) ; funcții ale energiei si impulsului (nivel energetic/ 
vigoare, vitalitate, fatigabilitate, apetit) ; funcțiile somnului : cantitatea de somn, 
calitatea somnului, odihna după somn (cf. CIF), coşmaruri (cf. DSM), modificări 
ale programului normal somn-veghe, insomnia (Ohayon, 2005), probleme/tulburări 

ale somnului (potenteaz4 simptomatologia, Marin et al., 2006); discrepanțe 
între nivelul de dizabilitate declarat (evaluare subiectivă) şi nivelul constatat 
clinic sau prin măsurători clinice (Turk şi Melzack, 2001 ; Gatchel er al. , 2010). 
Deficiențe fizice, funcţionale şi percepţia fata de acestea (afectări ale unor 
structuri organice - partial sau total -, absenţa unor structuri, alterări ale 
funcţiilor unor structuri). 

Alte probleme medicale în prezent şi percepţia faţă de acestea: cum interferează 
efectele lor asupra stării de bine a pacientului, dacă pacientul face diferenţa 
între simptomatologii, dacă le înţelege, cum contribuie problemele la afectarea 
activităţilor de zi cu zi, cum concepe pacientul abordarea/controlul lor, dacă a 
informat medicii despre toate problemele, dacă a lămurit cu medicii managementul 
problemelor de sănătate, tendinţa de a se văita şi a avea acuze somatice pe 
perioade lungi (Atlas et al., 2006). 

Probleme medicale în trecut şi percepţia faţă de acestea: comportamentul 
adaptativ în trecut (este predictor pentru comportamentul adaptativ actual, în 
condiţiile în care resursele pacientului nu au fost afectate între timp) ; fenomene 
investigateltratate de medicul psihiatru (fenomenele psihiatrice, în general, 
prezic dificultăţi de adaptare şi comportament imprevizibil/schimbări de compor- 
tament/de decizie) (Arpino er al., 2004). 

Tratamente efectuate - indicatori: scurt istoric şi opinii despre tratamente 
(favorabile, nefavorabile, neutre); comportamentul faţă de tratamente (Alpak 
etal., 2015) - complianté versus noncomplianta personală sau indusă de contextul 
de viaţă, nivelul economic (indicatori pentru modalitatea actuală de raportare a 
pacientului la tratament) (Lawton et al., 2007); respectarea indicatiilor şi 
contraindicatiilor/regimului de viaţă recomandat (predictor al compliantei) ; 
tratamente speciale şi opinia despre ele (radioterapie, intervenţii chirurgicale, 
altele) ; tratamente alternative şi/sau neobişnuite (la graniţa dintre medicină şi 
alte discipline nonstiintifice sau ştiinţifice) ; psihoterapie în trecut sau în prezent 
(şi opinia pacientului despre aceasta); satisfacția cu serviciile/tratamentele 
(Saban er al., 2007 ; Asch er al., 2002), alte tratamente, opinii, dorinţe, intenţii 
(intenţia de a prelungi concediul medical poate prezice intenţia de a nu reveni 
în muncă ; Den Boer er al., 2006). 

Medicația - indicatori : efectul perceput al medicatiei (percepe un efect benefic, 
stări de rău, nu percepe vreun efect) ; tendinţa de a fi puţin compliant în raport 
cu medicatia (Bolman et al., 2011) (predictori: comportamentul din trecut in 
raport cu medicatia, recăderi, independenţa ca factor de personalitate, cognitii, 
complexitatea tratamentului, nivel educational etc.) (Jin et al., 2008) ; tendinţa 
de a consuma medicamente (suprautilizare) ; tendinta de a declara consum mare de 
medicamente pentru a solicita compensaţii pentru boală (Hestbaec et al. , 2009) ; 
efecte ale reducerii/intreruperii medicatiei (aspect important când pacientul 
percepe apariţia unor tulburări funcționale); efecte secundare ale medicatiei 
(amețeli, pierderea echilibrului, senzaţii, reducerea senzaţiilor, scăderea capa- 
citatii de concentrare etc. - dacă există, se recomandă reluarea discuţiei cu 
medicul) ; medicatie psihiatrică în trecut, în prezent, întreruperea medicatiei 
psihiatrice (prezice potenţial dezadaptativ, atrage solicitare de consult psihiatric) ; 
tratamente speciale (chimioterapie) ; tratamente de graniţă (homeopate) ; semni- 
ficaţia pentru pacient a urmării acestor tratamente ; informaţii cu valoare pentru 

alergii la medicatie) ; dificultăţi de a lua medicatia (mnezice, economice, atitu- 
dinale etc.) ; percepţia efectelor dăunătoarte ale medicatiei (Carr er al., 2006): 
dependenţă, teama că medicatia maschează semnele altei boli (Horne er al., 
2005), teama de a deveni imun la medicamente, convingerea că medicatia nu 
este necesară în perioadele fără simptome (Chambers et al., 1999) etc. 


Secţiunea 3. Factori implicaţi în autoreglarea psihocomportamentală 


Sistemul cognitiv : 

a) cognitii funcţionale (cunoştinţe adecvate despre problema de sănătate, despre 
tratament, despre reuşită), reglare cognitivă şi emoţională (autoblamare, acceptare, 
refocalizare pozitivă, planificare, evaluare pozitivă, gândire în perspectivă etc.) 
(Garnefski şi Kraaij, 2007), cognitii disfunctionale (gânduri negative, scheme cognitive, 
catastrofare) (Sullivan et al., 1995), ruminare (Treynor et al., 2003; Chibnall şi 
Tait, 2010), convingeri compensatorii despre sănătate (potrivit cărora efectele 
negative ale unui comportament nesănătos, dar plăcut pot fi compensate sau 
neutralizate prin intermediul unui comportament sănătos (Knăuper er al., 2004), 
conflicte interne şi disonante cognitive (Rabiau er al., 2006) ; 

b) funcţii cognitive: după caz, se poate decide evaluarea unor funcţii cognitive prin 
teste (funcţionarea cognitivă poate constitui o secţiune separată în cadrul modelului 
de evaluare) (Lezak er al., 2004). 

Motivația pentru sănătate : pacientul vrea/este motivat să urmeze tratamentul, să cola- 

boreze ? Există optimul motivational şi comportamentele preventive? (Moorman şi 

Matulich, 1993; Abraham şi Sheeran, 2005) Pacientul îşi manifestă nevoile particulare 

în direcţia sănătăţii ? Există motive ale refuzului pacientului de a ţine cont de indicaţiile 

medicale (mecanism de apărare, interpretări eronate, atitudini disfunctionale etc.) ? 

Voința : pacientul are iniţiativă, depune efort în lupta cu boala, poate lua decizii, duce 

la bun sfârşit actele iniţiate ? Ce scopuri are pacientul ? Pacientul evită, amână, refuză, 

„nu are voinţă” ? Demersul medical implică un efort suplimentar al echipei medicale 

care încearcă să motiveze pacientul pentru efort? (Bandura, 1990; O’Keeffe, 1990). 

Reglarea emoțională: funcţiile emotiei — adecvare, reglare, emoţii pozitive (Bastian 

et al., 2014), tulburări emoţionale (anxietate, depresie, alte tulburări încadrate în 

DSM-5), nelinişte şi agitaţie, nefericire, griji, demoralizare şi apatie, iritabilitate, 

manie, stare de şoc emotional şi stres, ideatie de suicid (cf. ICD-AM). 

Comportamentul : capacitate de autoreglare (Brownlee er al., 2000), comportament 

adaptativ/pro-sănătate (complianta/aderenta la indicaţiile medicilor în raport cu medi- 

catia şi cu regimul de viata, colaborare, iniţiativă, urmarea scopurilor) versus compor- 
tament dezadaptativ (probleme de complianta şi alte probleme: ostilitate, violenţă fizică, 
nivel foarte scăzut al igienei personale, înfăţişare personală bizară, comportament straniu 
şi neexplicabil, hiperactivitate, încetineală şi răspuns slab, suspiciune şi caracter evaziv 
marcat, preocupare şi grijă nepotrivite pentru evenimente stresante, prolixitate şi detaliu 
minuţios mascând motivul pentru contact, alte simptome şi semne referitoare la înfăţişare 
şi comportament (cf. ICD-AM), intenţia de schimbare comportamentală (Abraham şi 

Michie, 2008), încrederea in medic, alianţa terapeutică pacient-medic (Patel er al., 

2007), alte atitudini cu impact asupra comportamentului în context clinic/de boală. 

Coping: factori de stres, evenimente traumatice, identificarea factorilor de stres, 

percepţia stresului, mecanisme de coping adaptativ versus mecanisme de coping 

dezadaptativ (Berntsen et al., 2002 ; Martinez-Hernâez et al. , 2016), rezilienţă (Tugade 
et al., 2004; Ungar, 2008). 
7) Personalitatea : 

A) factorii care se corelează cu adaptabilitatea (însă dezvoltarea mult peste medie 
poate avea efecte dezadaptative) : conştiinciozitate, responsabilitate, căutarea surselor 
de suport social (sociabilitate, extraversie), onestitate, stimă de sine, motivaţie spre 
realizare profesională, conformism, optimism, încredere, internalism, deschiderea 
către experienţă, autocontrol, satisfacţie de viaţă, independenţă, starea de bine 
dispozitionala (Schimmack er al., 2008; Darrow, 1989; Bandura, 1997); 

B) factorii care se corelează cu probleme de adaptare la situaţia de îmbolnăvire : nevro- 
tism, emotionalitate negativă, excitabilitate, ostilitate, suprasolicitare, somatizare, 
acuze somatice, inhibitie comportamentală etc. (Hagg et al., 2002). Alte aspecte 
investigate : modificări de personalitate pe fondul bolii, elemente ale tulburării 
personalităţii (Barrash et al., 2000; Hathaway şi McKinley, 1989). 

8) Opinii: despre sine, despre lume, valori, competente personale, planuri de autoreglare, 

obiective personale (Mischel si Shoda, 1998), satisfacția de viaţă (Diener et al. , 2003). 


Secţiunea 4. Condiţii de viata, stil de viaţă (selecţie din CIF) şi probleme (ICD-AM) : 
spaţiul locuintei/gospodariei (probleme, schimbări de domiciliu), organizarea activităţilor 
(programul zilnic, activităţile casnice, recreerea, petrecerea timpului liber, sporturi, hobby-uri, 
tranzacţii economice, independenţa economică, resursele economice personale ajutătoare) ; 
interacțiuni sociale (resurse şi probleme în familie, la muncă, cu vecinii, cu alte persoane) ; 
comportament de consum (consum excesiv de tutun - incriminat major în vulnerabilitatea 
psihosomatică —, Palmer et al. , 2003 ; consum de alcool/substante psihoactivatoare/băuturi 
excitante cerebral/energizante, modificări majore ale greutăţii, dificultăţi în a menţine 
regimul, Pincus er al., 2002) ; 


Secţiunea 5. Educaţia şi activitatea profesională : probleme de educaţie, probleme de 
încadrare în muncă, profesie, program de activitate, evoluţia carierei, riscuri în muncă, 
accidente în muncă, şomaj, lucru în ture de noapte, suprasolicitare fizică, psihică, 
emoţională (Karasek şi Theorell, 1990), accidente în muncă, dificultăţi actuale, concedii 
medicale (problemele de încadrare in muncă, insatisfactia cu munca sunt predictori ai 
intenţiei de a nu reveni în muncă) (Heymans et al. , 2009), intenţii privind munca (începerea 
activităţii la termen, amânarea, începerea mai devreme de termenul indicat, schimbarea 
locului de muncă sau a ocupaţiei, dorinţa de a se pensiona, Franche et al. , 2009 ; de a renunţa 
la muncă, Turner et al., 1992); percepții privind perspectiva de pensionare (pensionare pe 
caz de boală: dorinţă, acceptare, nonacceptare), percepții privind pensionarea deja 
parcursă (stres legat de pensionare, de pensie, revolta faţă de „sistem”, dificultăţi de 
adaptare după pensie, sentiment de satisfacţie, de împlinire). 

Secţiunea 6. Comportamentul insotitorilor : însoțitori prezenţi versus absenţi (percepţia 


pacientului (relaţii problematice cu pacientul, relaţii problematice cu personalul medical). 


Secţiunea 7. Sinteză : după descrierea indicatorilor relevanti pentru caz se recomandă 
a se recurge la prezentarea secţiunii finale cuprinzând : factori-resursă pentru sănătate, 

factori de risc (comportamental, contextual) pentru sănătate, explicaţii (1. focalizate pe 
problemă, 2. explicaţii privind legătura dintre variabilele investigate şi ipotezele iniţiale), 
predicții (cu precizarea condiţiilor), coduri DRG, precizări/indicaţii/recomandări. 


Validarea evaluării. Psihologul încheie evaluarea când are siguranţa că obiectivul 
evaluării a fost atins. Dacă este necesar, va prelungi evaluarea cu una sau mai multe sesiuni 
pentru efectuarea unor investigaţii focalizate (aplicare de teste, scale, culegere de date de 
la apartinatori, personalul medico-sanitar). Există cazuri la care validarea datelor ridică 
probleme. Aceste situaţii sunt mai rare în spitale şi mai dese în clinicile de expertiză a 
capacităţii de muncă, în penitenciare şi alte unităţi în care pacientul se prezintă pentru a 
rezolva şi problemele sociale cu care se confruntă. 

Reuşita culegerii datelor relevante tine de: 


1. asigurarea cadrului pentru a realiza evaluarea (condiţii locative, etice, interpersonale) ; 

2. validitatea/adecvarea modelului evaluativ adoptat de psiholog. Clinicianul trebuie să 
dispună de un model de evaluare documentat, structurat pentru problematica/speciali- 
tatea medicală în care face evaluări. Un model adecvat permite culegerea de date 
relevante. Dacă modelul este neadecvat, incomplet, unele date se omit ori sunt livrate 
date nerelevante, chiar dacă pacientul are capacitatea de a furniza informaţii ; 

3. capacitatea pacientului de a furniza date despre sine şi despre contextul său de viata. 
Există patru variante clasice derivate din capacitatea pacientului de a vrea şi a putea 
participa autentic la evaluare : 

a) pacientul vrea şi poate să furnizeze informaţii complete ; 

b) pacientul vrea, dar nu reuşeşte să furnizeze date complete (sunt incriminate aspecte 
cognitive : funcţii cognitive minor/moderat afectate, nivel intelectual redus, informare 
insuficientă, percepții personale etc.) ; 

c) pacientul nu doreşte/nu vrea să furnizeze date adecvate/complete (aspecte cognitive, 
motivationale voluntare sau involuntare) ; 

d) pacientul nu poate furniza informaţii complete (afectarea funcţiilor cognitive, emo- 
tionale). Soluţiile pentru a depăşi problemele menţionate sunt : documentarea iniţială 
solidă, alegerea momentului optim şi asigurarea condiţiilor pentru evaluare (cadrul 
evaluării, pregătirea pacientului), crearea relaţiei cu pacientul (atitudine ce creează 
confort pacientului), culegerea de date de la terţi (observatori şi cunoscători ai 
pacientului), revenirea pentru aprofundare sau focalizare pe anumite date, reevaluare. 


Comunicarea rezultatelor către beneficiari (medic, pacient, apartinatori) trebuie să 
tina cont de principiile: informaţii fără echivoc, date precise, concise, orientate pe 
obiectivul evaluării. Privind modul de redactare a informaţiilor cu valoare psihologică, 
există mai multe variante de lucru (în ordinea recomandată) : 


1. redactare într-o fişă ce cuprinde modelul cu informaţiile relevante pentru tipul de 
cazuistică (informaţii necesare pentru orice profil şi informaţii specifice) ; 

2. redactarea unui text în dosarul pacientului (trebuie evidenţiate elementele-cheie pentru 
clarificarea cazului) ; 

3. printarea unui format de profil oferit de o baterie de testare psihologică, introducând 
unele completări (are volum mai mare) ; 

4. bifare într-un format de fişă cu liste de indicatori şi descriptori clinici (are avantajul 
cuprinderii unui număr mare de variabile, însă poate ridica dificultăţi de citire a unui 
volum mare de date şi poate induce o imagine simplistă cu privire la activitatea psihologului). 

Informaţiile psihologice au mai multe caracteristici : 


a. caracter descriptiv, explicativ, predictiv. În general, în contextul medical, evaluările 
sunt descriptive. Multe categorii de evaluări nu sunt evaluări finalizate cu diagnostice 
(de exemplu, investigaţiile funcţionale, de laborator, radiologice descriu indicatori şi 
nu stabilesc diagnostic), nu sunt evaluări explicative, interpretative. Prin informaţiile 
obţinute, textul redactat de psiholog poate explica (implicit sau explicit) fenomenele 
comportamentale apărute la pacient şi poate include predicții (cu precizarea condiţiilor 
în care acestea se pot îndeplini). 

b. caracter nonsecret. În context medical, accesul la fişa medicală permite medicilor, 
asistentilor medicali, registratorilor, dar şi pacientului şi familiei lui să vadă informaţiile 
redactate de specialiştii care au investigat pacientul. 

c. caracter scris şi oral. Evaluarea se finalizează cu notificări, însă sunt situaţii de evaluare 
în care trebuie nuantate oral anumite aspecte ce nu se pot nota în fişa medicală. De 
exemplu, într-o secţie cu profil chirurgical se preferă evitarea notificărilor legate de 
consum de substanţe, aspecte personale/private, comportamentul litigios (Sullivan et al., 
2009 ; Chibnall şi Tait, 2010). 

d. caracter standardizat cu nuantari. Se preferă utilizarea unor ancore standardizate, 
desigur, completate cu nuanţări atent construite. Psihologii trebuie să dispună de 
cunoştinţele necesare în privinţa sintagmelor, conceptelor pe care le redactează. Ca 
şi în cazul medicului, psihologul trebuie să ia în calcul posibilitatea ca dosarul medical 
să ajungă în instanţă. Nu se redactează în termeni de tipologizare, etichetare (stresat, 
depresiv, revoltat etc.). Nu se folosesc concepte empirice negative. Nu se recurge la 
notarea opiniilor negative ale pacientului despre unitatea medicală şi despre salariaţii 
ei. Nu se notifică aspecte legate de managementul serviciilor (pacientul încă nu a fost 
informat, pacientul nu ştie, pacientul nu a înţeles ce i-a spus medicul etc.). În unele 
cazuri se pot folosi sintagmele : pacientul declară, conform declaraţiei pacientului 
(când există istoric psihiatric al pacientului sau alte elemente care concură la o posibilă 
revenire şi modificare a sensului declaraţiilor pacientului) (Zieger et al., 2011). 


Comunicarea datelor referitoare la evaluarea psihologică către pacient ţine cont şi de 
următoarele considerente : 
1. pacienţii pot solicita opinia psihologului cu privire la datele evaluării psihologice ; 
2. pacienţii pot interpreta informaţiile („au ieşit bine sau nu la evaluare”) ; 
3. rezultatele evaluării pot avea impact psihologic asupra pacientului. 


Modelele explicative date de psiholog pacientului se pot încadra în variantele următoare : 

A. din perspectiva evaluării atitudinale : se explică factorii psihologici şi nonpsihologici 
prosănătate şi riscanti pentru sănătate. Se fac recomandări, se oferă consiliere (pacientu- 
lui şi familiei) ; 

B. din perspectiva investigării/explicării unor aspecte neelucidate privind sănătatea: se 
explică pacientului care este legătura între stările sale şi o serie de fenomene psihologice 
care, până la momentul evaluării, nu au fost identificate sau interpretate corect (de 
exemplu, relaţia dintre tulburarea anxioasă şi simptomatologia somatică inexplicabilă) ; 

C. din perspectiva evaluării funcţiilor cognitive se pot elabora două categorii de răspuns corect : 
e datele obţinute se raportează la eşantionul de referinţă (vârstă, sex, educaţie, 

problemă clinică: în principiu, mulţi pacienţi se încadrează în „normalitate”, 
raportat la eşantionul clinic) ; 

e datele obţinute se raportează la capacitatea pacientului de a participa la diverse 
activităţi (activitatea de zi cu zi şi/sau în activitatea profesională). Pierderile 
cognitive pot avea impact major sau redus în activităţile zilnice (mulţi pacienţi, 
deşi au pierderi ale unor funcţii cognitive, nu utilizează acele funcţii intens în 
activităţile lor, deci impactul poate fi redus) ; 

D. din perspectiva relevării unor fenomene clinice se recomandă, după caz, evaluare 
psihiatrică, dar şi psihoterapie ; 

E. din perspectiva interesului pacientului de a obţine progrese adaptative, se explică rolul 
serviciilor de psihologie utile în perioada de recuperare şi cea de stabilizare. 


Concluzii 


În contextul medical, evaluarea psihologică este o componentă a sistemului de investigaţii 
de sănătate. Evaluarea psihologică în context clinic medical vizează concepte legate de 
sănătate, funcţionalitate, dizabilitate (în relaţie cu capacitatea pacientului de a îndeplini 
sarcini concrete). Fenomenele investigate pot fi nonclinice (interpretarea pe niveluri ale 
etalonului sau interpretare calitativă) şi de nivel clinic (reperul interpretativ tine de 
pragul clinic). Interpretarea cazului preponderent din perspectiva unor concepte/modele 
clinice şi omisiunea altor concepte/modele de sănătate riscă să conducă la eroarea de 
tipul I (concluzii fals-pozitive sau alarmă falsă : clinicizarea simptomatologiei în efortul 
de a găsi ceva clinic la pacient). Agregarea unui model cu valoare explicativă slabă 
(variabilele psihologice investigate nu sunt specifice cazuisticii) conduce la eroare de 
tipul II (date fals-negative sau greşeală : pacientul nu pare a avea ceva semnificativ din 
punct de vedere clinic). 

În context medical, ancheta pe bază de interviu este o etapă esenţială a evaluării, putând 
clarifica multe aspecte. Completarea/aprofundarea evaluării cu aplicaţii de scale şi/sau 
teste psihologice trebuie să vizeze surprinderea unor fenomene psihologice, nu completarea 
instrumentelor în sine. Variabilele care afectează răspunsul pacientului la item sunt: 
nivelul energetic redus al pacientului (pacientul nu poate avea energie pentru a completa 
scale sau teste cu mulţi itemi), nivelul educaţional (pacientul nu înţelege sensul itemului 
şi dă răspuns aleator), aspecte cognitive (pacientul nu se poate concentra pe itemi, nu îi 
completează sau divaghează de la completarea itemilor, preferând să povestească ce simte), 
termenii pot fi interpretati din punct de vedere somatic nu psihologic (de exemplu, itemii 
din scalele de distres: „tensionat”, „slăbit”, „încordat” etc.), angajamentul medicului 
curant pentru evaluarea psihologică (dacă pacientul percepe interesul/recomandarea medi- 
cului pentru consultul psihologic, atunci va avea disponibilitate semnificativ mai mare 
pentru evaluare, în caz contrar, va avea disponibilitate redusă). 

Instrumentarul psihologic care este recomandat de producători pentru uz clinic ar 
trebui atent adaptat sau construit pentru obiectivele pe care le promite (să fie testat în 
mai multe specialităţi medicale, să fie adaptat cultural, să fie adaptat pentru niveluri 
educaţionale diferite, să aibă mai puţini itemi şi timp de aplicare mai scurt: fidelitate, 
validitate şi eficiență). 

Decontarea serviciilor psihologice prin Casa Naţională de Asigurări de Sănătate repre- 
zinta o perspectivă promițătoare. Eficacitatea acestui demers tine de un set coerent de 
reglementări, care pot permite populaţiei să beneficieze de aceste servicii. În acest context 

sunt importante îmbunătățirile privind: încadrările legale, normele de aplicare a legii, 
existenţa ghidurilor de practică psihologică, pregătirea solidă de specialitate a psihologilor, 
promovarea unor relaţii de colaborare reciproc avantajoase între domeniul psihologiei şi 
cel medical, promovarea unor studii care relevă utilitatea serviciilor psihologice în 
societate, în general, şi, în special, în context medical. 

Rezumat 


Prin complianta medicală se defineşte respectarea prescriptiei transmise de către perso- 
nalul medical şi se exprimă gradul de concordanţă între indicaţiile medicale şi compor- 
tamentul pacienţilor, însă şi respectarea recomandărilor pentru comportamente preventive, 
cum ar fi obligativitatea de a purta centura de siguranţă în autovehicule. Conceptual, 
complianta are o dimensiune particulară paternală, implicând o asimetrie în relaţia socială, 
între cel care prescrie şi cel care respectă. Un termen sinonim este aderenţa, întâlnit în 
variante precum aderenţa medicală, aderenţa la tratament etc. Leventhal şi Cameron (1987) 
notează că trecerea conceptuală de la complianta la aderenta reprezintă un pas important 
de la rolurile bazate pe obedienţă, la instrucţiuni pentru modelarea activităţilor auto- 
reglatoare ale pacientului. Noi vom utiliza aici termenul aderență, deşi ambii pot fi întâlniți 
in literatură. Conform Organizaţiei Mondiale a Sănătăţii, definiţia noţiunii de aderenta 
medicală trebuie să se refere la măsura în care comportamentul unei persoane - ingestia unor 
medicamente, respectarea unei diete, schimbarea stilului de viaţă - corespunde unor reco- 
mandări agreate şi comunicate către pacient de un furnizor de servicii de îngrijire medicală. 


TORK 


În numeroase situaţii de boală, faptul că pacientul este cooperant şi respectă fidel şi 
disciplinat recomandările de la echipa medicală ajută mult reducerea simptomelor şi a 
deficitelor, reduce complicațiile, scade durata spitalizărilor şi reduce riscul de degradare 
şi deces. Organizaţia Mondală a Sănătăţii subliniază faptul că succesul terapiei nu depinde 
numai de corectitudinea diagnosticului şi de alegerea optimă a tratamentului, ci şi de 
aderenţa pacientului la tratamentul prescris, de abilitatea lui de a urma instrucţiunile 
primite de la specialist (Testa et al., 2017). Însă abaterea de la conduita prescrisă s-a 
dovedit a fi asociată cu deteriorări semnificative în starea de sănătate, rezultând, de exemplu, 
un nivel inadecvat al glicemiei sau al colesterolului, creşterea riscului pentru afecțiunile 
coronariene, lipsa evoluţiei spre însănătoşire, mărirea costurilor pentru îngrijirea medicală. 

O metaanaliză, realizată pe 500 de studii despre aderenţa faţă de tratamentul medical 
pentru cazurile a numeroase boli şi tratamente, a arătat că, în medie, este întâlnită o lipsa 
a aderentei de 24,8%. Studii ample, care au investigat cazuri cu afecţiuni cronice multiple 
şi cu numeroase clase de medicamente, raportează o nonaderenţă de 40% sau chiar de 60%, 
ceea ce înseamnă omisiunea unui medicament din două recomandate. Studiile mai indică 
şi faptul că este extrem de frecventă administrarea discontinuă a medicatiei şi scăderea 
aderentei de-a lungul timpului (DiMatteo, 2004). 

În comunicarea dintre medic şi pacient, în mod ideal, cei doi ajung la o decizie comună 
cu privire la programul adecvat de tratament. În cazurile cele mai fericite, pacientul vrea 
să respecte hotărârea luată în cursul unei discuţii clare şi pe înţelesul lui. Însă faptul că 
aceste cazuri sunt rare şi că, de cele mai multe ori, nu se întâmplă aşa este unul dintre 
numeroasele motive pentru care complianta sau aderenţa medicală reprezintă o mare 
problemă. Pacienţii nu sunt de regulă aderenti, iar măsura în care aceştia respectă 
indicaţiile pentru terapia medicală depinde mult de o serie de factori. Atunci când este 
vorba despre schimbarea stilului de viaţă, despre renunţarea la obiceiuri cu risc pentru 
sănătate şi despre practici sănătoase, cotele aderentei sunt şi mai scăzute. Folosirea 
prezervativului, controlul greutăţii, activitatea fizică regulată şi alimentaţia preventivă 
sunt alte exemple pentru comportamente greu de adoptat sau de menţinut, faţă de care 
majoritatea celor afectaţi sunt slab aderenti. Există in literatura de specialitate multe zeci 
de mii de titluri, care contin noţiuni precum complianté medicală sau aderenté medicală. 
Cu toate acestea, rămâne un subiect al cărui conţinut problematic solicită rezolvări mai 
bune decât cele oferite până acum. 

Cauzele pentru neîndeplinirea prescriptiilor date de medic sunt variate. Comportamentul 
vizat poate fi prea complex sau prea dificil pentru a fi realizat în mod amănunţit, reţeaua 
socială poate acorda prea puţin ajutor sau persoana însăşi nu este destul de competentă 
sau nu are destulă voinţă. Medicii practicieni consideră adesea că aderenţa este mai ales 
o problemă care ţine de personalitatea pacientului. Această concluzie, greşită, corespunde 
cunoscutei erori a observatorului neutru. Persoana neutră care observă (de exemplu, 
medicul) pune comportamentul pacientului pe seama personalităţii acestuia, deoarece 
dispune de puţine alte informaţii. De cealaltă parte, persoana care acţionează, pacientul, 
tinde să decline răspunderea pentru omiterea comportamentului vizat şi o atribuie mai 
curând factorilor legaţi de situaţiile prin care a trecut. O cauză pentru neaderenţă constă 
în relaţia medic-pacient. Dacă pacienţii sunt implicaţi suficient de mult în procesul de 
luare a unei decizii pentru un tratament, creşte disponibilitatea spre cooperare. Scopurile 
fixate independent necesită internalizare pentru a deveni eficiente în acţiune. Comunicarea 
între medic şi pacient poate fi deficitară în mai multe puncte. Medicul trebuie să comunice 
recomandările pe înţelesul pacientului şi convingător, iar pacientul trebuie să preia această 
informaţie cu precizie şi să fie capabil să şi-o amintească mai târziu, la fel de precis. În 
general însă, atmosfera din timpul orei de consultaţii este pentru pacient o situaţie socială 
caracterizată prin încordare, la care va reacţiona cu un anumit grad de nervozitate şi lipsă 
de concentrare, ceea ce poate prejudicia procesul de prelucrare a informaţiilor. Întrebarea 
care se impune este dacă se poate forma măcar o intenţie bună în privinţa respectării 
recomandărilor, având în vedere că această comunicare apare de la bun început ca fiind 
deficitară. În plus, chiar şi atunci când se formează intenţia, apar ulterior alte obstacole. 

Un alt aspect important constă în gradul de dificultate al anumitor sarcini, aşa cum 
sunt renunţarea la fumat, folosirea centurii de siguranţă sau administrarea de trei ori pe 
zi a pastilelor. Este relativ simplu să-ţi injectezi un medicament la intervale mari de timp, 

în timp ce, pentru un diabetic, este o cerinţă primordială să influenţeze efectiv nivelul 
glicemiei, din acest control făcând parte alimentaţia corectă, mişcarea şi efortul fizic, 
managementul riscului, abandonul fumatului, medicaţia, testarea glicemiei şi îngrijirea 
picioarelor. În acest caz, este vorba despre un exerciţiu de autocontrol şi autoreglare care 
necesită multă competenţă pentru a fi bine realizat. Cu cât competenţa privind autoreglarea 
obiectivă şi subiectivă este mai mare, cu atât mai mare este şansa de a putea opune 
rezistenţă situaţiilor potrivnice care apar pe neaşteptate. Existenţa unei intenţii reprezintă 
premisa pentru procesele de autoreglare. Intentionalitatea are o importanţă deosebită, 
deoarece pe baza acestui criteriu pacienţii se împart în două categorii, şi anume cei care 
neglijează pasiv şi cei care neglijează activ. Din prima grupă fac parte şi cei care au uitat 
pur şi simplu recomandarea. Câteva exemple pentru neaderenta activă sau intenţionată 
sunt descrise de Schwarzer (2004). Un antibiotic trebuie administrat zilnic, o dată pe zi, 
timp de 10 zile. Un pacient nu resimte a doua zi nicio îmbunătăţire a simptomelor şi 
dublează doza din proprie iniţiativă. Un alt pacient nu mai resimte după patru zile niciun 
simptom şi întrerupe prematur administrarea. Un altul uită să ia a doua zi medicamentul 
şi compensează acest lucru prin administrarea unei doze duble în cea de-a treia zi. În 
sfârşit, după citirea instrucţiunilor de administrare, unui pacient i se face teamă de efectele 
secundare şi renunţă de la bun început la administrarea acestuia. Aceste patru cazuri de 
neaderenta intenţionată sunt deosebite în esenţă, dar au în comun faptul că pacientul 
decide în baza unor reguli nestiintifice să modifice comportamentul prescris. 

Validitatea cercetărilor, dar şi rezultatele optime în terapia medicală instituită sunt 
obiective care pot fi mult afectate de lipsa aderentei medicale în comportamentul pacientului. 
Din acest motiv, atât în cercetarea medicală, cât şi în activitatea clinică propriu-zisă, este 
de o importanţă capitală ca tratamentul prescris de specialist să fie realizat corect, conform 
indicaţiilor. Atunci când tratamentul pare să nu fi avut efect, clinicianul ar trebui să poată 
verifica dacă motivul este ineficacitatea substanţelor administrate sau măsura în care pacientul 
a respectat indicaţiile medicale primite. Prin constatarea problemelor cu aderenţa în practica 
medicală de rutină, se poate acorda ajutor pentru creşterea compliantei in timp util. 

Instrumentele de evaluare bazate pe introspectie, autodescriere, autoevaluare, actuali- 
zarea datelor din memorie sunt procedee convenţionale prin care participanţii sunt 
interogati cu privire la nivelul lor de aderenta la recomandările medicale într-o anumită 
perioadă. Aceste instrumente sunt chestionare relativ scurte, necostisitoare şi uşor de 
administrat. Totuşi răspunsurile pot fi distorsionate de memorie şi rezultatele obţinute pe 
baza răspunsurilor pot fi variabile în funcţie de întrebarea formulată (Berg er al., 2012). 
Chestionarele bazate pe autoevaluarea aderentei la tratamentul medicamentos sunt de 
numeroase tipuri, de la varianta cu un singur item despre doza omisă, la chestionarele 
cu mulţi itemi, care includ şi întrebări despre motivele omisiunilor. O modalitate mai 
avansată de monitorizare a aderentei este una care implică utilizarea unui echipament 
tehnologic. Este vorba despre un dop electronic al unei sticlute cu medicamentul prescris, 
care înregistrează toate operaţiile de deschidere a capacului, măsura aderentei fiind 
numărul de deschideri. Un astfel de mijloc este cunoscut sub numele de Sistemul de 
monitorizarea medicatiei (Medication Event Monitoring System - MEMS). Cu toate că 
într-o metaanaliză recentă s-a arătat că MEMS şi evaluările pe bază de răspunsuri la 
chestionar sunt înalt corelate (Shi er al., 2010), rezultatele sugerează că, în funcţie de 
patologia populaţiei incluse în studii, rezultatele pot fi foarte diferite. De exemplu, 
pacienţii cu diabet sau femeile însărcinate prezintă o corelaţie strânsă între MEMS şi 
masurători de tip chestionar, sugerând că nu se justifică utilizarea MEMS prin niciun 


632 ALTE CADRE ALE EVALUĂRII PSIHOLOGICE 


avantaj adiţional (Gonzalez et al., 2013). Totuşi, în cazuri de depresie, infarct miocardic, 
schizofrenie, apar discrepanțe mari între MEMS şi alte metode de monitorizare a aderentei, 
indicând beneficii aduse de măsurarea prin MEMS (Nieuwenhuis er al., 2012). 

Necesitatea evaluării cu acuratețe a aderentei medicale a generat numeroase studii in 
care sunt comparate metode de cuantificare a conduitei prin care pacientul respectă 
tratamentul prescris. De exemplu, un studiu randomizat dublu orb (Lee er al., 2007), 
controlat pentru efectele placebo, a comparat următoarele trei metode de evaluare a 
aderentei pacienţilor: numărarea pastilelor, chestionarea pacientului care răspunde 
bazându-se pe memoria lui sau pe eventuale notițe şi istoria reîncărcărilor la farmacie a 
recipientului pentru pastile. Obiectivul studiului a fost să determine dacă măsurătorile 
simple ale aderentei sunt la fel de eficace cum este numărarea pastilelor, o procedură 
consumatoare de timp. O suta treizeci şi patru de participanţi cu o medie de vârsta de 
67 de ani, cu afecţiuni coronariene şi tratamente cu medicatie pe bază de statine au fost 
incluşi în studiu. Cei mai multi aveau, de fapt, un regim medicamentos complex, cu 
12 sau mai multe pastile de luat zilnic, în mai mult de 5 reprize distincte. Multi aveau 
comorbiditati precum hipertensiunea arterială sau diabetul zaharat, afecţiuni care prezintă 
şi riscuri cardiovasculare. Rezultatele au indicat o diferenţă semnificativă între metode. 
Numărarea pastilelor a fost metoda care a oferit, cu acuratețe mult mai mare, informaţii 
despre aderenţă şi a fost şi mult mai sensibilă la fluctuațiile aderentei de-a lungul timpului, 
în evaluările longitudinale. 

Şi aderenţa medicală în patologiile psihiatrice, având în vedere implicaţiile acestor 
suferinţe în sănătatea individuală şi publică, beneficiază de atenţia cercetătorilor interesaţi 
de identificarea celor mai informative procedee. Într-un studiu publicat într-o revistă 
dedicată dependenţei de substanţe şi de alcool (Dunn, 2016), au fost incluşi 153 de 
participanţi care au primit indicaţii clinice pentru medicatie psihiatrică timp de minimum 
30 de zile. Două modalităţi de culegerea datelor despre administrarea medicamentelor au 
fost utilizate, anume Sistemul de monitorizarea medicatiei (Medication Event Monitoring 
System - MEMS) şi Scala Morisky pentru aderenţa la medicatie (Morisky Medication 
Taking Adherence Scale - MMAS). Acuratetea măsurării aderenţei cu MEMS a avut la 
bază şi planificarea individualizată a dozelor de medicamente pentru fiecare pacient. 
Rezultatele studiului în care s-au cules date timp de 12 luni au indicat superioritatea 
metodei MEMS în ceea ce priveşte calitatea informaţiei despre aderenta. În varianta 
MMAS care se bazează pe memoria respondentului, rezultatele au variat mult mai mult 
în funcţie de vârstă şi comorbiditati. O mare parte dintre participanţii la această cercetare 
au fost capabili să ia medicatia corect, chiar şi timp de 12 luni, cu mai putin de 1% pastile 
pierdute sau sparte, aspect care indică metoda MEMS ca o modalitate obiectivă de 
monitorizare a aderentei în rândul pacienţilor psihiatrici, cu mult mai utilă decât metoda 
bazată pe autoevaluare. 

Există două mari aspecte problematice în practica măsurării aderentei medicale prin 
autoevaluare. În primul rând, există preocupări legate de instrumentele cu care se efectuează 
aceste măsurători, din cauza riscului de a răspunde în sensul dezirabilitatii sociale şi din 
cauza deformării amintirilor legate de tratament ; oamenii tind să supraestimeze corecti- 
tudinea cu care au luat medicamentele, după cum arată studii comparative între chestionar 
si metode mai obiective (Stirrat et al., 2015). În al doilea rând, există destul de puţină 
cercetare privind felul în care s-ar putea mări validitatea instrumentelor de evaluare a 
aderentei pe baza răspunsurilor la întrebări. Vedem în cercetări că există o mare diversitate 
de modalităţi pentru a formula itemii unui astfel de chestionar, de la exprimare la formatul 

scalelor cu variantele de răspunsuri, la intervalele de timp pentru reevaluări şi până la 
modurile de administrare (Nguyen et al., 2013). Puţine studii au testat empiric validitatea 
comparativă a instrumentelor alese sau, dacă s-a verificat validitatea lor, atunci, de cele 
mai multe ori, această verificare s-a realizat doar pentru o singură condiţie medicală, 
pentru un singur diagnostic. 

În numeroase sinteze teoretice asupra evaluării aderentei cu mijloace de tip chestionar, 
sunt evidenţiate şi calităţile psihometrice ale acestor metode, conform rezultatelor obţinute 
în studii. Validitatea de criteriu este indicată mai ales prin corespondenţa moderată sau 
chiar redusă între aderenţa astfel măsurată şi rezultatele clinice. De exemplu, într-un 
studiu realizat cu metoda chestionarului pe un număr de peste 15.000 pacienţi cu HIV, 
pacienţii la care s-a constatat aderenţă redusă erau de 2,30 ori mai susceptibili pentru a 
avea niveluri crescute ale viremiei, comparativ cu cei care raportau niveluri înalte ale 
aderentei. Dar validitatea de criteriu pentru alte afecţiuni decât HIV/SIDA a fost mai 
redusă sau mai variabilă. De exemplu, în hipertensiune sau diabet, corelatia între aderenţa 
astfel măsurată şi evoluţia clinică apare ca fiind moderată spre slabă, iar din 14 studii 
legate de aderenţa pacienţilor cu diabet, doar în 6 se măsoară o corelaţie semnificativă 
între valorile la aderenţă şi corelatele biochimice relevante în boală. Şi validitatea 
convergentă a tost verificată, de această dată, prin observarea gradului de concordanţă 
dintre metoda chestionarului şi alte metode. De exemplu, între chestionar şi monitorizarea 
electronică a medicamentelor sunt de cele mai multe ori corelaţii moderate. Atunci când 
aceste metode sunt mai slab concordante, prin autoevaluare se obţin valori cu 15% mai 
ridicate la aderenţă decât prin metodele bazate pe monitorizare electronică a consumului 
de medicamente. O sinteză teoretică arată că din 43 de scale, doar 12 raportează sensibilitate 
şi specificitate ca proprietăţi psihometrice ale chestionarelor pentru aderenţa medicală. 
În general, se constată că sensibilitatea pentru detectarea slabei aderente este redusă, iar 
specificitatea este ridicată, fiind posibilă buna predictie pentru aderenţa înaltă. Mai simplu 
spus, rezultatele care indică slabă aderenté nu merită prea mult credit, în vreme ce 
rezultatele înalte merită încredere (Osterberg şi Blaschke, 2005). 

Despre unele reguli de aplicat în activitatea de culegerea de informaţii despre aderenţa 
medicală, putem citi mai pe larg în sinteza realizată de Stirratt et al. (2015). Ei formulează 
10 recomandări pentru a îmbunătăţi calitatea instrumentelor de autoevaluare a aderentei 
medicale, pe care le reiau pe scurt aici. 


1. Nu trebuie reinventată roata, nu trebuie elaborate chestionare noi atunci când există deja 
altele în utilizare. Ori de câte ori avem ocazia, este recomandat să utilizăm un chestionar 
deja validat pentru tipul de populaţie în cadrul căreia vrem să culegem datele. 

2. Se recomandă o definire specifică a constructului relevant pentru aderenţă care trebuie 
măsurat. De exemplu, se poate măsura amploarea aderentei sau motivele nonaderentei 
şi se aleg scalele cu itemii ce se potrivesc cât mai bine acestor scopuri. 

3. Este de preferat, atunci când se poate, să fie realizată aplicarea cu ajutorul computerului, 
mai mult decât cu o interacţiune fata în fata, pentru a reduce efectele de deformare a 
răspunsurilor prin urmărirea dezirabilitatii sociale şi a spori calitatea datelor. 

4. În echipele activităţilor de cercetare, personalul care culege datele despre aderenţa 
medicală trebuie să fie format din alţi membri decât cei care furnizează suport sau cei 
care realizează intervenţii pentru îmbunătăţirea aderentei. 

5. În partea de consemn a chestionarului, acolo unde sunt prezentate cerinţele itemilor, 
se recomandă să fie formulat un mesaj care să normalizeze nonaderenta, ceea ce va 
reduce tendinţa de a declara răspunsuri false însă dezirabile social. 

6. Se recomandă adresarea de întrebări despre aderenta şi folosirea de scale Likert sau 
procente, mai curând decât răspunsuri dihotomice, pentru o distribuţie mai largă a 
rezultatelor. 

7. Un formatal întrebărilor care să facă referire la un interval de timp bine precizat, pentru 
care se măsoară aderenţa, este de dorit. Dacă se va solicita autoaprecierea aderentei 
în ultimele 30 de zile, variabilitatea răspunsurilor va fi mai mare decât dacă intervalul 
de timp menţionat este mai scurt, mai recent sau dacă formularea este mai imprecisă. 

8. Întrucât tendinţa de a autosupraestima aderenţa este mare, atunci când, într-o cercetare, 
majoriatea scorurilor indică valori pentru o aderenţă bună şi foarte bună, se recomandă 
categorisirea dihotomică a răspunsurilor (de exemplu, aderenta perfectă versus imperfecta). 

9. Este de dorit adăugarea unei scale pentru detectarea tendinței de faţadă, alături de 
instrumentele pentru aderenta. 

10. În prezentarea cercetărilor trebuie incluse descrieri clare ale instrumentelor de evaluare 
folosite, modul de administrare şi rezultatele descriptive care sunt obţinute, cum ar 
fi media, mediana, abaterea standard, pentru a putea sprijini demersurile de cercetare 
următoare. 


Controlarea datelor pentru nivelul dezirabilitatii sociale urmărite de respondent este 
un aspect de care trebuie să ţinem cont când analizăm aderenţa medicală măsurată prin 
metoda chestionarului ce are la bază autoevaluarea pacientului. Într-o cercetare cu un lot 
mare de pacienţi olandezi cu HIV, pacienţii au fost împărţiţi în două grupuri, după cum 
nivelul preocupării lor pentru dezirabilitatea socială era mai înalt sau mai redus. Cercetătorii 
au aflat că asocierea între aderenţa medicală raportată şi încărcătura virală era semnificativă 
numai la cei cu nivel redus de preocupare pentru dezirabilitatea socială, nu şi la cei cu 
nivel mare al acestei preocupări. Aşadar, cu cât pacienţii erau mai interesaţi să facă o 
bună impresie, cu atât erau mai înclinați să ascundă un adevăr care i-ar pune într-o lumină 
dezavantajoasă. O primă recomandare ar fi ca instrumentele de autoapreciere a aderentei 
medicale să fie precedate de un mesaj care să normalizeze nonaderenta, prin recunoaşterea 
faptului că, în general, pentru toată lumea este dificil să respecte un program şi să ia 
mereu toate pastilele. Formularea întrebărilor, fie scrise, fie exprimate oral, trebuie 
realizată într-o manieră care exprimă acceptare necondiționată şi nu transmite ideea de 
judecată a corectitudinii conduitei pacientului. 


TKK 


Un aspect decisiv pentru facilitarea adaptării la boală, pentru calitatea vieţii bolnavului 
cronic şi pentru posibilitatea cercetărilor de a contribui cu informaţii valide despre factorii 
comportamentali asociaţi cu boala este măsurarea corectă a aderentei pacientului la 
tratamentul prescris de specialist. Literatura oferă exemple numeroase de metode de 
evaluare a aderentei medicale, cu particularităţi în funcţie de patologia pentru care se 
prescrie tratament, dar şi cu diferente de acuratețe a măsurării, în funcţie de obiectivitatea 
metodelor. Cele mai accesibile dintre metode sunt cele bazate pe interogarea pacientului, 
care răspunde în chestionare sau interviuri făcând apel la amintirile lui despre administrarea 
medicatiei sau despre respectarea altor conduite recomandate. Astfel, calităţile instru- 
mentelor bazate pe autoevaluare necesită multă atenţie şi o perfecţionare continuă. 

43. Evaluarea psihologică în domeniul 
psihopedagogiei speciale 


Alois Ghergut 


Universitatea „Alexandru loan Cuza” din lași 


Rezumat 


O trăsătură a psihodiagnozei copiilor cu cerinte/nevoi speciale, în varianta sa modernă, 
trăsătură care trebuie avută în vedere în mod deosebit, mai ales atunci când ne referim 
la domeniul educaţiei speciale, o reprezintă caracterul său dinamic-formativ, precum şi 
de predictie a proximei dezvoltări, de proiectare a pasilor ce trebuie realizaţi în intervenţia 
terapeutică. Aceasta presupune, totodată, transformarea instrumentelor de investigare 
clasică a nivelului dezvoltării psihice, atins în momentul dat, în exerciţii de învăţare 
formativă, inclusiv de sondare a dinamicii dezvoltării în perspectivă ; este vorba despre 
o aprofundare a cunoaşterii psihodiagnostice în chiar procesul de intervenţie. Experienţa 
practică demonstrează că există anumite situaţii care pun în dificultate procesul de diagnoză 
(stabilirea unui diagnostic psihic nu constă doar în aplicarea unui test sau într-o examinare, 
ci examinarea şi aplicarea de teste constituie momente într-o acţiune mult mai complexă, 
care are anumite dimensiuni şi o anumită structură). 


43.1. Evaluarea psihologică - componentă fundamentală 
a evaluării complexe în psihopedagogia specială 


Evaluarea complexă a persoanelor cu diverse tipuri de dizabilităţi şi/sau cerinţe speciale 
reprezintă un proces fundamental în psihopedagogia specială, prin care se urmăreşte 
cunoaşterea în plan medical, psihologic, educaţional şi social a acestora, cuprinzând 
întreaga problematică întâmpinată în mediul lor obişnuit de viaţă. În urma acestei evaluări, 
se stabileşte un diagnostic formativ (care include şi un diagnostic diferenţial) şi se 
întocmesc documentele specifice (de orientare şcolară, de încadrare într-o categorie de 
dizabilitate, de orientare profesională, de includere într-un program de terapie şi recuperare 
etc.). În acest mod, evaluarea şi diagnoza în psihopedagogia specială devine un proces 
complex, unitar, dinamic şi de durată, care are drept finalitate facilitarea elaborării şi 
aplicării demersului terapeutic compensator şi recuperator, orientarea şcolară a copilului 
în condiţii optime, favorizarea integrării şcolare şi sociale şi normalizarea vieţii persoanei. 

Trebuie subliniat faptul că, în imensa majoritate a cazurilor, evaluarea din domeniul 
psihopedagogiei speciale este un proces continuu, şi nu o radiografiere instantanee a stării 
subiectului, fiind necesară o colaborare prelungită, diferențiată între membrii echipei de 
evaluatori şi persoana evaluată. Expertiza/evaluarea unei persoane cu cerinţe speciale sau 
aflate în dificultate se realizează pe baza următoarelor principii : 


— evaluarea trebuie să fie subordonată interesului major al persoanei/copilului, urmărindu-se 
facilitarea implicării sale în activitatea personală/cotidiană şi socială (în forme cât mai 
autonome şi independente posibil) ; 

- evaluarea trebuie axată pe potențialul real de dezvoltare al copilului ; 

- evaluarea necesită o abordare complexă şi completă a elementelor relevante (sănătate, 
nivel de instrucţie şi educaţie, grad de adaptare psihosocială, situaţie economică etc.), 
precum şi a interacțiunii dintre acestea ; 

- evaluarea trebuie să fie unitară, să urmărească şi să opereze cu aceleaşi obiective, 
criterii, metodologii, pentru toţi beneficiarii aflaţi în situaţii asemănătoare (evitarea 
discriminărilor şi a abordărilor subiective) ; 

— evaluarea trebuie să aibă un caracter multi-dimensional, altfel spus, să determine nivelul 
actual de dezvoltare, pentru a oferi un prognostic şi recomandări privind dezvoltarea 
viitoare a copilului, în integralitatea sa ; 

- evaluarea presupune o muncă în echipă, cu participarea activă şi responsabilizarea 
tuturor specialiştilor implicaţi (psihologi, psihopedagogi, medici, pedagogi, profesori, 
educatori, sociologi, asistenţi sociali, logopezi, terapeuti etc.) ; 

- evaluarea se bazează pe un parteneriat autentic cu beneficiarii direcţi ai acestei 
activităţi, respectiv copilul şi familia/apartinatorii acestuia (părinţii sau apartinatorii 
legali au dreptul să fie consultaţi, să participe la luarea deciziilor consecutive evaluării, să 
cunoască planurile şi programele de intervenţie şi progresele pe care le realizează copilul). 


C.B. Buică (2004) consideră că specificul diagnozei psihice în psihopedagogia specială 

este dat de: 

e caracterul de urgenţă al examinării - impus de principiul intervenţiei timpurii ; 

e caracterul multi-dimensionat al investigaţiilor — datorat necesităţii cunoaşterii aprofundate 
a cazului, în scopul personalizării intervenţiei psihopedagogice ; 

e caracterul formativ al utilizării testelor - determinat de cerinţele metodologice ale 
strategiilor terapeutice ulterioare. 


Pornind de la toate aceste asertiuni teoretice, vom înţelege şi accepta mai uşor ideea 
că evaluarea presupune colectarea de informaţii cât mai complete ; metodele, procedeele, 
testele sau instrumentele de evaluare nu urmăresc în principal evidenţierea deficienței şi 
pentru dezvoltare. O asemenea abordare exclude definitiv teza caracterului irecuperabil 
al persoanei/copilului cu dizabilităţi. 

Un aspect important în cadrul evaluării persoanelor cu dizabilităţi se referă la evaluarea 
funcţională, respectiv modul în care subiectul evaluat (dincolo de rezultatele şi performanţele 
obţinute la diverse tipuri de teste sau probe de evaluare, mai mult sau mai puţin standardizate) 
îşi poate exercita într-o manieră cât mai autonomă şi independentă deprinderile funcţionale 
necesare în spaţiul personal, acasă, în familie, la şcoală, în vecinătate, în spaţii publice, 
în comunitate. Altfel spus, dincolo de deprinderile fundamentale de tip şcolar (scriere, 

citire, operaţii aritmetice etc.), subiectul evaluat trebuie să demonstreze un comportament 
adaptativ-functional la diverse situaţii de viaţă, în care îşi poate valorifica şi achiziţiile 
dobândite în urma unor intervenţii de tip educaţional (de exemplu, posibilitatea de a 
efectua cumpărături şi de a face plata acestora în mod cât mai independent, inclusiv 
diverse calcule financiare ; posibilitatea de a se deplasa şi orienta într-un areal, inclusiv 
de a citi anunţuri, indicatoare sau alte mesaje scrise ; posibilitatea de a-şi organiza cât 
mai bine spaţiul personal şi de a se orienta în acel spaţiu fără dificultate etc.). O evaluare 
funcţională a comportamentului unui copil cu cerinţe speciale include următoarele : o 
descriere completă a comportamentului problemă pe marginea observaţiilor în momente 
diferte şi în medii diferite, efectele/rezultatele comportamentului, identificarea de posibile 
resurse în conduita şi achiziţiile copilului care ar putea fi valorificate ulterior. Rezultatele 
obţinute vor fi folosite în elaborarea planului de intervenţie sau în formularea obiectivelor 
din programul de educaţie individualizat. 

Aplicarea instrumentelor de expertizare/evaluare se realizează diferențiat, în funcţie 
de vârsta copilului, de tipul şi gradul de deficiență, de mediul din care provine, precum 
şi de problematica specifică fiecărui caz în parte. Eficienţa intervenţiei recuperatorii, mai 
ales în cazul copiilor cu nevoi speciale, depinde, în mare măsură, de abordarea precoce 
a acestora în procesul organizat de terapie complexă ; de aici, necesitatea imprimării unui 
caracter timpuriu activităţilor de depistare si diagnoză pentru această categorie de bene- 
ficiari. Chiar dacă nu se poate formula cerința unui diagnostic diferenţial (cazul deficienței 
mintale), încă din primii ani de viaţă (deşi, în unele forme etiologice şi de manifestare 
clinică, cazul sindromului Down, acest lucru este posibil) trebuie observată cât mai 
devreme apariţia şi manifestarea unor eventuale întârzieri şi abateri de la traseul obişnuit 
al dezvoltării, pe care le prezintă unii copii, abateri care trebuie interpretate ca semnale 
de alarmă ale unor posibile deficienţe, ce vor deveni evidente mai târziu. În acelaşi timp, 
este foarte important ca, pornind de la manifestările concrete ale copilului şi urmărind 
cu atenţie evoluţia sa, în concluziile actului psihodiagnostic, să admitem, mai degrabă, o 
subestimare a gravitatii deficienței, decât o exagerare a acesteia ; altfel spus, este mai 
bine să pornim de la premisa existenţei unor capacităţi potenţiale mai ridicate decât să 
ignorăm aceste capacităţi şi să ne situăm, în intervenţia terapeutică, pe o poziţie care să 
defavorizeze copilul. 


43.2. Diagnosticul psihologic în psihopedagogia 
specială - rolul, importanţa si relevanta practică 


În psihopedagogia specială, probele/testele care se folosesc pentru diagnoza psihologică 
pot fi întrebuințate atât în investigarea/cercetarea cazului, cât şi în procesul de învățare- 
dezvoltare a unor cunoştinţe, aptitudini, deprinderi etc. Subiectul care prezintă anumite 
deficienţe este mult mai receptiv dacă probele respective au o componentă ludică sau dacă 
sunt aplicate sub forma unor jocuri. Pentru o psihodiagnoză riguroasă şi pentru alcătuirea 
unui program de recuperare eficient, analiza trebuie să cuprindă şi date obţinute prin 
anamneză, observaţie clinică, conversaţie directă sau cu aparţinătorii etc. Toate acestea 
permit constituirea profilului psihologic al persoanei şi evaluarea prin prognoză a evoluţiei 
sale ulterioare, care va fi cu atât mai validă cu cât diagnosticul diferenţial şi etiologic este 

mai corect. La alcătuirea profilului psihologic este necesar să se cunoască şi unele aspecte 
care caracterizează persoanele cu deficiente/dizabilitati : 


- manifestările psihice se concretizează în răspunsuri directe la situaţiile stimulative, 
ceea ce facilitează pătrunderea în intimitatea psihică şi evaluarea ei ; 
punsuri cantitative şi calitative, ceea ce limitează analiza de ansamblu a expresiei psihice ; 

- actele comportamentale sunt rezultatul a două elemente: pe de-o parte, natura per- 
soanei/subiectului care acţionează/reacţionează, iar, pe de altă parte, natura situaţiei 
în care se află subiectul (situaţia este sursa de stimulare a comportamentului care poate 
fi evaluat, observat) ; 

- manifestările psihice (comportamentale) care se iau în considerare în psihodiagnoză 
au un caracter discontinuu şi dificil de evaluat la persoanele cu deficienţe faţă de 
persoanele cu dezvoltare normală ; pentru a spori gradul de încredere în valoarea 
psihodiagnozei, examinarea/reexaminarea se efectuează la un interval de timp care 
trebuie apreciat în funcţie de : factorii sau capacităţile supuse procesului de măsurare/ 
evaluare, ritmul achiziţiilor subiectului, calitatea şi cantitatea procesului informativ şi 
formativ în care este implicat subiectul într-o anumită perioadă de timp. 


Orice probă clasică de psihodiagnostic poate fi sau poate deveni o probă formativă ; 
cu alte cuvinte, investigaţiile psihodiagnostice urmăresc nu numai evidenţierea nivelului 
actual al dezvoltării subiectului evaluat (eventual cu explicarea cauzelor şi a evoluţiei 
acestei dezvoltări de-a lungul etapelor parcurse), ci şi previziunea evoluţiei în etapa imediat 
următoare (prognoza consecutivă diagnozei). Metodele formative de diagnoză trebuie 
aplicate în două faze fundamentale : 


e faza iniţială, în care examinarea are un caracter consultativ şi se desfăşoară similar 
cu aplicarea tradiţională a diferitelor probe diagnostice ; 

e faza de intervenţie, în care se continuă examinarea/testarea, oferindu-se pentru probele 
nerezolvate, elemente de sprijin pentru a sonda capacităţile latente (blocate de starea 
emoţională din timpul evaluării sau de alte condiţii). 


Din ansamblul instrumental al psihologiei aplicate, printre cele mai apropiate orientării 
formative sunt probele psihogenetice piagetiene, adica probele operatorii. 

Pentru fundamentarea orientării formative şi asigurarea caracterului dinamic al actului 
psihodiagnostic, un rol important îl deţine teoria psihologică referitoare la zonele dez- 
voltării, elaborată de L.S. Vigotski, care consideră că, în aprecierea nivelului de moment 
şi a perspectivelor ce se întrevăd, trebuie avute în vedere : 


e zona actuală a dezvoltării — la nivelul căreia copilul, aflat într-o situaţie de învăţare, 
poate acţiona eficient, cu forte proprii, fără a avea nevoie de sprijinul sau îndrumarea 
unei alte persoane ; 

e zona proximei dezvoltări - la nivelul căreia copilul poate acţiona eficient numai dacă 
este ajutat şi dirijat, adică dacă beneficiază de sprijin din exterior (din partea educatorului 
sau a oricărei alte persoane capabile să-i medieze, să-i înlesnească înţelegerea şi să-i 
faciliteze accesul la informatie)!. 





1. În comparaţie cu un copil care are o dezvoltare mintală normală, copilul cu deficiență mintală, de 
aceeaşi vârstă cronologică, se deosebeşte atât prin zona actuală a dezvoltării aceluiaşi parametru 

Prin urmare, orientarea formativă în procesul cunoaşterii copiilor, în special a celor 
cu deficienţe mintale, este de natură să asigure ameliorarea diagnosticului lor diferenţial 
şi să prevină apariţia unor greşeli în dirijarea acestor copii spre instituţii şcolare şi de 
asistenţă, dar şi în alegerea modalitatilor de intervenţie instructiv-educativă şi terapeutică. 

Pe baza unor cercetări în domeniul evaluării dinamice, au fost puse în evidenţă diferenţe 
majore existente între metodologia clasică de psihodiagnoză (bazată pe aplicarea tradi- 
tionala a testelor de inteligenţă) şi diagnosticul dinamic-formativ ; acesta din urmă poate 
fi caracterizat ca fiind : 


e comprehensiv - în sensul că poate face aceleaşi selecţii şi predicții ca şi metodele 
clasice, dar, în plus, oferă indicii ale progresului cognitiv ; 

e discriminativ - identifică nu numai nivelurile intelectuale pe care le putem stabili prin 
testele cunoscute, ci şi diferenţele din interiorul acestor niveluri ; 

e eficient din punct de vedere psihopedagogic - orientează intervenţia psihologică şi 
stimularea cognitivă spre ameliorarea performanţelor intelectuale. 


Utilizarea probelor de diagnostic formativ este importantă şi necesară, mai ales în 
situaţiile în care testele psihometrice clasice diferenţiază prea putin între subiecţi sau între 
categorii nozologice cu simptomatologie asemănătoare. În plus, cu ajutorul probelor de 
diagnostic dinamic-formativ, se pot evidenția mai uşor capacităţile ascunse/mascate care 
pot susţine evoluţia lor (de exemplu, cazul copiilor cu intelect de limită sau a celor cu 
pseudodeficienţă mintală), desigur, în condiţii optime de stimulare, din ce in ce mai 
apropiate de ritmurile normale ale dezvoltării pentru vârsta dată. Altfel spus, probele 
formative permit elaborarea unor planuri de recuperare cognitivă mult mai bine tintite 
decât cele elaborate pe baza rezultatelor oferite de testele psihometrice. 

E. Verza (1987) menţionează că, pentru efectuarea unei psihodiagnoze valide în 
domeniul psihopedagogiei speciale, se impune respectarea următoarele condiţii : 


- diferențierea tulburărilor organice de cele funcţionale ; 

- stabilirea rolului factorilor socioculturali şi familiali ; 

- identificarea factorilor etiologici ; 

— estimarea nivelului deficienței ; 

- elaborarea prognozei şi stabilirea unei metodologii recuperativ-compensatorii. 


Acelaşi autor evidenţiază câteva dintre cerinţele deontologice, care trebuie îndeplinite 
în actul psihodiagnostic, exercitat asupra copiilor cu cerinţe speciale: 


— asigurarea încrederii in examinator ; 

- înlăturarea stării de anxietate, care se manifestă în timpul examinărilor, mai ales la 
copiii cu tulburări senzoriale şi de limbaj ; 

— asigurarea unor condiţii de confort pe timpul examinării şi eliminarea influențelor negative 
din exterior. 


Mihai Golu (1997), referindu-se la raportul dintre psihodiagnoza stării în care se află 
copilul la un moment dat (adică în momentul investigaţiilor) şi previziunea perspectivei 





(respectiv a inteligenţei), mai restrânsă sau mai limitată, cât şi prin zona proximei dezvoltări, 
condiţionată în mod evident de nivelul dezvoltării intelectuale actuale, care va influenţa şi 
particulariza ritmul şi capacitatea acumulărilor viitoare. 

schimbărilor imediate, pe care el le va suporta, pune accentul pe importanţa deosebită pe 
care o au, în psihodiagnoză, schimbările petrecute la vârstele timpurii ; la acest nivel, 
raportul dintre stare şi schimbare (transformare) este în favoarea celei din urmă : starea 
este un scurt răgaz pe continuumul schimbărilor, al devenirii. Altfel spus, evaluând copilul 
pentru a-l putea stimula mai bine în procesul dezvoltării sale, pe lângă elucidarea nivelului 
la care acesta se află în momentul dat (adică, pe lângă delimitarea zonei dezvoltării sale 
actuale), este cel puţin la fel de importantă evidenţierea ritmurilor specifice în dezvoltare, 
a vitezei cu care el avansează în propria zonă a proximei dezvoltări. În fiecare situaţie de 
examen psihologic, diagnosticianul poate elabora o schemă de lucru şi o sinteză a infor- 
matiilor din primele observaţii şi date privind un caz oarecare ; această sinteză se constituie 
într-un prim diagnostic provizoriu ce va sta la baza diagnozei psihice diferenţiale (stabilit 
în urma aplicării de probe, scale de dezvoltare, teste etc. şi a corelării rezultatelor astfel 
obţinute cu date suplimentare anamnezice şi de observaţie). 

Orice practician ştie că un copil care nu poate face faţă primului moment la întâlnirea 
cu psihologul, rareori prezintă şi o întârziere mintală, deşi conduita lui ar sugera un astfel 
de diagnostic. Incapacitatea sau inhibitia lui de moment se poate datora mai multor cauze, 
cum ar fi lipsa de interes şi de atenţie faţă de situaţie, timiditatea si anxietatea, inhibitia 
nevrotică etc. Examenul începe cu observarea conduitei copilului şi, adesea, cu o aplicare 
a unui test mai general de inteligenţă?. Rezultatele se compară cu performanţa şcolară, 
iar neconcordanta atrage după sine necesitatea suplimentării diagnosticului psihic cu 
mijloace de control mai fine şi mai diversificate (de exemplu, se verifică dacă rezultatele slabe 
la anumiţi itemi se pot explica cumva printr-o dislexie ; în funcţie de concluzia obţinută, 
se aplică în continuare, după necesităţi, teste de atenţie, de memorie, clasificări etc.). 
Rezultatul final permite să se constate ce caracteristici intelectuale se pot atribui subiectului 
respectiv, iar examenul psihic elaborat în urma evaluării din aproape în aproape a 
caracteristicilor psihice ale subiectului permite abordarea unui diagnostic psihic progresiv, 
funcţional sau multi-fazic. Nu în ultimul rând, în stabilirea diagnozei psihice trebuie avut 
în vedere gradul de convergenţă şi divergență al rezultatelor ; sunt subiecţi cu o structură 
divergentă evidentă la care nu au acţionat satisfăcător factorii educativi sau au un caracter 
nativ divergent. Este cunoscut faptul că nu există o dependenţă direct proporţională între 
condiţiile optime de mediu şi valorificarea ereditară maximală ; subiecţii cu predispozitie 
psihică foarte slabă (într-o anumită componentă a structurii psihice) sunt mai mult sau 
mai puţin sensibili la influenţele educogene din acea direcţie (din acest motiv este bine 
să se cunoască toate resursele compensatorii de care dispun). 

Pentru a avea o imagine mai completă asupra diversităţii instrumentelor şi probelor 
de evaluare pentru vârstele mici, la finalul acestui capitol sunt prezentate două anexe cu 
teste şi instrumente pentru examinarea psihologică şi psihopedagogică, preluate din Serul 
de instrumente, probe şi teste pentru evaluarea educaţională a copiilor cu dizabilități, 
elaborat in 2003 de UNICEF şi Asociaţia RENINCO (vezi Anexa 1), şi din Testarea 
psihologică a copilului mic (Mitrofan, 1997). 





2. În rutina noastră ne-am obişnuit deja cu Raven color, Binet-Simon, Standford-Binet pentru copii 
de la 5 la 10 ani sau testul de inteligenţă Wechsler pentru copii de peste 10 ani. 

3. Aceste idei sunt detaliate în lucrări de referinţă din literatura noastră semnate de U. Schiopu 
(2002), E. Vlad (1999), N. Mitrofan (1997), M. Minulescu (2001). 

43.3. Evaluarea psihologică a persoanelor 
cu diverse tipuri de dizabilitate 


Evaluarea psihologică a persoanelor cu diverse tipuri de dizabilitate capătă particularităţi 
specifice în funcţie de scopul evaluării, gravitatea deficienței şi posibilitatea de a adapta 
anumite probe sau teste psihologice la specificul unei dizabilităţi. 


43.3.1. Evaluarea psihologică a persoanelor 
cu deficiență mintală 


In abordarea examinării psihologice a unui copil cu deficiență mintală, sarcinile diferă in 
funcţie de scopul examinării : 


a. dacă examenul urmăreşte stabilirea diagnosticului deficienței mintale, a orientării 
şcolare şi a alcătuirii unui program de recuperare specială, sarcinile vor viza: nivelul 
de maturitate psihosocială, relevarea unor simptome specifice în funcţie de etiologie, 
precizarea structurii mintale conform rezultatelor evaluării nivelului de inteligenţă. 

b. în cazul în care evaluarea psihologică urmăreşte identificarea programului de şcola- 
rizare adecvat sau obţinerea unui randament optim în achiziţiile şcolare, sarcinile 
examinării trebuie să vizeze : stabilirea dinamicii nivelului dezvoltării mintale, relevarea 
simptomelor cu caracter etiologic, nivelul şi maturizarea funcţiilor instrumentale, 
aspecte privind potenţialul şi stilul de învăţare, trăsăturile de personalitate şi maturitatea 
psihosocială. 


Depistarea precoce şi diagnosticul formelor de deficiență mintală reprezintă o acţiune 
de maximă importanţă şi responsabilitate, în perspectiva optimizării intervenţiei şi maxi- 
mizării şanselor de recuperare a copiilor, acţiune la care participă o echipă multi-disciplinară 
formată din medic, psiholog, psihopedagog special, asistent social etc. Activitatea echipei 
presupune investigarea clinică şi elaborarea diagnosticului, recomandarea şi urmărirea 
aplicării tratamentului etiopatogenetic (pentru anumite cazuri/situatii) şi alegerea progra- 
melor educativ-recuperatorii în funcţie de particularitatile individuale ale fiecărui copil. 


Examenul psihologic permite formularea unor concluzii diagnostice pornind de la: 
dezvoltarea psihomotorie, nivelul dezvoltării mintale ; dezvoltarea psihomotrică, funcţiile 
senzoriale şi perceptiv-motrice, atenţia, memoria, limbajul, personalitatea, nivelul maturizării 
psihosociale, capacitatea/resursele de învăţare. Pentru examinarea nivelului dezvoltării 
mintale se urmăreşte stabilirea vârstei mintale (VM), a coeficientului de inteligenţă (IQ), 
a structurii mintale, a indicilor de deteriorare mintală şi a indicilor semnificativi pentru 
dizarmoniile cognitive. Cele mai utilizate probe pentru examinarea nivelului inteligenţei 
sunt: testul Binet-Simon, testul Wechsler (WISC), matricele progresive Raven (color şi 
alb-negru), testul colectiv Dearborne etc. În examenul psihopedagogic se urmăreşte 
variat de metode : observaţia, convorbirea, experimentul, aplicarea de teste, probe psiho- 
genetice, probe de diagnostic dinamic-formativ etc. În examinarea dezvoltării psihomotrice 

se urmăreşte stabilirea coeficientului de dezvoltare psihomotorie şi evidenţierea compo- 
nentelor psihomotricitatii unde dezvoltarea este deficitară sau mai apropiată de normalitate. 
Pentru examinarea psihomotricitatii se pot utiliza: scala de dezvoltare psihomotrică 
Brunet-Lezine, testul Ozeretski-Guilmain, scala Denver (Denver Development Screening 
Test), scala Gessel, fişe de dezvoltare psihomotrică, testul Buhler şi Hetzer, probe de 
investigare a sincineziilor periferice şi axiale, probe de dominanţă laterală Piaget-Head- 
Ajuriaguerra, probe de ritm Stambak, proba Ricosay, proba tapping, probe de punctare, 
probe de decupaj etc. Examinarea motricitatii devine importantă pentru diagnosticarea şi 
conturarea tabloului deficienței mintale din cel putin două motive : 


a. prezenţa tulburărilor sau afecţiunilor în plan motric reprezintă un predictor major în 
depistarea deficienţelor mintale ; 

b. aduce unele informaţii privind motricitatea generală, dinamică şi statică, echilibrul, 
praxiile, dexteritatea manuală, schema corporală şi lateralitatea, sincineziile şi 
coordonarea. 


Există o legătură logică între gradul deficienței mintale şi nivelul tulburărilor de 
motricitate ; cu cât gradul deficienței mintale este mai pronunţat, cu atât nivelul dezvoltării 
motricitatii este mai scăzut şi tulburările motrice sunt mai frecvente şi mai grave (în cazul 
deficienței mintale uşoare, de regulă, nivelul dezvoltării motricitatii este mai apropiat de 
cel al normalului, iar tulburările motrice sunt mai puţine şi mai uşoare, comparativ cu 
formele mai grave de deficiență mintală unde şi tulburările motrice sunt mai evidente şi 
mai frecvente) ; aşa se justifică de ce, indiferent de scopul pentru care este efectuat 
examenul psihologic, acesta trebuie să cuprindă şi examinarea motricitatii*. Examinarea 
funcţiilor senzoriale şi perceptiv-motrice vizează investigarea funcţiilor auditive şi vizuale, 
a gnoziilor, somatognoziilor, perceptiilor de mărime, formă, greutate şi a ritmului şi 
maturității funcţiei vizuo-motrice. Se pot utiliza probele de acuitate senzorială (auditivă 
şi vizuală), probele de examinare a auzului fonematic, probele de percepţia culorilor 
(plansele Ishihara), probe de percepţia formei (Bender, Bender-Santucci, Benton), probe 
de percepţie spaţială (Proba Meuris). Examinarea personalității vizează cu precădere 
afectivitatea, stabilitatea emoţională, trăsăturile de personalitate, impulsivitatea, agresi- 
vitatea, toleranța la frustrare, tulburările de personalitate etc. Cele mai des utilizate sunt 
probele de desen (testul arborelui, testul familiei), testele proiective (CAT, Pata neagră, 
Rorschach, fabulele Duss etc.) şi, în anumite situaţii, unele chestionare de personalitate 
(care pot fi înţelese de copil). 





4. Tulburările motrice depind şi de etiologia deficienței mintale ; astfel, cercetările comparative 
(A.A. Strauss, M. Chiva, M.C. Hurtig, H. Santucci) relevă faptul că, la deficienta mintală deter- 
minată de factori socioculturali şi familiali, dezvoltarea motrică este asemănătoare subiecţilor 
normali, în timp ce la deficienta mintală determinată de o patologie organică (afecţiuni şi/sau 
leziuni cerebrale) apare şi o insuficienţă sau o dezvoltare şi funcţionare deficitară a componen- 
telor motrice şi psihomotrice. Altfel spus, prin investigarea motricităţii se pot oferi informaţii 
pentru stabilirea aspectelor etiologice ale diagnosticului deficienței mintale. De asemenea, 
evaluarea motricitatii, mai ales sub aspectul eficienţei, prezintă importanţă majoră în stabilirea 
prognosticului, întrucât eficienţa motrică constituie unul din parametrii principali care stau la 
baza formării deprinderilor practice care să asigure integrarea profesională şi socială a defi- 
cientilor mintal. 

43.3.2. Evaluarea psihologică a persoanelor 
cu deficiență auditivă 


În cazul copiilor cu deficienţe auditive, este necesară coroborarea rezultatelor examenului 
psihologic cu examinarea ortofonică ; în acest mod, se pot stabili programele educative 
şi corectiv-compensatorii, la nivelul echipei de specialişti, cu implicarea părinţilor şi a 
serviciilor existente în arealul sau zona de domicliu a fiecărui caz în parte. Altfel spus, 
rezultatele la probele psihologice, alături de informaţii provenite din alte surse (examene 
clinice, audiologice, audiometrice, anamneză, observaţii etc.), contribuie la conturarea 
deciziei echipei, formate din specialişti şi părinţi, privind orientarea copilului şi includerea 
sa într-un curent educativ : oral, gestual sau bazat pe comunicare totală. În acelaşi timp, 
examinarea psihologică are rol în selectarea tipului de examinare audiometrică şi în 
interpretarea rezultatelor acesteia ; împreună cu examinarea ortofonică, examinarea psiho- 
logică permite realizarea diagnosticului diferenţial între cazurile de deficienţe auditive şi 
cele care se traduc prin manifestări lingvistice şi comportamentale similare (forme de 
deficiență mintală cu perturbări ale dezvoltării limbajului, alalie, afazie, audio-mutitate 
etc.), contribuie la analiza cazurilor cu dificultăţi de adaptare şcolară şi/sau socială. Colin 
(1991) consideră că informaţiile furnizate de probele psihologice, specifice sau doar 
adaptate deficienței auditive, pot fi grupate în două categorii : 


e informaţii care permit evaluarea dezvoltării mintale a deficientilor de auz în comparaţie 
cu cea a auzitorilor - aceste date contribuie la disocierea efectelor surditatii de cele 
ale unor forme de deficiență mintală ; 

e informaţii mult mai detaliate/date analitice care tin seama de conţinutul probelor şi de 
nivelul reusitelor la probe şi subprobe - acestea contribuie la clarificarea efectului 
surditatii asupra activităţii intelectuale. 


Cu alte cuvinte, este important să aflăm dacă deficienta auditivă poate fi invocată în 
apariţia formelor de întârziere în dezvoltarea mintală ; pentru explicarea acestor întârzieri 
putem avea fie cauze de natură organică sau funcţională, fie limitarea informaţiilor 
socioeducative determinate de prezenţa deficienței senzoriale. 

Valoarea şi conţinutul probelor psihologice pentru domeniul deficienței auditive depind 
de mai multe condiţii : 


e testul să fie nonverbal (se admite folosirea probelor verbale, dar se impun precautii 
în administrarea şi interpretarea lor; unii specialişti în domeniu au constatat că 
subiecţii cu deficiență auditivă obţin rezultate slabe la aceste probe, comparativ cu 
auzitorii, în sensul că deficientii de auz sunt defavorizati de conţinutul probei, chiar 
dacă forma de administrare a fost adaptată cerinţelor specifice acestor subiecţi) ; 

e să conţină exerciţii preliminarii - exerciţiile şi antrenamentele vin să înlocuiască 
instructajul verbal oral, chiar dacă acesta ar fi administrat în scris sau în limbaj 
mimico-gestual pentru a avea un nivel de certitudine că subiectul a înţeles natura 
solicitării sau conţinutul sarcinii ; 

e flexibilitate privind timpul acordat executării sarcinilor - se recomandă eliminarea 
limitei de timp la subiecţii preşcolari şi includerea ei la subiecţii de vârstă şcolară ; 
este acreditată şi ideea că deficientii de auz pot atinge aceleaşi niveluri de dezvoltare 

ca auzitorii, dacă sunt întrunite anumite condiţii, dar, în realitate, dezvoltarea este mai 
lentă, iar lentoarea în executarea unor sarcini poate fi compensată printr-o durată mai 
mare de lucru. 


O sinteză asupra performanţelor obţinute în cursul testărilor psihologice de persoanele 
cu deficienţe de auz accentuate a fost făcută de Colin (1991), pornind de la rezultatele a 
numeroase cercetări în domeniu. Astfel au fost identificate : 


e dificultăţi la itemii bazati pe înţelegerea numerelor ; 

e dificultăţi la reproducerea modelelor cu cuburi, expuse şi extrase din câmpul lor vizual 
(Borelli-Oleron), precum şi în probe de atingere a cuburilor ; 

e un număr mai mare de eşecuri (comparativ cu auzitorii) la subtestele scării de 
performanţă Wechsler (proba cod şi cea de aranjare a imaginilor) ; 

e dificultăţi în stabilirea relaţiei dintre termenii unui raţionament, precum şi în manipularea 
fluidă a simbolurilor, în vederea combinării şi a recombinării acestora ; 

e dificultăţi în realizarea rationamentelor de tip inductiv şi în realizarea operaţiilor de 
abstractizare etc. 


Examinarea psihologică a copiilor deficienti de auz se realizează cu probe in care 
limbajul verbal intervine cât mai puțin’, respectiv probele nonverbale (care au un conţinut 
figurativ) şi de performanţă (se bazează pe manipularea unui material concret, obiectual)€. 
O altă cerinţă adresată probelor psihologice destinate acestei categorii de deficiență se 
referă la existenţa unei etalonări realizate pe un eşantion reprezentativ, cu precizarea 
parametrilor caracteristici (vârstă, sex, tipul şi gradul deficienței auditive, orientarea 
şcolară, momentul şi natura protezării, prezenta/absenta intervenţiei precoce, părinţi 
auzitori/surzi”). 

Dintre testele/probele psihologice destinate examinării copiilor cu deficienţe de auz 
amintim : 

e Testul Sans-Paroles® (Anca, 2003) pentru aprecierea nivelului mintal al copilului cu 
vârste mici şi foarte mici. Acest instrument a fost conceput pentru a răspunde nevoilor 





5. Denumirea de „test fără limbaj” este relativă deoarece se adresează unor mecanisme psihologice 
puternic marcate de formalizarea lingvistică. 

6. M. Roşca (1972), într-o taxonomie a testelor de inteligenţă, distinge între : a. teste de inteligență 
individuale, predominant verbale (Binet-Simon, Wechsler etc.) ; b. teste individuale nonverbale 
şi de performanță (Kohs, Labirinte Porteus etc.) ; c. feste de inteligență de grup (Raven, Domino 
48, Domino 70 etc.). 

7. Numeroase cercetări în acest domeniu nu conţin aceste precizări, cu atât mai necesare atunci 
cand sunt destinate realizării unor comparații, ale diferitelor domenii de dezvoltare psihică, pe 
diferite loturi de subiecţi sau stabilirii unor etaloane de referinţă. Etaloanele trebuie elaborate 
pe comunităţi lingvistice ; chiar dacă probele nu au etalon specific, ele pot fi utilizate la culegerea 
de informaţii relative unor domenii ale dezvoltării copilului sau pot fi corelate rezultatele 
examinării psihologice cu cele ale examinării ortofonice, percepţiei şi discriminării auditive, 
capacităţii de citire labială. 

8. Testul a fost elaborat de Suzanne Borel Maissony, publicat în 1948 şi reetalonat în 1971 de 
Maryse Forgue, care a adăugat câţiva itemi noi. Au fost şi unele critici privind demersul lui 
Maryse Forgue, care a considerat util să adauge exprimarea rezultatelor la probe şi sub 
formă de coeficient de inteligenţă. Criticile susțineau că testul nu permite evaluarea unui IQ şi 

specialiştilor care doresc să se edifice rapid asupra nivelului mintal al copiilor care 
nu vorbesc sau care nu au încă un limbaj format. În realitate, cuprinde trei teste : 
primul (numit şi testul pentru bebeluşi) permite examinarea copiilor de la 18 luni la 
3 ani; al doilea se aplică până la 5 ani; al treilea test este prevăzut pentru subiecţi 
de 5 până la 10 ani. Probele primului test nu fac deloc apel la limbaj. În cel de-al 
doilea test examinatorul are posibilitatea să vorbească, dar acest lucru nu este foarte 
lingvistice ale subiectului. Copilul va fi evaluat în funcţie de activitatea sa psihomotrică. 
Probele sunt dispuse în ordinea dificultății. Se acordă importanţă jucăriilor şi utilizării 
lor, se studiază comportamentul copilului şi se notează modul său de reacţie la jucăriile 
propuse. Este un instrument cu o valoare clinică incontestabilă datorită bogăției de 
observaţii pe care le furnizează (dacă subiectul reuşeşte sau nu la probele propuse, 
dar mai ales cum a procedat pentru aceasta). Se notează comportamentul subiectului 
în fata sarcinii, respectiv : modul de organizare a activităţii, capacitatea de concentrare a 
atenţiei, apariţia oboselii, posibilităţile de raţionament, comportamentul motor, anumite 
aptitudini perceptiv-motorii etc. Parcurgerea probei este rapidă, copiii apreciază mult 
acest material care evocă jocurile şi jucăriile, iar o anumită rigoare a parcurgerii face 
din el un instrument foarte precis. 

Testul Snijders-Oomen - test nonverbal, aplicat subiecţilor cu vârste între 3 si 16 ani, 
alcătuit din opt subteste, elaborat iniţial pentru măsurarea inteligenţei copiilor cu 
surditate, dar care poate fi aplicat şi în alte situaţii în care este împiedicată comunicarea 
verbală. Alături de capacitatea de percepţie a formei şi capacitatea de manipulare a 
obiectelor, testul măsoară şi nivelul gândirii abstracte, precum şi capacitatea de recu- 
noastere a situaţiilor. Cele opt subteste sunt grupate în două scale: scala P (mozaic, 
memorare de imagini, combinaţii, analogii) şi scala Q (completare, cuburile Knox”, 
desenare, sortare). La începutul fiecărui subtest se precizează la ce vârstă şi cu care 
probă se începe examinarea, iar nereuşita subiectului, după un anumit număr de erori, 
necesită întoarcerea la o proba anterioară, mai uşoară. 

Scala de performanță Borelli-Oleron a fost concepută pentru investigarea subiecţilor 
cu surditate, dar poate fi aplicată şi altor categorii de subiecţi cu probleme de 
comunicare (întârzierea limbajului, inhibitie sau opoziţie faţă de probele verbale), 
precum şi subiecţilor normali ca test nonverbal de dezvoltare. Scala face apel la 
menţinerea atenţiei subiectului, acesta fiind solicitat să privească atent la anumite 
modele, care ulterior trebuie reproduse din memorie. Fiecare probă are o subprobă 
pentru demonstraţie (antrenament) care nu se cotează, dar care asigură înţelegerea 
rezolvării (trebuie să avem certitudinea că subiectul a fost atent în timpul demonstraţiei 
şi doar apoi să se treacă la proba propriu-zisă). Scala conţine 7 probe: reproducerea 
cuburilor, manechin, încastrarea, puzzle Healy-Fernald, cuburile Knox, copierea 
desenelor geometrice, construcţii de cuburi după imagini. 

Scala Webster& Webster - o scală orientativă care permite identificarea achiziţiilor 
subiectului, a momentului când se manifestă aceste achiziţii, precum şi vârsta la care 





că această intervenţie nu concordă cu rolul ortofonistului. Atfel spus, se încerca o distincţie 
clară între probele ortofonice şi cele psihologice, testul „Sans-Paroles” fiind inclus de fapt în 
prima categorie. 

Cuburile Knox sunt puţin diferite de cuburile obişnuite Kohs prin faptul că sunt mai mari şi 
mai uşor de utilizat în relaţia de examinare cu copii de vârste foarte mici. 

ele se permanentizează. Este alcătuită din două parti mari: a. comunicare - conţine 
următoarele secţiuni : comunicare funcţională (pragmatică), interacţiune (de la stadiile 
preverbale la conversaţie), ascultare (folosirea auzului), limbajul receptiv, limbajul 
expresiv, claritatea vorbirii, citirea pe degete (dactilare), semnalizarea gestuală ; 
b. strategii de învăţare - adaptarea cu protezele auditive, controlul atenţiei, cititul, scrisul, 
ortografia, scrisul de mână, apariţia numărului, concepte matematice, concepte de 
bază, îndemânare, priceperi, deprinderi, abilităţi, independenţa personală, maturitatea 
socială şi jocul, conştiinţa mediului, conştiinţa economică. Completarea grilei acestei 
scale oferă un tablou detaliat asupra dezvoltării copilului la un moment dat, evidențiind 
componentele care au evoluat în parametrii normali, precum şi eventualele rămâneri 
în urmă, fapt ce permite intervenţia recuperatorie adecvată situaţiei şi momentului. În 
plus, ea poate oferi şi o imagine asupra evoluţiei longitudinale a copilului, cu evidenţierea 
principalelor momente ale acesteia, rezultând un profil evolutiv. 


43.3.3. Evaluarea psihologică a persoanelor 
cu deficiență vizuală 


Evaluarea copiilor cu tulburări sau deficienţe ale funcţiei vizuale determină o serie de 
probleme în legătură cu: diferenţele datorate gradului de maturizare a sistemului vizual 
(care poate fi diferit, chiar dacă subiecţii supuşi evaluării au aceeaşi vârstă cronologică), 
nivelul de dezvoltare mintală, a limbajului şi abilităţilor de comunicare, a motivatiei sau 
importanţei acordate sarcinilor vizuale. În măsura în care funcţionarea şi eficienţa vizuală 
sunt asociate factorilor fiziologici, psihologici, intelectuali şi de mediu, putem spune că 
evaluarea este specifică fiecărui copil (doi copii cu aceeaşi tulburare a vederii vor funcţiona 
vizual diferit). Altfel spus, evaluarea funcţiilor vizuale trebuie să ţină seama de faptul că 
subiecţii îşi folosesc vederea în moduri diferite, în funcţie de particularitatile mediului în 
care îşi desfăşoară activitatea cotidiană, de starea fizică sau emoţională, de experienţele 
anterioare, stilul propriu de învăţare etc. De asemenea, funcţionarea vizuală a aceluiaşi 
copil poate varia chiar şi de la o zi la alta sau de la o situaţie la alta, în funcţie de o serie 
de factori. Alături de factorii care tin de copil şi de particularitatile deficienței, evaluarea 
copiilor cu tulburări ale funcţiei vizuale este dificilă şi din punct de vedere al probelor 
sau instrumentelor diagnostice folosite în evaluare, cel puţin din următoarele motive : 


e folosirea unor itemi care nu sunt de natură predominant vizuală şi aplicaţi în condiţiile 
unor canale de comunicare vizuală limitate. 

e utilizarea unui număr insuficient de instrumente diagnostice pentru evaluarea copiilor 
cu deficienţe vizuale (mai ales pentru determinarea nivelului de dezvoltare) ; cele mai 
multe instrumente au fost derivate din cele utilizate pentru evaluarea copiilor văzători ; 
altele au fost adaptate, mai mult sau mai puţin corespunzător (de exemplu, prin 
transformarea elementelor vizuale în forme palpabile), sau nu au validitate demonstrată 
ştiintific. De obicei, la adaptarea probelor pentru copiii cu deficienţe vizuale este 
necesar să se ia în considerare şi condiţiile de aplicare (lumina suficientă, evitarea 
suprafeţelor strălucitoare, folosirea unor culori contrastante, evitarea stimulilor 
acustici sau vizuali perturbatori, folosirea iluminatului artificial şi evitarea luminii 
soarelui cu ajutorul draperiilor etc.). În plus, materialele adaptate trebuie să aibă culori 

fundamentale (roşu, galben, verde) şi să fie folosite pe un fond contrastant (negru sau 
albastru-închis). 

e răspunsurile pot fi întârziate, inconsistente sau se pot manifesta doar în anumite registre 
sau condiţii sau după sprijinul oferit de evaluator. De asemenea, variațiile în răspunsuri 
nu pot fi înregistrate dacă se foloseşte, spre exemplu, un sistem de înregistrare binară 
a datelor, de tipul adevărat/fals. 


Recomandări pentru aplicarea instrumentelor/probelor de evaluare la persoanele cu 
deficienţe vizuale : 


e utilizarea de instrumente optice (lupe, lentile) pentru mărirea de texte, imagini sau 
alte obiecte incluse în protocolul instrumentului de evaluare ; 

e în anumite situaţii se poate apela inclusiv la stimuli suplimentari tactili şi/sau acustici ; 

e conţinutul itemilor să fie cât mai simplificat şi clar prezentat ; 

e alegerea setului de probe/instrumente depinde atât de obiectivele evaluării, cât mai 
ales de intervenţia asupra deficitului şi comportamentelor adaptative (astfel, probele/ 
testele standardizate pot fi folosite doar în scopul raportării copilului la o populaţie 
dată şi mai puţin în scopul intervenţiei, dacă ele nu oferă informaţii care să explice 
de ce a greşit la itemul respectiv sau cum poate fi îmbunătăţită o anumită performanţă) ; 

e dacă se urmăreşte plasarea copilului într-o anumită instituţie şcolară sau se vor lua 
decizii privind forma de instrucţie, evaluarea trebuie să vizeze următoarele aspecte : 
funcţionarea vizuală, dezvoltarea cognitivă şi inteligenţa, abilităţile psihomotorii şi 
capacitatea de învăţare ; 

e acordarea unui interval de timp mai mare pentru realizarea unei sarcini (din acest 
motiv, nu se recomandă utilizarea de teste/probe care sunt contra cronometru ; 

e evaluatorul are obligaţia să determine poziţia şi distanţa de la care poate fi văzut fiecare 
item ; 

e atunci când protocolul de evaluare permite, se recomandă ca subiectul să aibă posibi- 
litatea de a explora materialul în timpul manipulării ; 

e scorurile obţinute trebuie raportate la populaţia cu deficienţe vizuale (etalonarea 
instrumentelor să se facă pe populaţie cu deficienţe vizuale). 


Referitor la evaluarea psihologică a copiilor cu deficienţe de vedere, apar şi aici o serie 
de aspecte particulare determinate de o procesare mai lentă a informaţiei (natura esenţial 
liniară sau secventiala a percepţiei tactile la orbi, respectiv aria restrânsă a câmpului perceptiv 
sau a imaginilor neclare la ambliopi). Un test elaborat şi standardizat pentru diagnosticarea 
elevilor cu vedere normală, aplicat copiilor cu deficienţe vizuale, îi va pune pe aceştia 
din urmă într-un dezavantaj considerabil, chiar dacă itemii au fost transcrişi în limbaje 
adaptate (Braille sau text cu caractere de format mare). Un alt dezavantaj apare şi în cazul 
în care nu există limită de timp sau se acordă timp suplimentar, prin faptul că sarcinile vor 
dura mai mult şi se vor introduce elemente noi în situaţia de testare (de exemplu, oboseala 
şi efectele ei asupra performanţei la probele tot mai dificile din bateria respectivă). 

Unul dintre testele dezvoltate în anii '90 pentru evaluarea inteligenţei la copiii nevă- 
zători este Intelligence Test for Visually Impaired Children (ITVIC)® (Dekker, 1993). El 





10. Intelligence Test for Visually Impaired Children include 12 subteste care evaluează următorii 
factorii: vocabular (din WISC-R) pentru factorul verbal; digit-span (din WISC-R), analogii 

reprezintă un test nonverbal aplicabil copiilor cu vârste cuprinse între 6 şi 15 ani, bazat 
pe modelul inteligenţei elaborat de Thurstone ; 10 dintre subtestele tactile continute sunt 
noi şi măsoară factorii de raţionament perceptiv şi spatial, in timp ce alti factori precum 
cel verbal, fluenta verbală, memoria şi factorul numeric sunt preluaţi din WISC-R şi 
R-AKIT (Revised Amsterdam Intelligence Test for Children). Alte probe folosite pentru 
copiii nevăzători sunt: testul de inteligență Williams (Williams, 1956), testul de aptitudini 
de învățare pentru nevăzători BLAT (Newland, 1971) sau testele de citire precum testul 
de viteză Tooze-Braille, testul Lorimer de recunoaştere Braille (Lorimer, 1962) şi analiza 
NEALE a abilităţilor de citire. O serie de analize privind validitatea instrumentelor de 
evaluare psihologică a persoanelor cu deficienţe vizuale au arătat că testele verbale şi de 
raţionament pe bază de informaţii tactile prezintă corelaţii puternice cu performanţa şcolară 
la citit, înţelegere verbală şi scris. De asemenea, ambele sunt relationate şi cu compor- 
tamentul socioemotional, corelatia cea mai puternică fiind între scalele ce măsoară 
memoria de lucru şi stilurile de învăţare ale copiilor. 


43.3.4. Evaluarea psihologică la copiii cu tulburări 
din spectrul autist 


Evaluarea clinică pentru stabilirea diagnosticului tulburărilor din spectrul autist se bazează 
pe înregistrarea detaliată a istoricului tuturor semnelor care îi îngrijorează pe părinţi, a 
istoricului dezvoltării copilului, atenţie acordându-se tuturor nivelurilor şi ariilor de 
dezvoltare, şi pe un inventar al tuturor bolilor pe care le-a avut copilul (se acordă atenţie 
tuturor semnelor/simptomelor care pot fi importante în diagnosticul diferenţial). La 
înregistrarea istoricului familiei (restrânse şi lărgite) trebuie făcută o evaluare a vulnera- 
bilităţii genetice a familiei, acordându-se atenţie unor factori precum : autism, simptoma- 
tologie asemănătoare autismului, retard mintal, X fragil, scleroză tuberoasă. 

Observarea persoanei suspectate de autism în diferite medii, atât în situaţii structurate, 
cât şi în situaţii nestructurate, pe care clinicianul o face direct sau apelând la filmări 
video făcute acasă sau în diverse alte ocazii, este cea de-a doua cale prin care se face 
evaluarea. Pentru copiii până în 3 ani trebuie evaluate variate aspecte ale funcţionării, 
respectiv : 


e capacităţile cognitive: verbale şi nonverbale, abilităţile de funcţionare în viaţa de zi 
cu zi; 

e comunicarea: abilitatea copilului de a folosi strategii de comunicare nonverbală (a 
arăta cu degetul spre un obiect pentru a-l obţine sau doar pentru a-l arăta), comportamente 
de comunicare atipice (privire sau alte gesturi atipice), capacitatea copilului de a folosi 
funcţional limbajul (cum foloseşte copilul cuvintele pentru a obţine ce vrea), întârzierea 
apariţiei limbajului, pierderea limbajului sau tipare de comunicare atipice (repetarea 
cuvintelor sau folosirea cuvintelor fără intenţia de a comunica) ; 





verbale (din R-AKIT), percepția figurilor, excluderea figurilor şi analogii cu figuri, reprezentând 
toate factorul raţionament ; block design şi puzzle-uri cu dreptunghiuri, reprezentând factorul 
abilităţi spaţiale ; fluenta verbală (din R-AKIT), reprezentând factorul fluenţă ; învățarea de 
nume (din R-AKIT), reprezentând factorul memorie ; harta şi testele-plan, reprezentând factorul 
orientare ; de asemenea, scala mai conţine şi subtestul percepția figurilor. 

interacţiunea socială : iniţierea interacțiunilor sociale (a da sau a arăta obiecte celorlalţi 
cu scopul împărtăşirii interesului pentru acestea), imitarea socială (capacitatea de a 
imita acţiunile, gesturile altora), reciprocitatea la nivelul vârstei (abilitatea de a-şi 
aştepta rândul în timpul unui joc), tiparul de ataşament în prezenţa părinţilor (indiferența, 
evitarea părintelui sau excesiva „agăţare” de acesta), tendinţa copilului de izolare 
socială sau preferința pentru a fi singur, folosirea oamenilor pe post de unelte pentru 
a ajunge la ceva sau a obţine ceva (a lua un adult de mână pentru a ajunge la o jucărie), 
interacţiunea socială cu adulţii şi cu cei de-o seamă cu care sunt familiari, precum şi 
cu cei cu care nu sunt familiari. 

comportamentul şi răspunsul la mediu : tipare comportamentale şi probleme compor- 
tamentale, reacţii neobişnuite la anumite experienţe senzoriale (procesarea senzorială), 
abilităţi motorii/fizice, abilităţi de joc, comportamente/abilitati adaptative, abilităţi de 
autoservire. 


În procesul de evaluare a copiilor suspectaţi sau diagnosticati cu tulburări din spectrul 


autist, se folosesc o diversitate de scale şi instrumente centrate pe diverse arii de dezvoltare 
şi funcţionare, unele dintre ele fiind utilizate pentru a monitoriza în timp evoluţia copilului, 
progresele sau răspunsul la programele de terapie educaţională. 


Pentru exemplificare, am ales câteva dintre cele mai des folosite de specialişti : 


Autism Diagnostic Interview-Revised (ADI-R) - un interviu semistructurat, revizuit, 
aplicat părinţilor sau îngrijitorilor copiilor suspectaţi că ar avea o tulburare de tip 
autistic, determinând în ce măsură criteriile DSM (Diagnostic and Statistical Manual 
of Mental Disorders) de diagnosticare sunt sau nu întrunite pentru acest tip de tulburare. 
Este compus din 93 de itemi care se concentrează asupra a trei domenii funcţionale : 
limbaj/comunicare, interacțiuni sociale reciproce, comportamente şi interese restrictive, 
repetitive şi stereotipe. 

Autism Diagnostic Observation Schedule (ADOS)" - un instrument de evaluare semi- 
structurat care include diverse activitati, in contexte standardizate de interactiune, ce 
permit observarea comportamentului social şi a comunicării asociate diagnosticului de 
tulburare pervazivă de dezvoltare (aceste activităţi asigură situaţii standard importante 
care pot fi întâlnite în sfera cotidiană şi pot fi reproduse astfel în practica diagnostică) ; 
poate fi folosit acolo unde este suspectată orice formă de autism, indiferent de vârstă 
sau de nivelul de dezvoltare a limbajului. ADOS cuprinde patru module, fiecare dintre 
acestea necesitând 35-40 de minute pentru a fi administrat. Modulul 1 este utilizat 
pentru copiii care nu au un limbaj frazal constant, modulul 2 este pentru cei care au 
un limbaj frazal, dar nu au fluenta verbală; modulul 3 este pentru copiii cu limbaj 
fluent şi modulul 4 pentru adolescenţii şi adulţii cu limbaj fluent (singura categorie 
din spectrul autismului care nu este cuprinsă de ADOS este aceea a adolescenților şi 
adulţilor care nu au o comunicare verbală). 

Child behavior checklist (CBCL) - sistemul Achenbach al evaluării cu baza empirică 
(ASEBA) oferă posibilitatea evaluării funcţionării adaptative şi maladaptative!?. Există 





ll. 


12. 


ADOS este recunoscut la nivel international, alături de ADI-R, drept golden standard pentru 
evaluarea autismului ; are la bază operationalizarea criteriilor diagnostice pentru autism şi pentru 
tulburări pervazive de dezvoltare din DSM-IV/ICD-10. 

Numeroase studii demonstrează asocierea dintre scorurile ASEBA şi categoriile diagnostice 
DSM-IV. 

o variantă aplicabilă copiilor mici (1-5 ani) şi una pentru copii mai mari (6-18 ani). 

Chestionarele sunt completate de părinţi, educatori sau îngrijitori care cunosc bine copilul. 

CBCL şi C-TRF (varianta pentru educatori/profesori) pun în evidenţă problemele pe care 

copilul le are in raport cu două scale: 

a. scala de simptome : reactivitate emoţională, anxietate/depresie, probleme somatice, 
retragere socială, probleme de somn, probleme de atenţie, comportament agresiv ; 

b. scala de sindroame (corelate DSM) : tulburări afective, tulburări anxioase, tulburări 
pervazive de dezvoltare, ADHD (attention-deficit hyperactivity disorder), tulburări 
de tip opozitionist, tulburări de conduită. 

e Autism Screening Instrument for Educational Planning (ediția a doua) ASIEP-2 - este 
forma revizuită a celui mai popular instrument de evaluare individuală a subiecţilor 
care au caracteristici ale comportamentului autist. Standardizat şi cercetat în numeroase 
centre de diagnostic din lume, ASIEP-2 evaluează comportamentul verbal, interacţiunea 
şi comunicarea şi determină gradul de învăţare ; examinează 5 arii : senzorial, relationare, 
utilizarea propriului corp şi a obiectelor, limbaj, autonomie personală, pentru a oferi 
informaţii despre comportamentul persoanelor de la 18 luni până la viaţa adultă. 

e Analysis of Sensory Behavior Inventory ASBI-R (ediţie revizuită) — înregistrează informaţii 
despre comportamentul copilului în relaţie cu stimulii senzoriali. Sunt evaluate 6 sisteme 
senzoriale : vestibular, tactil, proprioceptiv, auditiv, vizual şi gustativ-olfactiv, iar în cadrul 
Informaţiile obţinute cu ajutorul acestui instrument pot fi foarte utile în analiza unui 
comportament şi în conceperea unor strategii de intervenţie. 

e Childhood Autism Rating Scale (CARS) - instrument dezvoltat de către specialiştii 
programului TEACCH (Treatment and Education of Autistic and Related Communication 
Handicapped Children) în Carolina de Nord, pentru a monitoriza observarea com- 
portamentului copiilor de-a lungul zilei. Este o scală scurtă, uşor de aplicat şi potrivită 
pentru orice copil cu vârsta mai mare de 2 ani; este compusă din 15 itemi, cu fiecare 
item centrat pe o anumită caracteristică, ce surprind diverse comportamente şi abilităţi 
menite să identifice copiii cu autism şi să-i diferentieze de cei cu deficite în dezvoltare, 
dar care nu sunt autişti. 

e Psychoeducational Profile-Revised (PEP-R) - un test conceput pentru a fi utilizat cu 
copii de nivel preşcolar şi cu vârstă cronologică cuprinsă între 6 luni şi 7 ani. PEP-R 
oferă informaţii despre funcţionarea următoarelor arii de dezvoltare : imitatie, percepţie, 
motricitate fină/grosieră, coordonare oculo-motrică, comunicare verbală, performanţă 
cognitivă ; de asemenea, PEP-R identifică grade diferite ale deficitului in relationare 
şi afectivitate (cooperarea şi interesul pentru persoane), joc şi interesul pentru materiale, 
răspunsuri senzoriale, limbaj. 

e Scala ECA (evaluarea comportamentului autist) — este destinată observării copilului 
în cadrul micului grup în care este inclus în mod obişnuit. Scala permite explorarea 
copilului cu tulburări din spectrul autist prin prisma a şapte domenii comportamentale : 
izolare de tip autist; tulburări ale comunicării verbale şi nonverbale ; reacţii bizare fata 
de mediu; motricitate perturbată ; reacţii afective inadecvate ; tulburări ale funcţiei 
instinctive ; tulburări ale atenţiei, ale percepţiei şi ale funcţiilor intelectuale. 


Stabilirea diagnosticului de tulburare din spectrul autismului nu are valoare în sine, 
ci este importantă pentru că îl îndreptăţeşte pe copil/adult să beneficieze de servicii 

educaţionale şi de tratamente adecvate nevoilor acestuia. Evaluarea şi stabiliea cât mai 
timpurie a diagnosticului, făcută de o echipă multi-disciplinară de profesionişti cu experienţă, 
care respectă criteriile acceptate pe plan internaţional şi foloseşte teste validate, reprezintă 
baza intervenţiei individualizate, la care mai adăugăm importanţa intervenţiei timpurii în 
obţinerea unor rezultate favorabile recuperării maximale a beneficiarilor. 

Şansele pentru obţinerea unor rezultate de succes în evoluţia copiilor cu autism sporesc 
considerabil dacă intervenţia se produce la vârste cât mai mici; s-a demonstrat că 
intervenţia timpurie poate accelera dezvoltarea generală a copilului, reduce comportamentele- 
problemă, iar rezultate funcţionale de lungă durată sunt mai bune. 


43.3.5. Evaluarea psihologică la copiii cu ADHD 
(attention deficit & hyperactivity disorder) 


Având în vedere eterogenitatea etiologică si simptomatologică, procesul de diagnoză pentru 
ADHD se constituie într-o activitate complexă care nu concordă cu modelul clasic de 
abordare şi care, adesea, solicită un interval de timp pentru a avea suficiente argumente 
în fundamentarea diagnosticului'’. Ultimele recomandări ale specialiştilor în domeniu 
spun că la stabilirea diagnosticului trebuie să se ţină cont în primul rând de observaţiile 
şi aprecierile părinţilor, ale psihologilor şcolari şi ale cadrelor didactice şi mai puţin de 
testele psihometrice utilizate până în prezent (de multe ori este dificil pentru un clinician 
să stabilească un diagnostic de ADHD deoarece testele utilizate nu sunt suficient de 
relevante şi eficiente). 

În conformitate cu DSM-IV-TR (Diagnostic and Statistical Manual of Mental Disorders), 
criteriile pentru stabilirea ADHD sunt: 


e debutul simptomelor să aibă loc înainte de vârsta de 7 ani; 

e simptomele să fie prezente de cel puţin 6 luni de zile; 

e simptomele să fie pervazive şi să se manifeste în cel puţin 2 locuri diferite (şcoală sau 
serviciu şi acasă)! ; 

e frecvenţa şi severitatea simptomelor să fie mai mari decât cele ale copiilor cu acelaşi 
nivel de dezvoltare ; 

e simptomele să determine o afectare semnificativă a functionalitatii la nivel social, 
academic sau ocupational ; 





13. În practica şcolară întâlnim frecvent o tendinţă de pseudodiagnosticare şi chiar etichetare a 
copiilor mai „agitaţi” care nu intră în modelul de „normalitate” stabilit sau dorit de educatorul 
de la clasă şi care, invocând expertiza şi competenţa dobândită printr-o serie de cursuri la 
distanţă (atât la propriu, cât şi la figurat), lansează cu mare uşurinţă şi convingere ipoteza 
prezenţei ADHD la astfel de subiecţi. De aici şi o falsă percepţie asupra incidentei/frecventei 
în rândul populaţiei şcolare a acestei tulburări, care nici pe de parte nu poate fi diagnosticată 
,ochiometric” sau în urma unei scurte vizite la cabinetul specialistului. 

14. Este important de menţionat că uneori simptomele ADHD nu sunt prezente în toate situaţiile ; 
astfel, simptomele pot lipsi când copilul este acasă, în cabinetul evaluatorului sau la gră- 
dinita. Recomandările curente cer, pentru stabilirea diagnosticului, ca simptomele să fie prezente 
în cel putin două locaţii şi discutarea comportamentului copilului cu toţi adulţii care vin în 
contact cu el. 

simptomele să nu apară exclusiv în cursul unor afecţiuni de dezvoltare, schizofrenie 
sau alte psihoze şi să nu se explice mai bine prin alte tulburări mintale (de exemplu : 
afective, anxioase, de personalitate) ; 

diagnosticul include o listă de comportamente şi caracteristici operaţionale care par 
legate de neatentie, hiperactivitate sau impulsivitate. 


În examinarea şi evaluarea copilului cu ADHD pot fi întâlnite o serie de tulburări 


asociate care determină dificultăţi în stabilirea diagnosticului diferenţial : 


dificultăţi de învăţare - grup eterogen de tulburări datorate unor disfuncţii minimale 
ale sistemului nervos central, exprimate prin dificultăţi majore în achiziţionarea, 
utilizarea şi înţelegerea limbajului, a vorbirii, scrierii, citirii, dificultăţi în utilizarea 
abilităţilor matematice şi a altor abilităţi sociale ; 

tulburarea opozitionismului provocator (oppositional defiant disorder - ODD)" - se 
caracterizează printr-un comportament nesupus, sfidător, negativ şi ostil faţă de formele 
de autoritate, care persistă timp de cel puţin 6 luni; 

tulburarea de conduită (conduct disorder - CD) - se caracterizează printr-un compor- 
tament persistent de încălcare a normelor sociale şi a drepturilor altora ; 

tulburări afective şi anxioase - indiferent de originea tulburărilor, multi experţi 
consideră că unele consecinţe ale comportamentelor cauzate de ADHD pot să producă 
prin ele însele anxietate sau depresie şi pot reduce stima de sine (atunci când sunt 
prezente, tulburările afective sau anxioase necesită tratament specific, suplimentar faţă 
de ADHD); 

tulburări depresive - apar frecvente trăiri in care se simt izolaţi, lipsă de interes pentru 
activităţi altădată plăcute, stimă de sine scăzută etc. ; 

sindromul Tourette - aceşti copii manifestă anumite ticuri sau mişcări spastice asupra 
cărora nu au control, emiterea necontrolată a unor cuvinte sau sunete (fenomen mai 
degrabă fiziologic, bazat pe ticuri nervoase); asocierea acestor afecţiuni alterează 
dramatic relaţiile cu cei din jur; 

tulburări de somn - cea mai comună dintre ele este insomnia, fiind urmată de sindromul 
picioarelor neliniştite sau apneea de somn. 


Deşi această tulburare prezintă un tablou simptomatologic, adesea alarmant pentru cei 


mai mulţi părinţi, identificarea, diagnosticarea şi intervenţia timpurie au condus la rezultate 
şi efecte încurajatoare în rândul specialiştilor, punctul de vedere unanim subliniind 
importanţa individualizării programului terapeutic sub toate aspectele şi a implicării 
familiei în susţinerea terapiei şi în asigurarea confortului psihic pentru copil. 





15. Conform National Institute of Mental Health (NIMH) din SUA, copiii cu ADHD, în special 


băieţii, au un risc mai mare de a dezvolta două tulburări psihiatrice : tulburarea opozitionismului 
provocator şi tulburarea de conduită. Deoarece până în prezent nu există tratamente aprobate 
pentru cele două tipuri de tulburări, părinţii pot avea nevoie o susţinere suplimentară pentru a 
putea controla aceste manifestări ale copiilor cu ADHD. 

Anexa 1: Setul de instrumente, probe și teste pentru evaluarea educațională 
a copiilor cu dizabilităţi (UNICEF şi Asociaţia RENINCO, 2003) 





crt. 


Domeniul 


Teste, scale si instrumente de evaluare 





Dezvoltare 
psihomotorie 


Scala Portage pentru evaluarea timpurie 
Scala de dezvoltare Denver 

Scalele de dezvoltare Gesell 

Scala Brunet-Lézine 

Fise de dezvoltare psihomotorie 





Dezvoltare 
intelectuală 


Procese psihice 


Scala metrică a inteligenţei Binet-Simon 

Scala de inteligenţă Stanford-Binet 

Scala de inteligenţă Wechsler pentru preşcolari (WPPSI) 

Scala de inteligenţă Wechsler pentru şcolari (WISC) 

Scalele de dezvoltare Bayley pentru copii (BSID) 

Bateria de evaluare Kaufman pentru copii (KABC ŞI KABC-II) 
Matricele progresive RAVEN, alb-negru şi color 

Testul Goodenough (testul omuletului) 

Testul Snijders-Oomen 

Testul „Sans paroles” 

Bateria Borel-Maisonny pentru evaluarea nivelului mintal al copiilor 
surzi şi cu tulburări de limbaj cu vârste cuprinse între 1 şi 5 ani 
Scale pentru diferenţierea abilităţilor (DAS) etc. 

Proba de atenţie distributivă „Praga” 

Proba de baraj Zazzo 

Proba labirinturi 

Proba de memorie auditivă a cuvintelor (Rey) 

Probe de memorie a numerelor 

Proba de memorie a formelor geometrice (Pieron) 

Probe pentru examinarea praxiilor 

Probe primare pentru abilităţi perceptive 

Proba perceptiv-motrică Bender-Santucci 

Scara de dezvoltare a limbajului (C. Păunescu) 

Testul de vocabular în imagini 

Testul de limbaj Borel-Maisonny 

Probe pentru cunoaşterea vârstei psihologice a limbajului (A. Descoeudres) 
Derbyshire Language Scheme - pentru evaluarea progresului în limbaj 
Proba de vocabular Rey - pentru evaluarea dezvoltării limbajului 
Scala de evaluare Harvey 

Proba de citire Boyet 

Testul de înţelegere a lecturii 











Psihomotricitate 





Proba Ozeretzki-Guilmain 

Proba de lateralitate Harris 

Proba Rey pentru determinarea sincineziilor 
Bateria pentru lateralitate Galifret-Granjon 
Proba ,, Tapping” 

e Proba „Perle” 

e Proba „Decupaj” 

e Proba „Discuri” 

e Proba „Bile” 

e Proba de bifare a semnelor Zazzo 





5. | Personalitate 








Scala de maturizare socială Gunzburg 

Scala Vineland 

Lista de control pentru depistarea tulburărilor de comportament Werry-Quay 
Listă de itemi privind formarea timpurie a deprinderilor 
comportamentale 

e Probe de desen (om, casa, familia, arborele) 

e Teste proiective (CAT, Fabulele Duss, Pata neagră) 








Anexa 2: Teste si probe pentru evaluarea copilului mic, 0-7/10 ani 
(N. Mitrofan, 1997) 





Instrumente de |- 
măsurare de tip |- 
screening : - 


Testul Denver de evidentiere a achiziţiilor în planul dezvoltării 
Inventarul de dezvoltare Battelle 

Testul de triere Brigance (revizuit) pentru grădiniţă şi copiii din clasa I-a 
Testul de triere Brigance (revizuit) pentru preşcolaritatea timpurie 
Inventarul de triere pe baza activităţilor de dezvoltare 

Indicatorii dezvoltării pentru măsurarea efectelor învăţării 
Inventarul pentru trierea timpurie 

Profilele trierii timpurii 

Testul de triere a lui McCarthy (MST) 

Testul Miller de măsurare a preşcolarilor 

Inventarul pentru măsurarea dezvoltării preşcolarului 

Teste de măsurare pentru arii de dezvoltare specifice 





măsurare a 
dezvoltării : 








Mijloace de a. 


pentru nou-născuţi : 

- Scala de măsurare a comportamentului neonatal 

- Grile pentru evaluarea neurologică şi a comportamentului copilului născut 
înainte de termen şi la termen 

pentru copii foarte mici (0-2/3 ani) : 

- Sistemul de măsurare, evaluare şi programare pentru copiii mici 

- Scalele Bayley pentru evaluarea dezvoltării copilului 

- Carolina Curriculum pentru copiii foarte mici cu nevoi speciale 

- Profilul de dezvoltare al intervenţiei timpurii 

- Profilul achiziţiilor învăţării timpurii 

- Profilul Hawaii al învăţării timpurii 

- Inventarul Minnesota de dezvoltare a copilului 

- Scalele ordinale ale dezvoltării psihologice 

pentru copiii preşcolari şi a şcolarilor mici : 

- Inventarul dezvoltării copilului 

- Inventarul diagnostic al lui Brigance pentru dezvoltarea timpurie (revizuit) 

- Profilul achiziţiilor învăţării 

— Sistemul de planificare a serviciilor pentru copilăria timpurie 

- Carolina Curriculum pentru preşcolarii cu nevoi speciale 

- Testul Gesell pentru preşcolari 

- Scalele de dezvoltare Gesell 

Teste pentru - Scala de inteligenţă pentru copii mici a lui Cattell 
măsurarea - Bateria Kaufman pentru măsurarea copiilor 
inteligenței la |- Scalele McCarthy pentru abilităţile copiilor 
preşcolari : -  Scalele pentru diferenţierea abilităţilor 


- Scala de inteligenţă Stanford-Binet 
- Scala de inteligenţă Wechsler pentru copiii preşcolari şi şcolarii mici 
(revizuit) 

44. Evaluarea psihologică în context corectional 


Andreea-Mădălina Aiftincăi, Violeta Enea 
Universitatea „Alexandru loan Cuza” din lași 


Rezumat 


Capitolul Evaluarea psihologică în context corectional prezintă tipurile de evaluare 
psihologică realizate în mediul penitenciar şi scopul acestora, principalele teorii ce explică 
tulburările de comportament în mediul carceral, fiind vizate atât restricţiile impuse, cât 
şi caracteristicile persoanelor custodiate, precum şi principalii factori de risc implicaţi în 
comportamentele agresive, tentativele şi actele suicidare şi în victimizarea deţinuţilor. 


44.1. Introducere 


Cel mai adesea, raportându-se la instituţiile publice de apărare, ordine publică şi siguranţă 
naţională şi la procesul penal, comunitatea are în vedere factorii implicaţi până la momentul 
condamnării definitive. După această etapă însă, este implicată o componentă esenţială : 
sistemul corectional, ce are ca scop atât paza sau supravegherea persoanelor condamnate, 
cât şi reintegrarea socială a acestora. În România, la finalul lunii martie 2017, se aflau 
în custodia instituţiilor din subordinea Administraţiei Naţionale a Penitenciarelor (peni- 
tenciare, centre de detenţie şi centre educative) 27.237 de persoane private de libertate, 
iar în evidenţa Birourilor de Probatiune erau 10.837 de persoane condamnate şi contra- 
venienti. După cum evidenţiază Megargee (2003), rolul evaluării psihologice în mediul 
corectional este de a identifica afecțiunile psihice şi dizabilitatile ce predispun la hetero- şi 
autoagresivitate şi cresc riscul de victimizare, precum şi de a identifica nevoile de asistenţă 
psihologică. 


44.2. Evaluarea psihologică în diverse etape 
ale executării pedepsei 


Cadrul legal stabileşte caracterul specific al evaluării psihologice ce are loc în mediul 
carceral, evaluare ce vizează identificarea nevoilor şi riscurilor persoanelor custodiate, în 

scopul oferirii unei intervenţii adecvate. Astfel, vom prezenta în continuare principalele 
tipuri de evaluări, conform Ghidului de bune practici pentru psihologul care lucrează în 
sistemul penitenciar elaborat de Pripp şi Decsei-Radu (f.d.): 


a) Evaluarea iniţială are loc imediat după depunerea în locul de deţinere, fiind urmărite 
următoarele aspecte : aprecierea nivelului de dezvoltare cognitivă, emoţională şi socială, 
identificarea şi diagnosticarea problemelor psihice, precum şi a mecanismelor etiopato- 
genetice implicate, identificarea ariilor de intervenţie necesare şi formularea recoman- 
dărilor, identificarea situaţiilor ce pot prezenta risc pentru siguranţa locului de deţinere 
şi a persoanelor ce intră în contact cu persoana privată de libertate, menţinerea unui 
nivel optim de funcţionare şi evaluarea potenţialului de adaptare la noul mediu. 

b) Evaluarea de parcurs reia elementele analizate în evaluarea iniţială, punându-se 
accentul pe progresele ori regresele înregistrate de persoanele private de libertate. 
Acest demers este reluat periodic conform prevederilor legale, dar şi atunci când apar 
noi factori de risc (decesul unei persoane apropiate, conflictele în cadrul penitenciarului 
etc.) ori se pot obţine noi informaţii. 

c) Evaluarea finală are loc înaintea întrunirii Comisiei de propuneri pentru liberare 
condiţionată, fiind ultimul demers de specialitate realizat la sfârşitul executării pedepsei. 
Ea are ca obiective analiza progresului ori a regresului înregistrat, precum şi analiza 
abilităţilor dobândite ca urmare a intervențiilor psihologice, aspecte ce pot facilita 
reinsertia socială în urma liberării. 


44.3. Tulburări de comportament în penitenciar. 
Trăsături de personalitate sau metodă 
de supravieţuire? 


Venirea în penitenciar afectează negativ individul prin reducerea spaţiului de viaţă, a 
timpului personal şi a comportamentului social, aspecte ce conduc la resimtirea stărilor 
de abandon, de izolare, de „suspendare a viitorului”, toate acestea având o influenţă 
directă asupra relaţiilor interpersonale, motivatiei, voinţei şi, în anumite cazuri, chiar 
asupra temperamentului (Butoi şi Butoi, 2004). 

Termenul „adaptare” este definit ca reducerea treptată a răspunsului unui organism în 
urma expunerii repetate la un stimul, implicând toate acţiunile care favorizează supraviețuirea 
într-un anumit mediu. În acest context, adaptarea poate fi privită prin prisma a trei 
elemente : adaptarea fizică, fiziologică şi psihologică. 

Adaptarea fizică presupune toate modificările pe care o persoană le face cu scopul de 
a fi în concordanţă cu mediul, fie prin schimbarea propriului comportament (adaptare 
reactivă), fie prin schimbarea circumstanțelor (adaptare interactivă). Adaptarea fiziologică 
implică atenuarea tensiunii fizice în urma expunerii la stimul, iar cea psihologică echili- 
brarea în plan psihic (Nikolopoulou, Baker şi Steemers, 1999). 

Adaptarea la încarcerare implică sentimentul siguranţei, autonomia, starea de bine, 
nivelul de stres resimţit şi abaterile de la norme (van der Laan şi Eichelsheim, 2013). La 
nivel comportamental, adaptarea la mediul carceral poate fi monitorizată prin prisma 
încălcării dispoziţiilor legale privind obligaţiile şi interdicțiile, precum şi prin evaluarea 
implicării in activităţi proactive. 

In ceea ce priveşte abaterile săvârşite, cercetările în domeniu propun o structurare a 
acestora în patru categorii : 


1. Abateri generale, ce indică existenţa oricărui fel de abatere disciplinară ; 

2. Abateri care implică violenţă, ce privesc asaltul asupra altui deţinut sau a unui angajat 
al penitenciarului, automutilarea/tentativele de suicid şi deținerea unei arme ; 

3. Abateri privind contrabanda, ce indică deținerea unui telefon mobil, a drogurilor, 
alcoolului sau a oricărui alt obiect interzis prin lege ; 

4. Comportamente deviante, ce implică încălcarea regulamentului de ordine interioară 
şi/sau comportamentul lipsit de respect faţă de orice angajat al penitenciarului (Dâmboeanu 
şi Nierbeerta, 2016). 


Cercetarea în domeniul comportamentului adaptativ sau dezadaptativ al persoanelor 
private de libertate include două teorii principale în ceea ce priveşte adaptarea la încar- 
cerare : modelul privării de libertate şi modelul importării. 


44.3.1. Restrictiile din mediul penitenciar şi modelul 
privării de libertate 


Modelul privării de libertate are la bază studiile derulate de Clemmer (1940), Sykes 
(1958) şi Goffman (1961) şi susţine că inadaptarea la penitenciar este produsul caracte- 
risticilor mediului de detenţie, comportamentele agresive şi autodistructive fiind rezultatul 
condiţiilor privative de libertate (Huey, 2008). 

Huey (2008) identifică în teoria lui Sykes (1958) cinci ,,suferinte” specifice încarcerării, 
ce se asociază unui sistem social în care se fac eforturi în vederea menţinerii controlului 
social în manieră totală sau aproape totală : 


1. Privarea de libertate, ce vizează atât detentia, cât şi condiţiile restrictive din cadrul 
instituţiei, ce izolează individul de familie, prieteni şi lumea exterioară ; 

2. Privarea de bunuri şi servicii face referire la standardele de viaţă specifice mediului, 
acestea conturând condiţii aspre pentru majoritatea deţinuţilor, în pofida satisfacerii 
nevoilor de bază (mâncare, îmbrăcăminte, adăpost, acces la servicii medicale) ; 

3. Privarea de relaţii heterosexuale - de cele mai multe ori dreptul la vizita conjugala 
este refuzat, iar vizitele au loc în condiţii stricte de securitate ; 

4. Privarea de autonomie aduce în prim-plan discrepanta dintre statutul de adult şi cel 
de copil al detinutului, libertatea de a alege fiind limitată de reguli ; 

5. Privarea de securitate include frica faţă de agresiunile fizice, exploatările şi posibilele 
ameninţări din partea altor deţinuţi. 


Totodată, Gheorghe (2001) aduce în prim-planul factorilor de risc în tulburarea 
echilibrului personalităţii o triadă a privatiunilor : a spaţiului de viata, a timpului personal 
(trecutul devine relativ, iar viitorul incert) şi a comportamentului social (individul este 
izolat de reţeaua socială semnificativă). 

Pe de altă parte, Goffman (1961) accentuează importanţa izolării de societate şi a 
modului formal de trai, ce conduc la pierderea propriei personalităţi şi adoptarea rolului 
de deţinut docil. În ceea ce priveşte izolarea de societate, factorii ce o compun variază 
de la uşile închise, gardurile înalte, supravegherea constantă la dificultatea de a lucra şi 

de a menţine contactul cu reţeaua de suport social, formalitatea fiind rezultatul prezenţei 
constante a altor deţinuţi sau a personalului angajat în penitenciar şi a programului strict. 

Ca o continuare a acestei abordări, Farrington (1992) deosebeşte între penitenciarele 
moderne şi cele de „supermaximă siguranţă”, atrăgând atenţia asupra faptului că efectele 
descrise de Goffman apar doar în cazul celor din urmă. Conform autorului, penitenciarele 
moderne implică nevoi instituţionale ce presupun accesul persoanelor din exterior, fie că 
vorbim despre profesionişti în domeniul educaţiei, medical sau despre personalul angajat, 
ce are libertatea de mişcare între exterior şi interior. Totodată, contactul cu exteriorul se 
păstrează atât la nivel de vizite, de comunicare prin scrisori, apeluri telefonice, mass-media, 
precum şi prin permisiunea de a ieşi din penitenciar pentru căutarea unui loc de muncă 
în vederea pregătirii pentru reintegrarea în societate. 


44.3.2. Factori de risc individuali şi modelul importării 


În contrast cu modelul privării de libertate, modelul importării atribuie comportamentele 

dezadaptative caracteristicilor persoanelor private de libertate. Astfel, întregul proces de 

adaptare la noul mediu este determinat de atitudinile, factorii de risc, nevoile şi personalitatea 
detinutului. 

De asemenea, Megargee (2003) aminteste cele 5 tipologii ale infractorilor, fiecare dintre 
acestea necesitand o interventie specifica : 

- Tipul I- agresiv-psihopat - reprezintă infractorii ce au trăsături antisociale şi întâmpină 
cele mai multe probleme în relaţie cu autorităţile. Plictisindu-se uşor şi având un grad 
scăzut al preocupării pentru cei din jur, îi vor exploata pe ceilalţi şi vor cauza cele 
mai multe abateri disciplinare într-o instituţie. 

- Tipul II - manipulator - descrie infractorul mai puţin agresiv decât tipul I, dar nu mai 
putin ostil şi nedemn de încredere, care deseori organizează grupuri infractionale şi 
îi manipulează pe ceilalţi în vederea satisfacerii propriilor nevoi. 

- Tipul III - moderat - este echivalentul infractorului situational, cu puţine antecedente 
penale, care este responsabil şi de încredere. 

- Tipul IV - dependent - este caracteristic infractorului imatur şi indecis, rar implicat în 
abateri disciplinare, fiind cunoscut de către angajaţii instituţiei ca fiind dependent emoţional. 

- Tipul V - nevrotic-anxios - evidenţiază un infractor cu un grad crescut de anxietate, 
mereu îngrijorat şi uşor de supărat, existând un risc crescut de exploatare şi victimizare/ 
marginalizare. 


44.3.3. Model integrativ al adaptării la mediul penitenciar 


Ca urmare a discrepantelor dintre cele două modele consacrate în explicarea adaptării la 
mediul penitenciar, cercetările recente s-au focalizat pe integrarea factorilor specifici 
mediului carceral şi a factorilor de risc individuali (Cao, Zhao şi Van Dine, 1997; Huey, 
2008 ; Steiner si Wooldredge, 2008 ; van der Laan şi Eichelsheim, 2013 ; Dâmboeanu şi 
Nieuwbeerta, 2016). 

În una dintre primele cercetări ce au vizat integrarea factorilor Modelului Privării de 
libertate şi a Modelului Importării, factorii identificaţi ca predictori semnificativi ai 

adaptării comportamentale au fost vârsta, nivelul educaţiei, genul, rasa şi istoricul de 
încarcerare în minorat (Cao, Zhao şi Van Dine, 1997). 

Ulterior, rafinarea factorilor a arătat faptul că recidiva, anxietatea ca trăsătură, tendinţa 
de exercitare a controlului asupra celorlalţi, toleranța scăzută la frustrare, optimismul 
nerealist, credinţa că oamenii sunt buni în pofida comportamentului criminal şi istoricul 
de abuz de alcool apar frecvent la persoanele private de libertate care sunt supuse unor 
măsuri disciplinare. Totodată, inadaptarea emoţională, nivelul anxietatii şi al depresiei 
duc la un grad ridicat de resimtire a stresului, fără consecinţe semnificative în adaptarea 
la nivel comportamental (Boothby, 2001). 

Pe populaţia carcerală românească, factorii identificaţi până la acest moment ca fiind 
predictori ai abaterilor de la normele penitenciare sunt gradul de securitate, accesul la 
muncă, accesul la programe socioeducative şi psihologice, vârsta, statutul marital, natura 
faptei (cu sau fără violenţă), istoricul de infracţiuni cu violenţă şi comportamentul violent 
al altor deţinuţi (Dâmboeanu şi Nieuwbeerta, 2016). 

Sintetizăm în continuare principalii factori abordati de literatura de specialitate, factori 
ce pot duce la comportamente indezirabile (fie ilegale, fie deviante - încălcarea regulamen- 
tului de ordine interioară) (vezi tabelul 44.1). 


Tabelul 44.1. Sumar al factorilor de risc implicaţi în săvârșirea abaterilor disciplinare 








Factori specifici privării de libertate Factori de risc individuali 

Gradul de securitate - regimul de detenţie : Afectiunile psihice 

maximă siguranţă/închis versus semideschis/ Antecedentele în consum de alcool şi droguri 
deschis Tentativele de suicid şi/sau automutilare în istoric 
Aglomeratia - numărul de deţinuţi cu care stă | Natura faptei - prezenţa sau absenţa violenţei 
persoana în cameră Recidiva şi natura faptei anterioare 

Accesul la programe psihologice/sociale/ Lipsa suportului social 

educative - numărul de programe la care Nivelul de educaţie 

persoana a participat Vârsta 

Accesul la muncă - implicarea în muncă 

Condamnare 

Fractiunea de pedeapsă executată 

Victimă a comportamentelor de tip bullying 














44.3.4. Teoria generală a solicitărilor în mediul penitenciar 
(GST) 


Teoria generală a solicitărilor în mediul penitenciar integrează modelul privării de 
libertate, modelul importării şi modelul strategiilor de coping (Blevins er al., 2010). 

Conform GST-ului, persoanele private de libertate sunt expuse unui mediu distinct 
fata de tot ce au cunoscut până atunci, mediu la care trebuie să se adapteze -— fie în manieră 
convenţională, fie în manieră deviantă. Mediul carceral, în sine, elimină stimularea 
pozitivă, favorizează stimularea negativă şi face imposibilă sau improbabilă atingerea 
obiectivelor personale. Însă nu toate persoanele private de libertate vor reacţiona la aceşti 
stimuli prin comportamente deviante, comportamentele fiind în concordanţă cu trăsăturile 
şi valorile personale. Nu în ultimul rând, reacţia la restricţii este dependentă de strategiile 
de coping disponibile. 

44.4. Evaluarea riscurilor specifice 


Conform OMJ Nr. 1322/C din 25 aprilie 2017, principalele arii vizate în cadrul evaluării 
psihologice a persoanelor private de libertate, precum şi a intervențiilor ulterioare sunt: 


a) dificultăţile de gestionare a impulsurilor sexuale ; 

b) antecedentele în adictii, consum de droguri ori alte substanţe psihotrope ; 
c) diagnosticul psihiatric ; 

d) dificultăţile de gestionare a agresivitatii ; 

e) riscul de suicid ; 

f) riscul de vulnerabilizare/marginalizare. 


Deşi cazurile de descoperire a substanțelor susceptibile a fi stupefiante, aflate în 
posesia deţinuţilor, în anul 2016, în România, au fost doar în număr de 162, iar actele 
sexuale sunt rareori declarate la nivelul instituţiei corectionale, riscurile privind dificul- 
tatile de gestionare a impulsurilor sexuale şi antecedentele în adictii reprezintă domenii 
de intervenţie importante, atât în vederea ameliorării comportamentului după liberare, cât 
şi pe parcursul executării pedepsei. Relevantă în acest sens este cercetarea desfăşurată de 
Seal er al. (2008), pe un lot de 197 de persoane cu istoric de încarcerare, ce arată faptul 
că 50% din subiecţi au consumat alcool sau droguri pe parcursul executării pedepsei, iar 
17% au fost implicaţi în acte sexuale nepermise de regulamentul de ordine interioară 
(excluzând vizitele conjugale). În acest context, este esenţial de abordat istoricul persoanei, 
atât prin prisma antecedentelor penale/condamnărilor anterioare (natura faptei - dacă 
implică agresiuni sexuale şi consum de alcool/droguri), cât şi prin prisma consumului 
sau abuzului de alcool/droguri. 

În ceea ce priveşte diagnosticul psihiatric, se poate constata că acesta este deseori un 
factor de risc pentru comportamentul agresiv, actele şi tentativele suicidare şi victimizarea 
în mediul punitiv, persoana diagnosticată devenind atât victimă a abuzurilor fizice (Blitz, 
Wolff şi Shi, 2008), cât şi a celor sexuale (Wolff, Blitz şi Shi, 2007). 

În ceea ce priveşte comportamentul agresiv în mediul carceral, acesta este prezis de 
vârstă, statut marital, nivelul educaţiei, abuzul fizic, încarcerările anterioare pentru com- 
portamente violente sau pentru consum de droguri, condamnare, fracțiunea de pedeapsă 
executată, participarea la programe sau muncă (Steiner şi Wooldredge, 2008), violenţa 
fiind corelată şi cu factori precum arhitectura penitenciarului, nivelul securităţii, atitudinile 
şi comportamentul personalului din penitenciar, subcultura carcerală şi presiunea politică 
asupra instituţiei penitenciare (Homel şi Thomson, 2005). 

Probabil cea mai utilizată scală de evaluare din mediul corectional, la nivel international, 
Scala de psihopatie — revizuită (Psychopathy Checklist - Revised, PCL-R; Hare, 1991) 
conţine 20 de itemi, măsuraţi pe scale Likert in 3 trepte, ce acoperă prin prisma unui 
interviu semistructurat trăsăturile de personalitate şi comportamentele specifice psihopatiei, 
fiind completat de informaţiile obţinute prin anamneză şi analiza dosarului persoanei 
private de libertate. Literatura de specialitate confirmă intenţia autorului de a dezvolta o 
scală ce vizează recidivismul, atât în ceea ce priveşte recidivismul privind infracțiunile 
sexuale (Rice şi Harris, 1997), cât şi cele cu violenţă (Harris, Rice şi Quinsey, 1993). 

Pentru mai multe informaţii, recomandăm parcurgerea capitolului Evaluarea riscului 
de violență din cadrul acestui volum. 

Vorbind despre suicid în mediul penitenciar, este important de diferențiat între tenta- 
tivele reale de suicid şi actele autoagresive, ce sunt deseori utilizate ca mijloc de şantaj, 
prin care se încearcă obţinerea unor anumite avantaje, îndeosebi atenţie din partea 
persoanelor responsabile de intervenţie în astfel de cazuri (Pripp şi Decsei-Radu, f.d.). 
Pe lângă încercarea de a manipula, automutilarea a fost înregistrată şi ca urmare a imitării 
comportamentului altor deţinuţi, precum şi ca metodă de a descărca emoţii negative cum 
ar fi anxietatea sau tensiunea (Fulwiler et al., 1997). 

Între cele două categorii se observă diferenţe în ceea ce priveşte existenţa simptomelor 
depresive şi a ideatiilor suicidare, planificarea actului astfel încât rezultatul să fie letal, 
însă şi în ceea ce priveşte metodele la care se apelează. Astfel, în cazul automutilării, se 
identifică insertia de obiecte în uretră, tăieturi superficiale la nivelul încheieturilor, 
ingerarea de obiecte ascuţite, supradoze nonletale de pastile şi spânzurare în locuri în care 
este o posibilitate crescută de a fi găsit, iar în cazul tentativelor de suicid predomină 
spânzurarea (în special pe parcursul nopţii), tăieturile adânci, supradoze letale de pastile, 
săritul de pe clădire şi incendiere (Fulwiler et al., 1997). 

Diferenţa dintre cele două categorii de comportamente a devenit şi mai clară odată cu 
introducerea conceptului de automutilare fără intenţie suicidară (nonsuicidal self-injury — 
NSSI) ca tulburare separată în DSM-5 (APA, 2013). Astfel, NSSI este caracterizat în 
principal prin: implicarea în comportamente voluntare de autorănire timp de minimum 
5 zile pe parcursul ultimului an, existând expectanta că vătămarea va cauza doar o suferinţă 
fizică minoră sau moderată, individul neavând intenţii suicidare ; scopul implicării în 
astfel de comportamente este fie descărcarea unei emoţii negative sau a unei stări cognitive, 
fie rezolvarea unei situaţii dificile interpersonale, fie inducerea unei stări emoţionale 
pozitive ; NSSI-ul este asociat cu cel putin una dintre următoarele : cognitiile cu privire 
la automutilare apar frecvent, chiar dacă nu sunt transpuse în plan comportamental, 
anterior implicării în act există o perioadă de preocupare, dificil de gestionat, cu privire 
la comportament, iar imediat înaintea automutilării apar emoţii negative sau cognitii 
disfunctionale precum furie, distres, depresie sau anxietate (APA, 2013). Conform Enea, 
Dafinoiu, Bogdan şi Matei (2015), în cazul deţinuţilor implicaţi în comportamente de 
automutilare fără intenţie suicidară, furia ca trăsătură este asociată cu scorurile la 
depersonalizare (conceptualizată ca senzaţia că sinele este ireal), absorbţie (conceptualizată 
ca ignorarea stimulilor externi datorită unei preocupări) şi neajutorare, neajutorarea 
corelând la rândul ei cu depersonalizarea şi absorbţia. 

În vederea stabilirii riscului suicidar, cercetările ce au inclus Scala probabilității de 
Suicid (Suicide Probability Scale) (Cull şi Gill, 1989) au determinat o validitate predictivă 
satisfăcătoare şi în cazul populaţiei carcerale (Naud şi Daigle, 2010). Scala conţine 36 de 
itemi, dintre care 9 inversati, măsuraţi pe scale Likert în 4 trepte (1 - niciodată sau în 
puţine ocazii, 4 - în marea majoritate a timpului), ce vizează patru dimensiuni ale proba- 
bilităţii suicidare : 

a) Lipsă de speranţă; 

b) Ideatie suicidara ; 

c) Autoevaluare negativă ; 
d) Ostilitate. 


În urma ponderării răspunsurilor, scorul total la chestionar poate fi interpretat si prin 
încadrarea în una dintre următoarele clase: subclinic (SPS 0-24), uşor (SPS 25-49), 
moderat (50-74), sever (74-100). 

Având în vedere însă repercusiunile instituţionale ce se succed declarării unor gânduri 
suicidare şi faptul că, de cele mai multe ori, instrumentele care măsoară riscul suicidar 
conţin itemi direcţi ce intră în contradicţie cu disponibilitatea persoanelor private de 
libertate de a da răspunsuri sincere în domenii ce le pot restricționa şi mai mult activitatea, 
recomandăm specialiştilor din domeniu să acorde o atenţie sporită factorilor de risc 
identificaţi în literatura de specialitate, factori pe care îi prezentăm succint în continuare. 

Se observă o creştere a incidentei de suicid la persoanele ce au avut evenimente 
traumatice în prima parte a vieţii, evenimente precum tentativa de suicid a unei persoane 
semnificative (Ivanoff, 1992; Blaauw er al., 2002), abuzul sexual, abuzul fizic, abuzul 
emotional şi abandonul (Blaauw et al., 2002). De asemenea, sunt persoane cu risc crescut 
de suicid cele cu vârsta de peste 40 de ani, care au săvârşit infracţiuni cu violenţă, au 
antecedente penale şi antecedente în consumul de droguri (Blaauw, Kerkhof şi Hayes, 
2005), au istoric de tratament psihiatric, un ultim predictor fiind lipsa unui cămin (Ivanoff, 
1992 ; Blaauw, Kerkhof şi Hayes, 2005). Nu în ultimul rând, incidenţa tentativelor de 
suicid este prezisă semnificativ de supraaglomerarea din instituţiile penitenciare în general 
şi de privarea de libertate (Huey şi McNulty, 2005), evidentiindu-se efectul semnificativ 
pe care îl au nivelul de securitate, supraaglomerarea şi mediul violent, aspecte specifice 
penitenciarelor de maximă siguranţă, precum şi componenţa colectivului persoanelor 
private de libertate - prin frecvenţa celor aflaţi sub tratament psihiatric (Huey, 2008). 

În ceea ce priveşte gradul de vulnerabilitate ce ţine strict de mediul carceral şi de 
dificultăţile de adaptare, nu putem ignora existenţa conflictelor cu alţi deţinuţi şi grijile 
cu privire la siguranţa fizică şi probabilitatea de a fi atacat. 

Desi este parte a vieţii carcerale, bullyingul în mediul penitenciar este o temă abordată 
recent în literatura de specialitate, deşi efectele acestuia includ creşterea riscului de suicid, 
al automutilării, creşterea nivelului de stres şi de utilizare de substanţe (alcool şi droguri), 
al frecvenţei cererilor de transfer între penitenciare sau mutări din cameră (Ireland, 2012). 
Manifestările bullyingului în penitenciare variază de la răspândirea de zvonuri, excluderea 
socială şi ameninţări, la abuzul fizic, precum îmbrâncirea sau arderea intenţionată cu 
ţigara şi, nu în ultimul rând, la abuzul sexual şi forțarea in a deveni „servitor personal”. 

În construcţia instrumentului consacrat de măsurare a comportamentelor de tip bullying 
în mediul penitenciar (Direct and indirect prisoner behavior checklist), Ireland şi Ireland 
(2008) identifică 5 factori pentru itemii cu privire la victimă şi 5 factori pentru itemii cu 
privire la agresor: 


e Factori — Itemii cu privire la victimă 
1. Bunuri şi servicii - oferirea de bunuri şi servicii agresorului ; 
2. Verbal-indirect şi psihologic - agresiuni indirecte şi forme subtile de agresiuni 
directe (verbale şi psihologice) ; 
3. Agresiune fizică ; 
4. Agresiune sexuală - include atât violul, cât şi hărţuirea sexuală ; 
5. Activitate coercitiva - implicarea forţată în activităţi. 


e Factori — Itemii cu privire la agresor 
1. Bunuri şi servicii - primirea de bunuri şi servicii prin constrângere ; 
2. Verbal-indirect şi psihologic - agresiuni indirecte şi forme subtile de agresiuni 
directe (verbale şi psihologice) ; 
. Familie - implicarea altor membri ai familiei în abuzurile săvârşite ; 
Agresiune sexuală — include atât violul, cât şi hărţuirea sexuală ; 
5. Furtul indirect - agresiuni asociate furtului. 

Ca urmare a scorurilor obţinute la DIPC, persoanele private de libertate sunt împărţite 
în 4 grupe, fie prin raportarea la mediană, fie prin metoda clasică propusă de autor: 


- Agresor absolut - minim un item cu privire la agresor şi niciunul cu privire la victimă ; 
-  Victimă absolută - minim un item cu privire la victimă şi niciunul cu privire la agresor ; 
- Agresor/Victima - minim un item cu privire la agresor şi unul cu privire la victimă ; 
- Persoană neimplicată în comportamente de tip bullying - niciun item. 


La momentul actual, asistenţa psihologică în mediul carceral ce vizează categoriile 
vulnerabile este particularizată în funcţie de factori precum vârsta (minori, tineri şi 
vârstnici), sexul (femei) şi condiţia medicală (bolnavi cronici). 

Pe de altă parte, grupurile vulnerabile pentru adaptare, raportează în urma anamnezei 
instabilitate pe mai multe planuri : dificultăţi la şcoală sau suspendare, abuz de substanţe, 
prieteni cu antecedente penale, contact cu specialiştii de la Protecţia Copilului, încarcerarea 
părinţilor şi prezenţa comportamentelor agresive în mediul de provenienţă al persoanei 
(Cesaroni şi Peterson-Badali, 2010). Conform Hochstetler, Murphy şi Simons (2004), 
victimizarea în cadrul penitenciarului prezice stresul posttraumatic şi depresia, relevându-se 
efecte directe şi din partea traumelor anterioare încarcerării şi a capacităţii de autocontrol. 
Mai mult decât atât, efectele încarcerării se resimt şi pe termen lung, inclusiv la nivel 
somatic, observându-se potenţialul semnificativ al privării de libertate în a prezice 
probleme neurologice şi psihologice (depresie, ruminatii), hipertensiune, probleme la 
nivel cardiac şi boli pulmonare cronice (Massoglia, 2008). 


Concluzii 


Rolul psihologului în mediul corectional depăseşte atribuţiile clasice in care specialistul 
ajută clientul în a identifica problema şi cel mai bun mod de rezolvare a acesteia. Astfel, 
într-un mediu al privatiunilor, scopul evaluării psihologice este cel de a determina riscul 
pentru propria persoană şi pentru siguranţa celor din jur, intervenţia fiind particularizată 
în vederea îmbunătăţirii climatului carceral şi a dobândirii de noi competenţe ce vor facilita 
reintegrarea în societate. Totodată, specialistul trebuie să-şi asume şi să accepte limitele 
confidentialitatii impuse de mediul de lucru şi să dezvolte capacitatea clientului de a 
amâna recompensele şi de a urmări scopurile pe termen lung, în ciuda factorilor de risc 
individuali ce conduc la comportamentul infracţional. 

